
Bolestaw Prus (n. 20 august 1847 - d. 19 mai 1912) a fost 
un romancier polonez, cu numele adevărat Aleksander 
Glowacki, fiind cea mai importantă figură a literaturii poloneze a 
secolului al XIX-lea. l-a studiat pe John Stuart Mill, Charles 
Darwin, Herbert Spencer, Henry Thomas Buckle și a avut o 
oarecare asemănare după cum i s-a așezat viaţa cu Ambrose 
Bierce. Are 4 romane mai importante: Avanpostul (1886), 
Păpușa (1889), Femeia nouă (1893) și Faraonul (1896). 

Considerat ca unul dintre cei mai mari - pentru unii - cel mai 
mare - scriitor polonez, Prus a avut un impact major în literatura 
poloneză a secolului XIX. Scrierile sale, activismul politic și 
moștenirea sa, precum și faptul că a oferit întotdeauna sprijin 
pentru tinerii din provincie, a făcut din el o figură naţională 
importantă. La nivel internaţional, UNESCO îi marchează 
aniversarea în calendarul cultural din acest an. Prus s-a născut 
Aleksander Glowacki în Hrubieszow în jurul anului 1845, cu toate 
că anul nașterii nu este cunoscut cu exactitate. Pseudonimul 
său vine de la blazonul familiei sale , ambii părinţi provenind din 
familii nobile,ale căror proprietăţi au fost confiscate din partea 
Poloniei aflată sub ocupaţia Rusiei. Sunt foarte puţine informații 
despre copilăria lui Prus, dar ambii părinţi au murit când Prus 
era încă tânăr și diferite rude, incluzând-o și pe mătușa sa, cu 
care a avut o relaţie foarte bună, au avut grijă de el. 

La vârsta de cinsprezece ani, în anul 1863, s-a alăturat 
insurecției poloneze împotriva Rusiei Imperiale. La scurt timp 
după împlinirea vârstei de șaisprezece ani,a suferit leziuni grave 
din luptă. Cinci luni mai târziu, a fost închis pentru participarea 
sa în cadrul insurecției. Aceste experienţe timpurii pot constitui 

accentuări ale tulburărilor cauzate de panică și agorafobie, care 
l-au urmărit pe tot parcursul vieţii, determinând opoziţia sa 
privind recuperarea independenței Poloniei prin forța armelor. In 
1872, la vârsta de 25 de ani, a început cariera jurnalistică, ce a 
durat patruzeci de ani, evidenţiindu-se în domeniul științei, 
tehnologiei, educaţiei și dezvoltării economice și culturale. Acest 
spirit antreprenorial era esenţial pentru rezistența unui popor, 
care în sec. al XVIII-lea a fost exclus din viața politică de Rusia, 
Prusia și Austria. Glowaki și-a luat pseudonimul „,Prus" de la 
denumirea blazonului familiei sale. Ca o măsură secundară de a 
câștiga bani, a scris povestiri scurte. Reușind cu această 
activitate scriitoricească, a continuat să scrie explorând subiecte 
mai profunde; pe parcursul decadei dintre 1884 și 1895 a 
terminat patru romane 
importante: „Avanpostul", „Păpușa", „Anielka" 
și „„Faraonul". „„Păpușa'"descrie, într-un stil romantic, infatuarea 
unui bărbat, în toată puterea cuvântului, frustrat de ideea 
reîntoarcerii în ţara sa. Singura sa nuvelă istorică este un studiu 
despre puterea politică și de soarta naţiunilor din Egiptul Antic 
după căderea celei de-a 20 Dinastii și a Regatului Nou. 


„Faraonul” în creaţia lui Bolestaw Prus 


În ansamblul literaturii polone moderne și contemporane, 
genul romanului istoric are o tradiţie veche și s-a bucurat 
dintotdeauna de o mare popularitate. Aproape că n-a existat 
romancier polonez cu preocupări mai variate, fie în secolul 
trecut ori în al nostru, care să nu-și fi încercat puterile și în acest 
gen. Fie că a fost vorba de romantici reacţionari, complăcându- 
se în refugiul istoriei sau al exotismului, ca H. Rzewuski, fie că a 
fost vorba de scriitori romantici revoluționari, doritori să-și 
educe  concetățenii prin amintirea faptelor măreţțe ale 
strămoșilor, ca J. |. Kraszewski, fie că avem de-a face, la 
răspântia celor două secole, cu romancieri realiști, care au simţit 
nevoia analizării critice a momentelor de cotitură din istoria 
poporului lor, ca W. Reymont, cu trilogia despre împărțirile 
Poloniei Ultima dietă a republicii, și St Zeromski, cu romanul său 
Cenușă având ca temă masacrele napoleoniene, cei mai mulţi 
romancieri polonezi, începând de pe la 1848 și până în zilele 
noastre, ne-au dat unul sau câteva romane istorice. Dintre 
contemporanii noștri, Zofia Kossak-Szezucka a căutat după 
exemplul lui Kraszewski, cu altă concepţie și cu alte posibilități, 
să romanțeze aproximativ întreaga perioadă feudală a istoriei 
polone; Jaroslaw Iwaszkiewicz a redat într-o frescă viguroasă 
luptele poporului polon împotriva puterii teutone în Scuturi roșii, 
iar Leon Kruczkowski a reluat problema insurecției din 1830, pe 
baze realiste, în Kordian și țăranul. Astăzi încă se scriu foarte 
multe romane istorice în R. P. Polonă. 

Marele înaintaș a fost desigur Kraszewski, bun cunoscător al 
trecutului, plin de erudiție și animat de merituoase intenţii 
didactice-patriotice. Din nefericire, acţiunea romanelor sale se 
limitează la viaţa de curte, la traiul îmbelșugat din conacele 
nobilimii, la gesturile spectaculoase ale personajelor de prim 
plan, existența maselor, eforturile eroilor mărunți din mulțime 

fiind trecute cu vederea. Calitățile de bun observator și 
portretist incisiv, ale lui Kraszewski se remarcă însă nu atât în 
romanele lui istorice, ci mai ales în romanele sale de moravuri, 
remarcabile creaţii consacrate realităţilor sociale din vremea lui. 
Prin urmare, creaţia acestui fecund autor (a scris circa 100 de 
romane) a îmbogăţit domeniul romanului istoric polonez prin 
pitoresc, intrigi curtene și politice. Contemporanii săi, însă, cel 
puţin unii - printre care vom vedea că are să se numere în 
curând și Bolestaw Prus - erau conștienți că reconstituirea 
trecutului se cerea efectuată în alt cadru și cu alte metode. 

Zygmunt Kaczkowski (1825—1896), participant la insurecţiile 
din 1846 și 1863, harnic cercetător de arhive, antiromantic 
convins, scrisese în 1851 o lungă nuvelă istorică, intitulată 
Bătaia pentru jupânița stegarului, care își cucerise la apariţie un 
larg cerc de cititori. Aici nu mai întâlnim curți regale, magnați, 
nobili patrioţi, dăruiţi cu toate virtuțile civice, și doamne eterate, 
capabile de orice sacrificii, ca la Rzewuski și Kraszewski, ci 
descrierea viguroasă a unui modest mediu de șleahtă 
provincială, cu interese meschine, cu beţii și încăierări, cu 
caractere violente, de loc idealizate. Într-o serie întreagă de 
romane, care, în general, tratează viaţa satelor răzășești și a 
târgurilor de provincie, Kaczkowski a căutat să demonstreze că 
trecutul poate fi evocat fără colorit nostalgic, că e, dimpotrivă, 
mult mai interesant și edificator atunci când e înfățișat critic, în 
toată veracitatea lui. Concepţia era justă, lipsea doar romanul 
de largă respiraţie și de înaltă valoare artistică, care să impună 
formula lui Kaczkowski printr-o realizare de incontestabil 
prestigiu. 

Dar iată că în 1884 - pe când Kaczkowski se ocupa cu un 
roman ciclic din viaţa unei familii de boiernași, purtată prin 
nenumărate aventuri, foarte puţin măgulitoare pentru tagma 
nobililor, și când încep să se afirme marii scriitori realiști, ca 
Eliza Orzeszkowa, care își câștigă faima prin romanele ei de 
moravuri, B. Prus, prin Anie/ka, nuvelele și foiletoanele sale, 
având totodată în pregătire Avanpostul - apare o operă de mare 
prestigiu pe tărâmul prozei istorice, dar care părea să dea 
dreptate formulei contrare, de tradiţie întârziat romantică, 
aceea a epicii istorice „cu panaș”. E vorba de Prin foc și sabie a 
lui Henryk Sienkiewicz, roman plin de peripeții, cu o nobilime 

eroică, văzută în lumina cea mai idealizantă cu putință. Sub 
raportul metodelor scriitoricești, Prin foc și sabie marca o 
revenire la Walter Scott. Substanţa epică a romanului o 
constituiau acţiunile unor făpturi excepţionale, dacă nu ostile 
maselor, cel puţin izolate de ele. Acest roman, prin problematică 
nu depășea romanele istorice prin excelență „romanești”, al 
căror pitoresc pur exterior îl criticase pe bună dreptate Bielinski 
în anii 1846—1847. Pe Walter Scott nu-l mai imita nimeni în 
Occident. In Rusia apăruse de aproape două decenii 
monumentalul Război și pace. Operă de mare suflu epic și care 
înfățișa poporul drept forţă hotărâtoare a istoriei, romanul lui 
Tolstoi se remarca deopotrivă prin profunzimea ideilor, printr-o 
desăvârșită măiestrie în zugrăvirea caracterelor, prin 
subtilitatea analizei psihologice, ca și prin amploarea tablourilor 
de viaţă pe care le înfățișa. În Polonia, bătrânul Kaczkowski, 
după ce judecă aspru într-o recenzie Prin foc și sabie, se simte 
în putere a dovedi mai tânărului său confrate că factura 
romanului istoric se cere și poate fi reînnoită în sensul unei 
aprecieri critice a trecutului. Și cum Henryk Sienkiewicz 
promitea un întreg ciclu de romane consacrat unor evenimente 
de seamă din istoria Poloniei, Kaczkowski iniţiază la rându-i 
romanul ciclic Abraham Kitaj, interesant prin bogatul său 
material documentar, dar minor ca realizare artistică. În ciuda 
bunelor sale intenţii, Kaczkowski nu izbutește să se afirme ca un 
creator de care trebuie să se ţină seamă în domeniul romanului 
istoric polonez. 

Atunci Prus se decide să-și exprime în presă punctul său de 
vedere asupra lui Prin foc și sabie și al romanului istoric în 
genere. Studiul lui se remarcă prin aprecieri judicioase și 
îndrăzneţe în definirea genului. Marele scriitor realist atacă 
viguros romanul lui Sienkiewicz, care constituia o apologie a 
clasei nobiliare și care minimaliza rolul hotărâtor al maselor în 
acţiunile eroice ale trecutului polonez. Autorul lui Prin foc și 
sabie - arăta Prus - a redus fresca istorică la o fadă aventură 
personală de dragoste, trecând cu vederea problemele esenţiale 
în cadrul ales de el ca fundal istoric: „Lupta pentru o femeie nu 
caracteriza războaiele căzăcimii în care era vorba despre 
altceva, și anume, despre pământ, despre privilegii și libertate”. 
Prus îl învinuiește apoi pe Sienkiewicz de a nu fi prezentat 

condiţiile social-politice ale acelor vremi, fiindcă „În romanul său 
nu vedem nici poporul exploatat... nici veteranii care-și mai 
aminteau vremurile de glorie când luptau cu toţii sub steagurile 
Poloniei, nici panii mărunți, lacomi de bani. Nu-i vedem pe cei 
care erau bătuţi, cărora li se lua totul, soțiile, fiicele.” Cu alte 
cuvinte, în acest eseu polemic, plin de pătrunzătoare luciditate 
și de ascuţită ironie, Prus dă întâietate problematicii sociale, ca 
bază indispensabilă a romanului istoric. lată un deziderat firesc 
pentru etapa de dezvoltare atinsă în acel moment de romanul 
realist, moment când istoria, în urma impulsului metodei de 
cercetare marxiste, se afirma tot mai mult ca știință; un roman 
istoric realist din anii 1880—1890 nu se mai putea limita la 
descrierea unor indivizi izolaţi, plasați într-un decor pitoresc și 
rezervând problemelor sociale începuturi de capitole cu aspect 
de digresiuni, ce aveau numai o slabă legătură cu acțiunea 
însăși. Deziderat firesc, am spus, dar care părea departe de a fi 
satisfăcut de către mulțimea romanelor istorice apărute pe acea 
vreme în întreaga Europă. Un lucru părea totuși să constituie un 
bun câștigat pentru autorii de romane cu subiect istoric din 
ultima treime a secolului al XIX-lea: convingerea că progresele 
realizate în domeniul cercetărilor arheologice și istorice trebuiau 
utilizate în vederea unei reconstituiri veridice a trecutului. 
Exemplul îl dăduse L. N. Tolstoi, care despuiase pentru Război și 
pace un imens material documentar. Și Prus, după ce, între 
timp, definitivase Avanpostul (1855), elaborase Păpușa (1887— 
1889) și pregătea un alt mare roman contemporan, 
Emancipatele, începe să se gândească la un roman istoric, în 
acord cu noile descoperiri privitoare la istoria vechiului Egipt și 
care să prezinte totodată un mare interes de actualitate. Scriitor 
realist, Prus nu putea să nu ţină seama de nivelul superior pe 
care romanul istoric realist îl atinsese pe acea vreme în Rusia. 
De tânăr, își însușise o solidă formaţie în domeniul științelor 
naturii, iar mai târziu urmărise atent noile descoperiri din 
domeniul egiptologiei. 

Pe atunci luase mare avânt în Europa egiptologia și când, în 
1893, scriitorul întreprinde o călătorie în Germania, Elveţia și 
Franța, are prilejul să cunoască direct cele mai noi și mai 
interesante lucrări apărute în acest domeniu. 


După terminarea Emancipatelor - mare succes de public, Prus 
lasă continuarea foiletoanelor acestui roman în grija ziarului 
unde opera începuse a fi publicată încă din 1891, și pornește 
peste graniţă cu soţia. Acesteia, ca unei devotate prietene și 
colaboratoare, avea să-i dedice Prus noul său roman, Faraonul. 

In Germania găsește, precum am spus, un mare interes 
pentru egiptologie, lucrări numeroase asupra ultimelor expediţii 
științifice, asupra ultimelor săpături efectuate de urmașii 
celebrului Lepsius, decedat nu demult (1884), ale cărui 
descoperiri fascinaseră întreaga intelectualitate germană. Pe 
vremea aceea, romanul istoric se bucura de o întinsă reputație 
în rândurile publicului german, iar unii autori făcuseră incursiuni 
chiar pe tărâmul egiptologiei pentru a-și împrospăta sursele de 
inspiraţie. Însă materialul lor masiv, greoi, încărcat de erudiție, 
putea, cel mult, să deștepte atenţia publicului cititor prin 
atmosfera sa exotică: niciun suflu de umanitate, niciun personaj 
cu adevărat viu, niciun elan artistic nu răzbătea prin armătura 
rigidă a romanului istoric german de la acea epocă. Lucrările 
acestea nu ademeneau nici măcar prin culoarea prestigioasă a 
unei evocări pitorești, așa cum se întâmplase în 1858 cu 
modelul francez al romanului de reconstituire arheologică, Le 
roman de la Momie, al lui Teophile Gautier, căruia, ceva mai 
târziu, Flaubert, în Salammbo, urma să-i confere strălucirea 
supremă. 

Prus, care a avut prilejul să cunoască toată această literatură, 
avea să-și dea seama că romanul istoric oferă infinite posibilităţi 
de analiză a relaţiilor sociale, de legătură a trecutului cu 
prezentul, că nu poţi înţelege ceea ce este fără cunoașterea a 
ceea ce a fost, dar că, pentru moment, genul e compromis de 
literați prea puţin dăruiţi, sau care îi ignoră esența, reducând 
documentarea științifică la confecţionarea unui decor somptuos 
pentru aventuri anacronice sau nesemnificative. 

Și în Franţa, unde se dezvoltau studiile egiptologice în școala 
lui G. Maspero, scriitorul polonez își completează documentarea 
necesară romanului său istoric, având ca temă frământările 
sociale din Egiptul dinastiei a XX-a, în preajma anului 1100 
înainte de era noastră. Cercetări mai noi au arătat că pe 
romancier îl interesa în această epocă și Egiptul modern, ca 
teatru de competiţie al aspirațiilor colonialiste franco-engleze și 

italo-germane, precum și răscoalele țărănești din jurul lui 1880 
contra capitaliștilor străini. Toate aceste elemente aveau să 
găsească un ecou puternic în opera pe cale de elaborare. 

Datele istorice procurate de lucrările consultate îi arătau lui 
Prus că după domniile autoritare ale unor faraoni ca Ramses al 
II-lea, Menefta și Ramses al Ill-lea, stăpâni ai unui adevărat 
imperiu, după 1179 Egiptul începe să slăbească. Întinderea prea 
mare a posesiunilor individuale, epuizarea claselor 
producătoare, concurenţa economică a Feniciei, iată factorii cei 
mai de seamă ai prăbușirii lente, dar inevitabile. În acest secol, 
al XII-lea dinaintea erei noastre, pe care Prus își propune să-l 
studieze, principalele elemente dezagregante, pe plan intern 
pentru autoritatea statală erau: aristocrația care căuta să 
devină cât mai independentă față de monarhie, tinzând către o 
autonomie locală, către fărâmițarea statului, și marii preoţi care 
își afirmă tot mai mult veleităţile de tutelare asupra unor faraoni 
slabi, lipsiţi de prestigiu. Preoţimea își sporește averile, își 
măreşte influenţa asupra maselor prin metode de intimidare și 
propagare a superstiţiilor, astfel că, pe la anul 1100, marii preoţi 
ai lui Amon, în colaborare cu nobilimea din Deltă, îl detronează 
pe ultimul faraon purtând numele de Ramses; în urma acestei 
schimbări dinastice și politice, marele pontif al Egiptului- Hrihor 
(sau Herhor, cum îi spune Prus) - fondează dinastia preoțească 
din Teba, stăpânind sudul regatului cu Etiopia, pe câtă vreme 
Egiptul nordic rămâne sub dominaţia unei noi dinastii - a XXI-a - 
exponentă a aristocrației militare, cu capitala în orașul Tanis. Cu 
alte cuvinte, lupta pentru putere dintre preoțime și aristocrație a 
dus la prăbușirea unităţii statului egiptean, la împărţirea 
regatului între vreo douăzeci de suverani, dintre care cel puţin 
patru purtau titlul de rege. Fără îndoială, materialul istoric avea 
să fie prelucrat de scriitor, după cum vom arăta mai jos. Pe 
temeiul datelor de care dispuneau cercetătorii la vremea aceea, 
Prus avea să închege o tragedie socială, într-un cadru epic de 
mare amploare. Și îndată ce revista Tygodnik ilustrowany începe 
să publice în foileton această nouă operă a autorului Păpuși;, 
publicul cititor o primește cu un interes vădit. 

Ne aflăm în 1895, treisprezece ani de la înfiinţarea primului 
partid revoluţionar al clasei muncitoare polone: Proletariat 
(1882). 

Revistele și ziarele poloneze consacră un mare număr din 
paginile lor literaturii originale. Uneori această literatură e 
semnată de nume bine cunoscute, ca Sienkiewicz, alteori e 
semnată de debutanţi, meniţi - câţiva dintre ei - să devină ei 
înșiși glorii ale literaturii polone, ca, de pildă, foarte tânărul - pe 
atunci - Wladyslaw Reymont. Cât despre Sienkiewicz, el voia 
acum să demonstreze celui care, pe bună dreptate, criticase 
Prin foc şi sabie, că e în stare să construiască un roman istoric, 
fundamentat pe problematica complexă a crizei societăţii 
sclavagiste, ce avea să ducă la dezagregarea Imperiului Roman. 
Ideea era interesantă, însă fapt e că autorul o aborda de pe o 
poziție net idealistă și catolică. Paralela dintre cele două 
personalităţi, dintre creaţia lor și metoda lor de lucru, nu e 
inutilă atunci când se cere studiată opera unuia sau a celuilalt. 
Sienkiewicz avea de partea lui experienţa evocării unor epoci 
apuse prin largi scene de masă și grandioase imagini de luptă, 
prin îmbinarea unei acţiuni în care erau implicate personaje 
fictive cu fondul real al vremurilor trecute. Rămânea de văzut 
acum prin ce calităţi avea să se afirme Bolestaw Prus pe un 
teren cu totul nou, el, care își dovedise capacitatea de a evoca 
provincia poloneză, și mai cu seamă ulițele, prăvăliile, casele, 
birourile, saloanele și atelierele varșoviene. 

Deocamdată, se putea constata că punctul de plecare al celor 
două romane era diferit: Sienkiewicz își propunea să trateze un 
moment de cotitură din istoria omenirii, dar fără nicio intenţie 
de actualizare. Prus, în schimb, își propune să folosească 
materialul istoric și arheologic în scopul de a aduce sub ochii 
cititorilor situaţii reale, conflicte și contradicții, stări de lucruri 
apuse, și totuși încă actuale pentru vremea lui. Prus nu se arată 
acum a fi numai un mare poet, cu o viziune sintetică a trecutului 
pe care voia să-l reînvie, ci, în procesul de elaborare a 
Faraonului, dă dovadă că-l preocupă problematica socială și 
actualizarea conflictului istoric. Mai mult încă: dacă Sienkiewicz 
părea doritor să se facă binevăzut în cercurile clericale, Prus 
voia, dimpotrivă, să deschidă ochii cititorilor asupra pericolului 
ce-l prezenta pentru mase alianţa dintre organele de stat și cler, 
complicitatea clerului, care, sub masca pietăţii, participă la 
acțiunea de aservire morală și materială a poporului. 

Deci, studiind rolul marilor preoţi în istoria Egiptului antic, 
ilustrând pe plan artistic o problemă de interes general - a 
suprastructurii religioase - Prus ţinea să atace clerul polonez din 
vremea lui, dar nu în sensul unei simple polemici cu aluzii la 
contemporaneitatea imediată, ci printr-o argumentare solid 
gândită și exemplificată, conform unei riguroase metode 
științifice. faraonul lui Prus, astfel conceput, trebuia să aibă un 
mare răsunet în conștiința maselor, ca operă perfect ancorată în 
realitățile prezente, pe linia celei mai progresiste orientări a 
vremii. A izbutit Prus să păstreze în mod consecvent această 
linie în timpul celor doi ani, cât i-a apărui romanul în foileton la 
Tygodnik ilustrowany? A izbutit el, oare, să menţină orientarea 
inițială în cursul celor aproape o mie de pagini, câte numără 
romanul? Am spus mai sus că scriitorul prelucrase materialul 
oferit de datele istorice; aici e locul să precizăm că această 
prelucrare s-a efectuat în sensul ideii ce stătea atunci pe primul 
plan al preocupărilor autorului: lupta împotriva clerului și 
obscurantismului în genere și a celui polonez îndeosebi. În 
comparaţie cu locul și atenţia acordată preoților egipteni, în 
Faraonul există mai puţine referiri critice la adresa nobilimii 
egiptene care în calitatea ei de putere laică sprijinitoare a lui 
Ramses era și ea ostilă preoţimii. Combativitatea lui Prus va fi 
dirijată cu toată vigoarea împotriva castei preoțești egiptene și - 
implicit - a egoismului, avidităţii, duplicităţii clericilor din Polonia 
vremii sale. 

În calitate de foiletonist încercat, Prus se deprinsese a 
înregistra cu o exactitate minuțioasă faptul cotidian, extrăgând 
mai apoi din el semnificaţia sa mai adâncă. lar atunci când 
expune conflictele unor romane și nuvele ancorate în 
contemporaneitate - ca Avanpostul sau Emancipatele - îl simţim 
pe el însuși în centrul acţiunii, luând parte la ea cu inima și cu 
judecata. Se pune deci întrebarea: cum a înțeles Prus ca în 
cadrul unui roman cu conflict propriu-zis istoric, petrecut cu 
milenii în urmă, să introducă prezentul, critica unor stări de 
lucruri din vremea sa? Și aici survine munca lui de efectivă 
actualizare prin utilizarea întregii experienţe, erudiţii și informări 
științifice, nu prin transpuneri mecanice sau paralelisme 
artificiale de situaţii și fapte, între trecut și prezent. 

Prus aparţine intelectualităţii progresiste din Polonia de la 
sfârșitul secolului al XIX-lea, care, în urma eșecului insurecției 
din 1863 se desolidarizează de nobilimea tradiționalistă, 
considerând-o vinovată de toate calamităţile îndurate de 
poporul polon în 1830 și 1863. Această intelectualitate încearcă 
să-și expună poziţiile ideologice și o va face în special în 
publicistică, în articole teoretice și de consemnare a faptelor 
cotidiene, prin care condamnă reacţionarismul șlehtei și 
obscurantismul clerului, exprimându-și încrederea într-un 
progres pașnic, treptat al societăţii, fără luptă revoluționară, pe 
calea unei îmbunătăţiri treptate a orânduirii existente. 

Tinerii intelectuali sunt mânaţi de idei liberale, cred în știință 
și în progres, văd prosperitatea Poloniei în „colaborarea dintre 
clase”, au încredere în așa-zisa prosperitate capitalistă, sunt 
animați de dorința de-a ridica starea materială și morală a 
țăranilor. Programul tinerilor intelectuali polonezi este formulat 
prima oară sub denumirea de pozitivism, care nu se identifică și 
nu trebuie identificat cu sistemul filosofic al lui Auguste Comte. 
Într-o măsură mai mare sau mai mică toţi marii scriitori realist 
critici de la sfârșitul secolului al XIX-lea, din Polonia, ca de 
exemplu B. Prus, Eliza Orzeskowa, H. Sienkiewicz, Maria 
Konopnicka sunt tributari acestui program. Dacă la început el se 
caracteriza prin anumite tendinţe reformatoare liberal-burgheze, 
mai târziu, o dată cu dezvoltarea proletariatului, pozitivismul 
polonez devine o teorie net reacționară, care a alterat într-o 
măsură mai mare sau mai mică opera acestor scriitori. 

În faraonul, Prus se manifestă ca un reprezentant al 
curentului pozitivist prin ura sa împotriva claselor exploatatoare, 
simpatie față de mase, credinţă în progres, în valorile științei. 

Apropierea dintre eroul lui Prus, tânăr faraon generos, animat 
de idei reformatoare, ultimul reprezentant al dinastiei a XIX-a 
din Egiptul antic, și oricare monarh sau personalitate politică din 
vremea autorului, promotor al unor reforme cu caracter 
burghezo-liberal, pare mai mult sau mai puţin fortuită. E cert, 
însă, că figura lui Ramses al XIII-lea a fost concepută de autor în 
strânsă legătură cu conflictul de bază al cărții: lupta faraonului 
împotriva preoților înșelători, rapaci și ipocriţi. lar între aceștia și 
preoţii catolici, care jucau un rol deosebit de important în viaţa 
statului polonez, în vremea lui Prus, paralela se impune. 

Împrejurările în care Ramses al XIII-lea devine faraon nu sunt 
prielnice unei monarhii puternice, centralizate. E o perioadă de 
decădere, cea mai frumoasă din istoria Regatului Nou, 
caracterizându-se prin puternice tulburări, pricinuite de 
contradicţiile existente între puterea preoţilor pe de o parte și 
faraon pe de alta. Slăbirea puterii de stat a fost o condiţie 
importantă pentru intensificarea luptei maselor populare atât de 
la sate cât și de la orașe. Ramses al XII-lea, tatăl personajului 
central al romanului Faraonul/ trăia din împrumuturile preoţilor 
sau ale cămătarilor fenicieni. Lipsit de orice fel de autoritate 
personală, sărăcit și abulic, el guvernează numai cu numele, 
toată activitatea sa reducându-se la îndeplinirea unui 
ceremonial complicat, ridicol. Așadar pe vremea lui Ramses al 
XII-lea conducerea statului se află în nuna preoţilor. Aceștia, 
posesori a întinse latifundii și stăpâni peste numeroase ateliere 
meșteșugărești, deținători a unor bogății uriașe în tezaurele 
templelor, constituie principala forță dominantă în economia 
ţării. Puterea administrativă a ţării le aparţine tot lor, datorită 
diverselor funcţii pe care le exercitau în stat. Preoţii fiind 
deţinătorii secretelor a numeroase descoperiri științifice, în 
deosebi în domeniul astronomiei, geometriei, descoperiri care 
aveau o imensă însemnătate practică: în trasarea canalelor de 
irigație, înălţarea construcţiilor, navigaţiei etc, succesul castei 
preoțești în conflictul pentru putere dintre aceasta și dinastia 
faraonilor este asigurat. 

Noul faraon are de ales între a se opune preoților ori a se lăsa 
guvernat de ei. Tânărul și entuziastul Ramses al XIII-lea se va 
împotrivi preoților, dar în împrejurările economice și politice de 
atunci nu putea fi decât înfrânt. 

Finalul Faraonului implică totuși o notă optimistă, în sensul 
unui înalt umanism, considerând că niciun efort nu e inutil când 
e vorba de binele omenirii și că încercările lui Ramses al XIII-lea 
au contribuit la realizarea unui progres. Intr-adevăr, convorbirea 
dintre Pentuer și Menes, care pune capăt romanului, ne lasă 
impresia că Prus avea o robustă încredere în viitorul umanităţii, 
în progresul științei. Dacă totuși acest final rămâne oarecum 
confuz și nu-l satisface pe cititorul contemporan, explicaţia stă 
în limitele concepţiei lui Prus, care păstra o încredere 
nețărmurită în progresul treptat al societăţii pe cale reformistă. 

Deși contemporan cu Marx, Prus ignoră marile descoperiri 
științifice ale acestuia, ceea ce îl împiedică să aibă o viziune 
clară asupra proceselor istorice. 

Bun psiholog s-a vădit Prus în tratarea tuturor personajelor. 
Dacă al doilea protagonist, marele preot Herhor, rămâne și el o 
figură de neuitat, nici figurile cu totul secundare n-au fost 
neglijate. Casta preoțească e înfățișată într-o admirabilă galerie 
de chipuri: alături de abilul și ambițiosul Herhor iată-l pe avidul 
de bogății Mefres, pe onestul, dar prea-circumspectul Sem, pe 
Mentezufis cel fără scrupule, care nu ezită să recurgă la cele 
mai odioase înscenări pentru a-l compromite pe Ramses în ochii 
poporului, în fine, pe ambițiosul Samentu, preotul savant, ca și 
pe Menes, omul de știință rupt de lume și de aceea înduioșător 
de naiv. Ramses al XIl-lea, bătrânul tată al eroului principal, 
redă admirabil tragedia omului învins de lipsa de voinţă, 
ascunsă sub pietate și resemnare. Aceeași apreciere pozitivă o 
putem formula despre numeroase alte personaje de al doilea și 
al treilea plan (de exemplu regina-mamă, cămătarii fenicieni, 
cămătarul Dagon), definite printr-un gest, o frântură de dialog, 
un singur detaliu semnificativ, care le conferă un nemaiîntâlnit 
relief. 

Autorul s-a slujit de întreaga sa experienţă în procesul de 
elaborare a acestui roman. Pătrunderea psihologică, care nu 
degenerează niciodată în psihologism, modul realist în care sunt 
înfățișate aspectele sociale, darul evocării plastice, toate 
converg către închegarea unui ansamblu de admirabilă 
arhitectură epică, de conţinut dens și convingător. Din seria 
bine-cunoscutelor calităţi scriitoricești ale lui Prus nu lipsește 
nici aceea deosebit de apreciată de către contemporanii săi și ai 
noștri, anume, umorul. 

Intr-un amplu eseu al Mariei Dombrowska, intitulat Schite și 
gânduri despre Bolestaw Prus, autoarea analizează variatele 
aspecte ale umorului romancierului nostru, umor care trece de 
la „râsul printre lacrimi”, menit să umanizeze cu adâncă 
înţelegere figuri ridicole, până la farsa în mod voit lucidă, cu 
intenţia de a sublinia caducitatea unor relaţii sociale sau a unor 
moravuri. lată-ne, deci, în plin domeniu al satirei, și Prus a găsit 
posibilitatea de a valorifica procedeul chiar într-un roman care, 
prin esenţa și factura sa, e foarte departe de genul satiric. 

Autorul face uz de un umor ascuţit, mușcător, exprimat cu 
mijloacele celei mai inocente simplicităţi, ca și cum scriitorul 
însuși nici n-ar bănui profundul ridicol al situaţiei. Putem cita în 
acest sens episodul cărăbușilor din capitolul I: în cadrul unei 
discuţii foarte solemne asupra sacrelor gângănii, care nu pot fi 
călcate în picioare de către oastea egipteană, Prus definește 
caracterul antagonismului dintre tânărul moștenitor al tronului și 
marele preot, ocrotitor al superstiţiilor. Același umor sec, amar, 
incisiv îl găsim și în capitolul XXV, în care cei trei cămătari 
fenicieni își ascund interesele proprii sub masca iubirii de patrie. 
Considerând aceste pasaje satirice, ne apare ca deplin 
justificată concluzia Măriei Dombrowska din articolul mai sus 
pomenit: „Ne dăm seama că acest spirit dinamic, acest haz e (la 
Prus) o armă de luptă”. 

O neîntrecută satiră a birocraţiei slugarnice și profitoare aflăm 
și în capitolul XXII, unde îl vedem pe tânărul prinț luându-și în 
serios rolul, preocupat să descopere pricinile sărăcirii Egiptului. 
Scribii îi citesc interminabile registre de socoteli, mecanic, 
monoton, ca niște automate, expun cu indiferență condamnări 
în masă, furturi din bunul obștesc, iar când prinţul întreabă: 

— Și ce-au devenit cele o sută patruzeci și opt de măsuri de 
grâu? 

Scribul îi răspunde senin: 

— Le-au mâncat șoarecii, și citi mai departe. La un moment 
dat, raportul deveni atât de plicticos și haotic, încât, pe la 
jumătatea lunii Paofi, prințul porunci să se întrerupă lectura. 

— Spune-mi, mare scrib, ce întelegi tu din toate astea? Ce știi 
tu? 

— Tot ce-mi poruncește înălțimea-voastră să stiu... 

Și o luă iar de la început, dar de data asta din memorie. 

Pasajul e zugrăvit cu mână de maestru, iar personajul 
secretarului, imbecilizat de un lucru mecanic, incapabil de 
gândire personală, și totuși suficient de abil pentru a-l linguși pe 
faraon, e la fel de caracteristic pentru Egiptul sclavagist, ca și 
pentru societatea burgheză polonă. 

Astfel, Prus a folosit umorul pentru a evoca în toată 
autenticitatea ei o lume apusă, lovind totodată și în moravurile 
societății lui. De aceea, contemporanii săi au pretins că faraonul 
e un roman cu cheie. Câtă dreptate e în această apreciere vom 

vedea trecând în revistă diversele judecăți formulate de-a lungul 
anilor asupra romanului lui Prus. 

S-au subliniat în dese rânduri, după cum am menţionat și noi 
mai sus, limitele pozitivismului burghez în Faraonu/, tendinţa 
vagă a lui Prus către o „armonie socială”. Însă, după cum am 
mai arătat, scriitorul a rămas aici credincios principiilor 
democratice din anii 70, care nu deviaseră către liberalismul 
pasiv, ce se va manifesta în următorul roman al lui Prus, Copiii, 
lucrare ratată din pricina confuziei ideologice. Ceea ce se 
desprinde, însă, cu limpezime din faraonul e ideea că poporul își 
va hotărî singur soarta atunci când va fi solidar în afirmarea 
conștiinței de clasă, când își va fi formulat un program eficient și 
când își va fi ales conducători conștienți de rolul maselor 
muncitoare. La triumful final va contribui dezvoltarea continuă a 
științei. Concepţia aceasta, exprimată dar de Prus în romanul 
său, asigură operei o valoare etică neștirbită. 

Romanul are și alte scăderi, de pildă în portretizarea unora 
dintre eroii cărții. Bunăoară, preotul Pentuer, care ocupă atâta 
loc în paginile romanului și pe care autorul l-a vrut o pildă de 
înţelepciune și de bun-simţ, ni se pare astăzi un „raisonneur” 
cam convenţional, după cum nu lipsite de convenţie sunt 
adesea figurile celor două femei tinere din roman, Sara și Kama. 
Desigur, asemănarea lui Ramses cu Lykon, tânărul aventurier 
grec, atrăgând după sine diverse complicaţii inutile, rămâne un 
procedeu de melodramă. Dar toate aceste neajunsuri nu scad 
valoarea generală, mereu viabilă a operei, căci autorul a știut să 
satisfacă cerința de căpetenie a romanului istoric modern, 
realizând corelaţia cu prezentul și actualizând învățămintele 
trecutului. 

Oare această legătură dintre prezent și un trecut îndepărtat i- 
a îndreptăţit pe contemporanii lui Prus să afirme că faraonul e 
un roman cu cheie și să se amuze a ghici sub „masca” lui 
Ramses al XIll-lea pe Alexandru al II-lea, ţarul cu pretenții 
reformiste, sau alte personaje politice din vremea lor, sub alte 
„măști” egiptene? Nicidecum. Personajele lui Prus nu sunt măști, 
ci oameni vii, integrați perfect în mediul lor firesc, iar 
actualizarea puternică a unui conflict petrecut cu trei milenii în 
urmă nu-i răpește acestuia nimic din autenticitate. Publicul 
cititor, de altfel, a considerat faraonul ca roman istoric, și tot ca 

atare lucrarea a exercitat o considerabilă influenţă asupra altor 
scriitori integrați în realismul critic, care au dat opere valoroase, 
axate pe o problematică istorico-socială. 

Romanul s-a bucurat la vremea sa de o popularitate 
extraordinară, în limba rusă s-a tradus încă din 1897, imediat ce 
a apărut opera integrală în volum. Curând s-a tradus în limba 
germană și în alte limbi; popularitatea aceasta a rămas 
neștirbită până astăzi. Între cele două războaie, opera a fost 
prețuită, dar nu fără rezerve. Criticii catolici au condamnat 
Faraonul cu toată strășnicia. Edificatoare e, sub acest raport, 
judecata lui Czeslaw Lechicki, pentru care romanul e abia 
„tolerabil”, „nu atrage”, personajele sunt descrise caricatural, 
lectura e dificilă și „lipsită de atracţie emoţională”. Era limpede 
că romanul egiptean ţintea în obscurantismul clerical. 

Nu cu mult înainte, în Emancipatele, tratând rolul femeii în 
societatea modernă, Prus atrăsese discret atenţia asupra 
influenței nocive a educaţiei religioase în rândurile tineretului 
polon. Eroina Emancipatelor, Madzia, se călugărește, și aceasta 
face ca deznodământul romanului să ne apară deprimant. Nu e 
locul aici să analizăm perspectivele pe care, totuși, le deschide 
finalul Emancipatelor, dar fapt e că ceea ce abia e schițat în 
aventura tragică a Madziei e accentuat viguros în Faraonul. Prus 
a militat toată viața, consecvent, contra resemnării predicate 
maselor de către cler, și Faraonul rămâne o energică afirmare a 
acestei atitudini. 

Preţuirea justă, exhaustivă, cu recunoașterea exactă a 
lipsurilor sale s-a acordat romanului abia după 1945. In cadrul 
reconsiderării romanului istoric pe baza criticii literare marxiste, 
a criteriilor riguros științifice, s-a reluat întreaga problematică a 
genului,  caracterizându-se esența lui și definitivându-i-se 
sarcinile. 

Ca metodă de lucru, Prus a folosit procedeele scriitorului 
modern în alcătuirea romanului său istoric realist: materialul 
fabulativ l-a cules din izvoare directe, iar ceea ce nu se cunoștea 
la vremea aceea a recompus pe bază de analogie, de situaţii 
similare, de ipoteze verosimile. De aceea, nu fără dreptate, 
Faraonul a fost pus alături de Petru / al lui Alexei Tolstoi și de 
Tinerețea și sfârșitul lui Henric al IV-lea al lui Heinrich Mann. 

Prus a abordat critic materialul istoric, în urma unor adânci și 
documentate meditații asupra marilor probleme ale societăţii 
sclavagiste, reconstituite fidel și plastic, tratate în așa fel, încât 
să depășească rama strict istorică și să atingă o problematică 
general-umană, de interes actual și în vremea lui. 

Prus a verificat cadrul și anecdotica romanului său istoric 
printr-o problematică cu puternic ecou în contemporaneitate, 
izbutind astfel să-i pasioneze pe cititori, să-i îndemne a cugeta 
la marile probleme ale vieții. 

Sub acest raport, lectura atentă a Faraonului lui Prus va oferi, 
desigur, maselor de cititori un fericit prilej de meditaţie și o 
aleasă desfătare artistică. 


Editura pentru Literatură Universală 

Prima parte 

Capitolul | 


Pe vremea când Ramses al XII-lea se afla în cel de-al treizeci 
și treilea an al fericitei sale domnii, au avut loc în Egipt două 
ceremonii, care au umplut inimile drept credincioșilor săi 
locuitori de bucurie și mândrie. 

In luna Mehir, adică în decembrie, fusese readusă la Teba!, 
încărcată de daruri scumpe, statuia zeului Honsu?, care timp de 
trei ani și nouă luni fusese purtată prin ţara Buhten?, unde o 
însănătoșise pe Bent-res, fiica regelui, și alungase duhurile rele 
nu numai din sânul familiei regale, dar chiar și din cetatea 
Buhten. 

lar în luna Farmuti, adică în februarie, Mer-amen-Ramses al 
XII-lea, domnul Egiptului de Sus și de Jos?, stăpânul Feniciei și al 
altor nouă popoare, după ce a stat la sfat cu zeii, al căror egal 
era, l-a numit drept erpatru al său, adică moștenitor al tronului, 
pe Ham-semmerer-amen-Ramses, fiul său, în vârstă de douăzeci 
de ani. 

Alegerea aceasta a stârnit o nesfârșită bucurie în rândurile 
cucernicilor preoţi, ale nomarhilor” destoinici, ale vitezei armate, 
ale poporului supus, cât și în rândurile tuturor celor care trăiau 


1 Capitala Egiptului în perioada Regatului Mijlociu (aproximativ 2100—1600 î.e.n.) și a 
Regatului Nou (aproximativ 1600—1100 î.e.n.) 

2 În mitologia vechiului Egipt imaginea zeului Honsu - înfățișat totdeauna ca un copil, purtând 
discul lunii pe cap - întruchipa adorarea lunii. 

3 Una din provinciile Siriei, țară tributară Egiptului. 

Egiptul de Sus (valea îngustă a fluviului din partea de miază-zi a ţării) și Egiptul de Jos (delta 
Nilului) formau două regate separate. Unificarea lor a fost rezultatul cotropirii Egiptului de Jos de 
către cel de Sus, atribuită în general lui Menes, primul faraon al Egiptului (perioada Regatului 
Timpuriu, aproximativ 3000 î.e.n.). Faptul acesta era celebrat de regi ca o sărbătoare la urcarea 
lor pe tron. 

5 Căpeteniile nomurilor - provincii în care era împărţit Egiptul în perioada ce-a precedat 
formarea statului unificat. Mai târziu, nomurile se menţin, având fiecare câte un ora? principal și 
zeii lor locali. 

pe pământul egiptean. Căci fiii mai vârstnici ai faraonului, 
născuţi de o prințesă hitită€, căzuseră pradă duhurilor rele, ca 
urmare a unor vrăji tainice. Unul, în vârstă de douăzeci și șapte 
de ani, dogise de cum ajunsese major, al doilea își tăiase vinele 
și murise, iar al treilea, căzând în patima băuturii, își pierduse 
minţile și, închipuindu-și că e maimuţă, sta cocoțat de dimineața 
până seara printre ramurile copacilor. 

In schimb, Ramses, cel de al patrulea fiu, născut de regina 
Nikotris, fiica marelui preot Amenhotep, era vânjos ca boul 
Apis”, îndrăzneţ ca un leu și la fel de înţelept ca un preot. Îi 
plăcuse să stea printre militari din copilărie și, încă de pe 
vremea când nu era prinț moștenitor obișnuia să spună: 

— Dacă zeii, în loc de mezin al regelui, m-ar fi făcut faraon, aș 
fi cucerit, ca și Ramses cel Maret, nouă popoare despre care 
nimeni n-a auzit încă pomenindu-se în Egipt, aș fi înălțat un 
templu mai cuprinzător decât toată Teba și mi-aș fi construit o 
piramidă, pe lângă care cea a lui Keops ar fi fost ca o ramură de 
trandafir faţă de un falnic palmier... 

Obţinând mult-doritul titlu de erpatru, tânărul prinţ se rugă de 
tatăl său să fie numit căpetenia steagului de oaste Memfi. Dar 
preamăritul Ramses al XII-lea, sfătuindu-se cu zeii - al căror egal 
era - răspunse că-i va împlini voia numai dacă va dovedi, ca un 
adevărat moștenitor al tronului ce se afla, că e în stare să 
conducă, în luptă, o oaste întreagă. 

Sfatul adunat în scopul acesta sub conducerea sfetnicului 
împăratului pentru treburile oștirii, Sem-amen-Herhor, mare 
preot al celui mai mare dintre templele închinate la Teba lui 
Amon?, hotărî ca la jumătatea lunii Misori, adică la începutul 
lunii iunie, moștenitorul tronului să strângă cele zece steaguri 
de oaste aflate de-a lungul drumului ce leagă orașul Memfis de 
portul Pi-Uto, din golful Sebenitos. 


$ Hiţii - popor care a trăit în mileniile III-II î.e.n., în părţile de răsărit ale Asiei Mici și în nordul 
Siriei. 

7 Boul era unul din animalele cele mai venerate în Egiptul antic, privit ca o întrupare a forței 
și fecundității. Cultul lui, ca și al celorlalte animale, de altfel, își are obârșia în străvechile 
reprezentări totemice din orânduirea gentilică (considerarea unui animal ca strămoș al tribului 
respectiv). Mai târziu, venerarea boilor s-a contopit cu adorația altor zei. Astfel, boul Apis era 
socotit ca întruchipând sufletul zeului Ptah- divinitate principală a orașului Memfis. 

5 Unul din faraonii Regatului Vechi (1204-1173 î.e.n.), cunoscut, îndeosebi, prin bătăliile 
purtate împotriva hitiților, cât și prin construcţiile ridicate pe vremea lui. 

° Zeul principal al Tebei. În mitologia vechiului Egipt, Amon era de obicei înfățișat sub chipul 
unui berbec. 

Cu această oaste de zece mii de ostași, pregătită pentru 
luptă, înzestrată cu mașini de război și cu cele de trebuinţă unei 
expediţii, moștenitorul să se îndrepte spre răsărit, pe drumul ce 
leagă Memfisul de Chet, către granița ținutului Gosen și a 
deșertului egiptean. 

În acest timp, Nitager, căpetenia oastei care păzea porţile 
Egiptului de năvălirea popoarelor asiatice, să pornească dinspre 
Lacurile Amare împotriva lui Ramses. 

Cele două armate, asiatică și apuseană, se vor întâlni în 
împrejurimile orașului Pi-Bailos, în pustiu, astfel ca vrednicii 
agricultori ai ținutului Gosen să nu fie împiedicaţi în 
îndeletnicirile lor. 

Moștenitorul tronului va fi socotit învingător dacă, fără ca 
Nitager să i-o fi luat înainte, va izbuti să-și adune toate oștile și 
să le rânduiască în poziţie de luptă, în întâmpinarea inamicului. 
În tabăra prinţului Ramses se va afla însuși prea-cinstitul Herhor, 
sfetnicul împăratului pentru treburile oștirii, care îl va 
încunoștinţa pe faraon despre desfășurarea luptelor. 

Hotarul ținutului Gosen, ca și al deșertului, era format din 
două căi de comunicaţie, dintre care una era canalul de 
transporturi Memfis - lacul Timrah, iar cealaltă - șoseaua. 
Canalul aparținea ținutului Gosen, în timp ce șoseaua atingea 
chiar deșertul, înconjurat astfel în semicerc de cele două artere. 
De pe șosea se vedea canalul aproape în toată întinderea lui. 

Aceste  iscusite hotare, statornicite de mâna omului, 
despărțeau între ele două ţinuturi cu totul deosebite unul de 
altul. Ținutul Gosen, cu toate colinele lui, nu era decât un șes, în 
timp ce deșertul era alcătuit din înălțimi calcaroase și văi 
nisipoase. Ținutul Gosen părea o nesfârșită tablă de șah ale 
cărei pătrăţele verzi și galbene își împrumutau coloritul de la 
grânele și palmierii ce creșteau de-a lungul haturilor; în timp ce 
pe nisipul roșcat al deșertului, ca și pe crestele lui albe, fâșiile 
înverzite ori oazele, cu copaci și tufe, păreau umbrele unor 
drumeți rătăcitți. 

Pe rodnicul șes al ținutului Gosen apărea, pe neașteptate, de 
după fiecare deal, câte o pădurice umbroasă de salcâmi, 
sicomori și tamarini, ce semănau de departe cu teii noștri; 
printre ele se pitulau palatele cu porticurile lor rotunde și cu 
coloanele pitice, sau colibele galbene de lut ale ţăranilor. 

Uneori, lângă pădurice, răsărea chiar câte un orășel alb, cu 
acoperișurile caselor drepte sau, de dincolo de copaci, se 
înălţau, grele, porțile piramidale ale templelor - ca niște stânci 
cu pereții apropiaţi, împestriţate cu semne ciudate. 

În deșert, după primul șir de dealuri sărace în verdeață, se 
profilau podișuri sterpe, acoperite ici-colo cu colţuri de stâncă. 

Părea că sătul de atâta belșug, ţinutul apusean zvârlea cu 
dărnicie princiară verdeață și flori, de cealaltă parte a canalului; 
deșertul însă, veșnic flămând, le înghiţea în anul următor, 
prefăcându-le în cenușă. 

Puţinătatea vegetației, alungată pe stânci și pe nisipuri, se 
mai păstra și în locurile joase, unde, cu ajutorul șanţurilor săpate 
pe marginea șoselei, se putea trage apă din canal. In apropiere 
de șosea, oazele ascunse printre podișurile pleșuve, unde 
creștea orzul și grâul, viţa de vie, palmierii și tamarinii, sorbeau 
doar rouă cerească. Prin locurile acestea pustii trăiau familii 
singuratice care, întâlnindu-se în târg, la Pi-Bailos, nici nu știau 
măcar, uneori, că sunt vecine. 

La 16 Misori adunarea trupelor era aproape terminată. Cele 
nouă cete ale lui Ramses și o parte a mașinilor de război, care 
urmau să oprească unităţile asiatice ale lui Nitager, erau strânse 
într-o tabără care se afla ceva mai sus de orașul Pi-Bailos. 

Mișcarea trupelor era condusă de însuși moștenitorul tronului. 
Alcătuise două linii de cercetași, dintre care cea mai înaintată 
avea rostul să urmărească mișcările inamicului, iar cea mai 
apropiată - să-i ferească oștirea de orice atac, atât de lesnicios 
într-un ţinut plin de dealuri și prăpăstii. Vreme de-o săptămână 
el însuși vizitase și cercetase cetele ce se înșiruiau pe felurite 
drumuri, controlând cu multă băgare de seamă dacă soldații 
aveau arme bune și îmbrăcăminte călduroasă pentru noapte, ori 
dacă în tabere se afla o cantitate îndestulătoare de pesmeţi, 
carne și pește uscat. Tot el poruncise ca soțiile, copiii și sclavii 
oștenilor, care se îndreptau și ei spre granița răsăriteană, să fie 
transportaţi pe canal, lucru care avu drept urmare atât 
micșorarea numărului taberelor, cât și mai lesnicioasa mișcare a 
armatei propriu-zise. 

Căpeteniile militare mai vârstnice admirau priceperea, 
însuflețirea și chibzuinţă erpatrului, dar mai presus de toate 
munca și simplitatea lui. Garda personală, cortul princiar, carele 

și lecticile le lăsase la Memfis, iar el, în simplă îmbrăcăminte de 
ofițer, alerga călare, după moda asiriană, de la o ceată la alta, 
însoţit numai de doi aghiotanţi. De aceea, adunarea corpului 
propriu-zis se făcu foarte grabnic, oastea ridicându-și tabăra 
lângă Pi-Bailos la timpul hotărât. 

Nu tot așa merseră însă lucrurile cu statul său major, cu 
corpul de oaste grecesc și cu cele câteva mașini de război ce-l 
însoțeau. Adunat la Memfis, statul major avea de străbătut 
drumul cel mai scurt; deci, a pornit ultimul, urmat de o escortă 
uriașă. Aproape fiecare ofițer, erau doar odrasle de neam mare, 
avea o lectică și patru negri, un car de război cu două roți, un 
cort bine înzestrat și o mulţime de sipete cu îmbrăcăminte și 
hrană, precum și vase pline cu bere și vin. Pe deasupra mai erau 
însoțiți și de o trupă numeroasă de cântărețe și dansatoare care, 
socotindu-se drept înalte doamne, aveau fiecare câte o lectică și 
un car tras de o pereche, dacă nu chiar de două perechi de boi. 

Când în cele din urmă porni din Memfis, caravana aceasta 
ocupa pe șosea mai mult loc decât toată oștirea lui Ramses. Și 
se mișca atât de încet, încât mașinile de război, lăsate la urmă, 
porniră cu o zi mai târziu decât fusese hotărât. Pe deasupra, 
când văzură deșertul, de altfel departe de a fi înspăimântător în 
locul acela, cântăreţele și dansatoarele începură să tremure de 
frică și să plângă, așa că, pentru a le potoli, a trebuit să se 
grăbească popasul de noapte, să se ridice corturile, și să se 
pregătească spectacolul, după care urmă un ospăț. Petrecerea 
aceasta în toiul nopţii răcoroase, sub cerul înstelat și în mijlocul 
naturii sălbatice, plăcu atât de mult dansatoarelor și 
cântăreţelor, încât mărturisiră că de-aci înainte vor da 
reprezentații numai în deșert. 

Între timp moștenitorul, aflând pe drum despre isprăvile 
statului major, poruncise să se grăbească înaintarea, iar femeile 
să fie trimise neîntârziat înapoi, în oraș. 

Pe lângă statul-major se afla și prea-cinstitul Herhor, 
căpetenia oștilor, dar numai în calitate de privitor. Nu era 
înconjurat de cântărețe, dar nici nu-i ţinea de rău pe ceilalți. 
Poruncise să-i fie dusă lectica în fruntea coloanei și, purtat 
astfel, înainta sau stătea pe loc să se mai odihnească sub 
adierea unui evantai enorm, cu care-l răcorea aghiotantul. 

Prea-cinstitul Herhor era un om trecut de patruzeci de ani, și 
bine zidit. Închis în sine, rar scotea câte un cuvânt, și tot atât de 
rar se uita la oameni pe sub pleoapele plecate. Ca orice 
egiptean avea mâinile și picioarele fără podoabe iar pieptul 
descoperit. In picioare purta sandale, șoldurile le avea prinse 
într-o cingătoare, ce se termina în faţă într-un fel de şort cu 
dungi albastre și albe. Fiind preot, își rădea barba și părul, 
purtând atârnată pe umărul stâng o piele de panteră. lar ca 
ostaș, avea capul acoperit cu micul coif al gărzii imperiale de 
sub care îi flutura pe grumaji o năframă vărgată tot cu alb și 
albastru. La gât avea un lanţ de aur împletit în trei, iar pe partea 
stângă a pieptului, aproape sub braţ, o spadă scurtă, vârâtă într- 
o teacă scumpă. Lectica lui, purtată de șase sclavi negri, era 
mereu însoţită de trei oameni: unul purta evantaiul, al doilea o 
secure, semn al rangului său ostășesc, iar al treilea - lada cu 
papirusuri. Acesta din urmă era Pentuer, preot și scrib al marelui 
sfetnic, un ascet uscăţiv care nu-și acoperea capul ras nici pe 
cea mai grozavă arșiţă. Se trăgea din popor, dar datorită 
calităţilor lui neobișnuite avea un rol însemnat în stat. 

Cu toate că Herhor, cu slujitorii săi, se afla în fruntea coloanei 
statului major și cu toate că nu se amesteca la manevrele 
trupelor, nu s-ar fi putut câtuși de puţin spune că nu știa ce se 
petrece în jur. La fiecare ceas, uneori la fiecare jumătate de 
ceas, se apropia de lectica marelui sfetnic fie un preot de rând, 
o simplă „slugă a zeului”, fie un soldat hoinar, fie un precupeţ 
sau un sclav, care, prefăcându-se că trece din întâmplare pe 
lângă tăcutul alai al marelui om, arunca din mers câte o vorbă. 
Uneori, vorba aceasta era însemnată de Pentuer, dar de cele 
mai multe ori și-o întipărea în minte, căci avea o memorie 
neobișnuită. 

Nimeni din mulţimea gălăgioasă a statului major nu lua în 
seamă lucrurile acestea. Ca niște odrasle de neam mare ce se 
aflau, erau mult prea prinși cu nesfârșitul lor du-te-vino, cu 
pălăvrăgeli zgomotoase ori cu cântul, pentru a mai lua aminte la 
cei care se apropiau de marele sfetnic, mai ales că o sumedenie 
de oameni forfoteau necontenit de-a lungul șoselei. 

La 15 Misori, convoiul statului major, împreună cu marele 
Herhor, petrecură noaptea sub cerul liber, la o depărtare de o 

leghe de oștile ce-și ocupaseră poziţia de luptă, de-a curmezișul 
șoselei, dincolo de orașul Pi-Bailos. 

Inainte de ora unu dimineaţa, ce corespunde la noi orei șase, 
dunele pustiului se înveșmântară într-o mantie violetă. Din 
spatele lor, soarele își ridica pleoapa. Ținutul Gosen era inundat 
de purpuriul razelor, în timp ce orășelele, templele, palatele 
celor avuţi și colibele ţăranilor păreau că sunt scântei și flăcări, 
aprinse pentru o clipă în marea de verdeață. 

In scurtă vreme, spre apus, zarea fu inundată de o culoare 
aurie, de parcă toată verdeaţa ținutului Gosen ar fi fost cuprinsă 
într-un văl de aur, iar prin nenumăratele canale s-ar fi scurs în 
loc de apă, argint topit. Dunele pustiului se făcură și mai violete, 
aruncând peste nisipuri umbre lungi, iar peste roadele 
pământului dâre întunecoase. 

Străjile, rânduite de-a lungul șoselei, puteau vedea ca-n 
palmă câmpiile presărate cu palmieri de dincolo de canal. Pe 
cele verzi creșteau inul, grâul, trifoiul; pe cele aurii se cocea 
orzul dintr-a doua însămânţare. 

Din colibele pitulate printre copaci, începură să iasă la lucru 
felahii, aproape goi, cu pielea arămie, purtând drept orice 
îmbrăcăminte un fel de șorț prins de șolduri și o tichie pe cap. 
Unii se îndreptau spre canale ca să le curețe de mâl, ori să 
scoată apă și să ude ogoarele cu ajutorul șadufelor!?. Alţii, 
risipiţi printre copaci, culegeau smochine și struguri copți. Tot 
pe acolo mișunau și o droaie de copii goi și femei îmbrăcate în 
cămăși albe, galbene sau roșii, fără mâneci. De jur împrejur 
forfota era în toi. Din înaltul cerului păsările de pradă se 
năpusteau după porumbei și coțofene. De-a lungul canalului se 
legănau, scârțâind, cumpenele fântânilor cu găleţile lor pline cu 
apă, în timp ce oamenii care culegeau fructe răsăreau și piereau 
în frunzișul pomilor, ca niște fluturi minunaţi. În deșert, pe 
șosea, era un adevărat furnicar de oști și de care pline cu toate 
cele de trebuință. Trecu un pâlc de călăreţi înarmat cu lănci. 
După el mărșăluiră arcașii, cu tichii și încinși cu șorțuri, ţinând în 
mână arcurile, pe spate tolba cu săgeți, iar la șoldul drept satire 
late. Arcașii erau însoţiţi de prăștieri care purtau pe lângă 
tolbele cu proiectile și niște spade scurte. 


1 instalaţii pentru scos apa, asemănătoare fântânilor cu cumpene. 

În urma lor, la o sută de pași, mergeau două mici pâlcuri de 
pedestrași: unul înarmat cu lăncii, celălalt cu topoare. Și unii și 
alţii purtau paveze dreptunghiulare, pieptare groase, ca un fel 
de zale, și tichii cu năframe, ce le fereau grumajii de arșiţă. 
Dungile albastre și albe, ori galbene și negre ale tichiilor și 
pieptarelor îi făceau pe soldaţi să semene cu niște bondari 
uriași. 

După întâia strajă, înconjurată de alaiul purtătorilor de 
topoare, venea lectica lui Herhor, iar după ea, cu chivere și 
platoșe de aramă, pâlcurile grecești ale căror pași ritmici sunau 
ca niște ciocane grele. Din spate se auzeau scârțăitul carelor, 
răgetul vitelor și strigătele cărăușilor. Pe marginea șoselei se 
strecura într-o lectică spânzurată între doi măgăruși un negustor 
fenician bărbos. Deasupra tuturor stăruiau nori aurii de praf și 
arșiţa. 

Deodată, sosind în galop, un oștean din avangardă îl înștiinţa 
pe Herhor că se apropie moștenitorul tronului. Prea-cinstitul 
bărbat cobori din lectică și, în aceeași clipă, se ivi pe șosea un 
grup de călăreţi care săriră din șa. Apoi Herhor și unul dintre 
călăreți îndreptându-se unul spre celălalt și oprindu-se la o 
depărtare de câţiva pași se închinară unul în faţa celuilalt. 

— Te salut, fiu al faraonului, să trăieşti veșnic! zise marele 
sfetnic. 

— Te salut și să trăieşti ani mulţi, mărite preot, răspunse 
moștenitorul, adăugând numaidecât: înaintați atât de agale, de 
parcă ați avea picioarele frânte, iar Nitager va fi cel mult peste 
două ore în faţa armatei noastre. 

— Ai spus adevărul. Convoiul statului major înaintează ca 
melcul. 

— Mi-a mai spus Eunana, și Ramses arătă cu mâna spre 
ofițerul care stătea la spatele lui, încărcat cu amulete, că n-aţi 
trimis nici măcar iscoade în trecători, deși este știut că în cazul 
unui război adevărat, dușmanul v-ar fi putut ataca și de-acolo. 

— Eu nu comand ci numai bag de seamă, răspunse calm 
marele sfetnic. 

— Dar Patrokles ce face? 

— Patrokles, cu pâlcurile lui grecești, escortează mașinile de 
război. 

— Dar Tutmozis, ruda și aghiotantul meu? 

— Se pare că doarme încă. 

Ramses, supărat, izbi cu piciorul în pământ și tăcu. Era un 
tânăr frumos, cu obrazul aproape ca de femeie, căruia mânia și 
bronzul pielii îi dădeau un farmec și mai mare. Purta un pieptar 
strâns pe trup, în dungi albastre și albe, iar sub chivără o 
năframă vrâstată la fel, la gât avea un lanţ de aur iar sub braţul 
stâng un paloș de preț. 

— Văd, zise el, că numai tu, Eunana, ai grijă de cinstea mea. 

Ofiţerul încărcat cu amulete se înclină până la pământ. 

— Tutmozis e un trândav, zise moștenitorul. Intoarce-te, 
Eunana, la postul tău. Cel puţin avangarda să aibă o căpetenie. 
Apoi, privindu-și suita ce răsărise ca din pământ, înconjurându-l, 
adăugă: Să mi se aducă lectica. Sunt trudit ca un pietrar. 

— Zeii pot, oare, osteni? șopti Eunana care mai întârzia încă 
la spatele lui. 

— Du-te la postul tău! spuse Ramses. 

— Poate că-mi vei porunci, chip al lunii, să cercetez măcar 
acum trecătorile? întrebă încet oșteanul. Te rog, poruncește-mi, 
căci oriunde aș fi, inima mea aleargă spre tine, să-ţi ghicească 
voinţa și s-o împlinească. 

— Știu că tu le bagi de seamă pe toate, răspunse Ramses. 
Acum du-te și vezi să nu-ţi scape nimic. 

— Mărite preot, i se adresă Eunana lui Herhor, îţi ofer umilele 
mele servicii. 

De abia plecase Eunana când, la coada coloanei în marș, se 
iscă o zarvă nemaipomenită. Căutau cu toţii lectica 
moștenitorului, care nu era nicăieri. În schimb apăru, dându-i la 
o parte pe soldaţii greci, un tânăr cu o înfățișare ciudată. Purta o 
cămașă de mătase, o cingătoare bogat brodată și o eșarfă de 
aur pe umăr. Mai presus de orice, te izbea peruca lui enormă, 
alcătuită dintr-o mulţime de bucle, și bărbuta lui falsă, 
asemenea cozii unei pisici. 

Tânărul era Tutmozis, cel mai elegant bărbat din Memfis, care 
chiar și în toiul marșului se împopoţona și se pomăda. 

— Te salut, Ramses! strigă el, dându-i în lături pe ofițeri. 
Închipuie-ţi că ţi s-a rătăcit lectica pe undeva: va trebui să te 
urci într-a mea, care, ce-i drept, nu-i vrednică de tine, dar nici 
prea rea nu-i. 

— Sunt supărat pe tine, răspunse prinţul. Dormi, în loc să 
veghezi asupra oastei. 

Mirat, spilcuitul Tutmozis se opri. 

— Eu dorm? strigă el. Să i se usuce limba celui care ţi-a spus 
o asemenea minciună. Știind că vii, mă îmbrac de-un ceas, 
pregătindu-ţi baia și parfumurile... 

— Și în timpul ăsta oamenii înaintează în neorânduială. 

— Trebuie oare să mă aflu eu în fruntea unei armate în care 
se află înaltul ei conducător, Herhor și o căpetenie ca Patrokles? 

Moștenitorul tăcu. Între timp, apropiindu-se de el, Tutmozis îi 
șopti: 

— la uită-te cum arăţi, fiu al faraonului! Fără perucă! Părul și 
veșmintele ţi-s pline de praf, iar pielea neagră și crăpată, ca 
pământul în miezul verii! Prea-onorata regină-mamă m-ar 
alunga de la curte, de-ar vedea una ca asta... 

— Sunt obosit numai. 

— Urcă-te în lectică! Acolo sunt cununi proaspete de 
trandafiri, păsări fripte și un ulcior cu vin de Cipru. Am adus-o, 
adăugă el în șoaptă, și pe Senura în tabără... 

— E-aici? întrebă prințul. Și ochii strălucitori i se înceţțoșară 
pentru o clipă. 

— Armata poate înainta mai departe, zise Tutmozis, iar noi o 
vom aștepta aici. 

Ramses tresări. 

— Lasă-mă, nu mă ispiti! Ştii bine ca peste două ore începe 
bătălia... 

— Ce mai bătălie! 

— Sau cel puţin hotărârea prin care urmează să fiu numit 
conducător al oștirii. 

— Fleacuri! spuse spilcuitul Tutmozis. Pot să jur că încă de ieri 
Herhor i-a trimis o înştiinţare prea-măritului faraon, rugându-l 
să-ți încredințeze corpul Memfi. 

— N-are a face! Astăzi nu sunt în stare să mă gândesc la 
altceva decât la oaste. 

— Ce groaznică-i patima asta a ta pentru război! Hm! Să nu te 
speli cu lunile, și într-o bună zi să pieri... Brrr! Dacă ai vedea-o în 
schimb pe Senura... Numai să te uiţi la ea... 

— Tocmai de asta nici nu vreau s-o văd, răspunse Ramses cu 
hotărâre. 

În timp ce din spatele rândurilor grecești opt oșteni aduceau 
pentru moștenitor imensa lectică a lui Tutmozis, dinspre 
avangardă se apropie în goană un călăreț. Alunecă de pe cal și 
se porni să alerge atât de repede, încât îi zăngăniră pe piept 
efigiile zeilor și tăblițele cu numele lor. Era Eunana, cuprins de 
înfrigurare. 

Işi întoarseră cu toții capetele spre el, lucru ce-i făcu plăcere. 

— Erpatre, glas al cerului! strigă el, înclinându-se în faţa lui 
Ramses. Când, ascultându-ți porunca divină, am pornit în 
fruntea oștirii, cercetând cu luare-aminte tot ce se petrecea în 
jur, am zărit pe șosea doi cărăbuși minunaţi. Fiecare din 
insectele acestea sfinte împingeau în faţa lor, de-a curmezișul 
drumului, către nisipuri, un cocoloș de lut™... 

— Ei și? îl întrerupse moștenitorul. 

— Se înțelege, continuă Eunana, trăgând cu ochiul la Herhor, 
că așa cum poruncește legea divină, eu și oamenii mei, 
închinându-ne imaginilor de aur ale soarelui, am oprit înaintarea 
oștilor. Semnul prevestitor era atât de limpede, încât fără 
poruncă niciunul dintre noi nu s-ar fi încumetat să pășească mai 
departe. 

— Văd că ești un egiptean cu adevărat evlavios, cu toate că 
trăsăturile feței tale sunt hitite, rosti prea-cinstitul Herhor și, 
întorcându-se spre câţiva dregători care stăteau mai aproape, 
adăugă: Nu vom merge mai departe, pe șosea, căci am putea să 
strivim sacrele vietăţi. Ascultă Pentuer, am putea oare să ocolim 
șoseaua prin trecătoarea aceea de la dreapta? 

— Da, răspunse scribul. Trecătoarea are o lungime de o milă 
și iese din nou pe șosea, aproape în faţa orașului Pi-Bailos. 

— Ce pierdere de timp! zise moștenitorul, mânios. 

— AȘ jura că nu-i vorba de niște cărăbuși, ci de duhurile 
camatarilor mei fenicieni, glumi spilcuitul Tutmozis. Morți fiind și 
nemaiputându-și recăpăta banii, mă silesc, drept pedeapsă, să 
umblu prin pustiu. 

Suita prinţului aștepta cu neliniște hotărârea ce avea să se ia. 
Ramses i se adresă deci lui Herhor: 

— Ce crezi despre toate acestea, mărite preot? 

— Uită-te la ofițeri, răspunse preotul, și vei înţelege că trebuie 
să mergem prin trecătoare. 


" În mitologia vechiului Egipt cărăbușii erau veneraţi, fiind socotiți simboluri ale celui mai 
mare dintre zei - Ra, zeul soarelui. 


Atunci ieși în față Patrokles, căpetenia grecilor, și-i spuse 
moștenitorului: 

— Dacă îngădui, prinţul meu, grecii vor înainta mai departe pe 
șosea. Oștenii noștri nu se tem de cărăbuși. 

— Oștenii voștri nu se tem nici de mormintele faraonilor, 
răspunse marele sfetnic, cu toate că locurile acelea nu-s prea 
sigure, de vreme ce nimeni nu s-a întors încă de pe-acolo. 

Tulburat, grecul se retrase în rândurile suitei. 

— Recunoaște, mărite preot, șopti moștenitorul peste măsură 
de mânios, că o astfel de piedică n-ar putea opri nici pașii unui 
măgar. 

— Tocmai de aceea un măgar nu va fi niciodată faraon, 
raspunse ministrul, liniștit. 

— În cazul acesta, înălţimea-ta va conduce oastea prin 
trecătoare, strigă Ramses. Eu nu mă pricep la tactica 
preoțească și, de altfel, trebuie să mă și odihnesc. Hai cu mine, 
îi zise apoi lui Tutmozis, îndreptându-se spre colinele pleșuve. 

Prea-cinstitul Herhor porunci de îndată aghiotantului care 
purta securea să ia el comanda avangărzii, în locul lui Eunana. 
Apoi ordonă ca maşinile pentru aruncarea pietrelor să fie 
coborâte de pe șosea în trecătoare, soldații greci urmând să le 
înlesnească mersul prin locurile grele. lar toate carele și lecticile 
ofițerilor din suită să pornească la urmă. După ce Herhor dădu 
aceste porunci, aghiotantul care purta evantaiul se apropie de 
Pentuer și-i șopti: 

— Cred că niciodată nu se va putea călători pe șoseaua asta... 

— De ce? răspunse tânărul preot. De vreme ce două din 
sacrele vietăţi ne-au aţinut calea, nu se cuvine să mergem mai 
departe. S-ar putea întâmpla o nenorocire. 

— Nenorocirea s-a întâmplat și așa. N-ai băgat de seamă că 
prinţul Ramses s-a supărat pe marele Herhor? lar stăpânul 
nostru nu-i omul care să uite ușor... 

— Nu s-a mâniat prinţul pe stăpânul nostru, ci stăpânul nostru 
pe prinţ, certându-l, răspunse Pentuer. Și bine a făcut. Fiindcă 
tânărului prinţ, încă de pe acuma i se pare că va fi al doilea 
Menes. 

— Sau poate Ramses cel Mare? zise aghiotantul. 

— Ramses cel Mare asculta poruncile zeilor și de aceea are în 
toate templele inscripţii pline de laudă. În schimb Menes, primul 
faraon al Egiptului, a încălcat obiceiurile vechi și numai datorită 
blândeţii părintești a preoţilor numele lui n-a fost uitat. Deși eu 
unul n-aș da niciun uten de aramă, pe faptul că mumia lui 
Menes ar exista. 

— Tu, Pentuer, zise aghiotantul, ești un om înțelept, deci 
înţelegi că pentru noi e totuna dacă avem zece stăpâni sau 
unsprezece... 

— Dar pentru popor nu e totuna dacă în fiecare an scoate un 
munte de aur pentru preoţi sau doi munţi de aur, unul pentru 
preoţime și altul pentru faraon, răspunse Pentuer, și ochii îi 
scăpărară. 

— Te gândești la lucruri primejdioase, șopti aghiotantul. 

— Dar tu de câte ori n-ai fost amărât văzând risipa fără de 
margini în care trăiesc faraonii și nomarhii? întrebă preotul, 
mirat. 

— Mai încet! Mai încet! Vom mai vorbi noi altădată despre 
asta, nu acum. 

Cu tot nisipul, mașinile de război cărora li se mai adăugaseră 
câte doi boi alunecau mai repede în deșert decât pe șosea. 
Lângă prima mașină mergea Eunana, necăjit și întrebându-se de 
ce-i luase Herhor comanda avangărzii. Voia oare să-i 
încredințeze vreun post mai înalt? Gândindu-se deci la noua sa 
carieră și poate pentru a-și înăbuși temerile ce-l frământau, 
puse mâna pe un drug și, acolo unde nisipul era mai adânc, 
sprijinea balistele!?, sau, prin strigăte, îi zorea pe greci, care însă 
nu-l prea luau în seamă. 

De mai bine de jumătate de oră convoiul înainta prin 
trecătoarea plină de cotituri, cu pereţii goi și abrupți, când 
avangarda se opri din nou. In locul acela se afla o altă 
trecătoare, ce se încrucișa cu prima și prin mijlocul căreia trecea 
un canal destul de larg. 

Soldatul trimis la Herhor cu vestea despre noua piedică aduse 
porunca de a se astupa canalul de îndată. 

Cam o sută de soldaţi greci, cu târnăcoape și lopeţi, se 
apucară de lucru. Unii sfărâmau stâncile, iar alţii le aruncau în 
șanț acoperindu-le cu nisip. 

Tocmai atunci se ivi din fundul trecătorii un om, purtând un 
târnăcop ce avea forma unui gât de cocostârc iar vârful ca un 
cioc. Era un ţăran egiptean, bătrân și cu totul gol. Cuprins de o 
nesfârșită uimire, privi o clipă munca soldaţilor, apoi se repezi 
deodată la ei, strigând: 

— Ce faceți aici, păgânilor, nu vedeţi că ăsta-i un canal? 


12 În antichitate, mașini de război cu care se aruncau proiectile. 

— Dar tu cum de cutezi să-i ocărăști pe ostașii luminăţiei- 
sale? îl întrebă Eunana, care tocmai răsărise și el acolo. 

— Văd că ești egiptean și nu pari om de rând, spuse țăranul, 
am să-ţi răspund deci. Canalul ăsta e al unui om mare: 
îngrijitorul moșiei scribului celui care poartă evantaiul prea- 
cinstitului nomarh din Memfis. Băgaţi bine de seamă să nu cadă 
năpasta pe capul vostru! 

— Vedeţi-vă de treabă, zise Eunana, adresându-se pe un ton 
protector soldaţilor greci care începuseră să caște gura la 
țăranul ale cărui vorbe nu le înțelegeau, dar al cărui ton îi 
pusese pe gânduri. 

— la te uită cum astupă canalul mai departe, zise ţăranul tot 
mai înspăimântat. Va fi vai de voi, câinilor! strigă el, repezindu- 
se la unul dintre soldați cu târnăcopul. 

Grecul îi smulse unealta și-l lovi peste dinţi, încât pe bătrân îl 
năpădi sângele pe gură. Apoi continuă să zvârle nisip în canal. 
Țăranul, ameţit de lovitură, își pierdu curajul și începu să se 
roage: 

— Fie-ţi milă, zise el. Canalul ăsta l-am săpat eu cu mâinile 
mele, timp de zece ani, noaptea și în zilele de sărbătoare! 
Stăpânul mi-a făgăduit, dacă voi izbuti să aduc apa până în 
valea asta, că-mi va da supravegherea canalului, a cincea parte 
din recoltă și libertatea. Auziţi? Libertatea, mie și celor trei copii 
ai mei! O, zeilor! își ridică brațele spre cer și din nou i se adresă 
lui Eunana: Tu, stăpâne, îmi vei da ascultare... Timp de zece ani 
de zile m-am strecurat în această trecătoare primejdioasă, pe 
când ceilalți mergeau la târg, la petreceri ori la procesiuni sfinte. 
Nu mă duceam nici la mormântul mamei, stăteam aici și 
săpam... Uitasem de cei morți, numai ca mie și copiilor mei să ni 
se dea libertatea și pământul, cu o zi măcar înainte de moarte... 
O, zeilor, fi-ţi-mi voi martori și spuneţi de câte ori nu m-au 
apucat aici zorile! De câte ori n-am auzit aici urletul sfâșietor al 
hienei și am văzut ochii verzi ai lupilor! Dar tot n-am fugit, căci 
unde aș fi putut fugi, nefericitul de mine, când de pe fiecare 
cărare mă pândea primejdia, iar de canalul ăsta mă ţintuia 
dorinţa de libertate? O dată, acolo, după spărtura aceea, mi-a 
ieșit în faţă un leu, regele tuturor animalelor. Târnăcopul mi-a 
căzut din mâini. Am îngenuncheat în faţa lui și așa cum mă vezi 
i-am spus vorbele astea: „Stăpâne! Vei avea oare poftă să mă 

mănânci? nu sunt decât un sclav!...” Și leul hrăpăreţ se milostivi 
de mine. Tot așa m-a ocolit și lupul. Chiar și liliecii cei vicleni mi- 
au cruțat sărmanul cap, iar tu... un egiptean... Țăranul tăcu; 
văzuse cum se apropie alaiul marelui Herhor. După evantai 
înţelese că trebuie să fie cineva de rang mare, iar după blana de 
panteră, că e preot. Se repezi deci spre el, îngenunche și își lipi 
capul de nisip. 

— Ce vrei, omule? întrebă preotul. ` 

— „Lumină a soarelui, ascultă-mă! strigă țăranul. iți urez să 
nu se abată nenorocirea în casa ta, nici năpasta să nu cadă pe 
capul tău! Faptele tale să nu se irosească, iar șuvoiul să nu te 
înghită, când ai să treci Nilul, pe celălalt mal”:5 

— Te întreb ce vrei? repetă Herhor. 

— „Stăpâne milostiv, grăi ţăranul, căpetenie destoinică, tu 
care stârpești minciuna și dai naștere adevărului... Tu care ești 
părintele  sărmanului, soțul văduvei, veșmântul celui fără 
mamă... Ingăduie-mi să-ţi pot rosti numele ca pe o lege dreaptă 
a ţării... Apropie-te de cuvintele gurii mele... Ascultă-mă și fă 
dreptate tu, cel mai înţelept dintre înțelepţi...”1* 

— Vrea să nu fie astupat șanțul, zise Eunana. 

Marele sfetnic dădu din umeri și se îndreptă spre canalul 
peste care se aruncase un podet. Atunci, desperat, ţăranul îl 
apucă de picioare. 

— Pleacă de-aici! strigă Herhor, dându-se înapoi, ca în faţa 
unui şarpe veninos. 

Pentuer își întoarse capul; fața lui suptă avea culoarea 
pământului. Eunana îl apucă însă pe țăran și-l strânse de 
grumaji, dar neputându-l desprinde de picioarele preotului, 
chemă soldaţii. După o clipă, Herhor era liber și trecea de 
cealaltă parte a șanțului, iar soldaţii îl duseră pe ţăran, aproape 
pe sus, până la coada convoiului, cărându-i vreo câteva zeci de 
pumni. Subofiţerii care purtau întotdeauna la ei nuiele de 
trestie, îi numărară și ei vreo câteva zeci de lovituri și, la urmă, 
îl aruncară la intrarea în trecătoare. 

Bătut, sângerând și mai presus de toate înspăimântat, 
sărmanul om zăcu câteva clipe pe nisip, își șterse ochii și 
deodată, ridicându-se în picioare, începu să gonească spre 
șosea, strigând: 


13 Text autentic (n. A.). 
14 Text autentic (n. A.). 

— Înghite-mă, pământ! Blestemată fie ziua în care am văzut 
lumina soarelui și noaptea când s-a spus: „S-a născut un om...” 
în hlamida dreptăţii nu-i niciun colţișor pentru robi. Și nici măcar 
zeii nu se mai uită la o astfel de făptură, care are mâini ca să 
muncească, ochi ca să plângă și spinare pentru nuiele. O, 
moarte, prefă-mi trupul în pulbere, pentru ca nici acolo, pe 
câmpiile lui Osiris1”, să nu mă mai nasc rob a doua oară... 


15 În mitologia Egiptului antic, Osiris era zeul fertilităţii, al vegetației și, în același timp, 
judecătorul „lumii de dincolo de mormânt”. Ca răsplată, morții „merituoși” arau, semănau și 
culegeau roadele de pe câmpiile osirice. 


Capitolul Ill 


SA 
È 


Gâfâind de mânie, prințul Ramses urcă dealul urmat de 
Tutmozis. Peruca acestuia se răsucise, bărbuța falsă îi căzuse și 
o purta în mână. Dar, cu toată oboseala, obrazul său nu era 
palid fiind acoperit cu un strat de suliman. 

In sfârșit prinţul se opri pe culmea dealului. Dinspre 
trecătoare se auzea până la ei zarva ostașilor și huruitul 
balistelor care alunecau pe nisip. In faţă se întindea nesfârșitul 
șes al ținutului Gosen, scăldat în razele strălucitoare ale 
soarelui. Părea că nu-i pământ, ci un nor de aur, pe care 
fantezia cuiva zugrăvise un peisaj cu vopsele de smaragd, de 
argint, de rubin, de perle și topaze. 

— Privește, îi strigă moștenitorul lui Tutmozis, întinzându-și 
mâna, acolo ar urma să fie țara mea, iar aici oastea mea... Și 
iată: acolo, cele mai înalte clădiri sunt palatele preoţilor, iar aici, 
căpetenia armatei este un preot! Poate cineva îndura una ca 
asta? 

— Așa a fost întotdeauna, răspunse Tutmozis, uitându-se cu 
teamă în jur. 

— Nu-i adevărat! Cunosc doar istoria ţării, ascunsă ochilor 
voştri. Comandanți ai oștirii și stăpâni ai dregătorilor au fost 
numai faraonii care au știut să fie energici. Erau oameni care 
nu-și pierdeau zilele în rugăciuni și în jertfe, ci vedeau de 
treburile statului. 

— Dacă asta-i dorinţa faraonului... zise Tutmozis. 

— Nu poate fi dorinţa tatălui meu ca nomarhii să guverneze în 
capitalele lor după bunul lor plac, iar cârmuitorul Etiopiei să se 
socotească aproape egal cu regele regilor. Și nu poate dori tatăl 

meu ca armata lui să ocolească doi cărăbuși aurii pentru că 
Herhor e preot. 

— E un mare conducător de oști, șopti Tutmozis, tot mai 
înspăimântat. 

— Ce mai conducător! A bătut o mână de tâlhari libieni, care 
ar fi luat-o la sănătoasa numai la vederea pieptarelor soldaţilor 
egipteni. Dar privește ce fac vecinii noștri! ludeea tărăgănează 
plata tributului și plătește tot mai puţin. Fenicienii cei vicleni își 
retrag în fiecare an câteva vase din flota noastră. La răsărit 
trebuie să ţinem o armată uriașă împotriva hitiţilor, iar în jurul 
Babilonului și Ninivei e o fierbere ce s-a întins în toată 
Mesopotamia. Și care-i, la urma urmei, rezultatul cârmuirii 
preoţilor? lată-l: în timp ce străbunicul meu avea un venit anual 
de 100 000 de talanţi și o armată de 160 000 de ostași, tata n- 
are decât 50 000 de talanţi și 120 000 de ostași. Și ce armată! 
De n-ar fi oastea grecească, ce menţine disciplina așa cum 
câinele păzește oile, încă de pe acum soldaţii egipteni ar asculta 
numai de preoţi, iar faraonul ar ajunge să însemne tot atât cât 
un prăpădit de nomarh. 

— De unde știi tu toate astea? Cum de ţi-au venit în minte? se 
miră Tutmozis. 

— Nu mă trag oare și eu din casta preoţilor? Doar ei m-au 
dăscălit înainte de a fi moștenitor al tronului. O, când am să 
ajung faraon, după tatăl meu, căruia îi doresc să trăiască veșnic, 
am să le pun pe grumaiji piciorul încălţat în sandale de oţel... Dar 
mai întâi voi pune mâna pe visteriile lor, totdeauna doldora - și 
care încă din timpul lui Ramses cel Mare au început să se 
mărească atât de mult, încât astăzi gem de aur și nici nu se pot 
asemuli cu tezaurul faraonului. 

— Vai ţie! Vai ţie! oftă Tutmozis. Gândurile tale ar apleca sub 
greutatea lor și dealul ăsta, dacă le-ar putea auzi și înțelege... 
Dar tu ce forțe ai? Ce ajutoare? Ce armată? Poporul întreg, 
condus de o castă puternică, se va ridica împotriva ta. Cine-ţi va 
lua apărarea? 

Prinţul ascultă și rămase pe gânduri. La urmă răspunse: 

— Armata... 

— O mare parte din ea îi va urma pe preoţi... 

— Oastea grecească... 

— Un butoi de apă în Nil. 

— Dregătorii... 

— Jumătate din ei le aparţin. 

Ramses dădu trist din cap și tăcu. 

Coborâră apoi pe o pantă pleșuvă și pietroasă, dinspre vârful 
dealului, în partea cealaltă. Tutmozis, care o luase înainte, îi 
strigă: 

— Să-mi fi învăluit oare farmecele ochii? Privește, Ramses! 
Printre stâncile de-aici se ascunde un alt Egipt! 

— Se vede că-i moșia vreunui preot care nu plătește dări, 
răspunse prinţul cu amărăciune. 

Jos, la picioarele lor, se întindea o vale bogată. În forma unei 
furci, ale cărei capete se pierdeau printre stânci. Pe unul din ele 
răsăreau colibele slugilor și frumoasa locuinţă a stăpânului sau a 
administratorului. Se vedeau palmieri, viţă de vie, măslini, 
smochini cu rădăcinile în aer, chiparoși și chiar tineri baobabi. 
Prin mijloc sălta un fir de apă, iar printre coline, la depărtare de 
câteva sute de pași, se vedeau niște mici heleștee. 

Coborând printre viile pline de ciorchini pârguiţi, auziră un 
glas de femeie care chema, sau mai degrabă cânta pe un ton 
trist: 

„Unde-mi ești, găinușă dragă? Spune, unde ești? M-ai părăsit 
tu, oare? Nu-ţi dădeam eu apă proaspătă și boabe pe ales, din 
mâna mea, de se uitau sclavii cu jind la tine? Unde ești? 
Răspunde! la seama că te prinde noaptea și n-ai să nimerești 
acasă, unde te îngrijeam cu toţii. Sau, poate, rotind prin deșert, 
uliul cel roșcat o să-ţi sfâșie inimioara... Și-atunci, zadarnic îţi vei 
chema stăpâna. Răspunde-mi dar! Altfel mă duc și-s supărată că 
după mine calea-ntoarsă vei face singurică și pe jos...” 

Cântecul se auzea tot mai aproape de cei doi drumeţi. 
Cântăreaţa era la câţiva pași de ei, când Tutmozis, înălțându-și 
capul printre tufe, strigă: 

— Privește, Ramses, ce fată încântătoare! 

Prinţul, în loc să se uite, sări pe cărare și-i aţinu calea. Era 
într-adevăr o fată frumoasă, cu trăsături grecești și cu pielea de 
culoarea fildeșului. De sub vălul ce-i acoperea capul ieșea un 
păr negru, imens, strâns într-un coc. Purta un veșmânt alb și 
lung pe care-l prindea într-o parte, cu anina; prin voalul 
transparent apăreau, ca două merișoare, sânii ei feciorelnici. 

— Cine ești tu, fetițo? Strigă Ramses. Cutele amenințătoare îi 
dispăruseră de pe frunte, iar ochii îi scânteiau. 

— O, lehova! O, tată! strigă ea înspăimântată și se opri 
înlemnită, pe cărare. Cu încetul însă se liniști, iar ochii-i catifelați 
recăpătară lumina lor obișnuită, de blândă tristeţe. 

— De unde ai răsărit? îl întrebă ea pe Ramses cu o voce ușor 
tremurătoare. Văd că ești soldat, iar soldaţii n-au voie să 
pătrundă aici. 

— De ce n-au voie? 

— Pentru că moșia e-a marelui nostru stăpân, Sezofris. 

— Așa, zise Ramses zâmbind. 

— Nu râde, căci vei păli pe dată. Marele Sezofris e scribul lui 
Hair, cel care poartă evantaiul prea-cinstitului nomarh al 
Memfisului. Tatăl meu l-a văzut și a căzut cu fața la pământ 
înaintea lui... 

— Ho! ho! ho! făcu Ramses continuând să râdă. 

— Vorbele tale sunt foarte cutezătoare, zise fata, încruntându- 
se. Dacă pe chipul tău n-aș citi bunătatea, aș crede că ești un 
mercenar grec ori un tâlhar. 

— Încă nu e, dar ar putea ajunge cândva cel mai mare dintre 
tâlhari, unul cum încă nu s-a mai văzut, zise spilcuitul Tutmozis, 
îndreptându-și peruca. 

— lar tu ești desigur un măscărici, răspunse fata, prinzând 
curaj. O, sunt chiar sigură că te-am văzut la bâlciul din Pi-Bailos, 
cum fermecai șerpii... 

Cei doi tineri erau acum cât se poate de bine dispuși. 

— Dar tu cine ești? o întrebă Ramses pe fată, apucând-o de 
mâna, pe care ea și-o trase însă repede. 

— Ce îndrăzneţ ești! Sunt Sara, fiica lui Ghedeon, îngrijitorul 
moșiei. 

— Evreică! zise Ramses, și o umbră îi trecu pe faţă. 

— Ei, și? exclamă Tutmozis. Crezi că evreicele sunt mai puţin 
dulci decât egiptenele? Sunt doar mai rușinoase și ajungi mai 
greu până la ele, ceea ce dă dragostei lor un farmec neobișnuit. 

— Deci sunteţi păgâni, zise Sara cu demnitate. Odihniţi-vă 
dacă sunteţi osteniţi, rupeţi câţiva ciorchini și duceţi-vă cu 
Dumnezeu. Slugile noastre nu văd cu ochi buni astfel de 
oaspeți. Fata vru să plece, dar Ramses o opri. 

— Stai. Imi placi și nu ne poţi părăsi așa. 

— Ești stăpânit de duhuri rele. În valea asta n-ar cuteza 
nimeni să-mi vorbească astfel, zise Sara indignată. 

— Uite, vezi, interveni Tutmozis, tânărul acesta este ofiţer în 
pâlcul de oaste al preoţilor lui Ptah și scrib al scribului unui 
dregător care poartă evantaiul deasupra celui ce poartă 
evantaiul nomarhului din Habu!f... 

— Văd că-i oștean, răspunse Sara, uitându-se îngândurată la 
Ramses. Și poate că-i și el un mare dregător, adăugă ea, 
ducându-și un deget la gură. 

— Oricine aș fi, frumuseţea ta întrece rangul meu, zise el, pe 
neașteptate. Dar, ia spune-mi, e adevărat că voi... că voi 
mâncaţi carne de porc? 

Sara îl privi ofensată, iar Tutmozis zise: 

— Se vede că nu-i cunoști pe evrei! Află dar că un evreu 
preferă să moară decât să mănânce carne de porc, pe care eu 
de altfel n-o consider drept cea mai rea... 

— Dar pisici ucideţi? insistă Ramses, strângând mâinile Sarei 
și uitându-se în ochii ei. 

— Și asta-i o poveste... o poveste nerușinată! sări Tutmozis. 
Ai fi putut să mă întrebi despre lucrurile astea, în loc să înșiri 
prostii. Am avut doar trei ibovnice evreice... 

— Până acum ai vorbit adevărul, dar acum minţi, zise Sara. O 
evreică nu poate fi ibovnica nimănui! adăugă ea cu mândrie. 

— Nici chiar a scribului celui care poartă evantaiul deasupra 
nomarhului din Memfis? întrebă Tutmozis pe un ton batjocoritor. 

— Nici... 

— Nici a celui care poartă evantaiul? 

Sara șovăi, dar răspunse: 

— Nici. 

— Atunci crezi că n-ar primi să fie nici ibovnica nomarhului? 

Fata își lăsă mâinile în jos, neputincioasă. Se uită uimită la cei 
doi tineri; buzele îi tremurau iar lacrimile îi înecau ochii. 

— Cine sunteți voi? întrebă ea înspăimântată. V-aţi coborât 
din munţi ca niște drumetți care vor apă și pâine. Vorbiţi însă cu 
mine ca niște stăpâni... Cine sunteţi? Paloșul tău, se întoarse ea 
spre Ramses, este împodobit cu smaragde, iar la gât ai un lanţ 
lucrat așa cum n-are în tezaurul lui nici milostivul nostru stăpân 
Sezofris... 


16 Vechea denumire a insulei Elefantina, aflată pe cursul primei cataracte a Nilului. 

— Răspunde-mi mai bine dacă îţi plac? stărui Ramses, 
strângându-i mâna și uitându-se galeș în ochii ei. 

— Ești frumos ca arhanghelul Gavril, dar mi-e frică de tine, 
căci nu știu cine ești... 

În clipa aceea, de dincolo de coline, se auzi glas de trâmbiţă. 

— Eşti chemat, strigă Tutmozis. 

— Dar dacă aș fi tot așa de mare ca Sezofris al vostru? întrebă 
prinţul. 

— S-ar putea să fii... șopti Sara. 

— Dar dacă aș purta evantaiul deasupra nomarhului 
Memfisului? 

— Tu poți fi chiar și mai mare... 

Undeva, pe deal, se auzi alt glas de trâmbiţă. 

— Să mergem, Ramses, stărui Tutmozis, neliniștit. 

— Dar dacă aș fi moștenitorul tronului, ai veni la mine, fetiţo? 
întrebă prințul. 

— O, lehova! strigă Sara, căzând în genunchi. 

Trâmbiţele răsunară acum în mai multe locuri, chemând de 
Zor. 

— Să mergem repede! strigă Tutmozis, desperat. N-auzi oare 
că-i alarmă în tabără? 

Moștenitorul tronului își scoase repede lanțul de la gât și-l 
aruncă Sarei. 

— Dă-l tatălui tău, zise el. Te cumpăr de la el. Rămâi 
sănătoasă! O sărută pătimaș pe gură, iar ea îi îmbrăţișa 
picioarele. Ramses se desprinse, fugi câţiva pași, apoi se 
întoarse din nou. Mângâie cu sărutări faţa ei frumoasă și părul 
negru ca pana corbului, ca și cum n-ar fi auzit chemările 
nerăbdătoare ale oștirii. 

— În numele măritului faraon, te chem să vii cu mine! strigă 
Tutmozis, apucându-l de mână pe prinţ. 

Începură să fugă în goană spre locul de unde veneau sunetele 
trâmbiţelor. Ramses se împiedica uneori ea un om beat și își tot 
întorcea capul. În sfârșit, începură să se caţăre pe povârnișul din 
faţă. 

„Și omul ăsta, își zise Tutmozis în gând, vrea să lupte 
împotriva castei preoţilor!” 

Capitolul IV 


SA 
È 


Moştenitorul tronului și însoțitorul lui alergară cam un sfert 
de ceas pe spinarea stâncoasă a dealului, auzind tot mai 
aproape trâmbiţele, care sunau din ce în ce mai tare alarma. În 
sfârșit ajunseră într-un loc de unde puteai cuprinde toate 
împrejurimile. 

La stânga se întindea șoseaua, dincolo de care se vedea 
limpede orașul Pi-Bailos, oștile prinţului și uriașele rotocoale de 
praf ce se ridicau deasupra inamicului care înainta dinspre 
răsărit. La dreapta se deschidea o trecătoare largă, prin mijlocul 
căreia oastea grecească trăgea mașinile de război. Nu departe 
de șosea, trecătoarea se unea cu o alta și mai largă ieșită din 
chiar inima deșertului. În punctul acesta se petrecea ceva 
neobișnuit. Grecii, ajunși cu mașinile lor aproape de întâlnirea 
celor două trecători, păreau acum cu totul nemișcaţi. Pe locul 
acesta, aflat între șosea și statul major al moștenitorului, patru 
rânduri, dese, ale unei alte oștiri, erau așezate în formă de 
careu, din care ieșeau amenințătoare și scânteind, sulițele. 

Deși drumul era foarte înclinat, prinţul porni în goană la 
oastea sa, spre locul unde stătea Herhor, înconjurat de ofiţeri. 

— Ce se întâmplă aici? strigă el ameninţător. De ce sunați 
alarma în loc să continuaţi marșul? 

— Suntem înconjurați, zise Herhor. 

— Cine?! De către cine? 

— Pâlcul nostru, de trei din pâlcurile lui Nitager, ieșite din 
deșert. 

— Deci acolo, aproape de șosea, se află dușmanul? 

— Însuși neînvinsul Nitager se află acolo. 

În clipa aceea, ai fi putut crede că moștenitorul își ieșise din 
minţi. Gura i se strâmbase, ochii îi ieșiseră din orbite. Trase 
paloșul și, alergând la greci, strigă cu o voce răgușită: 

— După mine, împotriva celor ce ne-au aţinut calea! 

— Să trăieşti veșnic, erpatre! strigă Patrokles, trăgând și el 
paloșul. Înainte, urmași ai lui Ahile! li se adresă el oștenilor. Să 
le arătăm văcarilor de egipteni că nu îngăduim să ne aţină 
calea! 

Trâmbiţele sunară pentru atac. Patru rânduri grecești scurte, 
dar strânse, porniră înainte, ridicând în sus praful și aclamându-l 
pe Ramses. În câteva minute grecii se aflară în faţa oștilor 
egiptene și, pentru o clipă, șovăiră. 

— Înainte! strigă moștenitorul, alergând cu paloșul în mână. 

Grecii coborâră sulițele. În rândurile inamicului se făcu o 
mișcare, se auzi un freamăt și sulițele lor fură și ele lăsate în 
jos... 

— Cine sunteţi voi, nebunilor? bubui o voce puternică din 
partea opusă. 

— Moștenitorul tronului! răspunse Patrokles. 

Urmă o clipă de tăcere. 

— Daţi-vă în lături! tună aceeași voce puternică. 

Oștile armatei răsăritene se dădură, încet, într-o parte și într- 
alta, întocmai ca o poartă grea și dublă, în timp ce oastea 
grecească trecu înainte. 

Atunci, un luptător cărunt, cu chivără și zale aurie, se apropie 
de moștenitorul tronului și, înclinându-se adânc, vorbi: 

— Ai învins, erpatre. Numai o mare căpetenie de oaste iese în 
chipul acesta din încurcătură. 

— Tu ești Nitager, cel mai viteaz dintre viteji! strigă prinţul. 

În clipa aceea se apropie de ei Herhor care, auzind 
convorbirea, zise acru: 

— Dar dacă și de partea voastră s-ar fi aflat un comandant tot 
atât de năbădăios, cum e erpatrul, ce sfârșit ar fi avut 
manevrele? 

— Dă-i pace tânărului luptător! răspunse Nitager. Nu-ţi este 
oare de ajuns că și-a arătat ghearele de leu, așa cum stă bine 
unui fiu de faraoni? 

Tutmozis, auzind ce întorsătură luau lucrurile, se întoarse spre 
Nitager: 

— De unde ai răsărit aici, vrednice comandant, și cum se face 
că grosul oastei tale se află în fața noastră? 

— Am știut cât de încet înaintează corpul din Memfi, în timp 
ce moștenitorul își adunase pâlcurile în apropiere de Pi-Bailos. Și 
așa, în glumă, am vrut să vă prind în capcană, drăgălașilor... 
Spre nenorocul meu a apărut însă moștenitorul și mi-a încurcat 
planurile. Așa să faci Ramses, întotdeauna, firește în faţa unor 
inamici adevărați. 

— Dar dacă, așa cum s-a întâmplat astăzi, va întâmpina o 
forță de trei ori mai mare? întrebă Herhor. 

— Mai mult preţuiește curajul bine chibzuit decât forța, 
răspunse bătrânul comandant. Elefantul este de cincizeci de ori 
mai puternic decât omul și totuși, lovit de mâna omului ori piere, 
ori i se supune. 

Herhor asculta în tăcere. 

Manevrele fiind socotite sfârșite, moștenitorul, însoţit de 
Herhor și de comandanţi, porni spre trupele din Pi-Bailos, îi 
salută pe veteranii lui Nitager și, luându-și rămas bun de la 
oștile lui, le porunci să pornească spre răsărit și le ură noroc. 
Apoi, înconjurat de o mare suită, se îndreptă spre Memfis, pe 
șosea, prin mulţimea oamenilor din ţinutul Gosen care, cu 
ramuri verzi și în veșminte de sărbătoare îl salutau pe 
învingător. Când drumul coti spre deșert, mulțimea se risipi, iar 
când se apropiară de locul unde statul major cârmise spre 
trecătoare, din pricina cărăbușilor, nu mai văzură pe nimeni pe 
șosea. Atunci Ramses îi făcu semn lui Tutmozis și, arătându-i 
dealul pleșuv, îi șopti: 

— Du-te acolo, la Sara... 

— Înţeleg. 

— Şi-i vei spune tatălui ei că-i ofer o moșie în apropiere de 
Memfis. 

— Înţeleg. Poimâine o vei avea. 

După acest schimb de cuvinte Tutmozis se retrase spre 
trupele care încheiau suita și dispăru. 

Chiar în faţa trecătorii prin care în cursul diminetii 
pătrunseseră mașinile de război, la vreo zece-cincisprezece pași 
dincolo de șosea, creștea un tamarin bătrân, deși nu prea mare. 
Aici, străjile care veneau înaintea suitei prinţului, se opriră. 


46 


— Ne vom întâlni oare din nou cu cărăbușii? îl întrebă prinţul 
zâmbind, pe Herhor. 

— Vom vedea, răspunse Herhor. 

Și într-adevăr văzură: un om gol atârna spânzurat de copacul 
pirpiriu. 

— Ce înseamnă asta? strigă prinţul, tulburat. 

Aghiotanţii alergară spre copac și se încredinţară că 
spânzuratul era ţăranul acela bătrân căruia armata îi astupase 
canalul. 

— Bine a făcut că s-a spânzurat! le strigă Eunana ofițerilor. 
Nici nu v-ar veni să credeţi dacă v-aș spune că sclavul ăsta 
păcătos a cutezat să-i cuprindă picioarele prea-cinstitului 
Herhor! 

Auzindu-i vorbele, Ramses opri calul. Apoi descăleca și se 
apropie de copacul cu pricina. Țăranul atârna cu capul ieșit 
înainte, având gura larg deschisă, palmele întoarse către cei de 
față, iar în ochi i se oglindea spaima. Arăta ca un om care, vrând 
să spună ceva, își pierduse glasul. 

— Nefericitul! suspină prinţul, cu milă. Când se întoarse la alai 
porunci să i se povestească istoria mortului și apoi, timp 
îndelungat, călări fără să mai scoată o vorbă. In fața ochilor îi 
stăruia necontenit chipul sinucigașului, după cum în inimă îi 
clocotea simţământul că i se făcuse o mare nedreptate acestui 
rob disprețuit. O atât de mare nedreptate încât chiar și el, fiu și 
urmaș de faraon, trebuia să stea și să chibzuiască asupra ei. 

Căldura se făcuse de neîndurat, praful înghiţise apa, înţepând 
ochii oamenilor și animalelor. Oastea fu oprită pentru un scurt 
popas. Între timp, Nitager încheia vorba cu Herhor. 

— Ofițerii mei, zise bătrânul comandant, nu privesc nicicând 
în jos, ci numai înainte, în faţa lor. Poate de aceea n-am fost 
surprins niciodată de dușman. 

— Cu aceste cuvinte mi-ai reamintit, viteazule Nitager, că am 
de plătit anumite datorii, răspunse Herhor și porunci să fie 
adunaţi ofițerii și oștenii aflaţi în apropiere. lar acum, zise el, 
chematți-l pe Eunana. 

Omul încărcat cu amulete fu găsit atât de repede, de parcă ar 
fi așteptat de mult chemarea. Chipul lui zugrăvea o bucurie ce- 
ar fi fost greu de stăpânit chiar de un om sfios. 

Văzându-l, Herhor zise: 

— Din voinţa măritului faraon, o dată cu terminarea 
manevrelor, puterea militară trece din nou în mâinile mele. 

Cei de faţă își înclinară capetele. 

— Puterea aceasta trebuie s-o folosesc, întâi de toate, la 
împărțirea dreptăţii. 

Ofițerii începură să se cerceteze unul pe celălalt. 

— Eunana, continuă marele sfetnic, știu că ai fost întotdeauna 
unul dintre cei mai zeloși... 

— Adevărul vorbește prin gura ta, răspunse Eunana. Așa 
precum palmierul așteaptă rouă, la fel și eu aștept poruncile 
mai-marilor. lar când nu le primesc, sunt ca orfanul care-și caută 
drumul, în deșert. 

Plini de cicatrice, oștenii lui Nitager ascultau cu admiraţie 
cuvintele lui Eunana, zicându-și în gând: „lată unul care va fi 
ridicat deasupra celorlalţi!” 

— Eunana, urmă Herhor, nu ești numai zelos, ci și evlavios, și 
nu numai evlavios, dar și cu mare luare-aminte, așa cum ibisul 
veghează deasupra apei. lar zeii te-au hărăzit cu toate darurile: 
ti-au dat înțelepciunea șarpelui și ochiul uliului... 

— Adevărul curat iese din gura ta, zise Eunana. Dacă n-aş fi 
avut un văz neobișnuit, nu i-aș fi zărit pe cei doi cărabuși sfinţi... 

— Da, așa este, îl întrerupse marele sfetnic, și n-ai fi ferit 
armata noastră de un sacrilegiu. Pentru fapta aceasta, demnă 
de cel mai evlavios egiptean, îţi dau - și Herhor scoase de pe 
degetul său un inel de aur -, îți dau acest inel cu numele zeiței 
Muti”, al cărei har și protecţie te vor însoţi până la capătul 
drumeţiei pământești, dacă vei rămâne vrednic de ele. Și 
marele sfetnic îi petrecu lui Eunana inelul pe deget, iar cei de 
faţă  scoaseră strigăte puternice în cinstea faraonului, 
zăngăânindu-și armele. 

Dar cum Herhor nu se mișca din loc, Eunana stătea și el 
locului și se uita drept în ochi lui, ca un câine credincios care 
primind din mâna stăpânului o bucăţică, dă mai departe din 
coadă, așteptând. 

— Și acum, începu din nou marele sfetnic, mărturisește, 
Eunana, de ce n-ai spus încotro s-a dus moștenitorul când 
oastea mărșăluia din greu prin trecătoare? Ai săvârșit o faptă 


17 În mitologia Egiptului antic, soţia zeului suprem Amon-Ra, mama zeului Honsu. 

rea, fiindcă a trebuit să sunăm alarma chiar în vecinătatea 
inamicului... 

— Zeii îmi sunt martori că n-am știut nimic despre măritul 
prinţ, răspunse Eunana mirat. 

Herhor dădu din cap. 

— Nu-i cu putinţă ca un om înzestrat cu un văz ca al tău, care 
la câteva zeci de pași zărește în nisip cărăbușii sfinţi, să nu-l 
zărească pe un om atât de mare, cum este moștenitorul 
tronului. 

— Cu adevărat, n-am văzut! se dezvinovăţi Eunana, lovindu- 
se în piept. De altminteri nimeni nu mi-a poruncit să veghez 
asupra prințului. _ 

— Nu te-am scutit de comanda avangărzii? Iti dădusem oare 
vreo altă însărcinare? Erai cu desăvârșire liber, întocmai ca un 
om chemat să vegheze asupra unor lucruri însemnate. Ai făcut 
oare faţă acestei însărcinări? Pentru o astfel de greșeală, în timp 
de război, ar fi trebuit să mori de o moarte... 

Nefericitul păli. 

— Dar, eu am pentru tine o inimă de părinte, Eunana, zise 
înaltul sfetnic. Ținând deci seama de marile foloase aduse 
oastei, prin faptul că ai zărit întruchiparea sfântului soare, în 
cărăbuși, îți dau, nu ca oștean aspru, ci ca un preot blând, o 
pedeapsă foarte mică: vei primi cincizeci de nuiele. 

— Înălţimea-ta... 

— Eunana, ai știut să te porţi când ai fost fericit; fii curajos și 
acum și primește această neînsemnată mustrare așa cum se 
cuvine unui ofițer din oastea luminăţiei-sale, faraonul. 

De abia își rostise Herhor cuvintele, că ofițerii îl și așezară pe 
Eunana într-un loc ferit, lângă șosea. Apoi unul i se așeză pe 
grumaji, altul pe picioare, iar alţi doi îi numărară pe trupul 
dezgolit cincizeci de nuiele mlădioase. 

Ca un luptător neînfricat ce era, Eunana nu scoase un 
geamăt, dimpotrivă, îngână un cântec ostășesc; după 
terminarea ceremoniei vru să se ridice singur. Dar picioarele 
slăbite nu-i dădură ascultare. Căzu cu faţa în nisip și trebuiră să- 
| ducă la Memfis pe un car cu două roți pe care, stând culcat și 
zâmbind soldaţilor, își spunea în gând că nici vântul în Egiptul de 
Jos nu-i mai schimbător decât soarta unui biet ofițer. 

Când, după un scurt popas, alaiul moștenitorului se urni din 
loc, Herhor încălecă și, călărind alături de preacinstitul Nitager, 
vorbi cu glas scăzut despre popoarele asiatice și mai ales 
despre trezirea celor din Asiria. In clipa aceea, cele două slugi 
ale sale - aghiotantul care purta evantaiul și scribul Pentuer - 
începură și ei să vorbească. 

— Ce gândești despre întâmplarea cu Eunana? întrebă 
aghiotantul. 

— Dar tu ce gândești despre ţăranul care s-a spânzurat? zise 
scribul. 

— Eu cred că ziua de azi a fost pentru el cea mai bună, după 
cum zgarda din jurul gâtului lui a fost azi cea mai blândă din 
câte a purtat în viaţă, răspunse aghiotantul. Socot de asemenea 
că Eunana va veghea de azi înainte și mai grijuliu asupra 
moștenitorului tronului. 

— Te înșeli, zise Pentuer. De azi înainte Eunana nu va mai zări 
niciodată vreun cărăbuș, chiar de ar fi mare cât un bou. lar în 
ceea ce-l privește pe ţăran, nu socoți oare că a dus-o desigur 
greu, chiar foarte greu, pe sfântul pământ egiptean? 

— Nu-i cunoști pe ţărani, de aceea vorbești așa... 

— Cine-i cunoaște mai bine ca mine? spuse scribul 
posomorât. N-am trăit oare printre ei? Nu l-am văzut pe tata 
cum iriga ogoarele, curăța canalele, însămânţa, culegea recolta 
și, mai presus de toate, cum plătea dările? O, tu nici nu știi cât e 
de amară soarta ţăranului în Egipt! 

— Știu în schimb, răspunse aghiotantul, care-i soarta 
străinilor. Străbunicul meu, sau stră-străbunicul meu a fost un 
om de seamă printre hicsoși!$, dar a rămas aici, căci s-a lipit de 
pământul acesta. Și ce crezi? Nu numai că lui i-au luat averea, 
dar și eu mai pătimesc încă din pricina obârșiei mele! Tu însuţi 
vezi câte îndur din partea egiptenilor de baștină, cu toate că am 
un post însemnat. Cum aș putea, deci, să-l compătimesc pe 
țăranul egiptean care, văzându-mi faţa gălbuie, mormăie uneori 
printre dinţi: „Un păgân! Un străin!” lar ţăranul ăsta nu-i nici 
păgân, nici străin. 

— Nu! El e numai sclav, zise scribul. Un sclav care e însurat, 
despărțit, bătut, vândut, uneori chiar ucis, căruia i se poruncește 


18 Popor din Asia care în secolul al XVII-lea î.e.n. A cucerit Egiptul, îndeosebi partea de nord a 
tării. Dominația hicsoșilor în Egipt a durat 100 de ani. 

totdeauna să muncească, făgăduindu-i-se pe deasupra că va fi 
tot sclav și pe lumea cealaltă. 

Aghiotantul dădu din umeri. 

— Tu, glăsui el, cu toate că ești atât de înțelept, ești un om 
ciudat! Vezi bine doar că fiecare din noi are o slujbă, mai mică, 
mai mare, ori foarte neînsemnată, în care trebuie să lucreze. Te 
mâhnește oare faptul că nu ești faraon și că mormântul tău nu 
va fi o piramidă? La acest lucru nici nu te gândești, fiindcă știi că 
asta-i rânduiala lumii. Fiecare își împlinește menirea în felul lui: 
boul ară, asinul poartă drumeţii, eu îl răcoresc pe prea-cinstitul 
Herhor, tu ţii minte și gândești pentru el, iar felahul cultivă 
pământul și plătește dări. Ce câștig avem noi din faptul că un 
bou se naște Apis!” și oamenii i se închină cinstindu-l, ori că un 
om se naște faraon sau nomarh? 

— Ţăranului aceluia i-au distrus munca lui de zece ani... șopti 
Pentuer. 

— Dar munca ta n-o distruge Herhor? întrebă aghiotantul. 
Ştie, oare, cineva, că tu ești acela care cârmuiești statul, iar nu 
marele Herhor? 

— Te înșeli, zise scribul. El cârmuiește cu adevărat. El are 
puterea, el are voinţa, iar eu numai priceperea. Și de altminteri, 
pe mine nu mă bate, și nici pe tine, așa cum l-au bătut pe 
țăranul acela... 

— In schimb l-au bătut pe Eunana și lucrul acesta ni s-ar 
putea întâmpla și nouă. Trebuie deci să fii curajos și să te bucuri 
de rostul ce i-a fost încredinţat omului. Cu atât mai mult cu cât, 
precum știi, spiritul nostru nemuritor Ka?, pe măsură ce se 
purifică, se urcă pe trepte tot mai înalte, ca după mii sau 
milioane de ani, împreună cu sufletele faraonilor și sclavilor, 
împreună chiar cu zeii, să se contopească în părintele cunoscut 
și atotputernic al vieţii. 

— Vorbești ca un preot, răspunse Pentuer, cu amărăciune. 
Liniştea asta ar trebui să o am mai degrabă eu. Dar, în locul ei, 
am sufletul îndurerat, pentru că simt nenorocirile milioanelor de 
oameni asupriţi. 

— Cine îţi cere lucrul acesta? 

1 Vechii egipteni îi considerau sacri (Apis) numai pe acei boi care prezentau anumite semne: 
culoarea neagră, o pată triunghiulară pe frunte, iar pe spinare pete ce aduceau cu un cărăbuș în 
zbor sau cu un șoim cu aripile întinse. 


% În mitologia Egiptului antic, Ka reprezenta sufletul „nemuritor” al omului, care ar fi 
continuat să trăiască și după moartea trupului. 

— Ochii și inima mea. Ea este ca o vale între munţi ce nu 
poate tăcea când aude un țipăt, ci-i răspunde cu un ecou. 

— lar eu îţi spun, Pentuer, că te gândești prea mult la lucruri 
primejdioase. Nu poate nimeni umbla pe coclaurile munţilor 
răsăriteni, căci se poate prăbuși în orice clipă; și nici nu poate 
rătăci prin deșertul apusean, unde dau târcoale leii flămânzi și 
de unde se năpustește hamsinul?! turbat. 

Între timp viteazul Eunana, hurducat în carul care îi sporea 
durerile, ceru, spre a dovedi că-i tare, mâncare și băutură. 
Mâncă o turtă uscată, frecată cu usturoi, bău bere acră dintr-un 
ulcior subțire și-l rugă pe căruţaș să-i alunge cu o ramură 
muștele de pe trupul sângerând. Zăcând așa, cu fața-n jos, 
peste saci și lăzi, într-un car ce scârţâia, sărmanul Eunana 
începu să cânte cu o voce plângătoare despre soarta crudă a 
oșteanului: 

„Spui că-i mai bine să fii oștean decât scrib? Vino și privește 
urmele vinete și rănile lăsate de nuiele pe trupul meu, și-ţi voi 
povesti apoi despre soarta chinuită a soldatului. 

Eram aproape un copil când m-au luat la oaste. Dimineaţa, în 
loc de mâncare, primeam un pumn în pântec de m-apuca 
leșinul. La prânz o lovitură peste față de-mi rămânea gura 
căscată. lar seara, capul mi-era, tot, numai o rană. 

Vrei să-ţi povestesc și despre călătoria mea în Siria? 
Mâncarea și băutura le purtam în spate ca un măgar; gâtul mi- 
era înţepenit și mădularele frânte. Beam apă împuţită, iar în faţa 
dușmanului eram neputincios ca o pasăre în colivie. 

M-am întors în Egipt dar aici mă simt ca pomul mâncat de 
omizi. Pentru te miri ce mă culcă pe pământ și mă snopesc în 
bătaie. M-au lovit cu vergile de mi-au rupt spinarea. Acum sunt 
bolnav, trebuie să mă ducă într-o căruţă și-n vreme ce eu zac, 
sluga-mi fură mantaua și fuge... 

De aceea scribule, să-ţi schimbi părerea despre soarta fericită 
a ofițerului.”22 

Așa cânta viteazul Eunana, iar cântecul lui, stropit cu lacrimi, 
a dăinuit mai mult decât împărăţia faraonilor. 


21 Vânt uscat și arzător din Egipt, care bântuie în lunile de primăvară. 
2 Text autentic (n. A.). 

Capitolul V 


Când suita moștenitorului se apropie de Memfis, soarele 
tocmai asfinţea. Dinspre nenumăratele canale, dinspre marea 
îndepărtată, se porni pe neașteptate un vânt aducând o boare 
umedă și rece. Drumul cobora din nou spre ţinuturile roditoare; 
pe câmpii și pe dealuri se vedeau încă șiruri nesfârșite de 
oameni harnici, cu toate că razele ce cădeau deasupra 
deșertului deveniseră trandafirii, iar piscurile munţilor păreau 
cuprinse de flăcări. _ 

Ramses se opri și cârmi calul. Îndată fu înconjurat de cei din 
jur; căpeteniile se apropiară și ele încet; cu pași ritmici se 
apropiară și rândurile oștenilor în marș. În amurgul purpuriu 
prinţul semăna cu un idol; soldaţii se uitau la el cu mândrie și 
dragoste, iar comandanții cu admiraţie. Ramses ridică braţul. 
Toţi tăcură, iar el spuse: 

— Comandanți destoinici, viteji ofiţeri, soldaţi supuși! Zeii mi- 
au dat astăzi prilejul să cunosc fericirea de a porunci unor ostași 
atât de viteji ca voi. Inima mea de prinţ e plină de bucurie. Și 
cum voința mea este ca voi, comandanți, ofițeri și soldaţi să 
împărtășiţi întotdeauna fericirea mea, poruncesc: fiecare dintre 
ostașii care au mers spre răsărit și care se înapoiază cu noi 
dinspre graniţa răsăriteană va primi câte o drahmă. Cu o 
drahmă mai mult soldaţii greci care, astăzi, sub comanda mea, 
ne-au deschis drumul prin trecătoare și câte o drahmă soldații 
din oștile lui Nitager, care au încercat să ne aţină drumul către 
șosea. 

Rândurile ostașilor fremătară. 

— Cinste ţie, conducătorul nostru! Cinste ţie, erpatre! Îți urăm 
viaţă veșnică! strigau oștenii, iar grecii strigau cel mai tare. 

Prințul vorbi mai departe: 

— Ofițerii de rang mai mic ai oștirii mele și ai oștilor viteazului 
Nitager vor primi cinci talanţi. lar între cinstitul Herhor și 
căpeteniile mari se vor împărţi zece talanti. 

— Eu las partea mea armatei, spuse Herhor. 

— Cinste ţie, erpatre! Cinste lui Herhor! strigară căpetenii și 
oșteni la un loc. 

Discul roșu al Soarelui atinsese nisipurile deșertului apusean. 
Ramses își luă rămas bun de la oștire și porni în galop spre 
Memfis, iar prea-cinstitul Herhor, în mijlocul strigătelor voioase, 
se urcă în lectică și porunci să fie purtat în fruntea oștilor în 
marș. Când ajunse în față, unde glasurile se auzeau contopite 
într-un uriaș murmur asemănător freamătului unei cascade, 
marele sfetnic îi spuse scribului său Pentuer: 

— Ții minte totul? 

— Da, înălțimea-ta! 

— Mintea ta e ca un granit pe care se scrie istoria, iar 
înțelepciunea ta este ca Nilul care inundă și rodește totul. Pe 
deasupra, adăugă marele sfetnic, zeii te-au hărăzit cu cea mai 
înaltă virtute: sfioșenia... 

Scribul tăcea. 

— Tu poţi deci cântări mai bine ca oricare altul priceperea și 
faptele moștenitorului căruia îi urez să trăiască în veci. Herhor 
se odihni o clipă. Nu era obiceiul lui să vorbească atât de mult. 

— Spune-mi, dar, Pentuer, și înseamnă acest lucru: se cuvine 
oare ca moștenitorul să-și spună voia în faţa oastei? Se poartă 
astfel numai un faraon, un trădător, ori... un tânăr nesocotit 
care, cu aceeași ușurință, trece de la fapte vrednice de cinste la 
cuvinte nelegiuite. 

Soarele apusese și peste o clipă căzu o noapte înstelată. 
Deasupra nesfârșitelor canale ale Egiptului de Jos ceața argintie 
devenea tot mai deasă, iar un vânt domol o răspândea până în 
deșert, răcorind soldaţii trudiţi și udând din belșug plantele, ce 
se ofileau de uscăciune. 

— Și mai spune-mi, Pentuer, urmă marele sfetnic, și 
chibzuiește de unde va lua el cei douăzeci de talanţi, pentru a-și 
ține făgăduinţa făcută astăzi armatei, într-un chip atât de 
nesocotit? De altminteri, ori de unde ar lua banii, mi se pare, ca 
și ție, cred, că-i un lucru primejdios ca moștenitorul tronului să 

facă daruri armatei, tocmai când înălțimea-sa faraonul nu are cu 
ce plăti oștile lui Nitager, care se întorc de la răsărit. Nu-ţi cer 
părerea asupra acestor lucruri; o cunosc, așa cum și tu cunoști 
gândurile mele cele mai tainice. Te rog numai să-ți întipărești 
bine în minte tot ceea ce ai văzut, spre a le putea expune pe 
toate adunării marilor preoți. 

— Se va ţine curând? întrebă Pentuer. 

— Încă nu-i timpul. Voi încerca mai întâi să-l potolesc pe 
taurul ăsta nărăvaș cu mâna părintească a înălțimii sale. Ar fi 
păcat de el; are însușiri mari și puterea vântului de miază-zi. 
Numai că vântul acesta, în loc să sufle împotriva dușmanilor 
Egiptului, va începe să culce la pământ holdele și să smulgă din 
rădăcini palmierii... Marele sfetnic tăcu, iar alaiul său se pierdu 
într-o alee întunecată de copaci, ce ducea spre Memfis. 

În clipa aceea Ramses se apropia de palatul faraonului. 
Clădirea aceasta se înălța dincolo de oraș, pe un deal, în mijlocul 
unui parc. Creșteau copaci ciudaţi aici: boababi din sud, cedri, 
pini și stejari din nord. Datorită însă priceperii cu care erau 
îngrijiţi, trăiau câteva zeci de ani, atingând înălţimi destul de 
mari. 

O alee umbrită ducea de jos, de la poalele dealului, până la 
poarta înaltă cât o clădire cu trei caturi. De fiecare latură a porții 
se ridica o zidire masivă, ca un fel de turn, având forma unei 
piramide retezate la jumătate, lată de patruzeci de pași și înaltă 
cât cinci caturi. În timpul nopţii ele semănau cu două corturi 
uriașe de gresie. La fiecare etaj clădirile acestea ciudate aveau 
ferestre pătrate. Acoperișurile le aveau drepte. 

Din vârful unei astfel de piramide garda supraveghea 
împrejurimile, iar din vârful celeilalte, preotul de veghe urmărea 
mersul stelelor. 

La dreapta și la stânga turnurilor se întindeau zidurile, ori mai 
degrabă clădirile lungi cu un singur etaj, cu ferestre înguste și 
cu acoperișul neted, pe care stăteau de pază străjile. Pe laturile 
porţii principale erau două statui, ce ajungeau cu capetele la 
etajul întâi și la picioarele cărora făceau de gardă alte străji. 

Când prinţul, însoţit de câţiva călăreţi, se apropie de palat, 
straja, cu toate că era întuneric, îl recunoscu. Peste o clipă ieși 
repede din turn un dregător al curții, purtând o cingătoare albă, 

o pelerină neagră și o perucă ce semăna, prin mărimea ei, cu o 
glugă. 

— Palatul e închis? întrebă prinţul. 

— Da, mărite prinţ, răspunse dregătorul. Luminăţia-sa 
îmbracă zeii pentru noapte. 

— Apoi ce va face? 

— Va binevoi să-l primească pe Herhor, marele sfetnic al 
oștilor. 

— Și apoi? 

— Apoi se va desfăta privind în sala cea mare, jocul 
dansatoarelor, iar mai apoi se va îmbăia și va spune rugăciunile 
de noapte. 

— N-a poruncit să fiu primit? întrebă prinţul. 

— Mâine, după consiliul de război. 

— Dar reginele, ce fac? 

— Prima regină se roagă în odaia fiului mort, iar măria-sa 
mama voastră îl primește pe solul fenician care i-a adus daruri 
de la femeile din Tir”. 

— Sunt și fete? 

— Se pare că sunt câteva. Fiecare poartă podoabe ce 
preţuiesc câte zece talanțţi. 

— Dar cine umblă, acolo, cu torţe? mai întrebă prinţul, 
arătând cu mâna spre parc. 

— İl coboară din copac pe fratele măriei-tale care stă acolo de 
la amiază. 

— Și nu vrea să se dea jos? 

— Ba da, acum va cobori, pentru că s-a dus după el bufonul 
primei regine și i-a făgăduit să-l ducă la hanul unde beau 
parastiţii?*. 

— Dar despre manevrele de azi s-a auzit ceva? 

— S-a auzit că statul major a fost înconjurat de armata 
inamicului. 

— Numai atât? 

Slujbașul șovăi. 

— Spune, ce-ai mai auzit? 


23 Ca și Sidonul, mare port comercial al Feniciei, așezat la marea Mediterană. A atins o mare 
înflorire în sec. X î.e.n. 
24 Cei ce se îndeletniceau cu prepararea mumiilor, la vechii egipteni. 

— Am mai auzit că din pricina asta măria-ta ai poruncit să-i 
numere unei căpetenii cincizeci de nuiele pe spinare, iar călăuza 
să fie spânzurată. 

— Toate-s minciuni, zise încet unul dintre însoțitorii 
moștenitorului. 

— Și soldaţii vorbesc între ei că toate astea trebuie să fie 
minciuni, zise dregătorul cu mai mult curaj. 

Moștenitorul întoarse calul și porni spre partea de jos a 
parcului unde era micul său palat. De fapt era o construcție de 
lemn, cu un singur etaj. Avea forma unui cub uriaș, înconjurat 
de două cerdacuri, unul jos și altul sus, sprijinite pe o mulţime 
de stâlpi. La lumina făciliilor ce ardeau înăuntru, se zăreau 
pereții de lemn, lucraţi asemenea unor dantele și feriţi de vânt 
prin draperii de pânză de diferite culori. Acoperișul drept, 
mărginit de o balustradă, avea pe el câteva corturi. 

Slujitorii pe jumătate goi îl întâmpinară cu bucurie, unii 
ieșindu-i înainte cu făclii, alţii căzându-i la picioare cu faţa la 
pământ. Ramses intră în casă. La parter își scoase 
îmbrăcămintea prăfuită, se îmbăie într-o cadă de piatră, se 
înveli apoi într-un fel de cearșaf mare, pe care îl legă la gât, iar 
la brâu se încinse cu un șnur. La catul de sus i se aduse cina, 
alcătuită dintr-o turtă de grâu, un pumn de curmale și un pahar 
de vin ușor. Apoi ieși în cerdac și, culcându-se pe-o canapea 
acoperită cu o blană de leu, porunci slugilor să plece și să-l 
trimită sus pe Tutmozis, îndată ce va veni. 

Pe la miezul nopţii se opri în faţa casei o lectică din care 
cobori Tutmozis. Când intră pe terasă, căscând și cu pași greoi, 
prințul se ridică repede de pe canapea. 

— Ai sosit? Ce se mai aude? strigă el. 

— Încă nu dormi? zise Tutmozis. O, zeilor, după o trudă 
chinuitoare de atâtea zile! Și eu care mi-am închipuit că voi 
putea moţăi cel puţin până la revărsatul zorilor. 

— Ce-i cu Sara? 

— Va fi aici poimâine, sau te vei duce tu la ea de partea 
cealaltă a fluviului. 

— Abia poimâine! 

— Abia? Ramses, te rog să te culci și să dormi. Prea mult 
sânge rău ţi s-a adunat la inimă și acum ţi se urcă la cap, de 
parcă ar fi văpăi... 

— Ce-a spus tatăl ei? 

— E un om de treabă, înţelegător. Îl cheamă Ghedeon. Când i- 
am spus că vrei s-o iei pe fiică-sa, a căzut la pământ și a început 
să-și smulgă părul. Am așteptat, firește, să treacă revărsarea 
asta a durerii părintești, am mâncat ceva, am băut puţin vin și 
am trecut apoi la târguială. Cu lacrimi în ochi Ghedeon s-a jurat 
la început că-i mai bine s-o vadă moartă pe fiică-sa decât să fie 
țiitoarea cuiva. l-am spus că, aici, lângă Memfis, pe malul 
Nilului, va căpăta o casă care-i va aduce un venit de doi talanţi 
pe an, și că nu va plăti dări. Se înfurie. Atunci i-am spus că va 
mai primi un talant pe an, în aur și argint. Suspină, apoi zise că 
fiică-sa a fost timp de trei ani crescută la Pi-Bailos. l-am oferit 
încă un talant. Tot neînduplecat, Ghedeon spuse că-și pierde 
locul de îngrijitor al moșiilor lui Sezofris, loc atât de bun. l-am 
spus că nu-i silit de nimeni să-și părăsească slujba și i-am mai 
oferit zece vaci cu lapte din grajdurile tale. Fruntea i se mai 
lumină puţin; totuși, recunoscu în mare taină că Sara mai 
stârnise luarea-aminte unui foarte mare dregător, Hai, care 
poartă evantaiul nomarhului din Memfis. l-am făgăduit atunci un 
taur, un lanţ de aur mai mic și o brățară mai mare. În felul ăsta 
Sara te va costa: o casă și doi talanţi pe an, precum și zece vaci, 
un taur, un lanţ și o brățară de aur. Toate acestea le vei da, o 
dată pentru totdeauna, tatălui ei, prea-cinstitului Ghedeon; iar ei 
însăși - ce-ţi va plăcea. 

— Dar Sara ce-a spus? întrebă prințul. 

— În tot timpul târgului umbla printre copaci. lar când l-am 
încheiat și am băut din vinul bun, evreiesc, i-a spus tatălui ei... 
Ştii ce? Că dacă nu ţi-ar fi dat-o, s-ar fi urcat pe o stâncă și s-ar 
fi aruncat cu capul în jos. Acum cred că vei putea dormi liniștit, 
încheie Tutmozis. 

— Mă îndoiesc, zise moștenitorul,  rezemându-se de 
balustradă și uitându-se în partea cea mai pustie a parcului. Tu 
știi că pe drum am întâlnit un ţăran spânzurat? 

— O, asta-i ceva mai grav decât cărăbușii! zise în grabă 
Tutmozis. 

— S-a spânzurat din pricină că armata îi astupase canalul pe 
care-l săpase în deșert timp de zece ani... 

— De! Omul ăsta doarme acum ca o piatră. Cred că-i timpul 
să ne culcăm și noi. 

— Omul ăsta a fost nedreptăţit, zise prinţul; va trebui să-i 
găsim copiii, să-i răscumpărăm și să le dăm în arendă o bucată 
de pământ. 

— Lucrul trebuie făcut în mare taină, zise Tutmozis, altminteri 
vor începe să se spânzure toţi felahii, iar nouă, stăpânilor lor, 
niciun fenician nu ne va mai împrumuta o para chioară... 

— Nu glumi! Dacă i-ai fi văzut faţa, n-ai mai putea ațipi, ca și 
mine... 

Atunci de jos, dintre tufișuri, se auzi un glas nu prea puternic, 
dar limpede: 

— Să te  binecuvânteze, Ramses, Dumnezeul unic și 
atotputernic care nu are nume în limba omenească, nici statui în 
temple! 

Cei doi tineri se aplecară peste balustradă cuprinși de uimire. 

— Cine ești tu? strigă prinţul. 

— Poporul egiptean nedreptăţit, răspunse glasul, încet și 
liniștit. 

Apoi totul amuţi. Nicio mișcare, niciun freamăt de ramuri nu 
trăda prezenţa cuiva în locul acela. 

La porunca prinţului alergară slugile cu făclii, dădură drumul 
câinilor și scotociră toate tufișurile ce înconjurau casa prinţului. 
Dar nu era nimeni. 

— Cine să fi fost? îl întrebă prinţul, tulburat, pe Tutmozis. 
Poate spiritul ţăranului aceluia? 

— Spiritul? repetă Tutmozis. Nicicând n-am auzit despre 
spirite care să vorbească, cu toate că adeseori am stat de strajă 
lângă temple și morminte. Mai degrabă aș spune că acela care a 
vorbit îţi e prieten... 

— Atunci de ce s-ar ascunde? 

— Și ce-ţi displace în treaba asta? zise Tutmozis. Fiecare 
dintre noi are zeci, dacă nu chiar sute de dușmani nevăzutți. 
Multumește deci zeilor că ai măcar un singur prieten neștiut. 

— Astăzi n-am să mai pot aţipi, șopti prințul tulburat. 

— Liniștește-te! In loc să alergi pe cerdac de colo-colo, mai 
bine ascultă-mă și culcă-te. Somnul, să știi, e o zeitate de seamă 
și nu se cade s-o facem să alerge după aceia care fug cu pași de 
cerb. Dar dacă ai să te întinzi pe un pat moale, somnul - căruia 
îi place moliciunea -, o să se așeze lângă tine și o să te 
învelească în mantia lui uriașă ce acoperă nu numai ochii 

oamenilor, ci și mintea lor. Spunând acestea, Tutmozis îl așeză 
pe Ramses pe canapea, apoi aduse un suport de fildeș având 
forma lunii noi și, culcându-l pe prinţ, îi așeză capul pe 
rezemătoare. În sfârșit, părăsi pereţii de pânză ai cortului, se 
întinse el însuși pe jos și, în câteva clipe, adormiră amândoi. 

Capitolul VI 


In palatul faraonului de lângă Memfis, se putea pătrunde 
printr-o poartă așezată între cele două turnuri înalte, cât cinci 
caturi, numite piloni. Pereţii din afară ai acestor construcții din 
gresie cenușie erau acoperiţi de jos și până sus cu basoreliefuri. 

Deasupra porții se înălța stema regatului: un glob înaripat, de 
sub care se strecurau doi șerpi. Mai jos se afla un șir de zei, 
cărora faraonii le aduceau jertfe. Pe stâlpii laterali erau de 
asemenea sculptate chipuri de zei, în cinci registre, iar jos de tot 
se aflau inscripţii hieroglifice. 

Locurile principale de pe pereții fiecărui pilon erau rezervate 
basoreliefului lui Ramses cel Mare care, într-o mână ţinea un 
sceptru ridicat, iar cu cealaltă strângea de păr câţiva oameni 
prinși, ca  pătrunjelul într-o legăturică. Deasupra figurii 
faraonului se vedeau alte două șiruri de zei, unii în picioare alții 
șezând; iar mai sus încă un rând de oameni, purtând ofrande, și 
sus de tot chiar spre vârful pilonului, capete de șerpi înaripaţi și 
câţiva cărăbuși. 

Pilonii aceștia înalţi cât cinci caturi, care se îngustau tot mai 
mult în partea de sus, poarta cât trei caturi, care îi unea, 
precum și basoreliefurile, în care ordinea alterna cu o mohorâtă 
fantezie, iar cruzimea cu evlavia, dădeau o impresie apăsătoare. 
De pătruns înăuntru ţi se părea anevoie, de ieșit nici nu putea fi 
vorba, iar de trăit - și mai greu. 

Prin poarta în faţa căreia străjuia armata și o sumedenie de 
dregători mărunți, intrai într-o curte înconjurată de portice 
sprijinite pe stâlpi înalţi. Era o grădiniţă ornamentală, în care 
creșteau, în vase, mici aloeși, palmieri, portocali și cedri, așezați 

în rânduri și după înălţime. În mijloc ţâșnea o fântână; aleile 
erau așternute cu nisip colorat. 

Aici, sub portice, stăteau ori se plimbau marii dregători ai 
ţării, vorbind în șoaptă. 

Din curte, printr-o ușă înaltă, se pătrundea într-o sală 
sprijinită pe douăsprezece coloane înalte cât trei caturi. Sala era 
spațioasă dar din pricina grosimii coloanelor părea îngustă. 
Lumina îi venea prin niște ferestre mici tăiate în pereţi și printr-o 
deschizătură mare dreptunghiulară, făcută în tavan. În sală 
domnea răcoarea și umbra și cu toate că era aproape întuneric, 
puteai vedea pereţii și coloanele galbene, împodobite cu 
nesfârșite șiruri de picturi. Sus erau zugrăvite frunze și flori, mai 
jos zei, iar și mai jos oameni care purtau imaginile zeilor ori 
aduceau jertfe; printre toate aceste grupuri se înșiruiau, în 
rânduri, hieroglifele. Totul era zugrăvit în culori deschise, 
aproape țipătoare: verde, roșu, albastru. 

In sala aceasta, pardosită cu mozaic înflorat, stăteau în 
tăcere, desculți și în veșminte albe, preoţii, cei mai înalţi 
dregători ai statului, Herhor marele sfetnic al armatei, precum și 
căpeteniile oștilor Nitager și Patrokles, chemați la faraon. 

Ramses al XII-lea obișnuia să aducă jertfe zeilor în capela sa, 
mai înainte de-a întruni sfatul, lucru ce dura destul de mult. Mai 
în fiecare clipă, venind grăbit din fundul palatului, un preot ori 
un alt dregător vestea curtenilor desfășurarea serviciului divin. 

— Inălţimea-sa a rupt sigiliul de pe ușa capelei... Acum îl 
spală pe zeul prea-mărit... Acum îl îmbracă... A închis ușa... 

Pe chipurile celor de față, deși erau de rang înalt, era 
așternută neliniștea și mâhnirea. Numai Herhor sta nepăsător; 
Patrokles era nerăbdător, iar Nitager tulbura din când în când 
tăcerea aceea solemnă cu vocea lui puternică. După fiecare 
vorbă a bătrânului războinic, curtenii se mișcau ca niște oi 
speriate, apoi se uitau unii la alţii, ca și cum și-ar fi spus: „Asta-i 
om din topor, care în toată viaţa lui n-a avut de-a face decât cu 
barbarii, așa că nu trebuie să i-o luăm în nume de rău...” 

Din celelalte odăi pătrunse sunet de clopoțel și zăngănit de 
arme. In sală intrară pe două rânduri vreo douăzeci de oșteni 
din gardă, cu coifurile și pavezele aurite, cu spadele scoase din 
teacă; urmară apoi două rânduri de preoţi, și în sfârșit, apăru 
faraonul, purtat pe lectică, învăluit în norii fumului din cădelniţe. 

Stăpânul Egiptului, Ramses al Xll-lea, era un bărbat de 
aproape șaizeci de ani, cu faţa ofilită. Purta o mantie albă, pe 
cap un fel de tiară roșie-albă% cu un șarpe auriu, iar în mână un 
sceptru lung. 

Când apăru alaiul, toți căzură cu fața la pământ. Numai 
Patrokles, fiind păgân, se ploconi adânc, iar Nitager, 
îngenunchind cu un singur picior, se ridică numaidecât. 

Lectica se opri în dreptul baldachinului sub care se afla tronul 
înalt, de abanos. Faraonul cobori domol din lectică, privi o clipă 
la cei de faţă și, apoi, așezându-se pe tron, își pironi ochii în 
tavanul sălii, unde era zugrăvit globul trandafiriu cu aripi 
albastre și cu șerpi verzi. 

La dreapta faraonului sta marele scrib, la stânga lui marele 
judecător, purtând toiagul dreptăţii, amândoi cu peruci imense 
pe cap. 

La un semn al judecătorului, toţi se așezară pe jos sau 
îngenuncheară pe pardosea, iar marele scrib se adresă 
faraonului: 

— O, puternicul nostru stăpân și monarh! Sluga ta Nitager, 
marele străjer al hotarelor răsăritene, a venit să ţi se închine, 
aducând drept tribut de la popoarele învinse un vas de piatră 
verde plin cu aur, trei sute de boi, o sută de cai și lemn 
parfumat „teșep”. 

— Un tribut sărăcăcios, stăpâne, zise Nitager. Adevărate 
comori am putea găsi abia pe Eufrat, unde e mare nevoie să li 
se reamintească regilor îngâmfaţi, dar slabi, de timpurile lui 
Ramses cel Mare. 

— Răspunde-i slugii mele Nitager, zise faraonul adresându-se 
marelui scrib, că vorbele lui vor fi cercetate cu deosebită grijă. 
lar acum întreabă-l ce gândește despre însușirile ostășești ale 
fiului și moștenitorului meu, cu care ieri a avut cinstea să se 
ciocnească la Pi-Bailos. 

— Stăpânul nostru, domn peste nouă popoare, te întreabă, 
Nitager... începu marele cancelar. 

Atunci, spre uimirea nespusă a curtenilor, căpetenia îl 
întrerupse pe un ton aspru: 


5 E vorba de acoperământul pe care-l purtau pe cap monarhii Egiptului antic, precum și 
statuile zeilor, numit atef. Culoarea albă reprezenta Egiptul de Sus iar cea roșie Egiptul de Jos. 
Ele aveau semnificaţia de coroană, simbolizând puterea faraonului asupra ambelor ţări. 

— Aud și eu, cu urechile mele, ce-mi spune stăpânul meu... 
lar vorbele sale când mi se adresează mie îmi pot fi transmise 
numai de moștenitorul tronului, iar nu de tine, mare scrib... 

Inspăimântat, marele scrib se uită la cutezător, când faraonul 
spuse: 

— Nitager, sluga mea credincioasă, are dreptate. 

Herhor dădu din cap, a încuviințare. 

Apoi judecătorul îi anunţă pe toţi cei de față, preoţi, dregători 
și oșteni de gardă, că pot ieși în curte; el însuși, împreună cu 
marele scrib, înclinându-se în faţa tronului, părăsiră cei dintâi 
sala, unde rămaseră doar faraonul, Herhor și cele două 
căpetenii ale oastei. 

— Măria-ta, apleacă-ţi urechea și ascultă-mi plângerea, 
începu Nitager. Azi dimineaţă, preotul care din porunca ta a 
venit să-mi ungă cu ulei părul, mi-a spus că, intrând la tine, să 
las sandalele la ușă. Și doar este știut nu numai în Egiptul de 
Sus și de Jos, dar și la hitiţi, în Libia, în Fenicia și în ţara Punt?, 
că acum douăzeci de ani mi-ai dat dreptul de a sta în fața ta în 
sandale. 

— Ai dreptate, spuse faraonul. La curtea mea s-au strecurat 
atâtea neorânduieli... 

— Poruncește numai, o rege, și veteranii mei vor face îndată 
rânduială, zise în grabă Nitager. 

La un semn al lui Herhor, alergară câteva slugi, unul aduse 
sandalele lui Nitager, iar alţii rânduiră în fața tronului taburetele 
pentru marele preot și căpeteniile oștilor. 

Când cei trei demnitari se așezară, faraonul întrebă: 

— Spune-mi, Nitager, socoţi că fiul meu va putea fi căpetenie 
de oști? Spune-mi adevărul curat. 

— Pe Amon din Teba, pe gloria strămoșilor mei, în vinele 
cărora curgea sânge regesc, jur că Ramses, fiul tău, va fi un 
mare conducător de oști, dacă-i vor îngădui zeii, răspunse 
Nitager. E încă tânăr, încă necopt, și totuși și-a strâns cu multă 
pricepere oștile, le-a înzestrat cu cele de trebuinţă și le-a 
înlesnit marșul. Cel mai mult însă mi-a plăcut că nu și-a pierdut 
capul când i-am tăiat calea, ci i-a condus pe ai lui la atac. Va fi o 
căpetenie vrednică și-i va învinge pe asirieni. Trebuie să-i 


2 Tinut tributar Egiptului aflat pe litoralul sudic al Mării Roșii. 

zdrobim încă de pe acum dacă nu vrem ca nepoţii noștri să-i 
vadă pe malurile Nilului. 

— lar tu, Herhor, ce spui? întrebă faraonul. 

— În privinţa asirienilor socot că vrednicul Nitager își bate 
prea devreme capul cu ei. După războaiele din trecut suntem 
încă slabi și trebuie mai întâi să ne întărim bine, pentru a mai 
putea porni încă unul. În ceea ce-l privește pe moștenitor, 
Nitager vorbește drept; tânărul acesta are însușiri de 
comandant: e prevăzător ca o vulpe și năprasnic ca un leu. 
Totuși, ieri a săvârșit multe greșeli... 

— Care dintre noi nu săvârșește? spuse Patrokles, care tăcuse 
până atunci. 

— Moștenitorul, urmă marele sfetnic, a condus cu pricepere 
oștile, dar a uitat statul major, ceea ce a avut drept urmare că 
am mărșăluit atât de încet și în neorânduială, încât Nitager a 
putut să ne aţină calea... 

— Poate că Ramses s-a bizuit pe cucernicia-ta? întrebă 
Nitager. 

— În cârmuirea unei ţări și în bătălie nu trebuie să te bizui pe 
nimeni: te poţi prăbuși chiar și din pricina unei pietricele 
nezărite la vreme, zise Herhor. 

— Dacă înălțimea-ta n-ar fi îndepărtat oștirea de pe șosea 
doar din cauza unor bieţi cărăbuși, începu să explice Patrokles... 

— Vrednicul nostru comandant e străin și păgân, îl întrerupse 
Herhor, și de aceea vorbește așa. Noi însă, egiptenii, știm că 
dacă poporul și soldaţii vor înceta să-i cinstească pe cărăbuși, fiii 
lor vor înceta să se mai teamă de ureus?. Din nesocotirea zeilor 
pornește și răzvrătirea împotriva faraonului. 

— Dar armele noastre ce păzesc? îl întrerupse Nitager. Cine 
nu vrea să-și piardă capul, n-are decât să asculte de poruncile 
căpeteniilor. 

— Care este deci părerea ta, cea de pe urmă, asupra 
prinţului? îl întrebă faraonul pe Herhor. 

— O, vie întruchipare a soarelui, o, fiu al zeilor, răspunse 
acesta, poruncește ca Ramses să fie uns, dă-i un lanţ mare și 
zece talanţi, dar căpetenie a steagului de oaste Memfi nu-l numi 
încă. Prinţul e prea tânăr pentru demnitatea aceasta, e prea 
înflăcărat și lipsit de încercare. Îl putem oare socoti asemenea 


27 În vechiul Egipt, imaginea unei cobre pe coroană și diademă; reprezenta simbolul puterii 
regale. 

lui Patrokles, care în douăzeci de bătălii i-a călcat în picioare pe 
etiopieni și pe libieni? ÎI putem oare socoti asemeni lui Nitager, 
la al cărui nume - de douăzeci de ani încoace - pălesc de 
spaimă dușmanii noștri de la răsărit și miază-noapte? 

Faraonul își rezemă capul de braţ, se gândi și zise: 

— Mergeti cu bine. Voi face cum poruncește înțelepciunea și 
dreptatea. 

Dregătorii se înclinară adânc, iar Ramses al XII-lea, fără a-și 
aștepta suita, trecu în încăperile mai îndepărtate. 

Când cei doi comandanți de oaste rămaseră singuri, afară, 
Nitager îi spuse lui Patrokles: 

— Aici, după câte văd, preoţii cârmuiesc ca la ei acasă. Ce om 
și Herhor ăsta! Ne-a bătut mai înainte să ne fi putut spune și noi 
cuvântul și... n-o să-i dea moștenitorului comanda corpului 
Memfi! 

— Pe mine m-a lăudat în aşa chip, încât n-am cutezat să scot 
o vorbuliţă, răspunse Patrokles. 

— De altminteri, vede departe, cu toate că nu spune totul. 
Dacă prințul ar fi căpetenie a oștirii, ar pătrunde fel de fel de 
tinerei flușturatici care pornesc în bătălii însoțiți de cântărețe și, 
nici vorbă, ei ar ocupa rangurile cele mai de seamă. Fireşte, cei 
mai vârstnici s-ar deda lenei, de ciudă că n-au fost înaintați, 
tinereii ar lenevi și ar benchetui, iar oastea s-ar duce de râpă, 
fără măcar să se ciocnească cu duşmanul. Da, Herhor e un 
înțelept! 

— Numai să nu vă coste mai mult înțelepciunea lui decât lipsa 
de experiență a lui Ramses! șopti grecul. 

Printr-un șir de încăperi pline de coloane și cu pereții 
împodobiți cu picturi, unde la fiecare ușă preoții și dregătorii 
curții se închinau adânc, faraonul trecu în odaia lui. Aceasta era 
o sală înaltă cât două caturi, pe ai cărei pereţi de alabastru, 
erau pictate în aur și în culori bătătoare la ochi, scene înfățișând 
cele mai de seamă întâmplări ale domniei lui Ramses al XII-lea: 
închinarea locuitorilor Mesopotamiei, solia regelui din Buhten și 
procesiunea triumfală a statuii zeului Honsu prin țara Buhten. 

In sala aceasta se afla statuia lui Horus? - cu cap de pasăre 
sculptată în malachit și împodobită cu aur și nestemate; în fața 
ei se afla jertfelnicul în formă de trunchi de piramidă, armele 


2 Fiu al lui Osiris și al zeiței Isis, Horus era înfățișat, de obicei, în mitologia Egiptului antic, 
sub chipul unui om cu cap de șoim. Cultul lui Horus avea semnificaţia cultului faraonului în viață. 

regale, jilțuri și laviţe scumpe, precum și măsute pline cu 
statuete. 

Când se ivi faraonul, unul dintre preoții de față arse tămâie, 
iar unul din demnitari îl anunţă pe moștenitorul care intră 
curând și se înclină adânc în faţa tatălui său. 

Pe faţa deschisă a prinţului era întipărită o mare neliniște. 

— Mă bucur, erpatre, zise faraonul, că te întorci sănătos dintr- 
o expediţie grea. 

— Să trăieşti veșnic și să umpli cele două lumi cu faptele tale! 
răspunse prinţul. 

— Chiar acum, zise faraonul, sfetnicii oastei mele mi-au 
povestit despre isprăvile și chibzuinţă ta. _ 

Ramses tresări și se schimbă la față. Işi aţinti ochii asupra 
faraonului și ascultă. 

— Faptele tale nu vor rămâne fără răsplată. Vei primi zece 
talanţi, un lanţ mare și... două pâlcuri grecești cu care vei face 
instrucție. 

Prințul înmărmuri dar, după o clipă, întrebă cu o voce 
înăbușită: 

— Dar steagul de oaste Memfi? 

— Peste un an vom repeta manevrele și dacă nu vei săvârși 
nicio greșeală în comanda oștilor, îl vei căpăta. 

— Știu, asta-i isprava lui Herhor! izbucni moștenitorul, abia 
stăpânindu-și mânia. Și, privind în jur, adăugă: 

— Niciodată nu putem fi singuri, tată. Intotdeauna se află 
între noi străini... 

Faraonul mișcă ușor sprâncenele și suita sa dispăru, ca un alai 
de umbre. 

— Ce vrei să-mi spui? 

— Un singur lucru, tată: Herhor e dușmanul meu. El m-a 
învinuit în faţa ta și mi-a prilejuit o asemenea rușine! în ciuda 
purtării lui smerite, prinţul își mușca buzele și strângea pumnii. 

— Herhor e sluga mea credincioasă, iar ţie îţi este prieten. 
Datorită intervenţiei lui ești tu moștenitorul tronului. Eu sunt 
acela care nu încredințez un steag de oaste unui comandant 
tânăr, care a îngăduit să fie despărțit de oastea sa... 

— Mi-am făcut drum până la ea, răspunse moștenitorul, 
mâhnit. Herhor a poruncit doar să ocolim pe cei doi cărăbuși... 

— Ai vrea ca un preot să dea întâietate armatei în faţa 
religiei? 

— Tată! șopti Ramses cu glas tremurător. Ca să nu fie 
tulburaţi cărăbușii, a fost distrus un canal în construcţie și a fost 
ucis un om. 

— Omul acela și-a făcut seama singur. 

— Dar din vina lui Herhor! 

— În pâlcurile pe care le-ai strâns cu atâta pricepere lângă Pi- 
Bailos treizeci de oameni au pierit de oboseală, iar câteva sute 
sunt bolnavi. 

Prințul lăsă capul în jos. 

— Ramses, continuă faraonul, prin gura ta nu vorbește un 
slujitor al statului care poartă de grijă canalelor, ori ţine seama 
de viața celor ce trudesc, ci un om stăpânit de mânie. lar mânia 
nu se împacă cu dreptatea, așa cum nu se împacă uliul cu 
porumbelul... 

— O, tată! izbucni moștenitorul tronului, dacă sunt cuprins de 
mânie e pentru că văd pornirea lui Herhor și a preoţilor 
împotriva mea... 

— Tu însuţi ești doar nepotul unui mare preot și preoţi sunt 
aceia de la care ai primit învăţătură. Tu le cunoști tainele mai 
mult decât oricare altul. 

— Le-am cunoscut trufia nesăbuită și pofta de a cârmui. Și 
cum văd că sunt hotărât să le-o retez, îmi sunt încă de pe acum 
potrivnici. Herhor nu vrea să-mi dea nici măcar un steag de 
armată, pentru că vrea să comande el oastea întreagă. Scăpând 
aceste cuvinte, moștenitorul se înspăimântă. Monarhul însă își 
ridică spre el privirea limpede și răspunse liniștit: 

— Oastea și ţara sunt conduse de mine. De la mine pornesc 
toate poruncile și hotărârile. In lumea asta eu sunt balanţa lui 
Osiris și eu însumi cântăresc treburile slugilor mele, ale 
moștenitorului tronului, ale înalţilor dregători sau ale poporului. 
Nechibzuit ar fi acela care ar socoti că nu-mi sunt cunoscute 
toate greutăţile puse pe talgerele cântarului. 

— Totuși, tată, dacă te-ai fi uitat la desfășurarea manevrelor 
cu ochii tăi... 

— AȘ fi văzut poate un comandant, îl întrerupse faraonul, care 
în clipa hotărâtoare se furișează prin tufișuri după o fetișcană... 
Dar eu nu mă opresc la astfel de nimicuri. 

Prințul căzu la picioarele tatălui său și șopti: 

— O, stăpâne! Ti-a povestit, desigur, Tutmozis despre această 
întâmplare? 

— Tutmozis e și el un copilandru ca și tine. Face de pe acum 
datorii ca un viitor șef al statului major al steagului Memfi și 
gândește în inima lui că ochiul faraonului nu-i poate desluși 
isprăvile pe întinsul deșertului. 

Capitolul VII 


țA DD 


Peste câteva zile Ramses fu chemat în fata mamei sale, 
regina Nikotris, cea de a doua soție a faraonului, care pe-atunci 
se bucura de cea mai înaltă cinste în Egipt. Hărăzind-o să fie 
mamă de rege, zeii nu greșiseră. Era o făptură înaltă, destul de 
plină și, cu toate că împlinise patruzeci de ani, tot frumoasă era. 
Mai cu seamă ochii și obrazul. Întreaga sa ființă era atât de 
maiestuoasă, încât chiar când mergea singură, în veșmântul ei 
simplu de preoteasă, oamenii își înclinau capul văzând-o. 

Regina își primi fiul într-o odaie căptușită cu plăci de faianță. 
Stătea sub un palmier, într-un jilt încrustat. La picioarele ei, pe 
un scăunel, şedea un căteluș; de partea cealaltă, 
îngenuncheată, o roabă neagră ţinea un evantai. Regina purta 
un veșmânt de mătase, brodat în fir de aur, iar pe perucă avea o 
diademă împodobită cu nestemate în formă de lotus. 

Când prinţul se înclină adânc, cățelul îl mirosi și se culcă din 
nou; regina dădu din cap și întrebă: 

— De ce ai cerut să te primesc, Ramses? 

— Mamă, încă de acum două zile... 

— Știam că ai treburi. Astăzi, însă, amândoi avem vreme; pot 
să te ascult. 

— Îmi vorbeşti, mamă, cu atâta răceală, de parcă m-a învăluit 
vântul aspru al deșertului și, iată, nu mai am curaj să-ți spun 
păsul meu. 

— E vorba de bani, nu-i așa? 

Tulburat, Ramses lăsă capul în jos. 

— Îţi trebuie mult? 

— Cincisprezece talanţi... 

— O, zeilor! strigă regina, acum câteva zile doar ţi-am dat 
zece talanţi din tezaur! Plimbă-te prin grădină, fetița mea, 
trebuie să fii obosită, zise regina, adresându-i-se sclavei negre. 
Rămași singuri, îl întrebă pe prinţ: Oare-i atât de costisitoare 
evreica ta? 

Imbujorat la față, Ramses își înălță totuși capul. 

— Ştii, prea bine, mamă, răspunse el, că nu-i așa. Dar am 
făgăduit armatei o răsplată și... nu pot să i-o dau! 

Regina îl privea mustrătoare. 

— Cât e de rău, zise ea după o clipă, când fiul ia o hotărâre 
fără să se fi sfătuit cu mama sa. Ținând seama de vârsta ta, 
tocmai voiam să-ţi dau o roabă feniciană, care mi-a fost trimisă 
din Tir, cu o zestre de zece talanţi. Dar tu ai ales o evreică. 

— Mi-a plăcut. Printre slujnicele tale, mamă, nu-i niciuna atât 
de frumoasă și nici chiar printre femeile tale... 

— Dar e evreică! 

— Mamă, nu trebuie să ai prejudecăţi. Nu-i adevărat că evreii 
se hrănesc cu carne de porc și că ucid pisici... 

Regina zâmbi. 

— Vorbești ca un copil din cea mai de rând școală preoțească, 
răspunse ea, dând din umeri. Socot că o fiică a acestui popor nu 
se cade să fie cea dintâi ibovnică a moștenitorului. Fii cu luare- 
aminte, Ramses! Să nu uiţi că Moise, căpetenia lor, e un preot 
trădător, blestemat până astăzi în templele noastre. Tot ei ne-au 
luat și credinţa într-unul singur Dumnezeu și legile noastre 
sfinte, despre care astăzi spun că sunt ale lor. Mai află, adăugă 
ea cu tărie, că fiicele acestui popor mai bine se omoară, decât 
să se culce în patul unui străin. lar dacă se întâmplă totuși să 
nu-i respingă pe cei mai de seamă bărbaţi ai dușmanilor, 
aceasta o fac în nădejdea fie de a-i câștiga pentru ţelurile lor, fie 
ca să-i ucidă... 

— Crede-mă, mamă, că toate astea-s născociri de-ale 
preoţilor. Ei nu îngăduie oamenilor de altă credinţă să se 
apropie de picioarele tronului, ca nu cumva să-l slujească pe 
faraon fiind împotriva lor. 

Regina se sculă din jilț și, încrucișându-și mâinile pe piept, își 
privi uluită fiul. 

— E adevărat, așadar, ce mi s-a spus! Eşti vrăjmașul preoţilor, 
zise ea. Tu, discipolul lor drag? 

— Cred că mai am încă pe spinare urmele vergilor lor, 
raspunse prințul. 

— Dar bunicul tău și tatăl meu, Amenhotep, care acum e în 
rândul zeilor, a fost mare preot și stăpânea întreaga ţară... 

— Tocmai pentru că bunicul meu a fost un stăpânitor, iar tatăl 
meu e faraon, nu pot suferi stăpânirea lui Herhor. 

— La rangul pe care-l are l-a ridicat bunicul tău, Amenhotep. 

— lar eu am să-l dobor... 

Mama ridică din umeri. 

— Și tu, zise ea cu tristețe, vrei să comanzi un steag de 
oaste? Nu vezi că ești o fetișcană alintată, iar nu un bărbat și o 
căpetenie de oști... 

— Cum așa? o întrerupse prinţul, de abia stăpânindu-se să nu 
izbucnească. 

— Nu-mi recunosc fiul... Nu văd în tine pe viitorul stăpân al 
Egiptului! Sub tine, dinastia va fi ca o barcă fără cârmă, pe Nil... 
Să-i gonești pe preoţi de la curte? Și cu cine vrei să rămâi? Cine 
va fi ochiul tău în ţara de Sus și în ţara de Jos, ori peste hotare? 
Și un faraon trebuie să vadă totul în lume, orice lucru pe care 
cade raza divină a lui Osiris. 

— Preoţii vor fi slugile, iar nu sfetnicii mei. 

— Ei sunt slugile cele mai credincioase. Datorită rugăciunilor 
lor, tatăl tău domnește de treizeci și trei de ani și ocolește 
războaiele ce-ar putea avea urmări nenorocite. 

— Pentru preoți... 

— Nu! Pentru faraon, pentru ţară! Știi tu oare ce se întâmplă 
cu tezaurul nostru, din care într-o singură zi tu iei zece talanți și 
mai ceri încă cincisprezece? Știi tu că dacă n-ar fi fost dărnicia 
preoţilor, care îi lipsesc chiar și pe zei de nestematele 
adevărate, înlocuindu-le în folosul tezaurului nostru cu altele 
false, știi tu oare că averile noastre ar fi ajuns de mult în mâinile 
fenicienilor? 

— O singură bătălie norocoasă ar umple casele noastre de 
bani, așa cum revărsarea Nilului ne inundă ogoarele. 

Regina izbucni în hohote de râs. 

— Da, zise ea, tu, Ramses, ești încă atât de nepriceput, încât 
nici chiar cuvintele tale nelegiuite nu pot fi socotite un păcat. 
Vezi-ţi mai departe de pâlcurile grecești și părăsește-o cât mai 

grabnic pe evreica ceea, iar treburile ţării lasă-le pe seama 
noastră. 

— De ce s-o părăsesc pe Sara? 

— Dacă ai avea un fiu de la ea, s-ar putea isca mari 
încurcături în treburile statului, unde și așa sunt destule 
necazuri. Pe preoţi, adaugă ea, poți fi mânios, numai să nu-i 
jigneşti în faţa lumii. Ei știu că trebuie să-i ierte multe 
moștenitorului tronului, mai ales când e așa de nechibzuit. 
Timpul va domoli însă totul, spre gloria dinastiei și binele ţării. 

Prinţul căzu pe gânduri. Deodată zise: 

— Deci nu pot să mă bizui pe banii tezaurului? 

— Nu. Marele vistiernic ar fi fost silit să oprească plăţile chiar 
astăzi, de nu i-aș fi dat patruzeci de talanţi din cei pe care mi i-a 
trimis Tirul. 

— Și ce voi face cu armata? întrebă prințul, frecându-și 
nerăbdător fruntea. A 

— Îndepărteaz-o pe evreică și cere bani preoţilor. Îți vor 
împrumuta, poate. 

— Niciodată! Mai degrabă iau de la fenicieni. 

Regina clătină capul. 

— Ești erpatru! Fă cum vrei... Dar te previn că va trebui să dai 
creditorului fenician un zălog însemnat și nu-i vei mai putea 
scăpa din gheare. 

— Pentru acoperirea unei astfel de datorii ajunge o părticică 
din veniturile mele. 

— Vom vedea... Aș vrea, din toată inima, să-ți vin în ajutor, 
dar n-am cu ce, zise regina cu tristețe, lăsând să-i cadă mâinile 
în jos. Fă cum vrei, dar să nu uiţi că fenicienii sunt pentru averile 
noastre ca șobolanii în hambare; când se strecoară unul printr-o 
gaură, ceilalţi calcă pe urmele lui... 

Ramses întârzia să plece. 

— Vrei să-mi mai spui ceva? întrebă regina. 

— Aș fi vrut numai să te întreb... Inima îmi spune că tu, 
mamă, ai unele planuri în privinţa mea. Care sunt? 

Regina îi mângâie obrazul. 

— Nu, încă nu! Ești liber ca orice tânăr nobil din ţara asta; 
bucură-te de libertate! Dar va sosi timpul, Ramses, când va 
trebui să-ţi iei o soţie, ai cărei copii vor fi prinți de sânge regesc, 

iar fiul tău va fi moștenitorul tronului. La aceste timpuri mă 
gândesc... 

— Și ce vezi? 

— Nu văd încă ceva lămurit. Oricum, însă, pricini politice îmi 
spun că soţia ta trebuie să fie fiica unui preot. 

— Poate fiica lui Herhor? strigă prinţul, râzând. 

— Ce rău ar fi în asta? Herhor va deveni în curând marele 
preot al Tebei, iar fiica sa are de abia paisprezece ani. 

— S-ar învoi ea să stea lângă mine în locul evreicei? întrebă 
Ramses, batjocoritor. 

— Ar trebui să-ţi dai silința ca oamenii să-ți uite greșeala de 
acum. 

— iți sărut tălpile, mamă, și acum plec, zise Ramses, 
ducându-și mâinile la cap. Atâtea lucruri ciudate am auzit aici, 
încât mă tem ca Nilul să nu curgă spre cataracte, sau ca 
piramidele să nu se mute în deșertul răsăritean! 

— Copilul meu, nu huli, șopti regina uitându-se cu spaimă la 
el. În ţara aceasta au fost văzute minuni și mai mari... 

— Nu cumva, întrebă prințul, cu un surâs amar, minunea ca 
pereţii palatului să tragă cu urechea la spusele stăpânilor lor? 

— Lumea a văzut moartea unui faraon după o domnie de 
câteva luni, ca și căderea unor dinastii care stăpâniseră nouă 
popoare. 

— Da, dar faraonii aceștia uitaseră de paloș, de dragul 
cădelniței, răspunse prinţul, apoi se înclină și ieși. 

Pe măsură ce pașii moștenitorului amuţeau în uriașa sală, fața 
reginei își schimba trăsăturile: din maiestuoasă deveni 
îndurerată și înspăimântată, iar în ochii ei mari luciră lacrimi. Cu 
pași grăbiţi se apropie de statuia zeiței, îngenunche și, 
presărând tămâie indiană peste cărbunii aprinși, se rugă: 

— O Isis, Isis, Isis? De trei ori spun numele tău! O, Isis, tu care 
naști șerpi, crocodili și struţi, de trei ori fie binecuvântat numele 
tău... O, Isis! Tu care ocrotești sămânţa grânelor de vânturile 
ucigătoare, iar trupurile strămoșilor de puterea nimicitoare a 
timpului, o, Isis! Fii milostivă și-l ocrotește pe fiul meu! Numele 
tău să fie spus de trei ori și aici... și acolo... și acolo... Și azi... și 
întotdeauna... și de-a pururi, atâta timp cât templele zeilor 


29 Soţie a lui Osiris și mamă a lui Horus, Isis era venerată în mitologia Egiptului antic ca zeiță 
a căsniciei și a maternității. Era de obicei înfățișată sub chipul unei femei ţinând un prunc în 

noștri se vor oglindi în apa Nilului. Rugându-se și suspinând, 
regina se aplecă și atinse pământul cu fruntea. În clipa aceea se 
auzi deasupra ei o șoaptă tainică: 

— Glasul celui drept este întotdeauna ascultat... 

Regina se ridică repede și, cuprinsă de uimire, cercetă cu 
ochii în jurul său. Dar nu era nimeni. De pe pereţi, o priveau 
doar florile zugrăvite, iar de pe altar chipul zeiţei, plin de o 
liniște nepământească. 

Capitolul VIII 


Prinţul se întoarse acasă. Îngrijorat cum era, îl chemă pe 
Tutmozis. 

— Trebuie să mă înveţi, îi spuse el, cum să fac rost de bani. 

— Aha! zâmbi spilcuitul lui prieten. Asta-i o știință pe care n-o 
poate învăța nimeni în școlile preoţilor, fie ele cât de înalte, și în 
care eu aș putea fi mag... 

— In școli se învaţă că nu se cade să împrumuţi bani, rosti 
prințul. 

— De nu m-aș teme că-mi spurc buzele de necredinţă, aș zice 
că unii preoţi își pierd timpul zadarnic. Cu toate că-s sfinţi, nu-s 
decât niște bieți oameni! Nu gustă carnea, se mulțumesc cu o 
singură soţie, ori ocolesc chiar cu desăvârșire femeile și nici nu 
știu măcar ce însemnează să împrumuţi bani. Sunt bucuros, 
Ramses, că înțelepciunea aceasta o vei cunoaște cu ajutorul 
sfaturilor mele. Ințelegi, cred, încă de pe acum, câte suferinţe se 
pot ivi din lipsa de bani. Lipsit de bani, omul n-are poftă de 
mâncare, doarme neliniștit, privește femeile cu uimire, ca și 
cum s-ar întreba: „La ce slujesc oare?” În cel mai răcoros templu 
simte cum îi dogoresc obrajii, iar în mijlocul deșertului, pe arșița 
cea mai cumplită îl scutură fiorii îngheţului. Ochii îi sunt pironiţi 
înainte, ca ai unui om cu mintea rătăcită; nu aude ce i se spune, 
umblă de cele mai multe ori cu peruca ciufulită și uitând s-o 
ungă cu uleiuri parfumate, potolindu-se numai, și asta pentru 
scurtă vreme, în faţa unui singur ulcior cu vin tare. Fiindcă, de 
cum își recapătă simţirea, sărmanul vede iară cum pământul îi 
fuge din nou de sub picioare... Văd bine, continuă Tutmozis, 
după mersul tău neliniștit, după felul cum îţi atârnă mâinile, că 
în clipa asta ești deznădăjduit din pricina lipsei de bani. In 

curând vei simţi însă ceva, de parcă ţi s-ar ridica de pe piept un 
sfinx uriaș. lar mai târziu vei cădea într-o molcomă stare de 
uitare a necazurilor din trecut și a creditorilor de azi, apoi... Ah, 
Ramses, ești un om fericit, te așteaptă lucruri neobișnuite! 
Fiindcă atunci când va veni sorocul și creditorii vor începe să te 
viziteze sub motiv că-ţi aduc omagii, vei fi ca un cerb urmărit de 
câini sau ca fecioara egipteană care, luând apă din râu, zărește 
deodată spinarea colţuroasă a crocodilului. 

— Toate astea par a fi foarte vesele, îl întrerupse Ramses, 
râzând, dar nu aduc nicio drahmă... 

— Oprește-te, sări Tutmozis. Chiar în clipa asta mă duc la 
camatarul fenician Dagon, iar diseară, chiar dacă nu-ţi va fi dat 
încă banii, îţi vei recăpăta liniștea. Porni repede, se așeză într-o 
lectică mică și, înconjurat de slugi, precum și de alți tineri 
ușuratici ca și el, pieri pe aleile parcului. 

Inainte de asfinţitul soarelui veni în casa moștenitorului 
fenicianul Dagon, cel mai de seamă cămătar din Memfis. Era un 
om în puterea vârstei, cu pielea gălbuie, uscăţiv, dar bine legat. 
Purta o tunică albastră, peste care era încins cu o centură albă, 
dintr-o țesătură subţire. Avea părul mare, strâns într-un inel de 
aur, și o barbă la fel de mare, neagră. Părul acesta bogat și 
natural făcea o impresie deosebită, în comparaţie cu perucile și 
bărbile false ale egiptenilor sclifisiți. 

Locuinţa moștenitorului era plină de tineri. Unii se aflau la 
parter, unde se îmbăiau și se ungeau cu uleiuri parfumate; alţii 
jucau șah și dame, sus, la etaj, iar un alt grup, în tovărășia 
câtorva dansatoare, beau sub corturile de pe cerdac. Ramses nu 
bea, nu juca, nu stătea de vorbă cu femeile, ci se plimba într-un 
colț al cerdacului, așteptându-l nerăbdător pe fenician. Când îl 
zări venind pe alee, în lectica lui trasă de doi măgăruși, se duse 
la etajul întâi unde se afla o cameră liberă. 

Peste o clipă, Dagon apăru în ușă. Îngenunchind în prag, 
glăsui: 

— Te salut, soare nou al Egiptului! Îţi urez să trăieşti veșnic, 
iar faima ta să se întindă până la îndepărtatele ţărmuri unde 
răzbesc corăbiile feniciene... Ridicându-se, la porunca prinţului, 
continuă să vorbească, gesticulând într-una: Când vrednicul 
Tutmozis se opri în fața colibei mele (casa mea-i o colibă de lut 
pe lângă palatul tău, erpatre!), pe fața lui era o strălucire atât 

de vie, încât pe dată i-am strigat soaței mele: „Tamar, prea- 
cinstitul Tutmozis nu vine din partea lui, ci din partea cuiva care 
este mai presus decât el, așa precum Libanul este mai presus 
de nisipurile mărilor.” lar ea mă întrebă: „De unde știi, stăpâne, 
că neîntrecutul Tutmozis nu vine din partea lui?” „Știu, căci n-ar 
putea veni să-mi înapoieze banii Împrumutați, fiindcă nu-i are și 
nici nu poate veni după alți bani, fiindcă nici eu n-am așa 
ceva...” În clipa aceea ne-am înclinat amândoi în faţa 
vrednicului Tutmozis. lar când ne-a spus că măria-ta ceri 
cincisprezece talanţi de la robul tău, mi-am întrebat soţia: 
„Tamar, mi-a dat oare inima un semn nepotrivi?” „Dagon, 
răspunse ea, ești atât de înțelept, încât ar trebui să fii sfetnicul 
moștenitorului tronului!” 

Cu toate că era stăpânit de cea mai vie nerăbdare, Ramses 
continua să-l asculte pe Dagon. El, care se învolbura ca o 
furtună în faţa propriei sale mame și în fața faraonului! 

— Când ne-am dat seama, când am înțeles, continuă 
fenicianul, că măria-ta îmi ceri să te slujesc, în casa noastră a 
pătruns o bucurie atât de mare, încât am poruncit să se dea 
slugilor zece ulcioare de bere, iar soţia mea, Tamar, mi-a cerut 
să-i cumpăr cercei noi. Eram așa de bucuros că, venind aici, n- 
am îngăduit să fie bătuţi măgarii, iar când tălpile mele 
nevrednice au atins podeaua casei tale, am scos un inel de aur 
(mai mare decât acela pe care destoinicul Herhor i l-a dat lui 
Eunana) și i l-am dăruit sclavului măriei-tale, care mi-a turnat 
apă să-mi spăl mâinile. Fie-mi îngăduit s-o întreb pe înălțimea-ta 
de unde are ulciorul acela de argint, din care mi s-a turnat apă? 

— Mi l-a vândut Azarias, fiul lui Gaber, pe doi talanţi. 

— Evreul? Înălțţimea-ta cumpără de la evrei? Ce-o să spună 
zeii? 

— Azarias e negustor ca și voi, răspunse moștenitorul. 

Auzind vorbele astea, Dagon își cuprinse capul cu amândouă 
mâinile și începu să scuipe și să bocească: 

— O, Baal, Tammuz!... O, Baalit!... O, Astoret*%!... Azarias, fiul 
lui Gaber, un evreu, să fie negustor de-o seamă cu mine?! O, 
picioarele mele, de ce m-aţi purtat aici? O, inimă, pentru ce 
înduri o durere atât de vie și o asemenea batjocură? Măria-ta, 


3 Zei din mitologia feniciană: Baal - divinitate supremă, zeul cerului; Tammuz - zeul 
vegetației care moare și reînvie; Baalit - zeița supremă, soţia lui Baal; Astoret - zeița naturii și a 


iubirii. 
78 


strigă fenicianul, bate-mă, taie-mi mâna dacă voi măslui aurul, 
dar nu-mi spune că un evreu poate fi negustor. Mai degrabă va 
cădea Tirul, mai degrabă locul Sidonului va fi acoperit cu nisip, 
decât să ajungă un evreu negustor! Ei nu sunt în stare decât să 
mulgă caprele lor slăbănoage, ori, sub ameninţarea biciului 
egiptean să amestece lutul cu paie! Dar niciodată nu vor putea 
face negoţ! 

Nu se știe de ce, dar prinţul fu cuprins de mânie. În curând 
însă se linişti. Ceea ce i se păru și lui ciudat, fiindcă până atunci 
nu-și înfrânase mânia față de nimeni. 

— Așadar, zise el deodată, îmi poţi împrumuta, cinstite 
Dagon, cincisprezece talanţi? 

— O, Astoret! Cincisprezece talanţi? Vorbești de atâta bănet 
încât ar trebui să stau jos, ca să mă gândesc bine... 

— Atunci, așază-te! 

— Pentru un talant, zise fenicianul, așezându-se nestingherit 
pe scaun, poţi avea douăzeci de lanţuri de aur, sau șaizeci vaci 
de lapte frumoase, ori zece sclavi pentru muncă, ori un sclav 
care știe să cânte din flaut, să picteze și poate chiar să 
tămăduiască. Un talant e o avere nespus de mare! 

Prințului, îi luciră ochii. 

— Așadar, dacă zici că n-ai cincisprezece talanţi, îl întrerupse 
el... 

Speriat, fenicianul se lăsă să alunece pe neașteptate de pe 
scaun, pe podea. 

— Se află, oare, cineva în orașul acesta, strigă el, care să nu 
aibă bani la porunca ta, o, fiu al soarelui? E drept, o, prințul 
meu, că eu sunt un om sărac, al cărui aur, nestemate și toate 
celelalte bunuri nu sunt vrednice de privirea ta! Dar dacă voi 
merge pe la neguţătorii noștri și le voi spune cine m-a trimis, 
până mâine voi putea găsi cei cincisprezece talanţi, chiar de-ar 
fi să-i scot din piatră seacă. Dacă tu, erpatre, vei sta în faţa unui 
smochin uscat și vei spune: „Dă-mi bani!” smochinul va trebui 
să se rascumpere... Numai nu te uita așa la mine, o, fiu al lui 
Horus, căci simt un junghi în inimă și amețeli la cap, zise 
fenicianul pe un ton rugător. 

— Lasă astea și șezi, șezi aici, zise prinţul, zâmbind. 

Dagon se ridică de pe podea și se așeză și mai în voie pe 
scaun. 

— Pentru câtă vreme are nevoie prinţul de acești 
cincisprezece talanţi? întrebă el. 

— Cred că pentru un an. 

— Să spunem mai bine: pentru trei ani. Numai faraonul ar 
putea să înapoieze după un an cincisprezece talanţi, dar un 
prinţ tânăr, care e nevoit să primească în fiecare zi tineri veseli 
și femei frumoase... Ah, femeile astea! E oare adevărat, dacă 
îmi îngădui să întreb, stăpâne, că prinţul a luat-o la sine pe Sara, 
fiica lui Ghedeon? 

— Și ce dobândă vrei? îl întrerupse prinţul. 

— Un fleac pe care sacrele tale buze nici nu trebuie să-l 
rostească. Pentru cincisprezece talanţi vei da cinci talanţi pe an, 
iar vreme de trei ani eu îmi voi lua singur înapoi banii, în așa fel 
încât măria-ta nici nu vei ști cum... 

— Îmi vei da acum cincisprezece talanţi iar peste trei ani vei 
lua înapoi treizeci? 

— Legile egiptene îngăduie ca dobânda să fie deopotrivă cu 
banii împrumutaţi, răspunse fenicianul încurcat. 

— Dar, oare, nu-i prea mult? 

— Prea mult? exclamă Dagon. Fiecare om mare are o curte 
mare, avere mare și plătește dobânzi mari. Eu m-aș rușina să 
primesc mai puţin de la moștenitorul tronului. De altfel însuși 
prințul ar putea porunci să fiu bătut cu nuiele și alungat, dacă aș 
cuteza să iau mai puţin... 

— Când îmi vei aduce banii? 

— Să-i aduc? O, zeilor! Un singur om nici nu-i în stare să facă 
una ca asta. Voi face mai bine: îi voi îndeplini toate voile 
prinţului, pentru ca măria-ta nici să nu se gândească la treburi 
atât de mărunte. 

— Dar știi tu, oare, ce plăţi am de făcut? 

— În oarecare măsură, răspunse fenicianul, fără a da prea 
mare însemnătate întrebării. Prinţul vrea să trimită șase talanți 
oastei răsăritene, ceea ce va fi dus la bun sfârșit de către 
creditorii noștri din Chet și Migdol. Cei trei talanţi vrednicului 
Nitager și alţi trei talanţi vrednicului Patrokles, pot fi plătiţi aici, 
pe loc... lar Sarei și tatălui ei Ghedeon, eu le pot plăti prin 
mijlocirea netrebnicului de Azarias. Așa va fi chiar mai bine, 
fiindcă ei ar putea să-l înșele pe prinţ la socoteli. 

Ramses începu să se plimbe prin cameră, nerăbdător. 

— Trebuie să-ţi dau un zapis pentru cei treizeci de talanţi? 
întrebă el. 

— Zapis? De ce să-mi mai dai? Ce-aș putea face cu el? Prinţul 
îmi va da în arendă pe trei ani pământurile sale din ţinuturile 
Takens, Ses, Neha-Ment, Neha-Pehu, Sebt-Het și Habu. 

— În arendă? întrebă prinţul. Lucrul acesta nu-mi place... 

— Din ce mi-aș putea atunci lua înapoi banii mei, cei treizeci 
de talanţi? 

— Așteaptă. Trebuie să-i întreb mai întâi pe îngrijitorii moșiilor 
mele ce venit îmi aduc pe an bunurile acestea. 

— La ce bun să-și bată capul maăria-ta cu astfel de treburi? Ce 
să știe slugile tale? Nu știu nimic, așa cum mă vezi că sunt 
fenician cinstit. În fiecare an recolta e alta și venitul altul. Eu aș 
putea să pierd din afacerea asta și atunci oamenii tăi nu mi-ar 
da banii... 

— Dar vezi, Dagon, eu cred că moșiile astea aduc un venit cu 
mult mai mare decât zece talanţi pe an. 

— N-ai încredere în mine, prinţe? Bine! Eu, la porunca ta, pot 
să nu iau moșiile din Ses. N-ai încredere în cinstea mea? Pot să 
mă las păgubaș și de Sebt-Het. Dar ce treabă au aici oamenii 
tăi? O să-l înveţe ei pe prinţ înțelepciunea? O, Astoret! Mi-aș 
pierde somnul și pofta de mâncare dacă vreunul dintre ei, rob 
umil, ar cuteza să-l dojenească pe prea-milostivul meu stăpân. 
Aici e nevoie numai de un scrib care să însemne că înălţimea-ta 
îmi dai în arendă pe timp de trei ani pământurile din cutare și 
cutare ţinut. Și-i nevoie de șaisprezece martori care să pună 
mărturie că prinţul mi-a făcut o cinste atât de mare. De ce-i 
nevoie însă ca slugile să știe că stăpânul lor împrumută bani de 
la mine? 

Plictisit, moștenitorul ridică din umeri. 

— Mâine, zise el, adu-mi banii și vino însoţit de un scrib și de 
martori. Nu vreau să-mi bat capul cu asemenea treburi. 

— Ce înțelepte vorbe ai rostit, prințe, strigă fenicianul. Să 
trăiești veșnic, prea-mărite stăpâne! 

Capitolul IX 


Pe malul stâng al Nilului, în partea de miază-noapte a 
mahalalei din Memfis, se afla casa dăruită Sarei, fiica evreului 
Ghedeon, de către moștenitorul tronului. Avea pământuri ce se 
întindeau pe douăzeci de hectare, formând un pătrat nu prea 
mare, ce putea fi cuprins cu privirea de pe acoperișul casei, ca 
în palmă. Pământul bun era așezat pe o colină împărțită în patru 
terase. Primele două, cele de jos și cele mai mari, erau inundate 
de fiecare dată de Nil și menite culturii de grâne și legume. 
Terasa a treia, neatinsă uneori de inundaţii, era plantată cu 
palmieri, smochini și alți pomi fructiferi. lar pe a patra, cea mai 
de sus, era o livadă cu măslini, viţă de vie, nuci și castani dulci, 
în mijlocul cărora se înălța casa. Casa era de lemn cu un singur 
cat și, ca de obicei, cu terasă, deasupra căreia se ridica un cort. 
Jos locuia sclavul negru al lui Ramses, iar la etaj Sara cu ruda și 
sluga ei Tafet. Casa era înconjurată cu un zid de cărămidă 
nearsă, în spatele căruia, la o oarecare depărtare, se aflau 
clădirile pentru vite, sclavi și supraveghetori. 

Odăile Sarei nu erau mari, dar erau împodobite cu gust. 
Podelele erau acoperite cu covoare, iar la uși și ferestre atârnau 
draperii în dungi de felurite culori. Se aflau și paturi și jilțuri 
sculptate, lăzi încrustate pentru veșminte, măsuțe cu trei 
picioare și altele cu un singur picior, pe care se aflau glastre cu 
flori, amfore zvelte pentru vin, cutii cu sticluţe de parfum, cupe, 
pocale de aur și de argint, vase și talgere de faianţă, sfeșnice de 
bronz. Fiecare din aceste obiecte, chiar și cele mai mici, erau 
împodobite cu sculpturi sau cu desene colorate, iar fiecare 
veșmânt, cu broderii și ciucuri. 

De zece zile Sara locuia în acest loc retras, ascunzându-se 
vederii oamenilor, de teamă și rușine, așa că niciuna dintre 
slugile casei nu-i văzuse încă faţa. Inchisă în odaia ei, cosea, 
țesea pânză la un mic război, sau împletea cununi de flori 
proaspete pentru Ramses. Uneori, se furișa pe terasă și, dând la 
o parte cu băgare de seamă foile cortului, se uita la Nilul plin de 
vase plutitoare, pe care luntrașii cântau melodii vesele. Sau, 
ridicându-și ochii, privea cu spaimă la pilonii cenușii ai castelului 
regesc, care, tăcut și mohorât, domina împrejurimile de pe 
malul celălalt al fluviului. Atunci, în grabă, se retrăgea din nou la 
lucrul ei, strigând-o pe Tafet. 

— Șezi aici, măicuţo, rostea ea, ce faci acolo jos? 

— A adus grădinarul fructele, iar din oraș ne-au sosit pâinea, 
vinul și păsările; a trebuit să le primesc. 

— Șezi aici și vorbește-mi, că mă cuprinde spaima... 

— Ce prostuţă ești, copila mea! răspundea Tafet, râzând. Și 
mie mi-a fost teamă prima zi să scot nasul din casă. Dar când 
am ieșit dincolo de ziduri, nu mi-a mai fost frica. De cine să mă 
tem aici, când toţi cad în genunchi în faţa mea? lar în faţa ta 
cred că ar sta chiar și cu capul în jos! leși în grădină; e frumoasă 
ca un paradis... Indreaptă-ți privirea spre ogoarele unde se 
seceră grâul. Urcă-te în corabia ta frumos zugrăvită, lopătarii se 
usucă de dorul de a te vedea și de a te plimba pe apele Nilului... 

— Mi-e frică... 

— De ce? 

— Știu și eu? Cât cos, mi se pare că-s tot în grădina noastră, 
că acu-acu tata îmi va ieși în faţa ochilor. Dar când vântul dă la 
o parte draperia ferestrei și privesc de sus ţinutul acesta mare... 
atât de mare... mi se pare... Știi ce? Că un vultur m-a răpit și m- 
a dus în cuibul lui de pe stâncă, de unde nu te mai poţi cobori în 
vale... 

— Ah! Dacă ai ști tu ce cadă ne-a trimis astăzi prinţul! E toată 
de aramă! Și ce pirostrie, și ce oale și ce mai vătrai! Și dacă ai 
ști că am pus astăzi două găini la clocit și că în curând vom avea 
pui... 

După asfinţitul soarelui, când n-o mai putea vedea nimeni, 
Sara mai prindea curaj. Atunci, ieșind pe terasă, se tot uita de-a 
lungul fluviului. lar când în zare apărea luntrea luminată cu 
torţe, care lăsa pe undele negre dungi sângerii ori aprinse ca 

văpaia focului, Sara își apăsa cu amândouă mâinile sărmana ei 
inimă, ce tremura ca o păsărică prinsă în laţ. Dintr-acolo, plutea 
spre ea Ramses... Dar n-ar fi putut spune ce se petrece în ea: 
dacă o încearcă bucuria că se apropie tânărul frumos pe care-l 
cunoscuse pe deal, ori, dacă-i cuprinsă de spaimă că-l vedea 
iarăși pe marele ei stăpân și domn, în faţa căruia se simţea atât 
de sfioasă. 

Într-o bună zi, în ajun de șabas și pentru prima oară din ziua 
în care se mutase aici, veni s-o vadă tatăl ei. Plângând, Sara se 
repezi la pieptul lui, îi spălă singură picioarele, îi turnă pe cap 
uleiuri parfumate și-l acoperi cu sărutări. Ghedeon era un om cu 
părul cărunt și cu trăsături aspre. Purta o cămașă lungă până la 
glezne, brodată în culori în partea de jos, iar pe deasupra o 
haină galbenă fără mâneci, un fel de manta, ce-i cădea pe piept 
și pe spate. Capul și-l acoperea cu o tichie nu prea mare, 
tuguiată spre vârf. 

— Ai venit? Ai venit! strigă Sara, sărutându-i din nou mâinile 
și capul. 

— Mă mir și eu că am venit! mărturisi Ghedeon, trist. M-am 
furișat în grădină, ca un tâlhar; tot drumul, de la Memfis 
încoace, mi se părea că toţi egiptenii mă arată cu degetul, că 
fiecare evreu mă scuipă. 

— Tată, tu însuţi doar m-ai dat prinţului, șopti Sara. 

— Te-am dat, dar ce puteam face? De altminteri, mi se pare 
numai că mă arată cu degetul și că mă scuipă. Egiptenii, cei 
care mă cunosc, mă salută cu atât mai adânc, cu cât ocupă un 
post mai înalt. De când ești aici, stăpânul nostru Sezofris mi-a 
spus c-ar trebui să-mi dea o casă mai mare, iar puternicul Hai 
mi-a dăruit un butoiaș cu cel mai bun vin și însuși înălțimea-sa, 
nomarhul, a trimis pe cea mai de încredere slugă să mă întrebe 
dacă ești sănătoasă și dacă n-aș vrea să-i gospodăresc și lui 
averea. 

— Dar evreii? întrebă Sara. 

— Eh, evreii! Ei știu că n-am făcut-o de bunăvoie. Și-apoi, 
care, în locul meu, n-ar fi bucuros să păţească și el așa ceva? 
să-l lăsăm pe Dumnezeu să ne judece faptele... la spune-mi, 
mai bine, tu ce mai faci? 

— Nici în sânul lui Avram n-o să-i fie mai bine, zise Tafet. Cât 
e ziulica de mare ni se aduc fructe, vinuri, pâine și carne, tot ce- 

ţi poate dori sufleţelul... Și ce cadă avem! Toată de aramă! Și ce 
mai oale! 

— Acum trei zile, o întrerupse Sara, a fost la mine fenicianul 
Dagon. N-am vrut să-l primesc, dar a stăruit atâta... 

— Mi-a dat un inel de aur, zise Tafet. 

— Mi-a spus, adăugă Sara, că-i arendaș la stăpânul meu, mi-a 
dăruit două brățări de picioare, cercei cu perle și o cutiuță cu 
parfumuri din ţara Punt. 

— Pentru ce ţi-a dăruit toate astea? o întrebă Ghedeon. 

— Pentru nimic. M-a rugat să cred numai lucruri bune despre 
el și din când în când să-i amintesc stăpânului meu că Dagon e 
sluga lui cea mai credincioasă. 

— Vei strânge, în scurtă vreme, o lădiţă întreagă de cercei și 
brățări, spuse Ghedeon, zâmbind. Ah, adăugă el după o clipă, 
strânge grabnic o avuţie cât mai mare și atunci vom fugi, fiindcă 
aici vom avea întotdeauna de pătimit! Necazuri când e rău, 
necazuri și mai mari, când e bine. 

— Ce-ar spune oare stăpânul meu de te-ar auzi? întrebă Sara, 
cuprinsă de tristețe. 

Tatăl clătină din cap. 

— N-o să treacă anul și stăpânul tău te va părăsi, iar alţii îl vor 
ajuta. Dacă ai fi egipteancă te-ar lua în casa lui, dar cum ești 
evreică... 

— Mă va părăsi? îngână Sara, suspinând. 

— Nu trebuie să te mâhnești de zilele viitoare, care sunt în 
mâinile lui Dumnezeu! Am venit să petrec șabasul la tine. 

— lar eu am niște pește minunat, carne, pâine și vin cușer, 
zise repede Tafet. Am mai cumpărat de la Memfis un sfeșnic cu 
șapte braţe și luminări de ceară. Vom avea o cină mai bună 
chiar decât la stăpânul Hai. 

Ghedeon ieși cu fiica sa pe terasă și, când rămaseră singuri, îi 
zise: 

— Mi-a spus Tafet că stai mereu în casă. De ce? Ar trebui să 
ieși măcar în grădină. 

Sara suspină. 

— Mi-e frică, șopti ea. 

— De ce să-ți fie frică în grădina ta? Doar tu ești stăpână aici. 
— Am ieșit o dată în grădină, ziua... M-au văzut niște oameni 
au început să vorbească între ei: „Uitaţi-vă, asta-i evreica 

moștenitorului tronului, din a cărei pricină întârzie creșterea 
apelor!” 

— Sunt niște proști, hotărî Ghedeon. Parcă numai o singură 
dată și-a întârziat Nilul revărsarea cu o săptămână întreagă? 
Atunci ieși serile, până una alta. 

Sara se cutremură și mai târg. 

— Nu vreau! Nu vreau! strigă ea. Am ieșit și seara, uite colo, 
printre măslini. Deodată, dintr-o cărare lăturalnică, se apropiară 
două femei, ca două umbre. Speriată, am vrut să fug... Atunci, 
una din ele, mai tânără și mai scundă, mă apucă de mână și-mi 
zise: „Nu fugi, trebuie să ne uităm bine la tine...” lar cealaltă, 
mai vârstnică și mai înaltă, s-a oprit în faţa mea la câţiva pași și 
s-a uitat în ochii mei. Ah, tată, am crezut că voi rămâne 
împietrită. Ce femeie! Și ce privire! 

— Cine să fi fost? întrebă Ghedeon. 

— Femeia cea vârstnică semăna cu o preoteasă. 

— Și nu ţi-a spus nimic? 

— Nimic. Numai la plecare, când s-au pitulat printre pomi, am 
auzit un glas, desigur al celei vârstnice, care a spus doar atât: 
„Într-adevăr, e frumoasă.” 

Ghedeon căzu pe gânduri. 

— Poate că au fost, zise el, niște doamne mari, de la curte. 

Soarele apusese. Pe amândouă malurile Nilului se adunase o 
mare mulțime de oameni, așteptând nerăbdătoare semnalul 
fluxului, care, într-adevăr, întârzia. De două zile vântul sufla 
dinspre mare și fluviul se înverzise; soarele trecuse dincolo de 
steaua Sotis, dar în fântâna preoţilor din Memfis apa nu 
crescuse nici măcar cu un deget. Lumea era cu atât mai 
neliniștită, cu cât în Egiptul de Sus, după semnele apărute, 
revărsarea se desfășura ca de obicei și se anunţa chiar a fi cât 
se poate de prielnică. 

— Și ce-o oprește oare lângă Memfis? se întrebau agricultorii 
îngrijoraţi, așteptând cu multă nerăbdare semnalul. 

Când pe cer luciră stelele, Tafet înveli masa cu o față albă, 
așeză sfeșnicul cu șapte luminări aprinse, apropie de masă trei 
scaune și vesti că va aduce îndată cina de șabas. 

Atunci Ghedeon își acoperi capul și, ridicându-și brațele 
deasupra mesei, zise cu ochii pironiţi la cer: 

— Dumnezeu al lui Avram, Isac și lacob, care ai scos poporul 
de pe pământul egiptean, care ai dat robilor și pribegilor un 
pământ al lor, care te-ai legat veșnic cu fiii lui luda... O, lehova! 
O, Adonai! Îngăduie-ne să gustăm fără păcat roadele unui 
pământ vrăjmaș, alungă de la noi tristeţea și spaima de care 
suntem cuprinși! 

În clipa aceea, de dincolo de zid se auzi o voce: 

— Vrednicul Tutmozis, slujitorul cel mai credincios al înălțimii- 
sale și al moștenitorului tronului. 

— Trăiască veșnic! Se auziră câteva glasuri în grădină. 

— Trimite salutul său - se auzi din nou vocea singuratică - 
celei mai frumoase roze din Liban! 

După ce vocea amuti, răsunară sunete de harpă și flaut. 

— Muzica! strigă Tafet, bătând din palme. Vom petrece 
șabasul cu muzică. 

Sara și tatăl ei, la început înspăimântați, începură să râdă și 
se așezară la masă. 

— Lasă-i să cânte, zise Ghedeon, muzica lor n-o să-mi strice 
pofta de mâncare. 

Flautul și harpa executară câteva acorduri, după care răsună 
un glas de tenor, care cântă: 

„Eşti mai frumoasă decât toate fetele care-și oglindesc chipul 
în apele Nilului. Părul ţi-e mai negru decât pana corbului, iar 
ochii mai duioși decât ai căprioarei care suspină după cerbul ei. 
Trupul ţi-e asemeni palmierului, iar lotusul îți pizmuiește 
farmecul. Sânii tăi sunt ca strugurii, cu al căror suc se desfată 
regii...” 

Sunetele flautului și harpei răsunară din nou, urmate de 
cântec: 

„Vino în grădină să te odihnești. Slugile îţi vor aduce talgere 
fără număr și băuturi felurite. Vino, vom petrece noaptea 
întreagă și zorile ce vor veni după ea. În umbra mea, în umbra 
smochinului care dă rod dulce, iubitul tău se va odihni la 
dreapta ta, iar tu îl vei desfăta, supunându-te tuturor dorințelor 
lui...” 

Sunetele flautului și harpei fură din nou urmate de cântec: 

„Eu sunt tăcut din fire, niciodată nu spun ce văd, iar dulceața 
fructelor mele n-o stric cu flecăreli deșarte..."3! 


31 Text autentic (n. A.). 

Capitolul X 


țA DD 


Deodată cântecul amuți, pierdut în larma și freamătul unei 
mulțimi care alerga în mare goană. 

— Păgânilor! Dușmani ai Egiptului! strigă cineva. În timp ce 
noi toţi suntem cuprinși de o nesfârșită mâhnire, voi cântaţi și 
aduceţi laude evreicei, care prin farmecele ei a oprit revărsarea 
Nilului... 

— Vai vouă! strigă altcineva. Călcaţi în picioare pământul 
moștenitorului. Moartea vă paşte pe voi și pe copiii voştri! 

— Vom pleca dar mai întâi vrem ca evreica să iasă în faţa 
noastră, ca să-i arătăm nedreptăţile ce le îndurăm. 

— Hai să fugim! ţipă Tafet. 

— Unde? întrebă Ghedeon. 

— Pentru nimic în lume! rosti Sara, pe a cărei față blândă se 
ivi roșeața mâniei. Nu aparţin oare moștenitorului tronului, în 
faţa căruia oamenii aceștia cad cu faţa la pământ? Și, mai 
înainte ca tatăl și slujnica să-și vină în fire, Sara, în veșmântul ei 
alb, ţâșni pe terasă și strigă mulţimii de dincolo de zid: 

— lată-mă! Ce vreţi de la mine? 

Zarva amuţi pentru o clipă, apoi răsunară din nou voci 
amenințătoare: 

— Fii blestemată, străină, al cărei păcat oprește apele Nilului! 

In aer șuierară câteva pietre, aruncate la întâmplare; o piatră 
o lovi pe Sara în frunte. 

— Tată! strigă ea, ducându-și mâna la cap. _ 

Ghedeon o luă în brațe și o scoase de pe terasă. In noapte se 
puteau vedea oameni îmbrăcaţi numai cu năframe și șorțuri 
albe, care săreau zidul. 

Jos, Tafet ţipa cât o ţinea gura, iar sclavul negru apucând 
toporul, se așeză în faţa ușii, zbierând că va crăpa capul oricui 
va cuteza să intre în casă. 

— Aruncaţi cu pietre în câinele acela de nubian! strigau mai 
mulţi oameni de pe zid. 

Deodată mulţimea tăcu. Din fundul grădinii răsări un om cu 
capul ras, îmbrăcat cu o piele de panteră. 

— Magul! Sfântul preot! se auziră de pretutindeni șoaptele 
mulţimii. 

Cei cocoțaţi pe zid coborâră și ei. 

— Popor egiptean, vorbi preotul cu glas domol, cu ce drept 
ridici tu brațul împotriva bunurilor moștenitorului tronului? 

— Acolo locuiește evreica... Ea oprește revărsarea Nilului... 
Vai nouă! Jalea și foametea ameninţă Nilul de Jos! 

— Oameni lipsiţi de credinţă și fără minte, vorbi din nou 
preotul, unde aţi mai auzit voi ca o femeie singură să poată opri 
voinţa zeilor? În fiecare an, în luna Tot, Nilul începe să se umfle 
și până în luna Hoiak crește mereu. Nu s-a întâmplat niciodată 
altfel, cu toate că țara ne-a fost totdeauna plină de străini, 
uneori de preoți și prinți străini, care, gemând în sclavie și în 
muncă istovitoare, ar fi putut, în jalea și mânia lor, să ne arunce 
blestemele cele mai îngrozitoare... Firește, au dorit cu toţii ca 
numai nenorociri să cadă asupra capului nostru, și mulţi și-ar fi 
dat chiar viaţa, pentru ca soarele să nu mai răsară în zori 
deasupra Egiptului sau apele Nilului să nu mai crească la 
începutul anului. Și ce s-a ales din ruga lor? Ori n-a fost 
ascultată, ori zeii străini n-au avut destulă tărie în fața zeilor 
noștri. In ce-chip, așadar, o femeie, căreia nu-i merge rău printre 
noi, ar putea să aducă nenorociri pe care dușmanii noștri cei 
mai puternici n-au fost în stare să le abată asupra capetelor 
noastre? 

— Preotul are dreptate! înțelepte-s cuvintele prorocului! se 
auziră voci din mulţime. 

— Și totuși Moise, căpetenia evreilor, a făcut să cadă bezna și 
molima asupra Egiptului! se împotrivi un glas. 

— Cine a rostit vorbele astea să iasă în faţă! strigă preotul. Îl 
chem să iasă, dacă nu-i un dușman al poporului egiptean... 

Mulțimea se porni să murmure asemeni vântului ce se apropie 
de departe, printre pomi; dar de ieșit, nimeni nu ieși în față. 

— Adevăr spun, urmă preotul, că printre voi mișună oameni 
răi, ca hienele pe lângă turme. Nu mila îi cuprinde în fața 
sărăciei voastre. Nu! Ci vă îndeamnă să nimiciţi pasa 
moștenitorului și să vă răzvrătiți împotriva faraonului. lar dacă 
și-ar ajunge ţinta și din piepturile voastre ar începe să curgă 
sânge, oamenii aceștia s-ar ascunde în faţa lăncilor, așa cum se 
ascund acum în fața chemării mele. 

— Daţi ascultare prorocului! Fii lăudat, om ocrotit de zei! 
strigară cei de faţă, plecându-și capetele. Cei mai credincioși 
cădeau chiar cu fața la pământ. 

— Ascultă-mă, popor al Egiptului! Pentru credința ta în 
cuvintele preotului, pentru supunerea ta faţă de faraon și față 
de moștenitor, pentru cinstea pe care o arăţi slujitorului zeilor, 
îndurarea se va pogori asupra ta. Răspândiţi-vă în pace pe la 
casele voastre și nu vă miraţi dacă înainte de a vă fi coborât de 
pe dealul acesta, apele Nilului vor începe să crească. 

— O, de-ar fi așa! 

— Mergeţi! Cu cât va fi mai mare credinţa și evlavia voastră 
cu atât mai repede veţi vedea semnul îndurării. 

— Să mergem! Să mergem! Fii lăudat, prorocul nostru, fiu al 
prorocilor. Și începură cu toţii să se risipească, sărutând 
veșmintele preotului. Deodată, cineva strigă: 

— Minune! Se împlinește minunea! 

— Pe turnul din Memfis s-a aprins o lumină. Apele Nilului au 
început să crească! Priviţi, se aprind tot mai multe lumini! Într- 
adevăr un mare sfânt ne-a vorbit! Să trăiești veșnic! Și oamenii 
îl căutară pe preot; acesta dispăruse însă în umbră. Mulțimea, 
până nu de mult înfuriată, iar mai apoi uimită și recunoscătoare, 
uită de mânie ca și de preotul făcător de minuni. Stăpânită de o 
bucurie nebună se porni să alerge spre malurile fluviului, unde 
licăreau nenumărate focuri și răsuna marele cântec al poporului 
adunat: 

„Fii binecuvântat, NII, o, fluviu sfânt. Revarsă-te în tihnă peste 
pământ și dă viaţă Egiptului! O, tainic zeu? care alungi 
întunericul, tu uzi ogoarele, și dai hrană tuturor vieţuitoarelor! 
O, cale ce cobori din ceruri, tu adapi pământul, o prieten al 
pâinii, și aduci bucurie în colibe! Tu ești stăpânul peștilor, iar 


32 Nilul, zeul Hapi, în mitologia Egiptului antic, era venerat ca aducător al umezelii dătătoare 
de viață și al recoltei. Statuile îl înfățișau ca pe un bătrân, ţinând în mâini un vas din care curgea 

când te reverși peste ogoarele noastre, nici pasărea nu cutează 
să-ţi atingă rodul. 

Izvor al grânelor și părintele orzului, tu dai odihnă mâinilor a 
milioane de nefericiţi și înalți temple veșnice”: 

Luntrea luminată a moștenitorului tronului plutea în vremea 
aceasta dinspre malul celălalt, fiind primită cu urale și cântece. 
Oamenii, care cu o jumătate de ceas înainte voiau să pătrundă 
cu sila în casa Sarei, cădeau acum cu faţa la pământ, sau, 
aruncându-se în apă, sărutau lopeţile și marginile luntrei, ce-l 
purta pe fiul faraonului. Voios, înconjurat de torţe și însoţit de 
Tutmozis, Ramses intră în casa Sarei. Zărindu-l, Ghedeon îi 
spuse lui Tafet: 

— Tare mult mă tem pentru fiică-mea, dar și mai mult mă tem 
să mă întâlnesc cu stăpânul ei. Apoi sări zidul și prin beznă, 
tăind grădina și ogoarele, se îndreptă spre Memfis. 

Din curte, Tutmozis strigă: 

— Te salut, frumoasă Sara! Nădăjduiesc să ne ospătezi din 
plin pentru muzica trimisă. 

În prag apăru Sara, legată la cap, sprijinită de sclavul negru și 
de Tafet. 

— Ce înseamnă asta? întreba prințul mirat. 

— Nenorocire, nenorocire! strigă Tafet. Păgânii au atacat 
casa, iar unul dintre ei a lovit-o pe Sara cu o piatră. 

— Ce fel de păgâni? 

— Apoi ăștia... egiptenii, lămuri Tafet. 

Prinţul îi aruncă o privire plină de dispreț. Dar își stăpâni 
îndată furia. 

— Cine a lovit-o pe Sara? Cine a aruncat piatra? strigă el, 
apucându-l de umăr pe negru. 

— Oamenii de pe malul fluviului, răspunse sclavul. 

— Hei, paznicule! strigă prinţul înfuriat, înarmează-i pe toți 
oamenii din casă și porniţi după ei. 

Negrul luă din nou toporul, paznicul începu să strige slugile, 
iar câțiva oșteni din suita prinţului își traseră, fără să vrea, 
spadele. 

— Pentru numele lui Dumnezeu, ce vrei să faci? șopti Sara, 
încolăcindu-și braţele de gâtul prinţului. 


33 Text autentic (n. A.). 

— Vreau să te răzbun, răspunse el. Cine lovește în bunul meu, 
lovește în mine. 

Tutmozis păli și dădu din cap. 

— Ascultă stăpâne, zise el, cum îi vei putea cunoaște, pe timp 
de noapte și în mulţime, pe vinovați? 

— Imi e totuna. Mulțimea a săvârșit nelegiuirea, ea să 
plătească! 

— Niciun judecător de rând n-ar vorbi așa, observă Tutmozis. 
Și doar tu urmează să fii mai-marele lor... Prinţul căzu pe 
gânduri, iar prietenul lui glăsui mai departe: Gândește-te ce-ar 
spune mâine stăpânul nostru, faraonul? Și ce bucurie ar domni 
în rândurile dușmanilor Egiptului, de la răsărit și apus, când ar 
auzi că moștenitorul tronului se năpustește împotriva propriului 
său popor, chiar în apropiere de palatul faraonului? 

— O dacă mi-ar da tata măcar jumătate din oştire, ar amuţi în 
veci dușmanii noștri din toate părțile lumii, șopti prinţul, izbind 
cu piciorul în pământ. 

— Și-apoi... amintește-ţi de ţăranul acela care s-a spânzurat. 
Ţi-a părut rău de moartea unui om nevinovat și acum... E oare 
cu putință să ucizi tu însuţi oameni nevinovaţi? 

— Ajunge! îl întrerupse prinţul cu glas înăbușit. Mânia mea e 
ca un vas plin cu apă: vai de acela peste care se va revărsa. Să 
intrăm în casă. 

Tutmozis, înspăimântat, se dădu înapoi. Prinţul o apucă pe 
Sara de mână și se urcă cu ea sus. O așeză la masa pe care se 
afla cina neterminată și, apropiind sfeșnicul, îi luă legătura de 
pe cap. 

— Ah! strigă el, nu-i nici măcar o rană, ci doar o vânătaie! O 
privi apoi cu băgare de seamă. Nicicând nu m-am gândit, zise el, 
că poţi avea o vânătaie. Lucrul acesta îţi schimbă foarte mult 
înfățișarea. 

— Oare nu-ţi mai plac? întrebă Sara încet, ridicând spre el 
ochii ei mari, plini de spaimă. . 

— O, nu! Și apoi va trece. I| chemă pe Tutmozis și pe negru 
căruia îi porunci să povestească întâmplările din cursul serii. 

— El ne-a apărat, zise Sara. A stat cu toporul la ușă. 

— Așa ai făcut? îl întrebă prinţul pe sclav, uitându-se adânc în 
ochii lui. 

— AȘ fi putut oare îngădui ca în casa ta, stăpâne, să pătrundă 
cu sila oameni străini? 

Prinţul îi atinse ușor capul acoperit de par cret. 

— Ai fost curajos, zise el. Îţi dau libertatea. Mâine îţi vei primi 
răsplata și te poţi întoarce la ai tăi. 

Negrul se clătină și se frecă la ochi, a căror albeaţă deveni 
sclipitoare. Deodată căzu în genunchi și, lovindu-și fruntea de 
podea, strigă: 

— Nu mă alunga de la tine, stăpâne! 

— Bine, răspunse prinţul, poţi rămâne la mine, dar ca oștean 
liber. Am nevoie de astfel de oameni adăugă el, uitându-se la 
Tutmozis. Nu se prea pricepe la meșteșugit vorbe, dar e gata să 
lupte. Și iscodi din nou, cerând amănunte asupra celor 
întâmplate, iar când negrul îi povesti despre preot și faptele lui, 
prinţul se prinse cu mâinile de cap, strigând: 

— Sunt omul cel mai nefericit din Egipt! În curând voi găsi 
preoţi până și în pat. De unde a răsărit? Cine poate fi? 

Negrul nu fu în stare să-i dea lămuriri. Totuși, zise că purtarea 
preotului fusese nespus de binevoitoare faţă de prinţ și de Sara; 
că fapta n-a fost pusă la cale de egipteni, ci de alţi oameni, pe 
care preotul îi numise dușmani ai Egiptului și cărora le ceruse 
zadarnic să se arate în fața mulțimii. 

— Ciudat! Ciudat! rosti prinţul dus pe gânduri, așezându-se pe 
pat. Sclavul meu negru este un soldat viteaz și un om cu 
judecată. Preotul o apără pe evreică, fiindcă este a mea. Ce fel 
de preot e omul acesta? Poporul egiptean îngenunche în faţa 
câinilor faraonului, dar năvălește în casa moștenitorului, ațâţat 
de dușmanii Egiptului! Toate aceste întâmplări trebuie să le 
cercetez eu însumi... 

Capitolul XI 


Luna Tot se sfârșise și, în a doua jumătate a lunii iulie, începu 
luna Paofi. Apele Nilului își schimbau neîncetat culoarea: din 
verzui se făcură albe și apoi roșcate. Apometrul regal din Memfis 
se umpluse până la o înălţime cât de două ori un stat de om, iar 
Nilul sporea în fiecare zi cu două șchioape. Pământurile cele mai 
joase erau inundate; de pe cele mai înalte, oamenii culegeau în 
grabă inul, strugurii și un soi de bumbac. Acolo unde dimineaţa 
fusese încă uscat, spre seară se auzea tălăzuirea undelor. 

S-ar fi zis că un vifor năprasnic și nevăzut suflă din adâncul 
fluviului, despicându-l în brazde late, pline cu spumă în clocot; 
că-i netezește apoi pentru o clipă faţa și că, în clipa următoare îi 
preface din nou oglinda apelor în vârtejuri ameţitoare. Apoi iar îl 
despică, îl netezește, îl răstoarnă și rostogolește noi munţi de 
apă și noi brazde de spumă. lar fluviul își umfla apele 
clocotitoare și cucerea necontenit noi petece de uscat. Uneori, 
cât ai clipi din ochi, apele atingeau și depășeau malurile, 
revărsându-se peste șesuri și făcând lacuri lucitoare acolo unde 
cu o clipă mai înainte ierburile ofilite erau sortite să se prefacă 
în pulbere. 

Cu toate că apele, în creșterea lor, atinseseră doar o treime 
din nivelul obișnuit, malul era inundat în întregime. Din ceas în 
ceas câte o nouă așezare, din cele aflate pe coline, începea să 
semene cu o insulă, la început despărțită de celelalte numai 
printr-un canal îngust, dar care lărgindu-se treptat, depărta tot 
mai mult gospodăriile vecine, una de alta. Nu rareori plugarul 
pornit la lucru pe jos, se întorcea acasă cu luntrea. 

Pe apele Nilului apărură tot mai numeroase bărci și plute. Pe 
unele se prindea pește cu năvoadele, pe altele se căra recolta, 

sau se transportau în grajduri vitele, care mugeau; altele îi 
purtau pe cei care-și vizitau cunoscuţii, vestiți prin strigăte pline 
de voioșie (de parcă n-ar fi băgat singuri de seamă) că apele 
Nilului cresc. Uneori, înghemuite ca un cârd de rațe, bărcile se 
risipeau care încotro, în fața unei plute pântecoase ce purta la 
vale din Egiptul de Sus, blocuri uriașe de piatră, tăiate în 
carierele de pe malurile fluviului. 

In văzduh, răsuna clocotul apei care creștea necontenit, 
țipătul păsărilor speriate și cântecele voioase ale oamenilor. 
Nilul creștea, va fi deci pâine din belșug! 

XXX 

În toată această lună avuseseră loc cercetări privitoare la 
atacul împotriva casei moștenitorului. Barca dregătorilor și a 
străjii se oprea în fiecare dimineaţă la câte o casă. Luaţi de la 
lucru, oamenii erau întrebaţi cu viclenie și bătuți cu nuiele. Spre 
seară se întorceau la Memfis două bărci: una cu dregători, 
cealaltă cu cei bănuiţi. 

In chipul acesta fuseseră prinși câteva sute de oameni, din 
care jumătate nu știau nimic despre cele întâmplate, iar cealaltă 
jumătate era ameninţată să fie osândită la temniţă ori la câţiva 
ani de muncă în carierele de piatră. Nu s-a putut însă afla nimic 
despre căpeteniile făptașilor, nici despre preotul care-i hotărâse 
să se risipească. 

Ramses era pradă unor porniri potrivnice. Năprasnic ca un leu 
și îndărătnic ca un taur, era totodată înțelept și înzestrat cu un 
adânc simţ al dreptăţii. 

Văzând că cercetările dregătorilor nu dau niciun rezultat, se 
duse singur într-o bună zi la Memfis și ceru să i se deschidă 
porțile temniţei. 

Inchisoarea, ridicată pe un deal și împrejmuită cu un zid înalt, 
era alcătuită dintr-un număr mare de clădiri construite din 
piatră, cărămidă și lemn. Construcţiile acestea slujeau în cea 
mai mare parte fie ca porţi de trecere, fie drept locuinţe pentru 
paznici. Deţinuţii erau îngrămădiţi în peșteri subterane, săpate 
în stânca de calcar. 

Trecând dincolo de poartă, Ramses zări un grup de femei care 
spălau și hrăneau un întemnițat. Gol și culcat la pământ, omul 
semăna cu un schelet având mâinile și picioarele prinse într-o 
scândură cu patru deschizături pătrate, ce ţinea loc de cătușe. 

— De mult se chinuie așa omul ăsta? întrebă prinţul. 

— De două luni, răspunse paznicul. 

— Şi trebuie să mai stea mult? 

— Incă o lună. 

— Dar ce-a făcut? 

— L-a înjurat pe dregătorul care strângea dările. 

Prinţul întoarse capul și văzu alt grup alcătuit din femei și 
copii. Printre ei era și un bătrân. 

— Aceștia sunt tot întemnițați? 

— Nu, înălțimea-voastră. Sunt rudele unui osândit care 
urmează să fie sugrumat. Au venit să-i ia trupul. Priviţi-l. Îl și duc 
înăuntru, zise paznicul. Apoi, întorcându-se spre grupul de 
oameni, adăugă: Nu vă pierdeţi răbdarea, oameni buni, veți 
primi îndată leșul. 

— Îţi foarte mulţumim, cinstite stăpâne, răspunse bătrânul 
care, de bună seamă, era tatăl condamnatului. Am ieșit din casă 
de ieri seară, inul a rămas pe câmp iar apele fluviului cresc 
mereul!... 

Prinţul păli și se opri în loc. 

— Ştii, i se adresă el paznicului, că am dreptul să graţiez? 

— Da, erpatre, răspunse paznicul închinându-se și apoi 
adăugă: după lege, drept amintire a venirii tale aici, o, fiu al 
soarelui, întemniţaţii care se poartă bine și care au fost 
pedepsiţi pentru că au hulit cele sfinte ori statul, au dreptul să 
primească o ușurare a pedepselor. Lista acestor oameni va fi 
adusă la picioarele înălțimii voastre în răstimp de o lună. 

— Dar acela care urmează să fie sugrumat acum n-are oare 
dreptul să se bucure de iertare? 

Încrucișându-și braţele, temnicerul se înclină în tăcere. 

Porniră mai departe și trecură prin câteva curţi. In cuști de 
lemn, pe pământul gol, răufăcătorii osândiţi la temniţă stăteau 
îngrămădiţi claie peste grămadă. Dintr-o încăpere veneau ţipete 
îngrozitoare: acolo erau bătuţi cei aduși pentru a face 
mărturisiri. 

— Vreau să-i văd pe cei învinuiți că mi-ar fi călcat casa, zise 
moștenitorul adânc mișcat. 

— Sunt peste trei sute, răspunse paznicul. 

— Alege-i, după părerea ta, pe cei mai vinovați și cercetează-i 
în faţa mea. N-aș vrea însă ca ei să știe cine sunt. 

În faţa prinţului moștenitor se deschise camera, unde se 
făceau cercetările. Prințul îi porunci anchetatorului să-și 
păstreze locul obișnuit, iar el se așeză după un stâlp. În curând 
apărură învinuiţii, unul câte unul. Toţi erau slabi, le crescuse 
părul și barba, iar în ochii lor se citea rătăcirea și resemnarea. 

— Dutmoze, zise dregătorul, povestește-ne cum aţi năvălit 
asupra casei vrednicului erpatru. 

— Voi spune adevărul, ca la judecata lui Osiris. Era în seara 
aceea, când apele Nilului trebuiau să crească. 

Nevastă mi-a spus: „Vino, omule, să mergem pe deal, de 
unde putem vedea mai repede semnalul din Memfis”. Ne-am 
urcat așadar pe deal, de unde poate fi văzut mai ușor semnalul 
din Memfis. Atunci s-a apropiat de femeia mea un oștean și i-a 
spus: „Vino cu mine în grădină, vom găsi acolo struguri, poate și 
altceva”. Nevastă-mea s-a dus cu el iar eu cuprins de mânie m- 
am uitat după ei peste zid. Dacă au fost aruncate pietre ori nu 
asupra casei prințului nu pot să vă spun, fiindcă din cauza 
pomilor și a întunericului n-am putut vedea nimic. 

— Dar cum de-ai lăsat-o pe femeia ta să plece cu un oștean? 
îl întrebă dregătorul. 

— Cu îngăduinţa înălţimii-voastre, ce era să fac? Doar eu sunt 
un biet ţăran iar el e un luptător, un oștean al luminăţiei-sale, 
faraonul. 

— Dar pe preotul care a vorbit l-ai văzut? 

— Nu era preot, răspunse ţăranul cu hotărâre. Trebuie să fi 
fost însuși zeul Num:*, căci a ieșit din trunchiul unui smochin și 
avea cap de berbec. 

— Ai văzut tu că avea cap de berbec? 

— Să-mi fie cu iertare, nu-mi amintesc bine de l-am văzut eu 
însumi ori așa vorbeau oamenii. Ochii îmi erau plini de grijă 
pentru nevasta mea. 

— Ai aruncat pietre în grădină? 

— De ce-aș fi aruncat, stăpân al vieţii și morţii? Dacă o 
loveam pe nevastă-mea, eu însumi aș fi pătimit o săptămână 
întreagă iar dacă-l nimeream pe oștean aș fi primit la pumni în 
burtă până ce mi-ar fi ieșit limba de un cot. Doar eu nu sunt 
decât un biet ţăran, iar el e un slujitor al stăpânului nostru care 
trăiește veșnic. 


3 Zeu creator în mitologia vechiului Egipt, închipuit ca având trup de om și cap de berbec. 

Prinţul îl privi scoțându-și capul de după coloane. 

Dutmoze fu scos afară. Fu adus Anupa. Acesta era un ţăran 
scund, care mai purta încă pe spate urmele nuielelor. 

— Spune, Anupa, începu din nou dregătorul, cum a fost cu 
năvala asupra casei moștenitorului? 

— Ochi al soarelui, spuse ţăranul, vas al înțelepciunii, tu știi 
cel mai bine că eu nu-s de vină. A venit doar vecinul la mine și 
mi-a spus: „Anupa, hai pe deal că Nilul crește”. Eu l-am întrebat: 
„Crește oare cu adevărat?” lar el mi-a răspuns: „Eşti mai prost 
decât un măgar, fiindcă un măgar ar fi auzit muzica de pe deal 
pe care tu n-o auzi”. Și eu i-am zis: „Da, sunt prost, pentru că n- 
am învăţat să scriu, dar să nu fie cu supărare, una este muzica 
și alta creșterea apelor”. Dar el adăugă: „Dacă n-ar crește 
apele, oamenii n-ar avea de ce să se bucure, să joace și să 
cânte”. Așa că m-am dus și eu pe deal, cum îi spun și dreptății- 
voastre, iar acolo muzicanţii se și împrăștiaseră iar oamenii 
aruncau cu pietre în grădină. 

— Cine arunca? 

— N-am putut înțelege prea bine. Oamenii cu pricina nu 
semănau a ţărani, ci mai degrabă a parastiţi netrebnici. 

— Dar pe preot l-ai văzut? 

— Cu îngăduinţa luminăţiei-voastre, acela n-a fost preot, ci 
mai degrabă un duh care păzește casa prințului moștenitor, să 
ne trăiască veșnic! 

— De ce duh? 

— Fiindcă uneori îl vedeam, iar alteori pierea undeva. 

— Poate că-l acopereau oamenii? 

— Fără îndoială că se urca și se cobora, dar poate că se și 
lungea și se scurta, pentru că era un mare făcător de minuni. De 
abia a rostit: „Apele Nilului vor crește îndată”, că Nilul se și porni 
să crească. 

— Dar pietre ai aruncat, Anupa? 

— Cum era să arunc cu pietre în grădina moștenitorului? Doar 
eu sunt un ţăran prost și mâna mi s-ar fi uscat până la cot 
pentru o astfel de fărădelege. 

Prințul porunci să se întrerupă cercetarea, iar când învinuiţii 
fură scoși afară îi zise dregătorului: 

— Deci oamenii aceștia sunt dintre cei mai vinovaţi? 

— Așa-i, stăpâne, răspunse dregătorul. 

— În cazul acesta trebuie să li se dea drumul la toţi, chiar 
astăzi. Oamenii nu pot fi închiși din pricină că au vrut să se 
încredințeze dacă Nilul își umflă apele, nici pentru că au ascultat 
muzica. 

— Înţelepciunea cea mai mare vorbește prin gura ta, erpatre, 
zise dregătorul. Mi s-a poruncit să-i găsesc pe cei mai vinovaţi, 
deci i-am ales pe cei pe care i-am găsit. Dar nu stă în puterea 
mea să le dau drumul. 

— De ce? 

— Privește, măria-ta, în lada aceasta. E plină cu papirusurile 
pe care au fost scrise rezultatele cercetărilor. judecătorului din 
Memfis i se trimit zilnic înștiințări despre desfășurarea lor, iar el 
le comunică măritului faraon. Ce-ar rămâne din munca atâtor 
scribi învăţaţi și bărbaţi de seamă dacă i-am elibera pe învinuiți? 

— Dar sunt nevinovați! strigă prinţul. 

— Fapta s-a săvârșit, prin urmare fărădelegea există. Unde 
există fărădelege trebuie să fie și vinovaţi, iar cine a căzut o 
dată în mâinile stăpânirii și-a fost trecut în acte, nu poate pleca 
fără să se fi ajuns la vreun rezultat. În cârciumă omul bea își 
plătește, la târg vinde ceva și primește în schimb altceva; pe 
câmp seamănă și culege; la morminte primește binecuvântarea 
din partea strămoșilor morţi. Un om care a ajuns în fața judecății 
de ce ar fi lăsat să plece fără nicio noimă, ca un călător care se 
oprește la jumătatea drumului și își întoarce pașii spre casă, fără 
să-și fi atins ţinta? 

— Vorbești cu înțelepciune, răspunse moștenitorul. Totuși, 
spune-mi, nici faraonul n-ar avea oare dreptul să-i elibereze? 

Slujbașul își încrucișă braţele și își înclină capul. 

— El, egal cu zeii, poate să facă tot ceea ce voiește: să-i 
elibereze pe învinuiți și pe întemnițați și chiar să nimicească 
dovezile judecății, ceea ce, dacă ar face un muritor de rând, ar fi 
un sacrilegiu. 

Prinţul își luă rămas bun de la dregător și porunci temnicerului 
ca pe cei învinuiți de-a-i fi atacat casa să-i hrănească mai bine, 
pe cheltuiala sa. Apoi, supărat, pluti spre cealaltă parte a 
fluviului, ce se întindea până la palat, ca să-l roage pe faraon să 
pună capăt cercetării acesteia nefericite. 

In ziua aceea însă nu-l putu vedea, faraonul având o mulţime 
de ceremonii sacre și un sfat cu sfetnicii. Atunci, prințul se duse 

la marele scrib, care ocupa, la curte, cea mai de seamă 
demnitate, după marele sfetnic al oastei. Bătrânul demnitar, 
preot al unuia din templele de la Memfis, îl primi curtenitor, dar 
rece, și după ce-l ascultă îi spuse: 

— Mi se pare ciudat că înălţimea-ta vrei să-l tulburi pe 
stăpânul nostru cu astfel de treburi. E ca și cum ai cere să nu fie 
nimicit un puhoi de lăcuste ce s-a abătut asupra ogoarelor. 

— Dar e vorba de oameni nevinovați! 

— Noi, luminăţia-ta, nu putem ști, fiindcă asupra vinovâăţiei 
sau nevinovăţiei hotărăște legea și judecata. Pentru mine un 
singur lucru e limpede: statul nu poate îngădui ca cineva să fie 
atacat în grădina lui și cu atât mai puţin să se ridice mâna 
asupra avutului moștenitorului. 

— Vorbești drept, dar vinovaţii unde sunt? întrebă prinţul. 

— Unde nu-s vinovaţi trebuie să fie cel puţin pedepsiţi. Nu 
vinovăția ci pedeapsa care urmează după crimă îi învaţă pe 
ceilalți că nu-i îngăduit să făptuiască așa ceva. 

— Văd, îl întrerupse moștenitorul, că nu-mi vei sprijini 
rugămintea pe lângă faraon. 

— Înţelepciunea vorbește prin gura ta, erpatre, răspunse 
demnitarul. Nicicând nu voi fi în stare să dau stăpânului meu un 
sfat care-ar păgubi autoritatea stăpânirii. 

Prințul se întoarse acasă îndurerat și uluit. Simţțea că sunt 
nedreptățiți câteva sute de oameni și vedea că nu-i poate salva, 
așa cum nu l-ar fi putut salva pe omul asupra căruia ar fi căzut 
un obelisc sau o coloană a templului. „Prea slabe sunt mâinile 
mele, ca să poată urni edificiul acesta”, gândi el cu strângere de 
inimă. Pentru prima oară își dete seama că există o forță 
neînchipuit mai mare decât voinţa sa: raţiunea de stat, 
recunoscută chiar și de către atotputernicul faraon și în fața 
căreia trebuia să se încline și el, moștenitorul tronului. 

Căzuse noaptea. Ramses porunci slugilor să nu primească pe 
nimeni și, singuratic, se plimbă pe terasa palatului său, gândind: 
„Ce lucru îngrozitor! Acolo s-au dat în lături din faţa mea 
neînvinsele oști ale lui Nitager, iar aici temnicerul, judecătorul și 
marele scrib mi se pun în cale. Cine sunt ei? Niște biete slugi ale 
tatălui meu, să trăiască veșnic, care în fiece clipă îi poate alunga 
în rândul sclavilor, ori trimite la carierele de piatră. Și de ce nu i- 
ar ierta tatăl meu pe nevinovaţi? Așa vrea statul? Și ce e statul? 

Cu ce se hrănește el, oare, unde doarme, unde-i sunt mâinile și 
armele de care cu toţii se tem?” Privi în grădină și, printre 
copaci, pe vârful dealului, văzu cele două siluete uriașe ale 
pilonilor, pe care ardeau făcliile străjilor. Îi veni în minte că 
străjile astea nu dorm nicicând, că pilonii nu mănâncă niciodată 
și totuși există piloni seculari, puternici ca Ramses cel Mare, 
stăpânitorul care-i înălţase. 

Să zguduie din temelii aceste edificii și alte sute de clădiri 
asemănătoare; să înșele paza străjilor și a altor mii de oameni 
care veghează asupra liniștii Egiptului? Să nu se supună 
legiuirilor lăsate de Ramses cel Mare și de alți monarhi și mai 
mari dinaintea lui, legi vestite în timpul celor douăzeci de 
dinastii, prin strășnicia cu care fuseseră păzite? 

Pentru prima oară în viaţă, în mintea prinţului începu să se 
închege ideea tulbure dar uriașă a ceea ce însemna statul: ceva 
mai strălucitor decât templul din Teba, mai măreț decât 
piramida lui Keops, mai vechi decât subteranele Sfinxului, mai 
durabil decât granitul. În acest edificiu colosal, deși invizibili, 
oamenii sunt ca furnicile în crăpăturile stâncilor, iar faraonul 
asemeni unui arhitect călător, care de abia izbutește să așeze o 
piatră în zid că și trebuie să plece. lar zidurile cresc din 
generaţie în generaţie și construcția înaintează mereu. El, fiu de 
faraon, nu-și simţise niciodată până atunci într-o măsură atât de 
mare micimea, ca în clipa aceea, când privirea îi rătăcea în 
noapte deasupra Nilului, printre coloanele palatului faraonului și 
umbrele vagi, dar impunătoare, ale templelor din Memfis. Și 
chiar atunci, dintre arborii ale căror crengi atingeau terasa, se 
auzi un glas: 

— Îţi cunosc îngrijorarea și te binecuvântez. Țăranii învinuiți 
nu vor fi eliberaţi. Dar judecarea lor poate fi oprită și ei se vor 
putea întoarce în liniște la casele lor, dacă îngrijitorul casei tale 
își va retrage plângerea. 

— Așadar îngrijitorul casei mele a făcut plângere? întrebă 
prinţul uimit. 

— Ai grăit adevărul. A făcut plângere în numele tău. Dar dacă 
nu se va duce la judecată, nu va fi niciun păgubaș, iar unde nu-i 
păgubaș nici fărădelege nu se află. 

Crengile foșniră. 

— Stai, oprește-te! strigă Ramses. Cine ești? 

Nu răspunse nimeni. Prințului i se păru doar că în fâșia de 
lumină a torţei care ardea la etajul întâi apăru, cât ai clipi din 
ochi, un cap neacoperit și o piele de panteră. 

— Preotul? șopti moștenitorul. De ce se ascunde? 

Dar în aceeași clipă îi veni în minte că preotul ar putea fi tras 
la grea răspundere pentru sfaturile lui, menite să împiedice 
mersul justiției. 

Capitolul XII 


= W / 

TÈ 


Ramses își petrecu cea mai mare parte a nopții copleșit de 
gânduri înfrigurate. Spectrul statului îi apăru asemenea unui 
labirint nesfârşit, cu ziduri puternice, ce nu pot fi străpunse. 
Văzu apoi umbra unui preot care, printr-o singură vorbă 
înțeleaptă, îi arătase cum se iese din labirint. Deci în chipul cel 
mai neașteptat îi apărură în faţă cele două puteri: raţiunea de 
stat, pe care n-o bănuise până atunci, deși era moștenitorul 
tronului, și casta preoţilor, pe care voia s-o nimicească și să și-o 
facă slugă plecată. 

A fost o noapte grea. Ramses se răsucea în pat, întrebându-se 
dacă n-a fost cumva orb și dacă nu și-a recăpătat vederea de 
abia în ziua aceea, ca să se convingă de nimicnicia și de lipsa lui 
de înţelepciune. Cu totul altfel îi apăreau acum și poveţele 
mamei și prudenţa tatălui său când își exprima înalta lui voință 
și chiar purtarea aspră a lui Herhor. 

„Statul și preoțimea”! repeta el aproape adormit, scăldat într- 
o sudoare rece. 

Numai zeii din cer știu ce s-ar fi întâmplat dacă gândurile 
încolţite în noaptea aceea în sufletul prinţului ar fi avut timp să 
se dezvolte și să se coacă. Poate că ajungând faraon ar fi fost 
unul dintre monarhii cei mai fericiţi și ar fi avut o domnie dintre 
cele mai lungi? Poate că numele său, încrustat în templele 
subterane și în cele de deasupra pământului ar fi fost păstrat 
posterităţii, înconjurat de cea mai înaltă slavă? Poate că el și 
dinastia lui n-ar fi pierdut tronul, iar Egiptul ar fi ocolit cumplitele 
zguduiri din vremurile de restriște? 

Dar lumina zilei risipi visurile ce se perindau prin mintea 
înfierbântată a prinţului, după cum zilele următoare îi schimbară 
nespus de mult părerile în privinţa asprimii raţiunii de stat. 

Vizita prinţului la temniţă nu ramase fără urmări pentru cei 
închiși. Dregătorul care-i interogase trimise de îndată un raport 
înaltului judecător, acesta cercetă din nou faptele, puse el însuși 
întrebări câtorva învinuiți și în răstimp de câteva zile pe cei mai 
mulți îi eliberă, dar pe ceilalți îi trimise în grabă mare în fața 
judecății. 

Și cum cel ce făcuse plângere nu se înfăţișă, cu toate că 
numele lui fu strigat de mai multe ori în sala de judecată și în 
piaţă, învinuirea s-a stins, iar restul ţăranilor fură eliberaţi. Ce-i 
drept, unul dintre judecători spusese că potrivit legii ar fi trebuit 
adus în faţa judecății intendentul casei prinţului, pentru învinuire 
mincinoasă, iar în cazul când lucrul se dovedea, acesta să sufere 
o pedeapsă asemănătoare aceleia la care ar fi fost supuși 
țăranii; faptul fu însă trecut sub tăcere. 

Intendentul casei prințului dispăruse din fața judecății, fiind 
trimis de către acesta în nomul Takens și nu peste multă vreme 
se făcu nevăzută și lada cu papirusuri unde erau însemnate 
faptele. Aflând toate acestea, prinţul Ramses se duse la marele 
scrib și-l întrebă zâmbind: 

— Cum se face, oare, că nevinovaţii au fost eliberaţi, că 
dovezile judecății au fost nimicite și că, în ciuda faptului că s-a 
săvârșit o asemenea nelegiuire, prestigiul autorităţii n-a avut 
nimic de suferit? 

— Măria-ta, răspunse marele scrib cu obișnuitul său sânge 
rece, n-am știut că ai depus plângerea cu o mână iar cu cealaltă 
ai vrut s-o înlături. Înălțimea-ta ai fost insultat de mulţime, deci 
sarcina noastră era s-o pedepsim. Dacă însă măria-ta ai iertat-o, 
statul nu mai are nimic de zis. 

— Statul! Statul! repetă prinţul. Statul suntem noi, adăugă el, 
clipind din ochi. 

— Da, statul este faraonul și... slugile sale cele mai 
credincioase, răspunse demnitarul. 

Convorbirea aceasta cu un dregător atât de înalt a fost de 
ajuns, pentru ca în sufletul prinţului să se șteargă imaginea, deși 
încă vagă, despre puterea și însemnătatea statului. Statul nu e 
prin urmare un edificiu veșnic, de neclintit, căruia faraonii 


104 


trebuiau să-i adauge pe rând câte o nouă piatră plină de glorie, 
ci mai degrabă un morman de nisip, pe care fiecare domnitor îl 
folosea după bunul său plac. In stat nu erau numai acele porți 
înguste, numite legi pe sub care trecând, oricine, fără deosebire 
- țăran sau erpatru -, trebuia să-și plece capul. In edificiul 
acesta erau felurite porți: unele înguste pentru cei mărunți și 
neputincioși, altele nespus de largi, ba chiar confortabile, pentru 
cei puternici. „Dacă-i așa, încolţi un nou gând în cugetul 
prinţului, eu voi putea face rânduială după pofta inimii mele!” În 
clipa aceea îi veniră în minte doi oameni: negrul eliberat, care 
fără să aștepte porunca, fusese gata să-și jertfească viaţa 
pentru bunurile sale și preotul necunoscut. „Dacă aș avea mai 
mulţi oameni ca ei, voinţa mea ar însemna ceva în Egipt și 
pentru Egipt!” își zise în sinea sa și simţi dorinţa neînvinsă de a-l 
găsi pe preot. El a fost pesemne cel care-i apărase casa oprind 
mulțimea. Pe de o parte cunoștea fără greș legile, pe de alta știa 
să stăpânească mulţimea. 

— Un om nepretțuit! Trebuie să-l găsesc... 

Din clipa aceea, într-o barcă mânată de un singur lopătar, 
prinţul începu să colinde colibele din preajma casei lui. Imbrăcat 
în tunică și cu o perucă mare, ţinând în mână un baston, pe care 
era săpat semnul măsurătorii, prinţul semăna cu un dregător 
venit să supravegheze apele revărsate ale Nilului. Bucuroși, 
țăranii îi dădeau lămuriri privind schimbarea înfățișării 
pământurilor în urma revărsării, și totodată, prin el, rugau 
stăpânirea să născocească un fel mai lesnicios de scoatere a 
apei, decât cumpăna cu găleată. li mai povesteau prinţului 
despre năvala împotriva casei sale, încredințându-l că nu-i 
cunoșteau pe oamenii care aruncaseră pietre, dar că își 
aminteau de preotul care într-un chip atât de fericit risipise 
mulțimea, fără a ști însă cine era el. 

— În ţinutul nostru, mărturisi un ţăran, e un preot care 
tămăduiește bolnavii de ochi; mai e unul care lecuiește rănile și 
pune la loc braţele și picioarele rupte. Mai sunt apoi câţiva care 
învaţă cititul și scrisul; unul cântă din flaut și încă tare frumos. 
Dar niciunul din ei nu-i preotul ivit atunci în grădina 
moștenitorului și despre care noi înșine nu știm nimic. Desigur, 
a fost zeul Num sau vreun alt duh care veghează asupra 

prinţului, căruia îi dorim să trăiască veșnic și să aibă 
întotdeauna poftă de mâncare! 

„Te pomenești că a fost într-adevăr vreun duh!” - își zise 
Ramses în gând. 

În Egipt, mai ușor putea fi vorba de duhuri rele sau bune 
decât de venirea ploii de pildă. 

Apa Nilului, din roșie se făcuse întunecată, iar în august, în 
luna Hator, atinsese jumătate din înălțimea ei obișnuită. 
Ecluzele digurilor de pe maluri fură deschise și apa începu dintr- 
o dată să umple canalele și uriașul lac artificial, Moeris, din 
provincia Fayum, renumită prin frumusețea trandafirilor ei. 
Egiptul de Jos semăna cu un colţ maritim, plin de dealuri, 
presărate cu grădini și case. Comunicaţia pe uscat încetase cu 
desăvârșire, iar pe apă pluteau atât de multe bărci albe, 
galbene, roșii și de culoare închisă, încât păreau un covor de 
frunze în timpul toamnei. În toată ţara, pe terenurile cele mai 
înalte, culesul bumbacului și al doilea cosit al trifoiului erau pe 
sfârșite, iar acum începea culesul fructelor de tamarin și al 
măslinelor. 

Într-o bună zi, plutind astfel de-a lungul terenurilor inundate, 
prinţul observă o mișcare neobișnuită. Pe una din insulițele 
rasărite vremelnic se auzea, dintre pomi, ţipătul ascuţit al unor 
femei. „A murit cineva, desigur”, își zise prinţul în gând. Dinspre 
o altă insulă pluteau bărci încărcate cu grâne și câteva vite, iar 
oamenii rămași lângă gospodăriile lor îi amenințau și-i 
blestemau pe cei din bărci. „Vreo gâlceavă între vecini” cugetă 
moștenitorul în sinea lui. În alte câteva case era liniște, iar 
oamenii, în loc să lucreze sau să cânte, ședeau tăcuţi pe 
pământ. „Pesemne că au terminat lucrul și se odihnesc”. In 
schimb, într-o altă insulă mică, o barcă plină cu copii care 
plângeau fu împinsă de la mal, iar o femeie intrată în apă până 
la brâu, ameninţa cu pumnii. „Îi duc pe copii la școală” se gândi 
Ramses. 

Întâmplările acestea îi ațâţară curiozitatea. 

Pe insula vecină răsună din nou ţipătul. Prinţul își puse mâna 
streașină la ochi și văzu un om care zăcea la pământ, bătut cu 
nuiaua de un negru. 

— Ce se întâmplă aici? îl întrebă el pe barcagiu. 

— Oare nu vezi, stăpâne, că-l bat pe un biet ţăran? răspunse 
el, zâmbind. O fi făcut vreo poznă, așa că acum îi înmoaie 
oasele. 

— Dar tu ce ești? 

— Eu? răspunse barcagiul cu mândrie, eu sunt un pescar 
liber. Și dacă-i dau înălţimii-sale tot ceea ce i se cuvine din 
pescuit, pot pluti cât e Nilul de mare, de la prima cataractă până 
la mare. Pescarul e ca peștele, ori ca o rață sălbatică; ţăranul 
însă e ca un pom: își hrănește stăpânii cu roade, dar nu poate 
fugi nicăieri; poate doar să geamă, când paznicii își rup nuielele 
pe spinarea lui. Ho! Ho! la te uită acolo, strigă din nou barcagiul 
înveselit. Hei, taică! Nu bea toată apa că or să ni se usuce 
grânele. 

Strigătul acesta vesel se adresa unui grup în care se petrecea 
un lucru curios. Câţiva oameni goi îl ţineau de picioare pe un 
altul, afundându-i capul în apă până la gât, apoi până la piept și 
la urmă până la brâu. Alături stătea un om cu chip trufaș cu o 
bâtă, îmbrăcat într-o tunică cenușie și purtând o perucă de 
blană de miel. Ceva mai departe striga, cât o ţinea gura, o 
femeie pe care alți oameni o ţineau de mâini. 

Bătaia cu nuiaua era tot atât de răspândită în fericita ţară a 
faraonilor, ca și mâncarea sau dormitul. Copiii și oamenii mari, 
ţărani și meseriași, oșteni și ofiţeri, ori dregători, cu toţii erau 
bătuţi. Orice vieţuitor era bătut cu nuiaua; excepţie făceau doar 
preoții și demnitarii cei mai înalţi, fiindcă pe aceștia n-avea cine 
să-i bată. Așa că prinţul privea destul de liniștit la ţăranul bătut 
cu nuiaua; îl pusese pe gânduri doar țăranul afundat în apă. 

— Ho! Ho! râdea într-una lopătarul. Cum îl mai adapă! O să se 
umfle atâta că nevastă-sa va trebui să-i mai înnădească o 
bucată la cingătoare. 

Prințul porunci să lege barca la mal. Între timp, ţăranul fu scos 
din fluviu, i se îngădui să tușească și să verse apa înghițită și fu 
din nou apucat de picioare, cu toate ţipetele ca de fiară ale 
femeii, care începuse să-i muște pe cei ce încercau s-o ţină pe 
loc. 

— Opriţi-vă! strigă prinţul către călăii care-l trăgeau pe ţăran. 

— Faceţi-vă datoria! strigă fonfăit omul cel trufaș cu perucă 
de blană de miel. Cine ești, obraznicule, de îndrăznești... 

În clipa aceea prinţul îl croi peste cap cu bastonul lui, care din 
fericire era ușor. Cu toate acestea, omul cu tunica cenușie căzu 
la pământ și, pipăindu-și capul, se uită la agresor cu ochii 
încețoșați. 

— Ghicesc, zise el de astă dată cu glasul său firesc, că am 
cinstea să vorbesc cu cineva de seamă... Fie ca totdeauna 
înălțimea-ta să fii bine dispus, iar fierea nicicând să nu ţi se 
reverse prin mădulare... 

— Ce faceți cu omul acesta? îl întrerupse prinţul. 

— Întrebi, înălţimea-ta, răspunse măreţul dregător din nou 
fonfăind, ca un străin care nu cunoaște obiceiul locului și nici 
oamenii, cărora le vorbești prea prietenește. Află deci că strâng 
dările vrednicului Dagon, cel mai mare cămătar din Memfis. Și 
dacă nu te-ai îngălbenit încă, află că cinstitul Dagon este 
arendașul, împuternicitul și prietenul erpatrului, să ne trăiască 
veșnic, și că tu ai săvârșit o silnicie pe pământurile prinţului 
Ramses, despre care vor da mărturie oamenii mei. 

— Află atunci, îl întrerupse prinţul, dar deodată se opri. Cu ce 
drept, urmă el, îl schingiuiești în felul acesta pe un ţăran care 
aparține prinţului? 

— Fiindcă nemernicul nu vrea să plătească dările, iar tezaurul 
moștenitorului se află la ananghie. 

Văzând beleaua care căzuse asupra stăpânului lor, ajutoarele 
dregătorului lăsaseră libere victimele și priveau neputincioase, 
asemenea mâinilor unui trup cu capul tăiat. Țăranul eliberat 
începu din nou să scuipe și să-și scuture apa din urechi; soţia lui 
în schimb, se aruncă la picioarele salvatorului: 

— Oricine ai fi, gemu ea, încrucișându-și mâinile în faţa 
prinţului, zeu sau trimis al faraonului, ascultă cele ce-ţi voi 
spune despre necazul nostru. Suntem ţărani și aparţinem 
moștenitorului tronului, să ne trăiască veșnic! Am plătit toate 
dările: în mei, grâu, flori și piei. Totuși, în ultima vreme a venit la 
noi omul ăsta și ne-a poruncit să-i dăm șapte măsuri de grâu. 
„Cu ce drept? îl întreabă bărbatul meu, doar dările au fost 
plătite”. El îmi trântește la pământ bărbatul, îl izbește cu 
picioarele și zice: „Cu dreptul că așa a poruncit vrednicul 
Dagon”. „De unde ţi le-aș putea eu da? întreabă omul meu, 
când nu mai am niciun bob de grâu, iar de o lună de zile ne 
hrănim cu semințe și cu rădăcini de lotus pe care le găsim tot 

mai greu, căci celor mari le place să se joace cu florile de lotus”. 
Femeii i se opri răsuflarea și începu să plângă. Prinţul așteptă 
răbdător să se liniștească, dar ţăranul care fusese cufundat în 
apă mormăi: 

— Mulierea asta o să ne nenorocească cu vorbăria ei. Am spus 
doar că nu-mi place când muierile își vâră nasul în treburile 
mele! 

Între timp dregătorul, apropiindu-se de barcagiu, îl întrebă 
încet, arătându-l cu mâna pe Ramses: 

— Cine-i nenorocitul ăsta? 

— Uscaţi-s-ar limba! răspunse barcagiul. Nu vezi că-i un 
demnitar mare? Plătește bine și izbește zdravăn. 

— Mi-am dat eu seama de îndată, șopti dregătorul, că trebuie 
să fie cineva de seamă. Nu degeaba mi-am petrecut tinerețea la 
ospeţe, printre oamenii de seamă. 

— Aha! se vede că de la ospetțele astea ţi-au rămas petele de 
sos pe tunică, i-o trânti apăsat barcagiul. 

Femeia, după ce plânse îndeajuns, continuă: 

— lar astăzi a venit scribul ăsta cu oamenii lui și i-a spus 
bărbatului meu: „Dacă n-ai grâu, să ni-i dai pe cei doi copii ai 
tăi, iar cinstitul Dagon nu numai c-o să-ţi ierte darea, dar îţi va 
plăti, pe deasupra, pentru fiecare din ei, câte o drahmă în 
fiecare an”. 

— Vai de capul meu! se răsti ţăranul. Ai să ne pierzi cu 
limbuţia ta. Nu-i da ascultare, bunul meu stăpân! zise el, 
adresându-i-se lui Ramses. Așa cum o vacă își închipuie ca va 
speria muștele cu coada, așa și muierii ăsteia i se pare că va 
alunga birarii cu limba. Și amândouă nu știu că sunt proaste... 

— Prost ești tu! îl întrerupse femeia. O, stăpâne cu chipul 
însorit, tu care ai o înfățișare regească... 

— Vă iau de martori că femeia asta nu știe. Ce spune, zise cu 
jumătate de gură dregătorul, adresându-se oamenilor lui. 

— Floare parfumată, al cărei glas e asemenea sunetului 
flautului, ascultă-mă, îl imploră femeia pe Ramses. Omul meu i- 
a spus acestui dregător: „Ți-aș da mai degrabă doi tauri tineri, 
dacă i-aș avea, decât să ţi-i dau pe băieţii mei, chiar de mi-aţi 
plăti pentru fiecare câte patru drahme pe an. Când luaţi copilul 
de-acasă nu-l mai vede nimeni în faţa ochilor”. 

— Era mai bine dacă muream sugrumat! Sau dacă trupul mi- 
ar fi fost mâncat de pești în fundul Nilului, gemu ţăranul. Că tu, 
cu bocetele tale, ai să ne duci la sapă de lemn, femeie. 

Dregătorul, văzând cum îi vine într-ajutor chiar cel a cărui 
piele era în joc, prinse curaj și începu să vorbească iarăși pe 
nas: 

— De când răsare soarele de dincolo de palatul faraonului și 
apune deasupra piramidelor, s-au întâmplat în ţara aceasta 
felurite ciudăţenii. Pe timpul faraonului Semerhet s-au ivit în 
jurul piramidei Kohom vedenii ciudate iar ciuma s-a năpustit 
asupra Egiptului. Pe timpul lui Boetos pământul s-a căscat lângă 
Bubastis și a înghiţit lume multă... Sub domnia lui Neferhes, 
timp de unsprezece zile apele Nilului au fost dulci ca mierea. 
Toate astea au fost văzute și încă multe alte întâmplări despre 
care am cunoștință, căci sunt plin de înţelepciune. Dar nicicând 
nu s-a pomenit să iasă din apă un om necunoscut și să oprească 
strângerea dărilor pe pământurile înălțatului moștenitor al 
tronului. 

— Taci! strigă Ramses, și pleacă de-aici. Nimeni nu vă va lua 
copiii, îi zise el femeii. 

— Nu mi-e greu să plec de-aici, răspunse dregătorul, căci am 
o barcă ușoară și cinci lopătari. Dar înălțimea-voastră îmi poate 
da un semn către stăpânul meu, Dagon? 

— Scoate-ţi peruca și arată-i semnul de pe ţeastă, zise prinţul. 
lar lui Dagon spune-i că-i voi croi semne asemănătoare pe 
întregul trup. 

— Auziţi ce mai necuviință? șopti dregătorul către oamenii lui, 
retrăgându-se spre mal și ploconindu-se până la pământ. Se 
urcă în barcă, iar când ajutoarele o porniră și se îndepărtară la 
câteva zeci de pași, întinse braţul și începu să urle: 

— Apuca-v-ar cârceii la burtă, răzvrătiți și sperjuri ce sunteți! 
De-aici mă duc drept la erpatru și-i spun ce se petrece pe 
pământurile lui. Apoi își luă bastonul și începu să-și croiască 
oamenii, din pricină că nu-i ţinuseră partea. Așa vei păţi și tu, 
strigă el, amenințându-l pe Ramses. 

Prințul se repezi la barcă și porunci vâslașului să se îndrepte 
în grabă mare spre neobrăzatul dregător al cămătarului. Dar 
omul cel trufaș cu peruca de blană de miel aruncă bastonul, 

puse el însuși mâna pe vâsle, iar oamenii lui îl ajutară cu atâta 
râvnă, încât urmărirea fu cu neputinţă. 

— Mai degrabă ar putea prinde bufnița din zbor o rândunică, 
decât să-i prindem noi pe ei, frumosul meu stăpân, îi zise lui 
Ramses, râzând, vâslașul. În ce vă privește, desigur, nu sunteţi 
om de rând, ci un mare oștean, poate chiar din garda înălțimii- 
sale. Căci izbiţi peste țeastă ca din senin! Mă pricep și eu la așa 
ceva: eu însumi am fost în oaste vreme de cinci ani. lzbeam 
întotdeauna peste țeastă sau în burtă și nu mi-a mers rău pe 
lumea asta. lar dacă cineva mă pleznea, pricepeam îndată că-i 
un om mare. În Egiptul nostru, fie ca zeii să nu-l părăsească 
nicicând, este mare înghesuială: oraș lângă oraș, casă lângă 
casă, om lângă om. Cine vrea să se învârtească cât de cât în 
îmbulzeala asta, trebuie să izbească peste țeastă. 

— Eşti însurat? îl întrebă prinţul. 

— Pfiu! Când am o femeie și loc pentru un om și jumătate, 
sunt însurat, dar încolo, sunt burlac. Am fost doar în oștire și știu 
că femeia e bună o dată pe zi, și asta nu întotdeauna. Te 
încurcă... 

— Poate că ai vrea să intri în slujbă la mine? Cine știe, poate 
că nu-ţi va părea rău... 

— Cu îngăduinţa înălţimii-voastre, eu mi-am închipuit îndată 
că ați putea să comandati o oştire întreagă, deși aveţi chipul 
tineresc. Dar n-am să intru la nimeni în slujbă. Sunt pescar liber. 
Bunicul meu a fost, să-mi fie cu iertare, păstor în Egiptul de Jos, 
iar neamul nostru se trage din hicsoși. Ce-i drept, țăranii 
egipteni ne cam iau în răspăr din pricina asta, dar pe mine mă 
umflă râsul. Un ţăran și un hicsos, vă rog să mă credeţi, e ca și 
cum ai pune faţă-n faţă un bou și un taur. Țăranul poate umbla 
după plug sau înaintea plugului, dar hicsosul nu intră în slujbă la 
nimeni. Doar numai în oastea luminăţiei-sale faraonul căci aceea 
e o oaste adevărată. 

Bine dispus, vâslașul continua să vorbească, dar prinţul nu-l 
mai asculta. În mintea lui se iveau tot mai puternic întrebări 
chinuitoare și cu totul noi. Așadar insulițele acelea, în jurul 
cărora plutise cu barca, ţineau de avutul lui? Ciudat lucru! El nu 
știa nici unde se află, nici cum arată propriile sale moșii! Așadar 
în numele lui pusese Dagon biruri noi asupra ţăranilor, iar 
mișcarea aceea neobișnuită la care asistase, plutind de-a lungul 

țărmurilor, însemna strângerea lor? Țăranul bătut pe mal 
desigur că n-avea cu ce plăti. Copiii care plângeau în barcă 
fuseseră vânduți cu câte o drahmă de cap, pe un an întreg. lar 
femeia aceea, care intrase în apă până la brâu, blestemând, era 
mama lor. „Femeile sunt tare neastâmpărate, își zise în sinea lui 
prinţul. Sara e femeia cea mai liniștită; celorlalte însă tare le mai 
place să pălăvrăgească, să plângă, să facă gălăgie.” li veni în 
minte cum încerca ţăranul să potolească flecăreala nevesti-si. 
Pe el îl afundau în apă și nu zicea nimic, iar ea, cu toate că 
nimeni nu-i făcea nimic, urla cât o ţinea gura. „Femeile sunt 
nespus de gălăgioase, repeta el. Da, așa-i chiar și nobila mea 
mamă. Ce deosebire între ea și tata! Faraonul nu vrea nici 
măcar să știe că am părăsit oștirea pentru o fată, iar reginei îi 
place să mă mustre chiar și de faptul că am luat în casă o 
evreică. Sara e femeia cea mai liniștită din câte cunosc; în 
schimb, Tafet pălăvrăgește, plânge, și urlă cât patru”... 

Prinţul își aminti apoi de cuvintele spuse de femeia ţăranului: 
că de o lună de zile nu mai mănâncă grâu, ci doar seminţe și 
rădăcini de lotus. Semințele acestea-s mărunte ca macul, iar 
rădăcinile tare mici. El n-ar fi mâncat așa ceva nici măcar trei 
zile la rând. De altfel, preoţii care se îndeletniceau cu lecuirea 
bolnavilor recomandau schimbarea alimentelor. La școală i se 
spusese că în afară de carne trebuie să mănânce pește, pe 
lângă curmale - grâu, iar pe lângă smochine - orz. Și oamenii 
aceștia, care se hrănesc o lună întreagă numai cu seminţe de 
lotus! Ei bine, dar calul, dar vaca? Calului și vacii le place fânul, 
iar turtele din făină de orz trebuie să le vâri pe gât, cu de-a-sila. 
Fără îndoială că și ţăranilor le place să se hrănească cu semințe 
de lotus, iar turtele din făină de grâu sau de orz, peștii și carnea, 
le mănâncă fără poftă. De altfel, preoţii cei mai evlavioși - 
făcătorii de minuni - nu pun nicicând în gură carne sau pește. Se 
vede că cei mari și odraslele de regi au nevoie de carne, ca leii 
și vulturii, iar ţăranii de iarbă, ca boii. 

Dar... pedeapsa aceea cu afundarea în apă pentru dări? Eh, 
oare el și cu tovarășii lui de joacă nu se afundau în apă când se 
scăldau? Şi ce mai râsete izbucneau atunci! Afundarea nu era 
decât un joc. lar în ce privește bătaia cu nuiaua, de câte ori nu 
fusese el, oare, bătut la școală? E dureros, dar se vede treaba 
că nu pentru orice viețuitoare. Câinele bătut urlă și mușcă; boul 

bătut nici măcar nu întoarce capul. La fel bătaia poate să-l doară 
pe un domn mare, dar ţăranul urlă numai pentru că are prilejul 
să urle cât îl ţine gura. Și nu toţi urlă, oștenii și ofițerii cântă 
chiar și sub răpăiala nuielelor. 

Chibzuielile acestea înțelepte n-au izbutit să înăbușe însă 
neliniștea de abia înfiripată, dar chinuitoare, din inima 
moștenitorului. Arendașul său Dagon ceruse o dare nedreaptă, 
pe care ţăranii n-o puteau plăti. În clipa aceea, prinţul nu se 
gândea la țărani, ci la mama lui, care avea desigur cunoștință 
de chipul în care administrează fenicianul. Și ce-i va spune ea, 
oare? Cum îl va privi? Cât de batjocoritor va surâde? Și n-ar fi 
femeie, dacă nu i-ar aminti: „Nu ţi-am spus, Ramses, că 
fenicianul ăsta te va duce de râpă?” „Dacă preoţii trădători, își 
zise prinţul în gând, mi-ar da astăzi douăzeci de talanţi, mâine l- 
aș alunga pe Dagon, ţăranii mei n-ar mai fi bătuţi cu nuiaua și 
nici n-ar mai fi afundaţi în apă, iar mama nu m-ar mai lua în 
zeflemea. A zecea parte, chiar a suta parte din bogăţiile care 
zac în temple și incintă ochii lacomi ai capetelor lor rase, m-ar 
scuti pentru multă vreme să am de-a face cu fenicienii”. In clipa 
aceea sufletul lui Ramses fu străfulgerat de gândul destul de 
ciudat că între țărani și preoţi se află o mare prăpastie. „Din 
cauza lui Herhor, gândi el, s-a spânzurat ţăranul acela de la 
marginea deșertului. Pentru întreținerea preoților și templelor 
trudesc din greu vreo două milioane de țărani egipteni. Dacă 
moșiile preoţilor ar fi ale faraonului, eu n-aș mai fi fost silit să 
împrumut cincisprezece talanţi, iar ţăranii mei n-ar mai fi atât de 
crunt împilați. lată care-i pricina nenorocirilor Egiptului și cauza 
slăbiciunii faraonilor săi! ” Prinţul își dădea seama că țăranii sunt 
nedreptăţiţi și simţi o destul de mare ușurare descoperind că 
făptuitorii răului sunt preoţii. Și nu-i trecu de loc prin cap că 
părerea asta putea fi greșită și nedreaptă. De altfel, nu-i judeca, 
ci numai se revolta. lar mânia omului nu se îndreaptă niciodată 
împotriva lui însuși, așa precum pantera flămândă nu-și sfâșie 
propriul său trup, ci încolăcindu-și coada și ciulindu-și urechile, 
adulmecă în juru-i victimele. 

Capitolul XIII 


Plimbările întreprinse de moștenitor pentru descoperirea 
preotului care o salvase pe Sara și-i dăduse un sfat nimerit, 
avură un rezultat cu totul neașteptat. Preotul nu fu găsit; în 
schimb, printre ţăranii egipteni începură să umble legende 
despre Ramses. 

Un necunoscut plutea serile într-o barcă mică, din sat în sat, și 
povestea ţăranilor că moștenitorul tronului i-a scăpat pe cei care 
erau ameninţaţi cu munca silnică în mine, ca pedeapsă pentru 
atacul săvârșit împotriva casei lui și că, pe deasupra, tot el îi 
bătuse pe dregătorul care încercase să smulgă de la ţărani o 
dare nedreaptă. Necunoscutul adăuga la sfârșit că prinţul 
Ramses se află sub ocrotirea deosebită a zeului Amon din 
deșertul apusean, care-i este tată. Poporul simplu asculta cu 
nesat veștile, în primul rând pentru că se potriveau cu faptele, 
iar în al doilea rând fiindcă cel care le povestea semăna el însuși 
cu un duh: venea nu se știe de unde și apoi pierea. 

Prinţul Ramses nu numai că nu i-a spus nimic lui Dagon 
despre ţăranii lui, dar nici măcar nu l-a chemat la el. Se simţea 
rușinat faţă de fenician, de la care luase bani și căruia ar fi putut 
fi silit să-i mai ceară și altă dată. 

La câteva zile însă după întâmplarea cu slujitorul lui Dagon, 
cămătarul veni el însuși să-l vadă pe moștenitorul tronului 
ținând în mână un obiect înfășurat cu o pânză albă. Intrând în 
odaia prinţului, îngenunche, desfăcu învelitoarea albă și scoase 
un pocal de aur, nespus de frumos. Pocalul, încrustat cu pietre 
de felurite culori, era gravat, înfățișând culesul, tescuitul 
strugurilor și ospățul. 

— Primește, înălţimea-ta, pocalul acesta din partea robului 
tău, zise cămătarul, și folosește-l o sută, o mie de ani... până la 
sfârșitul veacurilor. 

Dar prinţul înţelese care era gândul fenicianului. Fără a atinge 
deci darul de aur, îi zise cu fața aspră: 

— Vezi, oare, Dagon, razele acestea purpurii dinăuntrul cupei? 

— Desigur, răspunse cămătarul, asta dovedește că pocalul e 
din aurul cel mai curat. 

— lar eu îţi spun că acesta e sângele copiilor răpiți părinţilor 
lor, răspunse mânios moștenitorul. Apoi se întoarse și ieși. 

— O, Astoret! gemu fenicianul. Buzele i se învineţiră, iar 
mâinile începură să-i tremure în așa măsură, încât de-abia izbuti 
să înfășoare pocalul în năframa cea albă. 

Peste câteva zile Dagon se îndrepta cu pocalul spre locuinţa 
Sarei. Se îmbrăcase în veșminte ţesute din fir de aur, în barba 
deasă își agățase o bilă de sticlă din care picurau miresme, iar 
pe cap își pusese două pene. 

— Frumoasă Sara, începu el, fie ca lehova să reverse asupra 
rudelor tale atâta blagoslovire, câtă apă curge astăzi în albia 
Nilului! Noi, fenicienii și voi, evreii, suntem doar vecini și fraţi. 
lar eu nutresc pentru tine o dragoste atât de înflăcărată, încât 
dacă n-ai fi a nobilului nostru stăpân, i-aș dărui pentru tine lui 
Ghedeon, zeii să-i dea sănătate, zece talanţi și te-aș lua drept 
soţie legiuită. Așa de mult mă simt cuprins de patimă! 

— Să mă ferească Dumnezeu, răspunse Sara, să am nevoie 
de alt stăpân decât de cel pe care îl am acum. Dar ce te-a 
îndemnat, vrednice Dagon, să vii azi la sluga stăpânului tău? 

— Îți voi spune adevărul, ca și cum ai fi Tamar, soţia mea, 
care cu toate că-i după neam o fiică a Sidonului și mi-a adus 
zestre mare, e acum bătrână și nu-i vrednică să-ţi descalţe 
sandalele... 

— În mierea care curge de pe buzele tale e mult venin, vorbi 
Sara. 

— Mierea, urmă Dagon așezându-se, fie pentru tine, iar 
veninul n-are decât să otrăvească inima mea. Stăpânul nostru, 
prințul Ramses, zeii să-i dea viaţă veșnică, are gură de leu și 
istețime de vultur. A binevoit să-mi dea în arendă moșiile lui, 
ceea ce mi-a umplut de bucurie pântecul, dar nu are destulă 
încredere în mine, așa încât nu pot atipi nopţile de amărăciune, 

ci tot oftez și cu lacrimi scald patul, în care facă zeii să te 
odihnești alături de mine, Sara, în locul lui Tamar, care nu-mi 
mai poate aprinde simţămintele. 

— Nu asta ai avut de gând să-mi spui, îl întrerupse Sara 
îmbujorată. 

— Nici nu mai știu ce-aș vrea să-ţi spun, din clipa în care te- 
am văzut și de când stăpânul nostru, cercetându-mi osârdia pe 
moșiile lui, l-a bătut cu bastonul și l-a betegit pe dregătorul care 
strângea dările. Și doară dările astea nu sunt pentru mine, Sara, 
ci pentru stăpânul nostru. Doar nu eu am să mănânc smochine 
și pâine din făina de grâu de pe aceste pământuri, ci tu, Sara, și 
stăpânul nostru. Eu am fost acela care i-a dat bani stăpânului, 
iar ție nestemate, așa că nu înțeleg de ce netrebnicii de ţărani 
vor să-l sărăcească și pe el, și pe tine, Sara. Și ca să înţelegi cât 
de puternic îmi răscolești tu sângele și că de pe aceste moșii ale 
stăpânului nostru eu nu vreau să am nimic pentru mine, ci vouă 
vă dăruiesc totul, primește, Sara, pocalul ăsta de aur curat, 
încrustat cu pietre preţioase și acoperit cu figuri în relief, de 
care înșiși zeii s-ar minuna. Vorbind astfel, Dagon scoase din 
năframa cea albă pocalul pe care prințul nu-l primise. Eu nu 
vreau, Sara, zise el, să ţii pocalul în casă și să-i dai stăpânului 
tău să bea din el. li poţi da pocalul acesta de aur curat tatălui 
tău, Ghedeon, la care ţin ca la un frate. Și tu, Sara, spune-i 
tatălui tău vorbele astea: „Dagon, fratele tău geamăn, 
nefericitul arendaș al moșiilor moștenitorului, e ruinat. Deci, 
tată, bea din pocal și gândește-te la fratele tău geamăn, Dagon, 
și roagă-l pe lehova ca stăpânul nostru, prinţul Ramses, să nu-i 
mai cotonogească dregătorii și să nu-i mai aţâţe pe ţărani, care 
și așa nu vor să plătească darea.” lar tu, Sara, află că dacă mi-ai 
îngădui cândva să mă apropii de tine, ţi-aș da doi talanţi, iar 
tatălui tău un talant și încă m-aș rușina că îţi dau atât de puţin, 
căci tu ești vrednică să fii dezmierdată de însuși faraonul, de 
moștenitorul tronului, de marele sfetnic Herhor, de prea viteazul 
Nitager, și de cămătarii fenicieni cei mai bogaţi... Tu ai un 
farmec așa de mare, încât văzându-te mă cuprinde leșinul, iar 
când nu te văd, închid ochii și îmi ling buzele. Tu ești mai dulce 
decât smochinele și mai înmiresmată decât trandafirii. Eu ţi-aș 
da cinci talanţi. Deci ia acest pocal, Sara... 

Cu ochii lăsaţi în jos, Sara se îndepărtă. 

— Nu voi lua pocalul, răspunse ea, fiindcă stăpânul nu-mi 
ngăduie să primesc daruri de la nimeni. 

Inmărmurit, Dagon se uită la ea cu ochii larg deschişi. 

— Sara, îmi pare că nu-ţi dai seama cât preţuiește pocalul? Și, 
pe deasupra, eu îl dăruiesc tatălui tău, fratelui meu! 

— Nu-l pot primi, șopti Sara. 

— Vai de mine, strigă Dagon. Atunci, tu însăţi, Sara, vei plăti 
pocalul în alt chip și fără a-i spune stăpânului. Doar o femeie 
atât de frumoasă, cum ești tu, trebuie să aibă aur și giuvaericale 
și ar trebui să-și aibă creditorul ei, care să-i găsească bani când 
vrea ea, iar nu numai atunci când stăpânul ei binevoiește să-i 
dea. 

— Nu pot, șopti Sara, fără a-și ascunde dezgustul. 

Cât ai clipi, fenicianul schimbă tonul și zise râzând: 

— Foarte bine, Sara! Am vrut doar să te încerc dacă ești 
credincioasă stăpânului. Și văd că ești, cu toate că nerozii 
pălăvrăgesc... 

— Ce? izbucni Sara, năpustindu-se asupra lui Dagon cu 
pumnii strânși. 

— Ha! Ha! râse fenicianul. Ce păcat că toate acestea nu le-a 
auzit și nu le-a văzut stăpânul nostru. Eu însă am să-i povestesc 
cândva, când va fi în toane mai bune, nu numai că-i ești 
credincioasă ca un câine, dar că nici n-ai vrut să primești pocalul 
de aur, deoarece el îți poruncise să nu primești daruri. lar 
pocalul acesta, crede-mă, Sara, a ispitit destule femei și încă 
sus-puse... 

Dagon rămase câteva clipe încă, lăudând virtutea și 
supunerea Sarei, apoi își luă rămas bun în chip foarte 
ceremonios, se urcă în barca sa cu cort și pluti spre Memfis. Dar, 
cu cât se depărta de casă, pierea și surâsul de pe faţa 
fenicianului, căruia îi lua locul mânia. lar când casa Sarei dispăru 
după copaci, Dagon se sculă în picioare și, ridicând braţele în 
sus, începu să strige: 

— O, Baal Sidon! O, Astoret! Răzbunaţi-mi ocara adusă de 
blestemata fiică a lui luda. Frumuseţea ei înșelătoare să se 
prăpădească întocmai ca o picătură de ploaie în deșert! Bolile 
să-i istovească trupul, iar nebunia să-i tulbure sufletul! Stăpânul 
ei s-o alunge din casă, ca pe o scroafă râioasă! Și așa cum 
astăzi mi-a respins pocalul, să vie vremea când oamenii să-i 

respingă mâna uscată, când însetată va cerși o cană cu apă 
tulbure. 

Apoi scuipă, mormăind vorbe neînţelese și îngrozitoare, până 
ce un nor negru acoperi soarele pentru o clipă, iar apa din 
apropierea bărcii păru să se tulbure și să se învolbureze. Când 
norul trecu, soarele străluci iarăși, dar fluviul rămase tot 
neliniștit, ca și cum l-ar fi tulburat o nouă ridicare a apei. Văslașii 
lui Dagon, înspăimântându-se, încetară să mai cânte; despărțiți 
însă de stăpânul lor prin peretele cortului, nu-i vedeau gesturile. 

Din acea clipă fenicianul nu i se mai înfățișă moștenitorului. 
Dar, într-o bună zi, prinţul găsi acasă, în odaia de culcare, o 
frumoasă dansatoare feniciană, de șaisprezece ani, care avea 
drept orice veșmânt doar o verigă de aur pe cap și un voal 
gingaș, ca o pânză de păianjen, pe braţe. 

— Cine ești tu? întrebă prințul. 

— Sunt preoteasă și sluga ta. M-a trimis cinstitul Dagon să-ţi 
alung mânia ce i-o porți. 

— Cum vei izbuti să faci lucrul acesta? 

— Uite-așa... stai aici, zise ea, așezându-l pe scaun. Eu mă voi 
ridica pe vârful degetelor, ca să fiu mai înaltă decât tine și, cu 
acest văl sacru, voi alunga de la tine duhurile rele... Kâș! Kâș! 
șopti ea, dansând în jurul lui Ramses. Fie ca mâinile mele să 
desprindă întunecimea din pletele tale... fie ca sărutările mele 
să redea ochilor tăi privirea luminoasă... fie ca bătaia inimii 
mele să umple de cântec urechile tale, o, stăpân al Egiptului... 
Kâș!... Kâș!... El nu-i al vostru, ci-i al meu. Dragostea are nevoie 
de o liniște atât de mare, încât în faţa ei chiar și mânia trebuie 
să amuţească. Dansând, se juca cu părul lui Ramses, îi îmbrăţișa 
gâtul, îi săruta ochii. În sfârșit, obosită, se așeză la picioarele 
prinţului și, rezemându-și capul de genunchii lui, îl privi drept în 
ochi, răsuflând repede prin buzele-i întredeschise... 

— Nu-i așa că nu mai ești supărat pe sluga ta Dagon? șopti 
ea, dezmierdându-i fața. 

Ramses vru s-o sărute pe gură, dar ea se strecură dintre 
genunchii lui și fugi, strigând: 

— O, nu, nu se poate! 

— De ce? 

— Sunt fecioară și preoteasa marei zeițe Astart%. Ar trebui s-o 
iubești și s-o cinstești nespus de mult pe protectoarea mea, ca 
să-ți fie îngăduit să mă săruţi. 

— Dar ţie îţi este îngăduit? 

— Mie mi-e îngăduit orice, căci sunt preoteasă și am jurat să- 
mi păstrez fecioria. 

— Și de ce ai venit aici? 

— Ca să-ţi alung mânia. Am făcut-o și acum plec. Rămâi 
sănătos și fii întotdeauna bun, adăugă ea cu o privire 
tulburătoare. 

— Unde stai? Cum te cheamă? întrebă prințul. 

— Mă numesc Dezmierdarea și stau... Eh, de ce să-ţi spun? Va 
mai trece timp până să vii la mine. Făcu un semn cu mâna și 
dispăru, iar prinţul nu se clinti din loc de parcă ar fi fost ametit. 
Când, peste o clipă, se uită pe fereastră, văzu o lectică bogată, 
purtată repede, de patru nubieni, spre Nil. Lui Ramses nu-i păru 
rău că plecase: îl uimise, dar nu-l înflăcărase. „Sara e mai 
liniștită decât ea, își zise el în gând, și mai frumoasă. De 
altminteri, mi se pare că feniciana asta e rece, iar dezmierdările 
ei meșteșugite.” Din clipa aceea, însă, prinţul încetă să mai fie 
mânios pe Dagon, cu atât mai mult, cu cât aflându-se la Sara o 
dată, au venit la el niște ţărani care, multțumindu-i pentru 
ocrotire, îi spuseră că fenicianul nu-i mai silește la plata dării 
celei noi. 

Dar dacă lucrurile stăteau așa în apropiere de Memfis, în 
schimb, de pe celelalte moșii ale prințului, cămătarul își scotea 
paguba cu vârf și îndesat. 


35 Astoret 

Capitolul XIV 


In luna Hoiak, care ţine de la jumătatea lui septembrie până 
la jumătatea lui octombrie, apele Nilului atinseră nivelul cel mai 
înalt și apoi începură să scadă încet, abia văzut. Fructele de 
tamarin, curmalele și măslinele erau culese, iar prin grădini 
pomii înfloreau pentru a doua oară. 

In timpul acesta, înălțimea-sa Ramses al XIl-lea părăsea 
însoritul palat de lângă Memfis și, cu mare alai, pe câteva zeci 
de corăbii frumos împodobite, se îndrepta spre Teba să 
mulțumească zeilor de acolo pentru buna revărsare a apelor și 
totodată să depună jertfe pe mormintele strămoșilor veșnic vii. 
Prea-măritul suveran își luă rămas bun cât se poate de 
prietenește de la fiul și moștenitorul lui, dar încredinţă 
conducerea treburilor țării, pe vremea cât lipsea, lui Herhor. 

Prinţul Ramses se simţi atât de lovit de această dovadă a 
neîncrederii monarhului, încât timp de trei zile nu ieși din casă, 
și nu primi hrană, plângând amarnic. Apoi nu se mai bărbieri și 
se mută la Sara, pentru a se feri de-o întâlnire cu Herhor și 
pentru a-i face în ciuda mamei sale, pe care o socotea pricina 
tuturor nefericirilor lui. 

Chiar de a doua zi fu vizitat în acest colț retras de către 
Tutmozis, care adusese cu sine două bărci pline de muzicanți și 
dansatoare, iar o a treia plină de coșuri cu de-ale mâncării, de 
flori, precum și de vase cu vin. Dar prințul porunci muzicanţilor 
și dansatoarelor să plece înapoi și, luându-l pe Tutmozis în 
grădină, îi spuse: 

— Desigur că mama, căreia îi urez viață veșnică, te-a trimis 
aici ca să mă desparţi de Sara! Spune-i că, deși Herhor a ajuns 
nu numai locţiitorul dar chiar și fiul tatălui meu, eu voi face ce- 

mi place. Știu eu ce vrea... Astăzi încearcă să mă îndepărteze de 
Sara, iar mâine de putere. Le voi dovedi că nu vreau să mă 
lipsesc de nimic. 

Prințul era tulburat. Tutmozis dădu din umeri și apoi zise: 

— Așa cum vântul ridică pasărea deasupra deșertului, tot 
astfel îl împinge mânia pe om în pragul nedreptăţii. Te miră, 
oare, faptul că preoţii nu se bucură când văd că moștenitorul 
tronului și-a legat viața de femei de altă credinţă și din altă 
țară? E drept, le e cu atât mai puţin pe plac Sara, cu cât n-o ai 
decât pe ea; dacă ai avea câteva femei, ca toți tinerii de neam, 
nu i-ar da nicio însemnătate evreicei. Și, totuși, i-au făcut vreun 
rău? Niciunul. Dimpotrivă, s-a găsit chiar un preot care a apărat- 
o în faţa oamenilor înfuriaţi, pe care ţie ţi-a plăcut să-i scoţi din 
temniță. 

— Dar mama mea? întrebă prinţul. 

Tutmozis surâse. 

— Vrednica ta mamă te iubește ca pe ochii și inima ei. Nici ei 
nu-i place Sara, dar știi ce mi-a spus într-o zi? Să ţi-o iau eu, 
pentru mine, pe Sara ta! Vezi ce glumă și-a îngăduit să facă? lar 
eu i-am răspuns, tot printr-o glumă, că tu mi-ai dăruit o haită de 
câini de vânătoare și doi cai sirieni, când te-ai săturat de ei; așa 
că s-ar putea ca într-o bună zi să-mi dai și ibovnica, pe care va 
trebui desigur s-o primesc, mulțumindu-ţi... 

— Nici să nu te gândești la așa ceva. Nimănui nu i-aș da-o pe 
Sara, tocmai pentru faptul că din pricina ei tatăl meu nu m-a 
lăsat să-i ţin locul. 

Tutmozis dădu din cap. 

— Te înșeli foarte tare, răspunse el. Te înșeli așa de tare, 
încât mă și îngrozesc. Oare nu înţelegi cu adevărat pricina 
dizgraţiei tale, pe care o știe orice om luminat din Egipt? 

— Nu știu nimic. 

— Cu atât mai rău, zise Tutmozis, încurcat. Așadar nu știi că 
de pe timpul manevrelor, oștenii, și mai ales grecii închină prin 
toate cârciumile în sănătatea ta... 

— Doar pentru asta au primit bani. 

— Da, dar nu ca să urle cât îi ţine gura că, atunci când te vei 
urca tu pe tron după luminăţia-sa faraonul, să trăiască veșnic, 
vei porni o mare bătălie, după care vor urma schimbări în 

Egipt... Ce fel de schimbări? Și cine, faraonul fiind încă în viaţă, 
cutează să vorbească despre planurile moștenitorului? 

Prințul se posomori. 

— Și am să-ţi mai spun ceva, continuă Tutmozis. Căci răul, ca 
și hiena nu umblă niciodată singur. Știi oare că ţăranii au scornit 
cântece despre felul cum i-ai scăpat din temniţă și, ce-i mai rău, 
spun că atunci când te vei urca pe tron, după tatăl tău, vei 
desființa dările? Cred că nu trebuie să-ţi mai amintesc că ori de 
câte ori ţăranii s-au plâns de nedreptate și de biruri, de tot 
atâtea ori au urmat răscoale... lar atunci, ori un dușman din 
afară s-a năpustit împotriva statului slăbit, ori Egiptul s-a rupt în 
atâtea bucăţi câţi nomarhi avea. De altfel, judecă și tu: e oare 
un lucru potrivit ca numele cuiva să fie pomenit în Egipt mai des 
decât acela al faraonului? Și ca între popor și regele nostru să se 
înalțe cineva? lar dacă mi-ai îngădui, ţi-aș spune ce cred preoții 
despre treaba asta... 

— Firește că-ţi îngădui. Vorbește! 

— lată, un preot tare înţelept, care de pe vârful templului lui 
Amon urmărește mișcările stelelor, a născocit următoarea 
prevestire: faraonul este soarele, iar moștenitorul tronului - 
luna. Când luna se mișcă de departe pe urmele zeului luminii, 
atunci și ziua și noaptea sunt luminate. Când însă luna vrea să 
fie foarte aproape de soare, atunci ea însăși dispare, iar nopţile 
sunt întunecate. Dar dacă se întâmplă ca luna să treacă pe 
dinaintea soarelui, atunci avem nu numai beznă, dar și o mare 
tulburare în lume... 

— Și toate palavrele astea, îl întrerupse Ramses, ajung la 
urechile tatălui meu? Vai de capul meu! Mai bine era să nu mă fi 
născut nicicând fiu de faraon! 

— Faraonul, ca zeu pământean, știe totul; dar e prea mare ca 
să ia aminte la strigătele soldaţilor beţi, ori la șoaptele ţăranilor. 
El înțelege că fiecare egiptean e gata să-și dea viaţa pentru el, 
iar tu, ești cel dintâi care s-o faci. 

— Aşa e! spuse prinţul îngrijorat. În toate acestea văd însă o 
nouă ticăloșie din partea preoţilor, adăugă el înviorându-se. 
Așadar eu sunt cel care umbresc măreţia stăpânului nostru din 
pricină că-i scot pe nevinovaţi din temniță și nu îngădui 
cămătarului meu să-i jecmănească pe ţărani cu un bir nedrept? 
lar când Herhor cârmuiește armata, îi numește pe comandanți, 

încheie înțelegeri cu prinți străini și îi spune tatălui meu să-și 
petreacă zilele în rugăciune... 

Tutmozis își acoperi urechile și, bătând din picior, strigă: 

— Taci! încetează o dată! Fiecare cuvânt spus de tine este un 
sacrilegiu! Statul e cârmuit numai de faraon și tot ce se petrece 
pe pământ e din voinţa lui. lar Herhor e sluga faraonului și nu 
face decât ceea ce îi poruncește stăpânul. Cândva ai să te 
încredințezi singur de lucrul acesta. N-aș vrea ca vorbele mele 
să fie rău înțelese! 

Prinţul se posomori atât de mult, încât Tutmozis întrerupse 
convorbirea și își luă rămas bun cât putu mai repede de la 
prietenul său. Când se urcă în barca lui cu baldachin și draperii, 
răsuflă adânc și, după ce bău un pocal destul de mare de vin, 
începu să cugete: „Mulţumesc zeilor că nu mi-au dat o fire ca a 
lui Ramses. E omul cel mai nefericit, el, pe care soarta l-a pus 
atât de sus... Ar fi putut avea cele mai frumoase femei din 
Memfis, și el se ţine scai de una singură, ca să-i facă în necaz 
maică-sii. De altminteri, le face în necaz tuturor acelor fecioare 
nevinovate și soţii credincioase care tânjesc de supărare din 
pricină că moștenitorul, care pe deasupra mai e și așa de 
chipeș, nu le răpește virtutea, ori nu le silește să fie 
necredincioase. Ar fi putut nu numai să bea, ci chiar să se și 
scalde în vinul cel mai bun; în schimb, el se mulțumește cu 
păcătoasa de bere ostășească și turta uscată unsă cu usturoi. 
De unde o fi luat el deprinderile astea grosolane? Nu pricep de 
loc! Ori poate vrednica noastră regină Nikotris, în clipele cele 
mai primejdioase, să se fi uitat mai îndelung la vreo slugă care 
mânca? Ar putea, iarăși, să nu facă nimic, din zori și până seara. 
Dacă ar vrea, l-ar îndopa cu de toate cei mai de seamă 
dregători, dimpreună cu soțiile, surorile și fiicele lor. Dar el nu 
numai că mănâncă cu mâna lui, dar spre mâhnirea tineretului 
de neam, se îmbracă singur, iar frizerul său prinde păsări cu 
laţul, cât îi ziulica de mare, irosindu-și îndemnizarea. O, Ramses! 
Ramses! suspină sclivisitul Tutmozis. Mai e oare cu putinţă ca 
un prinţ ca tine să nu poată schimba moda? Căci, uite, noi avem 
de un an încoace aceleași cingători, iar perucile se mai poartă 
numai datorită demnitarilor de la curte; pentru că tu nu vrei, în 
ruptul capului, să-ţi pui perucă, ceea ce-i o mare defăimare a 
întregii nobilimi. Și toate astea... vai! Numai din cauza 

blestematei de politici. O, cât sunt de fericit că nu trebuie să 
ghicesc ce se pune la cale în Tir sau la Ninive, să am grijă ca 
militarii să-și primească lefile, să tot socotesc cu câți oameni a 
crescut sau s-a micșorat populaţia Egiptului și ce fel de dări mai 
trebuie puse! E plictisitor să mă gândesc că ţăranul îmi plătește 
nu atâta cât îmi trebuie și cât cheltuiesc, ci doar atâta cât îi 
îngăduie revărsarea Nilului. Și doar părintele nostru al tuturor, 
Nilul, nu-mi întreabă creditorii cât le mai sunt dator...” Așa se 
gândea Tutmozis, îmbărbătându-și cu vin auriu, cugetul 
îngrijorat, astfel că, până să ajungă barca la Memfis, fu cuprins 
de un somn atât de greu, încât sclavii trebuiră să-și poarte 
stăpânul pe braţe, până la lectică. 

După plecarea lui Tutmozis, care semănase mai degrabă a 
fugă, prinţul se cufundă în gânduri și simţi chiar un fel de 
îngrijorare. Crescut cum era în școlile preoțești și numărându-se 
în rândurile nobilimii, știa că în timp ce unii preoți, prin luni de 
zile de post și cazne, se pregăteau să cheme spiritele, alții 
spuneau că spiritele sunt o nălucire, ori o înșelătorie. Văzuse de 
asemeni că boul sfânt Apis, în faţa căruia se prosterna întreg 
Egiptul, era uneori bătut strașnic, cu nuiaua, de către preoţii cei 
mai de rând, care îi dădeau nutreţ și-i țineau vacile la gonit, 
înțelesese, în sfârșit, că tatăl său, Ramses al XII-lea, care pentru 
mulțime era zeul veșnic viu și atotputernic al lumii, nu era decât 
un om ca toți oamenii, doar ceva mai betegit decât ceilalţi 
bătrâni și foarte îngrădit de preoți în faptele lui. 

Toate acestea prinţul le vedea. În sinea sa și chiar de față cu 
lumea, își bătea joc de multe din aceste lucruri. Dar toată 
nesocotinţa lui se spulbera în faţa adevărului crud că nimănui 
nu-i era îngăduit să ia în derâdere numele faraonului. Ramses 
cunoștea istoria ţării sale și ţinea minte că în Egipt multe lucruri 
se iertau celor mari. Un înalt dregător putea să strice un canal, 
să ucidă pe furiș un om, să-și bată joc în ascuns de zei, să 
primească daruri din partea solilor puterilor străine. Dar, două 
păcate erau de neiertat: trădarea tainelor sacerdotale și 
trădarea faraonului. Omul care săvârșise una din aceste 
fărădelegi pierea, uneori după scurgerea unui an, din mijlocul 
slugilor și prietenilor. Dar unde pierea și ce se întâmpla cu el? 
Despre aceasta nimeni nu cuteza nici măcar să sufle o vorbă. 

Și Ramses se gândea cu spaimă că se afla într-o împrejurare 
asemănătoare, din clipa în care armata și țăranii începuseră să-i 
rostească numele și să pomenească despre unele din planurile 
sale, despre schimbări în stat și despre viitoarele războaie. 
Gândindu-se la aceasta, prințului i se părea că pe el, 
moștenitorul tronului, mulţimea necunoscută a săracilor și 
răsculaților îl împinge pe neașteptate spre vârful obeliscului 
celui mai înalt, de unde te poţi doar prăvăli și preface în pulbere. 

Mai târziu, când după ani îndelungați de domnie a tatălui său 
va ajunge faraon, va avea dreptul și putinţa de a săvârși fapte la 
care nimeni în Egipt nu s-ar fi gândit fără să nu se cutremure de 
groază. Dar deocamdată trebuia într-adevăr să se ferească, 
pentru a nu fi socotit trădător și răzvrătit împotriva legilor celor 
mai temeinice ale statului. 

In Egipt era un singur stăpânitor recunoscut: faraonul. El 
cârmuia, el voia, el gândea pentru toţi și era vai de acela care ar 
fi cutezat, cu glas tare, să se îndoiască de atotputernicia 
faraonului, ori să vorbească despre anume gânduri ale lui, ori 
chiar despre schimbări îndeobște. 

Planurile se puneau la cale numai într-un singur loc: în sala 
unde faraonul asculta părerile sfetnicilor săi cei mai apropiaţi și 
își spunea el însuși gândurile. Toate schimbările puteau veni 
numai de aici. Aici se vedea arzând singura torță a înţelepciunii 
politice, a cărei strălucire se răsfrângea asupra Egiptului întreg, 
luminându-l. Dar și despre acest lucru era mai sănătos să taci. 

Toate gândurile acestea se perindară cu iuţeala fulgerului prin 
capul moștenitorului, în timp ce stătea pe o bancă de piatră în 
grădina Sarei, sub un castan, cu ochii la priveliștea ce-l 
înconjura. 

Apa Nilului scăzuse puţin și începuse să devină străvezie ca 
un cristal. Dar ţara întreagă mai părea încă un golf al mării, plin 
de insule, pe care răsăreau clădiri, grădini de legume și fructe, 
iar din loc în loc pâlcuri de copaci mari, ce slujeau de podoabă. 
In jurul acestor insule se puteau vedea cumpene cu găleți, cu 
ajutorul cărora, oameni goi, de culoarea aramei, purtând șorțuri 
și tichii murdare, scoteau apă din Nil, turnând-o pe rând în 
fântâni aflate tot mai sus. 

Unul din aceste locuri i se întipărise cu deosebire în minte lui 
Ramses. Era un deal abrupt pe al cărui povârniș se aflau trei 

cumpene: una vărsa apă din fluviu în fântâna cea mai de jos, a 
doua scotea apa de aici și o ridica cu câţiva coţi mai sus, până la 
fântâna mijlocie, iar a treia cumpănă scotea apa din fântâna 
mijlocie și o vărsa în cea mai de sus, aflată pe vârful dealului. lar 
acolo, câţiva oameni, tot atât de goi, scoteau apa cu găleţile și 
udau brazdele de legume sau o împrăștiau, cu ajutorul unor 
pompe de mână, deasupra copacilor. Cumpenele ce se aplecau 
și se ridicau, înclinarea găleţilor, apa care ţâșnea din pompe - 
toate aceste mișcări erau atât de ritmice, încât oamenii care le 
făceau puteau fi socotiți niște mașini. Niciunul dintre ei nu 
schimba vreun cuvânt cu vecinul său, nu-și schimba locul, nu se 
uita în spate, ci numai se apleca și își îndrepta spinarea, mereu 
în același chip, de dimineaţa și până seara, de la o lună la alta 
și, desigur, din copilărie până în pragul morţii. „Şi făpturile 
acestea, se gândea prinţul uitându-se la munca lor, asemenea 
făpturi vor ca eu să le îndeplinesc nălucirile lor! La ce fel de 
schimbări pot ei nădăjdui? Atâta doar, ca cel ce scoate apă din 
fântâna de jos să treacă mai sus, ori ca, în loc să ude brazdele 
cu găleata, să stropească pomii cu pompa?” Mânia îl cuprinse și- 
| strivea umilirea, la gândul că el, moștenitorul tronului, din 
pricina flecărelilor unor făpturi de teapa acestora, care se 
clătinau viaţa întreagă deasupra fântânilor cu apă tulbure, nu 
fusese numit locţiitor al faraonului. 

În clipa aceea auzi printre pomi un foșnet încet și două mâini 
delicate i se așezară pe umeri. 

— Ce-i, Sara? întrebă prinţul, fără a se întoarce. 

— Ești trist, stăpâne? Nici Moise nu s-a bucurat atât de mult 
când a văzut pământul făgăduinţei, cât m-am bucurat eu, când 
mi-ai spus că te vei muta și vei locui aici, cu mine. Dariată că 
suntem împreună de o zi și încă nu ţi-am văzut zâmbetul. Nici 
măcar nu-mi vorbești; umbli numai posomorât, iar noaptea nu 
mă dezmierzi, ci doar suspini... 

— Sunt mâhnit. 

— Spune-mi ce ai. Mâhnirea e ca o comoară dată în păstrare. 
Atâta timp cât o păzim singuri, până și somnul fuge de noi și de 
abia atunci ne simţim mai ușuraţi, când îi găsim încă un paznic. 

Ramses o îmbrăţișă și o așeză lângă el, pe bancă. 

— Când ţăranul, zise el, zâmbind, nu prididește înainte de 
revărsarea apelor să strângă roadele de pe câmp, femeia îl 

ajută. Ea îi mai ajută să mulgă vacile, îi aduce de mâncare pe 
câmp, îl spală când se întoarce de la muncă. De aici s-a ivit 
credinţa că femeia poate ușura necazurile bărbatului. 

— Tu, stăpâne, nu crezi în ea? 

— Necazurilor unui prinţ, răspunse Ramses, nu-i în stare să le 
facă față nicio femeie, fie ea tot atât de înteleaptă și de 
pricepută ca mama mea. 

— O, stăpâne! Spune-mi, care sunt aceste necazuri, spune- 
mi... stărui Sara, lipindu-se de braţul prinţului. După povestirile 
noastre, Adam a părăsit raiul pentru Eva; și doar el a fost, după 
cât se pare, cel mai mare rege al celui mai frumos regat... 

Prinţul căzu pe gânduri, iar după câteva clipe, zise: 

— Și înțelepţii noștri spun că mulţi bărbaţi s-au lipsit de 
demnități înalte pentru o femeie. Dar nu s-a auzit ca vreunul 
dintre ei să fi dobândit un lucru măreț de pe urma unei femei; 
poate doar vreun comandant, căruia faraonul i-a dat mâna fiicei 
lui, împreună cu o zestre mare și cu o dregătorie înaltă. Dar 
femeia nu-i în stare să ajute pe cineva să se ridice la demnități 
mai înalte, ori să iasă din încurcături. 

— Poate doar dacă nu iubește, așa cum te iubesc eu pe tine, 
stăpâne, șopti Sara. 

— Știu că mă iubești nespus de mult... Niciodată nu mi-ai 
cerut daruri și nici nu i-ai ocrotit pe aceia care nu se dau în lături 
să-și caute norocul chiar și în patul ţiitoarelor prinților. Eşti mai 
blândă decât un miel și tăcută ca noaptea deasupra Nilului. 
Sărutările tale sunt ca miresmele din ţara Punt, iar îmbrăţișarea 
ta e dulce ca somnul unui om trudit. N-am nicio măsură pentru 
frumuseţea ta și nici cuvinte pentru virtuțile tale. Eşti o fiinţă 
deosebită printre femei, ale căror buze sunt pline de neliniște și 
a căror iubire costă atât de scump. Dar cu toată desăvârșirea ta, 
cum ai putea tu, oare, să-mi ușurezi necazurile? Poţi, oare, face 
astfel, încât tatăl meu să pornească o expediţie mare la răsărit, 
iar pe mine să mă pună căpetenia ei? Poţi, oare, să-mi dai 
măcar steagul de oaste Memfi, pe care l-am cerut, sau să mă 
faci, în numele faraonului, cârmuitor peste Egiptul de Jos? Și 
poţi, oare, face ca toţi supușii faraonului să gândească și să 
simtă ca mine, supusul lui cel mai credincios? 

Sara își lăsă mâinile pe genunchi și șopti trist: 

— E drept, nu pot... Nu pot nimic! 

— Ba da, poţi multe! Poţi să mă înveselești, răspunse Ramses, 
zâmbind. Știu că ai învățat dansul și muzica. Scoate deci aceste 
veșminte lungi, ce stau bine preoteselor care veghează asupra 
focului, și îmbracă-te în văluri străvezii, ca... dansatoarele 
feniciene. Dansează și dezmiardă-mă, așa cum fac ele... 

Sara îl apucă de mâini și, cu flăcări în ochi, strigă: 

— Și tu petreci în tovărășia unor astfel de nerușinate? Spune- 
mi, ca să știu cel puţin cât sunt de nenorocită. Apoi, trimite-mă 
înapoi la tata, în valea noastră din deșert, în care era mai bine 
să nu te fi văzut! 

— Lasă, lasă, liniștește-te, zise prinţul, jucându-se cu părul ei. 
Doar văd dansatoare, dacă nu la ospețe, atunci în ceremoniile 
de la curte ori în timpul serviciilor divine, din temple. Dar ele, 
toate la un loc, nu preţuiesc cât tine singură; și apoi, care dintre 
ele s-ar putea măsura cu tine? Trupul tău e ca al statuii lui Isis 
sculptat în fildeș, în timp ce ele au, mai fiecare, câte un cusur. 
Unele sunt prea grase, altele au picioare subţiri ori mâini urâte, 
iar altele poartă peruci. Care dintre ele se poate asemui cu tine? 
Dacă ai fi fost egipteancă, toate templele ar fi stăruit să te aibă 
în corurile lor. lar dacă acum te-ai arăta la Memfis într-un 
veșmânt străveziu, preoţii s-ar împăca cu tine, numai să vrei să 
iei parte la procesiunile lor. 

— Nouă, fiicelor lui luda, nu ne este îngăduit să purtăm 
veșminte lipsite de cuviință... 

— Nici să dansati sau să cântaţi? Atunci de ce ai învățat? 

— Femeile și fetele noastre dansează când sunt singure, 
pentru a-l slăvi pe Dumnezeu, iar nu ca să semene în inimile 
bărbaţilor pofte nesăţioase. Știm și să cântăm. Așteaptă, 
stăpâne, să-ţi cânt și eu ceva... Se ridică de pe laviţă și se 
îndreptă spre casă. În curând apăru din nou. În urma ei, o fată 
tânără, cu ochi negri, înspăimântați, purta o harfă. 

— Cine-i fata asta? întrebă prinţul. Stai puţin, i-am văzut 
undeva privirea! Aha, când am fost aici ultima dată, fata asta, 
înfricoșată, s-a uitat la mine printre tufe... 

— E ruda și sluga mea, Ester, răspunse Sara. Locuiește la 
mine de o lună, dar se teme de tine, stăpâne, și fuge 
întotdeauna. Se prea poate să se fi uitat cândva la tine, printre 
tufe. 

— Poţi să pleci, copila mea, zise prinţul, adresându-i-se fetiţei 
împietrite, iar când aceasta se ascunse printre pomi, adăugă: și 
ea e evreică? Dar paznicul casei tale, care de asemenea se uită 
la mine ca berbecul la crocodil? 

— E Samuel, fiul lui Ezdreas; și el e rudă cu mine. L-am luat în 
locul negrului, căruia, stăpâne, i-ai dăruit libertatea. Doar mi-ai 
îngăduit să-mi aleg eu slugile! 

— Da, așa e! Atunci și paznicul slugilor tale e evreu, căci și el 
are pielea galbenă. 

— Acela, răspunse Sara, este Ezechil, fiul lui Ruben, ruda 
tatălui meu. Nu-ţi place, stăpâne? Sunt cu toţii slugile tale 
nespus de credincioase. 

— Dacă-mi place! zise prinţul, ursuz, bătând toba cu degetele 
pe laviţță. Doar nu-i aici ca să-mi placă, ci ca să păzească 
bunurile tale. De altminteri, oamenii aceștia nu mă privesc de 
loc... Cântă, Sara... 

Sara îngenunche pe iarbă, la picioarele prinţului, și, după 
câteva acorduri la harpă, începu: 

„Unde-i omul care să nu aibă griji? Unde-i omul care, 
pregătindu-se de culcare, ar putea să spună: «iată o zi fără 
umbră de tristeţe»? Unde-i omul care, intrând în mormânt, ar 
putea spune: viaţa mea s-a scurs fără dureri și griji, ca o seară 
senină deasupra Iordanului! 

Dar cât de mulţi sunt cei care în fiece zi își scaldă pâinea în 
lacrimi iar casa li-i plină de suspine! 

Plânsul, acesta-i primul glas al omului pe pământ, iar 
geamătul lui- ultimul adio. Plin de îngrijorare intră în viaţă, plin 
de jale se coboară în locul de odihnă și nimeni nu-l întreabă 
unde ar vrea să rămână. 

Unde-i acela care să nu fi trecut prin amărăciunea vieţii? Să 
fie oare copilul a cărui mamă-i răpită de moarte, ori pruncul 
căruia foamea i-a supt mai întâi sânul ce-l hrănea, înainte de-a fi 
apucat să-și apropie buzele de el? 

Unde-i omul încrezător în soarta lui și care să aștepte liniștit 
ziua de mâine? E, oare, cel ce lucrează pe câmp și știe că nici 
ploaia și nici venirea lăcustelor nu stau în puterea lui? Ori, 
poate, neguţătorul care își lasă marfa în voia vânturilor, pornite 
nu se știe de unde, iar viaţa și-o încredinţează talazurilor de 
deasupra adâncurilor, ce înghit totul și nimic nu mai dau înapoi? 

Unde-i omul care să nu simtă neliniște în sufletul său? E, oare, 
vânătorul, care urmărind o căprioară cu picioarele iuți, 
întâlnește în drumul lui un leu ce-și râde de săgeată? Ori, poate, 
oșteanul, care cu sudoarea pe frunte se îndreaptă spre glorie, 
dar este întâmpinat de o pădure de sulițe și paloșe de bronz 
ascuţite, dornice de sânge? E, oare, regele, care sub porfire 
poartă o zale grea și cu ochi mereu treji urmărește oștirile 
vecinilor puternici, iar cu urechea încearcă să prindă foșnetul 
perdelei de la pat, ca nu cumva să-l nimicească în propriul său 
cort, trădarea? 

lată de ce inima omenească în fiece loc și la orice vreme e 
plină de suspine... în pustiu, ameninţată de lei și de scorpioni, în 
peșteri - de balauri, printre flori - de șerpi veninoși. La lumina 
zilei, vecinul hrăpăreț plănuiește cum să-i micșoreze pământul, 
iar noaptea, tâlharul viclean îi pipăie ușa cămării. In copilărie-i 
neputincioasă, la bătrâneţe fără de vlagă, iar în puterea vieții - 
înconjurată de primejdii ca o balenă de adâncul apelor. 

De aceea, o Doamne, părintele meu, spre tine se îndreaptă 
chinuitul suflet omenesc. Tu l-ai adus pe lumea asta plină de 
primejdii, tu i-ai dăruit spaima morţii, tu i-ai închis căile liniștei în 
afară de calea ce duce la tine. Și, asemeni pruncului ce nu poate 
merge și se prinde de poalele mamei, ca să nu cadă, la fel și 
omul neputincios, se încredințează milei tale, căutând alinare 
zbuciumului său...” 

Sara tăcu. Prinţul căzu pe gânduri. După câteva clipe zise: 

— Voi, evreii, sunteţi un popor mohorât. Dacă în Egipt s-ar 
crede în cele ce ne învaţă cântecul vostru, nimeni n-ar mai râde 
pe malurile Nilului. Cei avuţi și puternici s-ar ascunde de frică în 
subteranele templelor, iar poporul, în loc să lucreze, ar fugi în 
peșteri, de unde ar aștepta să vadă milostivenia, care de altfel 
n-ar sosi. Credinţa noastră e alta: poţi avea totul pe lumea asta, 
dar trebuie să ţi le faci toate, singur. Zeii noștri nu vin în ajutorul 
neputincioșilor. Coboară pe pământ de abia atunci când eroul 
care s-a încumetat să facă o faptă supraomenească a ajuns la 
capătul puterilor. Așa s-a întâmplat cu Ramses cel Mare când s-a 
năpustit în mijlocul celor două mii cinci sute de care dușmane, 
fiecare din ele purtând câte trei luptători. De-abia atunci 
nemuritorul Amon i-a dat o mână de ajutor și a oprit măcelul. 
Dar dacă, în loc să lupte, ar fi așteptat ocrotirea zeului vostru, 

de mult pe malurile Nilului egiptenii ar fi umblat numai cu 
găleata și cărămida în mână, iar netrebnicii de hitiţi cu 
papirusurile și cu nuiaua! De aceea, Sara, mai degrabă farmecul 
tău, decât cântecele tale, îmi va risipi îngrijorarea. Dacă aș face 
așa cum spun înţelepții evrei fi aș aștepta să-mi cadă ajutorul 
din cer, vinul mi s-ar îndepărta de la gură, iar femeile, de casele 
mele. Și, mai presus de toate, n-aș mai putea fi erpatru și aș 
păţi ca fraţi: mei vitregi, dintre care unul nu poate păși prin 
odaie fără să fie sprijinit de doi sclavi, iar celălalt sare prin 
copaci... 

Capitolul XV 


A doua zi Ramses își trimise negrul la Memfis, cu porunci. Pe 
la amiază, plutind dinspre oraș, se apropie de casa Sarei o 
corabie pântecoasă, plină de oșteni greci, cu coifuri înalte și 
platoșe strălucitoare. La un semn, șaisprezece oameni înarmaţi 
cu scuturi și sulițe scurte coborâră pe țărm, aliniindu-se pe două 
șiruri. Când să pornească spre casă fură însă opriţi de un al 
doilea trimis al prinţului care, poruncind ostașilor să rămână pe 
mal, îl pofti la moștenitorul tronului numai pe Patrokles, 
comandantul lor. Soldaţii luară poziţie de drepţi și rămaseră așa, 
neclintiţi, ca două șiruri de coloane căptușite cu tablă lucitoare. 
Patrokles, purtând un coif cu pene, tunică de purpură, iar pe 
deasupra zale de aur împodobite cu un cap de femeie, care 
avea în loc de păr niște șerpi, îl urmă pe emisar. 

Prințul îl întâmpină pe vrednicul oștean în poarta grădinii. Nu-i 
surâse ca de obicei, nici nu-i răspunse la adânca lui ploconeală, 
ci-i zise doar pe un ton rece: 

— Spune-le soldaţilor greci, din oștile mele, că nu voi mai face 
instrucţie cu ei până ce stăpânul nostru, faraonul, nu mă va 
numi pentru a doua oară comandantul lor. Am pierdut cinstea 
aceasta din pricina sporovăielilor lor prin cârciumi - și care, 
pentru mine, sunt o jignire. Totodată, îţi atrag luarea-aminte că 
pâlcurile grecești nu-s destul de disciplinate. Oamenii tăi 
vorbesc în gura mare despre tainele ţării ca, de pildă, despre 
pornirea unui război, ceea ce ar putea fi socotit drept trădare de 
stat. Despre asemenea lucruri pot vorbi numai faraonul și 
sfetnicii lui cei mai de seamă. lar noi, soldaţii și slugile lui, orice 
însărcinări am avea, nu putem decât să îndeplinim în tăcere 

poruncile prea-milostivului stăpân. Te rog, deci, să înștiinţezi 
oștile despre aceasta și-ţi urez noroc. 

— Va fi cum ai spus, măria-ta, răspunse grecul. Făcu stânga- 
mprejur și, cu capul sus, se îndreptă, zăngănindu-și zalele, spre 
corabie. Fiindu-i cunoscută trăncăneala soldaţilor prin cârciumi, 
înţelesese în clipa aceea că moștenitorul, idolul armatei, 
suferise o înfrângere; și cum ajunse la ceata soldaţilor rămași pe 
țărm își luă o înfățișare cruntă și, gesticulând de zor, le strigă: 

— Bravi ostași greci! Câini râioși, ce sunteţi! Mânca-v-ar lepra! 
Dacă de azi înainte vreunul dintre voi va rosti numele 
moștenitorului prin cârciumi, să știe că-i voi sparge scăfârlia, că- 
i voi vâri cioburile pe gât și- marș cu el afară din oaste! Oricine 
ar fi el va păzi porcii ţăranilor, iar în coiful lui vor oua găinile. 
Asta-i soarta ce-i paște pe oștenii lipsiţi de minte, care nu știu 
să-și ţină limba în gură. Și acum, stânga-mprejur! Și marș la 
corabie, dar-ar ciuma în voi! Mai presus de orice oșteanul 
luminăției-sale trebuie să bea în sănătatea faraonului și întru 
fericirea marelui sfetnic al oștirii, Herhor, să ne trăiască în vecii- 
vecilor! 

— Trăiască în veci! repetară soldații. 

Posomoriţi, se urcară pe corabie. Nu departe de Memfis, 
Patrokles își însenină însă fruntea încreţită și porunci oștenilor 
să înceapă cântecul fetei de preot care iubea atât de înfocat 
oștenii, încât punând în pat, în locul ei, o păpușă, își petrecea 
nopţile în odaia străjilor... În ritmul acestui cântec se putea 
merge cu mult mai bine, iar vâslele puteau fi mânuite mai ușor. 

Spre seară se apropie de locuinţa Sarei o a doua corabie, din 
care cobori intendentul moșiilor lui Ramses. 

Prinţul îl primi și pe acest demnitar în poarta grădinii. Poate 
ca să se arate aspru, sau să nu-l silească să intre în casa 
ibovnicei sale. 

— Am vrut, zise moștenitorul, să te văd și să-ţi spun că printre 
ţăranii mei tot mai umblă fel de fel de vorbe nelalocul lor despre 
micșorarea dărilor și despre alte lucruri asemănătoare. Doresc 
să li se spună că nu le voi micșora dările. Dacă vreunul dintre ei 
însă, în ciuda spuselor mele, s-ar încăpățâna prostește și ar 
pălăvrăgi mai departe despre biruri, să fie bătut cu nuiaua. 

— Mai bine să plătească amendă... Un uten sau o drahmă, 
cum va porunci măria-ta, propuse dregătorul. 

— Da, să plătească amendă, răspunse prinţul, după câteva 
clipe de șovăială. 

— Am putea, oare, să-i batem cu nuiaua încă de pe acum? 
Măcar pe cei mai nedomoliţi dintre ei, ca să ţină minte mai bine 
milostiva poruncă, șopti supraveghetorul. 

— Da, aceștia ar putea fi bătuți. 

— Indrăznesc să-ți spun, măria-ta, urmă în șoaptă intendentul 
și stând mereu plecat, că, dacă într-adevăr țăranii au vorbit în 
ultimul timp despre desființarea dărilor, e pentru că au fost puși 
la cale de un necunoscut. De câteva zile însă au amuţit dintr-o 
dată... 

— Atunci nu mai e nevoie să fie bătuţi cu nuiaua, observă 
Ramses. 

— Nici ca o mustrare pentru viitor? 

— N-ar fi păcat de nuiele? 

— De marfa asta nu vom duce lipsă nicicând. 

— Atunci da, dar numai cu multă blândetțe, hotărî prinţul. Nu 
vreau ca părintele meu să afle că bat ţăranii pe degeaba... 
Pentru îndemnuri la răzvrătire, da, trebuie bătuţi și amendaţi, 
dar ne putem arăta mărinimoși dacă nu se află astfel de pricini. 

— Inţeleg, răspunse intendentul, uitându-se în ochii prinţului. 
N-au decât să ţipe cât le-o place, dar... să nu hulească pe 
șoptite... 

Amândouă aceste convorbiri, cu Patrokles și cu intendentul, 
făcură ocolul Egiptului. 

După plecarea intendentului, căscând și privind în jur plictisit, 
prinţul își zise în sinea sa: „Am făcut ce-am putut. Acum însă n- 
am să mai fac nimic... dacă voi izbuti”. 

În sufletul Sarei se petreceau unele schimbări. De cum îl 
zărise pe prinţ, în valea din deșert, îi plăcuse. Simţțământul 
acesta amuţise însă la auzul tulburătoarei vești că frumosul 
tânăr era fiul faraonului și moștenitorul tronului. lar când 
Tutmozis s-a învoit cu Ghedeon s-o aducă în casa prinţului, Sara 
se lăsă pradă unei uluiri depline. N-ar fi renunţat la Ramses 
pentru toate comorile pământului, și-ar fi dat și viaţa pentru el, 
deși nu se putea spune că în vremea aceea îl iubea. lubirea are 
nevoie de timp și libertate pentru a da cele mai frumoase flori; 
ei însă nu i se îngăduise niciun răgaz, nicio libertate. Într-o bună 
zi l-a cunoscut pe prinţ, a doua zi a fost răpită, aproape fără să fi 

fost măcar întrebată dacă vrea, și dusă într-o casă din apropiere 
de Memfis, iar peste câteva zile, uimită, înspăimântată, 
neînțelegând nimic din tot ce se petrecea cu ea, devenise 
ibovnica prințului. 

Până să se obișnuiască cu noua stare de lucruri a speriat-o 
pornirea mulţimii din împrejurimi împotriva ei, apoi vizita celor 
două femei necunoscute și, în sfârșit, năvala asupra casei ei. 
Dar și mai mult a speriat-o faptul că Ramses i-a luat apărarea, 
vrând chiar să se năpustească împotriva vinovaţilor. Înţelese că 
se afla în mâinile unui om puternic și năprasnic, căruia îi stătea 
în puteri să verse sânge străin, după bunul lui plac, să ucidă 
chiar. Pentru o clipă Sara fusese deznădăjduită; auzind poruncile 
cumplite ale prinţului, care îndemna slugile să pună mâna pe 
arme, i se păruse că-și iese din minţi. În aceeași clipă se 
întâmplase însă un lucru mărunt, o vorbă, care, dezmeticind-o, 
dăduse o nouă întorsătură simțămintelor ei. 

Crezând-o rănită, prințul îi trăsese de pe cap legătura și 
văzând locul lovit, strigase: „Numai o vânătaie? Și cum îţi 
schimbă înfățișarea! ” 

Auzindu-i vorbele, Sara uitase de durere și de spaimă. O 
cuprinsese o neliniște nouă. Se schimbase ea într-atât de mult, 
încât lucrul acesta îl putuse uimi pe prinț? Da, îl uimise, și nimic 
mai mult! 

După câteva zile vânătaia dispăruse, dar în sufletul Sarei 
încolţiseră și unele sentimente necunoscute până atunci, 
începuse să fie geloasă pe Ramses, să se teamă că o va părăsi. 
Și o mai chinuia încă o grijă: faţă de prinţ ea se simţea ca o 
slugă, o sclavă. Dorea din toată inima să-i fie slujnica cea mai 
credincioasă, sclava cea mai supusă, umbra lui nedespărțită. În 
același timp dorea însă ca el, cel puţin în clipele dezmierdărilor, 
să nu se poarte ca domn și stăpân. Era ea a lui, e drept, dar și el 
al ei. De ce dar să n-o lase să creadă că-i aparţine măcar cât un 
fir de iarbă? De ce prin fiecare cuvânt și mișcare să-i arate că-i 
desparte o prăpastie? Cum? Nu l-a ţinut ea oare în braţele ei? 
Nu era el oare acela care îi sărutase gura și sânii? 

Intr-una din zile, venind la ea, prinţul își aduse și câinele. 
Rămase numai câteva ore și în tot acest timp câinele se 
ghemuise la picioarele lui, în locul în care de obicei sta Sara; 
când voise și ea să se așeze acolo, câinele începuse să mârâie. 

Răzând, prințul își afunda degetele în lațele prăfuite ale 
animalului, cum se obișnuise să facă și cu părul ei. lar câinele se 
uita în ochii prințului tot așa cum se uita și ea, cu singura 
deosebire că privirea lui era mult mai îndrăzneață decât a ei. 
Sara era neliniștită și cuprinsă de ură împotriva animalului 
inteligent, care-i răpise o parte din dezmierdări, fără să le 
preţuiască îndeajuns și care avea faţă de stăpânul său o purtare 
atât de prietenoasă, cum ea niciodată nu îndrăznise încă. Nici n- 
ar fi izbutit de altfel să ia un aer atât de nepăsător, privind într- 
altă parte, așa cum făcea dulăul, atunci când mâna prințului îi 
mângâia capul. 

Nu de mult prinţul pomenise iarăși despre dansatoare. Și 
atunci, Sara izbucnise. Cum? Era el în stare să îngăduie unor 
femei nerușinate, despuiate, să-l dezmierde? Și lehova, văzând 
toate astea din înaltul cerului, nu-și aruncă oare trăsnetele 
asupra acestor nelegiuite? Drept e, Ramses îi spusese că ea îi 
era mai dragă decât toate celelalte. Dar cuvintele lui n-o 
liniștiseră; singura lor urmare fu hotărârea ei de a nu se mai 
gândi la nimic altceva, decât la dragostea ce i-o nutrea. Și ce 
însemnătate mai avea atunci ziua de mâine? 

lar când, așezată la picioarele prinţului, începu cântecul 
despre suferințele spiței omenești de la leagăn și până la 
groapă, ea își mărturisi păsul propriului său suflet și-și puse 
ultima nădejde în Dumnezeu. 

Astăzi, Ramses se afla lângă ea; putea fi deci mulţumită. 

Și tot atunci începu încercarea cea mai grea pentru Sara. 
Prințul locuia sub același acoperiș cu ea, ieșea în grădină cu ea, 
o lua uneori în barcă și o plimba pe Nil. Dar nu era de loc mai 
aproape de ea decât atunci când se afla de cealaltă parte a 
fluviului, în mijlocul parcului regal. Stătea lângă ea, dar cu 
gândurile era în altă parte, iar Sara nu putea nici măcar să 
ghicească la ce se gândește. O îmbrăţișa sau îi mângâia părul, 
cu ochii duși spre Memfis, spre uriașele coloane ale palatului 
faraonului, ori cine știe unde... 

Uneori, nici nu-i răspundea la întrebări sau, ca și cum atunci s- 
ar fi trezit din somn, o privea nedumerit, de parcă se mira că o 
vede alături. 

Capitolul XVI 


Așa se scurgeau clipele de mare intimitate, de altfel destul 
de rare, dintre Sara și prinţ. După ce le dăduse de știre, lui 
Patrokles și intendentului principal, care-i erau poruncile, 
Ramses își petrecuse cea mai mare parte a timpului pe-afară și, 
ca mai totdeauna, plimbându-se cu barca. Plutea pe Nil și 
prindea în năvod pești din cei ce mișunau cu miile în fluviu, ori 
pătrundea în bălți și, ascuns printre tulpinile înalte ale lotușilor, 
trăgea cu arcul în păsăretul sălbatic, ale cărui cârduri gureșe 
roteau în roiuri strânse, ca muștele. Dar nici atunci nu-l 
părăseau gândurile de mărire: așa, de pildă, își făcuse din 
vânătoare un fel de știință a prevestirii. Adeseori, văzând pe apă 
un cârd de gâște galbene, trăgea arcul și-și spunea: 

— De nimeresc, voi fi cândva un nou Ramses cel Mare... 

Săgeata șuiera încet și pasărea străpunsă, bătând din aripi, 
scotea ţipete atât de sfâșietoare, încât în balta întreagă se isca 
un viu freamăt. Nori de gâște, de rațe și cocori se avântau în 
sus, rotindu-se în cercuri largi deasupra surorii lor în agonie și, 
apoi, coborau în alte locuri. Când liniștea se lăsa din nou, prințul 
mișca barca mai departe, cu băgare de seamă, luându-se după 
legănatul trestiilor și după ciripitul întrerupt al păsărilor. lar când 
din întinsul vegetației îi apărea un ochi de apă limpede și un nou 
cârd, trăgea iarăși cu arcul spunând: 

— De nimeresc acum, voi fi faraon. De nu... 

De data aceasta săgeata lovi în apă și, lunecând de câteva ori 
pe luciul ei, se pierdu printre lotuși. lar prinţul, întărâtat, trase 
mereu alte săgeți, ucigând alte păsări, ori speriind doar 
cârdurile. Cei din casă știau bine unde se afla, după norii de 

păsări zgomotoase care, la fiece clipă, săgetau aerul în sus, 
dând târcoale pe deasupra bărcii. 

Spre asfinţit când, obosit, se întorcea acasă, Sara îl aștepta în 
prag cu vasul de apă, cu ulciorul de vin ușor și cu cununile de 
roze. Prinţul îi surâdea ori o mângâia pe obraji. La fel de 
binevoitor faţă de ea, întotdeauna, o dezmierda ca de obicei, 
deși, tot mai des, ochii lui rătăceau spre cealaltă parte a Nilului, 
pironindu-se pe coloanele puternice ale palatului. 

Nu peste multă vreme băgă de seamă că în exilul lui voluntar 
nu suspina numai el. Intr-o bună zi, o corabie a curții, frumos 
împodobită, se desprinse de pe celălalt mal, plutind pe Nil în 
spre Memfis, apoi începu să dea târcoale atât de aproape de 
casă, încât Ramses îi putu deosebi pe cei care ședeau în ea. O 
recunoscu astfel, sub un baldachin de purpură, între femeile de 
la curte, pe mamă-sa iar, în faţa ei, pe o banchetă joasă, îl văzu 
pe Herhor, locţiitorul faraonului. Ce-i drept, nu se uitau spre 
casă, dar prinţul ghici că îl văzuseră. „Aha! își zise el râzând. 
Onorata mea mamă și vrednicul Herhor ar fi bucuroși să mă 
poată scoate de aici, înainte de înapoierea faraonului...” 

Veni luna Tobi, adică sfârșitul lui octombrie și începutul lui 
noiembrie. Nilul scăzuse la un stat și jumătate de om, dezgolind 
zilnic noi petice de pământ negru, nămolos. In locurile de unde 
se retrăgeau apele, apărea de îndată plugul îngust, tras de doi 
boi. La coarnele lui, în pielea goală, pășea plugarul; alături de 
boi mergea cel care îi îndemna cu o bâtă scurtă, iar la spatele 
acestuia semănătorul care, înaintând prin nămol până la glezne, 
arunca din pumni grâul pe care-l purta în șorț. 

Incepea cel mai frumos anotimp al Egiptului: iarna. Căldura nu 
depășea cincisprezece grade, pământul se acoperea repede cu 
o verdeață ca de smaragd, din mijlocul căreia țâșneau narcisele 
și violetele. Mireasma lor se făcea tot mai tare simțită, în 
mijlocul mirosului greu al pământului și al apei. 

Corabia ce-i purta pe venerata regină Nikotris și pe locţiitorul 
faraonului - Herhor, se arătase de mai multe ori în preajma 
locuinţei Sarei. De fiecare dată prinţul o văzuse pe mama sa, 
stând de vorbă, bine dispusă, cu marele sfetnic și se încredinţă 
că dinadins nu se uita înspre casă, ca și cum ar fi vrut să-i arate 
disprețul ei. 

— Așteptaţi! șopti mânios moștenitorul. Am să vă dovedesc 
că nici eu nu mă plictisesc... 

Când, într-o bună zi, nu cu mult înainte de apusul soarelui, se 
ivi de pe celălalt mal corabia de la curte, cu cortul ei de purpură 
împodobit la colţuri cu pene de struţ, Ramses porunci să i se 
pregătească o barcă de două persoane și-i spuse Sarei că o va 
lua cu el. 

— O, lehova! exclamă ea încrucișându-și mâinile. Dar acolo se 
află mama ta și locțiitorul faraonului... 

— lar aici va fi moștenitorul tronului. la-ţi și harpa, Sara. 

— Să mai iau și harpa? întrebă ea, tremurând. Dar dacă 
venerata ta mamă va voi să stea de vorbă cu tine? Să știi că 
atunci mă arunc în apă! 

— Nu fi copil, Sara, răspunse prinţul râzând. Loctţiitorul 
faraonului și mama sunt mari iubitori de muzică. S-ar putea să le 
câştigi chiar bunăvoința, dacă vei cânta vreun cântec frumos 
evreiesc. Poate chiar ceva de dragoste... 

— Nu cunosc astfel de cântece, răspunse Sara, încurajată de 
cuvintele prinţului. Dar dacă cumva ceea ce voi cânta va plăcea 
celor doi, atunci... 

Cei de pe corabie văzură cum, împreună cu Sara, prinţul se 
urcă într-o barcă obișnuită și că vâslește el însuși. 

— Vezi, mărite preot, îi șopti regina lui Herhor, se îndreaptă 
cu evreica lui spre noi... 

— Moștenitorul a știut să ia măsurile cuvenite față de ostașii 
și ţăranii lui și a dovedit atâta căință îndepărtându-se de zidurile 
palatului, încât măria-ta îi poate ierta această greșeală măruntă, 
răspunse sfetnicul. 

— O, dacă nu s-ar afla și el în barca asta, aș fi poruncit să fie 
făcută ţăndări, zise, mânioasă, regina. 

— La ce bun? întrebă Herhor. Prinţul n-ar fi un urmaș al 
marilor preoţi și al faraonilor, dacă n-ar zgâlţăi frânele pe care, 
din păcate, legea ori obiceiurile noastre - poate și ele greșite -i 
le impun. Oricum, în împrejurări de seamă a dovedit că știe să 
se stăpânească. Ba e chiar în stare să-și recunoască propriile lui 
greșeli, însușire aleasă și prețioasă pentru un moștenitor. Chiar 
faptul că vrea să ne supere cu ibovnica lui e o dovadă că-l doare 
dizgraţia în care a căzut, din cele mai nobile porniri de 
altminteri. 

— Dar evreica asta, șopti regina, mototolind evantaiul de 
pene... 

— Cât privește persoana ei, sunt liniștit acum, zise sfetnicul. E 
o făptură frumoasă, dar prostuță, care nici nu se gândește și nici 
n-ar fi în stare să tragă foloase de pe urma influenței ei asupra 
prinţului. Nu primește darurile și, închisă în colivia ei puţin 
costisitoare, nu vede pe nimeni. Cu timpul poate că va ajunge 
să tragă foloase din situația ei de ibovnică a prințului și să 
păgubească tezaurul moștenitorului cu vreo cincisprezece 
talanti. Până să ajungă însă acolo, Ramses se va plictisi de ea... 

— De-ar glăsui prin gura ta Amon, atotștiutorul! 

— Sunt sigur de acest lucru. Prinţul nu și-a pierdut nicio clipă 
minţile după ea, așa cum pățesc uneori tinerii noștri, pe care o 
femeie isteaţă e în stare să-i despoaie de avere și de sănătate, 
ba să-i ducă până și în sala de judecată. Prinţul petrece cu ea, 
ca un om în toată firea cu o sclavă. lar cum Sara este 
însărcinată... 

— Ce spui? exclamă regina. De unde știi? 

— Un lucru pe care nu-l știe nici măcar moștenitorul și nici 
chiar Sara, zâmbi Herhor. Noi trebuie să știm totul. De altfel 
taina aceasta a putut fi aflată cu ușurință. Alături de Sara se află 
ruda ei, Tafet, o femeie care îndrugă toată ziulica verzi și 
uscate. 

— Au chemat un doctor? 

— Am spus că Sara nici nu știe încă, iar vrednica Tafet, de 
teamă ca prințul să nu-și piardă dragostea pentru pupila ei, i-ar 
răsuci bucuroasă capul acestei... taine. Dar noi nu vom îngădui 
așa ceva. Doar e vorba de copilul prinţului. 

— Dar dacă va fi băiat? Îți dai seama că ar putea isca 
încurcături? zise regina. 

— Totul a fost prevăzut, continuă preotul. Dacă va fi fată îi 
vom da zestre și educaţie, așa cum se cuvine unei fiice de neam 
mare. lar dacă va fi băiat, atunci copilul va fi evreu... 

— Vai! Nepotul meu, evreu! 

— Măria-ta, nu trebuie să-l dispreţuiești prea de timpuriu. 
Iscoadele noastre ne înștiințează că poporul izraelit începe să-și 
dogească un rege. Inainte deci ca băiatul să crească, dorințele 
lor se vor coace și atunci... noi le vom da un monarh, în ale cărui 
vine va curge cu adevărat sânge ales! 

— Ești ca un vultur ale cărui priviri cuprind răsăritul și apusul! 
răspunse regina, uitându-se cu admiraţie la sfetnic. Simt bine că 
disprețul meu pentru fata asta începe să scadă. 

— Cea mai mică picătură din sângele faraonilor trebuie să se 
ridice deasupra popoarelor, ca o stea deasupra pământului, zise 
Herhor. 

În clipa aceea barca moștenitorului plutea la numai câteva 
zeci de pași de corabia curții, iar regina, acoperindu-și faţa cu 
evantaiul, se uita la Sara printre pene. 

— Într-adevăr, e frumoasă! șopti ea. 

— E pentru a doua oară când spui aceste vorbe, măria-ta. 

— Deci și acest lucru îl știi? zâmbi regina, uitându-se la 
Herhor. 

Preotul își lăsă ochii în jos. 

Dinspre barcă răsunară sunetele harpei și Sara începu să 
cânte cu o voce tremurătoare: 

„Cât de mare este Domnul, cât de mare este Domnul, 
Dumnezeul tău, o, Israel!” 

— Minunată voce! șopti regina. 

Marele preot asculta cu atenţia încordată. 

„Zilele lui nu au început - continuă Sara să cânte - iar casa lui 
nu are hotar. Sub privirea lui tăriile veșnice se schimbă ca 
veșmintele pe care omul le îmbracă și apoi le aruncă. Stelele se 
aprind și se sting, ca scânteile lemnului tare, iar pământul e ca o 
cărămidă pe care drumeţul a atins-o o dată cu piciorul, 
urmându-și mereu calea tot înainte. 

Cât de mare este Domnul tău, o Israel! Nu se află nimeni care 
să-i spună: «Fă aceasta!» și nici pântec care să-l fi născut. Ela 
făcut prăpăstii nesfârșite, deasupra cărora se înalţă cât îi place. 
El preface bezna în lumină, iar pulberea pământului în fiinţe 
cuvântătoare. 

La leii cei cumpliţi se uită ca la niște lăcuste, la elefantul uriaș 
ca la un purice, iar la balenă ca la un prunc. 

Arcul său în trei culori împarte cerul în două și se sprijină de 
marginea pământului. Unde-i oare poarta care să se asemuiască 
înălţimii lui? La tunetul său popoarele se cutremură și nu-i 
nimeni sub soare care să-i înfrunte săgețile sclipitoare. 

Răsuflarea sa e ca vântul de la miază-noapte care trezește 
arborii adormiţi, iar hamsinul care pârjolește pământul este 
sufletul său. 

Când deasupra apei întinde mina, apa se preface în piatră. El 
face ca mările să se reverse în alte locuri, așa cum femeia varsă 
vinul în ulcioare. El despică pământul ca pe o pânză putrezită, 
iar piscurile pleșuve ale munţilor le acoperă cu zăpadă argintie. 

El ascunde în bobul de grâu sute de alte boabe și face ca 
păsările să se înmulțească. Dintr-o crisalidă adormită scoate 
fluturele auriu, iar trupurilor omenești, din morminte, le 
poruncește să aștepte învierea...” 

Vâslașii, ascultând cu  luare-aminte cântecul, ridicaseră 
lopețile și corabia purpurie plutea acum încet, singură, în voia 
apei. Deodată Herhor se ridică și strigă: 

— Întoarceţi spre Memfis! 

Lopeţile loviră apa, corabia se înturnă pe loc și, fremătând, 
începu să despice valurile împotriva curentului. În urma ei 
străbătea cântecul Sarei din ce în ce mai încet: 

„El vede cum bate inima puricelui și vede cărările ascunse pe 
unde hoinărește gândul cel mai stingher al omului. Dar nu se 
află om care să se poată uita în inima sa și să-i ghicească 
gândurile. 

În faţa strălucirii podoabelor sale cele mai mari duhuri își 
acoperă feţele. In faţa privirii lui zeii cetăților și popoarelor 
puternice se răsucesc și se usucă asemenea florilor ofilite. 

El este tăria. 

El este viața. 

El este înțelepciunea. 

El este Domnul tău, Dumnezeul tău, Israel.” 

— De ce ai poruncit, mărite preot, să se îndepărteze corabia? 
întrebă regina Nikotris. 

— Măria-ta știe ce-i cântecul acesta? răspunse Herhor într-o 
limbă înțeleasă numai de preoţi. Fata asta proastă cântă în 
mijlocul Nilului o rugăciune îngăduit să fie spusă numai în 
ungherele cele mai tainice ale templelor noastre. 

— Deci săvârșește un sacrilegiu? 

— Din fericire, pe corabia aceasta se află un singur preot. Eu 
n-am auzit cântecul, și chiar de l-aș fi auzit, îl voi uita. Mă tem 
însă ca zeii să nu întindă braţul lor spre fata asta... 

— Dar de unde știe ea înfricoșătoarea rugăciune? De la 
Ramses n-a putut-o învăţa. 

— Prinţul n-are nicio vină. Dar să nu uiţi, maria-ta, că evreii au 
dus numeroase comori de acest fel din Egiptul nostru. ȘI, de 
aceea, dintre toate popoarele lumii, noi pe ei îi socotim 
profanatori. 

Regina îl apucă pe marele preot de mână. 

— Dar fiului meu, șopti ea, uitându-se în ochii lui Herhor, nu i 
se va întâmpla nimic rău? 

— Te încredinţez, măria-ta, că nimănui nu i se va întâmpla 
nimic rău, atâta timp cât eu n-am auzit și nu știu. Dar pe prinţ 
trebuie să-l despărţim de fata asta... 

— Să-l despărţim cu binișorul, nu-i așa? întrebă mama. 

— Cât mai cu binișorul, cât mai ușurel, dar trebuie. Mi s-a 
părut, zise marele preot, ca și cum ar fi vorbit cu sine însuși, că 
am prevăzut totul. Totul, afară de sacrilegiul care, lângă această 
femeie ciudată, îl amenință pe moștenitorul tronului! Herhor 
căzu pe gânduri și apoi adăugă: Da, așa-i, măria-ta! Ar putea 
cineva să râdă de multe din credinţele noastre; totuși, nu-i mai 
puţin adevărat că fiul faraonului nu trebuie să aibă legături cu 
evreica. 

Capitolul XVII 


Din seara aceea, corabia curţii nu s-a mai arătat pe Nil, iar 
prinţul Ramses începu să se plictisească de-a binelea. 

Se apropia luna Mehir, adică decembrie. Apele scădeau 
necontenit, pământul uscat sporea tot mai mult, iarba devenea 
din zi în zi tot mai înaltă și mai deasă, iar prin ea se iveau, 
asemenea unor scântei colorate, felurite flori nespus de 
parfumate. Într-o singură zi apărură, ca niște insule într-o mare 
de verdeață, covoare înflorite: albe, albastre, galbene, trandafirii 
sau pestriţe, răspândind o mireasmă ameţitoare. 

Cu toate acestea, prinţul se plictisea, simțind chiar un fel de 
teamă. De la plecarea tatălui său nu mai fusese pe la palat și 
nici de acolo nu venise nimeni la el, nici chiar Tutmozis care, de 
când îl văzuse ultima oară, pierise ca un șarpe în iarbă. li 
respectau oare singurătatea, voiau să-i facă sânge rău, sau se 
temeau numai să-l viziteze pentru că era căzut în dizgrație? 
Ramses nu știa. „Te pomenești că tata o să mă înlăture și pe 
mine de la tron, așa cum a făcut cu frații mei mai vârstnici...” își 
zicea el uneori în gând și broboane de sudoare îi năpădeau 
fruntea, iar fiori reci îi străbăteau picioarele. 

Ce va face el, atunci? 

Și pe deasupra, nici Sara nu se simţea bine; slăbea, devenea 
tot mai palidă, ochii ei mari erau obosiţi, iar uneori, dimineaţa, 
se plângea că are grețuri. 

— l-a făcut desigur cineva farmece, sărmana! gemea vicleana 
Tafet, pe care prinţul n-o putea suferi din pricina limbuţiei și 
apucăturilor ei smintite. 

Ramses văzuse de pildă de câteva ori cum Tafet trimitea la 
Memfis, seara, coșuri uriașe cu mâncare, rufărie și chiar vase. 

lar a doua zi, se plângea cât o ţinea gura că în casă nu maie 
făină, vin, sau că nu mai sunt destule oale. Căci, din clipa în care 
moștenitorul se mutase în casa lor, se consumau de zece ori mai 
multe alimente decât înainte. „Sunt sigur, se gândea Ramses, 
că zgripțuroaica asta limbută mă fură.” 

Pe vremea aceea singura petrecere a prințului era să asiste la 
culesul curmalelor. Un ţăran, în pielea goală, se apropia de 
palmierul înalt și fără crengi, îi încolăcea tulpina și propriul său 
mijloc cu o frânghie, făcând un fel de inel larg și se căţăra pe 
copac cu călcâiele, aplecându-și trupul întreg pe spate. Frânghia 
îl ţinea strâns de copac. Muta apoi inelul de frânghie puţin mai 
sus, pe tulpină, se cățăra din nou, muta iarăși frânghia și, în 
chipul acesta, riscând mereu să-și frângă șira spinării, se urca. 
Uneori, la o înălţime de câteva caturi, până în vârful copacului, 
acolo unde într-un buchet de frunze mari creșteau curmalele. 

Martor la aceste exerciţii de gimnastică era nu numai prinţul, 
ci și copiii evreilor. La început nu se prea arătau. Apoi, de prin 
tufe, de dincolo de zid, începură să li se vadă capetele cu părul 
cârlionţat și negru, cu ochii lucioși. Mai târziu, băgând de seamă 
că prinţul nu-i alungă, copiii ieșeau din ascunzători și se 
apropiau tiptil de copacul cules. O fetiță, cea mai îndrăzneață, 
ridică de jos o curmală frumoasă, și i-o dărui lui Ramses. Unul 
din băieți mâncă el însuși o curmală, pe cea mai mică, iar ceilalţi 
copii se porniră și ei ba să guste fructe, ba să-l cinstească pe 
prinţ cu ele. La început i le-au adus pe cele mai bune, mai apoi 
unele mai rele, iar la urmă pe cele mai stricate. 

Viitorul monarh al lumii căzu pe gânduri, se ridică posomorât 
și plecă. 

Ciudata boală a Sarei, lacrimile necontenite și ofilirea 
farmecului ei, precum și rudele ei care, încetând să se mai 
ascundă, gospodăreau tot mai zgomotos pe lângă casă, îl făcură 
pe prinţ să se sature până-n gât de acel frumos colţișor al 
pământului. Nu se mai plimba cu barca, nu mai mergea la 
vânătoare, nu mai privea la culesul curmalelor; mohorât, 
rătăcea prin grădină, ori își pironea privirile, de pe terasă, spre 
palatul faraonului. Nechemat, nu s-ar fi întors nicicând la curte; 
începuse chiar să se gândească la o călătorie la moșiile sale din 
Egiptul de Jos, de lângă mare. 

În această stare de spirit îl găsi Tutmozis care sosi într-una 
din zile pe o corabie gătită a curții, aducându-i o invitaţie din 
partea faraonului. Acesta dorea, la întoarcerea din Teba, să fie 
întâmpinat și salutat de moștenitorul tronului. Citind milostiva 
scrisoare a monarhului, prințul simţi cum îl trec fiori, se 
îngălbeni, apoi se îmbujoră. Fu cuprins de o atât de mare 
tulburare, încât nici nu văzu peruca nouă, uriașă, a lui Tutmozis, 
ce răspândea în juru-i cincisprezece miresme felurite, nu-i luă în 
seamă nici tunica, nici mantia, mai fină decât ceața, și nici 
măcar sandalele împodobite cu aur și mărgăritare. După câtva 
timp, Ramses își veni în fire și, fără să-l privească pe Tutmozis, îi 
zise: 

— De ce n-ai fost pe la mine de-atâta vreme? Te-a înfricoșat 
oare dizgraţia în care am căzut? 

— O, zeilor! strigă spilcuitul Tutmozis. Când oare ai căzut în 
dizgrație și faţă de cine? N-a fost curier al faraonului care să nu 
fi întrebat ce mai faci, iar prea venerata regină Nikotris și 
vrednicul Herhor și-au îndreptat de mai multe ori corabia în 
preajma casei tale, nădăjduind că vei face la rându-ţi măcar o 
sută de pași din cei câteva mii făcuţi de ei spre tine. Cât despre 
oștire, nici nu mai pomenesc! Soldaţii oștilor tale sunt muţi în 
timpul instrucției ca palmierii, nu mai părăsesc tabăra, iar 
viteazul Patrokles, de supărare, bea și înjură cât e ziulica de 
mare. 

Așadar nu era în dizgrație și chiar dacă fusese, totul luase 
sfârșit. Gândul acesta fu pentru Ramses ca o cupă de vin 
strașnic. Făcu repede o baie, se unse cu uleiuri, îmbrăcă rufe 
proaspete, tunica de oștean, coiful cu pene și se duse la Sara 
care, palidă, zăcea culcată, sub îngrijirea lui Tafet. Văzându-l 
îmbrăcat așa, Sara scoase un țipăt. Se așeză pe pat și 
încolăcindu-i gâtul cu braţele, șopti: 

— Pleci, stăpânul meu? Nu te vei mai întoarce! 

— Cum așa? se miră prințul. N-am plecat oare, și nu m-am 
întors de fiecare dată? 

— Așa îmbrăcat, te țin minte, acolo... în valea noastră... zise 
Sara. O, unde sunt timpurile acelea! Au trecut atât de repede, s- 
au dus de-atâta vreme... 

— Mă voi întoarce, fii fără grijă și-ţi voi aduce cel mai iscusit 
doctor. 

— De ce? îl întrerupse Tafet. E doar sănătoasă, păuniţa mea. 
N-are nevoie decât de odihnă. lar doctorii egipteni o vor 
îmbolnăvi cu adevărat... 

Prințul nici nu se uită la ea. 

— Aceasta a fost luna mea cea mai fericită cu tine, zise Sara, 
lipindu-se de Ramses, dar... nu mi-a adus fericire. 

Pe corabia regală răsunară trâmbiţele, repetând semnalul dat 
în susul apei. 

Sara se cutremură. 

— O, auzi oare, stăpâne, sunetele astea îngrozitoare? Le auzi 
și zâmbești... Vai mie! Te smulgi din brațele mele. Când te 
cheamă trâmbiţele, nu te mai poate opri nimic și, eu atât mai 
puţin, sclava ta... 

— Ai vrea să aud mereu cum cotcodăcesc găinile aici? o 
întrerupse prinţul, pierzându-și răbdarea. Rămâi cu bine și 
așteaptă-mă plină de voioșie! 

Sara își desprinse braţele și-l privi atât de jalnic, încât prinţul, 
îmblânzindu-se, o mângâie: 

— Lasă, fii liniștită. Ti-e frică de trâmbițe? Au fost ele, oare, 
atunci semn rău? 

— Stăpâne, spuse Sara, știu bine că vor să te oprească acolo. 
Îndeplinește-mi doar o ultimă dorinţă. Am să-ţi dau, zise ea 
plângând cu hohote, am să-ţi dau o colivie cu porumbei născuţi 
și crescuţi aici. De câte ori îţi vei aduce aminte de sclava ta, 
deschide colivia și dă drumul unuia din ei, să zboare. Imi va 
aduce vești de la tine, iar eu... îl voi săruta... îl voi dezmierda, 
așa ca... așa ca... Hai, du-te acum! 

Prinţul o îmbrăţișă și porni spre corabie, poruncind negrului 
său să ia porumbeii Sarei și să-l ajungă din urmă într-o luntre 
ușoară. 

Când moștenitorul se ivi, tobele și surlele răsunară, iar 
oamenii făcură mare zarvă. Din nou printre soldaţi, prinţul 
răsuflă adânc și își întinse brațele, ca și cum s-ar fi eliberat de 
niște cătușe. 

— Uf! zise el, adresându-i-se lui Tutmozis, m-am săturat și de 
muieri. O, tu Osiris! Poruncește mai degrabă să fiu pus de îndată 
pe un grătar, la foc domol, decât să fiu lăsat stingher, încă o 
dată. 

— Așa-i, încuviință Tutmozis, dragostea este ca femeia: poți 
să guști din ea cu plăcere, dar nu-ţi poţi petrece tot timpul lângă 
ea. Brrr! Mă trec fiorii când mă gândesc că ai petrecut timp de 
aproape două luni, hrănit în fiecare seară cu sărutări, dimineaţa 
cu curmale, iar la prânz cu lapte de măgăriță... 

— Sara e o fată foarte bună, zise prinţul. 

Prinţul se întoarse, iar Tutmozis, voios, clipi din ochi către 
oșteni, ca și cum ar fi vrut să le dea de știre că Ramses nu-i va 
mai părăsi curând. 

Cu cât înaintau în susul apei, cu atât întâlneau mai mulţi 
oameni pe amândouă malurile și mai multe bărci pe NII și tot 
mai multe flori, cununi și buchete erau aruncate spre corabia 
faraonului. 

La o depărtare cam de o milă dincolo de Memfis, unde se 
adunase mulţimea cu prapuri, cu statui de zei și muzică, se 
auzea un freamăt mare, ce semăna cu apropierea furtunii. 

— lată-l și pe măritul faraon! exclamă Tutmozis, plin de 
voioșie. 

În faţa ochilor mulţimii răsări o priveliște nemaivăzută. 
Corabia uriașă a faraonului, cu prora ridicată ca o lebădă, plutea 
în mijlocul unei cotituri largi. De-a dreapta și de-a stânga ei, ca 
două imense aripi, înaintau nenumărate bărci ale supușilor, iar 
în urmă, ca un evantai bogat, se întindea alaiul monarhului 
Egiptului. Nu era om care să nu strige, să nu cânte, să nu bată 
din palme sau să nu arunce flori la picioarele regelui pe care 
nimeni nu-l zărea măcar. Le era tuturor de ajuns că deasupra 
cortului auriu și a panașelor de pene de strutț, flutura steagul 
roșu-albastru, semn că faraonul era acolo. Oamenii din bărci 
păreau beţi, iar cei de pe maluri înnebuniţi. In fiecare clipă o 
barcă ciocnea, ori chiar răsturna alta și cineva cădea în apa din 
care, din fericire, fugiseră toţi crocodilii, speriaţi de atâta 
nemaipomenită zarvă. Pe maluri oamenii se înghesuiau, nimeni 
nu ţinea seama că alături era vecinul, tatăl sau copilul lui și, 
cuprinși parcă de nebunie, stăteau cu ochii pironiţi pe prora 
aurie a corabiei și pe cortul faraonului. Până și cei călcaţi în 
picioare, cu coatele strivite și încheieturile sucite de către 
mulțimea în delir, nu scoteau decât un singur strigăt: 

— Să ne trăieşti veșnic, stăpâne... Să strălucești, o, soare al 
Egiptului... 

În curând, delirul acestei adunări se întinse și asupra corabiei 
moștenitorului; ofițerii, soldaţii, văslașii, uniţi toţi într-o singură 
ceată, strigau care mai de care, întrecându-se, iar Tutmozis, 
uitând până și de Ramses, se cățărase pe prora înaltă a corabiei 
fiind cât pe ce să cadă în apă. 

În clipa aceea răsunară trâmbiţele de pe corabia faraonului, 
iar după o clipă răspunse trâmbiţa de pe corabia lui Ramses. 
Încă un semnal, și corabia moștenitorului se apropie de marea 
corabie a faraonului. 

Un dregător îl chemă pe Ramses. Între corăbii fu aruncată o 
punte de cedru cu balustrada sculptată și prinţul se pomeni în 
faţa tatălui său. 

Apariţia faraonului sau furtuna de urale din jurul lor îl zăpăciră 
atât de mult pe prinţ, încât nu fu în stare să scoată un singur 
cuvânt. Căzu la picioarele tatălui său, iar stăpânul lumii îl 
strânse la pieptul său divin. 

Peste o clipă fură ridicaţi pereţii laterali ai cortului și poporul 
întreg, de pe amândouă malurile Nilului, îl putu zări pe monarh 
stând pe tron, iar pe treapta cea mai de sus pe prințul Ramses 
îngenuncheat, cu capul la pieptul tatălui său. 

Tăcerea era atât de adâncă, încât se putea auzi fluturarea 
steagurilor de pe corăbii. Și, deodată, izbucni un strigăt uriaș, 
mai puternic decât toate cele de până atunci. Poporul egiptean 
cinstea prin uralele sale împăcarea tatălui cu fiul, salutându-l pe 
stăpânul de azi și pe cel de mâine. 

Dacă cineva ar fi crezut în neînțelegerile din sânul sacrei 
familii a faraonului, s-ar fi încredințat acum că ramura cea nouă 
a dinastiei era crescută puternic pe tulpină. 

Faraonul arăta foarte slabit. După ce-și salută din toată inima 
fiul, îi spuse să se așeze lângă tron și-i zise: 

— Sufletul meu voia să fie mereu lângă tine, Ramses, și era 
stăpânit de un dor cu atât mai fierbinte, cu cât aveam vești 
bune despre tine. Astăzi văd că ești nu numai un tânăr cu inimă 
de leu, dar și un bărbat plin de chibzuială, care știe să-și judece 
pornirile, e în stare să se stăpânească și are simţul intereselor 
de stat. 

lar când prinţul, tăcând de emoție, sărută picioarele tatălui 
său, faraonul urmă: 

— Bine ai făcut că ai renunţat la cele două pâlcuri grecești; ți 
se cuvine steagul de oaste Memfi, al cărui comandant ești 
începând de azi... 

— O, tată! șopti moștenitorul, tremurând de emotie. 

— Pe deasupra, în Egiptul de Jos, deschis din trei părți 
atacurilor dușmane, îmi trebuie un om vrednic și chibzuit, care 
să vadă totul, de jur împrejur, să le judece toate în inima sa, iar 
în împrejurări grabnice să treacă fulgerător la fapte. De aceea, 
în acea jumătate a regatului, te numesc locţiitorul meu. 

Ochii lui Ramses vărsară lacrimi din belșug. Astfel își luă el 
rămas bun de la tinereţe, salutând puterea către care sufletul i 
se îndreptase de timpuriu, cu dor și cu neliniște. 

— Sunt obosit și bolnav, zise monarhul, și de n-ar fi grija 
pentru vârsta ta, încă fragedă, ca și de viitorul statului, i-aș ruga 
pe nemuritorii străbuni să mă cheme chiar azi la ei, în gloria lor. 
Pe zi ce trece mi-e tot mai greu și de aceea, Ramses, vei începe 
să împărţi cu mine, de pe acum, povara puterii. Așa cum cloșca 
își învaţă puii să caute boabe și să se ferească de uliu, la fel te 
voi învăța și eu meșteșugul greu al cârmuirii statului și a 
urmăririi uneltirilor dușmane. Fie ca o dată și-o dată să te 
năpustești asupra lor ca vulturul asupra prepeliţelor sperioase! 

Corabia regală și măreţul ei alai se apropiară de palat. Obosit, 
monarhul se așeză în lectică; în clipa aceea, Herhor se apropie 
de moștenitor. 

— Îngăduie-mi, viteazule prinţ, zise el, să fiu primul dintre cei 
care se bucură de înălţarea ta. Îţi urez să conduci armatele cu 
aceeași faimă cu care întru slava Egiptului vei cârmui cel mai de 
seamă ţinut al statului. 

Ramses îi strânse mâna cu putere. 

— Herhor, tu ai făcut asta? îl întrebă el. 

— i se cuvenea, răspunse sfetnicul. 

— Ai recunoștința mea și te vei încredința că nu cântărește 
uşor. 

— Vorbind așa m-ai și răsplătit, răspunse Herhor. 

Prinţul vru să se îndepărteze, Herhor însă îl opri. 

— Încă o vorbă, zise el. Atrage-i luarea-aminte, erpatre, uneia 
dintre femeile tale, Sarei, să nu mai cânte imnuri religioase. 

lar când Ramses îl privi uimit, el adăugă: 

— Atunci, în timpul plimbării pe Nil, fata a cântat cel mai 
sacru imn al nostru, pe care n-au dreptul să-l asculte decât 
faraonul și marii preoți. Ar fi putut să ispășească din greu, 
sărmana copilă, pentru priceperea ei de-a cânta. 

— A săvârșit, deci, un sacrilegiu? întrebă prinţul încurcat. 

— Fără să vrea, răspunse marele preot. Din fericire, am auzit- 
o numai eu și socot că între cântarea aceea și imnul nostru este 
o asemănare foarte îndepărtată. Oricum, să n-o mai cânte 
niciodată. 

— Trebuie, totuși, să-și ispășească păcatul, zise prinţul. Va fi 
de ajuns, oare, pentru o străină, dacă va dărui templului lui Isis 
treizeci de vaci? 

— Da, poate dărui, răspunse Herhor, făcând o strâmbătură 
ușoară. Zeii sunt bucuroși să li se aducă daruri... 

— lar tu, mărite preot, îi zise Ramses, binevoiește să primeşti 
acest scut minunat pe care îl am de la sfântul meu bunic. 

— Mie? Scutul lui Amenhotep? exclamă preotul, mișcat. Sunt 
oare vrednic de el? 

— Prin înțelepciune, îl ajungi pe bunicul meu; iar prin rang, îl 
vei ajunge. 

Herhor se înclină adânc, în tăcere. Scutul acela de aur, 
încrustat cu pietre scumpe, în afară de marea lui valoare în bani 
avea și însemnătatea unei amulete; era, deci, un dar regesc. O 
și mai mare însemnătate aveau însă cuvintele prinţului: prin 
rang îl va ajunge pe Amenhotep. Amenhotep era doar socrul 
faraonului... Oare se și hotărâse moștenitorul să se însoare cu 
fiica lui? 

Acesta era visul cel mai drag al preotului și al reginei Nikotris. 
Trebuie să recunoaștem însă că, vorbind despre viitoarele 
ranguri ale lui Herhor, Ramses nu se gândise câtuși de puţin la o 
căsătorie cu fiica demnitarului, ci la acordarea unor noi 
demnități, din multele ce se aflau în temple și la curte. 

Capitolul XVIII 


Din ziua în care ajunse locţiitor al faraonului în Egiptul de Jos 
începu pentru Ramses o viață nespus de grea, cum nu-și 
închipuise nicicând, deși se născuse și crescuse în mijlocul curții 
regale. Era hărțuit necontenit iar călăii lui erau toți cei ce 
veneau cu plângeri, aparţinând diferitelor stări sociale. Incă din 
prima zi văzând mulţimea de oameni care, înghesuindu-se și 
împingându-se, călca fără voie iarba, rupea pomii și strica chiar 
zidul înconjurător, moștenitorul a cerut să-i fie păzit palatul cu 
străji. În a treia zi a trebuit să fugă din casă și să se 
adăpostească în palatul propriu-zis, unde, datorită deselor străji 
și, mai ales, a zidurilor înalte, pătrunderea oamenilor de rând 
era mult îngreuiată. 

Timp de zece zile se perindară prin faţa ochilor lui soli ai 
întregului Egipt, dacă nu chiar ai întregii lumi din acea vreme. 

Mai întâi au fost lăsaţi să intre cei mari. Veniră, astfel, să-l 
salute, marii preoţi ai templelor, sfetnicii, solii fenicieni, greci, 
evrei, asirieni, nubieni, de-ale căror veșminte nici nu-și mai 
putea măcar aduce aminte. Urmară apoi trimișii ținuturilor 
învecinate, judecătorii, ofiţerii steagului de oaste Memfi și 
stăpânii moșiilor. 

Oamenii aceștia nu cereau nimic; își arătau doar bucuria. 
Ascultându-i, însă, de dimineaţa până la amiază și de la amiază 
până seara, prinţul își simţea capul ametit și mădularele frânte. 

Veniră în sfârșit, cu daruri, reprezentanţii celor de jos; 
negustorii aduseră aur, chihlimbar, ţesături străine, parfumuri și 
fructe. Urmară cămătarii, după ei arhitecţii cu planurile noilor 
clădiri, sculptorii cu proiectele statuilor cu basoreliefuri, pietrarii, 

olarii, tâmplarii obișnuiți și de lux, fierarii, arămarii, tăbăcarii, 
vierii, țesătorii și chiar parastiții. 

Incă nu se sfârșise bine procesiunea aducătorilor de daruri, 
când se și năpusti mulţimea celor care veneau cu plângeri. 
Betegi, văduve și orfani ai foștilor ofițeri cereau pensii, pe când 
cei de neam voiau dregătorii pentru fiii lor. Inginerii prezentau 
proiectele unor noi sisteme de irigație, medicii înfățișau leacuri 
împotriva tuturor bolilor, iar astrologii-  horoscoape. Rudele 
întemnițaţilor cereau micşorarea pedepselor iar a celor 
condamnaţi la moarte rugau să le fie cruțată viaţa; bolnavii îl 
implorau pe moștenitor să-i atingă cu mâna sau să le dăruiască 
măcar scuipatul lui. 

În sfârșit, se înfăţișară femei frumoase, ori mame ale căror 
fete cu nuri îl ispiteau necontenit, uneori cu umilință, să le 
primească în casa lui. Unele, aducând laude fecioriei sau 
însușirilor lor, aminteau chiar suma despăgubirii cuvenite. 

După zece zile, cât timp se perindară prin faţa lui, clipă de 
clipă, atâtea fețe noi cărora tot ascultându-le păsurile, cu 
neputinţă de îndeplinit, chiar de-ai fi avut toată bogăţia lumii și 
ajutorul tuturor zeilor, Ramses era sfârșit de oboseală. Nu mai 
putea dormi noaptea și era atât de sensibil încât îl scotea din 
fire chiar bâzâitul muștelor; uneori se întreba ce voiau oamenii 
de la el. Şi tot Herhor fu acela care îi veni în ajutor. El porunci să 
li se spună celor mari că prinţul nu mai primește pe nimeni, iar 
în ce privește mulţimea, care, cu toate îndemnurile de a se 
risipi, continua să rămână grămădită, în așteptare, revărsă 
asupră-i o ceată de oșteni numizi, cu nuiele. Aceștia izbutiră 
mult mai ușor decât Ramses să le împlinească voile. Astfel, în 
mai puţin de un ceas, se împrăștiară toţi ca o ceață, iar unii 
dintre ei fură siliți să-și pună câteva zile în șir prișniţe la cap, sau 
în alte părţi vătămate ale trupului. 

După această încercare de a-și exercita puterea supremă, 
prinţul simţi un adânc dezgust pentru oameni și căzu într-o stare 
de deplină nepăsare. Timp de două zile rămase întins pe 
canapea, cu mâinile sub cap, uitându-se năuc în tavan. Nu se 
mai mira că faraonul, tatăl său, își petrecea timpul în picioarele 
altarelor zeilor. Nu putea, totuși, înțelege cum de era în stare 
Herhor să facă față potopului de treburi care, asemenea unei 
furtuni, nu numai că întreceau puterile omenești, dar amenințau 

chiar să te strivească. „În ce chip își poate oare omul înfăptui 
planurile, dacă mulțimea petiţionarilor îi înlănţuie voința, îi 
nimicește gândurile, îi suge sângele? După zece zile sunt parcă 
bolnav; după un an, cred că aș căpia de-a binelea. In slujba asta 
omul nu-i liber să facă niciun fel de planuri; trebuie doar să lupte 
ca să nu-și piardă minţile”. 

Din pricina slăbiciunii de care dădea dovadă în noua lui 
îndeletnicire de monarh, îl cuprinse o panică atât de mare, încât 
îl chemă pe Herhor și, gemând, îi mărturisi necazurile. 

Demnitarul ascultă zâmbind păsul tânărului mânuitor al navei 
statului și apoi zise: 

— Ştii, oare, prinţe, că palatul acesta uriaș în care locuim a 
fost ridicat de un singur arhitect numit Senebi, care nici n-a 
apucat măcar să-l vadă terminat? ȘI, știi, cum acest arhitect, 
trecut la nemurire, a putut să-și înfăptuiască planul fără să se 
ostenească vreodată și fără să-și piardă cândva voioșia 
cugetului? 

— Cum? 

— Uite cum: el nu le-a făcut toate singur, cu mâna lui; n-a 
cioplit lemnul sau pietrele, n-a frământat cărămizile, nu le-a 
cărat pe schele, nu le-a așezat și nu le-a întărit. A schiţat doar 
planul și încă și pentru asta a avut ajutoare. lar tu, prinţe, ai vrut 
să le faci toate singur; singur să asculţi păsurile oamenilor și 
singur să descurci toate treburile. Lucrul acesta depășește 
puterea omului! 

— Cum puteam face altfel, dacă printre petiţionari se aflau 
oameni nevinovaţi care fuseseră nedreptăţiţi, sau oameni 
merituoși care nu fuseseră răsplătiți? Dreptatea e doar temelia 
statului, răspunse prinţul. 

— Pe câţi îi poţi asculta zilnic, fără să obosești? îl întrebă 
Herhor. 

— Să zicem... vreo douăzeci... 

— Ești fericit! Eu pot asculta cel mult șase, ori zece; aceștia 
nu sunt însă oameni cu jalbe, ei mari demnitari, supraveghetori 
și sfetnici. Niciunul dintre ei nu-mi spune amănunte, ci cele mai 
de seamă lucruri ce se petrec în armată, pe moșiile faraonului, 
în treburile religioase, la judecăţi, în provincii, în mișcările 
Nilului. Și nu mi se aduc la cunoștință fapte lipsite de 
însemnătate, deoarece fiecare dintre ei, înainte de a veni la 

mine, a trebuit să asculte zeci de alţi dregători mai mici. lar 
fiecare dintre aceștia și-a strâns știrile de la zeci de dregători 
mărunți, iar aceștia au ascultat rapoartele a altor zeci de slugi și 
mai mărunte. In chipul acesta eu și măritul faraon, stând de 
vorbă zilnic numai cu zece oameni, știm cele mai de seamă 
fapte petrecute în sute de mii de colțuri din ţară și din lumea 
întreagă. Straja care veghează pe o bucăţică de uliţă din Memfis 
vede doar câteva case, căpetenia lui cunoaște ulița întreagă; 
sutașul - o întreagă parte a orașului, iar șeful lui - orașul întreg. 
Faraonul stă deasupra lor, a tuturor, ca pe cel mai înalt pilon al 
templului Ptah:$, și vede nu numai Memfisul, ci încă și orașele 
Sohem, Teba, Heran, Turra, Tetaui, împrejurimile lor și o bună 
bucată din deșertul apusean. De la această înălțime faraonul nu- 
i poate vedea, e drept, pe cei nedreptăţiţi sau nerăsplătiţi, dar 
poate zări un mare număr de oameni fără lucru, adunați la un 
loc. Nu-l va putea vedea pe oșteanul care stă și bea, dar își va 
putea da seama dacă oastea face ori nu instrucţie. Nu vede 
bucatele de pe masa ţăranului sau orășeanului, dar poate vedea 
focul ce-a izbucnit într-o anume parte a orașului. În această 
rânduială, zise Herhor cu însufleţire, stă puterea și faima statului 
nostru. lar când Snofru”, unul dintre faraonii dinastiei întâia l-a 
întrebat pe un preot ce fel de monument să-și ridice, acesta i-a 
răspuns: „Desenează pe pământ, stăpâne, un pătrat și pune pe 
el șase milioane de pietroaie, închipuind poporul. Deasupra 
pune șaizeci de mii de pietre cioplite; ele vor fi dregătorii tăi de 
jos, deasupra lor pune alte șase mii de pietre șlefuite; vor fi 
dregătorii cei de sus. Așază, peste ei, șaizeci de basoreliefuri: 
vor fi sfetnicii și comandanții tăi cei mai apropiaţi; iar în vârf 
urcă un singur bloc de piatră, cu chipul de aur al soarelui și 
acesta vei fi tu însuţi”. Și chiar așa a făcut faraonul Snofru. În 
felul acesta a luat fiinţă cea mai veche piramidă cu trepte, 
adevărata imagine a statului nostru, din care s-au născut toate 
celelalte. Sunt construcţii de neclintit, de pe al căror creștet se 
văd marginile pământului și care vor trezi uimirea celor mai 
îndepărtate generaţii. Din rânduiala aceasta, continuă 
demnitarul, a izvorât și întâietatea noastră asupra vecinilor. 


3 Divinitate principală a orașului Memfis, zeul Ptah era considerat, în mitologia vechiului 
Egipt, ocrotitorul artelor și meșteșugurilor. 

3 A construit, la începutul celui de al treilea mileniu î.e.n., două dintre cele mai vechi 
piramide ale Egiptului, la Medum (între Memfis și Fayum). 

Etiopienii au fost tot atât de numeroși ca și noi. Regele lor însă 
purta singur grija vitelor, el singur își bătea cu nuiaua supușii al 
căror număr nu-l știa și pe care nici n-a putut să-i adune la un 
loc, atunci când oștirile noastre au pătruns pe pământul lui. Și n- 
am găsit o ţară, ci o mare adunătură de oameni în neorânduială. 
lată de ce astăzi sunt supușii noștri. Prinţul Libiei, judecând el 
însuși toate pricinile, mai ales pe cele dintre bogătași, își pierde 
atâta vreme, încât aproape că nu-i mai rămâne nicio clipă 
pentru celelalte treburi. lată de ce chiar la el acasă înfloresc 
bande întregi de tâlhari, pe care i le nimicim noi. Și-ar trebui să 
mai știi un lucru că, dacă în Fenicia ar exista un singur rege 
care, știind faptele ce se petrec ar putea să poruncească în 
toate orașele, ţara asta n-ar mai fi silită să ne plătească tribut, 
nici măcar un singur uten. Pentru noi e o adevărată fericire că 
regii din Ninive și Babilon au numai câte un singur mare sfetnic, 
iar ei înșiși sunt tot atât de osteniţi de năvala treburilor, cum 
ești tu astăzi. Ei voiesc să vadă, să judece și să poruncească 
totul. lată de ce au încurcat toate treburile statului pentru o sută 
de ani. Dacă s-ar găsi însă vreun netrebnic de scrib de al nostru 
care s-ar duce acolo, dacă ar lămuri regilor greșelile lor în arta 
cârmulirii ţării și dacă ar înstăpâni rânduiala noastră, piramida 
noastră, atunci, peste vreo zece sau cincisprezece ani, ludeea și 
Fenicia ar cădea în mâinile asirienilor, iar peste alte câteva zeci 
de ani, asupra noastră s-ar prăvăli, de la miază-noapte și răsărit, 
dinspre mare și uscat, armatele lor puternice, cărora s-ar putea 
să nu fim în stare să le ţinem piept. 

— Ar trebui dar să-i atacăm noi, astăzi, ajutaţi de 
neorânduiala care domnește la ei! exclamă prințul. 

— Nu ne-am vindecat încă rănile, după victoriile noastre, 
răspunse Herhor, rece, și începu să-și ia rămas bun de la 
Ramses. 

— Să mai fim încă slăbiţi de pe urma izbânzilor? izbucni 
moștenitorul. N-am adus, oare, destule comori? 

— Securea cu care tăiem copacii nu se tocește și ea? întrebă 
Herhor, și ieși. 

Prinţul înţelese că marele sfetnic ţinea cu orice preț să fie 
pace, cu toate că el însuși era comandantul suprem al armatei. 

— Vom vedea! șopti prinţul în sinea sa. 

Cu câteva zile mai înainte de a pleca, Ramses fu chemat de 
rege. Faraonul stătea într-un jilt în sala de marmură, în care nu 
mai era nimeni și cu toate cele patru intrări păzite de străji 
nubiene. 

Alături de scaunul regelui era un taburet pentru prinţ și o 
măsuță pe care se aflau documente scrise pe papirus. Pereţii 
erau acoperiţi cu basoreliefuri colorate, înfățișând scene din 
viața agricolă, iar în colțurile sălii erau așezate statuile ţepene 
ale lui Osiris, cu zâmbetul lui melancolic pe buze. 

Când prinţul, la porunca tatălui său, se așeză, faraonul vorbi: 

— lată aici actele tale de comandant și de locţiitor al meu. E 
adevărat că primele zile ale puterii te-au obosit? 

— În slujba înălţimii-tale voi găsi puterile trebuincioase. 

— Lingușitorule! zâmbi faraonul. Ține minte: nu vreau să-ți 
irosești puterile peste măsură... Petrece. Tinereţii îi trebuie 
veselie. Asta nu înseamnă că n-ai treburi înseninate de 
descurcat. 

— Sunt gata să le fac. 

— Mai întâi, am să-ţi destăinuiesc grijile mele. Tezaurul stă 
prost: veniturile din impozite sunt din an în an tot mai mici, mai 
ales în Egiptul de Jos, iar cheltuielile cresc mereu. Faraonul căzu 
pe gânduri. Femeile... femeile astea, Ramses, înghit nu numai 
avuţiile oamenilor de rând, dar și pe ale mele. Am câteva sute și 
fiecare din ele vrea să aibă cât mai multe slujnice, croitorese, 
frizeri, sclavi pentru lectică, sclavi de casă, cai, vâslași, chiar 
favoriţi și chiar copii... Copii mici! Când m-am întors din Teba, 
una dintre ele, pe care nici nu mi-o amintesc, mi-a ieșit în cale 
și, arătându-mi un băiat dolofan de vreo trei ani, mi-a cerut să-i 
dăruiesc o bucată de moșie sub motiv că ar fi fiul meu... Un fiu 
de trei ani, îţi dai seama? Firește, n-am putut să mă cert cu ea, 
mai ales într-o chestiune atât de delicată. Unui nobil din născare 
îi este însă mai ușor să fie politicos, decât să găsească bani 
pentru fiecare pretenţie de soiul acesta. Și faraonul dădu din 
cap, se odihni puţin și continuă iar: între timp veniturile mele, de 
la începutul domniei și până azi, au scăzut la jumătate, mai ales 
în Egiptul de Jos. Întreb: care să fie pricina acestui lucru? Mi se 
răspunde: poporul a sărăcit, mulţi oameni au pierit, marea a 
cotropit numeroase pământuri dinspre nord, iar dinspre răsărit - 
deșertul; am avut câţiva ani de recolte slabe, într-un cuvânt, 

nenorocire după nenorocire și vistieria tot mai goală... Te rog, 
așadar, pe tine să-mi lămurești treaba asta. Vezi cum stau 
lucrurile, găsește oameni cunoscători care spun adevărul și 
îndeamnă-i să cerceteze. lar când vor începe să-ţi aducă 
rapoartele, nu da prea multă crezare papirusului, ci controlează 
tu însuţi unele lucruri. Mi se spune că ai ochi de comandant; 
dacă-i așa, o singură privire aruncată îţi va dezvălui în ce 
măsură sunt adevărate poveștile lor. Dar, făurindu-ţi o părere să 
nu te grăbești, și mai ales să n-o trâmbițezi. Fiecare gând 
însemnat, ce-ţi vine azi în minte, însemnează.-l, iar peste câteva 
zile cercetează-l iarăși și fă-ţi din nou o însemnare. Lucrul acesta 
te va învăța să fii prevăzător în judecăţi și să-ți faci o părere 
dreaptă despre întregul treburilor. 

— Va fi așa cum poruncești, luminăţia-ta, zise prinţul. 

— A doua însărcinare pe care trebuie s-o îndeplinești e mai 
anevoioasă. În Asiria se petrece ceva și sfetnicii mei încep să fie 
neliniștiți. Preoţii noștri povestesc că dincolo de Marea de la 
miază-noapte ar fi un munte semănând cu o piramidă, acoperit 
mai totdeauna la poale cu verdeață, iar pe creștet cu zăpadă. 
Muntele ăsta are obiceiuri ciudate. După mulţi ani de liniște, 
începe deodată să fumege, să se cutremure, să huruie, iar apoi 
să arunce din sine atâta foc curgător, câtă apă are Nilul. Focul 
ăsta se scurge pe povârnișul muntelui, prin câteva albii și 
nimicește pe o întindere uriașă de pământ munca agricultorilor. 
Și iată, fiul meu, Asiria e un astfel de munte. Veacuri de-a rândul 
domnește acolo liniștea; dar, deodată, izbucnește o furtună 
lăuntrică, oștiri mari se revarsă, nu se știe de unde, și-i nimicesc 
pe pașnicii lor vecini. Astăzi în jurul Ninivei și Babilonului se 
aude o fierbere; muntele fumegă. Trebuie deci să afli în ce 
măsură fumul acesta vestește izbucnirea și să născocești căile 
de înlăturare a primejdiei. 

— Voi izbuti oare? întrebă prinţul încet. 

— Trebuie, zise monarhul, să înveţi să vezi. De vrei să cunoști 
bine un lucru, nu te mulţumi doar cu mărturia propriilor tăi ochi; 
cere ajutorul câtorva perechi de ochi străini. Nu te mărgini 
numai la părerile egiptenilor, fiindcă fiece popor și fiece om are 
un chip al lui de a vedea lucrurile și nu-i în stare să cuprindă 
întregul adevăr. Așa că ascultă ce spun despre asirieni și 
fenicienii și evreii și hitiţii și egiptenii, și cântărește cu băgare de 

seamă în mintea ta tot ce se asemuiește, în părerile lor, despre 
asirieni. Dacă îţi vor spune cu toţii că dinspre Asiria se apropie 
primejdia, să știi că ea vine. Dacă părerile vor fi împărțite, fii 
totuși cu băgare de seamă, fiindcă înțelepciunea ne învață să 
punem răul înaintea binelui, atunci când gândim la ziua de 
mâine. 

— Vorbești ca zeii, luminăţia-ta! șopti Ramses. 

— Sunt bătrân, iar de pe înălțimea tronului pot fi văzute 
lucruri pe care muritorii de rând nici nu le bănuiesc. Dacă ai 
întreba soarele ce cugetă despre treburile omenirii, ţi-ar istorisi 
lucruri și mai vrednice de luare-aminte. 

— Printre oamenii de la care va trebui să culeg știri asupra 
Asiriei nu i-ai pomenit, tată, pe greci, zise moștenitorul. 

Faraonul dădu din cap cu un zâmbet blajin. 

— Grecii! Grecii! zise el, ce mare viitor se deschide în fața 
acestui popor! Faţă de noi sunt încă niște copii, dar ce suflet 
mocnește în ei! Îţi amintești de statuia ce mi-a făcut-o sculptorul 
grec? Aidoma mie, sub o altă înfățișare de om viu! Am ţinut-o o 
lună în palat, dar, până la urmă, am dăruit-o templului din Teba. 
Crede-mă, mă cuprinsese teama la gândul că acest al doilea 
„eu” de piatră se va urni de pe soclul lui și-mi va cere jumătate 
din împărăție. Ce tulburare s-ar fi iscat în Egipt! Grecii! Ai văzut 
amforele lor? Dar palatele înălțate de ei? Din lutul și piatra 
aceea se desprind lucruri ce-aduc bucurie bătrâneţilor mele și- 
mi poruncesc să uit de boală... Dar graiul lor? O, zei! E muzică, e 
sculptură, e pictură... Adevărat îţi spun că dacă Egiptul ar putea 
cândva să piară, ca orișice om, moștenirea lui ar prelua-o grecii. 
Și ei ar căuta să încredințeze lumea că totul este opera lor, că 
noi nici n-am fost pe lume. Și de fapt ei sunt doar elevii școlilor 
noastre celor mai de rând, fiindcă, după cum știi, n-avem 
dreptul să primim străini la școlile noastre înalte. 

— Cu toate astea, tată, îmi pare că nu prea ai încredere în 
ei... 

— Da! Sunt un popor ciudat: nici în fenicieni și nici în greci nu 
poţi avea încredere. Când vrea, fenicianul vede și spune 
adevărul întreg, ca un egiptean. Dar nu știi niciodată când vrea 
el să spună adevărul. lar grecul, nevinovat ca un copil, ar spune 
întotdeauna adevărul, dar... nu-i în stare să facă o astfel de 
faptă. Grecii văd întreaga lume altfel decât noi. În ochii lor 

ciudați fiecare lucru lucește, se colorează și își schimbă 
înfățișarea ca și cerul Egiptului, ca și apele sale. Se poate deci 
bizui cineva pe vorba lor? Departe, spre miază-noapte, pe 
timpul dinastiei tebane, era un orășel Troia, așa cum astăzi se 
află la noi cu miile. Târgul ăsta a fost atacat de niște greci fără 
căpătâi și atâta i-au necăjit pe puţinii săi locuitori, încât, după 
necazuri care au ţinut zece ani, aceștia au dat foc cetăţii și s-au 
mutat în altă parte. O biată poveste cu tâlhari! Și uită-te ce 
cântece au plăsmuit grecii despre luptele de la Troia. Noi râdem 
de minunâţiile și isprăvile lor, pentru că ţara noastră a avut date 
amănunțite asupra faptelor petrecute acolo. Le știm minciunile 
bătătoare la ochi și totuși le ascultăm cântecele, așa cum copilul 
ascultă basmele istorisite de doică, neputându-ne feri de vraja 
lor! Aștia sunt grecii: mincinoși înnăscuţi, dar plăcuţi, și pe 
deasupra viteji. Oricare dintre ei își dăruiește mai degrabă viata, 
decât să spună adevărul. Și nu din vreun interes, ca fenicienii, ci 
dintr-o nevoie lăuntrică. 

— lar despre fenicieni ce să cred? întrebă moștenitorul. 

— Sunt oameni înţelepţi, nespus de muncitori și curajoși, dar 
sunt negustori; pentru ei viaţa întreagă se reduce la câștig. 
Fenicienii sunt ca apa: aduc mult, iau mult și se vâră 
pretutindeni. Trebuie să le dai cât mai puţin și mai ales să 
veghezi să nu pătrundă în Egipt pe căi lăturalnice, pe ascuns. 
Dacă-i plătești bine și le dai nădejdea unor câștiguri și mai mari, 
îi poţi folosi drept cele mai bune iscoade. Ceea ce știm astăzi 
despre tulburările ascunse ale asirienilor, lor le datorăm. 

— Dar evreii? șopti prințul, coborându-și privirile. 

— Oameni ageri, dar habotnici, mohorâţi, și dușmani înnăscuţi 
ai Egiptului. De abia când vor simţi pe grumaji sandalele bătute 
în cuie ale asirienilor, ni se vor adresa nouă. Numai de n-ar fi 
prea târziu! Dar ne putem folosi de ei. Se înțelege, nu aici, ci 
numai la Ninive și la Babilon. 

Faraonul obosise. Așa că prinţul se prosternă la picioarele lui 
și, primind îmbrăţișarea părintească, se duse la mama sa, 
regina, stând în odaia ei de lucru, urzea pânză subţire pentru 
veșmintele zeilor, în timp ce slujnicele coseau și brodau straie, 
ori făceau buchete. Un preot tânăr ardea tămâie în faţa statuii 
lui Isis. 

— Vin, zise prinţul, să-ţi mulțumesc, mamă, și să-mi iau rămas 
bun. 

Regina se ridică și, îmbrăţișându-și fiul, spuse cu ochii-n 
lacrimi: 

— Cât de mult te-ai schimbat! Acum ești un bărbat adevărat! 
Așa de rar te văd, încât ţi-aș fi putut uita trăsăturile feţii, dacă 
nu le-aș fi avut necontenit în inima mea. Nerecunoscător ce ești! 
De atâtea ori am fost, însoţită de Herhor în apropierea casei 
tale, crezând că, în sfârșit, vei înceta să mai fii supărat, iar tu 
mi-ai ieșit în faţă cu... ibovnica... 

— lartă-mă, iartă-mă, spuse Ramses, sărutându-și mama. 

Regina îl conduse în grădină, unde creșteau flori rare, iar când 
rămaseră fără martori, îi spuse: 

— Sunt femeie, așa că mă interesează femeia și mama. Vrei 
oare s-o iei și pe fata aceea cu tine, în călătorie? Nu uita că 
zarva și mișcarea ar putea avea urmări rele pentru sănătatea ei 
și a copilului. Pentru femeile însărcinate lucrul cel mai bun este 
liniștea și odihna. 

— Vorbești despre Sara? întrebă Ramses uimit. Ea-i 
însărcinată? Nu mi-a pomenit nimic despre asta... 

— Poate că se rușinează, poate că nici ea nu știe, răspunse 
regina. Oricum călătoria... 

— Dar nici nu mă gândesc s-o iau cu mine! exclamă prinţul. 
Numai că... de ce s-o fi ascunzând de mine... ca și cum copilul n- 
ar fi al meu? 

— Nu fi bănuitor! îl certă regina. E vorba de o sfială obișnuită 
fetelor tinere... De altminteri, poate că și-a tăinuit starea de 
teamă să n-o părăsești... 

— Dar nici nu mă gândesc s-o iau la curtea mea, o întrerupse 
prinţul cu atâta nerăbdare, încât în ochii reginei sclipi o luminiţă 
pe care o înecă însă sub gene. 

— Lasă, nu se cuvine s-o îndepărtezi cu asprime pe femeia 
care te-a iubit. Știu că are toate cele de trebuinţă. Și noi, din 
partea noastră, o să-i dăm ceva. lar copilul în vinele căruia va 
curge sânge regesc, nu va trebui să ducă lipsă de nimic. 

— Firește, răspunse Ramses. Deși nu va avea drept de 
moștenire, primul meu fiu va trebui să fie astfel crescut, încât să 
nu-mi fie rușine de el și nici el să nu-mi reproșeze nimic. 

Despărţindu-se de mama sa, Ramses vru să se ducă la Sara 
și, cu gândul acesta, se reîntoarse în odăile lui. Era pradă a două 
simțăminte: mânie împotriva Sarei, pentru că-i ascunsese 
pricina pentru care slăbise și mândria că va fi tată. El, tată? 
Cuvântul acesta îi dădea un oarecare prestigiu, îi întărea 
demnităţile de comandant și de locţiitor al faraonului. A fi tată 
însemnă a nu mai fi un tinerel nevoit să te uiţi cu respect la 
oamenii mai vârstnici. Prinţul era încântat și mișcat. Voia s-o 
vadă pe Sara, s-o certe și apoi s-o îmbrăţișeze, s-o încarce de 
daruri. Când se întoarse însă în odaia lui din palat îi găsi pe cei 
doi nomarhi din Egiptul de Jos, veniţi să-i dea raportul asupra 
situaţiei din ţinuturile lor. După ce-i ascultă, se simţi obosit. Și 
pe deasupra mai avea și o petrecere la el, în seara aceea, la 
care nu voia să întârzie. „Şi iarăși n-am să mă duc la ea, își zise 
el în gând. Sărmana fată, nu m-a văzut de aproape trei 
săptămâni...” Își chemă negrul. 

— Mai ai colivia pe care ţi-a dat-o Sara atunci când l-am 
întâmpinat pe faraon? 

— Da, răspunse negrul. 

— Scoate din ea un porumbel și dă-i drumul îndată. 

— Porumbeii au fost mâncaţi. 

— Cine i-a mâncat? 

— Înălţimea-voastră. l-am spus bucătarului că vi i-a dat Sara, 
iar el i-a pregătit numai pentru măria-voastră. 

— Mânca-v-ar crocodilii! strigă prinţul, necăjit. Porunci să fie 
chemat Tutmozis ca să-l trimită pe loc, la Sara. Îi povesti 
întâmplarea cu porumbeii și apoi, continuă. 

— Du-i cercei cu smaragde, brățări pentru picioare și mâini, și 
doi talanţi. Spune-i că sunt supărat pe ea că mi-a ascuns sarcina 
și c-o voi ierta dacă pruncul va fi sănătos și frumos. lar dacă va 
naște un băiat, îi voi dărui încă o casă, încheie el râzând. 

Capitolul XIX 


Cartierul străinilor din Memfis se afla în colţul de nord-est al 
orașului, aproape de Nil. Era alcătuit din câteva sute de case și 
peste zece mii de locuitori: asirieni, evrei, greci și mai ales 
fenicieni. 

Era un cartier de oameni bogaţi. Strada principală, largă de 
treizeci de pași și destul de dreaptă, era pavată cu pietre 
netede. Pe amândouă laturile ei se ridicau case de cărămidă, de 
gresie sau calcar, având de la trei până la cinci caturi. În pivnițe 
erau depozitate mărfurile, la parter prăvăliile, la etajul întâi 
locuinţele oamenilor avuţi, mai sus atelierele de țesut pânzeturi, 
cizmăriile, giuvaergeriile, iar sus de tot, înghesuite, locuinţele 
lucrătorilor. Clădirile din acest cartier, ca de altfel din întreg 
orașul, erau de regulă albe. Se puteau vedea însă și clădiri verzi 
ca pajiștea, galbene ca holdele de grâu, albastre ca azurul sau 
roșii ca sângele. 

In numeroase case pereţii dinspre stradă erau împodobiţi cu 
imagini ce înfățișau meșteșugurile locatarilor. Pe casa unui 
giuvaergiu, un lung șir de desene arăta că proprietarul vânduse 
lănţișoare și brățări lucrate de el regilor străini cărora le trezise 
admiraţia. Palatul uriaș al unui neguțător era acoperit cu picturi 
ce mărturiseau truda și primejdiile vieţii neguţătorești. Pe mare, 
omul poate fi înghiţit de monștri îngrozitori cu cozi de pește; în 
deșert, de balauri înaripaţi care aruncă foc pe nări, iar în insulele 
îndepărtate e ameninţat de uriași ale căror sandale sunt mai 
mari decât corăbiile feniciene. 

Pe zidul locuinţei unui vraci erau zugrăvite chipurile celor 
care, datorită ajutorului lui, își recăpătaseră mâinile și picioarele 
pierdute, dinţii și chiar tinereţea. lar pe casele unde se afla 

straja cartierului, se putea vedea imaginea unui butoi în care 
oamenii aruncau inele de aur, chipul unui scrib căruia cineva îi 
șoptea ceva la ureche sau al unui răufăcător culcat la pământ 
de doi gealaţi, ce-l băteau cu nuiaua, pe spinare. 

Strada era plină de lume. De-a lungul zidurilor se înșiruiau 
purtătorii de lectici și de evantaie, sau lucrători, oferindu-și 
serviciile. Prin mijlocul străzii treceau neîntrerupt rânduri-rânduri 
de hamali, măgăruși purtând mărfuri sau boi înhămaţi la care. 
Pe trotuare forfoteau precupeţi zgomotoși care ofereau apă 
proaspătă, struguri, curmale, pește afumat, iar printre ei 
negustorii de mărunțișuri, florărese, muzicanți și tot felul de 
scamatori. 

In acest du-te-vino de oameni care forfoteau neîntrerupt, 
vânzând și cumpărând în mijlocul strigătelor pe toate vocile, 
săreau în ochi paznicii. In picioarele goale, cu o cămașă de 
culoare închisă, până la genunchi, o cingătoare în dungi albastre 
și roșii, o spadă scurtă la șold și o bâtă zdravănă în mână, 
aceștia se plimbau pe trotuar, schimbând uneori câteva cuvinte 
cu tovarășii de alături; de cele mai multe ori, însă, se urcau pe 
câte un pietroi de la marginea drumului, pentru a cuprinde și 
mai bine cu ochii mulţimea care li se revărsa la picioare. În faţa 
unei asemenea paze, pungașii de stradă trebuiau să lucreze cu 
multă dibăcie. De regulă, doi dintre ei începeau să se bată și, în 
timp ce mulţimea se îngrămădea în jurul lor iar paznicii izbeau 
cu bâtele atât în cei care se băteau cât și în privitori, ceilalți își 
vedeau în voie de furtișaguri. 

Aproape de mijlocul străzii se afla hanul lui Asarhadon, 
fenician din Tir; pentru a putea fi supravegheați cu ușurință, aici 
erau obligaţi să locuiască toţi călătorii sosiți din ţări străine. Era 
o casă mare, pătrată, având pe fiecare perete peste zece 
ferestre. Depărtată fiind de orice altă casă, putea oricând să fie 
înconjurată și supravegheată din toate părțile. Deasupra porţii 
principale era atârnată macheta unei corăbii iar pe peretele din 
față era zugrăvit Ramses al XII-lea, aducând jertfe zeilor și 
ocrotindu-i pe străini, printre care îi ghiceai cu ușurință pe 
fenicieni, după statura lor înaltă și culoarea pielii peste măsură 
de roșie. 

Ferestrele erau înguste, întotdeauna deschise și acoperite, 
numai pe măsura trebuințelor, cu storuri de pânză, sau cu 

vergele subţiri colorate. Locuinţele patronului și ale călătorilor 
ocupau trei etaje; jos era cârciuma și ospătăria. Marinarii, 
hamalii, meseriașii și îndeobște călătorii mai săraci mâncau și 
beau în curte care era pardosită cu mozaic, și acoperită cu 
pânză susținută pe stâlpi subţiri, pentru ca toţi călătorii să poată 
fi bine privegheațţi. Călătorii mai bogați și de neam se ospătau în 
galeriile care înconjurau curtea. Aici, în curte, oamenii ședeau 
pe jos, lângă niște pietroaie ce ţineau loc de mese. În galerii, 
unde era mai răcoare, se aflau măsuţe, lavițe, scaune și chiar 
sofale joase cu perne, pe care se putea și ațipi după masă. In 
fiecare galerie se afla câte o masă mare, încărcată cu pâine, 
carne, pește și fructe, precum și câteva ulcioare mari de lut, 
pline cu bere, vin și apă. Negri și negrese aduceau oaspeților 
mâncare, luau ulcioarele goale, cărau din pivniţă altele pline, în 
timp ce scribii, care supravegheau mesele, însemnau scrupulos 
fiecare bucată de pâine, fiecare căţel de usturoi și carafă de 
apă. In mijlocul curții, pe un fel de moviliţă străjuiau doi paznici 
înarmaţi cu bâte care, pe de o parte nu scăpau din ochi slugile și 
pe scribi, iar pe de alta, cu ajutorul bâtelor, potoleau gâlcevile 
iscate între clienţii nevoiași, de felurite neamuri. Datorită acestei 
rânduieli furturile și bătăile se întâmplau aici rar; erau chiar mai 
dese în galerii decât în curte. 

Stăpânul hanului, vestitul Asarhadon, om trecut de cincizeci 
de ani, cărunt, îmbrăcat într-o cămașă lungă și o pelerină de 
mătase, se plimba el însuși printre clienţi, băgând de seamă 
dacă fiecare era servit după trebuinţă. 

— Mâncaţi şi beţi, băieţi, spunea el, adresându-li-se 
marinarilor greci, căci friptură de porc și bere ca aici nu se mai 
află nicăieri pe lume. E adevărat că v-a prins furtuna în 
apropiere de Rafia?” Ar trebui să aduceţi jertfe îmbelșugate 
zeilor, că v-au cruțat zilele. Aici, la Memfis, poţi să nu vezi urmă 
de furtună o viaţă întreagă, în timp ce pe mare dai mai ușor de 
un trăsnet decât de un uten de aramă. Am miere, făină, tămâie 
pentru jertfele sfinte, iar acolo, în colţuri, stau zeii tuturor 
popoarelor. În hanul meu omul poate fi sătul și pios, cu foarte 
puţini bani. 

Apoi se întoarse și intră în galeriile destinate neguţătorilor. 


3 Port în partea de sud a Palestinei. 

— Mâncaţi și beţi, cinstiți oaspeţi, îi îndemnă el, ploconindu- 
se: Timpurile sunt bune! Măria-sa moștenitorul, să ne trăiască 
veșnic! merge la Pi-Bast* cu un alai uriaș, iar din Regatul de Sus 
a sosit un transport de aur, ceea ce va aduce multora dintre voi 
un câștig bunicel. Avem prepelite, boboci de gâscă, pește 
proaspăt de râu și friptură de căprioară, grozavă. Și ce mai vin 
am primit din Cipru! Mă jur că o cupă din ambrozia asta 
preţuiește două drahme! Dar vouă, părinţii și binefăcătorii mei, 
v-o dau numai cu o drahmă. Numai astăzi, ca să-i fac safteaua. 

— Dă un pocal pentru o jumătate de drahmă și-atunci vom 
gusta și noi, zise unul dintre negustori. 

— O jumătate de drahmă? repetă stăpânul. Mai degrabă va 
curge Nilul spre Teba, decât să dau eu o bunătate de vin ca ăsta 
pentru o jumătate de drahmă. Afară doar dacă-i vorba de tine, 
vrednice Belezis, care ești perla Sidonului. Hei, sclavilor! Aduceţi 
binefăcătorilor noștri un ulcior mare din vinul de Cipru. 

După ce plecă patronul, neguţătorul numit Belezis le zise 
tovarășilor săi de drum: 

— Să mi se usuce mâna dacă vinul ăsta face o jumătate de 
drahmă! Dar fie și-așa! Vom avea mai puţine necazuri cu straja. 

Vorbind cu oaspeţii de toate neamurile și stările stăpânul nu 
uita să-i supravegheze pe scribii care însemnau mâncarea și 
băutura fiecăruia, pe paznicii care îi aveau în grija lor pe sclavi și 
pe scribi, dar mai ales pe un călător care, luând loc în galeria din 
faţă, stătea cu picioarele strânse sub el, pe perne, moţăind în 
fața câtorva curmale și a unei carafe de apă. Călătorul acesta, 
de vreo patruzeci de ani, avea păr bogat și barbă neagră, ochi 
îngânduraţi și trăsături de o ciudată nobleță pe care, se vede 
treaba, nu le încreţise niciodată mânia și nici nu le crispase 
teama. 

„E un șobolan primejdios! gândi stăpânul hanului, uitându-se 
la el, pe sub sprâncene. Are mutră de preot și umblă în pelerină 
de culoare închisă. Mi-a dat giuvaeruri și aur ce preţuiesc un 
talant, dar nu gustă nici carne, nici vin. Trebuie să fie sau un 
mare proroc, sau un mare tâlhar!” 

Din stradă intrară în curte doi psylloși despuiaţi, adică 
îmblânzitori de șerpi, cu torbele pline de reptile veninoase și 
începură spectacolul. Cel mai tânăr cânta din fluier, iar celălalt, 


3 Capitala unui nom din Egiptul de Jos. 

mai vârstnic, se porni să răsucească șerpii, pe cei mari ca și pe 
cei mici, din care unul singur ar fi fost de ajuns pentru a-i pune 
pe fugă pe toţi oaspeţii hanului La Corabie. Fluierul răsuna tot 
mai ascuţit, iar îmblânzitorul se îndoia din șale, se strâmba și 
tremura din tot trupul întărâtându-și necontenit șerpii. Până la 
urmă unul din ei îl mușcă de mână, un al doilea de față, iar pe al 
treilea, cel mai mic, îl înghiţi de viu însuși îmblânzitorul. Oaspeții 
și slujitorii priveau cu neliniște jocul. Tremurau de spaimă, când 
șerpii erau întărâtaţi, sau închideau ochii când omul era mușcat. 
Când însă îmblânzitorul înghiţi șarpele cel mic, urlară de bucurie 
și de admiraţie. 

Numai călătorul din galeria principală nu-și părăsi pernele și 
nici nu binevoi să-și arunce ochii la jocul îmblânzitorului. lar 
când acesta se apropie cu tipsia, călătorul aruncă pe pardosea 
doi uteni de aramă, făcându-i semn cu mâna să nu se apropie. 

Spectacolul se prelungi cam o jumătate de oră. După ce 
îmblânzitorii părăsiră curtea, negrul care avea grijă de odăile 
oaspeților se apropie în grabă de stăpân și-i șopti ceva, 
îngrijorat. Apoi apăru, nu se știe de unde, un paznic și, 
conducându-l pe Asarhadon până sub o boltă mai îndepărtată, 
stătu îndelung de vorbă cu el; cinstitul stăpân al hanului se 
bătea cu pumnii în piept, își frângea degetele, ori se apuca cu 
mâinile de cap. În sfârșit, îl izbi pe negru cu piciorul în burtă, 
porunci să i se servească paznicului o porţie de friptură de 
gâscă și o carafă de vin de Cipru, apoi se apropie el însuși de 
călătorul din galeria principală; acesta părea că moţăie, cu toate 
că ţinea ochii deschiși. 

— Am vești triste pentru tine, cinstite oaspe, zise stăpânul 
hanului, așezându-se lângă călător. 

— Zeii, când le e pe plac, trimit asupra oamenilor ploaia și 
tristeţea, răspunse călătorul cu nepăsare. 

— În timp ce priveam aici la îmblânzitorii de șerpi, continuă 
hangiul smulgându-și barba căruntă, hoţii au pătruns la etajul al 
doilea și au furat lucrurile tale. Trei saci și un cufăr, desigur 
foarte prețios! 

— Ai să dai seamă la judecată despre jefuirea mea. 

— De ce la judecată? șopti stăpânul hanului. La noi hoţii își au 
breasla lor. Vom trimite după căpetenia lor, vom vedea cât fac 

lucrurile tale, vei plăti douăzeci la sută din prețul lor și toate se 
vor găsi. Aș putea să-ţi dau o mână de ajutor. 

— În ţara mea, zise călătorul, nimeni nu se înţelege cu hoţii, și 
nici eu nu voi face astfel. Locuiesc la tine, ţi-am încredinţat 
averea mea și tu răspunzi de ea. 

Cinstitul Asarhadon începu să se scarpine în cap. 

— Om din ţară îndepărtată, zise el cu vocea scăzută, voi hitiţii 
și noi fenicienii suntem fraţi; te sfătuiesc deci să n-ai de-a face 
cu judecata egipteană, căci n-are decât o singură ușă: cea prin 
care se intră, dar nu și alta prin care să se poată ieși. 

— Zeii îl scot pe nevinovat prin zid, răspunse călătorul. 

— Nevinovat! Care dintre noi e nevinovat pe pământul 
sclaviei? șopti patronul. Uită-te colo cum înfulecă friptură de 
gâscă un paznic; o gâscă pe cinste, pe care aș fi mâncat-o 
bucuros eu însumi. Și știi de ce i-am dat-o, luându-mi de la gură 
bucăţica asta gustoasă? Pentru că paznicul a venit să mă 
întrebe despre tine... Vorbind așa, fenicianul se uită chiorâș la 
călător care nu-și pierdu însă cumpătul nicio clipă. Mă întreabă, 
continuă stăpânul, mă întreabă paznicul: „Cine-i omul ăla 
negricios, care de două ceasuri stă în fața unui pumn de 
curmale?” Îi răspund: „Un om foarte cinstit, pe care-l cheamă 
Phut”. „De unde-i?” „Din ţara hitiţilor, din orașul Harran“ are 
acolo o casă arătoasă, cu trei caturi și ogoare întinse”. „Și de ce 
a venit aici?” „A venit să ridice de la un preot cinci talanţi pe 
care i-a împrumutat încă tatăl său”. Și știi, cinstite oaspe, zise 
patronul, ce mi-a răspuns paznicul? Uite, chiar cuvintele astea: 
„Asarhadon, știu că ești o slugă credincioasă luminăţiei-sale, 
faraonul, că ai mâncare bună și vin curat și de aceea îţi spun: 
ferește-te! Fereşte-te de străinii care nu leagă cunoștință cu 
nimeni, care nu gustă nici vinul, nici celelalte bunătăţi și care 
tac. Phut ăsta din Harran poate să fie o iscoadă asiriană”. Când 
am auzit cuvintele astea, continuă stăpânul, parcă m-a secat la 
inimă. Pe tine însă nu te tulbură nimic, se indignă el, văzând că 
până și o bănuială ca asta nu zdruncină liniștea hititului. 

— Asarhadon, zise după o clipă călătorul, ţi-am încredințat 
persoana și averea mea. Așa că vezi să-mi înapoiezi sacii și 
cufărul, căci altminteri te voi învinui în faţa aceluiași paznic care 
mănâncă acolo gâscă ce-ţi fusese pregătită. 


4 Oraș din Mesopotamia, aflat la încrucișarea unor mari drumuri comerciale. 

— Bine, dar  îngăduie-mi să plătesc  hoţilor măcar 
cincisprezece la sută din prețul lucrurilor tale, exclamă patronul. 

— N-ai dreptul să plătești nimic. 

— Dă-le măcar treizeci de drahme... 

— Niciun uten. 

— Dă-le sărmanilor măcar zece drahme. 

— Du-te în pace, Asarhadon, și roagă zeii să-ţi înapoieze 
mintea, răspunse, netulburat, călătorul. 

Gâfâind de mânie, stăpânul hanului se ridică repede de pe 
perne. „Lighioană! zise în sinea sa. N-a venit el aici numai după 
datorie. A venit și după vreo afacere. Inima îmi spune că trebuie 
să fie un neguţător bogat și poate chiar un hangiu care, în 
tovărășie cu niște preoţi și judecători, vrea să deschidă aici, 
undeva, alături, încă un han... Arde-te-ar focul din ceruri! 
Mânca-te-ar lepra! Zgârcit, șarlatan, pungaș, de la care un om 
cinstit nu poate scoate nicio leţcaie...” 

Asarhadon nu-și venise încă bine în fire din mânia ce-l 
cuprinsese, când se auziră pe stradă sunete de flaut și de tobă, 
iar peste o clipă intrară în curte, alergând, patru dansatoare 
aproape goale. Hamalii și marinarii le salutară cu chiote de 
bucurie. Chiar și neguţătorii serioşi, din galerii, începură să le 
cerceteze curioși, făcând aprecieri asupra frumuseţii lor. Prin 
gesturi prietenești ca și prin zâmbete, dansatoarele îi salutară 
pe cei prezenţi. Una începu să cânte dintr-un flaut, a doua o 
acompanie din tobă, iar celelalte două, mai tinere, porniră să 
danseze prin curte în așa fel, încât îi atinseră cu vălul lor de 
mătase aproape pe toţi cei de faţă. 

Mușteriii începură să cânte, să strige și să le poftească la 
mesele lor pe dansatoare; se iscă numaidecât zarvă, pe care 
paznicii o potoliră însă ușor, ridicând în sus bâtele. Numai un 
oarecare libian, întărâtat la vederea bâtelor, scoase cuțitul; dar 
doi negri îl apucară de mâini, îi scoaseră câteva inele de aramă, 
drept plată pentru mâncare și-l azvârliră afară, în stradă. In 
acest timp una din dansatoare rămase cu marinarii, alte două se 
duseră la neguțători, care le îmbiară cu vin și de-ale mâncării, 
iar cea mai vârstnică începu să umble de la o masă la alta, 
strângând bani. 

— Pentru templul divinei Isis, striga ea. Daţi un ban, pioși 
străini, pentru templul zeiţei Isis care ocrotește orice făptură. Cu 

cât veţi da mai mult, cu atât mai multă fericire și binecuvântare 
veți căpăta. Daţi pentru templul zeiței Isis! | se azvârlea în talger 
câte un pumn de bănuţi de aramă, iar uneori și câte un grăunte 
de aur. Unul dintre neguţători o întrebă dacă o poate vizita, iar 
ea dădu din cap, zâmbind. 

Când intră în galeria din față, Phut din Harran scoase din 
săculețul de piele un inel de aur și-i zise: 

— Isis e o zeiţă mare și bună... Primește darul acesta pentru 
templul ei. 

Preoteasa se uită ager la el și șopti: 

— Anael, Sahiel... 

— Amabiel, Abalidot, răspunse pe același ton călătorul. 

— Văd că o preţuiești pe Isis, zise preoteasa cu voce tare. 
Trebuie să fii bogat și darnic, ești deci vrednic să-ți ghicesc 
viitorul. Se așeză lângă el, gustă câteva curmale și, uitându-i-se 
în palmă, îi zise: Vii dintr-o ţară îndepărtată, de la Bretor și 
Hagit. Călătoria ta a fost fericită... De câteva zile te urmăresc 
fenicienii, adăugă ea cu glasul scăzut. Vii după bani, deși nu ești 
neguţător. Vino la mine astăzi, după apusul soarelui. Dorinţele 
tale, zise ea cu voce tare, trebuie să se îndeplinească... 
Locuiesc, șopti ea, în strada Mormintelor, în casa La steaua 
verde. Numai să te ferești de hoţi, care au ochii aţintiţi asupra 
averii tale, încheie ea, văzând că cinstitul Asarhadon trage cu 
urechea. 

— În casa mea nu se află hoţi, izbucni stăpânul. Poate fură cei 
ce vin aici de pe stradă! 

— Nu te necăji, bătrâne, răspunse batjocoritor preoteasa, căci 
îndată îţi va ieși o vargă roșie pe grumaz, ceea ce e semnul unei 
morți nefericite. 

Auzind-o, Asarhadon scuipă de câteva ori și rosti, încet, un 
descântec împotriva vrăjilor. Când se retrase în fundul galeriei, 
preoteasa începu să-i facă ochi dulci harranuezului. Îi dădu o 
roză din cununa ei, iar la despărțire îl îmbrăţișă și se îndreptă 
spre celelalte mese. 

Călătorul făcu un semn către hangiu. 

— Vreau, zise el, ca femeia aceea să vină la mine. Poruncește 
să fie condusă în camera mea. 

Asarhadon se uită în ochii lui, bătu din palme și izbucni în 
hohote de râs. 

— Set“! ţi-a luat minţile, harranueze! exclamă el. Dacă s-ar 
întâmpla așa ceva în casa mea cu o vestală egipteană, aș fi 
alungat din oraș. Aici pot fi primite numai străine. 

— In cazul acesta mă voi duce eu la ea, răspunse Phut. Căci e 
o femeie înţeleaptă și pioasă și îmi poate da sfaturi în multe 
privințe. După apusul soarelui să-mi dai o călăuză, ca să nu mă 
rătăcesc. 

— Toate duhurile rele au pătruns în inima ta, răspunse 
hangiul. Știi, oare, că această cunoștință te va costa vreo două 
sute de drahme, poate chiar trei sute, fără a mai socoti ceea ce 
trebuie să dai slugilor și templului? Pentru o astfel de sumă, 
adică pentru cinci sute de drahme, poţi cunoaște o fată tânără și 
virtuoasă, pe fiica mea, care a împlinit paisprezece ani și care, 
ca o fecioară cuminte ce este, își strânge zestrea. Nu hoinări 
deci nopţile într-un oraș necunoscut, căci poţi cădea în mâinile 
pazei sau ale hoţilor, ci bucură-te de ceea ce zeii îți dăruiesc 
aici, în casă. Vrei? 

— Dar fiica ta va merge, oare, cu mine, la Harran? întrebă 
Phut. 

Hangiul se uită la el mirat. Deodată, ca și cum ar fi descoperit 
taina, își plesni fruntea și, apucându-l pe călător, îl trase într-o 
firidă mai ascunsă. 

— Acum pricep totul! șopti el tulburat. Tu ești un negustor de 
carne vie. Dar să nu uiţi că pentru o egipteancă luată de aici și 
dusă peste hotare, vei pierde toată averea și vei fi trimis la 
cariere. Afară doar dacă mă vei lua pe mine ca tovarăș, căci eu 
cunosc toate drumurile. 

— Apoi atunci să-mi arăţi drumul care duce la casa acestei 
preotese, răspunse Phut. Ai grijă să am după apusul soarelui o 
călăuză, iar mâine sacii și lada mea să fie în odaie, altminteri te 
voi da pe mâna stăpânirii. Vorbind astfel, Phut părăsi galeria și 
se duse sus, în camera lui. 

Asarhadon, turbat de mânie, se apropie de masa unde beau 
negustorii fenicieni și-l chemă la o parte pe unul dintre ei, numit 
Kuș. 

— N-am ce zice! Minunaţi oaspeți mi-ai dat în grijă! spuse el, 
neputându-și stăpâni tremurul glasului. Phut ăsta nu mănâncă 
aproape nimic, îmi cere să-i răscumpăr de la hoţi lucrurile ce i- 


4 În mitologia vechiului Egipt, fratele lui Osiris și omorâtorul acestuia, Set, era considerat 
zeul pustiului, al răului și al morții. 


au fost furate, iar acum, ca și cum și-ar bate joc de casa mea, 
vrea să meargă la dansatoarea egipteancă acasă, în loc să ofere 
daruri femeilor mele. 

— De ce te miri? răspunse Kuș râzând. Femei feniciene a 
putut cunoaște în Sidon, iar aici le vrea pe egiptence. E nerod 
acela care fiind în Cipru, nu gustă din vinul ciprian, ci bea bere 
tiriană. 

— lar eu îţi spun, îl întrerupse hangiul, că omul ăsta e 
primejdios. Se preface că-i un orășean, dar are înfățișare de 
preot! 

— Tu, Asarhadon, arăţi ca un preot, dar nu ești decât un biet 
cârciumar! Laviţa nu încetează să fie laviţă, fiindcă e acoperită 
cu o blană de leu. 

— Dar de ce umblă pe la preotese? M-aș jura că nu-i decât un 
vicleșug la mijloc și că necioplitul ăsta de hitit în loc să meargă 
la o petrecere cu femei, se duce la cine știe ce adunare de 
uneltitori. 

— Răutatea și lăcomia ţi-au întunecat mintea, răspunse Kuș, 
cu gravitate. Eşti ca omul care, căutând dovleci într-un smochin, 
nu vede smochinele! Pentru fiecare negustor este însă limpede 
că dacă Phut are de luat cinci talanţi de la un preot, trebuie să-și 
capete bunăvoința tuturor persoanelor din jurul templelor. Tu 
însă nu mai pricepi nimic... 

— lar mie îmi spune inima că omul ăsta trebuie să fie o 
iscoadă asiriană, care uneltește împotriva înălțimii-sale... 

Kuș se uită cu dispreţ la Asarhadon. 

— Deci  urmărește-l, pândește-i fiecare pas. Poate că 
descoperind ceva, atunci ai să primești și tu o bucăţică din 
avuția lui. 

— Ei da! Abia acum ai rostit o vorbă înţeleaptă! zise hangiul. 
Șobolanul ăsta n-are decât să meargă la preotese și de aici în 
alte locuri necunoscute mie. Eu însă îmi voi trimite după elo 
iscoadă, căreia nu-i poate scăpa nimic. 

Capitolul XX 


SA 
È 


Phut părăsi hanul La Corabie pe la orele nouă seara, însoțit 
de un sclav negru care purta o torţă. Cu o jumătate de oră mai 
înainte, Asarhadon trimisese în strada Mormintelor pe omul său 
de încredere, poruncindu-i să bage de seamă dacă harranuezul 
se va furișa cumva din casa La steaua verde și unde anume va 
apuca. Un alt om de încredere al hangiului mergea, la o 
oarecare depărtare, pe urmele lui Phut, strecurându-se în umbra 
zidurilor, pe străzile înguste și prefăcându-se că-i beat, pe 
străzile mai largi. 

Ulițele erau la ora aceea pustii; hamalii și precupeţii dormeau. 
Lumină se mai vedea doar pe la casele meșteșugarilor care nu 
sfârșiseră lucrul, ori la oamenii bogaţi, care se ospătau pe 
acoperișurile caselor lor. De peste tot se auzeau sunete de 
harpă și flaut, cântece și râsete; nu lipsea nici hârșăitul 
fierăstraielor de pe la tâmplării și nici zgomotul ciocanelor. 
Uneori se auzea chiotul unui om băut, alteori, un strigăt de 
ajutor. 

Străzile prin care trecea Phut și sclavul erau aproape toate 
înguste, strâmbe, pline de gropi. Pe măsură ce se apropiau de 
țintă, casele erau tot mai joase, cele mai multe cu un singur 
etaj, înconjurate de grădini și de palmieri, smochini sau salcâmi 
firavi ce se aplecau peste ziduri, ca și cum ar fi avut de gând să 
o ia la sănătoasa. 

În strada Mormintelor, priveliștea se schimba însă pe 
neașteptate. În locul clădirilor apărură grădini întinse, în mijlocul 
cărora se aflau case impunătoare. Negrul se opri în faţa unei 
porți și stinse torța. 

— Aici este Steaua verde, zise el și, ploconindu-se adânc în 
faţa lui Phut, plecă. 

Harranuezul bătu în poartă. După o clipă apăru păzitorul 
casei. Se uită cercetător la cel sosit și mormăi: 

— Anael, Sahiel. 

— Amabiel, Abalidot, răspunse Phut. 

— Fii binevenit, îi zise atunci omul și deschise repede poarta. 

După ce făcu vreo cincisprezece pași printre copaci, Phut 
ajunse în gangul micului palat, unde preoteasa de la han îi ură 
bun sosit. În fund stătea un om cu barbă și păr negru, care 
semăna atât de mult cu harranuezul, încât Phut nu-și putu 
ascunde uimirea. 

— El te va înlocui în ochii acelora care te urmăresc, zise 
preoteasa zâmbind. 

Omul travestit în harranuez își puse pe cap o cunună de roze 
și, în tovărășia preotesei, urcă la etajul întâi, unde nu peste 
multă vreme răsunară sunetele flautului și clinchetul pocalelor. 
lar pe Phut doi preoţi de rând îl conduseră la baia din grădină, 
unde după ce se îmbăie și își potrivi părul, se îmbrăcă în 
veșminte albe. 

leșiră apoi tustrei din nou din baie, traversară câteva grădini 
printre copaci și, în cele din urmă, se pomeniră în mijlocul unei 
curţi pustii. 

— Acolo, zise unul dintre preoţi, adresându-i-se lui Phut, sunt 
mormintele; dincolo, orașul, iar aici, templul. Du-te unde vei voi 
și fie ca înțelepciunea să-ţi lumineze calea, iar sfintele cuvinte 
să te apere de primejdii. 

Cei doi preoţi se retraseră spre grădină, iar Phut rămase 
singur. Deși fără lună, noaptea era destul de luminoasă. De 
departe, învăluit în ceață, sclipea Nilul; mai sus, scânteiau cele 
șapte stele ale ursei mari. Deasupra capului călătorului se înălța 
Orionul, iar peste coloanele negre ardea steaua Sirius. „La noi 
stelele lucesc mai puternic” își zise Phut în gând. Incepu apoi să 
rostească în șoaptă rugăciuni într-o limbă necunoscută și se 
îndreptă spre templu. 

După câteva zeci de pași, dintr-o grădină, se ivi un om care-l 
urmări pe călător. Dar, aproape în aceeași clipă, se lăsă o ceaţă 
atât de deasă, încât în curtea pustie nu se mai putu vedea nimic 
în afară de acoperișul templului. 

Nu peste mult timp harranuezul se izbi de un zid înalt. Privi la 
cer și porni spre apus. La fiece clipă zburau pe deasupra lui 
păsări de noapte și lilieci uriași. Ceaţa devenise atât de deasă 
încât, - ca să nu se rătăcească, trebuia să pipăie pereții. Drumul 
tinu destul de mult, până ce, deodată, Phut se trezi în fața unei 
porți joase, bătută-n nenumărate cuie de bronz. Începu să le 
numere de la stânga spre dreapta și de sus în jos, apăsând 
puternic asupra unora și răsucind altele. Când, în chipul acesta, 
puse în mișcare ultimul cui de jos, poarta se deschise fără niciun 
zgomot. Harranuezul înaintă câţiva pași și pătrunse într-o firidă 
îngustă, în care domnea o beznă adâncă. Cu băgare de seamă 
începu să pipăie pământul cu piciorul până ce nimeri un fel de 
ghizduri, ca de fântână, de unde se răspândea o adiere 
răcoroasă. Se așeză aici și se lăsă să lunece în gol, fără teamă, 
cu toate că se afla în locul și în ţara aceasta, pentru întâia oară. 
Lunecușul nu ținu însă prea mult. Oprindu-se cu amândouă 
picioarele pe o pardosea înclinată, începu să coboare, printr-un 
coridor îngust, cu atâta siguranţă, de parcă ar fi cunoscut 
drumul de când lumea. La capătul coridorului era o ușă. Pipăind, 
călătorul găsi după ușă ciocanul și bătu de trei ori. Drept 
răspuns, se auzi un glas ce venea nu se știe de unde: 

— Tu, care în ceas de noapte tulburi liniștea acestui sfânt 
locaș, ai tu, oare, dreptul să intri aici? 

— N-am nedreptăţit nici bărbat, nici femeie și nici copil. 
Mâinile mele n-au fost pătate cu sânge. N-am mâncat bucate 
necurate. Nu mi-am însușit bunul altuia. N-am minţit și n-am 
trădat marea taină - răspunse calm harranuezul. 

— Eşti oare omul așteptat, sau acela care ai vrea să fii? se 
auzi peste o clipă glasul. 

— Sunt acela care trebuia să vină de la fraţii din răsărit, 
numele al doilea este tot numele meu, iar într-un oraș din 
miază-noapte am casă și pământ, așa cum am spus străinilor, 
răspunse Phut. 

Ușa se deschise și harranuezul intră într-o grotă vastă, 
luminată de o lampă ce ardea pe o măsuță, în faţa unei perdele 
de purpură, pe care era brodat cu fir de aur un glob cu aripi și 
doi șerpi. Alături, stătea un preot egiptean, într-un veșmânt alb. 

— Tu, cel ce ai intrat aici, zise preotul arătând cu mâna spre 
Phut, știi oare care-i simbolul semnului de pe perdea? 

— Globul, răspunse străinul, e imaginea lumii pe care o 
locuim, iar aripile arată că lumea aceasta se înalță în spaţiu, ca 
vulturul. 

— Dar șerpii? întrebă preotul. 

— Cei doi șerpi amintesc înțeleptului că omul care va trăda 
marea taină va muri de două ori - cu trupul și cu sufletul. 

După o clipă de tăcere preotul întrebă din nou: 

— Dacă ești într-adevăr Beroes - pronunțând acest cuvânt 
preotul își înclină capul - marele proroc al Caldeii, și din nou își 
înclină capul, pentru care nu se află taine pe pământ și nici în 
cer, binevoiește să-i spui slugii tale, care-i cea mai ciudată 
dintre stele? 

— Ciudată-i steaua Hor-set?, aceea care face ocolul cerului în 
doisprezece ani, deoarece în jurul ei rotesc patru stele mai mici. 
Și mai ciudată este însă steaua Horka”, aceea care înconjoară 
cerul în treizeci de ani. Ea e înconjurată nu numai de stele, ci și 
de un inel uriaș ce, uneori, piere. 

Auzindu-l, preotul egiptean căzu cu faţa la picioarele 
caldeeanului. Apoi, îi înmână o eșarfă de purpură și un văl de 
mătase, îi arătă unde-i locul tămâiei și, ploconindu-se mereu 
până la pământ, părăsi grota. _ 

Caldeeanul rămase singur. Işi trecu eșarfa peste umărul 
drept, își acoperi faţa cu vălul și, luând o lingură de aur, vărsă în 
ea tămâie, pe care o aprinse de la lampa din faţa perdelei. 
Șoptind, se roti de trei ori, în cerc; iar fumul tămâii îl înfășură 
într-un întreit inel. 

În același timp, în grota pustie începu să se înstăpânească o 
ciudată neliniște. Se părea că tavanul se ridică în sus, că pereţii 
se dau la o parte. Perdeaua de purpură de pe altar prinse a 
tremura, mișcată parcă de mâini nevăzute. Aerul se porni să se 
clatine și el, să unduie, ca săgetat de zborul unor cârduri de 
păsări nevăzute. Caldeeanul își desfăcu veșmântul la piept, 
lăsând să se vadă o medalie de aur acoperită cu semne tainice. 
Grota se cutremură, perdeaua sfântă se mișcă și mai puternic, 
iar în unele din ungherele grotei apărură mici flăcări. 

Magul ridică atunci mâinile în sus și glăsui: 

— Tată din ceruri, plin de îndurare și de milostivire, curăță 
sufletul meu. Trimite asupra  nevrednicei tale slugi 

binecuvântarea ta și întinde-ţi braţul atotputernic asupra 
duhurilor răscolite spre a le arăta puterea ta. lată semnul pe 
care-l ating în prezenţa voastră... lată-mă, sunt eu cel ajutat de 
puterea divină, atoatevăzător și neînfricat... 

lata-mă, sunt puternic și vă chem, vă invoc... Veniţi aici, 
supuse, în numele lui Aye, Saraye, Aye, Saraye... 

În clipa aceea răsunară glasuri din toate părţile. O pasăre 
zbură lângă lampă, apoi un veșmânt de culoare ruginie, un om 
cu coadă, în sfârșit un cocoș cu coroană care se așeză pe 
maăsuța din faţa perdelei. 

Caldeeanul vorbi din nou: 

— În numele zeului atotputernic și etern... Amorul, Tanehta, 
Rabur, Latisten... 

Din depărtări, glasurile răsunară iarăși. 

— În numele adevărului și veșnicului Eloy, Arhima, Rabur vă 
conjur și vă invoc... în numele stelei care este soare, în numele 
semnului ei, în numele slăvit și cumplit al zeului viu...* 

Deodată, totul amuţi. În faţa altarului apăru un spectru 
încoronat, cu sceptrul în mână, șezând pe un leu. 

— Beroes! Beroes! strigă spectrul cu glasul înăbușit, de ce mă 
chemi? 

— Vreau ca fraţii mei din templul acesta să mă primească cu 
inimă deschisă și să-și plece urechile la cuvintele pe care le 
aduc lor de la fraţii din Babilon, răspunse caldeeanul. 

— Fie precum dorești, zise spectrul, și dispăru. 

Caldeeanul rămase nemișcat ca o stană de piatră, cu capul 
dat pe spate, cu mâinile ridicate în sus. Stătu așa peste o 
jumătate de oră, într-o poziţie cu neputinţă de îndurat pentru un 
om obișnuit. 

Între timp, o bucată din zidul care forma peretele grotei se 
trase îndărăt și-și făcură apariţia trei preoți egipteni. La vederea 
caldeeanului, care făcea impresia că stă suspendat în aer, cu 
spatele sprijinit pe ceva nevăzut, preoţii începură să se 
privească unul pe altul, plini de uimire. Cel mai vârstnic glăsui: 

— Cândva, au fost și la noi astfel de oameni, azi însă nu-i 
nimeni în stare să mai facă așa ceva. 

ÎI ocoliră din toate părţile, îi atinseră mădularele înţepenite și, 
neliniștiți, îi priviră faţa suptă, fără pic de sânge, ca de mort. 


Formule folosite de magi (n. A.). 


177 


— Să fi murit? întreba cel mai tânăr. 

La vorbele acestea, trupul caldeeanului, aplecat pe spate cum 
era, reveni la poziţia verticală. Pe faţă îi apăru o roșeaţă ușoară, 
iar braţele ridicate se lăsară în jos. Suspină, se frecă la ochi, ca 
un om ce se trezește din somn, privi la cei de față și, după o 
clipă, începu să vorbească: 

— Tu, spuse el adresându-i-se celui mai vârstnic, ești Mefres, 
marele preot al templului Ptah din Memfis. Tu ești Herhor, 
marele preot al templului Amon din Teba, primul demnitar după 
faraon în acest stat. Tu, și arată spre cel mai tânăr, ești Pentuer, 
al doilea proroc al templului Amon și sfetnicul lui Herhor. 

— lar tu ești desigur Beroes, marele preot și înțelept din 
Babilon, de a cărui sosire am fost vestiți acum un an, răspunse 
Mefres. 

— Ai spus adevărul, grăi caldeeanul. Îi îmbrăţișă apoi pe rând, 
iar ei își înclinară capetele în faţa lui. 

— Vă aduc vești mari din patria noastră comună care este 
înţelepciunea, zise Beroes. Binevoiţi să le ascultați și să faceţi 
cele de cuviinţă. 

La un semn al lui Herhor, Pentuer se retrase în fundul grotei și 
aduse de acolo trei jilțuri de lemn ușor, pentru cei vârstnici, iar 
pentru sine un taburet scund. Se așeză în apropierea lămpii și 
scoase din sân un mic stilet și o tăbliță acoperită cu ceară. 

Când toţi trei luară loc în jilțuri, caldeeanul vorbi: 

— lată ce te înștiințează pe tine, Mefres, marele sfat al 
preoţilor din Babilon. Sfânta castă sacerdotală din Egipt decade. 
Mulţi dintre preoţi strâng bani, petrec cu femei și duc o viaţă 
plină de plăceri. Ințelepciunea nu mai este la mare cinste. Nu 
mai aveţi putere asupra lumilor nevăzute și nici chiar asupra 
propriilor voastre suflete. Unii dintre voi și-au pierdut credinţa 
cea înaltă, iar viitorul este umbrit pentru ochii voștri. Dar, se 
întâmplă lucruri încă și mai rele: mulţi dintre preoţi, simțind că 
puterile lor spirituale sunt sfârșite, au pășit pe calea minciunii și 
a înșelării oamenilor de rând, prin scamatorii meșteșugite. 
Acestea-s cuvintele sfatului suprem: dacă vreţi să vă întoarceţi 
pe calea acea bună, Beroes va rămâne cu voi câţiva ani și, cu 
ajutorul scânteii aduse de la marele altar al Babilonului, va 
aprinde lumina cea adevărată deasupra Nilului. 

— Totul este așa precum ai spus, zise Mefres, întristat. Rămâi 
deci printre noi câţiva ani, astfel ca tineretul care se ridică să-și 
reamintească de înțelepciunea noastră. 

— lată acum, Herhor, cuvintele care îţi sunt trimise ţie. Herhor 
își înclină capul. Nepurtând destulă grijă marilor taine, preoţii 
voștri n-au băgat de seamă că ani grei ameninţă Egiptul. 
Inăuntru, sunteţi ameninţaţi de nenorociri ce nu pot fi înlăturate 
decât prin virtute și înţelepciune. Dar ce-i mai rău e faptul că 
dacă în cursul viitorilor zece ani veţi porni război împotriva 
Asiriei, armatele ei le vor nimici pe ale voastre, vor ajunge pe 
malurile Nilului și vor distruge tot ceea ce dăinuie aici de 
veacuri. O atât de funestă grupare a stelelor, ca aceea care stă 
deasupra Egiptului, a avut loc, pentru prima oară, sub dinastia a 
XIV-a, când ţara voastră a fost cucerită și prădată de hicsoși. 
Pentru a treia oară ea se va repeta peste cinci sute sau șase 
sute de ani, când vă va ameninţa primejdia din partea Asiriei și 
a poporului persan, care locuiește la răsărit de Caldeea... Preoţii 
ascultau înspăimântați. Herhor era palid. Lui Pentuer îi căzuse 
chiar tăblița din mână. Mefres apucase amuleta ce-i atârna pe 
piept și se ruga cu buzele uscate. Feriţi-vă deci de Asiria, 
continuă caldeeanul, căci acum a bătut ceasul. Neamul acesta 
este sângeros! Dispreţuind munca, trăiește numai din războaie. 
Pe cei învinși îi trage în ţeapă, ori îi jupoaie de vii; dărâmă 
cetăţile cucerite, iar pe oameni îi duc în robie. Se odihnesc 
vânând animale sălbatice și petrec trăgând cu arcul în 
prizonieri, sau scoțându-le ochii. Templele străine le prefac în 
ruine, vasele zeilor le folosesc pentru ospeţele lor, iar pe preoţi 
și pe înţelepţi îi silesc să le fie măscărici. Pereţii lor sunt 
împodobiţi cu piei jupuite de pe oameni vii, iar mesele lor au 
drept podoabă capetele însângerate ale dușmanilor. 

Când caldeeanul tăcu, se auzi glasul prea-cinstitului Mefres: 

— O, mare proroc, cumplită spaimă ai stârnit în sufletele 
noastre! Dar unde ne e scăparea, nu ne arăţi! 

Se prea poate și desigur că așa-i, de vreme ce spui, ca soarta 
să nu ne fie prielnică câtva timp. Dar cum putem înlătura acest 
lucru? Se află pe Nil locuri primejdioase, de unde nicio corabie 
nu scapă teafără; totuși, iscusința cârmacilor știe să ocolească 
vârtejurile amenințătoare. Tot așa-i și cu nefericirile popoarelor. 
Poporul este nava, iar timpul este fluviul, pe care în anume 

vremi îl bântuie vijeliile. Dar dacă mărunta scoică pescărească 
este în stare să scape de prăpăd, de ce oare un popor de 
milioane n-ar putea, în împrejurări asemănătoare, să scape de 
nimicire? 

— Cuvintele tale sunt înțelepte, răspunse Beroes, dar nu le 
pot da răspuns decât în parte. 

— Oare nu știi tot ce are să se întâmple? îl întrebă Herhor. 

— Nu mă întreba despre ceea ce știu și nu pot să spun. Lucrul 
cel mai de seamă pentru voi este să păstraţi pacea cu Asiria 
timp de zece ani și aceasta vă stă în putere. Asiria încă se mai 
teme de voi; nu știe nimic despre ursita rea ce apasă deasupra 
țării voastre și vrea să pornească război împotriva popoarelor de 
la miazănoapte și răsărit, care sunt așezate în jurul mării. Așa că 
acum veți putea să încheiaţi pace cu ea. 

— În ce condiţii? întrebă Herhor. 

— Foarte bune. Asiria vă va da ţara ludeii până la orașul 
Akko“ și ţara Edom“$ până la orașul Elath. Astfel, fără război, 
hotarele voastre vor spori la nord și la răsărit, cu zece zile de 
mers. 

— Dar Fenicia? întrebă Herhor. 

— Feriţi-vă de ispită! strigă Beroes. Dacă astăzi faraonul și-ar 
întinde brațul asupra Feniciei, peste o lună armatele siriene, 
menite cuceririlor din nord și răsărit, s-ar îndrepta spre sud, iar 
înainte de a se împlini un an, caii lor s-ar scălda în Nil. 

— Dar Egiptul nu poate renunţa la înrâurirea sa asupra 
Feniciei! îl întrerupse Herhor nerăbdător. 

— Ar însemna atunci să-și pregătească pieirea cu mâna sa, 
zise caldeeanul. Nu fac decât să vă spun cuvintele marelui 
nostru sfat: „Spune Egiptului, mi-au poruncit fraţii din Babilon, 
ca timp de zece ani să stea pitulat la pământ, ca o prepeliță, 
deoarece îl pândește uliul ursitelor rele. Spune-le că noi, 
caldeenii, îi urâm pe asirieni mai mult decât egiptenii, deoarece 
îndurăm povara puterii lor; cu toate acestea noi sfătuim Egiptul 
să rămână în pace cu poporul acesta sângeros. Zece ani e un 
timp scurt, după care veţi putea redobândi nu numai vechea 
voastră putere, dar ne veţi putea scăpa și pe noi”. 

— Aşa e! zise Mefres. 


4 Oraș în sudul Feniciei, nu departe de hotarul ludeii. 
46 Tinut la sudul Mării Moarte, aflat când în stăpânirea Egiptului, când@# 

— Gândiţi-vă, urmă caldeeanul, dacă Asiria se va război cu 
voi, va atrage și Babilonul, vor măcina bogăţiile noastre și vor 
opri în loc opera înțelepciunii. Chiar dacă nu veți fi învinși, ţara 
voastră va fi pârjolită pentru ani îndelungaţi și nu numai că va 
pierde multe vieţi, dar fără îngrijirea voastră și ogoarele 
mănoase vor fi în mai puţin de un an acoperite cu nisip. 

— Lucrul acesta îl înțelegem, zise Herhor, și de aceea nu 
avem de gând să pornim împotriva Asiriei. Dar Fenicia... 

— Ce pierdeţi voi, zise Beroes, dacă soldaţii asirieni îi vor 
strânge de gât pe tâlharii de fenicieni? De aici nu vor avea decât 
de câștigat neguţătorii voştri și ai noștri. lar dacă vreţi să-i aveţi 
sub stăpânirea voastră pe fenicieni, daţi-le voie să se așeze pe 
meleagurile voastre. Sunt sigur că cei mai bogaţi și mai iscusiţi 
dintre ei vor fugi de sub puterea asirienilor. 

— Și ce se va întâmpla cu corăbiile noastre dacă Asiria va lua 
în stăpânire Fenicia? întrebă Herhor. 

— De fapt nici nu sunt corăbiile voastre, sunt tot feniciene, 
răspunse caldeeanul. Când nu veţi mai avea vase tiriene și 
sidoniene, veţi începe să construiți și voi și să-i deprindeţi pe 
egipteni cu arta navigaţiei. lar dacă veţi avea înțelepciune și nu 
veți fi lipsiţi de îndrăzneală, veţi putea smulge din mâinile 
fenicienilor negoțul din întregul apus... 

Herhor făcu un gest nerăbdător, cu mâna. 

— V-am spus ce mi s-a poruncit, zise Beroes, iar voi puteţi 
face cum veţi crede de cuviinţă. Dar să nu uitaţi că asupra 
voastră vor veni cei zece ani funești. 

— Mi se pare, îi zise Pentuer, că ai vorbit și despre unele 
nenorociri dinăuntrul ţării, ce ameninţă Egiptul în viitor. Dacă 
binevoiești să răspunzi slugii tale ce se va întâmpla. 

— Despre aceasta să nu mă întrebaţi. Lucrurile acestea ar 
trebui să le cunoașteţi mai bine decât mine, un străin. 
Prevederea vă va descoperi boala, iar încercarea vă va dărui 
leacul. 

— Poporul este nespus de asuprit de către cei mari! șopti 
Pentuer. 

— Credinţa a decăzut! zise Mefres. 

— Se află mulţi oameni care suspină după un război peste 
hotare, adăugă Herhor. lar eu mi-am dat seama de mult că nu 
putem porni așa ceva. Poate doar după zece ani... 

— Așadar veţi încheia pace cu Asiria? întrebă caldeeanul. 

— Amon, care cunoaște inima mea, zise Herhor, știe cât îmi 
displace, o astfel de pace. Nu-i mult de când netrebnicii de 
asirieni ne plăteau bir. Dar dacă tu, părinte sfânt, precum și 
sfatul nostru suprem, ne spuneţi că ursita ne este potrivnică, va 
trebui să încheiem pacea. 

— Așa-i, va trebui! zise Mefres. 

— În cazul acesta înștiinţaţi-i pe preoţii din Babilon despre 
hotărârea voastră, iar ei vor stărui ca regele Assar să trimită o 
solie aici. Credeţi-mă, pacea asta vă e cât se poate de prielnică: 
fără război vă veţi putea întinde stăpânirea. De altminteri, 
adunarea preoților noștri a chibzuit asupra acestei păci. 

— Fie ca asupra voastră să se reverse toate binecuvântările: 
avuţia, puterea și înţelepciunea, zise Mefres. Da, așa-i, trebuie 
să ridicăm casta noastră preoțească, iar tu, vrednice Beroes, ne 
vei ajuta. 

— Mai întâi, va trebui să se ușureze soarta poporului zise 
Pentuer. 

— Preoţii... poporul... zise Herhor ca și cum s-ar fi adresat lui 
însuși. Va trebui, în primul rând să-i câștigăm de partea noastră 
pe cei ce doresc războiul... Ce-i drept, faraonul e cu mine și se 
pare că am ajuns să am oarecare înrâurire și asupra inimii prea- 
cinstitului moștenitor, să trăiască veșnic! Dar Nitager, care are 
nevoie de război ca peștele de apă? Dar căpeteniile oștilor 
mercenare, care de abia în timp de război arată ce pot? Dar 
nobilimea noastră care gândește că războiul îi va plăti datoriile 
la fenicieni, iar pe ea o va îmbogăți? 

— In acest răstimp însă ţăranii se prăbușesc sub povara 
muncilor, iar lucrătorii se răzvrătesc din pricina asupririi celor 
mari, adăugă Pentuer. 

— Asta îi tot dă zor cu ale lui! zise Herhor, îngândurat. 
Gândește-te Pentuer, tu, la ţărani și la muncitori; iar tu Mefres, 
la preoți. Nu știu ce veți izbuti să faceţi; eu, însă, vă jur că dacă 
propriul meu copil ar împinge Egiptul la război, îl voi zdrobi cu 
mâna mea. 

— Așa să faci, zise caldeeanul. De altminteri, cine vrea, n-are 
decât să poarte războaie, dar nu în părţile unde ar putea să dea 
peste asirieni... 

Acestea fiind zise, convorbirea luă sfârșit. Caldeeanul își puse 
eșarfa pe umăr și vălul pe faţă, Mefres și Herhor se așezară de o 
parte și de alta a lui, iar la spatele lor Pentuer și, cu toţii, se 
întoarseră cu faţa la altar. 

Când Beroes, încrucișându-și mâinile pe piept, începu să 
vorbească șoptit, în grotă, freamătul se porni din nou și se auzi 
o zarvă îndepărtată, care-i umplu de uimire pe cei de faţă. 
Atunci magul glăsui tare: 

— Baraldensis,  Baldahiensis, Paumahis vă invoc să fiți 
martorii negocierilor noastre și să sprijiniți gândurile noastre... 

Atunci se auziră sunând trâmbiţe atât de limpede, încât 
Mefres se prosternă până la pământ, Herhor privi uimit în jurul 
lui, iar Pentuer, în genunchi cum era, începu să tremure și-și 
acoperi urechile. 

Perdeaua de purpură de pe altar prinse a tremura, iar 
faldurile ei luară o astfel de formă, de parcă din spatele lor urma 
să răsară un om. 

— Fiţi martori, strigă caldeeanul, cu glasul schimbat, o, voi, 
puteri din ceruri și din iad. lar cine nu va ţine înțelegerea, ori va 
trăda taina ei, să fie blestemat... 

— Blestemat! repetă un glas. 

— Şi nimicit... 

— Şi nimicit... 

— În lumea aceasta văzută și în cea nevăzută, de către 
numele nerostit, lehova, la auzul căruia pământul se cutremură, 
marea se dă înapoi, focul se stinge și firea piere... 

În grotă se stârni o adevărată furtună. Sunetele trâmbiţelor se 
amestecară cu ecoul unor trăsnete îndepărtate. Perdeaua 
altarului se ridică aproape drept în sus și, la spatele ei, în 
mijlocul unor fulgere sclipitoare, apărură făpturi ciudate, pe 
jumătate oameni, pe jumătate animale și plante, încolăcite și 
învălmășite. 

Deodată, totul amuţi și Beroes se ridică încet, în aer, 
deasupra capetelor celor trei preoţi, care se aflau acolo. 

La opt dimineața harranuezul Phut se întoarse la hanul 
fenician La corabie, unde îl așteptau sacii și cufărul, furate de 
hoți. Peste câteva minute sosi și sclavul credincios al lui 
Asarhadon. Hangiul îl duse în pivniţă și acolo îl întrebă scurt: 

— Cum a fost? 

— Am stat toată noaptea, răspunse sluga, în piața unde e 
templul lui Set. Pe la zece seara, din grădina aflată peste cinci 
case dincolo de Steaua verde, au ieșit trei preoţi. Unul dintre ei, 
cu barbă și păr negru, a străbătut piaţa și s-a îndreptat spre 
templul lui Set. Am alergat după el, dar s-a lăsat ceața și l-am 
pierdut din vedere. Dacă s-a întors și când s-a întors la Steaua 
verde, nu știu. 

După ce ascultă, hangiul se izbi cu palma peste frunte și 
începu să mormăie ca pentru sine: 

— Așadar, dacă harranuezul meu se îmbracă în veșminte 
preoțești și merge la templu, trebuie să fie preot. lar dacă 
poartă barbă și păr negru, trebuie să fie preot caldeean. lar 
dacă se întâlnește în taină cu preoţii de aici, nu poate fi lucru 
curat. N-am să spun străjii toate astea, căci aș putea să mă dau 
de gol. Dar îl voi vesti pe vreunul din sidonienii de seamă, căci s- 
ar putea să iasă o afacere nu tocmai rea de aici, dacă nu pentru 
mine, barem pentru ai noștri. 

Nu peste mult se înapoie cealaltă iscoadă; și cu acesta 
Asarhadon se cobori în pivniţă, unde ascultă următoarele vești: 

— Am stat noaptea întreagă în faţa casei La steaua verde -, 
harranuezul a fost acolo, s-a îmbătat și a făcut atâta zarvă, că 
straja a trebuit să-l cheme pe paznicul casei... 

— Cum? întrebă hangiul, harranuezul a fost la Steaua verde 
toată noaptea și tu l-ai văzut? 

— Nu numai eu, dar și straja l-a văzut... 

Asarhadon îl chemă și pe primul servitor și-i porunci atât lui 
cât și celuilalt să repete cele spuse. Repetară întocmai, fiecare 
spusele lui, de unde reieșea că Phut, harranuezul, petrecuse 
noaptea întreagă la Steaua verde, fără a se îndepărta nicio clipă 
și, totodată, că seara târziu s-a dus la templul lui Set, de unde 
nu s-a mai întors. 

— O! mormăi fenicianul, aici se ascunde o foarte mare 
înșelătorie. Trebuie să-i vestesc cât mai degrabă pe mai-marii 
comunităţii feniciene că hititul acesta se pricepe să fie în același 
timp în două locuri. Totodată am să-l poftesc să părăsească 
hanul meu. Nu-mi plac oamenii cu două feţe: una a lor și alta de 
împrumut. Căci un astfel de om e ori un mare șarlatan, ori un 
vrăjitor, ori vreun uneltitor. Și cum lui Asarhadon îi era frică de 
asemenea lucruri, se puse la adăpost împotriva vrăjilor prin 

rugăciuni către toţi zeii care-i împodobeau hanul. Apoi se repezi 
în oraș, unde îi dădu de știre despre cele întâmplate căpeteniei 
fenicienilor și căpeteniei breslei hoţilor. In sfârșit, întorcându-se 
acasă, îl chemă pe paznic și-i mărturisi că Phut poate fi un om 
primejdios. La urmă îi ceru harranuezului să părăsească hanul, 
căruia nu-i aducea niciun câștig, ci numai bănuieli și pagubă. 

Phut primi bucuros sfatul și-i spuse hangiului că încă în seara 
aceea va pleca spre Teba, cu corabia. 

„De nu te-ai mai întoarce de acolo, își zise în gând hangiul. 
De-ai putrezi în fundul minelor, ori de-ai cădea în apă, să îngrași 
crocodilii!” 


185 


Capitolul XXI 


Călătoria prințului moștenitor începu în luna Famenut, adică 
la sfârșitul lui decembrie și începutul lui ianuarie, în cel mai 
frumos anotimp al anului. 

Din apa, scăzută la jumătate, răsăreau fâșii tot mai întinse de 
pământ. Dinspre Teba se îndreptau spre mare numeroase plute 
cu grâu, în timp ce în Egiptul de Jos se strângea trifoiul și 
siminichia. Portocalii și arborii de rodie erau încărcaţi de flori, iar 
câmpiile - de niprală, în, orz, mazăre, fasole, castraveți și alte 
leguminoase. 

Petrecut de către preoţi, de către dregători, de garda 
faraonului și de o mulţime uriașă, prințul locţiitor Ramses se 
urcă pe la ora zece dimineaţa pe o corabie aurită. Sub puntea 
pe care se aflau corturi bogat împodobite erau vâăslașii, douăzeci 
de oșteni, iar lângă catarg și la amândouă capetele navei 
străjuiau cei mai iscusiţi cârmaci navigatori. Unii supravegheau 
pânzele, alţii porunceau mișcările vâăslașilor, iar alţii arătau 
direcția. 

Ramses îi poftise pe corabia sa pe marii preoţi Mefres și 
Mentezufis, care urmau să-l însoțească în călătorie și să-l ajute 
în îndeplinirea treburilor obștești. De asemenea îl poftise și pe 
cinstitul nomarh al Memifisului, care avea să-l întovărășească 
până la hotarele ținutului său. 

La câteva sute de pași în fața locțiitorului plutea nava lui 
Otoes, nomarhul provinciei Aa, din vecinătatea Memfisului, iar în 
urma prinţului alte nenumărate corăbii pline de curteni, preoți, 
oșteni și dregători. 

Corăbiile slugilor, încărcate cu toate cele de trebuinţă, 
porniseră mai de timpuriu. 

Până la Memfis Nilul curge printre două lanțuri de munţi. Mai 
departe, munţii cotesc spre răsărit și apus, iar fluviul se răsfiră 
în mai multe brațe, ale căror ape, tăind prin mijloc un șes uriaș, 
se varsă în mare. 

Când nava se îndepărtă de la mal, prinţul vru să stea de 
vorbă cu marele preot Mefres. În clipa aceea însă mulţimea 
izbucni în urale atât de puternice, încât moștenitorul fu silit să 
iasă din cort și să se înfăţișeze poporului. Dar, în loc să înceteze, 
zarva creștea. Pe amândouă malurile năpădise mulţimea tot mai 
numeroasă a lucrătorilor, pe jumătate goi, și a orășenilor 
îmbrăcaţi ca de sărbătoare. Mulţi din ei purtau cununi pe cap și 
aproape toţi aveau ramuri verzi în mâini. Unele cete cântau, iar 
în dreptul altora răsuna ropotul tobelor și trilul flautelor. 

Cumpenele cu găleți, ce nu se odihneau mai niciodată de-a 
lungul fluviului, stăteau acum pironite locului. In schimb plutea 
pe Nil un adevărat roi de luntre mici, din care lumea arunca flori 
ieșind în întâmpinarea corabiei moștenitorului. Unii săreau chiar 
în apă și înotau pe urmele navei princiare. 

„Sunt petrecut ca și înaltul meu părinte! ” își zise în sinea lui 
prințul. Și o nespusă mândrie îi copleși inima, la vederea atâtor 
vase împodobite, pe care el le putea opri cu un singur semn, ca 
și la vederea miilor de oameni care-și părăsiseră îndeletnicirile, 
riscând să se schilodească ori să moară, numai de dragul de a-i 
vedea chipul zeiesc. Îl îmbătau îndeosebi puternicele și 
necontenitele urale ale mulțimii. Strigătele acestea îl ameţeau, 
făceau să i se umile pieptul și să fie cuprins de porniri 
înălțătoare. Prinţul se gândi chiar că de-ar sări de pe punte, nici 
apa n-ar atinge-o, deoarece mulțimea însufleţită l-ar prinde și l- 
ar ridica în văzduh, ca pe o pasăre. 

Nava, apropiindu-se ușor de malul stâng, chipurile oamenilor 
începură să se deosebească mai limpede și prinţul văzu ceva cu 
totul neașteptat. În timp ce în primele rânduri ale mulţimii se 
bătea din palme și se cânta, în rândurile mai îndepărtate zări 
cum nuielele izbeau des și îndesat în niște spinări nevăzute. 
Mirat, locţiitorul faraonului i se adresă nomarhului din Memfis: 

— Privește colo, vrednice nomarh! Sunt oare bătuţi oamenii 
cu nuiele? 

Nomarhul își acoperi ochii cu podul palmei, în timp ce pete 
roșii îi năpădeau grumaijii. 

— lartă-mă, măria-ta, dar mi-e cam slabă vederea... 

— Îi bat... fără îndoială că îi bat, repetă prinţul. 

— Tot ce se poate, răspunse nomarhul. Nici vorbă că s-a pus 
mâna pe vreo bandă de tâlhari... 

— Nu prea mulţumit, moștenitorul își îndreptă pașii către 
cârmacii care, pe neașteptate, cârmiră nava spre mijlocul 
fluviului; de aici, prinţul privi spre Memfis. Malurile din susul 
Nilului erau aproape pustii, cumpenele cu găleți pentru scosul 
apei lucrau de zor, ca și cum nimic nu s-ar fi întâmplat. 

— S-a sfârșit oare sărbătoarea? îl întrebă prinţul pe unul din 
vâslași, arătându-i cu mâna partea din susul fluviului. 

— Desigur. Oamenii s-au și întors la îndeletnicirile lor, 
răspunse acesta. 

— Ce grăbiţi sunt! 

— Trebuie să câștige timpul pierdut, zise pe negândite cel 
întrebat. 

Tresărind, moștenitorul se uită adânc în ochii lui. Se linişti însă 
repede și se întoarse în cort. Strigătele mulţimii nu-l mai puteau 
bucura. Era tăcut și posomorât. După această izbucnire a 
mândriei, simţi dezgust față de mulţimea care trecea atât de 
repede de la însuflețirea cea mai mare la cumpenele ce 
strângeau noroiul în găleți. 

Cum Nilul se despărţea în braţe în partea aceea, nava 
nomarhului provinciei Aa o cârmi spre apus, iar după un ceas 
bun de plutire se apropie de țărm. Poporul era și mai numeros 
decât la Memfis. Se ridicaseră o sumedenie de stâlpi cu steaguri 
și porţi triumfale împodobite cu verdeață. În mulţime se puteau 
zări tot mai des oameni cu portul lor străin. 

Când prinţul cobori pe mal, preoţii îl întâmpinară cu un 
baldachin, iar prea-cinstitul nomarh Otoes vorbi: 

— Te salutăm, locţiitor al divinului faraon, în hotarele nomului 
Aa. Ca semn al harului tău, care pentru noi este rouă cerească, 
binevoiește să aduci jertfe zeului Ptah, ocrotitorul nostru și 
primește sub oblăduirea și puterea ta nomul acesta, cu 
templele, dregătorii, poporul, vitele, grânele, precum și cu tot ce 
se află în el. Apoi, îi înfăţișă un grup de tineri spilcuiţi, parfumati, 
împodobiţi cu roze și îmbrăcaţi în veșminte brodate în aur. Erau 
rudele mai apropiate și mai îndepărtate ale nomarhului și alţi 
tineri nobili localnici. 

Ramses îi privi cu luare-aminte. 

— Aha! strigă el. Mi s-a părut mie că ceva tot le mai lipsește 
tinerilor! Acum văd ce: n-au peruci... 

— Întrucât măria-ta nu porţi perucă, tineretul nostru a făcut 
legământ să nu mai poarte nici el, răspunse nomarhul. 

După lămurirea aceasta, unul dintre tineri trecu la spatele 
prințului cu evantaiul, al doilea cu un scut, al treilea cu sulița - și 
alaiul porni. Moștenitorul mergea sub baldachin; în faţa lui, un 
preot, turtind vasul în care se ardea tămâie, era urmat de 
câteva fete care presărau trandafiri pe cărarea pe care avea să 
pășească prinţul. 

Țăranii, îmbrăcaţi în haine de sărbătoare și cu ramuri în mâini, 
stăteau pe două rânduri; strigau, cântau, sau cădeau cu faţa la 
pământ înaintea locţiitorului faraonului. Prinţul văzu totuși cum, 
cu toate semnele zgomotoase de bucurie, fețele le rămâneau 
neînsufleţite și îngrijorate. Văzu de asemenea că mulțimea era 
împărţită în cete sub conducerea unor căpetenii și că voioșia lor 
era de poruncă. 

Cu încetul, alaiul se apropie de coloana de piatră care 
hotărnicea nomul Aa de nomul Memfis. Pe trei din feţele acestei 
coloane se aflau inscripţii privitoare la întinderea, populaţia și 
numărul orașelor provinciei, iar pe cea de a patra era chipul 
zeului Ptah, înfășurat de la picioare și până la piept în fâșii de 
pânză, cu o tichie obișnuită pe cap și cu sceptrul în mână. 

Unul dintre preoți îi întinse prinţului lingura de aur cu tămâie 
aprinsă în ea. Moștenitorul, rostind rugăciunile cuvenite, ridică 
vasul la înălțimea feţei zeului și se înclină adânc de câteva ori. 

Strigătele poporului și ale preoţilor sporiră și mai mult, deși 
tineretul nobil privea la toate lucrurile acestea cu zâmbete 
batjocoritoare. Prinţul, care din clipa împăcării cu Herhor arăta 
un nespus respect faţă de zei și de preoţi, își încruntă ușor 
sprâncenele și, într-o clipă, tineretul își schimbă purtarea. Cu 
toții deveniră mai gravi, iar unii se prosternară chiar în faţa 
coloanei. „Într-adevăr, își zise prinţul în gând, cei de neam sunt 
mai buni decât gloata. Tot ce fac, fac din toată inima, nu ca 
ceilalți, care urlă în cinstea mea dar de abia așteaptă să se 
întoarcă la grajdurile și la atelierele lor”. Mai bine ca oricând 
putuse acum să măsoare distanţa ce-l despărțea de oamenii de 
rând. Și înţelese că cei de sus erau singurii de care era legat 

prin simțăminte comune. Dacă, pe neașteptate, ar dispare toți 
tinerii aceia împodobiţi și femeile frumoase ale căror priviri 
înflăcărate îi urmăresc fiecare gest, ca să-l slujească și să-i 
îndeplinească pe loc poruncile, dacă toți aceștia ar dispare, s-ar 
simţi, cu toată nemăsurata mulţime a poporului, mai singur 
decât în pustiu. 

Opt negri aduseră lectica al cărei baldachin era împodobit cu 
pene de struț și prinţul se urcă în ea, îndreptându-se spre 
capitala nomului Sohem, unde fu găzduit în palatul nomarhului. 

Șederea lui Ramses în acest ţinut, la numai câteva zile 
depărtare de Memfis, se prelungi o lună de zile. lar tot acest 
timp și-l petrecu primind plângeri și închinăciuni, cunoscând 
dregători, ori luând parte la ospeţe. 

Ospeţe se desfășurau în două locuri, în palat și acolo veneau 
numai cei de rang; și în curtea exterioară, unde se ospătau 
slujitorii prinţului și dregătorii de rând ai nomului. Aici, erau puși 
la frigare boi întregi, se înfulecau sute de pâini și se dădeau pe 
gât sute de ulcioare cu bere. 

Ramses era uimit de dărnicia nomarhului și de dragostea 
nobililor, care îl înconjurau zi și noapte, atenţi la orice semn și 
gata să-i îndeplinească toate poruncile. 

Până la urmă, ostenit de atâtea petreceri, prinţul îi spuse 
cinstitului Otoes că dorește să cunoască mai îndeaproape cum e 
gospodărită provincia. Căci asta fusese doar porunca dată de 
faraon. 

Dorinţa prinţului fu împlinită. Nomarhul îl rugă să se urce într- 
o lectică purtată numai de doi oameni și cu mare alai îl conduse 
la templul zeiţei Hator”. Aici, alaiul rămase afară, iar nomarhul 
porunci sclavilor să-l urce pe prinţ până în vârful unuia din 
piloni, unde îl însoţi și el. 

Din vârful acestui turn de șase etaje, de pe care preoţii 
cercetau cerul și, cu ajutorul unor steaguri colorate, făceau 
semne templelor vecine, din Memfis, Atribis și Anu, privirea 
cuprindea, la o depărtare de câteva mile împrejur, aproape 
întreaga provincie. Din acest loc cinstitul Otoes îi arătă prinţului 
unde sunt ogoarele și viile faraonului, ce canal se află în curs de 
curăţire, ce zăgaz e pe cale de a fi dres, unde se înalţă 
cuptoarele pentru topitul bronzului, unde sunt hambarele 


+ În mitologia Egiptului antic, fiica lui Ra, zeiţa cerului și a iubirii, înfățișată de obicei sub 
chipul unei femei cu cap de vacă. 

faraonului, în ce parte-s bălțile în care crește lotusul și papirusul, 
ce câmpuri au fost năpădite de nisipuri și așa mai departe. 

Ramses rămase încântat de frumusețea priveliștii și-i mulțumi 
lui Otoes pentru plăcerea încercată. Dar când se întoarse la 
palat și, după sfatul tatălui său, începu să-și însemne părerile, își 
dete seama că cunoștințele sale asupra stării economice a 
nomului Aa nu sporiseră cu nimic. 

După câteva zile îi ceru din nou lui Otoes lămuriri asupra 
cârmuirii provinciei. Atunci vrednicul demnitar porunci să fie 
poftiţi toţi dregătorii și să se perinde prin faţa prințului, care 
stătea pe un jilț înalt în curtea principală. Astfel trecură prin faţa 
locțiitorului faraonului dregătorii mari și mici ai visteriei, cei care 
țineau socoteala grânelor, a vinurilor, vitelor și ţesăturilor, 
căpeteniile zidarilor și minerilor, constructorii canalelor, vâslașii, 
tămăduitorii tuturor soiurilor de boli, căpeteniile lucrătorilor, 
scribii aflaţi în slujba pazei țării, judecătorii, paznicii temniţelor și 
până și îmbălsămătorii și călăii. Apoi, cinstitul nomarh îi 
prezentă lui Ramses pe propriii lui dregători din nomul său. 
Prinţul fu nespus de uimit când află că are în nomul Aa și în 
orașul Sohem un vizitiu personal, un arcaș, câte un purtător al 
scutului, al lăncii și al securii, vreo doisprezece purtători de 
lectici, câţiva bucătari, paharnici, frizeri și numeroși alți slujbași, 
care-i dădeau dovezi de dragoste și credință, deși Ramses habar 
n-avea de ei și nici nu auzise măcar de numele lor. Obosit și 
plictisit de această searbădă perindare a dregătorilor, prinţul fu 
cuprins de deznădejde. Îl înspăimântă gândul că nu pricepe 
nimic și că, prin urmare, nu-i în stare să cârmuiască statul. În 
sinea sa însă se temea să recunoască lucrul acesta. Dacă nu-i în 
stare să conducă Egiptul, iar alţii își vor da seama de acest 
adevăr, atunci ce-i mai rămâne de făcut? Doar moartea! Dar 
Ramses simţea că nu se află pentru el altă fericire în afară de 
tron și că fără a domni n-ar putea trăi. 

După câteva zile, însă, când se simţi mai odihnit, dacă se 
poate cineva odihni în haosul vieţii de la curte, îl chemă din nou 
pe Otoes și-i zise: 

— Te-am rugat, vrednice nomarh, să-mi dezvălui tainele 
cârmulirii tale. lar tu mi-ai arătat țara și pe dregători, eu însă nu 
pricep nimic! Dimpotrivă, sunt ca acela care, ajuns în 

subteranele templelor noastre, vede în jurul lui atâtea drumuri, 
încât nu-i în stare până la urmă să se descurce! 

Nomarhul fu cuprins de îngrijorare. 

— Și ce pot face eu, stăpâne? exclamă el. De vrei ceva de la 
mine spune un singur cuvânt și-mi voi pune la picioarele tale 
rangul, averea și capul! Văzând că prinţul primește cu 
bunăvoință asigurările acestea urmă: în cursul călătoriei tale ai 
văzut poporul acestui nom. Vei spune că n-au fost chiar toți 
oamenii de față. Da, așa-i. Voi porunci deci să iasă cu toţii, 
bărbaţi, femei, bătrâni și copii, numărând la un loc vreo două 
sute de mii. De pe vârful turnului ai binevoit să privești 
pământul nostru. Dar dacă dorești, putem vedea de aproape, 
fiecare ogor, fiecare sat și chiar fiecare stradă din orașul Sohem. 
La urmă ţi-am arătat dregătorii dintre care, ce-i drept, au lipsit 
cei mai mărunți. Dar poruncește, și toţi se vor înfățișa mâine în 
fața chipului tău și se vor prosterna la picioarele tale. Ce vrei să 
fac mai mult? Spune, prea-luminate stăpâne! 

— Nu mă îndoiesc că ești omul cel mai credincios, răspunse 
prinţul. Lămurește-mi deci două lucruri: de ce s-au micșorat 
veniturile faraonului și, în al doilea rând, ce faci tu însuţi, în 
acest nom. Otoes se fâstăci, iar prinţul adăugă repede: Vreau să 
știu ce faci tu aici, cum anume guvernezi, deoarece sunt tânăr și 
de abia acum încep să cârmuiesc... 

— Ai însă înţelepciunea unui bătrân! șopti nomarhul. 

— Se cuvine dar, zise prinţul, să-i întreb pe oamenii încercaţi, 
iar tu să-mi împărtășești învăţăturile tale. 

— Voi arăta totul înălțimii-tale și-ţi voi vorbi despre toate, zise 
Otoes. Ar trebui însă să mergem într-alt loc, unde să nu fie atâta 
larmă... 

Într-adevăr, în palatul ocupat de prinţ, în curţile interioare ca 
și în cele exterioare, se îmbulzeau oamenii, ca la bâlci. Mâncau, 
beau, cântau, se luau la trântă sau se fugăreau și toate le 
făceau în cinstea locţiitorului faraonului, ale cărui slugi erau. 

Cam pe la vreo trei după-amiază, nomarhul porunci să i se 
aducă doi cai și, împreună cu prințul, părăsi orașul, călărind spre 
apus. Curtenii rămaseră în palat și petrecerea lor deveni și mai 
veselă. 

Ziua era frumoasă, răcoroasă; pământul era acoperit cu 
verdeață și flori. Deasupra capetelor călăreţilor răsuna ciripitul 
păsărelelor, iar aerul era plin de miresme. 

— Cât de plăcut e! exclamă Ramses. Pentru întâia oară, de o 
lună încoace, pot să-mi adun gândurile. Începusem chiar să cred 
că în capul meu a poposit și face instrucţie din zori și până-n 
noapte o întreagă oștire, cu care de luptă cu tot. 

— Asta-i soarta celor puternici, răspunse nomarhul. 

Se opriră pe creștetul unui deal. La poalele lui se întindea, cât 
vedeai cu ochii, o luncă străbătută de un fir de apă albastră. La 
miază-noapte și la miază-zi se profilau zidurile albe ale 
orășelelor, iar dincolo de pajiște, până în fundul zării, se 
așterneau nisipurile roșii ale pustiului apusean, din care 
răbufnea uneori, ca dintr-un cuptor, suflul unui vânt arzător. Pe 
luncă pășteau turme nesfârșite de animale domestice: boi 
cornuţi și fără coarne, oi, capre, măgari, precum și antilope, ba 
chiar și rinoceri. Pe alocurea se vedeau mlaștini pline de plante 
acvatice și de tufe, în care roiau gâște și rațe sălbatice, 
porumbei, cocostârci, ibiși și pelicani. 

— Privește, stăpâne, zise nomarhul, iată chipul ţării noastre. 
Osiris a îndrăgit fâșia asta de pământ dintre pustiuri, a dăruit-o 
din belșug cu verdeață și animale, ca oamenii să se bucure de 
ele. Apoi, un zeu bun a luat chip de om și a devenit primul 
faraon. lar când a simţit că trupul i se ofilește, l-a părăsit și a 
pogorât în trupul fiului său, iar apoi în acela al fiului acestuia. In 
acest chip, ca faraon, Osiris trăiește printre noi de veacuri, 
trăgând foloase din Egipt și din bogăţiile lui, pe care el însuși le- 
a zămislit. Și astfel a tot crescut, ca un copac uriaș. Coroanele 
lui sunt șirul regilor egipteni, crengile - nomarhii și preoţii, iar 
ramurile, casta nobililor. Zeul văzut stă pe tronul pământesc și 
primește dările ce i se cuvin din partea ţării; zeul cel nevăzut 
primește jertfele în temple, iar prin glasurile preoților își face 
cunoscută voința. 

— Adevărat vorbești, zise prinţul. Așa stă scris. 

— Întrucât Osiris - faraonul, continuă nomarhul, nu se poate 
ocupa el însuși de gospodăria pământească, ne-a poruncit nouă, 
nomarhilor, care ne tragem din sângele lui, să-i păzim avuţiile. 

— Așa este, spuse Ramses. Uneori chiar zeul însorit se 
întruchipează într-un nomarh și întemeiază o nouă dinastie. Așa 
au luat fiinţă dinastiile memfită, elefantină, tebană, csoică... 

— Totul e întocmai precum spui, mărite prinţ. lar acum îţi voi 
răspunde la întrebări. M-ai întrebat ce fac eu în nomul acesta. 
Veghez asupra pământurilor lui Osiris-faraonul și asupra 
părticelei mele, care face parte din ele. Uită-te la cirezile astea: 
vezi că animalele sunt felurile. La fel e și cu locuitorii Egiptului: 
unii muncesc pentru grâne, alţii dau vinuri, ţesături, felurite 
unelte, case. lar sarcina mea este să iau de la fiecare ce 
datorește și să pun totul la picioarele faraonului. Cu 
supravegherea unor cirezi atât de numeroase nu m-aș descurca 
singur; așa că mi-am ales dulăi ageri și păstori isteţi. Aceștia din 
urmă mulg dobitoacele, le tund, le jupoaie de piele, iar cei dintâi 
le păzesc să nu le fure tâlharii, ori să nu le sfâșie fiarele 
sălbatice. Tot așa se întâmplă și cu nomul: singur, n-aș izbuti să 
strâng toate dările și nici să-i feresc pe oameni de rele; așa că 
am dregători care fac ce se cuvine să facă, iar mie îmi dau 
socoteală de toate cele făptuite. 

— Totul e drept, îl întrerupse prinţul, știu și înțeleg ce vrei să 
spui. Totuși, un lucru nu pricep: de ce s-au împuţinat veniturile 
faraonului, cu toate bunele măsuri de pază luate? 

— Binevoiește să-ți amintești, măria-ta, răspunse nomarhul, 
că zeul Set, deși este frate bun cu însoritul Osiris, îl urăște, luptă 
împotriva lui și-i nimicește înfăptuirile. El trimite molime 
împotriva oamenilor și animalelor, el face ca revărsarea Nilului 
să fie ori prea mică ori prea năvalnică, el năpustește nori de 
nisip asupra Egiptului, pe timp de arșiță. Când anul este bun, 
Nilul atinge pustiul; când este rău, pustiul se întinde până la NII 
și atunci veniturile faraonului sunt și ele mai puţine. Privește, 
mărite prinț, urmă el arătând cu braţul spre luncă. Cirezile 
acestea sunt numeroase, dar în tinereţea mea erau și mai 
numeroase. Și cine-i, oare, de vină? Nimeni altul afară de Set, 
împotriva căruia nu se pot ridica puterile omului. Mare astăzi, 
pășunea aceasta a fost cândva și mai mare, iar din locul acesta 
nu se putea vedea pustiul, care acuma ne înspăimântă. Când se 
luptă zeii, omul nu poate face nimic! Cine să-i ţină piept lui Set, 
când el îl învinge chiar și pe Osiris? 

Cinstitul Otoes își încheiase cuvântul; prinţul își plecă fruntea. 
Auzise el destule la școală despre harul lui Osiris și nelegiuirile 
lui Set și încă de copil îl cuprindea mânia când se gândea că 
răfuiala cu Set n-a putut fi dusă la capăt. „Când am să mă fac 
mare și voi putea ridica sulița, se gândea el atunci, îl voi căuta 
pe Set și am să-mi măsor puterile cu el Și iată că acum privea 
întinderea nesfârșită a nisipurilor, împărăţia zeului aducător de 
moarte care împuţinase veniturile Egiptului! Dar... să lupte 
împotriva lui, nici gând! Cum să înfrunţi pustiul? Il poţi doar 
ocoli, sau... pieri în el. 

Capitolul XXII 


Popasul în nomul Aa îl obosise atât de cumplit pe 
moștenitorul tronului, încât, ca să se odihnească și să-și adune 
gândurile, porunci să înceteze orice serbări în cinstea lui, cerând 
chiar ca în cursul călătoriei populaţia să nu-l mai întâmpine și să 
nu-l mai salute nicăieri. 

Suita prinţului se minună, ba chiar se și întristă puţin la auzul 
poruncii acesteia. Voia prințului fu însă îndeplinită și Ramses își 
recăpătă iarăși o oarecare liniște sufletească. Acum avea timp 
să facă instrucție cu oștenii, cea mai plăcută îndeletnicire a lui, 
și să-și adune întrucâtva gândurile învălmășite. Închis în cel mai 
îndepărtat colț al palatului, prinţul se întreba dacă îndeplinise 
sau nu poruncile tatălui său. 

Văzuse cu ochii lui nomul Aa; câmpiile, orășelele, populaţia și 
pe dregători. Se încredinţase în același chip că malul răsăritean 
al provinciei era cotropit de nisipurile pustiului. Văzuse că 
poporul truditor era nepăsător și că făcea numai ce i se 
poruncea și chiar atunci fără nicio tragere de inimă. În sfârșit, se 
încredințase că supuși cu adevărat credincioși și iubitori nu 
putea găsi decât în rândurile nobilimii, fiindcă aceștia sau erau 
înrudiți cu dinastia faraonilor, sau făceau parte din casta 
cavalerilor, erau așadar nepoţii ostașilor care luptaseră sub 
Ramses cel Mare. Aștia erau trup și suflet alături de faraon, gata 
să-l slujească plini de avânt, nu ca țăranii care sfârșind cu 
uralele fugeau îndărăt cât îi ţineau picioarele, la porcii și la boii 
lor. Ținta de căpetenie a însărcinării lui nu fusese încă atinsă. 
Ramses nu numai că nu vedea limpede pricinile împuţinării 
veniturilor faraonilor, dar nici măcar nu era în stare să închege 
un răspuns la întrebarea de ce mergeau lucrurile rău și cum 

puteau fi ele îndreptate. Simţea doar că lupta legendară dintre 
Set și Osiris nu lămurește nimic și nu le dezleagă mulțumitor 
această taină. lar el, ca viitor faraon, voia să aibă venituri mari, 
așa cum avuseseră vechii faraoni ai Egiptului. Fierbea de mânie 
numai la gândul că, urcându-se pe tron, ar fi fost tot atât de 
sărac ca și tatăl lui, dacă nu și mai sărac încă. 

— Niciodată! strigă prințul strângând din pumni. 

Pentru mărirea avuţiilor regale ar fi fost gata să se 
năpustească cu spada chiar și împotriva zeului Set însuși, 
tăindu-l în bucăţi, așa cum făcuse acesta cu fratele său Osiris. 
Dar în locul zeului crunt și al oștilor sale vedea în jurul lui doar 
pustietate, tăcere, taină. 

Pradă frământării și propriilor lui gânduri, i se adresă într-o 
bună zi marelui preot Mefres. 

— Spune-mi, mărite preot, tu care cunoști toată înţelepciunea 
lumii, de ce scad veniturile Egiptului? Și în ce chip ar putea fi ele 
sporite? 

Marele preot înălţă braţele spre cer. 

— Fie binecuvântat, prinţe, strigă el, duhul care ţi-a insuflat 
astfel de gânduri! Fie să calci pe urmele marilor faraoni care au 
acoperit Egiptul cu temple, iar cu ajutorul zăgazurilor și 
canalelor au mărit întinsul ogoarelor roditoare... Bătrânul era 
atât de mișcat, încât îl podidiră lacrimile. 

— Inainte de toate, spuse din nou prinţul, răspunde la 
întrebarea mea. E oare cu putinţă să te gândești la construirea 
canalelor sau templelor, când tezaurul e gol? Asupra Egiptului s- 
a abătut cea mai neagră nenorocire: faraonii lui sunt amenințați 
de sărăcie. Lucrul acesta trebuie cercetat și îndreptat mai 
înainte de orice, iar celelalte vor veni de la sine. 

— Despre asta, prinţe, vei afla răspuns numai în temple, la 
picioarele altarelor, zise marele preot. Numai acolo nobila ta 
sete de a cunoaște va putea fi potolită. 

Nerăbdător, Ramses se repezi din nou: 

— In ochii sfinţiei-tale, templele ar trebui să acopere întreaga 
tară, ba chiar și tezaurul faraonului! Dar și eu sunt un discipol al 
preoţilor, am crescut doar în umbra templelor, cunosc riturile 
tainice în care înfăţișaţi răutatea lui Set, precum și moartea și 
renașterea lui Osiris. Dar la ce-mi folosesc toate astea? Când 
tatăl meu mă va întreba în ce chip poate fi umplut tezaurul nu-i 

voi putea răspunde nimic. Ar trebui poate să-l îndemn să se 
roage și mai îndelung și mai des, decât până acum? 

— Hulești cele sfinte, prințe, căci nu cunoști tainele înalte ale 
religiei. Dacă le-ai cunoaște, ai găsi răspuns la multe din 
întrebările care te frământă. lar dacă ai vedea ceea ce am văzut 
eu, te-ai încredința că lucrul cel mai de seamă pentru Egipt este 
întărirea templelor și a preoților... 

„Bătrânii dau în mintea copiilor”, își zise prinţul și puse capăt 
convorbirii. 

Marele preot Mefres fusese întotdeauna foarte evlavios dar, în 
ultimul timp, împinsese practica religioasă până la tot felul de 
ciudăţenii. 

„Bine mi-ar mai merge, își continuă Ramses gândul, dacă m- 
aș da pe mâna preoţilor, luând parte la ceremoniile lor 
copilărești. Te pomenești că Mefres mi-ar porunci și mie să stau 
ore în șir în faţa altarului cu braţele ridicate, așa cum se pare că 
face el însuși, în așteptarea unor minuni!” 

În luna Farmuti, adică la sfârșitul lui ianuarie și începutul lui 
februarie, prinţul își luă rămas bun de la Otoes, spre a se duce în 
nomul Hak. Mulţumi nomarhului și nobililor pentru primirea lor 
minunată, deși în sufletul lui era trist, simțind că nu-i în stare să 
facă față sarcinii ce i-o încredințase tatăl său. 

Petrecut de familia și de curtea lui Otoes, locţiitorul faraonului 
se îndreptă cu suita spre malul drept al Nilului, unde-l salută 
cinstitul nomarh Ranuzer, urmat de nobili și preoți. Când prinţul 
puse piciorul pe pământul nomului Hak, preoţii ridicară în sus 
statuile zeului Atum, ocrotitorul provinciei, dregătorii căzură cu 
fețele la pământ, iar nomarhul îi înmână o seceră de aur, 
rugându-l, în calitatea lui de locţiitor al faraonului, să înceapă 
secerișul. Era vremea când începea secerișul orzului. 

Ramses apucă secera, tăie câţiva snopi și-i arse, presărându-i. 
Cu tămâie, în faţa zeului care veghea asupra hotarelor. După el, 
același lucru îl făcură nomarhul și nobilii, iar la urmă ţăranii 
începură de-a binelea secerișul. Strângeau numai spicele, în 
saci, paiele lăsându-le pe câmp. 

După ce asistă la serviciul divin, care-l plictisi, prinţul se urcă 
într-un car cu două roţi. Înaintea lui pășea un pâlc de oșteni, 
urmaţi de preoți: doi nobili duceau de frâu caii înhămaţi la carul 
moștenitorului. În urma prinţului, pe un al doilea car venea 

nomarhul Ranuzer, după care se înșiruia uriașul alai al nobilimii 
și al curtenilor. Potrivit voinţei lui Ramses, poporul nu se arătă; 
țăranii însă, care lucrau pe câmp, cădeau cu feţele la pământ, la 
vederea  alaiului. După ce traversă astfel câteva poduri 
plutitoare zvârlite peste un braţ al Nilului și peste câteva canale, 
prinţul ajunse spre seară în orașul Anu, capitala provinciei. 

Serbările de bun venit se prelungiră timp de câteva zile; 
demnitarii se ploconiră în faţa locţiitorului faraonului, apoi îi fură 
înfăţișaţi dregătorii. În cele din urmă Ramses ceru să se pună 
capăt ceremoniilor și-l rugă pe nomarh să-i arate bogăţiile 
nomului. 

Trecerea în revistă începu a doua zi și dură câteva săptămâni. 
În curtea palatului în care locuia moștenitorul veneau în fiecare 
zi felurite bresle meșteșugărești sub conducerea căpeteniilor 
lor, pentru a-i arăta prinţului roadele meșteșugului lor. Astfel, se 
perindară, rând pe rând, făuritorii de arme cu pavezele, sulițele 
și securile lor; cei ce făceau instrumente muzicale, purtând 
fluiere, trompete, tobe, harpe. După ei urmă marea breaslă a 
tâmplarilor, care îi arătă jilțuri, mese, canapele, lectici și care, 
împodobite cu desene bogate și lucrate în lemn, sidef și fildeș. | 
se aduseră apoi unelte de metal trebuincioase gospodăriilor, 
vătraie, frigări, oale cu două urechi și tigăi cu capace. 
Giuvaergiii înfăţișară nespus de frumoase inele de aur, brățări 
pentru mâini și picioare lucrate din chihlimbar sau dintr-un 
amestec de aur și argint, lănţișoare, toate gravate cu mare 
meșteșug și bătute cu pietre scumpe ori smălțuite în felurite 
culori. Alaiul îl încheiară olarii, care purtau peste o sută de 
felurite vase de lut. Printre ele erau glastre, oale, talgere, 
amfore și ulcioare, din cele mai felurite forme și mărimi, 
împodobite cu capete de animale și păsări. 

Fiecare breaslă depunea în fața prinţului daruri, dintre 
obiectele cele mai izbutite; nu se aflau două care să semene 
între ele și erau atât de numeroase, încât umplură o sală 
întreagă. 

După terminarea interesantei, dar obositoarei ceremonii, 
nobilul Ranuzer îl întrebă pe prinț dacă este mulțumit. 

Moștenitorul răspunse, după o clipă de gândire: 

— Lucruri mai frumoase cred că am văzut doar în temple, sau 
în palatele tatălui meu. Cum însă le pot cumpăra numai oamenii 


199 


bogaţi, nu știu dacă tezaurul statului va avea destul de mari 
venituri de pe urma lor. 

Nomarhul fu uimit de nepăsarea de care dădea dovadă un 
prinţ tânăr faţă de operele de artă, după cum fu foarte neliniștit 
de grija pe care acesta o purta veniturilor. Vrând însă să-l 
mulțumească, începu chiar din clipa aceea să-l plimbe prin 
atelierele regale. 

Astfel, într-una din zile, vizitară morile unde, în câteva sute de 
râșniţe de piatră, sclavii măcinau grâne. Au mers apoi la 
brutării, unde se coceau pâinile și pesmeţii pentru armată, 
precum și în locurile unde se preparau conservele de carne și 
pește. Vizitară tăbăcăriile cele mari și atelierele unde se lucra 
încălțămintea, apoi cuptoarele unde se topea bronzul pentru 
vase și arme, apoi cărămidăriile, precum și atelierele ţesătorilor 
și croitorilor. 

Se aflau toate în partea răsăriteană a orașului. La început, 
Ramses urmărise totul cu interes, dar foarte curând se sătură de 
priveliștea lucrătorilor  înfricoșaţi,  slăbănogi, cu fețe 
bolnăvicioase și cu spinările pline de urmele nuielelor cu care 
fuseseră bătuţi. Din clipa aceea întârzie numai câteva clipe 
înăuntru, preferând să viziteze împrejurimile orașului Anu. 

Departe, spre răsărit, se zărea pustiul, unde avuseseră loc 
anul trecut manevrele dintre corpul lui de armată și acela al lui 
Nitager. Vedea ca în palmă șoseaua pe care mărșăluiseră oștile 
lui, locul unde - din pricina cărăbușilor - mașinile de război 
fuseseră silite să cotească spre deșert și poate chiar copacul de 
care se spânzurase țăranul acela care săpase canalul... De pe 
colina aceea, însoţit de Tutmozis, admirase înfloritorul ţinut 
Gosen și rostise cuvinte amenințătoare împotriva castei 
preoţilor. lar acolo, între coline, o întâlnise pe Sara și simţise 
cum inima i se aprinde pentru ea. Și-acum, câte nu se 
schimbaseră! încetase să-i urască pe preoţi, din clipa în care, 
prin stăruința lui Herhor, căpătase comanda steagului de oaste 
Memfi și demnitatea de locţiitor al faraonului. lar Sara nu-l mai 
atrăgea ca ibovnică; în schimb tot mai mult se gândea la copilul 
a cărui mamă ea urma să fie. „Ce-o fi făcând acum? se întreba 
prinţul. N-am avut de mult știri de la ea...” 

Și, pe când se tot uita așa spre colinele răsăritene și-și 
reamintea trecutul de puţină vreme scurs, nomarhul Ranuzer, 

care stătea alături, în fruntea suitei sale, era încredinţat că 
prinţul băgase de seamă unele fărădelegi în atelierele pe care le 
văzuse și că acum cugetă cum să-l pedepsească. „Sunt tare 
curios să aflu ce anume a văzut, își zicea în gând, cinstitul 
nomarh. Oare faptul că jumătate din cărămizi au fost vândute 
negustorilor fenicieni? Sau lipsa din magazii a zece mii de 
sandale? Ori poate că vreun păcătos de coate-goale i-o fi șoptit 
ceva despre topitorii?” Și inima lui Ranuzer fu cuprinsă de o 
mare neliniște. 

Deodată, prinţul se întoarse spre suită și-l chemă pe 
Tutmozis, care era dator să se afle întotdeauna în apropierea sa. 

Tutmozis se apropie în grabă, iar moștenitorul îl luă de o parte 
și se îndepărtă cu el. 

— Ascultă, zise prințul arătând cu braţul spre deșert. Vezi 
colinele de colo? 

— Am fost acolo acum un an, oftă curteanul. 

— Mi-am adus aminte de Sara... 

— Îndată voi arde tămâie la picioarele zeilor! strigă Tutmozis, 
căci am crezut că din clipa în care ai ajuns locţiitor al faraonului 
ai uitat de servitorii tăi credincioși... 

Prințul se uită la el și ridică din umeri. 

— Alege, spuse el, dintre darurile care mi-au fost aduse, cele 
mai frumoase vase, mobile, ţesături, dar mai ales brățări și 
lânţișoare, și du-i-le Sarei... 

— Să trăieşti veșnic, Ramses, șopti Tutmozis, ești un prinţ 
nobil... 

— Și spune-i, urmă prinţul, că inima mea este întotdeauna 
plină de dragoste pentru ea. Spune-i că doresc să aibă grijă de 
sănătatea ei și de pruncul care va veni pe lume. lar când se va 
apropia timpul nașterii și când din parte-mi voi fi îndeplinit 
poruncile tatălui meu, spune-i Sarei să se pregătească să vină la 
mine, ca să stea în casa mea. Nu pot s-o las pe mama copilului 
meu să suspine în singurătate. Du-te, fă ce ţi-am spus și 
întoarce-te cu vești bune. 

Tutmozis căzu cu fața la pământ, la picioarele nobilului său 
stăpân, și porni îndată la drum. Suita prințului, neputând ghici 
cele vorbite, pizmui bunăvoința de care se bucura Tutmozis, iar 
Ranuzer simţi cum îi crește neliniștea în inimă. „O, nefericitul de 
mine, își zise el îngrijorat, de n-ar trebui cumva să-mi fac singur 

seama în floarea vârstei și să-mi las familia pe drumuri. De ce, 
nefericitul de mine, însușindu-mi bunurile faraonului, nu m-am 
gândit la ceasul judecății?” Faţa i se făcu galbenă și picioarele 
începură să-i tremure. 

Dar prinţul, cufundat în amintiri, nu-i văzu tulburarea. 

Capitolul XXIII 


= W 
A DA 

In capitala nomului se porniră apoi ospețele și petrecerile. 
Cinstitul Ranuzer scoase din pivnițe cele mai bune vinuri, iar din 
trei nomuri învecinate sosiră cele mai frumoase dansatoare, cei 
mai vestiți muzicanți, cei mai iscusiţi scamatori. Astfel, prinţul 
era ocupat din plin. Dimineața- instrucţie cu oștenii și primirea 
demnitarilor, apoi ospățul, petrecerile, vânătoarea și din nou 
ospățul. 

Dar, chiar în clipa în care nomarhul provinciei Hak fu sigur că 
locțiitorul faraonului era sătul să urmărească treburile cârmuirii, 
prințul îl chemă la sine și-l întrebă: 

— Nomul înălţimii-tale se numără, oare, printre cele mai 
bogate provincii din Egipt? 

— Da, așa e... cu toate că am avut câţiva ani grei, răspunse 
Ranuzer, și din nou simţi fiori reci în inimă, iar picioarele 
începură să-i tremure. 

— Tocmai de aceea mă miră faptul, zise prințul, că pe an ce 
trece scad veniturile faraonului. N-ai putea, oare, să-mi spui 
cum de se întâmplă așa? 

— Măria-ta, răspunse nomarhul, înclinându-și capul până la 
pământ, văd că dușmanii mei au sădit în inima ta neîncredere; 
așa că orice aş spune eu, n-am să te pot convinge. Îngăduie-mi, 
deci, să nu mai spun nimic. Mai bine să vină scribii cu 
papirusurile pe care vei putea să le atingi singur cu mâna și să 
le cercetezi... 

Prinţul se miră puţin de izbucnirea asta neașteptată, dar primi 
propunerea, fiind chiar mulţumit de ea. Căci, socotea el, 
însemnările scribilor îi vor lămuri tainele cârmuirii. 

A doua zi, sosi marele scrib al nomului Hak, precum și 
ajutoarele lui, aducând cu ei vreo cincisprezece suluri de 
papirusuri, scrise pe amândouă feţele. După ce fură 
desfășurate, ieși la iveală o fâșie lată ca de trei palme bune și 
lungă de șaizeci de pași. Prinţul vedea pentru prima oară un 
document atât de uriaș, cuprinzând datele unei singure provincii 
și încă pe un singur an. 

Marele scrib se așeză pe podea cu picioarele îndoite sub el și 
începu să citească: 

— In anul al treizeci și treilea al stăpânirii luminăţiei-sale Mer- 
amen-Ramses, revărsarea Nilului a avut loc cu întârziere. 
Țăranii, socotind că nenorocirea aceasta se datora vrăjilor urzite 
de străinii din provincia Hak, au început să dărâme casele 
păgânilor evrei, hitiţi și fenicieni, omorând și câțiva oameni. Din 
porunca nomarhului, vinovaţii au fost aduși în faţa judecății; 
douăzeci și cinci de ţărani, doi zidari și cinci cizmari au fost 
osândiţi la muncă în mine, iar un pescar a fost pedepsit la 
moarte prin sufocare. 

— Ce-i documentul ăsta? îl întrerupse prinţul. 

— E un raport judecătoresc ce urmează să fie depus la 
picioarele măritului faraon. 

— Dă-l la o parte și citește-mi despre veniturile tezaurului. 

Ajutoarele marelui scrib făcură sul documentul respins și 
scoaseră altul. Vrednicul scrib începu din nou să citească. 

— In ziua de cinci ale lunii Tot s-au adus în hambarele regale 
șase sute măsuri de grâu, pentru care paznicul a semnat de 
primire. In ziua de șapte ale lunii Tot marele vistiernic a aflat și 
a cercetat de ce s-au pierdut din recolta anului trecut o sută 
patruzeci și opt de măsuri de grâu. În cursul cercetării, doi 
lucrători au furat o măsură de grâu și au ascuns-o printre 
cărămizi. Faptul constatându-se, vinovaţii au fost trimiși în fața 
tribunalului și pedepsiți cu munca în mine, pentru că au ridicat 
mâna împotriva bunurilor înălțimii-sale. 

— Dar cele o sută patruzeci și opt de măsuri? întrebă prinţul. 

_ — Le-au mâncat șoarecii, răspunse scribul și citi mai departe. 
In ziua de opt ale lunii Tot, douăzeci de vaci și optzeci și patru 
de oi au fost tăiate și date de către paznicul vitelor, în schimbul 
unei dovezi, oștii care poartă numele Eretelui. 

Prinţul află în chipul acesta, zi cu zi, ce cantităţi de orz, grâu, 
fasole și boabe de lotus au fost băgate în hambare, ce cantităţi 
au fost trimise la mori, cât s-a furat și câți muncitori au fost 
condamnaţi din această cauză, la munca în mine. Raportul era 
atât de plictisitor și de împrăștiat, încât la jumătatea lunii Paofi 
prinţul porunci să se întrerupă citirea. 

— Spune-mi, mare scrib, întrebă Ramses, ce înţelegi tu din 
toate astea? Ce știi tu însuţi? 

— Tot ce-mi poruncești, măria-ta, și începu din nou de la cap, 
dar de data aceasta pe dinafară: In ziua de cinci ale lunii Tot s- 
au adus în hambarele regale... 

— Ajunge! strigă prinţul mânios și le porunci să plece. 

Scribii căzură cu faţa la pământ, apoi își strânseră repede 
sulurile de papirus, căzură din nou la pământ și o zbughiră în 
mare grabă, afară. 

Prinţul îl chemă atunci pe nomarhul Ranuzer, care veni cu 
mâinile încrucișate pe piept, dar cu fața liniștită. Aflase de la 
scribi că prinţul nu poate desluși nimic din rapoartele lor și că 
nici n-a vrut să-i asculte. 

— Spune-mi, cinstite nomarh, începu moștenitorul, îţi citesc 
oare și ție rapoartele lor? 

— În fiecare zi... 

— Și tu pricepi ceva din ele? 

— lartă-mă, măria-ta, dar... aș putea oare să cârmuiesc 
nomul, dacă nu le-aș pricepe? 

Prințul se tulbură și căzu pe gânduri. S-ar putea, într-adevăr, 
să fie numai el atât de nepriceput? In cazul acesta ce se va 
alege de domnia lui? 

— Stai jos, îi zise el după o clipă lui Ranuzer, arătându-i un 
scaun. Stai și povestește-mi cum îţi conduci nomul. 

Demnitarul păli și ochii i se răsuciră cu albul în sus. Ramses 
văzu lucrul acesta și începu să-l lămurească: 

— Să nu-ţi închipui că n-am încredere în înțelepciunea ta, 
dimpotrivă, nu cunosc pe nimeni în stare să conducă mai bine 
ca tine. Sunt însă tânăr și vreau să știu ce-i arta guvernării. Te 
rog dar să-mi împărtășești câte ceva din experienţa ta. 
Cârmuiești nomul - știu! Spune-mi însă și cum faci? 

Nomarhul răsuflă ușurat și începu: 

— Voi spune măriei-tale tot ce fac ca să știi cât de grea îmi 
este sarcina. De dimineaţa, după baie, aduc jertfă zeului Atum; 
apoi îl chem pe vistiernic și-l întreb dacă dările cuvenite 
faraonului se strâng așa cum trebuie. Când răspunde da, îl laud, 
iar când răspunde că unii sau alţii n-au plătit, dau porunci ca toți 
cei ce nu se supun să fie întemnițați. Apoi îl chem pe paznicul 
hambarelor regale ca să-mi spună ce cantităţi de grâne au 
intrat. Dacă-i mult, îl laud, dacă-i puţin, poruncesc să fie biciuiţi 
vinovatii. Pe urmă vine marele scrib şi-mi raportează de care 
anume din bunurile faraonului au nevoie oștile, dregătorii și 
muncitorii, iar eu poruncesc să li se dea tot, în schimbul unor 
înscrisuri. Dacă dă mai puţin, îl laud, iar dacă dă mai mult, încep 
cercetările. După-amiază vin la mine neguţătorii fenicieni cărora 
le vând grânele, iar banii îi vărs în tezaurul faraonului. Îmi fac 
apoi rugăciunile și întăresc cu autoritatea mea pedepsele date 
de judecători, iar spre seară, straja îmi raportează întâmplările 
zilei. Alaltăieri, de pildă, oamenii din nomul meu au pătruns pe 
pământul provinciei Ka și au profanat statuia zeului Sebek“. În 
inima mea m-am bucurat, căci zeul acesta nu este ocrotitorul 
nostru; totuși, i-am condamnat pe câţiva la moarte prin 
sugrumare, mai mulți la muncă în mine, iar pe toţi ceilalți am 
poruncit să-i biciuiască. De aceea în nomul meu domnește 
liniștea și buna rânduială, iar dările curg zilnic. 

— Cu toate că veniturile faraonului s-au împuţinat și la voi, 
adăugă prinţul. 

— Adevărat ai spus, măria-ta, suspină vrednicul Ranuzer. 
Preoţii spun că zeii s-au mâniat pe Egipt pentru pătrunderea 
străinilor în ţară; eu însă bag de seamă că zeii nu disprețuiesc 
aurul fenician, nici pietrele scumpe. 

In clipa aceea, însoțit de un ofițer de serviciu, intră în sală 
preotul Mentezufis, spre a-l pofti pe locţiitorul faraonului și pe 
nomarh la un serviciu divin, public. Amândoi demnitarii primiră 
invitaţia, iar nomarhul Ranuzer se dovedi cu acest prilej atât de 
evlavios, încât prinţul fu de-a dreptul uimit. 

Când Ranuzer, tot prosternându-se, părăsi sala, prinţul i se 
adresă preotului: 


48 Zeul apei, în mitologia Egiptului antic, înfățișat de obicei sub chipul unui crocodil. 


206 


— Întrucât, nobile preot, ești pentru mine  locţiitorul 
preacinstitului Herhor, te rog să-mi lămurești un lucru care-mi 
umple inima de îngrijorare. 

— Voi putea oare? răspunse preotul. 

— Vei răspunde, căci înţelepciunea, al cărei slujitor ești, 
sălășluiește din plin în tine. Ascultă numai cu băgare de seamă 
ce-ţi voi spune. Știi de ce m-a trimis aici faraonul... 

— Ca să cunoști, măria-ta, bogăţia ţării și chipul cum este 
cârmuită, răspunse Mentezufis. 

— Asta și fac. Pun întrebări nomarhilor, cutreier țara, privesc 
oamenii, ascult rapoartele scribilor, dar... nu pricep nimic și 
lucrul acesta îmi sporește uimirea și-mi otrăvește viața. Căci 
atunci când am de-a face cu treburile ostășești, știu totul: câți 
ostași am, câţi cai și câte care: cine dintre căpetenii e beţiv și-și 
nesocotește slujba și care își îndeplinește cum se cuvine munca. 
Știu, de asemenea, să poruncesc oștirii. Dacă un steag dușman 
de oaste se află pe șes, am nevoie ca să-l dobor de două 
steaguri. Dacă dușmanul se află într-un loc apărat, n-aș porni 
împotriva lui fără trei steaguri. lar dacă dușmanul nu e bine 
instruit și pornește la luptă ca o gloată neorânduită, am nevoie, 
ca să-l dobor, de cinci sute de oșteni la fiecare mie de a lui. 
Dacă dușmanul are o mie de oameni cu securi, iar eu am tot o 
mie, mă năpustesc împotriva lui și-l zdrobesc, dacă mai am în 
ajutor și o sută de soldaţi cu praștii. În armată, continuă 
Ramses, totul poate fi văzut, așa cum îţi vezi degetele propriei 
tale mâini; la fiecare întrebare ai un răspuns gata făcut, pe care 
mintea mea îl înţelege. În schimb, în cârmuirea nomurilor, eu nu 
numai că nu văd nimic, dar am în cap o atât de mare zăpăceală, 
încât uneori uit pentru ce am venit aici. Răspunde-mi, așadar, 
deschis, ca preot și ofițer, ce înseamnă toate acestea? Oare mă 
înșală nomarhii, sau sunt eu un nepriceput? 

Sfântul proroc căzu o clipă pe gânduri. 

— Nu pot ști dacă ar avea ei îndrăzneala să te înșele, 
deoarece nu le-am cercetat îndeaproape faptele. Dar cred că ei 
nu ţi-au putut limpezi nimic, fiindcă nici ei nu pricep nimic. 
Nomarhii și scribii lor, continuă preotul, seamănă cu cetașii din 
oștire: fiecare își cunoaște ceata și raportează despre ea 
căpeteniilor mai mari. Și fiecare poruncește micului său pâlc. 
Dar planul general pe care îl întocmesc căpeteniile oastei, 

cetașii nu-l cunosc. Nomarhii, ca și scribii, însemnează tot ceea 
ce se petrece în provinciile lor și rapoartele lor merg la 
picioarele faraonului. Și de-abia adunarea supremă a sfetnicilor 
scoate din ele mierea înţelepciunii. 

— Eu, tocmai mierea asta o vreau! strigă prinţul. De ce nu mi- 
o dă nimeni? 

Mentezufis dădu din cap: 

— Rațiunea de stat, zise el, face parte din tainele preoților, 
așa că o poate dobândi numai omul consacrat zeilor. Pe când, 
măria-ta, cu toate că ai fost crescut de preoţi, ocolești cât poți 
de mult templele... 

— Cum adică, dacă nu voi deveni preot, n-o să mă lamuriţi? 

— Sunt lucruri pe care le poţi cunoaște și acum, ca erpatru; 
sunt altele pe care le vei cunoaște ca faraon. Dar mai sunt și 
altele ce nu pot fi cunoscute decât de un mare preot. 

— Fiecare faraon este mare preot, îl întrerupse prinţul. 

— Nu fiecare. Și apoi, chiar între marii preoţi sunt deosebiri. 

— Așadar, strigă moștenitorul tronului mânios, îmi ascundeţi 
taina cârmuirii statului! lar eu nu voi putea îndeplini poruncile 
tatălui meu... 

— Atâta cât îţi trebuie, vorbi Mentezufis liniștit, poţi cunoaște, 
că doar ai fost consacrat în prima treaptă a tagmei preoțești. 
Lucrurile astea sunt însă ascunse în temple, în dosul draperiilor, 
pe care nimeni nu cutează să le dea la o parte, fără pregătirile 
de cuviință. 

— Le voi da eu la o parte! 

— Fie ca zeii să apere Egiptul de o asemenea nefericire, 
răspunse preotul ridicând braţele în sus. Nu știi oare că trăsnetul 
ucide pe oricine atinge podoabele templelor, fără să fi făcut 
serviciul divin cuvenit? Poruncește să fie adus în templu un 
sclav ori un condamnat, care să încerce a înfăptui sacrilegiul, și 
va muri pe loc. 

— Fiindcă îl ucideţi voi! 

— Fiecare dintre noi ar muri, ca cel mai de rând nelegiuit, 
dacă s-ar apropia de altar cu gânduri necurate. În faţa zeilor, 
măria-ta, chiar și un faraon, chiar și un preot, nu are o 
însemnătate mai mare decât un sclav de rând. 

— Așadar, ce am de făcut? întrebă Ramses. 

— Să cauţi răspuns la frământarea ta în templu, purificându- 
te mai întâi prin rugăciune și post, zise preotul. De când se află 
Egiptul, niciunul dintre domnitorii lui n-a dobândit, în alt chip, 
înțelepciunea cârmuirii statului. 

— Mă voi gândi la lucrul acesta zise prințul. Deși, din cele ce- 
mi spui, văd bine că atât prea-cinstitul Mefres, cât și sfinţia-ta, 
vreți să mă atrageţi cu tot dinadinsul spre serviciile divine din 
temple, ca și pe tatăl meu. 

— Câtuși de puţin! Dacă măria-ta, ca faraon, te vei mărgini la 
comanda oștilor, vei fi nevoit abia de câteva ori pe an să iei 
parte la serviciile divine, fiindcă în celelalte prilejuri vei fi înlocuit 
de marii preoţi. Dar dacă vrei să cunoști tainele templelor, 
trebuie să-i cinstești pe zei, căci ei sunt izvorul înțelepciunii. 

Capitolul XXIV 


Ramses știa acum că are de ales între două drumuri: sau să 
nu îndeplinească porunca faraonului, sau să se supună voinţei 
preoţilor, ceea ce îl făcea mânios și pornit împotriva lor. Și nu se 
prea grăbi să afle tainele ascunse în temple. Avea destulă 
vreme pentru post și rugăciuni. Deocamdată lua parte cu o și 
mai mare tragere de inimă la ospeţele date în cinstea lui. 

Tutmozis, maestru al tuturor petrecerilor, tocmai se întorsese 
și-i adusese vești bune de la Sara. Era sănătoasă și arăta bine, 
dar asta avea acum o mai mică însemnătate pentru Ramses. 
Preoții întocmiseră viitorului lui copil un horoscop atât de bun, 
încât prințul era încântat. Sustineau cu toată tăria că noul 
născut va fi foarte dăruit de zei și că, dacă tatăl său îl va iubi, va 
avea parte de mari onoruri în viață. Prinţul râse de cea de a 
doua parte a prevestirii. 

— Ciudată le mai e înțelepciunea, îi zise el lui Tutmozis. 
Preoţii știu că va fi băiat, lucru pe care eu nu-l știu, deși sunt 
tată, dar se îndoiesc că-l voi iubi, deși-i ușor de ghicit că-mi voi 
iubi copilul, chiar dacă va fi fată. Cât despre onoruri, pot fi 
liniștiți. Mă voi îngriji eu de asta! 

În luna Pahono, adică la sfârșitul lui ianuarie și începutul lui 
februarie, moștenitorul sosi în nomesul Ka, unde fu primit de 
nomarhul Sofra. De la Anu la Atribis“ era cale de șapte ceasuri, 
mergând pe jos: prințului îi trebuiră însă trei zile pentru călătoria 
aceasta. La gândul rugăciunilor și postului ce-l așteptau, în 
vederea iniţierii sale în tainele templelor, Ramses simţea o tot 
mai mare poftă de petreceri; suita îi înțelesese gândul, așa că 
ospețele se ţineau lanţ. 


4 Capitala nomului Ka. Aflată în partea de sud a deltei Nilului. 

Pe drumurile pe care trecea, spre Atribis, mulţimea se grăbea 
din nou să-l întâmpine cu flori și cântece. Mai ales în apropierea 
orașului însufleţirea ei întrecu orice margini. Se întâmplă chiar 
ca un muncitor uriaș să se arunce în faţa carului prinţului, iar 
când Ramses opri caii, din mulţime ieșiră vreo douăzeci de 
femei tinere, care-i împodobiră carul cu flori. „Mă iubesc totuși! 
„..” gândi prinţul. 

În provincia Ka nu-l mai întrebă pe nomarh despre veniturile 
faraonului, nu intră în ateliere, nici nu ceru să i se citească 
rapoartele. Știa bine că nu va pricepe nimic și amâna toate 
aceste îndatoriri pentru vremea când se va fi iniţiat. O singură 
dată doar, văzând templul zeului Sebek ridicat pe o colină mai 
înaltă, își arătă dorința să se urce în turnul lui și să vadă 
împrejurimile. 

Cinstitul Sofra îi făcu numaidecât pe plac; și moștenitorul 
petrecu câteva ore nespus de plăcute. 

Provincia Ka era un șes roditor. Mai mult de zece canale și 
braţe ale Nilului o străbăteau în lung și în lat, ca o rețea 
împletită din fire argintii și azurii. Grâul însămânţat în noiembrie 
și pepenii galbeni erau copţi. Pe ogoare furnicau oameni goi 
care culegeau castraveți ori semănau bumbac. Pământul era 
acoperit cu clădiri, care în mai bine de zece locuri se 
îngrămădeau atât de mult, încât formau orășele. Cea mai mare 
parte a caselor, mai ales acelea ce se aflau în mijlocul ogoarelor, 
erau simple colibe de lut, învelite cu paie și cu frunze de 
palmieri. În schimb, în orașe, casele de zid și cu acoperișuri 
netede, păreau niște cuburi albe, găurite doar în locurile unde 
erau ușile și ferestrele. Foarte adesea pe un astfel de cub era 
așezat un altul ceva mai mic, iar pe acesta un al treilea și mai 
mic, fiecare etaj fiind vopsit în altă culoare. Sub soarele de foc al 
Egiptului, casele acestea păreau niște uriașe perle, rubine, ori 
safire risipite în mijlocul vegetației câmpiilor și înconjurate de 
palmieri și salcâmi. 

Din locul acela Ramses văzu o priveliște care îl puse pe 
gânduri. Casele cele mai frumoase erau în apropierea templelor, 
iar cei mai mulţi oameni foiau tot pe ogoarele lor. „Preoţii sunt 
cei mai bogaţi! ” își zise el și încă o dată își îndreptă privirile spre 
templele și capelele care, numărate din turn, erau vreo 
cincisprezece. Cum însă se împăcase cu Herhor și avea nevoie 

de serviciile preoţilor, nu mai voi să se gândească la astfel de 
lucruri. 

In cursul zilelor următoare vrednicul Sofra puse la cale în 
cinstea prinţului câteva vânători, dincolo de Atribis, spre răsărit. 
Trăgeau cu arcurile în păsările ce se roteau deasupra canalelor, 
ori, întinzându-le capcane uriașe de reţele, le prindeau dintr-o 
dată, cu zecile. Dacă zburau prea sus, slobozeau împotrivă-le 
șoimi. lar când alaiul prinţului păși în pustiul răsăritean, se porni 
vânătoarea cea mare cu câini și pantere, împotriva fiarelor 
sălbatice, din care, în răstimp de câteva zile, fură ucise sau 
prinse câteva sute. 

Când Sofra băgă de seamă că prinţul se săturase de 
petrecerile sub cerul liber, ca și de nopţile în corturi, întrerupse 
vânătoarea și, pe cele mai scurte căi, își conduse oaspeţii 
înapoi, la Atribis. 

Ajunși aici la orele patru după-amiază, nomarhul îi pofti pe toți 
în palatul lui, la un ospăț. 

II conduse el însuși pe Ramses la baie, rămase cu el tot timpul 
îmbăierii și scoase din propria lui lădiţă uleiuri parfumate pentru 
ungerea prinţului. Il supraveghe apoi pe frizerul care potrivea 
părul prinţului și, în sfârșit, îngenunchind pe podea, îl imploră să 
binevoiască a primi, din parte-i, veșminte noi. Printre acestea se 
afla o cămașă nou-tesută, acoperită cu broderii, un șorţ cusut cu 
perle și o mantie împletită din fir de aur, foarte tare dar atât de 
gingașă, încât o puteai face ghem în pumni. 

Primindu-le cu bunăvoință, moștenitorul tronului îi mărturisi 
că nu i se mai dăduse niciodată un dar atât de frumos. 

Soarele apusese; nomarhul îl conduse pe prinţ în sala de 
petreceri. 

Era o încăpere mare, înconjurată de colonade și pardosită cu 
mozaic. Avea pereţii toți acoperiţi cu picturi ce înfățișau tablouri 
din viaţa strămoșilor lui Sofra: războaie, călătorii pe mare și 
scene de vânătoare. Deasupra clădirii, în locul acoperișului, se 
înălța un fluture uriaș cu aripi multicolore, care, puse în mișcare 
de niște sclavi ascunși, slujeau la reîmprospătarea aerului. În 
sfeșnicele de bronz, prinse de coloane, ardeau torţe luminoase 
ce răspândeau un fum parfumat. 

Sala era împărţită în două: o parte liberă iar cealaltă plină de 
mese și scaune, pentru oaspeți. In fund, se ridica un podium, pe 

care, sub un cort bogat, cu pereţi mobili, se aflau masa și patul 
lui Ramses. 

Lângă fiecare masă erau vase imense cu palmieri, salcâmi și 
smochini. Rășinoasele ce înconjurau masa erpatrului împrăștiau 
în sală miresme balsamice. 

Oaspeţii îl salutară pe prinţ cu strigăte voioase, iar când 
Ramses luă loc sub baldachin, de unde se putea vedea întreaga 
sală, se așezară la mese și cei din suita lui. 

Răsunară sunetele harpelor și în sală intrară femei în 
veșminte bogate de mătase, cu pieptul descoperit, strălucitor de 
giuvaericale. Patru dintre cele mai frumoase îl înconjurară pe 
Ramses, iar celelalte luară loc la mesele demnitarilor din suita 
lui. 

În aer pluteau miresme de roze, lăcrimioare și toporași, iar 
prinţul simţea cât de tare îi bat tâmplele. 

Sclavi și sclave, în cămăși albe, trandafirii și albastre, 
începură să aducă fripturi de pasăre și vânat, pește, vin, fructe, 
precum și cununi de flori, cu care oaspeţii își împodobeau 
frunţile. Fluturele uriaș bătea tot mai des din aripi, iar în partea 
goală a sălii începu serbarea. Rând pe rând se înfăţișară 
dansatoare, gimnaști, măscărici, scamatori și spadasini, iar când 
vreunul dintre ei se dovedea nespus de dibaci, oaspeții îi 
aruncau flori din cununile lor, ori inele de aur. 

Ospăţul ţinu câteva ore, întrerupt din când în când de strigăte 
în cinstea prinţului, nomarhului și familiei lui. 

Ramses, care stătea pe jumătate culcat în patul lui acoperit 
de o piele de leu cu gheare de aur, era slujit de patru femei. Una 
mișca evantaiul, alta îi schimba cununile de pe frunte, iar 
celelalte două îl îmbiau cu mâncăruri. La sfârșitul ospățului, 
aceea dintre ele cu care prinţul stătuse mai bucuros de vorbă, îi 
aduse un pocal de vin. Ramses bău jumătate și-i dete ei restul, 
iar după ce-l bău, o sărută pe gură. 

Atunci sclavii începură să stingă repede torţele, fluturele 
încetă să mai bată din aripi, iar în sală se făcu noapte și tăcere, 
întreruptă doar de chicotul nervos al femeilor. 

Deodată răsunară pașii grăbiţi ai câtorva oameni și se auzi un 
țipăt înfiorător. 

— Lăsaţi-mă! striga o voce de bărbat, răgușită. Unde este 
erpatrul? Unde este locţiitorul faraonului? 

În sală, toţi începură să se agite. Femeile plângeau 
înspăimântate, bărbaţii strigau: 

— Ce-i asta? Vor să-l omoare pe moștenitor! Săriţi, garda. 

Se auziră sunete de vase sparte și scârțâitul scaunelor. 

— Unde-i moștenitorul? urla străinul. 

— Garda! Apăraţi-l pe moștenitor! răspundeau cei din sală. 

— Aprindeți luminile! răsună glasul tineresc al moștenitorului. 
Cine mă caută? Sunt aici. 

Se aduseră torţe. In sală se puteau vedea mesele răsturnate 
și rupte, iar oaspeţii ascunși printre ele. Pe podium, prințul 
încerca să scape de femeile care, urlând, îi încolăciseră mâinile 
și picioarele. Alături de el, Tutmozis, cu peruca răvășită, ţinea în 
mână un ulcior de bronz și era gata să-l pocnească în creștet pe 
oricine ar fi încercat să se apropie. În ușile sălii apărură câţiva 
soldaţi cu paloșele scoase din teacă. 

— Ce este? Cine a pătruns aici? strigă nomarhul înspăimântat. 

În sfârșit, făptașul fu zărit. Un uriaș, gol, plin de noroi, cu 
dungi sângerii pe spinare, căzuse în genunchi pe treptele 
podiumului și întindea brațele către erpatru. 

— lată-l pe ucigaș! urlă nomarhul. Luaţi-l de aici! 

Tutmozis ridică ulciorul, iar dinspre ușă se repeziră soldaţii. 
Omul rănit căzu cu faţa pe trepte, strigând: 

— Milostivește-te, soare al Egiptului! 

In clipa în care soldaţii se pregăteau să-l ridice, Ramses se 
smulse din mâinile femeilor și se apropie de nenorocit. 

— Nu vă atingeţi de el! strigă prinţul, adresându-li-se 
soldaţilor. Ce vrei, omule? 

— Vreau să-ţi vorbesc despre strâmbătăţile pe care le 
suferim, stăpâne... 

In clipa aceea Sofra se apropie de Ramses și-i șopti: 

— E un hicsos, măria-ta! Uită-te la barba lui miţoasă și la 
părul lui. lar obrăznicia cu care s-a strecurat aici dovedește că 
ucigașul acesta nu e un egiptean neaoș. 

— Cine ești? întrebă prinţul. 

— Sunt Bakura, muncesc printre săpătorii din Sohem. Acum 
nu avem de lucru, așa că nomarhul Otoes ne-a poruncit... 

— E beţiv și nebun! șoptea Sofra, indignat. Uite cu ce 
obrăznicie îndrăznește să-ţi vorbească, măria-ta... 

Prinţul îl privi în așa fel pe nomarh, încât demnitarul, încovoiat 
pe jumătate, se retrase. 

— Ce v-a poruncit prea-cinstitul Otoes? îl întrebă Ramses pe 
Bakura. 

— Ne-a poruncit, stăpâne, să umblăm pe malul Nilului, să 
înotăm în apă, să ne oprim lângă drumuri și să facem zarvă 
mare în cinstea ta. Și ne-a făgăduit că pentru toate acestea ne 
va da ce ni se cuvine. Căci noi, stăpâne, de două luni încoace n- 
am primit nimic. Nici turte de orz, nici pește, nici untdelemn 
pentru ungerea trupului. 

— Ce ai de zis despre toate acestea, nomarhe? îl întrebă 
prințul pe Sofra. 

— Ăsta-i un beţiv primejdios... un mincinos fără pereche... 
răspunse Sofra. 

— Și ce fel de zarvă aţi făcut în cinstea mea? 

— Cum ni s-a poruncit, zise uriașul. Soţia și fiica mea strigau 
împreună cu toţi ceilalţi: „Să ne trăiască veșnic!”, iar eu am sărit 
în apă și am aruncat cununi de flori în corabia măriei-tale, lucru 
pentru care trebuia să-mi dea un uten. lar când măria-ta ai 
binevoit să pătrunzi în Atribis, mi s-a poruncit să mă arunc în 
faţa cailor și să opresc carul măriei-tale... 

Prinţul începu să râdă. 

— Strașnic! zise el, nici nu mi-aș fi închipuit vreodată că 
ospăţul nostru va avea un sfârșit atât de vesel! Și cât ţi-au plătit 
pentru că te-ai aruncat în faţa carului? 

— Mi-au făgăduit trei uteni, dar nu mi-au plătit nimic, nici mie, 
nici femeii și nici fiicei. Așa cum n-au dat nimic de mâncare 
săpătorilor, timp de două luni. 

— Și din ce trăiţi? 

— Din cerșit, ori din ce ne dau ţăranii pentru munca ce le-o 
facem. Așa că din pricina sărăciei ne-am răsculat de trei ori și 
am vrut să ne întoarcem la casele noastre. Dar ofiţerii și scribii 
ori ne făgăduiau să ne dea cele cuvenite, ori porunceau să fim 
biciuiți... 

— Pentru zarva aceea făcută în cinstea mea? adăugă prinţul, 
râzând. 

— Bine spui, măria-ta... Uite, ieri a fost cea mai mare 
răscoală, fapt pentru care nomarhul Sofra a poruncit să fim 
bătuţi. Tot al zecelea a fost biciuit, iar eu am căpătat cele mai 

multe lovituri, fiindcă-s mare și am de hrănit trei guri, a mea, a 
femeii și a fiicei. Așa bătut cum eram, m-am smuls din mâinile 
lor, ca să mă azvărl la picioarele tale, stăpâne, și să-ţi vorbesc 
despre jalnica noastră stare. Tu să ne baţi, dacă suntem 
vinovați; dar grămăticii să ne dea ce ni se cuvine, căci altfel 
vom pieri de foame noi, nevestele noastre, copiii noștri. 

— Om blestemat ce ești! strigă Sofra. Binevoiește și te uită, 
măria-ta, câtă pagubă mi-a pricinuit. Nici zece talanţi nu ajung 
pentru mesele, talgerele și amforele stricate... 

Printre oaspeţii care-și veniseră în fire, străbătu un vuiet de 
șoapte. _ 

— Ăsta-i un tâlhar! Uitaţi-vă, e un adevărat hicsos! În el 
clocotește încă blestematul sânge al strămoșilor lui, care au 
cotropit și au nimicit Egiptul. Mese atât de scumpe... și vase atât 
de frumoase, făcute praf! 

— O răscoală a lucrătorilor care nu și-au primit drepturile 
aduce mai multă pagubă ţării decât preţuiesc toate aceste 
nimicuri, zise Ramses pe un ton aspru. 

— Cuvinte sfinte! Trebuie să fie săpate pe monumente, se 
auziră îndată glasuri în rândurile oaspeţilor. Răscoala îi 
îndepărtează pe oameni de la muncă și întristează inima 
faraonului. Nu se cade ca muncitorii să nu-și primească plata 
cuvenită vreme de două luni... 

Cu un dispreţ fățiș, prinţul îi privi pe curtenii schimbători ca 
cerul și i se adresă nomarhului. 

— i-l dau în grijă, zise el ameninţător, pe acest om schingiuit. 
Sunt sigur că niciun fir de păr nu se va clinti de pe capul lui. lar 
mâine vreau să văd ceata din care face parte, ca să mă 
încredințez dacă omul acesta spune adevărul. După aceste 
cuvinte prinţul ieși, lăsându-l pe nomarh și pe oaspeţii săi într-o 
mare tulburare. 

A doua zi, îmbrăcându-se cu ajutorul lui Tutmozis, prinţul îl 
întrebă: 

— Lucrătorii au sosit? 

— Da, stăpâne. Așteaptă din zori poruncile tale. 

— Dar omul acela... Bakura... se află printre ei? 

Tutmozis se strâmbă și răspunse: 

— S-a întâmplat un lucru ciudat. Vrednicul Sofra a poruncit să 
fie închis într-o pivniță goală din palatul lui. Dar turbatul acesta, 

puternic cum e, a spart ușa unei alte pivnițe, unde se ţine vinul, 
a răsturnat câteva ulcioare foarte preţioase și s-a îmbătat el 
însuși în așa hal, încât... 

— Încât? întrebă prinţul. 

— A murit! 

Moștenitorul se repezi de pe scaun, strigând: 

— Și tu crezi că el singur s-a îmbătat și a murit? 

— Trebuie să cred, fiindcă n-am dovezi că a fost ucis, 
răspunse Tutmozis. 

— Eu însă am să le caut! izbucni prinţul, alergând prin odaie și 
suflând ca un leu întărâtat. 

Când se mai linişti puţin, Tutmozis îi zise: 

— Nu căuta, stăpâne, vină, acolo unde nu poate fi văzută, căci 
martori nu vei găsi. Chiar dacă cineva l-a ucis pe omul acesta 
din porunca nomarhului, nu va recunoaște. Mortul însuși nu va 
spune, desigur, nimic, și de altfel ce însemnătate ar putea avea 
plângerea lui împotriva nomarhului? în împrejurările acestea 
nicio judecată nu va consimţi să înceapă cercetarea... 

— Dar dacă voi porunci eu? întrebă prinţul. 

— În cazul acesta vor cerceta și vor dovedi nevinovăția lui 
Sofra. După care, tu, stăpâne, vei ieși rușinat, iar toți nomarhii, 
rudele și slugile lor vor deveni vrăjmașii tăi. Prinţul se opri în 
mijlocul odăii și căzu pe gânduri. În sfârșit, zise Tutmozis, totul 
dovedește că nefericitul Bakura era un beţiv, poate un nebun și 
mai ales un om de obârșie străină. In adevăr, ce egiptean neaoș, 
chiar dacă n-ar fi primit simbria timp de un an și ar fi căpătat de 
două ori mai multe vergi, ar fi cutezat să pătrundă în palatul 
nomarhului și să-ţi vorbească făcând atâta zarvă? 

Ramses își înclină capul și, văzând niște curteni în camera 
cealaltă, zise cu vocea scăzută: 

— Ştii tu, oare, Tutmozis, că de când am pornit în călătoria 
asta, Egiptul mi se pare că-i altul? Uneori mă întreb: nu sunt 
cumva într-o ţară străină? Apoi, inima îmi este cuprinsă din nou 
de neliniște, ca și cum aș avea pe ochi o perdea, în dosul căreia 
se petrec nelegiuiri pe care nu le pot desluși... 

— Tocmai de aceea nici nu te uita la ele, fiindcă până la urmă 
ți se va părea că noi, cu toţii, trebuie să fim trimiși în mine, 
răspunse Tutmozis râzând. Nu uita că nomarhii și dregătorii sunt 
păstorii turmei tale. Dacă vreunul va mulge o măsură de lapte 

sau va tăia o oaie pentru el, n-ai să-l ucizi, nici n-ai să-l alungi. Și 
așa ai prea multe oi, iar pe păstori îi găsești cu mare greutate. 

Prinţul, îmbrăcat gata, trecu într-o încăpere unde se strânsese 
suita sa, alcătuită din preoţi, ofițeri și dregători. Apoi, împreună 
cu ei, părăsi palatul și se duse în curtea exterioară. 

Era un loc întins, plantat cu salcâmi, sub umbra cărora 
lucrătorii așteptau sosirea prințului. La sunetul trompetei, 
mulțimea întreagă se ridică de la pământ și se încolonă în cinci 
rânduri. 

Ramses, înconjurat de suita lui strălucitoare, se opri deodată, 
voind să privească mai întâi de departe ceata de săpători. Erau 
toți goi, cu tichii albe pe cap și cu șorțuri albe în jurul șoldurilor. 
In rândurile lor puteau fi deosebiți egipteni bruni, negri de 
culoare închisă, asiatici galbeni și locuitori albi din Libia și din 
insulele Mediteranei. In prima coloană stăteau săpătorii cu 
târnăcoape, în a doua - cei cu sape, în a treia cei cu lopeţi. 
Rândul al patrulea era alcătuit din hamali, purtând câte un drug 
și două găleți, iar al cincilea de asemenea din hamali, dar cu lăzi 
mari, purtate fiecare de câte doi oameni și în care se afla 
pământul săpat. 

In faţa rândurilor, tot la zece-cincisprezece pași, stăteau 
meșterii, cu câte o bâtă zdravănă în mână și cu un compas mare 
de lemn, ori un echer. 

Când prinţul se apropie de ei, strigară cu toţii în cor: 

— Să ne trăiești veșnic! căzură apoi în genunchi și își izbiră 
frunţile de pământ. 

Moștenitorul le porunci să se ridice și din nou se uită la ei, 
cercetător. Erau oameni sănătoși și puternici. Nu făceau câtuși 
de puţin impresia că trăiesc de două luni din cerșit. 

Nomarhul Sofra, întovărășit de suită, se apropie de prinţ. Dar 
Ramses, prefăcându-se că nu-l vede, i se adresă unuia dintre 
meșteri: 

— Sunteţi săpători din Sohem? întrebă el. 

Meșterul căzu, cât era de lung, cu faţa la pământ, dar nu 
scoase nicio vorbă. 

Prințul dădu din umeri și le strigă muncitorilor: 

— Sunteţi din Sohem? 

— Suntem săpători din Sohem! răspunseră ei în cor. 

— V-aţi primit plata? 

— Am primit, suntem sătui și fericiţi, suntem slugile 
luminăţiei-sale, faraonul, răspunseră ei în cor, scandând fiecare 
cuvânt. 

— Stânga-mprejur! comandă prinţul. 

Se întoarseră. Aproape fiecare avea urme adânci și dese pe 
spinare de la vergelele cu care fuseseră bătuţi; urme proaspete 
însă nu se vedeau. „Mă înșală!” își zise în gând moștenitorul. 
Porunci muncitorilor să meargă la tabără și, fără să-l salute sau 
să-și ia rămas bun de la nomarh, se întoarse la palat. 

— Ai fi oare și tu în stare să-mi spui, îi zise el în drum lui 
Tutmozis, că oamenii aceștia sunt muncitori din Sohem? 

— Doar ei înșiși au spus-o, răspunse curteanul. 

Prinţul strigă să i se dea calul și porni spre trupele cantonate 
afară din oraș. 

Ziua întreagă făcu instrucţie cu oștile lui. Pe la amiază 
apărură pe câmp, sub conducerea nomarhului, câteva zeci de 
hamali cu corturi, mese, mâncare și vin. Dar prinţul îi trimise la 
Atribis, iar când sosi timpul mesei pentru soldați, porunci să i se 
aducă și lui hrană și mâncă turtă de ovăz și carne uscată. 

Oștile erau alcătuite din pâlcuri de mercenari libieni. Seara 
când prinţul le porunci să depună armele și-și luă rămas bun de 
la ei, soldaţii și ofiţerii păreau ieșiţi din minţi. Îi strigau: „Să ne 
trăieşti veşnic!” și-i sărutau mâinile și picioarele; din sulițe și 
mantii făcură o lectică și, cântând, îl conduseră până în oraș, 
ciorovăindu-se pe drum între ei pentru cinstea de a-l purta pe 
umeri. 

Nomarhul și dregătorii provinciei văzând elanul libienilor 
barbari și bunăvoința de care se bucurau în ochii moștenitorului, 
fură cuprinși de îngrijorare. 

— lată un adevărat stăpân! îi șopti lui Sofra marele scrib. 
Dacă ar vrea, oamenii ăștia ne-ar ciopârţi cu paloșele pe noi și 
pe copiii noștri. 

Mâhnit, nomarhul suspină, implorând în gând milostiva 
ocrotire a zeilor. 

Târziu, noaptea, Ramses ajunse la palat unde sluga îi spuse 
că i s-a schimbat iatacul. 

— De ce? 

— Pentru că în celălalt a fost văzut un șarpe veninos, care s-a 
ascuns în așa fel, încât n-a putut fi găsit. 

Noul dormitor se afla în aripa vecină cu casa nomarhului. Era 
o cameră pătrată, înconjurată de coloane. Pereţii de alabastru 
erau acoperiţi cu un basorelief pictat, înfățișând în partea de jos 
plante în glastre, iar mai sus ghirlande cu frunze de măslini și de 
lauri. Aproape în mijlocul odăii se afla un pat mare, încrustat cu 
lemn de abanos, cu fildeș și aur. Camera era luminată de două 
torţe înmiresmate, iar sub colonadă se aflau măsuțe cu vin, 
mâncare și cununi de roze. 

În tavan se vedea o mare deschizătură pătrată, acoperită cu 
pânză. 

Prinţul se îmbăie și se întinse pe culcușul moale; slugile se 
retraseră în odăile alăturate. Torţele începură să ardă tot mai 
slab, iar în iatac începu să adie un vânt răcoros, îmbibat de 
miresme de flori. În același timp, din partea de sus, răsună 
muzica domoală a harpelor. 

Ramses ridică ochii. Acoperișul de pânză al odăii se dădu la o 
parte și, prin deschizătura tavanului, se putu vedea constelația 
Leului, în care lucea puternic steaua Regulus. Muzica harpelor 
se auzi mai tare. „Oare se pregătesc zeii să mă viziteze?” își zise 
Ramses în gând, surâzând. 

În deschizătura tavanului străluci o fâșie lată și puternică de 
lumină. Peste o clipă apăru și o lectică, având forma unei bărci 
de aur și în care se afla un chioșc de flori; stâlpii îi erau 
înfășuraţi în ghirlande de roze, iar acoperișul în violete și flori de 
lotus. Pe frânghii, înfășurate în frunziș verde, barca de aur 
alunecă fără zgomot în iatacul prinţului. Se opri pe podea și, de 
sub flori, ieși o femeie goală, de o frumuseţe neobișnuită. Trupul 
ei avea nuanţa marmurei albe; din valul de chihlimbar al părului 
se răspândeau miresme îmbătătoare. Femeia, coborând din 
lectica ei aeriană, îngenunche în fața prinţului. 

— Ești fiica lui Sofra? o întrebă moștenitorul. 

— Da, stăpâne... 

— Și totuși ai venit la mine? 

— Să te implor să-l ierți pe tatăl meu. E nefericit! De la 
amiază varsă lacrimi și se târâie în cenușă... 

— Dar dacă nu-l voi ierta, vei pleca? 

— Nu, șopti ea încet. 

Ramses o trase spre sine și o sărută pătimaș. Ochii i se 
înflăcărară. 

— De aceea îl voi ierta, zise el. 

— O, cât ești de bun! strigă ea pitulându-se la pieptul 
prinţului. Apoi adăugă, alintându-se: Și vei porunci să fie 
despăgubit de stricăciunile pricinuite de nebunul acela de 
lucrător? 

— Voi porunci... 

— Și pe mine mă vei lua în casa ta... 

Ramses se uită la ea. 

— Te voi lua, căci ești frumoasă. 

— Adevărat? zise ea încolăcindu-i gâtul cu brațele. Uită-te mai 
bine la mine. Printre frumuseţile Egiptului sunt de abia pe locul 
al patrulea. 

— Ce vrei să spui? 

— În Memfis, sau lângă Memfis, locuiește femeia care ocupă 
locul cel dintâi... Din fericire nu-i decât o evreică! în Sohem este 
a doua... 

— Nu știu nimic despre ea, adăugă prinţul. 

— O, porumbelul meu! Desigur că nici despre a treia, cea din 
Anu, nu știi nimic... 

— Oare și ea face parte din casa mea? 

— Nerecunoscătorule! strigă ea, lovindu-l cu o floare de lotus. 
Ești în stare să spui și despre mine același lucru, peste o lună. 
Dar eu nu mă dau bătută ușor... 

— Ca și tatăl tău. 

— Încă nu i-ai uitat fapta? Bagă de seamă, plec... 

— Rămâi... Rămâi! 

A doua zi, locţiitorul faraonului binevoi să primească omagiile 
nomarhului Sofra și să vină la ospăţul dat de acesta. Lăudă de 
față cu toată lumea chipul în care cârmuia provincia și spre a-l 
despăgubi de stricăciunile făcute de lucrătorul beat, îi dărui 
jumătate din vasele și mesele primite în orașul Anu. A doua 
jumătate a acestor daruri fu luată de fiica nomarhului, frumoasa 
Abeb, în calitatea ei de femeie a curții prinţului. Pe deasupra, 
mai ceru să i se plătească din caseta lui Ramses cinci talanţi 
pentru rochii, cai și sclave. 

Seara, prinţul îi zise lui Tutmozis, căscând: 

— Tatăl meu mi-a spus un mare adevăr: femeile costă mulți 
bani! 

— Mai rău e când nu le ai, răspunse Tutmozis. 

— Eu am patru și nici nu prea știu bine cum s-a întâmplat. Aș 
putea să-ţi dau ţie vreo două. 

— Și pe Sara? 

— Nu, pe ea nu, mai ales dacă va avea un fiu. 

— Dacă le vei da zestre bună acestor turturele, se vor găsi și 
soți pentru ele. 

Prințul căscă din nou. 

— Nu-mi place să aud despre zestre, zise el. Aaa!... Ce 
fericire, că mă voi smulge din mijlocul vostru și voi sta printre 
preoţi... 

— Ești într-adevăr hotărât să faci așa? 

— Trebuie. In sfârșit, poate că voi afla de la ei de ce sărăcesc 
faraonii. Aaa! Și-apoi... mă voi odihni. 

Capitolul XXV 


In aceeași zi, la Memfis, fenicianul Dagon, vrednicul creditor 
al moștenitorului, stătea culcat pe canapea, în veranda palatului 
său, înconjurat de tufe de rășinoase înmiresmate, cultivate în 
glastre mari. Doi sclavi negri îl răcoreau pe bogătaș, mișcând 
evantaiele, iar el, jucându-se cu o maimuţă tânără, asculta 
socotelile pe care i le citea scribul. 

In clipa aceea un sclav, înarmat cu paloș, coif, suliță și scut 
(cămătarului îi plăcea portul militar), îl anunţă pe destoinicul 
Rabsun, neguţător fenician din Memfis. 

Oaspetele intră ploconindu-se până la pământ și clipi în așa 
fel din ochi, încât Dagon porunci scribului și sclavilor să 
părăsească veranda. Apoi, ca un om prevăzător ce era, se uită 
prin toate colțurile și-i zise oaspetelui: 

— Putem sta de vorbă. 

Rabsun începu fără introducere: 

— Ai aflat, oare, că prinţul Hiram a sosit din Tir? 

Dagon sări de pe canapea, ca ars, strigând: 

— Dar-ar lepra în el și în ţara lui! 

— Tocmai mi-a pomenit despre o neînțelegere între voi, urmă 
oaspetele liniștit. 

— Cum neînțelegere? strigă Dagon. Tâlharul m-a furat, m-a 
nimicit, m-a ruinat! Când mi-am trimis corăbiile pe urmele altor 
corăbii tiriene, spre apus, după argint, cârmacii lui au aruncat 
asupra lor foc, ca să le scufunde... Așa că toate corăbiile mele s- 
au întors goale, hodorogite și cu urme de arsuri. Înghiţi-l-ar focul 
din cer! încheie Dagon furios. 

— Dar dacă Hiram are pentru tine o afacere bună? întrebă 
oaspetele, zeflemitor. 

Furtuna dezlănţuită în pieptul lui Dagon se potoli pe loc. 

— Ce fel de afacere ar putea avea pentru mine? întrebă cu un 
glas cât se poate de liniștit. 

— O să-ţi spună el singur, dar pentru asta trebuie mai întâi să 
se întâlnească cu tine. 

— N-are decât să vină aici. 

— El socoate că trebuie să te duci tu la el. Doar face parte din 
marele sfat din Tir. 

— Mai bine să crape, decât să mă duc eu la el! strigă din nou 
cămătarul cu mânie. 

Oaspetele apropie scaunul de canapea și-l lovi ușor pe 
bogătaș în coapsă. 

— Dagon, zise el, fii om cu mintea întreagă... 

— De ce crezi că nu-s cu mintea întreagă și de ce tu, Rabsun, 
îmi vorbești fără cuviință? 

— Dagon, nu fi prost! îl povăţui oaspetele. Dacă tu nu te duci 
la el și nici el nu vine la tine atunci cum o să faceţi afacerea? 

— Tu ești un prost, Rabsun! izbucni din nou creditorul. Pentru 
că dacă m-aș duce eu la Hiram, să mi se usuce mâna dacă n-aș 
pierde jumătate din câștig de pe urma bunăvoinţei mele. 

Oaspetele căzu pe gânduri și răspunse: 

— Acum ai rostit un cuvânt înțelept. Dar uite ce-ţi voi spune 
eu: vino tu la mine, iar Hiram să vină și el la mine și voi amândoi 
să staţi de vorbă și să puneţi afacerea la cale. 

Dagon își plecă fruntea și, clipind ștrengărește din ochi, 
întrebă: 

— Hai, Rabsun, spune-mi drept, cât ţi-a dat? 

— Pentru ce? 

— Ca să vin la tine și să pun la cale o afacere cu el. 

— Afacerea asta e spre binele Feniciei întregi, așa că nu 
urmăresc niciun câștig pentru mine, răspunse Rabsun. 

— Așa să-ți înapoieze datornicii banii, dacă-i adevărat ce spui! 

— Așa să nu-mi plătească datornicii, dacă am vreun câștig de 
aici! Tot ce vreau e ca Fenicia să n-aibă vreo pagubă, strigă 
Rabsun cât îl ţinu gura, înfuriat. 

Și se despărțiră. 

Spre seară, prea-cinstitul Dagon se urcă în lectica lui purtată 
de șase sclavi. În față mergeau doi alergători cu bastoane și doi 
purtători de torţe, iar în spate veneau patru servitori înarmaţi 
până-n dinţi. Nu pentru siguranţă, ci pentru faptul că lui Dagon îi 
plăcea de câtva timp să fie înconjurat de oameni înarmaţi, ca un 
mare demnitar. 

Cobori din lectică cu multe ifose și, sprijinit de subsuori de doi 
oameni (cel de al treilea ţinea umbrela deasupra lui), intră în 
casa lui Rabsun. 

— Unde-i... Hiram! îl întrebă el trufaș, pe amfitrion. 

— Nu-i aici. 

— Cum adică? Să-l aștept eu pe el? 

— Nu-i în odaia asta, ci în a treia, la soţia mea, răspunse 
gazda. În clipa de faţă îi face o vizită soţiei mele. 

— Eu n-am să mă duc acolo! zise cămătarul, așezându-se pe 
canapea. 

— Te vei duce în odaia a doua, iar el în aceeași clipă o să intre 
acolo. 

După o scurtă împotrivire, Dagon cedă, iar peste câteva clipe, 
la un semn al gazdei, pătrunse în odaia a doua. În același timp 
din încăperile din faţă intră un om scund, cu barbă căruntă, 
îmbrăcat într-o togă aurie și purtând un cerc de aur pe cap. 

— lată, zise gazda stând în mijlocul odăii, iată-l pe măritul 
Hiram, membru al marelui sfat tirian. lată-l și pe vrednicul 
Dagon, creditor al prinţului moștenitor și al locțiitorului 
faraonului în Egiptul de Jos. 

Amândoi oaspeţii se închinară unul în faţa celuilalt, cu brațele 
încrucișate pe piept, apoi se așezară la câte o măsuță fiecare, în 
mijlocul odăii. Hiram își dădu puţin la o parte toga, arătându-și 
marea medalie de aur de la gât, iar Dagon, drept răspuns, 
începu să se joace cu lanţul gros de aur, primit de la Ramses. 

— Eu, Hiram, vorbi bătrânul, îl salut pe vrednicul Dagon și-i 
urez să i se mărească averea și să aibă noroc în afaceri. 

— Eu, Dagon, îl salut pe vrednicul Hiram și-i urez tot ceea ce- 
mi urează și el mie... 

— Ai și început cearta? îl întrerupse Hiram, supărat. 

— Eu, cearta? spune tu Rabsun, mă cert eu? 

— Ar fi mai bine ca domniile-voastre să vorbească despre 
afaceri, răspunse gazda. 

După o clipă de gândire, Hiram începu: 

— Prietenii din Tir îţi trimit multe salutări prin mine. 

— Numai atât? întrebă Dagon, pe un ton batjocoritor. 

— Ce-ai fi vrut să-ţi trimită? răspunse Hiram, ridicând tonul. 

— Liniște! Nu vă certaţi! interveni iar gazda. 

Hiram răsuflă de câteva ori adânc și zise: 

— Așa-i, ai dreptate, nu trebuie să ne certăm... Pentru Fenicia 
se arată vremuri grele... 

— Marea a înecat oare Tirul, ori Sidonul? întrebă Dagon 
zâmbind. 

Hiram scuipă și întrebă: 

— Ce ai păţit azi de ești așa de rău? 

— Întotdeauna sunt rău, când nu mi se vorbește după 
cuviinţă... 

— Dar de ce la rândul tău nu-mi spui „înălţimea-ta”? Că doar 
eu sunt prinţ! 

— Poate că ești în Fenicia, răspunse Dagon. Dar în Asiria, la 
orișice satrap de rând, aștepți la ușă trei zile ca să fii primit, iar 
când ești primit, cazi cu burta la pământ, ca orice negustor 
fenician. 

— Dar tu însuţi ce-ai face dacă te-ai găsi în fața unui om 
sălbatic, în stare să te tragă în ţeapă? strigă Hiram. 

— Ce-aș face eu, nu știu, răspunse Dagon. Dar în Egipt eu 
stau pe aceeași canapea cu moștenitorul tronului, care acum e 
locţiitor al faraonului. 

— Liniștiţi-vă,  înălţimile-voastre, încercă să-i împace 
amfitrionul. 

— Să ne liniștim, da, dar eu văd că omul ăsta, care e un 
negustor fenician de rând, nu vrea să se poarte respectuos cu 
mine... strigă Dagon. 

— Eu am o sută de corăbii! urlă Hiram. 

— lar faraonul douazeci de mii de orașe, orășele și sate... 

— Cinstiţi oaspeți, băgaţi de seamă că se duce de râpă nu 
numai afacerea care vă privește, dar și Fenicia întreagă! zise 
Rabsun, pe un ton mai ridicat. 

Hiram își strânse pumnii, dar tăcu și se opri. 

— Trebuie să recunoști, însă, îi zise după o clipă lui Dagon, că 
din cele douăzeci de mii de sate, prea puţine sunt cele stăpânite 
cu adevărat de faraon. 

— Vrei să spui, sări Dagon, că șapte mii de orașe aparţin 
templelor și alte șapte mii, nobililor? Da, dar faraonului îi mai 
rămân încă șapte mii! 

— Nu prea! Căci dacă de aici vei scădea încă vreo trei mii - 
cele lăsate zălog preoţilor - și încă vreo două mii cele arendate 
fenicienilor noștri... 

— Așa e, zise Dagon, dar faraonului tot îi mai rămân vreo 
două mii de orașe foarte bogate... 

— Ce-i cu voi, v-a luat Set minţile? urlă la rândul lui Rabsun. 
V-aţi apucat să numărați orașele faraonului... 

— Sst! șopti Dagon, ridicându-se repede de pe jilţul lui. 

— ... tocmai în clipa când Fenicia e amenințată de o 
nenorocire! își încheie Rabsun vorba. 

— Nu puteţi sa-mi spuneţi și mie o dată ce fel de nenorocire? 
îl întrerupse Dagon. 

— Lasă-l pe Hiram să vorbească și vei afla, răspunse gazda. 

— Să vorbească... 

— Ştii, oare, ce s-a întâmplat în hanul La Corabie, la fratele 
nostru Asarhadon? începu Hiram. 

— N-am fraţi în rândurile cârciumarilor! îl întrerupse Dagon, 
batjocoritor. 

— Taci! strigă Rabsun mânios, apucând stiletul de prăsele. 
Ești prost ca un câine care latră în somn... 

— De ce-i oare înfuriat... negustorul ăsta de oase? răspunse 
Dagon, întinzându-și totodată braţul spre pumnalul lui. 

— Potoliţi-vă, îi linişti bătrânul prinț, care-și duse, de 
asemenea, mâna uscăţivă spre brâu. 

Timp de câteva clipe tustrei se înfruntară, cu nările 
tremurânde și cu ochii scăpărători. În sfârșit, Hiram, care se 
liniști cel dintâi, începu din nou, ca și cum nu s-ar fi întâmplat 
nimic: 

— Acum câteva luni a poposit la hanul lui Asarhadon un 
oarecare Phut, din orașul Harran... 

— Trebuia să primească cinci talanţi de la un preot, îl 
întrerupse Dagon. 

— Şi mai departe? întrebă Hiram. 

— Nimic. Intră în voile unei preotese și, urmându-i sfatul, se 
duce la Teba să-și caute datornicul. 

— Ai minte de copil și ești limbut ca o femeie, zise Hiram. 
Harranuezul ăla nu-i de loc harranuez; e din Caldeea, iar numele 
lui nu-i Phut, ci Beroes. 

— Beroes? Beroes? repetă Dagon, reamintindu-și numele. 
Numele ăsta l-am auzit undeva... 

— L-ai auzit! rosti Hiram cu dispreţ. Beroes e cel mai înţelept 
preot din Babilon, e sfetnicul prinților asirieni și al regelui 
însuși... 

— N-are decât, numai sfetnicul faraonului să nu fie; încolo, ce- 
mi pasă mie? zise cămătarul. 

Rabsun se ridică de pe scaun și, punându-i lui Dagon pumnul 
sub nas, strigă: 

— Tu, porc îngrășat cu lăturile faraonului, pentru tine Fenicia-i 
tot atât cât e pentru mine Egiptul! De-ai putea, ţi-ai vinde ţara 
pentru o drahmă... Câine lepros ce ești! 

Dagon îngălbeni și răspunse calm: 

— Ce îndrugă negustorașul ăsta? La Tir sunt fiii mei care 
învaţă navigația; la Sidon stă fiica mea cu bărbatul ei. Jumătate 
din avutul meu l-am împrumutat marelui sfat, deși nu primesc 
nici măcar zece la sută pentru ce-am dat. Și negustorașul ăsta 
zice că nu-mi pasă de Fenicia! Ascultă, Rabsun, adaugă el după 
o clipă, doresc ca soţiei tale și copiilor tăi și umbrelor părinţilor 
tăi să le porţi atâta grijă câtă port eu fiecărei corăbii feniciene, 
fiecărei pietre din Tir, din Sidon și chiar din Zarpat și Ahsib... 

— Dagon spune adevărul, îl întrerupse Hiram. 

— Auzi, eu nu port de grijă Feniciei! continuă cămătarul 
înflăcărându-se. Numai pe câţi fenicieni i-am adus aici, ca să 
facă averi, și cu ce m-am ales de pe urma lor? Auzi, colo, nu-i 
port eu de grijă! Hiram mi-a prăpădit două corăbii și m-a păgubit 
de mari câștiguri, cu toate astea, când e vorba de Fenicia, iată- 
mă, stau în aceeași odaie cu ei... 

— Da, așa-i, fiindcă ţi-ai închipuit că o să puneţi la cale 
înșelarea unui al treilea, zise Rabsun. 

— Așa să crezi tu, prostănacule! răspunse Dagon. Ca și cum 
aș fi un copil care nu înţelege că atunci când Hiram vine la 
Memfis, nu vine pentru afaceri. Vai de capul tău, Rabsun! Ar 
trebui să stai slugă la mine vreo doi ani și să mături grajdul... 

— Ajunge! strigă Hiram, izbind cu pumnul în măsuţă. 

— N-o să terminăm niciodată cu preotul acela caldeean, 
mormăi Rabsun cu atâta calm, de parcă n-ar fi fost ocărit cu o 
clipă mai înainte. 

Hiram tuși și zise: 

— E adevărat că omul ăsta are casă și pământuri în Harran, 
unde numele lui este Phut. A primit scrisori de la negustorii hitiţi 
pentru cei din Sidon, așa că a fost primit să meargă cu caravana 
noastră. Vorbește bine limba feniciană, plătește fără tocmeală, 
nu cere nimic deosebit, așa că oamenii noștri l-au îndrăgit, chiar 
foarte mult. Dar, continuă Hiram scărpinându-se în barbă, când 
leul se îmbracă în piele de bou îi rămâne afară, întotdeauna, 
măcar o bucată din coadă. Și cum Phut ăsta se purta ca un mare 
înţelept, având despre sine o părere cât se poate de bună, 
căpetenia caravanei i-a scotocit pe furiș prin lucruri. Dar n-a 
găsit nimic, în afară de chipul zeiței Astoret. Și tocmai 
medalionul ăsta îl puse pe gânduri pe conducătorul caravanei. 
De unde putea avea un hitit o medalie feniciană? Și așa, cum 
sosiră la Sidon, spuse faptul mai-marilor săi; din clipa aceea 
oamenii noștri nu-l mai scăpară din ochi pe Phut. Omul se purta 
însă cu atâta înţelepciune, încât, după ce rămase câteva zile în 
Sidon, fu îndrăgit de toți. Se ruga și aducea jertfe zeiței Astoret, 
plătea cu aur, nu împrumuta bani, avea legături numai cu 
fenicieni. Îi ameţi pe toţi, că urmărirea lui deveni tot mai slabă și 
el ajunse liniștit, până în Memfis. Aici, căpeteniile noastre 
începură de asemenea să-l supravegheze, dar nu descoperiră 
nimic; bănuiră doar că trebuie să fie un nobil mare, și nu un 
simplu locuitor din Harran. De abia Asarhadon, din întâmplare, îl 
urmări și putu chiar să descopere că acest așa-zis Phut a 
petrecut o noapte întreagă în vechiul templu al lui Set, care se 
bucură aici de o mare faimă... 

— Acolo pătrund numai preoţii mari, la adunări însemnate, 
adăugă Dagon. 

— Nici lucrul acesta n-ar fi cine știe ce, continuă Hiram. Dar 
unul dintre neguţătorii noștri s-a întors acum o lună din Babilon, 
cu știri ciudate. În schimbul unui dar preţios, un curtean al 
satrapului din Babilon i-a mărturisit că asupra Feniciei apasă 
nenorocirea. „Pe voi o să vă cotropească asirienii, i-a spus 
curteanul, iar pe cei din ludeea, egiptenii. Tocmai în legătură cu 
aceasta a plecat marele preot caldeean, Beroes, la preoţii din 

Teba, spre a încheia cu ei o înțelegere”. Trebuie să știți, urmă 
Hiram, că preoţii caldeeni îi socotesc pe preoţii egipteni drept 
fraţi ai lor. lar cum Beroes se bucură de mare trecere la curtea 
regelui Assar, vestea despre înţelegerea asta poate fi deci foarte 
adevărată. 

— De ce ţin asirienii să aibă Fenicia? întrebă Dagon, 
mușcându-și unghiile. 

— De ce are hoţul nevoie de hambare străine? raspunse 
Hiram. 

— Ce însemnătate poate avea înţelegerea dintre Beroes și 
preoţii egipteni? întrebă Rabsun, îngândurat. 

— Prost mai ești! zise Dagon. Faraonul face tot ce-l sfătuiesc 
preoţii. 

— Se va încheia un tratat și cu faraonul, nu vă fie teamă! îl 
întrerupse Hiram. La Tir se știe sigur că în Egipt va sosi, cu o 
mare suită și cu daruri, solul asirian Sargon. Vrea, chipurile, să 
viziteze Egiptul și să stea de vorbă cu sfetnicii, ca în 
documentele egiptene să nu se mai scrie cum că Asiria plătește 
tribut faraonilor. Dar de fapt vine să încheie înțelegerea 
privitoare la împărţirea țărilor aflate între marea noastră și 
Eufrat. 

— De i-ar înghiţi pământul! blestemă Rabsun. 

— Ce crezi despre toate astea, Dagon? întrebă Hiram. 

— Și ce-aţi face voi, dacă Assar ne-ar ataca cu adevărat? 

Hiram se cutremură de mânie. 

— Cum ce? Ne-am urca pe corăbii cu familiile și comorile 
noastre, iar câinilor ălora le-am lăsa ruinele orașelor noastre și 
leșurile sclavilor putreziţi... Nu cunoaștem oare ţări mai mari și 
mai frumoase decât Fenicia, unde să putem întemeia o nouă 
țară, mai bogată decât asta, de acum? 

— De ne-ar feri zeii de o asemenea încercare, zise Dagon. 

— Tocmai despre asta e vorba, adică de a scăpa Fenicia de la 
pieire, zise Hiram. lar tu, Dagon, poţi face multe... 

— Ce pot face eu? 

— Poţi afla de la preoţi dacă a fost la ei Beroes și dacă a 
încheiat cu ei o astfel de înțelegere. 

— E un lucru nespus de greu! șopti Dagon. Dar poate că voi 
găsi vreun preot în stare să mă lămurească. 

— Poţi face, continuă Hiram, ca la curtea faraonului să nu se 
încheie tratatul cu Sargon? 

— Foarte greu... Singur n-am să fiu în stare. 

— Voi fi cu tine, iar aur ne va da Fenicia. Incă de pe acum se 
strâng dări. 

— Eu însumi am dat doi talanţi! șopti Rabsun. 

— Voi da zece, zise Dagon. Dar ce voi primi pentru munca 
mea? 

— Ce? Să zicem... zece corăbii, răspunse Hiram. 

— Dar tu cât vei câștiga? întrebă Dagon. 

— i se pare puţin? Fie deci cincisprezece... 

— Eu te întreb: cât vei câștiga tu? insistă Dagon. 

— Îți vom da douăzeci. Ajunge? 

— Fie, îmi veți arăta însă drumul spre ţara argintului? 

— Da, îţi vom arăta. 

— Și locul de unde luaţi cositor? 

— Fie și asta... 

— Și locul unde se zămislește chihlimbarul? încheie Dagon. 

— De-ai crăpa o dată! răspunse înălțimea-sa prinţul Hiram, 
întinzându-i mâna. ŞI... nu-mi vei mai purta pică pentru cele 
două bărcuţe? 

Dagon suspină. 

— Voi munci ca să uit. Dar cât aș fi câștigat dacă nu m-aţi fi 
alungat atunci? 

— Ajunge! interveni Rabsun. Vorbiţi doar despre Fenicia. 

— Prin cine vei afla tu vești despre Beroes și despre 
înţelegere? îl întrebă Hiram pe Dagon. 

— Dă-mi pace. E primejdios să vorbim despre acest lucru. Ştii 
doar că aici vor fi amestecați preoți. 

— Dar prin cine ai putea să strici tratatul? 

— Cred... cred că prin însuși moștenitorul tronului. Are destule 
datorii la mine. 

Hiram ridică mâna în sus și răspunse: 

— Moștenitorul, foarte bine, căci el va deveni faraon, poate 
chiar în curând... 

— Sst! îl întrerupse Dagon, izbind cu pumnul în masă. Usca-ţi- 
s-ar limba pentru vorbele tale! 

— Porcule! strigă Rabsun, ameninţându-l pe cămătar. 

— Negustor prost ce ești! răspunse Dagon cu un zâmbet 
batjocoritor. Tu, Rabsun, trebuie să vinzi pești uscați și apă pe 
străzi, iar nu să te amesteci în pricinile dintre ţări. Copita boului 
mânjită de glodul egiptean are mai multă minte decât tine, care 
stai de cinci ani în capitala Egiptului! De te-ar mânca porcii... 

— Liniștiţi-vă! interveni Hiram. Lăsaţi-mă să termin... 

— Vorbește, căci tu ești înțelept și pe tine te înțelege inima 
mea, zise Rabsun. 

— Dacă tu, Dagon, ai înrâurire asupra moștenitorului, e cum 
nu se poate mai bine, continuă Hiram. Căci dacă moștenitorul va 
voi să facă un tratat cu Asiria, atunci pacea se va încheia, scrisă 
cu sângele nostru, pe pielea noastră. lar dacă moștenitorul va 
voi război cu Asiria, atunci va fi război, chiar dacă preoții îi vor 
chema împotriva lui, în ajutor, pe toți zeii. 

— Sst! interveni Dagon, dacă preoţii vor voi cu tot dinadinsul, 
pacea se va încheia. Dar poate că nu vor voi... 

— De aceea, Dagon, zise Hiram, trebuie să le avem de partea 
noastră pe toate căpeteniile... 

— Lucrul e cu putinţă. 

— Și pe nomarhi... 

— E de asemenea cu putinţă. 

— Și pe moștenitor, continuă Hiram. Dar dacă îl vei îndemna 
numai tu singur să aibă război cu Asiria, nu va ieși nimic. Omul 
este ca o harpă cu multe strune și trebuie să cânţi pe ele cu 
zece degete, iar tu, Dagon, nu ești decât un singur deget. 

— Doar n-ai vrea să mă rup în zece bucăţi... 

— Poţi fi însă ca o mână care are singură cinci degete. 
Trebuie să lucrezi astfel, încât nimeni să nu știe că tu vrei 
război, dar... ca fiecare bucătar al moștenitorului să vrea 
razboiul, fiecare frizer, toți băieșii, purtătorii de lectici și ofițerii, 
vizitiii toţi să vrea războiul cu Asiria, iar moștenitorul să audă 
despre aceasta din zori și până-n noapte, ba chiar și atunci când 
doarme... 

— Așa va fi. 

— Dar ibovnicele i le cunoști? întrebă Hiram. 

Dagon făcu un gest puţin promiţător. 

— Nişte prostuţe, răspunse el. Se gândesc doar la rochii, 
farduri și parfumuri. Habar n-au însă de unde vin aceste 
parfumuri și cine le aduce în Egipt. 

— Trebuie să-i fie dată o femeie care să cunoască toate 
lucrurile astea, zise Hiram. 

— De unde s-o luăm? întrebă Dagon. A... am una, strigă el, 
lovindu-se peste frunte. O cunoşti pe Kama, preoteasa zeiţei 
Astoret? 

— Cum? îl întrerupse Rabsun. Preoteasa zeiței Astoret să fie 
ibovnica unui egiptean? 

— Ai vrea cumva să fie a ta? îl batjocori Dagon. Va fi chiar și 
mare preoteasă, dacă va trebui s-o apropiem de curte... 

— Vorbești înțelept, zise Hiram. 

— Dar asta-i un sacrilegiu! se indignă Rabsun. 

— Și de aceea preoteasa care-l va săvârși poate muri, adăugă 
bătrânul Hiram. 

— Numai să nu pună piedici evreica ceea, Sara, zise Dagon, 
după o clipă de tăcere. Ea va naște un copil de care 
moștenitorul se îngrijește încă de pe acum. lar dacă noul născut 
va fi băiat, atunci moștenitorul va renunţa la toate celelalte 
ibovnice. 

— Vom avea bani și pentru Sara, zise Hiram. 

— Nu va primi nimic! izbucni Dagon. Netrebnica aia n-a vrut 
să ia cupa prețioasă de aur pe care i-am oferit-o eu însumi... 

— Da, căci și-a închipuit că vrei să-ţi baţi joc de ea, adăugă 
Rabsun. 

Hiram dădu din cap. 

— Nu trebuie să vă bateți capul cu așa ceva, zise el. Unde nu 
izbutește aurul, izbutește tatăl, mama sau ibovnica. lar unde nu 
izbutește nici ibovnica, se mai poate recurge... 

— La cuţit, mormăi Rabsun. 

— La otravă, șopti Dagon. 

— Cuţitul e un lucru foarte grosolan, încheie Hiram. 

Își netezi barba, căzu pe gânduri, iar la urmă se ridică și 
scoase din sân o panglică de purpură de care erau atârnate în 
șir trei amulete de aur cu imaginea zeiţei Astoret. Scoase de la 
brâu un pumnal, tăie panglica în trei și le înmână lui Dagon și lui 
Rabsun câte o bucată, cu amuletele lor. Apoi, tustrei se 
îndreptară din mijlocul odăii spre ungherul în care se afla statuia 
înaripată a zeiţei; își încrucișară braţele pe piept, iar Hiram 
începu să rostească încet, dar limpede: 


233 


— Ție, mama vieţii, îţi jurăm să păstrăm cu credinţă 
înțelegerea noastră și să nu avem liniște până ce orașele sfinte 
nu vor fi izbăvite de dușmani, pe care facă zeii să-i nimicească 
foamea, boala și focul... lar dacă vreunul dintre noi ar călca 
legământul ori ar trăda taina, toate nenorocirile și întreaga 
defăimare să cadă asupră-i. Fie ca foamea să-i răsucească 
măruntaiele, iar somnul să fugă de ochii lui însângeraţi. Să i se 
usuce mâna aceluia care va veni în grabă să-i dea ajutor, fiindu-i 
milă de nenorocirea lui. Fie ca pe masa lui pâinea să se prefacă 
în putregai, iar vinul în sânge stricat. Copiii să-i moară, iar casa 
să i se umple de bastarzi, care să-l scuipe și să-l alunge. Să se 
chinuie multe zile înainte de moarte, pe care să le petreacă 
singur, în gemete, iar leșul lui blestemat să nu-l primească 
pământul și nici apa, focul să nu-l ardă și fiarele sălbatice să nu-l 
înghită! 

Așa să fie! 

După jurământul groaznic, pe care îl începuse Hiram, dar de 
la jumătate îl rostiseră cu toţii, cu voci tremurate de furie, cei 
trei fenicieni se odihniră, gâfâind. După care Rabsun îi pofti la 
ospăț, unde cu vin, muzică și dansatoare, uitară pentru o clipă 
de truda ce-i aștepta. 

Capitolul XXVI 


SA 
È 


Marele templu al zeiței Hator se afla nu departe de orașul Pi- 
Bast. 

În luna Paoni, adică la sfârșitul lui martie și începutul lui 
aprilie, în ziua echinoxului de primăvară, pe la orele nouă seara, 
când steaua Sirius se îndreaptă spre apus, la poarta templului 
se opriră doi preoţi pelerini și un penitent. Acesta umbla desculț, 
purta cenușă pe cap și era acoperit cu o pânză groasă ce-i 
ascundea și faţa. 

Cu toate că noaptea era luminoasă, nu puteai recunoaște 
chipurile drumeţilor, deoarece stăteau în umbra celor două 
statui uriașe ale zeităţii cu cap de vacă, ce supraveghea intrarea 
în templu, ferind cu ochii ei blajini nomul Habu de molimă, de 
inundaţii neprielnice și de vânturile dinspre miazăzi. 

După ce se odihni puţin, penitentul căzu cu faţa la pământ și 
se rugă îndelung. Apoi se ridică, apucă ciocanul de aramă și lovi. 
Un sunet metalic, puternic, se răspândi prin toate curțile, se 
răsfrânse, atingând zidurile groase ale templului, și zbură 
deasupra lanurilor de grâu, deasupra colibelor de lut ale 
țăranilor, deasupra undelor argintii ale Nilului, unde păsările 
trezite îi răspunseră prin ţipete abia auzite. 

În sfârșit, de dincolo de poartă se auzi un zgomot și răsună 
întrebarea: 

— Cine ne trezește? 

— Sluga zeilor, Ramses, zise penitentul. 

— După ce ai venit? 

— După lumina înțelepciunii. 

— Cu ce drept râvnești la aceasta? 


235 


— Am dobândit rangul unui preot de rând, iar la procesiunile 
mari din interiorul templului port torța. 

Poarta se deschise larg. În prag stătea un preot înveșmântat 
în alb care, întinzând mâna, zise încet și limpede: 

— Intră! Fie ca pășind peste acest prag, liniștea zeilor să 
sălășluiască în sufletul tău și să ţi se îndeplinească dorinţele 
pentru care cere ajutorul zeilor în rugăciunile tale umile. 

Penitentul i se prosternă la picioare și preotul, făcând câteva 
semne deasupra capului lui, șopti: 

— În numele aceluia care a fost, este și va fi, care e creatorul 
tuturor. A cărui răsuflare umple lumea văzută și nevăzută și este 
viaţa veșnică... 

Când poarta se închise, preotul îl luă pe Ramses de mână și, 
prin întuneric, printre coloanele uriașe ale pridvorului, îl conduse 
la locuinţa ce-i fusese destinată. Era o chilie mică, luminată de 
un opaiţ. Pe pardoseala de piatră, o mână de iarbă uscată, într- 
un ungher un ulcior cu apă, iar alături o turtă de orz. 

— Aici văd bine că mă voi odihni cu adevărat, după ospețele 
nomarhilor, exclamă Ramses voios. 

— Gândește-te mai bine la veșnicie, îi răspunse preotul, 
îndepărtându-se. 

Răspunsul ăsta lăsă o impresie proastă asupra prințului. Deși 
flămând, nu vru să mănânce turta și nici să bea apă. Se așeză 
pe iarbă și, privindu-și picioarele zdrelite de mers, se întrebă de 
ce venise acolo, de ce se lipsise, de bunăvoie, de rangul lui. 
Uitându-se la pereţii chiliei și la sărăcia lui, își aduse aminte de 
anii copilăriei, petrecuţi la școala preoţilor. Câte bătăi nu 
căpătase acolo! Câte nopţi petrecute pe pardoseala de piatră, 
drept pedeapsă! Ramses simţi și acum ura și teama pe care o 
încercase atunci faţă de asprii preoţi, care la toate întrebările și 
rugăminţile lui, găseau întotdeauna același răspuns: „Gândește- 
te la veșnicie!” Să te trezești, după o benchetuială de câteva 
luni, într-o atât de mare liniște, să schimbi curtea princiară cu 
întunecimea și singurătatea, iar în locul ospeţelor, femeilor și 
muzicii să simţi în jur și deasupra ta doar povara zidurilor... „Am 
înnebunit! Am înnebunit! ” își spunea Ramses în sinea lui. 

O clipă fu chiar gata să părăsească numaidecât templul. Apoi 
îi veni în minte că s-ar putea să nu i se deschidă poarta. 
Picioarele murdare, cenușa din păr ce i se răspândea pe tot 

corpul, asprimea straiului de penitenţă, toate îl umpleau de jale. 
De-ar fi avut măcar paloșul cu el! Dar în îmbrăcămintea de 
acum și în locul acesta, ar fi îndrăznit el, oare, să-l folosească? 
Simţi o groază cumplită; asta îl și trezi. Își aminti că în temple 
zeii trimit asupra oamenilor teama și că ea e un prim pas spre 
înțelepciune. „Sunt doar locţiitorul și moștenitorul faraonului, își 
zise el în gând, și cine ar putea, aici, să-mi facă ceva?” Se ridică 
și ieși din chilie. Se pomeni într-o curte mare, înconjurată de 
coloane. Stelele străluceau feeric; la un capăt al curții văzu niște 
turnuri uriașe, iar la celălalt capăt intrarea templului, deschisă. 
Merse într-acolo. Intrarea era învăluită în beznă, iar undeva, 
foarte departe, pâlpâiau câteva lămpi, care parcă se înălțau în 
văzduh. Încordându-și și mai tare ochii, zări, între intrare și 
lămpile acelea, o întreagă pădure de coloane groase, ale căror 
capiteluri se pierdeau în întuneric. În fund, poate că la câteva 
sute de pași, sub lumina palidă a lămpilor, se conturau destul de 
limpede picioarele uriașe ale zeiței care sta cu mâinile sprijinite 
pe genunchi. 

Deodată, se auzi un foșnet. De departe, dinspre o navă 
laterală a templului, înainta un șir de umbre albe, două câte 
două. Era procesiunea nocturnă a preoţilor care, aducând laudă 
statuii zeiței, cântau împărţiţi în două coruri: 

Corul |: Eu sunt acela care a făcut și cerul și pământul și toate 
făpturile lumii. 

Corul Il: Eu sunt acela care a făcut apele și revărsarea lor 
nesfârșită. Eu sunt acela care a zămislit boul în pântecele 
mamei, făcându-l pe el părinte. 

Corul |: Eu sunt acela care a făcut cerul și tainiţele zărilor lui, 
unde am așezat sufletele zeilor. 

Corul II: Eu sunt acela care, dacă deschid ochii, se face lumină 
iar dacă-i închid se face beznă. 

Corul |: Când poruncesc eu, apele Nilului pornesc să curgă... 

Corul II: Dar zeii nu cunosc numele lui”. 

Glasurile, la început nelămurite, deveniră apoi atât de limpezi, 
încât se auzea fiecare cuvânt, iar când alaiul dispăru, 
împrăștiate printre coloane, deveniră tot mai slabe, până se 
stinseră. 


5% Text autentic (n. A.). 

„Oamenii aceștia, își zise Ramses în gând, mănâncă, beau, 
strâng avuţii, dar își îndeplinesc cu adevărat slujba, chiar și 
noaptea... Deși, ce folos poate avea statuia din asta?” Prinţul 
văzuse adeseori statuile zeităților din apropierea hotarelor 
împroșcate cu noroi de către locuitorii unui nom învecinat, ori 
luate drept ţintă de arcurile și praștiile soldaţilor din oștile de 
mercenari. Or, dacă pe zei nu-i supără astfel de jigniri, desigur 
că nu ţin chiar atât de mult la rugăciuni și procesiuni. „Și la 
urma urmei, cine i-a văzut pe zei? ”cugetă prinţul în sinea lui. 

Imensitatea templului, nenumăratele lui coloane, luminile 
care ardeau în faţa statuii, toate acestea îi trezeau o vie 
curiozitate. Vru să vadă ce se petrece în acest nesfârșit tainic și 
păși înainte. Atunci, i se păru că îl atinse, ușor, mâna cuiva, pe 
la ceafă... Se uită. Nu era nimeni. Păși înainte. 

De data aceasta îl apucară de cap vreo două mâini, iar a treia, 
grea, i se lăsă pe spinare... 

— Cine-i aici? strigă prințul, și se năpusti printre coloane. Se 
împiedică și era cât pe ce să cadă: îl apucase cineva de picioare. 
Și o teamă mai mare decât aceea ce-l încercase în chilie îl 
cuprinse din nou pe Ramses. Începu să fugă în neștire, izbindu- 
se de coloanele ce-i ieșeau în cale; bezna îl cuprindea din toate 
părţile. 

— O, zeiţă sfântă, salvează-mă! șopti el. În clipa aceea se 
opri: la câţiva pași în faţa lui se afla poarta cea mare a 
templului, prin care se vedea bolta înstelată. Intoarse capul și 
văzu că în pădurea de coloane uriașe ardeau lămpile, iar luciul 
lor se răspândea palid, pe genunchii de bronz ai zeiței Hator. 

Prinţul se întoarse în chilie, înfricoșat și mâhnit; inima i se 
zbătea ca o pasăre prinsă în laţ. Pentru prima oară căzu cu faţa 
la pământ și se rugă fierbinte, implorând îndurare și iertare. 

— Ruga îţi va fi ascultată! se auzi un glas dulce, deasupra lui. 

Ramses ridică îndată capul, dar în chilie nu era nimeni; ușa 
era închisă, zidurile groase. Se rugă atunci și mai fierbinte și 
adormi, așa, cu obrazul pe piatră și cu braţele întinse, în cruce. 

Când se trezi, a doua zi, era alt om: cunoscuse puterea zeilor 
și primise făgăduinţa îndurării. Din clipa aceea, cu elan și 
credinţă, se supuse îndeletnicirilor sacre, un lung șir de zile. 
Petrecu ore îndelungate în chilie, în rugăciuni, lăsând să i se 

radă părul, îmbrăcat în veșminte preoțești și luând parte de 
patru ori pe zi la corul preoților tineri. 

Viaţa de până atunci, trăită în petreceri, îi trezea scârbă, iar 
necredința de care se lăsase cuprins în mijlocul tineretului 
desfrânat și al străinilor îl umplea de groază. Și dacă, în clipa 
aceea, i-ar fi fost dat să aleagă între tron și tagma preoțească ar 
fi șovăit. 

Într-o bună zi marele proroc al templului îl chemă la el și-i 
reaminti că n-a venit acolo numai pentru rugăciuni, ci și pentru 
aflarea înţelepciunii. Îi lăudă viaţa evlavioasă, îi spuse că-l 
socotește purificat de murdăria lumească și-l sfătui să ia 
cunoștință de școlile templului. 

Mai mult din supunere decât din curiozitate, prinţul se duse în 
curtea exterioară unde se afla școala de citit și scris. 

Era o sală mare, luminată printr-o deschizătură din acoperiș. 
Câteva zeci de elevi goi, cu tăblițe cerate în mână, ședeau pe 
rogojini. Unul din pereţi era de alabastru neted; în faţa lui stătea 
dascălul, care făcea semne cu crete de diferite culori. 

Când prinţul intră, elevii, aproape toţi de aceeași vârstă cu el, 
căzură cu faţa la pământ. Dascălul se înclină și el, își întrerupse 
lecţia și le vorbi elevilor despre marea însemnătate a științei. 

— „Dragii mei! le spuse el. Omul care nu are tragere de inimă 
pentru înţelepciune trebuie să se ocupe cu munca manuală și să 
nu-și ostenească ochii citind. Acela, însă, care pricepe 
însemnătatea științelor și care le cercetează, poate dobândi 
toate rangurile puterii, toate dregătoriile de la curte. Să nu uitaţi 
lucrul acesta.”"! 

Priviţi la viaţa necăjită a oamenilor care nu știu carte. Fierarul 
este tuciuriu, mânjit de funingine, cu degetele pline de noduri și 
prins de munca lui zi și noapte. Pietrarul, ca să aibă ce mânca, 
își frânge umerii. Zidarul, care modelează capiteluri în formă de 
lotus, e jucăria vântului ce-l poate prăvăli de pe culmea 
acoperișului. Țesătorul are genunchii îndoiţi; armurierul, veșnic 
călător, de abia sosește seara acasă că și trebuie îndată să 
plece iar. Zugravul are degetele pline de vopsele. lar curierul 
trebuie să-și facă testamentul de câte ori își ia rămas bun de la 
ai lui, deoarece îl paște primejdia întâlnirii cu animalele 
sălbatice ori cu asiaticii nomazi. 


5: Text autentic (n. A.). 

V-am arătat necazurile feluritelor meșteșuguri, fiindcă vreau 
să îndrăgiţi arta scrisului, care este maica voastră. Și acum vă 
voi arăta frumuseţile ei. Cel ce cunoaște meșteșugul scrisului 
este respectat încă din copilărie și îndeplinește o mare menire, 
pe când cel care nu-l știe, trăiește în sărăcie. Învățătura e grea 
cât un munte; dar o singură zi de învăţătură vă poate fi de folos 
o întreagă veșnicie. Așadar repede, cât mai repede, însușiţi-vă 
învăţătura și îndrăgiţi-o. Starea unui om învăţat este asemeni cu 
aceea a unui prinţ, călimara și papirusul aducându-i numai 
bucurii și avuţii. 

După această lecție asupra marei însemnătăţi a științelor, 
ascultată fără nicio modificare de-a lungul a trei mii de ani de 
către elevii egipteni, dascălul luă creta și începu să scrie 
alfabetul pe peretele de alabastru. Fiecare literă era redată cu 
ajutorul câtorva simboluri hieroglifice sau al câtorva semne 
demotice. Conturul unui ochi, al unei păsări, ori al unei pene 
reprezenta litera A. O oaie sau un ghiveci, litera B; un om în 
picioare ori o luntre, litera K; un șarpe, litera R; un om șezând 
sau o stea litera S. Marele număr de semne ce alcătuia o 
singură literă făcea studiul citirii și scrierii o ocupație nespus de 
migăloasă. 

Ramses obosi numai ascultând. Lecţia îl amuzase, când, văzu 
cum dascălul, cerând vreunuia dintre elevi să deseneze sau să 
recunoască vreo literă, îl plesnea cu nuiaua, dacă acesta greșea. 

Luându-și rămas bun de la profesor și de la învăţăcei, prințul 
trecu de la școala scribilor la școala hotarnicilor. Aici, tineretul 
era învăţat să alcătuiască planurile ogoarelor care, de cele mai 
multe ori, aveau formă unor dreptunghiuri, precum și nivelarea 
terenurilor cu ajutorul instrumentelor de nivelare și al echerului. 
În același loc se preda și arta scrierii cifrelor, tot atât de încâlcită 
ca și a hieroglifelor sau a semnelor demotice. Operaţiile 
aritmetice, însă, chiar și cele mai simple, constituiau un curs 
superior și erau executate cu ajutorul bilelor. 

Ramses se plictisi repede și aici, iar după câteva zile se învoi 
să viziteze și școala medicală. Aici se afla în același timp și 
spitalul sau mai bine zis o uriașă grădină plantată cu un mare 
număr de arbori și însămânţată cu plante medicinale aromatice. 
Bolnavii petreceau zile întregi la aer și la soare, stând în paturi 
pe care, în loc de saltele, erau întinse pânze. Intrând, prinţul 

găsi o activitate intensă. Câţiva suferinzi se scăldau în iazul cu 
apă curgătoare, unul era uns cu alifii parfumate, iar altul 
tămâiat. Erau și câţiva adormiţi prin mijlocirea privirilor și a 
mișcării mâinilor; unul, căruia i se pusese la loc piciorul scrântit, 
gemea. O femeie greu bolnavă, căreia preotul îi dădu să bea o 
ceașcă cu o fiertură, mormăia un descântec: 

— „Vino leac „vino, alungă răul din inima mea, din mădularele 
mele, tu nebiruit leac al vrăjii.”52 

Însoţit de marele vraci, prinţul se duse apoi la farmacie, unde 
unul din preoţi pregătea medicamente din ierburi, miere, 
untdelemn, piele de șarpe și de salamandră, oase și grăsimi de 
animale. La întrebările lui Ramses, acesta nu ridică fruntea, 
continuând să cântărească și să amestece leacurile, în timp ce 
mormăia o rugăciune: 

— „A însănătoșit-o pe Isis, a însănătoșit-o pe Isis, l-a 
însănătoșit pe Horus. O, Isis, mare vrăjitoare, însănătoșește mă, 
scapă-mă de toate cele rele și vătămătoare, de petele roșii, de 
fierbinţeala zeului, de fierbinţeala zeiţei. O, Sauagat, eenagate, 
fiule! Erukate! Cauarusagate! Paparuka paparaka paparura...”5? 

— Ce spune? întrebă prințul. 

— E o taină, răspunse marele vraci, ducând degetul la buze. 

După ce ieșiră în curtea pustie, Ramses îl întreba: 

— Spune-mi, sfinte preot, ce-i arta doftoricească și cum se 
găsesc leacurile? Am auzit că boala e un spirit rău care pătrunde 
în om și-l chinuie cu foamea, până ce i se dă hrana 
trebuincioasă. Un spirit rău, adică o boală, se hrănește cu miere, 
altul cu untdelemn, iar altul cu excremente de animale. Doctorul 
nu trebuie oare să știe mai întâi ce spirit sălășluiește în trupul 
bolnavului, pentru ca apoi să știe de ce fel de hrană are nevoie 
omul, ca să scape de chinuri? 

Preotul căzu pe gânduri. 

— Ce este boala, în ce chip pătrunde ea în trupul omului... 
Despre toate acestea nu pot, Ramses, să-ţi vorbesc. Dar, fiindcă 
te-ai purificat, îţi voi lămuri regulile după care ne călăuzim când 
dăm leacurile. Închipuie-ţi că un om e bolnav de ficat. Noi preoţii 
știm că ficatul se află sub înrâurirea stelei Peneter-Deva”* și că 
tămăduirea depinde de steaua aceasta. Dar tocmai aici înțelepții 


52 Text autentic (n. A.). 
53 Text autentic (n. A.). 
54 Planeta Venus (n. A.). 

se împart în două tabere: unii susţin că bolnavului de ficat 
trebuie să i se dea tot cea ce intră în puterea lui Peneter-Deva și 
anume: aramă, lapislazuli, fiertură de flori și mai ales de verbină 
și valeriană, și chiar, anume părţi din trupul turturicii și al 
tapului. Alţii, dimpotrivă socot că atunci când e vătămat ficatul, 
trebuie să i se dea leacuri tocmai potrivnice. Și cum potrivnicul 
lui Peneter-Deva este Sebeg”, leacul va fi: argintul viu, 
smaragdul și agata, alunul și podbelul, precum și unele părți din 
trupul broaștei și al bufniței, sub formă de prafuri. Dar asta nu-i 
totul. Trebuie să ţinem seamă și de zi, lună și ceas, deoarece 
fiecare din aceste părți ale timpului se află sub înrâurirea unei 
stele, ce poate întări ori slăbi tăria leacului. In sfârșit, trebuie să 
ținem seama de steaua și de semnul zodiacului care-i prielnic 
bolnavului. Numai când tămăduitorul nu va scăpa din vedere 
toate aceste lucruri, va putea da un leac sigur. 

— În templu îi vindecaţi pe toţi bolnavii? 

Preotul dădu din cap. 

— Nu, răspunse el. Cugetul omenesc care trebuie să ţină 
seamă de toate amănuntele despre care ţi-am vorbit, se înșală 
foarte ușor. Și ce-i mai rău, e că duhurile pizmuitoare, 
priincioase altor temple, îi pun adeseori piedici doctorului și 
nimicesc virtutea tămăduitoare a leacului. Așa că, pe scurt, 
rezultatul poate fi felurit: un bolnav se înzdrăvenește de-a 
binelea, starea altuia se îmbunătățește, iar a celui de-al treilea 
rămâne neschimbată. Se întâmplă ca unii să se îmbolnăvească 
și mai rău, ori chiar să moară... După cum este voia zeilor! 

Prinţul asculta cu luare-aminte; în sinea sa își mărturisea însă 
că nu prea pricepe. Deodată, reamintindu-și ţinta venirii lui în 
templu, îl întrebă pe marele doctor: 

— Era vorba să mi se arate, aici, în templu, taina tezaurului 
faraonului. Tot ce-am văzut până acum are vreo legătură cu 
asta? 

— Câtuși de puţin, răspunse preotul. Noi însă nu ne pricepem 
în treburile de stat. De abia Pentuer, marele înțelept, când va 
sosi aici, va da la o parte vălul din faţa ochilor tăi. 

Luându-și rămas bun de la preot, Ramses era și mai curios de 
ceea ce urma să i se arate. 


55 Planeta Mercur (n. A.). 

Capitolul XXVII 

Pentuer fu primit cu mare cinste la templul lui Hator, iar 
preoții de rang mai mic ieșiră în întâmpinarea ilustrului lor 
oaspete, la o depărtare de o jumătate de ceas. Din toate 
locașurile unde se fac minuni ale Egiptului de Jos veniseră 
numeroși proroci, sfinţi părinţi și magi, spre a-i asculta cuvântul 
înţelept. Câteva zile mai târziu sosi marele preot Mefres precum 
și prorocul Mentezufis. 

Cinstea acestei primiri se datora nu numai faptului că Pentuer 
era sfetnicul lui Herhor și, cu toate că tânăr încă, era membru în 
adunarea supremă a preoţilor, dar pentru că preotul acesta era 
vestit în întregul Egipt. Zeii îi dăduseră o memorie 
supraomenească, darul vorbirii și, mai presus de toate, 
minunatul simţ al prorociei. Deslușea astfel părţile ascunse ale 
oricărui lucru, mai înaintea altora, înfățișând însemnătatea 
acestora pe înţelesul tuturor. 

Numeroși nomarhi și înalți demnitari ai faraonului, aflând că 
Pentuer va oficia serviciul religios în templul Hator, îl invidiau 
până și pe cel mai de rând preot, pentru norocul ce-l avea de a-l 
asculta pe omul inspirat de zei. 

Preoții care ieșiseră în întâmpinarea lui Pentuer erau siguri că 
vestitul-preot va apărea într-un car de la curte, sau într-o lectică 
purtată de opt sclavi. Nu mică le fu însă uimirea când zăriră un 
ascet slab, cu capul descoperit care, înfășurat într-o pânză 
groasă, călătorea singur pe o măgăriţă și-i saluta cu mare 
umilință. 

Condus în templu, aduse sacrificii zeităţii și merse îndată să 
vadă locul unde urma să aibă loc ceremonia. 

Din clipa aceea nu-l mai văzu nimeni. În templu, însă, și în 
curțile înconjurătoare, se porni o mișcare neobișnuită. Fură 
aduse numeroase obiecte de preţ, grâne, veșminte, iar câteva 
sute de ţărani și muncitori fură înfăţișaţi lui Pentuer, cu care 
acesta se închise în curtea unde se făceau pregătirile de 
trebuință. 

După opt zile de lucru, marele preot al templului Hator fu 
înștiințat că totul era gata. 

În tot acest timp, prinţul Ramses, ascuns în chilia sa, se 
consacrase rugăciunilor și postului. În sfârșit, într-o bună zi, la 
ceasurile trei după-amiază, veniră după el vreo cincisprezece 
preoţi înșiraţi pe două rânduri și-l chemară la ceremonie. 

În vestibulul templului prinţul fu întâmpinat de marii preoţi 
care, împreună cu el, aprinseră tămâie în fața statuii uriașe a 
zeiței Hator. Apoi, cotiră spre un coridor lăturalnic, îngust și nu 
prea înalt, la capătul căruia ardea un foc. Aerul din coridor era 
îmbâcsit de mirosul smoalei care clocotea într-un cazan. In 
vecinătatea cazanului, dintr-o deschizătură făcută în pardosea, 
răzbăteau gemete îngrozitoare și blesteme. 

— Ce înseamnă asta? îl întrebă Ramses pe unul din preoţii 
care pășea alături de el. 

Cel întrebat nu răspunse nimic; pe chipurile tuturor celor de 
față, în măsura în care puteau fi văzute, se citea însă groaza. În 
clipa aceea, marele preot Mefres apucă o lingură mare, cu mâna 
și, luând smoală fierbinte din cazan, rosti cu o voce răsunătoare: 

— Așa să piară oricine trădează sfintele taine! Rostind aceste 
cuvinte, răsturnă lingura cu smoală în deschizătura pardoselii; 
de sub pământ izbucniră urlete... 

— Omorâţi-mă, dacă în inimile voastre aveţi măcar un strop 
de milostenie, gemu glasul. 

— Fie ca trupul tău să fie ros de viermi, grăi Mentezufis, 
turnând și el o lingură de smoală topită, prin aceeași 
deschizătură. 

— Câinilor! Şacalilor! gemu glasul. 

— Arsă să-ți fie inima, iar pulberea zvârlită în pustiu! spuse 
preotul următor, repetând ceremonialul. 

— O, zei! Poate oare un om să îndure astfel de chinuri? 
murmură glasul celui de sub pământ. 

— Fie ca sufletul tău, însemnat cu pecetea nelegiuirii și a 
crimei, să rătăcească prin meleagurile unde trăiesc oameni 
fericiţi, rosti un alt preot, turnând încă o lingură de smoală. 

— Inghiţi-v-ar pământul! Fiţi milostivi! Lăsaţi-mă să răsuflu! 

Mai înainte de a-i veni rândul lui Ramses, glasul de sub 
pământ amuţise. 

— Așa-i pedepsesc zeii pe trădători, spuse marele preot al 
templului, adresându-i-se prinţului. 

Ramses se opri și-l străpunse cu o privire plină de mânie. Era 
cât pe aci să izbucnească și să părăsească grupul acela de călăi, 
dar... fu cuprins de teamă și, în tăcere, îi urmă pe ceilalți. Acum 
abia înţelese mândrul moștenitor că se află o putere în faţa 
căreia și faraonii se închină. Cuprins aproape de disperare, vru 
să fugă de acolo, să renunțe la tron... Dar păși mai departe 
tăcut, înconjurat de preoţii care psalmodiau rugăciuni. „Acum 
știu, își zise el în gând, unde dispar cei care nu-s bine văzuţi de 
slugile zeilor”. Gândul acesta nu-i micșoră însă groaza din suflet. 

Părăsind coridorul îngust și plin de fum, alaiul ajunse din nou 
sub cerul liber, pe o colină. Mai jos, se întindea o curte uriașă, 
înconjurată din trei părţi de clădiri joase în loc de ziduri. Din 
locul unde se aflau preoţii, se vedea, în jos, un fel de amfiteatru 
cu cinci rânduri de trepte largi, pe care te puteai preumbla de-a 
lungul curţii sau cobori, în curte nu era nimeni, dinăuntrul 
clădirilor însă priveau niște oameni. 

Marele preot Mefres, fiind cel mai de seamă dintre toți, îl 
prezentă prinţului pe Pentuer. Faţa blândă a ascetului nu se 
potrivea aproape de loc cu grozăviile petrecute în coridor; 
prințul rămase uimit. Spre a spune ceva, i se adresă lui Pentuer 
cu cuvintele: 

— Mi se pare că te-am mai văzut undeva, sfinte preot! 

— Acum un an, la manevrele de la Pi-Bailos. Am fost acolo pe 
lângă cucernicia-sa Herhor, răspunse ascetul. 

Glasul limpede și liniștit al lui Pentuer îl făcu pe prinț să cadă 
pe gânduri. Auzise el undeva și glasul acesta, în împrejurări 
neobișnuite. Dar când și unde? Ascetul îi făcu totuși o impresie 
plăcută. De-ar fi putut numai să uite ţipetele omului stropit cu 
smoală clocotită! 

— Putem începe, zise marele preot Mefres. 

Pentuer făcu vreo câţiva pași în faţa amfiteatrului și bătu din 
palme. Din casele cele joase ieșiră în grabă o ceată de 
dansatoare, de muzicanți și de preoţi purtând o statuie nu prea 
mare a zeiței Hator. Muzica mergea înainte, după ea veneau 
dansatoarele executând un dans sacru și, la urmă, statuia 
înconjurată în fum de tămâie. În chipul acesta făcură înconjurul 
curții, oprindu-se din când în când și implorând zeița să-i 
binecuvânteze și să alunge duhurile rele din locul unde avea să 
aibă loc ceremonia. Când procesiunea ajunse din nou în dreptul 
clădirilor, Pentuer ieși în faţă. Marii preoţi, în număr de douăzeci, 
făcură roată în jurul lui. 

— Din voinţa faraonului, începu Pentuer și cu îngăduința 
înaltelor căpetenii preoțești, urmează să-l inițiem pe 
moștenitorul tronului, Ramses, în unele amănunte ale vieții 
statului egiptean, cunoscute numai zeităților, conducătorilor ţării 
și templelor. Știu, vrednici preoţi, că fiecare dintre voi l-ar 
desluși mai bine pe tânărul prinț asupra acestor lucruri, 
deoarece sunteţi plini de înțelepciune, iar zeița Mut cuvântează 
prin glasurile voastre. Dacă totuși sarcina aceasta a căzut 
asupră-mi care, faţă de voi, sunt abia un învățăcel și un fir de 
pulbere, îngăduiţi-mi să o îndeplinesc sub înțeleaptă voastră 
îndrumare și supraveghere. 

Un murmur de mulțumire străbătu rândurile preoţilor, care 
fuseseră astfel cinstiţi. 

Pentuer i se adresă apoi prinţului: 

— O, Ramses, slujitor al zeilor, de câteva luni de zile, așa cum 
un drumeț rătăcit își caută drumul în pustiu, tot astfel și tu cauţi 
răspuns la întrebarea: de ce s-au micșorat și se micșorează 
veniturile faraonului? l-ai întrebat pe nomarhi și, cu toate că 
demnitarii aceștia deţin suprema înţelepciune omenească și cu 
toate că te-au lămurit după putințele lor, n-ai fost totuși 
multumit. l-ai întrebat pe marii scribi, dar, cu toate încercările 
lor, oamenii aceștia, întocmai ca și păsările în laţ, n-au izbutit 
nici ei să iasă din încurcătură, deoarece mintea omului, chiar 
luminată la școala scribilor, nu-i în stare să cuprindă toate 
lucrurile. În sfârșit, ostenit de lămuriri fără rod, ai început să 
vizitezi pământurile nomurilor, pe oamenii de acolo și truda 
mâinilor lor, dar tot n-ai priceput nimic. În adevăr, sunt lucruri 
despre care oamenii tac întocmai ca pietrele, dar despre care 

chiar și o piatră îţi va vorbi, dacă asupra ei va cădea lumina 
zeilor. Dezamăgit, astfel, de înţelepciunea lumească și de toate 
puterile ei, te-ai îndreptat spre zei. Desculț, cu cenușă pe cap, 
ca orice penitent, ai venit în acest mare templu, unde cu 
ajutorul rugăciunilor și al chinurilor trupești, ai izbutit să-ți 
purifici carnea și să-ţi întărești sufletul. Zeii și îndeosebi 
puternica Hator ţi-au ascultat ruga și prin nevrednica mea gură 
îți vor da răspunsul pe care trebuie să ţi-l întipărești adânc în 
minte. 

„De unde știe el, își zise prinţul în gând, că i-am întrebat pe 
scribi și pe nomarhi? Aha! i-o fi spus Mefres și Mentezufis. De 
altminteri ei știu totul”. 

— Ascultă, continuă Pentuer, și-ţi voi dezvălui cu îngăduința 
preoților, aici de faţă, ce a fost Egiptul acum patru sute de ani, 
sub domnia dinastiei a nouăsprezecea, tebană, cea mai slăvită 
și mai pioasă, și ce este astăzi. Când primul faraon al acestei 
dinastii, Ramen-pehuti-Ramses dobândi puterea asupra ţării, 
veniturile statului, în grâne, vite, bere, piei, metale și felurite 
alte bogății erau de o sută treizeci de mii de talanţi. De s-ar fi 
aflat un popor care ar fi putut să schimbe în aur toate acestea, 
faraonul ar fi avut în fiece an o sută treizeci și trei mii de mine5$ 
de aur. Și cum un ostaș poate să care în spinare o povară de 
douăzeci și șase de mine, urmează că ar fi fost nevoie, pentru a 
căra acest aur, de aproape cinci mii de ostași. 

Preoții, fără a-și ascunde uimirea, începură să șușotească 
între ei. Până și prinţul îl uită pe nefericitul de sub pământ. 

— Astăzi, vorbi Pentuer, venitul anual al faraonului, în toate 
bogăţiile acestui pământ, se urcă la numai nouăzeci și opt de 
mii de talanţi, pentru care s-ar dobândi atâta aur, încât pentru a 
fi cărat ar trebui abia patru mii de ostași. 

— Că veniturile ţării s-au micșorat, știu, spuse Ramses, dar aș 
vrea să aflu de ce? 

— Fii răbdător, slugă a zeilor, răspunse Pentuer. Nu numai 
veniturile faraonului s-au micșorat. Pe timpul dinastiei a 
nouăsprezecea Egiptul avea sub arme o sută optzeci de mii de 
oameni. Dacă, prin voia zeilor, fiecare dintre oștenii de atunci s- 
ar preface într-o pietricică de mărimea unui bob de strugure... 

— Lucrul nu-i cu putinţă, șopti Ramses. 


5* Unitate de măsură de aproximativ 1/2 kg. (n. A.). 

— Zeii pot orice, rosti aspru marele preot Mefres. 

— Sau, mai bine, adăugă Pentuer, dacă fiecare oștean ar 
pune câte o pietricică pe pământ, s-ar strânge o sută optzeci de 
mii de pietricele care, priviţi cucernici preoţi, ar ocupa locul 
acesta. Și arătă cu mâna un dreptunghi de culoare roșcată, ce 
se afla în curte. În figura aceasta care are o lungime de nouă 
pași și o lăţime de aproape cinci pași ar încăpea pietricelele 
aruncate de fiecare oștean de pe timpul lui Ramses |. Culoarea 
ei este roșie, ca pielea egiptenilor, deoarece pe vremea aceea 
oștenii noștri erau toţi egipteni neaoși. 

Preoții începură din nou să șușotească. Prinţul se posomori, 
părându-i-se că e mustrat, deoarece el îi preţuia pe soldații 
străini. 

— Astăzi, continuă Pentuer, cu multă greutate s-ar aduna o 
sută douăzeci de mii de soldaţi. lar dacă fiecare din ei ar arunca 
pe pământ o pietricică, s-ar putea alcătui figura aceasta. Priviţi- 
o, prea-cucernicilor. Alături de primul dreptunghi se vedea un al 
doilea, având aceeași lăţime, dar cu o baza mult mai scurtă. De 
asemenea, culoarea lui nu mai era uniformă, ci alcătuită din mai 
multe dungi de culori diferite. Figura aceasta are aceeași lăţime, 
aproape cinci pași, lungimea ei însă este de numai șase pași. 
Egiptul a pierdut astfel un număr uriaș de soldaţi, adică o treime 
din câţi am avut. 

— Egiptul poate avea mai multe foloase de pe urma 
înţelepciunii unor proroci ca tine, decât de pe urma unei armate, 
spuse marele preot Mefres. 

Înclinându-se în faţa lui, Pentuer rosti mai departe: 

— În figura aceasta nouă, înfățișând armata de astăzi a 
faraonului, vedeţi alături de culoarea roșie, ce-i închipuie pe 
egiptenii de baștină, încă trei culori: neagră, galbenă și albă. Ele 
înfățișează armatele de mercenari: etiopieni, asiatici, libieni, 
precum și greci. Numărul lor este de treizeci de mii cu totul, dar 
costă tot atâta cât cincizeci de mii de egipteni. 

— Oștile străine trebuie desfiinţate în timpul cel mai scurt, 
spuse Mefres. Ele sunt costisitoare, nu ne sunt de folos și învaţă 
poporul să fie necredincios și nerușinat. Astăzi e destul de mare 
numărul egiptenilor care nu mai cad cu fruntea la pământ în 
faţa preoţilor, ba chiar sunt destui cei care s-au dedat la furturi 
prin temple și în morminte. Afară, așadar, cu mercenarii! strigă 

Mefres, înfierbântat. Țara are de pe urma lor numai pagube, iar 
vecinii ne bănuiesc de gânduri dușmănoase. 

— Afară cu mercenarii! Să fie alungaţi păgânii cei răzvrătiți! 
strigară preoții. 

— Când după mai mulţi ani, Ramses, te vei urca pe tron, zise 
Mefres, vei îndeplini sarcina aceasta sfântă faţă de stat și de zei. 

— Da, să-ţi scapi poporul de necredincioși! strigară preoţii. 

Plecându-și capul, Ramses tăcu. Sângele îi năvălise în inimă și 
simţea că pământul i se clatină sub picioare. Să alunge el partea 
cea mai bună a armatei! El, care dorea să aibă o armată de 
două ori mai mare și de vreo patru ori mai multe oști 
mercenare! „Sunt cruzi cu mine!” își zise el în gând. 

— Vorbește mai departe, o, Pentuer, trimis al cerului, zise 
Mefres. 

— Așadar, sfinţi bărbaţi, continuă acesta, am cunoscut două 
nenorociri ale Egiptului: micșorarea veniturilor faraonului și 
împuţinarea armatei sale... 

— Hm, ce armată!... mormăi marele preot, făcând un gest 
dispreţuitor. 

— lar acum, cu mila zeilor și îngăduinţa voastră, vă voi dovedi 
de ce anume s-a întâmplat așa și din ce pricini tezaurul și 
armata se vor împuţina și pe viitor. 

Prinţul își înălță capul și privi. Nu se mai gândea la omul ucis 
sub pământ. 

Pentuer făcu vreo douăzeci de pași de-a lungul amfiteatrului, 
urmat de preoţi. 

— Vedeţi la picioarele voastre acest brâu lung și îngust de 
verdeață, sfârșit cu un triunghi lat? De amândouă părțile brâului 
sunt pământuri calcaroase, pământuri de ardezie și granit, iar în 
spatele lor - nisipul. La mijloc curge o apă ce se desparte în 
câteva braţe, formând un triunghi. 

— E Nilul! lată Egiptul! strigară preoţii. 

— Priviţi aici, îi întrerupse Mefres, mișcat. Uitaţi-vă la brațul 
meu... Vedeţi oare aceste două vine albastre ce înaintează de la 
cot până la pumn? Nu sunt oare asemeni cu Nilul și cu canalul 
lui ce purcede din fața Munţilor de Alabastru și curge până la 
Fayum””? Și uitaţi-vă la partea de deasupra pumnului meu: aici 
sunt tot atâtea vine în câte brațe se desparte fluviul sacru 


57 Oază în deșertul Libiei. 

dincolo de Memfis. lar degetele mele nu reamintesc oare 
numărul gurilor prin care Nilul se varsă în mare? 

— Mare adevăr, rostiră preoţii, examinându-și mâinile. 

— lată, continuă marele preot, înfierbântat, vă spun că Egiptul 
este urma braţului lui Osiris. Aici, pe acest pământ, marele zeu 
și-a rezemat braţul: la Teba îi era cotul divin, cu degetele 
atingea marea, iar Nilul reprezintă vinele lui. Trebuie oare să ne 
mai mirăm că ţara aceasta-i atât de blagoslovită? 

— Firește, spuseră preoții, Egiptul e urma neîndoielnică lăsată 
de braţul lui Osiris. 

— Cu alte cuvinte, interveni prinţul, Osiris are șapte degete? 
Căci Nilul se varsă în mare prin șapte guri... 

Se așternu o tăcere grea. 

— Tinere, răspunse Mefres, cu o ironie blajină în glas, socoţi 
oare că Osiris, dacă i-ar fi plăcut, n-ar fi putut avea șapte 
degete? 

— Firește! dădură preoții din cap. 

— Vorbește mai departe, vrednice Pentuer, adăugă 
Mentezufis. 

— Aveţi dreptate, începu din nou Pentuer. Șuvoiul acesta cu 
ramificațiile lui e imaginea Nilului; brâul îngust și înverzit, 
înconjurat de pietre și nisip, este Egiptul de Sus, iar triunghiul 
acela, străbătut de vinele apei, este imaginea Egiptului de Jos, 
partea cea mai lată și mai mănoasă a țării. La începutul dinastiei 
a nouăsprezecea, Egiptul întreg, de la cataractele Nilului și până 
la mare, cuprindea cinci sute de mii de măsuri de pământ. Pe 
fiecare măsură de pământ trăiau șaisprezece oameni: bărbaţi, 
femei și copii. Dar, în decursul celor patru sute de ani care au 
urmat, aproape cu fiecare generaţie, se micșora și pământul 
roditor al Egiptului cu câte o bucată. Vorbitorul făcu un semn. 
Vreo cincisprezece preoți tineri ieșiră în grabă din case și 
începură să presare nisip în diferite puncte ale ierbii. Cu fiecare 
generaţie, continuă preotul, scădea și suprafața pământului 
roditor, a cărui întindere se îngusta tot mai mult. Astăzi, spuse 
ridicând glasul, ţara noastră, în loc de cinci sute de mii de 
măsuri, are numai patru sute de mii. De-a lungul domniei celor 
două dinastii care au urmat, Egiptul a pierdut o suprafaţă de 
pământ ce-ar fi putut hrăni aproape două milioane de oameni. 

In rândurile adunării se auzi din nou un murmur de groază. 

— Dar știi tu, Ramses, slujitor al zeilor, ce s-a întâmplat cu 
ogoarele pe care cândva creștea grâul și orzul, sau pășteau 
cirezile? Că le-a acoperit nisipul deșertului, știi... Dar ţi s-a spus 
oare de ce s-a întâmplat așa? Pentru că n-au mai fost destui 
țărani care, cu ajutorul găleţilor și plugului, să lupte din zori și 
până-n noapte împotriva pustiului! Și știi, în sfârșit, de ce n-au 
mai fost destui slujitori de-aceștia ai zeilor? Ce s-a întâmplat cu 
ei? Ce anume i-a alungat din ţară? l-au alungat războaiele duse 
peste hotare. Oștile noastre îi învingeau pe vrăjmași, faima 
faraonilor noștri ajungea până pe malurile Eufratului, iar țăranii, 
cărându-le ca niște animale de povară hrana, apa și alte lucruri 
de trebuinţă, mureau pe drumuri cu miile. Și tocmai pentru 
aceste oase, risipite prin pustiurile din răsărit, nisipurile apusene 
ne-au înghiţit pământurile; iar astăzi e nevoie de o muncă 
nespus de grea, din partea multor generaţii, pentru a dezgropa 
pământul negru, al Egiptului, de sub mormântul nisipurilor. 

— Auziți! Auziţi! strigă Mefres, prin gura acestui om vorbește 
un zeu. Da, așa-i, războaiele noastre vestite au fost mormântul 
Egiptului. 

Ramses nu-și putea aduna gândurile. | se părea că munţii 
aceia de nisip se prăvăleau peste capul lui. 

— Am spus, adăugă Pentuer, că e nevoie de multă muncă 
pentru a dezgropa Egiptul, pentru a-i reda vechile bogății 
înghiţite de războaie. Dar avem noi oare forțele trebuincioase 
înfăptuirii acestui gând? Făcu iarăși vreo douăzeci de pași de-a 
lungul amfiteatrului. Ascultătorii, care-l urmăreau păreau foarte 
mișcați. De când era Egiptul Egipt, nimeni nu înfăţișase atât de 
limpede nenorocirile ţării, deși aveau cu toţii cunoștință de ele. 

— Pe timpul dinastiei a nouăsprezecea Egiptul avea o 
populaţie de opt milioane. Dacă fiecare din oamenii de atunci, 
bărbaţi, femei, bătrâni și copii, ar fi aruncat în curtea aceasta 
câte un bob de fasole, boabele ar fi alcătuit laolaltă următoarea 
figură... Și arătă cu mâna spre curte, unde pe două șiruri, unul 
după altul, erau rânduite opt pătrate mari de fasole roșie. Figura 
aceasta are o lungime de șaizeci de pași, o lățime de treizeci și 
după cum vedeţi, este alcătuită din boabe asemănătoare; ea 
este aidoma locuitorilor de atunci, care erau cu toții, din moși- 
strămoși, egipteni. lar astăzi, priviţi! Făcu iarăși câţiva pași mai 
departe, arătându-le un alt grup de pătrate de diferite culori. 

Vedeţi, figura asta are și ea o lăţime tot de treizeci de pași, dar 
lungimea ei este numai de patruzeci și cinci. De ce? Pentru că 
ea are numai șase pătrate, Egiptul de astăzi numărând doar 
șase milioane de locuitori, iar nu opt. Vedeţi totodată că în timp 
ce figura dintâi era alcătuită numai din fasole roșie, adică 
egipteni, în cea de acum sunt dungi uriașe de boabe negre, 
galbene și albe. 

Așa cum e armata noastră, la fel și în mijlocul poporului se 
află astăzi foarte mulți străini: etiopieni negri, sirieni și fenicieni 
galbeni, greci și libieni albi. 

Fu întrerupt de către preoţii care începură să-l îmbrăţișeze. 
Mefres plângea. 

— Nicicând nu s-a mai aflat un astfel de proroc! strigau ei. 

— Mintea mea nu poate pricepe când a putut el face astfel de 
socoteli, încheie cel mai bun matematician al templului Hator. 

— Părinți, zise Pentuer, nu-mi prețuiţi peste măsură meritele! 
Așa era înfățișată întotdeauna în vremea veche starea statului 
în templele noastre... Eu am dezgropat doar unele lucruri cam 
uitate de generațiile de mai târziu... 

— Dar socotelile? întrebă matematicianul. 

— Socotelile sunt neîncetat făcute în toate nomurile și 
templele, răspunse Pentuer, iar cifrele generale se află în palatul 
faraonului. 

— Dar figurile? Figurile! strigă matematicianul. 

— În astfel de figuri se împart doar ogoarele noastre, iar 
geometrii vorbesc despre ele în școli. 

— Greu de știut ce trebuie admirat mai mult la omul acesta: 
înțelepciunea, ori modestia lui, zise Mefres. O, zeii n-au uitat de 
noi, dacă ne-au dat un astfel de om... 

În clipa aceea straja care veghea în turnul templului îi chemă 
pe cei prezenţi la rugăciune. 

— Diseară voi încheia lămuririle, zise Pentuer, iar acum mai 
am de adăugat câteva cuvinte. Mă întrebaţi de ce folosesc 
boabe pentru imaginile acestea. Fiindcă așa cum bobul aruncat 
în fiecare an în pământ aduce roade gospodarului, tot așa și 
omul dă în fiecare an dări pentru tezaurul statului. Dacă în 
vreun nom s-a însămânţat cu două milioane mai puţine boabe 
de fasole decât în anii trecuţi, recolta viitoare va fi cu mult mai 
mică și agricultorii vor avea venituri mai slabe. Tot așa-i și cu 

statul: când populaţia scade cu două milioane, e firesc să se 
micșoreze și dările ce se strâng. 

Ramses ascultă cu luare-aminte. Apoi, în tăcere, plecă. 

Când preoţii și moștenitorul se întoarseră seara în curte, cele 
câteva sute de torţe aprinse luminau atât de strălucitor, de 
parcă era ziuă. 

La un semn făcut de Mefres apăru din nou procesiunea 
muzicanților, dansatoarelor și preoţilor tineri, purtând statuia cu 
cap de vacă a zeiţei Hator. lar după ce fură alungate duhurile 
rele, Pentuer își începu din nou predica. 

— Aţi văzut cum, din timpul dinastiei a nouăsprezecea și până 
astăzi, am pierdut o sută de mii de măsuri de pământ și două 
milioane de locuitori, ceea ce arată de ce veniturile statului s-au 
micșorat cu treizeci și două de mii de talanţi, lucru despre care 
știm cu toţii. Și aceasta nu-i decât începutul nenorocirilor 
Egiptului. S-ar părea că faraonul mai are încă un venit de 
nouăzeci și opt de mii de talanţi. Credeţi însă că faraonul 
primește venitul acesta, întreg? Vă voi povesti drept pildă ce a 
descoperit marele Herhor în ţinutul lepurelui. Pe timpul dinastiei 
a nouăsprezecea locuiau acolo douăzeci de mii de oameni, care 
plăteau un impozit de trei sute cincizeci de talanţi pe an. Astăzi 
sunt numai cincisprezece mii de locuitori acolo și aceștia 
plătesc, firește, numai două sute șaptezeci de talanți. lar 
faraonul primește, totuși, numai o sută șaptezeci de talanţi, iar 
nu două sute șaptezeci. „De ce?” se întreba vrednicul Herhor, și 
iată ce au dovedit cercetările. Pe timpul dinastiei a 
nouăsprezecea, ţinutul avea cam o sută de dregători care 
primeau lefuri de câte o mie de drahme pe an. Astăzi, în același 
ținut, cu toate că numărul populaţiei s-a micșorat, sunt peste 
două sute de dregători care primesc câte două mii de drahme 
pe an. Prea-cinstitul Herhor nu știe dacă așa stau lucrurile în 
toate ţinuturile. Un lucru e însă limpede: tezaurul faraonului în 
loc de nouăzeci și opt, primește doar șaptezeci și patru mii de 
talanti, în fiecare an. 

— Spune, mărite preot, cincizeci de mii, interveni Ramses. 

— Voi lămuri și lucrul acesta, răspunse preotul. Dar, ţine 
minte, Ramses, că din tezaurul faraonului se plătesc astăzi 
dregătorilor douăzeci și patru mii de talanţi, în timp ce pe timpul 
dinastiei a nouăsprezecea se plăteau numai zece mii. 

O tăcere grea se lăsă în rândurile preoţilor; mulţi dintre ei 
aveau rude în diferite posturi și încă bine plătite. 

Pentuer rămase însă neînfricat. 

— Acum, urmă el, îţi voi arăta, Ramses, viaţa dregătorilor și 
starea poporului în trecut și azi. 

— Nu-i, oare, păcat de timp? Doar fiecare poate vedea singur 
toate acestea... murmurară preoţii. 

— Eu vreau să le știu acum, zise moștenitorul cu hotărâre. 

Murmurul amuţi. 

Pentuer cobori treptele amfiteatrului spre curte, urmat de 
prinţ, de marele preot Mefres și de restul preoţilor. Se opriră în 
faţa unei perdele lungi, făcută din rogojini, ce forma un fel de 
gard. La un semn al lui Pentuer veniră în fugă vreo douăzeci de 
preoți tineri, cu torţe aprinse. La al doilea semn o parte a 
perdelei căzu. 

Cei prezenţi scoaseră un strigăt de uimire. Aveau în faţa lor 
un tablou viu, puternic luminat, alcătuit din aproape o sută de 
oameni. 

Tabloul era împărţit în trei grupuri: cel de jos îi înfățișa pe 
agricultori, cel de sus pe dregători, iar în ultimul se afla tronul 
de aur al faraonului, sprijinit de doi lei, ale căror capete formau 
cele două braţe ale tronului. 

— Așa a fost, zise Pentuer, pe timpul dinastiei a 
nouăsprezecea. Uitaţi-vă la ţărani: plugurile lor sunt trase de boi 
sau de măgari. Târnăcoapele și lopeţile lor sunt de culoarea 
bronzului, deci sunt trainice. Priviţi ce oameni trupeși! 
Asemenea oameni nu poţi întâlni astăzi decât în garda 
faraonului. Au mâini și picioare puternice, pieptul larg, feţe 
surâzătoare. Sunt toți curaţi și unși cu uleiuri. Femeile lor se 
îndeletnicesc cu pregătirea hranei și a îmbrăcămintei. Copiii se 
joacă sau merg la școală. Țăranul din vremea aceea mânca, 
după cum vedeţi, pâine de grâu, mazăre, carne, pește, fructe și 
bea bere și vin. Priviţi ce frumoase erau ulcioarele și talgerele 
lor! Uitaţi-vă la tichiile, cingătorile și mantalele bărbaţilor: toate 
sunt împodobite cu cusături în mai multe culori. Și mai frumos 
colorate erau cămășile femeilor... Dar uitaţi-vă cât de cu grijă 
erau ele pieptănate, ce fel de ace, cercei, inele și brățări purtau! 
Podoabele acestea erau făcute din bronz și din smalţ colorat; 
printre ele se găsea uneori și aur, fie măcar subţire ca o sârmă. 

Ridicaţi-vă acum ochii mai sus, la dregători: poartă cu toţii 
mantale; dar fiecare ţăran purta în zi de sărbătoare o manta 
asemănătoare. Dregătorii se hrăneau la fel cu ţăranii, adică 
modest, dar pe îndestulate. Casele lor erau ceva mai împodobite 
decât ale țăranilor și nu arareori se rătăceau în cuierele lor inele 
de aur. Călătoreau pe măgari sau în care trase de boi. 

Pentuer bătu din palme și în tablou se produse o mișcare. 
Țăranii începură să le dea dregătorilor coșuri cu struguri, saci cu 
orz, mazăre și grâu, vase cu vin, bere, lapte și miere, cantități 
mari de vânat precum și numeroase bucăți de ţesături albe sau 
colorate. Dregătorii primeau toate acestea, păstrau o parte 
pentru ei, iar pe cele mai frumoase și mai de preţ le treceau mai 
sus, tronului. Platforma pe care se afla faraonul era încărcată cu 
bogății ce alcătuiau un fel de movilă. 

— Vedeți, zise Pentuer, atunci când ţăranii erau sătui și avuţi, 
tezaurul faraonului de abia putea cuprinde darurile supușilor. lar 
acum veți vedea ce se întâmplă astăzi... 

La un nou semn partea a doua a perdelei căzu și ea. Tabloul 
care apăru semăna în linii mari cu cel de mai înainte. 

— lată-i și pe ţăranii de azi, zise Pentuer, iar în glasul lui se 
putea simţi o mare tulburare. Trupul lor e numai piele și oase, 
par bolnavi, sunt murdari și au uitat să se mai ungă cu uleiuri. In 
schimb, spinările le sunt sfârtecate de nuiele. Lângă ei nu se 
mai văd nici boi, nici măgari; la ce bun, când plugul le e tras de 
femeile și copiii lor? Târnăcoapele și lopeţile le sunt de lemn; se 
strică ușor și cer o osteneală mai mare. N-au niciun fel de 
îmbrăcăminte; numai femeile umblă îmbrăcate în cămăși de 
pânză groasă și nici în vis nu văd cusăturile cu care se 
împodobeau bunicii și bunicele lor. Și ce mănâncă ţăranii acum? 
Uneori orz și pește uscat, dar de obicei seminţe de lotus, 
arareori turtă din făină de grâu și niciodată carne, bere sau vin. 
Vă întrebaţi ce s-a întâmplat cu vasele și cu lucrurile lor? Nu mai 
au nimic în afară de ulciorul cu apă; de altminteri, nici n-ar mai 
încăpea nimic în cocioaba în care trăiesc... lar acum vă rog să 
mă iertaţi pentru cele ce vă voi înfățișa. Acolo, zac la pământ 
câţiva copii: asta înseamnă că au murit. E ciudat cât de des mor 
acum de foame și istoviţi de muncă copiii ţăranilor! Și aceștia 
sunt încă cei mai fericiți; dacă rămân în viaţă ajung sub nuielele 
paznicilor, ori sunt vânduți fenicienilor, de parcă ar fi miei... 


255 


Tulburarea îi sugrumă glasul. Se odihni însă numai o clipă, 
apoi vorbi mai departe, în mijlocul tăcerii mânioase a preoţilor: 

— Și acum, uitaţi-vă la dregători cât sunt de rotofei și de 
rumeni și ce veșminte frumoase au! Soţiile lor poartă brățări și 
cercei de aur, iar straiele lor sunt atât de subțiri, încât și prinții 
le-ar putea pizmui. Țăranii nu au nici boi și nici măgari; în 
schimb dregătorii călătoresc pe cai sau în lectici. De băut beau 
numai vin, și încă vin bun. 

Bătu apoi din palme și din nou se mai întâmplă ceva. Țăranii 
începură să le dea dregătorilor saci cu grâne, coșuri cu fructe, 
vin, animale. Ca și mai înainte dregătorii așezau produsele 
acestea alături de tron, dar în cantităţi mult mai mici, astfel că, 
pe locul unde se afla faraonul, nu se mai strângeau movile de 
bunătăţi. În schimb, acolo unde stăteau dregătorii, locul era 
peste măsură de plin. 

— lată, așadar, Egiptul de astăzi, zise Pentuer. Țăranii 
sărmani, dregătorii bogaţi, iar tezaurul cu mult mai gol decât 
era în trecut. Și acum... Făcu iarăși un semn și se întâmplă un 
lucru neașteptat. O mulţime de mâini începură să înhaţe 
grânele, fructele, țesăturile din preajma faraonului și a 
dregătorilor. lar când lucrurile se împuţinară peste măsură, 
aceleași mâini începură să înhațe și să-i tragă după ei, pe ţărani, 
soțiile și copiii lor... 

Privitorii, uimiţi, se uitau la mișcările ciudate ale acestor fiinţe 
nevăzute. Deodată cineva strigă: 

— Așştia-s fenicienii! Ei ne jupoaie așa! 

— Da, așa e, zise Pentuer. Acestea sunt mâinile fenicienilor 
ascunși printre noi. Ei îl jupoaie pe faraon și pe dregători, iar pe 
țărani, când nu le mai pot smulge nimic, îi duc în robie. 

— Da, așa-i! Șacalii! Blestemaţi să fie! Să-i gonim, ticăloșii! 
strigau preoţii. Ei pricinuiesc ţării cele mai mari pagube. 

Dar nu strigau toţi în chipul acesta. 

Când se făcu din nou tăcere, Pentuer porunci să fie mutate 
torțele în altă parte a curţii și-și duse acolo ascultătorii. Aici, se 
aflau rânduite fel de fel de mărfuri. 

— Binevoiţi a privi, cinstiţi preoţi, rosti el. Pe vremea dinastiei 
a nouăsprezecea primeam din ţara Punt uleiuri parfumate, iar 
din Siria aur, arme de fier și care de război. Asta era tot. Atunci 
însă Egiptul nu sta cu mâinile în sân. Priviţi la vasele acestea 


256 


uriașe: ce forme și ce culori felurite! Ori priviţi la jilțul acesta 
încrustat cu zece mii de piese de aur, sau la masa aceasta din 
lemn colorat și din sidef. Priviţi la veșmintele de atunci: ce 
țesătură și lucrătură gingașă, ce culori! lată și paloșe de bronz, 
ace, brățări, cercei; apoi unelte agricole și meșteșugărești. 
Toate acestea se lucrau la noi, pe vremea dinastiei a 
nouăsprezecea... 

Trecu apoi la grupul următor de obiecte. 

— lar astăzi, priviţi! Amforele sunt mici și aproape fără 
podoabe, mesele simple, ţesăturile grosolane și 
neînfrumuseţate. Niciunul din lucrurile de acum nu se poate 
asemuli cu trăinicia, frumusețea și belșugul celor de-atunci. De 
ce? Mai înaintă câţiva pași și, înconjurat de torţe, zise: lată, însă, 
și marele număr de mărfuri pe care ni le aduc fenicienii din 
felurite părți ale lumii. Câteva zeci de parfumuri, sticlă colorată, 
mese și scaune, vase, ţesături, care, podoabe - toate astea ne 
sosesc din Asia, iar noi le cumpărăm. Înţelegeţi, oare, acum, ce 
ne dau fenicienii în schimbul grânelor, fructelor și vitelor luate 
de pe moșiile dregătorilor și ale faraonului? Tocmai aceste 
mărfuri străine i-au nimicit pe meșteșugarii noștri, așa cum 
lăcustele nimicesc iarba. Preotul, după o clipă de odihnă, urmă 
mai departe: Printre mărfurile pe care fenicienii le procură 
faraonului, nomarhilor și dregătorilor, cel dintâi loc îl ocupă 
aurul. Negoţul acesta înfățișează în chipul cel mai grăitor felul 
cum asiaticii aceștia au pricinuit mari nenorociri Egiptului. Cel ce 
primește de la ei aur, de pildă pentru un talant, rămâne dator 
după trei ani doi talanţi. De cele mai multe ori, însă, prefăcându- 
se că-l scutesc pe datornic de orice bătaie de cap - fenicienii se 
învoiesc să facă ei singuri plăţile cuvenite, astfel încât datornicul 
le dă în arendă pe timp de trei ani, pentru fiecare talant 
împrumutat, treizeci și doi de oameni și două măsuri de pământ. 
Priviţi acolo, zise Pentuer, arătând acea parte a curții care era 
mai bine luminată. Pătratul acela de pământ, având o lungime 
de o sută optzeci de pași și o lăţime tot atât de mare, închipuie 
tocmai cele două măsuri, după cum grămada aceea de bărbaţi, 
femei și copii alcătuiește opt familii. Și totul - oameni și pământ 
laolaltă - sunt luaţi pentru trei ani într-o robie îngrozitoare. În 
acest răstimp stăpânul, faraonul sau nomarhul, nu are niciun 
folos de pe urma lor, iar la sfârșitul sorocului primește pământul 

secătuit iar din oameni cel mult douăzeci, restul fiind răpuși de 
chinuri. 

Un freamăt de groază străbătu rândurile celor prezenți. 

— Vă spuneam că fenicienii iau în arendă, pe trei ani, două 
măsuri de pământ și treizeci și doi de oameni, pentru 
împrumutul unui talant de aur. Priviţi cât e de întinsă bucata de 
pământ și cât e de mare grămada de oameni iar acum, priviţi la 
mâna mea! Bucata asta de aur pe care o ţin în mână, bulgărele 
ăsta mai mic decât un ou de găină, e un talant! Vă daţi oare 
seama de toată mârșăvia fenicienilor? Bucăţica aceasta de aur 
nu are niciun fel de însușiri deosebite; e galbenă, grea, nu 
ruginește - și asta-i tot. Dar omul nu se îmbracă cu aur și nici 
nu-și astâmpără foamea și setea cu el. Dacă aș avea un bulgăre 
de aur uriaș cât o piramidă, aș fi, alături de el, tot atât de sărac 
ca și libianul care rătăcește prin pustiul apusean, unde nu-s nici 
curmale, nici apă. Și luaţi aminte, pentru bulgărele acesta 
neînsemnat de metal sterp, fenicienii iau o bucată de pământ ce 
poate hrăni și îmbrăca treizeci și doi de oameni, iar pe deasupra 
îi mai ia și pe oamenii aceștia! Timp de trei ani fenicianul e 
stăpânul unor oameni care știu să lucreze și să însămânţțeze 
ogoarele, să culeagă roadele, să facă făină și bere, să teasă 
veșminte, să ridice case cu toate cele trebuincioase în ele. In tot 
acest timp faraonul sau nomarhul este lipsit de munca 
oamenilor acestora, care nu mai plătesc dări și nu mai poartă 
poveri în urma oștirii, fiindcă trudesc pentru huzurul fenicienilor 
celor lacomi. Știţi bine că în zilele noastre nu trece un an fără să 
nu izbucnească, fie într-un nom, fie într-altul, o răscoală a 
țăranilor, răpuși de foame, istoviţi de muncă, snopiţi de nuiele. 
Din oamenii aceștia o bună parte pier, alţii sunt osândiţi la mine, 
iar ţara își împuţinează numărul locuitorilor tot mai mult, numai 
din pricină că fenicienii i-au dat cuiva un bulgăre de aur! își 
poate cineva închipui o nenorocire mai mare? In asemenea 
împrejurări nu-și va împuţina oare Egiptul pământul și oamenii 
în fiece an? Dacă războaiele norocoase au zdruncinat puterea 
ţării noastre, negoțul fenician cu aur o va nimici. 

Pe chipurile preoţilor apărură semnele multțumirii: erau mai 
bucuroși să li se vorbească despre înșelăciunile fenicienilor 
decât despre huzurul dregătorilor. 

După o clipă de odihnă, Pentuer i se adresă prințului: 

— De câteva luni de zile, spuse el, întrebi cu neliniște, o, 
Ramses, slujitor al zeilor, de ce se micșorează veniturile 
faraonului. Înţelepciunea zeilor ţi-a arătat nu numai că tezaurul 
s-a golit, dar și că oastea s-a împuţinat și că amândouă aceste 
izvoare ale puterii faraonului vor urma să scadă. lar sfârșitul va 
fi, ori ruina deplină a ţării, ori... cerul va trimite Egiptului un rege 
în stare să stăvilească șirul nenorocirilor abătute de câteva sute 
de ani asupra noastră. Tezaurul a fost plin când am avut pământ 
mult și o populaţie numeroasă. Va trebui deci să smulgem 
pustiului ogoarele rodnice pe care ni le-a înghiţit, iar de pe 
umerii poporului să urnim poverile ce-l slăbesc și-i micșorează 
numărul. Preoţii începură din nou să fie neliniștiţi, temându-se 
că Pentuer, pentru a doua oară, va pomeni de dregători. Ai 
văzut, Ramses, cu ochii tăi și față de martori că în vremea în 
care poporul era sătul, sănătos și mulțumit, tezaurul faraonului 
era plin. lar când poporul a început să aibă o înfățișare jalnică, 
astfel că femeile și copiii au trebuit să fie înjugaţi la plug, când 
seminţele de lotus au înlocuit grâul și carnea, tezaurul a început 
și el să scadă. Dacă vrei să dai statului puterea pe care a avut-o 
înainte de războaiele dinastiei a nouăsprezecea, dacă dorești ca 
faraonul, dregătorii și armata să trăiască în belșug, dă ţării o 
pace îndelungată, iar poporului bunăstare. Cei vârstnici să 
mănânce iarăși carne și să se îmbrace din nou în veșminte 
brodate, iar copiii să nu mai geamă sub povara muncilor, să nu 
mai fie răpuși de o trudă istovitoare, ci să se joace și să meargă 
la școală. Și, în sfârșit, nu uita că Egiptul crește la sânul lui un 
șarpe veninos... Cei de față ascultau plini de curiozitate și de 
teamă. Șarpele, care suge sângele poporului, averile 
nomarhilor, puterea faraonului - sunt fenicienii! 

— Afară cu ei! strigară cei prezenţi. Să se șteargă toate 
datoriile! Corăbiilor și neguțătorilor lor să le fie oprită intrarea în 
țara noastră! 

Făcu liniște marele preot Mefres care, cu lacrimi în ochi, i se 
adresă lui Pentuer: 

— Nu mă îndoiesc că prin gura ta a vorbit zeița Hator. Nu 
numai fiindcă un om n-ar putea să fie atât de înțelept și 
atotvăzător ca tine, dar și fiindcă am zărit deasupra capului tău 
mici flăcări în formă de coarne. Pentru cuvintele mari prin care 
ai împrăștiat neștiinţa noastră, îţi mulțumesc. Te binecuvântez 

și-i rog pe zei ca atunci când mă vor chema la judecata lor, pe 
tine să te numească urmașul meu... 

Uralele îndelungate ale ascultătorilor întăriră binecuvântarea 
celui mai înalt demnitar. Preoţii erau cu atât mai mulţumiţi, cu 
cât le fusese tare teamă că Pentuer va vorbi pentru a doua oară 
de bunăstarea dregătorilor. Înțeleptul însă știuse să păstreze 
măsura: arătase numai rana lăuntrică a statului, dar n-o 
zgândărise și de aceea succesul îi fusese deplin. 

Ramses își arătă multumirea faţă de Pentuer, strângându-i 
doar capul la piept. Nimeni nu se îndoi, însă, că predica marelui 
proroc zguduise inima moștenitorului și că aceasta era o 
sămânță din care putea să crească fala și prosperitatea 
Egiptului. 

A doua zi, fără a-și lua rămas bun, Pentuer părăsi în zori de zi 
templul, plecând la Memfis. 

Timp de câteva zile, Ramses nu vorbi cu nimeni: stătea în 
chilie, ori se plimba prin coridoarele umbroase, meditând. În 
mintea lui muncită de gânduri își mărturisea că Pentuer nu 
spusese de fapt nimic nou: toţi se plângeau de scăderea 
pământului și a populaţiei Egiptului, de traiul îngrozitor al 
țăranilor, de samavolniciile dregătorilor și de nelegiuirile 
fenicienilor. Predica prorocului avusese însă darul să rânduiască 
toate lucrurile acestea, să-i limpezească gândurile și să 
lămurească mai bine anumite fapte. Fenicienii, îndeosebi, îl 
îngroziseră: prinţul nu-și dăduse până atunci seama de 
însemnătatea nenorocirilor pricinuite statului de poporul acesta. 
Groaza ce-l cuprinse fu cu atât mai mare, cu cât el însuși își 
lăsase supușii să încapă în arenda lui Dagon, fiind chiar martor 
al chipului în care cămătarul storcea de pe spinarea acestora 
propria lui datorie. Și tocmai din pricina asta Ramses refuză să 
se mai gândească la fenicieni; și dacă totuși se aprindea în el 
mânia împotriva acestor oameni, clocotul acesteia era înăbușit 
de un sentiment de rușine. Intr-o anumită măsură se socotea 
complicele lor. In schimb, pricepuse de minune însemnătatea 
pierderii pământului și populaţiei și tocmai asupra acestor două 
puncte stărui el mai mult, în singuraticele lui cugetări. „Dacă am 
avea, se gândea el, cele două milioane de oameni pe care 
Egiptul i-a pierdut, s-ar putea lua îndărăt pustiului, cu ajutorul 
lor, roditoarele pământuri pierdute, ba ar putea fi chiar sporite. 

Și atunci, în ciuda fenicienilor, ţăranii noștri ar avea o soartă mai 
bună, iar veniturile statului ar crește.” De unde să-i luăm însă pe 
oamenii aceștia? 

Răspunsul i-l dete o întâmplare. 

Într-o seară, plimbându-se prin grădinile templului, întâlni un 
mare număr de sclavi pe care Nitager îi prinsese la hotarul 
răsăritean și-i trimisese zeiţei Hator. Oamenii aceștia erau bine 
clădiți, munceau mai mult decât egiptenii și, fiind bine hrăniţi, 
păreau chiar împăcaţi cu soarta lor. Văzându-i, mintea 
moștenitorului fu străbătută ca de un fulger; de bucurie, era cât 
pe ce să-și piardă cunoștința. Egiptul ducea lipsă de oameni, de 
oameni mulţi, de sute de mii, de un milion și chiar de două 
milioane. Dar iată că oameni se află! Trebuia doar să te avânți 
în Asia, să-i ridici pe toţi cei întâlniți în cale și să-i trimiţi în Egipt. 
lar războiului să nu i se pună capăt până ce nu se vor strânge 
atâţia oameni, încât fiecare ţăran egiptean să-și aibă sclavul lui. 

Așa se zămisli în mintea lui Ramses planul simplu dar măreț, 
menit să dea statului populaţia de care avea nevoie, ţăranilor 
ajutoare în muncă, iar tezaurului un izvor nesfârșit de venituri. 

Prințul era încântat; a doua zi însă se trezi în el, din nou, 
îndoiala. Pentuer spusese cât se poate de răspicat că Egiptul nu 
poate fi ridicat prin mijlocirea unui nou război. „Pentuer e un 
mare înţelept, iar Herhor e și el un mare înțelept, cugetă prinţul. 
Dacă ei socotesc că războiul este vătămător, dacă tot așa 
gândește marele preot Mefres, ca și alți preoţi, atunci te 
pomenești că într-adevăr războiul este un lucru primejdios? Și 
așa trebuie să și fie, de vreme ce atâţia oameni înţelepţi și sfinţi 
susţin acest lucru”. 

Prinţul era nespus de tulburat. Născocise un mijloc simplu de 
ridicare a Egiptului, și când colo, iată că preoții susțin că tocmai 
mijlocul acesta ar putea, până la urmă, să ruineze Egiptul. 

Preoţii! Oamenii cei mai înţelepţi și mai sfinţi! 

O întâmplare făcu însă să i se cam năruie încrederea în mult- 
lăudata îndeletnicire a preoţilor de a sluji adevărul, ba îi trezi 
chiar vechea neîncredere de care mai fusese el încercat, în 
trecut. 

Intr-o bună zi se duse la bibliotecă împreună cu unul din 
preoţii tămăduitori. Drumul trecea printr-un coridor îngust și 
întunecos, din care prinţul se trase înapoi, cu scârbă. 

— N-am să trec pe-aici! zise el. 

— De ce? întrebă preotul, mirat. 

— Nu-ţi mai amintești că la capătul acestui coridor se află 
beciul în care l-aţi chinuit groaznic pe un trădător oarecare? 

— A! făcu acesta. Într-adevăr aici e beciul în care înainte de 
predica lui Pentuer am turnat smoală clocotită... 

— Și aţi ucis un om... 

Preotul surâse. Era un om cumsecade și plin de voie bună. 
Așa că, văzând indignarea prinţului, îi răspunse după câteva 
clipe de gândire: 

— Da, așa-i, nimeni n-are dreptul să trădeze tainele cele 
sfinte. Și, se înțelege că înaintea oricărei ceremonii mai 
deosebite reamintim acest lucru tinerilor care doresc să devină 
preoţi. Tonul îi era atât de ciudat, încât Ramses îi ceru lămuriri. 
Nu pot trăda taina, răspunse preotul dar dacă îmi vei făgădui să 
păstrezi numai pentru tine cuvintele mele, îţi voi povesti o 
istorioară. Ramses făgădui, iar preotul povesti: Un preot 
egiptean, vizitând templele din ţara păgână Aram, întâlni într- 
unul din ele un om care i se păru deosebit de gras și de 
multumit, cu toate că era îmbrăcat în straie foarte sărăcăcioase. 
„Spune-mi, îl întrebă preotul pe săracul cel vesel, cum se face 
că, în ciuda zdrenţelor ce le porți, trupul tău are o înfățișare de 
parcă ai fi mare preot într-un templu?” Omul, după ce se uită în 
jur, ca să se încredinţeze că nu trage nimeni cu urechea, 
răspunse: „Pentru că eu am o voce nespus de jalnică, încât pot 
îndeplini sarcina de martir pe lângă acest templu. Când poporul 
se strânge în templu, eu cobor în beci și încep să gem cât mă ţin 
puterile; pentru lucrul acesta mi se dă o mâncare destul de 
îmbelșugată în tot timpul anului, iar pentru fiecare zi de chin, 
câte un ulcior cu bere”. Așa se petrec lucrurile în ţara păgână 
Aram, încheie preotul, ducându-și degetul la gură. Nu uita, 
măria-ta, ce mi-ai făgăduit, gândește-te la smoala noastră topită 
și la tot ce poftești... 

Povestirea asta îl tulbură din nou pe prinţ. Aflând că omul nu 
fusese ucis, simţi o oarecare ușurare, dar în același timp i se 
treziră toate vechile bănuieli faţă de preoţi; că ei îi înșală pe 
oamenii de rând, știa mai de mult. Își aducea aminte de timpul 
când învăţa la școala preoţilor și de procesiunea sfântului bou 
Apis. Poporul era sigur că Apis e cel ce arată preoţilor drumul pe 

care urmau să-l străbată, în timp ce orice învățăcel știa că 
animalul sacru mergea doar acolo unde-l mânau preoţii. Cine 
poate ști, dacă predica lui Pentuer n-a fost un fel de procesiune 
a lui Apis, pregătită anume pentru el? Fiindcă nu-i prea greu să 
așterni pe pământ fasole roșie și de alte culori, precum tot atât 
de ușor este să poruncești unor oameni să se miște într-un fel 
sau altul. Avusese de multe ori prilejul să vadă ceremonii 
religioase cu mult mai strălucite, ca de pildă lupta dintre Set și 
Osiris, la care luau parte câteva sute de oameni. Dar și în cazul 
acesta oare nu săvârșeau preoţii tot o înșelătorie? Deși era 
vorba de o luptă între zei, totuși ea se purta între oameni 
travestiţi. Osiris pierea în luptă, iar preotul care se îmbrăca în 
haina zeului rămânea teafăr ca un rinocer. Și câte minunăţii nu 
înfățișau ei acolo? Apele se învolburau, trăsnetele cădeau, iar 
pământul se cutremura, făcând să ţâșnească foc și pară. Toate 
erau înșelătorii. Dar atunci demonstraţia lui Pentuer să fi fost 
neapărat adevărată? De altfel prințul avea puternice dovezi că 
preoţii încercaseră să-l înșele. O înșelătorie fusese chiar omul 
care gemuse în beci, prefăcându-se că-i stropit cu smoală de 
preoţi. Dar lucrul acesta avea prea puţină însemnătate. 

Mai de seamă era faptul de care prinţul se încredinţase în 
nenumărate rânduri, că Herhor nu voia război. Mefres de 
asemenea nu voia război, iar Pentuer era ajutorul unuia și omul 
de încredere al celuilalt. In mintea prinţului se dădea o luptă: 
când i se părea că înţelege tot, când totul era cotropit de beznă; 
ba era plin de nădejdi, ba se îndoia de tot și de toate. Din ceas 
în ceas, de pe o zi pe alta, sufletul lui se avânta și se prăvălea 
ca apele Nilului, de-a lungul unui an întreg. 

Cu încetul, Ramses își redobândi însă pacea lăuntrică, iar 
când sosi sorocul să părăsească templul, avea bine închegate în 
minte unele păreri. Inţelesese, în primul rând, limpede, care 
erau nevoile Egiptului: mai multe ogoare și mai mulţi oameni. 
Ajunsese în al doilea rând la convingerea că mijlocul cel mai 
simplu de a dobândi oameni este războiul cu Asia. Pentuer îi 
arătase însă că războiul nu poate decât să sporească 
nenorocirile țării. Se punea deci întrebarea: a spus Pentuer 
adevărul sau a minţit? Dacă spusese adevărul, prințul urma să 
cadă pradă deznădejdii, deoarece el nu cunoștea alt mijloc de a 
ridica statul în afară de război. Fără război, Egiptul va pierde pe 

an ce trece din populaţie, după cum datoriile faraonului vor 
crește și toate se vor încheia printr-o groaznică nenorocire, 
poate chiar în timpul domniei următoare. _ 

Dar dacă Pentuer a minţit? De ce însă ar fi făcut-o? Indemnat 
desigur de Herhor, de Mefres și de alţi preoţi. Dar din ce cauză? 
De ce nu voiau preoţii război? Ce interes aveau să-i fie 
potrivnic? Fiecare război le adusese doar și lor, ca și faraonului, 
cele mai mari bogății. Totuși, puteau oare preoții minţi într-o 
chestiune atât de importantă? Drept e că procedaseră deseori 
astfel, dar în chestiuni mărunte, nu și atunci când era vorba de 
viitorul statului, de existența lui! De altfel, nici nu se putea 
spune că minţiseră întotdeauna. Ei sunt doar slujitorii zeilor și 
paznicii marilor taine. În templele lor sălășluiesc duhurile, lucru 
despre care Ramses se încredințase singur, în prima noapte 
petrecută în templu. Și dacă zeii nu îngăduie profanilor să se 
apropie de altarele lor, dacă ei veghează cu atâta strășnicie 
asupra templelor, de ce n-ar fi vegheat și asupra Egiptului, care- 
i cel mai mare templu al lor? 

Peste câteva zile, când, după un serviciu divin, solemn și în 
mijlocul binecuvântării preoţilor, Ramses părăsi templul Hator, 
în el clocoteau două întrebări: 

Ar putea, oare, într-adevăr, să aducă pagube Egiptului 
războiul cu Asia? 

Ar putea, oare, preoţii să-l înșele pe el, moștenitorul tronului, 
în chestiunea aceasta? 

Capitolul XXIX 


Călare, însoțit numai de câţiva ofițeri, prințul se îndrepta spre 
Pi-Bast, vestita capitală a nomului Habu. 

Trecuse luna Paoni și începuse luna Epifi, adică sfârșitul lui 
aprilie și începutul lui mai. Soarele se urcase sus de tot pe cer, 
vestind zile de mare arșiţă, cele mai rele pentru Egipt. Incă de 
mai înainte, în câteva rânduri, se iscase vijelios, îngrozitorul 
vânt al pustiului; oameni și animale se așterneau la pământ de 
căldură, iar pe ogoare ca și pe arbori începuse să se pună o 
pulbere cenușie, sub care plantele se ofileau. 

Trandafirii fuseseră culeși și esența făcută; grânele erau 
strânse, iar trifoiul cosit pentru a doua oară. Cumpenele cu 
găleți lucrau cu o îndoită putere, dăruind pământului apa 
tulbure și pregătindu-l astfel pentru noile însămânţări. Se 
pornise culesul smochinelor și al strugurilor. 

Apa Nilului scăzuse, iar canalele, foarte sărace în apă și ele, 
erau rău-mirositoare. Deasupra ţării întregi plutea o pulbere 
ușoară, străbătută doar de revărsarea arzătoarelor raze ale 
soarelui. _ 

Cu toate acestea prințul călărea mulţumit. II plictisise viața de 
pocăință din templu; i se făcuse dor de ospete, femei și larmă. 

Pe deasupra și ţinutul, cu toate că neted și străbătut într-una 
de canale, i se părea interesant. În nomul Habu nu mai erau 
egipteni băștinași, ci numai urmași ai vitejilor hicsoși, cei care 
cuceriseră odinioară Egiptul și-l stăpâniseră câteva veacuri. 
Egiptenii neaoși disprețuiau aceste vlăstare ale cuceritorilor 
alungaţi; Ramses îi privea însă cu plăcere. Erau oameni bine 
croiți, puternici, cu o înfățișare plină de mândrie și de vigoare 
bărbătească. Nu cădeau cu faţa la pământ înaintea prinţului și a 

ofițerilor, așa cum făceau egiptenii; se uitau în ochii lor fără ură, 
dar și fără teamă. Nici spinările nu le aveau împodobite de 
urmele nuielelor. Dregătorii îi respectau, știind că un hicsos 
bătut răspunde cu aceeași măsură, ucigându-l chiar uneori pe 
asupritor. De altfel, hicsoșii se bucurau de bunăvoința 
faraonului, deoarece din rândurile lor se recrutau cei mai buni 
soldați. 

Cu cât alaiul prinţului se apropia de Pi-Bast, ale cărui temple 
și palate începeau să se zărească prin norii de pulbere ca printr- 
un văl străveziu, cu atât împrejurimile deveneau mai pline de 
viaţă. Pe drumul larg ca și pe canalele din vecinătate se 
scurgeau cârduri de animale, se transportau grâu, fructe, vinuri, 
flori, pâine și multe alte bunuri de folosință zilnică. Mulțimea de 
mărfuri ca și oamenii zgomotoși și numeroși care se îndreptau 
spre oraș, întocmai ca și cei din jurul Memfisului în zile de 
sărbătoare, era prin partea locului un lucru obișnuit. În jurul 
orașului Pi-Bast domnea tot anul o larmă ca de bâlci, ce se 
potolea doar noaptea. 

Cauza era simplă: orașul cuprindea între zidurile lui vechiul și 
slăvitul templu al zeiței Astoret, venerat în întreaga Asie 
apuseană și care atrăgea nesfârșite cete de pelerini. Se putea 
spune, fără nicio exagerare, că în preajma orașului Pi-Bast 
poposeau zilnic, în corturi, cam treizeci de mii de străini: arabi, 
fenicieni, evrei, filistini, hitiţi, asirieni și alţii. Egiptul îi primea cu 
bunăvoință deoarece pelerinii îi aduceau venituri însemnate; la 
rândul lor, preoţii îi tolerau, iar populaţia câtorva nomuri 
învecinate chiar întreținea cu ei un negoț intens. 

Cam cu vreo oră mai înainte de a se ajunge în oraș, se arătau 
privirilor colibele de lut și corturile străinilor, ridicate pe 
pământul gol. Pe măsură ce te apropiai de Pi-Bast, numărul lor 
creștea și mai mult. Unii își pregăteau mâncarea sub cerul liber, 
alţii cumpărau mărfuri din cele ce se scurgeau necontenit pe 
acolo, iar alţii mergeau la temple, în procesiuni. Ici, colo, se 
strângeau grupuri mari în faţa locurilor de petrecere, unde 
dădeau reprezentații îmblânzitorii de animale sălbatice și de 
șerpi, atleţii, dansatoarele și scamatorii. 

Deasupra acestei mulţimi de oameni se ridica arșița și larma. 

La poarta orașului, Ramses fu salutat de curtenii lui și de 
către Habu, nomarhul provinciei, înconjurat de dregătorii săi. 

Întâmpinarea, însă, cu toată bunăvoința de care dădeau toţi 
dovadă, fu atât de rece, încât prințul, mirat, îi șopti lui Tutmozis: 

— De ce mă privesc așa, de parcă am venit să-i osândesc? 

— Pentru că, răspunse favoritul, tu ai aerul unui om care a 
stat de vorbă cu zeii. 

Și nu mintea, fiindcă, ori din pricina vieţii de ascet, ori poate 
din pricina traiului său alături de preoţii învăţaţi, sau chiar și din 
pricina îndelungilor lui meditații, prinţul devenise alt om. 
Slăbise, pielea i se înnegrise, iar înfățișarea lui vădea întru totul 
o mare gravitate. În vreme de numai câteva săptămâni, 
îmbătrânise cu câţiva ani. 

Pe una din străzile principale ale orașului se înghesuia o 
mulțime atât de mare, încât paznicii fură siliți să deschidă drum 
moștenitorului și suitei lui. Poporul acela nu venise însă să-l 
salute pe prinţ, ci se grămădea în jurul unui mic palat, ca și cum 
ar fi așteptat pe cineva. 

— Ce se întâmplă aici? întrebă Ramses, căruia nepăsarea 
mulțimii îi făcuse o impresie proastă. 

— Aici locuiește Hiram, răspunse nomarhul, un prinţ tirian 
nespus de milostiv. În fiecare zi împarte din belșug daruri 
sărăcimii, care se adună în jurul palatului lui. 

Prinţul se răsuci pe cal, privi mulţimea și zise: 

— Văd și muncitori de-ai faraonului printre ei. Tot după cerșit 
vin și ei la bogătașul ăsta fenician? 

Nomarhul tăcu. Din fericire, se apropiaseră de palatul 
nomarhului și Ramses uită de Hiram. 

Ospăţurile în cinstea prinţului se prelungiră timp de câteva 
zile, dar Ramses nu fu mulțumit de ele. Le lipsea voioșia, iar în 
timpul petrecerii se întâmplară și câteva lucruri neplăcute. 

O dată, de pildă, una din ibovnicele sale, dansând în faţa lui, 
izbucni în plâns. Ramses o îmbrăţișă, întrebând-o ce s-a 
petrecut. La început se codi, dar, încurajată de blândețea 
stăpânului, femeia răspunse, vărsând lacrimi și mai din belșug: 

— Noi, stăpâne, femeile tale, suntem de neam și se cade să 
fim respectate... 

— Așa e, rosti prinţul. 

— Și totuși, vistiernicul tău ne lipsește de cele ce ni se cuvin. 
Uite, ar vrea să ne ia până și fetele care ne slujesc și fără de 
care este doar știut că nu ne-am putea nici spăla, nici pieptăna. 

Ramses îl chemă pe vistiernic și îi porunci cu asprime să se 
îngrijească de femeile lui, să nu le lipsească de drepturile ce li 
se cuveneau după nașterea și rangul lor înalt. 

Vistiernicul căzu cu fața la pământ și-i făgădui prinţului să-i 
îndeplinească poruncile. Peste câteva zile se iscă zarvă și printre 
sclavii de la curte, care se plângeau că nu li se mai dă vin. 

Moștenitorul porunci să li se dea. A doua zi, în timp ce se afla 
cu oștirea, veniră la el trimișii oștilor, plângându-se în chipul cel 
mai umil că li se micșorează rațiile de carne și pâine. 

Prinţul porunci și de data aceasta să li se îndeplinească ruga. 

Dar peste câteva zile fu trezit dis-de-dimineaţă de-o mare 
larmă ce venea din fața palatului. Ramses întrebă care-i pricina, 
iar straja îi raportă că muncitorii din detașamentele faraonului, 
strânși acolo, cereau să li se plătească plata cuvenită. 

Fu chemat vistiernicul, iar prinţul își revărsă mânia asupra lui: 

— Ce se petrece aici? strigă el. Nu-i zi, din clipa sosirii mele, în 
care să nu mi se plângă cineva de vreo nedreptate. Dacă se va 
mai întâmplă încă o dată una ca asta, voi porunci să se 
cerceteze lucrurile și voi stăvili tâlhăriile voastre! 

Tremurând, vistiernicul căzu din nou cu faţa la pământ și 
gemu: 

— Poţi să mă ucizi, stăpâne! Dar ce pot face eu dacă tezaurul, 
magaziile și hambarele tale sunt goale? 

Cu toată mânia, prinţul își dădu seama că vistiernicul ar putea 
să fie nevinovat. Îi porunci deci să plece și-l chemă pe Tutmozis. 

— Ascultă, îi zise el favoritului său, aici se petrec lucruri pe 
care nu le înțeleg și cu care nu sunt obișnuit. Femeile mele, 
sclavii, armata și muncitorii ori nu primesc ceea ce li se cuvine, 
ori sunt îngrădiţi în cheltuielile lor. lar când i-am cerut socoteală 
vistiernicului, mi-a răspuns că nu mai avem nimic în tezaur și 
nici în magazii. 

— A spus adevărul. 

— Cum așa? izbucni prinţul. Pentru călătoria mea faraonul a 
dat două sute de talanţi, în mărfuri și aur. Să se fi cheltuit totul? 

— Așa e, răspunse Tutmozis. 

— În ce chip? Pentru ce anume? strigă prinţul. Doar în tot 
drumul am fost primiţi de nomarhi! 

— Da... dar noi le-am plătit pentru primirea ăsta... 

— Prin urmare sunt niște hoţi și niște prefăcuţi, dacă ne 
primesc ca oaspeţi, iar apoi ne jupoaie! 

— Nu te supăra, zise Tutmozis, îţi voi lămuri totul. 

— Stai jos. 

Tutmozis se așeză și zise: 

— Ştii oare că de o lună mănânc din bucatele tale, beau vinul 
din ulcioarele tale și mă îmbrac cu haine de-ale tale? 

— Ai dreptul să faci lucrul acesta. 

— Dar niciodată n-am mai făcut așa: am trăit, m-am îmbrăcat 
și am petrecut pe socoteala mea, ca să nu-ţi încarc datoriile. 
Drept e că în chipul acesta le-am plătit uneori pe ale mele. Dar 
astea nu erau decât o parte din ele. 

— Să lăsăm datoriile în pace. 

— În aceeași situaţie, continuă Tutmozis, se află încă vreo 
douăzeci de tineri nobili de la curtea ta. Inainte, pentru a 
menţine strălucirea stăpânului lor, se întrețineau singuri; astăzi 
însă, ca și mine, trăiesc pe socoteala ta, căci ei nu mai au nimic. 

— Cândva îi voi răsplăti. 

— Așadar, urmă Tutmozis, luăm din tezaurul tău pentru că ne 
silesc lipsurile și același lucru îl fac și nomarhii. Dacă ar avea cu 
ce, ar da ospeţe și serbări în cinstea ta, pe socoteala lor; dar 
cum nu au, iau de la vistiernicul tău. Vei mai spune oare și acum 
că sunt niște hoţi? 

Prințul se plimba îngândurat. 

— l-am judecat cam în pripă, răspunse el. Mânia mi-a 
întunecat mintea. Mă rușinez de vorbele spuse, dar vreau ca 
oamenii curţii, soldaţii și muncitorii să nu sufere nicio 
nedreptate. Și cum nici eu nu mai am nimic, trebuie să ajungem 
la un împrumut... O sută de talanţi ar fi de ajuns? Ce crezi? 

— După părerea mea nu ne va împrumuta nimeni o sută de 
talanţi, șopti Tutmozis. 

Locţiitorul faraonului îl măsură, plin de trufie. 

— Așa se răspunde oare fiului faraonului? întrebă el. 

— Alungă-mă din preajma ta, zise Tutmozis cuprins de 
tristeţe, dar am spus adevărul. Astăzi nu ne va putea împrumuta 
nimeni, fiindcă nimeni nu are... 

— Și Dagon ce așteaptă? se miră prinţul. Nu mai e oare pe 
lângă curtea mea, sau a pierit? 

— Dagon locuiește în Pi-Bast, dar de câteva zile își petrece 
timpul, împreună cu alţi neguţători fenicieni, în templul zeiţei 
Astart, postind și rugându-se. 

— De când a ajuns așa de evlavios? Fiindcă eu am fost în 
templu, socoate oare și creditorul meu că-i nevoie să stea la sfat 
cu zeii? 

Tutmozis se frământa pe taburetul lui. 

— Fenicienii, începu el, sunt cuprinși de panică, i-au doborât 
veștile primite... 

— Ce vești? 

— Cineva a născocit zvonul că fenicienii vor fi alungaţi, iar 
averile li se vor lua pentru a umple tezaurul, atunci când tu te 
vei urca pe tron. 

— Oricum, au încă destulă vreme, zâmbi prinţul. 

Tutmozis continuă să se frământe. 

— Se aude, spuse el cu o voce scăzută, că sănătatea 
faraonului, să ne trăiască veșnic, s-a zdruncinat simţitor în 
ultima vreme... 

— Minciuni! îl întrerupse prinţul îngrijorat. Aș fi aflat doar și 
eu. 

— Și totuși, în taină, preoţii înalță rugăciuni pentru 
însănătoșirea faraonului, șopti Tutmozis. Lucrul acesta îl știu din 
loc sigur. 

Prinţul rămase uimit. 

— Cum așa, zise el, tata e grav bolnav, preoţii se roagă 
pentru el, iar mie nimeni nu-mi spune nimic? 

— Se crede că boala faraonului s-ar putea prelungi vreun an... 

Ramses făcu un gest de nerăbdare. 

— Stai și asculți fel de fel de basme și apoi mă neliniștești și 
pe mine. Mai bine povestește-mi despre fenicieni, e mai 
interesant. 

— Am auzit ceea ce au auzit și alţii, că tu te-ai încredinţat în 
templu despre pagubele pe care ni le-au pricinuit fenicienii și că 
ai făgăduit să-i alungi. 

— În templu? repetă moștenitorul. Dar cine poate ști ce-am 
crezut și ce hotărâri am luat eu în templu? Tutmozis înălță din 
umeri și tăcu. A pătruns oare și acolo trădarea? șopti prinţul. 
Cheamă-l mai bine pe Dagon la mine, zise el cu glas răspicat. 

Trebuie să aflu izvorul acestor minciuni și, pe zei, să le pun 
capăt! 

— Bine vei face, stăpâne, răspunse Tutmozis, fiindcă Egiptul 
întreg este cuprins de neliniște. Incă de pe acum nu mai poți 
împrumuta un ban, iar dacă zvonurile astea vor stărui, va înceta 
chiar și negoţul. Încă de pe acum nobilii au căzut într-o sărăcie 
din care nu se vede ieșire, iar curtea ta, stăpâne, suferă și ea 
lipsuri. Peste o lună se prea poate ca același lucru să se 
întâmple și în palatul faraonului. 

— Taci, porunci prinţul și cheamă-l îndată pe Dagon. 

Tutmozis fugi în grabă; cămătarul nu se ivi, însă, în faţa 
locțiitorului faraonului decât spre seară. Purta o togă albă cu 
dungi negre. 

— Ai înnebunit? strigă prinţul, văzându-l. Am să-ţi descreţesc 
eu fruntea, pe loc! Am nevoie de o sută de talanţi. Aleargă și să 
nu-mi mai ieși în cale, până ce nu-mi vei îndeplini porunca. 

Creditorul își acoperi însă faţa și se porni pe plâns. 

— Ce înseamnă asta? întrebă prințul nerăbdător. 

— Stăpâne, răspunse Dagon, îngenunchind, ia-mi averea, 
vinde-mă pe mine și pe toţi ai mei... la-mi totul, chiar și viaţa... 
Dar o sută de talanţi, o bogăţie atât de mare, unde ţi-aș putea 
eu găsi? Nici în Egipt și nici în Fenicia, zise el gemând. 

— Dagon, văd că ţi-a tulburat Set minţile! zâmbi moștenitorul. 
Și tu ai crezut oare că mă gândesc la alungarea voastră? 

Cămătarul îi căzu, pentru a doua oară, la picioare. 

— Eu nu știu nimic, eu sunt un negustor de rând și robul tău. 
Au fost de ajuns cele câteva zile câte sunt între luna nouă și cea 
plină, pentru ca să se aleagă praful de mine, iar avuţia mea să 
se prefacă într-un scuipat. 

— Bine, dar spune-mi și mie ce înseamnă toate astea? îl 
întrebă moștenitorul, stând ca pe ghimpi. 

— Eu nu sunt în stare să vorbesc și chiar dacă aș putea, am 
un lacăt uriaș pe buze. Astăzi nu pot decât să mă rog și să 
plâng. 

„Oare se roagă și fenicienii?” își zise prinţul în gând. 

— Neputând să-ţi împlinesc porunca - îţi voi da, stăpâne, cel 
puţin un sfat bun. Se află aici, la Pi-Bast, un prinţ tirian, slăvitul 
Hiram. E un om bătrân, înțelept și putred de bogat. Cheamă.-l, 

erpatre, și cere-i suta de talanţi. S-ar putea să fie el în stare să 
facă pe placul măriei-tale. 

Și cum Ramses nu izbuti să scoată niciun fel de lămuriri de la 
creditor, îl lăsă să plece, făgăduindu-i că va trimite pe cineva la 
Hiram. 

Capitolul XXX 


A doua zi dimineaţa, înconjurat de o mare suită de oșteni și 
curteni, Tutmozis îi făcu o vizită prinţului tirian și-l pofti la 
locţiitorul faraonului. 

Către amiază, în fața palatului, apăru Hiram, într-o lectică 
simplă, purtată de opt egipteni săraci, cărora el le dădea de 
obicei de pomană. Era întovărășit de cei mai de seamă 
neguțători fenicieni și de aceeași mulţime de oameni, care în 
fiecare zi venea în fața casei lui. 

Ramses îl salută cu oarecare uimire pe bătrânul cu înfățișare 
gravă, ai cărui ochi oglindeau înțelepciunea. Hiram, îmbrăcat cu 
un veșmânt alb, purta pe cap un cerc de aur. Se înclină cu 
demnitate în faţa locţiitorului faraonului și, ridicând braţele 
deasupra capului, rosti o scurtă binecuvântare. Cei de față erau 
nespus de mișcatți. 

Când  locţiitorul faraonului îi arătă scaunul, poruncind 
curtenilor să se retragă, Hiram începu: 

— leri seară, sluga măriei-tale, Dagon, mi-a spus că ai nevoie 
de o sută de talanţi. Îndată i-am trimis pe curierii mei la Sabne- 
Hetam, Setroe, Pi-Uto și în alte orașe unde-s ancorate corăbiile 
feniciene, ca să-și descarce mărfurile. Și socot că în câteva zile 
măria-ta va primi această neînsemnată sumă. 

— Neînsemnată! îl întrerupse prințul, râzând. Eşti un om 
fericit, dacă pentru tine o sută de talanţi e o sumă neînsemnată. 

Hiram dădu din cap. 

— Bunicul măriei-tale, glăsui el după câteva clipe de gândire, 
veșnicul în viaţă Ramses-Ptah m-a cinstit cu prietenia lui. Îl 
cunosc și pe tatăl tău, faraonul, să trăiască veșnic, și voi încerca 
să mă înfăţișez în faţa lui dacă mi se va îngădui... 

— De unde îţi vine îndoiala asta? sări prinţul. 

— Sunt oameni, răspunse musafirul, care pe unii îi lasă, iar pe 
alţii îi opresc să ajungă în fața faraonului; dar pe aceștia să-i 
lăsăm în pace. Măria-ta nu are nicio vină; îmi iau deci îngăduinţa 
să-ți pun o singură întrebare, ca vechi prieten al bunicului și 
tatălui tău. 

— Te ascult. 

— Cum se face, vorbi Hiram, rar, cum se face că moștenitorul 
și locțiitorul faraonului trebuie să împrumute o sută de talanti, 
când ţării sale i se cuvin peste o sută de mii? 

— Cine să-i dea? strigă Ramses. 

— Cum cine? Dar tributul datorit de popoarele asiatice? 
Fenicia vă e datoare cinci mii și te încredințez eu că-și va plăti 
datoria, dacă nu se va întâmplă nimic nedorit... Apoi izraeliții vă 
datoresc trei mii, filistinii și moabiţii câte două mii, hitiţii treizeci 
de mii... În sfârșit, nu știu prea amănunţit, dar cred că în total 
datoria lor se ridică la o sută, ori o sută și cinci mii de talanţi. 

Ramses își mușcă buzele; pe chipul lui se putea citi o mânie 
neputincioasă. Își lăsă ochii în jos și amuți. 

— Așadar e adevărat! suspină brusc Hiram, uitându-se în ochii 
prințului. E adevărat așadar! Sărmană Fenicie... și tu Egipt... 

— Ce spui? întrebă prințul încrețindu-și sprâncenele. Nu 
înţeleg de ce te plângi... 

— Măria-ta înţelegi prea bine ce vreau să spun, de vreme ce 
nu răspunzi la întrebarea mea, zise Hiram, ridicându-se, ca și 
cum s-ar fi gândit să plece. Cu toate astea nu-mi retrag 
cuvântul... Vei avea, prinţul meu, cei o sută de talanțţi. 

Se înclină adânc, dar Ramses îl sili să stea jos. 

— Imi ascunzi ceva, zise el cu un glas ce trăda jignirea 
simțită. Vreau să mă lămurești și pe mine: ce năpastă ameninţă 
Fenicia și Egiptul? 

— S-ar putea oare să nu știi lucrul acesta, măria-ta? întrebă 
Hiram, șovăind. 

— Nu știu nimic! Am petrecut vreme de peste o lună în 
templu. 

— Tocmai acolo ai fi putut afla totul... 

— Ba tu să-mi spui! strigă locţiitorul faraonului, izbind cu 
pumnul în masă. Nu-mi place când cineva face haz pe socoteala 
mea. 

— Îți voi spune, dacă măria-ta îmi vei face marea făgăduinţă 
că nu mă vei trăda nimănui. Deși... e greu de crezut că prinţul 
moștenitor n-a fost înștiințat despre acest lucru. 

— N-ai încredere în mine? întrebă prinţul, mirat. 

— În afacerea aceasta aș cere legământ chiar și faraonului, 
răspunse Hiram, hotărât. 

— Jur deci pe paloșul meu și pe steagurile oștirilor noastre că 
nu voi spune nimănui ceea ce îmi vei destăinui acum! 

— Ajunge, rosti Hiram. 

— Te ascult. 

— Măria-ta, știi ce se petrece în clipa de faţă în Fenicia? 

— Nici despre acest lucru n-am cunoștință! răspunse 
locţiitorul faraonului, furios. 

— Corăbiile noastre, șopti Hiram, se îndreaptă din toate 
părțile lumii spre ţară, ca la primul semnal să ducă oamenii și 
comorile undeva, peste mări, spre apus... 

— De ce? se miră prinţul. 

— Pentru că Asiria urmează să ne ia sub stăpânirea ei. 

Prinţul izbucni în hohote de râs. 

— Ai înnebunit, bătrâne! strigă el. Asiria va ocupa Fenicia?! Și 
ce spunem noi, noi, Egiptul despre asta? 

— Egiptul s-a învoit. 

Ramses simţi cum i se urcă sângele la cap. 

— Arşiţa ţi-a încâlcit gândurile, bătrâne, îi zise el lui Hiram cu 
un glas potolit. Ai uitat că o astfel de învoială nu putea avea loc 
fără încuviințarea faraonului și... a mea! 

— Va urma și ea. Deocamdată, înțelegerea a fost încheiată de 
preoți. 

— Cu cine? Ce preoţi? 

— Cu marele preot caldeean Beroes, împuternicitul regelui 
Assar, răspunse Hiram. lar din partea voastră nu pot spune prea 
bine, dar mi se pare că erau marii preoți Herhor, Mefres și 
Pentuer. 

Prințul păli. 

— Bagă de seamă, tiriene, șuieră el, îiî 
pe cei mai înalţi demnitari ai statului. 

— Te înșeli, măria-ta, aici nu-i vorba de nicio trădare; marele 
și cel mai bătrân preot al Egiptului, ca și sfetnicul faraonului au 

dreptul să se înțeleagă cu puterile vecine. Și-apoi de unde știe 
măria-ta că toate acestea nu s-au petrecut cu știința faraonului? 

Ramses trebui să recunoască, în sinea lui, că în cazul ăsta n- 
ar fi fost vorba de o trădare, ci doar de o nesocotire a lui, ca 
moștenitor al tronului. Așadar iată cum îl tratează preoţii pe el, 
care peste un an poate fi faraon! Așadar aceasta-i pricina pentru 
care Pentuer a fost împotriva războiului și Mefres de asemenea! 

— Când s-a întâmplat treaba asta și unde? întrebă prinţul. 

— Se pare că înțelegerea a fost încheiată noaptea, în templul 
lui Set, la Memfis, răspunse Hiram. Când? Nu știu prea bine, dar 
mi se pare că tocmai în ziua când măria-ta ai plecat din Memfis. 

„Ah, ticăloșii! își zise Ramses în gând. lată cum îmi preţuiesc 
ei rangul. M-au înșelat, prin urmare, și când mi-au zugrăvit 
starea ţării? lar îndoielile din templul Hator mi le-a trezit desigur 
un zeu milostiv”. 

După o clipă de luptă lăuntrică, zise cu voce tare: 

— E cu neputinţă! Și nu voi crede până ce nu-mi vei da o 
dovadă. 

— Dovada o vei avea, răspunse Hiram. De pe o zi pe alta e 
așteptat la Pi-Bast un nobil mare asirian, Sargon, prietenul 
regelui Assar. Va veni aici, chipurile, în pelerinaj la templul zeiţei 
Astoret; îţi va oferi daruri, prinţul meu, apoi va oferi și 
faraonului, iar la urmă veţi încheia pacea. Dar nu veţi face decât 
să întăriţi ceea ce au hotărât preoţii, întru pieirea fenicienilor, și 
poate... întru propria voastră nefericire. 

— Niciodată, zise prinţul. Și ce ar urma să dea Asiria, în 
schimb, Egiptului? 

— Vorbele acestea sunt într-adevăr vrednice de un rege: ce ar 
primi Egiptul în schimb? Căci orice înțelegere e bună pentru o 
țară, numai dacă de pe urma ei are un câștig. Şi ceea ce mă 
uimește, continuă Hiram, este tocmai faptul că Egiptul face o 
afacere proastă: căci Asiria va cotropi, în afară de Fenicia, 
aproape întreaga Asie; iar vouă vi-i lasă, ca un fel de pomană, 
pe izraeliți, pe filistini și peninsula Sinai. Se înțelege că în cazul 
acesta Egiptul va pierde tributurile ce i se cuvin, iar faraonul nu 
va mai primi nicicând cei o sută și cinci mii de talanțţi. 

Prințul clătină din cap: 

— Nu-i cunoști pe preoţii egipteni: niciunul dintre ei nu se va 
învoi la un asemenea fapt. 

— De ce? O vorbă feniciană spune: „e mai bun orzul în 
hambare decât aurul în pustiu”. Se prea poate ca Egiptul, 
simțindu-se foarte slab, să primească în locul unui război cu 
Asiria peninsula Sinai și Palestina și încă pe degeaba. Ceea ce 
mă pune pe gânduri este însă altceva, și anume faptul că astăzi 
nu Egiptul, ci Asiria poate fi ușor învinsă; e hărțuită încă de pe 
acum la hotarul dinspre nord-est, are o oștire neînsemnată și 
destul de slabă. Dacă Egiptul ar ataca-o, ar învinge-o, i-ar lua 
comorile nespus de mari din Ninive și Babilon și și-ar întări o 
dată pentru totdeauna puterea în Asia. 

— Vezi dar că o astfel de înțelegere nu poate fi încheiată! 
adăugă Ramses. 

— l-aș înţelege rostul, numai într-un singur caz: în cazul când 
preoţii ar avea de gând să înlăture puterea faraonilor în Egipt. 
Lucru spre care râvnesc, prinţul meu, încă de pe timpul 
bunicului tău. 

— Spui iarăși lucruri nesăbuite, adăugă Ramses, deși în inima 
lui simțea o vie neliniște. 

— S-ar putea să mă înșel, răspunse Hiram, privindu-l adânc în 
ochi. Ascultă-mă însă, nobile-prinţ! își apropie scaunul de acela 
al prinţului și-i zise cu o voce scăzută: Dacă faraonul ar porni 
război împotriva Asiriei și l-ar câștiga, ar avea: o mare armată 
legată de persoana lui, o sută de mii de talanţi - tributul ce nu s- 
a plătit -, vreo două sute de mii de talanți din Ninive și Babilon 
și, în sfârșit, încă o sută de mii de talanţi pe an de la ţările 
cucerite. O bogăţie atât de mare i-ar îngădui să răscumpere 
bunurile lăsate zălog preoţilor și să pună o dată pentru 
totdeauna capăt amestecului lor în treburile țării. Lui Ramses îi 
luceau ochii, Hiram continuă: - Astăzi armata e condusă de 
Herhor, deci de preoţi și, în afară de oștile străine, faraonul, în 
caz de luptă, nu poate fi sigur de ea. Pe deasupra, tezaurul 
faraonului e gol, iar o mare parte din moșiile lui aparţin 
templelor. Faraonul, chiar pentru întreţinerea curții sale, e silit 
să facă în fiecare an noi datorii; și cum la voi nu vor mai fi 
fenicieni, va trebui, firește, să împrumute de la preoţi. Astfel că, 
peste zece ani, faraonul să trăiască veșnic, va pierde și restul 
averilor. Şi ce se va întâmplă apoi? Pe fruntea lui Ramses 
apărură broboane de sudoare. 

— Vezi dar, măria-ta, zise Hiram, că într-o împrejurare ca asta 
preoţii ar putea, ba chiar ar trebui să încheie cea mai rușinoasă 
pace cu Asiria: e vorba doar să-l înjosească pe faraon și să-i 
nimicească puterea. Pacea cu Asiria ar mai putea fi încheiată 
încă într-un caz: când Egiptul ar fi atât de slab, încât ar avea 
nevoie, cu orice preţ, de liniște. 

Prințul se năpusti: 

— Taci! strigă el. Aș prefera trădarea celor mai credincioși 
slujitori decât o astfel de slăbiciune a ţării! Egiptul ar fi silit să-i 
lase Asiriei popoarele asiatice. Dar peste un an el însuși ar 
cădea sub jugul asirian, fiindcă, iscălind pacea aceasta 
rușinoasă și-ar recunoaște slăbiciunea. Cuprins de furie, alerga 
prin odaie, în timp ce Hiram îl privea cu compătimire. Deodată, 
Ramses se opri în faţa fenicianului și-i spuse: Toate astea sunt 
minciuni! Vreun şarlatan isteț te-a înșelat, Hiram, și tu l-ai 
crezut. Dacă s-ar fi încheiat o astfel de pace, ar fi fost ţinută în 
taina cea mai mare, altminteri, unul dintre cei patru preoţi pe 
care i-ai numit ar fi un trădător nu numai faţă de faraon, dar 
chiar față de uneltitori. 

— Ar putea fi și un al cincilea care a tras cu urechea, adăugă 
Hiram. 

— Și ţi-a vândut ţie taina? 

Hiram zâmbi. 

— Mi se pare ciudat, zise el, că tu, prinţul meu, n-ai ajuns încă 
să cunoști puterea aurului. 

— Dar gândește-te că preoţii noștri au mai mult aur decât 
tine, cu toate că ești bogătașul bogătașilor! 

— Eu însă nu mă supăr când mai câștig fie măcar și o 
drahmă; de ce altora nu le-ar place talanţii? 

— Fiindcă ei sunt slugile zeilor, zise Ramses înfierbântat, 
fiindcă s-ar teme de pedeapsa zeilor. 

Fenicianul zâmbi. 

— Am văzut, răspunse el, nenumărate temple, aparținând 
unor felurite popoare, în care se aflau statui mari și mici: de 
lemn, de piatră și chiar de aur. Zei însă n-am întâlnit niciodată. 

— Nu huli! strigă Ramses. Eu însumi am văzut o zeitate, i-am 
simţit mâna deasupra-mi și i-am auzit glasul. 

— Unde? 

— În templul lui Hator: în faţa intrării templului, ca și în chilia 
mea. 

— Ziua? întrebă Hiram. 

— Noaptea, răspunse prinţul și rămase pe gânduri. 

— Noaptea ai auzit glasul zeilor și tot noaptea le-ai simţit 
mâna, repetă fenicianul, apăsând pe fiecare cuvânt. Noaptea, 
multe lucruri pot fi văzute. Dar... cum a fost? 

— Am fost prins de cap, de braţe și picioare și jur... 

— Taci, îl întrerupse Hiram zâmbind. Nu trebuie să juri 
zadarnic. Işi pironi apoi privirea lui ascuţită și pătrunzătoare în 
ochii lui Ramses și, văzând cum se trezesc în el îndoielile, îi zise: 

— Am să-ţi mai spun ceva: ești încă la o vârstă fragedă și 
împresurat de uneltitori, iar eu am fost prietenul bunicului și 
tatălui tău, așa că pot să-ţi fac un serviciu. Vino cândva, 
noaptea, în templul zeiței Astoret, dar cu legământul de a păstra 
taina. Vino singur și te vei încredința ce fel de zei ne vorbesc și 
ne ating cu mâinile lor, în temple. 

— Voi veni, zise Ramses, după câteva clipe de gândire. 

— Vestește-mă în dimineaţa zilei când vrei să mergi, iar eu îţi 
voi spune care este parola și te vor lăsa să pătrunzi. Numai să 
nu mă trădezi, cumva, pe mine și nici pe tine, zise fenicianul 
zâmbind binevoitor. Zeii iartă uneori trădarea tainelor lor, 
oamenii niciodată. Se înclină apoi și, ridicându-și mâinile 
deasupra capului, începu să murmure o rugăciune. 

— Făţarnicule! strigă prinţul. Te rogi la zeii în care nu crezi? 

Terminându-și rugăciunea, Hiram îi zise: 

— Da, așa e, nu cred în zeii egipteni, asirieni și nici chiar 
fenicieni; dar cred în unul singur, care nu locuiește în temple și 
al cărui nume este necunoscut. 

— Preoţii noștri cred de asemenea în unul singur, adăugă 
Ramses. 

— Și caldeenii la fel; dar și unii și alţii au făcut o uneltire 
împotriva noastră. Nu se află adevăr în lume, prinţul meu! 

După plecarea lui Hiram, Ramses se închise în cea mai 
îndepărtată odaie, zicând că se îndeletnicește cu citirea sfintelor 
papirusuri. In mintea lui înflăcărată se întipăriseră bine noile 
vești primite și se închegă chiar și un plan. Pricepu mai întâi că 
între fenicieni și preoţi se dă o luptă surdă, pe viaţă și pe 
moarte. Cu ce scop? Pentru putere și avere, firește. Hiram 

avusese dreptate când spusese că dacă fenicienii ar pleca din 
Egipt, toate averile faraonului, chiar și ale nomarhilor și ale 
nobilimii întregi, ar trece în stăpânirea templelor. Ramses nu-i 
avusese niciodată la inimă pe preoţi; știa și vedea de mult că o 
bună parte din Egipt era a lor, că orașele lor sunt cele mai 
bogate, ogoarele lor cele mai bine cultivate, iar oamenii lor cei 
mai mulțumiți. Pricepuse de asemenea că jumătate din comorile 
templelor puteau să-l scoată pe faraon din încurcătura în care se 
afla, întărindu-i puterea. 

Toate acestea prințul le știa și adeseori și le mărturisise cu 
amărăciune. Dar de când devenise locţiitor al faraonului și 
primise comanda steagului de oaste Memfi, datorită bunăvoinţței 
lui Herhor, se împăcase cu preoții și își înăbușise în inimă 
vechea lui pornire împotriva lor. 

Astăzi, toate acestea răbufniseră din nou. 

Așadar nu numai că nu-i spuseseră nimic despre înțelegerea 
lor cu Asiria, dar nici nu-l vestiseră măcar despre solia unui 
oarecare Sargon. Se putea, foarte bine, ca înțelegerea aceasta 
să fie cea mai mare taină a templelor și a statului. Dar sumele 
pe care diferitele popoare asiatice le datorau Egiptului, drept 
tribut, de ce i le ascunseseră? O sută de mii de talanţi era o 
sumă cu care se putea îndrepta pe loc starea bănească a ţării. 
De ce-i ascunseseră acest lucru, despre care știa până și prinţul 
tirian, unul din membrii consiliului din Tir? 

Ce rușine pentru el, moștenitor al tronului și locţiitor al 
faraonului, să i se deschidă ochii de niște oameni străini! 

Un lucru era însă și mai rău. Pentuer și Mefres încercaseră să-i 
dovedească în toate chipurile că Egiptul trebuie să ocolească 
războiul. Încă de pe când se afla în templul Hator, stăruința 
aceasta a lor i se păruse ciudată, fiindcă războiul îi putea aduce 
statului multe mii de sclavi, iar bunăstarea generală a ţării ar fi 
crescut. Astăzi războiul era cu atât mai de folos, cu cât Egiptul 
avea de primit tributuri neplătite și putea dobândi altele noi. 
Sprijinindu-se cu mâinile de masă, prințul socotea: „Avem de 
primit o sută de mii de talanţi ce nu s-au plătit... Hiram spune că 
prada din Babilon și Ninive s-ar putea ridica la vreo două sute de 
mii, ceea ce laolaltă face dintr-o dată trei sute de mii. Suma 
aceasta ar putea acoperi cheltuielile celui mai mare război, 
rămânându-ne drept câștig câteva sute de mii de sclavi și un 

tribut de o sută de mii pe an de la ţările ce le vom supune. lar 
după asta, își încheie prinţul gândurile, ne-om răfui și cu 
preoţii”. Înfierbântat cum era, Ramses nu se putea împiedica 
totuși să nu-și pună întrebarea: „Dar dacă Egiptul nu va fi în 
stare să iasă victorios dintr-un război pornit împotriva Asiriei?” 
întrebarea asta îi aprindea însă sângele. Cum, era cu putinţă ca 
Egiptul, Egiptul lui, să nu poată înfrânge Asiria, când în fruntea 
armatelor va sta el, Ramses, urmașul lui Ramses cel Mare, cel 
care năpustindu-se singur asupra carelor de război ale hitiţilor, 
le nimicise? 

Prinţul putea înţelege orice, în afară de faptul că el ar putea fi 
învins, că el n-ar fi în stare să smulgă victoria, chiar și celor mai 
mari puteri. Simţea în el un curaj fără margini și tare s-ar fi 
mirat dacă vreun dușman, oricare ar fi fost acesta, n-ar fi luat-o 
la sănătoasa, numai la vederea cailor lui nestăpâniţi. Pe carul de 
război al faraonului nu pogorau oare zeii înșiși, spre a-l feri, cu 
scutul lor, pe el, spre a-i izbi de moarte, cu vâlvătaia lor 
albastră, pe vrăjmași? „Numai că... ce mi-a tot îndrugat Hiram 
despre zei? își aduse prinţul aminte și ce-mi va dezvălui el oare 
în templul zeiței Astoret? Vom vedea”. 

Capitolul XXXI 


Hiram și-a ţinut făgăduiala. Zi de zi soseau la palatul prinţului 
din Pi-Bast numeroși sclavi, care mânau lungi șiruri de măgari 
încărcaţi cu grâu, orz, carne uscată, țesături și vin. lar aurul, ca 
și pietrele preţioase, erau aduse de neguțători fenicieni, sub 
privegherea dregătorilor casei lui Hiram. 

În chipul acesta locţiitorul faraonului primi în răstimp de cinci 
zile cei o sută de talanti făgăduiţi. Hiram pusese o dobândă nu 
prea mare: un talant la patru pe an, fără a cere vreun zălog și 
mulțumindu-se doar cu un înscris de la prinţ, văzut de 
judecători. 

Nevoile curții fură pe deplin satisfăcute. Cele trei favorite ale 
prinţului primiră veșminte noi, numeroase parfumuri alese 
precum și fiecare dintre ele câteva sclave de felurite neamuri. 
Slugile căpătară mâncare și băutură din belșug, muncitorii plata 
neprimită la timp, iar în armată rațiile deveniră neobișnuit de 
mari. 

Curtea era cu atât mai încântată cu cât Tutmozis, ca și alți 
tineri nobili, căpătă și el din partea fenicienilor, la porunca lui 
Hiram, împrumuturi destul de mari, iar nomarhul provinciei 
Habu, ca și dregătorii săi mai mari, daruri preţioase. Ă 

Ospeţele se ţineau lanţ, în ciuda arșiţei ce creștea mereu. In 
mijlocul bucuriei generale, prinţul era el însuși mulţumit. Un 
singur lucru îl frământa: purtarea lui Mefres și a celorlalți preoți. 
Prinţul bănuia că acești demnitari îl vor mustra pentru faptul că, 
în ciuda învățăturilor primite în templu, făcuse o datorie atât de 
mare la Hiram; dar preoţii tăceau și nici măcar nu se înfățișau la 
curte. 

— Ce să însemne oare faptul, îi zise el într-o bună zi lui 
Tutmozis, că preoţii nu ne aduc mustrări? Niciodată nu ne-am 
îngăduit un desfrâu mai mare. Muzica nu se oprește din zori și 
până-n noapte, iar noi chefuim de cum răsare soarele, adormim 
cu femeile în braţe și cu ulcioarele sub cap... 

— De ce ne-ar dojeni? răspunse Tutmozis, mirat. Nu ne aflăm, 
oare, în orașul zeiței Astart, pentru care cel mai plăcut serviciu 
divin este petrecerea, iar cel mai dorit sacrificiu - dragostea? De 
altfel preoţii au înțeles că după atâta post și rugăciuni 
chinuitoare ţi se cuvin și zile de voioșie. 

— Ți-au spus ceva? întrebă prinţul, neliniștit. 

— Și nu o dată. Chiar ieri vrednicul Mefres mi-a spus râzând 
că un om atât de tânăr cum ești tu e mai degrabă ispitit de 
petreceri decât de serviciul divin ori de necazurile legate de 
cârmuirea statului. 

Ramses căzu pe gânduri. Preoţii îl socoteau așadar un tinerel 
ușuratic, cu toate că el, datorită Sarei, va deveni azi-mâine tată? 
Dar cu atât mai bine, vor avea de ce să se mire când le va vorbi 
cu adevăratul lui glas. Ce-i drept prinţul își făcea singur unele 
ușoare mustrari, fiindcă de cum părăsise templul zeiţei Hator nu 
se mai ocupase nici măcar o zi de treburile nomului Habu. 
Preoţii puteau deci bănui fie că e pe deplin mulţumit cu 
lămuririle lui Pentuer, fie că i s-a urât să se tot amestece în 
treburile cârmuirii. 

— Cu atât mai bine! șopti prințul. Cu atât mai bine! în sufletul 
lui tânăr, sub influenţa nesfârșitelor intrigi din preajmă, cât și a 
bănuielilor că cei din jurul lui s-ar îndeletnici cu asemenea 
lucruri, începuse să se trezească instinctul ipocriziei. Simțea 
bine că preoții încă nu bănuiau ce vorbise el cu Hiram și nici ce 
planuri încolţiseră în mintea lui. Oamenilor acestora orbiţi de 
dorinţa puterii le era de ajuns să știe că el petrece, pentru a 
deduce de aici că guvernarea statului va rămâne în mâinile lor. 
„Zeii le-au tulburat în așa fel mintea, își zicea Ramses în sinea 
lui, încât nici măcar nu se întreabă de ce mi-a dat Hiram un 
împrumut atât de mare. Te pomenești că tirianul ăsta șiret a 
izbutit să le adoarmă cugetele bănuitoare. Cu atât mai bine! Cu 
atât mai bine!” 

Încerca o ciudată plăcere ori de câte ori se gândea că preoții 
se înșelaseră asupră-i. Se hotărî să-i amăgească și mai departe, 
petrecând nebunește. 

Într-adevăr preoţii, și în primul rând Mefres și Mentezufis, se 
înșelaseră în privinţa lui Ramses, ca și în privinţa lui Hiram. Faţă 
de ei, isteţul tirian se prefăcuse că e nespus de mândru de 
legăturile lui cu moștenitorul tronului, iar prinţul, cu un tot atât 
de mare succes, juca rolul unui tinerel care-și face de cap. 
Mefres era chiar pe deplin încredinţat că prinţul se gândește la 
alungarea fenicienilor din Egipt, fapt pentru care atât el cât și 
curtenii lui fac datorii, cu gândul de a nu le mai plăti niciodată. 

În timpul acesta templul zeiţei  Astart, grădinile și 
numeroasele curți gemeau de mulțimea pelerinilor. In fiecare zi, 
dacă nu chiar la fiecare ceas, în ciuda arșiţei îngrozitoare, se 
îndreptau spre marea zeiţă grupuri nesfârșite de pelerini din 
adâncurile Asiei. 

Erau ciudați pelerinii aceștia: osteniţi, lac de sudoare și plini 
de praf, mergeau cu muzica-n frunte dansând și cântând, uneori 
cântece foarte deocheate. Ziua și-o petreceau în chefuri, iar 
noaptea în orgii închinate zeiței Astoret. Cetele lor puteau fi nu 
numai recunoscute, dar chiar și mirosite de departe, fiindcă 
purtau în brațe buchete uriașe de flori necontenit 
reîmprospătate, iar în traiste pisicile moarte din tot cursul 
anului. Pisicile acestea erau date spre îmbălsămare parastiților 
care locuiau în apropiere de Pi-Bast, ducându-le apoi la casele 
lor, ca pe niște moaște venerate. 

La începutul lunii Misori, adică la sfârșitul lui mai și începutul 
lui iunie, prinţul Hiram îl înștiinţă pe Ramses că în aceeași zi, 
seara, putea veni la templul fenician al zeiţei Astoret. După 
asfinţit, când se întunecase bine pe străzi, locţiitorul faraonului 
încinse la șold un paloș scurt, își îmbrăcă mantaua cu glugă și, 
nevăzut de nicio slugă, se strecură spre casa lui Hiram. 

Bătrânul nobil îl aștepta. 

— Cum, zise el zâmbind, nu ţi-e teamă să intri într-un templu 
fenician, pe al cărui altar domnește cruzimea și a cărei slujitoare 
e viclenia? 

— Să mă tem? întrebă Ramses, uitându-se la el aproape cu 
dispreț. Astoret doar nu-i Baal și nici eu copilul care poate fi 
aruncat în flăcările din burta zeului vostru. 

— Și tu crezi în toate acestea? 

Ramses ridică din umeri. 

— Cineva vrednic de crezare și care a văzut cu ochii lui, 
răspunse el, mi-a povestit despre copiii sacrificați pe altarul 
zeilor fenicieni. Într-o bună zi furtuna nimicise vreo douăzeci din 
corăbiile voastre. Pe loc, preoții tirieni vestiră oamenilor ţinerea 
unei ceremonii religioase, la care se strânse o mare mulțime. 
Ramses vorbea cu vădită indignare. În faţa templului Baal, pe o 
înălțime, se ridica statuia uriașă de bronz, cu cap de bou. 
Pântecul ei era încins până la roșu. Atunci, la porunca preoţilor 
voştri, mamele feniciene, într-o pornire neroadă, începură să 
azvârle la picioarele cruntului zeu copiii cei mai frumoși. 

— Numai băieţi, preciză Hiram. 

— Da, numai băieţi, repetă Ramses. Preoţii stropeau copiii cu 
uleiuri parfumate, îi împodobeau cu flori, după care statuia îi 
înhăţa cu brațele ei de bronz, își căsca fălcile și-i înghiţea, în 
timp ce ei urlau de-ţi luau auzul. Și de fiecare dată gura zeului 
slobozea flăcări. 

Hiram râdea încet. 

— Și crezi în toate acestea? 

— Ti-am spus că le știu de la un om care nu minte niciodată. 

— El ţi-a spus ceea ce a văzut, răspunse Hiram. Totuși... nu l- 
a pus pe gânduri faptul că niciuna dintre mamele ale căror copii 
erau arși nu plângea? 

— Ba da, a fost chiar uimit de nepăsarea lor, deși femeile sunt 
totdeauna gata să verse lacrimi, chiar și pentru o găină moartă. 
Dar lucrul acesta dovedește marea cruzime care domnește în 
rândurile poporului vostru. 

Bătrânul fenician dădu din cap. 

— De mult s-a întâmplat treaba asta? întrebă el. 

— Acum câţiva ani. 

— Uite, vorbi Hiram rar, dacă ai binevoi cândva să vizitezi 
Tirul, voi avea cinstea să-ţi arăt o astfel de ceremonie. 

— Nu vreau s-o văd! 

— Apoi vom merge într-o altă curte a templului, unde vei 
vedea, prințul meu, o școală nespus de frumoasă, iar în ea - 
sănătoși și voioși, pe toţi copiii care cu câţiva ani în urmă 
fuseseră arși. 

— Cum așa? strigă Ramses, n-au pierit, oare? 

— Trăiesc și cresc, pentru a deveni marinari puternici. Când 
vei ajunge faraon, și îţi urez să trăieşti veșnic, se prea poate ca 
mulţi dintre ei să fie cârmacii corăbiilor tale. 

— Așadar înșelaţi poporul? zâmbi prinţul. 

— Noi nu înșelăm pe nimeni, răspunse tirianul, grav. Dar se 
înșală pe sine cel care nu cere lămuriri în privinţa unei ceremonii 
pe care n-o înţelege. 

— Sunt curios să știu cum stau lucrurile, zise Ramses. 

— Intr-adevăr, continuă Hiram, la noi există obiceiul ca 
mamele sărace care voiesc să asigure o soartă bună fiilor lor, 
să-i dăruiască statului. E drept că statuia lui Baal, în care se află 
un cuptor aprins, îi răpește pe acești copii. Dar în timpul 
ceremoniei copiii nu sunt arși cu adevărat, ci trec numai în 
stăpânirea templului, fiind dispăruţi pentru mamele lor, ca și 
cum ar fi fost mistuiţi de flăcări. Și nu cad în cuptor, ci ajung în 
mâinile doicilor și îngrijitoarelor, care îi cresc timp de câţiva ani, 
până când se fac mai mărișori și pot merge la școala preoţilor lui 
Baal, unde sunt învăţaţi. Cei mai buni dintre ei devin preoţi ori 
dregători, iar cei mai puţin înzestrați învaţă meșteșugul 
navigatului și strâng adeseori bogății uriașe. Cred, prinţul meu, 
că acum nu te vei mai mira de ce mamele tiriene nu-și jelesc 
pruncii. Vei înţelege chiar de ce legile noastre n-au pedepse 
pentru părinţii care-și ucid fiii, așa cum se întâmplă în Egipt. 

— Ticăloși poţi găsi oriunde, adăugă prinţul. 

— La noi nu se află părinţi care-și ucid copiii, continuă Hiram, 
deoarece la noi statul și templul se ocupă de cei care nu pot fi 
hrăniţi de mamele lor. 

Prinţul căzu pe gânduri. Deodată îl strânse de mână pe Hiram 
și-i strigă mișcat: 

— Sunteţi cu mult mai buni decât aceia care spun despre voi 
povești îngrozitoare. Lucrul acesta mă bucură foarte mult. 

— Sunt și la noi multe lucruri rele, răspunse Hiram, dar cu toţii 
vom fi slugile tale credincioase, măria-ta, când ne vei chema... 

— Să fie oare așa? îl întrebă prinţul, privindu-l pătrunzător în 
ochi. 

Bătrânul duse mâna la inimă: 

— ţi jur, moștenitor al tronului și viitor faraon, că oricând vei 
începe lupta împotriva dușmanilor noștri, Fenicia toată, ca un 
singur om, îţi va sări în ajutor. Și iată, ia asta drept amintire a 

convorbirii noastre de azi. Scoase de sub veșmânt o medalie de 
aur acoperită cu semne tainice și, șoptind o rugăciune, i-o 
atârnă lui Ramses la gât. Cu amuleta asta, îi zise el, poţi 
cutreiera lumea întreagă. Și oriunde vei întâlni un fenician, te va 
sluji cu mintea, cu averea și chiar cu paloșul lui. Dar să mergem! 

Trecuseră câteva ore bune de la asfinţitul soarelui dar 
noaptea era încă luminoasă, căci răsărise luna. Cumplita arșiță 
de peste zi fusese alungată de boarea răcoroasă a nopţii; aerul 
se curățase și el de pulberea aceea cenușie ce îneca plămânii și 
măcina ochii. Pe cerul albastru mijeau, ici-colo, stelele, topite 
parcă în revărsarea de lumini a lunii. 

Forfota străzilor încetase; acoperișurile caselor gemeau însă 
de oameni puși pe petrecere. Părea că întregul Pi-Bast de la o 
margine la alta, devenise un singur loc de petrecere în care 
răsunau cântece, râsete și clinchete de pahare. 

Prinţul și fenicianul se grăbeau să ajungă dincolo de oraș, 
alegând laturile cele mai întunecoase ale ulițelor. Cu toate 
acestea, descoperiţi uneori de oamenii care petreceau pe 
terase, erau poftiţi sus, sau li se aruncau flori. 

— Ehei, voi care umblaţi acolo, haimanalelor! le strigau cei de 
pe acoperișuri, de nu sunteţi niște tâlhari porniţi noaptea după 
pradă, veniţi aici, la noi! Avem și vin bun și femei vesele... 

Cei doi drumețţi nu răspundeau acestor îmbietoare invitaţii, 
grăbind spre ţinta lor. In sfârșit, ajunseră la marginea orașului, 
unde casele erau mai rare, grădinile mai numeroase, iar copacii, 
datorită vecinătăţii cu marea, creșteau mai deși și mai înalţi 
decât în provinciile din sudul Egiptului. 

— Nu mai avem mult, zise Hiram. 

Prinţul ridică ochii; deasupra verdeţii nesfârșite a copacilor 
apăru un turn pătrat, de culoare albăstruie, iar peste el un altul 
alb, mai subţire. Era templul zeiţei Astoret. În scurtă vreme 
intrară înăuntrul grădinii, de unde puteai cuprinde cu privirea 
întreaga construcţie. Avea mai multe etaje, din care primul, o 
terasă pătrată cu laturile lungi de câte patru sute de pași 
fiecare, era susținut de un zid înalt de câţiva metri și zugrăvit în 
negru. Intrarea se afla pe latura răsăriteană de unde, din două 
părți porneau scări largi. De-a lungul celorlalte laturi se aliniau 
turnuri mai mărunţele, câte zece de fiecare latură, iar între 
fiecare pereche de turnulețe se deschideau câte cinci ferestre. 

Cam pe la mijlocul terasei se ridica o clădire de asemenea 
pătrată, cu fiecare latură de câte două sute de pași. Clădirea 
aceasta avea o singură scară, turnuri la colţuri și era zugrăvită 
în culoarea purpurei. Pe acoperișul ei neted se afla altă terasă, 
tot pătrată, înaltă de câţiva metri, de culoarea aurului, de pe 
care se ridicau, unul deasupra altuia, două turnuri: primul 
albastru, al doilea alb. La prima vedere îţi făcea impresia că 
cineva coborâse pe pământ un uriaș cub negru, peste care 
așezase unul mai mic purpuriu, deasupra căruia pusese un altul 
auriu, mai sus un altul albastru și sus de tot, unul alb. Spre 
fiecare din aceste cuburi duceau fie scări duble laterale, fie o 
singură scară frontală; toate se aflau pe latura răsăriteană. 
Scările și ușile erau străjuite de șiruri de sfincși egipteni ori de 
tauri asirieni înaripaţi, cu cap de om. 

Locţiitorul faraonului privea cu nespusă plăcere la clădirea 
aceasta care, în revărsarea lunii peste vegetaţia bogată din jur, 
căpăta un aspect feeric. Templul era construit în stil caldeean, 
cu desăvârșire deosebit de templele egiptene, atât prin sistemul 
teraselor, cât și prin pereţii lui verticali. La egipteni orice clădire 
mai însemnată avea pereţii înclinați, ca și cum în partea de sus 
s-ar fi apropiat unii de alții. 

Grădina nu era nici ea pustie. Ici-colo se vedeau căsuțe și 
chiar palate mici, unde ardeau lumini, ori se auzeau cântece și 
muzică. Printre copaci se strecura din când în când umbra unei 
perechi de îndrăgostiți. 

Deodată, un preot bătrân se apropie de ei; schimbă câteva 
vorbe cu Hiram și, închinându-se adânc în faţa prinţului, îi zise: 

— Binevoiește și mă urmează! 

— Și fie ca zeii să vegheze asupra ta, adăugă Hiram, 
părăsindu-i. 

Ramses îl urmă pe preot. Ceva mai la o parte de templu, unde 
vegetația era nespus de deasă, se zărea o bancă de piatră, iar la 
o sută de pași, poate, de ea un mic palat din care răsunau 
cântări. 

— Acolo se înalță rugăciuni? întrebă prinţul. 

— Nu! răspunse preotul fără a-și ascunde dezgustul. Acolo se 
strâng adoratorii Kamei, preoteasa care stă strajă focului de la 
altarul zeiței Astoret. 

— Pe cine primește ea astăzi? 

— Pe nimeni, niciodată! răspunse călăuza, revoltată. Dacă 
preoteasa nu și-ar ţine jurământul de feciorie, ar trebui să 
moară. 

— Groaznică lege! zise prinţul. 

— Binevoiește și așteaptă pe banca asta, zise, rece, preotul 
fenician. lar când vei auzi trei lovituri într-o tablă de aramă, du- 
te spre templu, intră pe terasă și de acolo în clădirea purpurie. 

— Singur? 

— Da. 

Prinţul se așeză pe bancă, la umbra unui măslin, și ascultă 
râsetele femeiești ce răsunau în micul palat. „Kama? repetă el. 
Frumos nume! Trebuie să fie tânără, poate fi frumoasă, iar 
nerozii ăștia de fenicieni o ameninţă cu moartea, dacă... In 
chipul acesta doresc ei, oare, să-și asigure pe întreaga ţară un 
număr de cel mult douăzeci de fecioare?” și râse. Dar îndată fu 
cuprins de tristețe. Fără să știe de ce, o compătimea pe femeia 
aceea necunoscută, pentru care dragostea însemna mormântul. 
„Mi-l închipui pe Tutmozis făcând pe preoteasa zeiţei Astoret! 
Sărmanul, ar fi murit mai înainte de a se fi ars o singură făclie în 
fața zeiței”. 

De lângă palatul cel mic răsună chiar în clipa aceea un sunet 
de flaut, însoţit de glasul câtorva cântărețe, care intonau o 
melodie de dor: 

— Aa-a!... aa-a!... asemenea unui cântec de leagăn cu care 
sunt adormiţi pruncii. 

Flautul tăcu, tăcură și femeile; apoi răsună o voce frumoasă 
de bărbat, care spunea în limba greacă: 

— Când veșmântul tău strălucește pe terasă, pălesc stelele, 
amuţesc privighetorile și sufletul mi-e năpădit de tăcere ca 
atunci când se ivesc zorile albe pe pământ... 

— Aa-a!... aa-a!... aa-a!... murmurau femeile și flautul, 
repetând refrenul. 

— Când cu rugăciunea în inimă mergi la templu, violetele te 
înconjoară ca un nouraș înmiresmat, fluturii rotesc în jurul 
buzelor tale, iar palmierii își înclină capetele în fața frumuseții 
tale... 

— Aa-a!... aa-a!... aa-a!... 

— Când nu te văd, privesc cerul ca să-mi amintesc dulcea 
liniște a chipului tău. Zadarnică trudă! Cerul n-are seninătatea 

ta, după cum față de flăcările ce-mi prefac inima în cenușă, 
dogoarea lui e ca de gheaţă. 

— Aa-a!... Aa-al... 

— Într-una din zile m-am oprit în mijlocul trandafirilor, care în 
albul, purpuriul și auriul lor, oglindesc doar strălucirea ochilor 
tăi. Fiecare din petale mi-a amintit o oră, fiecare floare o lună 
petrecută la picioarele tale... lar picăturile de rouă nu-s altceva 
decât lacrimile mele cu care-și potolește setea groaznicul vânt 
al deșertului... 

Fă-mi un semn și te voi răpi, ducându-te în ţara mea dragă. 
Marea ne va despărți de asupritori, crângul de mirt va tăinui 
mângâierile noastre și zeii milostivi vor ocroti fericirea noastră... 

— Aa-a!... aa-al... 

Ramses închise ochii și începu să viseze. Printre genele lăsate 
nu mai vedea grădina, ci doar beteala de lumină a lunii, în care 
se topeau umbrele negre, ca și cântecul omului necunoscut, 
închinat femeii necunoscute. Erau clipe când cântecul îl subjuga 
în așa chip, pătrunzându-i atât de adânc în suflet, încât îi venea 
să se întrebe de nu cumva el însuși era acela care cântă, de nu 
cumva el însuși era chiar cântecul acela de iubire... Rangul, 
puterea și încâlcitele treburi ale statului, toate i se păreau 
neînsemnate în clipa aceea faţă de noaptea cu lună, față de 
strigătele inimii aceleia îndrăgostite. De-ar fi avut de ales între 
puterea faraonului și starea sufletească pe care o încerca, ar fi 
preferat visarea de atunci, în care se topea toată lumea, el 
însuși ba chiar și timpul, nerămânând nimic altceva decât dorul, 
în zbor spre veșnicie, pe aripi de cântec. 

Prinţul se trezi. Cântecul amuţise. În micul palat luminile 
fuseseră stinse iar zidurile sale albe contrastau parcă și mai 
puternic cu ferestrele negre, moarte. Cine ar fi zis că fusese 
viaţă pe aici? Până și grădina era acum pustie, amorţită, până și 
vântulețul ușor încetase să mai mângâie frunzele. 

O dată!... de două ori!... de trei ori!... Din templu răsunară cu 
glas de aramă trei lovituri puternice. 

„Aha! Trebuie să mă duc acolo” își zise prinţul în gând, fără să 
știe prea bine unde și de ce trebuia să meargă. Işi îndreptă 
totuși pașii spre templu, al cărui turn argintiu, înălţat deasupra 
copacilor, părea să-l cheme. Mergea ametit, frământat de 
dorinţe ciudate. Apăsat parcă de copaci râvnea să se urce în 

vârful turnului și să răsufle, să cuprindă cu ochii un orizont și 
mai larg. Dar, reamintindu-și că-i luna Misori, că trecuse un an 
de la manevrele din pustiu, dori să fie iarăși în apropierea 
pustiului. Cu câtă plăcere s-ar fi suit în carul lui ușor, tras de doi 
telegari, zburând drept înainte, undeva unde aerul să nu mai fie 
atât de înăbușitor, iar copacii să nu mai poată tăinui linia zării! 

Ajuns la picioarele templului urcă pe terasă. Aici, ca și cum 
lumea toată ar fi murit, totul era tăcut și pustiu. Departe se 
auzea doar susurul unei fântâni. La a doua scară își lăsă 
mantaua și paloșul, mai privi o dată spre grădină, ca și cum i-ar 
fi părut rău după lună, și intră în templu. Deasupra se mai 
înălțau încă trei etaje. 

Ușa de aramă era deschisă; de amândouă părţile intrării 
străjuiau statuile înaripate ale taurilor cu cap de om, pe ale 
căror chipuri sta întipărită o liniște plină de mândrie. 

„Sunt regii asirieni” își zise prinţul în gând, uitându-se la 
bărbile lor, împletite mărunt. 

Înăuntrul templului domnea o beznă, ca în cea mai neagră 
dintre nopţi; întunecimea mai era sporită de dungile albe de 
lumină ale lunii ce cădeau prin ferestrele înguste, înalte. 

În faţa statuii zeiței Astoret, în fund, ardeau două făclii. 
Luminată în chip ciudat, de sus, statuia se putea vedea foarte 
bine. Ramses o privi. Era o femeie uriașă, cu aripi de struţ. Avea 
pe ea un veșmânt lung, cu falduri, iar pe cap o tichie ascuţită; în 
mâna dreaptă ţinea o pereche de porumbei. Faţa ei frumoasă, 
cu ochii lăsaţi în jos, avea o expresie atât de gingașă, atât de 
feciorelnică, încât prinţul fu cuprins de o adâncă uimire: ea era, 
oare, patroana răzbunării și a celei mai dezmăţate orgii? 

Fenicia îi dezvăluia încă una din tainele ei. 

„Ciudat popor! cugetă el. Zeii lor mâncători de oameni nu-i 
devorează, iar nerușinarea le este ocrotită de preotese fecioare 
și de zeițe cu chip de prunc”. 

În clipa aceea simţi cum îi lunecă peste picioare, grăbit, ceva 
ce semăna cu un șarpe mare. Ramses se trase îndărăt și se opri 
în fâșia de lumină a lunii. „Mi s-a părut! ” se gândi el. Și aproape 
în aceeași clipă auzi în șoaptă: 

— Ramses! Ramses! 

Nu-i fu cu putinţă să-și dea seama dacă era o voce de bărbat 
sau de femeie și nici de unde venea. 

— Ramses! Ramses! se auzi șoapta, parcă de sub pardosea. 

Prințul pătrunse în partea neluminată și, încordându-și auzul, 
se aplecă. Deodată, simţi pe creștet două mâini gingașe. 

Se năpusti să le prindă, dar... prinse doar adierea lor. 

— Ramses! se auzi șoapta de sus. 

Ridică fruntea și simţi pe buze o floare de lotus, iar când 
repezi mâna după ea, cineva i se lăsă ușor pe brațe. 

— Ramses! se auzi dinspre altar aceeași șoaptă. 

Prinţul se întoarse și rămase înlemnit. Într-o dungă de lumină, 
la câţiva pași de el, stătea un om minunat, care-i semăna leit. 
Același chip, aceiași ochi, barba abia mijită pe obrazul tânăr, 
aceeași ținută, aceleași mișcări și veșminte. O clipă, prinţul își 
închipui că se află în fața unei oglinzi mari, cum nu avea nici 
faraonul. Se încredinţă însă de îndată că „celălalt” nu era o 
simplă nălucire, ci un om în carne și oase. In clipa aceea simţi o 
sărutare pe gât. Se întoarse din nou, dar... nu era nimeni; 
dispăruse totodată și făptura care-i semăna. 

— Cine-i aici? Vreau să știu! strigă prinţul, cuprins de mânie. 

— Eu sunt... Kama... răspunse o voce melodioasă. Și în fâșia 
de lumină se ivi o femeie minunată, goală, încinsă doar cu un 
brâu auriu în jurul șoldurilor. 

Ramses se repezi și o prinse de mână. Ea nu fugi. 

— Tu ești Kama? Nu, tu ești... da, cândva te-a trimis la mine 
Dagon, dar numele tău era atunci Dezmierdarea... 

— Eu sunt și Dezmierdarea, răspunse ea cu nevinovăție. 

— Tu m-ai atins cu mâinile? 

— Eu. 

— În ce chip? 

— Uite așa, răspunse ea, aruncându-i braţele pe după gât și 
sărutându-l. 

Ramses o apucă în braţe, dar ea i se desprinse cu o putere pe 
care n-ai fi putut-o bănui la o fiinţă atât de gingașă. 

— Așadar tu ești preoteasa Kama? Așadar ţie ţi-a cântat 
astăzi grecul acela? zise prințul, strângându-i pătimaș mâinile. 
Cine-i cântărețul acesta? 

Kama ridică din umeri, cu dispreț. 

— E și el aci, pe lângă templul nostru... 

Lui Ramses îi ardeau ochii, îi tremurau nările, iar capul îi 
vâjâia. Mai înainte cu câteva luni aceeași femeie nu-i făcuse 

nicio impresie, iar astăzi ar fi fost în stare să săvârșească orice 
nebunie pentru ea. Îl invidia pe grec, dar în același timp simţea 
și o nespus de mare jale la gândul că devenindu-i iubită, Kama 
ar fi trebuit să moară. 

— Cât ești de frumoasă! zise el. Unde locuiești? Ah, știu, în 
micul palat de colo. Poţi fi văzută? Firește, de vreme ce-i 
primești pe cântăreţi, va trebui să mă primești și pe mine. Ești 
oare cu adevărat preoteasa care veghează asupra focului? 

— Da. 

— Și legile voastre sunt atât de crunte, încât nu-ţi îngăduie să 
iubești? Eh, toate astea nu-s decât ameninţări! Pentru mine vei 
călca legea. 

— M-ar blestema toată Fenicia, iar zeii m-ar pedepsi, 
răspunse ea, râzând. 

Ramses o trase iarăși spre el, dar ea îi scăpă din nou. 

— Fereşte-te, prințul meu, îi zise ea cu o privire 
batjocoritoare. Fenicia e puternică, iar zeii ei... 

— Ce-mi pasă mie de zeii tăi, ori de Fenicia... Dacă ţie ţi-ar 
cădea un fir de păr, aș strivi Fenicia în picioare, ca pe un șarpe 
veninos! 

— Kama! Kama! se auzi un glas dinspre statuie. Fata se 
înspăimântă. 

— Vezi, mă cheamă... Poate să fi auzit chiar cuvintele tale de 
hulă... 

— Mai bine mi-ar fi simţit mânia, izbucni prințul. 

— Mânia zeilor este și mai cumplită... Se smulse și dispăru în 
umbra templului. Ramses se năpusti pe urmele ei, dar, deodată 
se trase înapoi. Templul întreg, între el și altar, fu inundat de o 
flacără uriașă, sângerie, în mijlocul căreia începură să mișune 
chipuri groaznice, lilieci uriași, șerpi cu obraji omenești și 
umbre... Limba de foc înainta drept spre el, pe toată lățimea 
clădirii, iar prinţul, ameţit de nemaivăzuta priveliște, se tot 
trăgea îndărăt. Deodată fu învăluit de un aer proaspăt. Intoarse 
capul și văzu că se afla în afara templului; în același timp, 
poarta de aramă se închise în faţa lui cu zgomot. Își frecă ochii 
și privi în jur. Luna, aflată în cel mai înalt punct al cerului, cobora 
lin spre apus. Lângă coloane, Ramses își găsi paloșul și 
mantaua. Le ridică și apoi cobori treptele, ca un om beat. 

Când, târziu, se înapoie la palat, Tutmozis, văzându-i fața de 
ceară și ochii tulburi, strigă, înfricoșat: 

— Pe zei! Unde ai fost, erpatre? Curtea toată n-a putut aţipi 
de grijă. 

— M-am plimbat prin oraș. Minunată noapte... 

— Ştii, adăugă Tutmozis repede, ca și cum s-ar fi temut să nu 
i-o ia altcineva înainte, știi, Sara ţi-a dăruit un fiu... 

— Adevărat? Și vreau ca nimeni să nu mai fie neliniștit, de azi 
înainte, ori de câte ori voi ieși să mă plimb. 

— Singur? 

— De n-aș putea ieși singur unde-mi place, aș fi cel mai 
nefericit sclav din statul acesta, răspunse locțiitorul faraonului, 
pe un ton înțepat. Apoi dându-i lui Tutmozis paloșul și mantaua, 
trecu în odaia lui de culcare, fără să mai cheme pe cineva. leri, 
încă, știrea despre nașterea fiului lui l-ar fi umplut de bucurie. În 
clipa aceasta, însă, o primi cu nepăsare. Inima lui toată era plină 
de amintirile serii aceleia, cea mai ciudată din câte cunoscuse în 
viaţă. 

II urmărea încă văpaia lunii și urechile tot îi mai răsunau de 
cântecul grecului. Și-apoi templul zeiței Astart! 

Nu putu închide ochii până-n zorii zilei. 


294 


Capitolul XXXII 


= W 
A DA 
È 


A doua zi Ramses se sculă târziu, se îmbăie și, după ce se 
îmbrăcă singur, îl chemă pe Tutmozis. 

Dichisit, uns cu uleiuri parfumate, Tutmozis își făcu de îndată 
apariţia și-l examină cu atenţie pe prinţ, ca să-i poată ghici 
dispoziția, după care să-și poată potrivi și el faţa. 

Pe chipul lui Ramses se putea citi însă numai plictiseală. 

— Ascultă, îl întrebă el, căscând, ești oare sigur că mi s-a 
născut un fiu? 

— Știrea o am de la Mefres. 

— Oho! De când au început să se intereseze prorocii de casa 
mea? 

— De când le arăţi bunăvoință. _ 

— Așa? zise prinţul, căzând pe gânduri. Işi aminti scenele 
petrecute seara în templul zeiței Astoret și le puse alături cu 
cele trăite în templul Hator. „Și aici, și dincolo, am fost chemat, 
își zise el. Acolo, chilia era foarte îngustă și zidurile groase, pe 
când aici, făptura care m-a chemat, Kama, putea să-mi 
șoptească de după coloanele ce-o ascundeau... Și-apoi aici era 
nespus de întuneric, pe când în chilie era lumină. Deodată, i se 
adresă lui Tutmozis: Când s-au întâmplat toate astea? 

— Când s-a născut adică nobilul tău fiu? Pare-mi-se că acum 
zece zile. Mama și pruncul sunt sănătoși și arată minunat. La 
naștere a fost de față însuși Menes, doctorul onoratei tale mame 
și al prea-cinstitului Herhor. 

— Hm, hm, făcu prinţul și căzu din nou pe gânduri. „Și aici și 
acolo am fost atins cu aceeași iscusinţă. Să fie oare vreo 
deosebire? Se prea poate, fiindcă aici am fost pregătit să văd 
minunea, iar dincolo nu. Aici mi-au arătat însă și o făptură care- 

mi seamănă leit, ceea ce dincolo n-au fost în stare să facă. 
Preoţii ăștia sunt tare iscusiţi! Ard de nerăbdare să știu cine s-o 
fi priceput să-mi semene atât de bine. Un om ori un zeu? Da, 
preoții ăștia sunt peste măsură de isteți și-i greu de știut în care 
din ei să te încrezi mai ușor: în ai noștri ori în cei fenicieni.” - 
Ascultă, Tutmozis, zise prințul cu vocea tare, ascultă, Tutmozis... 
Trebuie să vină aici... trebuie să-mi văd fiul... în sfârșit, nu va 
avea nimeni dreptul să se socotească mai grozav ca mine... 

— Dorești să vină de îndată Sara și fiul ei? A 

— Da, să vină cât mai degrabă, dacă le îngăduie sănătatea. In 
jurul palatului sunt destule clădiri încăpătoare. Trebuie ales un 
loc liniștit și racoros, printre arbori, fiindcă nu-i departe vremea 
arșiței... Vreau și eu să-mi arăt lumii odrasla! Și căzu din nou pe 
gânduri, ceea ce îl neliniști pe Tutmozis. „Da, sunt isteţi la 
minte! gândi Ramses. Că înșală poporul, chiar prin vicleșuguri 
grosolane, știam. Sărmanul zeu Apis! Câte înțepături nu capătă 
el de-a lungul procesiunii, în timp ce ţăranii zac întinși, cu faţa la 
pământ, înaintea lui. Dar să mă înșele și pe mine, n-aș fi crezut 
niciodată. Glasul zeilor, mâinile nevăzute, omul acela opărit cu 
smoală, toate astea n-au fost decât începutul! A urmat apoi 
povestea lui Pentuer, cu împuţinarea pământurilor și a 
oamenilor, cu dregătorii, cu fenicienii - și toate astea numai și 
numai pentru a mă împiedica să mă gândesc la război”. 

— Tutmozis! strigă deodată prinţul. 

— Da, prinţe! 

— Trebuie să aducem cu încetul aici, oștile din orașele de pe 
țărm. Vreau să le văd și să le răsplătesc credința. 

— Dar noi, nobilii, nu-ţi suntem credincioși? îl întrebă 
Tutmozis, tulburat. 

— Voi și armata sunteţi unul și același lucru. 

— Dar nomarhii, dregătorii? 

— Să știi, Tutmozis, că până și dregătorii statului sunt 
credincioși, zise prinţul. Ba chiar și fenicienii! Cu toate că în 
multe alte privinţe sunt trădători. 

— Pe zei, mai încet! șopti Tutmozis și privi cu teamă spre sala 
învecinată. 

— Oho! râse prinţul. De unde spaima asta? Așadar, nu-i nici 
pentru tine o taină că avem trădători? 

— Știu la cine te gândești, măria-ta, răspunse Tutmozis, căci 
întotdeauna i-ai bănuit... 

— Pe cine? 

— Ei, pe cine! Bănuiesc eu... Dar am crezut că după 
împăcarea cu Herhor, după îndelungata ședere din templu... 

— La ce poate ajuta șederea în templu? Și acolo, ca și în 
oricare altă parte a ţării, am fost întotdeauna sigur de un singur 
lucru, și anume, că ogoarele cele mai rodnice, oamenii cei mai 
harnici și bogăţiile cele mai mari nu sunt în stăpânirea 
faraonului. 

— Mai încet! Mai încet! șopti Tutmozis. 

— Totdeauna am tăcut și totdeauna chipul mi-a fost senin. 
Îngăduie-mi tu, măcar, să vorbesc în voie. De altminteri, chiar și 
în adunarea sfetnicilor aș avea dreptul să spun că în Egiptul 
ăsta, care îi aparţine tatălui meu în întregime, eu, moștenitorul 
și locţiitorul lui, a trebuit să împrumut o sută de talanţi de la un 
oarecare prinţișor tirian. Lucrul acesta nu-i oare rușinos? 

— Dar de unde ţi-au venit tocmai astăzi gândurile astea? șopti 
Tutmozis, dorind să pună capăt cât mai grabnic acestei 
conversații primejdioase. 

— De unde? repetă prinţul și amuţi din nou, furat de gânduri. 
„Și încă n-ar fi cine știe ce, își zise el, dacă m-ar înșela numai pe 
mine: eu nu sunt decât moștenitorul faraonului și nu mi-e 
îngăduit să cunosc toate tainele. Dar cine mă poate încredința 
că n-au făcut la fel și cu părintele meu? Vreme de peste treizeci 
de ani a avut o nețărmurită încredere în ei, s-a înclinat în faţa 
minunilor, aducând din belșug jertfe zeilor, pentru ca averea, ca 
și puterea lui, să treacă în mâinile unor șarlatani dornici de 
mărire. Și nimeni nu i-a deschis ochii. Fiindcă faraonul nu poate, 
așa cum pot eu, pătrunde noaptea în templele feniciene, după 
cum nimănui nu-i e îngăduit să pătrundă la el. Cine mă poate 
încredința că preoţii nu năzuiesc la răsturnarea tronului, așa 
cum mi-a spus Hiram? De altfel tata m-a prevenit că fenicienii 
spun numai adevărul, atunci când acesta-i în interesul lor. Și, 
desigur, au tot interesul să nu fie izgoniți din Egipt și să nu 
ajungă sub stăpânirea Asiriei. Asiria! Adunătura asta de lei 
turbati! Pe unde trec ei, rămân doar ruine și leșuri, ca după un 
foc uriaș! ” Ramses ridică deodată capul: de departe, pătrundea 
până la el ecoul flautelor și al cornurilor. 

— Ce s-aude? îl întrebă el pe Tutmozis. 

— O noutate de seamă, răspunse curteanul zâmbind. Asiaticii 
îl salută pe un pelerin care vine din îndepărtatul Babilon... 

— Din Babilon? Și cine e? 

— Numele lui e Sargon... 

— Sargon? sări prinţul. Sargon! Aha! Ha!... ha!... începu el să 
râdă. Şi ce e el? 

— Se pare că-i mare demnitar la curtea regelui Assar. Are cu 
sine zece elefanţi, o herghelie din cei mai frumoși cai ai 
deșertului, precum și o droaie de sclavi și slugi. 

— Dar de ce vine aici? 

— Să se închine în fața minunatei zeițe Astoret care-i cinstită 
de toată Asia, răspunse Tutmozis. 

— Ha, ha, ha! hohotea prinţul, amintindu-și de cele ce-i 
spusese Hiram în legătură cu sosirea solului asirian. Sargon! Ha! 
... Ha!... Sargon, ruda regelui Assar, a devenit peste noapte atât 
de credincios, încât pornește într-o călătorie lungă și obositoare, 
de luni de zile, numai ca să poată aduce jertfe zeiței Astoret din 
Pi-Bast. Și doar la Ninive ar fi găsit zei și mai însemnați și preoți 
și mai învăţaţi. Ha!... ha!... ha!... 

Tutmozis se uita la prinţ, mirat. 

— Ce-ai păţit, Ramses? 

— lată o minune, zise prinţul, care nu se află desigur, în nicio 
cronică a vreunui templu. Gândește-te numai, Tutmozis... În 
clipa în care mai mult ca oricând te frământă gândul cum să 
prinzi hoţul care te fură necontenit, tocmai în clipa aceea hoțul 
ăsta își vâră din nou mâna în lada ta, de față cu tine și cu mii de 
martori. Ha!... ha!... ha!... Sargon, evlaviosul pelerin! 

— Nu pricep nimic, șopti Tutmozis, nedumerit. 

— Și nici nu trebuie să pricepi, răspunse locţiitorul faraonului. 
Să ţii minte numai că Sargon a venit aici, la zeița Astoret, cu 
gânduri evlavioase... 

— Mi se pare că tot ceea ce spui, zise Tutmozis cu glasul 
coborât, sunt lucruri tare primejdioase. 

— De aceea nu trebuie să pomenești nimănui despre ele. 

— Că nu voi pomeni, poţi fi sigur, dar nu știu dacă tu, prințul 
meu, nu te vei trăda singur. Ești repezit ca fulgerul. 

Moștenitorul îi puse mâna pe umăr. 

— Fii liniștit, îi zise el, privindu-l în ochi. Totul e să-mi fiți 
credincioși voi, nobilimea și oastea, și veţi vedea atunci lucruri 
nemaipomenite și... se va sfârși pentru voi cu timpurile grele! 

— Ştii bine că suntem gata să pierim la porunca ta, răspunse 
Tutmozis, ducând mâna la piept. 

Faţa lui avea o expresie atât de hotărâtă, încât prințul 
înțelese, nu pentru întâia oară, că petrecăreţul acesta era de 
fapt un bărbat viteaz, pe al cărui paloș și pe a cărui minte se 
putea bizui. 

Din clipa aceea prinţul n-a mai avut cu Tutmozis nicio altă 
convorbire asemănătoare. Prietenul și sluga lui credincioasă 
înţelesese totuși că în dosul călătoriei lui Sargon se ascund mari 
interese de stat, în care se amestecaseră preoţii cu de la ei 
putere. 

De altminteri toată nobilimea egipteană, toți nomarhii, 
dregătorii cei mai de seamă și comandanții oștilor șopteau între 
ei de la o vreme, și în mare taină, că se vor ivi lucruri 
însemnate. Fenicienii le povestiseră sub jurământ că vor păstra 
taina despre anumite înţelegeri cu Asiria, de pe urma cărora 
Fenicia va pieri, iar Egiptul se va acoperi de rușine, ajungând 
chiar, cândva, să fie supus Asiriei. 

În rândurile nobilimii fierberea era nespus de mare, dar 
nimeni nu se trăda. Dimpotrivă, atât la curtea moștenitorului, 
cât și la nomarhii din Egiptul de Jos, petrecerile se ţineau lanţ. |ţi 
venea să crezi că, o dată cu venirea căldurilor, își ieșiseră cu 
toţii din minţi. Nu era zi fără jocuri, ospețe și alaiuri triumfale; nu 
era noapte fără chefuri și mare zarvă. Dar nu numai în Pi-Bast, 
ci în mai toate orașele ajunsese la modă colindarea străzilor cu 
torţe, cu muzică și mai ales cu ulcioarele pline. Se pătrundea 
prin case și se scoteau somnoroșii la beții; și cum egiptenii erau 
mari iubitori de chefuri, nu era om care să nu petreacă. 

În tot timpul șederii lui Ramses în templul Hator, fenicienii, 
cuprinși de panică, își petrecuseră zilele în rugăciuni, refuzând 
tuturor creditul lor. Dar după convorbirea lui Hiram cu locţiitorul 
faraonului, părăsiră orice evlavie, orice prevedere, și începură 
să dea împrumuturi nobililor egipteni mai din belșug ca oricând. 
Cantități atât de mari de aur și de mărfuri, și mai ales dobânzi 
atât de mici nu mai văzuseră nicicând, nici cei mai bătrâni 
oameni din Egiptul de Jos. 

Preoţii urmăreau cu atenţie și asprime nebunia celor de sus. 
Se înșelaseră însă asupra cauzelor acestei stări de lucruri, după 
cum dovedesc rapoartele aproape zilnice ale lui Mentezufis, 
trimise lui Herhor, în care spunea că moștenitorul tronului, 
plictisit de zilele pioase din templul Hator, petrecea acuma în 
neștire și, împreună cu el, nobilimea întreagă. 

Marele sfetnic nici nu răspundea măcar acestor constatări, 
ceea ce însemna că petrecerile prințului erau socotite lucruri 
firești, ba poate chiar folositoare. 

In asemenea împrejurări, Ramses se putea mișca în deplină 
libertate. Aproape în fiecare seară, când curtenii ameţiţi de vin 
începeau să-și piardă minţile, prințul ieșea pe furiș din palat. 

Acoperit cu o manta ofițerească de culoare închisă, străbătea 
străzile pustii și ieșea afară din oraș, îndreptându-se spre 
grădinile templului Astoret. Acolo găsea banca din faţa micului 
palat al Kamei. Tăinuit de arbori, se uita la torțele ce ardeau, 
asculta cântecele admiratorilor preotesei și visa, gândindu-se la 
ea. 

Luna răsărea tot mai târziu, nopţile deveneau cenușii, dar 
Ramses continua să vadă lumina primei nopţi și să audă 
versurile pătimașe ale grecului. 

Uneori se ridica de pe bancă cu gândul să bată la locuinţa 
Kamei; era însă cuprins de rușine. Simţea bine că nu se cădea 
ca el, moștenitorul tronului, să bată la ușa preotesei, deschisă 
oricărui pelerin în stare să aducă templului o jertfă mai 
deosebită. Dar, ceea ce era și mai ciudat, se temea că zărind-o 
pe Kama, înconjurată de amfore și de admiratori nefericiţi, să 
nu-i șteargă imaginea aceea minunată ce și-o făurise despre ea 
în noaptea cu lună. 

Atunci când Dagon o trimisese să-i îndepărteze mânia, i se 
păruse o fată tânără, destul de atrăgătoare, dar pentru care un 
bărbat n-avea de ce-și pierde capul. Când însă pentru prima 
oară în viaţa lui, el prinț și locţiitor al faraonului, stătuse lângă 
casa acestei femei, când noaptea îl îndemnase la visare și când 
auzise cuvintele pătimașe de dragoste ale unui alt bărbat, 
atunci tot pentru prima oară în viaţă se născu în el un 
simțământ deosebit, în care se afla deopotrivă patimă, tristeţe, 
gelozie. 

Dacă ar fi putut s-o aibă pe Kama la fiece chemare, s-ar fi 
plictisit foarte repede și, poate, nici nu l-ar mai fi ispitit. Dar 
moartea care-o păștea pe pragul iatacului ei, cântărețul 
îndrăgostit și, în sfârșit, starea umilitoare a unui demnitar atât 
de înalt ca el, față de o preoteasă, îl punea într-o situaţie 
necunoscută până atunci și prin asta, atrăgătoare. 

lată de ce, vreme de zece zile, veni aproape în fiecare seară 
în grădinile zeiței Astoret, ascunzându-și fața spre a nu fi 
recunoscut de trecători. 

Într-o seară, după ce băuse mult vin la petrecerea din Palat, 
Ramses se furișă din nou, plin de hotărâre. Își pusese în gând să 
intre în palatul Kamei; adoratorii ei n-aveau decât să-i tot cânte 
pe sub ferestre... Străbătu în grabă orașul; în grădinile 
templului, încetini însă pasul, fiind iarăși cuprins de un 
simțământ de rușine. „S-a mai auzit cândva, își spunea el, ca 
moștenitorul faraonului să alerge după femei ca un biet 
grămătic care nu poate împrumuta de nicăieri zece drahme? 
Toate au venit la mine, ele singure; și Kama trebuie să vină”. ȘI 
vru să se întoarcă. 

„Totuși, ea nu poate veni, își zicea el, fiindcă ar ucide-o”. Se 
opri. „Cine s-o ucidă? Hiram care nu crede în nimic, ori poate 
Dagon care n-are nimic sfânt pe lume? Da, dar aici mai sunt o 
mulțime de fenicieni, pe aici se perindă sute de mii de pelerini 
fanatici și sălbatici. Pentru prostănacii ăștia, faptul că ea m-ar 
vizita, ar însemna un sacrilegiu”. Se îndreptă dar din nou spre 
micul palat al preotesei. Nici prin gând nu-i trecea că l-ar fi putut 
ameninţa acolo vreo primejdie. El, care fără să-și tragă măcar 
paloșul, putea face numai cu o privire ca lumea întreagă să-i 
cadă la picioare, El, Ramses, să fie ameninţat de primejdie! 

leșind de sub arbori, prinţul văzu că palatul preotesei e mai 
luminat și mai plin de zgomot ca de obicei. Într-adevăr, în odăi 
ca și pe terase se afla un mare număr de oaspeţi, iar în jurul 
micului palat forfotea mulțimea. „Ce-o fi cu lumea asta?” își zise 
prinţul în gând. 

Adunarea părea neobișnuită. Nu departe de clădire, un 
elefant uriaș purta pe spinare o lectică aurită cu perdele de 
purpură. Alături de elefant vreo douăzeci de cai, cu grumâijii și 
picioarele groase, cu cozile legate în jos și cu un fel de chivere 
de metal pe cap, nechezau, neliniștiţi. Printre animalele 

furioase, aproape sălbatice, se învârteau câteva zeci de oameni 
care nu semănau de loc cu cei văzuţi de Ramses până atunci. 
Aveau părul miţos, bărbile mari și tichiile ascuţite, trase peste 
urechi. Unii erau îmbrăcaţi în veștminte lungi de pânză groasă, 
ce le cădeau până la glezne; alţii purtau haine scurte și 
pantaloni, iar câţiva dintre ei cizme înalte. Toţi erau înarmaţi cu 
paloșe, arcuri și sulițe. 

La vederea acestor străini puternici și butucănoși care râdeau 
grosolan, miroseau a seu și vorbeau o limbă necunoscută, 
aspră, prinţul simţi cum fierbe în el mânia. Așa cum leul care 
vede un animal străin, cu toate că nu-i flămând, se pregătește 
să se azvârle asupra lui, la fel și Ramses cu toate că oamenii 
aceia nu-i făcuseră niciun rău, simţi că-i urăște cumplit. Il supăra 
limba, îmbrăcămintea, mirosul și chiar caii lor. Sângele îi vâjâia 
în cap; duse mâna la paloș, cu gândul să se năpustească 
asupră-le și să-i ucidă cu animalele lor cu tot. Dar își veni repede 
în fire. „Îmi ia oare Set minţile?” se întrebă el. 

Tocmai atunci trecu pe-alături un egiptean, gol, cu tichia pe 
cap și cu șorțul în jurul șoldurilor. Prinţul simţi în clipa aceea că 
omul îi era pe plac, că-i era chiar drag, fiindcă era egiptean. 
Scoase din pungă un inel de aur prețuind vreo douăzeci de 
drahme și îl dădu sclavului. 

— Ascultă, întrebă el, cine sunt oamenii ăștia? 

— Asirieni, șopti egipteanul și ura îi luci în ochi. 

— ASirieni! repetă prinţul. Așadar ăștia sunt asirienii? Și ce fac 
ei aici? 

— Stăpânul lor, Sargon, o vizitează pe Kama, preoteasa, iar ei 
îl păzesc. De-ar da lepra în ei de porci spurcaţi ce sunt! 

— Poţi pleca. 

Omul gol se închină adânc în fața lui Ramses și fugi, desigur 
la bucătărie. 

„Așadar ăștia sunt asirienii - își zise prinţul în gând, privind 
făpturile lor ciudate și ascultându-le limba nesuferită - pe care 
n-o înțelegea- așadar asirienii au și ajuns pe malurile Nilului, 
spre a se înfrăţi cu noi, sau poate spre a ne înșela; iar căpetenia 
lor, Sargon îi face ochi dulci Kamei!” 

Se întoarse spre casă. Clocotul unui sentiment nou, deși de- 
abia încolţit, îl trezise din vis. El, făptură nobilă și blândă, simţi o 

ură de neîmpăcat împotriva dușmanilor seculari ai Egiptului, pe 
care îi văzuse acum întâia oară. 

Când, mai înainte, după părăsirea templului Hator și 
convorbirea cu Hiram, începuse să se gândească la dezlănţuirea 
unui război în Asia, totul nu era decât un simplu gând. Egiptul 
avea nevoie de oameni, iar faraonul de comori, și cum războiul 
era cel mai ușor mijloc de a le dobândi, astâmpărând, pe 
deasupra și setea lui de glorie, se pornise să facă planuri de 
război. In clipa de faţă, însă, nu-l ispiteau nici comorile, nici 
sclavii și nici faima, deoarece în el se făcuse auzită o voce mai 
puternică decât toate celelalte, și anume, vocea urii. Faraonii 
luptaseră atâta vreme cu asirienii, de amândouă părțile se 
vărsase atâta sânge, lupta prinsese atât de adânci rădăcini în 
inimile lor, încât prinţul, din chiar clipa când îi zărise pe soldaţii 
asirieni, fără să vrea, pusese mâna pe paloș. Părea că spiritele 
tuturor luptătorilor căzuţi, toate strădaniile și suferințele lor 
înviaseră în sufletul lui, cerând răzbunare. 

Intors la palat, prinţul îl chemă pe Tutmozis. Unul era băut, 
celălalt turbat. 

— Ştii pe cine am văzut acum? îl întrebă prinţul. 

— Poate pe vreunul din preoţi, șopti Tutmozis. 

— l-am văzut pe asirieni. O, zei, ce-am simţit! Ce popor 
ticălos! Trupurile lor, asemenea animalelor sălbatice, sunt 
acoperite de sus și până jos cu lână miţoasă și put a seu rânced. 
Și-apoi, ce limbă! Ce bărbi, ce păr! Umbla furios prin odaie, 
înfierbântat și suflând repede. Mi-am închipuit, zise el, că urăsc 
hoţiile scribilor și înșelăciunile nomarhilor, că-i urăsc pe preoţii 
vicleni și ambiţioși. Azi m-am încredinţat însă că toate astea nu- 
s decât fleacuri. Acum de-abia știu ce înseamnă ura, când i-am 
văzut și i-am auzit pe asirieni; acum înțeleg de ce câinele sfâșie 
pisica, dacă-i iese în cale... 

— Cu fenicienii, prințe, te-ai obișnuit; pe asirieni i-ai întâlnit 
abia pentru prima oară, adăugă Tutmozis. 

— Fenicienii! urmă prinţul ca și cum și-ar fi vorbit sieși. 
Fenicienii, filistinii, libienii și chiar etiopienii sunt până la urmă 
tot rude de-ale noastre. Când nu plătesc tributul, ne supărăm pe 
ei; când îl plătesc, uităm. Dar asirienii ne sunt atât de străini, 
atât de dușmani, încât... nu voi fi fericit până ce nu voi vedea 

pământul acoperit de leșurile lor, până ce nu voi număra o sută 
de mii de mâini retezate. 

Tutmozis nu-l văzuse niciodată pe Ramses într-o asemenea 
stare. 

Capitolul XXXIII 


țA DD 


După câteva zile prințul îl trimise pe Tutmozis la Kama, cu o 
invitație. Ea veni îndată, într-o lectică cu perdelele trase. 

Ramses o primi într-o cameră retrasă. 

— M-am aflat într-una din serile acestea lângă casa ta, îi 
spuse el. 

— O, Astoret! exclamă preoteasa. Cărui fapt datorez această 
cinste deosebită? Și ce te-a împiedicat s-o chemi afară pe sclava 
ta? 

— Se aflau pe acolo nişte barbari, pare-mi-se asirieni... 

— Și te-ai ostenit degeaba în seara aceea? N-aș fi bănuit 
nicicând că stăpânul nostru e la câţiva pași de mine, sub cerul 
liber... 

Prinţul se înroși. Cât ar fi fost ea de mirată, dacă ar fi știut că 
el petrecuse sub ferestrele ei vreo zece seri! Dar, judecând după 
buzele-i ce zâmbeau pe jumătate, și după ochii cu prefăcătorie 
lăsaţi în jos, poate că și știa lucrul acesta. 

— Așadar, Kama, zise prinţul, îi primești acum la tine pe 
asirieni? 

— Sargon e un mare nobil, ruda regelui; a dăruit zeiţei 
noastre cinci talanti. 

— lar tu îl răsplătești, Kama, zise moștenitorul, batjocoritor. Și 
cum nobilul e atât de darnic, zeii fenicieni nu te vor pedepsi cu 
moartea. 

— Cum așa, prințe, spuse ea, cu uimire. Nu știi oare că un 
asiatic, chiar dacă m-ar găsi în deșert și chiar dacă eu însămi i- 
aș oferi trupul, nu s-ar atinge de mine? Ei se tem de zei. 

— Atunci de ce vine la tine evlaviosul ăsta de asiatic? 


305 


— Vrea să mă convingă să slujesc la templul zeiței Astoret din 
Babilon. 

— Și vei pleca? 

— Voi pleca, dacă tu, stăpâne, poruncești... răspunse Kama, 
acoperindu-și fața cu vălul. 

Prinţul tăcu și o apucă de mână. Buzele îi tremurau. 

— Nu mă atinge, șopti ea, mișcată. Ești stăpânul și ocrotitorul 
meu și al tuturor fenicienilor în țara aceasta, dar... fii milostiv cu 
mine. 

Ramses îi dete drumul și începu să se plimbe prin odaie. 

— E o zi fierbinte, nu-i așa? spuse el. Se zice că sunt ţări 
unde, în luna Mehir, cade din cer o pulbere albă, ce aduce 
răcoare, iar la foc se preface în apă. O, Kama, înduplecă-ţi zeii 
să-mi trimită și mie puţină! Dar, ce tot vorbesc? Dacă pulberea 
aceasta ar acoperi întreg Egiptul tot n-ar fi în stare să-mi 
răcorească inima. 

— Fiindcă ești ca și divinul Amon, un soare ascuns sub 
înfățișare de om, vorbi Kama. Acolo unde-i îndrepţi ochii, bezna 
se spulberă, iar sub strălucirea privirilor tale, florile cresc. 

Prinţul se apropie iarăși de ea. 

— Fii îndurător, șopti Kama. Tu ești doar un zeu bun; tu nu-i 
poţi face rău preotesei tale. 

Prinţul se dădu din nou la o parte și, ca și cum ar fi vrut să se 
descarce de o povară, se scutură. Kama îl privea pe sub 
pleoapele lăsate în jos, cu un surâs ușor pe buze. Când tăcerea 
se prelungi prea mult, întrebă: 

— Ai poruncit să fiu chemată, stăpâne. lată că am venit și 
aștept să-mi dezvălui voia ta. 

— Aha! tresări prinţul. Spune-mi, preoteasă, cine era omul 
acela care semăna leit cu mine. Omul pe care l-am văzut în 
templul vostru... atunci? 

Kama duse degetul la buze. 

— E o taină sfântă, șopti ea. 

— Ba-i taină, ba nu-i îngăduit, zise Ramses. Vreau să știu 
măcar ce e: om sau spirit? 

— Spirit. 

— Și totuși spiritul ăsta ţi-a cântat sub fereastră. Kama zâmbi. 
Nu vreau să calc tainele templului vostru, continuă prinţul. 

— l-ai făgăduit acest lucru lui Hiram, stăpâne, adăugă 
preoteasa. 

— Bine, bine, o întrerupse Ramses mânios. De aceea nu voi 
vorbi nici cu Hiram și nici cu altcineva despre minunea aceea, ci 
numai cu tine. Așadar, Kama, spune-i spiritului sau omului care 
îmi seamănă leit, să părăsească Egiptul în timpul cel mai scurt și 
să nu se mai arate în fața nimănui. Fiindcă, vezi tu, în nicio ţară 
nu pot fi doi moștenitori ai tronului... Deodată se izbi cu mâna 
peste frunte. Până atunci vorbise așa, ca s-o încurce pe Kama, 
dar acum îi venise în cap un gând năstrușnic. Sunt curios, spuse 
el, uitându-se cu asprime la Kama, de ce mi-au arătat 
compatrioţii tăi chipul acesta? Vor oare să mă prevină că au un 
înlocuitor pentru mine? Într-adevăr, fapta lor mă uimește. 

Kama îi căzu la picioare. 

— O, stăpâne! șopti ea. Tu, care porţi pe piept talismanul 
nostru sfânt, poţi oare bănui că fenicienii au făcut lucrul acesta 
spre răul tău? Dar, gândește-te numai, dacă cumva ai fi 
ameninţat de vreo primejdie, ori ai vrea să-i amăgești pe 
dușmani, n-ar fi de folos un asemenea om? Asta au vrut 
fenicienii să-ţi arate, în templu. 

După o clipă de gândire prinţul ridică din umeri. „Da, își zise 
el în gând, dacă cumva aș avea nevoie de apărarea cuiva... 
Fenicienii socot oare că eu nu-s în stare să mă descurc singur? 
În cazul ăsta slab ocrotitor și-au mai ales”. 

— Stăpâne, șopti Kama, nu știi oare că Ramses cel Mare avea 
încă două întruchipări, pentru dușmani? Că amândouă umbrele 
acestea ce-i semănau leit au pierit iar el a supravieţuit? 

— Bine, ajunge, o întrerupse prinţul. Și pentru ca popoarele 
Asiei să afle că sunt darnic, dăruiesc, Kama, cinci talanţi pentru 
jocurile închinate zeiței Astoret, precum și o cupă prețioasă 
pentru templul ei. Chiar azi vei primi darurile. Cu o înclinare a 
capului își luă rămas bun de la preoteasă. 

După plecarea ei fu stăpânit de un nou val de gânduri. 
„Fenicienii sunt într-adevăr isteţi. Dacă imaginea asta a mea e 
un om, ar putea să-mi facă din el un mare dar iar eu aș înfăptui 
cândva minuni despre care desigur că n-a auzit nimeni încă în 
Egipt. Faraonul locuiește în Memfis și în același timp apare la 
Teba sau în Tanis! Faraonul înaintează cu armata asupra 
Babilonului, unde asirienii își îngrămădesc cele mai numeroase 

oști, și în același timp faraonul, cu altă armată, cucerește 
Ninive. Socot că asirienii s-ar minuna tare de o asemenea 
întâmplare”. Și din nou se trezi în el ura surdă împotriva 
asiaticilor ăstora trupeși și din nou își văzu carul triumfal trecând 
peste câmpia plină de leșuri asiriene și de coșuri întregi cu mâini 
retezate. Războiul devenise acum pentru sufletul lui o nevoie tot 
atât de mare cum era pâinea pentru trup. Fiindcă, prin război, 
nu numai că putea să îmbogăţească Egiptul, să umple tezaurul 
și să-și cucerească o faimă veșnică, dar ar fi putut pe deasupra 
să-și potolească setea, neștiută până atunci, dar vie astăzi, de-a 
nimici Asiria. Până când nu-i văzuse pe luptătorii aceștia cu 
bărbi miţoase nu se gândise la ei. Astăzi erau însă o piedică 
pentru el. Era atât de strâmt pământul din pricina lor, încât 
cineva trebuia să piară: ei sau el. 

Ce rol avuseseră Hiram și Kama în toate acestea, nu-și dădea 
seama. Simţea doar că trebuie să se lupte cu Asiria, așa cum 
pasărea călătoare simte în luna Paono că trebuie s-o pornească 
spre nord. 

Patima războiului îl cuprinsese tot mai tare pe prinţ. Vorbea 
mai puţin, zâmbea mai rar, la ospeţe stătea îngândurat, în 
schimb se îngrijea din ce în ce mai mult de armată și de 
nobilime. Văzând bunăvoința pe care locţiitorul faraonului o 
revărsa asupra acelora care purtau arme, tineretul nobil și chiar 
oamenii mai vârstnici începură să intre în oaste. Lucrul acesta îi 
atrase luarea-aminte lui Mentezufis, care îi trimise lui Herhor o 
epistolă cu următorul conţinut: „De la sosirea asirienilor la Pi- 
Bast, locţiitorul faraonului e neliniștit, iar curtea lui are porniri 
foarte războinice. Beau, joacă zaruri ca și mai înainte, dar au 
părăsit cu toţii veșmintele ușoare și perucile și, fără să ţină 
seama de arșița îngrozitoare, poartă straie și coifuri ostășești. 
Mi-e teamă ca pornirea aceasta războinică să nu-l supere pe 
vrednicul Sargon”. 

Răspunsul sosi neîntârziat: „Nu-i nicio nenorocire dacă pe 
tinerii noștri ușuratici i-a apucat dragostea de arme tocmai în 
timpul șederii asirienilor la noi; oaspeţii își vor face astfel păreri 
mai bune despre noi. Vrednicul locţiitor al faraonului, luminat de 
zei, desigur, a ghicit că tocmai acum e timpul când trebuiesc 
zăngănite armele, adică în zilele când ne vizitează solii unui 
popor atât de războinic. 

Sunt încredințat că această pornire lăudabilă a tineretului 
nostru îl va pune pe gânduri pe Sargon și-l va ajuta să fie 
moderat în negocierile noastre”. 

Pentru prima dată de când era Egiptul Egipt, se întâmplă ca 
un prinţ tânăr să înșele veghea preoţilor. Ce-i drept, în umbra lui 
Ramses erau fenicienii și secretul, furat de ei, al păcii cu Asiria, 
despre care preoţii nici măcar nu bănuiau. 

Dar cea mai bună pavăză a moștenitorului față de preoți era 
tocmai firea lui schimbătoare. Cu toţii își aduceau aminte cât de 
ușor trecuse el anul trecut de la manevrele de lângă Pi-Bailos la 
casa liniștită a Sarei, și cum, în ultimul timp, arătase rând pe 
rând porniri neînfrânate pentru ospeţe, cum se îndeletnicise 
apoi de treburile cârmuirii, apucat de cuvioșie, pentru a se 
întoarce din nou la petreceri. De aceea, în afară de Tutmozis, 
nimeni n-ar fi crezut că acest tânăr schimbăcios avea vreun 
plan, ori vreun gând, pentru înfăptuirea căruia ar fi putut lupta 
cu o nepotolită dârzenie. 

De data aceasta nici nu așteptară prea mult ca prințul să le 
dea o nouă dovadă a înclinărilor sale schimbătoare, în ciuda 
arșiței ce domnea, sosise la Pi-Bast Sara, cu toată curtea și cu 
fiul ei. Era puţin slăbită, copilul puţin suferind sau poate obosit, 
dar amândoi aveau o înfățișare cât se poate de plăcută. Prinţul 
era încântat. Îi dădu Sarei o casă în cea mai frumoasă parte a 
grădinii palatului și, aproape în fiecare zi, stătea lângă leagănul 
copilului. Petrecerile, grijile ostășești și gândurile întunecate fură 
date la o parte. Cei din suita sa erau siliți să bea și să petreacă 
singuri; foarte curând desprinseră paloșele de la șold și se 
îmbrăcară în cele mai scumpe straie. Schimbarea îmbrăcăminţii 
era cu atât mai de trebuință pentru ei, cu cât prinţul îi 
conducea, în grupuri mici, la locuinţa Sarei, pentru a i-l arăta pe 
fiul lui. 

— Privește, Tutmozis, îi zise într-o zi favoritului său, ce copil 
frumos: o adevărată petală de trandafir. Și când te gândești că 
din micuțul acesta va crește cândva un om! Că mogâldeaţa asta 
va începe să umble, să vorbească și chiar să înveţe 
înțelepciunea în școlile preoţilor... Vezi oare mânuţele pruncului, 
Tutmozis? strigă Ramses, încântat. Să ţii minte mâinile acestea 
micuțe, ca să poţi povesti despre ele, atunci când îi voi da pe 

mână o oaste, poruncindu-i să poarte securea, în urma mea. 
Fiindcă el e fiul meu, fiul meu adevărat! 

Nu-i de mirare că auzindu-l vorbind așa, curtenii erau tare 
necăjiţi că nu pot fi doici sau chiar îngrijitoare ale copilului care, 
cu toate că nu avea niciun fel de drepturi dinastice, era totuși 
primul fecior al viitorului faraon. 

Idila aceasta se termină însă foarte repede, fiindcă era 
potrivnică intereselor fenicienilor. 

Intr-o bună zi prinţul Hiram se înfăţișă la palat urmat de un 
mare alai de neguţători, sclavi și egipteni săraci, cărora el le 
dădea pomană și, înfăţișându-i-se moștenitorului, îi spuse: 

— Milostive stăpâne! Făcând dovadă că inima ta e plină de 
bunăvoință și pentru noi asiaticii, ne-ai dăruit cinci talanţi pentru 
jocurile închinate zeiței Astoret. Voința ta fiind îndeplinită, venim 
acum să te rugăm să le cinstești cu prezenţa ta. Spunând 
acestea, prinţul tirian îngenunche în fața lui Ramses și îi oferi, 
pe o tavă de aur, cheia de aura lojei circului. 

Ramses primi bucuros invitaţia, iar Mefres și Mentezufis nu 
avură nimic împotriva participării prinţului la serbările închinate 
zeiței Astoret. 

— Inainte de toate, Astoret este aidoma cu Isis a noastră și cu 
caldeeana Istar, spuse Mefres, adresându-i-se lui Mentezufis. lar 
în al doilea rând, de vreme ce am îngăduit asiaticilor să-și 
construiască un templu pe pământul nostru, se cuvine să fim, 
din când în când, binevoitori față de zeii lor. 

— Avem chiar datoria să le facem o mică plăcere fenicienilor, 
după încheierea unei înţelegeri cu Asiria, adăugă Mentezufis 
râzând. 

Circul, unde locţiitorul faraonului împreună cu nomarhii și cu 
ofițerii cei mai de seamă sosiră pe la orele patru după-amiază, 
se afla în grădina templului Astoret. Terenul rotund era 
înconjurat de un gard înalt cât doi oameni, în jurul căruia se 
vedeau o mulţime de loji și bănci ridicate în formă de 
amfiteatru. Clădirea nu avea acoperiș; deasupra lojilor se 
întindeau însă niște prelate de diferite culori, având forma unor 
aripi de fluture; acestea erau stropite cu apă parfumată și se 
mișcau într-una, pentru a răcori aerul. 

Când prinţul apăru în lojă, publicul din circ, alcătuit din asiatici 
și egipteni, îl aclamară cu strigăte puternice. Apoi spectacolul 
începu prin defilarea muzicanţilor, cântăreților și dansatoarelor. 

Prințul privi în jur. În partea dreaptă se afla loja lui Hiram și a 
celor mai de seamă fenicieni, la stânga loja preoţilor și 
preoteselor feniciene printre care era și Kama; stătea pe unul 
din primele locuri, atrăgând tuturor atenţia asupra ei prin 
frumusețea și prin veșmintele bogate ce le purta. Avea văluri 
străvezii, împodobite cu broderii de felurite culori, purta brățări 
de aur la mâini și la picioare, iar pe cap avea o diademă cu flori 
de lotus, lucrate cu mult meșteșug din pietre preţioase. După 
ce, împreună cu preoţii din lojă, se închină adânc în faţa 
prinţului, se întoarse spre loja din stânga și începu să vorbească 
aprins cu un străin de o statură impunătoare și cu părul ușor 
încărunțit. Omul acesta, ca și însoțitorii lui, avea barba și părul 
împletite în numeroase codițe. 

Ramses era bine dispus: venise la circ drept din odaia 
copilului. Dar, văzând-o pe Kama vorbind cu un străin, se 
posomori. 

— Nu știi cumva, îl întrebă el pe Tutmozis, cine-i țapul căruia 
preoteasa îi face ochi dulci? 

— E pelerinul acela vestit din Babilon, nobilul Sargon. 

— Dar e moșneag de-a binelea, zise prinţul. 

— Da, e mai bătrân decât noi doi laolaltă; în schimb e bărbat 
frumos. 

— Un barbar ca el poate fi oare frumos? se indignă locţiitorul 
faraonului. Sunt sigur că pute a seu... Și amuţiră amândoi: 
prinţul de mânie, Tutmozis de teamă; cutezase să laude un om 
care nu era pe placul stăpânului. 

Între timp numerele programului se desfășurau în arenă unul 
după altul. Rând pe rând, în aclamaţiile vii ale publicului, se iviră 
gimnaștii, îmblânzitorii de șerpi, dansatorii, scamatorii și 
măscăricii. 

Prinţul rămânea însă posomorât. În sufletul lui reînviaseră 
simțăminte pentru o clipă adormite: ura împotriva asirienilor și 
gelozia pentru Kama. „Cum poate femeia asta, își zicea el în 
gând, să se gudure pe lângă un om trecut, care pe deasupra are 
obrazul ca pielea tăbăcită, ochii de un negru neliniștitor, iar 
barba ca de ţap”. O singură dată acordă prinţul o atenţie mai 

mare spectacolului, când în arenă intrară câţiva caldeeni goi. 
Cel mai vârstnic, după ce vâri în pământ trei sulițe scurte cu 
ascuțţișul în sus, îl adormi prin câteva gesturi pe cel mai tânăr. 
Ceilalţi îl ridicară apoi pe braţe și-l așezară pe sulițe în așa chip, 
încât prima suliță îi proptea capul, a doua șira spinării, iar a treia 
picioarele. Cel adormit era ţeapăn ca un lemn. Bătrânul făcu 
atunci deasupra lui alte câteva semne cu mâinile, dând la o 
parte sulița ce-i sprijinea picioarele. După o clipă scoase și sulița 
care-i susținea trunchiul și, în sfârșit, o îndepărtă și pe cea pe 
care odihnea capul. Și cele câteva mii de spectatori putură 
vedea, ziua în amiaza mare, cum caldeeanul adormit plutea 
nemișcat în văzduh, fără niciun fel de proptea, la câţiva coți 
deasupra pământului. In cele din urmă, bătrânul îl cobori pe 
pământ și-l trezi. 

Circul tot era încremenit. Nimeni nu cuteza să aclame, ori să 
bată din palme. Numai din câteva loji fură aruncate flori. 

Ramses fusese și el uimit. Se aplecă spre loja lui Hiram și-i 
șopti bătrânului prinţ: 

— Minunea asta ați fi în stare s-o faceţi și voi în templul zeiței 
Astoret? 

— Nu cunosc toate tainele preoților noștri, răspunse el 
nedumerit, iar caldeenii știu că-s tare pricepuți. 

— Totuși am văzut cu toţii că tânărul acela a plutit în aer. 

— De nu cumva au aruncat farmece asupra noastră, zise 
Hiram nemulțumit și pierzându-și pe loc buna dispoziţie. 

După o scurtă pauză, în timpul căreia fură aduse prin lojile 
demnitarilor flori proaspete, vin rece și dulciuri, începu partea 
cea mai de seamă a spectacolului: lupta cu taurii. În sunete de 
trâmbiţe, tobe și flaute fu adus în arenă un taur puternic, cu o 
foaie de cort pe cap, ca să nu poată vedea nimic. După el 
urmară în fugă câţiva oameni goi, înarmaţi doar cu sulițe, și unul 
cu un paloș scurt. 

La un semnal al prinţului, oamenii care aduseseră taurul în 
arenă fugiră; unul din cei înarmaţi îi spintecă foaia de cort de pe 
cap. Animalul rămase câteva clipe ameţit, apoi începu să alerge 
după oamenii înarmaţi cu sulițe, care îl întărâtau, înţepându-l. 

Lupta aceasta zadarnică se prelungi aproape un sfert de ceas. 
Chinuit de oameni, înspumat și însângerat, taurul se ridica în 
două picioare și-și fugărea dușmanii prin toată arena, fără a-l 

putea ajunge pe vreunul. Se prăbuși, în sfârșit, în râsetele 
publicului. 

Plictisit, în loc să privească în arenă, prințul se uita la loja 
preoților fenicieni. Și văzu bine cum Kama, apropiindu-se din ce 
în ce mai mult de Sargon, vorbea voioasă cu el. Asirianul o 
sorbea din ochi, iar ea, zâmbind, uneori rușinată, șușotea cu el, 
aplecându-se în așa fel încât părul i se amesteca cu miţoasele 
codițe ale barbarului; alteori își întorcea capul de la el cu o 
mânie prefăcută. 

Ramses simţi o durere în inimă. Pentru întâia oară i se 
întâmplă ca o femeie să dea întâietate altui bărbat, și nu lui. Și 
pe deasupra, unui om aproape bătrân, unui asirian. 

Între timp un freamăt puternic străbătu rândurile publicului. 
Pe arenă, un om înarmat cu paloș cerea să i se lege mâna 
stângă de piept; alţii își controlau sulițele. Dădură apoi drumul 
în arenă la al doilea taur. Când unul dintre cei înarmaţi rupse 
foaia de cort de pe ochii animalului, acesta se întoarse și privi în 
jur, ca și cum ar fi vrut să-și numere dușmanii. lar când începură 
să-l împungă, se retrase până la balustradă, asigurându-și 
spatele. Apoi își lăsă capul în jos, urmărind pe sub pleoape 
mișcările celor care se năpusteau asupră-i. 

Ca să-l înțepe, cei înarmaţi se strecurau la început cu băgare 
de seamă dinspre părţile lăturalnice. Dar cum animalul continua 
să rămână nemișcat, căpătară curaj și începură să treacă tot 
mai repede și tot mai aproape prin faţa ochilor lui. Taurul își 
aplecă și mai tare capul, stând ca și înfipt în pământ. Lumea 
începu să râdă. Deodată însă veselia se prefăcu într-un țipăt de 
groază. Taurul pândise clipa, sărise greoi înainte, nimerise un 
sulițaș și dintr-o lovitură de coarne îl aruncase în văzduh. Omul 
căzu la pământ cu oasele zdrobite. Taurul galopă în alt colț al 
arenei, luând din nou poziţie de apărare. Sulițașii îl înconjurară 
din nou și începură să-l întărite. În timpul acesta slugile circului 
alergară în arenă să ridice rănitul, care gemea. Taurul, cu toate 
împunsăturile înteţite ce le primea, rămânea nemișcat; dar când 
cele trei slugi ridicară pe luptătorul rănit, se năpusti cu iuţeala 
fulgerului asupra grupului de oameni, îi răsturnă la pământ și 
începu să-i izbească groaznic cu copitele. 

In public se iscă o mare tulburare; femeile plângeau, iar 
bărbaţii înjurau și azvârleau în animal cu tot ce le cădea în 

mână. Pe arenă începu să plouă cu bâte, cuțite și chiar cu 
scânduri rupte din bănci. 

În aceeași clipă se apropie în goană de animalul întărâtat 
omul cu paloșul. Sulițașii se zăpăciseră însă de tot, nu-l ajutară 
cum se cuvine, așa că taurul, după ce-l răsturnă și pe el la 
pământ, porni să-i urmărească pe ceilalți. 

Se petrecu atunci un lucru nemaivăzut încă în circuri: în arenă 
zăceau cinci oameni, ceilalţi se apărau prost, fugind din faţa 
taurului, în timp ce publicul urla de mânie și frică. 

Deodată, totul amuţi. Spectatorii se ridicară de pe locurile lor, 
aplecându-se spre arenă. Înspăimântat, Hiram păli și-și încrucișa 
brațele. Din lojile demnitarilor săriseră în arenă doi inși: prințul 
Ramses, cu paloșul tras, și Sargon, cu o secure scurtă. 

Taurul, ţinându-și capul proptit în piept și fluturându-și coada 
în vânt, alerga în jurul arenei, stârnind nori de praf. Se repezi la 
început asupra prinţului, dar, ca și cum l-ar fi impresionat 
înfățișarea maiestuoasă a fiului de faraon, îl ocoli, năpustindu-se 
asupra lui Sargon. Și se prăbuși pe loc. Asirianul, dibaci și 
nespus de voinic, îl prăvălise cu o singură lovitură de secure, 
între ochi. 

Publicul începu să urle de bucurie și să arunce flori asupra lui 
Sargon și a victimei. Ramses, în timpul acesta, rămăsese locului, 
cu paloșul tras, uluit și mânios, uitându-se cum Kama smulgea 
flori din mâinile vecinilor și i le arunca asirianului. 

Primind cu nepăsare exploziile de admiraţie ale publicului, 
Sargon împinse taurul cu piciorul, ca să se încredinţeze că 
fusese ucis, după care făcu câţiva pași spre prinţ, îi spuse ceva 
în limba lui și se înclină cu o desăvârșită demnitate. 

Ramses simţi cum îi trece prin faţa ochilor un val de sânge: ar 
fi împlântat bucuros paloșul în pieptul acestui învingător. Dar se 
stăpâni, se gândi o clipă și, scoțând de la gât lanţul său de aur, 
i-l oferi lui Sargon. 

Asirianul se înclină din nou, sărută lanţul și și-l puse la gât. lar 
prinţul, stacojiu la faţă, se îndreptă spre portita pe unde intrau 
în arenă actorii și, în aclamaţiile publicului, părăsi circul, adânc 
umilit. 

Capitolul XXXIV 


SA 
È 


Sosise luna Tot adică sfârșitul lui iunie și începutul lui iulie. În 
orașul Pi-Bast și în împrejurimi începuse să scadă numărul 
mulțimii, din pricina arșiţei. La curtea lui Ramses petrecerile se 
țineau însă lanţ, iar curtenii vorbeau încă despre cele întâmplate 
la circ. 

Unii lăudau curajul prinţului: alţii, mai neprevăzători, admirau 
forţa lui Sargon; cu mutre grave, preoţii șușoteau că prințul n-ar 
fi trebuit să se amestece în lupta cu taurul. Pentru lucrul acesta 
erau potriviţi alţi oameni, anume plătiţi, și care nu se bucură 
câtuși de puţin de respectul mulțimii. 

Ramses, fie că nu sta să asculte sporovăielile acestea, fie că 
nu le dădea nicio însemnătate, păstra întipărite în minte două 
fapte de la spectacol, și anume că asirianul îi furase biruinţa 
asupra taurului și că-i făcuse ochi dulci Kamei, care se arătase 
foarte măgulită de lucrul acesta. Și cum nu se cădea s-o cheme 
pe preoteasa feniciană la el, într-o bună zi îi trimise o scrisoare 
spunându-i că dorește s-o vadă și întrebând-o când îl poate 
primi. Kama, prin același om, îi răspunse că-l va aștepta în seara 
aceleiași zile. 

De abia se arătară stelele, când prinţul, în taina cea mai 
mare, după părerea lui, se furișă din palat. 

Grădina templului Astoret era aproape pustie, mai ales în 
locul unde se afla locuinţa preotesei. In casa slab luminată 
domnea liniștea. 

Când prinţul bătu sfios, Kama îi deschise. Sărutându-i mâinile 
în vestibulul întunecos, ea îi mărturisi că ar fi murit, dacă, atunci 
în circ, taurul înfuriat i-ar fi pricinuit vreun rău. 

— Acum însă trebuie să fii liniștită, răspunse moștenitorul 
mânios, de vreme ce ibovnicul tău m-a salvat. 

Când intrară în odaia luminată, prinţul băgă de seamă că 
vestala avea ochii înlăcrimaţi. 

— Ce-i cu tine? o întrebă el. 

— Inima stăpânului meu și-a întors fața de la mine, zise ea. Și 
poate, pe bună dreptate. 

Moștenitorul râse cu amărăciune. 

— Așadar tu, fecioară sfântă, ești sau vei fi în curând iubita 
lui? 

— Niciodată! Dar pot fi soţia acestui groaznic om. 

Ramses se ridică de pe scaun, ca un fulger. 

— Visez? strigă el, sau Set și-a aruncat asupra mea 
blestemul? Tu, preoteasă care păzești focul de pe altarul zeiţei 
Astoret și care sub ameninţarea morții trebuie să rămâi fecioară, 
tu Kama, să te măriţi? Într-adevăr minciunile feniciene sunt cu 
mult mai rele decât spune lumea! 

— Ascultă-mă, stăpâne, zise Kama, ștergându-și lacrimile, și 
osândește-mă, dacă merit. Sargon vrea să mă ia de soţie, drept 
prima lui soţie. După legile noastre o preoteasă, în împrejurări 
cu totul deosebite, se poate căsători, dar numai cu un bărbat în 
ale cărui vine curge sânge regesc. lar Sargon e ruda regelui 
Assar. 

— Și te vei mărita cu el? 

— Dacă-mi va porunci marele sfat al preoţilor tirieni ce pot 
face? răspunse ea, podidită iarăși de lacrimi. 

— Ce grijă poate să-i poarte sfatul acesta lui Sargon? întrebă 
prințul. 

— Se pare că-i la mijloc un foarte mare interes, vorbi ea, 
suspinând. Fenicia va fi, se zice, ocupată de asirieni, iar Sargon 
va deveni satrapul ei. 

— Ai înnebunit? exclamă prinţul. 

— Spun ce știu! În templul nostru se înalță a doua oară 
rugăciuni pentru îndepărtarea năpastei de deasupra Feniciei. 
Prima dată s-au înălţat rugăciuni mai înainte de a fi venit tu la 
noi, stăpâne. 

— Și acuma de ce? 

— Fiindcă zilele acestea a sosit în Egipt preotul caldeean 
Istubar, cu scrisori prin care regele Assar îl numește pe Sargon 

împuternicitul lui la încheierea păcii cu voi, în vederea cotropirii 
Feniciei. 

— Eu însă... o întrerupse prinţul. Voise să spună: „nu știu 
nimic”, dar se oprise la timp. Începu să râdă. Kama, îţi jur pe 
cinstea tatălui meu că atâta timp cât trăiesc, Asiria nu va ocupa 
Fenicia! Ajunge, nu-i așa? 

— O, stăpâne! spuse Kama, căzându-i la picioare. 

— Cred că nu vei mai deveni acum soţia acelui bădăran? 

— Oh! se cutremură ea. Mă mai întrebi? 

— Și vei fi a mea, șopti prinţul. 

— Vrei așadar... să mor?... răspunse ea, înspăimântată. Da! 
Dacă vrei acest lucru, sunt gata! 

— Vreau să trăieşti, rosti el cu patimă. Să trăieşti și să fii a 
mea. 

— Așa ceva nu-i cu putinţă... 

— Dar marele sfat al preoţilor tirieni? 

— Poate hotărî numai să mă mărit. 

— Vei intra doar în casa mea. 

— Dacă aș intra acolo nu ca soţia ta... aș muri. Dar, sunt gata. 
Chiar de n-aș mai vedea mâine soarele răsărind. 

— Fii liniștită, îi spuse prinţul, coborând glasul. Cine mi-a 
câștigat bunăvoința, nu trebuie să se teamă de niciun rău. 

Kama îngenunche din nou în faţa lui. 

— Să fie cu putință așa ceva? întrebă ea, încrucișându-și 
mâinile. 

Ramses era așa de înflăcărat, uitând până într-atât de 
îndatoririle și rangul lui, încât era gata să-i promită preotesei 
căsătoria. Și nu mintea îl opri de la acest pas, ci un instinct, 
nelămurit. 

— Să fie cu putinţă? Să fie cu putinţă? șoptea Kama, sorbindu- 
| din ochi și sărutându-i picioarele. 

Prinţul o ridică, o așeză la o oarecare depărtare de el și-i 
spuse zâmbind: 

— Intrebi dacă-i cu putință? Te voi lămuri îndată. Ultimul meu 
dascăl era un preot bătrân care știa pe de rost o seamă de 
istorii ciudate din viaţa zeilor, a regilor, a preoţilor, ca și a 
dregătorilor mărunți și a felahilor. 

Bătrânul acesta, vestit prin credinţa și minunile lui, nu știu de 
ce, dar nu putea suferi femeile, ba chiar se temea de ele. De 

aceea mi-a zugrăvit de mai multe ori viclenia femeiască și 
odată, spre a-mi dovedi marea ei putere asupra bărbaţilor mi-a 
povestit următoarea întâmplare: un grămătic tânăr și sărac, 
care nu avea în traistă nici măcar un uten de aramă ci doar o 
turtă de orz, porni din Teba spre Egiptul de Jos, căutând de 
lucru. | se spusese că în această parte a ţării locuiesc nobilii și 
neguţătorii cei mai bogaţi și că, dacă nimerește bine, poate găsi 
o slujbă și agonisi chiar o avere mare. Umbla deci de-a lungul 
Nilului, pentru că n-ar fi avut cu ce plăti un loc pe corabie, și se 
gândea: „Cât de nechibzuiţi sunt oamenii care moștenind de la 
părinţi un talant-doi, sau chiar zece, în loc să-și sporească 
avutul, fie prin negoțţ, fie prin împrumuturi cu dobândă mare, își 
irosesc averea pe te miri ce. Dacă aș avea eu o drahmă... Eh, să 
zicem că o drahmă e prea puţin. Dar dacă aș avea un talant, 
sau, și mai bine, câteva sforicele de pământ, le-aș spori din an 
în an, iar pe la sfârșitul vieţii aș fi tot atât de bogat ca și cel mai 
bogat nomarh. Dar ce pot face? zise el oftând. Se vede treaba 
că zeii îi ocrotesc numai pe nerozi; pe mine în schimb m-au 
umplut de înțelepciune de la perucă și până în călcâiele 
desculțe. lar dacă și în mintea mea s-ar ascunde cumva vreun 
grăunte de prostie, nu mi-ar ajuta decât să fiu nepriceput la felul 
în care se irosește averea”. Gândind așa, scribul nostru trecu pe 
lângă o colibă de lut în faţa căreia era un om, nici tânăr, nici 
bătrân, a cărui privire nespus de ageră te pătrundea până în 
fundul sufletului.  Scribul, înțelept nevoie mare, pricepu 
numaidecât că se află în fața unuia dintre zei și, înclinându-se 
adânc, îi zise: 

— Te salut, cinstite stăpân al acestei frumoase case și sunt 
mâhnit că nu am nici vin și nici carne, ca să le împart cu tine, 
drept semn că te cinstesc și că tot ce-i al meu e și al tău. 

Lui Amon (fiindcă sub înfățișarea de om el se ascundea) îi 
plăcu firea prietenească a tânărului scrib. Se uită dar la el și-l 
întrebă: 

— La ce te gândeai venind încoace? Văd pe fruntea ta 
înţelepciunea, iar eu fac parte din aceia care culeg cuvintele 
adevărului, așa cum potârnichea culege boabele de grâu. 

Scribul oftă. 

— Mă gândeam, răspunse el, la sărăcia mea și la bogătașii 
aceia ușuratici care, fără să știe de ce și cum, își risipesc averile. 

— Tu, nu le-ai risipi, oare? îl întrebă zeul, sub înfățișarea sa de 
om. 

— Uită-te la mine, stăpâne, zise scribul. Am straiele ferfeniță 
și mi-am pierdut și sandalele pe drum, dar papirusul și călimara 
le port mai departe, așa cum îmi port inima. Fiindcă, de când 
mă scol dimineaţa și până mă culc seara îmi spun necontenit că- 
i mai bună înţelepciunea celui sărac decât avuţia nerodului. lar 
dacă sunt așa cum sunt, dacă pot să scriu în două feluri de 
semne și să fac cele mai încurcate socoteli, dacă știu toate 
stelele și vieţuitoarele câte trăiesc sub soare, poţi oare să-ți 
închipui că eu, având o atât de mare înţelepciune, aș fi în stare 
să-mi irosesc avuţia? 

Zeul rămase pe gânduri și zise: 

— Cuvintele îţi curg repede din gură ca Nilul în apropiere de 
Memfis; dar, de ești cu adevărat înțelept, atunci scrie-mi 
cuvântul Amon în două feluri. 

Scribul își scoase călimara și penelul și în scurtă vreme scrise 
pe ușa bordeiului în două chipuri cuvântul Amon, atât de 
limpede, încât până și o făptură necuvântătoare s-ar fi oprit în 
loc să aducă laudă zeului atotputernic. 

Zeul, mulțumit, adăugă: 

— De ești tot atât de priceput la socoteli ca la scris, atunci 
dezleagă-mi socoteala asta neguţătorească: dacă în schimbul 
unei potârnichi mi se dau patru ouă de găină, câte ouă de găină 
mi se vor da pentru șapte potârnichi? 

Scribul adună niște pietricele, le așeză pe mai multe rânduri și 
până să apună soarele răspunse că pentru șapte potârnichi se 
cuvin douăzeci și opt de ouă de găină. 

Văzând că are în față un atât de mare înţelept, atotputernicul 
Amon zâmbi și apoi îi zise: 

— Văd că mi-ai spus adevărul despre înţelepciunea ta. Dacă 
vei dovedi că ești tot atât de stăruitor și în virtute, voi face așa 
încât până la sfârșitul zilelor tale să fii fericit, iar după moarte 
mumia să-ţi fie așezată de către feciorii tăi într-un mormânt 
frumos. Și acum spune-mi ce fel de avuţie vrei să ai, pe care, 
după cum spui, nu numai că n-ai s-o irosești, dar chiar o vei 
înmulți. 

Scribul căzu la picioarele zeului milostiv și-i răspunse: 

— Dacă aș avea măcar coliba asta de lut și vreo patru măsuri 
de pământ, aș fi bogat. 

— Bine, zise zeul, dar mai întâi aruncă-ţi ochii în jur și vezi 
dacă ţi-e de ajuns. Apoi îl duse înăuntru. Ai aici patru tichii și tot 
atâtea șorțuri, două mantale pentru vreme rea și două perechi 
de sandale. lată și un cuptor, dincoace o laviţă pe care poți 
dormi, o piuă pentru strivitul boabelor de grâu și o covată 
pentru frământat aluatul. 

— Dar asta ce-i? întrebă scribul, arătând o momâie acoperită 
cu pânză. 

— E singurul lucru, răspunse zeul, de care nu trebuie să te 
atingi, fiindcă poţi pierde toată averea. 

— Eh! strigă scribul. Poate să stea acolo și o mie de ani, n-am 
să mă ating de ea. Îngăduie-mi numai să te întreb: ce fel de 
casă se vede acolo? Și se aplecă pe fereastra colibei. 

— Ai vorbit cuminte, zise Amon. Da, e o casă, și încă una 
frumoasă. E încăpătoare, are cincizeci de măsuri de pământ, 
vreo douăzeci de capete de vite și zece sclavi. Ai vrea să fie a 
ta? 

Scribul căzu iarăși la picioarele zeului: 

— Se află oare un om sub soare, care în locul unei turte de orz 
să nu vrea pâinișoare din făină de grâu? 

Auzindu-l, Amon rosti niște cuvinte magice și în aceeași clipă 
se treziră amândoi înăuntrul casei celei îndestulate. 

— Uite, zise zeul, ai aici un pat sculptat, cinci măsuţe și zece 
scaune. lată și veșminte brodate, carafe și pocale pentru vin, o 
lampă de ulei și o lectică. 

— Dar asta ce-i? întrebă scribul, arătând cu mâna într-un colț 
unde se afla un obiect acoperit cu un văl ușor. 

— E singurul lucru, răspunse zeul, de care n-ai voie să te 
atingi, căci altfel pierzi toată averea. 

— De-aș trăi zece mii de ani, strigă scribul, și nu m-aș atinge 
de lucrul acesta! Socot că după înţelepciune cel mai de preţ 
lucru este avuţia. Dar... acolo ce se vede? întrebă el peste o 
clipă, arătând într-un parc un palat uriaș. 

— Asta e avere pentru un prinţ, răspunse zeul. Un palat, cinci 
sute de măsuri de pământ, o sută de sclavi și câteva sute de 
capete de vite. E o avuţie mare, iar dacă socoți că înţelepciunea 
ta va fi în stare să-i facă faţă... 

Scribul căzu din nou la picioarele lui Amon, iar în ochi îi luciră 
lacrimi de bucurie. 

— O, stăpâne! strigă el, unde-i oare nebunul care în locul unui 
pocal de bere să nu vrea un butoiaș de vin! 

— Cuvintele tale sunt vrednice de un înțelept în stare să 
dezlege cele mai încâlcite socoteli, vorbi Amon, și spuse o 
formulă magică, după care amândoi se pomeniră în palat. 

— Uite, zise zeul cel bun, ai aici o sală pentru ospețe, cu 
canapele și jilțuri aurite, precum și cu mese lucrate din lemn de 
felurite culori. Dedesubt e bucătăria unde sunt cinci bucătari, 
cămara unde vei găsi tot felul de cărnuri, pește și aluaturi și, în 
sfârșit, un beci cu vinurile cele mai alese. lată un iatac al cărui 
tavan e mișcător și prin care sclavii tăi te vor răcori în timpul 
somnului, ţi atrag luarea-aminte asupra patului care e din lemn 
de cedru și se sprijină pe patru labe de leu, turnate cu măiestrie 
în bronz. lată apoi tot felul de straie de in și lână; iar în cufere 
vei găsi inele, lanțuri și brățări. 

— Dar asta ce-i? întrebă deodată scribul, arătând un obiect 
acoperit de un văl brodat cu fire de aur și purpură. 

— E tocmai lucrul de care trebuie să te ferești cu tot 
dinadinsul, răspunse zeul. De te atingi de el, uriașa ta avere se 
va spulbera. Și, să-ţi spun drept, puţine bunuri asemănătoare 
sunt în Egipt. Trebuie să-ţi mai spun apoi că în tezaur sunt zece 
talanţi, în aur și pietre scumpe. 

— O, stăpânul meu! exclamă scribul. Îngăduie ca în palatul 
acesta să stea la loc de cinste statuia ta sfântă, în fața căreia 
voi arde de trei ori pe zi ierburi înmiresmate. 

— Dar să nu te atingi de lucrul acela! răspunse Amon, 
arătându-i obiectul acoperit de văl. 

— Ar însemna să-mi pierd mintea și să fiu mai prejos decât un 
porc sălbatic, pentru care vinul înseamnă tot atât cât și lăturile, 
spuse grămăticul. Momâia asta acoperită cu văl poate să stea 
aici și o sută de mii de ani și, dacă asta e voinţa ta, nu mă voi 
atinge de ea. 

— Să nu uiţi! Altfel, pierzi totul! strigă zeul și pieri. Fericit, 
scribul începu să umble prin palat, să privească pe Terestre. 
Vizită tezaurul și cântări în mână aurul: era greu; privi la 
nestemate: erau adevărate. Porunci să i se aducă masa; atunci, 
alergară îndată sclavii, îl îmbăiară, îl bărbieriră și-l îmbrăcară în 

straie subţiri. Mâncă și bău ca niciodată; foamea îi era sporită de 
bunătatea mâncărurilor, de gustul lor ales. Aprinse ierburi 
parfumate în faţa statuii lui Amon și o îmbrăcă în ghirlande de 
flori proaspete. Apoi se duse la fereastră. 

În curte nechezau doi cai înhămaţi la un car frumos lucrat. 
Într-alt loc o ceată de oameni cu sulițe și plase linișteau niște 
câini de vânătoare care, nerăbdători, se zbăteau să pornească 
mai repede. În faţa hambarului un scrib lua în primire grânele 
aduse de ţărani; iar în dreapta grajdului altul primea socoteala 
de la supraveghetorii păstorilor. 

În depărtare se zăreau păduri de măslini, dealuri înalte cu viţă 
de vie, ogoare cu lanuri de grâu, iar pe întreg șesul, curmali 
plantați în șiruri dese. 

„Într-adevăr, își zise el în gând, acum sunt bogat, întocmai 
așa cum mi se cuvine. Un singur lucru mă miră: că am putut 
răbda atâţia ani în lipsuri și sărăcie! Trebuie să recunosc, de 
asemenea, că nu știu dacă voi fi în stare să sporesc averea asta 
uriașă, mai ales că nu am nevoie de mai mult și nici timp nu voi 
avea să alerg după treburi”. 

Și, începând să se plictisească în odăile palatului, vizită 
parcul, cutreieră ogoarele, stătu de vorbă cu slugile, care 
cădeau cu toţii la pământ în faţa lui, deși erau îmbrăcați în așa 
fel, încât cu o zi mai înainte, el însuși s-ar fi simţit măgulit să le 
sărute mâinile. Dar cum plictiseala tot nu-i da pace, se întoarse 
în palat unde cercetă bogăţiile din cămară și din pivniţă, precum 
și lucrurile de prin odăi. 

„Toate sunt frumoase, își zise el, dar și mai frumos ar fi fost 
dacă mobilele erau din aur curat, iar amforele din nestemate”. 

Fără voie ochii i se furișară spre colţul unde se afla momâia 
acoperită cu vălul brodat și care... ofta. 

„N-ai decât, poţi ofta cât poftești!” își zise el, luând un vas ca 
să ardă ierburi aromate în fața statuii lui Amon. „E un zeu bun, 
își mărturisi el, care preţuiește însușirile înțelepţilor și le face 
dreptate, chiar dacă sunt desculți. Ce avere minunată mi-a dat! 
Drept e însă că și eu l-am cinstit, scriindu-i numele pe ușa 
bordeiului, cu două feluri de semne. Și cât de bine i-am socotit 
numărul ouălor de găină ce avea să primească pentru șapte 
potârnichi! Aveau dreptate dascălii mei când spuneau că 
înţelepciunea deschide chiar și zeilor gura”. 

Privi iarăși către colțul cu pricina. Momâia acoperită cu văl 
oftă din nou. 

„Sunt curios, își zise scribul, de ce m-o fi oprit prietenul meu 
Amon să ating lucrul acela, din colț? Firește, pentru o avere atât 
de uriașă, avea tot dreptul să-mi pună condiţii: dar eu unul n-aş 
fi făcut la fel. Fiindcă, dacă palatul acesta întreg e al meu, dacă 
pot folosi tot ce se află aici, de ce să n-am nici măcar dreptul să 
ating cu mâna obiectul acela? De atins, nu-i voie, mi-a spus 
Amon, dar de uitat mă pot uita oare?” 

Se apropie de colţ, trase cu băgare de seamă vălul și privi. Și 
văzu ceva nespus de frumos, care părea un tânăr minunat... dar 
nu era un tânăr... Avea părul lung până la genunchi, trăsăturile 
gingașe și privirile nespus de dulci... 

— Ce ești tu? întrebă el. 

— Sunt femeie, îi răspunse făptura cu o voce atât de subțire, 
încât îi pătrunse în inimă ca un stilet fenician. 

„Femeie? își zise scribul. Despre așa ceva n-am învăţat la 
școala preoţilor. Femeie? repetă el. Dar aici ce ai?” 

— Sunt ochii mei. 

— Ochii? Ce poţi vedea cu niște ochi ce se pot topi în razele 
luminii? 

— Ochii mei nu-s făcuţi ca să privesc eu cu ei, ci ca să te uiţi 
tu în ei, răspunse făptura. 

„Ciudaţi ochi! ” își zise scribul, umblând prin odaie. Se opri din 
nou și o întrebă: 

— Dar aici ce ai? 

— Aici e gura mea. 

— Pe zei! Vei muri de foame, strigă el, fiindcă nu te vei putea 
hrăni cu o gură atât de mică... 

— Dar gura mea nu-i făcută pentru mâncare, ci ca s-o săruți 
tu. 

— Să sărut! repetă grămăticul. Nici lucrul acesta nu l-am 
învăţat la școala preoţilor... Dar aici, aici ce ai? 

— Sunt mânuţele mele. 

— Mânuţele? Bine că n-ai spus că sunt mâini, fiindcă n-ai fi în 
stare să faci cu ele nimic, nici chiar să mulgi oile. 

— Mânutele mele nu-s pentru muncă. 

— Dar pentru ce? se miră scribul, desfăcându-i degetele. (Așa 
cum fac eu, cu ale tale, Kama, zise Ramses, dezmierdând 
mânuţa mică a vestalei.) 

— Ca să le încolăcesc în jurul gâtului tău. 

— Vrei să spui în jurul grumajilor? strigă înspăimântat scribul, 
pe care preoţii îl apucau întotdeauna de grumaz, când urma să 
fie ciomăgit. 

— Nu de grumaji, zise femeia, ci uite așa... Și-l îmbrăţișă cu 
mâinile pe după gât, uite-așa... (zicând acestea, Ramses, își 
încolăci brațele în jurul gâtului Kamei) și îl strânse la piept, uite 
așa... (și prinţul o strânse la piept, pe Kama). 

— Stăpâne, ce faci? șopti Kama. Doar asta înseamnă moartea 
mea. 

— Fii liniştită, răspunse prinţul, eu îţi arăt doar ce a făcut 
făptura aceea cu scribul... 

În clipa aceea pământul se cutremură, palatul se topi, pieriră 
și câinii și caii și sclavii. Dealul acoperit de viţă de vie se prefăcu 
în stâncă, măslinii în spini, iar grâul în nisip... 

Când se trezi în braţele iubitei, scribul înţelese că e tot atât de 
sărac cum fusese ieri seară, pe drumul cel mare. Dar nu-i păru 
rău după bogății, deoarece acum avea o femeie, care-l iubea și-l 
dezmierda... 

— Deci a pierit tot, afară de ea! strigă cu naivitate Kama. 

— Milostivul Amon i-a lăsat-o drept mângâiere, zise prinţul. 

— O, Amon a fost milostiv numai cu scribul din poveste, 
răspunse Kama. Ce tâlc are însă povestea asta? 

— Ghicește. Ai auzit doar la ce a renunțat bietul scrib, în 
schimbul sărutului femeii... 

— Dar la tron n-ar fi renunţat! îl întrerupse preoteasa. 

— Cine știe? Dacă ar fi fost rugat cu tot dinadinsul, șopti 
Ramses pătimaș. 

— O, nu! strigă Kama, smulgându-i-se din braţe. La tron să nu 
renunţe, pentru că atunci ce-ar rămâne din făgăduielile făcute 
Feniciei? 

Amândoi se priviră în ochi lung... lung... 

În clipa aceea prinţul simţi un fel de rană în inimă și i se păru 
că prin rana aceea i se scurge un simţământ. Nu patima, fiindcă 
patima rămăsese, ci respectul și credința în Kama. „Ciudate 

sunt fenicienele astea, își zise el în gând. Îţi poţi pierde minţile 
după ele, dar în ele nu-i chip să te poţi încrede”. 

Se simţi abătut și-și luă rămas bun de la Kama. Se uită de jur 
împrejurul odăii, ca și cum i-ar fi fost greu să se despartă de ea 
și, plecând, își zise în gând: „Și, totuși, vei fi a mea, iar zeii 
fenicieni, dacă ţin la templele și la preoții lor, nu te vor ucide”. 

De abia părăsise Ramses palatul Kamei și în odaia preotesei 
pătrunse grecul cel tânăr și nespus de frumos, care semăna ca 
două picături de apă cu prințul egiptean. 

— Lykon! strigă Kama, înspăimântată. Ce faci aici? 

— Ah, lighioană ticăloasă! răspunse grecul, ridicând glasul. N- 
a trecut nicio lună din seara când mi-ai jurat că mă iubești, că 
vei fugi cu mine în Grecia, și iată, te și arunci de gâtul altuia... 
Au murit oare zeii, ori a fugit dreptatea de la ei? 

— Nebun gelos, îl întrerupse preoteasa, tu mă omori... 

— Nici vorbă că eu am să te omor și nu zeița ta care-i o stană 
de piatră... Cu mâinile astea, urlă el întinzând mâinile ca niște 
gheare, am să te sugrum, dacă vei ajunge cumva ibovnica... 

— Cui? 

— Știu și eu! Desigur a amândurora... A bătrânului asirian și a 
prințișorului ăstuia, căruia de-l voi mai prinde pe aici, am să-i 
crap capul. Prinţ! Are toate femeile din Egiptul întreg și... 
râvnește și la preotesele străine... Preotesele sunt pentru preoți, 
nu și pentru străini. 

Kama își veni în fire. 

— Dar tu nu ești străin pentru noi? zise ea cu trufie. 

— Viperă! izbucni grecul din nou. Eu nu pot fi străin pentru 
voi, de vreme ce darul vocii mele, cu care m-au hărăzit zeii, îl 
pun în slujba zeilor voștri. Și de câte ori cu ajutorul chipului meu 
i-aţi înșelat pe proștii ăia de asiatici, făcându-i să creadă că 
moștenitorul tronului egiptean profesează în taină credinţa 
voastră? 

— Taci! Taci! bâigui preoteasa, închizându-i gura cu mâna. 

Atingerea aceasta avu pesemne o oarecare vrajă, fiindcă 
grecul se liniști și începu să vorbească mai încet: 

— Ascultă, Kama. Zilele acestea va pluti spre golful Sebenytos 
o corabie grecească, al cărei căpitan este fratele meu. Stăruie 
ca marele preot să te trimită la Pi-Uto, de unde vom fugi, în 

sfârșit, în Grecia de miazănoapte, într-un loc ce n-a văzut încă 
fenicieni. 

— Dacă mă voi ascunde eu acolo, îl vor vedea, îl întrerupse 
preoteasa. 

— Un fir de păr de se va clinti din capul tău, șopti grecul 
înfuriat, îţi jur că Dagon și toţi fenicienii de aici își vor pierde 
capul, sau vor crăpa o dată cu mine! Vor vedea ei ce poate un 
grec! 

— lar eu îţi spun, răspunse cu aceeași voce preoteasa, că nu 
mă mișc de aici până nu voi strânge douăzeci de talanți. 
Deocamdată n-am decât opt... 

— De unde vei lua restul? 

— Mi-i vor da Sargon și locţiitorul faraonului. 

— În ce-l privește pe Sargon, da, dar pe prinţ nu-l vreau! 

— Ești un prost, Lykon. Nu vezi oare de ce-mi place puţin 
tinerelul ăsta? Seamănă leit cu tine! 

Grecul se liniști pe deplin. 

— De, de! mormăi el, înţeleg; când o femeie are de ales între 
moștenitorul tronului și un cântăreț ca mine... Dar sunt gelos și 
nestăpânit și de aceea te rog nu-l încuraja prea mult. 

O sărută, se furișă din casă și se topi în bezna parcului. 

Kama îl ameninţă din urmă cu pumnul. 

— Măscărici ticălos! șopti ea, pentru mine nu ești decât un 
rob care știe să cânte. 

Capitolul XXXV 


Au 


Venind a doua zi la fiul său, Ramses o găsi pe Sara plângând 
amarnic. La întrebarea lui, Sara îi spuse la început că n-a păţit 
nimic, apoi că-i cuprinsă de tristețe, iar la urmă îi căzu la 
picioare hohotind de plâns. 

— Stăpâne, stăpânul meu! șopti ea. Știu, nu mă mai iubeşti, 
dar nu-ţi mai primejdui cel puțin viaţa. 

— Cine ţi-a spus că nu te mai iubesc? o întrebă prinţul, mirat. 

— Ai doar trei femei noi în casa ta... toate de neam ales... 

— A... despre asta-i vorba... 

— Și acum îţi primejduiești viaţa pentru a patra... pentru o 
feniciană vicleană... 

Prinţul se tulbură. De unde putuse afla Sara despre Kama și 
mai ales, cum de ghicise că-i vicleană? 

— Așa cum praful pătrunde în cufere așa și veștile mincinoase 
se furișează în casele cele mai liniștite, zise Ramses. Cine ţi-a 
vorbit despre feniciană? 

— Mai știu eu? Vrăjitoarea și inima mea. 

— E amestecată așadar și o vrăjitoare? 

— Da, mi-a prezis lucruri îngrozitoare! Se spune că o 
preoteasă bătrână a aflat dintr-un glob de cristal că toţi vom 
pieri din cauza fenicienilor, sau cel puţin eu și fiul meu! izbucni 
Sara. 

— Și tu care crezi în lehova, te înspăimânţi de poveștile unei 
bătrâne neroade, sau poate chiar răuvoitoare? Unde-i marele 
tău Dumnezeu? 

— Dumnezeul meu este numai al meu, iar ceilalţi zei sunt ai 
tăi; deci trebuie să-i respect. 

— Și spui că bătrâna ţi-a vorbit despre fenicieni? întrebă 
Ramses. 

— Ea mi-a ghicit mai de mult, când stăteam încă lângă 
Memfis, și mi-a spus că trebuie să mă feresc de fenicieni. Și aici 
toata lumea vorbește despre o preoteasă feniciană. Mai știu și 
eu, poate că în mintea mea îngrijorată am vedenii... Unii 
povestesc chiar că de n-ar fi fost farmecele ei, n-ai fi sărit 
atunci, stăpâne, în arenă. Vai! Dacă te-ar fi ucis taurul? Și acum, 
când mă gândesc la nenorocirea ce ţi se putea întâmplă, îmi 
îngheaţă inima în piept. 

— Nu trebuie să crezi în toate astea Sara, o întrerupse prinţul, 
vesel. Pe cine apropii eu de inima mea stă atât de sus, încât 
nicio spaimă nu trebuie să-l atingă... Cu atât mai puţin niște 
vești neroade. 

— Dar ceasul rău? Se află oare vreun pisc destul de înalt care 
să ne pună la adăpost de loviturile lui? 

— Sarcina te-a obosit, Sara, îi spuse prinţul, iar arșița ţi-a 
zdruncinat mintea și-ţi faci inimă rea fără pricină. Potolește-te și 
veghează asupra fiului meu. Omul, spuse el căzând pe gânduri, 
oricine ar fi el, fenician ori grec, poate fi primejdios doar fiinţelor 
asemănătoare lui, nu nouă, zeilor acestei lumi. 

— Ce-ai spus despre grec? Ce fel de grec? întrebă Sara 
tulburată. 

— Am vorbit eu despre vreun grec? Nu știu nimic. Poate că 
mi-a scăpat cuvântul ăsta fără să vreau, poate că ţi s-a părut! Îi 
sărută apoi pe Sara și pe fiul lui și-și luă rămas bun de la ei. Dar 
neliniștea nu-l părăsi. „E cât se poate de limpede, își zicea el în 
gând; în Egipt nu se poate ţine ascunsă nicio taină. Sunt urmărit 
de preoţi și de curteni, chiar și atunci când sunt sau se prefac 
numai că sunt beţi; iar asupra Kamei veghează ochii de șarpe ai 
fenicienilor. Dacă până acum n-au ascuns-o din calea mea, asta 
înseamnă că nu prea ţin la virtutea ei. De altminteri, mie mi-au 
dezvăluit ei singuri înșelătoriile templului lor! Kama va fi a mea. 
Fenicienii sunt prea deștepţi, ca să ţină să-și atragă asupră-le, 
mânia mea”. 

Peste câteva zile veni la prinţ vrednicul preot Mentezufis, 
ajutorul marelui Herhor. Ramses, privind faţa palidă a prorocului 
și ochii lui lăsaţi în jos, bănui că și acesta știe despre feniciană și 
că va încerca, poate, în calitatea lui de preot, să-l mustre. Dar, 

de data aceasta, Mentezufis nu pomeni despre afacerile 
sentimentale ale moștenitorului. 

Salutându-l cu un aer oficial, prorocul se așeză și începu: 

— De la palatul din Memfis al stăpânului vieții veșnice am fost 
înștiințat că în zilele acestea a sosit la Pi-Bast marele preot 
caldeean lIstubar, astrolog al curţii și sfetnic al măriei-sale 
regelui Assar. Prinţul fu ispitit să-i spună la ureche care-i scopul 
sosirii lui Istubar, dar își mușcă buzele și tăcu. lar vestitul 
Istubar, urmă preotul, a adus cu sine documente din care se 
vede că nobilul Sargon, rudă a regelui Assar și satrap, e numit 
sol și împuternicit al acestui puternic monarh la noi. 

Ramses de abia își putea ţine râsul. Gravitatea cu care 
Mentezufis binevoise să-i dezvăluie o părticică din tainele de 
mult cunoscute de el, îl înveseli și-l făcu să-și spună în gând cu 
adânc dispreț: „Scamatorului ăsta nici nu-i trece prin cap că le 
cunosc toate înșelătoriile”. 

— Nobilul Sargon și onoratul Istubar, adăugă Mentezufis, vor 
merge la Memfis să sărute picioarele faraonului. Mai înainte, 
însă, măria-ta, în calitate de locţiitor al faraonului, vei binevoi 
să-i primești pe acești demnitari, precum și suita lor. 

— Cu multă plăcere, răspunse prinţul, îi voi întreba cu acest 
prilej și când ne va plăti Asiria tributul ce ni-l datorează. 

— Vei face una ca asta? zise preotul, uitându-se adânc în ochii 
lui. 

— Desigur! Tezaurul nostru e gol. 

Mentezufis sări de pe scaun și, cu o voce înceată, dar 
hotărâtă spuse: _ 

— Locţiitor al stăpânului și dătătorului nostru de viaţă! In 
numele părintelui tău te opresc să vorbești despre tribut cu 
oricine ar fi și mai ales cu Sargon, Istubar sau altcineva din suita 
lor. 

Prințul păli. 

— Părinte, zise el, ridicându-se la rândul lui în picioare, cu ce 
drept îmi poruncești tu mie? 

Mentezufis își desfăcu veșmântul și scoase de la gât un lanţ 
pe care era atârnat unul din inelele faraonului. 

Locţiitorul se uită la el, îl sărută cu evlavie și dându-l înapoi, 
spuse: 

— Voi îndeplini poruncile faraonului, stăpânul și părintele 
meu. 

Se așezară iarăși, amândoi. Prinţul îl întrebă pe preot: 

— Spune-mi, atunci, de ce nu trebuie Asiria să ne plătească 
tributul? S-ar înlătura astfel dintr-o dată toate neajunsurile de 
care suferă tezaurul statului. 

— N-avem putere să silim Asiria la plata tributului, răspunse 
rece Mentezufis. Noi avem o armată de o sută douăzeci de mii 
de soldaţi, iar Asiria are vreo trei sute de mii. Îți spun lucrul 
acesta cât se poate de tainic, ca unui înalt demnitar al statului. 

— Înţeleg. Dar de ce voi, demnitarii, care vă îngrijiţi de 
treburile ostășești, aţi micșorat armata cu șaizeci de mii? 

— Pentru ca veniturile curţii faraonului să fie mărite cu 
douăsprezece mii de talanţi, zise preotul. 

— Așa! Și de ce se duce. Sargon să-i sărute picioarele 
faraonului? 

— Nu știu. 

— Nu știi? Dar de ce n-aș ști-o eu, moștenitorul tronului? 

— Fiindcă sunt secrete de stat pe care de abia le cunosc 
câţiva înalți demnitari. 

— Pe care ar putea să nu le cunoască nici prea-veneratul meu 
părinte? 

— Desigur, răspunse Mentezufis, sunt lucruri despre care ar 
putea să nu aibă cunoștință nici chiar faraonul, dacă n-ar avea 
cea mai înaltă consacrare preoțească. 

— Ciudat lucru! spuse prinţul, după o clipă de gândire. Egiptul 
aparţine faraonului și cu toate acestea se pot întâmpla lucruri 
care lui să nu-i fie aduse la cunoștință... Cum trebuie să înțeleg 
asta? 

— Mai înainte de toate Egiptul îi aparţine lui Amon, răspunse 
preotul. Se cade deci ca tainele cele mai înalte să le cunoască 
numai aceia cărora Amon le-a dezvăluit voinţa și planurile sale. 

Ascultând toate acestea, prințul avea simțământul că se 
rostogolește pe un pat căptușit cu pumnale, sub care ardea un 
foc uriaș. 

Mentezufis vru să se ridice, dar prinţul îl opri. 

— Incă o vorbă, îi spuse el cu blândețe. Dacă Egiptul e atât de 
slab încât nici nu ne e îngăduit să pomenim despre tributul 
asirian... Se opri o clipă suflând din greu... Dacă starea în care 

se află e atât de nenorocită, urmă el, atunci ce siguranţă avem 
noi că nu vom fi atacați de asirieni? 

— De primejdia aceasta ne putem asigura printr-o pace, 
răspunse preotul. 

Moștenitorul făcu un gest energic cu mâna: 

— Nu se află pace pentru cei slabi! Tabletele de argint pe care 
va sta scrisă pacea nu ne vor feri de încercări, dacă în spatele 
lor nu vor veghea sulițele și paloșele. 

— Și cine ţi-a spus că nu vor veghea? 

— Tu însuţi. O sută douăzeci de mii de oameni trebuie să se 
plece în faţa unei armate de trei sute de mii. lar dacă asirienii 
vor izbuti să pătrundă odată, la noi, Egiptul va fi prefăcut în 
pustiu. 

Ochii lui Mentezufis scăpărară. 

— Dacă asirienii ar ajunge până la noi, strigă el, oasele lor n- 
ar mai vedea nicicând pământul strămoșilor! Am înarma 
nobilimea întreagă, cetele de muncitori și chiar pe osândiţii din 
mine. Am scoate comorile din toate templele și Asiria ar fi 
înfruntată de o armată de cinci sute de mii de luptători egipteni. 

Ramses fu încântat de explozia asta de patriotism. Îl apucă de 
mână și-i zise: 

— Dar dacă putem avea o astfel de armată de ce nu atacăm 
Babilonul? Viteazul Nitager nu ne cere oare îngăduinţa de câţiva 
ani? Faraonul nu-i oare neliniștit de fierberea din Asiria? Dacă le 
vom îngădui să-și mărească oștile, lupta va fi mai grea; dacă 
vom începe însă noi... 

Preotul îl întrerupse: 

— Ştii tu, oare, prinţul meu, ce e războiul, și încă un război în 
care ai de străbătut un pustiu? Cine poate ști dacă, mai înainte 
de a ajunge la Eufrat, jumătate din armată și din oamenii care 
duc poverile, n-ar pieri din pricina greutăților drumului? 

— Pierderile le putem răscumpăra printr-o singură bătălie, îl 
întrerupse Ramses. 

— Bătălie! repetă preotul. Ştii tu, oare, ce e o bătălie? 

— Cred că da! răspunse, trufaș, moștenitorul tronului, 
lovindu-și paloșul cu palma. 

Mentezufis dădu din umeri. 

— lar eu îţi spun că nu știi! Crezi că lucrurile stau ca la 
manevrele tale din care ai ieșit întotdeauna învingător, deși, 
uneori, trebuia să fii învins? 

Prințul se posomori. Preotul își vâri mâna sub veșmânt și, pe 
neașteptate, îl întrebă: 

— Ghicește ce ţin în mână? 

— Ce? repetă prinţul, uimit. 

— Ghiceşte repede și fără greș, stărui preotul, fiindcă greșind, 
pier două pâlcuri din oștile tale. 

— Ții un inel, răspunse moștenitorul înveselit. 

Mentezufis deschise pumnul: în el era o bucată de papirus. 

— Dar acum ce ţin? întrebă el din nou. 

— Un inel. 

— Nu, nu-i inel, ci o amuletă a divinei Hator, zise preotul. Vezi, 
continuă el, asta-i bătălia! Cât ţine lupta, soarta ne întinde în 
fiecare clipă mâna și ne cere să ghicim cât mai repede lucrurile 
ascunse acolo. Uneori greșim alteori ghicim, dar e vai și amar de 
acela care mai des greșește decât ghicește. Şi-i de o sută de ori 
mai rău pentru acela faţă de care soarta e nemilostivă silindu-l 
să facă greșeli peste greșeli. 

— Și totuși eu cred, eu simt aici, strigă moștenitorul bătându- 
se cu pumnul în piept, că Asiria trebuie să fie călcată în picioare! 

— Fie ca prin gura ta să vorbească Amon, zise preotul. Și așa 
e, adăugă el, Asiria va fi umilită, poate chiar de mâinile tale, dar 
nu acum... nu acum... Și Mentezufis își luă rămas bun. 

Prințul rămase singur. Își simţea capul dogorind ca în flăcări. 
„Așadar Hiram a avut dreptate când mi-a vestit că preoţii noștri 
ne înșală, își spuse Ramses în gând. Acum sunt sigur și eu că au 
încheiat cu caldeenii o învoială, pe care faraonul va fi silit s-o 
consfințească. Va fi silit! A mai auzit cineva un lucru atât de 
îngrozitor? El, stăpânul celor vii și al celor morți. El să fie silit să 
iscălească tratatul născocit de uneltitori? Răsuflarea i se opri. 
Oricum, Mentezufis s-a trădat. Adevărul e că, la nevoie, Egiptul 
poate ridica o armată de o jumătate de milion! Nici nu visam la 
o forță atât de mare! Și socotesc ei că mă vor speria poveștile 
cu soarta care ne cere să dezlegăm ghicitori? De-aș avea o 
armată de numai două sute de mii de oameni, instruiți așa cum 
sunt steagurile de oaste grecești și libiene, mă prind să dezleg 
toate ghicitorile de pe pământ și din cer”. 


332 


Prea-cinstitul proroc Mentezufis, întorcându-se în chilie, își 
mărturisea în sinea lui: „Are capul înflăcărat, îi plac femeile, e 
ușuratic, dar are o fire puternică. După faraonul slab de astăzi, 
tânărul moștenitor aproape că ne reamintește timpurile lui 
Ramses cel Mare. Peste zece ani stelele nefaste se vor schimba, 
prinţul va ajunge un bărbat în toată puterea cuvântului și va 
strivi Asiria. Din Ninive vor rămâne doar ruinele, Babilonul sfânt 
își va recăpăta rangul ce i se cuvine și singurul zeu, zeul 
prorocilor egipteni și caldeeni, va stăpâni din pustiul Libiei și 
până, hăt departe, la fluviul sfânt al Gangelui. Bine ar fi, însă, ca 
tânărul nostru să nu se facă de râs cu hoinărelile lui noptatice la 
preoteasa feniciană. Dacă ar fi văzut de cineva în grădina 
templului Astoret, poporul ar putea crede că moștenitorul pleacă 
fruntea la credinţa feniciană. lar Egiptului de Jos nu-i trebuie 
mult ca să-i renege pe toți zeii vechi. Ce mai amestecătură de 
neamuri!” 

Peste câteva zile Sargon îl înștiinţă oficial pe Ramses despre 
solia lui, exprimându-și dorinţa de a-l saluta pe el, moștenitorul 
tronului și rugându-l totodată să-i dea o suită formată din 
egipteni, care să-l conducă, cu toată cinstea cuvenită, până la 
picioarele faraonului. 

Prinţul amână răspunsul cu două zile și-i îngădui să se 
înfăţișeze peste alte două zile. Asirianul, obișnuit cu încetineala 
orientală în călătorii și afaceri, nu fu de loc surprins de acest 
lucru și nu-și pierdu timpul în zadar. Bău de dimineaţa și până 
seara, juca zaruri cu Hiram și cu alţi bogătași asiatici, iar în 
clipele libere, la fel ca și Ramses, se furișa la palatul Kamei. 
Acolo, ca om mai vârstnic și încercat ce era, îi oferea preotesei 
daruri bogate, de fiecare dată. lar simţămintele faţă de 
preoteasă și le exprima în chipul acesta: 

— De ce stai, tu, Kama la Pi-Bast și te ofilești? Cât ești tânără, 
te mai desfată slujba în fața altarelor zeiţei Astoret; dar, 
îmbătrânind, nu te poate aștepta nimic bun. |ţi vor lua straiele 
scumpe, în locul tău vor primi alta mai tânără, iar tu vei fi silită 
să câștigi un pumn de orz prăjit, ghicind viitorul sau 
supraveghind lăuzele. Eu, continuă Sargon, dacă zeii - drept 
pedeapsă - m-ar fi făcut femeie, aș fi vrut mai degrabă să fiu eu 
însămi lăuză, decât să port de grijă altora. De aceea îţi spun, ca 
un om înţelept ce sunt, părăsește templul și vino în haremul 

meu! Voi da pentru tine zece talanţi de aur, patruzeci de vaci și 
o sută de măsuri de grâu. Preoţii vor spune la început că le fac 
un mare rău și că-i vor pedepsi zeii, spre a putea stoarce și mai 
mult de la mine. Dar nu le voi da o drahmă mai mult, ci voi mai 
adăuga, poate, numai câteva oițe, iar ei vor oficia un serviciu 
solemn și îndată li se va arăta cereasca Astoret, care te va 
dezlega de jurăminte, mai ales dacă-i voi mai dărui zeiţei un lanţ 
sau un pocal de aur. Kama, ascultându-i vorbele, își mușca 
buzele ca să n-o pufnească râsul, în timp ce el vorbea mai 
departe: - Dacă vei merge la Ninive cu mine, ai să fii acolo o 
femeie de seamă. Am să-ţi dăruiesc un palat, cai, lectici, slujnice 
și sclavi. In timpul unei singure luni vei vărsa pe tine mai multe 
uleiuri parfumate decât oferiţi voi, aici, zeiței timp de un an 
întreg. Și cine știe, încheie el, vei plăcea poate regelui Assar iar 
el va binevoi să te ia în baremul lui. În cazul acesta vei fi și mai 
fericită, iar eu voi recăpăta ceea ce am dat pentru tine. 
XXX 

În ziua în care Sargon trebuia să i se înfăţișeze prinţului, lângă 
palatul moștenitorului au fost așezate oști egiptene și se adună 
o mare mulţime de oameni dornici de priveliști noi. 

Pe la amiază, în timpul celei mai cumplite arșiţe, alaiul asirian 
se ivi. In frunte pășeau străjile înarmate cu paloșe și bâte, în 
spate veneau câţiva alergători goi și trei călăreţi. Printre aceștia 
se aflau doi trâmbiţași și crainicul. La colțul fiecărei străzi 
trâmbiţașii dădeau semnalul, după care se auzea vocea 
puternică a crainicului: 

— lată, se apropie solul și împuternicitul marelui rege Assar, 
Sargon, ruda regelui, stăpân peste pământuri întinse, învingător 
în bătălii, stăpânitorul mai multor provincii. Oameni, cinstiţi-l așa 
cum se cuvine, ca prieten al înălțimii-sale faraonul, stăpânitorul 
Egiptului! 

După trâmbiţași veneau vreo douăzeci de asirieni călări cu 
tichii ascuţite, în tunici scurte și pantaloni strimţi. Caii lor păroși 
și puternici aveau pe cap și pe piept plăci de alamă în formă de 
solzi de pește. 

Urma apoi pedestrimea cu chivere pe cap și cu mantale lungi 
până la pământ. Prima ceată era înarmată cu măciuci grele, 
următoarea cu arcuri și a treia cu sulițe și scuturi. Pe deasupra, 
fiecare om purta paloș și platoșă. 

După soldaţi veneau caii, carele și lectica lui Sargon, 
înconjurată de slugi cu veșminte albe, roșii și verzi. Se iviră, în 
cele din urmă și cinci elefanţi cu lectici pe spinări; într-una din 
ele se afla Sargon, iar în cealaltă preotul caldeean Istubar. 

Alaiul îl încheiau tot soldații pedeștri și călări, precum și o 
fanfară asurzitoare, alcătuită din trompete, tobe, timpane și 
fluiere cu sunete ascuţite. 

Prinţul Ramses, înconjurat de preoți, ofițeri și nobili îmbrăcaţi 
în costume pitorești și bogate, îl aștepta pe solul asirian în 
marea sală de audienţe, deschisă din toate părţile. Era bine 
dispus, știind că asirienii aduceau daruri pe care poporul 
egiptean le putea socoti drept plata tributului. Când auzi însă în 
curte vocea puternică a crainicului lăudând virtuțile lui Sargon, 
prinţul se posomori. lar când ajunse până la urechile lui vorbele 
crainicului, care spunea că regele Assar este prietenul 
faraonului, fu cuprins de mânie. Nările i se umflară ca la un taur 
întărâtat, iar ochii îi scăpărară. Văzându-l, ofițerii și nobilii 
începură să se încrunte ameninţător și să-și îndrepte spadele. 
Mentezufis, văzându-le nemulțumirea, le strigă: 

— În numele faraonului poruncesc nobililor și ofiţerilor să-l 
primească pe vrednicul Sargon cu respectul cuvenit solului unui 
mare rege! 

Moștenitorul tronului își încruntă sprâncenele și începu să 
umble nerăbdător pe podiul pe care era instalat jilțul lui de 


locţiitor al faraonului. Ofițerii, însă, ca și nobilii, amuţiră 
înfricoșaţi, știind că cu Mentezufis, ajutorul lui Herhor, nu-i de 
glumit. 


Între timp, în curte, ostașii asirieni uriași, îmbrăcaţi în 
veșmintele lor grele, se înșiruiră pe trei rânduri, în faţa ostașilor 
egipteni, pe jumătate goi, și cu trupuri zvelte. Amândouă cetele 
se uitau una la alta întocmai ca o haită de tigri la o turmă de 
rinoceri. În inimile unora, ca și a celorlalţi, mocnea o ură 
străveche. Mai presus de ură era însă porunca. 

In clipa aceea elefanții îngenuncheară, trâmbițele egiptene și 
asiriene răsunară, cele două cete ale oștenilor ridicară armele în 
sus, poporul căzu cu faţa la pământ, iar cei doi demnitari 
asirieni, Sargon și Istubar, coborără din lectici. 

In sală, prinţul Ramses se așeză pe jilţul ridicat sub baldachin, 
iar la intrare apăru crainicul. 


335 


— Măria-ta! zise el adresându-i-se moștenitorului tronului. 
Solul și împuternicitul marelui rege Assar, preacinstitul Sargon și 
însoțitorul său, evlaviosul proroc Istubar, doresc să te salute și 
să ţi se închine, ţie, locţiitor și moștenitor al faraonului, facă zeii 
să ne trăiască în veci! 

— Roagă pe înălţimile-lor să poftească și să aducă bucurie 
inimii mele, răspunse prințul. 

În zornăit de arme și zale, Sargon pătrunse în sală, îmbrăcat 
într-un veșmânt verde, lung până la pământ și brodat des cu 
aur. Alături, într-o mantie albă ca zăpada, pășea evlaviosul 
Istubar, iar în urma lor veneau demnitari asirieni în straie 
bogate, purtând daruri pentru prinţ. 

Apropiindu-se de podiu, Sargon spuse ceva în limba asiriană; 
cuvintele sale fură de îndată tălmăcite în limba egipteană. 

— Eu, Sargon, comandant, satrap și ruda celui mai puternic 
rege, Assar, vin să te salut, locţiitor al celui mai puternic faraon, 
și drept semn al prieteniei veșnice să-ţi ofer daruri. 

Moștenitorul tronului își rezemă palmele de genunchi și 
rămase așa, nemișcat, asemenea statuilor strămoșilor lui 
domnești. 

— Tâlmaciule, întrebă Sargon, ai greșit oare spunându-i 
prințului prietenosul meu salut? 

Mentezufis, care stătea alături de podiu, se aplecă spre 
Ramses. 

— Măria-ta, șopti el, nobilul Sargon așteaptă răspunsul tău. 

— Atunci, răspunde-i, izbucni prinţul, că eu nu pricep în 
virtutea cărui drept vorbește cu mine de parcă ar fi deopotrivă 
cu mine în rang? 

Mentezufis se tulbură, ceea ce îl mânie și mai mult pe prinţ, 
ale cărui buze începură să tremure, în timp ce ochii-i scăpărară 
din nou. Caldeeanul Istubar înțelegând însă limba egipteană, îi 
zise repede lui Sargon: 

— Să cădem cu faţa la pământ! 

— De ce să cad cu faţa la pământ? întrebă Sargon, mânios. 

— Să cazi, de nu vrei să-ţi pierzi bunăvoința regelui nostru și 
poate chiar și capul... Zicând acestea, Istubar se întinse pe 
pardosea cât era de lung, iar alături de el căzu și Sargon. 

— De ce trebuie să zac pe burtă în faţa acestui copilandru? 
mormăi el indignat. 

— Fiindcă el e moștenitorul faraonului, răspunse Istubar. 

— Dar eu nu sunt locţiitorul stăpânului meu? 

— El va fi faraon, iar tu nu vei fi. 

— De ce se ceartă solii prea-puternicului rege Assar? îl întrebă 
prinţul pe tâlmaci, recăpătându-și din nou voia bună. 

— Se întreabă dacă urmează să-ţi arate și măriei-tale darurile 
aduse faraonului, sau să-ţi ofere doar darurile ce ţi-au fost 
trimise, răspunse tâlmaciul cu iscusință. 

— Da, vreau să văd darurile aduse tatălui meu, zise prinţul, și 
îngădui solilor să se ridice în picioare. 

Sargon se ridică, roșu de mânie sau de efort și se așeză pe 
pardosea, încrucișându-și picioarele sub el. 

— N-am știut, strigă el, că eu, ruda și împuternicitul marelui 
Assar, va trebui să șterg cu veșmintele mele praful de pe 
pardoseala locţiitorului egiptean! 

Mentezufis, care cunoștea limba asiriană, porunci, fără a-l mai 
întreba pe Ramses, să se aducă îndată două lavițe acoperite cu 
covoare, pe care numaidecât se așezară Sargon, gâfâind din 
greu și Istubar care-și păstra pe deplin liniștea. 

După ce se liniști, Sargon porunci să i se aducă o cupă mare 
de sticlă, un paloș de oţel și să fie trași în faţa intrării doi 
armăsari acoperiți cu harnașamente aurite. Când porunca îi fu 
îndeplinită, se ridică în picioare și închinându-se, vorbi: 

— Stăpânul meu, regele Assar, îţi trimite, măria-ta, o pereche 
de cai minunaţi, cu urarea să te poarte numai la izbânzi, un 
pocal, din care facă zeii să curgă în inima ta numai bucurie și un 
paloș cum altul nu se mai află decât numai în armurăria 
puternicului meu stăpân. 

Trase din teacă paloșul, destul de lung, ce lucea ca argintul și 
începu să-l înmlădie cu mâna. Paloșul se îndoi ca un arc și apoi, 
dintr-o dată, se îndreptă. 

— Într-adevăr, e o armă minunată, zise Ramses. 

— Dacă îngădui, locţiitor al faraonului, pot să-ți arăt încă o 
însușire a ei, zise Sargon, care, având prilejul să laude armele 
asiriene, foarte bune pe timpurile acelea, uitase de mânie. La 
cererea lui, unul din oștenii egipteni își trase paloșul de bronz, 
ţinându-l ca la atac. În clipa aceea Sargon ridică paloșul de oțel 
și lovind, reteză o bucată din arma soldatului. 

În sală se auzi un freamăt de uimire, iar pe faţa lui Ramses se 
iviră niște pete roșietice. „Străinul acesta, se gândea prinţul, mi- 
a luat taurul din circ, vrea să se însoare cu Kama și-mi arată o 
armă ce ne retează spadele de parc-ar fi din lemn”. Și simţi o și 
mai înverșunată ură față de regele Assar, faţă de toţi asirienii și 
față de Sargon îndeosebi. Cu toate acestea, încercă să se 
stăpânească și, cât se poate de cuwviincios, îl rugă pe sol să-i 
arate darurile aduse faraonului. 

Indată fură aduse lăzi uriașe de lemn parfumat, din care înalții 
dregători asirieni scoaseră pânzeturi înflorate, cupe, amfore, 
arme de oțel, arcuri din coarne de rinocer, platoșe aurite și 
scuturi bătute cu nestemate. 

Cel mai minunat dar era însă miniatura palatului regelui 
Assar, lucrată în argint și aur. Palatul era alcătuit din patru 
edificii, din ce în ce mai mici și suprapuse, fiecare înconjurat de 
coloane dese și având în loc de acoperiș, terase. Fiecare intrare 
era păzită de lei, ori de tauri înaripaţi cu cap de om. De 
amândouă laturile scărilor erau statuile supușilor regelui, 
aducând daruri, iar de o parte și de alta a podului de trecere se 
vedeau cai sculptați în cele mai felurite poziţii. Sargon trase 
unul din pereți și înăuntru se zăriră săli bogat împodobite. O 
admiraţie deosebită stârni și sala de audienţe, unde figurine 
mici îl înfățișau pe rege pe tronul lui înalt, precum și curtenii, 
ostașii și supușii veniţi să i se închine. Miniatura avea o înălţime 
aproape cât a unui stat de om și o lungime cât de două ori un 
stat de om. Egiptenii spuneau că numai acest dar al regelui 
Assar preţuia, el singur, cam o sută cincizeci de talanţi. 

Când lăzile fură duse, locţiitorul îi invită pe cei doi soli, ca și 
suita lor, la ospăț, în cursul căruia musafirii primiră daruri din 
belșug. Ramses se purtă atât de frumos, încât atunci când lui 
Sargon îi plăcu una din femeile sale, i-o dărui, firește, cu voia 
acesteia și cu consimţământul mamei sale. Fu, așadar, 
cuviincios și darnic, dar fruntea nu și-o descreţi. lar când 
Tutmozis îl întrebă cum îi plăcea palatul regelui Assar, prinţul 
răspunse: 

— Mi-ar părea și mai frumoase ruinele lui, în flăcările Ninivei. 

La ospăț, asirienii fură cât se poate de cumpătațţi. Cu tot 
belșugul de vinuri, băură puţin și nu se abătură cu nimic de la 
buna-cuviință. Sargon nu râse niciodată din cale afară de tare, 

așa cum obișnuia el; și stătea cu ochii pe jumătate închiși, pradă 
gândurilor lui. 

Numai cei doi preoţi, caldeeanul lIstubar și egipteanul 
Mentezufis erau liniștiți, ca niște oameni cărora le era dată 
știința viitorului și puterea asupra lui. 

Capitolul XXXVI 


SA 
È 


După primirea sa de către locțiitorul faraonului, Sargon mai 
rămase câtva timp la Pi-Bast, așteptând din Memfis scrisorile 
faraonului. Printre ofițeri și nobili începură să circule din nou 
zvonuri ciudate. 

Fenicienii povesteau, firește în cea mai mare taină, că preoții, 
nu se știe din ce pricină, nu numai că-i scutiseră pe asirieni de 
plata tributului rămas neplătit și că-i iertaseră pentru totdeauna 
de plata oricărui tribut, dar că, pe deasupra, pentru a le înlesni 
un război prin părţile nordice, încheiaseră cu ei și o pace, pe ani 
îndelungați. 

— Faraonul, spuneau ei, s-a îmbolnăvit și mai tare când a 
aflat despre înlesnirile făcute barbarilor. Prinţul Ramses e și el 
tare necăjit și umblă abătut; amândoi însă trebuie să se supună 
preoţilor, fiindcă nu sunt siguri de simţămintele nobilimii și ale 
armatei. 

Zvonul acesta stârni însă cea mai mare indignare în rândurile 
înaltei nobilimi. 

— Cum e cu putinţă, șopteau nobilii înecaţi în datorii, să nu 
aibă dinastia încredere în noi? Deci preoţii sunt porniţi și ţin cu 
orice preț să acopere de rușine și să ruineze Egiptul? Dacă Asiria 
poartă război undeva, departe, în nord, tocmai acum ar fi timpul 
ș-o încolțim și, cu prada luată, să se învioreze puţin tezaurul 
sărăcit al faraonului și nobilimii. 

Unii dintre tinerii nobili cutezau chiar să-l întrebe pe 
moștenitor ce părere avea el despre barbarii de asirieni. Prinţul 
tăcea, dar scânteierea ochilor și crisparea gurii îi dezvăluiau 
sentimentele. 

— Firește, șopteau mai departe nobilii, dinastia e încătușată 
de preoţi, nu are încredere în nobilime, iar Egiptul e ameninţat 
de o mare primejdie. 

De la indignarea aceasta nemărturisită, trecură repede la 
adunări tainice, ce aduceau chiar a uneltiri. Și cu toate că foarte 
mulţi erau aceia care luau parte la ele, preoţii, siguri de ei, ori 
poate orbiţi, nu știau nimic. Nici Sargon, deși presimţea ura 
aceasta, nu-i dădu nicio însemnătate. Vedea bine că Ramses nu- 
| putea suferi, dar punea acest lucru pe seama întâmplării de la 
circ și într-o și mai mare măsură pe gelozia pentru Kama. Știind 
că nimeni nu se putea atinge de el, în calitatea lui de sol, bea, 
benchetuia și se furișa aproape în fiecare seară la preoteasa 
feniciană, care îi primea, tot mai binevoitoare, și curtea și 
darurile. 

Aceasta era starea de spirit a celor de sus, când, într-o 
noapte, Mentezufis veni în goană la palatul lui Ramses, cerând 
să fie primit de prinţ numaidecât. 

Curtenii îi răspunseră că la Ramses se află una din femeile lui, 
așa că nu cutează să-l tulbure. Când însă Mentezufis stărui din 
toate puterile, prinţul fu chemat. 

Ramses, fără umbră de supărare, apăru peste o clipă. 

— Ce s-a întâmplat, îl întreabă el pe preot, a izbucnit oare 
războiul de te-ai ostenit să vii până la mine la o oră atât de 
târzie? 

Mentezufis se uită bine la Ramses și răsuflă ușurat, din adânc. 

— N-ai ieșit de loc în seara asta? întrebă el. 

— Nu, nici măcar un pas. 

— Pot deci să-mi dau pentru asta cuvântul meu de preot? 

Moștenitorul se miră. 

— Socot, răspunse el mândru, că nici nu-i nevoie de cuvântul 
tău, de vreme, ce l-am dat pe al meu. Dar despre ce e vorba? 

Trecură într-o odaie separată. 

— Ştii oare, zise preotul tulburat, ce s-a întâmplat acum un 
ceas? Sargon a fost prins și ciomăgit de câţiva tineri. 

— Cine? Unde? 

— Lângă locuinţa unei preotese feniciene, numită Kama, urmă 
Mentezufis, cercetând cu atenţie chipul moștenitorului. 

— Curajoși băieţi! răspunse prințul, dând din umeri. Să se 
năpustească asupra unui om atât de puternic! Cred că nu 
tocmai puţine coaste au fost rupte. 

— Dar să-l atace pe un sol, pe un sol care se bucură de 
ocrotirea suverană a Asiriei și Egiptului, zise preotul. 

— Ho! ho! râse prinţul. Regele Assar își trimite oare 
ambasadorii chiar și la dansatoarele feniciene? 

Mentezufis rămase nedumerit. Deodată se izbi peste frunte și 
strigă, izbucnind deopotrivă în hohote de râs: 

— la te uită ce nerod mai sunt și eu! Neobișnuit cu rânduielile 
politice, am uitat că Sargon, atunci când dă târcoale, noaptea, în 
preajma casei unei femei care dă de bănuit, nu mai e sol, ci un 
om obișnuit! Dar după o clipă adăugă: Oricum, e o întâmplare 
neplăcută. Sargon s-ar putea supăra pe noi. 

— Oh, preote, preote! spuse prinţul, dând din cap. Uiţi un 
lucru cu mult mai însemnat și anume că Egiptul nu trebuie să se 
sperie și nici chiar să-i pese dacă Sargon sau chiar regele Assar 
în persoană, se uită sau nu cu ochi buni la el. 

Mentezufis fu atât de tulburat de justeţea cuvintelor tânărului 
moștenitor, încât în loc să răspundă se închină în fața lui, 
mormăind: 

— Zeii te-au dăruit, măria-ta, cu înțelepciunea marilor preoţi. 
Fie ca numele lor să fie lăudat! Am vrut să poruncesc ca tinerii 
să fie urmăriţi și pedepsiţi; acum însă îţi cer sfatul, fiindcă văd 
că ești mai înţelept decât înțelepţii. Spune-mi deci, ce-i de făcut 
cu Sargon și cu derbedeii ăştia? 

— Înainte de toate să așteptăm până mâine, răspunse 
moștenitorul. Ca preot, știi mai bine că somnul dăruit de zei 
aduce adesea sfaturi minunate. 

— Dar dacă nici până mâine nu voi născoci nimic? întrebă 
Mentezufis. 

— În orice caz eu îl voi vizita pe Sargon și voi încerca să-i 
şterg din minte această întâmplare măruntă. 

Preotul plecă, pătruns de un mare respect pentru Ramses. lar 
în drum spre casă, își mărturisea în gând: „Sunt gata să las să 
mi se smulgă inima din piept dacă prințul a fost amestecat în 
întâmplarea asta: el n-a pus mâna pe ciomag, nici nu i-a 
îndemnat pe alții și nici chiar n-a avut cunoștință de cele 
petrecute. Un om care judecă lucrurile atât de limpede și de 

bine, nu poate fi părtaș la faptă. În cazul acesta pot începe 
cercetarea și de nu-l voi putea potoli pe barbarul cel miţos, îi voi 
trimite pe bătăuși în judecată. Frumoasă înţelegere de prietenie, 
care începe cu ciomăgeala solului!” 

Trufașul Sargon zăcu a doua zi până la amiază, pe un așternut 
de pâslă ceea ce de altfel i se întâmplă destul de des, adică 
după fiecare chef. Alături de el, pe o sofa joasă, ședea evlaviosul 
Istubar, cu ochii pironiţi în tavan și rostind rugăciuni. 

— Istubar, oftă solul, ești oare sigur că nimeni dintre ai noștri 
nu știe despre nenorocirea ce-a căzut pe capul meu? 

— Cine poate ști, dacă nu te-a văzut nimeni? 

— Dar egiptenii? gemu Sargon. 

— Dintre egipteni au aflat doar Mentezufis, prințul, și, firește, 
cunosc întâmplarea nebunii aceia care vor ţine minte, desigur, 
timp îndelungat pumnii tăi. 

— Da... se poate... Dar mi se pare că printre ei se afla și 
moștenitorul, care are nasul lovit, dacă nu chiar și rupt... 

— Moștenitorul are nasul întreg și nu s-a aflat printre ei, te 
încredințez eu! 

— În cazul acesta, suspină Sargon, prinţul e dator să tragă în 
țeapă pe câţiva dintre ei. Sunt sol doar. Trupul meu e sacru. 

— lar eu îţi spun, îl sfătui Istubar, să alungi mânia din inima ta 
și nici să nu te mai plângi. Dacă obraznicii aceia vor fi duși în 
faţa judecății, lumea întreagă o să afle că solul marelui rege 
Assar își face de lucru cu fenicienii și, ce-i mai rău, îi vizitează, 
de unul singur, în miez de noapte. 

Și ce vei răspunde, când dușmanul tău de moarte, Lik-Bagus, 
mai-marele tău, te va întreba: „Sargon, cu ce fel de fenicieni te- 
ai întâlnit și despre ce ai vorbit cu ei lângă templul lor, în 
mijlocul nopţii?” 

Sargon oftă, dacă putem numi oftat răgetul unui leu. 
` În clipa aceea se înfăţișă în grabă unul din ofițerii asirieni. 
Ingenunche, lovi pardoseala cu fruntea și-i zise lui Sargon: 

— Lumină a ochilor stăpânului nostru! în faţa ușii au sosit 
numeroși nobili și demnitari egipteni, iar în fruntea lor se află 
însuși moștenitorul tronului. Vor să intre, desigur, cu gândul de 
a te saluta. 

Dar, înainte ca Sargon să fi dat vreo poruncă, în ușa odăii se 
ivi prinţul. Dându-l la o parte pe asirianul uriaș care stătea de 

strajă, se apropie cu pași iuți de așternutul de pâslă. Solul, 
tulburat, făcu ochii mari, neștiind ce să facă: să fugă gol în altă 
odaie, ori să se ascundă sub așternut. 

Pe prag, câţiva oșteni asirieni stăteau uluiți de pătrunderea 
neașteptată, fără nicio ceremonie, a moștenitorului. Istubar le 
făcu însă un semn și dispărură după draperie. 

Prinţul era singur; suita o lăsase în curte. 

— Te salut, zise el, sol al marelui rege și oaspete al faraonului. 
Am venit să te vizitez și să te întreb de nu duci lipsă de nimic. 
lar dacă îţi îngăduie timpul și-ţi face plăcere, aș vrea ca în 
tovărășia mea și pe un cal din grajdurile tatălui meu să te plimbi 
prin oraș, înconjurat de suita noastră, așa cum se cuvine unui 
sol al puternicului rege Assar, căruia îi urez viață veșnică! 

Sargon asculta culcat, fără să înțeleagă o vorbă. lar când 
Istubar îi tălmăci vorbele prinţului, fu cuprins de o încântare atât 
de mare, încât începu să-și izbească fruntea de așternutul de 
pâslă, repetând mereu „Assar și Ramses”, „Assar și Ramses”. 
Când se liniști și după ce-i ceru iertare prinţului pentru starea 
necuviincioasă în care fusese găsit de un oaspete atât de ales și 
de nobil, adăugă: 

— Să nu-mi iei în nume de rău, măria-ta, că un vierme al 
pământului și un picior al tronului, cum sunt eu, îmi arăt bucuria 
de a te vedea venind la mine într-un chip atât de neobișnuit. Dar 
m-am bucurat de două ori. Întâi pentru că a căzut asupra mea o 
cinste supraomenească și apoi pentru că în inima mea neroadă 
și păcătoasă mi-am zis că tu, stăpâne, ai pus la cale pățania 
mea de ieri noapte. Mi s-a părut că printre ciomegele ce mi-au 
căzut pe spinare am simţit și ciomagul tău, care lovea, cu 
adevărat, din greu! 

Liniștitul Istubar tălmăci totul, cuvânt cu cuvânt, prințului. 
După care, moștenitorul, cu o demnitate într-adevăr regească 
răspunse: 

— Te-ai înșelat, Sargon. Și dacă nu ţi-ai fi recunoscut tu însuți 
greșeala, aș fi poruncit să ţi se numere îndată cincizeci de 
nuiele, ca să ţii minte că oameni de rangul meu nu atacă, în 
ceată, un singur om și încă în miez de noapte. 

În timp ce luminatul Istubar termina de tălmăcit răspunsul, 
Sargon se târî până la prinţ și-i îmbrăţișă picioarele, strigând: 

— Ești un mare om! Un mare rege! Slavă Egiptului care are un 
astfel de stăpân! 

Atunci prinţul îi răspunse: 

— Îți mai pot spune încă ceva, Sargon. Dacă ai fost atacat ieri- 
noapte, te asigur că lucrul n-a fost făcut de niciunul dintre 
curtenii mei. Socot că cu puterea pe care o ai tu, ai zdrobit 
țeasta multora dintre cei care te-au atacat. lar oamenii din jurul 
meu sunt teferi toţi. 

— A spus adevărul și a vorbit ca un înțelept! șopti Sargon la 
urechea lui Istubar. 

— Cu toate că, vorbi mai departe prinţul, fapta mârșavă n-a 
fost săvârșită din vina mea și a curții mele, m-am simţit totuși 
dator să-ţi micșorez supărarea pe acest oraș, în care ai fost 
primit atât de nedemn. De aceea am venit eu însumi să te 
vizitez în iatacul tău și de aceea ușa casei mele îţi va fi deschisă 
la orice oră, și de câte ori vei binevoi să mă vezi. Și acum, te rog 
să primești de la mine acest neînsemnat dar. Și, vârându-și 
mâna sub tunică, scoase un lanţ bătut în rubine și safire. 

Uriașul Sargon nu-și putu opri lacrimile, ceea ce îl mișcă pe 
prinţ, dar nu-l scoase pe Istubar din nepăsarea lui. Preotul știa 
că lui Sargon, ca sol al unui rege înţelept, îi stau oricând la 
îndemână lacrimile și semnele de bucurie sau mânie. 

Locţiitorul faraonului mai zăbovi încă o clipă, apoi își luă 
rămas bun de la sol. lar când ieși, își zise în gând: „Asirienii, cu 
toată barbaria lor, nu sunt totuși oameni răi, de vreme ce știu să 
pretuiască mărinimia”. 

lar Sargon rămase atât de tulburat, încât porunci să i se 
aducă numaidecât vin și bău, bău până seara. 

La o bună bucată de timp după apusul soarelui, preotul 
Istubar ieși pentru o clipă din iatacul lui Sargon și în curând se 
întoarse, dar printr-o ușă dosnică. După el veneau doi oameni 
înfășuraţi în mantale de culoare închisă. Când își scoaseră 
glugile, Sargon recunoscu într-unul pe marele preot Mefres, iar 
în celălalt pe prorocul Mentezufis. 

— Îţi aducem, nobile sol, o veste bună, zise Mefres. 

— O, de-aș putea să vă dau și eu una la fel! exclamă Sargon. 
Staţi jos sfinţi și cinstiţi bărbaţi. Și cu toate că am ochii înroșiţi, 
puteţi vorbi cu mine ca și cum aș fi treaz de-a binelea. Ameţit 
fiind chiar, nu-mi pierd minţile, ci dimpotrivă. Nu-i așa, Istubar? 

— Vorbiţi, le spuse caldeeanul. 

— Astăzi, începu Mentezufis, am primit o scrisoare de la prea- 
cinstitul Herhor. Îmi scrie că înălţimea-sa, faraonul, să ne 
trăiască veșnic, așteaptă solia ta în palatul său minunat de 
lângă Menmfis și că stăpânul nostru, să ne trăiască veșnic, e 
binevoitor în ceea ce privește încheierea păcii. 

Sargon se mai clătina încă în așternutul lui de pâslă, dar ochii 
îi erau aproape treji. 

— Voi merge, răspunse el, la luminăţia-sa faraonul să trăiască 
veșnic, și voi pune în numele stăpânului meu pecetea pe 
înţelegerea noastră, numai dacă va fi scrisă pe cărămizi, în 
scriere cuneiformă fiindcă eu n-o înțeleg pe a voastră. Voi sta, 
chiar și o zi întreagă, pe burtă, în faţa faraonului să trăiască 
veșnic, și voi iscăli înţelegerea. Dar cum o s-o îndepliniţi voi... 
Ha!... Ha!... Ha!... nu prea știu... încheie el, râzând grosolan. 

— Cum cutezi, slujitor al marelui rege Assar, să te îndoiești de 
bunăvoința și de buna-credința stăpânului nostru? strigă 
Mentezufis. 

Sargon se mai trezi puțin. 

— Eu nu mă gândesc la faraon, răspunse el, ci la moștenitorul 
tronului. 

— E un tânăr plin de înțelepciune, care fără să șovăie câtuși 
de puțin, va îndeplini voința tatălui său și a marelui sfat al 
preoților, zise Mefres. 

— Ha!... ha!... ha!... râse din nou barbarul beat. Prințul vostru, 
o, zei, să-mi răsuciți mădularele dacă vorbele mele nu-s 
adevărate... Tare aş vrea ca Asiria să aibă un astfel de 
moştenitor. Erpatrul nostru asirian e un învăţat, un preot. Când 
e vorba să pornească la război, se uită mai întâi la stelele de pe 
cer, apoi sub coada găinilor... Erpatrul vostru ar vedea însă câtă 
oaste are, unde-i strâns dușmanul și s-ar năpusti asupra lui ca 
un vultur asupra unei oi! lată un oștean adevărat! Un adevărat 
rege! Nu-i dintre aceia care ascultă de sfaturile preoţilor. El se 
va sfătui cu propriul lui paloș, iar voi veţi trebui să-i ascultați 
poruncile... De aceea, cu toate că voi iscăli înțelegerea, va 
trebui să-i spun stăpânului meu că în afară de faraonul bolnav și 
de preoţii înţelepţi se mai află pe-aici și tânărul moștenitor al 
tronului, leu și taur în același timp, cu miere pe buze și cu 
trăsnete în inimă. 

— Vei spune un neadevăr, adăugă Mentezufis. Fiindcă prinţul 
nostru, cu toate că-i aprig la mânie și petrecăreț ca orice tânăr, 
știe să respecte și sfatul înțelepţilor și înaltele puteri ale ţării. 

Sargon dădu din cap. 

— O, voi înţelepţi! Cititori în stele, zise el, batjocoritor. Eu sunt 
un om neînvățat, un oștean obișnuit, care nu sunt totdeauna în 
stare să-mi zgârii numele fără pecete. Voi sunteți înţelepţi, eu 
un om fără învăţătură, dar pe barba regelui meu, n-aș face 
schimb cu înțelepciunea voastră! Fiindcă voi sunteţi niște 
oameni în fața cărora s-a deschis lumea cărămizilor și 
papirusurilor, dar s-a închis lumea cea adevărată, în care trăim 
cu toţii. Eu nu sunt înţelept, dar am miros de câine. Și așa cum 
câinele adulmecă ursul de departe, la fel și eu, cu nasul meu 
înroșit, îl simt pe oșteanul adevărat. Voi să-i daţi sfaturi 
prinţului! Nu vedeţi că încă de pe acuma se joacă cu voi, ca 
șarpele cu porumbelul? Eu, cel puţin, nu vreau să mă înșel și, cu 
toate că prinţul pentru mine e bun ca un tată adevărat, simt prin 
piele cum și pe mine și pe asirienii mei ne urăște ca tigrul pe 
elefant. Ha!... ha!... Daţi-i numai o armată și peste trei luni va 
ajunge la porţile Ninivei, dacă pe drum i se vor înmulţi soldații, 
în loc să i se împuţineze. 

— Chiar de-ar fi adevărat tot ce spui, îl întrerupse Mentezufis, 
chiar dacă prinţul nostru ar vrea să ajungă la porţile Ninivei, tot 
nu va ajunge. 

— Și cine-l va opri, când va deveni faraon? 

— Noi. 

— Voi! Voi! Ha! ha! ha! râse Sargon. Voi vă închipuiţi și acum 

că tânărul acesta nu știe nimic de învoiala noastră. lar eu... iar 
eu... ha!... ha!... ha!... eu vă spun că el știe tot; de nu, mă las 
jupuit de piele și tras în ţeapă... Credeţi că fenicienii ar fi atât de 
liniștiți dacă n-ar fi siguri că tânărul leu egiptean îi va apăra de 
taurul asirian? 
_ Mentezufis și Mefres se uitară unul la altul cu coada ochiului. 
li înspăimântase aproape geniul barbarului, care le dezvăluise, 
cu tot curajul, un lucru pe care ei nu-l luaseră de loc în seamă. 
Intr-adevăr, ce s-ar întâmplă dacă moștenitorul tronului le-ar fi 
ghicit planurile și-ar încerca acum să le pună bețe în roate? Din 
încurcătura asta de-o clipă îi scăpă însă lstubar, care până 
atunci tăcuse. 

— Sargon, zise el, te amesteci în treburi ce nu te privesc. 
Datoria ta e să închei pace cu Egiptul, o pace așa cum dorește 
stăpânul nostru. lar ce știe sau ce nu știe, ce va face ori ce nu 
va face moștenitorul tronului egiptean, nu-i treaba ta. Mai ales 
că sfatul suprem al preoților, veșnic vieţuitor, ne încredințează 
că pacea va fi dusă la îndeplinire. Cum și în ce chip, nu trebuie 
să ne batem noi capul. 

Tonul sec cu care rostise Istubar aceste cuvinte, potoli veselia 
zgomotoasă a solului. Sargon dădu din cap și mormăi: 

— In cazul ăsta păcat de băiat! E un mare luptător și-un om 
mărinimos. 

Capitolul XXXVII 


SA 
È 


După ce-l vizitară pe Sargon, cei doi sfinți bărbați, Mefres și 
Mentezufis, înfășurându-se bine în pelerinele lor, se întoarseră 
acasă, îngândurați. 

— Cine știe, spuse Mentezufis, dacă beţivanul ăsta de Sargon 
n-o fi având dreptate în privința moștenitorului tronului? 

— În cazul acesta lIstubar ar avea și mai multă dreptate, 
răspunse Mefres, aspru. 

— Să nu ne grăbim. Va trebui mai întâi să ne lămurim asupra 
prinţului, zise Mentezufis. 

— N-ai decât s-o faci. 

A doua zi cei doi preoți, cu o înfățișare foarte gravă, veniră la 
moștenitor, rugându-l să le acorde o convorbire tainică. 

— Ce mai e? întrebă prinţul, s-a întâmplat iarăși ceva cu 
vrednicul Sargon? A mai îndeplinit vreo solie nocturnă? 

— Din păcate nu-i vorba de Sargon, răspunse marele preot 
Mefres. Printre oameni umblă zvonul că măria-ta ai legături 
strânse cu necredincioșii de fenicieni. 

După aceste cuvinte prinţul înţelese îndată care era scopul 
vizitei preoţilor și sângele începu să fiarbă în el. Își dădu 
totodată seama că acesta era numai începutul luptei dintre el și 
casta preoțească și, așa cum se cuvenea unui fiu de faraon, se 
potoli într-o clipă. Pe faţă își întipări chiar expresia unei naive 
curiozităţi. 

— lar fenicienii sunt oameni primejdioși și dușmani înnăscuți 
ai statului, adăugă Mefres. 

Moștenitorul zâmbi. 

— Dacă voi, răspunse el, aţi vrea să-mi Împrumutați bani și 
dacă ați avea pe lângă temple și fete frumoase, aș fi silit să mă 

văd mai des cu voi. Așa că, de voie de nevoie, a trebuit să mă 
împrietenesc cu fenicienii! 

— Spun unii că te duci nopţile la feniciana ceea... 

— Și trebuie să fac astfel, până când îi voi vâri minţile în cap 
fetei și se va hotărî să se mute în casa mea. Dar să nu vă 
temeţi, mă duc cu paloșul la șold, iar dacă cineva ar cuteza să- 
mi aţină calea... 

— Dar din pricina acestei feniciene ești pornit împotriva 
solului și împuternicitului regelui asirian? 

— Nu, nu din pricina ei, ci din pricină că Sargon pute a seu. De 
altminteri, ce rost au toate astea? Doar voi nu sunteți paznicii 
femeilor mele și socot că nici Sargon nu vi le-a încredințat pe ale 
lui; așadar, spuneți pe șleau, ce vreţi? 

Mefres rămase atât de încurcat, încât roșeața îi învălui până și 
capul lui ras. 

— Adevărat ai vorbit, răspunse el, când ai spus că n-ar trebui 
să ne pese de femeile tale. Dar ce-i mai rău e că poporul se miră 
cum de ţi-a împrumutat vicleanul Hiram atât de ușor o sută de 
talanti și încă fără vreun zălog... 

Buzele prințului tremurară, dar din nou își păstră liniștea și 
zise: 

— Nu-s eu de vină dacă Hiram se încrede în cuvântul meu mai 
mult decât bogătașii egipteni! El știe că mai degrabă aș renunța 
la armele moștenite de la strămoși, decât să nu-i plătesc ceea 
ce-i datorez. E sigur și de dobândă, fiindcă nici nu mi-a pomenit 
de ea. Nici nu mă gândesc să vă ascund credința mea că 
fenicienii sunt mai iscusiţi decât egiptenii. Un bogătaș de-al 
nostru până s-ar hotărî să-mi împrumute o sută de talanţi, s-ar 
tot codi, ar tot ofta de zor și-ar tărăgăna lucrurile vreo lună de 
zile, ca la sfârșit să-mi ia un zălog mare și o dobândă și mai 
mare. Fenicienii în schimb, care cunosc mai bine inimile 
prinților, ne dau bani și fără judecător, și fără martori. 

Marele preot era atât de atins de ironia calmă a lui Ramses, 
încât tăcu, mișcându-și doar buzele. Mentezufis îl scoase din 
încurcătură, întrebând pe neașteptate: 

— Ce-ai spune, măria-ta, dacă am încheia o pace, prin care i- 
am da Asiriei Asia de miazănoapte, împreună cu Fenicia? 
Vorbind așa, își pironi ochii pe faţa moștenitorului. Prinţul îi 
răspunse însă domol: 

— Aș spune că numai niște trădători l-ar putea îndemna pe 
faraon să încheie o asemenea pace. 

Amândoi preoţii se tulburară Mefres ridică braţele în sus, iar 
Mentezufis strânse pumnii. 

— Dar dacă siguranţa statului ar cere-o? insistă Mentezufis. 

— Ce vreţi de la mine? izbucni prinţul. Vă amestecați în 
datoriile și femeile mele, mă înconjurați de iscoade, îndrăzniţi 
să-mi faceți mustrări, iar acum îmi mai puneti și niște întrebări 
viclene. Uite, v-o spun pe șleau: chiar de-ar fi să mă otrăviţi, eu 
n-aș semna o pace ca asta! 

Din fericire, lucrul acesta nu-l hotărăsc eu, ci faraonul, a cărui 
voinţă trebuie s-o îndeplinim cu toții. 

— Ce-ai face deci, dacă ai fi faraon? 

— Aş face ceea ce ar cere cinstea și interesul statului. 

— De aceasta nu mă îndoiesc, zise Mentezufis. Dar ce înţelegi 
măria-ta prin interesul statului? Cine ne-ar putea lămuri? 

— Dar sfatul suprem ce treabă are? strigă prințul, de data 
aceasta cu o mânie prefăcută. Spuneţi că e alcătuit numai din 
înţelepţi. Să ia ei atunci, pe răspunderea lor, pacea, pe care euo 
socotesc drept rușinea și pierzania Egiptului. 

— De unde știi, răspunse Mentezufis, că divinul tău părinte n- 
a procedat tocmai așa? 

— Atunci de ce mă mai întrebaţi pe mine? Ce fel de cercetare 
e asta? Cine vă dă dreptul să azvârliți ochii în adâncul inimii 
mele? Ramses se prefăcu că-i atât de indignat, încât amândoi 
preoţii se potoliră. 

— Măria-ta vorbești așa cum se cuvine să vorbească un bun 
egiptean, zise Mefres. Căci și pe noi ne doare încheierea unei 
asemenea păci, dar... siguranţa statului cere uneori să ne 
plecăm în faţa împrejurărilor. 

— Ce împrejurări? strigă prinţul. Am pierdut cumva o mare 
bătălie? Nu mai avem oare oști? 

— Vâslași ai navei pe care Egiptul plutește pe fluviul veșniciei 
sunt zeii, răspunse pe un ton solemn marele preot, iar cârmaci 
este tatăl tuturor făpturilor. Uneori ei opresc nava, ori o fac să 
cotească, spre a ocoli vârtejurile primejdioase pe care noi nici 
măcar nu le zărim. In asemenea cazuri e nevoie din partea 
noastră doar de răbdare, de supunere, pentru care mai curând 


351 


sau mai târziu vom primi o însutită răsplată, întrecând tot ceea 
ce ar putea născoci un muritor. 

După acestea, preoţii îl părăsiră pe prinţ, încredințați că deși 
mânios pe înţelegere n-o va călca, asigurând Egiptului timpul de 
liniște de care avea nevoie. După plecarea lor, Ramses îl chemă 
pe Tutmozis și, când fură între patru ochi, mânia și jalea 
îndelung înăbușite, izbucniră. Se aruncă pe canapea, se zvârcoli 
ca un șarpe, se izbi cu pumnii în cap și plânse. 

Inspăimântat, Tutmozis așteptă până ce-i trecu furia, apoi îi 
dădu apă cu vin, aprinse ierburi cu miresme liniștitoare și la 
urmă se așeză lângă el și-l întrebă despre pricina acestei purtări 
lipsite de bărbăţie. 

— Stai aici, îi zise moștenitorul fără să se ridice. Uite, astăzi 
sunt sigur că preoţii noștri au încheiat cu Asiria o pace 
rușinoasă. Fără război și chiar fără niciun fel de condiţii din 
amândouă părțile! Iți dai seama cât pierdem prin asta? 

— Dagon mi-a spus că Asiria vrea să ia în stăpânire Fenicia. 
Dar fenicienii nu sunt prea înspăimântați, deoarece regele Assar 
poartă război la hotarul dinspre miazănoapte și răsărit, unde 
sunt popoare numeroase și nespus de viteze, așa că nu se poate 
ști cum se va sfârși expediţia, în orice caz, fenicienii vor avea 
câţiva ani de liniște, ceea ce le e de ajuns pentru a-și pregăti 
apărarea și a-și găsi prieteni. 

Prinţul îl întrerupse nerăbdător: 

— Uite, vezi, până și Fenicia se va înarma, poate chiar și 
vecinii ei toţi, câţi o înconjoară. Noi, pe puţin, vom pierde 
tributul din părțile asiatice, rămas neplătit, și care se ridică la 
peste o sută de mii de talanţi, repetă prinţul. O, zei! Suma asta 
singură și ar umple dintr-o dată vistieria faraonului. lar dacă am 
ataca Asiria la timp potrivit, în Ninive și în palatul regelui Assar 
am găsi comori nesfârșite. Și mai gândește-te câţi sclavi am 
putea lua! O jumătate de milion, chiar, de oameni nespus de 
puternici și atât de sălbatici, încât robia lor în Egipt, ori munca 
cea mai grea la canale sau în mine, li s-ar părea o nimica 
toată... Rodnicia pământului ar crește în vreme de câţiva ani, 
poporul sărăcit s-ar odihni și, mai înainte de a pieri cel din urmă 
sclav, statul și-ar redobândi vechea putere și avuţie. Și toate 
acestea le vor irosi preoţii, cu ajutorul câtorva table de argint 

scrise și al câtorva cărămizi pline cu semne în formă de săgeți, 
pe care nu le înţelege nimeni dintre noi. 

Ascultând jelania prinţului, Tutmozis se ridică de pe scaun, 
privi cu băgare de seamă în odăile învecinate, să vadă dacă nu 
trage cineva cu urechea, apoi se așeză din nou lângă Ramses și 
începu să-i vorbească în șoaptă: 

— Nu te descuraja, prințe! După câte știu, toţi nomarhii, toate 
căpeteniile oștirii au auzit și ei câte ceva despre pacea aceasta 
și sunt indignaţi. Dă-ne numai un semn și vom sparge toate 
cărămizile păcii în capul lui Sargon și chiar al lui Assar. 

— Dar lucrul acesta ar însemna o revoltă împotriva faraonului, 
răspunse prințul, tot atât de încet. 

Chipul lui Tutmozis se întristă. 

— N-aș vrea, zise el, să-ţi însângerez inima, dar tatăl tău e 
grav bolnav. 

— Nu-i adevărat! sări prinţul. 

— Ba da, e adevărat, numai că nu trebuie să te trădezi că știi 
ceva. Faraonul e tare obosit de șederea lui pe pământ și dorește 
să ne părăsească. Dar preoţii nu-l lasă, iar pe tine nu te cheamă 
la Memfis, ca să poată iscăli nestânjeniţi pacea cu Asiria. 

— Sunt niște trădători! Trădători! șopti prinţul furios. 

— De aceea nu vei avea nicio greutate în ruperea tratatului, 
când vei lua puterea după tatăl tău, să ne trăiască veșnic! 

Prinţul căzu pe gânduri. 

— E mai ușor, zise el, să iscălești o pace decât s-o rupi... 

— Nici s-o rupi nu-i greu! zâmbi Tutmozis. În Asiria nu se află 
oare seminţii războinice care ne pot călca hotarele? Viteazul 
Nitager nu veghează oare cu armata lui, să-i răpună pe 
năvălitori și să mute războiul în ţările lor? Și crezi că Egiptul nu 
va găsi oameni doritori de luptă și de avuţii? Vom merge cu toții, 
fiecare din noi poate dobândi ceva și deci, își poate asigura, într- 
un fel sau altul, viața. lar bogăţiile zac în temple și mai ales în 
Labirint”?! 

— Cine le va putea scoate de acolo? adăugă prințul, 
neîncrezător. 


5 Construcţie uriașă ridicată de Amenhotep al III-lea, în perioada Regatului Mijlociu (sec. XIX 
î.e.n.), la est de lacul Moeris, având 3000 de încăperi dintre care 1500 subterane și slujind drept 
morminte faraonilor. 

— Cine? Fiecare nomarh, fiecare ofiţer va face lucrul acesta, 
numai să aibă poruncă de la faraon, iar preoţii mai tineri ne vor 
arăta chiar ei calea spre ascunzători. 

— Nu vor cuteza. Le va fi frică de pedeapsa zeilor. 

Tutmozis făcu un gest dispreţuitor cu mâna. 

— Suntem oare ţărani ori păstori, ca să ne fie frică de zei, de 
zeii de care-și bat joc evreii, fenicienii și grecii, și pe care soldaţii 
mercenari îi înjură fără să pățească nimic? Preoţii au născocit 
toate poveștile astea despre zei în care nici ei nu cred. Ştii bine 
că în temple nu-i recunoscut decât un singur zeu și că preoții 
săvârșesc toate „minunile” de care apoi ei singuri râd. Numai 
țăranii mai cad cu fața la pământ înaintea statuilor lor. 
Muncitorii însă se îndoiesc de pe-acum de atotputernicia lui 
Osiris, Horus și Set, scribii înșală zeii la socoteli, iar preoţii se 
folosesc de ei ca de un lanț cu lacăt, pentru a le păzi tezaurele. 
Oho! au trecut vremile când Egiptul întreg credea în tot ceea ce 
i se spunea de către cei din temple. Astăzi, noi înjurăm zeii 
fenicieni, fenicienii pe ai noștri și totuși trăsnetele nu cad asupra 
nimănui. 

Prințul se uită atent la Tutmozis. 

— De unde îţi vin gândurile astea? îl întrebă el. Doar nu-i mult 
de când îngălbeneai numai când îţi pomenea cineva de preoți. 

— Atunci eram singur, dar astăzi, când știu că toată nobilimea 
are aceleași păreri ca și mine, mă simt cu mult mai bine. 

— Dar cine i-a vorbit nobilimii și cine ţi-a spus și ţie despre 
pacea cu Asiria? 

— Dagon și alţi fenicieni, răspunse Tutmozis. Ne-au și făgăduit 
să răscoale seminţiile asiatice atunci când va veni timpul pentru 
ca armatele noastre să aibă pricină pentru trecerea hotarelor. 
lar când vom ajunge pe drumul ce duce la Ninive, fenicienii și 
prietenii lor se vor uni cu noi. Și vei avea o armată, cum nici 
Ramses cel Mare n-a avut! 

Prințului nu-i prea plăcea zelul de care dădeau dovadă 
fenicienii; nu scoase însă niciun cuvânt în această privinţă. În 
schimb, întrebă: 

— Și ce se va întâmplă dacă preoţii vor afla despre uneltirile 
voastre? Să știi că niciunul din voi nu va scăpa de moarte! 

— Nu vor afla nimic, răspunse Tutmozis, voios. Prea sunt 
încrezători în puterea lor și-și plătesc prost iscoadele, iar prin 

lăcomia și trufia lor au pierdut dragostea oamenilor din întreg 
Egiptul, astfel că, nobilimea, armata, scribii, muncitorii și chiar și 
preoții mărunți de abia așteaptă semnalul ca să se năpustească 
asupra templelor, să ia comorile de acolo și să le pună la 
picioarele tronului. lar când vor pierde comorile, sfinţii bărbaţi își 
vor pierde și toată puterea lor. Vor înceta să mai facă minuni, 
fiindcă și pentru lucrul acesta e nevoie de inele de aur. 

Prințul îndreptă convorbirea pe alt făgaș și, în cele din urmă, îi 
făcu semn lui Tutmozis să se retragă. 

Când rămase singur, căzu pe gânduri. Ar fi fost încântat de 
pornirea dușmănoasă a nobilimii împotriva preoţilor, ca și de 
dorinţele ei războinice, dacă avântul acesta n-ar fi izbucnit atât 
de neașteptat și dacă în dosul lui nu s-ar fi ascuns fenicienii. 
Lucrul acesta îl silea să fie cu băgare de seamă, fiindcă în 
privinţa treburilor Egiptului el socotea că-i mai bine să te încrezi 
în patriotismul preoților decât în prietenia fenicienilor. Își aminti 
însă de cuvintele tatălui său, care-i spusese că fenicienii sunt 
sinceri și cinstiţi atunci când sunt în joc propriile lor interese. Și 
nu încăpea nicio îndoială că fenicienii erau cât se poate de 
interesaţi să nu cadă sub stăpânirea asirienilor. In caz de război 
se putea deci conta pe ei, deoarece înfrângerea egiptenilor ar fi 
avut grele urmări în primul rând pentru Fenicia. Pe de altă parte 
Ramses nu socotea că preoţii, chiar încheind o pace atât de 
înjositoare cu Asiria, ar fi săvârșit o trădare. Nu, nu erau 
trădători, ci numai niște demnitari cotropiţi de lene. Le 
convenea pacea, deoarece în timp de pace își puteau mări 
comorile și puterea. Nu voiau război deoarece războiul ar fi 
sporit puterea faraonului, iar pe ei i-ar fi silit la cheltuieli uriașe. 

Și iată că tânărul prinţ, cu toată lipsa lui de experienţă, 
înţelese că trebuie să fie prevăzător, să nu se pripească, să nu 
condamne pe nimeni, dar nici să nu se încreadă prea mult în 
cineva. Se hotărâse pentru războiul cu Asiria, nu pentru că îl 
doreau nobilimea și fenicienii, ci pentru faptul că Egiptul avea 
nevoie de tezaure pline și de sclavi. Fiind deci pentru război, 
voia să facă lucrurile cu chibzuinţă. Voia să atragă cu încetul 
casta preoțească de partea războiului și numai în caz de 
împotrivire s-o strivească cu ajutorul armatei și al nobilimii. 

În vreme ce Mefres și Mentezufis glumeau pe seama prorocirii 
lui Sargon care spusese că moștenitorul nu se va supune 

preoţilor, ci îi va sili la supunere, prințul avea de pe acum gata 
planul de a-i subjuga, știind chiar mijloacele de care dispune în 
acest scop. lar clipa începerii luptei, ca și desfășurarea ei, le lăsa 
pe seama viitorului. „Timpul e cel mai bun sfătuitor”, își zicea el 
în gând. Era calm și mulțumit ca un om care după o șovăire 
îndelungată știe ce are de făcut și e încrezător în propriile lui 
puteri. 

De aceea, spre a alunga până și urmele proaspetei lui 
tulburări, se duse la Sara. Jocul cu micuțul lui fiu îi alina 
întotdeauna grijile și-i umplea inima de seninătate. Trecu prin 
grădină, intră în casa primei sale ibovnice și din nou o găsi 
plângând. 

— O, Sara! strigă el, de-ai avea Nilul în pieptul tău, ai fi în 
stare să-l reverși tot, prin lacrimile tale! 

— Gata, nu mai plâng, răspunse ea, cu toate că din ochi i se 
scurgeau șiroaie și mai îmbelșugate. 

— Ce s-a întâmplat? o întrebă prințul. Ai chemat iarăși vreo 
vrăjitoare care te sperie cu fenicienele? 

— Nu mă tem de feniciene, ci de Fenicia, zise ea. O, tu nici nu 
știi ce mârșavi oameni sunt! 

— Ard copiii? râse moștenitorul. 

— Și-ţi închipui că nu? răspunse ea privindu-l cu ochi mari. 

— Povești! Știu doar de la prinţul Hiram că toate astea-s 
povești! 

— Hiram? strigă Sara. Hiram e cel mai mare nelegiuit. 
Întreabă-l pe tata și-o să-ţi spună, stăpâne, cum momește Hiram 
pe corăbiile lui fete tinere din țări îndepărtate și cum, ridicând 
pânzele, le duce apoi să le vândă. Am avut doar și noi o sclavă 
cu părul bălai, răpită de Hiram. Innebunise de dorul de-acasă, cu 
toate că nici nu știa să spună unde-i patria ei. Și până la urmă s- 
a prăpădit. Asta-i Hiram, tot așa-i și netrebnicul de Dagon și toți 
ticăloșii lor. 

— Se prea poate, dar ce ne privește asta pe noi? întrebă 
prinţul. 

— Tare mult, zise Sara. Tu, stăpâne, asculţi astăzi de sfaturile 
fenicienilor. Între timp, evreii noștri au descoperit că Fenicia 
vrea să stârnească un război între Egipt și Asiria. Se pare chiar 
că neguţătorii și cămătarii fenicieni cei mai de seamă au făcut 
legământ prin jurăminte cumplite. 

— Dar ce nevoie au ei de război? întrebă prinţul, cu o 
prefăcută nepăsare. 

— Ce nevoie! exclamă Sara. Și vouă, și asirienilor vă vor 
procura arme, mărfuri, știri și pentru toate acestea vă vor cere 
un preţ înzecit. Vor despuia morții și răniții ambelor tabere. Vor 
cumpăra de la soldaţii voștri ca și de la cei asirieni lucruri jefuite 
și sclavi. E oare puţin? Egiptul și Asiria se vor ruina, iar Fenicia 
va construi hambare noi pentru bogăţiile ei. 

— Cine ţi-a vârât în cap toată înțelepciunea asta? zâmbi 
prinţul. 

— Nu aud oare cum tata, rudele și cunoștințele noastre 
vorbesc în șoaptă despre lucrurile astea, privind în jur cu teamă, 
ca să nu tragă cineva cu urechea? Și apoi, nu-i cunosc oare pe 
fenicieni? Stăpâne, în faţa ta ei cad cu fruntea la pământ, așa că 
nu le vezi căutăturile prefăcute, pe când eu le cercetez adesea 
ochii înverziți de porniri hrăpăreţe, ori îngălbeniţi de mânie. O, 
stăpâne, ferește-te de fenicieni ca de șerpii cei veninoși! 

Ramses se uita la Sara și, fără să vrea, compară dragostea ei 
sinceră cu prefăcătoria meșteșugită a fenicienei, izbucnirile 
duioase ale Sarei, cu răceala vicleană a Kamei. „Într-adevăr, își 
zise el în gând, fenicienii sunt niște lighioane veninoase. Dar 
dacă Ramses cel Mare s-a folosit în războaie de lei, de ce n-aș 
folosi și eu șerpii împotriva vrăjmașilor Egiptului?” Și cu cât 
vedea mai limpede perfidia Kamei, cu atât o dorea mai mult. 
Sufletele eroilor caută uneori primejdia. 

Își luă rămas bun de la Sara și, deodată, cine știe cum, își 
aminti că Sargon îl bănuise că a luat parte la atac. Se izbi cu 
mâna peste frunte. „Te pomenești că ciomăgeala solului a pus-o 
la cale chiar grecul acela care-mi seamănă leit. Cine l-o fi 
îndemnat? Fenicienii, nici vorbă! Dar dacă au vrut să-mi 
amestece numele într-o faptă atât de mârșavă, atunci are 
dreptate Sara când spune că fenicienii sunt niște vipere de care 
trebuie să mă feresc”. 

Și mânia clocoti din nou în el. Se hotări să limpezească 
lucrurile pe loc. Și, cum tocmai se lăsase seara, se duse de-a 
dreptul la Kama, fără să mai dea pe-acasă. Puțin îi păsa de-ar fi 
fost recunoscut; iar la primejdie, avea paloșul la el. 

Micul palat al preotesei era luminat; în vestibul însă nu era 
nimeni. 

„Până acum, își zise prinţul în gând, Kama poruncea slugilor 
să se retragă numai atunci când mă aștepta pe mine. Să fi 
presimţit oare că voi veni astăzi, ori primește pe altul mai fericit 
decât mine?” 

Se urcă sus, se opri în fața iatacului și, pe neașteptate dădu 
draperia la o parte. În odaie se aflau Kama și Hiram, șușotind 
ceva. 

— O! Vin la vreme nepotrivită, zise el, râzând. Oare și tu, 
prințe faci curte unei femei căreia sub pedeapsă cu moartea nu- 
i este îngăduit să fie binevoitoare cu bărbaţii? 

Hiram și preoteasa se ridicară amândoi de pe taburete. 

— Se vede, zise fenicianul înclinându-se, că vreun spirit bun 
te-a vestit, stăpâne, că vorbim despre tine. 

— Îmi pregătiţi vreo surpriză? întrebă Ramses. 

— Poate! Cine știe? răspunse Kama, uitându-se la el 
provocator. 

Dar prinţul răspunse rece: 

— Fie ca pe toţi cei care continuă să-mi facă surprize să nu-i 
întâmpine satirul sau ștreangul. l-ar uimi mai tare lucrul acesta 
decât pe mine uneltirile lor. 

Kamei îi îngheţă surâsul pe buzele întredeschise, iar Hiram, 
pălind, zise umil: 

— Prin ce am meritat mânia stăpânului și ocrotitorului nostru? 

— Vreau să știu adevărul, strigă prinţul așezându-se pe scaun 
și privind ameninţător spre Hiram. Vreau să știu cine a pus la 
cale atacul împotriva solului asirian și l-a amestecat în această 
faptă mârșavă pe un om ce-mi seamănă tot atât de bine, ca 
mâna dreaptă celei stângi. 

— Vezi, Kama spuse Hiram speriat, ţi-am spus că legăturile 
tale prea strânse cu acest tâlhar ar putea duce la o mare 
nenorocire. Și acum, iat-o! Nici n-a trebuit s-o așteptăm prea 
mult. 

Feniciana se aruncă la picioarele prințului. 

— Mărturisesc totul, gemu ea, numai alungă, stăpâne, din 
inima ta supărarea pe Fenicia. Pe mine mă poți ucide, mă poți 
arunca în temniță, dar nu fi supărat pe fenicieni. 

— Cine l-a atacat pe Sargon? 

— Lykon, grecul care cânta în templul nostru, răspunse Kama, 
stând tot în genunchi. 

— Aha! e cel care a cântat, atunci, lângă casa ta? Cel care-mi 
seamănă atât de mult? 

Hiram, înclinându-și capul, își duse mâna la inimă. 

— Am fost darnici cu omul acesta zise el, pentru că-ți 
seamănă, măria-ta. Am chibzuit că înfățișarea lui ne va putea fi 
de folos la vreo nenorocire. 

— Și v-a și fost de folos! îl întrerupse moștenitorul. Unde-i 
acum? Aș vrea să-l văd și eu pe cântăreţul acesta minunat, 
întruchipare aidoma mie. 

Hiram își încrucișă braţele. 

— A fugit, nemernicul, dar îl vom găsi, răspunse el. Afară doar 
dacă s-o preface-n muscă, ori în ţărână. 

— Dar pe mine mă vei ierta? șopti feniciana, sprijinindu-se de 
genunchii prințului. 

— Multe li se iartă femeilor, zise moștenitorul. 

— Și voi nu vă veți răzbuna pe mine? îl întrebă ea înfricoșată 
pe Hiram. 

— Fenicia, răspunse bătrânul, rar și răspicat, va ierta chiar 
cea mai mare greșeală celui care va dobândi mila stăpânului 
nostru, Ramses, să ne trăiască veșnic! Cât despre Lykon, 
adăugă el, adresându-i-se moștenitorului, îl vei avea, măria-ta, 
viu sau mort. Zicând acestea, Hiram se închină adânc și părăsi 
odaia, lăsând-o pe preoteasă cu prinţul. 

Ramses simţi cum i se urcă sângele la cap. O îmbrăţișă pe 
Kama, care stătea îngenuncheată, și-i șopti: 

— Ai auzit ce-a spus Hiram? Fenicia îţi va ierta greșeala cea 
mai mare! Într-adevăr, omul acesta îmi e credincios. lar dacă a 
spus el așa, ce piedică vei mai născoci? 

Kama îi sărută mâinile, șoptind: 

— M-ai cucerit... sunt sclava ta... Astăzi însă cruță-mă, 
respectă casa divinei Astoret... 

— Te vei muta în palatul meu? întrebă prinţul. 

— O, zei! Ce vorbe ai rostit? De când răsare și de când apune 
soarele, nu s-a mai întâmplat ca o preoteasă a zeiţei Astoret... 
Dar, n-am încotro! Fenicia îţi oferă o dovadă de cinstire și 
credinţă atât de mare, cum nicicând n-a primit vreunul dintre fiii 
ei... 

— Deci... o întrerupse prințul, strângând-o la piept. 

— Numai nu astăzi și nu aici, îl imploră preoteasa. 

Capitolul XXXVIII 


Aflând de la Hiram că fenicienii i-au dăruit-o pe Kama, 
moștenitorul vru s-o aibă cât mai grabnic în casa lui, nu pentru 
că n-ar fi putut trăi fără ea, ci fiindcă pentru el era o noutate. 
Kama tot amâna însă sosirea, rugându-l pe prinţ s-o cruţe până 
ce va mai scade numărul pelerinilor și, mai ales, până ce vor 
pleca din Pi-Bast oaspeţii cei mai de seamă. Fiindcă, dacă ar fi 
devenit ibovnica prinţului cât timp aceștia erau încă acolo, s-ar fi 
putut micșora veniturile templului, iar preoteasa ar fi fost ea 
însăși în primejdie. 

— Înțelepţii și mai-marii noștri îmi vor ierta trădarea. Poporul 
însă va cere ca răzbunarea zeilor să cadă asupra capului meu, 
iar tu, stăpâne, știi bine că zeii au braţele lungi. 

— O, de nu și le-ar scurta când vor încerca să le vâre sub 
acoperișul meu! răspunse prinţul. Dar cum avea atunci alte griji 
mai însemnate, nu stărui. 

Solii asirieni, Sargon și Istubar, plecaseră la Memfis, pentru 
iscălirea păcii. În același timp faraonul îi ceruse lui Ramses un 
raport asupra călătoriei sale. 

Prinţul porunci scribilor să însemne amănunțit toate cele 
întâmplate din clipa când părăsise Memfisul și anume: trecerea 
în revistă a meșteșugarilor, vizitarea atelierelor și ogoarelor, 
convorbirile cu nomarhii și cu slujbașii. lar ducerea raportului i-o 
încredinţă lui Tutmozis. 

— În faţa faraonului, îi zise prinţul, vei fi inima și gura mea. 
lată ce ai de făcut: când Herhor te va întreba ce părere am eu 
despre pricina neajunsurilor Egiptului și despre sărăcia vistieriei, 
îi vei răspunde să-l cerceteze pe ajutorul lui, pe Pentuer, care îi 
va spune vederile mele, în chipul cum mi le-a deslușit el în 

templul divinei Hator. lar dacă va dori să-mi afle părerea asupra 
păcii cu Asiria, răspunde-i că datoria mea e să împlinesc 
poruncile stăpânului nostru. 

Tutmozis dădu din cap, în semn că pricepe tot. 

— Dar, continuă prinţul, dacă te vei afla în faţa chipului 
părintelui meu, să trăiască veșnic, și după ce te vei încredința 
că nimeni nu trage cu urechea, vei cădea la picioarele lui și, în 
numele meu, îi vei spune: stăpâne, aici vorbește fiul și sluga ta, 
nevrednicul Ramses, căruia i-ai dat viață și putere. Pricina 
nenorocirilor Egiptului este scăderea pământului roditor pe care 
l-a înghiţit pustiul și micșorarea populaţiei, care se prăpădește 
de muncă și prea multe lipsuri. Dar să știi, stăpâne, că o pagubă 
tot atât de mare ca pustiul și molima este pricinuită vistieriei 
tale de preoți. Fiindcă nu numai că templele lor sunt pline de aur 
și nestemate cu care s-ar putea plăti toate datoriile, dar chiar ei, 
sfinţii preoţi și prorocii, au cele mai mari avuţii, ţăranii și 
muncitorii cei mai harnici, iar pământ au cu mult mai mult decât 
însuși faraonul-zeu. Toate astea ţi le mărturisește fiul și sluga ta 
Ramses, care tot timpul călătoriei a ţinut ochii deschiși ca 
peștele, iar urechile ciulite ca asinul chibzuit. În timp ce prinţul 
se odihnea, Tutmozis își repeta în minte cuvintele auzite. lar 
când faraonul, vorbi mai departe prinţul, te va întreba care mi-e 
părerea asupra asirienilor, vei cădea iarăși cu faţa la pământ și 
vei răspunde: sluga ta Ramses, dacă îngădui, cutează să-ți 
spună că asirienii sunt oameni puternici și înalţi de statură; au 
arme foarte bune, dar când te uiţi la ei, vezi bine că pregătirea 
soldaţilor lasă mult de dorit. Pe urmele pașilor lui Sargon se 
înșiruiau cei mai buni luptători asirieni înarmaţi cu arcuri, sulițe 
ori securi, dar nici măcar șase dintre ei nu mărșăluiau la fel și 
nici în rânduială nu erau. Pe deasupra, purtau sulițele strâmb, 
paloșele abia se ţineau de ei, iar securile le atârnau de parcă ar 
fi fost dulgheri ori măcelari. Îmbrăcămintea le era grea, 
sandalele groase le rodeau picioarele, în timp ce scuturile, deși 
puternice, le erau de puţin folos, purtătorii lor fiind puţin 
îndemânatici. 

— Așa e, spuse Tutmozis. Am băgat și eu de seamă același 
lucru. La fel cred și ofițerii noștri, care spun că armata asiriană 
pe care au văzut-o aici ni se va împotrivi cu mult mai puţin 
decât hoardele libiene. 

— Spune-i, de asemenea, stăpânului nostru care ne dăruiește 
viața, urmă Ramses, că nobilimea și armata întreagă fierb de 
mânie când aud că asirienii ar putea cotropi Fenicia. Căci e știut 
doar că Fenicia este portul Egiptului, iar fenicienii - cei mai buni 
marinari ai corăbiilor noastre. Spune-i, în sfârșit, că am auzit de 
la fenicieni (lucru despre care tatăl meu cred că știe mai mult) 
că Asiria este azi strâmtorată, fiindcă duce război la 
miazănoapte și la răsărit, iar Asia apuseană, toată, îi este 
potrivnică. Așa că dacă am ataca-o astăzi, am putea dobândi 
avuții uriașe și un număr mare de sclavi cu care țăranii noștri s- 
ar ajuta în munca lor. In încheiere, să-i spui însă că 
înţelepciunea lui este mai mare decât a întregii lumi și că prin 
urmare voi face așa cum îmi va porunci, numai să nu dea 
Fenicia pe mâinile lui Assar, fiindcă atunci vom pieri. Fenicia 
este poarta de bronz a vistieriei noastre și nu știu dacă se află 
pe lume un om care să-și dea poarta pe mâna tâlharului. 

În luna Paofi, adică la sfârșitul lunii iulie și începutul lui 
august, Tutmozis plecă la Memfis. Nilul pornise să se umfle de-a 
binelea. Mulțimea pelerinilor asiatici care vizitau templul Astoret 
începuse să scadă, în timp ce populaţia locului ieșise să strângă 
cât mai în grabă strugurii și inul. Ținutul era liniștit, iar grădinile 
ce înconjurau templul erau aproape pustii. 

In vremea aceasta, Ramses, scăpat de îndatoriri de seamă și 
de ospețe, se dăruia dragostei lui pentru Kama. Intr-o zi avu o 
consfătuire tainică cu Hiram, după care oferi templului Astoret 
doisprezece talanţi în aur, o statuetă a zeiței, minunat sculptată 
în malahită, cincizeci de vaci și o sută cincizeci măsuri de grâu. 
Darul era atât de bogat, încât marele preot al templului veni el 
însuși la Ramses să-i cadă la picioare și să-i mulțumească 
pentru dărnicia nemaiauzită pe care, după cum mărturisea el, 
popoarele credincioase zeiței Astoret n-o vor uita în vecii-vecilor. 

Îndeplinindu-și datoria faţă de templu, prinţul îl chemă la el pe 
căpetenia străjii din Pi-Bast și avu cu el o convorbire 
îndelungată. Peste câteva zile, orașul întreg se cutremură de 
veștile nemaipomenite care începură să se răspândească. 
Kama, preoteasa zeiței Astoret, fusese răpită, dusă undeva în 
taină și pierdută, ca un fir de nisip în pustiu. Intâmplarea 
aceasta neobișnuită avusese loc în împrejurările următoare: 
marele preot al templului o trimisese pe Kama în orașul Sabne- 

Hetam, pe malul lacului Menzaleh, cu daruri pentru sanctuarul 
de acolo al zeiței Astoret. Preoteasa călătorise noaptea, cu 
barca, fie pentru a fi ferită de arșiţa verii, fie pentru a scăpa de 
curiozitatea și închinăciunile locuitorilor. Spre dimineață, când 
cei patru vâslași, obosiţi, aţipiseră, din tufișurile de pe mal se 
desprinseră deodată câteva bărci cu greci și hitiţi care 
înconjurară barca unde se afla preoteasa și o răpiră. Faptul se 
petrecuse atât de repede, încât vâslașii fenicieni nu opuseseră 
nicio rezistenţă, iar preoteasa, cu un căluș în gură, nu apucase 
nici măcar să ţipe. După săvârșirea sacrilegiului, grecii și hitiţii 
dispăruseră în tufișuri, de unde ieșiră apoi la mare, scufundând 
însă barca ce aparținuse templului Astoret, pentru a împiedica 
urmărirea. 

La Pi-Bast lumea fierbea ca într-un stup. Toţi nu vorbeau 
decât despre răpirea Kamei. Unii bănuiau chiar cine-i făptașul 
crimei. Îl învinuiau pe Sargon, asirianul, care îi propusese Kamei 
să-i fie soţie, cu condiţia să părăsească templul și să plece 
împreună la Ninive. Alţii îl bănuiau pe grecul Lykon, care fusese 
cântăreţul templului Astoret și o iubea de mult și pătimaș pe 
Kama. Era destul de bogat ca să-i poată momi pe tâlharii greci și 
de ajuns de păgân ca să nu șovăie să răpească o preoteasă. 

La templul Astoret, cum era și de așteptat, fu ţinută de îndată 
adunarea credincioșilor cei mai bogaţi și evlavioși, care hotărî în 
primul rând dezlegarea Kamei de îndatoririle ei preoțești și apoi 
anularea anatemei ce ameninţa fecioarele aflate în slujba zeiţei, 
când își pierdeau fecioria. Măsura era sfântă și înțeleaptă, 
fiindcă preoteasa fiind răpită și scoasă fără voia ei din 
legământul sacru, nu se cuvenea să fie pedepsită. 

Peste câteva zile, la templul zeiței Astoret, în sunete de 
cornuri, credincioșii fură vestiți că preoteasa Kama a murit și că 
dacă s-ar întâlni o femeie care i-ar semăna la faţă, nimeni n-are 
dreptul să se răzbune asupra ei și nici să-i facă mustrări, fiindcă 
ea, preoteasa, n-o părăsise pe zeiţă, ci fusese răpită de duhuri 
necurate, care pentru fapta lor vor fi osândite. 

În aceeași zi Hiram se duse la prinţul Ramses și-i dădu o 
casetă de aur în care se afla un pergament prevăzut cu o 
sumedenie de peceţi sacre și de iscălituri ale celor mai de 
seamă fenicieni. 

Era hotărârea adunării templului Astoret, prin care Kama era 
dezlegată de jurăminte și scoasă de sub anatemă, cu condiţia să 
renunţe la rangul ei de preoteasă. 

Când soarele apuse, prinţul se îndreptă cu acest document 
către o anumită casă izolată din parcul lui. Deschise tainic ușa și 
urcă sus, ajungând într-o odaie nu prea mare. La lumina unei 
lămpi frumos lucrate, în care ardea ulei parfumat, prinţul o zări 
pe Kama. 

— In sfârșit! exclamă el, dându-i caseta de aur. Uite aici ai tot 
ce-ai vrut! 

Feniciana era mânioasă. Ochii îi scăpărau. Smulse caseta și, 
privind-o, o aruncă pe podea. 

— Crezi că-i de aur? zise ea. De-o fi de aur dau oricui colierul 
meu. E de aramă și-i doar poleită pe amândouă părţile cu o foiţă 
subţire de aur! 

— Așa mă întâmpini? întrebă prințul, mirat. 

— Fiindcă îi cunosc pe fenicieni, răspunse ea. Ei falsifică nu 
numai aurul, dar și rubinele și safirele. 

— Kama, o întrerupse moștenitorul, în caseta asta e salvarea 
ta. 

— Îţi foarte mulțumesc de așa salvare! Mi-e urât și mi-e frică. 
De patru zile stau aici ca într-o închisoare. 

— Duci lipsă de ceva? 

— Da, îmi lipsesc lumina, aerul, râsetele, cântecele, oamenii... 
O, răzbunătoare zeiţă, cât de aspru mă pedepsești! 

Prinţul asculta, uluit. N-o putea recunoaște în femeia asta 
furioasă pe Kama, cea pe care o văzuse în templu, pe femeia 
deasupra căreia se înălțase cântecul pătimaș al grecului. 

— Mâine, spuse el, vei putea ieși în grădină. lar când vom 
pleca la Memfis, ori la Teba, vei petrece ca niciodată. Uită-te la 
mine. Oare nu te iubesc? Oare nu-i de ajuns unei femei cinstea 
de a-mi aparţine? 

— Da, răspunse ea îmbufnată, dar înaintea mea ai avut patru 
femei. 

— Pe tine te iubesc cel mai mult. 

— Dacă m-ai iubi cel mai mult ai face din mine prima ta 
femeie, mi-ai dărui palatul pe care-l ocupă Sara și mi-ai da mie 
slugi să mă păzească, nu ei. Acolo, în faţa statuii zeiței Astoret 
mi se dădea întâietate. Cei ce i se închinau se uitau la mine 

când se aplecau în faţa ei. Aici însă ce am? Armata bate tobele, 
ori cântă din fluiere în faţa casei evreicei, iar dregătorii își 
încrucișează braţele și-și înclină capetele tot în faţa casei ei. 

— În faţa fiului și primului meu născut, o întrerupse prinţul 
nerăbdător, iar el nu-i evreu. 

— Ba da, e evreu! ţipă Kama. 

Ramses sări în sus. 

— Ești nebună? zise el și se potoli pe loc. Nu știi oare că fiul 
meu nu poate fi evreu? 

— lar eu îţi spun că este! strigă Kama, izbind cu pumnul în 
masă. E evreu, așa cum e și bunicul lui, așa cum sunt și unchii 
lui, iar numele lui este Isac. 

— Ce-ai spus, feniciano? Vrei oare să te alung din casa mea? 

— Bine, alungă-mă dacă am spus vreo minciună. Dar de-am 
spus adevărul, alung-o pe ea, pe cealaltă, pe evreică, și dă-mi 
mie palatul. Eu vreau, eu merit să fin cea dinţii în casa ta. 
Fiindcă cealaltă te înșală, își bate joc de tine. lar eu am renunţat 
pentru tine la zeiţa mea și sunt ameninţată de răzbunarea ei. 

— Dovedește-mi, și palatul va fi al tău. Nu! Nu se poate! E o 
minciună! zise prinţul. Sara n-ar fi cutezat să săvârșească o 
astfel de fărădelege. Fiul meu, primul meu născut... 

— Isac! Isac! strigă Kama. Du-te la ea și te vei încredința. 

Ramses, fără să știe prea bine ce face, fugi de la Kama și se 
îndreptă spre palatul Sarei. Cu toate că noaptea era înstelată, 
rătăci, hoinărind câtva timp prin parc. Îl trezi însă aerul rece, 
găsi drumul și intră în casa Sarei aproape liniștit. 

Cu toate că era târziu, nu dormea nimeni. Sara spăla cu 
mâinile ei scutecele copilului, iar slugile își petreceau timpul 
mâncând, bând și cântând. 

Când Ramses, palid de emoție, răsări în prag, Sara scoase un 
țipăt, dar se linişti repede. 

— Te salut, stăpâne, zise ea, ștergându-și mâinile ude și 
aplecându-se la picioarele lui. 

— Sara, care-i numele fiului tău? întrebă el. 

Înspăimântată, Sara se luă cu mâinile de cap. 

— Cum se numește fiul tău? repetă el. 

— Doar știi, stăpâne, că numele lui e Seti, răspunse ea cu o 
voce de abia auzită. 

— Uită-te în ochii mei! 

— O, lehova! șopti Sara. 

— Vezi că minţi? Acum îţi voi spune eu că fiul meu, fiul 
moștenitorului tronului egiptean, se cheamă Isac și e evreu. 

— Doamne Dumnezeule! Milostivește-te! strigă ea, 
aruncându-se la picioarele prinţului. 

Ramses nu ridică nici pentru o clipă vocea, dar faţa i se făcu 
pământie. 

— Mi-ai furat fiul, hoaţă de copii ce ești! 

— Preoţii au poruncit să fie evreu, șopti Sara, hohotind de 
plâns, la picioarele prinţului. 

— Preoţii? Care preoţi? 

— Prea cinstitul Herhor, prea cinstitul Mefres... Mi-au spus că 
așa trebuie, fiindcă fiul tău trebuie să devină primul rege al 
evreilor... 

— Preoţii? Mefres? repetă prinţul. Rege al evreilor? Doar eu ți- 
am spus că fiul tău poate fi căpetenia arcașilor, ori scribul meu. 
Așa ţi-am spus eu! lar tu, nemernico, ţi-ai închipuit că titlul de 
rege al evreilor poate sta alături de acela al unei căpetenii de 
arcași, ori de scrib al meu? Mefres! Herhor! Multumesc zeilor că, 
în sfârșit, i-am înţeles pe preoţi și că știu ce soartă pregătesc 
urmașilor mei. Rămase pe gânduri câteva clipe. Işi mușcă 
buzele. Deodată strigă, cu o voce puternică: Hei! Slugi! Soldaţi! 

Cât ai clipi, odaia începu să se umple de lume. Intrară 
slujnicele Sarei, plângând, scribul și supraveghetorul casei, apoi 
sclavii și, în sfârșit, câţiva soldaţi, cu un ofiţer. 

— Moartea! strigă Sara, cu o voce sfâșietoare. Se năpusti spre 
leagăn, smulse copilul și, oprindu-se într-un colț al odăii, strigă: 

— Pe mine mă puteți omori, pe el însă nu-l dau! 

Ramses zâmbi. 

— Sutașule, îi zise el căpeteniei, ia-o pe femeia asta cu copilul 
ei și du-o în clădirea unde locuiesc sclavii casei mele. Evreica 
asta nu va mai fi stăpână, ci slugă aceleia care o va înlocui. lar 
tu, adăugă el, adresându-i-se supraveghetorului casei, ia aminte 
ca mâine dimineaţă evreica să nu uite să spele picioarele 
stăpânei care va sosi aici de îndată. lar dacă sluga asta va face 
nazuri, la porunca stăpânei să fie biciuită. Hai, duceţi-o în odaia 
slugilor! 

Ofiţerul și supraveghetorul se apropiară de Sara dar se opriră, 
neîndrăznind s-o atingă. Nici nu era însă nevoie. Sara înveli 
copilul, care plângea, cu un cearșaf și, părăsind odaia, șopti: 

— Dumnezeu al lui Avram, Isac, lacob, fii milostiv cu noi... Se 
înclină adânc în faţa prințului, în timp ce ochii-i vărsau lacrimi 
liniștite. Din vestibul, Ramses îi mai auzi glasul blând: 
Dumnezeu al lui Avram, Isac... 

Când totul se linişti, prințul porunci: 

— Veţi merge cu torţe, până la casa dintre smochini... 

— Inţeleg, răspunse supraveghetorul. 

— Și îndată o veţi aduce aici pe femeia care locuiește acolo. 

— Vom face întocmai. 

— Femeia aceea va fi de azi înainte stăpâna voastră și 
stăpână Sarei care, în fiecare dimineaţă îi va spăla picioarele, îi 
va turna apă pe trup și-i va ţine oglinda în faţa chipului. Asta-i 
voinţa și porunca mea. 

— Așa va fi, răspunse slujitorul. 

— Mâine dimineaţă îmi vei spune dacă sluga cea nouă face 
nazuri... 

După ce dădu poruncile, prinţul se întoarse acasă, dar nu 
închise ochii toată noaptea. | se aprinsese în adâncul sufletului 
flacăra răzbunării. Simţea că fără să ridice măcar o clipă vocea, 
izbutise s-o strivească pe Sara, care cutezase să-l înșele. A 
pedepsit-o ca un rege, care, printr-o singură tremurare de 
pleoape, prăbușește oamenii din înaltul culmilor în mlaștina 
sclaviei. Dar Sara fusese numai o unealtă a preoţilor, iar Ramses 
avea mult prea puternic simţul dreptăţii în el, pentru ca 
înfrângând unealta să-i poată ierta pe adevărații făptași. Și furia 
îi sporea cu atât mai mult, cu cât știa că preoţii sunt de neatins. 
Putuse s-o alunge pe Sara, cu copil cu tot, în miez de noapte, în 
odaia slugilor, dar n-ar fi putut să-i ia puterea lui Herhor și nici 
lui Mefres rangul de mare preot. Sara căzuse la picioarele lui ca 
un vierme strivit; în schimb Herhor și Mefres, care i-l smulseseră 
pe primul lui născut, se înălțau deasupra Egiptului și, ce rușine! 
Deasupra lui însuși, deasupra viitorului faraon, ca niște 
piramide... Și pentru a nu știu câta oară în anul acela își aminti 
de nedreptăţile pe care i le pricinuiseră preoţii. În școală îl 
bătuseră cu nuiele până ce-i crăpase spinarea, ori îl chinuiseră 
cu foamea, până ce i se lipise stomacul de șira spinării. La 

manevrele de anul trecut Herhor îi stricase tot planul, azvârlind 
apoi vina pe el și lipsindu-l de comanda steagului de oaste. Tot 
Herhor îl făcuse să piardă încrederea părintelui său pentru faptul 
că o luase în casă pe Sara, și nu-l iertase până ce prinţul, umilit, 
nu se surghiunise câteva luni. O dată ajuns comandant al 
steagului de oaste și locţiitor al faraonului, s-ar fi putut crede că 
preoţii vor înceta să-l mai apese cu ocrotirea lor. Dar tocmai 
acum își îndoiseră puterile. Îl făcuseră locţiitor, e drept, dar la ce 
bun? Ca să-l îndepărteze de faraon și să poată încheia ei 
rușinoasa pace cu Asiria. Pentru a căpăta lămuriri privitoare la 
starea statului, îl siliseră să meargă la templu, ca și cum și-ar fi 
ispășit păcatele. lar acolo, cu ajutorul minunilor și sperietorilor 
lor, îl înșelaseră, dându-i lămuririle cele mai mincinoase. S-au 
amestecat apoi în petrecerile lui, l-au cercetat despre legăturile 
lui cu fenicienii, despre împrumuturile lui și până la urmă, 
pentru a-i umili și a-l face de rușine în ochii Egiptului, au făcut 
din primul lui născut un evreu. Simţind povara insultei, Ramses 
își dădu în același timp seama că nu-i cu putinţă să se răzbune 
numaidecât. Se hotărî deci să lase treaba asta pentru mai 
târziu. Învăţase la școala preoţilor cum să se stăpânească, iar la 
curte văzuse ce înseamnă răbdarea și ipocrizia. Insușirile astea 
îi vor fi scut și zale în lupta cu tagma preoțească. Până la o 
vreme îi va amăgi, iar când va suna ceasul, îi va izbi așa fel, 
încât să nu se mai ridice nicicând. 

Se crăpa de ziuă. Moștenitorul adormi adânc. Când se trezi, 
prima făptură care-i ieși în cale fu supraveghetorul palatului 
Sarei. 

— Ce-i cu Sara? îl întrebă prințul. 

— Potrivit poruncii măriei tale a spălat picioarele stăpânei 
celei noi, răspunse slujbașul. 

— A făcut mofturi? 

— A fost plină de umilinţă, dar nu destul de dibace, așa că 
stăpână s-a mâniat și a izbit-o cu piciorul între ochi. 

Prinţul sări în sus. 

— Și Sara ce-a făcut? întrebă el pe nerăsuflate. 

— A căzut la pământ. lar când stăpână i-a poruncit să piară 
din ochii ei, ea a ieșit tăcută, plângând. 

Prințul începu să se plimbe prin odaie. 

— Dar noaptea cum a petrecut-o? 

— Noua stăpână? 

— Nu! răspunse moștenitorul. Întreb de Sara... 

— Potrivit poruncii primite s-a dus cu copilul în odaia slugilor. 
Acolo, slujnicele, din milă, i-au dat o rogojină nouă, dar Sara nu 
s-a culcat ci și-a petrecut noaptea întreagă cu copilul pe 
genunchi. 

— lar copilul? mai întrebă prinţul. 

— Copilu-i sănătos. Azi-dimineaţă, când mama lui s-a dus s-o 
slujească pe noua stăpână, celelalte femei au îmbăiat copilul în 
apă caldă, iar femeia păstorului, care are și ea un prunc, i-a dat 
să sugă. 

Prinţul se opri în fața supraveghetorului. 

— Nu-i bine, zise el, când vaca, în loc să-și alăpteze vițelul, 
trage la plug și-i bătută cu biciul. Așa că deși Sara a săvârșit o 
mare nelegiuire, nu vreau să sufere copilul ei care-i nevinovat. 
De aceea Sara nu va mai spăla picioarele stăpânei și nici nu va 
mai fi lovită în ochi de aceasta. În casa slugilor îi vei da o odaie 
separată, câteva lucruri și hrana ce se cuvine unei foste ţiitoare. 
Și să-și hrănească în liniște copilul. 

— Să ne trăiești veșnic, stăpâne! răspunse omul, fugind să 
împlinească poruncile locţiitorului. 

Toată curtea ţinea într-adevăr la Sara, iar nu la mânioasa și 
nemulțumita Kama, care în vreme de câteva ceasuri numai, își 
atrase ura tuturor. 

Capitolul XXXIX 


țA DD 


Preoteasa feniciană îi aduse lui Ramses prea puțină fericire. 

Când, pentru prima oară, prințul veni s-o viziteze în micul 
palat ocupat până atunci de Sara, își închipuise că va fi 
întâmpinat cu mulțumiri și recunoștință. Dar Kama îl primise 
aproape mânioasă. 

— Ce-i asta? strigă ea, n-a trecut nicio jumătate de zi și te-ai 
și înduioșat de nemernica ceea? 

— Nu stă oare în casa slugilor? răspunse prinţul. 

— Dar supraveghetorul mi-a spus că nu-mi va mai spăla 
picioarele. 

Auzind-o, prinţul se scârbi. 

— Văd că nu ești mulțumită, zise el. 

— Și nici nu voi fi! izbucni Kama, până ce n-o voi umili pe 
evreică, până ce slujindu-mi și îngenunchind la picioarele mele 
nu va uita că a fost cândva prima femeie și stăpână în casa ta, 
până ce slugile mele nu vor înceta să se uite la mine cu frică și 
neîncredere, iar la ea cu milă. 

Lui Ramses, Kama îi plăcea tot mai puţin. 

— Kama, zise el, ia seamă la ce-ţi voi spune. Dacă o slugă a 
casei mele ar izbi cu piciorul în dinţii unei căţele care-și 
alăptează puii, l-aș alunga. Tu ai lovit cu piciorul o femeie și o 
mamă. Kama, în Egipt mama e un cuvânt sfânt, fiindcă un bun 
egiptean cinstește cât e în viață aceste trei lucruri: zeii, faraonul 
și pe mamă. 

— O, vai de mine! strigă Kama, aruncându-se disperată pe 
pat. Păcătoasa de mine, iată răsplata pentru faptul că m-am 
lepădat de zeița mea. Cu o săptămână în urmă oamenii mai 

puneau flori la picioarele mele și mă tămâiau cu miresme, iar 
acum... 

Prinţul se strecură din odaie în tăcere și nu mai veni la Kama 
decât peste câteva zile. 

Dar o găsi iarăși supărată. 

— Te implor, stăpâne, strigă ea, să ai ceva mai multă grijă de 
mine. Până și slugile încep să mă nesocotească, soldaţii mă 
privesc cu ură și mă tem să nu mi se otrăvească mâncarea. 

— Am fost ocupat cu treburile oștirii, răspunse prinţul, așa că 
n-am putut să te văd. 

— Nu-i adevărat, răspunse Kama, mânioasă. leri ai trecut 
chiar pe lângă pragul meu și apoi te-ai dus în casa slugilor, unde 
stă evreica... Ai vrut sa-mi arăţi... 

— Ajunge! o întrerupse prinţul. N-am trecut nici pe-aici, și nici 
în casa slugilor nu m-am dus. Așa că dacă ţi s-a părut că m-ai 
văzut, asta înseamnă că ibovnicul tău, nemernicul acela de 
grec, nu numai că n-a părăsit Egiptul, dar cutează chiar să dea 
târcoale grădinii mele. 

Feniciana îl asculta înspăimântată. 

— O, Astoret! strigă ea pe neașteptate, salvează-mă. O, 
pământ, ascunde-mă! Fiindcă dacă ticălosul de Lykon s-a întors, 
o mare primejdie mă paște. 

Prinţul zâmbi. Își pierduse însă răbdarea să tot asculte 
văicărelile fostei preotese. 

— Fii liniștită, zise el ieșind, și să nu te miri dacă într-una din 
zilele astea ţi-l voi aduce pe Lykon al tău legat ca pe un șacal. 
Obraznicul ăsta m-a făcut să-mi pierd răbdarea de tot. 

Întorcându-se acasă, prinţul porunci să fie chemaţi de îndată 
Hiram și șeful străjii din Pi-Bast. Le spuse amândurora că Lykon, 
un grec cu chipul leit ca al lui, dă târcoale palatului, și porunci 
să fie prins. Hiram jură că dacă fenicienii vor da ajutor, grecul va 
trebui să le cadă sigur în mână. Dar șeful străjii clătină din cap. 

— Te îndoiești? îl întrebă prinţul. 

— Da, măria-ta. În Pi-Bast locuiesc numeroși asiatici foarte 
evlavioși care sunt de părere că dacă o preoteasă își părăsește 
altarul, trebuie să moară. Așa că dacă grecul acesta a jurat s-o 
ucidă, ei îl vor ajuta, îl vor ascunde și-i vor înlesni fuga. 

— Ce crezi, prințe? îl întrebă moștenitorul pe Hiram. 

— Șeful străjii a vorbit cu înţelepciune, răspunse bătrânul. 

— Doar ați scos-o pe Kama de sub anatemă! strigă Ramses. 

— In ceea ce-i privește pe fenicieni, răspunse Hiram, vă 
făgăduiesc că nu se vor atinge de Kama și că-l vor urmări pe 
grec. Dar ce-i de făcut cu ceilalţi adepţi ai zeiței Astoret? 

— Cutez să presupun, zise șeful străjii, că deocamdată nicio 
primejdie n-o ameninţă pe preoteasă. Dacă ar fi curajoasă, am 
putea-o folosi pentru a-l atrage pe grec și l-am putea prinde 
astfel în palatul măriei-tale. 

— Du-te la ea, zise prinţul, și vorbește-i despre planul ce l-ai 
născocit. lar dacă îl vei prinde pe ticălos, îţi voi da zece talanti. 

Când moștenitorul îi părăsi, Hiram îi spuse șefului străjii: 

— Știu că tu cunoşti amândouă scrisurile și că nu-ţi este 
străină înţelepciunea preoţilor. Când vrei, auzi prin ziduri și vezi 
prin beznă. De aceea, cunoști gândurile ţăranului care udă 
pământul cu găleata, ale meșteșugarului care aduce sandale la 
târg, ca și ale nobilului care, înconjurat de slugi, e multumit ca 
un copil la sânul mamei. 

— Așa e, răspunse dregătorul, zeii mi-au dat darul minunat al 
prorociei. 

— Tocmai asta-i, continuă Hiram. Datorită însușirilor tale 
deosebite ai ghicit, desigur, că templul Astoret îţi va dărui 
douăzeci de talanţi dacă îl vei prinde pe nemernicul acela care 
cuteză să-și ia înfățișarea prințului, stăpânul nostru. Pe 
deasupra, templul îţi oferă zece talanţi dacă vestea despre 
asemănarea nevrednicului Lykon cu moștenitorul tronului nu se 
va răspândi în Egipt. Căci este un lucru de ocară și necuviincios 
ca un muritor de rând să amintească prin chipul lui o ființă care 
se trage din zei. Așa că tot ceea ce-ai auzit despre nemernicul 
Lykon să nu treacă dincolo de inimile noastre. 

— Inţeleg, răspunse dregătorul. Se poate chiar întâmplă ca un 
asemenea nelegiuit să-și piardă viaţa mai înainte de a fi adus în 
fața judecății. 

— Ai ghicit, adăugă Hiram, strângându-i mâna. lar orice ajutor 
vei cere fenicienilor, îţi va fi numaidecât dat. 

Se despărțiră ca doi prieteni care urmăresc un vânat preţios, 
cărora nu le pasă a cui lance va nimeri, ci numai ca fiara să fie 
bine atinsă și să nu cadă în mâini străine. 

După câteva zile Ramses o vizită din nou pe Kama, dar o găsi 
într-o stare aproape de nebunie. Ascunzându-se în odaia cea 

mai mică din palatul ei, nemâncată, cu părul în neorânduială și 
chiar nespălată, dădea slugilor porunci ce se băteau cap în cap. 
Ba cerea să vină cu toţii la ea, ba-i alunga pe toţi. Noaptea 
chema la ea straja militară, iar peste o clipă fugea de lângă 
oșteni, ţipând că vor s-o ucidă. În faţa unor asemenea fapte, 
dragostea zbură din inima prinţului, unde rămase doar zgura 
unei mari dezamăgiri. Își puse mâinile în cap când 
supraveghetorul și căpetenia îi povestiră toate acestea și șopti: 

— Într-adevăr, rău am făcut luând-o de lângă zeiţa ei. Numai 
o zeiță i-a putut îndura, cu răbdare, ciudățeniile! 

Se duse cu toate acestea la Kama. O găsi palidă, cu părul 
ciufulit și tremurând. 

— Vai mie! strigă ea. Trăiesc numai între vrăjmași. Slujnica 
vrea să mă otrăvească, iar femeia care mă piaptană, dorește să 
mă molipsească de o boală îngrozitoare. Soldaţii abia așteaptă 
prilejul să-și împlânte sulițele și spadele în pieptul meu, iar la 
bucătărie sunt sigură că-n loc de mâncăruri au pus la fiert 
ierburi otrăvitoare. Cu toţii pun la cale uciderea mea. 

— Kama, o întrerupse prinţul. 

— Nu-mi mai spune așa, șopti ea înfricoșată, numele acesta 
îmi aduce numai nenorocire. 

— De unde îţi vin toate gândurile astea? 

— De unde! Crezi că nu văd tot timpul zilei oameni străini 
care răsar și pier în fața palatului, mai înainte de-a chema eu 
slugile? lar noaptea nu aud oare șoapte în dosul pereților? 

— Ți se pare. 

— Blestemaţilor! Blestemaţilor! strigă ea, plângând. Toţi 
spuneţi că mi se pare. Și doar alaltăieri o mână de dușman mi-a 
aruncat în iatac un văl pe care l-am purtat o jumătate de zi, 
până ce mi-am dat seama că nu-i al meu și că n-am avut 
niciodată unul la fel... 

— Unde-i vălul? întrebă prinţul neliniștit. 

— L-am aruncat în foc, dar mai întâi l-am arătat slugilor. 

— Şi chiar dacă n-a fost al tău, ai păţit ceva? 

— Încă nimic. Dacă l-aș fi ținut însă câteva zile în casă, 
desigur, m-ar fi otrăvit, sau aș fi luat o boală fără leac. li cunosc 
eu pe asiatici, ca și apucăturile lor! 

Plictisit și supărat, prinţul o părăsi cât putu mai grabnic, cu 
toate rugăminţile ei de a mai rămâne. întrebând slujnicele 

despre văl, i se spuse că nu era al Kamei și că i-a fost aruncat 
de cineva de-afară. Moștenitorul porunci să se dubleze garda în 
palat și în jurul palatului și, nemaiștiind ce-i de făcut, se îndreptă 
spre palatul lui. „N-aș fi crezut niciodată, își spunea el, că o 
biată femeie poate pricinui atâta zăpăceală! Patru hiene 
proaspăt prinse în capcană nu-s mai turbate decât feniciana 
asta!” 

Ajuns acasă, prințul îl găsi pe Tutmozis care tocmai se 
întorsese de la Memfis și abia avusese timp să se îmbăieze și să- 
și schimbe hainele de pe drum. 

— Ce vești mi-aduci? îl întrebă el, bănuind că nu-s bune. L-ai 
văzut pe tatăl meu? 

— L-am văzut pe zeul însorit al Egiptului, răspunse Tutmozis, 
și iată ce mi-a spus... 

— Spune, îl îndemnă moștenitorul. 

— Așa a vorbit stăpânul nostru, continuă Tutmozis, 
încrucișându-și brațele pe piept și aplecându-și capul: Timp de 
treizeci și patru de ani am cârmuit carul greu al Egiptului și sunt 
atât de trudit, încât suspin după marii mei strămoși care 
locuiesc în ţinuturile apusene. În curând voi părăsi pământul 
acesta și atunci fiul meu, Ramses, se va urca pe tron și va face 
cu statul nostru ce-l va sfătui înţelepciunea. 

— Așa a spus sfântul meu părinte? 

— Acestea-s cuvintele lui, spuse întocmai, răspunse Tutmozis. 
Faraonul mi-a repetat, de câteva ori, că nu-ți lasă niciun fel de 
porunci pentru viitor, pentru ca tu să poţi cârmui Egiptul așa 
cum vei crede singur de cuviinţă. 

— O, zei! Sănătatea lui să fie oare chiar atât de zdruncinată? 
De ce nu-mi îngăduie să mă duc la el? întrebă prinţul, întristat. 

— Trebuie să rămâi aici, fiindcă aici s-ar putea să fie nevoie 
de tine. 

— lar pacea cu Asiria? întrebă moștenitorul. 

— E încheiată, astfel că Asiria poate, fără vreo piedică din 
partea noastră, să ducă război la răsărit și la miazănoapte. 
Asupra Feniciei nu s-a hotărât nimic, rămânând totul pentru 
vremea când te vei urca tu pe tron. 

— O, rege binecuvântat și sfânt! strigă prinţul, de ce 
îngrozitoare moștenire m-ai scăpat! 

— Așadar cu Fenicia nu s-a hotărât nimic, continuă Tutmozis. 
Dar, în același timp, s-a întâmplat un lucru neplăcut, deoarece 
faraonul, spre a da Asiriei o mărturie că nu-i va fi piedică în 
războiul cu popoarele nordice, a poruncit să se reducă armata 
noastră cu douazeci de mii de soldați mercenari. 

— Ce-ai spus? exclamă moștenitorul, uluit. 

Tutmozis dădu din cap, în semn de tristețe. 

— Din nefericire ăsta-i adevărul, zise el, și chiar au dat drumul 
la patru steaguri de oaste libiene. 

— Dar e o nebunie! rosti prințul aproape urlând și frângându- 
și mâinile. De ce ne micșorăm atât de mult forțele? Ce vor face 
oamenii aceștia? 

— Au și apucat drumul pustiului Libiei și ori îi vor jefui pe 
libieni, ceea ce nouă nu ne va pricinui bătaie de cap, ori se vor 
uni cu ei și, împreună, se vor năpusti asupra hotarelor noastre 
apusene. 

— N-am auzit nimic până acum! Ce-au făcut? Și când au făcut 
așa ceva? Nicio știre n-a ajuns până la noi, strigă prinţul. 

— Fiindcă mercenarii care au plecat, au luat drumul 
deșertului, prin Memfis, iar Herhor a dat poruncă să nu se 
vorbească despre lucrul acesta. 

— Nici chiar Mefres și Mentezufis nu știu nimic? întrebă 
locţiitorul. 

— Ei știu, răspunse Tutmozis. 

— Ei știu, iar eu nu! Prinţul se linişti pe loc, dar păli, iar pe fața 
lui tânără se zugrăvi o ură cumplită. Îl apucă de amândouă 
mâinile pe Tutmozis și, strângându-i-le puternic, îi șopti: 

— Ascultă, pe capetele sfinte ale tatălui și mamei mele, pe 
memoria lui Ramses cel Mare, pe toţi zeii, dacă ei există, jur, că 
dacă sub domnia mea preoții nu se vor supune voinței mele, îi 
voi strivi! 

Tutmozis asculta înspăimântat. 

— Eu sau ei! încheie prinţul. Egiptul nu poate avea doi 
stăpâni... 

— De obicei a avut doar unul singur: faraonul, adăugă 
favoritul. 

— Așadar îmi vei fi credincios? 

— Eu, nobilimea întreagă și armata, îţi jur! 

— Ajunge! încheie prinţul. Acum n-au decât să dea drumul 
mercenarilor. N-au decât să semneze păci. N-au decât să se 
ascundă din fața mea, ca liliecii, și să ne înșele pe noi, pe toți. 
Dar, va veni vremea... lar acum, Tutmozis, odihnește-te și vino 
la mine astă-seară, la ospăț... Oamenii aceștia m-au dat atât de 
mult la o parte că mie nu-mi mai rămâne decât să petrec. Deci 
voi petrece... Dar cândva le voi arăta cine e stăpânul Egiptului... 

Din ziua aceea începură din nou ospetțele. Prinţul, ca și cum s- 
ar fi rușinat de armată, nu mai făcu instrucție, în schimb, palatul 
îi era plin de nobili, ofiţeri, scamatori și cântărețe, iar nopţile 
aveau loc orgii unde sunetele harpelor se amestecau cu ţipetele 
oaspeților beţi, cu râsetele ascuţite ale femeilor. 

La unul din aceste ospeţe, Ramses o pofti pe Kama. Ea nu 
veni. Prinţul se supără. Tutmozis băgă de seamă și-i zise: 

— Mi s-a spus, erpatre, că Sara a pierdut încrederea ta și a 
fost pedepsită. 

— Să nu-mi mai amintești de evreica asta, răspunse 
moștenitorul. Doar știi ce-a făcut cu fiul meu... 

— Da, știu, zise Tutmozis, dar mi se pare că nu din vina ei s-a 
întâmplat așa. Am auzit la Memfis că onorata ta mamă, Nikotris 
și prea-cinstitul Herhor au făcut din fiul tău un evreu cu scopul 
ca mai târziu să domnească asupra izraeliților. 

— Izraeliţii nici n-au rege, ci numai preoți și judecători, îl 
întrerupse prinţul. 

— Nu au, dar doresc să aibă. S-au săturat și ei de cârmuirea 
preoţilor. 

Moștenitorul făcu un gest disprețuitor. 

— Vizitiul faraonului, răspunse el, face mai mult decât toți 
regii și cu atât mai mult decât un oarecare rege izraelit, care nici 
nu există încă. 

— Oricum, vina Sarei nu este atât de mare, adaugă Tutmozis. 

— De aceea află că și preoții își vor primi într-o zi pedeapsa. 

— În cazul acesta nici ei nu sunt prea vinovaţi. Prea-cucernicul 
Herhor, de pildă, a făcut asta dorind să mărească gloria și 
puterea dinastiei tale. De altminteri a făcut-o cu știrea reginei 
Nikotris. 

— Dar Mefres de ce se amestecă în treburile mele? întrebă 
prințul. Doar el trebuie să vegheze numai asupra templului și nu 
să se îngrijească de soarta urmașilor faraonului. 

— Mefres este un bătrân care începe să aibă apucături 
ciudate. Întreaga curte râde de Mefres din pricina vrăjitor lui 
despre care nici eu n-am avut cunoștință cu toate că l-am văzut 
și-l văd aproape în fiecare zi pe sfântul acesta. 

— Dar ce anume face? 

— Face slujbe solemne de câteva ori pe zi, răspunse 
Tutmozis, în cele mai tainice unghere ale templului, poruncind 
preoţilor să bage de seamă dacă zeii nu-l înalță în aer, în timpul 
rugăciunilor. 

— Ha!... Ha!... Ha!... râse moștenitorul. Și toate astea se 
petrec aici, în Pi-Bast, sub ochii noștri, iar eu nu știu nimic. 

— Taină preoțească. 

— Taină despre care vorbesc toți oamenii din Memfis! Ha!... 
ha!... ha!... La circ am văzut un scamator caldeean care se 
ridica în aer. 

— L-am văzut și eu, adăugă Tutmozis, dar era o scamatorie, 
în timp ce Mefres vrea să se înalțe, cu adevărat, deasupra 
pământului, pe aripile credinţei. 

— O blestemâţie nemaipomenită, zise prinţul. Și ceilalţi preoți 
ce zic? 

— Se pare că în papirusurile noastre sfinte se amintește că pe 
vremuri au fost și la noi proroci care aveau darul înălțării în aer, 
așa că pe ei nu-i miră încercările lui Mefres. Și cum la noi, după 
cum bine știi, cei mici văd tot ceea ce-i pe placul celor mari, unii 
dintre preoți spun că Mefres se înalţă într-adevăr, în timpul 
rugăciunii, cu câteva degete deasupra pământului. 

— Ha!... ha!... ha!... Și pe seama tainei acesteia petrece 
întreaga curte, pe când noi, aici, ca ţăranii sau săpătorii, nici 
măcar nu bănuim minunile ce se petrec sub ochii noștri. Jalnică 
soartă mai are și moștenitorul tronului egiptean! zise prințul, 
râzând. 

Când se linişti, la repetatele rugăminţi ale lui Tutmozis, 
porunci ca Sara și copilul să fie mutaţi din casa slugilor în mica 
locuinţă unde stătuse în primele zile Kama. 

Slugile moștenitorului fură bucuroase de măsura aceasta și 
toate slujnicele, sclavii și chiar scribii o conduseră pe Sara la 
noua ei casă, cu muzică și cu strigăte de bucurie. 

Auzind zgomot, Kama întrebă ce s-a întâmplat. Când i se 
spuse că Sara a intrat din nou în graţia moștenitorului și că din 

casa slugilor s-a mutat din nou într-un mic palat, fosta 
preoteasă, înfuriată, îl chemă la ea pe Ramses. 

Prinţul sosi. 

— Așa te porți cu mine? strigă ea, nemaiputându-se stăpâni. 
Așa? Mi-ai făgăduit să fiu prima ta femeie, dar luna nici n-a 
străbătut măcar jumătate din cer că ţi-ai și călcat făgăduiala. ţi 
închipui, poate, că răzbunarea zeiţei Astoret cade numai asupra 
preotesei și că-i cruţă pe prinți? 

— Spune-i lui Astoret a ta, răspunse moștenitorul liniștit, să 
nu-i amenințe niciodată pe prinți, fiindcă poate și ea ajunge în 
casa slugilor. 

— Am înţeles, strigă Kama. Vrei să spui că pot ajunge și eu în 
casa slugilor și poate chiar în temniţă, în timp ce tu vei petrece 
nopţile la evreica ta! Asta, drept răsplată că i-am părăsit pe zei 
și mi-am atras blestemul asupra capului, pentru tine! Pentru că 
n-am nicio clipă de liniște, pentru că mi-am irosit tinereţea, 
viaţa, și chiar sufletul pentru tine, asta-i răsplata ce mi-o dai. 

În inima sa prinţul recunoscu că, într-adevăr, Kama se 
sacrificase mult pentru el și-i păru rău. 

— N-am fost și nu mă voi duce la Sara, răspunse el. Dar ce-ţi 
pasă ţie dacă nefericita aceasta va avea din nou o viaţă 
omenească și-și va putea alăpta copilul? 

Feniciana se cutremură. Ameninţă cu pumnii, părul i se ridică 
în vârful capului, iar în ochi i se aprinse scânteia urii. 

— Ăsta-i răspunsul ce mi-l dai? Evreica e nefericită pentru că 
ai gonit-o din palat, iar eu trebuie să fiu mulțumită, deși zeii m- 
au gonit din toate templele lor. lar sufletul meu... sufletul unei 
preotese, scăldat în lacrimi și teamă, nu are oare în fața ta o 
însemnătate mai mare decât odrasla ei... de n-ar mai trăi... de 
n-ar mai... 

— Taci! strigă prinţul, astupându-i gura. 

Ea se dădu înapoi înspăimântată. 

— Deci nu mi-e îngăduit nici măcar să mă plâng de 
nenorocirea în care mă aflu? — întrebă ea. Dacă ţii așa de mult 
la copilul acesta de ce m-ai răpit din templu, de ce mi-ai 
făgăduit că voi fi prima femeie în casa ta? Păzește-te, ridică ea 
din nou glasul, ca Egiptul, aflând de năpăstuirea mea, să nu-ţi 
spună ticălos. 

Prinţul dădu din cap și zâmbi. Apoi se așeză și zise: 

— Într-adevăr, dascălul meu avea dreptate când mi-a spus să 
mă feresc de femei. Femeia e ca o piersică coaptă în fața unui 
om, a cărui limbă e arsă de sete. Dar pare numai așa... Vai de 
nebunul care va cuteza să muște acest fruct frumos; în locul 
unei dulceţi răcoritoare va găsi un cuib de viespi care îi vor răni 
nu numai buzele, dar și inima. 

— Ai și început să te plângi? Nici măcar de rușinea asta nu mă 
cruţi, pe mine, care ţi-am jertfit rangul de preoteasă și virtutea 
mea! 

Moștenitorul continua să dea din cap și să zâmbească. 

— Niciodată nu mi-aș fi putut închipui, zise el după o clipă, că 
s-ar putea adeveri povestea pe care o spun ţăranii când se 
pregătesc de culcare. Astăzi văd însă că așa e. Ascult-o și tu, 
Kama, poate te vei răzgândi și nu mă vei mai sili să te lipsesc de 
bunăvoința ce o am față de tine. 

— |lmi spui acum și basme, se văietă preoteasa cu 
amărăciune. Mi-ai mai povestit unul și bine mi-a mai mers, 
ascultându-l. 

— Basmul ăsta îţi va folosi, cu siguranţă, dacă vei vrea să-l 
pricepi. 

— E vorba în el și despre bastrazii evrei? 

— Și despre preoţi, numai fii cu luare-aminte. S-a întâmplat de 
mult, aici la Pi-Bast. Într-o bună zi prinţul Satni văzu o femeie 
foarte frumoasă în piaţa din fața templului Ptah. Era mai 
frumoasă decât toate celelalte pe care le întâlnise până atunci și 
avea asupră-i aur mult. Prințului îi plăcu nespus. Intrebă cine e 
și când află că era fiica marelui preot din Pi-Bast, îl trimise la ea 
pe scutierul săli cu următoarea epistolă: „ţi dau zece inele de 
aur, dacă petreci o oră cu mine”. Scutierul se duse la frumoasa 
Tbubui și-i repetă cuvintele prinţului Satni. Tbubui îl ascultă cu 
bunăvoință și-i răspunse așa cum îi stă bine unei fete: „Sunt 
fiica marelui preot, o fată cinstită, iar nu o femeie pierdută. Așa 
că dacă prinţul vrea să aibă plăcerea de a mă cunoaște, să 
poftească în casa mea, unde totul va fi pregătit, iar cunoștința 
noastră nu va da prilej de bârfeli cumetrelor din târg”. Și așa, 
prinţul Satni a urmat-o pe fecioara Tbubui la etajul de sus, în 
odăile ei, ai căror pereţi erau căptușiţi cu lapislazuli și cu email 
de un verde palid. Acolo erau multe paturi acoperite cu ţesături 
scumpe și multe măsuţțe cu un singur picior, având pe ele cupe 


379 


de aur. Una din ele a fost umplută cu vin și dată prinţului, iar 
Tbubui îi zise: „Binevoiește și bea”. Prințul răspunse: „Ştii doar 
că n-am venit aici să beau vin”. Totuși se așezară la ospăț, în 
cursul căruia Tbubui purta un veșmânt lung, închis până la gât. 
Când prinţul vru s-o sărute, ea se dădu la o parte și-i spuse: 
„Casa aceasta va fi a ta. Să nu uiţi însă că sunt o fată 
neștiutoare. Așa că dacă dorești să-ți fiu supusă, jură-mi 
credinţă și dăruiește-mi averea ta”. „Să vină scribul”, strigă 
prințul. lar când acesta sosi, Satni îi porunci să scrie actul de 
căsătorie și actul de danie, prin care toţi banii lui, toate moșiile 
sale le trecea pe numele frumoasei Tbubui. Peste o oră slugile îl 
vestiră pe prinţ că jos îl așteaptă copiii lui. Atunci Tbubui îl 
părăsi, dar se înapoie curând, îmbrăcată într-o rochie de mătase 
străvezie. Satni vru din nou s-o strângă la piept, dar ea îl dădu la 
o parte, spunând: „Casa asta va fi a ta. Dar întrucât eu sunt o 
copilă neprihănită, de vrei să fiu a ta, trebuie ca fiii tăi să 
renunţe printr-un act în regulă la averea lor, ca mai târziu să nu- 
i poarte pe la judecăţi pe fiii mei”. Satni îi chemă pe copii sus și 
le porunci să iscălească actul de renunțare, ceea ce aceștia 
făcură. Dar când, întărâtat de o rezistenţă atât de îndelungată, 
vru să se apropie de Tbubui, aceasta îl opri din nou... „Casa asta 
va fi a ta, îi zise ea. Dar eu sunt o fecioară curată. Așa că dacă 
mă iubeşti, poruncește să fie uciși copiii tăi, ca să nu-mi 
răpească vreodată averea...” 

— Ce poveste lungă! îl întrerupse Kama, nerăbdătoare. 

— Se va sfârși îndată, răspunse moștenitorul. Și știi, Kama, ce 
a răspuns Satni? „Dacă tu vrei, să se facă și asta!” frumoasei 
Tbubui nu trebui să i se spună de două ori. Porunci să fie uciși 
copiii chiar în faţa tatălui lor, iar mădularele lor însângerate le 
aruncă pe fereastră câinilor și pisicilor. Și de abia atunci Satni 
intră în iatacul ei și se odihni pe patul de abanos încrustat cu 
fildeș*?. 

— Bine a făcut Tbubui că n-a avut încredere în făgăduielile 
bărbaţilor, zise feniciana, mânioasă. 

— Dar Satni, răspunse moștenitorul, a făcut și mai bine; s-a 
trezit, deoarece îngrozitoarea sa crimă fusese doar un vis. lar tu, 
Kama, ţine bine minte că mijlocul cel mai sigur de a-l trezi pe un 


5 Povestire autentică (n.a.). 

bărbat din beţia dragostei lui e să arunci blesteme asupra fiului 
lui. 

— Fii liniștit, stăpâne, niciodată nu-ţi voi mai pomeni despre 
nenorocirea mea și nici despre fiul tău, răspunse feniciana cu 
glas mâhnit. 

— lar eu n-am să te lipsesc de bunăvoința mea și vei fi 
fericită, încheie Ramses. 

Partea a doua 

Capitolul | 


Veștile îngrozitoare, privitoare la libieni, începuseră să se 
răspândească chiar și în rândurile populaţiei orașului Pi-Bast. 
Oamenii povesteau că mercenarii barbari, alungaţi de preoţi, s- 
au apucat, în drum spre ţara lor, mai întâi de cerșit, apoi de 
furtișaguri, iar în cele din urmă s-au pus pe jaf, dând foc satelor 
egiptene și ucigându-i pe locuitori. 

Astfel, în răstimp de numai câteva zile, fură atacate și 
nimicite localităţile: Hinensu, Pimat și Kasa, aflate la sud de 
lacul Moeris. În același chip a fost nimicită și o caravană de 
neguțători și pelerini egipteni, care se întorcea din oaza Uit- 
Mehe. Întregul hotar de apus al statului era în primejdie. 
Locuitorii fugeau chiar și din Terenuthis. Căci și în ţinutul acesta 
începuseră să se ivească, dinspre mare, bande libiene, trimise, 
pare-se, de cumplita lor căpetenie Musavasa, care se pregătea 
să stârnească pretutindeni, printre neamurile din deșert, 
războiul sfânt împotriva Egiptului. 

Așa că, dacă bolta cerului rămânea seara, spre apus, mai 
îndelung purpurie, locuitorii din Pi-Bast erau cuprinși de panică. 
Se adunau pe străzi, ieșeau pe terasele caselor sau se cățărau 
pe copaci și de acolo strigau, cât îi ţinea gura, că văd vâlvătăi la 
Menuf sau spre Sohem. Erau și dintre aceia care, cu tot 
întunericul nopții, susțineau că-i văd fugind pe locuitori sau că 
zăresc bandele libiene venind spre Pi-Bast, în rânduri lungi, 
negre. 

Cu toată panica din sânul populaţiei, slujbașii nomului nu luau 
niciun fel de măsuri, pentru că nu primiseră niciun fel de porunci 
de la mai-marii lor, în privinţa aceasta. 

Neliniștea mulţimii ca și nepăsarea slujbașilor din Pi-Bast nu-i 
erau necunoscute prinţului Ramses. Fu cuprins de o mânie 
cumplită când văzu că nu primește niciun fel de îndrumări din 
Memfis; și cum nici Mefres, nici Mentezufis nu veneau să se 
sfătuiască cu el despre întâmplările îngrijorătoare care tulburau 
statul, nu-i mai căută nici el și nu porunci să se facă niciun fel de 
pregătiri militare. 

În cele din urmă, încetă chiar să se mai îngrijească de cetele 
care se aflau într-o tabără lângă Pi-Bast; în schimb, adunând în 
palat întregul tineret nobil, petrecea și chefuia. Innăbușindu-și în 
inimă indignarea împotriva preoţilor, ca și temerea pentru 
soarta statului. 

— Ai să vezi cum, îi spuse el într-o bună zi lui Tutmozis, 
cârmuiţi de preoți, lucrurile au să ajungă până acolo, încât 
Musavasa va pune mâna pe Egiptul de Jos, iar noi va trebui să 
fugim la Teba, sau poate chiar până la Sunn®, dacă nu cumva 
etiopienii ne-or alunga și de-acolo. 

— Ai dreptate, răspunse Tutmozis, preoţii se poartă în așa fel, 
de parcă ar fi niște trădători de ţară. 

În prima zi a lunii Hator, avu loc în palatul moștenitorului un 
mare ospăț. Începură să petreacă pe la orele două după-amiază, 
iar mai înainte de apusul soarelui erau beți cu toţii. Lucrurile 
merseseră atât de departe, încât bărbaţii și femeile se 
rostogoleau de-a valma pe pardoseala inundată de vin, plină de 
flori și de cioburi de amfore sparte. 

Prinţul era cel mai treaz dintre toţi. Nu se tolănise încă; stătea 
într-un jilț, ţinând pe genunchi două dansatoare frumoase; una îl 
îmbia cu vin, iar cealaltă îi ungea capul cu uleiuri parfumate. 

În clipa aceasta, pătrunse în sală un oștean care, sărind peste 
câţiva oaspeţi beţi, se apropie de moștenitor. 

— Măria-ta, șopti el, Mefres și Mentezufis doresc să-ţi 
vorbească de îndată. 

Moștenitorul le dădu la o parte pe cele două fete și, îmbujorat 
la față, cu tunica pătată și pașii nesiguri, se îndreptă spre odaia 
sa, la etaj. 

Văzându-l, Mefres și Mentezufis își încrucișară privirile. 

— Ce doriţi? întrebă prinţul lăsându-se într-un jilţ. 


© vechea denumire a orașului ce se afla pe locul actualului Assuan, în apropiere de prima 
cataractă a Nilului. 


— Nu știm, măria-ta, dacă ne vei putea înțelege... răspunse 
Mentezufis încurcat. 

— A! Credeţi că m-am îmbătat? strigă prinţul. Să nu vă fie 
teamă! Astăzi, Egiptul întreg și-a ieșit din minţi, așa încât cei 
mai mulţi oameni cu scaun la cap se găsesc tot printre beţivi. 

Preoţii se posomoriră, iar Mentezufis zise: 

— Măria-ta știe că regele nostru și marele sfat al preoţilor au 
hotărât să dea drumul la douăzeci de mii de mercenari? 

— Să presupunem că nu știu, îl întrerupse moștenitorul. Căci 
nu numai că nu mi-aţi cerut sfatul într-o hotărâre atât de 
însemnată, dar n-aţi binevoit nici măcar să mă înștiințaţi că 
patru pâlcuri au și fost desfiinţate, iar oamenii lor, înfometați, ne 
jefuiesc orașele. 

— Oare judeci poruncile preamăritului faraon? întrebă 
Mentezufis. 

— Nu ale faraonului, ţipă prințul, ci ale unor trădători care, 
folosindu-se de boala tatălui și suveranului meu, vor să vândă 
statul asirienilor și libienilor. 

Preoții înmărmuriră. Asemenea cuvinte nu fuseseră rostite 
până atunci de niciun egiptean. 

— Îngăduie-ne, măria-ta, să ne înfăţișăm peste câteva ore, 
când te vei fi liniștit, spuse Mefres. 

— Nu-i nevoie. Știu ce se petrece la hotarul nostru apusean. 
Sau, mai degrabă, nu eu știu, ci bucătarii mei, grăjdarii și fetele 
care spală vasele. Așa că acum veţi binevoi poate, măriţi preoți, 
să-mi faceţi cunoscute și mie planurile voastre? 

Mentezufis își luă o înfățișare nepăsătoare și zise: 

— Libienii s-au răsculat și încep să strângă bande, cu gândul 
de a se năpusti asupra Egiptului. 

— Înţeleg. 

— Deci, din voinţa faraonului, urmă Mentezufis, și a marelui 
sfat, urmează ca măria-ta, să aduni oastea Egiptului de Jos și să- 
i nimicești pe răzvrătiți. 

— Și porunca? 

Mentezufis scoase din sân un pergament prevăzut cu peceţi și 
i-l înmână prinţului. 

— Așadar, din clipa aceasta sunt comandantul suprem și omul 
cel mai de seamă din această provincie? întrebă Ramses. 

— Da, așa este. 

— Și vă pot chema când vreau să mă sfătuiesc cu voi? 

— Firește, răspunse Mefres, deși în clipa de faţă... 

— Staţi jos! îl întrerupse prinţul. Cei doi preoţi îndepliniră 
porunca. Și acum, spuneţi-mi, de ce-aţi dat drumul libienilor? 

— Și-o să mai dăm și altora, adăugă Mentezufis. Adunarea 
preoților vrea să scape ţara de cei douăzeci de mii de soldaţi 
străini cu care cheltuim atâta, pentru ca veniturile faraonului să 
sporească cu patru mii de talanţi pe an, bani fără de care curtea 
ar avea de îndurat lipsuri... 

— La care nu-i silit nici cel mai prăpădit dintre preoții 
egipteni! completă prinţul. 

— Uiţi, măria-ta, că nu se cuvine să numești „prăpădit” pe un 
preot, ripostă Mentezufis. lar dacă niciunul dintre ei nu-i 
ameninţat de lipsuri, meritul este al vieții lor cumpătate. 

— In cazul acesta, pesemne că statuile de piatră sorb vinul 
adus zilnic templelor și că zeii își împodobesc ei femeile cu aur 
și giuvaeruri scumpe, spuse prinţul în bătaie de joc. Dar să 
lăsăm la o parte viaţa cumpătată! Dacă adunarea preoţilor a dat 
poruncă să fie alungaţi cei douăzeci de mii de mercenari, lăsând 
deschise porțile Egiptului în faţa bandelor de jefuitori, n-a făcut- 
o cu gând să umple tezaurul faraonului. 

— Atunci de ce? 

— Ca să fie pe placul regelui Assar. Și cum faraonul s-a 
împotrivit să dea Fenicia pe mâna asirienilor, voi vreți să slăbiți 
statul în alt chip: daţi drumul dinadins mercenarilor și puneţi la 
cale lupte la hotarul nostru de apus. 

— Îi iau pe zei drept mărturie că ne uimești, măria-ta! 
exclamă Mentezufis. 

— Umbrele faraonilor ar fi și mai uimite dacă ar auzi că în 
același Egipt, în care puterea faraonului a fost încătușată, un 
oarecare şarlatan caldeean poate înrâuri soarta statului. Și 
prinţul râse batjocoritor. Vorbesc despre Beroes, îi spuse el lui 
Mentezufis. Dacă n-ai auzit de el, întreabă-l pe preacinstitul 
Mefres, iar dacă nici el nu-și mai aduce aminte, să-i ceară 
lămuriri lui Herhor și lui Pentuer. lată marele secret al templelor 
voastre! Un străin, furișat în Egipt ca un tâlhar, poruncește 
marilor preoţi încheierea unei păci atât de rușinoase, încât n-am 
fi putut-o primi decât numai după pierderea multor bătălii, după 
nimicirea întregii armate și a celor două capitale. Și când te 

gândești că toate acestea le-a făcut un singur om, care e, nici 
vorbă, iscoada regelui Assar! lar înţelepţii noștri s-au lăsat 
îmbrobodiţi în așa chip de vorbele lui meșteșugite, încât atunci 
când faraonul nu le-a îngăduit să dea Fenicia, ei, nemaiavând 
altceva de făcut, s-au apucat să dea drumul mercenarilor și să 
stârnească război la hotarul de apus. S-a mai pomenit vreodată 
una ca asta? urmă Ramses, pierzându-și stăpânirea de sine. Și 
tocmai acum, când e cel mai prielnic moment să ne sporim 
oștirea la trei sute de mii de oameni și să înaintăm spre Ninive, 
acești bătrâni cu mintea rătăcită alungă douăzeci de mii de 
oșteni și dau foc propriei lor case. 

Mefres ascultase aceste cuvinte de cruntă batjocură palid și 
nemișcat. La urmă, spuse: 

— Nu știu, măria-ta, din ce izvor ţi-ai cules știrile. Numai de-ar 
fi și el tot atât de curat ca inimile celor din marele sfat al 
preoților! Să spunem, totuși, că ai dreptate și că un preot 
caldeean a izbutit să înduplece adunarea preoţilor să iscălească 
un tratat atât de greu cu Asiria. Și chiar dacă lucrurile s-ar fi 
petrecut așa, de unde știi că preotul acesta n-a fost un trimis al 
zeilor, care, prin gura lui, ne-au vestit primejdiile ce pândesc 
Egiptul? 

— De când se bucură caldeenii de o atât de mare încredere 
din partea voastră? întrebă prinţul. 

— Preoţii caldeeni sunt fraţii mai vârstnici ai celor egipteni, 
răspunse Mentezufis. 

— Atunci poate că și regele Asiriei este stăpânul faraonului? 
întrebă prințul. 

— Nu huli, măria-ta, îl întrerupse cu asprime Mefres. Vorbești 
cu mult prea multă ușurință despre cele mai sfinte taine, iar 
lucrul acesta a fost primejdios și altora, chiar mai mari decât 
tine! 

— Bine. N-am să mai vorbesc. Aș vrea să știu, totuși, după ce 
semne știți voi că un caldeean este trimis al zeilor și nu o 
iscoadă a regelui Assar? 

— După minuni, răspunse Mefres. Dacă la porunca ta, prințe, 
odaia aceasta s-ar umple de spirite, dacă puteri nevăzute te-ar 
înălța în aer, am spune că ești trimisul zeilor nemuritori și ţi-am 
asculta sfatul. 

Ramses dădu din umeri. 

— Am văzut și eu duhuri: erau născocite de o tânără fată. Am 
văzut și-un scamator ridicat în aer... la circ. 

— Numai că n-ai băgat de seamă sforile subţiri pe care le 
țineau în dinţi cele patru ajutoare ale sale, adăugă Mentezufis. 

Prinţul râse din nou și, aducându-și aminte de vorbele lui 
Tutmozis cu privire la practicile sacre ale lui Mefres, zise 
batjocoritor: 

— Pe vremea regelui Keops, un mare preot ţinea cu orice preţ 
să zboare; pentru aceasta se ruga zeilor, poruncind celor din 
preajmă să vadă dacă nu cumva puteri nevăzute îl saltă în aer. 
Și închipuiţi-vă că, din clipa aceea, nu era zi în care să nu fie 
încredințat că se înalță în aer, cam puţin, ce-i drept, abia cu un 
deget de la pământ. Dar... ce-ai păţit, mărite preot? îl întrebă el 
deodată pe Mefres. 

Într-adevăr, ascultându-și propria poveste, marele preot se 
clătinase în jilt și s-ar fi prăbușit, de nu l-ar fi sprijinit Mentezufis. 

Ramses se tulbură. Îi dădu bătrânului apă, îi frecă fruntea și 
tâmplele cu oțet, începu să-l răcorească cu evantaiul. 

Nu peste mult, Mefres își reveni. Se ridică de pe scaun și-i zise 
lui Mentezufis: 

— Cred că ne putem retrage. 

— Și eu socotesc la fel. 

— lar eu ce am de făcut? întrebă prinţul, dându-și seama că 
se petrecuse ceva grav. 

— Să-ţi îndeplinești datoria de mare căpetenie, răspunse 
Mentezufis pe un ton rece. Cei doi preoţi se ploconiră 
ceremonios în fața prințului și ieșiră. 

Prințul se trezise de-a binelea. Simţea însă pe inimă o povară. 
În clipa aceea înțelese că a săvârșit două greșeli de neiertat: 
recunoscuse în faţa preoţilor că le cunoștea taina și își bătuse 
joc, nemilos, de Mefres. Ar fi dat un an din viaţă dacă le-ar fi 
putut șterge din minte toată discuția avută cu ei. Dar era prea 
târziu. „N-am ce face, cugetă el, m-am dat de gol și m-am ales 
cu vrăjmași de moarte. Lupta începe deci în clipa cea mai puţin 
prielnică mie. Dar să mergem înainte. Au mai fost doar faraoni 
care au luptat și i-au învins pe preoţi, și încă fără să aibă aliaţi 
prea puternici.” Simţea însă că-și înrăutăţise în așa măsură 
situaţia, încât se jură pe capul sfânt al tatălui său să nu mai bea 
niciodată peste măsură de mult. 

Porunci să fie chemat Tutmozis. Acesta se înfăţișă 
numaidecât, treaz de-a binelea. 

— Suntem în război, și eu sunt comandant suprem, zise 
moștenitorul. Tutmozis se înclină până la pământ. Și niciodată n- 
am să mă mai îmbăt, adăugă prinţul. Dar știi de ce? 

— Oșteanul trebuie să se ferească de băutură și de miresme 
ameţitoare, răspunse Tutmozis. 

— Am uitat de acest lucru și am trăncănit în faţa preoţilor... 

— Despre ce anume? strigă Tutmozis, speriat. 

— Că-i urăsc și că îmi bat joc de minunile lor. 

— Nu-i nicio pagubă. Și așa nu se bizuie ei niciodată pe 
dragostea cuiva. 

— Și că le cunosc tainele politice, adăugă prințul. 

— Asta nu-i bine, spuse Tutmozis. 

— Acum e prea târziu, zise Ramses. Trimite îndată curieri iuți 
de picior pe la toate oștile; mâine dimineaţă ofițerii să vină la 
sfat. Dă poruncă să se aprindă semnalele. Oastea întreagă din 
Egiptul de Jos să se îndrepte, începând de mâine, spre hotarul 
de apus. Du-te la nomarh și spune-i să-i înștiințeze și pe ceilalţi 
și să se strângă hrană, îmbrăcăminte și arme. 

— Neva fi greu să trecem Nilul. 

— Bărcile și corăbiile să se oprească la braţele Nilului, ca să 
se înlesnească transportul trupelor. De asemenea, nomarhii să 
se îngrijească de trupele de întărire. 

In timpul acesta, Mefres și Mentezufis se întorceau la 
locuințele lor din templul Ptah. Când se văzură singuri, marele 
preot ridică mâinile în sus și strigă: 

— Voi, zei nemuritori, Osiris, Isis și Horus, scăpaţi Egiptul de la 
pieire! De când e lumea, niciun faraon n-a rostit atâtea cuvinte 
nelegiuite câte am auzit astăzi din gura acestui copilandru. Dar 
ce spun eu faraon? Niciun dușman al Egiptului, niciun hitit, 
fenician sau libian n-ar fi cutezat a huli casta preoțească. 

— Vinul îl face pe om să se dea pe față, răspunse Mentezufis. 

— Dar în inima aceasta tânără e un adevărat cuib de vipere. 
Hulește casta preoțească, își bate joc de minuni, nu crede în zei. 

— Mă întreb, zise Mentezufis îngândurat, de unde știe el 
despre înțelegerea noastră cu Beroes? Că știe totul nu mai 
încape nicio îndoială! 

— S-a săvârșit o nemaipomenită trădare, răspunse Mefres, 
luându-se cu mâinile de cap. 

— Foarte ciudat! N-aţi fost decât patru... 

— Ba n-am fost numai patru. Despre venirea lui Beroes a știut 
marea preoteasă a zeiței Isis, doi preoţi care i-au arătat drumul 
până la templul lui Set și preotul care l-a întâmpinat la intrare. 
Stai puţin, exclamă Mefres, preotul ăsta a rămas tot timpul în 
încăperile subterane. Dacă o fi tras cu urechea? 

— În orice caz, n-ar fi vândut taina unui copil ca Ramses, ci 
unui om în toată firea. lată unde stă adevărata primejdie! 

În clipa aceea, bătu la ușă Sem, marele preot al templului 
Ptah. 

— Pace vouă! zise el intrând. 

— Binecuvântată să-ți fie inima! 

— Am vrut să văd ce se petrece aici, căci glasurile voastre se 
aud atât de tare, de parcă s-a fi întâmplat o nenorocire. Cred că 
nu vă înspăimântă războiul cu ticăloșii aceia de libieni? întrebă 
el. 

— Ce părere ai despre prinţul moștenitor? îl întrerupse 
Mentezufis. 

— Socot că trebuie să fie foarte mulțumit de izbucnirea 
războiului şi de faptul că-i comandant suprem. E un erou 
înnăscut! Când mă uit la el, îmi vine în minte leul lui Ramses. 
Băiatul ăsta e în stare să se năpustească singur împotriva 
tuturor bandelor libiene și, pe legea mea, să le împrăștie! 

— Băiatul ăsta, zise Mefres, e în stare să ne dărâme toate 
templele și să șteargă Egiptul întreg de pe fața pământului. 

Sem scoase repede amuleta de aur pe care o purta la piept, 
șoptind: 

— Risipiţi-vă, cuvinte rele, în pustiu! Depărtaţi-vă și nu 
pricinuiţi rău celor drepţi! Ce fel de vorbe ai rostit? zise el cu un 
glas mai ridicat, pe un ton de reproș. 

— Mefres are dreptate, zise Mentezufis. Ți s-ar face părul 
măciucă dacă cineva ar rosti în faţa ta cuvintele de hulă auzite 
astăzi din gura tinerelului ăstuia. 

— Nu glumi, se supără marele preot Sem. Mai degrabă aș 
crede că apa arde cu flăcări și că văzduhul le stinge, decât să 
cred că Ramses a rostit cuvinte de hulă împotriva celor sfinte. 

— Le-a făcut pe toate fiind, chipurile, beat, îl încredinţă cu 
răutate Mefres. 

— Știu că-i ușuratic și petrecăreț, dar să-l învinuiți de 
sacrilegiu! 

— Tot așa am crezut și noi, spuse Mentezufis. Și eram atât de 
siguri că-i cunoaștem firea, încât am încetat să-l mai 
supraveghem, îndată ce s-a întors de la templul Hator. 

— Te-ai zgârcit la plata aurului pentru paznici, adăugă Mefres. 
Acum vezi ce însemnătate pot avea unele neprevederi, mărunte 
la prima vedere! 

— Dar ce s-a întâmplat? întrebă Sem, nerăbdător. 

— Prinţul moștenitor își bate joc de zei... 

— O! 

— Judecă poruncile faraonului... 

— E oare cu putinţă? 

— Pentru el, adunarea preoţilor nu-i decât un cuib de 
trădători... 

— O, zei! 

— Și a aflat de la cineva despre sosirea lui Beroes și chiar 
despre întrevederea lui cu Mefres, Herhor și Pentuer, în templul 
lui Set. 

Apucându-se cu amândouă mâinile de cap, marele preot Sem 
începu să alerge prin odaie. 

— Nu-i cu putinţă! zise el. Nu-i cu putinţă! Te pomenești că i-a 
făcut cineva farmece. Poate preoteasa aceea feniciană pe care 
a răpit-o din templu? 

Mentezufis, căruia observaţia i se păru nimerită, se uită la 
Mefres. Dar marele preot, supărat, nu-și pierdu cumpătul. 

— Vom vedea, spuse el. Mai întâi de toate, trebuie să 
cercetăm lucrurile, trebuie să știm, zi de zi, tot ce-a făcut prinţul 
după întoarcerea lui de la templul Hator. A avut prea multă 
libertate, prea multe legături cu necredincioșii și cu vrăjmașii 
Egiptului. lar tu, Sem, ne vei ajuta. 

Ca urmare a acestei hotărâri, marele preot Sem porunci, chiar 
a doua zi, să fie chemat poporul la un serviciu divin, în templul 
Ptah. 

Și astfel, crainicii templului răsăriră în colţurile străzilor, în 
pieţe și chiar pe ogoare, chemând toată lumea, cu ajutorul 
trâmbițelor și flautelor. lar când numărul celor adunaţi era 

îndestulător, li se spuse că timp de trei zile vor avea loc rugi și 
procesiuni în templul Ptah, pentru ca zeul cel bun să 
binecuvânteze armele egiptene, să-i nimicească pe libieni, iar 
asupra lui Musavasa, căpetenia lor, să trimită lepra, să-i piardă 
vederea ochilor și să-i rătăcească mintea. 

Și se întâmplă după voia preoţilor. Din zori și până noaptea 
târziu, poporul de rând, de toate îndeletnicirile, înconjură 
zidurile templului, iar nobilii și orășenii bogaţi se îngrămădeau în 
vestibulul exterior. Preoții localnici și cei ai nomurilor învecinate 
aduseră jertfe zeului Ptah și înălţară rugi în sanctuar. De trei ori 
pe zi avea loc câte o procesiune solemnă, în cursul căreia 
statuia venerată a zeului era purtată într-o corabie de aur, 
învelită cu draperii. Poporul cădea cu fața la pământ și, cu glas 
tare, își recunoștea toate păcatele, iar numeroșii proroci 
amestecați prin mulţime înlesneau oamenilor pocăinţa, prin 
întrebările ce le puneau. Acest lucru se petrecea și în vestibulul 
templului. Cum însă demnitarilor și oamenilor bogaţi nu le prea 
convenea să-și recunoască greșelile în văzul lumii, preoții îi luau 
la o parte pe cei care se spovedeau și, cu voce înceată, le 
dădeau sfaturi sau îi mustrau. 

La amiază, avu loc serviciul divin solemn. Atunci veniră și 
oștile ce se îndreptau spre apus, pentru a căpăta 
binecuvântarea marelui preot și pentru a reîmprospăta tăria 
amuletelor lor, ce dobândeau astfel, din nou, puterea de a slăbi 
loviturile dușmanului. 

De câteva ori se auziră în templu trăsnete, iar noaptea, pe 
deasupra coloanelor, se văzură fulgere. Era semn că zeul dădea 
ascultare rugilor sau că stătea de vorbă cu preoţii. 

Când, după terminară solemnităţilor, marii preoţi Sem, Mefres 
și Mentezufis se întâlniră la o consfătuire tainică, lucrurile erau 
lămurite. Serviciul divin adusese templului aproape patruzeci de 
talanţi; se cheltuiseră însă vreo șaizeci de talanţi pentru daruri 
și pentru a fi plătite datoriile unora dintre nobili și ofiţeri. lar 
știrile culese erau următoarele: în rândurile oștirii umbla vorba 
că prinţul Ramses, de îndată ce se va urca pe tron, va porni 
război împotriva Asiriei, război care va aduce bogății însemnate 
celor ce vor lupta alături de el. Se spunea că până și cel din 
urmă oștean nu se va întoarce din această expediţie fără o mie 
de drahme, dacă nu și mai mult. lar în rândurile poporului se 

șoptea că, după victorie, faraonul va da sclavi tuturor ţăranilor și 
va scuti Egiptul, pe câţiva ani, de dări. Nobilii, la rândul lor, 
socoteau că noul faraon va lua, din mâinile preoţilor, dându-le 
lor înapoi, toate bunurile pe care ei le zălogiseră pentru datorii. 
Se spunea, de asemenea, că viitorul faraon va domni singur, 
fără sfatul marii adunări a preoţilor. 

In sfârșit, erau cu toții încredinţaţi că prinţul Ramses, pentru 
a-și asigura sprijinul fenicienilor, se convertise la cultul zeiţei 
Astoret, faţă de care avea o deosebită venerație. Era lucru 
neîndoielnic că moștenitorul vizitase într-o noapte templul 
zeiţei, unde văzuse unele minuni. Printre bogătașii asiatici, 
umbla și zvonul că Ramses dăduse însemnate daruri templului, 
primind în schimb o preoteasă, pentru a-l întări în noua credinţă. 

Toate aceste știri fuseseră culese de către Sem și preoții lui. 
Mefres și Mentezufis îi dădură, la rândul lor, vestea primită de ei 
de la Memfis, veste care spunea că Beroes, preot și făcător de 
minuni caldeean, fusese primit în subteranele templului Set de 
către preotul Osohor, care, peste două luni, își măritase fiica, 
dându-i drept zestre giuvaeruri scumpe și pământuri întinse, 
cumpărate anume pentru tinerii căsătoriți. Cum însă Osohor nu 
era bogat, s-a născut bănuiala că el a fost acela care a tras cu 
urechea la convorbirea dintre Beroes și preoții egipteni, vânzând 
apoi fenicienilor taina înțelegerii, și că aceștia l-au răsplătit din 
belșug. 

Auzind vestea, marele preot Sem spuse: 

— Dacă Beroes este cu adevărat făcător de minuni, întrebaţi-l 
întâi pe el dacă Osohor a vândut sau nu taina. 

— Ințeleptul Beroes a și fost întrebat, răspunse Mefres, dar a 
răspuns că nu vrea să vorbească despre aceasta. A adăugat 
însă că nici Egiptul și nici Caldeea, chiar dacă cineva a auzit cele 
puse la cale, vestindu-i apoi pe fenicieni, nu vor avea de suferit 
nicio pagubă din pricina asta. Așa că, de se va descoperi 
vinovatul, să fim milostivi cu el. 

— Sfânt! Omul ăsta e cu adevărat un sfânt! rosti Sem. 

— Dar despre prinţul moștenitor și despre tulburarea pe care 
a stârnit-o purtarea lui, ce crezi? îl întrebă Mefres pe Sem. 

— AŞ spune același lucru ca și Beroes: moștenitorul nu va 
pricinui niciun rău Egiptului, se cuvine deci să fim îngăduitori cu 
el. 

— Dar tinerelul ăsta își bate joc de zei și de minuni, intră în 
temple străine, răzvrătește poporul. Asta nu-i lucru de glumă! 
zise cu amărăciune Mefres, care nu-i putea ierta lui Ramses 
faptul că-și bătuse joc atât de nemilos de practicile lui. 

Marele preot Sem, ţinea însă la Ramses, așa că-i răspunse cu 
un surâs binevoitor: 

— Arată-mi un ţăran, în tot Egiptul, care dacă ar primi un 
sclav, n-ar fi bucuros să-și poată schimba truda lui istovitoare pe 
o lenevie plăcută. Și se află, oare, pe lume, vreun om care să nu 
viseze iertarea dărilor, de vreme ce cu banii pe care-i dă el, 
femeia și copiii lui ar purta haine împodobite ori și-ar îngădui 
alte felurite bucurii? 

— Trândăvia și cheltuielile prea mari îl strică pe om, zise 
Mentezufis. 

— Care oștean, urmă Sem, nu vrea război și nu-i dornic de un 
câștig de o mie de drahme, ba poate chiar și mai mult? Și care 
faraon, care nomarh, care nobil își plătește bucuros datoriile și 
nu privește cu jind la bogăţiile templelor? 

— Nelegiuită râvnire! șopti Mefres. 

— Și, în sfârșit, adăugă Sem, care prinţ moștenitor n-a visat 
să îngrădească puterea preoţilor, care faraon n-a vrut, la 
începutul domniei lui, să scape de sub puterea adunării 
preoţilor? 

Vorbele tale sunt înțelepte, spuse Mefres, dar care-i ţinta lor? 

— Ţinta lor e să nu-l învinuiți pe moștenitor în fața adunării. 
Pentru că nu se află judecată în stare să-l osândească pe un 
prinț pentru faptul că ţăranii ar fi bucuroși sa nu plătească dări 
sau pentru faptul că soldaţii vor război. Dimpotrivă, aţi putea fi 
dojeniţi voi. Căci dacă l-aţi fi supravegheat zi de zi pe prinţ, 
ţinându-l din scurt, nu i-aţi fi găsit astăzi atâtea vini care, pe 
deasupra, nu se întemeiază pe nimic. In cazuri asemănătoare, 
răul nu stă în faptul că oamenii înclină spre păcat, fiindcă 
această înclinare au avut-o dintotdeauna. Ceea ce-i primejdios, 
însă, este că noi nu i-am supravegheat. Fluviul nostru sfânt ar 
împotmoli foarte repede canalele, dacă meșteri pricepuţi ar 
înceta o clipă veghea. 

— Dar despre ocările pe care prințul și le-a îngăduit faţă de 
noi, ce ai de spus? l-ai ierta, oare, și batjocorirea minunilor? 
întrebă Mefres. Tinerelul ăsta m-a jignit adânc în credinţa mea. 

— Se jignește singur cel care stă de vorbă cu un om băut, 
răspunse Sem. Nu se cădea să vorbiţi cu prinţul despre cele mai 
însemnate treburi ale ţării, câtă vreme era beat. Și aţi săvârșit 
chiar o greșeală punându-l comandant al armatei pe un om 
beat. E doar știut că un comandant trebuie să fie totdeauna 
treaz. 

— Mă închin în fața înţelepciunii tale, spuse Mefres, dar sunt 
de părere să se înainteze o plângere către adunarea preoţilor 
împotriva moștenitorului. 

— lar eu sunt împotriva acestei plângeri, spuse cu hotărâre 
Sem. Adunarea trebuie să afle despre toate greșelile 
locțiitorului, dar nu dintr-o plângere, ci printr-o simplă 
înştiinţare. 

— Și eu sunt de aceeași părere, zise Mentezufis. 

Mefres, văzând că-i are împotriva sa pe amândoi, se lăsă 
păgubaș. Păstră însă în minte jignirea adusă, iar ura și-o tăinui 
în fundul inimii. 

Capitolul Il 


Dana ascultare sfatului astrologilor, tabăra ofiţerilor urma să 
părăsească Pi-Bast-ul în cea de-a șaptea zi a lunii Hator. Ziua 
aceasta era, într-adevăr, o zi „bună, bună, bună”. Zeii în ceruri, 
ca și oamenii pe pământ, sărbătoreau în ziua aceasta izbânda 
lui Ra asupra vrăjmașilor. Cel venit pe lume în această zi avea 
să viețuiască până la adânci bătrâneţi cinstit de către toţi. Era zi 
de bun augur pentru femeile însărcinate și pentru neguțătorii de 
țesături, dar rea pentru broaște și șoareci. 

Din clipa în care devenise comandant suprem, Ramses trudea 
din răsputeri. Era de față la sosirea fiecărei unităţi, cerceta 
armele, îmbrăcămintea și taberele. Îi întâmpina pe noii-veniţi, 
îndemnându-i, întru pieirea vrăjmașilor și fala faraonului, să 
înveţe cu toată râvna meșteșugul armelor. Asista la orice sfat de 
război, ca și la cercetarea oricărei iscoade și, în măsura primirii 
știrilor, însemna pe hartă, cu mâna lui, mișcarea oștilor 
egiptene, ca și locurile unde se afla dușmanul. Mergea atât de 
repede dintr-un loc în altul, încât era așteptat pretutindeni și 
cădea totuși pe neașteptate ca un uliu. Dimineaţa controla 
hrana la sud de Pi-Bast; peste o oră, ivindu-se la nord de oraș, 
descoperea că unui pâlc îi lipsesc o sută cincizeci de oameni. 
Spre seară ajungea din urmă unităţile din avangardă, asista la 
traversarea unui braţ al Nilului, trecând în revistă două sute de 
care de război. 

Mentezufis, care se afla și el de față, ca împuternicit al lui 
Herhor, și se pricepea destul de bine în treburile ostășești, nu-și 
putea ascunde admirația. 

— Știţi prea bine, spunea el adresându-li-se lui Sem și Mefres, 
că nu-mi mai place moștenitorul din clipa în care i-am 

descoperit răutatea și viclenia. Dar martor mi-e Osiris că tânărul 
acesta-i un comandant înnăscut. Vă voi spune un lucru 
nemaiauzit: oștile noastre vor fi strânse la hotar cu trei sau 
patru zile mai devreme decât era de presupus. Libienii au și 
pierdut războiul, cu toate că nici n-au auzit măcar vâjâitul 
săgeţilor noastre. 

— Cu atât mai primejdios ar fi un asemenea faraon pentru 
noi, interveni Mefres cu încăpăţânarea caracteristică bătrânilor. 

În cea de-a șasea zi a lunii Hator, spre seară, prinţul Ramses, 
după ce se îmbăie, își înștiinţă căpeteniile că vor porni a doua zi 
la drum, cu vreo două ore mai înainte de răsăritul soarelui. 

— lar acum, încheie el, vreau să dorm. 

Era însă mult mai ușor de spus decât de făcut. 

Orașul întreg era înțesat de soldaţi, iar lângă palatul lui 
tocmai poposise una din cete; oamenii mâncau, beau și cântau, 
fără să se gândească măcar la odihnă. 

Prințul, retras în odaia cea mai îndepărtată, era tulburat în 
fiece clipă; soseau, grăbiţi, fel de fel de sfetnici, fie cu știri fără 
însemnătate, fie după porunci privind lucruri ce puteau fi 
lămurite pe loc de către ofiţeri. Îi erau înfățișate iscoade de la 
care nu se putea afla nimic nou, dornice să-și ofere de bunăvoie 
serviciile prinţului. Neguţătorii fenicieni stăruiau să fie primiţi, 
cerând să procure armatei cele de trebuință. Nu lipseau nici 
ghicitorii și astrologii care, până în ultima clipă, ţineau să-i 
prezinte prinţului horoscoape, și nici vrăjitorii care vindeau 
amulete. Încercau toţi să pătrundă cu orice preţ în odaia 
prinţului, fiecare dintre ei închipuindu-și că soarta războiului e în 
mâinile sale și că asemenea clipe te scuteau de orice 
ceremonie. 

Moștenitorul îi primea pe toţi cu nespusă răbdare. Când însă, 
pe urmele unui astrolog, se furișă în odaie una dintre femeile lui, 
văitându-se că el n-o mai iubește, de vreme ce nu și-a luat nici 
rămas bun de la ea și când, după un sfert de ceas, în dosul 
ferestrei se auzi hohotul alteia, prinţul nu se mai putu stăpâni. II 
chemă pe Tutmozis și-i spuse: 

— Rămâi în odaia asta și, dacă-ţi face plăcere, mângâie-le tu 
pe femeile casei mele. Eu mă voi ascunde undeva în grădină. 
Altfel n-am să pot închide ochii toată noaptea, iar mâine am să 
am mutra unei găini plouate. 

— Unde te pot căuta dacă voi avea nevoie de tine? 

— Ha, ha! râse moștenitorul. Să nu mă căutaţi nicăieri! Când 
trâmbiţele vor suna deșteptarea, mă voi trezi singur. Spunând 
acestea, prinţul se înfășură într-o mantie lungă cu glugă și pieri 
în grădină. 

Dar și prin grădină hoinăreau soldaţi și slujitori de-ai 
moștenitorului: ordinea dispăruse pe tot întinsul palatului, ca 
totdeauna înainte de a se porni la război. Văzând cum stau 
lucrurile, Ramses coti spre colţul cel mai des al parcului, găsi un 
boschet acoperit cu viță de vie și, mulțumit, se aruncă pe o 
bancă. 

— Aici n-au să mă mai găsească nici preoţii, nici femeile. Și 
adormi deîndată. 

XXX 

În ultimele zile, Kama nu se simţise prea bine. La starea ei de 
neliniște se adăugase o ciudată slăbiciune și dureri în mădulare. 
Simţea, pe deasupra, un fel de mâncărime pe obraji și mai ales 
pe frunte, deasupra sprâncenelor. 

Toate nimicurile astea i se păreau atât de îngrijorătoare, încât 
aproape nu-i mai era teamă că va fi omorâtă; în schimb, 
rămânea tot mai mult în faţa oglinzii, lăsând slugile să facă totul 
după voia lor, numai s-o lase în pace. In asemenea clipe nu se 
gândea nici la Ramses, nici la Sara, pe care o ura nespus de 
mult; privirea îi era pironită asupra petelor de pe frunte, pe care 
un ochi obișnuit nici nu le-ar fi putut zări. 

— lată... o pată... da, sunt câteva... își mărturisea ea 
îngrozită. lată două, trei... O, Astoret, să-ţi pedepsești oare 
preoteasa în chipul acesta? Mai bine moartea! Vai, ce proastă 
sunt! la te uită, când frec fruntea, petele se fac și mai 
roșietice... M-a mușcat pesemne vreo gânganie sau m-am uns 
poate cu ulei prost. Am să mă spăl și până mâine petele or să 
dispară. 

A doua zi, însă, petele nu dispărură. 

O chemă pe slujnică. 

— Uită-te la fața mea, îi spuse, și se așeză în partea cea mai 
slab luminată a odăii. Vino aici și privește, adăugă ea cu glas 
înăbușit. Vezi cumva pe fața mea vreo pată? Dar nu te apropia 
de mine! 

— Nu văd nimic, răspunse slujnica. 

— Nici sub ochiul stâng? Nici deasupra sprâncenelor? întreba 
ea tot mai supărată. 

— Stăpână, binevoiește și-ţi întoarce divina faţă spre lumină, 
șopti slujnica. 

Rugămintea, atât de firească a fetei, o făcu pe Kama să-și 
iasă din fire: 

— leşi afară, nemernico! strigă ea. Să nu te mai prind în fața 
mea! După fuga slujnicei, se repezi înnebunită spre o măsuţă, 
destupă câteva borcănașe și își vopsi obrajii în roz, cu ajutorul 
unei pensule. 

Spre seară, simțind din nou dureri la încheieturi și o neliniște 
mult mai rea decât durerea, ceru să fie chemat un doctor. La 
sosirea acestuia, se privi din nou în oglindă și fu cuprinsă de o 
nouă criză. Aruncă oglinda pe pardoseală și strigă, plângând, că 
nu vrea să fie văzută de doctor. 

În cea de-a șasea zi a lunii Hator, nu puse nimic în gură și nu 
vru să primească pe nimeni. Când, după apusul soarelui, intră 
sclava cu o făclie, Kama se culcă în pat, înfășurându-și capul 
într-un şal. Porunci roabei să plece cât mai repede, apoi se 
așeză pe un scaun, departe de lampă, și rămase câteva ceasuri 
amorțită, pe jumătate adormită. „N-am niciun fel de pete, gândi 
ea, și chiar dacă sunt, nu sunt de... lepră”. 

— O, zei! strigă apoi, trântindu-se pe pământ, nu-i cu putinţă 
ca eu... Scăpaţi-mă, zei! Mă voi întoarce la templu... Voi ispăși 
viaţa întreagă! Și din nou se potoli, spunându-și în gând: „Nu-s 
niciun fel de pete. De câteva zile îmi tot frec pielea, așa că s-a 
înroșit. Și-apoi, e oare cu putință? S-a mai auzit cândva ca o 
preoteasă, femeie a moștenitorului tronului, să se molipsească 
de lepră? O, zei! Așa ceva nu s-a mai pomenit de când lumea! 
Numai pescarii și pușcăriașii... O, evreica aceea ticăloasă! O, 
puteri cerești, faceţi să cadă lepra asupra ei!” 

În clipa aceea, pe fereastră se ivi o umbră fugară. Apoi se auzi 
un foșnet și prinţul Ramses sări în mijlocul odăii. 

Kama înmărmuri. Deodată, apucându-se cu mâinile de cap, 
ochii ei zugrăviră o nespus de mare spaimă. 

— Lykon? șopti ea, strângându-și mai tare capul. Lykon, tu 
aici? Vei pieri! Ești urmărit! 

— Știu, rânji grecul. Mă urmăresc toţi fenicienii și întreaga 
gardă a prinţului. Cu toate acestea, adăugă el, am venit la tine. 
Am fost și la stăpânul tău. 

— Ai fost la prinţ? 

— Da, chiar în odaia lui. Și i-aș fi împlântat pumnalul în piept, 
dacă duhurile rele nu l-ar fi îndemnat să plece de-acolo. lubitul 
tău s-a dus pesemne la altă femeie. 

— Ce cauţi aici? Pleacă! rosti Kama. 

— Nu fără tine, răspunse el. În stradă așteaptă un car cu care 
vom ajunge până la NII, iar acolo găsim barca mea. 

— Ai înnebunit? Nu știi că orașul și drumurile sunt pline de 
soldați? 

— Tocmai de aceea am putut să pătrund în palat și amândoi 
ne vom strecura afară în chipul cel mai ușor, zise Lykon. la-ţi 
toate lucrurile de preț. Mă întorc numaidecât să te iau. 

— Unde te duci? 

— Să-l caut pe stăpânul tău, răspunse el. Nu pot pleca fără să- 
i las o amintire. 

— Ești nebun? 

— Taci! o întrerupse el, alb de mânie. Vrei să-l mai și aperi? 

Kama căzu pe gânduri, își încleștă pumnii, iar în ochii ei luci o 
luminiţă. 

— Dar dacă nu-l vei găsi? întrebă ea. 

— Atunci voi ucide câţiva dintre soldaţii săi, adormiţi. Voi da 
foc palatului. Mai știu și eu ce voi face? Dar nu voi pleca fără să 
nu-i las o amintire. 

Ochii mari ai fenicienei luceau atât de ciudat, încât Lykon o 
privi nedumerit. 

— Ce-i cu tine? întrebă el. 

— Nimic. Știi, niciodată n-ai semănat atât de mult cu prințul 
ca astăzi! Cel mai bun lucru pe care l-ai putea face... își apropie 
chipul de urechea lui și începu să-i șoptească ceva. 

Grecul asculta, uimit. 

— Femeie, zise el, duhurile cele mai rele grăiesc prin gura ta! 
Da, așa-i, bănuiala va cădea asupra lui. 

— E mai bun decât pumnalul, adăugă ea râzând. Nu-i așa? 

— Niciodată nu mi-ar fi trecut prin cap un gând ca acesta! Dar 
n-ar fi mai bine, poate, pe amândoi? 

— Nu! Pe ea las-o să trăiască. Aceasta va fi răzbunarea mea... 

— Ce suflet urât! șopti Lykon. Dar să știi că-mi placi. Va fi o 
răzbunare regească. Se trase apoi spre fereastră și dispăru. 
Kama se aplecă după el, încordându-și auzul. 

Cam după un sfert de ceas de la plecarea lui Lykon, răsună, 
dinspre crângul de smochini, un țipăt sfâșietor de femeie. Se 
mai auzi de câteva ori, apoi amuți. 

Kama, în locul bucuriei așteptate, fu năpădită de groază. Căzu 
în genunchi și, cu ochii rătăciţi, privea grădina întunecată. 

Jos se auziră pași înceţi și în fereastră se ivi din nou Lykon, 
înfășurat într-o mantie neagră. Răsufla din greu și îi tremurau 
mâinile. 

— Unde sunt giuvaerurile? șopti el. 

— Lasă-mă-n pace, răspunse Kama. 

Grecul o apucă de gât. 

— Ticăloaso! Nu pricepi oare că mai înainte de răsăritul 
soarelui vei fi întemnițată, iar peste câteva zile ucisă prin 
sufocare? 

— Sunt bolnavă... 

— Unde-s giuvaerurile? 

— Acolo, sub pat. 

Lykon intră în odaie și, la lumina făcliei, scoase de sub pat o 
lădiță grea, îi dădu Kamei o mantie și o trase după el. 

— Hai, pornește! Unde-i ușa prin care intră la tine stăpânu- 
tău? 

— Lasă-mă... 

Grecul se aplecă asupra ei și-i șopti: 

— Aha! îţi închipui că te voi lăsa aici? Astăzi nu prețuiești 
pentru mine mai mult decât o căţea care și-a pierdut simţul 
mirosului. Dar trebuie să pleci cu mine. Să știe stăpânul tău că 
se află cineva pe lume mai prețuit decât el. El a răpit preoteasa 
zeiței, eu îi răpesc iubita. 

— Îți spun că sunt bolnavă. 

Grecul scoase un stilet subțire și i-l puse pe gât. Ea se 
cutremură și șopti: 

— Bine, merg. 

Printr-o ușă dosnică, ieșiră în grădină. Dinspre palatul 
prințului se auzea sporovăială soldaţilor, care aprinseseră 
focurile. Pe alocurea, printre copaci, se vedeau lumini; din când 

în când, treceau pe lângă ei oameni de-ai moștenitorului. În 
poartă fură opriţi de paznici: 

— Cine sunteți? 

— Teba, răspunse Lykon. 

Fără nicio piedică, ieșiră pe stradă și dispărură în ulicioarele 
cartierului străinilor din Pi-Bast. 

Cu două ore înainte de zorii zilei, răsunară în oraș trâmbiţele 
și tobele. Tutmozis încă dormea, cufundat într-un somn adânc, 
când prinţul Ramses trase mantia de pe el și-i strigă, râzând 
voios: 

— Scoală-te, comandant neadormit! Oștile au și pornit. 

Tutmozis se așeză pe pat și își frecă ochii umflați de somn. 

— Ah, tu ești, stăpâne? întrebă el căscând. Ei, ai dormit bine? 

— Ca niciodată! răspunse prinţul. 

— Eu aș mai dormi. 

Se îmbăiară amândoi, își îmbrăcară tunicile și zalele, apoi 
încălecară caii, care se zbăteau nepotoliţi în mâinile grăjdarilor. 

In scurtă vreme, moștenitorul părăsi orașul cu o mică suită, 
ajungând din urmă coloanele oștirii, care mărșăluiau domol. 
Nilul își revărsase apele din belșug și prinţul voia să fie de faţă 
la trecerea canalelor și a vadurilor. 

După ce soarele răsărise iar ultimul car al taberei era departe 
de oraș, nomarhul din Pi-Bast zise slujitorilor săi: 

— Acum mă duc să mă culc și va fi vai și amar de acela care 
mă va trezi înainte de ospățul de seară! Până și divinul soare se 
odihnește în fiecare zi, în timp ce eu, din prima zi a lunii Hator și 
până azi, n-am închis ochii. Dar nici nu-și sfârși bine vorba, când 
i se spuse că un oștean din strajă cerea să i se dea ascultare, 
într-o treabă de mare însemnătate. 

— Inghiţi-v-ar pământul! mormăi nomarhul, poruncind totuși 
ca noul-venit să fie chemat. 

— Nu puteai să mai aștepți câteva ceasuri? întrebă el ursuz, 
că doar n-a luat-o Nilul la sănătoasa. 

— S-a întâmplat o mare nenorocire, rosti omul. Fiul 
moștenitorului tronului a fost ucis. 

— Cum? Cine? strigă nomarhul. 

— Fiul evreicei Sara. 

— Cine l-a ucis? Când? 

— Astă-noapte. 

— Și cine a putut săvârși fapta asta? Oșteanul își înclină capul 
și-și încrucișă braţele. Te întreb, cine l-a ucis? repetă nomarhul 
mai mult înspăimântat decât mânios. 

— Binevoiește, stăpâne, să faci singur cercetările. Buzele 
mele nu vor rosti ceea ce mi-au auzit urechile. 

Spaima nomarhului crescu. Porunci să fie aduși în faţa sa 
slujitorii Sarei și, în același timp, trimise după marele preot 
Mefres, căci Mentezufis, în calitatea sa de împuternicit al lui 
Herhor, plecase împreună cu prinţul. 

Mefres veni, neștiind ce să creadă. Nomarhul îi repetă știrea 
despre uciderea copilului lui Ramses și despre faptul că oșteanul 
nu cuteza să dea niciun fel de lămuriri. 

— Dar martori sunt? întrebă marele preot. 

— Așteaptă cu toţii poruncile cucerniciei-tale. 

Fu adus paznicul Sarei. 

— Ai auzit că pruncul stăpânei tale a fost ucis? îl întrebă 
nomarhul. 

Omul căzu cu fața la pământ și răspunse: 

— Am văzut chiar cinstitu-i trup zdrobit de pereţi și am vrut s- 
o opresc pe stăpâna noastră, care, strigând în gura mare, a fugit 
în grădină. 

— Când s-a petrecut faptul? 

— După miezul nopţii. Indată după sosirea la stăpâna noastră 
a prea înălţatului prinț moștenitor, răspunse paznicul. 

— Cum așa? In noaptea asta prinţul a fost la stăpâna voastră? 
întrebă Mefres. 

— Tu ai zis, mare proroc. 

— Ciudat! șopti Mefres, adresându-i-se nomarhului. 

Alt martor era bucătăreasa Sarei, iar al treilea slujitoarea ei. 
Spuneau amândouă că, după miezul nopţii, prinţul a intrat în 
odaia Sarei, că a rămas acolo o clipă, apoi a fugit repede în 
grădină, iar îndată după el s-a ivit și stăpâna lor, Sara, ţipând 
îngrozitor. 

— Dar prinţul moștenitor n-a părăsit odaia sa din palat, în tot 
timpul nopţii, zise nomarhul. 

Oșteanul care-i adusese vestea clătină din cap, spunând că 
afară așteaptă câţiva dintre oamenii aflaţi în slujba palatului. 

Aceștia fură chemaţi și, după câteva întrebări, Mefres află că 
moștenitorul tronului nu dormise în palat. Părăsise odaia mai 

înainte de miezul nopții, ieșise în grădină și se întorsese abia 
când se auziseră primele trâmbiţe sunând deșteptarea. 

După ce martorii părăsiră încăperea și cei doi demnitari 
rămaseră singuri, nomarhul, gemând, se aruncă pe pardoseală 
și-l vesti pe Mefres că-i rău bolnav și că ar vrea mai curând să-și 
piardă viaţa decât să facă el cercetările. Marele preot, deși era 
nespus de palid și tulburat, răspunse că nelegiuirea trebuia 
lămurită și porunci nomarhului, în numele faraonului, să-l 
însoțească la locuința Sarei. 

Grădina moștenitorului nefiind departe, ajunseră repede la 
locul crimei. 

Intrând în odaia de la etaj, o văzură pe Sara îngenuncheată 
lângă leagăn, ca și cum și-ar fi alăptat pruncul. Pe perete și pe 
pardosea se vedeau pete roșii, de sânge. 

Nomarhul fu cuprins de o slăbiciune atât de mare, încât trebui 
să se așeze pe un jilț; Mefres, în schimb, era liniștit. Se apropie 
de Sara, îi puse mâna pe umăr și-i spuse: 

— Am venit aici în numele faraonului. 

Sara se ridică deodată în sus și, văzându-l pe Mefres, urlă cu 
glas îngrozitor: 

— Fiţi blestemaţi! Aţi vrut să aveţi un rege al evreilor și iată- 
vă regele! O, de ce am dat ascultare, nefericita de mine, 
sfaturilor voastre viclene! | se împleticiră picioarele și căzu din 
nou, lângă leagăn, gemând: Fiul meu! Micuţul meu Seti! Era atât 
de frumos, atât de cuminte! Nu-i mult de când își îndrepta 
mânuțele spre mine. O, lehova! strigă ea cât putu de tare, dă- 
mi-l înapoi! Tie totul ţi-e cu putinţă! O, zei egipteni, Osiris, 
Horus, Isis! O, Isis, tu, care ai fost mamă! Nu-i cu putință ca în 
ceruri să nu asculte nimeni rugămintea mea. De un copilaș atât 
de mic s-ar milostivi chiar și o hienă... 

Marele preot o apucă de umeri și o ajută să stea în picioare. 
Odaia se umpluse de oameni de-ai străjii și de alte slugi. 

— Sara, zise marele preot, în numele faraonului, stăpânul 
Egiptului, îţi poruncesc să răspunzi: cine l-a ucis pe fiul tău? 
Uitându-se drept înaintea ei, ca o nebună, Sara își freca fruntea. 
Nomarhul îi dădu apă cu vin, iar una dintre femei o stropi cu 
oţet. În numele faraonului, repetă Mefres, îţi poruncesc, Sara, să 
ne spui numele ucigașului. 

Cei de față începură să se retragă spre ușă, iar nomarhul își 
acoperi urechile. 

— Cine l-a ucis? spuse Sara cu o voce înăbușită, pironindu-și 
privirea pe faţa lui Mefres. Intrebi cine l-a ucis? Vă cunosc eu pe 
voi, preoţii! Cunosc dreptatea voastră! 

— Așadar, cine? stărui Mefres. 

— Eu! strigă Sara cu o voce neomenească. Eu mi-am ucis 
pruncul, pentru că voi aţi făcut din el un evreu. 

— Nu-i adevărat! spuse printre dinţi marele preot. 

— Eu! Eu! repeta Sara. Voi, oameni, care mă vedeţi și mă 
auziţi, le spuse ea celor de față, aflaţi că eu l-am ucis. Eu, eu, 
eu! strigă ea, bătându-se cu pumnii în piept. 

În faţa acestei învinuiri, nomarhul își mai veni în fire și se uită 
cu compătimire la ea. Femeile plângeau în hohote, paznicul își 
ștergea lacrimile. Numai Mefres își mușca buzele învineţite. În 
sfârșit, cu o voce hotărâtă, spuse: 

— Slujitori ai faraonului, luaţi-o pe această femeie și duceți-o 
la judecată. 

— Și fiul meu să vină cu mine! spuse Sara, aruncându-se 
asupra leagănului. 

— Cu tine, cu tine, sărmană femeie, zise nomarhul și-și 
acoperi fața. 

Cei doi dregători părăsiră odaia. Oșteanul porunci să se aducă 
o lectică și o duse pe Sara până jos, cu semnele celui mai înalt 
respect. Nefericita luase din leagăn o legăturică pătată de sânge 
și, fără să se împotrivească, se urcă în lectică. 

Toţi slujitorii merseră după ea, până la clădirea judecății. 

Când Mefres și nomarhul rămaseră singuri, cel din urmă 
spuse mișcat: 

— O compătimesc pe femeia aceasta! 

— Va fi pedepsită pentru mărturia ei mincinoasă, răspunse 
marele preot. 

— Cucernicia ta socoate că... 

— Sunt încredințat că zeii îl vor descoperi și pedepsi pe 
adevăratul ucigaș. 

Lângă poarta parcului, se apropie de ei în goană paznicul 
palatului Kamei, strigând: 

— N-o mai găsim pe feniciană! A pierit în noaptea asta. 

— O nouă nenorocire, șopti nomarhul. 

— Nu fii îngrijorat, spuse Mefres, a plecat cu prinţul. 

Din aceste răspunsuri, nomarhul își dădu seama că Mefres îl 
urăște pe prinţ și simţi cum îi îngheaţă inima. Căci dacă vor 
dovedi că Ramses și-a ucis propriul lui fiu, moștenitorul nu va 
putea nicicând să se urce pe tronul tatălui său, iar jugul aspru al 
preoților va apăsa și mai tare Egiptul. Tristeţea demnitarului 
spori și mai mult când, seara, i se spuse că doi vraci din templul 
Hator, cercetând leșul pruncului, au spus că numai un bărbat l-a 
putut ucide. Cineva, spuseseră ei, a apucat copilul cu mâna 
dreaptă de amândouă picioarele și i-a strivit capul de perete. lar 
mâna Sarei n-ar fi putut cuprinde cele două piciorușe, pe care, 
de altfel, se puteau vedea încă urmele unor degete mari. 

După această lămurire, marele preot Mefres împreună cu 
marele preot Sem se duseră la temniţa unde se afla Sara, 
rugând-o pe toţi zeii egipteni și străini să spună că nu ea era 
vinovată de moartea copilului și să vorbească despre înfățișarea 
făptuitorului crimei. 

— Vom da crezare cuvintelor tale, spuse Mefres, și îndată ţi se 
va da drumul. 

Dar Sara, în loc să fie mișcată de aceste dovezi de 
bunăvoință, fu cuprinsă de mânie. 

— Șacalilor, strigă ea, nu vă sunt de ajuns două jertfe, mai 
vreți altele? Eu am săvârșit fapta, nefericita de mine, eu! Căci 
cine altcineva ar fi putut fi atât de ticălos spre a ucide un copil? 
Un copilaș care nu făcea rău nimănui... 

— Ştii, oare, ce te așteaptă, femeie îndărătnică? întrebă 
Mefres. Vei ţine pe brațe osemintele copilului tău trei zile și apoi 
vei fi aruncată în temniţă pe timp de cincisprezece ani. 

— Trei zile numai? repetă Sara. Dar eu nu vreau să mă 
despart niciodată de el, de micul meu Seti. Și nu în temniţă, ci în 
mormânt voi merge după el, iar stăpânul meu va porunci să fim 
îngropaţi împreună. 

Când cei doi preoţi o părăsiră pe Sara, Sem spuse: 

— Am mai avut prilejul să văd mame ucigașe de copii și să le 
supun judecății, dar niciuna nu semăna cu aceasta. 

— Căci nu ea și-a ucis pruncul, răspunse Mefres mânios. 

— Atunci cine? 

— Acela pe care l-au văzut slujitorii Sarei intrând grăbit în 
casa ei și fugind peste câteva clipe. Acela care, pornind 

împotriva dușmanului, a luat-o cu el pe preoteasa feniciană 
Kama, cea care a pângărit altarul. Acela, în sfârșit, încheie 
Mefres întărâtat, care a alungat-o din casă pe Sara și a făcut din 
ea o sclavă, pentru că fiul ei era evreu. 

— Ceea ce spui e înspăimântător, spuse Sem înspăimântat. 

— Nelegiuirea săvârșită e și mai îngrozitoare și, cu toată 
îndărătnicia acestei femei neroade, ea va fi descoperită. 

Nici nu bănuia preotul cât de curând se va împlini prorocirea 
sa. 

Ramses nu părăsise încă bine palatul, când căpetenia străjii 
din Pi-Bast și aflase despre uciderea copilului Sarei, de dispariţia 
Kamei și despre faptul că slugile Sarei îl văzuseră pe moștenitor 
intrând noaptea în casa ei. Fiind un om cu mintea ageră, își 
dădu seama cine a putut săvârși fapta și, în loc să pornească 
cercetările la faţa locului, se năpusti în afara orașului, după ce, 
mai înainte, îl înștiințase pe Hiram despre cele întâmplate. 

Și, în timp ce Mefres o chinuia cu întrebările pe Sara, oamenii 
cei mai iscusiţi ai străjii din Pi-Bast, precum și toţi fenicienii, 
stârniţi de Hiram, se și aflau pe urmele grecului Lykon și ale 
preotesei Kama. 

lar în a treia noapte de la plecarea prințului cu oastea, 
căpetenia străjii se întoarse la Pi-Bast, aducând cu sine o cușcă 
mare, acoperită cu pânză, în care o femeie urla cât o ţinea gura. 
Fără a se odihni o clipă, demnitarul îl chemă pe omul care făcea 
cercetările și ascultă cu luare-aminte la cele ce-i spunea. 

Când răsări soarele, cei doi preoţi, Sem și Mefres, precum și 
nomarhul din Pi-Bast, fură chemaţi cu smerenie să poftească 
neîntârziat la căpetenia străjii. Sosiră toţi trei la aceeași oră, iar 
șeful pazei, înclinându-se adânc în faţa lor, îi rugă să spună tot 
ceea ce știau despre uciderea fiului prințului. 

Nomarhul păli la auzul acestei plecate rugăminţi și spuse că 
nu știe nimic. Aproape același lucru îl repetă și marele preot 
Sem, adăugind, din parte-i, că Sara i se pare nevinovată. Când 
veni însă rândul lui Mefres, acesta spuse: 

— Nu știu dacă ai auzit că în noaptea în care a fost săvârșită 
crima a fugit Kama, una din femeile prinţului. Dregătorul lăsă să 
se vadă că era foarte mirat. De asemenea, nu știu dacă ai fost 
înștiințat că moștenitorul tronului n-a dormit în palat și că a fost 
la Sara. Paznicul și două slujnice l-au recunoscut, căci noaptea 


407 


era destul de luminoasă. Uimirea dregătorului părea că atinge 
culmea. Mare păcat, încheie Mefres, că ai lipsit câteva zile din 
Pi-Bast. 

Căpetenia străjii se ploconi adânc în faţa lui Mefres și i se 
adresă nomarhului: 

— Inălţimea-ta n-ar binevoi să-mi spună cum a fost îmbrăcat 
prinţul în seara aceea? 

— Avea o tunică albă și o cingătoare de purpură cu ciucuri 
aurii, răspunse nomarhul. Îmi aduc bine aminte, am fost doar 
unul dintre ultimii care a stat de vorbă cu prinţul în seara aceea. 

Gazda bătu din palme și în încăpere se ivi paznicul Sarei. 

— L-ai văzut pe prinţ când a intrat noaptea în casa stăpânei 
tale? întrebă el. 

— Eu i-am deschis prinţului portița, să ne trăiască veșnic! 

— Dar ţii minte cum era îmbrăcat? 

— Avea o tunică cu dungi galbene și negre, bonetă la fel și o 
cingătoare albastră vrâstată cu roșu, răspunse slujitorul. 

Cei doi preoţi și nomarhul începură să se mire. lar când fură 
aduse, pe rând, cele două slujnice ale Sarei, care repetară 
întocmai cele spuse de paznic, ochii nomarhului luciră de 
bucurie, iar pe faţa lui Mefres se puteau vedea semne de 
tulburare. 

— Jur, adăugă nomarhul, că prințul avea tunică albă și 
cingătoare de purpură cu ciucuri aurii. 

— lar acum, zise căpetenia străjii, binevoiţi să mergeţi cu 
mine la temniță, unde vom mai vedea un martor. 

Coborâră într-o subterană, unde se afla o cușcă mare, 
acoperită cu pânză. Căpetenia străjii îndepărtă pânza cu un 
baston, iar cei de față văzură o femeie care zăcea într-un colţ. 

— Dar femeia aceasta e Kama! strigă nomarhul. 

Era într-adevăr Kama, bolnavă și nespus de schimbată. Când, 
la ivirea demnitarilor, se ridică și stătu în lumină, văzură cu toții 
că obrajii îi erau năpădiţi de pete arămii, în ochii ei, se vedeau 
bine luciri de nebunie. 

— Kama, zise căpetenia străjii, zeița Astoret a trimis lepra 
asupra ta. 

— Nu zeiţa! zise ea cu glasul schimbat, ci asiaticii netrebnici 
mi-au aruncat un văl otrăvit. O, nefericita de mine! 

— Kama, urmă demnitarul, marilor noștri preoți Sem și Mefres 
le e milă de soarta ta. Dacă vei spune adevărul, se vor ruga 
pentru tine și poate că atotputernicul Osiris va îndepărta 
năpasta ce te-a lovit. Mai e timp, boala e de-abia la început, iar 
zeii noștri sunt puternici. 

Bolnava căzu în genunchi și, lipindu-și faţa de gratii, zise cu 
glas stins: 

— Fiţi milostivi cu mine! M-am lepădat de zeii fenicieni și până 
la sfârșitul vieţii voi sluji marilor zei egipteni. Numai să 
îndepărtați lepra de mine. 

— Spune, dar, adevărul, o îndemnă demnitarul, iar zeii nu te 
vor lipsi de bunăvoința lor: cine a ucis copilul evreicei Sara? 

— Trădătorul Lykon, grecul. A fost cântăreţul templului nostru 
și îmi spunea că mă iubește. lar acum m-a părăsit, ticălosul, 
după ce mi-a furat giuvaericalele! 

— De ce a ucis Lykon copilul? 

— A vrut să-l ucidă pe prințul Ramses, dar, negăsindu-l acasă, 
s-a dus în casa Sarei și... 

— În ce chip a putut ucigașul să pătrundă într-o casă păzită? 

— Nu știi oare, stăpâne, că Lykon seamănă la înfățișare cu 
prinţul? Seamănă unul cu altul ca două frunze ale aceluiași 
palmier. 

— Cum a fost îmbrăcat Lykon în noaptea aceea? 

— Avea... avea o tunică cu dungi galbene și negre, o bonetă 
la fel și o cingătoare de culoare roșie-albastră. Nu mă mai 
chinuiţi acum. Însănătoșiţi-mă! Fie-vă milă de mine! Voi fi 
credincioasă zeilor voștri. Cum, plecaţi? O, nemilostivilor! 

— Sărmană femeie, spuse marele preot Sem, îţi voi trimite 
aici pe un mare făcător de minuni și poate că... 

— O,  Astoret să vă binecuvânteze! Ba nu, să vă 
binecuvânteze zeii voştri atotputernici și milostivi, șopti 
feniciana cumplit de chinuită. 

Dregătorii părăsiră temniţa. Nomarhul, văzând că marele 
preot Mefres continuă să ţină ochii plecaţi și să aibă buzele 
strânse, îl întrebă: 

— Oare nu te bucuri de minunatele descoperiri făcute de 
iscusita noastră slugă? 

— Nu am nicio pricină să mă bucur, răspunse Mefres ursuz. 
Treburile, în loc să se descurce, se încurcă. Sara spune cu toată 

tăria că ea a ucis copilul, în vreme ce feniciana răspunde în așa 
fel, de parcă ar fi învăţat-o cineva. 

— Așadar, nu crezi cele spuse de ea? interveni căpetenia 
străjii. 

— Eu niciodată n-am văzut doi oameni să semene atât de 
mult, încât unul să fie luat drept celălalt. Cu atât mai puţin n-am 
auzit să se afle în Pi-Bast un om în stare să fie aidoma cu 
moștenitorul tronului. 

— Omul acesta se află în Pi-Bast, pe lângă templul Astoret. L- 
a cunoscut prinţul Hiram din Tir iar erpatrul, care l-a văzut cu 
ochii lui, mi-a poruncit nu de mult să-l prind, făgăduindu-mi 
chiar o răsplată mare. 

— Ha, ha! râse Mefres. Văd că în jurul tău încep să se înnoade 
cele mai înalte taine ale ţării. Îngăduie-mi, totuși, să nu cred în 
existenţa acestui Lykon, până ce nu-l voi vedea eu însumi. Și 
supărat foc, plecă urmat de Sem. 

Când în coridor nu se mai auziră pașii lor, nomarhul se uită cu 
vioiciune în ochii căpeteniei străjii, spunând: 

— Ei, ce zici? 

— Într-adevăr, preoţii încep astăzi să se amestece chiar și în 
treburi care niciodată n-au stat în puterea lor. 

— Și noi trebuie să îndurăm toate astea! șopti nomarhul. 

— Până la un timp, pentru că, în măsura în care cunosc 
inimile omenești, pot spune că toţi oștenii și nobilii cârtesc 
împotriva samavolniciei preoţilor. Totul trebuie să aibă un 
sfârșit. 

— Ai spus vorbe mari, zise nomarhul strângându-i mâna, iar 
un glas tainic îmi spune că va sosi clipa când te voi vedea ajuns 
mare căpetenie a străjii înaltului faraon. 

Trecură din nou câteva zile. În timpul acesta, parastiţii 
preparară osemintele micuţului fiu al lui Ramses, iar Sara 
continua să rămână întemnițată, așteptând hotărârea judecății 
și fiind sigură de osândirea ei. 

Kama era, de asemenea, închisă în cușca ei, deoarece, 
bolnavă de lepră cum era, toţi se temeau de ea. E drept că 
fusese văzută de către tămăduitorul făcător de minuni, care-i 
citise o rugăciune și-i dădu să bea apă lecuitoare, dar cu toate 
acestea avea mereu fierbinţeală, iar petele arămii de deasupra 
sprâncenelor și de pe obraji se vedeau tot mai tare. De aceea, 

nomarhul porunci să fie dusă în deșertul răsăritean, unde, 
departe de casele oamenilor, se afla o așezare de leproși. 

Într-o seară, sosi la templul Ptah căpetenia străjii, spunând că 
dorește să stea de vorbă cu marii preoţi. Era însoţit de doi 
paznici și de un om învelit din cap până-n picioare într-un sac. 
După o clipă, i se răspunse că marii preoţi îl așteaptă în capelă, 
sub statuia zeului. 

Lăsă paznicii în faţa porții, îl apucă de braț pe omul învelit în 
sac și, călăuzit de un preot, ajunse în capelă. Acolo îi găsi pe 
Mefres și Sem, îmbrăcaţi în odăjdii de mari preoţi, cu plăci de 
argint pe piept. Căzu cu fața la pământ și spuse: 

— Potrivit poruncii voastre, vi-l aduc pe ucigașul Lykon. Vreți 
să-i vedeți fața? Când aceștia se învoiră, demnitarul rupse sacul 
de pe fața omului învelit în el. 

Amândoi preoţii scoaseră un țipăt de uimire. Grecul semăna, 
într-adevăr, atât de bine cu moștenitorul tronului, încât era cu 
neputinţă să bănui că n-ar fi el. 

— Tu ești Lykon, cântărețul templului păgân Astoret? îl 
întrebă Sem pe grecul legat fedeleș. 

Lykon râse dispreţuitor. 

— Tu l-ai ucis pe copilul prinţului? întrebă Mefres. 

Grecul se învineţi de mânie și încercă să-și rupă legăturile. 

— Da! strigă el, am ucis puiul, fiindcă nu l-am putut găsi pe 
tatăl său, lupul. Arde-l-ar focul ceresc! 

— Cu ce-i vinovat prințul, ucigașule? întrebă Sem mânios. 

— Cu ce-i vinovat? A răpit-o pe Kama și a făcut să se 
îmbolnăvească de o boală fără leac. Eram liber, puteam să fug 
viu și bogat, dar am vrut să mă răzbun și, iată, am căzut în 
mâinile voastre. Norocul lui că zeii voștri sunt mai puternici 
decât ura mea! Astăzi puteţi să mă ucideţi. Cu cât o veţi face 
mai repede, cu atât va fi mai bine. 

— Ce ticălos! zise Sem. 

Mefres tăcea și se uita în ochii grecului, care ardeau de furie. 
ÎI uimise curajul acestuia, iar acum căzuse pe gânduri. Deodată, 
adresându-i-se căpeteniei străjii, spuse: 

— Poţi pleca. Omul acesta ne aparține. 

— Omul acesta a fost prins de mine. Răsplata prinţului mie mi 
se cuvine. 

Mefres se ridică și scoase de sub veșmântul preoţesc o 
medalie de aur. 

— În numele marii adunări a preoţilor din care fac parte, 
spuse el, îţi poruncesc să mi-l predai pe omul acesta. Nu uita că 
asemănarea lui cu prinţul e o mare taină a ţării și-ţi spun drept, 
va fi de o sută de ori mai bine pentru tine dacă vei uita cu 
desăvârșire că l-ai lăsat aici. 

Demnitarul căzu din nou cu fața la pământ și ieși, 
înnăbușindu-și mânia. „Pentru asta vă va plăti stăpânul nostru, 
prinţul moștenitor, când va ajunge faraon! își zise el în gând. Tot 
atunci vă va ajunge, cu vârf și îndesat, și partea mea de 
răzbunare...” 

Străjile, care stăteau în fața porții, îl întrebară unde-l lăsase 
pe vinovat. 

— Asupra lui a căzut mânia zeilor. 

— Dar răsplata noastră? șopti timid cel mai vârstnic. 

— Și pe ea a căzut mânia zeilor. Închipuiţi-vă, deci, că l-aţi 
văzut pe omul acela în vis și vă veţi simţi mai siguri în slujba și 
în sănătatea voastră. 

Tăcând, își lăsară cu toţii capetele în jos. Dar, în inimile lor, 
jurară să se răzbune asupra preoţilor care-i lipsiseră de un 
câștig atât de frumos. 

După plecarea căpeteniei pazei, Mefres îi chemă pe câţiva 
preoţi la el și-i șopti celui mai vârstnic ceva la ureche. Preoţii îl 
înconjurară pe grec și-l scoaseră afară din capelă. Lykon nu se 
împotrivi. 

— Socot, zise Sem, că omul acesta, ca un ucigaș ce e, trebuie 
dat pe mâna judecății. 

— Nicidecum! spuse Mefres răspicat. Asupra acestui om 
apasă o nelegiuire mult mai mare: seamănă la chip cu 
moștenitorul tronului. 

— Şi ce-ai să faci cu el? 

— İl voi păstra pentru adunarea noastră, zise Mefres. Acolo, 
când moștenitorul tronului vizitează temple păgâne și răpește 
femei din ele, când ţara e ameninţată de un război primejdios 
iar puterea preoţilor de o răscoală, acolo Lykon ar putea fi de 
folos. 

A doua zi, la amiază, marele preot Sem, nomarhul și 
căpetenia străjii veniră la Sara în temniţă. De câteva zile, 

nefericita nu mai mânca nimic și era atât de slăbită, încât nici 
nu se ridică de pe laviţă la vederea atâtor demnitari. 

— Sara, zise nomarhul, pe care ea îl cunoștea mai de mult, îţi 
aducem o veste bună. 

— Veste? repetă ea cu o voce stinsă. Fiul meu nu mai trăiește, 
asta-i vestea! Sânii îmi sunt plini de hrană, iar inima mea e și 
mai plină de jale. 

— Sara, spuse nomarhul, ești liberă. Nu tu l-ai ucis pe copil. 

Trăsăturile ei amorţite se însufleţiră. Se năpusti de pe laviţă și 
strigă: 

— Ba da! Eu... eu l-am ucis și nimeni altul! 

— Pe fiul tău, pe fiul tău l-a ucis un bărbat, un grec cu numele 
de Lykon, ibovnicul fenicienei Kama. 

— Ce spui? șopti ea apucându-l de mână. O, feniciana ceea! 
Am știut eu că ne va duce la pieire. Dar grecul? Nu cunosc 
niciun grec. Și cu ce s-ar fi putut face vinovat fiul meu în faţa 
grecilor? 

— Nu știu, continuă nomarhul. Grecul acesta nu mai trăiește. 
Dar ascultă, Sara: omul acela semăna atât de mult cu prinţul 
Ramses, încât atunci când a intrat în odaia ta, ai crezut că-i 
stăpânul nostru. Și ai vrut să te învinuiești pe tine însăţi decât 
pe stăpânul tău și al nostru. 

— Așadar, n-a fost Ramses? strigă ea apucându-se cu mâinile 
de cap. lar eu ticăloasa de mine, am îngăduit unui străin să-l ia 
din leagăn pe fiul meu. Ha, ha, ha! începu ea să râdă tot mai 
înăbușit. Deodată, ca și cum cineva i-ar fi retezat picioarele, se 
prăbuși la pământ, braţele i se zbătură de câteva ori și, 
hohotind, se stinse. Pe faţă, însă i se întipăriseră urmele unei 
tristeți nesfârșite, pe care nici moartea nu era în stare să le 
șteargă. 

Capitolul Ill 


Hotarul apusean al Egiptului, ce se întindea de-a lungul a 
peste o sută de mile geografice, avea înfățișarea unui perete de 
dealuri calcaroase și pleșuve, străbătut de trecători înalte de 
câteva sute de metri. Urma apoi valea Nilului, la o depărtare de 
la o milă până la un kilometru. 

Dacă cineva s-ar fi cățărat pe vreunul din dealurile acestea și 
și-ar fi întors faţa spre miazănoapte, ar fi văzut una din cele mai 
ciudate priveliști. Jos, la dreapta, lunca îngustă și verde, 
străbătută de Nil, iar la stânga un șes nesfârșit și galben, 
presărat cu pete albe sau cărămizii. Aspectul uniform, galbenul 
monoton al nisipului, arșiţa și, mai presus de toate, întinsul 
acela fără de sfârșit, iată trăsăturile cele mai de seamă ale 
deșertului Libiei, ce se întinde la apus de Egipt. 

La o cercetare mai amănunţită, deșertul acesta e însă mai 
puţin uniform. Nisipul lui nu se întinde neted peste tot, ci 
formează șiruri-șiruri de creste, semănând cu talazurile uriașe 
ale apelor. Pare o mare învolburată, dar încremenită. Insă celui 
care s-ar încumeta să umble pe această mare vreme de un 
ceas, uneori poate chiar o zi întreagă, mereu spre apus, i s-ar 
înfățișa o altă priveliște. Ar vedea mijind în zare înălțimile 
muntoase, uneori stânci și povârnișuri, cu cele mai ciudate 
forme. Sub picioare, nisipul s-ar face tot mai neted și de sub el 
ar începe să-și ridice spinarea stânca de calcar, ca o scoarță a 
pământului. Aceasta alcătuiește o fâșie de pământ, ba chiar o 
țară întreagă, în mijlocul unui ocean de nisip. Alături de dealurile 
calcaroase, se ivesc văile, străbătute de albiile râurilor și de 
torenţi; mai departe câmpia, iar în mijlocul ei, lacul, cu linia 
țărmului încovoiată și cu fundul foarte adânc. 

Pe aceste șesuri și dealuri nu crește însă niciun fir de iarbă, 
nicio picătură de apă nu lucește în lac, iar albiile pârâurilor sunt 
seci. Lacurile, foarte deosebite în privinţa formei, sunt 
deopotrivă de secătuite de apă. E o priveliște moartă. Pe aici nu 
numai că a pierit orice urmă de vegetaţie, dar până și stratul 
roditor de pământ s-a prefăcut în pulbere ori în rocă. În aceste 
locuri s-a petrecut cel mai îngrozitor lucru din câte își poate 
închipui mintea omenească: natura s-a stins iar de pe urma ei n- 
a rămas decât scheletul și pulberea, măcinate și ele de arșiţă și 
răscolite din loc în loc de vântul fierbinte. 

Dincolo de pământul mort, se întinde iarăși oceanul de nisip, 
pe care apar ici-colo movilițe ascuțite ce ating uneori înălțimea 
unei clădiri. Vârful fiecărei moviliţe este încununat cu câte un 
buchet de frunze cenușii și prăfuite, despre care nu s-ar putea 
spune că trăiesc cu adevărat, ci doar că nu se pot ofili. 
Moviliţele acestea ciudate dovedesc că apa n-a secat încă în 
locul acela și că, ascunsă sub pământ din pricina dogoarei, ea 
păstrează cât de cât umezeala solului. Pe acest loc a căzut 
sămânţa tamarindului și planta s-a pornit să crească, luptându- 
se cu mari greutăţi. Dar tifonul, stăpânul deșertului, a zărit-o și, 
încet-încet, s-a apucat s-o acopere cu nisip. Și cu cât micuța 
plantă se avântă în sus, cu atât mai înaltă se ridică moviliţa de 
nisip, gata s-o sufoce. Tamarindul, rătăcit în pustiu, pare un 
naufragiat care-și întinde braţele spre cer. Și din nou, cât vezi cu 
ochii, același nesfârșit ocean galben, se întinde cu talazurile lui 
de nisip și cu aceiași naufragiaţi ai lumii vegetale, în veșnică 
agonie. 

Deodată te izbești de un zid de stâncă, tăiat de trecători 
aidoma unor porţi. De necrezut! Dincolo de una din aceste porți 
se întinde o vale largă și verde, cu un pâlc de palmieri în jurul 
unui lac cu ape. Se văd chiar oi, cai și alte vite ce pasc, iar 
printre ele, oameni care umblă de colo-colo. Departe, pe 
treptele stâncilor, stă îngrămădit un întreg orășel, iar pe vârfuri 
mijesc zidurile albe ale templelor. 

E o oază, un fel de insulă în mijlocul oceanului de nisip. 

Pe timpul faraonilor, erau foarte multe asemenea oaze, poate 
câteva zeci. Ele alcătuiau, de-a lungul hotarului apusean al 
Egiptului, un lanț de insule ale pustiului. Erau așezate la o 
depărtare de zece, cincisprezece sau chiar douăzeci de mile faţă 

de Nil și cuprindeau o suprafaţă de douăzeci, dacă nu chiar mai 
multe zeci de kilometri pătraţi. 

Oazele acestea, cântate de poeţii arabi, n-au fost nicicând 
locuri ce prevesteau raiul. Lacurile lor erau, de cele mai multe 
ori, niște mlaștini; izvoarele subterane făceau să ţâșnească 
adesea o apă caldă, uneori rău mirositoare și mai întotdeauna 
dezgustător de sărată; cât despre vegetaţie, ea nu se putea 
asemui cu cea egipteană. Totuși, locurile acestea retrase erau o 
adevărată minune pentru pribegii pustiului, care găseau aici 
puţină verdeață ce le încânta ochii, oarecare răcoare, umezeală 
și curmale. 

Populaţia acestor insule din mijlocul oceanului de nisip varia 
de la câteva sute până la douăzeci de mii, după întinderea lor. 
Toţi aceștia, egipteni, libieni ori etiopieni erau oameni fugiţi, 
aflaţi în afara legii sau urmași de-ai lor. Căci în pustiuri se 
refugiau doar cei care nu mai aveau nimic de pierdut: osândiţii 
din mine, răufăcătorii urmăriţi de străji, felahii împovăraţi de 
dări ori cei care preferau trudei primejdia. 

Cea mai mare parte a acestor fugari piereau în împrejurări 
jalnice. Unii, după chinuri neomenești, izbuteau să ajungă la 
oază, unde duceau o viaţă plină de lipsuri, dar liberă, fiind 
totdeauna gata să se furișeze în Egipt între pustiu și Marea 
Mediterană, se întindea o fâșie de pământ roditor, foarte lungă, 
deși nu prea lată, locuită de felurite triburi, pe care egiptenii le 
numeau libiene. Unele din ele se îndeletniceau cu agricultura, 
altele cu pescuitul și cu navigația. În fiecare dintre ele se 
cuibăriseră însă și bande de tâlhari, care preferau furtul, 
războiul și jaful oricărei munci cinstite. Numărul acestora se 
micșora treptat, stinși de lipsuri sau în lupte, dar, se și înmulțea 
necontenit cu cei sosiți din Şardan (Sardinia) și din Șacalus 
(Sicilia), oameni care, pe vremea aceea, erau încă și mai 
sălbatici și mai răi decât libienii. 

Și cum Libia se mărginea cu hotarul apusean al Egiptului de 
Jos, barbarii jefuiau adesea ţinuturile faraonului și, drept 
pedeapsă, când erau prinși, erau supuși la cazne cumplite. 
Faraonii, sau mai degrabă preoţii, încredințându-se însă că 
expedițiile împotriva lor nu dau niciun fel de roade, procedară în 
alt chip: îngăduiră familiilor de libieni să se statornicească în 
ținuturile mlăștinoase de pe ţărmul Egiptului de Jos, iar pe 

bandiți îi primiră în armată, dobândind astfel ostași pricepuţi. În 
chipul acesta, Egiptul își asigura liniștea la hotarul de apus; cât 
pentru jefuitorii răzleţi, erau de ajuns străjile de câmp și câteva 
oști postate de-a lungul brațului canopian al Nilului.S! 

Starea aceasta de lucruri ţinea de aproape o sută optzeci de 
ani; ultimul război împotriva libienilor fusese purtat chiar de 
Ramses al III-lea, care retezase mormane întregi de braţe de-ale 
dușmanilor căzuţi, aducând în Egipt treisprezece mii de sclavi. 
Din clipa aceea, nimeni nu s-a mai temut de un atac din partea 
Libiei și, de-abia acum, la sfârșitul domniei lui Ramses al XII-lea, 
ciudata politică a preoților semănase din nou în părţile acelea 
sămânţa răzvrătirii. 

lar aceasta a izbucnit din următoarele pricini: Herhor, 
sfetnicul faraonului pentru treburile oștirii și mare preot, nu 
putuse încheia cu Asiria tratatul privitor la împărţirea Asiei, din 
pricină că faraonul se împotrivise. Dorind totuși, așa cum cereau 
prorocirile lui Beroes, să menţină timp cât mai îndelungat pacea 
cu asirienii, îl încredinţase pe Sargon că Egiptul nu le va pune 
piedici în războiul pe care Asiria îl va porni împotriva asiaticilor 
de la hotarul de răsărit și miazănoapte. Și cum împuternicitul 
regelui Assar nu prea era omul care să creadă în jurăminte, 
Herhor se hotărâse să-i dea o mărturie grăitoare de bunăvoință, 
în care scop poruncise să se dea drumul la douăzeci de mii de 
soldați mercenari, în cea mai mare parte libieni. 

Pentru acești ostași credincioși Egiptului, izgoniți fără vină, 
hotărârea era o nenorocire ce se putea asemui aproape 
pedepsei cu moartea. In faţa Egiptului se deschidea primejdia 
unui război cu Libia, care nu putea în niciun chip să dea adăpost 
unei atât de mari mulțimi de oameni, obișnuiți doar cu instrucția 
militară și cu viaţa trândavă, iar nu cu munca și lipsurile. Herhor 
și preoţii nu se uitau însă la asemenea lucruri, când erau în joc 
mari interese de stat. 

Într-adevăr, alungarea mercenarilor libieni aducea mari 
foloase. În primul rând, Sargon și însoțitorii săi iscăliră, sub 
jurământ, înţelegerea cu Egiptul pe timp de zece ani, vreme în 
care, după prevestirile magilor caldeeni, pământul sfânt al 
Egiptului ar fi fost ameninţat de o soartă rea. 


$1 De la orașul Canope (n. A.). 

În al doilea rând, alungarea celor douăzeci de mii de ostași 
aducea tezaurului o economie de patru mii de talanţi, ceea ce 
nu era un lucru fără însemnătate. 

În al treilea rând, războiul cu Libia, la hotarul de apus, îi dădea 
prilej moștenitorului tronului să-şi dovedească însuşirile 
războinice și, îndepărtându-i totodată atenţia, pentru mult timp, 
de la treburile asiatice și de la hotarul răsăritean, Herhor și 
adunarea preoţilor presupuneau, pe bună dreptate, că se vor 
scurge câţiva ani până ce libienii, sleiți de numeroase hărțuieli, 
vor fi siliţi să ceară încheierea păcii. 

Planul era bine chibzuit: făuritorii lui săvârșiseră o singură 
greșeală: nu bănuiseră însușirile de mare războinic ce sălășluiau 
în prinţul Ramses. 

Oștile libiene slobozite, tot jefuind pe drum, ajunseră foarte 
repede în ţara lor, cu atât mai repede cu cât Herhor nu 
poruncise să li se pună piedici. lar primii dintre cei întorși 
povestiră celorlalţi lucruri nemaipomenite. După spusele lor, 
Egiptul era în clipa aceea tot atât de slab ca acum nouă sute de 
ani, pe vremea năvălirii hicsoșilor. Vistieria faraonului era atât 
de goală, încât acesta fusese silit să-i alunge pe ei, pe libieni, 
care erau cea mai bună parte a armatei, dacă nu chiar singura. 
De altminteri, armată aproape nu mai exista, în afară doar de o 
mână de oameni de la hotarul răsăritean, dar și aceștia erau 
foarte slăbiți. Pe deasupra, între faraon și preoţi domnea 
neînțelegerea; muncitorii nu-și primeau plata iar țăranii abia de 
mai puteau să-și tragă sufletul din cauza dărilor, așa că poporul, 
de-ar fi găsit undeva ajutor, era gata de răscoală. Și mai era 
ceva: nomarhii, cândva stăpâni deplini în ţinuturile lor, își 
aminteau din când în când de vremea aceea și, văzând astăzi 
slăbiciunea stăpânirii, se pregăteau să-l răstoarne și pe faraon și 
adunarea preoţilor. 

Veștile acestea se răspândiră pe ţărmul libian ca un stol de 
păsări și fură crezute pe loc. Bandiţii și barbarii, întotdeauna 
gata de atac, erau cu atât mai nerăbdători acum, când foștii 
soldaţi ai faraonului îi încredinţau că a prăda Egiptul era o 
nimica toată. Chiar și libienii înstăriți și cu judecată dădură 
crezare soldaților alungaţi, fiindcă de mulţi ani nu mai era o 
taină pentru ei faptul că nobilimea egipteană sărăcește, că 

faraonul nu mai are putere, că țăranii și muncitorii se pregătesc 
de răscoală din pricina lipsurilor. 

Astfel că Libia întreagă fierbea. Soldaţii goniţi fură salutaţi 
drept vestitorii unor vremuri de belșug. Și cum ţara era săracă, 
neavând hrană pentru oaspeţi, hotărâră fără zăbavă, pentru a 
se descotorosi cât mai grabnic de pribegi, să pornească război 
împotriva Egiptului. 

Până și vicleanul și înțeleptul prinț libian Musavasa se lăsă 
cuprins de înflăcărarea generală. Pe el nu-l convertiseră, însă, 
fugarii, ci dregătorii vrednici de încredere care erau, după toate 
semnele, iscoade ale adunării preoţilor. Aceștia veneau în Libia 
dinspre mare, părând nemulţumiţi de starea de lucruri din Egipt 
și chiar supăraţi pe faraon și pe marii preoţi. Se fereau de ochii 
mulțimii, ocoleau orice legături cu soldaţii goniţi, în timp ce pe 
Musavasa îl sfătuiau, în cea mai mare taină și cu dovezi, că 
acum e momentul să atace Egiptul. 

— Vei găsi acolo, spuneau ei, comori și hambare fără sfârșit 
pentru tine, pentru oamenii tăi și pentru nepoţii nepoților tăi. 

Musavasa, deși era un oștean iscusit și viclean, căzu în cursă. 
Om de acţiune, declară de îndată război sfânt Egiptului și, având 
la îndemână mii de luptători pricepuţi, împinse primul corp de 
armată spre răsărit, sub comanda fiului său Tehenna, în vârstă 
de douăzeci de ani. Bătrânul barbar era meșter în războaie; el 
știa bine că pentru a învinge trebuie să lucreze repede, să dea 
el primele lovituri. 

Pregătirile libiene ţinură foarte puţin timp. Foștii soldaţi ai 
faraonului sosiseră, ce-i drept, fără arme, în schimb își 
cunoșteau meșteșugul și în acele vremuri nu era prea greu de 
găsit arme. Câteva curele sau câteva sfori pentru praștii, o suliță 
sau o bâtă ascuțită, un topor sau o ghioagă, o tolbă de pietricele 
și alta de curmale, și totul era gata. 

Musavasa dădu dar fiului său Tehenna comanda unui corp de 
armată alcătuit din două mii de foști soldaţi și din patru mii de 
bandiți libieni, poruncindu-i să atace cât mai grabnic Egiptul, să 
prade tot ce-i iese în cale și să strângă provizii pentru oștirea 
propriu-zisă. lar el, pentru a aduna forțe și mai mari, trimise 
oameni prin oaze. Chemându-i în armată pe toţi cei care n- 
aveau nimic de pierdut. 

De mult nu domnise în pustiu o mișcare atât de vie. Din 
fiecare oază porneau grupuri-grupuri de oameni atât de 
înspăimântători, încât deși aproape goi, meritau totuși numele 
de zdrenţăroși. 

Sprijinindu-se pe părerile sfetnicilor săi, cu o lună în urmă 
oșteni ai faraonului, Musavasa presupunea, pe bună dreptate, 
că fiul său va jefui câteva sute de sate și orășele, până să dea 
piept cu trupele egiptene mai însemnate. În sfârșit, fu 
încunoștinţat că, de cum s-a aflat despre mișcările libienilor, au 
fugit nu numai toți lucrătorii sticlăriei celei mari din Egipt, dar 
până și paznicii forturilor Sochet-Herman de pe malul Lacurilor 
Sodice au dat bir cu fugiţii. 

Faptele acestea îi bucurau pe libieni, fiindcă sticlăria era un 
însemnat izvor de venituri pentru tezaurul faraonului. 

Musavasa săvârșise o greșeală asemănătoare aceleia a marii 
adunări preoțești: nu bănuise geniul războinic al lui Ramses. ȘI 
se petrecu un lucru nemaipomenit: înainte ca primul corp libian 
să se apropie de Lacurile Sodice, armata moștenitorului tronului, 
de două ori mai numeroasă, se și afla acolo. 

Libienilor însă nu li se putea reproșa nici măcar lipsa de 
prevedere. Tehenna și căpeteniile sale organizaseră un bun 
serviciu de iscoade. Oamenii lor fuseseră în nenumărate rânduri 
la Melcatis, Naucratis, Sai, Menuf, Terenuthis, trecând înot 
deopotrivă braţul Canope și brațul Buto ale Nilului. Nicăieri însă 
nu întâlniseră oști ale căror mișcări să fi fost stânjenite de 
revărsarea apelor ci, aproape pretutindeni, văzuseră cum 
populaţia din satele mărginașe, cuprinsă de panică, fugea de 
rupea pământul. Veștile aduse comandantului erau deci cât se 
poate de bune. 

Intre timp, armata prinţului Ramses, în ciuda revărsării Nilului, 
atinsese, după opt zile de la plecare, marginea deșertului și, 
aprovizionată cu apă și hrană, se pitulase în munţii din jurul 
Lacurilor Sodice. 

Dacă Tehenna, asemenea unui vultur, s-ar fi putut ridica 
deasupra hoardelor sale, s-ar fi cutremurat văzând cum în toate 
trecătorile ținutului erau ascunse oști egiptene și că, dintr-o 
clipă într-alta, corpul său de armată urma să fie împresurat. 

Capitolul IV 


Din clipa în care oștirea Egiptului de Jos pornise din Pi-Bast, 
marele preot Mentezufis, care-l însoțea pe prinţ, primea și 
trimitea zilnic câteva misive grabnice. 

Un schimb de scrisori îl purta cu Herhor. Mentezufis îi trimitea 
la Memfis știri privitoare la înaintarea trupelor și la activitatea 
prințului, pentru care nu-și ascundea admiraţia; prea cinstitul 
Herhor era de părere să i se lase moștenitorului întreaga 
libertate de acţiune, fiindcă, dacă va pierde prima bătălie, 
adunarea supremă n-o să vadă lucrul acesta cu ochi prea răi. „O 
înfrângere. Dar nu prea mare, scria Herhor, va fi o lecție de 
prevedere și modestie pentru prinţul Ramses, care, deși n-a 
făcut încă nimic, se socotește de pe acum egalul celor mai 
încercaţi luptători.” lar când Mentezufis răspundea că 
înfrângerea moștenitorului e greu de presupus, Herhor îi dădea 
de înțeles că triumful, în cazul acesta, n-ar trebui să fie prea 
mare. „Egiptul, spunea el, nu va pierde nimic dacă moștenitorul 
tronului, războinic și nedomolit cum e, va avea de lucru câţiva 
ani la hotarul apusean. El însuși va ajunge și mai priceput în arta 
militară, iar soldaţii noștri curajoși, dar cotropiţi de lene, vor găsi 
o îndeletnicire potrivită lor.” 

Al doilea schimb de scrisori, Mentezufis îl purta cu Mefres și 
acesta i se părea lui cu mult mai însemnat. Mefres, care până nu 
de mult era numai supărat pe prinţ, îl învinuia acum, cu prilejul 
uciderii copilului Sarei, de pruncucidere săvârșită din îndemnul 
Kamei. lar când, în răstimpul unei singure săptămâni, ieși la 
iveală nevinovăția lui Ramses, marele preot Mefres, parcă și mai 
pornit împotriva lui, nu mai contenea spunând că prinţul, 

dușman al zeilor egipteni și prieten al ticăloșilor de fenicieni, era 
în stare de orice. 

Uciderea copilului Sarei păruse în primele zile atât de ciudată, 
încât însăși adunarea supremă din Memfis îl întrebase pe 
Mentezufis ce gândește despre această întâmplare. Mentezufis 
răspunsese însă că, deși zile de-a rândul n-a încetat să-l 
supravegheze pe Ramses, nici pentru o clipă nu-l poate bănui de 
pruncucidere. 

Epistolele acestea se roteau în jurul lui Ramses asemenea 
unui stol de păsări hrăpăretțe, în vreme ce el iscodea prin părțile 
dușmanului, se sfătuia cu ofiţerii sau își îndemna ostașii să 
grăbească marșul. ` 

In ziua a paisprezecea. Intreaga oaste a moștenitorului era 
strânsă la sud de orașul Terenuthis. Atunci, spre marea bucurie 
a prinţului, sosi și Patrokles cu pâlcurile grecești, iar împreună 
cu el și preotul Pentuer, trimis de Herhor ca un al doilea sfetnic 
al prințului. 

Mulțimea de preoţi aflată în tabără (fiindcă mai erau și alţii) 
nu-l încânta pe Ramses de loc. Se hotărâse chiar nici să nu-i 
bage în seamă, iar în cursul consfătuirilor militare să nu le ceară 
de loc părerea. 

Și astfel, lucrurile se potoliră; Mentezufis, potrivit poruncilor 
primite de la Herhor; nu căuta să-l stânjenească pe prinţ, iar 
Pentuer se ocupa cu îngrijirile ce trebuiau date răniților. 

Războiul începuse. 

Mai întâi, prin mijlocirea iscoadelor sale, Ramses răspândise 
zvonul, în multe din satele de la graniţă, că libienii înaintează în 
pâlcuri uriașe, că vor ucide și nimici totul. Populaţia, 
înspăimântată, începu să fugă spre răsărit, unde dădu peste 
oștile egiptene. Prinţul îi puse pe bărbaţi să care poverile în 
urma oștirii, iar pe femei și copii îi trimise înăuntrul ţării. Își 
trimise apoi iscoadele spre bandele libienilor, care se apropiau, 
pentru a le cerceta numărul și rânduiala. Nu peste mult timp, 
iscoadele se întoarseră cu știri precise asupra locului unde se 
afla dușmanul, dar și cu vești foarte umflate asupra numărului 
acestuia. Il încredințau, de asemenea, pe Ramses, că în fruntea 
bandelor libiene pășește însuși Musavasa, însoţit de fiul său 
Tehenna. Prinţul simţi cum i se îmbujorează obrajii de bucurie, 


422 


la gândul că în chiar prima sa bătălie va înfrunta un dușman 
atât de încercat cum era Musavasa. 

Prețuind peste măsură primejdia ciocnirii, își mări și mai mult 
măsurile de prevedere. Și, spre a avea de partea sa toţi sorții de 
izbândă, recurse și la viclenie. Trimise oameni de încredere spre 
libieni, cu porunca de a pătrunde în tabăra dușmană, în chip de 
fugari și a-i momi pe soldaţii libieni alungaţi, adică partea cea 
mai însemnată din oștile lui Musavasa. 

— Să le spuneţi, îi sfătuise prinţul, că pentru cutezători am 
arme ascuţite iar pentru cei cu capul plecat îndurare. Dacă în 
cursul bătăliei vor azvârli armele și-l vor părăsi pe Musavasa, îi 
voi primi înapoi, în oastea prea măritului faraon, și voi porunci 
să li se dea plata ca și când n-ar fi părăsit nicicând slujba. 

Patrokles și ceilalți ofițeri socotiră foarte înțelept mijlocul 
acesta; preoţii tăceau, iar Mentezufis trimise de îndată un curier 
la Herhor, de la care primi răspuns chiar în cursul zilei. 

Regiunea Lacurilor Sodice era o vale lungă de câteva zeci de 
kilometri, închisă între două șiruri de munți ce se îndreptau de la 
sud-est spre nord-vest. Lăţimea cea mai mare nu depășea zece 
kilometri, având însă și locuri mult mai strâmte, adevărate 
trecători. 

Pe întreaga lungime a văii se întindeau, unul după altul, vreo 
zece lacuri miloase, cu o apă amară și sărată. Aici creșteau tufe 
și ierburi sărace, ofilite, acoperite necontenit de nisipuri, încât 
niciun animal nu voia să le atingă cu botul. De amândouă 
laturile, se ridicau stânci de calcar sau mormane uriașe de nisip, 
în care te puteai îneca. Intregul peisaj, colorat în galben și alb, 
părea o groaznică pustietate, reliefată parcă și mai mult de 
arșiţă și tăcere. Nicio pasăre nu-și înălța aici glasul; iar de s- 
auzea cândva vreun zgomot, nu putea fi decât hârșâitul unui 
bolovan rostogolit. 

Cam pe la jumătatea văii, se ridicau două grupe de clădiri, la 
o depărtare de câţiva kilometri una de alta: cea dinspre răsărit 
era o cetate, iar cea dinspre apus sticlăria, al cărei lemn de ars 
era procurat de către negustori libieni. În urma tulburărilor 
războiului, amândouă clădirile fuseseră părăsite. Armata lui 
Tehenna avea drept ţintă ocuparea și întărirea acestor puncte, 
menite să-i asigure lui Musavasa drumul spre Egipt. 

Libienii înaintau încet, dinspre orașul Glaukus spre sud, și în 
seara zilei de paisprezece a lunii Hator ajunseră la intrarea văii 
Lacurilor Sodice, pe care erau siguri că o vor putea străbate fără 
piedici, în două marșuri. În amurgul aceleiași zile, armata 
egipteană porni spre deșert și, înaintând prin nisipuri peste 
patruzeci de kilometri, timp de douăsprezece ore, ajunse în zorii 
zilei următoare pe înălțimile dintre fortăreață și sticlărie, unde 
se ascunse în numeroasele lor trecători. 

Dacă în noaptea aceea cineva le-ar fi spus libienilor că în 
valea Lacurilor Sodice cresc palmieri și lanuri de grâu, s-ar fi 
mirat mai puţin decât dacă ar fi aflat că armata egipteană era 
acolo spre a le aţine calea. 

După un scurt popas, în cursul căruia preoţii porunciră să se 
sape câteva puțuri, din care se strânse o apă destul de bună, 
oștirea egipteană porni să ocupe înălțimile ce se întindeau de-a 
lungul văii, înspre miazănoapte. 

Planul lui Ramses era simplu. El voia să taie libienilor legătura 
cu țara lor și să-i împingă spre miazăzi, în deșert, unde arșiţa și 
foamea i-ar fi nimicit. In scopul acesta, ocupă partea de 
miazănoapte a văii, împărţindu-și trupele în trei. Aripa dreaptă, 
care înaintă cel mai mult spre Libia, era comandată de Patrokles 
și avea însărcinarea să taie năvălitorilor întoarcerea spre orașul 
Glaukus. Aripa stângă, cea dinspre Egipt, comandată de 
Mentezufis, avea misiunea de a îngrădi libienilor înaintarea. În 
sfârșit, comanda corpului din mijloc, cel de lângă sticlărie, fu 
luată de Ramses, alături de care se afla Pentuer. 

In cea de-a cincisprezecea zi a lunii Hator, pe la ceasul șapte 
dimineaţa, câteva zeci de călăreţi libieni străbătură valea în 
galop. Se odihniră o clipă lângă sticlărie, se uitară în jurul lor și, 
nevăzând nimic deosebit, se întoarseră la ai lor. 

Pe la ceasul zece înainte de amiază, când arșița cumplită 
începea parcă să soarbă și sângele și sudoarea din oameni, 
Pentuer îi spuse moștenitorului: 

— Libienii au și pătruns în vale și trec acum pe lângă oamenii 
lui Patrokles. Peste un ceas vor fi aici. 

— De unde știi? întrebă prinţul mirat. 

— Preoţii știu totul! răspunse Pentuer zâmbind. Apoi, cu 
băgare de seamă, se urcă pe o stâncă, scoase dintr-un săculeț 

un obiect foarte lucios și, îndreptându-și faţa spre locul unde se 
afla Mentezufis, începu să facă niște semne cu mâna. 

— Acum l-am înștiințat și pe Mentezufis, adăugă el. 

Prinţul, nespus de uimit, întrebă: 

— Am ochi mai buni decât ai tăi, auzul tot atât de bun și totuși 
nu văd și nu aud nimic. În ce chip, dar, îi zărești tu pe dușmani 
și cum îl poți înștiința pe Mentezufis? 

Pentuer îi spuse prințului să privească spre o înălţime 
îndepărtată, pe al cărui vârf se vedea un pâlc de pruni sălbatici. 
Ramses își aţinti privirea în punctul acela și, deodată, își duse 
mâna la ochi, ferindu-i de o lucire foarte puternică ce apărea 
dintre copaci. 

— Ce-i lucirea asta nesuferită? strigă el. Te poate orbi! 

— E Mentezufis, care ne face semne, răspunse Pentuer. Vezi, 
măria-ta, și noi preoţii suntem buni la ceva în război. Dar amuţi 
pe loc. Din adâncul văii urca un freamăt, la început slab, apoi tot 
mai deslușit. La auzul lui, ostașii egipteni, lipiţi de povârnișul 
dealului, începură să se agite, să-și cerceteze armele, să 
vorbească în șoaptă. Poruncile scurte ale ofițerilor îi liniștiră și 
din nou pluti peste stâncile din miazănoapte o liniște de moarte. 

Între timp, freamătul din fundul văii se întări și se prefăcu în 
zarvă, din mijlocul căreia, printre glasurile miilor de oameni, se 
puteau deosebi cântece, sunete de flaut, scârţâit de care, 
nechezatul cailor și poruncile comandanților. Ramses simți 
inima cum îi bate năvalnic în piept; nu-și putu înfrâna 
curiozitatea și se cățăra pe un vârf de stâncă, de unde putea 
avea o priveliște mai largă. 

Înconjurat de nori galbeni de pulbere, corpul de armată libian 
înainta încet, ca un șarpe lung de câţiva kilometri, împestrițat cu 
pete albastre, albe și roșii. În frunte se aflau vreo douăzeci de 
călăreţi, dintre care unul, înveșmântat într-o mantie albă, ședea 
călare ca pe o laviţă, cu amândouă picioarele atârnând în partea 
stângă. După aceștia venea grupul prăștiașilor, purtând cămăși 
cenușii, apoi un dregător în lectică, deasupra căreia era purtată 
o umbrelă mare. Mai încolo venea pâlcul sulițașilor, în tunici 
albastre și roșii, apoi o grămadă de oameni aproape goi înarmaţi 
cu măciuci, și iar o ceată de prăștiași și una de sulițași urmate 
de un pâlc îmbrăcat în roșu și înarmat cu coase și topoare. Erau 
cam câte patru oameni în fiecare rând, deși, în ciuda strigătelor 

ofiţerilor, ordinea aceasta era mereu tulburată, astfel că șirurile 
din spate veneau toate de-a valma. 

Cântând și vorbind tare, libienii se târau domol pe partea cea 
mai lată a văii, din faţa sticlăriei și a lacurilor. 

Ajunși aici, ordinea se tulbură și mai mult. Cei care mergeau 
în față se opriră; li se spusese că în locul acesta se vor odihni. 
Între timp, însă, alte coloane grăbiră pasul, dornice să ajungă 
mai repede la ţintă și să se odihnească și ele. Unii ieșeau repede 
din rânduri și, zvârlind jos armele, se aruncau în lac sau sorbeau 
din mâna făcută căuș apa urât mirositoare; alţii, trântindu-se la 
pământ, scoteau curmale din traiste sau goleau ulcioarele de 
lut, pline cu apă amestecată cu oțet. 

Sus, deasupra taberei, dădeau târcoale câţiva ulii. 

În fața acestei priveliști, Ramses fu cuprins de o nespusă jale, 
ba chiar de spaimă. Puncte negre, ca niște musculițe în zbor, îi 
apărură în fața ochilor; simţea că-și pierde cunoștința, i se păru 
chiar pentru o clipă că-i gata să renunţe la tron și la tot, numai 
să nu se mai afle în locul acesta, să nu mai vadă ceea ce va 
urma. Alunecând în jos, de pe pisc, privea cu ochii ţintă în fața 
lui cuprins parcă de nebunie. 

Atunci, Pentuer se apropie de el și-i zgudui puternic brațul: 

— Vino-ţi în fire. Măria-ta, zise el. Patrokles ţi-așteaptă 
poruncile. E 

— Patrokles? repetă prinţul, rotindu-și privirea în jur. In faţa 
lui, sta Pentuer palid, dar liniștit. La câţiva pași mai departe, 
Tutmozis, tot atât de palid, ţinea în mâinile-i tremurânde fluierul 
cu care dădea semnalele. Ostașii, aplecaţi pe sub înălțimile 
stâncoase, aveau chipurile adânc mișcate. 

— Ramses, repetă Pentuer, oastea așteaptă. 

Prinţul se uită din nou la preot și plin de hotărâre disperată 
șopti, cu glas înăbușit: 

— Începem... 

Pentuer înălță talismanul strălucitor, făcând cu el în aer 
câteva semne. Tutmozis șuieră încet, șuierat ce fu repetat în 
toate celelalte trecători, din dreapta și din stânga, iar prăștiașii 
începură să se caţăre pe deal. 

Era pe la ceasul douăsprezece, la amiază. 

Încetul cu încetul, Ramses se liniști și începu să privească 
atent în jur. Îşi văzu sfetnicii, sulițașii de sub comanda unor 

căpetenii vârstnice și, în sfârșit, prăștiașii care suiau domol pe 
stânci. Și fu încredințat că niciunul dintre oamenii aceștia nu 
dorește să piară și nici măcar să lupte sau să se miște sub arșiţa 
îngrozitoare. 

Deodată, de pe creștetul unei stânci. Răsună o voce 
puternică, mai puternică decât răgetul leului: 

— Soldaţi ai sacrului faraon, nimiciţi-i pe câinii de libieni! Zeii 
sunt cu voi! 

Glasului acestuia supraomenesc îi răspunseră alte două 
glasuri, tot atât de puternice: strigătul prelung al armatei 
egiptene și zarva nesfârșită a libienilor. 

Nemaifiind nevoie să stea ascuns, prinţul se urcă pe un dâmb 
de unde se vedea bine oastea dușmanului. In faţa lui se 
întindea, ca răsărit din pământ, lanţul lung al prăștiașilor 
egipteni, iar la câteva sute de pași, roind în mijlocul norilor de 
pulbere, tabăra libiană. Se auzeau trâmbiţele, fluierele și 
blestemele căpeteniilor libiene, îndemnându-și oamenii să 
păstreze ordinea. Cei tolăniţi pe jos se ridicară grabnic, cei ce 
beau apă puseră mâna pe arme alergând spre cetele lor. Totul 
se petrecea în ţipete și larmă. 

În acest timp, prăștiașii egipteni zvârleau fiecare câteva 
pietre pe minut, liniștit, sistematic, ca la instrucţie. Ofițerii 
arătau pâlcurilor lor grupele vrăjmașe ce urmau să fie atacate, 
iar soldaţii, în mai puţin de câteva minute, le acopereau ou o 
grindină de bile metalice și de pietre. După fiecare salvă de felul 
acesta, prinţul vedea bine cum cetele libienilor se împrăștie. Unii 
dintre ei însă rămâneau adesea pe loc. Cu toate acestea, oștirea 
libiană își refăcu rândurile și se retrase dincolo de linia 
proiectilelor, în frunte cu prăștiașii lor care, cu aceeași iuțeală și 
liniște, porniră să răspundă egiptenilor. Când cădea vreun 
prăștiaș egiptean, în rândurile libienilor izbucneau râsete și 
strigăte de bucurie. 

În scurtă vreme, deasupra capului prinţului și a suitei sale 
începură să zbârnâie și să șuiere pietrele. O piatră aruncată cu 
istețime îl lovi pe unul dintre sfetnici la umăr, rupându-i osul; o 
alta nimeri în chivără unui ofiţer, iar o a treia căzu la picioarele 
prinţului, se fărâmiţă lovindu-se de stâncă și-i împroșcă faţa cu 
așchii fierbinţi ca apa clocotită. 

Libienii izbucniră în strigăte și în hohote puternice de râs. 
Desigur, îl blestemau pe prinţ. 

Spaima, dar mai ales jalea și mila, se spulberară într-o clipă 
din inima lui Ramses. Nu mai vedea în faţa lui oameni 
ameninţaţi de suferinţă și moarte, ci șiruri de fiare sălbatice, pe 
care trebuia să le nimicească sau să le facă inofensive, fără să 
vrea, duse mâna la spadă, gata să pornească în fruntea 
sulițașilor care-i așteptau porunca, dar îl opri un simţțământ de 
dispreț. Să-și păteze el mâinile cu sângele acestor ticăloși! Și- 
apoi, soldaţii ce treabă au? 

Între timp, lupta continua, iar curajoșşii prăștiași libieni, 
strigând și chiar cântând, începură să înainteze. Din amândouă 
părţile pietrele zbârnâiau ca niște cărăbuși și bâzâiau ca 
albinele, se izbeau uneori unele de altele în aer, cu zgomot 
mare. La câteva clipe, de o parte și de alta, un luptător se dădea 
înapoi gemând sau se prăbușea mort. Ceilalţi însă nu-și 
pierdeau buna dispoziţie; luptau cu o voioșie răutăcioasă, ce se 
prefăcea treptat într-o mânie turbată, uitând de sine. 

În clipa aceea, departe spre aripa dreaptă, răsunară trâmbiţe 
și strigăte repetate de mai multe ori. Neînfricatul Patrokles, beat 
încă din zorii zilei, ataca ariergarda dușmanului. 

— Atacaţi! strigă prinţul. 

Porunca aceasta fu îndată repetată de o trâmbiţă, de a doua, 
de a zecea și, după o clipă din toate trecătorile începură să 
înainteze unităţile egiptene. Prăștiașii răzleţiți pe coline își 
încordau puterile, în timp ce în vale, fără grabă și în mare 
rânduială, coloanele de câte patru șiruri ale unităţilor egiptene 
de sulițași, mișcându-se domol înainte, luară poziţie în faţa 
libienilor. 

— Întăriţi centrul! porunci moștenitorul. 

Trâmbiţă repetă porunca. Îndărătul celor două coloane din 
prima linie, se alăturară alte două coloane. Înainte ca egiptenii 
să termine manevra, libienii, urmându-le pilda, se grupară și ei 
în faţa corpului principal, pe opt șiruri. 

— Apropiaţi rezerva! strigă prinţul. Vezi, se adresă el unuia 
dintre aghiotanţii săi, dacă aripa stângă e gata. 

Ca să poată cuprinde mai bine valea cu privirea, acesta 
alergă spre prăștiași și deodată se prăbuși, dar continua să facă 
semne cu mâna. În locul lui înaintă alt ofițer, care se reîntoarse 

curând, raportând că amândouă aripile oștilor comandate de 
prinț sunt gata de atac. 

Zarva se înteţea dinspre pâlcurile lui Patrokles și deodată, 
deasupra colinei, se ridicară rotocoale negre și dese de fum. Un 
ofițer trimis de Pentuer se apropie în graba de prinţ cu știrea că 
grecii dăduseră foc taberei libienilor. 

— Sfărâmaţi centrul! ordonă prinţul. 

Una după alta, cam o duzină de trâmbiţe dădură semnalul 
atacului, iar când amuţiră, în coloana de la mijloc răsunară 
comenzile, zgomotul ritmic al tobelor și freamătul picioarelor 
pedestrimii care mărșăluia domol, în cadență. 

— Un-doi! Un-doi! Un-doi! 

Apoi comenzile fură repetate în direcţia aripii din dreapta și a 
celei din stingă; din nou huruiră tobele și coloanele celor două 
aripi o porniră înainte: 

— Un-doi! Un-doi! 

Prăștiașii libieni începură să dea îndărăt, acoperindu-i cu 
pietre pe egiptenii în marș. Dar, cu toate că din când în când se 
mai prăbușea câte un soldat, coloanele înaintau, înaintau 
mereu, domol, în cadență. 

Nori galbeni de pulbere tot mai deasă, marcau înaintarea 
unităţilor egiptene. Prăștiașii, nemaiputând zvârli pietre, pentru 
un timp se lăsă tăcerea; nu se auzeau decât gemetele și 
vaietele luptătorilor răniți. 

— Nu mi-aduc aminte să se fi mărșăluit vreodată atât de bine, 
la instrucţie! exclamă prințul, adresându-li-se ofițerilor din jurul 
său. 

— Astăzi nu se mai tem de nuia, mormăi un bătrân. 

Depărtarea dintre norii de pulbere ridicaţi de egipteni și de 
libieni se micșora dintr-o clipă într-alta; barbarii stăteau însă 
neclintiţi, iar dincolo de linia lor se iviră alţi nori de pulbere. 
Firește, veneau întărituri pentru coloana din mijloc, cea mai 
amenințată. 

Moștenitorul cobori în fugă de pe colină și încălecă; din 
trecători se  revărsau ultimele rezerve egiptene, care, 
regrupându-se, așteptau ordine. După pedestrime, înaintau 
câteva sute de călăreţi asiatici, pe cai mărunți, dar rezistenți. 
Prinţul galopă în urma pedestrimii pornite la atac și, după vreo 
sută de pași, descoperi altă colină, nu prea mare, dar de pe care 

se putea cuprinde întregul câmp de bătălie. Suita, cavaleria 
asiatică și coloana de rezervă îl urmau. Ramses privea 
nerăbdător spre stânga, unde urma să apară Mentezufis, care 
zăbovea. Libienii nu se mișcau din loc; situaţia devenea tot mai 
gravă. 

Corpul de armată comandat de Ramses era cel mai puternic, 
dar în schimb avea împotriva sa aproape întreaga forţă libiană. 
Ca număr, cele două armate erau cam deopotrivă și prințul nu 
se îndoia de victorie. Il nelinișteau însă uriașele pierderi pe care 
i le-ar fi putut pricinui un dușman atât de îndrăzneţ. De altfel, 
războiul își are toanele lui. Comandantul nu are nicio înrâurire 
asupra celor porniţi la atac. li rămân doar pâlcurile de rezervă și 
un pumn de călăreţi. Dacă una din coloanele egiptene ar fi fost 
înfrânată sau dacă dușmanul ar fi primit pe neașteptate noi 
întăriri... Prinţul își șterse fruntea: în clipa aceea simți 
copleșitoarea răspundere a unui comandant suprem. Era ca 
jucătorul care mizând totul, aruncă zarurile, întrebându-se: 
„Oare, cum vor cădea?” 

Egiptenii erau la câteva zeci de pași de coloanele libiene. 
Comenzile, trâmbiţele, tobele răsunau tot mai repede și trupele 
își iuţiră și ele pasul: 

— Un-doi-trei! Un-doi-trei! Dar și de partea vrăjmașului se 
auziră trâmbiţe; două rânduri de sulițe se lăsară în jos și tobele 
răsunară: „La goană!”. Se înălţară alte rotocoale de pulbere, 
contopite grabnic într-un uriaș nor, apoi totul nu fu decât urlet 
de glasuri omenești, încrucișări zgomotoase de sulițe, trosnet de 
coase și, uneori, câte un geamăt cumplit, înecat cât ai clipi, de 
larmă. Pe întreaga linie de bătaie nu se mai vedeau nici oameni, 
nici arme, nici chiar coloane, ci doar o pulbere galbenă ce se 
mișca aidoma unui șarpe uriaș. Rotocoale de pulbere dese, 
înghesuite, arătau unde se ciocniseră coloanele vrăjmașe, iar 
cele mai rare, mai risipite, locul unde ciocnirea se sfârșise. 

După câteva minute de zarvă neomenească, moștenitorul 
băgă de seamă că vârtejul de pulbere din aripa stingă se 
retrăgea foarte încet, îndărăt. 

— Întăriţi aripa stingă! porunci el. 

Jumătate din cetele de întăritură alergară în direcţia arătată și 
se topiră în norii de praf; aripa stingă se întări, aripa dreaptă 

înainta încet, iar centrul, cel mai puternic și mai însemnat, 
rămânea mai departe pe loc. 

— Întăriţi centrul! porunci prinţul. 

Cealaltă jumătate a oștilor de rezervă porni înainte și dispăru 
și ea în vârtejul de pulbere. O clipă, ţipetele se înteţiră, dar nu 
se vedea nicio mișcare de înaintare. 

— Cumplit se mai bat, nenorociţii! rosti un bătrân ofițer din 
suită, adresându-i-se prințului. E timpul să se ivească 
Mentezufis... 

Prințul îl chemă pe comandantul cavaleriei asiatice. 

— Priveşte acolo, spre dreapta, spuse el. Trebuie să fie un gol. 
Strecoară-te acolo cu băgare de seamă, ca să nu-i zdrobiți pe 
ostașii noștri și izbiți din coastă coloana din mijloc a câinilor 
astora. 

— Pesemne că-s ţinuţi în lanţuri, de stau atât de îndelung pe 
loc, răspunse asiaticul râzând. Lăsă apoi prinţului vreo douăzeci 
dintre călăreţii lui și porni cu restul, la trap, strigând: 

— Să trăieşti veșnic, măria-ta! 

Arșița era de nedescris. Prinţul își încorda văzul și auzul, 
încercând să pătrundă prin zidul de pulbere. Așteptă, așteptă. 
Deodată scoase un strigăt de bucurie: norul din mijloc se 
clătinase, se mișcase puţin înainte. Se opri din nou, apoi din nou 
se urni și începu să meargă încet, nespus de încet, dar tot 
înainte... 

Zarva răbufnea atât de îngrozitor, încât nu se putea înţelege 
dacă era semn de mânie, triumf sau nenorocire. 

În clipa aceea, aripa dreaptă începu să se îndoaie într-un chip 
ciudat și să dea îndărăt. Dincolo de ea apăru un nou vârtej de 
pulbere. În același timp, se apropie Pentuer călare și strigă: 

— Patrokles atacă spatele libienilor!... 

Învălmășeala din aripa dreaptă se întețea, apropiindu-se de 
mijlocul câmpului de bătaie. Se vedea limpede că libienii încep 
să dea înapoi și că panica molipsește și coloana principală. 

Întreaga suită a prinţului urmărea cu însufleţire mișcările 
vârtejului de pulbere. Peste câteva minute panica se înstăpâni și 
în aripa stângă. Acolo, libienii o luaseră la fugă de-a binelea. 

— Să nu văd mâine soarele, dacă asta nu însemnează 
victorie! chiui bătrânul ofiţer. 

Un curier din partea preoţilor, care urmăreau desfășurarea 
bătăliei de pe cea mai înaltă creastă, veni în goană și raportă că 
la aripa stângă au apărut trupele lui Mentezufis și că libienii sunt 
înconjurați din trei părți. 

— Ar fugi ca niște căprioare, spuse curierul gâfâind, dacă nu i- 
ar împiedica nisipurile. 

— Victorie! Să trăieşti veșnic, măria-ta! strigă Pentuer. 

Era de-abia ceasul două. 

Călăreţii asiatici începură să cânte zgomotos și să tragă săgeți 
în aer, în cinstea prinţului. Căpeteniile descălecară, se repeziră 
spre moștenitor, îl luară de pe șa și-l ridicară în sus, strigând: 

— lată un comandant viteaz! l-a nimicit pe dușmanii Egiptului! 
Amon este de partea oștilor sale; cine să-i poată ţine piept? 

Între timp, libienii, dând mereu înapoi, ajunseră pe înălțimile 
nisipoase dinspre miazăzi, fugăriţi de egipteni. Aproape în 
fiecare clipă, din norii de pulbere se desprindeau călăreţi care 
veneau în goană spre Ramses. 

— Mentezufis le-a tăiat retragerea! strigă unul. 

— Două unităţi s-au predat! strigă altul. 

— Patrokles a ocupat spatele. 

— Am luat de la libieni trei steaguri: al Berbecului, al Leului și 
al Uliului! 

În jurul prințului, înconjurat de oameni însângeraţi și plini de 
praf, mulţimea creștea. 

— Să trăieşti veșnic! Să trăieşti veșnic, măria-ta! 

Ramses era atât de mișcat, încât ba râdea, ba plângea și, 
deodată, adresându-li-se celor din jur, spuse: 

— Zeii s-au milostivit. Am crezut că vom pierde bătălia. Ce 
ciudată e soarta unui comandant: fără să tragă spada din teacă, 
fără chiar să vadă ceva, trebuie să răspundă de tot. 

— Să trăieşti veșnic, comandant victorios! se auziră alte 
strigăte. 

— Mare biruinţă! râse prinţul. Nici măcar nu știu cum a fost 
câștigată! 

— Câștigă bătăliile și apoi se mai și miră! rosti cineva din 
suită. 

— Vă încredințez că nici nu știu ce înseamnă o bătălie, 
mărturisi prinţul. 

— Liniștește-te,  măria-ta, răspunse Pentuer. Cu atâta 
pricepere ai știut să-ţi rânduiești oastea, încât dușmanul trebuia 
să fie înfrânt. În ce chip? Nu-i treaba ta, ci a oștilor tale. 

— Nici spada n-am scos-o din teacă! N-am văzut măcar un 
libian! se plânse prinţul. 

Pe colinele de la miazăzi, vârtejul de pulbere și zarva luptei 
stăruiau încă; în vale, praful începea să se așeze, iar pe alocurea 
se puteau vedea, ca prin ceaţă, pâlcuri de soldaţi egipteni cu 
sulițele în poziție normală. 

Moștenitorul își întoarse calul în direcția aceea și porni spre 
câmpul de bătaie părăsit, unde de-abia se sfârșise lupta 
coloanelor din centru. Era un loc lat de câteva sute de pași, 
răscolit de gropi adânci, presărat cu trupuri de răniţi și de morți. 
În partea dinspre care venea prinţul zăceau egiptenii, într-un șir 
lung, la câţiva pași numai unul de altul. Apoi, ceva mai deși, 
urmau libienii, mai departe zăceau amestecați unii cu alții, 
egipteni și libieni, iar și mai departe, aproape numai libieni. În 
unele locuri, leșurile zăceau unele lângă altele; pe alocurea, se 
îngrămădeau la un loc câte trei-patru deodată. Nisipul era 
împestrițat cu pete întunecate, de sânge. Rănile erau 
îngrozitoare. Un luptător avea amândouă mâinile tăiate; altul 
avea capul despicat de trunchi, iar dintr-un al treilea curgeau 
măruntaiele. Unii se zvârcoleau în spasmuri, iar gurile lor, pline 
de nisip, rosteau blesteme sau rugi fierbinţi, cerând să li se dea 
lovitura de graţie. 

Ramses trecu în fugă pe lângă ei, fără să privească în jur, deși 
unii din răniţi scoteau în cinstea lui strigăte slabe. Nu departe de 
acest loc, întâlni primul grup de prizonieri. Cu fața la pământ, 
oamenii aceștia cereau milă. 

— Vestiţi iertarea celor învinși, spuse prinţul suitei sale. 

Câţiva călăreţi se repeziră în felurite direcţii. In scurtă vreme 
se auzi trâmbiţă, iar după ea o voce puternică: 

— Din porunca măriei-sale prințul, comandantul suprem, 
răniții și cei prinși nu vor fi uciși! 

Drept răspuns, se  auziră strigătele  învălmășite ale 
prizonierilor. 

— Din porunca comandantului suprem, strigă pe un ton 
melodios un alt glas, în altă parte, răniții și cei prinși nu vor fi 
uciși! 

Între timp, lupta încetase și pe înălțimile din miazăzi, iar două 
din cele mai mari unităţi libiene depuseseră armele în mâinile 
trupelor grecești. 

Viteazul Patrokles, din pricina arșiţei, cum spunea el însuși, ori 
a băuturii, cum bănuiau alţii, abia de se mai ţinea în șa. 
Ștergându-și ochii înlăcrimaţi, se adresă prizonierilor, strigând: 

— Câini râioși ce sunteţi! Aţi ridicat mâinile voastre păcătoase 
împotriva oștirii luminăţiei-sale, mânca-v-ar viermii! Veţi crăpa 
ca păduchii sub unghia egiptenilor drept-credincioși, dacă nu 
veţi spune pe loc unde a pierit căpetenia voastră, mânca-i-ar 
lepra ochii și nările! 

In clipa aceea, apăru moștenitorul. Grecul îl salută cu respect, 
fără însă a întrerupe ancheta: 

— Câinilor, am să poruncesc să vă jupoaie! Vă voi trage în 
țeapă dacă nu aflu îndată unde e vipera aia veninoasă, balega 
aia de porc sălbatic! 

— A, uite unde-i comandantul nostru! strigă unul din libieni, 
arătând spre un pâlc de călăreţi ce se îndrepta încet către 
adâncul deșertului. 

— Ce-i acolo? întrebă prinţul. 

— Nemernicul de Musavasa fuge! răspunse Patrokles, care 
era cât pe-aci să se rostogolească de pe cal. 

Ramses simţi cum i se urcă sângele la cap. 

— Deci Musavasa-i acolo și a fugit? Hei, cine are cai buni, 
după mine! 

— Gata! zise Patrokles râzând. Acum o să behăie și el, hoţul 
ăla de berbeci! 

Pentuer îi aținu calea prinţului. 

— Măria-ta, nu se cade să-i urmărești pe fugari! 

— Cum? exclamă moștenitorul. În tot timpul bătăliei n-am 
ridicat mâna împotriva nimănui și acum trebuie să renunţ și la 
căpetenia libienilor? Ce-ar spune ostașii pe care i-am trimis să 
înfrunte sulițele și securile? 

— Armata nu poate rămâne fără comandant. 

— Dar oare Patrokles, Tutmozis, Mentezufis nu-s aici? Ce fel 
de comandant sunt eu, dacă nu mi-e îngăduit să-l prind pe 
dușman? Sunt la câteva sute de pași de noi și li-s caii obosiţi. 

— Într-un ceas suntem aici, cu ei. Doar să întindem mâna, 
șoptiră călăreţii asiatici. 

— Patrokles! Tutmozis! Vă las oastea în grijă, strigă 
moștenitorul. Odihniţi-vă, eu mă întorc îndată. Dădu pinteni 
calului și porni în trap mărunt, afundându-se în nisip, urmat de 
vreo douăzeci de călăreți și de Pentuer. 

— Dar tu, proroace, ce cauţi aici? îl întrebă prinţul. Mai bine 
odihnește-te! Astăzi ne-ai fost de mare folos. 

— Poate că-ţi voi mai fi încă, răspunse Pentuer. 

— Atunci rămâi... 

— Mi s-a poruncit, măria-ta, să nu te părăsesc nicio clipă. 

Moștenitorul dădu din cap, supărat. 

— Dar dacă picăm într-o capcană? întrebă el. 

— Nici acolo nu te voi părăsi, măria-ta, răspunse preotul. 

Capitolul V 


= W 
A DA 
È 


În glasul lui era atâta bunăvoință, încât prințul, uimit, tăcu și-i 
îngădui să vină. 

Erau în deșert. La câteva sute de pași în urmă se afla oastea 
iar în faţa lor, la o depărtare tot de câteva sute de pași, fugarii. 
Oricât își băteau caii, îndemnându-i să alerge și mai repede, atât 
fugarii cât și cei care-i urmăreau înaintau cu o nespus de mare 
greutate. De sus se revărsa asupra lor o arșiță cumplită, în gură, 
în nări și mai ales în ochi le pătrundea un praf mărunt și arzător, 
în timp ce sub picioarele cailor nisipul înfierbântat se scufunda, 
la fiece pas. În aer domnea o liniște de moarte. 

— Doar nu va fi mereu așa, zise moștenitorul. 

— Va fi din ce în ce mai rău, răspunse Pentuer. Vezi, măria-ta, 
zise el arătând cu mâna spre fugari, cum caii lor își afundă 
picioarele în nisip până peste genunchi? 

Prințul zâmbi, fiindcă tocmai în clipa aceea dădură peste un 
loc ceva mai tare și cam o sută de pași putură să călărească la 
trap. Îndată, însă, calea le fu îngreuiată de o mare de nisip și din 
nou fură siliţi să înainteze la pas. 

Pe oameni sudoarea curgea șiroaie, iar caii începură să facă 
spume. 

— E cald! șopti moștenitorul. 

— Ascultă, măria-ta, zise Pentuer, ziua de azi nu-i prielnică 
urmăririlor în deșert. Încă din zori, cărăbușii sacri au fost 
cuprinși de o mare neliniște, căzând apoi într-un somn adânc. 
De asemenea, cuțitul meu a intrat foarte puţin în teaca lui de 
lut, ceea ce înseamnă arșiță neobișnuită. Amândouă aceste 
semne, arșiţa și toropeala cărăbușilor, pot prevesti furtună. Să 

ne întoarcem deci, fiindcă nu numai că am pierdut tabăra din 
ochi, dar nici măcar freamătul ei nu mai ajunge până la noi. 

Ramses se uită la preot aproape cu dispreţ. 

— Și tu gândești, proroace, zise el, că eu, după ce-am spus 
că-l voi prinde pe Musavasa, mă pot întoarce cu mâinile goale, 
de teama arșiţei și a furtunii? 

Călăriră mai departe. Într-un loc, nisipul se întări din nou, 
astfel că se apropiară de fugari până la o aruncătură de praștie. 

— Hei, voi de-acolo! strigă moștenitorul, predaţi-vă! 

Libienii nici nu se uitară în urma lor, înaintând cu toată 
încordarea. O clipă crezură că-i vor ajunge. Dar deodată, ceata 
prinţului nimeri peste o întindere cu nisip adânc, iar libienii, 
grăbind pasul, dispărură dincolo de coline. 

Călăreţii asiatici înjurară, iar prinţul scrâșni din dinţi. 

În sfârșit, caii începură să-și piardă tot mai mult puterile. 
Călăreţii trebuiră să descalece și să meargă pe jos. La un 
moment dat, unul dintre asiatici se făcu stacojiu și se prăbuși pe 
nisip. Prinţul porunci să fie acoperit cu o pânză de cort și spuse: 

— Îl vom lua la înapoiere. 

Cu multă trudă, atinseră vârful colinei nisipoase de unde-i 
zăriră pe libieni. Dar și pentru ei drumul era ucigător, căci doi 
dintre caii lor nu mai puteau de oboseală. 

Tabăra oastei egiptene se ascunsese acum cu desăvârșire, 
dincolo de cutele nisipului, iar dacă Pentuer și călăreţii asiatici n- 
ar fi știut să se orienteze după soare, n-ar mai fi nimerit nicicând 
înapoi. 

Dintre însoțitorii prinţului se prăbuși al doilea călăreț, făcând o 
spumă roșiatică la gură. Îl lăsară și pe el, cu cal cu tot. În faţa 
lor, între nisipuri, apăru un grup de stânci, în mijlocul cărora 
libienii dispărură. 

— Măria-ta, zise Pentuer, acolo ar putea fi o capcană. 

— Poate fi și moartea! răspunse moștenitorul cu glasul 
schimbat. 

Preotul se uită la el cu mirare: nici prin gând nu-i trecuse că 
Ramses poate fi atât de înverșunat. 

Nu era departe până la stânci, dar drumul era neînchipuit de 
greu. Nu numai că oamenii trebuiau să înainteze ei înșiși, dar, 
pe deasupra, mai trebuiau să tragă și caii din nisip. Înaintau cu 

toţii, afundaţi până peste fluierele picioarelor; în unele locuri 
însă te afundai până peste genunchi. 

lar pe cer continua să ardă soarele, cumplitul soare al 
deșertului, ale cărui raze nu numai că frigeau și orbeau, dar și 
înțepau. Chiar și călăreţii asiatici, cei mai rezistenți, erau frânţi 
de oboseală; unuia i se umflaseră buzele și limba, altuia îi vâjâia 
capul și vedea numai pete negre, al treilea fu cuprins de 
toropeală. Aveau cu toţii dureri în mădulare și nici nu mai 
simțeau arșița. Intrebat dacă e cald afară, niciunul dintre ei n-ar 
fi știut ce să răspundă. 

Solul se făcu din nou tare sub picioarele lor și ceata intră între 
stânci. Prinţul, cel mai lucid dintre toți, auzi răsuflarea unui cal, 
coti într-o parte și, în umbra colinei, zări o grămadă de oameni 
trântiți la pământ, așa cum nimerise fiecare. Erau libienii. Unul 
dintre ei, un om tânăr, de vreo douăzeci de ani, purta o 
îmbrăcăminte de purpură brodată, un lanţ de aur la gât și o 
spadă bogat împodobită. Părea că zace fără cunoștință; avea 
albul ochilor ieșit în afară și puţină spumă pe buze. Ramses își 
dădu seama că acesta era comandantul. Se apropie, îi rupse 
lanțul de la gât și-i desprinse spada. 

Un libian bătrân, care părea mai puţin obosit decât ceilalţi, 
văzându-i fapta, spuse: 

— Deși ești învingător, egiptene, cinstește-l pe fiul prinţului, 
care a fost comandant suprem. 

— Acesta e fiul lui Musavasa? întrebă prinţul. 

— Da, răspunse  libianul, e Tehenna, fiul lui Musavasa, 
căpetenia noastră, demn să ajungă chiar prinţ egiptean. 

— Și Musavasa unde-i? 

— Musavasa e în Glaukus și adună o mare oaste, care ne va 
răzbuna. 

Ceilalţi libieni tăceau; nici măcar nu se uitau la învingătorii lor. 
Din porunca prinţului, călăreţii asiatici îi dezarmară fără 
greutate și ei înșiși se așezară la umbra stâncilor. 

In clipa aceea nu mai erau nici prieteni, nici dușmani, ci 
oameni morţi de oboseală. Moartea îi pândea pe toţi, iar ei voiau 
doar să se odihnească. 

Pentuer, văzând că Tehenna rămâne în nesimţire, îngenunche 
lângă el și se aplecă deasupra capului lui, în așa fel încât nimeni 
nu putea vedea ce face. Îndată însă Tehenna începu să răsufle, 

să dea din mâini și din picioare; apoi deschise ochii și-și frecă 
fruntea de parcă s-ar fi trezit dintr-un somn greu, ce-l stăpânea 
încă. 

— Tehenna, comandant al libienilor, zise Ramses, tu și 
oamenii tăi sunteţi prizonierii măritului faraon. 

— Mai bine ucide-mă pe loc, mormăi Tehenna, decât să-mi 
pierd libertatea. 

— Vei mai putea fi liber și fericit, dacă tatăl tău, Musavasa, se 
va umili și va încheia pace cu Egiptul. 

Libianul își întoarse capul și se culcă, nepăsător la toate. 
Ramses se așeză lângă el; după o clipă căzu și el într-un fel de 
toropeală. Pesemne adormise. 

Se trezi după un sfert de ceas, ceva mai înviorat. Privi 
deșertul și rămase uimit: la orizont se vedea un ţinut verde, cu 
apă și mulţi palmieri, iar ceva mai sus orășele și temple. In jurul 
lui dormeau cu toţii, asiatici și libieni. Numai Pentuer stătea pe o 
stâncă și, făcând mâna streașină la ochi, se uita undeva, 
departe. 

— Pentuer! Pentuer! strigă Ramses. Vezi oare oaza aceea? 

Se ridică repede și alergă la preot, pe a cărui faţă se citea 
îngrijorarea. Vezi oaza? 

— Nu-i oază, răspunse Pentuer, e duhul rătăcitor prin pustiu al 
vreunei ţări ce nu mai există pe pământ. Dar cealaltă, uite 
acolo, există cu adevărat! adăugă el, arătând cu mâna spre 
miazăzi. 

— Munţi? întrebă prinţul. 

— Uită-te mai bine. 

Prinţul își încordă privirea; deodată spuse: 

— S-ar părea că pânza aceea neagră se ridică tot mai sus. Se 
vede că privirea mi-e tare ostenită. 

— E tifonul, șopti preotul. Numai zeii ne mai pot scăpa, dacă 
vor binevoi. 

Într-adevăr, Ramses simţi pe obraz o adiere care, chiar în 
arșița deșertului, părea caldă. Adierea aceasta, la început abia 
simțită, se înteți, devenind tot mai caldă; totodată, o trâmbă 
neagră se înălța pe cer, cu iuţeală uimitoare. 

— Ce putem face? întrebă prințul. 

— Stâncile astea, răspunse preotul, ne vor feri să fim 
îngropaţi de vii; ele nu pot alunga însă nici pulberea, nici căldura 
care crește mereu. lar peste o zi sau două... 

— Atât de mult suflă tifonul? 

— Uneori trei și chiar patru zile. Numai rareori se năpustește 
pentru câteva ceasuri și se prăbușește apoi, deodată, ca un uliu 
străpuns de săgeată. Dar lucrul acesta se întâmplă foarte rar. 

Prinţul, deși nu-și pierdu curajul, se posomori. lar preotul, 
scoțând de sub haină o sticluță mică verde, spuse mai departe: 

— Ține, ai aici un elixir. Ar trebui să-ţi ajungă pentru câteva 
zile. De câte ori vei simţi că te cuprinde toropeala ori spaima, 
bea o picătură. În chipul acesta te vei întări și vei putea ţine. 

— Dar tu? Dar ceilalți? 

— Soarta mea e în mâinile zeului unic. lar ceilalţi oameni... ei 
nu sunt moștenitori ai tronului! 

— Nu-mi trebuie licoarea asta, zise prinţul, dând la o parte 
sticluţa. 

— Trebuie s-o iei! strigă Pentuer. Nu uita că poporul egiptean 
și-a pus în tine toate nădejdile. Nu uita că asupra ta veghează 
binecuvântarea lui... 

Norul negru atinsese jumătatea cerului, iar vântul fierbinte 
sufla atât de puternic, încât prinţul și preotul trebuiră să coboare 
sub stâncă. 

— Poporul egiptean? Binecuvântarea? repetă Ramses. 
Deodată strigă: 

— Va să zică tu eşti acela care acum un an mi-ai vorbit în 
miez de noapte, în grădină? Era după terminarea manevrelor... 

— În ziua în care ți s-a făcut milă de țăranul care s-a 
spânzurat, pentru că i se stricase canalul, răspunse preotul. 

— Tu mi-ai apărat casa și pe Sara de mulțimea care voia s-o 
ucidă cu pietre? 

— Da, eu, zise Pentuer. Dar tu i-ai scos apoi din temniță pe 
țăranii nevinovaţi și nu i-ai îngăduit lui Dagon să năpăstuiască 
poporul tău prin noi biruri. Pentru poporul acela, continuă 
preotul, pentru mila pe care i-ai arătat-o întotdeauna, încă și 
astăzi te binecuvântez. Poate că numai tu singur vei scăpa de 
aici cu viață, dar nu uita, nu uita că poporul egiptean asuprit te 
slăvește, cel care de la tine așteaptă salvarea. 

Deodată se făcu întuneric. Dinspre miazăzi începu să cadă o 
ploaie de nisip fierbinte și se porni un vânt atât de cumplit, încât 
răsturnă un cal aflat într-un loc neadăpostit. Călăreţii asiatici și 
prizonierii libieni se treziră cu toţii; dar, doborâţi de spaimă, 
amuţiră pe loc, cuibărindu-se cât putură mai bine sub stânci. 

În natură se petrecea un lucru îngrozitor. Noaptea căzuse 
dintr-o dată pe pământ, iar în înaltul cerului se rostogoleau nori 
de nisip, roșcaţi sau negri, într-o goană nebună. Se părea că 
trupul întregului deșert prinsese viaţă, se năpustise în sus și 
zbura undeva, cu iuțeala pietrelor zvârlite de praștie. Era mai 
fierbinte ca într-o baie de aburi; pielea mâinilor și a obrazului 
crăpa, limba se usca în gură și, răsuflând, simţeai junghiuri în 
piept. Firișoarele de nisip frigeau ca scânteile. 

Cu de-a sila, Pentuer apropie elixirul de buzele prinţului. 
Ramses sorbi câteva picături și simţi o schimbare ciudată; 
junghiurile și zăpușeala încetară să-l mai chinuiască, gândurile i 
se limpeziră. 

— Și asta poate ţine câteva zile? 

— Patru zile, răspunse preotul. 

— lar voi înțelepţii, împuterniciţii zeilor, n-aveţi niciun mijloc 
să mântuiţi lumea de o asemenea nenorocire? 

Pentuer căzu pe gânduri și zise: 

— În lume nu-i decât un singur înţelept care ar putea lupta 
împotriva duhurilor rele. Dar el nu-i aici! 

Vântul deşertului sufla de o jumătate de ceas cu o 
neînchipuită putere. Se făcuse aproape beznă. Uneori vijelia 
slăbea, vârtejurile negre se trăgeau parcă în lături și pe cer 
lucea un soare sângeriu, iar pe pământ o lumină roșcată, 
aducătoare de moarte. Îndată însă, vântul arzător și înăbușitor 
se întețea, vârtejurile de pulbere se făceau tot mai groase, 
lumina ca de mormânt se stingea, iar în văzduh răsunau vâjâieli 
ciudate pe care urechea omenească nu le mai auzise nicicând. 
Nu mai era mult până la asfintit și tăria uraganului, ca și arșiţa 
de nesuferit, creșteau necontenit. Din când în când, deasupra 
zării apărea o pată sângerie uriașă, ca și cum ar fi început 
prăpădul lumii. A 

Deodată, prinţul băgă de seamă că Pentuer dispăruse. Işi 
încordă auzul și desprinse un glas care rostea: 

— Beroes! Beroes! Cine altul decât tine ne va ajuta? Beroes! 
În numele unicului, atotputernicului zeu care nu are nici început, 
nici sfârșit, te chem! 

În partea de miazănoapte a deșertului bubui tunetul. Prinţul 
înmărmuri; tunetele erau pentru un egiptean fenomene aproape 
tot atât de rare ca și apariţia unei comete. 

— Beroes! Beroes! rostea preotul cu glas puternic. 

Moștenitorul își încordă privirea și zări în direcția aceea o 
făptură cu chip de om, întunecată, cu brațele ridicate, din al 
cărei creștet, din ale cărui degete și chiar din veșminte ţâșneau, 
clipă de clipă, scântei de un albastru deschis. 

— Beroes! Beroes! 

Un tunet îndelung răsună mai aproape, iar printre norii de 
pulbere săgetă fulgerul, scăldând pustiul într-o văpaie ca para 
focului. Apoi un nou tunet și iarăși fulgeră. 

Prințul simţi că puterea vântului slăbește, că arșița scade. 
Nisipul, înălţat în trâmbe de nori, porni să coboare; cerul, la 
început cenușiu, apoi cărămiziu, deveni până la urmă de un alb 
lăptos. Totul amuţise. Peste o clipă, însă, tunetul se prăvăli din 
nou, iar dinspre miazănoapte porni să sufle un vânt răcoros. 

Călăreţii asiatici și libieni, doborâți de arșiţă, se treziră. 

— Luptători ai faraonului, spuse deodată bătrânul libian, auziţi 
vâjâitul acela din deșert? 

— larăși furtuna? 

— Nu! Plouă! 

Într-adevăr, cerul slobozi câteva picături reci, apoi tot mai 
multe, până ce, în sfârșit, se porni o ploaie cu găleata, însoţită 
de trăsnete. Printre soldaţii lui Ramses, ca și printre prizonieri, 
se stârni o bucurie de nedescris. Fără să ia seama la fulgere și 
tunete, oamenii aceștia, însetaţi și arşi acum câteva clipe de 
para focului din văzduh, alergau ca niște copii prin șiroaiele de 
ploaie. Cu toată bezna, se spălau de zor, spălau și caii, adunând 
apă în coifuri, în saci de piele și mai ales beau, beau! 

— Nu-i oare o adevărată minune? strigă prinţul Ramses. De n- 
ar fi fost ploaia asta binecuvântată, pieream în pustiu, în 
suflarea dogoritoare a tifonului. 

— Așa se întâmplă, vorbi bătrânul libian, când vântul nisipos 
de miazăzi se ciocnește de curenţii ce trec deasupra mării și 
aduc ploaia torențială. 

Lui Ramses, nu-i plăcură aceste cuvinte, deoarece el pusese 
ploaia pe seama rugăciunilor lui Pentuer. Adresându-i-se deci 
libianului, îl întrebă: 

— Dar se întâmplă, oare, ca din trupul omului să ţâșnească 
scântei? 

— Se întâmplă întotdeauna când suflă vântul în deșert, 
răspunse libianul. Și de data asta am văzut sărind scântei și nu 
numai din oameni, dar și din cai. In glasul lui se citea o atât de 
mare siguranță, încât prinţul, apropiindu-se de comandantul 
călăreţilor săi, îi șopti: 

— Vegheaţi asupra libienilor... 

De-abia rostise aceste cuvinte, că se și simţi o mișcare în 
beznă și, după o clipă, se auzi un tropot. lar când fulgerul 
brăzda pustiul, văzură un om gonind călare. 

— Legaţi-i pe ticăloșii ăștia! strigă prințul, iar dacă se 
împotrivește careva dintre ei, tăiaţi-l! Va fi vai de tine, Tehenna, 
dacă nemernicul acela îi va aduce pe fraţii tăi împotriva noastră. 
Vei pieri și tu și ai tăi în chinuri de nespus... 

Ploaia, trăsnetele și bezna nu-i împiedicară pe soldaţii lui 
Ramses să-i lege repede pe libieni, care de altfel nu opuneau 
nicio împotrivire. Așteptau poate porunca lui Tehenna, dar 
acesta era atât de descurajat, încât nici nu-i trecea prin gând să 
fugă. 

Încet-încet, furtuna se linişti, și în locul arșiţei de peste zi se 
lăsă deasupra pustiului un frig pătrunzător. Oamenii și caii băură 
până ce-și astâmpărară bine setea; umplură apoi și burdufurile 
cu apă; curmale și pesmeţi aveau din belșug, așa că nu lipsea 
nici buna dispoziţie. Tunetele slăbiseră, fulgerele, fără zgomot 
acum, săgetau tot mai rar; pe cerul dinspre miazănoapte norii 
începură să se destrame, iar pe alocurea chiar să se reaprindă 
stelele. 

Pentuer se apropie de Ramses. 

— Să ne întoarcem la tabără, zise el. Putem fi acolo în câteva 
ceasuri, mai înainte ca fugarul să se întoarcă cu dușmanii 
asupra noastră. 

— Cum vom putea nimeri prin bezna asta? întrebă prinţul. 

— Aveţi torţe? zise preotul, adresându-se călăreţilor asiatici. 

Torţe, adică funii lungi îmbibate cu substanțe arzătoare, 
aveau; dar nu aveau foc. Amnarele de lemn, folosite la 
aprinderea focului, erau ude. 

— Trebuie să așteptăm zorile, zise prinţul nerăbdător. 

Pentuer nu răspunse. Scoase din săculeţul lui un vas mic, luă 
unuia din soldaţi torța din mâini și se dădu mai la o parte. După 
o clipă se auzi un sâsâit încet și torța... se aprinse. 

— Mare vrăjitor mai e și preotul ăsta! mormăi bătrânul libian. 

— Pentru mine, îi spuse prinţul lui Pentuer, ai înfăptuit cea de- 
a doua minune. Poţi oare să mă lămurești cum ai făcut? 

Preotul clătină capul: 

— Măria-ta, poţi să mă întrebi despre orice și-ţi voi răspunde 
după puterile cugetului meu. Niciodată însă să nu-mi ceri să-ţi 
dau lămuriri asupra tainelor templelor noastre. 

— Chiar dacă te-aș numi sfetnicul meu? 

— Chiar și atunci. Niciodată n-am să fiu trădător și chiar de-aș 
cuteza, m-ar înfricoșa pedepsele. 

— Pedepsele? repetă prințul. Aha! îmi amintesc de omul acela 
din templul Hator, ascuns în subterană și asupra căruia preoții 
turnau smoală topită. Așa au făcut, oare, cu adevărat? Omul 
acela a murit, într-adevăr, în chinuri? 

Pentuer tăcea de parcă nici n-ar fi auzit întrebarea și, fără 
grabă, scoase din săculețul lui plin de minuni statuia mică a unui 
zeu cu braţele încrucișate, agăţat de capătul unui șnur; preotul 
o făcu să lunece încet și, șoptind rugăciuni, o urmărea cu mare 
atenţie. După câteva oscilări și rotiri, statueta se opri și rămase 
nemișcată. 

La lumina torței, Ramses privea uluit tot ritualul acesta. 

— Ce faci acum? îl întrebă el pe preot. 

— Numai atât pot să-ți spun, măria-ta, că zeul arată cu o 
mână steaua Eshmun.*? Ea călăuzește în timpul nopţii corăbiile 
feniciene pe mări. 

— Deci zeul acesta, e și al fenicienilor? 

— Ei nici nu-i bănuie existenţa. Zeul acesta, care își îndreaptă 
întotdeauna un braț spre steaua Eshmun, ne este cunoscut 
numai nouă și preoţilor caldeeni. Cu ajutorul lui, oricare proroc 
își poate descoperi drumul pe mare sau în deșert, ziua ori 
noaptea, pe timp bun sau rău. 

La porunca prințului, care cu torța aprinsă pășea alături de 
Pentuer, suita și prizonierii porniră pe urmele preotului, înspre 
nord-est. Zeul, atârnat de șnur, se clătina, continuând să arate 
cu mâna întinsă unde se află steaua sfântă, ocrotitoarea 
drumeților rătăciţi. 

Mergeau pe jos, cu pași mărunți, ţinând caii de căpestre. 
Frigul era atât de pătrunzător, încât chiar călăreţii asiatici suflau 
în pumni; libienii dârdâiau. 

În clipa aceea, sub picioarele lor începu să scârţâie și să 
foșnească ceva. Pentuer se opri și se aplecă. 

— În locul acesta, zise el, ploaia a făcut o mică baltă pe 
stâncă. lar apa, privește, măria-ta, în ce s-a prefăcut... Vorbind, 
ridică și arătă prinţului un soi de pojghiţă ca de sticlă, ce se 
topea în mână. Când e foarte frig, adăugă el, apa se preface 
într-o piatră străvezie. 

Călăreţii asiatici întăriră vorbele preotului, adăugind că, 
departe, spre miazănoapte, foarte adesea, apa se preface în 
piatră, iar aburul în sare albă, care nu are însă niciun gust, 
numai că înțeapă degetele și dă dureri de dinţi. 

În fața înţelepciunii lui Pentuer, prinţul se minuna tot mai 
mult. 

Între timp, cerul se limpezi spre miazănoapte, lăsând să se 
vadă Ursa Mică, iar în ea steaua Eshmun. Preotul spuse din nou 
o rugăciune, ascunse statueta zeului călăuzitor în săculeț și 
porunci să se stingă torţele, lăsând numai capătul unei sfori să 
ardă mocnit; aceasta, prin arderea ei înceată, arăta ceasul. 

Prinţul porunci oamenilor să fie cu băgare de seamă și alături 
de Pentuer o luă înaintea celorlalţi cu vreo câteva zeci de pași. 

— Pentuer, zise el, din clipa aceasta te numesc sfetnicul meu: 
și acum și pentru vremea când zeii vor voi să-mi dea coroana 
Egiptului de Sus și de Jos. 

— Cu ce am meritat această cinste? 

— În ochii mei ai înfăptuit lucruri ce dovedesc marea ta 
înțelepciune și puterea ta asupra duhurilor. În afară de asta, ai 
fost gata să-mi salvezi viaţa. Și, cu toate că ești hotărât să 
tăinuiești multe lucruri în faţa mea... 

— lartă-mă, măria-ta, îl întrerupse preotul; e adevărat că în 
schimbul aurului și giuvaericalelor găsești trădători și în 
rândurile preoţilor. Eu nu sunt dintre aceștia. Și gândește-te 


445 


bine: dacă i-aș trăda pe zei, ai mai putea fi sigur că n-aș face și 
cu tine la fel? 

Ramses căzu pe gânduri. 

— Ai vorbit cu multă înțelepciune, răspunse el. Un lucru mi se 
pare însă ciudat: cum se face că tu, preot fiind, ești totuși 
binevoitor cu mine? Acum un an mi-ai dat binecuvântarea; 
astăzi nu m-ai lăsat să merg singur în deșert și îmi ești folositor 
la tot pasul... 

— Zeii m-au lăsat să înţeleg, măria-ta, că atunci când vei voi, 
vei putea scoate din lipsuri și apăsare nefericitul popor al 
Egiptului. 

— Ce-ţi pasă ţie de popor? 

— Din el am ieșit. Tatăl, ca și fraţii mei, scoteau zile de-a 
rândul apă din Nil și erau bătuţi cu nuielele. 

— Cum aș putea fi eu de folos poporului? întrebă 
moștenitorul. 

Pentuer se însufleți. 

— Poporul tău, rosti el mișcat, muncește prea mult, plătește 
dări prea mari, îndură suferinţă și nedreptate. Soarta ţăranului e 
tare grea: „Gângăniile i-au mâncat jumătate din grâne, rinocerul 
pe cealaltă; o puzderie de șobolani mișună pe ogoare, lanurile 
sunt prăpădite de lăcuste și călcate în picioare de vite, vrăbiile 
fură boabele, iar ce mai rămâne pe arie fură tâlharii. O! Soartă 
jalnică a plugarului! Și iată, tocmai acum vine omul stăpânirii 
cerându-i grânele; însoțitorii lui poartă nuiele, iar negrii vergele 
de palmier. Și poruncesc: „Dă-ne grânele! ” „N-am de niciun fel”. 
Atunci îl întind cât e de lung și-l leagă, îl bat, îl scufundă în canal 
cu capul în jos, până se îneacă, în faţa lui îi leagă soţia și la fel 
fac și cu copiii lui. Vecinii fug, salvându-și în chipul acesta 
grânele.”®? 

— Toate acestea le-am văzut cu ochii mei, mărturisi prințul 
îngândurat, și l-am alungat chiar pe un asemenea birnic. Mă pot 
afla oare pretutindeni, ca să împiedic nedreptatea? 

— Poţi porunci, măria-ta, ca oamenii să nu fie chinuiţi pe 
degeaba. Poţi să micșorezi dările, poţi să dai ţăranilor zile de 
odihnă. Și, în sfârșit, poţi dărui fiecărei familii măcar o fâșie de 
pământ, a cărei recoltă să-i aparțină în întregime. Altminteri 
poporul tău va continua să se hrănească cu lotus, cu papirus și 

cu mortăciuni de pește, până ce se va prăpădi. Dar dacă tu îl vei 
ocroti, el se va ridica din nenorocire. 

— Așa voi face! strigă prinţul. Un bun gospodar nu îngăduie 
să-i piară vitele de foame, nu le trudește peste puteri și nu le 
supune la cazne pe nedrept. Toate acestea trebuie schimbate. 

Pentuer se opri. 

— Îmi făgăduiești, măria-ta? 

— Îți jur! rosti Ramses. 

— lată, și eu îţi jur că vei fi cel mai slăvit faraon, că în faţa ta 
va păli chiar Ramses cel Mare, strigă preotul nemaiputându-se 
stăpâni. 

Prinţul căzu pe gânduri. 

— Ce putem face noi doi împotriva preoţilor, care mă urăsc? 

— Ei se tem de tine, măria-ta, răspunse Pentuer. Se tem să nu 
începi prea de timpuriu războiul cu Asiria. 

— Ce le pasă, de vreme ce războiul va fi câștigat? Preotul își 
aplecă fruntea, își încrucișă brațele, dar tăcu. Iți voi spune eu! 
strigă prinţul, întărâtat. Preoţii nu vor război fiindcă se tem că 
mă voi întoarce victorios, încărcat de comori, gonind în față 
mulţimea de sclavi. De asta se tem, fiindcă ei vor ca orice 
faraon să fie o biată unealtă în mâinile lor, un lucru nefolositor 
pe care să-l poţi arunca oricând poftești. Cu mine însă nu se vor 
petrece lucrurile așa! Sau am să fac ce vreau, așa cum mi se 
cuvine ca fiu și urmaș al zeilor, sau voi pieri! 

Pentuer se dădu înapoi și șopti o formulă magică. 

— Nu vorbi așa, măria-ta, spuse el tulburat, nu cumva 
duhurile rele care dau târcoale deșertului să-ţi prindă cuvintele 
din zbor! Cuvântul, ţine minte ce-ţi spun, măria-ta, e ca o piatră 
zvârlită din praștie; dacă nimerește un perete, face cale întoarsă 
și se întoarce împotriva ta însuți. 

Prinţul făcu un gest disprețuitor. 

— Mi-e totuna, spuse el. Ce preţ are o viaţă în care oricine îmi 
poate înfrânge voința? Dacă nu zeii - vânturile deșertului; iar 
dacă nu duhurile rele - preoţii. Și asta se mai cheamă putere? 
Vreau să fac ceea ce îmi poruncește cugetul și să dau socoteală 
numai în fața strămoșilor veșnici, nu în faţa oricărei căpăţâni 
rase care-și închipuie că tălmăcește gândurile zeilor și care de 
fapt vrea să pună mâna pe putere ca să-și umple punga cu 
avuţiile mele! 

În clipa aceea, la numai câteva zeci de pași, se auzi un strigăt 
ciudat, ce aducea cu un nechezat ori cu un behăit, iar o umbră 
uriașă trecu în goana mare. Se năpustise ca o săgeată și, pe cât 
se putea vedea, avea gâtul lung și spinarea cocoșată. 

Oamenii fură străbătuţi de un fior de groază. 

— Grifonul! l-am văzut aripile aievea! șopteau asiaticii. 

— Pustiul e plin de dihănii! lămuri bătrânul libian. 

Ramses era tulburat. | se păruse și lui că umbra rătăcitoare 
avea cap de șarpe și un fel de aripi scurte. 

— Să fie oare adevărat, îl întrebă el pe preot, că în deșert se 
ivesc monștri? 

— Desigur, răspunse Pentuer, într-un loc atât de pustiu 
mișună duhurile necurate, sub cele mai ciudate înfățișări. Totuși, 
mi se pare că ceea ce a trecut pe lângă noi era mai degrabă un 
animal. Semăna cu un cal înșeuat, numai că era mai mătăhălos 
și mai iute de picior. Locuitorii oazelor spun despre el că poate 
trăi fără să bea apă de loc, sau foarte rar. Dacă-i așa, cei ce vor 
veni după noi vor putea folosi la trecerea deșertului chiar 
viețuitoarea asta ciudată, ce trezește astăzi doar spaimă. 

— N-aș cuteza să încalec o lighioană ca asta! făcu Ramses 
clătinând capul. 

— Tot așa au spus și strămoșii noștri despre cal, care i-a 
ajutat pe hicsoși să cucerească Egiptul, și de care astăzi armata 
noastră nu se poate lipsi. Timpul schimbă nespus de mult 
părerile oamenilor, zise Pentuer. 

Pe cer se destrămaseră ultimii nori; noaptea era acum senină. 
Deși fără lună, era atât de luminoasă, încât pe întinsul nisipului 
alb se puteau recunoaște marginile fiecărui lucru, chiar ale celor 
mici sau îndepărtate. 

Frigul pătrunzător se mai înmuiase. Ceata mai merse câtva 
timp în tăcere, afundându-se până la glezne în nisip. Deodată, 
printre asiatici se iscă din nou larmă și se auziră strigăte: 

— Sfinxul! Priviţi, iată Sfinxul! N-o să ieșim vii din deșert dacă 
vedeniile astea ne tot răsar în faţa ochilor. 

Într-adevăr, pe un deal alb, calcaros, se desena limpede 
conturul unui sfinx. Corpul de leu, capul uriaș cu boneta 
egipteană și o linie ce semăna a profil omenesc. 


448 


— Liniștiţi-vă, barbarilor, spuse bătrânul libian. Nici 
pomeneală de sfinx. Nu-i decât un leu și n-o să vă facă nimic, 
fiindcă e tare ocupat cu mâncatul prăzii. 

— Da, e chiar un leu! întări Ramses oprindu-se. Dar cât de 
mult seamănă cu Sfinxul... 

— El e doar tatăl sfincșilor noștri, explică preotul cu jumătate 
de glas. Faţa lui ne reamintește trăsăturile feţei omenești, iar 
coama lui, peruca. 

— Dar marele nostru Sfinx de lângă piramide? 

— Cu multe secole înainte de Menes, spuse Pentuer, pe când 
încă nu existau piramidele, în locul acela se ridica un dâmb 
stâncos, semănând cu un leu șezând, ca și cum zeii ar fi vrut să 
arate astfel locul de unde începe pustiul. Preoţii vremii au 
poruncit meșterilor să taie stânca cu multă măestrie și să umple 
golurile cu o zidărie asemănătoare. lar meșterii, care vedeau 
oameni mult mai des decât lei, i-au sculptat o față de om și așa 
a luat ființă primul sfinx. 

— In faţa căruia ne închinăm, adăugă Ramses, zâmbind. 

— Și pe drept cuvânt, răspunse preotul. Fiindcă primele 
trăsături ale acestei lucrări au fost făcute de zei, iar oamenii au 
dus la bun sfârșit lucrul tot sub îndrumarea zeilor. Sfinxul nostru 
amintește deșertul prin făptura sa gigantică și misterioasă, 
întruchipând duhurile ce rătăcesc prin pustiu și înspăimântă 
oamenii, întocmai ca și el. El este fiul zeilor și părintele spaimei. 

— La drept vorbind, orice lucru are un început pământesc, 
raspunse prințul. Nilul nu izvorăște din ceruri, ci din niște munţi 
de dincolo de Etiopia. Piramidele - despre care Herhor m-a 
încredințat că întruchipează imaginea statului nostru - sunt 
construite asemenea piscurilor de stânci. Și chiar templele 
noastre, cu coloanele și obeliscurile lor, cu întunecimea și 
răcoarea lor, nu seamănă oare cu grotele și munţii ce se întind 
de-a lungul Nilului? De câte ori, vânând, m-am rătăcit printre 
stâncile răsăritene, întotdeauna am dat peste o îngrămădire 
ciudată de bolovani, ce-mi aminteau de templele noastre. 
Uneori, pe pereţii lor zgrunţuroși, am văzut hieroglife scrise de 
mâna vânturilor și a ploilor. 

— Asta dovedește, măria-ta, că templele noastre au fost 
înălțate după un plan întocmit de zei, zise preotul. Și, așa cum 
sămânța bună, aruncată în pământ, dă naștere palmierilor 

uriași, tot astfel și imaginea piscului de munte, a grotelor, a 
leului și chiar a lotusului, semănată în sufletul faraonului pios, 
naște sfincșii, templele și coloanele lor puternice. Infăptuirile 
acestea nu sunt omenești, ci divine, și-i fericit stăpânitorul care, 
privind în jurul lui, e în stare să descopere în lucrurile 
pământești cugetul divin și să-l înfăţișeze generațiilor viitoare 
într-un chip lămurit. 

— Un astfel de stăpânitor trebuie să dispună însă de o mare 
putere și avere, adăugă Ramses batjocoritor, iar nu să fie la 
cheremul nălucirilor preoţilor... 

În faţa lor se întindeau movile lungi de nisip, pe care se iviră 
chiar în clipa aceea câţiva călăreţi. 

— De-ai noștri, ori libieni? întrebă prinţul. 

De pe o movilă răsună o trâmbiţă, căreia îi răspunse unul din 
oamenii prinţului. Călăreţii se apropiară repede, pe cât le 
îngăduia nisipul adânc. Când fură mai aproape, unul dintre ei 
strigă: 

— Se află printre voi moștenitorul tronului? 

— Este și-i sănătos! raspunse Ramses. 

Descălecară și căzură cu faţa la pământ. 

— O, erpatre! spuse căpetenia călăreţilor. Oastea ta își sfâșie 
straiele și-și presară cenușă pe cap, la gândul că ai pierit! 
întreaga cavalerie scotocește deșertul, pentru a-ţi găsi urmele și 
de-abia nouă, nevrednicilor, ne-au îngăduit zeii să te salutăm cei 
dintâi. 

Prințul îl numi sutaș pe cel care vorbise, poruncindu-i ca a 
doua zi să-i înfăţișeze oamenii din subordinea lui, spre a fi și ei 
răsplătiți. 

Capitolul VI 


SA 
È 


Peste o jumătate de ceas, se iviră focurile dese ale oastei 
egiptene, iar în curând alaiul prințului ajunse în tabără. Dând 
alarma, trâmbițele răsunară din toate părţile. Soldaţii prinseră 
armele și se aliniară, strigând. Ofițerii se aruncară la picioarele 
prinţului și, întocmai ca și cu o zi înainte, după biruinţă, îl 
ridicară pe brațe și porniră cu el prin faţa unităţilor. Pereții 
trecătorii răsunară la strigătul: 

— Să trăiești veșnic, învingătorule! Zeii să te aibă în paza lor! 

Mentezufis se apropie de el. Văzându-l, moștenitorul se 
smulse din braţele oștenilor și alergă în întâmpinarea preotului. 

— Ştii, strigă Ramses, l-am prins pe Tehenna, comandantul 
libienilor! 

— Slabă cucerire, răspunse preotul aspru. Pentru aceasta 
comandantul suprem n-ar fi trebuit să-și părăsească armata. Mai 
ales atunci când, în orice clipă, un nou dușman ne putea ieși în 
cale. 

Prinţul își dădu seama că mustrarea preotului era dreaptă, dar 
tocmai de aceea îl cuprinse mânia. Își încleștă pumnii, ochii îi 
scăpărară. 

— Măria-ta, în numele mamei tale, taci! îi șopti Pentuer, care 
stătea la spatele său. 

Fu atât de uimit de neașteptatele vorbe ale sfetnicului, încât 
se potoli într-o clipă și înțelese că cel mai potrivit lucru era să-și 
recunoască vina. 

— Așa e, răspunse el. Nici armata pe comandant și nici 
comandantul nu trebuie să-și părăsească armata. Am socotit 
însă că mă vei înlocui tu, fiind aici, deoarece ţii locul marelui 
Herhor. 

Răspunsul îl înmuie pe Mentezufis, așa că preotul nu-i mai 
reaminti manevrele de anul trecut, când, ca și acum, prinţul își 
părăsise oastea, atrăgându-și dizgraţia faraonului. 

In clipa aceea, se apropie de ei Patrokles, strigând cât îl ţinea 
gura. Comandantul grec era din nou beat și-i striga prinţului de 
departe: 

— lată, erpatre, ce-a făcut Mentezufis! Ai spus că vor fi iertați 
toți soldaţii libieni care vor părăsi rândurile năvălitorilor și se vor 
întoarce în armata măritului faraon. Oamenii ăștia au venit la 
mine și numai așa am putut nimici aripa stângă a dușmanului. 
Între timp, cucernicul Mentezufis a poruncit să fie uciși cu toţii. 
Aproape o mie de oameni, toți foști soldaţi în armata noastră și 
care urmau să fie iertați, au pierit! 

Prințului îi năvăli din nou sângele în obraz, dar Pentuer, care 
continua să stea la spatele său, îi șopti: 

— Taci, pentru numele zeilor, taci! 

Patrokles n-avea însă sfetnic, așa că el strigă mai departe: 

— Din clipa asta am pierdut pentru totdeauna încrederea 
străinilor și chiar a oamenilor noștri. Fiindcă până la urmă, 
armata noastră, aflând că în fruntea ei s-au strecurat trădători, 
se va destrăma și ea. 

— Mercenar ticălos, rosti Mentezufis rece, cum îndrăznești să 
vorbești astfel despre armată și despre oamenii de încredere ai 
faraonului? De când e lumea, nimeni n-a auzit o nelegiuire mai 
mare! Și mă tem că zeii se vor răzbuna pentru ocara ce le-a fost 
adusă. 

Patrokles râse grosolan. 

— Atâta timp cât dorm printre greci, nu mă tem de 
răzbunarea zeilor nopţii. lar când sunt de veghe, zeii zilei, n-o 
să-mi facă nimic. 

— Du-te la culcare printre grecii tăi, hai, du-te, beţivanule, 
zise Mentezufis, ca nu cumva din vina ta trăsnetul să cadă 
asupra capetelor noastre. 

— Zgârcitule, nu va cădea pe căpăţâna ta rasă, fiindcă va 
gândi că-i altceva! răspunse grecul, ameţit de-a binelea. Văzând 
însă că Ramses nu-i ţine partea, se retrase în tabăra lui. 

— E adevărat, îl întrebă Ramses pe Mentezufis, că ai poruncit 
pedepsirea prizonierilor, cu toată făgăduiala făcută de mine? 

— Măria-ta n-ai fost în tabără, spuse Mentezufis, nu ești dar 
răspunzător de fapta asta. lar eu veghez asupra legilor de 
război, care cer pedepsirea trădătorilor. Soldaţii care au slujit 
mai înainte în armata faraonului și care au trecut apoi la 
dușman urmează a fi uciși pe loc; asta-i legea. 

— Dar dacă aș fi fost aici? 

— Ca fiu al faraonului și comandant suprem, ai dreptul să 
ridici unele pedepse, lucru pe care eu, însă, nu-l pot face. 

— Și n-ai putut oare aștepta până la venirea mea? 

— Legea poruncește ca ei să fie uciși de îndată; am îndeplinit 
deci întocmai prevederile legii. 

Prințul fu atât de uimit, încât curmă convorbirea și se duse în 
cort. De-abia acolo, așezându-se jos, îi zise lui Tutmozis: 

— lată, sunt încă de pe acum sclavul preoţilor! Ei îi ucid pe cei 
prinși, ei îmi amenință ofițerii și nu ţin seamă nici de cuvântul 
dat de mine. lar voi nu i-aţi spus nimic lui Mentezufis, când a 
poruncit să fie uciși nefericiţii aceia? 

— A spus că face întocmai cum poruncește rânduiala 
războiului și noile porunci primite. De la Herhor. 

— Dar de poruncit eu poruncesc aici, cu toate că am lipsit o 
jumătate de zi. 

— Lăsând comanda în mâinile mele și ale lui Patrokles, zise 
Tutmozis. Când însă a venit Mentezufis, a trebuit să-i dăm locul. 
Are rang mai înalt decât noi. 

Ramses își mărturisi că totuși, capturarea lui Tehenna a fost 
plătită cu prea mari nenorociri. Simţi totodată cruzimea legii ce 
nu îngăduia comandantului să-și părăsească oastea. Trebui să 
recunoască în sinea sa că nu avea dreptate, dar lucrul acesta îi 
lovea și mai mult mândria și-i stârnea ura împotriva preoţilor. 
„lată, își zicea el, mă simt încătușat ca un sclav, mai înainte 
chiar de a fi ajuns faraon; facă zeii ca prea măritul meu tată să 
trăiască veșnic, începând chiar de astăzi, trebuie să mă 
descătușez și, întâi de toate, să tac. Pentuer are dreptate: să 
tac, să tac mereu, iar pornirile mânioase să mi le înfrânez, 
păstrând bine în minte pricinile, ca pe niște nestemate de mare 
preţ. Numai când s-o umple paharul... O, preoţilor, mi-o veţi 
plăti voi atunci!” 

— Nu mă întrebi, prinţe, de rezultatul bătăliei? întrebă 
Tutmozis. 

— Da, așa-i... Cum stăm? 

— Peste două mii de prinși, peste trei mii de uciși și de-abia 
câteva sute de fugari. 

— Dar cât de mare era oștirea libiană? întrebă prinţul mirat. 

— Șase până la șapte mii de oameni. 

— Nu se poate! Nu-i cu putinţă ca într-o asemenea bătălie să 
piară aproape toată oștirea! 

— Și totuși, așa-i. A fost o bătălie crâncenă, spuse Tutmozis. l- 
ai înconjurat din toate părțile; Testul, a fost treaba ostașilor și a 
lui Mentezufis. O atât de cumplită înfrângere a dușmanilor 
Egiptului nu-i pomenită nici în inscripţiile de pe mormintele celor 
mai Slăviți faraoni. 

— Acum, du-te la culcare, Tutmozis, sunt frânt, îi spuse 
prințul, simțind cum trufia i se urcă la cap. „Eu sunt, prin 
urmare, acela care a câștigat victoria asta nemaipomenită? E 
oare cu putinţă?” se întrebă el în gând. 

Se azvârli peste așternutul de piei și, cu toate că era frânt de 
oboseală, nu putu închide ochii. De-abia trecuseră paisprezece 
ceasuri din clipa în care dăduse poruncă să înceapă bătălia. 
Paisprezece numai? E cu neputinţă! Și el câștigase bătălia asta? 
Dar nici nu văzuse bătălia, ci doar o prăfărie deasă, galbenă, din 
mijlocul căreia se revărsau valuri-valuri de urlete neomenești. 
lată, vede și acum rotogoalele de pulbere, aude zarva, simte 
arșița și doar nu-i nicio bătălie. Apoi revăzu în minte pustiul 
nesfârșit, prin al cărui nisip înaintase cu o atât de chinuitoare 
greutate. El și oamenii lui aveau cei mai buni cai din toată 
armata și cu toate astea se târâseră ca niște broaște țestoase. 
Și ce arșiță! Nu-i chip ca un om să îndure o atât de mare 
dogoare. Și deodată se stârnise tifonul, învăluind totul, arzând, 
mușcând, gâtuind... Faţa lui Pentuer scăpăra scântei palide... 
Deasupra capetelor lor răsuna tunetul, pe care nu-l mai auzise 
încă niciodată. Apoi se așternu noaptea liniștită a deșertului. 
Văzu grifonul, care trecea în goană, iar pe dâmbul calcaros 
silueta întunecată a Sfinxului. „Am văzut atâtea, am trecut prin 
atâtea, cugetă Ramses, am fost de față la construirea templelor 
și chiar la nașterea marelui Sfinx, a cărui viaţă se pierde în 
negura timpurilor. Și toate astea s-au putut oare întâmpla numai 
în paisprezece ore?” Deodată, prin minte îi fulgeră un ultim 

gând: „Omul care a trecut prin atâtea nu poate avea o viaţă 
lungă”. Un fior rece îi străbătu tot trupul și adormi. 

A doua zi, se trezi cu câteva ceasuri după răsăritul soarelui. 
Simţea înțepături în ochi, îl dureau toate mădularele, tușea 
puţin; cugetul îi era însă limpede, iar inima plină de curaj. 

La intrarea în cort, stătea Tutmozis. 

— Ce s-a întâmplat? întrebă prinţul. 

— Iscoadele de la hotarul libian aduc vești ciudate. O mare 
mulţime se apropie de trecătoarea noastră, dar nu-i o armată, ci 
oameni fără arme, femei și copii; în fruntea lor pășește 
Musavasa, înconjurat de fruntașii libienilor. 

— Ce-ar putea însemna toate astea? 

— Se vede că cer pace. 

— După o singură bătălie? se miră prinţul. 

— Dar ce bătălie! Și-apoi spaima îi face să ne vadă oștile 
înzecite. Se simt slabi, se tem de cotropire și de moarte. 

— Vom vedea dacă nu pun cumva la cale vreo capcană! 
răspunse prințul după o oarecare gândire. Dar ai noștri? 

— Sănatoși, sătui, cu setea potolită, odihniţi și voioși. Numai... 

— Ce? 

— Patrokles a murit chiar în noaptea asta, șopti Tutmozis. 

— Cum așa? strigă prinţul. 

— Unii spun că a băut prea mult, alţii... că l-au pedepsit zeii. 
Faţa îi era vânătă, iar gura plină de spume. 

— Ca și sclavul din Athribis, ţii minte? Îl chema Bakura; 
intrase cu de-a sila în sala ospățului, învinuindu-l pe nomarh. Și 
acela a murit în aceeași noapte, tot din cauza beţiei! Ce zici? 

Tutmozis lăsă capul în jos. 

— Trebuie să fim foarte prevăzători, stăpâne, șopti el. 

— O să ne dăm silinţa, răspunse prinţul liniștit. Nici măcar nu 
mă voi mira de moartea lui Patrokles. Ce lucru neobișnuit poate 
fi în faptul că a murit un beţivan oarecare, hulitor al zeilor, ba 
chiar și al preoţilor? 

Tutmozis simţi însă, în cuvintele acestea batjocoritoare, o 
amenințare. 

Prinţul ţinuse nespus de mult la Patrokles, care-i fusese 
credincios ca un câine. Putea uita multe din nedreptăţile pe care 
le suferise el însuși; moartea asta însă n-o putea ierta niciodată. 

Înainte de amiază, se apropiară de tabăra lui Ramses trupe 
tebane, proaspăt sosite din Egipt, iar câteva mii de oameni, cu 
câteva sute de măgari, aduseră mari provizii de alimente și 
corturi. Totodată, sosiră dinspre Libia noi iscoade, cu știrea că 
gloata de oameni neînarmaţi, care se îndrepta spre trecătoare, 
devenea tot mai numeroasă. 

Din porunca prinţului, pâlcuri de cavalerie dese cercetară 
împrejurimile în toate direcţiile, spre a vedea dacă nu-i pe 
undeva ascunsă armata dușmanului. Chiar și preoţii, luând cu ei 
micul sanctuar al zeului Amon, se urcară pe vârful dealului cel 
mai înalt și oficiară acolo un serviciu divin. Întorcându-se în 
tabără, îl asigurară pe moștenitor că, de fapt, se apropie o 
mulțime de câteva mii de libieni neînarmaţi și că nu se află pe 
nicăieri nicio armată, cel puţin la o depărtare de trei mile 
împrejur. 

La auzul raportului, prinţul începu să râdă. 

— Am vederea bună, zise el, dar la o asemenea depărtare n- 
aș putea zări nimic. 

Preoții se sfătuiră și apoi îi spuseră prinţului că, dacă 
făgăduiește să un vorbească cu nimeni despre ceea ce va 
vedea, se va încredința singur că e cu putinţă să vezi foarte 
departe. 

Ramses jură. Atunci preoţii așezară altarul lui Amon pe un 
dâmb și începură rugăciunile. După ce prinţul se spălă, își 
scoase sandalele și oferi zeului un lanţ de aur și tămâie, preoții îl 
conduseră într-o încăpere îngustă, foarte întunecoasă, 
spunându-i să privească pe peretele ei. După o clipă, începură 
să cânte rugăciuni, în timp ce pe peretele interior apăru un cerc 
galben. Nu peste multă vreme, culoarea se tulbură; prințul zări 
un șes nisipos, cu ridicături stâncoase, iar lângă ele posturile 
trupelor asiatice. Preoţii începură să cânte mai tare și imaginea 
se schimbă. Apăru un alt colţ al deșertului și o mulțime de 
oameni, mici cât furnicile. Mișcările, îmbrăcămintea și chiar 
chipurile oamenilor erau însă atât de limpezi, încât prinţul le 
putea descrie. Uimirea moștenitorului nu avea margini. Își freca 
ochii, pipăia imaginea mișcătoare... Când își întoarse, pe 
neașteptate, capul, imaginea dispăruse, totul rămânând 
scufundat în întuneric. Când ieși din sanctuar, un preot mai 
bătrân îl întrebă: 

— Ce spui, erpatre, crezi acum în puterea zeilor egipteni? 

— Într-adevăr, răspunse el, știința voastră e atât de mare, 
încât lumea întreagă trebuie să vă cinstească și să vă aducă 
jertfe. Dacă în aceeași măsură sunteţi în stare să vedeți și 
viitorul, nimic nu vi se poate împotrivi. 

La aceste cuvinte, unul din preoţi intră în sanctuar, începu să 
se roage și, în curând, o voce se auzi spunând: 

— Ramses! soarta statului a fost hotărâtă. Înainte de a răsări 
a doua lună plină, vei fi faraon. 

— O, zei! strigă prinţul înspăimântat. Tatăl meu e oare atât de 
rău bolnav? Căzu cu faţa în nisip, iar unul dintre preoţii care-l 
însoțea îl întrebă dacă nu mai voia să afle nimic. 

— O! Amon, spuse atunci prinţul, răspunde-mi dacă se vor 
împlini gândurile mele? 

După o clipă, vocea din sanctuar spuse: 

— Dacă nu vei porni război răsăritului, dacă vei aduce jertfe 
zeilor și-i vei cinsti pe slujitorii lor, te așteaptă o viaţă 
îndelungată și o domnie plină de slavă. 

După aceste minuni, întâmplate la lumina zilei și în loc 
deschis, prinţul se întoarse tulburat în cortul său. „Nimeni nu se 
poate împotrivi preoţilor!” gândi el înspăimântat. 

În cort îl aștepta Pentuer. 

— Spune-mi, sfetnicul meu, zise el, voi preoții puteți oare citi 
în inima omenească și dezvălui gândurile ei tainice? 

Pentuer clătină capul, în semn de negaţie. 

— Mai degrabă omul poate afla ce se petrece în miezul unei 
stânci, decât să cerceteze o inimă străină. Ea este închisă chiar 
și zeilor și de-abia moartea îi dezvăluie tainele. 

Prinţul răsuflă ușurat și adânc, dar nu-și putu domoli 
neliniștea ce-l cuprinsese. Spre seară, ţinând sfat de război, îi 
pofti și pe Mentezufis și pe Pentuer. 

Nimeni nu pomeni de moartea neașteptată a lui Patrokles. 
Poate și pentru că erau lucruri mai grabnice de discutat. 
Sosiseră solii libieni, cerând milă, în numele lui Musavasa, 
pentru fiul său Tehenna și făgăduind Egiptului supunere și pace 
veșnică. 

— Oameni răi, spuse unul dintre soli, au înșelat poporul 
nostru, spunându-i că Egiptul e slab, iar faraonul nu-i un 
domnitor, ci o umbră. leri ne-am încredinţat însă cât de puternic 

este brațul vostru și socotim că-i mai înțelept să ne supunem 
vouă și să vă plătim tribut, decât să ne ducem oamenii și 
bunurile la moarte sigură. 

După ce toți cei de faţă ascultară cuvântul solilor libieni și 
după ce aceștia ieșiră din cort, prinţul îi ceru fățiș părerea lui 
Mentezufis, ceea ce provocă uimirea comandanților. 

— leri încă, spuse preotul, te-aș fi sfătuit să respingi ruga lui 
Musavasa, să continui războiul în Libia și să nimicești cuibul 
acestor nelegiuiţi jefuitori. Astăzi, însă, am primit vești atât de 
însemnate din Memfis, încât sunt pentru iertarea lor. 

— Prea luminatul meu tată e oare bolnav? întrebă prinţul 
mișcat. 

— Da, e bolnav. Dar până ce nu vom termina cu libienii, 
măria-ta, nu trebuie să te gândești la acest lucru. Și cum 
moștenitorul își lăsase, trist, capul în jos, Mentezufis adăugă: 
Trebuie să-mi îndeplinesc încă o datorie. leri, am cutezat să-ţi 
atrag luarea-aminte, măria-ta, că un comandant nu trebuie să-și 
părăsească oastea pentru luarea unui ostatic atât de 
neînsemnat ca Tehenna. Astăzi, văd că m-am înșelat: fiindcă, 
dacă nu l-ai fi prins pe Tehenna, n-am fi avut atât de repede 
pacea cu Musavasa. Inţelepciunea ta, erpatre, s-a dovedit a fi 
mai presus de legile războiului. 

Căinţa lui Mentezufis îl puse pe Ramses pe gânduri. „De ce-o 
fi vorbind oare așa? Se vede că nu numai Amon știe că prea 
luminatul meu tată e bolnav.” Și în cugetul moștenitorului se 
trezi din nou vechiul dispreţ, vechea neîncredere în minunile 
preoţilor. „Așadar, nu zeii mi-au prorocit că voi deveni faraon în 
curând. Vestea a sosit de la Memfis, iar preoţii, acolo, în 
sanctuar, m-au înșelat. Și dacă m-au minţit acum, cine-mi poate 
jura că imaginile deșertului, arătate pe perete, n-au fost și ele 
tot o înșelăciune?” Și cum prinţul tăcea mereu, ceea ce putea fi 
datorită tristeţii pricinuite de boala faraonului, iar căpeteniile nu 
cutezau să mai spună ceva după cuvintele hotărâte ale lui 
Mentezufis, sfatul de război fu încheiat. Hotărâră, totuși, să se ia 
libienilor un tribut cât se poate de mare, să li se trimită spre 
pază o strajă egipteană și să se întrerupă războiul. 

Cu toţii așteptau acum moartea faraonului. lar Egiptul avea 
nevoie de zile cât mai liniștite, pentru a putea face monarhului 
său o înmormântare solemnă. 

Părăsind cortul, Ramses îl întrebă pe Mentezufis: 

— Preoţii se gândesc, oare, să cinstească osemintele 
viteazului Patrokles, stins în cursul nopţii? 

— Cu toate că a fost un barbar și un om plin de păcate, 
răspunse preotul, a adus totuși destule foloase Egiptului spre ai 
se putea pregăti și viaţa de dincolo: dacă măria-ta îngăduie, îi 
vom trimite chiar astăzi trupul la Memfis, pentru a putea fi 
prefăcut în mumie și apoi dus în locul de veșnică odihnă din 
Teba, lângă mormintele regilor. 

Prințul îngădui pe dată; bănuielile sale însă crescură. „leri, 
cugetă el, Mentezufis m-a mustrat ca pe un copil leneș și nu i-a 
lipsit mult sa mă ciomăgească, iar astăzi îmi vorbește ca un fiu 
supus tatălui său și mai-mai că nu cade cu burta la pământ în 
faţa mea. Nu-i oare acesta semnul că de cortul meu se apropie 
puterea și, totodată, ceasul răfuielilor?” Gândind astfel, prinţul 
se simţi mândru, iar inima îi era cuprinsă de o ură tot mai 
neîmpăcată împotriva preoţilor. Era răbufnirea unei mânii cu 
atât mai cumplite, cu cât fusese mocnită și ascunsă, asemenea 
scorpionului care, ascunzându-se în nisip, rănește cu acul, lui 
veninos piciorul celui neprevăzător. 

Capitolul VII 


In cursul nopţii, străjile vestiră că mulţimea libienilor care 
cerșeau iertare a și intrat în trecătoare. Deasupra deșertului 
pluteau lucirile focurilor lor. 

La revărsatul zorilor, trâmbiţele sunară și toată oastea 
egipteană se rândui ca de luptă, în cea mai largă deschizătură a 
văii. Potrivit poruncilor prinţului, care ţinea să-i înspăimânte și 
mai tare pe libieni, în rândurile pedestrimii fură amestecați și 
purtătorii de poveri, iar printre călărime, cei care călăreau 
măgarii. Așa că, în ziua aceea, egiptenii erau mulţi ca nisipul 
pustiului, iar libienii înfricoșaţi ca niște porumbei deasupra 
cărora uliul dă târcoale. 

La ceasurile nouă de dimineaţă, în faţa cortului lui Ramses se 
aduse carul lui de război, aurit. Caii, împodobiţi cu pene de struț, 
se smuceau în așa chip, încât trebuiau struniți fiecare de câte 
doi oameni. 

leșind din cort, Ramses se urcă în car și apucă el însuși 
hățurile; în locul vizitiului, lângă el, se sui Pentuer, sfetnicul său. 
Unul dintre comandanţi deschise deasupra prinţului o umbrelă 
mare, verde. La spate și de amândouă laturile carului mergeau 
ofițeri greci, în armuri aurite. La o oarecare depărtare de alaiul 
prințului, pășea o mică unitate de gardă, în mijlocul căreia se 
afla Tehenna, fiul conducătorului libian Musavasa. 

La ieșirea din trecătoarea Glaukon, la vreo câteva sute de 
pași de locul unde se aflau egiptenii, era îngrămădită mulţimea 
tristă a libienilor, care cereau îndurare învingătorului. 

Când Ramses cu suita lui ajunse pe platoul unde avea să 
primească solia dușmanilor, oastea scoase urale atât de 

puternice în cinstea sa, încât vicleanul Musavasa, cuprins de o 
îngrijorare sporită, șopti căpeteniilor libiene: 

— Să știți de la mine că strigătele astea sunt ale unei oștiri 
care-și iubește comandantul! 

Atunci, unul dintre prinții libieni, un bandit vestit, îi spuse lui 
Musavasa: 

— Nu socoţi oare că ar fi mai cuminte dacă într-o asemenea 
clipă ne-am încrede mai mult în iuțeala cailor noștri decât în 
milostivenia fiului faraonului? Pare asemenea unui leu turbat, 
care-ţi jupoaie pielea chiar când te mângâie, iar noi niște bieţi 
mielușei smulși de la țâța mamei. 

— Fă cum vrei, răspunse Musavasa, ai în faţa ta tot deșertul. 
Pe mine, însă, poporul m-a trimis să-mi răscumpăr păcatele; iar 
mai presus de orice, îl am pe fiul meu Tehenna, care va îndura 
mânia lui Ramses de nu voi izbuti să-l înduplec. 

Doi călăreţi asiatici se apropiară, în galop, de mulţimea 
libienilor, vestind că prințul așteaptă închinarea. 

Musavasa oftă amar și se îndreptă spre dâmbul unde stătea 
învingătorul. Nicicând nu făcuse un drum mai greu! Straiul 
grosolan al învinsului care cerea milă, nu-i acoperea de tot 
spinarea; deasupra capului, presărat cu cenușă, dogorea arșița 
soarelui. Picioarele desculțe îi erau înţepate de nisip, iar inima îi 
era copleșită de tristeţea lui și a poporului său învins. 

De-abia făcuse câteva sute de pași și se opri ca să se 
odihnească. Adesea întorcea capul, să vadă dacă robii cei goi, 
care purtau darurile pentru prinţ, nu-i fură cumva inelele de aur 
și odoarele de mare preţ. Fiindcă, om încercat cum era, 
Musavasa știa prea bine că unii oameni se folosesc bucuros de 
nefericirea altora. „Mulţumesc zeilor, se mângâia vicleanul 
barbar în jalnica lui stare, că cel puţin soarta mi-a hărăzit să mă 
umilesc în fața unui prinţ care va purta în curând coroana de 
faraon. Monarhii Egiptului sunt mărinimoși, mai ales în clipa 
victoriei. Dacă voi izbuti să mișc inima stăpânului, el îmi va 
întări puterea în Libia și-mi va îngădui să strâng biruri mari. E o 
adevărată minune că Tehenna a fost prins de însuși 
moștenitorul tronului, fiindcă nu numai că nu-i va face niciun 
rău, dar îl va și încărca, pe deasupra, cu ranguri”. Așa gândea 
Musavasa, întorcându-și mereu capul. Căci sclavul, chiar și când 

e în pielea goală, poate ascunde giuvaerul în gură, ori îl poate 
chiar înghiţi. 

La treizeci de pași înaintea carului moștenitorului, Musavasa 
și fruntașii libieni care-l însoțeau, căzură cu burţile la pământ și 
rămaseră culcaţi până ce un sfetnic de-al prințului le porunci să 
se ridice. Se apropiară iarăși câţiva pași și se prosternară din 
nou. Făcură așa de trei ori și de fiecare dată Ramses le porunci 
să se ridice. 

În acest timp, Pentuer, care stătea în picioare în carul 
prințului, îi șopti: 

— Faţa ta să nu arate nici asprime, nici plăcere. Fii mai 
degrabă liniștit, ca zeul Amon, care-și disprețuiește dușmanii, 
dar nu se bucură de orice triumf. 

Plini de căinţă, libienii se opriră, în cele din urmă, în fața 
prințului, care-i privea din carul lui aurit, așa cum hipopotamul 
privește niște rățuște care, în fața puterii lui, nu au unde să se 
tupileze. 

— Tu ești oare, zise deodată Ramses, tu ești oare Musavasa, 
înțeleptul conducător libian? 

— Eu sunt, sluga ta, răspunse cel întrebat și căzu din nou cu 
fața la pământ. 

Când i se porunci să se ridice, prințul vorbi: 

— Cum de-ai putut cădea într-un păcat atât de mare încât să 
ridici braţul asupra pământului zeilor? Să te fi părăsit oare 
chibzuinţa din trecut? 

— Stăpâne! răspunse șiretul libian, jalea i-a făcut pe soldaţii 
alungaţi ai prealuminatului faraon să-și piardă minţile, să se 
năpustească înspre Egipt, spre propria lor pieire, atrăgându-i pe 
ai mei și chiar pe mine. Și numai zeii știu cât de mult ar fi ţinut 
războiul acesta crâncen, dacă în fruntea oastei faraonului veșnic 
viu, nu s-ar fi aflat însuși Amon, întruchipat în tine. Te-ai 
dezlănţuit ca viforul deșertului, când nu erai așteptat și unde nu 
erai așteptat; și tot așa de ușor cum taurul rupe trestia, la fel l-ai 
strivit și tu pe dușmanul orbit. Atunci, toate popoarele noastre 
au înţeles că năprasnicele oști libiene sunt bune de ceva numai 
dacă sunt conduse de mâna ta. 

— Ai vorbit cu înțelepciune, Musavasa, zise prinţul, și încă și 
mai înţelept ai fost ieșind în întâmpinarea armatei divinului 

faraon, fără a aștepta să fi ajuns ea la tine. Dar aș vrea să știu 
un lucru: în ce măsură căinţa voastră e adevărată? 

— „Luminează-ţi faţa, măria-ta, răspunse Musavasa. Venim la 
tine ca supuși și dorim ca numele tău să fie mare în Libia, ca tu 
să fii soarele nostru, așa cum soare ești peste nouă popoare. 
Poruncește, așadar, oamenilor tăi să fie drepţi cu poporul 
îngenuncheat care se alătură puterii tale. Fie ca slujitorii tăi să 
ne cârmuiască cu dreptate și nu cu rea-credință, trimițându-ţi 
vești mincinoase despre noi, spre a-ţi trezi mânia împotriva 
noastră și a copiilor noștri. Poruncește-le, locțiitor al 
mărinimosului faraon, să ne cârmuiască potrivit voinţei tale, 
cruțând libertatea, avutul, limba și obiceiurile părinţilor și 
strămoșilor noștri. Fie ca legile tale să fie deopotrivă pentru 
toate popoarele ce-ţi sunt supuse; fie ca dregătorii tăi să nu fie 
prea îngăduitori pentru unii și prea aspri pentru alţii. Fie ca 
hotărârile lor să fie deopotrivă de drepte pentru toți. Să ia numai 
birul hărăzit nevoilor și folosinţei tale, dar nu încă unul, tăinuit 
ție și care nu va intra în tezaurul tău, ci va îmbogăţi slugile tale 
și slugile slugilor tale. Poruncește să fim cârmuiţi cu dreptate 
pentru noi și pentru copiii noștri, căci doar tu ești zeul nostru și 
stăpânitorul nostru în veci. la pildă de la soare, care 
răspândește pentru toți strălucirea sa, dând putere și viață. Noi, 
supușii tăi libieni, te rugăm să fii milostiv și cădem cu fruntea la 
pământ în faţa ta, urmaș al marelui și puternicului faraon.” 6^ 
Astfel vorbi vicleanul prinţ libian Musavasa. Terminând, căzu din 
nou cu fața la pământ. În timp ce asculta cuvintele acestea 
înțelepte, prinţului îi sclipeau ochii și i se umflau nările ca unui 
armăsar tânăr, care, după ce s-a săturat de păscut, zburdă 
bucuros pe pajiște. 

— Ridică-te, Musavasa, zise el, și ascultă ce-ţi voi spune. 
Soarta ta și a popoarelor tale nu e în puterea mea, ci a 
milostivului nostru monarh, care stăpânește asupra noastră a 
tuturor, ca cerul asupra pământului. Te sfătuiesc, deci, ca tu și 
căpeteniile libiene să mergeţi la Memfis și acolo, prosternându- 
vă în faţa stăpânitorului și zeului acestei lumi, să spuneţi din 
nou vorbele de câinţă pe care le-am auzit aici. Nu știu ce urmare 
vor avea rugămințile voastre; dar cum zeii nu-și întorc niciodată 
fața de la cei ce se căiesc, presimt că nu veți fi rău primiţi. Și 


54 Inscripţie pe mausoleul faraonului Horemhep, datând din anul 1470 înaintea erei noastre. 

acum, arătaţi-mi darurile aduse prea luminatului faraon, spre a 
judeca dacă ele vor mișca inima atotputernicului nostru monarh. 

În clipa aceea, Mentezufis, îi făcu un semn lui Pentuer, care 
stătea în carul prințului. 

— Mă tem ca triumful să nu-i mărească prea tare trufia 
tânărului nostru stăpân. Nu socoti că ar fi nimerit să punem 
capăt într-un fel oarecare ceremoniei? 

— Dimpotrivă, răspunse Pentuer, e bine să nu o întrerupem, 
iar eu îţi făgăduiesc că în timpul triumfului nu va avea o 
înfățișare prea veselă. 

— Vei face tu minunea asta? 

— Îi voi arăta numai că în lume bucuria cea mai mare e 
însoțită de cele mai mari dureri. 

— Fă cum vrei, zise Mentezufis, zeii ţi-au dăruit înțelepciune 
ca unui preot al marii noastre adunări. 

Trâmbiţele și tobele răsunară și alaiul triumfal se urni din loc. 

În frunte pășeau sclavii goi, care cărau darurile, păziţi de 
căpeteniile libiene. Duceau statuete de zei turnate în aur și 
argint, cutii umplute cu parfumuri, vase smălţuite, ţesături, 
mobilă și, în sfârșit, tipsii de aur încărcate cu rubine, safire și 
smaragde. Purtătorii lor aveau capul ras și fâșii de pânză peste 
gură, ca să nu fure vreunul din preţioasele giuvaeruri. 

Sprijinindu-și mâinile de marginea carului, prinţul Ramses 
privea din înălțimea dâmbului la libieni și la armata sa, așa cum 
vulturul privește la potârnichile pestrițe. Era pe deplin stăpânit 
de mândrie și toţi cei de faţă simțeau că nimeni nu era mai 
puternic în clipa aceea decât acest biruitor conducător de oști. 

Deodată însă, ochii prinţului își pierdură strălucirea, iar pe 
chipul său se zugrăvi mirarea. Pentuer, care stătea în spatele 
lui, îi șoptise: 

— Apleacă-ţi urechea, stăpâne. De când ai părăsit orașul Pi- 
Bast, s-au întâmplat acolo lucruri ciudate. Femeia ta, Kama, 
feniciana, a fugit cu grecul Lykon. 

— Cu Lykon? repetă prințul. 

— Nu te mișca, măria-ta, și nu arăta miilor tăi de sclavi că ești 
trist în ziua triumfului. 

În clipa aceea, trecea pe la picioarele prinţului un șir nespus 
de lung de libieni, purtând coșuri cu fructe și pâine, și uriașe 
ulcioare cu vin, și untdelemn pentru oaste. La vederea darurilor, 


464 


un freamăt de bucurie străbătu rândurile ostașilor egipteni, dar 
Ramses nu vedea nimic, fiind atent la cele ce povestea Pentuer. 

— Zeii, șopti preotul, au pedepsit-o pe feniciana trădătoare. 

— A fost prinsă? întrebă prințul. 

— Da, a fost prinsă, dar a trebuit să fie trimisă în ţinuturile 
răsăritene, căci a fost lovită de lepră. 

— O, zei! șopti Ramses. Nu sunt oare și eu ameninţat? 

— Fii liniștit, măria-ta. Dacă te-ai fi molipsit, ai fi avut-o până 
acuma. 

Prinţul simți fiori reci prin toate mădularele. Cât de ușor le e 
zeilor să împingă omul de la cea mai înaltă cinste, în prăpastia 
celei mai adânci nenorociri! 

— Dar Lykon, ticălosul acela? 

— E un mare nelegiuit, zise Pentuer. Un ucigaș, cum puţini s- 
au născut pe pământ. 

— II cunosc. Seamănă cu mine - cum e chipul meu când mi-l 
răsfrânge oglinda. 

Acum se apropia un grup numeros de libieni, mânând niște 
animale ciudate. In frunte se afla o cămilă cu o singură cocoașă 
și cu părul albicios, una din cele dintâi cămile prinse în deșert. 
Urmau doi rinoceri, o herghelie de cai și un leu îmblânzit, închis 
în cușcă. Apoi numeroase colivii cu păsări de toate culorile, cuști 
cu maimuțe și câini mici pentru femeile de la curte. La urmă, 
goneau cirezi mari de boi și turme de berbeci pentru hrana 
armatei. 

Prinţul abia își aruncă privirea asupra animalelor ce-i treceau 
prin față. ÎI întrebă pe preot: 

— Dar Lykon, a fost prins? 

— Acum îţi voi spune vestea cea mai rea, nefericitul meu 
stăpân, șopti Pentuer. la însă aminte că dușmanii Egiptului nu 
trebuie să vadă tristeţe pe chipul tău. 

Moștenitorul se mișcă din loc. 

— Cea ide-a doua femeie a ta, Sara, evreica... 

— A fugit și ea? 

— A murit în temniţă. 

— O, zei! Cine a cutezat s-o închidă? 

— S-a învinuit singură ca ucigașă a fiului tău... 

— Cum? 

La picioarele prinţului se făcu o larmă puternică: erau 
prizonierii libieni prinși în cursul bătăliei, iar în fruntea lor, trist, 
pășea Tehenna. 

In clipa aceea, Ramses avea inima plină de atâta durere, încât 
îi făcu semn lui Tehenna, zicându-i: 

— Du-te lângă tatăl tău, Musavasa, ca să te atingă și să vadă 
că trăieşti... 

La cuvintele acestea, libienii și întreaga armată scoaseră un 
strigăt puternic. Prinţul însă nu-l auzi. 

— Fiul meu nu mai trăiește? îl întrebă el pe preot. Sara s-a 
învinuit pe sine ca ucigașă a fiului ei? Să-i fi cuprins nebunia 
sufletul? 

— Copilul a fost ucis de Lykon. 

— O, zeilor, daţi-mi tărie! gemu prințul. 

— Stăpânește-te, măria-ta, așa cum se cuvine unui biruitor de 
oști. 

— E oare cu putinţă să-ţi învingi o atât de mare durere? O, zei 
nemilostivi! 

— Copilul a fost ucis, iar Sara s-a învinuit pe sine, ca să te 
salveze pe tine, căci, văzându-l pe ucigaș noaptea, și-a închipuit 
că ai fost tu însuţi. 

— lar eu am gonit-o din casa mea! Eu am făcut din ea slujnica 
fenicienei! șopti prinţul. 

In clipa aceea, apărură mărșăluind soldaţi egipteni, care 
purtau coșuri pline cu mâini retezate de-ale libienilor căzuţi pe 
câmpul de luptă. 

Prinţul își acoperi fața și plânse amar la această priveliște. 

Cei din suită înconjurară îndată carul, mângâindu-l pe prinţ. 
lar Mentezufis ceru, spre bucuria tuturor, ca pe viitor armata 
egipteană să nu mai reteze mâinile dușmanilor căzuţi pe câmpul 
de luptă. Cu această neprevăzută întâmplare, luă sfârșit primul 
triumf al moștenitorului tronului egiptean. Dar lacrimile vărsate 
la vederea mâinilor retezate făcuseră să și-i apropie pe libieni 
mult mai mult decât izbânda lui. Și nu s-a mirat nimeni văzând 
că în jurul focurilor luau loc, în bună înţelegere, soldați egipteni 
și libieni, rupând din aceeași pâine și bând vin din aceleași 
pocale. In locul războiului și al urii, care urmau să dureze ani 
întregi, se înfiripă un adânc simțământ de liniște și încredere. 

Ramses porunci ca Musavasa, Tehenna și capeteniile libiene 
să pornească de îndată spre Memfis, cu darurile, și să li se dea 
chiar și oameni de pază. El se ascunse în cort și nimeni nu-l văzu 
timp de câteva ore. Nu-l primi nici chiar pe Tutmozis, fiindcă 
simţea că durerea și singurătatea erau cea mai plăcută 
tovărășie în asemenea clipe. 

Spre seară, veni la prinţ o solie a căpeteniilor grecești. Când 
moștenitorul îi întrebă ce vor, căpetenia lor, Kalipos, răspunse: 

— Venim, măria-ta, să te rugăm ca trupul comandantului 
nostru, al slugii tale Patrokles, să nu fie predat preoților 
egipteni, ci să fie ars, după obiceiul grecesc. 

Prințul se miră. 

— Cred că vă este cunoscut, zise el, că din rămășițele lui 
Patrokles preoții vor să facă o mumie sfinţită și să o pună alături 
de mormintele faraonilor. Poate fi oare o cinste mai mare pentru 
un om pe acest pământ? 

Grecii șovăiră. La urmă, Kalipos își luă inima în dinţi și zise: 

— Stăpâne, îngăduie să-mi deschid inima în faţa ta. Știm bine 
că a fi prefăcut în mumie este, pentru om, un lucru mult mai 
prielnic decât arderea lui. Căci în timp ce sufletul celui ars se 
înalță pe dată în ţinuturile veșnice, sufletul celui îmbălsămat 
poate trăi mii de ani pe acest pământ, bucurându-se de 
frumuseţile lui. Dar preoţii egipteni - n-am vrea ca vorbele 
noastre să fie o jignire pentru urechile tale! — îl urau pe 
Patrokles. Cine ne poate dar asigura că preoţii, prefăcându-l în 
mumie, nu-i opresc sufletul pe pământ tocmai pentru a-l supune 
chinurilor? Și de ce preţuire ne-am mai bucura dacă, bănuind 
că-i vorba la mijloc de o răzbunare, n-am fi în stare să ferim de 
ea sufletul compatriotului și comandantului nostru? 

Uimirea lui Ramses spori și mai mult. 

— Faceţi, zise el, cum credeţi că se cuvine. 

— Dar dacă nu vor vrea să ne dea trupul lui? 

— Pregătiţi numai rugul, de celelalte mă îngrijesc eu. 

Grecii ieșiră. Prinţul trimise după Mentezufis. 

Capitolul VIII 


= W 
A DA 
È 


Preotul, privindu-l pe sub sprâncene pe moștenitor, îl găsi 
nespus de schimbat. Ramses era palid, slăbise parcă în câteva 
ore, iar ochii își pierduseră strălucirea și se afundaseră în orbite. 
Auzind care-i dorinţa grecilor, Mentezufis nu se împotrivi nicio 
clipă să le predea rămășițele lui Patrokles. 

— Grecii au dreptate, spuse el, am putea chinui după moarte 
sufletul lui Patrokles. Dar sunt nerozi când bănuiesc că vreun 
preot egiptean sau caldeean ar fi în stare să săvârșească o 
asemenea nelegiuire. N-au decât să ia trupul compatriotului lor, 
dacă-și închipuie că mulțumită obiceiurilor lor va fi mai fericit 
după moarte! 

Prințul transmise de îndată încuviințarea așteptată printr-un 
oștean, iar pe Mentezufis îl opri. Voia să-i mai spună ceva, deși 
șovăia. După o tăcere mai lungă, îl întrebă pe neașteptate: 

— Ştii, desigur, că una din femeile mele, Sara, a murit, iar fiul 
i-a fost ucis. 

— Asta s-a întâmplat, răspunse Mentezufis, chiar în noaptea 
când am părăsit Pi-Bast-ul... 

Prinţul ţâșni din locul său, strigând: 

— Pe veșnicul Amon! A trecut atâta timp de atunci și voi nu 
mi-aţi spus nimic! Nici măcar că am fost bănuit de uciderea 
fiului meu! 

— Măria-ta, un conducător de oaste, în ajun de bătălie, n-are 
nici tată, nici copil și pe nimeni altul, în afară de oastea lui și de 
dușmanul din faţă. Am fi putut noi, oare, să te tulburăm cu 
asemenea știri, în clipe atât de hotărâtoare? 

— Așa-i, răspunse prinţul după o clipă de gândire. De ne-ar fi 
atacat astăzi, pe neașteptate, nu știu zău cum mi-aș fi putut 

comanda armata. Deși nu știu de-mi voi putea recăpăta cândva 
liniștea... Era atât de micut, atât de drăgălaș copilul! lar femeia 
aceea s-a jertfit. Pentru mine, în timp ce eu am nedreptăţit-o! 
Nu m-am gândit niciodată că se pot întâmplă, aievea, asemenea 
nenorociri și nici că inima omului e în stare să le îndure. 

— Timpul vindecă totul. Timpul și rugăciunea, șopti preotul. 

Prinţul dădu din cap și în cort se lăsă, iarăși, o tăcere atât de 
adâncă, încât se auzea scurgerea nisipului în clepsidră. 

Ramses se trezi din nou. 

— Spune-mi, mărite preot, zise el, care-i deosebirea dintre 
arderea leșului și prefacerea lui în mumie? Deși am auzit câte 
ceva la școală, nu pricep încă bine treaba asta, căreia grecii îi 
dau o atât de mare însemnătate. 

— Noi îi dăm o însemnătate și mai mare, chiar cea mai mare, 
răspunse preotul. Mărturie în această privință stau orașele 
morţilor noștri, care ocupă întreaga margine a deșertului 
apusean. Dovadă sunt piramidele, adică mormintele faraonilor 
statului celui vechi, și uriașele morminte săpate în stâncă pentru 
regii din vremea noastră. Înmormântarea și mormântul sunt de 
cea mai mare însemnătate pentru om, fiindcă, în timp ce sub 
formă trupească trăim cincizeci sau o sută de ani, umbrele 
noastre durează zeci de mii de ani, până la purificarea deplină. 
Barbarii de asirieni râd de noi, spunând că facem mult mai 
multe jertfe pentru morți decât pentru cei vii; dar s-ar căi 
amarnic de lipsa lor de grijă pentru morţi, dacă ar ști, așa cum 
știm noi, taina morții și a mormântului. 

Prinţul se cutremură. 

— Mă înspăimânțţi, zise el. Ai uitat, oare, că printre cei morți 
am două făpturi scumpe și neîngropate după obiceiul egiptean? 

— Câtuși de puţin. Chiar acum sunt prefăcute în mumii. Atât 
Sara, cât și fiul tău, vor avea tot ceea ce le poate fi de folos în 
lunga lor călătorie. 

— Să fie adevărat? întrebă Ramses, oarecum bucuros. 

— Te încredinţez că așa e, răspunse preotul. Și vom face totul 
ca să-i găsești, măria-ta, fericiţi, atunci când și tu te vei 
desprinde de viaţa pământească. 

Auzindu-i vorbele, Ramses fu nespus de mișcat. 

— Socoţi, așadar, că îl voi regăsi cândva pe fiul meu și-i voi 
putea spune femeii: „Sara, știu bine că am fost prea aspru cu 
tine”? 

— Sunt tot atât de sigur, cum sunt acum că te văd, măria-ta. 

— Vorbește-mi, mai vorbește-mi ceva despre toate acestea! 
exclamă prinţul. Omul nu poartă grija mormintelor până ce nu 
pune în ele părticele din el însuși. lar peste mine a căzut 
năpasta, tocmai când îmi închipuiam că nu-i nimeni, în afară de 
faraon, mai puternic decât mine! 

— M-ai întrebat,  măria-ta, începu Mentezufis, care-i 
deosebirea dintre arderea mortului și prefacerea lui în mumie. 
Aceeași ca și între nimicirea unui strai și păstrarea lui în scrin. 
Îmbrăcămintea păstrată poate fi adeseori de folos, dar când ai 
doar un singur strai, e o nebunie să-l arzi. 

— Nu înţeleg, zise prinţul. Asemenea lucruri nu se spun nici 
măcar la școala voastră cea mai înaltă. 

— I le putem spune, însă, viitorului faraon. Ştii bine că fiinţa 
omenească e alcătuită din trei părți: trupul, scânteia divină și 
umbra - Ka - adică legătura dintre trup și scânteia divină. Când 
omul moare, umbra și scânteia divină se despart de trupul său. 
Dacă omul ar vieţui fără să păcătuiască, ele s-ar înălța de la 
început printre zei, la viața veșnică. Dar cum fiecare om 
păcătuiește și-și murdărește sufletul pe lumea aceasta, umbra - 
Ka adică - trebuie să se purifice; uneori, vreme de mii de ani. 
Pentru aceasta, ea rătăcește nevăzută, pe pământul nostru, 
printre oameni, îndeplinind fapte bune. Totuși, umbrele 
ucigașilor comit fărădelegi chiar și în viaţa de dincolo de 
mormânt și până la urmă se nenorocesc și pe ele și scânteia 
divină cuprinsă în ele. Pentru tine nu e, desigur o taină faptul că 
umbra seamănă leit cu trupul omului de care ţine cu singura 
deosebire că pare țtesută dintr-o substanţă foarte delicată, de 
parcă ar fi ceaţă. Umbra are cap, mâini și trunchi, poate umbla, 
vorbi, arunca și ridica, se îmbracă întocmai ea omul și la 
început, în primele câteva sute de ani de la moarte, trebuie, din 
când în când, să și mănânce puţin, fiindcă mai târziu se satură 
numai la văzul hranei. Puterea ei de căpetenie și-o trage însă 
din trupul ce-i rămâne pe pământ. Când trupul acesta e aruncat 
în mormânt, putrezirea lui făcându-se repede, umbra trebuie să 
se mulţumească numai cu pulbere și putreziciune. Dacă ardem 

trupul, umbrei nu-i mai rămâne pentru hrană decât cenușa. 
Când însă prefacem trupul în mumie, îmbălsămând trupul 
pentru mii de ani, umbra Ka, este întotdeauna sănătoasă și 
puternică, iar vremea trebuincioasă purificării și-o petrece în 
liniște și plăcut. 

— Ciudate lucruri! șopti prinţul. 

— În cursul cercetărilor lor de-a lungul a mii de ani, preoţii au 
aflat despre viaţa de dincolo de mormânt amănunte nespus de 
însemnate. Așa, de pildă, s-au încredinţat că dacă măruntaiele 
rămân în trupul mortului, umbra sa are o poftă uriașă de 
mâncare, nevoia sa de hrană fiind tot atât de mare ca și a 
omului viu, iar dacă nu are ce mânca, se năpustește asupra 
celor vii și le suge sângele. Dacă, însă, din rămășițele 
pământești sunt înlăturate măruntaiele, așa cum facem noi, 
aproape nici nu mai are nevoie de mâncare: căci trupul său, 
îmbălsămat și umplut de ierburi cu mireasmă tare, îi ajunge 
timp de milioane de ani. Tot astfel s-a văzut că, atunci când 
mormântul celui mort este neîmpodobit, umbra oftează și 
rătăcește pe pământ. Pe când, dacă în lăcașul de veci punem 
straie, lucruri din casă, arme, vase și unelte din cele la care 
mortul ţinea, și când îi acoperim pereţii cu zugrăveli înfățișând 
ospețe, scene de vânătoare, slujbe religioase, războaie și, 
îndeobște, întâmplări la care acesta a luat parte, iar dacă mai 
adăugăm și statuete înfățișând rude de-ale mortului ori slugi, 
cai, câini și vite, atunci umbra nu mai rătăcește fără rost prin 
lume, deoarece găsește în casa sa de toate. 

În sfârșit, preoţii s-au încredinţat că multe umbre, chiar după 
săvârșirea pocăinţei, nu pot pătrunde în plaiurile fericirii 
veșnice, fiindcă nu cunosc rugăciunile, descântecele și 
cuvenitele convorbiri cu zeii. Noi ne îngrijim de toate acestea, 
înfășurând mumia în papirusuri ce cuprind cele de trebuinţă, ca 
și prin punerea în sarcofag a Cărţii Morţilor.$ 

Într-un cuvânt, ritualul nostru mortuar dă umbrei putere, 
ferind-o de lipsuri, de dorul celor de pe pământ și înlesnindu-i 
intrarea printre zei; cei vii, la rândul lor, sunt astfel apăraţi de 
pagubele ce le-ar putea fi pricinuite de umbre. Marea grijă pe 
care o purtăm morţilor are drept ţintă tocmai lucrul acesta; de 


& Culegere cu caracter magico-religios din Egiptul antic, cuprinzând descântece, imnuri, rugi, 
ritualuri funerare. 


aceea le înălțăm adevărate palate, în care împodobim 
încăperile. 

Prințul se gândi la ceva, apoi spuse: 

— Că faceţi un mare bine umbrelor neputincioase și lipsite de 
apărare, înzestrându-le în felul acesta, înțeleg! Dar cine mă 
poate încredința că umbrele există într-adevăr? Știu prea bine 
că există un deșert fără apă, fiindcă îl văd, fiindcă m-am afundat 
în nisipul lui și i-am îndurat arșița. De asemenea, știu că există 
ținuturi unde apa se face tare ca piatra, iar aburul se preface 
într-un praf alb, pentru că mi-au vorbit despre ele martori de 
bună-credinţă. Dar voi, de unde știți, că umbrele pe care nu le-a 
văzut nimeni în viaţa lor de după moarte există cu adevărat, de 
vreme ce niciun om nu s-a întors de acolo? 

— Te înșeli, măria-ta, răspunse preotul. Umbrele s-au arătat 
adeseori oamenilor și le-au mărturisit chiar din tainele lor. Poţi 
locui la Teba zece ani și să nu vezi ploaie; poţi trăi o sută de ani 
pe pământ și să nu întâlnești umbre. Cel care ar locui, însă, sute 
de ani la Teba, ori artrăi mii de ani pe pământ, ar vedea destule 
ploi și destule umbre! 

— Dar cine a trăit mii de ani? întrebă prinţul. 

— A trăit, trăiește și va trăi casta sfântă a preoţilor, răspunse 
Mentezufis. Ea este aceea care, acum treizeci de mii de ani, s-a 
așezat pe malurile Nilului, ea a cercetat cerul și pământul în tot 
acest răstimp, ea a creat înţelepciunea noastră și a întocmit 
planurile tuturor ogoarelor, zăgazurilor, canalelor, piramidelor și 
templelor. 

— Așa e, îl întrerupse prinţul. Casta preoţilor e înțeleaptă și 
puternică. Dar unde sunt umbrele? Cine le-a văzut și cine a stat 
de vorbă cu ele? 

— Află, măria-ta, că umbra există în fiecare om viu. 

Și după cum există oameni care se deosebesc printr-o forţă 
uriașă ori printr-o vedere nespus de ageră, tot așa sunt și 
oameni care sunt înzestrați cu harul neobișnuit de a vedea, în 
viață fiind încă, propria lor umbră. Papirusurile noastre tainice 
sunt pline de cele mai sigure mărturii în această privinţă. 
Nenumăraţi proroci știau să se cufunde într-un somn 
asemănător morţii. In clipa aceea, umbra lor se desprindea de 
trup și, cât ai clipi din ochi, ajungea la Tir, Ninive sau Babilon; iar 
acolo vedea ce trebuia să vadă, asculta sfaturile ce ne priveau 

pe noi, iar apoi, după ce prorocul se trezea, înfățișa cele văzute 
cât se poate de amănunţit. Tot așa câte un vrăjitor cu cuget rău, 
cufundându-se în somn, își trimite umbra în casa omului pe care 
îl urăște și acolo îi răstoarnă ori îi strică lucrurile, speriindu-i pe 
cei din casă. Uneori se întâmplă ca omul aflat în primejdie să 
lovească umbra vrăjitorului cu sulița sau cu spada. Atunci, în 
casa acestuia apăreau urme de sânge, iar pe trupul vrăjitorului 
apărea tocmai rana ce fusese pricinuită umbrei. Nu rareori 
umbra omului viu se ivea deodată cu el, dar la o depărtare de 
câţiva pași în urma lui. 

— Cunosc și eu astfel de umbre! șopti prinţul batjocoritor. 

— Trebuie să adaug, urmă Mentezufis, că nu numai oamenii, 
ci și animalele, plantele, pietrele, zidirile și lucrurile din casă au 
astfel de umbre. Numai că, lucru ciudat! Umbra obiectului 
neînsufleţit nu este moartă, ci, dimpotrivă, trăiește, se mișcă, 
merge dintr-un loc într-altul, cugetă chiar, vădindu-și dorinţele 
prin felurite semne și, de cele mai multe ori, prin ciocănituri. 
Când omul moare, umbra sa continuă să vieţuiască și li se 
înfățișează oamenilor. În papirusurile noastre, sunt însemnate 
cu miile asemenea întâmplări. Unele umbre cereau de mâncare, 
umblau prin case, lucrau în grădină ori vânau în munţi, 
împreună cu umbrele câinilor și pisicilor lor. Altele speriau 
oamenii, le nimiceau bunurile, le sugeau sângele, îndemnându-i 
chiar la desfrâu pe cei vii... Erau însă și umbre bune, ale 
mamelor care purtau de grijă copiilor, ale oștenilor căzuţi care-și 
vesteau tovarășii despre cursele întinse de dușman, ca și ale 
preoţilor care ne dezvăluiau taine însemnate. Incă de pe timpul 
dinastiei a XVIll-a, umbra faraonului Keops, care ispășește 
pedeapsa de a fi apăsat poporul pus la munci pentru înălţarea 
piramidei ce-i poartă numele, apărea în minele de aur nubiene 
și, cuprinsă de milă pentru suferinţele nenorociţilor ce trudeau 
din greu, le arăta noi izvoare de apă. 

— Spui lucruri vrednice de luare-aminte, zise Ramses, dă-mi 
însă voie să-ţi spun și eu ceva. Într-o noapte, la Pi-Bast, mi-a fost 
arătată „umbra mea”. Semăna leit cu mine și era îmbrăcată 
întocmai ca și mine. Dar m-am încredinţat curând că nu era de 
loc o umbră, ci un om viu, un oarecare Lykon, ticălosul ucigaș al 
fiului meu. Nelegiuirile lui au început prin a o ameninţa pe 
Kama, feniciana. Am făgăduit o răsplată pentru prinderea lui. 

Dar straja noastră nu numai că nu l-a prins, ci i-a îngăduit chiar 
s-o răpească pe Kama și să-mi ucidă copilul nevinovat. Aflu 
astăzi că feniciana a fost prinsă, dar despre ticălosul acesta nu 
știu încă nimic. Trăiește, desigur, în libertate, sănătos, voios și 
înavuţit cu comorile furate. Și se pregătește poate să 
săvârșească o nouă nelegiuire. 

— Prea mulţi îl urmăresc pe nemernicul ăsta, pentru ca până 
la urmă să nu fie prins, zise Mentezufis. lar când, odată și odată, 
va cădea în mâinile noastre, Egiptul va ști să-l pedepsească 
pentru suferințele pricinuite moștenitorului tronului. Poţi să mă 
crezi, măria-ta, și poţi să-i ierți de pe acuma toate nelegiuirile, 
fiindcă pedeapsa va fi după măsura lor. 

— AȘ fi vrut să-l am eu însumi pe mâna mea, răspunse prinţul. 
Oricum, o asemenea „umbră”, și încă din timpul vieţii, e 
întotdeauna un lucru primejdios! 

Nu prea mulţumit de încheierea lecţiei sale, Mentezufis își luă 
rămas bun de la Ramses. După plecarea lui, intră în cort 
Tutmozis, vestind că grecii au și înălţat rugul pentru căpetenia 
lor și că vreo cincisprezece femei libiene s-au învoit să facă pe 
bocitoarele în timpul slujbei funebre. 

— Vom fi și noi de faţă, răspunse moștenitorul. Știi că fiul meu 
a fost ucis? Un copil atât de mic! Când îl ridicam în braţe, râdea 
și întindea minutele spre mine! E de neînchipuit câtă ticăloșie 
poate sălășlui în inima omenească! Dacă nemernicul acela de 
Lykon ar fi încercat să-mi ia viaţa, aș mai înţelege, și chiar l-aș 
ierta. Dar să ucizi un copil... 

— Dar despre jertfa Sarei ţi-au spus, prinţe? întrebă Tutmozis. 

— Da. Socot că a fost cea mai credincioasă dintre femeile 
mele și că m-am purtat nedrept cu ea. Dar cum se poate, strigă 
Ramses, izbind cu pumnul în masă, să nu-l fi prins până acuma 
pe Lykon? Fenicienii mi-au jurat că-l vor prinde. Căpeteniei 
străjii i-am făgăduit că-l voi răsplăti. Cred că e o taină la mijloc. 

Tutmozis se apropie de prinţ și-i șopti: 

— A fost la mine un trimis al lui Hiram, care, temându-se de 
mânia preoţilor, se ascunde, pregătindu-se să părăsească 
Egiptul. Hiram a aflat, se pare chiar de la căpetenia străjii din Pi- 
Bast, că Lykon a fost prins. Dar despre asta, tăcere! adăugă 
Tutmozis înfricoșat. 

Pentru o clipă, prințul fu cuprins de mânie; se stăpâni însă, pe 
loc. 

— Prins? repetă el. Și de ce ţin ascunsă vestea? 

— Pentru că straja a fost silită să-l predea lui Mefres, la 
porunca dată de acesta în numele marii adunări a preoţilor. 

— Aha, aha! spuse Ramses. Așadar, Mefres și marele sfat 
preoţesc au nevoie de un om care să-mi semene leit! 

Aha! Fiului meu și Sarei le vor face o înmormântare frumoasă, 
îmbălsămându.-i, iar pe ucigaș îl ascund într-un loc sigur... Aha! 
Cât despre Mentezufis, e un om tare înțelept. Mi-a vorbit azi 
despre toate tainele vieții de dincolo de mormânt, mi-a dat 
lămuriri asupra întregului ritual mortuar, ca și cum eu însumi aș 
fi fost un preot cel puţin de gradul al treilea. Dar despre 
prinderea lui Lykon, despre ascunderea ucigașului de către 
Mefres, nicio vorbă. Se vede treaba că prea cucernicii preoți 
poartă mai multă grijă micilor taine ale moștenitorului decât 
marilor taine ale vieţii viitoare! Aha! 

— Socot, prințe, că lucrul acesta n-ar trebui să te mire, 
adăuga Tutmozis. Ştii doar bine că preoţii banuiesc că le ești 
potrivnic și sunt prevăzători. Cu atât mai mult cu cât... 

— Cu cât ce? 

— Cu cât prea luminatul faraon este rău bolnav. 

— Aha! Tatăl meu e bolnav, iar în acest timp eu, aflat în 
fruntea armatei, trebuie să păzesc deșertul, să nu fugă cumva 
nisipul din el. Bine că mi-am adus aminte! Da, așa-i, tatăl meu 
trebuie să fie tare bolnav, de vreme ce preoții sunt așa de grijulii 
cu mine. Imi arată tainele lor și-mi vorbesc de tot și de toate, în 
afară de faptul că Mefres l-a ascuns pe Lykon. Tutmozis, zise 
prințul pe neașteptate, mai crezi oare și astăzi că mă pot bizui 
pe armată? 

— Vom înfrunta moartea, poruncește numai. 

— La fel și pe nobilime? 

— La fel. 

— Bine, răspunse Ramses. Acum putem să-i aducem lui 
Patrokles ultima cinstire. 

Capitolul IX 


In timpul celor câteva luni cât prinţul îndeplinise demnitatea 
de locţiitor al faraonului în Egiptul de Jos, boala tatălui său se 
înrăutăţise tot mai mult. Se apropia clipa în care Domnul 
veșniciei, cel care trezea bucurie în inimi. 

Stăpânitorul Egiptului și al tuturor ţărilor luminate de soare, 
urma să-și ocupe locul printre marii săi înaintași, în catacombele 
tebane, aflate de partea stângă a orașului. 

Vârsta monarhului, a celui care dăruia viață supușilor și avea 
puterea de a lua bărbaţilor nevestele după dorinţa inimii lui, nu 
era încă prea înaintată. Dar o domnie de peste treizeci de ani îl 
obosise așa de tare, încât el însuși voia să se odihnească, să-și 
regăsească tinereţea și frumuseţea în plaiurile apusene, de 
unde fiecare faraon își stăpânește popoarele veșnic, fără griji și 
atât de fericit, încât nimeni, niciodată, n-a dorit să se întoarcă 
de-acolo. 

Cu o jumătate de an în urmă, prea luminatul monarh își 
îndeplinea încă toate îndatoririle legate de rangul său, spre 
liniștea și fericirea întregii lumi văzute. Dimineaţa, îndată după 
cântatul cocoșilor, era trezit de glasurile preoţilor care cântau 
un imn în cinstea soarelui. Faraonul se ridica din așternut și se 
îmbăia în apă de trandafiri, într-o cadă aurită. Apoi, trupul lui 
divin era frecat cu neprețuite miresme, în șoaptele rugilor ce 
aveau însușirea de a alunga duhurile rele. Astfel spălat și 
tămâiat de proroci, faraonul trecea pragul capelei. Rupea 
pecetea de lut de pe ușă și intra el singur înăuntru, unde, pe un 
pat de fildeș, odihnea miraculoasa statuetă a zeului Osiris. Zeul 
avea neobișnuitul dar de a-și desprinde în fiecare noapte 
mâinile, picioarele și capul, așa cum cândva fuseseră retezate 

de Set, zeul cel rău, ca mai apoi toate să i se prindă la loc, de la 
sine, după rugăciunea rostită de faraon. Când acesta se 
încredința că Osiris este iarăși întreg, ridica statueta din pat, o 
îmbăia, o îmbrăca în veșminte preţioase și, așezând-o pe un 
tron de malachită, o stropea cu miresme. Ceremonia aceasta 
era foarte importantă, fiindcă dacă într-o dimineaţă membrele 
divine ale lui Osiris nu s-ar fi întregit la loc, ar fi fost semn că 
Egiptul, și poate chiar omenirea întreagă, erau amenințate de o 
mare nenorocire. După întregirea și îmbrăcarea zeului, prea 
luminatul faraon lăsa ușa capelei deschisă, ca prin ea să se 
reverse binecuvântarea asupra ţării întregi. Numea apoi preoţii 
care urmau să vegheze capela în timpul zilei, nu atât de reaua- 
credinţă a oamenilor, cât de pornirile lor nechibzuite. Fiindcă se 
întâmpla uneori ca vreun muritor, din nebăgare de seamă, să se 
apropie prea mult de locul acesta sfânt și să se expună unor 
lovituri nevăzute, ce-l făceau să-și piardă cunoștința și chiar 
viaţa. 

După terminarea serviciului divin, faraonul, înconjurat de 
preoţii care cântau, se îndrepta spre marea sală de mese, unde 
se aflau un jilț și o măsuţă pentru el, precum și nouăsprezece 
alte măsuţe în faţa celor nouăsprezece statui întruchipând cele 
nouăsprezece dinastii dinainte. lar când monarhul se așeza, 
slujitori și slujitoare tinere alergau cu talere de argint, pe care 
purtau fripturi, plăcinte și ulcioare de vin. Preotul care 
supraveghea mâncarea, gusta din primul taler și din primul 
ulcior, care apoi erau oferite în genunchi faraonului, în timp ce 
talerele și ulcioarele celelalte erau așezate în fața statuilor 
strămoșilor. După ce faraonul își astâmpăra foamea și părăsea 
sala, mâncărurile hărăzite strămoșilor puteau fi mâncate de 
prinți ori de preoți. 

Din sala de mese, faraonul trecea în sala de primiri, tot atât 
de mare ca prima. Aici, se prosternau în faţa lui demnitarii cei 
mai înalţi ai statului, împreună cu cei din familiile lor, după care 
marele Herhor, vistiernicul, marele judecător și căpetenia străjii 
îi înfățișau rapoartele asupra treburilor statului. Citirea era 
întreruptă de muzică religioasă și de dansuri, în timp ce tronul 
era împodobit cu cununi și buchete de flori. 

Audienţele fiind sfârșite, prea Iluminatul faraon trecea în 
cabinetul de alături și, întinzându-se pe o canapea, aţipea 

câteva clipe. Apoi aducea zeilor jertfe în vin și tămâie, pe urmă 
le povestea preoților visele avute, potrivit cărora înțelepțţii 
întocmeau hotărârile cele mai înalte, în treburi pe care faraonul 
le avea de descurcat. Uneori însă, când nu avea vise ori când 
tălmăcirea lor i se părea nepotrivită faraonului, stăpânul lumii 
zâmbea cu înţelegere, dând el singur poruncile cuvenite. 
Poruncile acestea erau lege, pe care nu le putea schimba 
nimeni, decât doar în unele amănunte. 

În ceasurile de după-amiază, purtat în lectică, faraonul apărea 
în curtea gărzii sale credincioase, se urca apoi pe terasă, 
îndreptându-și privirile în cele patru colțuri ale lumii, spre a le da 
binecuvântarea sa. Atunci, pe coloanele înalte se puneau 
flamuri și trâmbiţele răsunau puternic. Oricine le auzea, în oraș 
sau pe câmp, egiptean ori barbar, cădea cu faţa la pământ, 
pentru ca și asupra capului lui să se reverse o părticică din 
binecuvântarea divină. În clipa aceea nu era îngăduit să lovești 
un om sau o vită; băţul, ridicat deasupra spinării, se lăsa singur 
în jos. lar dacă răufăcătorul osândit la moarte dovedea că 
hotărârea i-a fost citită în clipa ivirii stăpânului cerului și al 
pământului, pedeapsa i se micșora. Fiindcă în faţa faraonului 
pășea puterea, iar pe urmele lui milostivirea. 

Aducând fericire poporului său, stăpânitorul tuturor lucrurilor 
aflate sub soare se îndrepta apoi spre grădinile sale, printre 
palmieri și sicomori, și rămânea aici timp mai îndelungat, 
primind ploconelile femeilor sale și uitându-se la jocurile copiilor 
casei sale. Când vreunul dintre ei îi atrăgea luarea-aminte prin 
frumusețea sau îndemânarea sa, îl chema la sine și-l întreba: 

— Cine ești, micuțul meu? 

— Sunt prințul Binotris, fiul înălțimii-sale, răspundea băiatul. 

— Dar pe mama ta cum o cheamă? 

— Mama mea este Ameces, femeia înălțimii-sale. 

— Și ce știi tu? 

— Știu să număr până la zece și să scriu: „Trăiască în veci 
părintele și zeul nostru, înălțimea-sa faraonul Ramses!” 

Domnul veșniciei zâmbea blajin și, cu mâna sa delicată, 
aproape străvezie, atingea capul buclat al îndrăzneţului copilaș. 
Atunci, copilul se simţea prinţ cu adevărat, deși stăpânitorul 
lumii continua să zâmbească într-un chip atât de neînțeles. Pe 

cine îl atingea o singură dată mâna divină, acela era ferit de 
orice nefericire și trebuia să fie înălțat deasupra celorlalți. 

La prânz, monarhul se îndrepta către o altă sală de mese, 
unde își împărțea hrana cu zeii tuturor nomurilor Egiptului, ale 
căror statui erau rânduite de-a lungul pereților. lar ceea ce nu 
mâncau zeii, rămânea pentru preoţi și pentru slujitorii cei mai 
înalţi ai curții. 

Spre seară, faraonul primea vizita reginei Nikotris, mama 
moștenitorului tronului, privea dansurile rituale și asculta 
muzica. Se îmbăia apoi iarăși și, astfel purificat, intra în Capela 
lui Osiris, ca să dezbrace și să culce zeitatea miraculoasă; după 
ce ieșea, închidea și pecetluia ușa Capelei și, întovărășit de 
procesiunea preoţilor, se îndrepta spre odaia sa de dormit. 

Până la răsăritul soarelui, preoţii rosteau în camera vecină 
rugi molcome, adresate sufletului faraonului, care, în timpul 
somnului, se afla printre zei. Atunci îi prezentau ei rugăminţile 
lor pentru buna dezlegare a treburilor statului, pentru ocrotirea 
hotarelor Egiptului și a mormintelor. Regilor, astfel ca niciun 
tâlhar să nu cuteze să le calce spre a tulbura odihna veșnică a 
străbunilor plini de slavă. Cu toate acestea, din pricina oboselii 
ce-i cuprindea peste noapte, rugile preoţilor nu totdeauna 
dădeau rezultatele cele mai bune; căci necazurile statului 
creșteau, iar mormintele sfinte erau jefuite de tâlhari, care nu 
numai că furau din ele lucrurile de preț, dar luau cu ei până și 
mumiile faraonilor. Aceasta era urmarea firească a 
împământenirii în ţară a unor străini și păgâni de tot felul, de la. 
Care poporul învățase să nu-i mai cinstească pe zeii egipteni și 
să nu se mai teamă de locurile sfinte. 

Odihna prea înaltului monarh era o singură dată întreruptă, la 
miezul nopţii. La acel ceas, astrologii îl trezeau și-l înștiințau în 
ce fază se afla luna, ce planete se văd pe cer, ce constelații și, 
îndeobște, dacă pe cer nu s-a întâmplat nimic deosebit. Fiindcă 
uneori se iveau nori, cădeau stele mai des ca de obicei ori 
treceau pe deasupra pământului globuri de foc. Monarhul 
asculta spusele astrologilor, îi liniștea dacă era vorba de vreun 
lucru neobișnuit și poruncea ca toate cele văzute să fie 
însemnate la locul cuvenit, spre a putea fi trimise, în fiecare 
lună, preoţilor din templul Sfinxului, adică celor mai de seamă 
înţelepţi din câţi avea Egiptul. Din însemnările acestea, învățații 

trăgeau învăţăminte; pe cele mai de seamă, însă, nu le arătau 
nimănui, în afară poate de confrații lor, preoţii caldeeni din 
Babilon. După miezul nopţii, faraonul putea să doarmă până la 
cântatul cocoșilor, dimineaţa. 

O astfel de viaţă, pioasă și harnică, ducea până cu o jumătate 
de an în urmă zeul cel bun, ocrotitorul vieţii și sănătăţii, care 
veghea ziua și noaptea asupra pământului și cerului, asupra 
lumii văzute și nevăzute. Dar, de o jumătate de an încoace, 
sufletul lui nemuritor începu să simtă tot mai puţină tragere de 
inimă pentru treburile pământești și pentru făptura sa 
trupească. Erau zile când nu mânca nimic și nopţi când nici nu 
aţipea măcar. Uneori, dimineaţa, în timp ce-i asculta pe 
demnitari, pe faţa sa blajină se iveau semnele unei dureri adânci 
și nu rareori se întâmpla să cadă într-un fel de leșin. Regina 
Nikotris, cuprinsă de spaimă, precum și marele Herhor și preoţii, 
nu o dată îl întrebaseră dacă-l doare ceva. Faraonul mișca însă 
din umeri și tăcea, îndeplinindu-și mai departe împovărătoarele 
lui sarcini. Atunci, doctorii curţii începură să-i dea câte puţin din 
cele mai tari leacuri pentru recăpătarea puterilor. Mai întâi, îi 
amestecară în vin și în mâncare cenușă de cal și de taur, apoi 
de leu, rinocer și elefant; puternicele leacuri n-avură însă niciun 
fel de efect. Faraonul leșina atât de des, încât încetară să-i mai 
citească rapoartele. 

Într-o bună zi, marele preot Herhor, împreună cu regina și cu 
preoţii, căzând cu faţa la pământ, îl rugară să îngăduie 
înțelepţilor să-i cerceteze divinul trup. Monarhul încuviință, 
doctorii îl cercetară, îl ciocăniră, dar în afară de o mare slăbire a 
trupului nu găsiră nimic deosebit. 

— Ce simte luminăţia-ta? îl întrebă la urmă doctorul cel mai 
învăţat. 

Faraonul zâmbi. 

— Simt, răspunse el, că a sosit timpul să mă întorc la însoritul 
meu părinte. 

— Luminăţia-ta nu poate face una ca asta, fără a pricinui cel 
mai mare rău popoarelor tale, adăugă Herhor În grabă. 

— VIi-l las pe fiul meu, pe Ramses, leu și vultur în același timp, 
zise faraonul. Dacă îl veţi asculta, el va pregăti Egiptului o 
soartă pe care ţara n-a mai avut-o de la începutul lumii. 

Marele Herhor și ceilalţi preoți simţiră fiori reci auzind 
făgaduiala aceasta. Știau ei prea bine că moștenitorul e leu și 
vultur în aceeași ființă și că trebuiau să-i dea ascultare. Și-ar fi 
vrut să-i stăpânească încă ani îndelungaţi monarhul acesta 
blajin din fața lor, a cărui inimă era blândă ca vântul de 
miazănoapte, aducător de ploaie ogoarelor și de răcoare 
oamenilor. 

De aceea, căzură cu toţii, de parcă ar fi fost un singur om, cu 
fața la pământ, gemânăd; și rămaseră întinși pe burtă atâta timp 
cât faraonul încuviinţă să fie doftoricit. 

Atunci, doctorii îl scoaseră ziua întreagă în grădină, printre 
conifere înmiresmate, îl hrăniră cu carne tocată, îi dădură supă 
de carne tare, lapte și vin vechi. Toate acestea îl întremară pe 
monarh pentru vreo săptămână; deodată, însă, fu cuprins de o 
nouă slăbiciune, astfel că-l siliră să bea din sângele proaspăt al 
vițeilor născuţi din boul Apis. Dar nici leacul acesta nu ajută prea 
mult timp și trebuiră să recurgă la sfaturile marelui preot din 
templul lui Set, zeul cel rău. 

Posomorâtul preot intră în odaia monarhului, își aruncă 
privirile asupra bolnavului și prescrise un leac cumplit. 

— Trebuie, spuse el, să-i dați faraonului să bea sânge de copil 
nevinovat, în fiecare zi câte o cană. 

Auzind sfatul, preoţii și demnitarii aflaţi de faţă rămaseră 
înmărmuriţi. Începură să șoptească apoi că, în scopul acesta, cei 
mai buni ar fi copiii de ţărani, deoarece copiii preoţilor și ai 
marilor slujbași își pierd nevinovăția încă din pruncie. 

— Mi-e totuna ai cui vor fi copiii, răspunse cumplitul preot, 
totul e ca faraonul să aibă în fiecare zi sânge proaspăt. 

Faraonul, întins pe pat, cu ochii închiși, auzi sfatul sângeros și 
șoaptele pline de spaimă ale curtenilor. lar când unul dintre 
doctori îl întrebă, temător, pe Herhor, dacă puteau căuta copiii 
potriviti, faraonul se trezi. Își aţinti ochii lui înţelepţi asupra celor 
de faţă și spuse: 

— Crocodilul nu-și înghite puii, șacalul și hiena își dau viața 
pentru ai lor, iar voi vreţi să beau sângele copiilor egipteni, care 
sunt copiii mei? Drept să vă spun, nu mi-aș fi închipuit niciodată 
că cineva va cuteza să-mi dea un asemenea leac. 

Preotul zeului rău căzu cu faţa la pământ, lămurind că în Egipt 
n-a băut nimeni niciodată sânge de copil, dar că duhurile rele 

redau în felul acesta sănătatea. Cel puţin, mijlocul acesta era 
folosit în Asiria și Fenicia. 

— Să-ţi fie rușine, răspunse faraonul, că în palatul faraonilor 
egipteni pomenești de lucruri atât de urâte. Nu știi oare că 
fenicienii și asirienii sunt barbari și proști? În schimb, la noi, nici 
chiar cel mai înapoiat felah nu va crede că sângele vărsat fără 
vină ar putea să-i fie cuiva de folos. Așa vorbi cel deopotrivă cu 
zeii. Curtenii își acoperiră feţele, cuprinși de rușine, iar marele 
preot ai zeului Set părăsi, în tăcere, încăperea. 

Atunci, Herhor, pentru a salva viața monarhului care se 
stingea cu încetul, recurse la mijlocul suprem și-i spuse 
faraonului că, într-unul din templele tebane, se află caldeeanul 
Beroes, cel mai înțelept preot din Babilon, făcător de minuni fără 
seamăn. 

— Pentru luminăţia-ta, zise Herhor, omul acesta e un străin și 
nu e vrednic să dea sfaturi atât de însemnate monarhului 
nostru. Dar îngăduie, o, rege, să te privească măcar, fiindcă 
sunt încredinţat că va găsi leac bolii tale și nici nu te va jigni cu 
vorbe necugetate. 

Și de data aceasta, faraonul ascultă îndemnul credincioasei 
sale slugi. Și, după două zile, chemat prin mijloace tainice, 
Beroes ajunse cu corabia la Memfis. 

Fără să se uite prea amănunţit la faraon, înțeleptul caldeean 
dădu sfatul următor: 

— Trebuie găsit în Egipt omul ale cărui rugi se pot înălța până 
la tronul puterii supreme. Când omul acesta se va ruga pentru 
faraon, monarhul își va recăpăta sănătatea și va trăi ani 
îndelungați. 

Auzindu-i cuvintele, faraonul se uită la mulţimea de preoţi 
care-l înconjura și spuse: 

— Văd atâţia preoți pioși, încât sunt încredințat că dacă 
vreunul dintre ei va voi să se gândească la mine, voi fi sănătos. 
Și zâmbi ușor. 

— Noi toţi nu suntem decât niște bieţi oameni, adăugă 
Beroes, făcătorul de minuni, iar sufletele noastre nu se pot 
înălța totdeauna până la picioarele celui fără de început. |ţi voi 
da însă un mijloc fără greș spre a-l putea descoperi pe omul 
care se roagă din toată inima și a cărui rugă este ascultată. 

— Bine, arată-mi-l, ca să-mi fie prieten în ultimul ceas al vieţii 
mele. 

După ce auzi încuviințarea faraonului, caldeeanul ceru o odaie 
cu o singură ușă și nelocuită de nimeni. Și, în aceeași zi, cu o 
oră înainte de apusul soarelui, ceru ca faraonul să fie dus acolo. 

La ora hotărâtă, patru preoţi de cel mai înalt rang îl îmbrăcară 
pe faraon într-o haină nouă de în, rostiră deasupra lui marea 
rugăciune menită să împrăștie duhurile rele și, așezându-l într-o 
lectică simplă de lemn de cedru, îl duseră în odaia aceea goală, 
unde se afla doar o măsuţă mică. 

Beroes se afla acolo și se ruga, întors cu faţa spre răsărit. 

Când preoții ieșiră, caldeeanul închise ușa grea a încăperii, își 
puse pe braţe o eșarfă purpurie, iar pe măsuța din fața 
faraonului așeză un glob de sticlă de culoare neagră. In mâna 
stângă luă un stilet ascuţit, din oţel babilonian, iar în cea 
dreaptă un toiag acoperit cu semne tainice. Cu toiagul acesta 
trase în jurul lui și al faraonului un cerc, prin aer. Apoi, 
întorcându-se, pe rând, spre cele patru colţuri ale lumii, șopti: 

— Amorul, Taneha, Latisten, Rabur, Adonai! Fii milostiv cu 
mine și purifică-mă, tată ceresc, bun și milostiv! Revarsă asupra 
slugii tale nevrednice, sfânta ta binecuvântare și întinde braţul 
tău atotputernic spre duhurile îndărătnice și rele, să pot chibzui 
în liniște asupra sfintei tale opere. Apoi se opri și-i spuse 
faraonului: 

— Mer-amen-Ramses, mare preot al zeului Amon, zărești o 
scânteie în globul acesta negru? 

— Văd o scânteie albă, ce se mișcă asemenea unei albine pe 
o floare. 

— Mer-amen-Ramses, privește scânteia asta și nu-ţi îndepărta 
ochii de la ea. Nu te uita nici la dreapta, nici la stânga și nici 
într-altă parte, orice s-ar ivi la marginea ei. Și șopti din nou: 
„Baralanensis,  Baldahiensis, prin puternicii prinți Genio, 
Lahiadae, slujitori ai infernului, în numele puterii cu care sunt 
dăruit, vă invoc și vă chem, vă conjur și vă poruncesc”. 

La auzul acestor cuvinte, faraonul se cutremură de dezgust. 

— Mer-amen-Ramses, ce vezi? îl întrebă caldeeanul. 

— De pe marginea globului privește un cap îngrozitor... Părul 
roșcat se ridică în sus ca la arici... Culoarea feţei îi este 

verzuie... Ochii îi sunt daţi peste cap, așa că nu li se vede decât 
albul. Gura e larg deschisă, de parcă ar vrea să strige. 

— E spaima, zise Beroes, îndreptând ascuţișul stiletului 
deasupra globului. 

Deodată, faraonul se ghemui tot. 

— Ajunge! strigă el. De ce mă chinuiești așa? Trupul meu 
obosit vrea să se odihnească, iar sufletul vrea să zboare spre 
plaiurile luminii veșnice. Și voi nu numai că nu-mi îngăduiţi să 
mor, dar născociţi noi chinuri. Ah! Nu vreau... 

— Ce vezi? 

— Din tavan se lasă în jos, în fiece clipă, ceva ce seamănă cu 
două picioare de păianjen, îngrozitoare. Sunt groase ca 
palmierii, păroase, la capete au căngi. Simt că deasupra capului 
meu se înalță un păianjen uriaș și mă cuprinde într-o împletitură 
de frânghii ca de corabie. 

Beroes îndreptă stiletul în sus. 

— Mer-amen-Ramses, rosti el din nou, privește mai departe 
scânteia și nu te uita în lături. „lată semnul pe care-l ridic în 
prezenţa voastră, șopti Beroes mai departe. lată, mă simt 
puternic, prevăzător și neînfricat, datorită ajutorului vostru divin, 
și vă invoc. Aye, Saraye, Aye, Saraye, în numele zeului 
atotputernic și veșnic”. 

În clipa aceea, pe fața faraonului apăru un zâmbet liniștit. 

— Mi se pare, spuse el, că văd Egiptul... Egiptul întreg... Da, 
așa-i, iată Nilul... Deșertul... Aici e Memfis, dincolo Teba... Și 
într-adevăr, vedea Egiptul, întregul Egipt, dar nu mai mare decât 
o alee din grădina palatului său. Imaginea asta ciudată avea 
însă însușirea ca, atunci când faraonul dădea vreunuia din 
punctele sale o atenţie deosebită, punctul acesta să crească, 
atingând aproape mărimea naturală. 

Soarele, aflat la asfinţit, revărsa asupra pământului lumina 
unor raze de aur și purpură. Păsările de zi se pregăteau de 
culcare, iar cele de noapte se trezeau în ascunzișurile lor. În 
deșert căscau hienele și șacalii, iar leii somnoroși își întindeau 
mădularele lor puternice, pregătindu-se să plece în căutarea 
prăzii. 

Pe Nil, pescarii își trăgeau cu grabă năvoadele, iar marile 
corăbii de transport se apropiau de maluri. Ostenit, felahul 
desprindea din cumpănă găleata cu care scosese apă ziua 

întreagă sau, agale, se întorcea cu plugul la coliba lui de lut. În 
orașe se aprindeau luminile, iar în temple preoții se adunau 
pentru slujba de seară. Pe drumurile de ţară, pulberea se așeza 
și amuţea scârțâitul carelor. De pe înălțimea coloanelor se 
auzeau voci amestecate cu suspine, chemând poporul la 
rugăciune. Peste o clipă, faraonul zări, uimit, un stol de păsări 
argintii, plutind deasupra palatului. Îşi luaseră zborul din temple, 
palate, străzi, ateliere, corăbii, colibe țărănești și chiar din mine. 
La început, fiecare din ele se năpustea în sus, ca o săgeată, dar 
nu peste mult întâlnea altă pasăre, tot cu penele argintii, care-i 
aținea calea, lovind-o cu toată puterea și amândouă cădeau la 
pământ moarte. Vedenia aceasta închipuia rugăciunile omenești 
potrivnice unele altora, ce se împiedicau între ele să ajungă 
până la tronul celui fără de început. Faraonul își încordă auzul: la 
început auzea numai foșnetul aripilor; în curând, putu desluși și 
vorbele. Auzi astfel glasul unui bolnav care se ruga zeilor să-i 
redea sănătatea și în același timp auzi glasul unui doctor care 
implora cerul să-i fie clientul bolnav cât mai multă vreme. 
Țăranul îl ruga pe Amon să vegheze asupra hambarului și 
grajdului său, în timp ce tâlharul întindea rugător braţele spre 
cer, cerând sprijin ca să-i poată fura nestingherit vaca și 
grânele. Rugile lor se ciocneau asemenea pietrelor zvârlite din 
praștie. 

Pribeagul din deșert cădea în nisip, cerșind vântului de 
miazănoapte o picătură de apă; navigatorul își izbea fruntea de 
puntea corabiei, rugând vânturile din răsărit să mai sufle măcar 
o săptămână. Felahul dorea ca bălțile de după revărsarea apelor 
să se zvânte cât mai repede; pescarul sărac cerea bălților să nu 
se usuce niciodată. lar rugăciunile lor se ciocneau una cu alta și 
nu puteau ajunge până la divinele urechi ale lui Amon. 

Cea mai mare zarvă domnea la carierele de piatră, unde 
osândiţii, legaţi în lanţuri, despicau stânci uriașe cu ajutorul unor 
pene muiate în apă. Acolo, cei din schimbul de peste zi așteptau 
sosirea nopţii ca să se culce, în timp ce muncitorii din schimbul 
de noapte, treziţi de paznici, se izbeau cu pumnii în piept, 
rugând soarele să nu apună nicicând. Tot acolo, negustorii, care 
cumpărau pietrele despicate și prelucrate se rugau să sporească 
numărul osândiţilor la mine, în timp ce supraveghetorii zăceau 
cu burțile la pământ, oftând și rugându-se ca molima să-i secere 

pe muncitori, pentru ca ei să aibă câștiguri mai mari. Astfel, nici 
rugile celor din mine nu ajungeau până la cer. 

La hotarul apusean, faraonul zări două armate ce se 
pregăteau de luptă. Amândouă zăceau pe nisip, implorându-l 
fiecare în parte pe Amon să le nimicească dușmanul. Libienii 
doreau moartea și rușinea egiptenilor, iar egiptenii îi blestemau 
pe libieni. Rugăciunile unora ca și ale altora se ciocneau 
deasupra pământului ca două cârduri de ulii, prăbușindu-se în 
deșert. Amon nu le auzea. 

Și oriunde își îndrepta faraonul privirea obosită, pretutindeni 
vedea acelaşi lucru. Țăranii se rugau pentru odihnă și 
micșorarea dărilor; scribii cereau ca dările să crească și lucrul 
lor să nu se termine niciodată. Preoţii îl implorau pe Amon să-i 
dea viață lungă lui Ramses al XII-lea și să-i nimicească pe 
fenicieni; în schimb, nomarhii îl rugau pe zeu să-i păzească pe 
fenicieni și să-i ajute lui Ramses al XIII-lea ca să se urce mai 
repede pe tron, ca să pună capăt samavolniciei preoţilor. Leii, 
șacalii și hienele răsuflau greu, chinuiţi de foame și de pofta de 
sânge proaspăt; cerbii, căprioarele și iepurii își părăseau cu 
teamă ascunzișurile, nădăjduind să-și păstreze biata lor viaţă 
încă o zi, deși experienţa le spunea că cel puţin zece dintre ei 
vor trebui să piară în noaptea aceea, ca să viețuiască fiarele 
sălbatice. 

Și așa, în lumea întreagă domnea vrajba. Fiecare voia un 
lucru ce umplea de spaimă inima altuia; fiecare se ruga pentru 
propriul său bine, fără să se întrebe dacă aceasta aduce sau nu 
pagubă aproapelui. Așa că rugile lor, asemenea păsărilor argintii 
ce se avântau spre cer, nu ajungeau la ţintă. lar divinul Amon, 
până la care nu ajungea niciun glas de pe pământ, rezemându-și 
mâinile de genunchi, se afunda tot mai mult în meditații asupra 
propriei sale ființe divine, în vreme ce pe pământ domnea tot 
mai mult bunul plac și întâmplarea. 

Deodată, faraonul auzi o voce de femeie: 

— Hai, hai, neastâmpăratule, întoarce-te la colibă, e timpul 
rugăciunii. 

— Acum, acum! răspunse un glas de copil. 

Faraonul privi în partea aceea și văzu coliba sărăcăcioasă, de 
lut, a unui scrib care ţinea socoteala vitelor. În lumina 
amurgului, stăpânul ei tocmai termina cele ce avea de scris, 

soția sa râșnea grâul pentru turte, iar în faţa casei alerga și 
sărea ca un pui de ied un băieţaș de vreo șase ani, râzând nu se 
știe de ce. Se vede că-l îmbătase aerul plin de miresme al serii. 

— Hai, hai, vino aici, la rugăciune, spuse din nou femeia. 

— Acum! Acum! spunea copilul și alerga din nou, bucurându- 
se. 

În sfârșit, văzând că soarele începe să se afunde în nisipurile 
deșertului, mama lăsă la o parte râșniţa și, ieșind în drum, 
prinse copilul care zburda ca un mânz. El se împotrivi, dar până 
la urmă se lăsă dus, iar mama, trăgându-l cât putu de repede în 
colibă, îl așeză pe podea și-l ţinu cu mâna, ca să nu-i scape din 
nou. 

— Nu te mișca, zise ea, îndoaie-ţi picioarele și stai drept, iar 
mâinile împreună-ţi-le și le ridică în sus. A, ce copil rău! 

Băiatul știa că nu mai era chip să scape de rugăciune, dar, ca 
s-o poată zbughi iarăși cât mai repede, ridică pios ochii și 
mâinile spre cer și, cu un glas subţire dar ascuţit, zise dintr-o 
răsuflare: 

— Îți mulţumesc, bunule zeu Amon, că l-ai ferit astăzi pe tata 
de necazuri, iar mamei i-ai dat grâu pentru turtă. Și pentru ce 
încă? Pentru că ai făcut cerul și pământul, căruia i-ai dăruit Nilul, 
ce ne aduce pâine. Și încă pentru ce? Aha, știu! Și îţi 
mulţumesc, de asemenea, că-i așa de frumos afară, că florile 
cresc, păsările cântă și curmalul rodește curmale dulci. Pentru 
toate aceste lucruri bune, pe care ni le-ai dăruit, fie ca toţi să te 
iubească așa cum te iubesc eu și să te laude mai bine decât 
mine, căci sunt încă mic și nu m-au învăţat să fiu înțelept. Și 
acum, gata, ajunge... 

— Copil rău! mormăi scribul aplecat asupra papirusului său, 
așa te închini tu zeului Amon? 

Faraonul zări însă în globul vrăjit cu totul altceva. El văzu că 
rugăciunea copilașului zburdalnic se înălța ca o ciocărlie la cer 
și, bătând din aripi, zbura tot mai sus, tot mai sus, până la tronul 
în care veșnicul Amon, cu mâinile pe genunchi, se adâncea în 
cercetarea propriei sale atotputernicii. Apoi se înălţă și mai sus, 
până la înălțimea capului lui Amon și-i cântă cu glas subţire de 
copil: 

— lar pentru toate aceste lucruri bune, pe care ni le-ai dăruit, 
fie ca toţi să te iubească așa cum te iubesc eu... 

La aceste cuvinte, zeul, trezit din gândurile lui, deschise ochii 
și din ei se revărsă asupra lumii o rază de fericire. Din cer și 
până pe pământ se lăsă o tăcere nesfârșită. Incetă orice durere, 
orice teamă, orice nedreptate. Piatra slobozită din praștie se 
opri în aer, leul nu mai sări asupra căprioarei, băţul ridicat nu 
mai căzu pe spinarea sclavului. Bolnavul uită de suferință, celui 
rătăcit în deșert nu-i mai fu foame, întemnițatul nu mai fu 
înlănţuit. Furtuna amuţi, iar talazurile mării, gata să înece 
corabia, se opriră. Și pe tot pământul domni o atât de mare 
liniște, încât soarele, cu toate că era ascuns dincolo de zare, își 
ridică iarăși capul plin de raze. 

Faraonul se trezi. În faţa sa văzu măsuţa mică, iar pe ea 
globul cel negru. Alături stătea Beroes, caldeeanul. 

— Mer-amen-Ramses, întrebă preotul, l-ai găsit pe omul ale 
cărui rugăciuni ajung până la picioarele celui fără de început? 

— Da, răspunse faraonul. 

— E el oare prinţ, proroc sau poate un biet pustnic? 

— E un băieţaș de șase ani, care n-a cerut nimic de la Amon, 
doar i-a mulțumit pentru tot. 

— Și știi unde locuiește? îl întrebă caldeeanul. 

— Știu, dar nu vreau să fur pentru mine puterea rugăciunilor 
lui. Lumea, Beroes, e un vârtej uriaș, în care oamenii, loviți de 
nenorocire, se zbat ca firele de nisip. lar copilul, prin rugăciunea 
lui, dă oamenilor ceea ce eu nu sunt în stare să le dau: o clipă 
scurtă de uitare și liniște. Uitare și liniște... înţelegi, caldeene? 

Beroes tăcea. 

Capitolul X 


In cea de-a douăzeci și una zi a lunii Hator, la răsăritul 
soarelui, sosi din Memfis, în tabăra de lângă Lacurile Sodice, 
ordinul ca numai trei din pâlcuri să înainteze spre Libia și să 
rămână în orașele de acolo, drept pază, iar restul armatei 
egiptene, împreună cu prinţul Ramses, să se întoarcă acasă. 

Oastea salută porunca aceasta cu strigăte de bucurie, fiindcă 
șederea în pustiu, de-a lungul celor câteva zile, devenise un 
chin. Cu toate proviziile trimise din Egipt și din Libia, hrana nu 
era destulă; din fântânile săpate în grabă, apa secase; arșița 
soarelui pârjolea trupurile, iar nisipul roșcat vătăma plămânii și 
ochii. Ostașii aveau pântecăraie și li se umflaseră pleoapele. 

Ramses porunci ridicarea taberei. Trimise trei pâlcuri, 
alcătuite toate din egipteni în Libia, spunând ostașilor să fie 
blânzi cu învinșii și să nu hoinărească niciodată câte unul singur. 
Armata propriu-zisă o trimise la Memfis, lăsând o mică parte în 
fortăreață și în sticlărie. 

Cu toată arșiţa la ceasurile nouă dimineaţa, cele două oștiri 
porniseră la drum: unii spre miazănoapte, alţii spre miazăzi. 

Atunci, Mentezufis se apropie de moștenitorul tronului și-i 
zise: 

— N-ar fi rău dacă măria-ta ai ajunge la Memfis mai degrabă. 
La jumătatea drumului vei găsi cai odihniţi. 

— Așadar tatăl meu e rău bolnav? strigă Ramses. 

Preotul își plecă fruntea. 

Prinţul îi lăsă comanda supremă lui Mentezufis, rugându-l să 
nu schimbe cu nimic poruncile sale, mai înainte de a se sfătui cu 
ofițerii. lar el porni în trap săltat spre Memfis, împreună cu 
Pentuer, Tutmozis și douăzeci din cei mai buni călăreți asiatici. 

În cinci ceasuri, străbătură jumătate din drum și, așa cum îi 
spusese Mentezufis, găsiră acolo cai odihniţi și o nouă suită. 
Asiaticii rămaseră aici, iar prinţul cu cei doi însoțitori ai săi și cu 
suita cea nouă porniră, după o odihnă scurtă, mai departe. 

— Vai de capul meu gemu Tutmozis. Nu-i destul că nu m-am 
îmbăiat de cinci zile, uitându-mi până și uleiul de trandafiri, dar 
mai trebuie să fac și două marșuri forțate într-o singură zi! Sunt 
sigur că la Memfis nu va voi să se uite la mine nicio dansatoare. 

— Eşti oare altfel făcut decât noi? întrebă prințul. 

— Sunt mai gingaș! oftă Tutmozis. Tu, prinţul meu, ești 
obișnuit cu călăria ca un hicsos, iar Pentuer ar putea călări chiar 
și pe o spadă înroșită în foc. Eu însă, care sunt atât de delicat... 

La asfințitul soarelui, călătorii ajunși pe un deal mai ridicat, 
văzură la picioarele lor o priveliște neobișnuită. Departe, se 
întindea valea verzuie a Egiptului, în care luceau, ca un șir de 
flăcări roșii, triunghiurile piramidelor. Puțin mai la dreapta 
piramidelor, coloanele din Memfis păreau și ele că ard, învăluite 
într-o ceaţă albăstrie. 

— La drum, la drum! stărui Ramses. 

Peste o clipă, fură iarăși înconjurați de pustiul roșcat și iarăși 
luci șirul piramidelor, până ce totul se topi într-un amurg palid. 

La căderea nopţii, călătorii ajunseră în nesfârșitul ținut al 
morţilor, aflat într-o regiune deluroasă, de partea stângă a 
fluviului, și care se întindea pe o suprafaţă de câteva zeci de 
kilometri. Aici erau îngropaţi, pe vremea regatului cel vechi, 
regii în piramide uriașe, prinții și înalții demnitari în piramide 
mai mici, iar oamenii de rând în colibe de lut. Aici se odihneau 
milioane de mumii nu numai ale oamenilor, ci și ale câinilor, 
pisicilor, păsărilor, într-un cuvânt ale tuturor vieţuitoarelor care, 
atât cât trăiseră fuseseră dragi oamenilor. 

Pe timpul lui Ramses cel Mare, cimitirul regal și cel al nobilimii 
fusese mutat la Teba, iar în vecinătatea piramidelor urma să fie 
înmormântați numai ţăranii și lucrătorii din ţinuturile cele mai 
apropiate. 

Prinţul și suita sa întâlniră printre mormintele risipite, o ceată 
de oameni care umblau încet ca niște umbre. 

— Cine sunteţi voi? întrebă comandantul suitei. 

— Suntem slugile sărace ale faraonului și ne întoarcem de la 
morții noștri. Le-am dus trandafiri, bere și turte. 

— Te pomenești că aţi cotrobăit prin mormintele altora? 

— O, zeilor! strigă unul dintre ei. Vă închipuiţi oare că suntem 
în stare să săvârșim o asemenea nelegiuire? Numai nemernicii 
de tebani, usca-li-s-ar mâinile, tulbură odihna morţilor, ca să le 
bea avutul prin cârciumi. 

— Ce-i cu focurile acelea, acolo, la miazănoapte? întrebă 
prinţul. 

— Vii, desigur, de departe, dacă nu știi ce semn e acesta, 
răspunse cel întrebat. Moștenitorul nostru se înapoiază mâine cu 
oastea lui biruitoare. E un mare conducător de oști! într-o 
singură bătălie, i-a învins pe nemernicii de libieni. De aceea, 
poporul din Memfis îi iese în cale, să i se închine. Treizeci de mii 
de oameni! Ce mai urale o să scoată în cinstea lui! 

— Știu, îi șopti prinţul lui Pentuer, ca să nu aibă loc o intrare 
triumfală, Mentezufis m-a trimis înainte... Dar, fie și așa, 
deocamdată. 

Caii erau osteniţi, aveau nevoie de odihnă. Prinţul trimise 
câţiva călăreţi să tocmească bărci, iar cu restul suitei poposi sub 
o pădurice de palmieri, care în vremea aceea se întindea între 
grupul piramidelor și Sfinx. 

Grupul acesta constituia marginea de miazănoapte a unui 
uriaș cimitir. Pe o suprafaţă de aproape un kilometru pătrat, 
acoperită pe atunci de vegetaţia săracă a pustiului, se 
îngrămădeau o mulţime de morminte și de piramide mici, 
deasupra cărora tronau trei piramide gigantice, ale lui Keops, 
Khefren și Mykerinos, precum și Sfinxul. Aceste constructii 
colosale erau situate la abia câteva sute de pași una de alta. 
Cele trei piramide se înălţau de la nord-est spre sud-vest, pe un 
singur rând, iar la răsărit de linia lor se afla Sfinxul, cel mai 
apropiat de Nil, la picioarele căruia se întindea templul subteran 
al lui Horus. 

Dintre piramide te înspăimântă, îndeosebi prin mărimea ei, 
piramida lui Keops, un munte de piatră cu vârful unghiular, înalt 
de o sută treizeci și șapte de metri, așezat pe o bază pătrată, cu 
fiecare latură de câte două sute douăzeci și șapte de metri. 
Piramida ocupa o suprafaţă de aproximativ zece hectare, iar cei 
patru pereţi ai săi, în formă triunghiulară, ar fi acoperit o 
suprafaţă de nouă hectare. La construcţia ei fuseseră folosite 
atâtea blocuri de piatră, încât cu ele s-ar fi putut ridica un zid 

mai înalt decât un stat de om, lat de o jumătate de metru și lung 
de două mii cinci sute de kilometri. 

Câţiva ostași din suita prinţului merseră după apă; alții 
scoaseră pesmeţi, în timp ce Tutmozis căzu la pământ și adormi 
pe loc. Prinţul și Pentuer începură să se plimbe, vorbind. 

Noaptea era așa de luminoasă, încât se puteau deosebi nu 
numai uriașele siluete ale piramidelor, dar chiar și chipul 
Sfinxului, care părea destul de mic faţă de ele. 

— Mă aflu aici pentru a patra oară, zise Ramses, și 
întotdeauna inima mi-e copleșită de uimire și părere de rău. Pe 
când învăţam încă la școală, îmi spuneam că, după ce mă voi 
urca pe tron, voi înălța o piramidă și mai măreaţă decât cea a lui 
Keops. Astăzi, însă, îmi vine să râd de această cutezanţă, 
gândindu-mă că, pentru ridicarea mausoleului, marele faraon a 
cheltuit o mie șase sute de talanţi numai pentru legumele 
mâncate de muncitori. De unde aș putea eu să iau o mie șase 
sute de talanţi, sau măcar atâţia oameni! 

— Nu-l pizmui, prinţe, pe Keops, răspunse preotul. Alţi faraoni 
au lăsat după ei lucrări mult mai folositoare: lacuri, canale, 
drumuri, temple, școli. 

— Şi crezi că lucrările astea pot fi asemuite cu piramidele? 

— Desigur că nu, răspunse în grabă preotul. In ochii mei și ai 
întregului popor, fiecare din piramide înseamnă o mare crimă, 
iar piramida lui Keops, crima cea mai mare. 

— Te lași stăpânit de mânie, îl mustră prinţul. 

— Câtuși de puţin. Keops și-a construit marele lui mausoleu 
timp de treizeci de ani, timp în care o sută de mii de oameni au 
lucrat câte trei luni în fiecare an. Și ce folos au avut de pe urma 
acestei munci? Pe cine a hrănit, a vindecat ori a îmbrăcat ea? În 
schimb, din pricina acestei munci, în fiecare an s-au prăpădit 
zece, până la douăzeci de mii de oameni. Mormântul lui Keops a 
costat viaţa a peste o jumătate milion de oameni și cine poate 
socoti lacrimile vărsate și suferinţele îndurate de ei? De aceea, 
nu te mira, prinţe, dacă ţăranul egiptean se uită cu spaimă, 
până și în ziua de astăzi, spre apus, unde, deasupra zării, se 
ivesc siluetele triunghiulare, sângerii sau negre, ale piramidelor, 
fiindcă ele nu sunt altceva decât mărturia chinurilor lui și ale 
muncii lui zadarnice. Și când te gândești că așa va fi mereu, 
până ce dovezile acestea de trufie omenească se vor preface în 

praf și pulbere! Dar când se va întâmplă oare lucrul acesta? De 
trei mii de ani priveliștea lor ne înspăimântă și pereţii lor sunt 
încă netezi, iar inscripţiile lor uriașe încă citeţe. 

— În noaptea trecută, în deșert, ai vorbit cu totul altfel, 
adăugă prinţul. 

— Fiindcă uitasem de ele. Dar când le am, ca acum, în faţa 
ochilor, mă simt înconjurat de duhurile ţăranilor chinuiţi, care 
gem și-mi șoptesc: „Privește ce-au făcut din noi! Și doar oasele 
noastre au simţit și ele durerea, iar inimile noastre au suspinat 
și ele după odihnă”. 

Ramses fu cât se poate de neplăcut tulburat de izbucnirea 
aceasta. 

— Prea luminatul meu tată, zise el după o clipă, mi-a înfățișat 
altfel lucrurile acestea. Când am fost aici, acum cinci ani, mi-a 
povestit următoarea întâmplare: „Pe timpul faraonului Tutmozis 
|, sosiră niște soli etiopieni, ca să negocieze asupra tributului lor. 
Erau un popor dârz, etiopienii. Solii au spus că pierderea unei 
bătălii nu înseamnă nimic, fiindcă în următoarea, soarta le poate 
fi prielnică; și astfel, se târguiră în privinţa tributului câteva luni. 
În zadar încerca înțeleptul nostru rege să-i lămurească, plin de 
blândeţe,  arătându-le şoselele și canalele noastre. Ei 
răspundeau că în ţara lor ei au apă unde vor și pe degeaba. 
Zadarnic le deschideau în față comorile templelor; ei susțineau 
că pământul lor ascunde cu mult mai mult aur și nestemate 
decât tot Egiptul. În zadar își muștruluia faraonul oastea în faţa 
lor; solii spuneau că etiopienii sunt cu mult mai numeroși. Atunci 
faraonul îi aduse în locul unde ne aflăm acum și le arătă 
piramidele. Solii etiopieni le ocoliră de jur împrejur, citiră 
inscripţiile și a doua zi semnară înţelegerea ce le fusese cerută.” 
Întrucât eu nu pricepusem însemnătatea acestei întâmplări, 
continuă Ramses, prea luminatul meu tată m-a lămurit astfel: 
„Fiule - mi-a spus el- piramidele sunt o veșnică mărturie a 
puterii supraomenești a Egiptului. Dacă vreun om oarecare ar 
dori să-și ridice o piramidă, ar pregăti o mică grămadă de pietre, 
iar după câteva ceasuri s-ar lăsa păgubaș, întrebându-se: la ce- 
mi folosește? Zece, o sută și o mie de oameni ar aduna ceva 
mai multe pietre, le-ar pune în neorânduială unele peste altele 
și din nou, după câteva zile, ar renunţa la munca lor. Fiindcă, 
într-adevăr, la ce le poate fi de folos o piramidă? Când însă 

faraonul, când statul egiptean și-a pus în gând să strângă un 
munte de pietre, punând să muncească sute de mii de oameni 
și continuând munca vreme de câteva zeci de ani, până când 
lucrul hotărât a fost dus la bun sfârșit, nu se pune întrebarea 
dacă piramidele au fost ori nu de folos. Însemnat e faptul că 
voinţa faraonului, o dată exprimată, a fost dusă la îndeplinire.” 
Da, Pentuer, piramida aceasta nu e mormântul lui Keops, ci 
voința lui. Voinţă pe care au îndeplinit-o atâţia oameni câţi 
niciun alt rege din lume nu are, și cu o asemenea rânduială și 
stăruinţă în lucru cum nu pot avea decât zeii. Incă din școală, 
am învăţat că voința omenească e o mare putere, cea mai mare 
putere de sub soare. Și doar voinţa omenească de-abia poate 
ridica o singură piatră. Cât de mare, deci, trebuie să fie voinţa 
faraonului care a ridicat un munte de pietre, numai pentru că 
așa i-a plăcut lui, că așa a vrut, chiar și fără vreo ţintă? 

— Stăpâne, ai vrea și tu oare să-ţi arăţi puterea într-un chip 
asemănător? îl întrebă Pentuer pe neașteptate. 

— Nu, răspunse prințul fără nicio șovăire. O dată ce și-au 
dovedit puterea, faraonii pot fi și milostivi. Afară de cazul când 
cineva ar încerca să se împotrivească poruncilor lor. 

„Și când te gândești că tânărul acesta n-are decât douăzeci și 
trei de ani! ” își mărturisi preotul în gând, înfricoșat. 

Îndreptându-se spre fluviu, merseră câtva timp în tăcere. 

— Culcă-te, prințe, spuse preotul, și dormi. Am făcut un drum 
destul de lung. 

— Crezi că pot să dorm? spuse prințul. Ba mă înconjoară 
mulțimile de țărani, care, după părerea ta, au pierit trudind la 
piramide (ca și cum, dacă n-ar fi lucrat la ele, ar fi trăit 
necontenit), ba mă gândesc la prea luminatul meu tată, care în 
clipa aceasta e poate în ultimele clipe. Țăranii suferă! Ţăranii își 
varsă sângele! Dar cine-mi poate dovedi că divinul meu tată nu 
se chinuiește, în nepreţuitul său pat, mai mult decât ţăranii tăi 
care au purtat în spinare pietre încinse de arșiță? Țăranii! mereu 
țăranii! Pentru tine, Pentuer, nu-i vrednic de milă decât cel pe 
care-l mănâncă păduchii. Din șirul întreg de faraoni care au fost 
îngropaţi în morminte, unii și-au dat sfârșitul în chinuri, alţii au 
fost uciși. Tu nu te gândești, însă, la ei, ci numai la ţăranii tăi, 
care au meritul de a fi născut alţi ţărani, de a fi scos nămol din 
Nil, cu găleata, ori de a fi vârât cocoloși de orz în gura vacilor. 

Dar tatăl meu? Dar eu? Nu mi-au ucis oare fiul și pe femeia 
casei mele? Tifonul a fost oare, în deșert, milostiv cu mine? 
Oasele nu mă dor oare, după o atât de lungă călătorie? Dar 
pietrele prăștiașilor libieni n-au șuierat și deasupra capului meu? 
Am făcut eu vreo înțelegere cu boala, cu durerea sau cu 
moartea, ca să mă ferească mai mult decât pe ţăranul tău? 
Privește colo... Asiaticii dorm și liniștea le învăluie pieptul, în 
timp ce eu, conducătorul lor, am inima plină de grijile de ieri și 
de cele de mâine. Și întreabă-l pe un ţăran trecut de o sută de 
ani, dacă a avut el, în tot timpul vieții lui, atâta amărăciune câtă 
am avut eu în cursul celor câteva luni, de când îndeplinesc 
demnitatea de locţiitor al faraonului și de căpetenie a oștilor? 

În faţa lor răsărea, încet-încet, din adâncul nopţii, o umbră 
ciudată. Era o construcție lungă de vreo cincizeci de pași, înaltă 
cât o clădire de trei caturi, de o formă neobișnuită, și având pe 
una din laturi un soi de turn cu cinci etaje. 

— lată și Sfinxul, zise prințul întărâtat, plăsmuirea preoţilor! 
De câte ori l-am văzut, ziua și noaptea, întotdeauna m-a chinuit 
întrebarea: ce e și la ce folosește? Rostul piramidelor îl pricep. 
Un faraon puternic a ţinut, poate, să-și arate tăria sa, ceea ce 
este mai cuminte, să-și asigure viaţa veșnică într-o liniște 
netulburată de vreun dușman ori tâlhar. Dar Sfinxul? Firește, 
întruchipează prea cinstita castă preoțească, cu capul ei nespus 
de mare și înţelept, iar sub el cu gheare de leu, un chip rece, 
plin de înțelesuri îndoielnice, care pare a fi foarte trufaș de 
faptul că, alăturea de el, noi avem aerul unor lăcuste. Nu-i nici 
om, nici fiară, nici stâncă. Așadar, ce e? Ce înțeles are? Și-apoi 
zâmbetul lui... Dacă cineva admiră veșnicia piramidelor - el 
zâmbește; dacă mergi să stai de vorbă cu mormintele - el iarăși 
zâmbește. Fie că înverzesc câmpiile Egiptului, fie că tifonul își 
năpustește armăsarii de foc, fie că sclavul își caută libertatea în 
pustietatea deşertului sau că Ramses cel Mare gonește 
popoarele învinse în faţa lui, el are pentru toți unul și același 
zâmbet neînsuflețit. Nouăsprezece dinastii regești au trecut ca 
niște umbre, el însă a zâmbit și ar fi zâmbit chiar dacă Nilul ar fi 
secat ori Egiptul ar fi pierit sub nisipuri. Nu e oare un monstru, 
cu atât mai îngrozitor cu cât are un chip omenesc, blajin? El 
însuși fiind veșnic, n-a avut nicicând un simțământ de milă 
pentru nimicnicia lumii înecată în suferințe. 

— Nu-ţi aduci aminte, prinţe, de chipurile zeilor, îl întrerupse 
Pentuer, ori n-ai văzut expresia mumiilor? Toţi cei nemuritori 
privesc lucrurile trecătoare cu aceeași liniște. Până și omul 
privește așa, de îndată ce el însuși a trecut dincolo. 

— Zeii ascultă uneori rugaminţile noastre, continuă prințul ca 
și cum ar fi vorbit cu sine însuși. Sfinxul însă nu-i tulburat de 
nimic. El nu întruchipează mila, ci spaima și batjocura 
nesfârșită. De-aș ști bine că gura lui îmi ascunde horoscopul ori 
mijlocul de a-mi înălța statul, și tot n-aş avea cutezanţa să-l 
întreb. Mă tem să nu primesc un răspuns îngrozitor, spus cu o 
liniște neîndurătoare. Așa e Sfinxul, această întruchipare a 
preoţilor. Mai rău decât omul, fiindcă are trup de leu; mai rău 
decât fiara, fiindcă are cap de om; mai rău decât stânca, fiindcă 
în el se ascunde o viață ce nu poate fi înțeleasă. 

În clipa aceea, ajunseră până la ei un soi de gemete și glasuri 
înăbușite, pornite dintr-un loc nevăzut. 

— El cântă? întrebă prinţul mirat. 

— Nu, sunetele vin din templul subteran, răspunse preotul. 
Dar de ce s-or fi rugând la ceasul acesta? 

— Spune-mi mai degrabă de ce se roagă așa, când nimeni nu- 
i aude? 

Pentuer, orientându-se repede, se îndreptă spre locul dincotro 

veneau cântările. Prinţul găsi o piatră cu un fel de spetează și, 
obosit, se așeză. Întoarse capul și privi faţa uriașă a Sfinxului. 
Cu toate că era întuneric, se puteau vedea limpede trăsăturile 
lui supraomenești, cărora umbra le dădea înţeles și viaţă. lar 
prințul, cu cât îi cerceta mai stăruitor expresia feţei, cu atât 
simțea mai adânc cât de neîntemeiată era pornirea și 
înverșunarea sa. 
Fața Sfinxului nu oglindea cruzime, ci mai degrabă resemnare. 
Zâmbetul lui nu era batjocoritor, ci mai mult melancolic. Nu-și 
bătea joc de nenorocirea și nimicnicia omenească, ci mai 
degrabă nu le vedea. Ochii lui plini de expresie priveau, de 
undeva de sub cer, dincolo de NII, spre locuri care, pentru 
privirile muritorilor, se pierdeau sub bolta cerească. Urmărea 
oare neliniștitoarea creștere a monarhiei asiriene? Sau forfota 
plină de obrăznicie a fenicienilor? Sau nașterea Greciei? Sau, 
poate, viitoarele întâmplări din apropierea Iordanului? Cine știe? 
Prinţul era acum încredinţat de un singur lucru: 

Sfinxul privește, cugetă și așteaptă ceva, cu zâmbetul liniștit și 
enigmatic al unei fiinţe supranaturale. Și mai avea credinţa că, 
atunci când acel ceva se va ivi la orizont, Sfinxul se va ridica și-i 
va ieși în cale, întâmpinându-l. Când se va întâmplă aceasta și 
ce va fi atunci? 

Taină, a cărei însemnătate se putea citi limpede pe chipul 
veșnic al Sfinxului. Va fi însă ceva, de vreme ce de veacuri nu și- 
a lăsat pleoapele în jos nici măcar o clipă, privind, privind 
necontenit înainte. 

Intre timp, Pentuer descoperise fereastra pe unde se dea din 
subterane cântecul jalnic al preoţilor: 

Corul l. „Scoală-te, strălucitor ca Isis, așa cum dimineaţa pe 
cer se scoală Sotis, la începutul fiecărui an. 

Corul II. Zeul Amon-Ra a fost la dreapta și la stânga mea. El 
singur mi-a dat în mâini domnia asupra lumii întregi, ajutând la 
prăbușirea dușmanilor mei. 

Corul /: Erai tânăr încă, purtai părul împletit, pe când în 
Egiptul întreg nimic nu se întâmplă fără porunca ta și piatră de 
temelie nu se punea fără să nu fii tu de față. 

Corul Il: Am sosit la ţine, zeul cel mare, stăpân al zeilor, domn 
al soarelui. Tutu mi-a făgaduit că soarele se va arăta și că voi fi 
asemănător lui, iar Nilul mi-a făgăduit că voi ajunge până la 
tronul lui Osiris și-l voi stăpâni în veci. 

Corul l: Te-ai întors în pace, cinstit de zei, o, tu, stăpânitor 
peste două lumi, Ra-Mer-amen-Ramses. Îți făgăduiesc domnie 
veșnică, iar regii se vor apropia de tine și ţi se vor închina. 

Corul II: O, tu, o, tu! Osiris-Ramses, fiu al cerului veșnic viu, 
născut din zeița Mut. Fie ca mama ta să te învăluie în taina 
cerului și să-ți îngăduie să devii zeu, o, tu, Osiris-Ramses”.6 

„Așadar, prea luminatul faraon s-a și stins!” gândi în sinea lui 
Pentuer. Părăsi fereastra, apropiindu-se de locul unde prințul 
stătea cufundat în gânduri. Preotul îngenunche, căzu cu faţa la 
pământ și strigă: 

— Fii salutat, o, faraon, stăpân al lumii! 

— Ce spui? exclamă prinţul, ridicându-se dintr-o dată. 

— Fie ca zeul Unic și atotputernic să reverse asupra ta 
înţelepciune și putere, iar asupra poporului tău fericire. 

— Ridică-te, Pentuer... Deci eu... deci eu... Deodată îl apucă 
pe preot de braţ și-l întoarse cu fața spre Sfinx. 

— Privește-l! 

Dar pe chipul și în atitudinea colosului nu se vedea nicio 
schimbare. Un faraon trecuse hotarul veșniciei, un al doilea 
răsărise ca un soare, chipul de piatră al zeului, sau monstrului, 
rămăsese tot același. Pe buze îi flutura același zâmbet, 
îngăduitor faţă de puterea omenească, față de faima deșartă a 
omului, iar în priviri aceeași expresie de așteptare a acelui ceva 
ce trebuia să vină, nimeni nu știa când. 

În scurtă vreme, se înapoiară de la țărm și cei doi trimiși, 
vestind că bărcile vor fi gata. 

Pentuer, intrând în pădurea de palmieri, strigă: 

— Treziţi-vă! Treziţi-vă! 

Asiaticii, care fuseseră de veghe, săriră repede și începură 
pregătirea cailor. Căscând groaznic, se ridică și Tutmozis. 

— Brrrr! mormăi el, ce frig! Somnul e un lucru minunat. Am 
aţipit un pic și acum pot să călătoresc mai departe, chiar până 
la capătul pământului. La Lacurile Sodice nu m-aș mai duce nici 
în ruptul capului! Brrr! Am și uitat gustul vinului și parcă a 
început să-mi crească păr pe mâini, ca la șacali. lar până la 
palat, mai avem încă vreo două ore de mers. Ferice de ţărani! 
Dorm cu toţii până la ceasul ăsta, nu simt nevoia să facă baie și 
nu pornesc la lucru până ce nevestele nu-i îndoapă cu terci de 
orz. lar eu, om mare ce sunt, trebuie să străbat noaptea, ca un 
tâlhar, deșertul, fără să pun în gură nici măcar un strop de apă. 

Caii fiind gata, Ramses îl încălecă pe al său. Atunci Pentuer se 
apropie, apucă armăsarul de dârlogi și-l conduse, el însuși, 
umblând pe jos. 

— Ce înseamnă asta? întrebă Tutmozis mirat. Deodată, însă, 
își dădu seama, alergă și apucă și el de dărlogi, de partea 
cealaltă, calul lui Ramses, și așa merseră cu toţii, în tăcere, 
miraţi de purtarea preotului, deși simțeau bine că s-a întâmplat 
un lucru mare. 

După vreo câteva sute de pași, ajunseră la marginea 
deșertului și în faţa călătorilor se deschise drumul ce trecea prin 
mijlocul câmpiei. 

— Încălecaţi, spuse Ramses, trebuie să ne grăbim. 

— Luminăţia-sa poruncește să încălecăm! glăsui Pentuer. 

Cei de faţă rămaseră înmărmuriţi. 

Tutmozis își recăpătă însă repede prezenţa de spirit și, 
punând mâna pe spadă, strigă: 

— Trăiască în veci atotputernicul și  milostivul nostru 
conducător, faraonul Ramses! 

— Trăiască în veci! urlară soldaţii asiatici, zăngănind armele. 

— Vă mulțumesc, ostașii mei credincioși, răspunse Ramses. 

Peste o clipă, ceata călăreţilor se îndrepta, în galop, spre 
fluviu. 

Capitolul XI 


Să-l fi văzut oare preoţii templului subteran al Sfinxului pe 
noul stăpânitor, când acesta poposise lângă piramide, și să fi 
dat ei de știre palatului regal? Dar cum anume, nimeni n-ar 
putea ști. Destul că, în clipa când Ramses se apropia de NII, la 
Memfis, marele preot Her-hor poruncise să fie trezită curtea 
întreagă, iar când noul faraon trecea Nilul cu corabia, toți 
preoţii, căpeteniile de oști și marii demnitari erau gata adunaţi 
în marea sală a palatului. 

O dată cu răsăritul soarelui, Ramses al XIII-lea intră, în fruntea 
unei mici suite, în curtea palatului, unde slujitorii căzură cu faţa 
la pământ, iar garda prezentă armele, în sunetul trâmbiţelor și 
tobelor. După ce salută oastea, faraonul intră în palat. După ce 
se îmbăie, îngădui să i se potrivească divinul său păr; când însă 
bărbierul îl întrebă cu toată umilinţa dacă poruncește să i se 
radă capul și faţa, faraonul răspunse: 

— Nu-i nevoie. Nu-s preot, ci numai ostaș. 

Peste o clipă, aceste cuvinte trecură în sala de audienţe, într- 
un ceas făcuseră ocolul palatului, pe la amiază se răspândiră 
prin Memfis, iar spre seară erau cunoscute în toate templele 
statului, de la Tami-n-hor și Sabne-Hetam din miazănoapte și 
până la Sunnu și Pilak la miazăzi. La auzul acestei știri, 
nomarhii, nobilimea, armata, poporul și străinii se bucurară 
nespus; pe când sfânta castă a preoţilor simţi și mai adânc lipsa 
faraonului mort. 

leșind din baie, Ramses al XIII-lea îmbrăcă o cămașă scurtă, 
ostășească, cu dungi negre și galbene, peste care puse o 
platoșă de aur; în picioare încălţă sandale prinse în curele, iar pe 
cap un coif. Apoi încinse spada asiriană de oţel, pe care o 

purtase în bătălia de la Lacurile Sodice și, înconjurat de o mare 
suită de ofiţeri, zornăind și zăngănind, intră în sala de audienţe. 

Acolo fu întâmpinat de marele preot Herhor, care avea în jurul 
său pe marii preoţi Sem, Mefres precum și pe alţii, urmați fiind 
de marii judecători din Memfis și Teba, de nomarhii unor nomuri 
vecine, de marele vistiernic, de supraveghetorul grânelor, al 
vitelor, veșmintelor, sclavilor, argintului și aurului, precum și de 
alți numeroși demnitari. 

Herhor se înclină în faţa lui Ramses și-i spuse, mișcat: 

— Stăpâne, tatălui tău, veșnic viu, i-a plăcut să treacă în 
lumea zeilor, unde are parte de fericirea veșnică. lar asupra ta 
cade sarcina de a te îngriji de soarta statului rămas orfan. Fii 
deci salutat, domn și monarh al lumii! Trăiască în veci faraonul 
Ham-sam-merer-amen-Ramses ses-neter-hog-an! 

Cei de față repetară strigătul cu însuflețire. Se așteptau să-l 
vadă emoţionat și tulburat pe noul monarh. Spre uimirea 
tuturor, faraonul își încreți însă sprâncenele și răspunse: 

— Potrivit cu voinţa prea luminatului meu tată și cu legile 
Egiptului, preiau chinuirea, întru faima statului și fericirea 
poporului. Deodată se întoarse spre Herhor și, uitându-se vioi în 
ochii lui, îl întrebă: Pe mitra cucerniciei-tale văd șarpele de aur. 
De ce te-ai împodobit cu acest însemn al puterii regești? 

O tăcere de moarte cuprinse adunarea. Cel mai temerar om 
din Egipt nu și-ar fi închipuit nicicând că tânărul faraon își va 
începe domnia punând o astfel de întrebare celui mai puternic 
om din stat. Poate mai puternic chiar decât răposatul faraon. 

La spatele tânărului faraon se aflau însă peste zece ofiţeri, în 
curtea palatului sclipeau platoșele unităţilor de gardă, iar 
armata ce se întorcea de la Lacurile Sodice, îmbătată de triumf 
și entuziasmată de comandantul ei trecuse Nilul. 

Puternicul Herhor se făcu palid ca ceara și din gâtlejul 
încleștat nu putu scoate nicio vorbă. 

— Te întreb, repetă faraonul liniștit, cu ce drept strălucește pe 
mitra ta ureusul regesc? 

— E mitra bunicului tău, Amenhotep, răspunse Herhor încet. 
Adunarea supremă a preoţilor mi-a poruncit s-o pun în 
împrejurări deosebite. 

— Slăvitul meu bunic, vorbi faraonul, a fost tatăl reginei și el a 
dobândit, ea un semn de mare cinste, dreptul de a-și împodobi 

mitra cu ureusul. Dar după câte știu, veșmintele lui sărbătorești 
se află printre relicvele templului Amon. 

Herhor își veni în fire. 

— Binevoiește, luminăţia-ta, lămuri el, și ia aminte că timp de 
o zi și o noapte Egiptul a fost lipsit de monarhul legiut. Cineva a 
trebuit, în tot acest timp, să-l trezească și să-l culce pe zeul 
Osiris, să dea poporului binecuvântarea și să se închine 
strămoșilor regești. În aceste clipe grele, adunarea supremă mi- 
a poruncit să pun însemnul sfânt, pentru ca nici cârmuirea 
statului și nici slujba zeilor să nu sufere întârziere. Din clipa în 
care, însă, avem un monarh legiuit și puternic, las însemnul 
sacru... Spunând aceste cuvinte, Herhor scoase mitra 
împodobită cu ureusul regal și o încredinţă marelui preot 
Mefres. 

Faţa amenințătoare a faraonului se însenină și monarhul își 
îndreptă pașii spre tron. 

Deodată, Mefres îl opri și, înclinându-se până la pământ, zise: 

— Binevoiește, prea luminate faraon, și ascultă umila mea 
rugă. Dar când, îndreptându-și trupul, vorbi mai departe, nici în 
glas, nici în ochi nu i se citea vreo urmă de umilință. 

— Cuvintele pe care le voi rosti sunt ale adunării supreme a 
tuturor marilor preoți. 

— Spune, vorbi faraonul. 

— Luminăţia-ta știe că faraonul nu poate îndeplini sacrificiile 
supreme și nici nu-l poate îmbrăca și dezbrăca pe miraculosul 
Osiris, dacă nu primește consacrarea de mare preot? 

— Înţeleg, îl întrerupse Ramses. Eu sunt faraon, dar n-am 
demnitatea de mare preot. 

— Din pricina aceasta, vorbi mai departe Mefres, adunarea 
supremă te roagă umil să-l numești pe marele preot care ar 
putea să te înlocuiască la îndeplinirea slujbelor religioase. 

Auzind vorbele acestea hotărâte, marii preoți și demnitarii 
statului începură să se miște de parcă ar fi stat pe niște pietre 
încinse, în timp ce ofiţerii își îndreptară, oarecum fără să vrea, 
spadele. Mefres îi privi însă cu adânc dispreţ și-și îndreptă din 
nou privirea rece spre fața faraonului. 

Dar stăpânul lumii nu dădu semn nici de data aceasta de vreo 
tulburare. 

— E bine că mi-ai adus aminte despre această însemnată 
treabă, răspunse el. Meșteșugul armelor și treburile statului nu- 
mi îngăduie să mă consacru ritualului sfintei noastre religii; 
așadar, trebuie să numesc un locţiitor pentru îndeplinirea lui. 

Spunând acestea, faraonul își roti privirea asupra celor de 
faţă. 

La stânga lui Herhor, se afla cuviosul Sem. Faraonul îi privi 
fața blajină și cinstită. Îl întrebă, pe neașteptate: 

— Care îţi este numele și ce sarcină îndeplinești? 

— Mă numesc Sem și sunt mare preot al templului Ptah din Pi- 
Bast. 

— Tu vei fi locţiitorul meu, zise faraonul arătându-l cu degetul, 
în îndeplinirea ritualului religios. 

Un freamăt de admiraţie străbătu rândurile celor de față. Ar fi 
fost greu, chiar după cele mai îndelungate cugetări și. 
Consfătuiri, să se fi putut alege un preot mai vrednic de această 
înaltă sarcină. 

Herhor se făcu însă și mai palid, iar Mefres, încleștându-și 
buzele vinete, își plecă ochii. 

După o clipă, noul faraon se așeză pe tronul ale cărui picioare 
înfățișau chipurile prinților și regilor celor nouă popoare supuse. 

Herhor întinse apoi faraonului, pe o tavă de aur, tiara albă- 
roșie, pe care sta încolăcit șarpele de aur. În tăcere, monarhul o 
puse pe cap, iar cei de față se prosternară, căzând la pământ. 

Aceasta nu era însă încoronarea solemnă, ci doar preluarea 
puterii. 

După ce preoții îl tămâiară pe faraon și, ca să reverse asupra-i 
întreaga binecuvântare, cântară un imn în cinstea lui Osiris, 
demnitarilor și ofițerilor le fu îngăduit să sărute cea mai de jos 
treaptă a tronului. Monarhul luă apoi lingura de aur și, repetând 
rugăciunile spuse cu glas tare de către Sem, oferi tămâie tuturor 
statuilor zeilor, așezate de amândouă laturile sălii. 

— Acum ce trebuie să fac? întrebă el. 

— Să te înfățișezi poporului, răspunse Herhor. 

Printr-o ușă aurită, larg deschisă, faraonul sui câteva trepte 
de marmură și păși pe o terasă unde, ridicându-și mâinile, se 
întoarse pe rând către cele patru colțuri ale lumii. Glasul 
trâmbiţelor răsună. Pe vârfurile coloanelor fură ridicate steaguri. 
Fiecare om, oriunde s-ar fi aflat, pe câmp, acasă, ori pe stradă, 

cădea cu fața la pământ. Nuiaua, ridicată deasupra spinării vitei 
sau sclavului, se lăsa în jos fără a lovi, iar osândiţii din ziua 
aceea erau cu toţii iertați. 

Coborându-se de pe terasă, faraonul întrebă: 

— Mai am ceva de îndeplinit? 

— Te așteaptă masa și treburile statului, zise Herhor. 

— Pot, așadar, să mă odihnesc, zise faraonul. Unde sunt 
rămășițele pământești ale prea luminatului meu tată? 

— Sunt date spre îmbălsămare, șopti Herhor. 

Ochii faraonului fură năpădiţi de lacrimi, iar buzele îi 
tremurară. Se stăpâni însă și, tăcând, se uită în pământ. Era 
necuviincios lucru ca slujitorii să vadă tulburarea unui atât de 
puternic monarh. 

Herhor aduse vorba despre altceva, spunând: 

— Vei binevoi oare să primești închinarea cuvenită din partea 
reginei mame? 

— Eu? eu să primesc închinarea mamei mele? rosti Ramses cu 
glasul înăbușit. Și, voind să se liniștească, adăugă cu un zâmbet 
silit: Ai uitat ce spune înțeleptul Eney? Poate că prea cucernicul 
Sem ne va reaminti frumoasele lui cuvinte despre mamă. 

„Nu uita, recită Sem, că te-a născut și te-a hrănit. 

— Spune mai departe, spune! insistă Ramses, silindu-se să se 
stăpânească. 

De vei uita lucrul acesta, ea își va înălța mâinile spre zei, iar 
ei îi vor asculta ruga. Te-a purtat îndelung în pântecul ei, ca pe o 
mare sarcină, și te-a născut, după scurgerea timpului cuvenit. 
Apoi te-a purtat în braţe și te-a alăptat timp de trei ani. Așa te-a 
crescut, fără să se scârbească de necurăţenia ta. lar când te-ai 
dus la școală și ai început să înveți carte, ea aducea în fiecare zi 
învățătorului tău pâine și bere, din casa sa”.% 

Faraonul răsuflă adânc și, ceva mai liniștit, spuse: 

— Vedeţi, nu se cuvine să vină mama la mine ca să mi se 
închine. Mai degrabă mă voi duce eu la ea. 

Și, urmat de o numeroasă suită, porni, printr-un șir de săli 
căptușite cu marmură, alabastru și lemn, împodobite cu 
zugrăveli vii, luminoase și sculpturi aurite. Apropiindu-se însă de 
odaia mamei sale, făcu semn să fie lăsat singur. Trecu prin 

anticameră, se opri o clipă în fața ușii, plânse și apoi intră 
încetișor. 

In încăperea cu pereţii goi, care avea drept orice mobilă doar 
o sofa joasă și un ulcior știrb cu apă, în semn de doliu, se afla 
mama faraonului, regina Nikotris, așezată pe o piatră. Purta o 
cămașă groasă și era desculţă; fruntea îi era pătată cu noroi din 
Nil, iar în părul încâlcit avea cenușă. 

Văzându-l pe Ramses, venerata sa mamă se aplecă, voind să- 
i cadă la picioare. Fiul o cuprinse însă în braţe și-i zise cu jale în 
glas: 

— Dacă tu, mamă, te închini în faţa mea până la pământ, 
atunci eu în fața ta va trebui să mă afund sub pământ. 

Regina îi strânse capul la piept, îi șterse lacrimile cu mâneca 
de pânză groasă a cămășii sale și apoi, înălțând mâinile spre 
cer, șopti: 

— Fie ca toţi zeii, fie ca duhul tatălui tău și al bunicului tău să 
te ocrotească și să te binecuvânteze. O, Isis, nu, niciodată nu ți- 
am precupetit jertfele; astăzi însă îţi aduc cea mai mare jertfă: 
ţi-l dau pe fiul meu iubit. Facă zeii să devină fiul tău cu adevărat, 
iar faima și puterea lui să sporească divina ta moștenire. 

Faraonul o îmbrăţișă și o sărută de mai multe ori pe regină, 
apoi o puse pe sofa, iar el se așeză pe piatră. 

— Mi-a lăsat tata vreo poruncă? întrebă el. 

— Te-a rugat doar să nu-l uiţi, iar pentru adunarea preoţilor a 
lăsat aceste cuvinte: „Vă las un moștenitor, leu și vultur în 
aceeași ființă; să-i daţi ascultare și el va ridica Egiptul la o 
nemaivăzută putere”. 

— Crezi că preoţii vor asculta de mine? 

— Nu uita, îi spuse mama sa, că însemnul faraonilor e șarpele. 
lar șarpele e semnul prevederii; el tace și nimeni nu poate ști 
când te va mușca de moarte. Dacă-cţi vei lua timpul drept 
tovarăș, vei învinge totul. 

— Herhor e nemaipomenit de îndrăzneț. Astăzi a cutezat să-și 
pună tiara lui Amenhotep. Firește, i-am poruncit s-o scoată și-l 
voi înlătura de la cârmuire. Pe el și încă vreo câţiva din 
adunarea preoţilor. 

Regina dădu din cap, cu teamă. 

— Egiptul e al tău, zise ea, și zeii ţi-au dăruit multă 
înţelepciune. De n-ar fi așa, tare m-aș teme de o ceartă cu 
Herhor. 7 

— Nu mă voi certa cu el. II voi alunga. 

— Egiptul e al tău, repetă regina, dar lupta mă înspăimântă. E 
drept că tatăl tău, peste măsură de blând, a făcut să le 
sporească îndrăzneala; dar nu trebuie să-i înspăimânţi cu 
asprimea ta. Și apoi, gândește-te, cine i-ar putea înlocui? Ei știu 
tot ce a fost, este și va fi pe pământ și în ceruri; ei văd cele mai 
ascunse gânduri omenești și cârmuiesc inimile, așa cum vântul 
mișcă frunzele. Fără ei nu numai că nu vei ști ce se petrece la 
Tir și la Ninive, dar nici măcar la Memfis și Teba. 

— Nu sunt împotriva înţelepciunii, am însă nevoie de oameni 
care să mă slujească, răspunse faraonul. Știu că înțelepciunea 
lor e mare; dar trebuie cercetată, ca să nu înșele, și bine 
rânduită ca să nu ruineze statul. Spune tu singură, mamă, ce au 
făcut ei din Egipt vreme de treizeci de ani? Poporul e împovărat 
de lipsuri și se răscoală, oștirea au micșorat-o, vistieria e goală, 
în timp ce, în vecinătatea noastră, Asiria crește ca aluatul cu 
drojdie, silindu-ne încă de pe acum să semnăm pace. 

— Fă cum vrei. Dar nu uita că simbolul faraonului e șarpele, 
iar șarpele înseamnă tăcere și prevedere. 

— Ai dreptate, mamă, dar crede-mă, curajul e cu mult mai 
presus câteodată. Știu bine că preoţii plănuiseră ca războiul 
libian să ţină mai mulţi ani. Eu însă l-am terminat în numai două 
săptămâni și asta fiindcă am săvârșit zilnic o faptă nebunească, 
dar hotărâtă. De nu m-aș fi năpustit în deșert să-i întâmpin, 
ceea ce a fost, desigur, o mare necugetare, i-am fi avut astăzi 
pe libieni la porţile Memfisului. 

— Știu, l-ai fugărit pe Tehenna și v-a prins tifonul, zise regina. 
Copil nechibzuit! Nici nu-ţi pasa de mine! 

Tânărul faraon zâmbi. 

— Fii liniștită! răspunse el. Când faraonul luptă, la dreapta și 
la stânga lui stă Amon. Și cine i se poate împotrivi? O îmbrăţișă 
apoi încă o dată pe regină și ieși. 

Capitolul XII 


= W 
A DA 
È 


Numeroasa suită a faraonului continua să rămână în 
anticameră, dar despărțită, oarecum, în două. De o parte 
Herhor, Mefres și câțiva pontifi mai vârstnici, iar de alta toți 
ofițerii, toți demnitarii și cea mai mare parte a preoților tineri. 

Ochiul de vultur al faraonului văzu dintr-o privire această 
împărțire a înalților demnitari și în inima tânărului monarh se 
aprinse un simțământ de mândrie. 

„lată că, fără a trage spada, am câștigat o victorie!” își zise el 
în gând. 

lar demnitarii și oștenii se îndepărtau tot mai mult de Herhor 
și Mefres. Nimeni nu se îndoia că cei doi mari preoți, până nu de 
mult cei mai puternici în stat, nu se bucură de bunăvoința noului 
faraon. 

Ramses trecu în sala de ospeţe, unde îl uimi, întâi de toate, 
numărul mare al preoţilor care urmau să-l servească, ca și acela 
al tăvilor cu mâncăruri. 

— Și trebuie să mănânc eu tot ce-i aici? întrebă el fără a-și 
ascunde uimirea. 

Atunci, preotul care veghea asupra bucătăriei îl lămuri că 
mâncărurile de care el nu se va atinge vor fi oferite drept 
sacrificiu zeilor. Şi-i arătă un șir de statui așezate de-a lungul 
sălii. 

Faraonul privi statuile, care nu-i făcură de loc impresia că li s- 
ar fi dat vreodată ceva de mâncare; apoi își aruncă privirea spre 
preoţi, ale căror fețe rumene te făceau să bănui cine mânca 
totul, și ceru să i se aducă pâine ostășească, bere și usturoi. 

Preotul rămase înmărmurit, dar repetă porunca la rândul lui. 
Cel care o primi șovăi, dar o trecu mai departe slujitorilor și 

slujitoarelor. Acestora, la început, nu le veni să creadă, apoi se 
risipiră îndată prin întreg palatul. Peste un sfert de ceas, se 
întoarseră speriaţi, șoptind preoţilor că nu se află nicăieri în 
palat pâine ostășească și nici usturoi. 

Faraonul zâmbi și porunci să nu lipsească pe viitor din 
bucătăria sa  mâncărurile simple. Mâncă apoi carne de 
porumbel, o bucată de pește, o turtă de grâu și bău puţin vin. In 
sinea sa, recunoscu buna pregătire a mâncărurilor și felul ales al 
vinului. Nu-și putea alunga însă gândul că bucătăria curții 
înghite nespus de mulţi bani. 

După ce arse tămâie în memoria strămoșilor, faraonul se duse 
în camera sa de lucru, spre a asculta rapoartele. Primul fu 
Herhor. Se înclină cu mult mai adânc decât atunci când îl 
întâmpinase și, cu mare tulburare, îl felicită pentru victoria 
asupra libienilor. 

— Te-ai năpustit asupra libienilor ca tifonul asupra corturilor 
sărăcăcioase ale celor ce rătăcesc prin deșert. Ai câștigat o 
mare bătălie cu pierderi foarte mici și, dintr-o singură lovitură a 
spadei tale divine, ai pus capăt unui război al cărui sfârșit noi, 
oamenii de rând, nu știusem să-l prevedem. Faraonul simţea 
cum ura lui faţă de Herhor începe să slăbească. 

— De aceea, continuă preotul, adunarea supremă te roagă să 
dăruiești zece talanţi drept răsplată vitezelor unităţi care au 
luptat. lar tu însuţi îngăduie ca, alături de numele tău, să se 
scrie „învingătorul”. 

Herhor exagera laudele, contând pe tinereţea faraonului. 
Ramses se trezi însă din visare și-i răspunse pe dată: 

— Ce poreclă mi-aţi da, oare, dacă aș nimici armata asiriană 
și aș umple templele cu bogăţiile din Ninive și Babilon? 

„Așadar, el continuă să se gândească la treaba asta”, își 
mărturisi în gând marele preot. lar faraonul, ca o întărire a 
temerilor sale, schimbând făgașul discuţiei, îl întrebă: 

— Câtă oaste avem? 

— Aici, lângă Memfis? 

— Nu, în Egiptul întreg. 

— Ai avut la Lacurile Sodice zece pâlcuri, zise marele preot. 
Nitager, la hotarul răsăritean, are cincisprezece. Zece avem la 
miazăzi, căci Nubia începe să se miște. lar garnizoanele din 
întreaga ţară au cinci. 

— Cu totul patruzeci, zise faraonul, după ce se gândi puţin. Și 
câţi soldați? 

— Cam șaizeci de mii. 

Faraonul se smulse din jilţ. 

— Șaizeci de mii în loc de o sută douăzeci? strigă el. Ce 
înseamnă asta? Ce-aţi făcut cu armata mea? 

— Nu sunt mijloace pentru întreţinerea unui număr mai mare. 

— O, zeilor! exclamă el, apucându-se cu mâinile de cap. Deci, 
de azi într-o lună, trebuie să ne așteptăm la un atac din partea 
asirienilor! Doar suntem dezarmați... 

— Avem încheiată cu Asiria o pace, îl întrerupse Herhor. 

— Așa ar putea răspunde o femeie, iar nu sfetnicul pentru 
treburile războiului, zise faraonul mânios. Ce însemnătate are o 
înţelegere când în spatele ei nu stă o armată? Chiar astăzi, 
numai o jumătate din oștile regelui Assar ne-ar putea strivi. 

— Liniștește-te, luminăţia-ta. La prima știre despre trădarea 
asirienilor, putem avea o jumătate de milion de luptători. 

Faraonul îi râse în obraz. 

— Cum? De unde? Ai înnebunit, preotule! Stai cu nasul în 
papirusuri, iar eu slujesc de șapte ani în armată și nu trece 
măcar o zi să nu fac instrucţie ori manevre. În ce chip vei avea, 
în numai câteva luni, o armată de o jumătate de milion? 

— Nobilimea întreagă i se va alătura... 

— Nobilimea ta... mare ispravă! Nobilimea nu înseamnă 
soldați. La o armată de o jumătate de milion ar trebui să avem 
cel puţin o sută cincizeci de pâlcuri, iar noi, după cum recunoști 
singur, avem doar patruzeci. Unde vor învăţa oamenii aceștia, 
care astăzi pasc vitele, ară pământul, se îndeletnicesc cu olăritul 
sau beau și lenevesc pe pământurile lor, unde vor învăţa ei 
meșteșugul armelor? Egiptenii nu sunt buni oșteni; știu bine 
lucrul acesta, fiindcă am de-a face cu ei în fiecare zi. Libienii, 
grecii, hitiţii, încă de copii trag cu arcul și cu praștia și mânuiesc 
minunat bâta; iar după ce trece un an de zile, învaţă să 
mărșăluiască așa cum trebuie. In schimb, egiptenii, după trei ani 
mărșăluiesc așa și-așa. E adevărat că lupta cu spada și sulița o 
învaţă în doi ani, dar pentru prăștiași, chiar patru ani sunt prea 
puțini. In câteva luni, veţi putea avea așadar nu o armată, ci o 
adunătură de o jumătate de milion, pe care, cât ai clipi din ochi, 
o va nimici altă gloată, cea asiriană. Fiindcă, deși unitățile 

asiriene sunt proaste și slab întreținute, soldatul asirian știe să 
azvârle pietre și săgeți, să taie și să înțepe și, mai presus de 
toate, are curajul fiarei sălbatice, ceea ce egipteanului, blajin din 
fire, îi lipsește cu desăvârșire. Noi împrăștiem dușmanul prin 
rânduiala unităţilor noastre disciplinate și instruite, asemenea 
unor mașini de război: ca să spargi coloana, trebuie să nimicești 
jumătate din ostași: dar când această coloană nu mai există, nu 
există nici armata egipteană. 

— Ai vorbit cu înțelepciune, zise Herhor. Numai zeii pot 
cunoaște astfel lucrurile. Eu știu că Egiptul e slab și că pentru 
întărirea lui e nevoie de o muncă de mai mulți ani. Tocmai din 
pricina asta vreau să închei înţelegerea cu Asiria. 

— Doar aţi încheiat-o! 

— Oarecum. Căci Sargon, văzând boala tatălui tău și 
temându-se de tine, a amânat adevărata ei încheiere până la 
urcarea ta pe tron. 

Faraonul fu din nou cuprins de mânie. 

— Cum? strigă el. Asirienii se gândesc cu tot dinadinsul la 
supunerea Feniciei? Și își închipuie că eu voi iscăli un act rușinos 
pentru domnia mea? Văd că duhurile rele vă ţin pe toţi în mreaja 
lor! 

Audienţa luase sfârșit. Herhor, de data aceasta, căzu cu fața 
la pământ. Întorcându-se de la faraon, își zise în sinea sa: 
„Faraonul mi-a ascultat raportul, deci nu respinge serviciile 
mele. l-am spus că trebuie să iscălească pacea cu Asiria, așadar 
cea mai grea chestiune e terminată. Va avea timp să se 
răzgândească, până ce Sargon se va întoarce iarăși la noi. E un 
adevărat leu, ba nu, nu leu, ci mai degrabă un elefant înfuriat, 
tânărul ăsta. Și e știut doar că a ajuns faraon numai fiindcă e 
nepotul unui mare preot! incă n-a înţeles că aceleași mâini care 
l-au ridicat atât de sus...” Cinstitul Herhor se opri în anticameră, 
cugetă puţin și apoi, în loc să meargă acasă, își îndreptă pașii 
spre regina Nikotris. 

In grădină nu erau femei și nici copii; numai din palatele 
vecine se auzeau gemete. Femeile fostului faraon îl plângeau pe 
cel care se stinsese. Jalea lor părea să fie neprefăcută. 

Intre timp, în odaia noului monarh intrase marele judecător. 

— Ce ai să-mi spui? îl întrebă faraonul. 

— Acum câteva zile, s-a petrecut lângă Teba o faptă 
neobișnuită, răspunse judecătorul. Un ţăran și-a ucis soția și trei 
copii, iar el s-a înecat într-un iaz sfințit. 

— Era nebun? 

— Se pare că a făcut-o de foame. 

Faraonul căzu pe gânduri. 

— Un caz ciudat, zise el, dar eu aș vrea să știu altceva. Ce 
crime se întâmplă mai des în zilele noastre? 

Marele judecător șovăi. 

— Nu te codi, zise faraonul, nerăbdător, și nu-mi ascunde 
nimic. Știu că Egiptul a căzut într-o mocirlă; vreau să încerc să-l 
scot; trebuie dar să știu tot răul. 

— Nelegiuirile cele mai dese sunt răscoalele. Dar numai 
gloata se răscoală, adăugă judecătorul în grabă. 

— Ascult, îl îndemnă faraonul. 

— La Kosem, s-a răsculat o ceată de zidari și pietrari, cărora 
nu li s-a dat la timp lucrurile de care aveau nevoie. La Sohem, 
țăranii l-au ucis pe scribul care strângea dările. In Melcatis și la 
Pi-Hebit, tot țăranii au dărâmat casele arendașilor fenicieni. In 
apropiere de Kasa, s-au împotrivit să repare canalul, spunând că 
pentru munca asta se cuvine să fie plătiţi. In sfârșit, în minele de 
porfir, lucrătorii i-au bătut pe paznici și au vrut să fugă cu toţii 
spre țărm... 

— Veștile tale nu sunt de loc o noutate pentru mine, răspunse 
faraonul. Dar tu ce părere ai despre ele? 

— În primul rând, trebuie pedepsiţi vinovatii. 

— lar eu socot că, în primul rând, trebuie să dea muncitorilor 
ceea ce li se cuvine, spuse faraonul. Boul flămând zace la 
pământ, calul nemâncat se clatină pe picioare și moare. Putem 
cere omului flămând să muncească și să nu crâcnească dacă o 
duce rău? 

— Așadar, luminăția-ta... 

— Pentuer îi va numi pe cei care vor cerceta aceste pricini, îl 
întrerupse faraonul. Deocamdată nu vreau să fie pedepsiţi. 

— În cazul acesta, va izbucni o răscoală generală, exclamă 
judecătorul înspăimântat. 

Faraonul își sprijini bărbia în mâini și, cugetând zise: 

— Bine, judecătorii să-și facă datoria. Dar să judece... cât mai 
blând. lar Pentuer să numească oamenii chiar astăzi. Da, așa-i! 

adăugă el peste o clipă. Mai ușor e să iei o hotărâre pe câmpul 
de bătălie, decât în neorânduiala ce-a pus stăpânire pe Egipt. 

După ce marele judecător ieși, faraonul îl chemă pe Tutmozis 
și-i porunci să salute în numele său armata care se întorcea de 
la Lacurile Sodice și să împartă douăzeci de talanţi între ofițeri și 
oșteni. Apoi porunci să fie chemat Pentuer, iar între timp îl primi 
pe marele vistiernic. 

— Vreau să știu, zise el, care-i starea vistieriei. 

— Avem, în clipa asta, în hambare, grajduri, magazii și lăzi, 
bunuri ce preţuiesc douăzeci de mii de talanți. lar dările se varsă 
în fiecare zi. 

— Și răscoalele se ţin lanţ, adăugă faraonul. Care-s veniturile 
și care-s cheltuielile noastre? 

— Pentru armată cheltuim douăzeci de mii de talanţi pe an, 
pentru întreţinerea prea cinstitei curţi, două până la trei mii de 
talanti în fiecare lună. 

— Da? Spune mai departe... Dar pentru lucrările publice? 

— In clipa de faţă, ele nu se plătesc, zise marele vistiernic, 
plecându-și capul. 

— Dar veniturile? 

— Cât cheltuim, atâta avem... șopti dregătorul. 

— Avem deci patruzeci sau cincizeci de mii de talanţi pe an, 
spuse faraonul. Dar restul unde-i? 

— Zălog la fenicieni, la câţiva cămătari și neguţători și, în 
sfârșit, la preoți. 

— Bine, făcu faraonul. E însă neatins tezaurul faraonilor, 
alcătuit din aur, platină, argint și giuvaeruri. Acesta la cât se 
ridică? 

— Sunt zece ani de când a fost folosit și cheltuit. 

— Pe ce? De către cine? 

— Pentru nevoile curţii, vorbi vistiernicul, pentru darurile 
oferite nomarhilor și templelor. 

— Curtea avea drept venituri dările obișnuite, iar darurile să fi 
putut ele oare goli tezaurul tatălui meu? 

— Osiris-Ramses, tatăl luminăţiei-tale, a fost un domnitor 
darnic, el oferea jertfe mari. 

— Să fi fost oare chiar atât de mari? Vreau să știu care-i 
adevărul în această privinţă, spuse faraonul cuprins de 
nerăbdare. 

— Socotelile amănunțite sunt trecute în scris; eu țin minte 
numai cifrele mari. 

— Vorbește! 

— De pildă, templelor, spuse șovăind vistiernicul, Osiris- 
Ramses le-a oferit, în cursul fericitei sale domnii, cam o sută de 
localităţi, o sută douăzeci de corăbii, două milioane capete de 
vite, două milioane de saci cu grâne, o sută douăzeci de mii cai, 
optzeci de mii sclavi, vreo două sute de mii butoaie cu bere și 
vin, vreo trei milioane de pâini, cam trei sute de mii de 
veșminte, trei sute de mii vase cu miere, untdelemn și tămăie. 
Le-a mai dat, pe deasupra, și o mie de talanţi de aur, trei mii de 
argint, zece mii de bronz turnat, cinci sute în bronz de culoare 
închisă, șase milioane cununi de flori, o mie două sute de statui 
de-ale zeilor și vreo trei sute de mii de pietre preţioase. Celelalte 
nu le țin minte, dar sunt toate scrise. 

Faraonul ridică mâinile în sus, râzând, dar după o clipă îl 
cuprinse mânia și, izbind cu pumnul în masă, strigă: 

— E nemaiauzit lucru ca o mână de preoţi să aibă nevoie de 
atâta bere, pâine, cununi și veșminte, când au veniturile lor! Și 
încă venituri bune, care le întrec de câteva sute de ori 
trebuințele. 

— Luminăţia-ta a binevoit să uite că preoţii ajută zeci de mii 
de săraci, vindecă tot atâţia bolnavi și ţin pe cheltuiala 
templelor peste zece pâlcuri. 

— La ce le slujește lor armata? E știut doar că faraonii o 
folosesc numai în caz de război. Cât despre bolnavi, aproape 
fiecare își plătește leacurile date de temple, ori muncește pe 
urmă pentru ele. Săracii? Dar ei trudesc în folosul templelor! 
Cară apă zeilor, iau parte la ceremonii și sunt folosiți în primul 
rând la ticluirea minunilor. Ei sunt doar aceia care, la porţile 
templelor, își recapătă mintea, vederea sau auzul pierdut, rănile 
li se vindecă, picioarele și mâinile lor își dobândesc din nou 
puterea, iar poporul, văzând toate aceste ciudăţenii, se roagă și 
mai tare, aducând zeilor jertfe și mai îmbelșugate. Săracii sunt 
un fel de vite de povară în slujba templelor, aducându-le un 
câștig curat. 

— lată de ce, cuteză a-l întrerupe vistiernicul, preoţii nu 
cheltuiesc toate jertfele, ci le adună ca să-și sporească astfel 
avutul. 

— Pentru ce? 

— Pentru nevoile grabnice ale statului. 

— Cine a văzut una ca asta? 

— Eu însumi, zise slujbașul. Comorile depuse în Labirint nu 
scad, ci se înmulțesc din generaţie în generaţie, pentru ca... 

— Pentru ca asirienii, îl întrerupse faraonul, să aibă ce să 
prade când vor cuceri Egiptul, atât de bine chivernisit de preoți! 
îți mulțumesc, mare vistiernic, adăugă el. Am știut că vistieria 
Egiptului stă prost. Nu mi-am închipuit însă că statul e ruinat. În 
tară răscoale, armata pe ducă, faraonul în lipsuri, iar tezaurul 
din labirint sporește din generaţie în generaţie! Dacă fiecare 
dinastie, numai dinastie spun, ar fi dat templelor tot atâtea 
daruri câte le-a oferit tatăl meu, Labirintul ar fi avut acum 
nouăsprezece mii de talanţi de aur, vreo șaizeci de mii de talanțţi 
de argint, iar grâu, vite, ogoare, sclavi și așezări, veșminte și 
pietre preţioase - atâtea cât n-ar putea socoti nici chiar cel mai 
bun scrib! 

Marele vistiernic își părăsi monarhul, având inima tulburată. 
Dar nici faraonul nu era prea multumit, fiindcă, după o clipă de 
gândire, i se păru că vorbise prea deschis în faţa slujbașului. 

Capitolul XIII 


= W / 
A DA 
TÈ 


Străjile care vegheau în anticameră anunţară sosirea lui 
Pentuer. Preotul căzu cu faţa la pământ și întrebă care-i 
porunca. 

— Nu vreau să-ţi dau porunci, ci să te rog ceva, zise faraonul. 
Ştii că în Egipt sunt răscoale. Răscoale ale ţăranilor, ale 
meșteșugarilor și chiar ale celor întemnițați. De la mare și până 
în fundul minelor, numai răscoale. Nu mai lipsește decât o 
răscoală a soldaţilor, care să-l proclame faraon, de pildă... pe 
Herhor. A 

— Să trăieşti în veci, măria-ta, răspunse preotul. In Egipt nu 
se află om care să nu se jertfească pentru tine, care să nu-ţi 
cinstească numele. 

— Ah, dacă s-ar ști, rosti faraonul mânios, cât sunt de 
neputincios și de sărac, orice nomarh ar fi încântat că poate fi 
stăpân în nomul lui! Am crezut, moștenind coroana Egiptului, că 
voi însemna ceva. Dar m-am încredinţat chiar din prima zi că 
sunt doar o umbră a vechilor stăpânitori ai Egiptului. Căci ce 
poate fi un faraon fără avere, fără armată și mai ales fără 
slujitori credincioși? Sunt asemenea statuilor zeilor, cărora 
oamenii le aduc jertfe și le tămâiază. Ele sunt însă 
neputincioase, iar cu jertfele lor se îngrașă preoții. Dar, am uitat, 
tu ţii cu ei! 

— Mă doare inima, zise Pentuer, când văd că vorbești așa 
chiar din prima zi a domniei tale. Dacă vestea asta s-ar răspândi 
în Egipt... 

— Cui să-mi spun păsul dacă nu ţie? îl întrerupse faraonul. 
Ești sfetnicul meu și mi-ai salvat, sau cel puţin ai vrut să-mi 
salvezi viața; cred că n-ai făcut-o ca să spui în gura mare ce se 

petrece în inima faraonului, pe care el ţi-a deschis-o. Ai însă 
dreptate. Faraonul se plimbă puţin prin încăpere și, după o clipă, 
spuse pe un ton mult mai liniștit: 

— Te-am numit căpetenia celor care urmează să cerceteze 
pricina neîncetatelor răscoale din ţară. Vreau să fie pedepsiţi 
numai vinovaţii, iar celor nefericiţi să li se facă dreptate., 

— Zeii să te ajute! șopti preotul. Voi face, măria-ta, ce-mi 
poruncești. Dar pricina răscoalelor o știu și fără cercetare. 

— Vorbește! 

— Ți-am mai spus și altă dată că poporul muncitor e flămând, 
trudește prea mult și plătește dări prea mari. Cel care mai 
înainte muncea de la revărsatul zorilor și până la asfinţit, acum 
trebuie să înceapă lucrul cu un ceas înainte de răsăritul soarelui 
și să-l termine cu un ceas după apusul lui. Nu până de mult, 
fiecare om de rând putea să viziteze mormintele părinţilor tot la 
zece zile, să stea de vorbă cu umbrele lor și să aducă jertfe. 
Astăzi, însă, nimeni nu se mai duce, fiindcă nu are când. Înainte, 
țăranul mânca trei turte de grâu pe zi; astăzi nu poate mânca 
decât turte de orz. Mai demult, lucrul la canale, diguri și 
drumuri, era socotit printre dări; astăzi dările trebuie plătite 
aparte, iar lucrările publice se fac pe degeaba. lată unde stau 
pricinile răscoalelor. 

— Sunt cel mai sărac om din Egipt! exclamă faraonul 
smulgându-și părul. Cel din urmă ţăran le dă vitelor lui hrană și 
odihnă, în timp ce supușii mei sunt veșnic flămânzi și osteniţi! 
Așadar, spune-mi tu ce am de făcut, tu care m-ai rugat să 
îmbunătăţesc soarta ţăranilor. 

— Îmi poruncești, stăpâne, să vorbesc? 

— Te rog, îţi poruncesc, cum vrei tu... Numai vorbește 
chibzuit. 

— Binecuvântată fie cârmuirea ta, o, fiu adevărat al lui Osiris! 
răspunse preotul. lată ce trebuie să faci, măria-ta. Poruncește, 
mai întâi, să se plătească lucrările publice, așa cum a fost în 
trecut. 

— Se-nțelege. 

— Poruncește, apoi, ca munca ţăranilor să ţină numai de la 
răsăritul și până la apusul soarelui. Fă, așa cum a fost pe timpul 
dinastiilor divine, ca poporul să se odihnească la șapte zile și nu 
la zece. Poruncește ca nobilii să nu aibă drept să-i zălogească pe 

țărani, scribii să nu-i bată și să-i chinuiască după bunul lor plac. 
In sfârșit, dă-le țăranilor partea a zecea, sau chiar a douăzecea 
din pământ, pe care nimeni să n-o poată lua sau zălogi, astfel ca 
familia unui ţăran să aibă măcar atâta pământ cât pardoseala 
acestei încăperi, și atunci nu vor mai fi flămânzi. Dă țăranilor în 
folosinţă nisipurile dinspre deșert și în câţiva ani acolo se vor 
întinde grădini. 

— Vorbești frumos, îl întrerupse faraonul, dar spui ceea ce 
vezi în inima ta, iar nu în viaţă. Născocirile omenești, chiar și 
cele mai bune, nu se potrivesc totdeauna cu mersul firesc al 
lucrurilor. 

— Măria-ta, eu am mai văzut schimbări asemănătoare, 
precum și foloasele lor. În jurul unor temple, se fac tot felul de 
încercări în legătură cu vindecarea bolilor, cu învăţătura copiilor, 
cu creșterea vitelor și a plantelor, în sfârșit, în legătură cu 
îndreptarea firii omenești. Și iată la ce s-a ajuns: când ţăranului 
leneș și slab i s-a dat mâncare bună și odihnă în ziua a șaptea, 
el s-a îngrășat, și-a dovedit râvna la muncă și a săpat o bucată 
mai mare de pământ decât înainte. Muncitorul plătit e mai voios 
și lucrează mult mai mult decât sclavul bătut cu vergi de fier. 

Sătuilor li se nasc mai mulţi copii decât flămânzilor și 
osteniților; urmașii oamenilor liberi sunt sănătoși și puternici, pe 
când cei ai sclavilor, plăpânzi, mohorâţi și puși pe furtișaguri și 
minciuni. Pe deasupra, oamenii s-au încredinţat că pământul 
cultivat de cei care îl stăpânesc dă o dată și jumătate mai multe 
grâne și legume decât cel lucrat de sclavi. Și-ţi pot spune, 
măria-ta, un lucru și mai însemnat: când în timpul lucrului cântă 
muzica, oamenii și boii muncesc mai bine, mai repede și 
ostenesc mai puţin. Toate acestea au fost văzute în templele 
noastre. 

Faraonul zâmbi. 

— Va trebui să pun și eu să cânte muzica pe pământurile și în 
minele mele, zise el. Dacă însă preoţii s-au încredinţat de 
minunăţiile pe care mi le povestești, de ce nu le aplică pe 
pământurile lor? 

Pentuer lăsă capul în jos. 

— Pentru că, răspunse el oftând, nu toţi preoţii sunt înţelepţi 
și au inimi nobile. 

— Vezi, asta-i! exclamă faraonul. Și acum, spune-mi tu, care 
ești fiu de ţăran și știi că printre preoţi se află netrebnici și 
nerozi, spune-mi: de ce nu vrei să mă ajuţi? Fiindcă, înţelegi 
bine că nu voi putea îmbunătăţi soarta ţăranilor, dacă mai întâi 
nu-i voi învăța pe preoţi să se supună voinţei mele. 

Pentuer își frânse mâinile. 

— Măria-ta, răspunse el, lupta împotriva castei preoțești e 
fapt păgân și primejdios! Destui faraoni au încercat și niciunul... 
n-a dus-o până la capăt. 

— Pentru că n-au fost sprijiniți de înţelepţi ca tine! izbucni 
faraonul. Într-adevăr, niciodată nu voi înţelege de ce preoții 
înţelepţi și cinstiţi își leagă soarta de o ceată de netrebnici, cum 
sunt cei mai mulţi din casta preoțească. 

Pentuer clătină capul și începu să vorbească încet: 

— De treizeci de mii de ani, sfânta castă a preoţilor are grijă 
de Egipt, făcând din ţara aceasta ceea ce este ea astăzi, adică o 
minune pentru întreaga lume. Și cum de au fost preoţii în stare 
de una ca asta, cu toate cusururile lor? Fiindcă ei sunt torța în 
care arde lumina înţelepciunii. Torța aceasta poate fi murdară și 
chiar rău mirositoare, totuși păstrează focul sacru, fără de care 
în lume ar domni întunericul și sălbăticia. Vorbești, măria-ta, 
despre lupta împotriva castei preoţilor. Ce sfârșit poate avea ea 
pentru mine? Dacă pierzi lupta, voi fi nefericit că nu vei 
îmbunătăţi soarta ţăranilor. lar dacă ai câștiga-o? O, de n-aş 
apuca ziua aceea! Fiindcă stricând torța, cine știe dacă nu vei 
stinge și văpaia înţelepciunii care de mii de ani luminează 
Egiptul și lumea întreagă. lată, măria-ta, pentru ce nu vreau să 
mă amestec în lupta împotriva sfintei caste preoțești. Simt că 
lupta se apropie și sufăr că un vierme ca mine n-o poate 
înlătura. Dar nu mă voi amesteca; ar trebui să te trădez fie pe 
tine, fie pe zeul creator al înţelepciunii. 

Ascultându-l, faraonul se plimba îngândurat, prin încăpere. 

— Da! zise el fără mânie, fă cum vrei. Nu ești ostaș și nu te 
pot mustra pentru lipsa de curaj. Nu-mi poţi fi sfetnic, te rog, 
totuși, să te îngrijești de cercetarea răscoalelor și să-mi vorbești, 
când te voi chema, așa cum îţi va porunci înțelepciunea. 

Pentuer îngenunche, luându-și rămas bun. 

— Și să știi un lucru, adăugă faraonul: nu vreau să sting 
torța... Sunt de părere ca preoţii să descopere tainele 

înţelepciunii în templele lor, dar nu vreau ca ei să-mi irosească 
oastea, să încheie păci rușinoase și... să fure, încheie el mânios, 
tezaurul statului. Sau își închipuie că eu mă voi milogi la ușa lor 
ca un cerșetor, cerând bani pentru ridicarea statului ruinat de 
cârmuirea lor neroadă? Ha-ha-ha! Pentuer, eu nu i-aș ruga nici 
pe zei pentru ceea ce intră în dreptul și puterea mea! Poţi pleca. 

Preotul, retrăgându-se cu faţa spre faraon, continuă să se 
ploconească, iar când ajunse la ușă, căzu încă o dată cu fața la 
pământ. Faraonul rămase singur. „Muritorii, își zise el în gând, 
sunt ca niște copii. Herhor e, desigur, înţelept; el știe că Egiptul, 
în caz de război, are nevoie de o armată de o jumătate de milion 
și cu toate astea a redus numărul armatei. Marele vistiernic e, 
de asemenea, înţelept, dar i se pare firesc că toate comorile 
faraonilor trebuie să treacă în Labirint. În sfârșit, Pentuer. Ce om 
ciudat! Vrea ca țăranii să mănânce bine, să aibă pământ și 
nesfârșite zile de sărbătoare... Bine, dar toate acestea vor 
micșora veniturile mele, care și așa sunt prea mici. 

Dacă i-aș spune: ajută-mi să reiau din mâinile preoţilor 
tezaurul regal, m-ar face păgân și ar spune că sting flacăra 
înţelepciunii care luminează Egiptul. Ciudat om! E în stare să 
răstoarne statul întreg când e vorba de binele ţărănimii, dar n-ar 
cuteza să-l apuce de gât pe un mare preot și să-l azvârle în 
temniţă. Îmi cere cu cea mai mare liniște să renunţ poate la 
jumătate din veniturile mele, dar sunt sigur că n-ar fi în stare să 
scoată nici măcar un uten de aramă din Labirint.” Faraonul 
zâmbi și căzu din nou pe gânduri: „Oricine dorește să fie fericit; 
când vrei însă să faci fericiţi toţi oamenii, fiecare te va prinde de 
mâini, întocmai ca omul căruia i se scoate dintele bolnav. De 
aceea, monarhul trebuie să fie hotărât. De aceea, tatăl meu n-a 
făcut bine uitând de țărănime și având nemărginită încredere în 
preoți. Grea moștenire mi-a lăsat, dar... mă voi descurca eu. La 
Lacurile Sodice lucrurile au fost deopotrivă de grele. Mai greu 
chiar decât aici. Aici sunt însă numai palavragii și șovăielnici; 
acolo erau oameni înarmaţi și hotărâți să moară. O singură 
bătălie ne deschide mai larg ochii decât zeci-de ani de cârmuire 
liniștită. Cine își spune: voi învinge piedica, acela o va învinge. 
Dar cine șovăie, acela trebuie să dea îndărăt.” 

Se făcuse întuneric. În palat fură schimbate străjile; în sălile 
din jur, torțele fură aprinse. Numai în odaia faraonului nu cuteza 
nimeni să intre fără poruncă. 

Monarhul, obosit de nesomn, de călătoria din ajun și de 
ocupațiile din cursul zilei, se lăsă într-un jilț. | se părea că e 
faraon de sute de ani și nu-i venea să creadă că, din clipa când 
fusese lângă piramide, nu trecuse măcar o zi și o noapte. „O zi 
și o noapte numai? Nu-i cu putinţă!” Apoi îi veni în minte că s-ar 
putea să se fi așezat în inima lui sufletele faraonilor trecuţi. Așa 
era, pesemne; altfel, de unde ar fi izvorât simțământul acesta 
de bătrâneţe, de vechime, care-l încearcă? De ce i se pare acum 
că guvernarea statului e un lucru simplu, când nu mai departe 
decât cu câteva luni în urmă se cutremura la gândul că nu va fi 
în stare să guverneze? „O singură zi? repetă el. Eu sunt doar de 
mii de ani în locul acesta!” Deodată, auzi un glas înăbușit: 

— Fiul meu! Fiule! 

Faraonul se ridică repede de pe scaun. 

— Cine ești? strigă el. 

— Eu sunt, eu... Ai uitat oare de mine? 

Monarhul nu-și putea da seama de unde vine glasul. 

De sus, de jos, ori poate din marea statuie a lui Osiris. Ce 
stătea într-un colț. 

— Fiul meu, zise glasul din nou, cinstește voinţa zeilor, dacă 
vrei să capetți ajutorul lor binecuvântat. O, cinstește-i pe zei, căci 
fără ajutorul lor, chiar cea mai mare putere pământească e ca 
pulberea și umbra. Cinstește-i pe zei, dacă vrei ca amărăciunea 
greșelilor tale să nu-mi otrăvească șederea în fericita țară a 
Amurgului. Glasul amuţi. 

Faraonul porunci să se facă lumină. Ce-a fost? l-a vorbit într- 
adevăr umbra tatălui său, ori glasul auzit a fost o nouă 
înșelătorie a preoţilor? Dacă pot să-i vorbească însă de la 
depărtare, oricât de groase ar fi zidurile, atunci preoţii pot să și 
tragă cu urechea! în cazul acesta el, stăpânul lumii, era ca o 
fiară sălbatică împresurată din toate părţile. E drept că, în 
palatul faraonului, acesta nu era un lucru neobișnuit. Ramses 
credea însă că cel puţin odaia lui era cruțată și că îndrăzneala 
preoților se oprea la pragul monarhului suprem. Nu fusese oare 
un duh? 

Faraonul nu vru să cineze și se duse la culcare. | se părea că 
nu va putea aţipi; oboseala fu însă mai puternică decât 
neliniștea. 

Peste câteva ore, fu trezit în sunet de clopoței și cu lumină. 
Era miezul nopţii și preotul astrolog venise să-l înștiinţeze 
despre poziţiile corpurilor cerești. Faraonul ascultă cele ce i se 
spuneau, iar la sfârșit îi zise: 

— N-ai putea oare, cinstite proroc, să-i dai pe viitor știrile tale 
prea cuviosului Sem? El e doar locţiitorul meu în treburile 
religioase. 

Nepăsarea faraonului pentru lucrurile cerești îl miră nespus 
de mult pe preotul astrolog. 

— Luminăţia-ta, zise el, binevoiește să nu mai ţină seamă de 
indicaţiile pe care stelele le dau monarhilor? 

— Le dau? repetă faraonul. În cazul acesta, spune-mi care 
sunt prevestirile lor în ceea ce mă privește? 

Se vede treaba că astrologul se aștepta la întrebare, fiindcă, 
fără să mai stea pe gânduri, răspunse: 

— Cerul e pentru moment umbrit. Stăpânul lumii n-a nimerit 
încă pe calea adevărului, care duce la cunoașterea voinţei 
zeilor. Dar, mai curând ori mai târziu, o va nimeri și va avea o 
viață îndelungată, o domnie fericită și plină de faimă. 

— Aha! îți mulțumesc. Acum știu ce trebuie să caut; îţi voi 
asculta întocmai poveţele; te rog însă din nou ca, de azi înainte, 
să i le spui toate lui Sem. El e locţiitorul meu; iar dacă vreodată 
vei citi în stele ceva deosebit, îmi va povesti el, dimineaţa. 

Preotul părăsi încăperea, dând nedumerit din cap. 

— Mi-au stricat somnul! spuse faraonul nemulțumit. 

— Prea cinstita regină Nikotris, spuse pe neașteptate straja, 
mi-a poruncit acum un ceas s-o rog pe luminăţia-ta s-o primești. 

— Acum? La miezul nopţii? întrebă faraonul. 

— Da, mi-a spus că tocmai la miezul nopţii luminăţia-ta se va 
trezi. 

Faraonul se gândi o clipă și-i spuse că o va aștepta pe regină 
în sala de aur. Îşi închipuia că acolo nu le va asculta nimeni 
convorbirea. Ramses își aruncă pe umeri o mantie, își puse 
sandalele fără curele și porunci ca sala de aur să fie bine 
luminată. Apoi ieși, poruncind slujitorilor să nu-l însoțească. 

Pe mamă-sa o găsi în sală, îmbrăcată, în semn de doliu, în 
veșminte de pânză groasă. Văzându-l pe faraon, venerabila 
regină vru din nou să-i cadă la picioare, dar fiul ei o ridică, 
îmbrăţișând-o. 

— S-a întâmplat ceva de seamă, mamă, de te ostenești la un 
ceas ca ăsta? întrebă el. 

— Nu dormeam, mă rugam, răspunse ea. O, fiule, ai ghicit în 
chip înţelept că e vorba de un lucru însemnat! Am auzit glasul 
divin al tatălui tău. 

— Într-adevăr? zise faraonul, simțind cum îl cuprinde mânia. 

— Nemuritorul tău tată, continuă regina, mi-a spus, plin de 
tristețe, că pășești pe o cale greșită, că renunţi cu dispreț la 
consacrarea de mare preot și că nu te porţi bine cu slugile 
zeilor. „Cine va rămâne în jurul lui Ramses, a rostit divinul tău 
tată, dacă, supărându-i pe zei, va fi părăsit de casta preoţilor? 
Spune-i, spune-i că în chipul acesta va pierde Egiptul, pe sine și 
dinastia.” 

— Oho! strigă faraonul, așadar mă ameninţă. Chiar din prima 
zi a domniei? Mamă, câinele latră cât poate de tare atunci când 
îi este frică. Ameninţările acestea sunt și ele bune la ceva, dar 
pentru preoţi! 

— Acela care a vorbit era doar tatăl tău, repetă regina 
îngrijorată! 

— Nemuritorul meu tată, ca și bunicul meu Amenhotep, îmi 
cunosc inima și văd starea de plâns a Egiptului. Și întrucât inima 
mea vrea să ridice statul prin stârpirea samavolniciilor, ei nu s- 
ar putea împotrivi năzuinţelor mele. 

— Așadar, nu crezi că sfaturile ţi le dă duhul tatălui tău? 
întrebă regina tot mai înspăimântată. 

— Nu știu. Dar sunt îndreptăţit să bănuiesc că duhurile care 
se fac auzite în felurite unghere ale palatului nu sunt decât o 
înșelătorie a preoţilor. Ei trebuie să se teamă de mine, iar nu zeii 
și duhurile. Nu duhurile sunt acelea care ne sperie, mamă. 

Regina tăcu și se vedea bine că vorbele fiului ei o puseseră pe 
gânduri. Văzuse multe minuni în viaţă și unele îi dăduseră și ei 
de bănuit. 

— Atunci, zise ea oftând, nu ești prevăzător, fiul meu! După- 
amiază a fost la mine Herhor și era foarte nemulţumit de tine. 
Mi-a spus că vrei să-i înlături pe preoţi de la curte. 

— Dar la ce-mi folosesc? Să cheltuiesc peste măsură de mult 
cu mâncarea și băutura lor? Sau poate ca să tragă cu urechea la 
ce spun și să iscodească ce fac? 

— Țara întreagă se va mișca, dacă preoţii vor vesti că ești 
potrivnic zeilor, spuse regina. 

— Țara a și început să se miște, dar din vina preoţilor, 
răspunse faraonul. În ceea ce privește pioșenia poporului 
egiptean, încep să am altă părere. Dacă ai ști, mamă, câţi 
oameni din Egiptul de Jos s-au făcut vinovaţi de profanarea 
zeilor și câţi alţii de jefuirea morților în Egiptul de Sus, te-ai 
încredința că pentru poporul nostru treburile astea preoțești au 
încetat să mai fie sfinte. 

— Asta se datorește pildei rele a străinilor care au năpădit 
Egiptul, strigă regina, și îndeosebi a fenicienilor. 

— N-are însemnătate de unde vine pilda; e de ajuns că 
poporul egiptean nu socotește drept ființe supraomenești nici 
statuile și nici preoţii. Și dacă, mamă, ai asculta ce spun 
demnitarii și oștenii, ai înțelege că a sunat ceasul ca puterea 
faraonului să ia locul celei preoțești, dacă vrem ca în ţara 
aceasta să nu se prăbușească orice fel de putere. 

— Egiptul este al tău, suspină regina, înţelepciunea ta e 
neobișnuită; fă așa cum crezi că-i bine. Dar fii prevăzător. O, 
foarte prevăzător! Scorpionul, chiar ucis, îl poate răni pe 
învingătorul nesocotit. 

Se îmbrățișară și faraonul se întoarse în odaia lui. Dar de data 
aceasta, într-adevăr, nu mai putu să aţipească. Vedea acum 
limpede că între el și casta preoțească începuse lupta; era mai 
degrabă un lucru josnic, ce nu merita nici măcar numele de 
luptă și în care el, comandant de oști, nu știa cum s-o scoată la 
capăt. Unde era dușmanul? Împotriva cui va lupta armata sa 
credincioasă? Oare împotriva preoţilor care se ploconesc în faţa 
lui până la pământ? Sau împotriva stelelor, care spun că 
faraonul n-a pășit încă pe calea adevărului? Impotriva cui să 
lupţi? Și ce să nimicești? Glasurile duhurilor ce răsună din 
umbră, poate? Sau pe propria lui mamă care, înspăimântată, îl 
imploră să nu stârnească mânia preoților? Faraonul se zvârcolea 
în patul său, stăpânit de un simţământ de neputinţă. Deodată își 
zise în gând: „Ce-mi pasă mie de dușmanul care-i ca nisipul ce-ţi 
scapă printre degete! N-are decât să pălăvrăgească în sălile 

pustii, n-are decât să spumege de furie, plângându-se că nu-i 
respect pe zei. Eu voi continua să dau porunci, iar cine va 
cuteza să nu le îndeplinească, acela va fi dușmanul meu și 
împotriva lui voi îndrepta legile și armata.” 

Capitolul XIV 


SA 
È 


După treizeci și patru de ani de domnie, în luna Hator, se 
stinsese faraonul Mer-amen-Ramses al XIl-lea, stăpânul celor 
două lumi, Domnul veșniciei, dătătorul vieţii și al tuturor 
bucuriilor. 

Murise, fiindcă simţise că trupul i se moleșește și nu-i mai 
este de trebuinţă. Murise, fiindcă îi fusese dor de ţinuturile cele 
veșnice, iar domnia statului pământesc dorise s-o încredințeze 
unor mâini mai viguroase. Murise, în sfârșit, fiindcă așa voise. 
Divinul lui duh zburase ca un uliu, rotindu-se îndelung deasupra 
pământului și mistuindu-se în cele din urmă în spaţiile azurii. 

La revărsatul zorilor, monarhul se trezise și, sprijinit de doi 
proroci și înconjurat de corul preoţilor, intrase în Capela lui 
Osiris. Acolo, ca de obicei, l-a reînviat pe zeu, l-a îmbăiat și l-a 
îmbrăcat, a adus jertfă și și-a înălțat mâinile pentru rugăciune. 

In timpul acesta, preoții cântau: 

Corul |: „Slavă ţie, celui care te înalţi în zare și luneci pe 
întinsul cerului. 

Corul II: Drumul tău e chezășia îndestulării acelora ale căror 
feţe sunt atinse de razele tale. 

Corul I: De-aș putea păși și eu, o, soare! asemenea ţie, care 
nu te oprești niciodată! 

Corul II. Pribeag uriaș al văzduhului, pe tine, tu însuţi stăpân, 
sutele de milioane de ani sunt pentru tine doar o clipă. 

Corul lI: Tu apui, nu te stingi. Tu sporești ceasurile zilei și 
nopţii și vieţuiești singur, după propriile tale legi. 

Corul II: Luminând pământul, ni te dăruiești nouă cu totul, 
atunci când, întruchipându-l pe Ra, te ivești, în zare. 

Corul I: O, astru ce te înalţi pe cer, neasemuit de strălucitor, 
tu singur îţi făurești chipul. 

Corul II: Și nenăscut de nimeni, te naști pe cer, din tine 
însuți.” 

Deodată se auzi glasul faraonului: 

— „O, tu, care lucești pe cer! îngăduie-mi să pășesc în 
veșnicie, să mă unesc cu umbrele slăvite și curate din înalta 
împărăție. Fie ca împreună cu ele să-ţi privesc strălucirea, din 
zori până-n amurg, când te unești cu mama ta, Nut. lar atunci 
când îţi vei întoarce faţa spre apus, fie ca mâinile mele să se 
înalțe, spre rugăciune în cinstea vieţii care adoarme dincolo de 
munți”. Așa vorbi monarhul, cu mâinile ridicate în sus, învăluit 
într-un nor de tămâie. Deodată amuţi și se lăsă pe spate, în 
brațele preoților care-l înconjurau. 

Nu mai trăia. 

Vestea morții faraonului se răspândi ca fulgerul în palat. 
Slujitorii își părăsiră treburile, paznicii încetară să mai vegheze 
asupra sclavilor, fură înștiinţate gărzile și se postară străji la 
toate porțile. 

În curtea principală începu să se adune lume: bucătari, 
pivnicieri, grăjdari, femeile faraonului și copiii lor. Unii întrebau 
dacă e adevărat. Alţii se minunau că soarele mai lucește pe cer. 
Cu toții strigau cât îi ţinea gura: 

— „O, stăpâne! O, tată! E cu putinţă să ne părăsești? Da, așa- 
i, își îndreaptă pașii spre Abydos"! Spre apus, spre soare-apune, 
spre împărăţia drepţilor! Locul pe care l-ai iubit geme și plânge 
în urma ta!” 

Larma se răspândi în toate curţile și-n întreg parcul. Ecoul 
ajunse la munţii răsăriteni, trecu Nilul pe aripile vântului și 
înspăimântă orașul Memfis. 

Între timp, preoţii, spunând mereu rugăciuni, așezară corpul 
mortului într-o bogată lectică închisă. Opt dintre ei se așezară 
lângă mânere, patru luară în mâini evantaiele de pene de strut, 
iar alţii tămâie. Și se pregătiră de ieșire., în clipa aceea, sosi în 
fugă regina Nikotris și, văzând rămășițele pământești puse în 
lectică, se aruncă la picioarele mortului. 


$ Text autentic (n. A.). _ 
© Localitate din Egiptul antic unde se afla una din cele mai mari necropole. În textele 
religioase cuvântul era sinonim cu „lumea de apoi”, „lăcașul morţilor”. 
% Text autentic (n.a.). 

— O, soțul meu! O, fratele meu! O, iubitul meu! strigă ea, 
plângând în hohote. O, iubitul meu, rămâi cu noi, rămâi în casa 
ta, nu te îndepărta de locul de pe pământ în care te-ai aflat 
până acum. 

— „In pace, în pace, spre apus - cântau preoţii - o, mare 
stăpânitor, du-te în pace spre apus”! 

— Vai! plânse mai departe regina, te grăbești să ajungi cu 
corabia pe celălalt mal! O, preoţi! O, proroci! Nu vă grăbiţi, 
lăsaţi-l! Voi vă veţi întoarce doar la casele voastre, iar el va 
merge în împărăţia veșniciei! 

— „În pace, în pace, spre apus! intona corul preoţilor. Dacă va 
fi pe placul zeilor, când ziua veșniciei va veni, te vom zări din 
nou, o, împăratul nostru, fiindcă te îndrepţi spre împărăţia ce-i 
unește la sine pe toți oamenii.” 

La un semn al lui Herhor, slujitoarele o ridicară pe regină de la 
picioarele faraonului și o însoţiră spre odăile ei. 

Purtată de preoţi, lectica în care stătea monarhul, 
înveșmântat și înconjurat ca în timpul vieţii, porni. La dreapta și 
la stânga, în faţa și în spatele lecticii, pășeau ofiţerii, vistiernicii, 
judecătorii, marii scribi, purtătorii securii, ai arcului și, îndeosebi, 
o mare mulţime de preoți de toate rangurile. 

In curtea palatului, slujitorii căzură cu faţa la pământ, gemând 
și plângând; oastea prezentă însă armele și trâmbiţele răsunară 
întocmai ca în cinstea unui rege viu. Și, de fapt, faraonul era 
purtat spre fluviu ca un om viu. Când ajunseră la NII, preoţii 
așezară lectica pe corabia aurită, sub un baldachin de purpură, 
întocmai ca și cum faraonul ar fi fost încă în viaţă. Aici, lectica fu 
împodobită cu flori; în faţa ei fu așezată statuia lui Anubis”? și 
corabia porni spre celălalt mal al Nilului, în plânsetele slujitorilor 
și ale femeilor de la curte. 

La o depărtare de două ceasuri de palat, dincolo de Nil, 
dincolo de canal, dincolo de roditoarele ogoare și de crângurile 
de palmieri, între Memfis și așa-zisul „podiș al mumiilor”, se afla 
un cartier neobișnuit. Toate clădirile erau aici consacrate 
morților și erau locuite numai de colhiţi'* și de parastiţi, care 
îmbălsămau trupul morților. 


"1 Text autentic (n. A.). 

72 Zeul morţii și al ritualului mortuar în Egiptul antic. Era de obicei înfățișat sub chipul unui 
om cu cap de șacal. 

73 Denumire dată de greci preoţilor egipteni care îndeplineau ritualul mortuar. 

Cartierul acesta era un fel de popas înaintea cimitirului 
propriu-zis, o punte care lega lumea vie de locul veșnicei 
odihne. Aici erau aduși morții care erau apoi prefăcuţi în mumii; 
aici, rudele răposatului se tocmeau cu preoţii asupra preţului 
înmormântării. Aici se pregăteau papirusurile sfinte și fesele 
mumiilor, sarcofagele, vasele, tacâmurile și statuetele pentru 
cei morți. Cartierul acesta, aflat la câteva mii de pași de Memfis, 
era înconjurat de un zid lung, prevăzut din loc în loc cu porți. 
Alaiul care purta rămășițele faraonului se opri în faţa celei mai 
mari din ele; unul dintre preoți bătu în poartă. 

— Cine-i acolo? glăsui cineva dinăuntru. 

— Osiris-Mer-amen-Ramses, stăpânul celor două lumi, vine la 
voi și vă cere să-l pregătiţi pentru călătoria cea veșnică, 
răspunse preotul. 

— E cu putinţă oare să se fi stins soarele Egiptului? Să fi murit 
acela care era el însuși suflu și viață? 

— Așa i-a fost voia, raspunse preotul. Primiţi-l, deci, cu cinstea 
cuvenită unui monarh și slujiţi-l în toate după datină, ca nu 
cumva asupra-vă să cadă osânda în viaţa de acum și în cea 
viitoare. 

— Vom face precum spui, glăsui cel dinăuntru. 

Preoții lăsară lectica lângă poartă și plecară grăbiţi, să nu-i 
atingă aerul necurat al rămășițelor îngrămădite în acel loc. 
Rămaseră numai ceilalți demnitari, cu marele judecător și cu 
vistiernicul. 

După o așteptare destul de lungă, poarta se deschise. leșiră 
vreo cincisprezece oameni, în veșminte preoțești și cu fețele 
acoperite. 

Văzându-i, judecătorul le spuse: 

— Vă încredințăm trupul stăpânului nostru, al tuturora, pentru 
a-l pregăti așa cum cer legile credinţei noastre; să nu precupetțiţi 
nimic, pentru ca marele nostru mort să nu fie cuprins de 
neliniște pe lumea cealaltă, din pricina voastră. 

lar vistiernicul adăugă și el: 

— Nu  precupeţiți aurul, argintul,  malachita, iaspisul, 
smaragdele și peruzelele și nici miresmele cele mai rare, pentru 
ca monarhul nostru să nu ducă lipsă de nimic; totul să fie din 
cele mai alese soiuri. Asta v-o spun eu, vistiernicul. lar de se va 
găsi vreun ticălos care să încerce a pune în locul metalelor 

preţioase altele, calpe, în locul nestematelor sticlă feniciană, 
aceluia - să bage bine de seamă- mâinile îi vor fi retezate iar 
ochii scoși. 

— Vom face întocmai, glăsui unul dintre preoţii cu fața 
acoperită. 

Apoi ceilalți oameni ridicară lectica și intrară cu ea înăuntrul 
cetăţii morţilor, cântând: 

— Mergi în pace spre Abydos! Fie să ajungi în pace până la 
apus. Spre apus, spre apus, spre împărăţia drepţilor. 

Poarta se închise, iar marele judecător, vistiernicul și 
demnitarii care-i însoțeau se întoarseră la corabie și apoi la 
palat. 

În vremea aceasta, preoţii cu fețele acoperite duseră lectica 
într-o clădire uriașă, unde se îmbălsămau numai regii și 
demnitarii cei mai înalţi, care se bucuraseră de o bunăvoință 
deosebită din partea faraonului. Se opriră într-o sală, unde se 
afla o barcă de aur, pe roţi, și începură să scoată trupul din 
lectică. 

— Uitaţi-vă, strigă unul dintre preoţii cu feţele acoperite, ce 
mai tâlhari! faraonul a murit doar în capela lui Osiris, așa că 
trebuia să fie îmbrăcat în veșminte sărbătorești. Când colo, 
poftim! în loc de brățări de aur are brățări de alamă, lanţul la fel, 
iar inelele au pietre false... 

— Așa-i, ai dreptate, spuse un altul. Sunt curios să știu cine l-a 
despuiat așa: preoţii ori slugile? 

— Preoţii, nici vorbă. Usca-li-s-ar mâinile, nemernicii! Și un 
ticălos din ăștia îndrăznește să ne poruncească să împodobim 
mortul cu lucruri de mare preţ. 

— Nu ei au cerut lucrul acesta, ci vistiernicul. 

— Sunt niște tâlhari cu toții. 

Tot pălăvrăgind așa, îmbălsămătorii dezbrăcară mortul de 
veșmântul regesc, îl îmbrăcară într-unul ţesut cu fir de aur și-l 
mutară în barcă. 

— Să mulțumim zeilor, zise unul dintre ei, că avem un nou 
faraon. Acesta va face rânduială și în casta preoţilor. Le va ieși 
preoţilor pe nas tot ce-au șterpelit cu mâinile. 

— Da, unii spun că va fi un stăpân tare aspru, adăugă vecinul. 
E prieten cu fenicienii și se sfătuiește bucuros cu Pentuer, care 
se știe că nu-i preot de neam ales, ci se trage din oameni 

sărmani ca noi. lar alţii spun că armata s-ar lăsa arsă pe rug și 
înecată de dragul noului faraon. 

— Pe deasupra, s-a umplut de glorie zilele acestea, în războiul 
cu libienii. 

— Unde-o fi faraonul cel nou? zise un altul. 

— E în deșert! Dar tare mă tem să nu cadă vreo năpastă pe 
capul lui până s-o întoarce la Memfis. 

— Nu-i poate face nimeni nimic, dacă oastea-i cu el! Să nu 
apuc înmormântare cinstită, dacă tânărul faraon nu va strivi 
casta preoțească, așa cum bivolul strivește boabele de grâu. 

— Măi, da prost mai ești, îl întrerupse unul dintre 
îmbălsămătorii care tăcuse până atunci, faraonul să le vină de 
hac preoților! 

— Și de ce nu? 

— Ai văzut tu vreodată leul sfâșiind piramida? 

— Vorbe! 

— Sau bivolul să o răstoarne? 

— Se-nțelege că n-o poate răsturna. 

— Dar vântul o poate? 

— Ce te-o fi apucat de tot pui întrebări? 

— Ascultă ce-ţi spun: mai degrabă leul, bivolul sau vântul vor 
răsturna piramida, decât să poată înfrânge faraonul casta 
preoţilor, chiar dacă noul faraon ar fi leu, bivol și vânt într-una și 
aceeași fiinţă. 

— E-hei, voi de acolo, strigă un glas de sus. E gata mortul? 

— Da, îndată, dar falca i se tot lasă în jos, se auzi răspunsul 
din sală. 

— Nu-i nimic, aduceţi-l aici mai repede, fiindcă peste o oră 
marea preoteasă trebuie să plece în oraș. 

Într-o clipă, barca de aur, împreună cu mortul, fu ridicată în 
sus până la galeria interioară, cu ajutorul unor frânghii. 

Din sala unde-l aduseseră pe faraon, dădeai într-o încăpere 
mare, zugrăvită în albastru și împodobită cu stele galbene. Pe 
toată lungimea ei, lângă unul din pereţi, se afla un fel de balcon 
în formă de arc, ce atingea la cele două capete înălțimea unui 
cat, iar la mijloc pe aceea a unui cat și jumătate. Incăperea 
aceasta înfățișa bolta cerească, gangul închipuia drumul 
soarelui pe cer, iar faraonul mort era Osiris, adică soarele în 
drum de la răsărit spre apus. 

În sală se aflau o mulţime de preoţi și preotese care, în 
așteptarea ceremoniei, vorbeau despre lucruri fără însemnătate. 

— Gata! strigă cineva din balcon. 

Glasurile amuţiră. Sus răsunară trei lovituri date într-un disc 
de aramă și în balcon se ivi barca de aur a soarelui, în care 
călătorea mortul. 

De jos se înălţă un imn în cinstea soarelui: 

— „lată-l, se ivește sub înfățișarea unui nor, pentru a despărți 
cerul de pământ, iar mai apoi pentru a uni cerul cu pământul...” 

Barca se mișca încet spre partea de sus a arcului, oprindu-se, 
în cele din urmă, în punctul cel mai înalt al acestuia. 

Atunci, la unul din capetele de jos ale arcului, se ivi o 
preoteasă, înveșmântată ca zeița Isis, cu fiul ei Horus, și, tot 
atât de încet, porni să se înalțe în sus. Era chipul lunii, ce se 
mișca după soare. 

Barca începu să scoboare spre apus, iar jos se auzi din nou 
corul: 

„Zeul întruchipat în toate lucrurile, Su, spiritul tuturor zeilor. 
El e trupul omului viu, creatorul pomului încărcat de roade, el 
trimite revărsările ce fac pământul roditor. Fără de el nimic nu 
viețuiește pe pământ.”'* 

La capătul dinspre apus al balconului, barca se făcu nevăzută, 
iar Isis și Horus se opriră în vârful arcului. Atunci alergară spre 
barcă mai mulţi preoţi, scoaseră trupul faraonului și-l așezară pe 
o masă de marmură, așa cum l-ar fi așezat pe Osiris, după truda 
zilei, pentru odihnă. 

Un îmbălsămător, travestit în zeul Tyfon se apropie de mort. 
Pe faţă avea o mască îngrozitoare, iar pe cap o perucă roșcată, 
pletoasă; pe spinare o blană de mistreț, iar în mână ţinea un 
cuţit etiopian de piatră, cu care începu să taie repede tălpile 
mortului. 

— Frate Tyfon, ce-i faci celui adormit? întrebă Isis din balcon. 

— Curăţ picioarele fratelui meu Osiris, pentru ca pulberea 
pământească să nu murdărească cerul, răspunse parastitul 
travestit în zeul Tyfon. După ce desprinse tălpile, Tyfon luă o 
sârmă îndoită, o vâri în nasul mortului și începu să-i scoată 
creierul. Apoi îi tăie pântecele și prin deschizătura făcută îi 
scoase repede intestinele, inima și plămânii. 


74 Text autentic (n.a.). 

Între timp, ajutoarele aduseră patru urne mari, împodobite cu 
capetele zeilor Hape, Emset, Duamutf și Quebhsneuf, și așezară 
în fiecare din ele câte un organ lăuntric al mortului. 

— Și acum ce faci acolo, frate Tyfon? întrebă Isis. 

— II curăţ pe fratele meu Osiris de lucrurile pământești, ca să 
fie și mai frumos, răspunse Tyfon. 

Alături de masa de marmură, se afla un bazin cu apă îndoită 
cu o soluţie specială. Îmbălsămătorii, după ce curăţiră 
rămășițele pământești, le aruncară în bazin, unde trebuiau să 
stea șaptezeci de zile. 

In acest timp, Isis, care străbătuse tot balconul, se apropie de 
încăperea în care parastitul curăţase rămășițele faraonului, privi 
masa de marmură și, văzând-o goală, întrebă înspăimântată: 

— Unde-i fratele meu? Unde-i divinul meu soț? 

In clipa aceea se auzi un tunet puternic, trâmbiţele și discurile 
de aramă răsunară, iar parastitul travestit în Tyfon izbucni în 
hohote de râs, strigând: 

— Frumoasă Isis, tu, care laolaltă cu stelele înveselești 
noaptea, soţul tău nu mai este! Luminosul Osiris nu va mai sta 
niciodată în barca de aur, soarele nu va mai străluci nicicând pe 
cer. Eu am săvârșit isprava asta, eu, Set, și l-am ascuns atât de 
bine, încât niciunul dintre zei, nici cu toții împreună, nu-l vor mai 
găsi! 

La auzul acestor cuvinte, zeița își sfâșie veșmintele, începu să 
geamă și să-și smulgă părul. Trâmbiţele, tunetele și clopotele 
răsunară din nou, din rândul preoţilor și preoteselor se ridică un 
murmur, apoi se auziră ţipete, blesteme și, deodată, se 
năpustiră cu toţii asupra lui Tyfon, strigând: 

— Duh blestemat al întunericului! Tu, care aţâţi vânturile 
deșertului, stârnești furtunile pe mare și întuneci lumina zilei! 
De te-ai prăbuși în prăpastie, de unde nici chiar tatăl. Zeilor să 
nu te poată scoate! Blestematule! Set, blestematul!... Facă zeii 
ca numele tău să trezească spaimă și scârbă oamenilor! 

Blestemând așa, se repeziră asupra lui Tyfon, ameninţându-l 
cu pumni și toiege, iar zeul cu părul roșcat porni să alerge și 
până la urmă ieși din sală. 

Răsunară încă trei lovituri pe discul de aramă și ceremonia luă 
sfârșit. 

— Acum, ajunge! strigă preotul cel mai vârstnic, adresându-se 
cetei de preoţi și preotese, care începuseră să se bată de-a 
binelea între ei. Tu, Isis, poţi să pleci în oraș, iar ceilalţi să 
meargă la morţii care ne așteaptă, îngrijiţi-vă bine de morții de 
rând, fiindcă nu se știe cât o să ni se plătească pentru ăsta de 
aici. 

— Puțin, nici vorbă! adăugă parastitul. Se spune că vistieria e 
goală, iar fenicienii ameninţă să oprească împrumuturile, dacă 
nu li se dau noi drepturi. 

— Lovi-i-ar moartea pe toţi fenicienii ăștia ai voştri! Nu peste 
multă vreme, omul va fi silit să cerșească de la ei o turtă de orz. 
Pe toate au pus mâna. 

— Dacă nu vor da însă bani faraonului, nici noi nu vom primi 
nimic pentru înmormântare. 

Treptat, vorbele amuţiră și cei de faţă părăsiră sala cerească. 
Numai lângă micul bazin, unde fuseseră puse la înmuiat 
rămășițele faraonului, rămase o strajă. 

Toată ceremonia aceasta, înfățișând legenda uciderii lui 
Osiris, soarele, de către Tyfon, zeul nopţii și al crimei, îngăduia 
tăierea și curățirea rămășițelor faraonului și în chipul acesta 
pregătirea lor pentru îmbălsămarea propriu-zisă. 

Timp de șaptezeci de zile, mortul zăcu în apa anume 
pregătită, pesemne în amintirea faptului că Tyfon cel rău își 
înecase fratele în Lacurile Sodice. De-a lungul acestor zile, 
dimineaţa și seara, preoteasa travestită în Isis venea în sala 
cerească, unde, gemând și smulgându-și părul din cap, întreba 
pe cei de faţă de nu-l văzuse nimeni pe divinul ci soț și frate. 

După trecerea acestui timp de doliu, în sală se ivi Horus, fiul și 
urmașul lui Osiris, cu suita. 

— Să căutăm oare aici rămășițele tatălui și fratelui meu? 
întrebă Horus. 

Se apucară, astfel, să caute și, găsindu-l, în mijlocul bucuriei 
fără margini a preoţilor și în sunetele muzicii, scoaseră trupul 
faraonului din baia întăritoare. 

Apoi corpul fu vârât într-un cilindru de piatră, prin care timp 
de câteva zile trecu aer fierbinte, iar după ce se uscă bine, fu 
încredințat parastiţilor. 

Acum abia începură ceremoniile cele mai însemnate, oficiate 
chiar asupra faraonului răposat, de către cei mai înalți preoți din 
cetatea morților.” 

Trupul faraonului, așezat cu capul spre miazăzi, fu spălat pe 
dinafară cu apă sfinţită, iar pe dinăuntru cu vin de palmier. Între 
timp, bocitoarele, stând jos pe pardoseala presărată cu cenușă, 
își smulgeau părul și-și zgăriau fețele, căinându-l pe cel răposat. 
In jurul patului mortuar, se adunară preoţii, travestiţi în zei. Se 
aflau astfel, de faţă, Isis cu coroana faraonilor pe cap, tânărul 
Horus, Anubis, cel cu cap de șacal, Tot, cu capul lui de pasăre și 
cu tăblița în mână, și încă mulţi alţii. 

Sub privirile acestei alese adunări și-n murmur de rugăciuni, 
îmbălsămătorii începură să umple trupul mortului cu ierburi 
puternic mirositoare, cu rumeguș și chiar cu rășini aromatice. În 
locul ochilor faraonului, puseră ochi de sticlă, înrămaţi în bronz. 
Trupul întreg fu presărat cu un praf anume făcut. 

Atunci păși înainte un preot, spunând celor de față că trupul 
mortului e chiar trupul lui Osiris, că însușirile lui sunt însușirile 
lui Osiris. 

— „Magicele daruri ale tâmplei sale stângi sunt darurile 
tâmplei zeului Tumu; ochiul său drept e ochiul zeului Tumu, ale 
cărui raze străbat întunericul; ochiul său stâng e ochiul lui 
Horus, care nimicește orice fiinţă vie; buza de sus e Isis, iar buza 
de jos Nefthys. Gâtul mortului e zeiță, mâinile - suflete divine, 
degetele - șerpi cerești, fii ai zeiței Selkit. La spate, de o parte și 
de alta, poartă cele două aripi ale lui Amon; spinarea lui e șira 
spinării lui Sibu, iar stomacul lui - zeul Nue.” 

Alt preot spuse: 

— Mi-au dat gură ca să vorbesc; picioare ca să umblu; mâini 
ca să-mi prăvălesc dușmanii. Reînviez, exist, deschid cerul; fac 
ceea ce mi s-a poruncit la Memfis.”7 

La gâtul mortului, fu atârnată efigia cărăbușului, lucrată dintr- 
o piatră prețioasă, purtând următoarea inscripţie: „O, inima 
mea, inimă pe care mi-a dat-o mama, pe care am avut-o când 
eram pământean, o, inimă, nu te ridica împotrivă-mi și nu face 
rea mărturie în ziua judecăţii”.'€ 

Mâinile, picioarele și degetele mortului fură înfășurate de 
către preoți în benzi pe care erau scrise rugăciuni și formule 


75 Text autentic (n. A.). 
7 Text autentic (n. A.). 

magice, benzi ce se lipeau cu clei și balsamuri. Pe piept și pe gât 
îi fură așezate file întregi copiate din Cartea Morților, ale cărei 
precepte erau recitate cu glas tare de către preoţi, deasupra 
trupului celui mort: 

„Eu sunt acela căruia niciun zeu nu i se împotrivește. 

Cine? 

El este Turn - pe scutul său, este Ra - pe scutul său, și se 
înalţă în partea de răsărit a cerului. 

Eu sunt Ziua de leri și cunosc Ziua de Mâine. 

Cine? 

Ziua de leri e Osiris, Ziua de Mâine e Ra, nimicindu-i pe 
dușmanii celui care stăpânește deasupra tuturor și sacrificându-l 
pe fiul său Horus. Deci ziua în care sarcofagul lui Osiris va fi 
întâmpinat de tatăl său, Ra. El va învinge zeii din porunca lui 
Osiris, domnul muntelui Amenti. 

Ce e el? 

Amenti e zămislirea sufletelor zeilor, la porunca lui Osiris - 
domnul muntelui Amenti. Deci Amenti e flacăra trezită de Ra. 
Orice zeu care sălășluiește acolo, luptă. Cunosc un mare zeu, 
care locuiește acolo. 

Eu sunt din ţara mea, vin din orașul meu, nimicesc răul, 
înlătur tot ce nu e bun, alung de la sine tot ceea ce e necurat. 
Ajung în împărăţia celor din ceruri, intru prin poarta ei măreaţă. 

O, voi, prieteni, daţi-mi mâna, voi fi unul dintre voi.” 

XXX 

De toate mădularele mortului fură legate amulete, apoi fu 
înfășurat în benzi pe care erau scrise rugăciuni, precum și 
învățături pentru a se putea descurca în împărăţia zeilor. Nu mai 
lipsea decât papirusul cu care să poată deschide poarta 
împărăției. Aceasta pentru că, între mormânt și cer, mortul e 
așteptat de patruzeci și doi de judecători cumpliţi, care, sub 
îndrumarea lui Osiris, îi cercetează viaţa pământească. Și numai 
după ce inima mortului, așezată în balanţa dreptăţii, se 
dovedește a fi deopotrivă de grea cu zeița adevărului, și după 
ce zeul Dutes, cel ce înscrie pe tăblițe faptele mortului, le 
socotește drepte, de-abia atunci Horus îl ia de mână și-l 
înfățișează tronului lui Osiris. Și pentru ca mortul să poată da 
socoteală în fața judecătorilor, mumia sa trebuie înfășurată într- 


” Cartea Morților (n. A.). 

un papirus pe care e scrisă toată spovedania. lar ca să nu uite 
nimic, în timpul înfășurării papirusului, preoţii rostesc cu glas 
tare și limpede: 

„Împărați ai adevărului, nu vă spun decât adevărul curat. 

N-am făcut rău, cu gând viclean, nimănui. N-am nedreptăţit 
pe niciunul dintre semenii mei. Nu mi-am îngăduit purtări 
necuviincioase și nici cuvinte de hulă în casa adevărului. 

Nu am uneltit împreună cu cei răi și n-am făcut rău nimănui. 

N-am poruncit supușilor mei să muncească peste puteri și 
nimeni n-a ajuns temător, sărac, bolnav ori nefericit din pricina 
mea. 

N-am săvârșit nicio faptă care să-mi aducă disprețul zeilor. 

Nu i-am chinuit pe sclavi. Nu i-am lăsat să piară de foame. Nu 
le-am stors lacrimi. 

N-am ucis. N-am poruncit, în chip viclean, să fie cineva ucis. 

N-am mințit. 

N-am jefuit bogăţiile templelor. N-am micșorat jertfele aduse 
zeilor. N-am luat pâinea și nici feșele mumiilor. 

N-am săvârșit niciun păcat față de preotul din ţinutul meu. Nu 
i-am luat și nici nu i-am împuţinat bunurile. 

Cântar fals n-am folosit. 

Prunc de la sânul mamei n-am răpit. 

Nelegiuiri n-am săvârșit. 

N-am prins în lat păsări hărăzite zeilor. 

N-am împiedicat creșterea apelor și nici n-am schimbat cursul 
canalelor. 

N-am stins la ceas nepotrivit focul. 

N-am lipsit zeii de jertfe alese. 

Sunt curat, sunt curat, sunt curat.”78 

Când mortul știa, datorită Cărţii Morților, să se descurce în 
împărăţia veșnică și când, mai ales, știa cum să răspundă în fața 
judecății celor patruzeci și doi de zei, atunci preoţii îl înzestrau și 
cu precuvântarea acestei cărți, rostind totodată, prin viu grai, 
marea ei însemnătate. De aceea, parastiţii se dădeau la o parte 
din jurul proaspetei mumii a faraonului, făcându-i loc marelui 
preot al cetăţii morţilor, care-i șoptea celui adormit la ureche: 

„Îţi spun că, având cartea aceasta, vei face parte dintre cei vii 
și vei avea mare prețuire printre zei. Datorită ei, nu va cuteza 


78 Cartea Morților, capitolul 75 (n. A.). 

nimeni să ţi se împotrivească. Zeii înșiși se vor apropia de tine și 
te vor îmbrățișa, deoarece vei face parte din tagma lor. 

Îți spun că această carte îţi va îngădui să cunoști începutul. 
Niciun om nu i-a propovăduit înțelepciunea, niciun ochi n-a 
văzut-o, nicio ureche n-a auzit-o. Cartea aceasta este adevărul 
curat. Dar nimeni n-a cunoscut-o, nicicând. Fie ca ea să fie 
văzută numai de tine și de acela care ţi-a dăruit-o. Nu adăuga 
nimic din născocirile minţii sau închipuirii tale. E scrisă, toată, în 
sala în care se îmbălsămează morţii. E o mare taină, pe care n-o 
cunoaște niciun om de rând, nimeni pe lume. 

Ea va fi hrana ta în împărăţia de jos a duhurilor, ea va da 
sufletului tău putinţa șederii lui pe pământ, îi va da viață 
veșnică și va face ca nimeni să nu aibă putere asupra ta.” 

Rămășițele faraonului fură îmbrăcate în veșminte scumpe, pe 
față i se puse o mască de aur, inele și brățări pe mâinile așezate 
cruciș. Sub cap îi fu așezată o rezemătoare de fildeș, din acelea 
pe care obișnuiau să doarmă egiptenii. În sfârșit, trupul fu pus în 
trei racle: una de papirus, acoperită cu inscripţii, alta de cedru 
aurit și încă una de marmură. Forma primelor două semăna 
întocmai cu forma trupului celui mort; semăna chiar și faţa 
sculptată în lemn, numai că avea un zâmbet pe buze. 

După trei luni de ședere în cetatea morților, mumia faraonului 
era gata pentru înmormântarea solemnă. Fu dusă, deci, înapoi, 
la palatul regal. 


7? Cartea Morților, capitolul 148 (n. A.). 

Capitolul XV 


Tot timpul celor șaptezeci de zile cât veneratele rămășițe 
pământești ale faraonului se înmuiaseră în apa anume 
pregătită, Egiptul fusese în doliu. Templele fuseseră închise și 
procesiunile interzise. Nu se auzea niciun fel de muzică. Ospeţe 
nu se mai făceau, iar dansatoarele erau acum bocitoare; își 
smulgeau părul în loc să dănţuiască, ceea ce le aducea totuși 
venituri. 

Nu se bea vin și nu se gusta carne. Cei mai înalţi demnitari 
umblau desculți și în veșminte de pânză groasă. Nimeni, în afară 
de preoţi, nu-și rădea barba, iar cei mai habotnici nici nu se mai 
spălau, mânjindu-și faţa cu noroi și presărându-și cenușă în păr. 

De la Marea Mediterană și până la prima cataractă a Nilului, 
de la pustiul Libiei și până la peninsula Sinai, domneau tăcerea 
și tristețea. Se stinsese soarele Egiptului. Cel care dădea bucurie 
și viaţă pornise spre apus, își părăsise slugile. 

Cei mari vorbeau deseori despre jalea generală ce cuprinsese 
până și natura. 

— N-ai băgat oare de seamă, îi spunea un demnitar altuia, că 
zilele sunt mai scurte și mai întunecate? 

— N-am cutezat să-ți împărtășesc gândul, răspundea cel 
întrebat, dar asta e în însăși firea lucrurilor. Am văzut chiar că 
sunt mai puţine stelele ce lucesc în cursul nopții și că luna plină 
a ţinut mai puţin ca de obicei, iar cea nouă mai îndelung. 

— Păstorii povestesc că vitele scoase la pășune nu vor să 
mănânce și că mugesc necontenit... 

— lar eu am auzit, de la niște vânători, că leii sunt înlăcrimaţi 
și nu se mai năpustesc asupra căprioarelor, fiindcă nu se mai 
ating de carne. 

— Groaznice timpuri! Vino astă-seară la mine, să bem un 
păhărel din băutura de doliu, născocită de pivnicerul meu. 

— Pesemne bere neagră de Sidon? 

— Ferească-ne zeii să folosim băuturi înveselitoare în 
timpurile astea! Băutura descoperită de pivnicerul meu nu-i 
bere. Aș asemui-o mai degrabă cu un vin pregătit cu mintă și 
buruieni aromatice. 

— Atunci băutura asta e cât se poate de nimerită pentru 
timpul șederii monarhului în cetatea morţilor: deasupra lui 
plutește mereu mireasmă de mintă și de ierburi balsamice. 

Așa s-au tot jeluit demnitarii, timp de șaptezeci de zile. 

Primul freamăt de bucurie străbătu Egiptul abia când, dinspre 
cetatea morţilor, veni vestea că trupul faraonului a fost scos din 
baia lui și că îmbălsămătorii și preoţii săvârșesc ritualul 
cunoscut. 

În, ziua aceea, pentru prima oară după șaptezeci de zile, 
oamenii își tăiară părul, își șterseră noroiul de pe feţe, iar cine 
voia, putea să se și spele. La drept vorbind, nici nu mai era 
pricină de mâhnire; Horus descoperise doar rămășițele lui Osiris, 
monarhul Egiptului; datorită meșteșugului parastiților, acesta își 
recăpătase viața și, mulţumită rugăciunilor preoților și Cărții 
Morților, devenise egalul zeilor. 

Din clipa aceea, fostul faraon Mer-amen-Ramses se numi 
oficial Osiris; neoficial fusese numit astfel încă din prima clipă 
după moarte. 

Voioșia înnăscută a poporului egiptean începuse să alunge 
doliul, mai ales din rândurile ostașilor, meșteșugarilor și 
țăranilor. Uneori, veselia aceasta lua forme necuviincioase în 
rândurile poporului de jos. 

Și nu se știe de unde, începuseră să umble zvonuri, după care 
noul faraon, pe care tot poporul îl iubea de pe-acum, avea să se 
îngrijească de îmbunătăţirea soartei ţăranilor, muncitorilor și 
chiar a sclavilor. 

De aceea, se întâmplă din ce în ce mai des un lucru 
nemaipomenit: zidarii, tâmplarii și olarii, în loc să bea liniștit și 
să stea de vorbă despre meserie ori despre treburi 
gospodărești, cutezau nu numai să se plângă împotriva dărilor, 
dar chiar să crâcnească prin cârciumi împotriva puterii preoțești. 
lar ţăranii, în loc să-și închine timpul liber rugăciunilor și 


539 


pomenirii strămoșilor, stăteau de vorbă, mărturisindu-și ce bine 
ar fi dacă fiecare dintre ei ar avea în stăpânire câteva măsuri de 
pământ și dacă ar putea să se odihnească la fiecare șapte zile. 

Armata și îndeosebi oștile străine, nici nu mai încăpea vorbă 
că erau nemulțumite. Oamenii aceștia își închipuiau că ei sunt 
cea mai de seamă clasă din Egipt și că, dacă nu erau chiar 
atunci, vor fi în curând, după norocosul război ce urma să 
izbucnească. 

In schimb, nomarhii, nobilimea de la ţară și mai ales marii 
preoți ai diferitelor temple respectară cu sfințenie doliul după 
monarhul răposat, chiar dacă ar fi avut pricină să se bucure la 
vestea că faraonul a și devenit Osiris. 

Socotind bine lucrurile, noul faraon nu făcuse nimănui vreo 
nedreptate până atunci. Pricina tristeţii demnitarilor venea doar 
din pricina zvonurilor; erau aceleași zvonuri care umpleau de 
bucurie inimile oamenilor de rând. Nomarhii și nobilimea se 
cutremurau la gândul că țăranii ar putea trândăvi cincizeci de 
zile pe an și, ceea ce era și mai rău, că ar putea avea în 
stăpânire pământ, fie chiar și numai atâta cât le-ar ajunge 
pentru săparea unui mormânt. lar preoţii se îngălbeneau ca 
turta de ceară și scrâșneau din dinţi, văzând felul în care 
cârmuiește Ramses al XIII-lea și chipul cum se purta cu ei. 

In palatul regal, se petrecuseră, într-adevăr, schimbări mari. 

Faraonul își mutase locuinţa într-una din clădirile din aripa 
palatului, unde aproape toate odăile fură ocupate de ofiţeri. Jos 
fură așezați soldaţii greci, la etaj corpul de gardă, iar în 
camerele înșirate de-a lungul zidului, etiopienii. Straja din jurul 
palatului o făceau asiaticii, iar în jurul odăilor faraonului pâlcul 
ostașilor care luaseră parte la urmărirea lui Tehenna, în deșert. 

Și ceea ce îi întrista și mai mult era faptul că faraonul, cu 
toate că nu de mult libienii se făcuseră vinovaţi de răscoală, îi 
copleșea iarăşi cu bunăvoința lui, nepedepsindu-i, ci, 
dimpotrivă, dăruindu-le toată încrederea. 

E drept că preoțimea rămăsese mai departe în corpul 
principal al palatului, oficiind ceremoniile religioase sub 
conducerea marelui preot Sem. Cum însă preoții nu-l mai 
însoțeau pe faraon la dejun, prânz și cină, hrana lor deveni 
nespus de modestă. Zadarnic tot aminteau cucernicii preoți că 
reprezentanţii celor nouăsprezece dinastii, ca și mulţi alţi zei, 

trebuie hrăniţi; vistiernicul, pricepând gândul faraonului, le 
răspundea că zeilor și strămoșilor le sunt de ajuns florile și 
miresmele, iar preoții și prorocii au datoria, așa cum poruncea 
buna-cuviinţă, să mănânce turte de orz și să bea numai apă ori 
bere. În sprijinul spuselor sale, vistiernicul se bizuia pe pilda 
marelui preot Sem, care viețuia potrivit rânduielilor pocăinţei, și, 
mai ales, le dovedea că însuși luminăţia-sa, împreună cu 
căpeteniile armatei, mănâncă ostășește. 

Preoții palatului începură atunci să se întrebe, pe tăcute, de n- 
ar fi mai bine să părăsească sărăcăciosul palat regal și să se 
mute în gospodăriile lor din apropierea templelor, unde vor avea 
sarcini mai ușoare și nu le vor mai chiorai maţele de foame. Și 
poate că s-ar fi grăbit s-o facă, dacă Herhor și Mefres nu le-ar fi 
poruncit să rămână pe loc. 

Dar, sub noul faraon, nici situația lui Herhor nu prea era de 
pizmuit. Mare și atotputernic demnitar până nu de mult, 
nepărăsind mai de loc curtea, stătea acum stingher în micul său 
palat și, uneori, nu-l vedea pe noul faraon săptămâni în șir. 
Rămăsese sfetnic al armatei, dar aproape că nici nu mai dădea 
porunci, fiindcă toate treburile militare le rânduia faraonul 
singur. Acesta citea singur rapoartele comandanților militari, 
hotăra tot el în treburi îndoielnice, iar sfetnicii îi aduceau de la 
Herhor documentele trebuincioase. Și dacă marele Herhor era 
uneori chemat la faraon, aceasta se întâmplă numai când 
trebuia să fie mustrat. 

Toți demnitarii recunoșteau însă că noul faraon muncește din 
răsputeri. 

Ramses al XIII-lea se scula înainte de răsăritul soarelui, făcea 
baie și aprindea tămâie în faţa statuii lui Osiris. Apoi asculta 
rapoartele judecătorului suprem, ale slujitorului care avea sub 
supraveghere grajdurile întregii ţări, ale marelui vistiernic și, în 
sfârșit, ale intendentului palatelor sale. Acesta din urmă avea de 
îndurat cele mai multe mustrări, deoarece nu era zi în care 
faraonul să nu-i spună că întreţinerea curții costă prea mult și că 
la curte e prea multă lume. 

În palatul regal locuiau, într-adevăr, câteva sute de femei ale 
răposatului faraon, cu numărul cuvenit de copii și slujitori. 
Certat necontenit, intendentul curții alunga zilnic câte zece - 
cincisprezece persoane, iar celor rămase le reducea cheltuielile. 

Astfel că, într-o lună de zile, toate femeile curții se înfăţișară 
reginei Nikotris, implorând-o, cu ţipete și plânsete, să le salveze. 

Vrednica regină se duse îndată la faraon și, căzând cu faţa la 
pământ, îl rugă să aibă milă de femeile tatălui său, să nu 
îngăduie să se prăpădească în lipsuri. 

Faraonul o ascultă cu fruntea încreţită și porunci intendentului 
curții să se oprească aici cu economiile. Dar îi spuse prea 
onoratei regine că, după înmormântarea tatălui, femeile vor fi 
înlăturate din palat și trimise la ţară. 

— Curtea noastră, zise el, costă aproape treizeci de mii de 
talanţi pe an, adică cu jumătate mai mult decât întreaga 
armată. Nu pot cheltui o sumă atât de mare fără a nu ruina 
statul și pe mine. 

— Fă cum vrei, răspunse regina. Egiptul e al tău. Mă tem însă 
că cei alungaţi de la curte vor deveni dușmanii tăi. 

La auzul acestor cuvinte, fără să zică o vorbă, faraonul o luă 
pe regină de mână, o duse la fereastră și-i arătă pădurea de 
sulițe a pedestrașilor care făceau instrucţie în curtea palatului. 
Gestul faraonului avu o urmare neașteptată. Ochii reginei, cu o 
clipă înainte plini de lacrimi, străluciră acum de mândrie. 
Deodată se aplecă și, sărutând mâna fiului, îi spuse cu glasul 
mișcat de emoție: 

— Ești cu adevărat fiul lui Isis și al lui Osiris și am făcut bine 
când te-am oferit zeiței. Egiptul are, în sfârșit, un faraon 
adevărat! 

Din clipa aceea, regina n-a mai intervenit pe lângă fiul ei în 
niciun fel de treburi. lar când era rugată să ocrotească pe 
cineva, ea răspundea: 

— Sunt sluga luminăţiei-sale și vă sfătuiesc să-i îndepliniţi 
poruncile fără nicio crâcnire. În tot ceea ce face, e luminat de 
zei; și cine cutează să li se împotrivească lor? 

După dejun, faraonul se ocupa de treburile ostășești și de cele 
ale tezaurului statului, iar pe la ceasurile trei după-amiază, 
înconjurat de o mare suită, pornea spre pâlcurile aflate în 
apropiere de Memfis și le privea cum fac instrucţie. 

Schimbări cât se poate de mari se petrecuseră în treburile 
militare ale statului. În mai puţin de două luni, faraonul înființase 
cinci unităţi noi sau, mai degrabă, le închegase la loc pe cele 
care fuseseră desfiinţate pe vremea tatălui său. lzgoni din 

armată pe ofiţerii dedaţi beţiei și jocurilor de noroc, precum și 
pe cei care îi chinuiau pe soldați. 

În încăperile palatului, unde se puneau la cale treburile 
militare și unde lucrau numai preoţi, îi puse pe cei mai vrednici 
dintre sfetnicii săi, care izbutiră nespus de repede să se 
descurce în documentele de mare însemnătate. Porunci să se 
facă numărătoarea tuturor bărbaţilor din ţară, care, cu toate că 
aparţineau unităţilor militare, nu-și îndepliniseră, de peste zece 
ani, niciun fel de sarcini, ci se îndeletniciseră numai cu 
gospodăria. Deschise două școli noi, unde mergeau copii de la 
vârsta de doisprezece ani, care aveau să iasă ofiţeri și reînnoi 
obiceiul uitat, de a nu da masa tinerilor ostași decât numai după 
executarea unui marș de trei ore, în șiruri și coloane. În sfârșit, 
nu fu îngăduit nici unei unităţi militare să locuiască în sate, ci 
numai în cazărmi și tabere. Fiecare unitate își avea locul ei de 
instrucţie, unde, cât era ziua de mare, ostașii trăgeau cu praștia 
sau cu arcul la ţinte așezate între o sută și două sute de pași 
depărtare. 

Bărbaţilor care aparțineau familiilor din casta militară li se 
porunci să facă exerciţii de aruncarea proiectilelor, sub 
îndrumarea ofițerilor și sutașilor din armata regulată. Porunca fu 
numaidecât îndeplinită, așa încât, la două luni după moartea lui 
Ramses al XII-lea, Egiptul făcea impresia unei tabere militare. 

Până și copiii de la sate și orașe, care până atunci se jucaseră 
de-a scribii ori de-a preoţii, imitându-i pe cei vârstnici, începură 
să se joace de-a armata. Astfel, în fiecare piaţă și în fiece 
grădină, de dimineaţa și până seara, șuierau pietrele și săgețile, 
iar tribunalele erau încărcate cu plângeri. 

Egiptul era astfel schimbat și, cu tot doliul, domnea în ţară o 
mare mișcare, datorită în întregime noului faraon. 

lar faraonul era plin de mândrie văzând cum statul întreg se 
supusese regeștii sale voințe. 

Sosi însă și clipa în care chipul lui se posomori. 

Era în ziua când parastiţii scoseseră trupul lui Ramses al XII- 
lea din apa în care stătuse și când marele vistiernic, 
prezentându-i raportul obișnuit, îi spuse faraonului: 

— Nu știu ce să fac! În tezaur avem două mii de talanţi, iar 
pentru înmormântarea răposatului faraon e nevoie de cel puţin 
o mie. 

— Cum două mii? întrebă Ramses uimit. Când am devenit 
faraon, mi-ai spus că avem douăzeci de mii. 

— Am cheltuit optsprezece. 

— În două luni? 

— Au fost cheltuieli mari. 

— Ai dreptate, răspunse faraonul, dar în fiecare zi primim 
banii dărilor! 

— Dările, spuse vistiernicul, nu știu de ce s-au împuţinat din 
nou și nu vin așa cum le-am socotit eu. Dar și banii aceștia s-au 
cheltuit. Luminăţia-ta să nu uite, avem cinci unităţi militare noi. 
Aproape opt mii de oameni și-au părăsit îndeletnicirile și trăiesc 
pe socoteala statului. 

Faraonul căzu pe gânduri. 

— Trebuie să facem un nou împrumut, zise el. Vorbește cu 
Herhor și Mefres să ni-l dea templele. 

— Am vorbit. Templele nu ne dau nimic. 

— S-au supărat prorocii! zâmbi faraonul. Atunci trebuie să-i 
chemăm pe păgâni. Trimite-mi-l pe Dagon. 

Spre seară, cămătarul fenician sosi. Căzu cu faţa la pământ 
înaintea faraonului și-i oferi un pocal de aur, bătut în pietre 
nestemate. 

— Acum pot să mor! strigă Dagon, acum, când stăpânul cel 
mai milostiv s-a urcat pe tron. 

— Mai înainte însă de a muri, glăsui faraonul, fă-mi rost de 
câteva mii de talanti. 

Fenicianul înmărmuri, sau poate se prefăcu numai că-i nespus 
de încurcat. 

— Luminăţia-ta mi-ar cere mai bine să-i caut perle în Nil, 
spuse el, fiindcă așa voi pieri dintr-o dată, iar stăpânul nu mă va 
bănui că-i sunt răuvoitor. Să găsești însă astăzi o asemenea 
sumă... 

Ramses al XIII-lea se miră. 

— Cum așa? întrebă el. Așadar, fenicienii nu au bani pentru, 
mine? 

— Sângele și viața noastră și a copiilor noștri le putem închina 
luminăţiei-tale, zise Dagon. Dar bani... De unde să luăm noi 
bani? Templele ne dădeau mai înainte împrumuturi cu 
cincisprezece ori douăzeci de procente pe an. Dar din clipa în 
care luminăţia-ta, moștenitor al tronului fiind, ai mers în templul 

Hator, acolo lângă Pi-Bast, preoţii ne-au refuzat cu desăvârșire 
orice fel de credit. De-ar putea, ne-ar goni chiar azi din Egipt și, 
mai bucuroși încă, ne-ar nimici. Ah, câte îndurăm din bunăvoința 
lor! Ţăranii lucrează când vor și cât vor. Pentru dări dau ce li se 
scurge printre degete. Dacă îl lovești pe vreunul, se răzvrătesc, 
iar când nefericitul de fenician se duce la judecată după ajutor, 
ori pierde pricina, ori trebuie să plătească din greu. Ceasurile 
noastre în ţara asta sunt numărate, zise Dagon plângând. 

Faraonul se posomori. 

— Mă voi ocupa eu de treburile astea, răspunse el, iar 
judecățile vă vor face dreptate. Deocamdată am însă nevoie de 
vreo cinci mii de talanți. 

— De unde să-i luăm, stăpâne? gemu Dagon. Dă-ne negustori, 
luminăţia-ta, și le vom vinde toată averea noastră mișcătoare și 
nemișcătoare, numai să-ți putem împlini poruncile. Dar unde 
sunt negustorii? Poate numai preoţii, care ne vor prețui bunurile 
la nimica toată și, pe deasupra, nici nu vor voi să le plătească în 
bani peșin. 

— Trimiteţi oameni în Tir, la Sidon, zise faraonul. Doar fiecare 
din orașele astea ar putea să dea cu împrumut nu cinci, ci o 
sută de mii de talanţi. 

— Tirul, Sidonul! repetă Dagon. Fenicia toată strânge azi aur 
și giuvaeruri ca să se poată răscumpăra de la asirieni. Trimișii 
regelui Assar au și început să umble prin ţara noastră, spunând 
că dacă le-am da în fiecare an o răscumpărare însemnată, 
regele și satrapii lor nu numai că nu ne-ar asupri, dar ne-ar face 
rost de niște câștiguri cu mult mai mari decât cele pe care le 
avem astăzi, din bunăvoința luminăţiei-tale și a Egiptului. 
Faraonul păli și-și încleșta dinţii. Văzându-l, fenicianul adăugă 
repede: 

— De altminteri, la ce bun să răpesc timpul luminăţiei tale cu 
vorbăria mea neroadă? Aici, la Memfis, se află prinţul Hiram. El 
poate lămuri totul cu mult mai bine, fiindcă e înțelept și-i 
membru în consiliul suprem al orașelor noastre. 

Ramses se învioră. 

— Adă-l, adă-l încoace pe Hiram, zise el. Tu, Dagon, îmi 
vorbeşti nu ca un cămătar, ci ca o bocitoare. 

Fenicianul își izbi încă o dată fruntea de podea și întrebă: 

— N-ar fi mai bine ca prea cinstitul Hiram să vină aici de 
îndată? E cam târziu, e drept, dar prinţul se teme atât de mult 
de preoţi, încât ar fi bucuros să ţi se închine pe timp de noapte. 

Faraonul își mușcă buzele, dar încuviinţă. Impreuna cu 
cămătarul, îl trimise și pe Tutmozis, care urma să-l aducă pe 
Hiram, la palat, printr-o intrare tainică. 

Capitolul XVI 


Au 


Hiram i se înfățișă faraonului pe la ceasurile zece seara, 
îmbrăcat ca precupeţii din Memfis, în straie de culoare închisă. 

— De ce te furișezi așa? îl întrebă faraonul, neplăcut surprins. 
Palatul meu este oare o temniţă, ori o leprozerie? 

— Ah, stăpâne! oftă bătrânul fenician. Din clipa în care ai 
devenit monarhul Egiptului, toți cei care cutează să te vadă și 
nu dau socoteală în scris asupra celor spuse de tine sunt socotiți 
răufăcători. 

— În faţa cui trebuie să daţi socoteală? întrebă faraonul. 

Hiram își înălţă privirile și, ridicând mâinile: 

— Luminăţia-ta știe cine-i sunt dușmani! răspunse el. 

— Să nu ne batem capul cu ei, zise faraonul. Bănuiești de ce 
te-am chemat? vreau să-mi împrumuţi câteva mii de talanţi. 

Hiram răsufla greu și se clătina atât de tare, încât faraonul îi 
îngădui să se așeze, ceea ce însemna cea mai înaltă cinste. 

După ce se așeză în voie și se odihni puţin, Hiram vorbi: 

— De ce vrea luminăţia-ta să împrumute, când poate avea 
comori uriașe? 

— Știu, când voi cuceri Ninive, îl întrerupse faraonul. Dar până 
atunci va mai trece destulă vreme, iar de bani am nevoie astăzi. 

— Nu mă gândesc la război, răspunse Hiram, ci la un lucru ce 
poate aduce vistieriei neîntârziat sume mari, și un venit anual... 

— Cum așa? 

— Îngăduie-ne și ajută-ne să săpăm un canal care să lege 
Marea Mediterană de Marea Roșie... 

Faraonul sări din jilțul său. 

— Glumești, bătrâne! spuse el. Cine se poate apuca de o 
asemenea lucrare și cine ar fi în stare să supună Egiptul la o așa 
primejdie? Marea ar putea să ne inunde ţara. 

— Care mare? Nici Marca Roșie și nici Mediterana, desigur, 
răspunse Hiram liniștit. Eu știu că preoţii-ingineri egipteni s-au 
gândit la lucrul ăsta și au socotit că e o treabă foarte bună, cea 
mai bună din lume. Numai că ei vor s-o facă singuri, ori, mai 
bine-zis, ei nu vor s-o facă faraonul. 

— Ai dovezi? întrebă Ramses. 

— Nu, n-am. Dar voi trimite la luminăţia-ta un preot care 
poate da lămuriri cu planuri și socoteli. 

— Cine-i preotul acesta? 

Hiram se gândi și, după o clipă, zise: 

— Pot avea făgăduiala luminăţiei-tale că nimeni nu va ști de 
el, în afară de noi doi? Stăpâne, el te poate sluji cu mult mai 
mult folos decât mine. Cunoaște multe taine și multe lucruri 
nedemne săvârșite de preoți. 

— Îţi făgăduiesc, răspunse faraonul. 

— Preotul este Samentu. Slujește în templul lui Set, de lângă 
Memfis. E un mare înţelept; are însă nevoie de bani și-i foarte 
ambițios. Cum marii preoţi îl umilesc, el mi-a mărturisit că, dacă 
luminăţia-ta vei îngădui, el... el poate răsturna casta preoțească. 
El îi cunoaște multe taine. O, multe! 

Ramses căzu pe gânduri. Înțelese: preotul acesta era un mare 
trădător; își dădu însă seama că-i putea aduce servicii 
însemnate. 

— Bine, răspunse faraonul, mă voi gândi la Samentu. lar 
acum, să presupunem pentru o clipă că putem construi canalul 
despre care mi-ai vorbit: ce câștig voi avea eu de aici? 

Hiram ridică mâna stângă și începu să numere pe degete: 

— În primul rând, Fenicia va da luminăţiei-tale cinci mii de 
talanţi, adică birul rămas neplătit. În al doilea rând, Fenicia va 
plăti luminăţiei-tale cinci mii de talanţi pentru dreptul de a face 
lucrările. În al treilea rând, când vor începe lucrările, vom plăti o 
dare de o mie de talanţi pe an și, pe deasupra, atâţia talanți 
câte cete de câte zece muncitori ne va da Egiptul. In al patrulea 
rând, pentru fiecare inginer egiptean vom da luminăţiei-tale 
câte un talant pe an. În al cincilea rând, când lucrările vor fi 
terminate, luminăţia-ta ne va da canalul în arendă pe timp de o 

sută de ani, iar noi vom plăti, în schimb, câte o mie de talanţi pe 
an. Să fie acesta un câștig neînsemnat? întrebă Hiram. 

— Dar acum, dar azi, întrebă faraonul, mi-aţi da cele cinci mii 
de talanţi drept bir? 

— Dacă înțelegerea va fi încheiată astăzi, vom da zece mii și 
vom mai adăuga încă vreo trei mii, drept impozit plătit înainte 
pe trei ani. 

Ramses al XIll-lea căzu iarăși pe gânduri. Nu o dată 
propuseseră fenicienii monarhilor Egiptului construcţia acestui 
canal, dar de fiecare dată întâmpinaseră împotrivirea neclintită 
a preoţilor. Înţelepţii egipteni explicaseră faraonilor că acest 
canal va expune statul la o revărsare a apelor dintre Marea 
Mediterană și Marea Roșie. 

Hiram spuse însă din nou că lucrul acesta nu se poate 
întâmplă, ceea de altfel, preoţii știau prea bine și ei. 

— Mi-ai făgăduit, zise faraonul după o clipă mai lungă de 
gândire, mi-ai făgăduit câte o mie de talanţi pe an, timp deo 
sută de ani. Mi-ai spus apoi că acest canal, săpat în nisip, e cea 
mai bună afacere din lume. Ei bine, eu nu înţeleg toate lucrurile 
astea și, drept să-ţi spun, Hiram, am unele bănuieli. 

Ochii fenicianului scăpărară: 

— Stăpâne, spuse el, îţi voi lămuri totul, dar te conjur pe 
coroana ta, pe umbra tatălui tău, să nu dezvălui nimănui taina 
aceasta. Este cea mai mare taină a preoţilor caldeeni și 
egipteni, și chiar a Feniciei. De ea depinde viitorul lumii! 

— Ce tot spui, Hiram, zise faraonul zâmbind. 

— Ție, o, rege, continuă fenicianul, ţi-au dat zeii înțelepciune, 
curaj și noblețe; deci, tu ești al nostru. Ție singur, dintre 
monarhii pământului, ţi se poate dezvălui taina, căci numai tu 
ești în stare să făptuiești lucruri măreţe. De aceea vei dobândi o 
putere atât de mare, cum încă niciun om n-a avut. 

Faraonul simți în inimă dulceata trufiei, dar se stăpâni. 

— Nu mă lăuda, glumi el, pentru ceea ce încă n-am făcut și 
spune-mi, ce foloase va avea Fenicia și statul meu de pe urma 
canalului? 

Indreptându-se în jilt, Hiram începu să vorbească cu glas 
scăzut: 

— Află, stăpâne, că la răsărit, la miazăzi și la miazănoapte de 
Asiria și de Babilon nu-i nici deșert, nici bălți pline cu lighioane 

ciudate, ci se întind împărăţii și state uriașe, uriașe. Împărăţiile 
acestea sunt atât de mari, încât pedestrimea luminăţiei-tale, 
vestită pentru marșurile ei, ar trebui să umble aproape doi ani 
neîntrerupţi spre răsărit, ca să le atingă hotarele. Ramses ridică 
din sprâncene, ca omul care îngăduie cuiva să mintă, dar care 
știe bine că-i vorba de minciuni. Hiram mișcă ușor din umeri și 
urmă mai departe: 

— La răsărit și la miazăzi de Babilon, lângă o mare uriașă, 
locuiesc cam o sută de milioane de oameni, cu regi puternici, cu 
preoţi mai înţelepţi decât cei egipteni, cu scripturi mai vechi, cu 
meșteșugari iscusiți. Popoarele acestea fac nu numai ţesături, 
mobile și vase tot atât de frumoase ca și ale egiptenilor, dar, din 
timpuri străvechi, au temple sub pământ și deasupra 
pământului, mai mari, mai strălucitoare și mai bogate decât ale 
Egiptului. 

— Vorbește, vorbește! îl întrerupse faraonul. Pe chipul lui nu 
se putea însă citi dacă cele spuse îi stârniseră curiozitatea, ori 
dacă era revoltat de minciunile auzite. 

— Ţările acestea au perle, pietre scumpe, aur, aramă, grâne, 
flori și fructe dintre cele mai ciudate. Au, în sfârșit, păduri în 
care luni întregi poţi rătăci printre copaci mai groși decât 
coloanele templelor voastre, mai înalţi decât palmierii. lar 
poporul acestor ţinuturi e simplu și blajin. Dacă luminăţia-ta ar 
trimite acolo, cu corăbiile, două din unităţile sale militare, ar 
putea cuceri o bucată de pământ mai întinsă decât tot Egiptul, 
mai bogată decât tezaurul din Labirint. Mâine, dacă luminăţia-ta 
îngăduie, îi voi trimite ţesături de-ale lor, obiecte de lemn și de 
bronz. li voi trimite, de asemenea, două boabe din minunatele 
lor balsamuri, prin care, celui care le înghite i se deschid porțile 
veșniciei, putând atinge fericirea de care numai zeii au parte. 

— Trimite-mi ţesături și lucruri de-ale lor, îl întrerupse 
faraonul. Cât despre balsamuri... n-am ce face cu ele! De 
veșnicie și de zei ne vom bucura destul după moarte. 

— lar departe, foarte departe, la răsărit de Asiria, urmă 
Hiram, se întind împărăţii și mai uriașe, cu două sute milioane 
de locuitori. 

— Ce ușor te joci cu milioanele! zâmbi faraonul. 

Hiram duse mâna la inimă. 

— Jur, glăsui el, pe duhurile strămoșilor și pe cinstea mea, că 
spun adevărul! 

Faraonul tresări; jurământul acesta, atât de solemn, îl puse pe 
gânduri. 

— Vorbește... zise el, vorbește mai departe. 

— Împărăţiile astea, continuă fenicianul, sunt foarte ciudate. 
Sunt locuite de oameni cu ochi pieziși și cu pielea galbenă. 
Popoarele lor au un împărat, numit fiu al cerului, ce cârmuiește 
prin mijlocirea unor înţelepţi, care nu-s însă preoți și nici n-au 
marea putere a celor din Egipt. Altminteri, popoarele acestea 
seamănă cu egiptenii. Își cinstesc strămoșii și poartă o 
deosebită grijă rămășițelor lor. Folosesc o scriere asemănătoare 
celei folosită de preoţii voștri. Poartă însă veșminte lungi, din 
țesături necunoscute la voi, au sandalele ca niște lavițe mici, iar 
capul și-l acoperă cu niște cutii cu vârful țuguiat. Tot așa sunt și 
acoperișurile caselor lor, ascuţite și cu marginile ridicate în sus. 
La popoarele acestea ciudate cresc un soi de păioase, mai 
rodnice decât grâul egiptean și din care fac o băutură mai tare 
ca vinul. De asemenea, mai au o plantă ale cărei frunze dau 
tărie mădularelor, voioșie cugetului și-ţi îngăduie chiar să te 
lipsești de somn. Au hârtie, pe care. Știu să o împodobească cu 
zugrăveli colorate și un fel de lut care, după ce e ars, se face 
străveziu ca sticla și sună ca metalul. Mâine, dacă luminăţia-ta 
îngăduie, îţi voi trimite câteva din minunăţiile acestor popoare. 

— Hiram, poveștile tale sunt ciudate, zise faraonul. Nu văd 
însă legătura dintre ciudăţeniile lor și canalul pe care vreţi să-l 
săpați. 

— iți voi răspunde pe scurt, zise fenicianul. Când canalul va fi 
gata, toate corăbiile feniciene și egiptene vor pluti spre Marea 
Roșie, iar de acolo mai departe și, peste câteva luni, vor ajunge 
până la împărăţiile acestea bogate, la care pe uscat este 
aproape cu neputinţă să pătrunzi. 

Și luminăţia-ta, spuse el cu ochi scânteietori, nu vezi oare 
comorile ce le vom găsi acolo? Aur, pietre scumpe, grâne, lemn? 
Jur, stăpâne, urmă el cu însufleţire, că atunci vei avea aur cu 
mult mai multă ușurință decât astăzi aramă, că lemnul va fi mai 
ieftin decât paiele, iar un sclav va costa mai puţin decât o vacă. 
Îngăduie-ne numai, stăpâne, să săpăm canalul și dă-ne în 
arendă vreo cincizeci de mii din soldații tăi... 

Ramses se însufleţi și el. 

— Cincizeci de mii de soldaţi! repetă el. Dar ce-mi dați în 
schimb? 

— l-am spus luminăţiei-tale: o mie de talanţi în fiece an 
pentru dreptul de-a face lucrările și cinci mii pentru muncitorii 
pe care-i vom hrăni și plăti noi înșine. 

— Şi-i veţi speti cu munca? 

— Să ne ferească zeii! exclamă Hiram. Nu-i doar de niciun 
folos să ni se prapădească muncitorii. Soldaţii luminăţiei-tale nu 
vor munci mai mult la canal decât muncesc astăzi la fortificaţii 
ori la pietruirea drumurilor. Dar câtă faimă pentru luminăţia-ta! 
Ce venituri pentru visteria statului! Câte foloase pentru Egipt! 
Cel mai sărac ţăran va putea să aibă coliba lui de lemn, câteva 
vite, lucruri în casă și chiar un sclav. Niciun faraon n-a ridicat 
statul atât de sus și n-a înfăptuit o atât de uriașă faptă. Ce 
însemnătate au oare piramidele, moarte și nefolositoare, faţă de 
acest canal ce va înlesni aducerea comorilor din lumea 
întreagă? 

— Și va trebui să am o armată de cincizeci de mii de ostași la 
hotarele din răsărit? 

— Firește! exclamă Hiram. Faţă de forța asta, a cărei 
întreţinere n-o să vă coste nimic, Asiria nu va cuteza să-și 
întindă mâna asupra Feniciei. 

Planul era atât de ameţitor și făgăduia atâtea câștiguri, încât 
Ramses al XIII-lea simţi cum i se învârtește capul. Se stăpâni, 
însă, și spuse: 

— Hiram, făgăduielile tale sunt frumoase. Atât de frumoase, 
încât mă tem să nu ascundă unele urmări mai puţin frumoase. 
De aceea, trebuie să mă gândesc eu însumi adânc asupra lor și 
să mă sfătuiesc cu preoții. 

— Ei nu vor consimţi niciodată de bunăvoie! strigă Hiram. 
Deși - să-mi ierte zeii cutezanţa - sunt sigur că, dacă puterea 
supremă de stat ar trece astăzi în mâinile preoţilor, peste câteva 
luni ne-ar chema chiar ei să începem construcţia. 

Ramses îl privi cu dispreț: 

— Bătrâne, lasă-mi mie grija de a-i face pe preoţi să fie 
supuși, iar tu adu-mi dovezi că tot ce ai spus este adevărat. Aș fi 
un rege tare neputincios, dacă n-aș fi în stare să înlătur piedicile 
ridicate între voinţa mea și interesele statului. 

— Ești, stăpâne, șopti Hiram ploconindu-se până la pământ, 
cu adevărat un mare monarh. 

Era noaptea târziu. Fenicianul își luă rămas bun de la faraon 
și, împreună cu Tutmozis, părăsi palatul. A doua zi, îi trimise prin 
Dagon o lădiţă cu fel de fel de bogății din țările necunoscute. 
Faraonul găsi statuete de zei, țesături și inele indiene, bucăţi 
mici de opium, iar în altă despărțitură o mână de orez, frunze de 
ceai, două cești de porțelan pictate și mai multe desene făcute 
pe hârtie și lucrate în culori și tuș. 

Cercetă totul cu cea mai mare atenție și-și mărturisi că nu 
văzuse încă așa ceva. Nici orez, nici hârtie, nici portrete de 
oameni purtând pălării ţuguiate și având ochii oblici. Acum nu se 
mai îndoia de existența unei împărăţii noi, unde totul trebuia să 
fie altfel decât în Egipt: munţii, arborii, casele, podurile, 
corăbiile... 

„Și împărăţia asta există, desigur, de secole, se gândi el, 
preoţii noștri au cunoștință de ea, îi știu bogăţiile, dar nu 
pomenesc de ele. Sunt niște trădători, firește, care vor să 
îngrădească puterea statului și să-i sărăcească pe faraoni, ca să- 
i răstoarne apoi de pe înălţimea tronului. Dar, o, strămoși și 
urmași ai mei! Vă iau pe voi drept mărturie că voi pune capăt 
acestor nemernicii. Voi înălța înțelepciunea, dar voi nimici 
făţărnicia și voi da Egiptului de ajuns timp ca să răsufle.” 
Gândind astfel, faraonul ridică ochii și-l zări pe Dagon; aștepta 
porunci. 

— Lădiţa are în ea lucruri nespus de curioase, îi zise el 
cămătarului, dar nu asta am vrut eu de la voi. 

Fenicianul se apropie pe vârful degetelor și, îngenunchind în 
fața faraonului, șopti: 

— Când luminăţia-ta va binevoi să semneze înţelegerea cu 
Hiram, Tirul și Sidonul vor pune la picioarele tale toate comorile 
lor. 

Ramses își încreți sprâncenele. Nu-i plăcea îndrăzneala 
fenicienilor, care cutezau să-i pună condiţii. Răspunse deci, 
rece: 

— Mă voi gândi și-i voi răspunde lui Hiram. Poţi pleca, Dagon. 

După ieșirea fenicianului, Ramses căzu din nou pe gânduri. Și 
mintea sa începu să se frământe. 

__ „Neguţătorii ăștia, își spuse el, mă socotesc unul de-ai lor. 
Indrăznesc chiar să-mi arate, de departe, sacul cu aur, silindu- 
mă să iscălesc înțelegerea. Nu știu dacă vreun faraon le-a 
îngăduit vreodată atâta îndrăzneală. Trebuie să-mi schimb 
purtarea. Oamenii care cad cu fața la pământ înaintea trimișilor 
lui Assar nu-mi pot spune mie: «Iscălește și-apoi vei primi». 
Șobolani nerozi de fenicieni! Abia v-aţi furișat în palatul 
faraonului și-l și socotiți gaura voastră!” 

Cu cât se gândea mai mult, cu cât își amintea mai bine 
purtarea lui Hiram și a lui Dagon, cu atât îl cuprindea o și mai 
crâncenă mânie. 

„Cum îndrăznesc, cum îndrăznesc ei să-mi pună condiţii?” 

— Hei Tutmozis! strigă faraonul. 

Acesta se ivi de îndată. 

— Ce poruncești, stăpâne? 

— Trimite un oștean mai tânăr la Dagon să-l înștiințeze că nu 
mai e creditorul meu. E prea prost pentru o atât de mare cinste. 

— Și cui îi vei da cinstea asta? 

— Nu știu încă. Va trebui să găsim pe cineva din rândurile 
neguțătorilor egipteni sau greci. La urma urmelor, vom cere 
sprijinul preoţilor. 

Vestea străbătu toate încăperile palatului și în mai puţin de un 
ceas zbură până la Memfis. In tot orașul se spunea că fenicienii 
au căzut în dizgraţia faraonului, iar spre seară, mulţimea se 
porni să prade prăvăliile veneticilor dispreţuiţi. 

Preoţii răsuflară. Herhor îi făcu chiar o vizită lui Mefres și-i 
zise: 

— Inima mea simţea că stăpânul își va întoarce faţa de la 
păgânii care sug sângele poporului. Ar trebui, socot eu, să-i 
arătăm recunoștință. 

— Și să-i deschidem, poate, chiar porţile comorilor noastre? 
întrebă aspru cucernicul Mefres. Nu te grăbi, prea cinstite... l-am 
ghicit gândurile tinerelului ăstuia și va fi vai de noi de-i vom 
îngădui o singură dată să ne cârmuiască el pe noi. 

— Dar dacă rupe legăturile cu fenicienii? 

— Va fi în câștig, fiindcă nu le va mai plăti datoriile, răspunse 
Mefres. 

— Eu cred, spuse Herhor după o clipă de gândire, că a venit 
clipa să ne căpătăm iarăși bunăvoința tânărului faraon. E aprins 

la mânie, dar știe, totuși, să fie recunoscător. M-am încredințat 
de lucrul acesta. 

— Câte vorbe, atâtea greșeli! îl întrerupse Mefres. În primul 
rând, prinţul nu-i încă faraon, fiindcă n-a fost încoronat în 
templu. În al doilea rând, nu va fi niciodată un faraon adevărat, 
fiindcă disprețuiește consacrarea arhi-sacerdotală. Și-apoi, nu 
noi avem nevoie de bunăvoința lui, ci el are nevoie de 
bunăvoința zeilor, pe care îi hulește la orice pas. 

Clocotind de mânie, Mefres se odihni o clipă, apoi continuă: 

—A stat o lună de zile în templul Hator, a ascultat 
înţelepciunea supremă și, îndată după aceea, și-a făcut de lucru 
cu fenicienii. A mai vizitat, pe deasupra, și templul zeiţei 
Astoret, de unde a răpit-o pe preoteasă, ceea ce e potrivnic 
rânduielilor tuturor credințelor. Și-a bătut joc, apoi, în văzul 
lumii, de simțămintele mele pioase. A uneltit cu oameni 
ușuratici, de teapa lui, și a furat, cu ajutorul fenicienilor, tainele 
statului. lar când s-a urcat pe tron, ba nu, am greșit, când s-a 
urcat pe primele trepte ale tronului, s-a și apucat să-i înfrunte 
pe preoţi, să-i ațâţe pe ţărani și pe soldaţi și să reînnoiască 
legăturile cu fenicienii, prietenii lui. Ești oare în stare, cinstite 
Herhor, să uiţi toate acestea? lar de nu le-ai uitat, nu pricepi 
oare ce primejdii ne ameninţă din partea băieţandrului ăstuia? 
El are doar în mână cârma navei statului, ce înaintează printre 
talazuri și stânci. Cine mă poate încredința că nebunul ăsta, 
care ieri i-a chemat pe fenicieni, iar azi s-a certat cu ei, nu va 
săvârși mâine o ispravă care să ducă statul la pieire? 

— Ce-i de făcut atunci? întrebă Herhor, privindu-l adânc în 
ochi. 

— Să-i arătăm recunoștință, ar fi o dovadă de slăbiciune din 
partea noastră. Și cum vrea bani cu orice preţ, să nu-i dăm bani! 

— Și pe urmă? Ce se va mai întâmpla pe urmă? întrebă 
Herhor. 

— Pe urmă va cârmui statul cum s-o pricepe și va mări 
armata fără bani, răspunse Mefres pornit. 

— Dar... dar dacă armata lui, înfometată fiind, va încerca să 
jefuiască templele? urmă Herhor să întrebe. 

— Ha-ha-ha! hohoti Mefres. 

Dar, devenind grav deodată și înclinându-se în faţa lui Herhor, 
spuse pe un ton batjocoritor: 

— Aceasta face parte din grijile domniei-tale. Când cineva 
cârmuiește statul de atâţia ani, trebuie să fie pregătit pentru o 
astfel de primejdie. 

— Să zicem, spuse Herhor rar, să zicem că aș găsi mijloace 
împotriva primejdiilor care ar pândi statul. Dar cucernicia-ta, 
care ești cel mai vârstnic dintre marii preoți, ai fi în stare oare să 
preîntâmpini hula ce va fi aruncată asupra castei preoțești și a 
templelor? 

Timp de o clipă, amândoi se priviră drept în ochi. 

— Intrebi dacă aș fi în stare? răspunse Mefres. Dacă sunt în 
stare? Eu nici nu trebuie să încerc. Zeii mi-au pus în mâini un 
trăsnet ce va nimici pe oricine săvârșește sacrilegiul... 

— Sssst! șopti Herhor. Fie precum spui. 

— Cu ori fără învoirea adunării preoţilor, adăugă Mefres. Când 
corabia se răstoarnă, nu-i vreme să te răfuiești cu lopătarii. 

Se despărţiră. Amândoi erau posomoriţi. În aceeași seară, 
fură chemaţi de către faraon. 

Se înfăţișară la ceasul fixat, dar nu împreună. Se ploconiră 
adânc în faţa monarhului și fiecare se opri în alt colţ, fără să se 
uite unul la celălalt. 

„Să se fi certat oare între ei? gândi Ramses. N-ar strica de 
loc.” 

Peste o clipă, intrară Sem și Pentuer. Atunci Ramses se așeză 
pe un jilţ înalt, arătă celor patru preoţi niște taburete joase în 
faţa sa și spuse: 

— Măriţi preoţi! Nu v-am poftit până în clipa asta la sfat, 
deoarece toate poruncile mele priveau doar treburi ostâșești. 

— Ai avut tot dreptul, luminăţia-ta, îl întrerupse Herhor. 

— De aceea, am făcut tot ce-am putut spre a întări într-un 
timp cât mai scurt puterea de apărare a statului. Am înfiinţat 
două școli noi pentru ofiţeri și am închegat la loc cinci din 
unităţile militare desființate. 

— Ai avut tot dreptul, stăpâne, zise Mefres. 

— Despre celelalte îmbunătățiri militare nici nu mai 
pomenesc, deoarece pe voi, măriţi preoţi, nu vă privesc lucrurile 
astea. 

— Ai dreptate, stăpâne, rostiră Mefres și Herhor într-un glas. 

— Dar mai este încă un lucru, zise faraonul, mulțumit de 
aprobarea demnitarilor săi, la a căror împotrivire se aștepta. Se 

apropie ziua înmormântării divinului meu părinte, iar vistieria nu 
are destui bani. 

Mefres se ridică de pe taburetul său și zise: 

— Osiris-Mer-amen-Ramses a fost un monarh drept, care a 
dăruit poporului său liniște îndelungată, iar zeilor slavă. Îngăduie 
deci, luminăţia-ta, ca înmormântarea unui faraon atât de pios să 
se facă pe cheltuiala templelor. 

Ramses al XIII-lea fu cuprins de uimire: era mișcat de omagiul 
adus tatălui său. Tăcu, ca și cum n-ar fi găsit răspunsul potrivit; 
apoi, după câteva clipe, zise: 

— Vă sunt nespus de recunoscător pentru cinstea ce-o arătați 
tatălui meu, egalul zeilor. Ingădui funeraliile pe care vreți să i le 
faceți și, încă o dată, vă mulţumesc nespus. Se opri, își propti 
fruntea în mână și căzu pe gânduri, ca și cum s-ar fi luptat cu 
sine însuși. Deodată, ridică fruntea. Fața îi era însuflețită, ochii îi 
luceau. 

— Sunt mișcat de dovada recunoștinței voastre, măriţi preoți. 
Dacă amintirea tatălui meu vă este atât de scumpă, nu veti 
avea, desigur, nimic nici împotriva mea. 

— Luminăţia-ta se îndoiește oare de acest lucru? îl întrerupse 
marele preot Sem. 

Așa e, continuă faraonul, v-am bănuit pe nedrept că uneltiţi 
împotriva mea. Dar vreau să dreg totul și voi fi sincer cu voi. 

— Fie ca zeii să binecuvânteze, luminăţia-ta! zise Herhor. 

— Vă voi vorbi deci deschis. Divinul meu tată, din pricina 
vârstei, bolii și poate a îndeletnicirilor sale preoțești, n-a putut 
să consacre atâta putere și vreme treburilor statului cât pot eu. 
Sunt tânăr, sănătos, liber, vreau deci să cârmuiesc și voi cârmui 
singur. Așa cum războinicul trebuie să-și călăuzească oastea pe 
propria sa răspundere și după propriul său plan, la fel voi călăuzi 
și eu statul. Aceasta este voința mea hotărâtă și nu voi renunţa 
la ea. Știu însă că, oricât de încercat aș fi eu, tot nu m-aș putea 
lipsi de slujitori credincioși, de sfetnici înţelepţi. De aceea, vă voi 
cere uneori părerea asupra feluritelor treburi. 

— Doar pentru asta suntem în marele tău sfat, adăugă 
Herhor. 

— Da, așa-i, zise faraonul tot mai însufleţit, mă voi folosi de 
ajutorul vostru chiar din clipa aceasta, de îndată. 

— Poruncește, stăpâne, zise Herhor. 

— Vreau să îmbunătățesc traiul poporului egiptean. Dar cum, 
în asemenea treburi, măsurile prea pripite ar putea aduce 
pagube, vreau pentru început să-i dăruiesc un lucru mărunt: 
după șase zile de muncă, cea de-a șaptea să fie de odihnă. 

— Așa a fost pe timpul domniei celor optsprezece dinastii. 
Dreptul acesta este străvechi cât Egiptul, spuse Pentuer. 

— Odihna din ziua a șaptea înseamnă cincizeci de zile 
nelucrătoare pe an de fiecare muncitor; fiecare stăpân va avea 
deci o pagubă de 50 de drahme. lar la un milion de muncitori, 
statul va pierde zece mii de talanţi pe an, socoti Mefres. Noi ne- 
am gândit la asta, în templele noastre! adăugă el. 

— Așa-i, zise Pentuer plin de vioiciune. Vor fi pierderi, dar 
numai în primul an. Fiindcă atunci când poporul își va întări 
puterile prin zilele de odihnă, în anii următori rodul muncii lui va 
fi cu mult mai mare. 

— E adevărat, răspunse Mefres. Dar, oricum, pentru primul an 
trebuie să ai cele zece mii de talanţi, iar eu socot că n-ar strica 
nici douăzeci de mii de talanti. 

— Ai dreptate, spuse faraonul. Faţă de schimbările pe care 
vreau să le fac în statul meu, douăzeci și chiar treizeci de mii de 
talanţi nu vor fi o sumă prea mare. De aceea, adăugă el repede, 
voi avea nevoie de ajutor din partea voastră, mariţi preoți. 

— Fiecare năzuinţă a ta o vom sprijini bucuros prin rugăciunile 
și procesiunile noastre, preciză Mefres. 

— Bine, rugaţi-vă și îndemnați poporul întru aceasta. Dar, pe 
deasupra, daţi statului treizeci de mii de talanţi, spuse faraonul. 

Marii preoți tăcură. Faraonul aşteptă o clipă, apoi se întoarse 
către Herhor: 

— Taci, sfinția-ta? 

— Tu însuţi ai spus, stăpâne, că vistieria nu are bani nici 
pentru înmormântarea lui Osiris-Mer-amen-Ramses. Nu pot ghici 
dar de unde vom lua cei treizeci de mii de talanti. 

— Dar comorile Labirintului? 

— Ele sunt ale zeilor și nu pot fi atinse decât în clipa când 
statul s-ar afla în cea mai mare primejdie, răspunse Mefres. 

Ramses al XIII-lea clocoti de mânie. 

— Nu ţăranii, strigă el lovind cu pumnul în minerul jilțului, ci 
eu sunt cel ce am nevoie de banii aceștia! 

— Luminăţia-ta, spuse Mefres, poate în răstimpul unui an să 
dobândească mai mult de treizeci de mii de talanţi, iar Egiptul 
de două ori pe-atâta. 

— În ce chip? 

— Nespus de simplu, zise Mefres. Poruncește, stăpâne, să fie 
alungaţi fenicienii peste hotare. 

S-ar fi putut crede că faraonul se va năpusti asupra 
cutezătorului preot; se făcu numai palid, buzele începură să-i 
tremure și ochii îi ieșiră din orbite. Se stăpâni însă într-o clipă și, 
pe un ton uimitor de liniștit, zise: 

— Bine, ajunge... Dacă numai astfel de sfaturi sunteţi în stare 
să-mi daţi, mă voi lipsi de ele. Fenicienii au doar semnăturile 
noastre, care ne silesc să le înapoiem cinstit banii ce ni i-au dat. 
Oare la asta nu te-ai gândit, Mefres? 

— lertare, luminăţia-ta, dar în clipa aceasta mă gândeam la 
altceva. Strămoșii tăi, stăpâne, nu pe papirus, ci pe bronz și 
piatră au însemnat că darurile aduse de ei zeilor și templelor 
sunt și vor fi în veci ale zeilor și ale templelor. 

— Şi ale voastre, zise faraonul batjocoritor. 

— În măsura în care, răspunse temerarul preot, statul îţi 
aparţine ţie, stăpâne. Păzim comorile acestea și le înmulţim, dar 
să le irosim n-avem dreptul. 

Fierbând de mânie, faraonul părăsi adunarea și se duse în 
odaia sa. Işi dădu seama înspăimântător de limpede de situaţia 
în care se afla. Nu se mai îndoia acum de ura preoţilor. Erau 
aceiași demnitari ameţiţi de trufie care anul trecut îi refuzaseră 
steagul de oaste Menfi și care numai atunci îl făcuseră locţiitor 
când li se păruse lor că, părăsind palatul, făcuse un act de 
umilință. Aceiași care îi pândiseră fiecare mișcare și scriseseră 
înștiinţări despre el, dar care lui, moștenitorul tronului, nu-i 
spuseseră nici măcar despre înțelegerea cu Asiria. Aceiași care îl 
înșelaseră în templul zeiței Hator, iar lângă Lacurile Sodice îi 
uciseseră prizonierii, cărora el le făgăduise iertarea. Faraonul își 
aduse aminte de ploconelile lui Herhor, de privirile lui Mefres, de 
glasul amândurora. De sub pojghiţa umilinţei răbufnea, în fiece 
clipă, trufia și disprețul lor. El are nevoie de bani, iar ei îi 
făgăduiesc rugăciuni, cutezând chiar să-i spună că nu-i el 
singurul cârmuitor al Egiptului. Tânărul monarh zâmbi fără să 
vrea; îi venise în minte povestea unor păstori simbriași, care 

spun stăpânului că n-are dreptul să facă cu turma lui tot ce 
poftește el. În realitate, nu era însă nimic de râs. Vistieria mai 
avea poate o mie de talanţi, care, judecând după cheltuielile de 
până atunci, puteau ajunge pentru șapte, cel mult zece zile. Și 
apoi? Ce vor spune demnitarii, slujbașii și mai ales armata, 
lăsată nu numai fără plată, ci pur și simplu flămândă? Preoţii 
știau situaţia în care se afla faraonul, iar dacă nu voiau să-l 
ajute, însemna că vor să-l piardă. Să-l piardă și încă în răstimp 
de numai câteva zile, înainte chiar de înmormântarea tatălui 
său. 

Ramses își aminti o întâmplare din copilărie. 

Era în școala preoțească. La sărbătoarea zeiței Mut, printre 
alte petreceri, fusese adus și cel mai vestit măscărici din Egipt. 
Acesta juca rolul unui om nefericit. Când poruncea, nimeni nu-l 
asculta, la mânia lui se răspundea prin râsete, iar când, dorind 
să-i pedepsească pe cei care râdeau de el, pusese mâna pe 
topor, toporul se rupsese în mâinile lui. În sfârșit, sloboziseră un 
leu ca să se năpustească asupră-i, iar când eroul, fără apărare, 
începuse să fugă, se văzuse bine că nu-l fugărea un leu, ci un 
porc în piele de leu. Copii și dascăli râseră cu lacrimi de aceste 
întâmplări, în timp ce micul prinţ era posomorât; i se făcuse milă 
de omul care, apucându-se de lucruri mari, se prăbușise în 
mijlocul batjocurii tuturor. 

Intâmplarea aceasta și simțămintele încercate atunci 
reînviaseră astăzi în mintea faraonului. 

„Asta vor să facă din mine!” gândi el. 

II cuprinse disperarea. Simţi că, în clipa când va fi cheltuit 
ultimul talant, puterea i se va sfârși, iar o dată cu ea și viața. 

Deodată însă, gândurile îi luară altă întorsătură. Se opri în 
mijlocul camerei și cugetă: „Ce rău mi se poate întâmpla? Doar 
moartea. Voi pleca la slăviţii mei strămoși, la Ramses cel Mare. 
Lor însă nu le pot spune că am pierit fără să mă apăr. După 
nenorocirile vieții pământești, ar cădea asupră-mi rușinea 
veșnică”. 

Era cu putinţă ca el, învingătorul de la Lacurile Sodice, să se 
plece în fața unui pumn de făţarnici, cu care o oștire asiatică nici 
n-ar avea prea mult de furcă? Așadar, pentru că Mefres și 
Herhor vor să cârmuiască Egiptul și pe faraon, armata trebuie să 

sufere de foame, iar un milion de ţărani să nu se bucure de 
odihnă? 

Templele nu fuseseră oare ridicate de către strămoşii lui? Nu 
le umpluseră ei cu trofee? Și cine a câștigat bătăliile: preoţii sau 
oștenii? Cine are deci dreptul să dispună de aceste comori: 
preoţii, ori faraonul și armata lui? Tânărul monarh ridică din 
umeri și-l chemă pe Tutmozis. Cu toate că era noaptea târziu, 
acesta se înfăţișă numai decât: 

— Ştii că preoţii n-au vrut să-mi împrumute bani, iar vistieria e 
goală? 

Tutmozis luă poziţie de drepţi. 

— Poruncești, măria-ta, să-i aruncăm în temniţă? întrebă el. 

— Ai face una ca asta? 

— În Egipt nu se află oștean care să șovăie în împlinirea 
poruncii stăpânului și căpeteniei lui. 

— Atunci, vorbi rar faraonul, atunci nu trebuie să întemnițați 
pe nimeni. Am prea mare încredere în mine și prea mult dispreţ 
pentru ei. Leșul, pe care omul îl întâlnește la drumul mare, nu-l 
închide într-o ladă ferecată, ci îl ocolește. 

— Hienele se închid însă în cușcă, șopti Tutmozis. 

— Încă-i prea de timpuriu, răspunse Ramses. Trebuie să fiu 
binevoitor cu acești oameni, cel puţin până la înmormântarea 
tatălui meu. Altfel sunt în stare să-i batjocorească în vreun fel 
mumia și să-i tulbure liniștea sufletului. Mâine te vei duce dar la 
Hiram și-i vei spune să mi-l trimită pe preotul despre care am 
vorbit. 

— Voi îndeplini porunca. Trebuie însă să-ţi amintesc că 
mulțimea a atacat astăzi casele fenicienilor din Memfis. 

— Ce spui! N-ar fi trebuit s-o facă. 

— De asemenea, continuă Tutmozis, din clipa în care 
luminăţia-ta i-ai poruncit lui Pentuer să cerceteze starea 
țăranilor și muncitorilor, se pare că preoţii îi ațâță pe nomarhi și 
pe nobili. Le spun că vrei să ruinezi nobilimea în folosul 
țăranilor. 

— Și nobilimea crede? 

— Sunt și de cei care cred. Dar sunt alţii care spun fățiș că 
asta-i o uneltire a preoților împotriva ta. 

— Dar dacă aș vrea, într-adevăr, să îmbunătățesc soarta 
țăranilor? întrebă faraonul. 

— Vei face, stăpâne, cum vei crede mai bine, răspunse 
Tutmozis. 

— O, strașnic răspuns, n-am ce zice! exclamă Ramses voios. 
Fii liniștit și spune nobililor nu numai că nu vor pierde nimic 
îndeplinind poruncile mele, ci, dimpotrivă, li se va îmbunătăţi 
situaţia și autoritatea lor va crește. Bogăţiile Egiptului trebuie să 
fie până la urmă smulse din mâinile celor nevrednici și date 
slujitorilor credincioși. 

Faraonul își luă rămas bun de la favoritul său și, mulţumit, se 
duse să se odihnească. Disperarea de o clipă i se părea acum 
vrednică de râs. A doua zi, pe la amiază, fu vestit de venirea 
unor trimiși ai neguţătorilor fenicieni. 

— Te pomenești că vor să se plângă de jefuirea caselor lor? 
întrebă faraonul. 

— Nu, răspunse Tutmozis, vor să ţi se închine. 

Intr-adevăr, vreo zece fenicieni, în fruntea cărora se afla 
Rabsun, veniseră cu daruri. Când apăru faraonul, căzură cu faţa 
la pământ, iar Rabsun spuse că, potrivit unui vechi obicei, 
cutează să aducă o umilă jertfă la picioarele monarhului care le 
dă viaţă, iar averii lor siguranță. Așezară apoi pe mese tăvi, 
lanţuri de aur și pocale pline cu giuvaeruri. Rabsun depuse la 
picioarele tronului și o tipsie cu un papirus, în care fenicienii se 
angajau să dea armatei toate cele de trebuinţă, în valoare de 
două mii de talanţi. Era un dar bogat, fiindcă, cu tot ce 
aduseseră fenicienii, făcea laolaltă trei mii de talanţi. 

Faraonul răspunse foarte binevoitor, făgăduind ocrotirea sa 
neguţătorilor credincioși, care se despărţiră de el fericiţi. 

Ramses al XIll-lea răsuflă ușurat. Golirea vistieriei și 
necesitatea folosirii unor măsuri violente împotriva preoţilor era 
înlăturată pentru încă zece zile. 

Seara, tot prin mijlocirea lui Tutmozis, veni în odaia 
faraonului, Hiram. De data aceasta, nu se plânse de oboseală, ci 
căzu cu faţa la pământ și, cu o voce jalnică, îl blestemă pe 
prostănacul de Dagon. 

— Am aflat, zise el, că ticălosul acela a cutezat să 
reamintească luminăţiei-tale despre înţelegerea privitoare la 
canalul spre Marea Roșie. De s-ar prăpădi o dată, nemernicul de 
el! Lepra să-l mănânce și copiii să-i ajungă porcari! lar tu, 
stăpâne, poruncește și, câte bogății are Fenicia, toate le va 

pune la picioarele tale, fără niciun înscris ori înţelegere. Ce, 
suntem noi oare asemenea asirienilor ori preoţilor, adăugă el în 
șoaptă, ca să nu ne fie de ajuns un singur cuvânt al unui atât de 
puternic monarh? 

— Dar dacă eu, Hiram, ţi-aș cere într-adevăr o sumă mare? 
întrebă faraonul. 

— Cât de mare? 

— Treizeci de mii de talanţi, de pildă. 

— Chiar în clipa asta? 

— Nu, în timp de un an. 

— O vei avea, luminăţia-ta, răspunse Hiram fără să stea pe 
gânduri. 

Faraonul fu uimit de atâta dărnicie. 

— Bine. Dar trebuie să vă dau zălog... 

— Numai de formă, răspunse fenicianul. Ne vei da minele, ca 
să nu trezim bănuielile preoților. De n-ar fi ei, Fenicia ţi s-ar 
dărui întreagă, fără zălog și fără înscrisuri. 

— Dar canalul? Va trebui să semnez de îndată înțelegerea? 
întrebă faraonul. 

— Nu, câtuși de puţin. Luminăţia-ta va încheia înţelegerea cu 
noi când va binevoi. _ 

Lui Ramses i se păru că se înalţă în slava cerului. In clipa 
aceea, simţi tot farmecul puterii de faraon - și asta datorită 
fenicienilor. 

— Hiram! zise el, neputându-se stăpâni, vă dau astăzi vouă, 
fenicienilor, încuviințarea de a construi canalul care va lega 
Marea Mediterană de Marea Roșie. 

Bătrânul căzu la picioarele faraonului. 

— Ești cel mai mare rege pe care l-a văzut pământul! strigă 
el. 

— Deocamdată n-ai voie să spui nimănui nimic, fiindcă 
dușmanii gloriei mele veghează. Dar, ca să fii sigur de 
făgăduinţa mea, îţi dau inelul acesta. Faraonul își scoase de pe 
deget inelul împodobit cu o piatră sfinţită, pe care era înscris 
numele lui Horus, și-l puse în degetul fenicianului. 

— Averea întregii Fenicii stă la picioarele tale! mai spuse 
Hiram, încă o dată, mișcat. Vei făptui, stăpâne, un lucru ce va 
aduce slavă numelui tău, până când soarele se va stinge. 

Faraonul îmbrăţișă capul lui cărunt și-l pofti să se așeze. 

— Așadar, suntem înţeleși, zise el după o clipă, și nădăjduiesc 
că înțelegerea noastră va aduce bunăstare și pentru Egipt, și 
pentru Fenicia. 

— Pentru omenirea întreagă! adăugă Hiram. 

— Spune-mi acum, prințe, cum de ai atâta încredere în mine? 

— iți cunosc firea nobilă și dacă, stăpâne, n-ai fi faraon, după 
câţiva ani ai ajunge cel mai de seamă neguţător fenician și 
căpetenia consiliului nostru. 

— Să zicem că așa ar fi, răspunse Ramses. Numai că eu, spre 
a-mi putea ţine făgăduielile, trebuie mai întâi să-i strivesc pe 
preoți. E vorba de o bătălie, iar rezultatul ei nu e sigur. 

Hiram zâmbi și spuse: 

— Stăpâne, dacă am fi atât de nelegiuiţi și te-am părăsi 
astăzi, când vistieria ta e goală iar dușmanii cutezători, ai pierde 
lupta. Fiindcă omul lipsit de mijloace pierde repede curajul, iar 
de la un faraon sărac, își întorc faţa și demnitarii, și supușii, și 
armata. Dar dacă tu, stăpâne, pe lângă armata și ofițerii tăi, ai 
aurul și iscoadele noastre, vei avea cu preoții doar atâta necaz 
cât are elefantul cu scorpionul. De-abia vei pune piciorul pe ei, 
că vor fi de îndată striviţi. Dar asta nu-i treaba mea. În grădină 
așteaptă marele preot Samentu, căruia i-ai poruncit să vină. Eu 
mă dau la o parte; acum a sosit rândul lui. De la procurarea 
banilor, însă, nu mă dau în lături și până la treizeci de mii de 
talanti poţi dispune de pe-acum. Căzu din nou cu faţa la pământ 
și ieși, făgăduind să-l trimită îndată pe Samentu. 

Peste o jumătate de ceas, marele preot apăru. Așa cum se 
cerea unui închinător al lui Set, nu-și rădea barba roșcată, nici 
părul pletos; avea faţa aspră, dar ochii plini de înţelepciune. Se 
ploconi fără umilinţă exagerată și suportă liniștit privirea 
faraonului, care-l sfredelea până în adâncul sufletului. 

— Așază-te, îi spuse faraonul. 

Marele preot se așeză pe pardosea. 

— Imi placi, zise Ramses. Ai ţinută și înfățișare de hicsos, iar 
hicsoșii sunt cei mai de ispravă soldați ai armatei mele. Apoi îl 
întrebă pe neașteptate: 

— Tu i-ai spus lui Hiram despre înţelegerea preoţilor noștri cu 
asirienii? 

— Eu, răspunse Samentu, fără să lase ochii în jos. 

— Ai fost părtaș la această josnicie? 

— Nu. Am tras cu urechea. În temple, ca și în palatele 
luminăţiei-tale, zidurile sunt străbătute de canale prin care, 
chiar din vârful pilonilor, se poate auzi ce se vorbește în 
subterane. 

— Dar din subterane li se poate vorbi celor care se află în 
odăile de sus? întrebă faraonul. 

— Ca și cum zeii ar da sfaturi, adăugă preotul netulburat. 

Faraonul zâmbi. Așadar, bănuiala că preoţii, și nu duhul 
tatălui său, îi vorbiseră lui și mamei sale, fusese adevărată! 

— De ce ai încredinţat fenicienilor o atât de mare taină de 
stat? întrebă Ramses. 

— Fiindcă am vrut să împiedic încheierea unei păci rușinoase 
și dăunătoare, atât nouă cât și Feniciei. 

— Ai fi putut să-l vestești pe vreunul dintre demnitarii 
egipteni. 

— Pe cine? întrebă preotul. Pe aceia care sunt neputincioși în 
fața lui Herhor sau pe aceia care m-ar fi învinuit înaintea lui și 
mi-ar fi pregătit o moarte cumplită? l-am spus lui Hiram pentru 
că el îi cunoaște pe marii noștri slujbași pe care eu nu-i văd 
niciodată. 

— Și de ce Herhor și Mefres au încheiat o asemenea pace? îl 
cercetă faraonul. 

— După părerea mea, oamenii aceștia sunt slabi de minte și 
au fost înfricoșaţi de Beroes, marele preot caldeean, care le-a 
spus că asupra Egiptului va stărui timp de zece ani o mare 
primejdie și că, începând războiul cu Asiria în timpul acesta, 
vom fi învinși., 

— Și ei au crezut? 

— Se pare că Beroes le-a arătat tot felul de minuni. S-a și 
înălțat chiar deasupra pământului. Lucru ciudat, firește, dar nu 
înţeleg de ce să pierdem Fenicia numai fiindcă Beroes știe să se 
înalțe în văzduh. 

— Nici tu nu crezi, așadar, în minuni? 

— Depinde de minuni, răspunse Samentu. Se pare că Beroes 
face într-adevăr lucruri neobișnuite; preoții noștri însă nu fac 
decât să înșele și poporul și monarhii. 

— Urăști casta preoțească? 

Samentu își încrucișă mâinile. 

— Nici ei nu mă suferă. Și ce-i mai rău e că sunt umilit pentru 
faptul că-l slujesc pe Set. Dar ce fel de zei or fi aceia cărora 
trebuie să le miști capul și mâinile cu ajutorul sforilor? Sau ce fel 
de preoţi sunt aceia care se prefac pioși și umiliţi, dar au câte 
zece femei deodată, cheltuiesc mai mult de zece talanţi pe an, 
fură jertfele de pe altare și nu sunt cu mult mai înţelepţi decât 
învăţăceii școlii superioare? 

— Dar tu iei daruri de la fenicieni? 

— Dar de la cine să iau? Numai fenicienii îl cinstesc cu 
adevărat pe Set și se tem de el să nu le scufunde corăbiile. lar la 
noi - doar săracii. Dacă m-aș mulţumi numai cu jertfele lor, am 
muri de foame, eu și copiii mei. 

Faraonul își zise în gând că preotul acesta nu era totuși un om 
rău, deși trădează tainele templelor. Pe lângă asta, spunea 
adevărul și părea a fi un om înţelept. 

— Ai auzit ceva, întrebă din nou faraonul, despre canalul care 
va uni Marea Mediterană cu Marea Roșie? 

— Da. Sunt câteva sute de ani de când inginerii noștri au 
întocmit planul. 

— Și de ce nu l-au executat până acum? 

— Fiindcă preoţii se tem să nu pătrundă în Egipt popoare 
străine, care ar putea să submineze religia și, o dată cu aceasta, 
veniturile lor. 

— E adevărat oare ceea ce mi-a spus Hiram despre popoarele 
care locuiesc în răsăritul îndepărtat? 

— Cât se poate de adevărat. Avem de multă vreme cunoștință 
despre ele și cam la fiecare zece ani primim de acolo câte un 
giuvaer, un desen ori altceva. 

Faraonul căzu din nou pe gânduri, apoi îl întrebă, pe 
neașteptate: 

— Când te voi face sfetnicul meu, îmi vei sluji cu credință? 

— Voi sluji luminăţiei-tale pe viaţă și pe moarte. Dar... dacă aș 
fi sfetnicul tronului, s-ar indigna preoții, care mă urăsc. 

— Nu socoți că pot fi răsturnați? 

— Și încă nespus de ușor! răspunse Samentu. 

— Care ti-ar fi planul, dacă ar fi nevoie să scap de ei? 

— Ar trebui să punem stăpânire pe comorile Labirintului, zise 
preotul. 

— Ai nimeri până la ele? 

— Am unele indicaţii; celelalte mijloace le voi găsi, fiindcă știu 
unde să caut. 

— Și mai departe? întrebă faraonul. 

— Vor trebui daţi în judecată Mefres și Herhor pentru trădarea 
statului și pentru legăturile lor tainice cu Asiria. 

— Dar dovezile? 

— Le vom găsi cu ajutorul fenicienilor, răspunse preotul. 

— Nu se va ivi de aici nicio primejdie pentru Egipt? 

— Niciuna. Acum patru sute de ani, faraonul Amenhotep al IV- 
lea a răsturnat puterea preoţilor și a statornicit credinţa într-un 
singur zeu, Ra Harmahis. Cu acest prilej, se înţelege, a luat și 
comorile din templele celorlalţi zei. Și se știe că atunci nici 
poporul, nici armata, nici nobilimea n-au sărit să-i apere pe 
preoți. Cu atât mai mult astăzi, când vechea credinţă a slăbit 
atât de mult! 

— Cine l-a ajutat pe Amenhotep? întrebă faraonul. 

— Un preot de rând, Ey. 

— Dar care după moartea lui Amenhotep al IV-lea i-a moștenit 
tronul, zise Ramses, uitându-se adânc în ochii preotului. 

Dar Samentu răspunse liniștit: 

— Ceea ce dovedește că Amenhotep a fost un monarh 
neputincios, care se îngrijea mai mult de cinstirea lui Ra decât 
de treburile statului. 

— Într-adevăr, ești un adevărat înțelept! zise Ramses. 

— Supus luminăţiei-tale. 

— Te numesc sfetnicul meu, zise faraonul. În cazul acesta, nu 
mă poţi vizita pe ascuns, ci vei locui la mine. 

— lartă-mă, stăpâne, dar atâta timp cât preoţii din marele sfat 
preoţesc nu vor fi aruncaţi în temniţă pentru înțelegere cu 
dușmanii statului, prezenţa mea în palat poate aduce mai multă 
pagubă decât folos. Așa că îţi voi sluji și îți voi da sfaturi, dar 
numai în taină. 

— Şi vei găsi calea care duce la comorile Labirintului? 

— Făgăduiesc, măria-ta. Inainte de a te întoarce din Teba, voi 
izbuti. lar când vom muta comorile în palat, când vor fi pedepsiţi 
Herhor și Mefres, pe care îi poţi apoi ierta, atunci, cu îngăduinţa 
luminăţiei-tale, mă voi putea arăta la față și voi înceta de a mai 
fi preotul lui Set, care înfricoșează oamenii îndepărtându-i de 
mine. 

— Și socoţi ca totul va merge bine? 

— O jur pe viaţa mea! strigă preotul. Poporul te iubește, așa 
că poate fi ușor răsculat împotriva slujitorilor trădători. Armata 
îți este supusă, cum n-a fost nici unuia dintre faraoni, de la 
Ramses cel Mare încoace. Deci, cine se va împotrivi? Pe 
deasupra, îi ai de partea ta pe fenicieni și banii lor, puterea cea 
mai mare din lume! 

Când Samentu își luă rămas bun, faraonul îi îngădui să-i 
sărute picioarele și-i dărui un lanţ greu, de aur, și o brățară 
împodobită cu safire. Puţini erau demnitarii care căpătau o atât 
de mare cinste, după ani îndelungi de slujbă. 

Vizita și făgăduielile lui Samentu umplură inima faraonului de 
curaj. O, de-ar putea obţine comorile Labirintului! Cu o mică 
parte din preţul lor ar scăpa nobilimea de datoriile făcute la 
fenicieni, ar îmbunătăţi soarta ţăranilor și ar răscumpăra 
bunurile zălogite. Și cu câte construcţii s-ar îmbogăţi statul! 
Comorile Labirintului ar putea înlătura toate lipsurile în care se 
zbătea. Ce folos că fenicienii îi oferă un împrumut mare? Banii 
vor trebui cândva înapoiaţi, împreună cu dobânzile; iar mai 
curând sau mai târziu va trebui lăsat în zălog și ce-a mai rămas 
din pământurile faraonului. Ar putea fi deci vorba doar de 
amânarea ruinei, nu de ocolirea ei. 

Capitolul XVII 


Primăvara începu pe la mijlocul lunii Famenut, adică ianuarie. 
Egiptul întreg căpătă culoarea grâului ce dă colț, iar fâșiile negre 
ale ogoarelor forfoteau de mulţimea ţăranilor, care semănau 
niprală, mazăre, fasole și orz. În aer plutea mireasma florilor de 
portocal. Apele se retrăgeau tot mai mult, dezvelind zilnic noi 
petice de pământ. 

Pregătirile pentru înmormântarea lui Osiris-Mer-amen-Ramses 
erau pe sfârșite. Venerata mumie a faraonului fusese închisă 
într-un sicriu alb, al cărui capac oglindea credincios trăsăturile 
mortului. Faraonul, cu ochii săi smălțuiţi, părea că privește, iar 
divinul său chip exprima o tristeţe blajină, dar nu după lumea pe 
care o părăsise, ci pentru oamenii osândiţi la chinurile vieții 
pământești. Pe cap avea tichia egipteană cu dungi albe și 
albastre, la gât coliere de pietre preţioase, pe piept o amuletă 
înfățișând un om îngenuncheat și cu mâinile încrucișate iar pe 
picioare altele, cu chipuri de zei, de păsări sfinte și de ochi 
neîntrupaţi, ce priveau parcă din afara mumiei, din văzduh. 

Astfel pregătite, rămășițele pământești ale faraonului 
odihneau pe un pat neprețuit, într-un mic sanctuar de cedru, ai 
cărui pereţi, acoperiţi cu inscripţii, povesteau despre viața și 
faptele celui ce odihnea. Deasupra trupului său atârna un 
minunat uliu cu chip de om, iar lângă pat veghea, zi și noapte, 
un preot travestit în Anubis, zeul înmormântării, cel cu cap de 
șacal. 

| se mai pregătise, pe deasupra, și un sarcofag greu, de 
bazalt, care constituia sicriul exterior al mumiei. Sarcofagul 
avea și el formele și trăsăturile faraonului, era acoperit cu 

inscripţii și cu chipuri de oameni care se roagă, de păsări sfinte 
și de cărăbuși. 

In cea de-a șaptesprezecea zi a lunii Famenut, mumia, 
împreună cu sanctuarul și sarcofagul ei, fu transportată din 
cetatea morţilor la palat și așezată în sala cea mare. În scurtă 
vreme, sala se umplu de preoţi, de curteni și de slujitori ai 
fostului faraon, care cântau cu toţii imnuri funebre. Femeile 
plângeau atât de tare, încât bocetele lor se auzeau și pe celălalt 
mal al Nilului. 

— O, stăpâne! O, domnul nostru! strigau ele, de ce ne 
părăsești? Tu, care erai așa de frumos și așa de bun! Tu, care 
stăteai bucuros de vorbă cu noi, de ce oare taci acum? îți plăcea 
tovărășia noastră, iar acum de ce rămâi atât de departe de noi? 

In timpul acesta, preoţii cântau: 

Corul I: „Eu sunt Tum, unul singur. 

Corul II: Eu sunt Ra, în cea dintâi strălucire a sa. 

Corul I: Sunt zeul din el însuși născut. 

Corul II: Care-și dă singur nume și pe care nimeni nu-l oprește 
printre zei. 

Corul l: Cunosc numele marelui zeu care-i acolo. 

Corul ll: Căci eu sunt marea pasăre Bertu%, care vede totul.”8! 

După două zile de bocete și de ceremonii, se opri în fața 
palatului un car mare, ce semăna cu o luntre. Era împodobit cu 
capete de berbeci și cu evantaie din pene de struţ, iar deasupra 
baldachinului se înălța vulturul și ureusul, șarpele aurit, 
însemnul puterii faraonului. 

Pe carul acesta fu așezată mumia, cu toată împotrivirea 
deznădăjduită a femeilor de la curte. Unele se agățau de 
sarcofag, altele implorau preoţii să li-l lase pe bunul lor stăpân, 
iar altele se zgâriau pe faţă și-și smulgeau părul, lovindu-i chiar 
pe cei care duceau sarcofagul. 

Țipetele erau îngrozitoare. 

In sfârșit, după ce trupul sacru al faraonului fu așezat, carul se 
urni, în mijlocul mulţimii care umplea un loc imens, între Palat și 
Nil. Se vedeau printre ei oameni mânijiţi cu noroi, zgăriaţi, 
îmbrăcaţi în straie de doliu și care se tânguiau în gura mare. 
Alături de ei, de-a lungul drumului, se aflau, potrivit ritualului 
funebru, din loc în loc, numeroase coruri. 


8 Personifica, în mitologia Egiptului antic, răsăritul soarelui. 
51 Cartea Morților (n. A.). 

Corul I: „Spre apus, spre casa lui Osiris te îndrepţi tu, cel mai 
bun dintre oameni, cel care ai urât prefăcătoria. 

Corul II. Spre apus! Omul care iubea atât de mult adevărul, 
urând minciuna, nu va mai înflori! 

Corul cărăușilor. Pășiţi spre apus, voi, boilor, trageţi carul 
mortuar, spre apus! Stăpânul vostru vine în urma voastră. 

Corul III: Spre apus, spre apus, spre împărăţia celor drepţi! 
Locul pe care l-ai îndrăgit geme și plânge după tine. 

Mulțimea: Mergi în pace, la Abidos! Tie să ajungi în pace în 
apusul tieban! 

Corul bocitoarelor: O, stăpânul nostru, o, stăpânul nostru, 
când tu pleci spre apus, plâng până și zeii. 

Corul preotilor. El, cel mai slăvit dintre oameni, este fericit, 
fiindcă soarta îi îngăduie să odihnească în mormântul ce și l-a 
pregătit singur. 

Corul cărăușilor. Pășiţi spre apus, voi, boilor care trageţi carul 
mortuar. Spre apus! Stăpânul vostru vine în urma voastră. 

Mulțimea: Mergi în pace, la Abidos. Mergi în pace la Abidos, 
spre Marea Apuseană!”?? 

La intervale de câteva sute de pași, cete de oșteni întâmpinau 
corul prin lovituri surde de tobe și-și luau rămas bun de la faraon 
prin sunete de trâmbiţe sfâșietoare. Nu era o înmormântare, ci 
un marș triumfal spre împărăţia zeilor. 

La o oarecare depărtare de car, pășea Ramses al XIII-lea, 
înconjurat de o mare suită de ofițeri, iar după el venea regina 
Nikotris, sprijinită de două din femeile de la curte. Nici fiul și nici 
mama nu plângeau, deoarece știau ceea ce poporul de rând nu 
știa: că faraonul se află alături de Osiris și este atât de mulțumit 
de șederea lui în împărăţia fericirii, încât n-ar vrea să se întoarcă 
pe pământ. 

După câteva ceasuri de mers, în mijlocul strigătelor 
neîntrerupte, carul ce semăna cu o luntre fu oprit la malul 
Nilului. Aici sarcofagul fu mutat pe o corabie adevărată, aurită, 
împodobită cu sculpturi și picturi și având draperii albe și 
purpurii. 

Femeile de la curte încercară, încă o dată, să smulgă mumia 
din mâinile preoţilor; se auziră încă o dată corurile și toate 
trâmbiţele ostașilor. Apoi, regina Nikotris cu un grup de vreo 


8% Texte autentice (n. A.). 

doisprezece preoţi urcară pe corabia ce purta mumia; poporul 
începu să arunce buchete și cununi de flori, iar vâslele porniră 
să lovească apa. 

Ramses al XII-lea își părăsea pentru ultima oară palatul, 
plutind pe Nil spre mormântul din Teba. În drum, ca un 
stăpânitor grijuliu, avea să poposească în toate așezările cu 
faimă, spre a-și lua rămas bun de la ele. 

Călătoria tinu foarte mult. Până la Teba erau cam o sută de 
mile, corabia plutea în susul apei, de-a lungul căreia mumia 
trebuia să viziteze peste zece temple și să ia parte la slujbe 
solemne. 

După câteva zile de la plecarea lui Ramses al XII-lea spre locul 
de veșnică odihnă, porni pe urmele lui și Ramses al XIII-lea, 
pentru ca prin chipul lui să învioreze inimile copleșite de jale ale 
supușilor, să le primească închinarea și să aducă jertfe zeilor. 

Fostul faraon fusese petrecut de toți marii preoţi, fiecare în 
corabia sa, de numeroși preoţi vârstnici, de cei mai bogaţi 
stăpânitori ai pământurilor și de cei mai mulţi dintre nomarhi, 
așa că noul faraon își mărturisea în gând, și nu fără amărăciune, 
că suita lui va fi tare puţin numeroasă. 

Lucrurile se petrecură însă altfel. Alături de Ramses al XIII-lea 
veniră toți ofiţerii, un mare număr de demnitari, numeroși nobili 
mărunți și toţi preoţii de rând, ceea ce trezi în inima faraonului 
un simțământ mai degrabă de uimire decât de bucurie. Și asta 
numai la început. Fiindcă, plutind pe NII, corabia tânărului 
faraon fu întâmpinată de un număr atât de mare de bărci mari și 
mici, bogate și sărace, încât acoperiră aproape toată întinderea 
apei. În ele se aflau familii întregi de ţărani și meșteșugari, 
neguţători înveșmântaţi în haine bogate, fenicieni cu straie 
sclipitoare, navigatori greci și chiar asirieni și hitiţi. Mulțimea 
aceasta nu striga, ci urla; nu se bucura doar, ci părea ieșită din 
minţi. În fiece clipă, cete de trimiși încercau unii după alţii să se 
cațăre pe corabia regească, să sărute pardoseala atinsă de 
picioarele faraonului, să-i ofere daruri: grâne, o bucată de 
țesătură, un ulcior obișnuit de lut, câteva păsărele și, mai presus 
de toate, mănunchiuri de flori. Așa că, mai înainte de a ajunge la 
Memfis, corabia faraonului trebui să fie deșertată de câteva ori, 
de darurile primite, ca să nu se scufunde. În același chip se 
desfășură toată călătoria de la Memfis până la Teba. lar 

însuflețirea nebună a mulțimii, în loc să scadă, spori și mai tare. 
Țăranii își părăseau ogoarele, meșteșugarii atelierele, pentru a 
se bucura de vederea noului faraon, despre ale cărui planuri 
umblau multe zvonuri. Așteptau cu toţii să vadă schimbări 
nemaipomenite, deși nimeni nu știa ce anume. Un singur lucru 
era limpede: asprimea slujbașilor se înmuiase, fenicienii 
strângeau dările cu mai puţină cruzime, iar poporul egiptean, 
umil din fire, începuse să ridice capul în faţa preoţilor. 

— Numai să ne îngăduie faraonul, spuneau oamenii în 
cârciumi, pe ogoare, în pieţe, și cât ai clipi facem noi rânduială 
cu sfințiile lor. Din vina lor plătim biruri așa de mari și tot din 
vina lor rănile de pe spinările noastre nu se vindecă niciodată. 

Spre miazăzi de Memfis, la o depărtare de șapte mile, printre 
culmile munţilor libieni, se întindea ţinutul Piom sau Fayum, 
ținut cu totul neobișnuit, fiindcă-l făcuse mâna omului. Cândva 
fusese aici un deșert desfundat și înconjurat de amfiteatrul unor 
munți pleșuvi. De-abia cu 3500 de ani înainte de era noastră 
faraonul Amenhemat întocmi planul cutezător de a-l preschimba 
într-un ţinut rodnic. In acest scop, izolă partea răsăriteană a 
deșertului, înconjurând-o cu un dig puternic, înalt cât o casă cu 
un etaj, gros la temelie de aproape o sută de picioare și lung de 
peste patruzeci de kilometri. 

Se formă astfel un rezervor ce putea primi vreo trei miliarde 
de metri cubi, adică trei kilometri cubi de apă, și a cărui 
suprafaţă ocupa cam trei sute de kilometri pătraţi. Rezervorul 
acesta slujea la irigarea a două sute de mii de hectare și, pe 
deasupra, în timpul revărsării fluviului, absorbea prisosul de 
apă, ferind o bună parte a Egiptului de inundaţii neașteptate. 

Uriașa concentrare de ape, numită lacul Moeris, era socotită 
una din minunile lumii. Datorită ei, o vale pustie fusese 
prefăcută în ţinutul rodnic al Piomului, unde trăiau aproape două 
sute de mii de locuitori înstăriți. În provincia aceasta, alături de 
palmieri și de grâu, erau cultivați cei mai frumoși trandafiri, a 
căror esenţă era vestită și dincolo de hotarele Egiptului. 

Existenţa lacului Moeris era legată de o altă minune a muncii 
inginerilor egipteni, - de canalul lui lusuf. 

Lat de două sute de picioare, canalul acesta se întindea pe o 
distanță de câteva zeci de mile, în partea de apus a Nilului. La 
două mile de fluviu, canalul slujea la irigarea pământurilor din 

vecinătatea munţilor libieni, ducându-și apele până la lacul 
Moeris. 

În jurul ținutului Piom, se înălţau câteva piramide vechi și un 
mare număr de morminte obişnuite. La hotarul răsăritean al 
ținutului, în apropiere de Nil, se afla vestitul Labirint (Lopero- 
hunt). Construit tot de Amenhemat, în forma unei potcoave 
uriașe, ocupa o bucată de pământ lungă de o mie de picioare și 
lată de șase sute. Edificiul cuprindea cel mai mare tezaur al 
Egiptului. În el se aflau mumiile multor faraoni glorioși, precum 
și ale unor preoţi, căpetenii de oști și constructori de seamă. Tot 
aici se găseau rămășițele pământești ale animalelor venerate, 
îndeosebi ale crocodililor. În sfârșit, aici era păstrată avuţia 
statului egiptean, strânsă timp de secole și despre care cu greu 
ne putem face astăzi o idee. 

Labirintul nu era nici inaccesibil din afară, nici prea din cale 
afară de păzit. Toată straja lui o alcătuia o mică ceată de oșteni 
ai castei preoțești și câţiva preoţi, a căror cinste fusese pusă la 
încercare. Siguranţa tezaurului era dată în realitate de faptul că 
nimeni, în afara câtorva persoane, nu știa în care din cele două 
etaje ale Labirintului, de deasupra ori de sub pământ, putea fi 
găsit, un etaj având o mie cinci sute de încăperi. 

Fiecare faraon, fiecare mare preot, în sfârșit, fiecare mare 
vistiernic și judecător avea datoria, îndată după preluarea 
slujbei, să vadă cu ochii lui comorile statului. Cu toate acestea, 
nu numai că niciunul dintre acești mari demnitari n-ar fi nimerit, 
dar nici măcar n-ar fi putut ghici unde se află comoara: în corpul 
principal ori în vreuna din aripi, deasupra sau dedesubtul 
pământului. 

Unii își închipuiau că tezaurul se află de fapt sub pământ, 
departe de Labirintul propriu-zis. Alţii credeau că-i sub fundul 
lacului, ca să poată fi inundat la nevoie. Dar demnitarii statului 
nu-și băteau capul cu asemenea treburi, știind că omul ispitit de 
avuţiile zeilor săvârşeşte un sacrilegiu care-i atrage pieirea. N-ar 
fi fost totuși cu neputinţă ca vreun profan să izbutească a 
descoperi locul tezaurului, dacă cumva gândurile nu i-ar fi fost 
paralizate de frică. Primejdia, pentru omul și familia celui ce ar fi 
cutezat să dezvăluie o taină atât de mare, lăsându-se pradă 
unor porniri păgâne, era moartea pământească și cea veșnică. 

Sosind aici, Ramses al XIII-lea vizită mai întâi ţinutul Fayum, 
ce semăna cu o căldare adâncă, în al cărei fund era lacul și care 
avea în loc de munţi, maluri. Oriunde își îndrepta privirea, 
pretutindeni întâlnea verdele plin de sevă al ierburilor 
împestriţate de flori, grupuri de palmieri, crânguri de smochini și 
de tamarini, în care, de la revărsatul zorilor și până la asfinţitul 
soarelui, răsuna ciripit de păsări și glasuri omenești pline de 
voioșie. Aici se afla cel mai fericit colț al Egiptului. 

Poporul îl primi pe faraon cu cea mai mare însuflețire. El și 
suita lui fură încărcaţi de flori. | se dăruiră câteva ulcioare cu 
cele mai rare parfumuri, precum și aur și pietre preţioase 
preţuind mai bine de zece talanţi. 

Faraonul petrecu două zile în ţinutul acesta minunat, unde 
bucuria înflorea parcă pe arbori, plutea în văzduh și se scălda în 
undele lacului. Işi reaminti însă că trebuie să viziteze Labirintul. 

Cu părere de rău, părăsi Piomul. Călătorind mai departe, își 
tot întorcea mereu capul în urmă. Deodată, atenţia îi fu atrasă 
de o clădire uriașă cenușie, ce se ridica pe o înălţime. 

La poarta eternului Lope-ro-hunt, fu salutat de un grup de 
preoţi cu înfățișare de asceţi, precum și de o mică ceată de 
ostași cu bărbile și capetele rase. 

— Oamenii ăștia seamănă a preoţi! exclamă Ramses. 

— Fiecare dintre ei a primit consacrarea obișnuită, iar 
căpeteniile - pe cea superioară, răspunse marele preot al 
Labirintului. 

Cercetându-i atent pe acești oșteni ciudaţi, care nu gustau 
carne și trăiau în celibat, faraonul descoperi istețime și o vigoare 
potolită pe chipurile lor, dându-și totodată seama că sacra lui 
persoană nu va produce nicio impresie în locul acesta. 

„Sunt tare curios să știu cum se va strecura Samentu aici” 
cugetă faraonul. 

Întelese că nimeni nu-i poate speria și nici cumpăra pe 
oamenii aceștia. Pe feţele lor se citea atâta siguranţă, ca și cum 
fiecare ar fi avut la îndemână cete întregi de duhuri invincibile. 

„Vom vedea, își spuse el în gând, dacă grecii și asiaticii mei se 
vor înfricoșa în faţa acestor bărbaţi pioși. Din fericire, sunt atât 
de sălbatici, încât nici nu le pasă de mutrele lor solemne”. 

La cererea preoților, suita lui Ramses al XIII-lea rămase în fața 
porții, oarecum sub privegherea soldaţilor cu capetele rase. 

— Să-mi las și spada aici? întrebă faraonul. 

— Nu ne încurcă de loc, răspunse căpetenia paznicilor. 

Pentru un asemenea răspuns, tânărului faraon i-ar fi plăcut 
cel puţin să-l plesnească cu latul spadei pe piosul bărbat. Dar se 
stăpâni. 

După ce străbătură curtea imensă, cu două rânduri de sfincși, 
faraonul și preoţii intrară în corpul principal al edificiului. Aici, 
într-un vestibul foarte larg, dar cam întunecos, se aflau opt uși. 

Paznicul întrebă: 

— Prin ce ușă dorește luminăţia-voastră să ajungă la tezaur? 

— Pe unde se ajunge mai repede. 

Fiecare dintre cei cinci preoţi luă câte două legături cu torţe. 
Unul dintre ei aprinse una. Lângă acesta mergea căpetenia 
paznicilor, care ţinea în mână un șir lung de mici amulete pe 
care se vedeau niște semne. În urma lui venea Ramses, 
înconjurat de ceilalți trei preoți. 

Căpetenia paznicilor coti spre dreapta: intrară într-o sală 
mare, ai cărei pereți și coloane erau acoperite cu inscripții și 
desene. De aici pătrunseră într-un coridor îngust, ce urca, și 
ajunseră în altă sală, cu un număr mare de uși. Una din lespezile 
pardoselii se dădu la o parte, lăsând să se vadă o deschizătură 
prin care coborâră jos și din nou, printr-un coridor îngust, 
ajunseră într-o încăpere ce nu avea niciun fel de uși. 

Călăuza atinse însă o hieroglifă și peretele din faţa lor se dădu 
în lături. 

Ramses vru să-și dea seama de direcţia în care se îndreptau, 
dar în scurtă vreme atenţia îi slăbi. Vedea numai că trec repede 
prin săli mari, încăperi mici, coridoare înguste, că urcă și 
coboară, că unele săli aveau uși multe iar altele de loc. Observă 
totodată că, cu fiecare nouă încăpere, călăuza muta o amuletă 
pe șiragul cel lung și că, uneori, compară, la lumina torţei, 
semnele de pe amulete cu cele de pe pereţi. 

— Unde suntem acum, întrebă deodată faraonul, în subterană 
sau deasupra pământului? 

— Suntem în puterea zeilor, răspunse vecinul său. 

După alte câteva cotituri și coridoare, faraonul zise din nou: 

— Cred că am mai fost aici, chiar de două ori. 

Preoții nu răspunseră; cel care purta torţa lumină însă pe rând 
pereţii și Ramses, uitându-se bine, își mărturisi că încă nu 
fusese acolo. 

Într-o încăpere mică, fără uși, paznicul aplecă torta și faraonul 
zări pe jos un trup negru, uscat și înfășurat în straie putrezite. 

— Acesta, zise paznicul, e leșul unui fenician care, pe timpul 
dinastiei a XVI-a, a încercat să pătrundă în Labirint, ajungând 
până aici. 

— A fost ucis? întrebă faraonul. 

— A murit de foame. 

Mergeau de vreo jumătate de ceas, când preotul purtător al 
torţei lumină intrarea unui coridor, unde zăceau de asemenea 
oseminte uscate. 

— Acesta, spuse paznicul, e leșul unui preot nubian care, pe 
timpul bunicului luminăţiei-tale, a încercat să pătrundă în 
Labirint. 

Faraonul nu întrebă ce se întâmplase cu el. Avea impresia că 
se află undeva în adânc și că edificiul îl strivește cu greutatea 
lui. Nici nu se mai gândea să se orienteze în mijlocul sutelor de 
coridoare, săli și încăperi. Și nici măcar nu mai dorea să afle prin 
ce minune se dau în lături pereţii de piatră ori se lasă în jos 
pardoselile. 

„Samentu nu va face nimic, își mărturisi în gând, sau va pieri, 
așa cum au pierit acești doi oameni, despre care va trebui să-i 
vorbesc”. 

Nu avusese încă niciodată un simțământ atât de apăsător de 
neputinţă și nimicnicie. Uneori i se părea că preoţii îl vor lăsa 
într-una din încăperile înguste, fără uși. Atunci îl cuprindea 
desperarea; apuca spada cu mâna și era gata să-i sfârtece pe 
toți în bucăți. Dar își aminti deodată că fără ajutorul lor nu va 
putea ieși de aici și își lăsă capul în jos. O, de-ar putea, măcar 
pentru o clipă, să vadă lumina zilei! Cât de îngrozitoare trebuie 
să fie moartea în cele trei mii de încăperi cufundate în beznă! 

Inimile eroilor trec prin clipe de adâncă frământare, pe care 
omul de rând nici nu și le poate închipui. 

Mergeau de aproape un ceas, când, în sfârșit, intrară într-o 
sală joasă, sprijinită de stâlpi octogonali. Cei trei preoţi din jurul 
faraonului se risipiră, iar Ramses văzu cum unul dintre ei se 

lipește strâns de o coloană, dând impresia că a dispărut 
înăuntrul ei. 

După o clipă, pe unul din pereți apăru o deschizătură îngustă, 
preoții veniră la locurile lor, iar căpetenia porunci să se aprindă 
patru torţe. După aceasta, se îndreptară cu toţii spre 
deschizătură și se strecurară prin ea cu băgare de seamă. 

— Aici sunt comorile, spuse paznicul edificiului. 

Preoţii aprinseră repede torțele fixate pe coloane și pe pereți. 
Ramses văzu un șir de încăperi uriașe, pline cu tot soiul de 
obiecte de o neprețuită valoare. Fiecare dinastie depunea aici 
tot ce avea mai rar și mai de preţ. 

Se puteau vedea care, bărci, paturi, mese, sipete și tronuri de 
aur sau bătute cu plăci de aur și încrustate cu fildeș, sidef și 
lemn colorat; erau atât de împodobite, încât zeci de ani de-a 
rândul le trebuiseră unor meșteșugari iscusiţi pentru a le 
termina. Se aflau și zale, coifuri, platoșe, tolbe bătute cu pietre 
sclipitoare, ulcioare, bliduri și linguri de aur curat, veșminte și 
baldachine de nepreţuit. Datorită aerului uscat și curat, se 
păstrau toate de veacuri, neschimbate. 

Printre alte lucruri rare, faraonul zări miniatura de argint a 
palatului asirian, oferită lui Ramses al XII-lea de către Sargon. 
Marele preot, care-l lămurea de unde provine fiecare dar, se uita 
atent la chipul lui. Dar în loc de admiraţie pentru comorile 
văzute, nu deosebi pe chipul faraonului decât un aer de 
nemulţumire. 

— Spune-mi, întrebă Ramses pe neașteptate, care-i folosul 
adus de comorile astea închise în beznă? 

— Pentru vremea când Egiptul s-ar afla în primejdie, ele ar fi 
de mare folos. Cu câteva din aceste coifuri, care și spade, 
putem cumpăra bunăvoința tuturor satrapilor asirieni, poate 
chiar și a regelui Assar, dacă i-am dărui astfel de obiecte pentru 
sala tronului sau pentru sala lui de arme. 

— Ei ar vrea, socot eu, să ne ia totul prin foc și sabie, nu prin 
bunăvoință, adăugă faraonul. 

— Dacă le dă mâna, să încerce! zise preotul. 

— Înţeleg... Se vede că aveţi un mijloc de distrugere a 
comorilor. În cazul acesta, însă, nimeni nu se va bucura de ele. 

— Nu eu trebuie să-mi bat capul cu aceasta, răspunse preotul. 
Păzim ceea ce ni s-a încredinţat și îndeplinim porunca primită. 

— N-ar fi oare mai bine ca o parte din comori să fie folosite la 
înviorarea vistieriei statului și la scoaterea Egiptului din starea în 
care se zbate astăzi? 

— Lucrul acesta nu-l hotărâm noi. 

Faraonul își încreţi sprâncenele. Câtva timp, privi obiectele 
fără prea mare tragere de inimă. În cele din urmă, glăsui din 
nou: 

— Bine. Spui că ele ne pot fi de folos la câștigarea bunăvoinței 
demnitarilor asirieni. Dar dacă ar izbucni războiul cu Asiria, cu 
ce am obţine grânele, oamenii și armele de la acele popoare 
care nu știu să preţuiască lucrurile rare? 

— Deschideţi tezaurul, porunci marele preot. 

Preoţii se risipiră și de data aceasta: doi dispărură de parcă ar 
fi intrat înăuntrul coloanelor, iar unul se urcă pe o scară fixată 
pe un perete și mișcă ceva în jurul unei figuri sculptate. Din nou 
se traseră în lături aripile unei uși și Ramses pătrunse în 
tezaurul propriu-zis, o încăpere vastă, plină de obiecte 
nepreţuite. Acolo se aflau butoiașe de lut pline cu pulbere de 
aur, bucăţi de aur așezate ca niște cărămizi și lingouri de aur. 
Bucăţile de argint erau așezate lângă perete, alcătuind un zid 
larg de câţiva coţi și înalt până în tavan. În firide și pe mesele de 
piatră erau așezate pietre preţioase de toate culorile: rubine, 
topaze, smaragde, safire, diamante, în sfârșit perle de mărimea 
alunelor și chiar a oului de pasăre. Cu preţul unora din 
nestemate se putea cumpăra un întreg oraș. 

— lată avuţia noastră în caz de nenorocire, zise marele preot. 

— Care-i nenorocirea așteptată de voi? întrebă faraonul. 
Poporul e sărac, nobilii și curtenii plini de datorii, armata redusă 
la jumătate, faraonul fără nicio leţcaie. S-a găsit oare Egiptul, 
vreodată, într-o stare mai jalnică? 

— Chiar și mai rea: când hicsoșii au cotropit ţara. 

— Peste vreo cincisprezece ani, continuă Ramses, ne vor bate 
chiar și izraeliții, dacă nu le-o vor lua înainte libienii și etiopienii. 
lar atunci pietrele astea frumoase, sparte în bucățele, vor sluji la 
împodobirea sandalelor evreilor și negrilor. 

— Fii pe pace, luminăţia-ta. La nevoie, nu numai tezaurul, dar 
chiar Labirintul tot va dispare fără urmă, împreună cu paznicii lui 
cu tot. 

Ramses pricepu până la urmă că avea de-a face cu niște 
fanatici, al căror singur rost era să împiedice pe oricine să pună 
mâna pe comorile Labirintului. îi 

Faraonul, așezându-se pe stiva cărămizilor de aur. Intrebă: 

— Așadar, păstraţi avuţia asta pentru zile negre? 

— Întocmai, prea luminate stăpâne. 

— Bine. Dar cine vă va încredința pe voi, paznici ai comorilor, 
că zilele acestea, în cazul când vor sosi, au și sosit? 

— Pentru asta trebuie strâns marele sfat al egiptenilor de 
baștină, alcătuit din faraon, treisprezece preoți de rang superior, 
treisprezece nomarhi, treisprezece nobili, treisprezece oșteni și 
câte treisprezece neguțători, meșteșugari și ţărani. 

— Unei astfel de adunări i-aţi preda comorile? întrebă 
faraonul. 

— l-am da suma trebuincioasă, dacă întreaga adunare, până 
la unul, va vota că Egiptul e în primejdie și... 

— Și ce? 

— Și dacă statuia lui Amon din Teba va întări votul. 

Ramses își lăsă capul în jos, ca să-și ascundă marea 
multumire. Planul îl avea gata. 

„Voi putea convinge și sili adunarea, cugetă el, să ia o 
hotărâre comună. Socot, de asemenea, că divina statuie a lui 
Amon va întări hotărârea, dacă preoţii lui vor fi împresuraţi de 
asiaticii mei.” 

— Vă mulțumesc, cucernici bărbați, rosti el cu glas tare, 
pentru că mi-aţi arătat lucruri atât de preţioase, al căror mare 
preţ nu mă împiedică totuși să fiu cel mai sărac dintre regii 
lumii. Și acum, vă rog să mă scoateţi de aici, pe un drum mai 
scurt și mai lesnicios. 

— Urăm luminăţiei-tale să dăruiască Labirintului încă pe 
atâtea bogății câte are, răspunse marele preot. In ceea ce 
privește ieșirea, nu-i decât una singură; tot pe acolo trebuie să 
ne întoarcem. 

Unul dintre preoţi îi dădu lui Ramses o mână de curmale, iar 
altul o sticlă de vin amestecat cu o licoare întăritoare. Faraonul 
își mai recapătă astfel puterile și porni voios. 

— Aș da mult să pot înțelege toate întortocheturile acestui 
drum ciudat, zise el râzând. 

Preotul se opri și zise: 

— Te încredinţez că nici noi nu ţinem minte drumul acesta, 
deși fiecare dintre noi l-a făcut de vreo cincisprezece ori. 

— Atunci, cum îl nimeriţi? 

— Ne folosim de anumite semne. Dar dacă în clipa asta am 
pierde vreunul din ele, am muri aici de foame. 

In sfârșit, ieșiră în vestibul, iar de aici în curte. Faraonul privi 
în jur și, ușurat, respiră adânc de câteva ori. 

— Pentru toate comorile Labirintului, n-aș vrea să fiu paznicul 
lor! exclamă el. Mă îngrozește gândul că poţi muri în temnițele 
astea de piatră. 

— Dar le și poţi îndrăgi, răspunse marele preot zâmbind. 

Faraonul mulțumi fiecăruia din călăuze și încheie: 

— V-aș îndeplini bucuros orice dorință; cereţi-mi, deci... 

Preoții îl ascultară însă nepăsători, iar căpetenia lor răspunse: 

— lartă-mi cutezanţa, stăpâne, dar... ce-am putea noi dori? 
Smochinele și curmalele noastre sunt tot atât de dulci ca și cele 
din grădina ta, iar apa tot atât de bună ca și cea din fântâna ta. 
lar dacă ne-ar ispiti avuţiile, nu avem oare mai multe decât toți 
regii? 

„Pe ăştia nu-i pot îndupleca cu nimic, gândi faraonul. Dar le 
voi aduce hotărârea adunării și verdictul lui Amon.” 

Capitolul XVIII 


Părăsind ținutul Piom, faraonul și suita lui înaintară, vreme de 
vreo două săptămâni, spre miazăzi, în susul Nilului, înconjurați 
de roiul bărcilor, întâmpinați pretutindeni cu urale și încărcați de 
flori. 

Pe întinsul pajiștilor verzi ce mărgineau fluviul, se înșiruia 
lanţul neîntrerupt al colibelor țărănești făcute din lut, pădurile 
de smochini, pâlcurile de palmieri. Din când în când, se iveau 
grupurile de case albe ale orășelelor, clădirile colorate ale 
orașelor mai mari ori templele cu uriașii lor piloni. 

La apus, abia se zărea peretele munţilor libieni. La răsărit, în 
schimb, lanţul arabic se apropia tot mai mult de fluviu, lăsând să 
se vadă stânci abrupte, roase de vreme, de culoare închisă ori 
galbene și trandafirii, ale căror contururi aminteau ruinele unor 
fortărețe sau temple construite de giganți. 

In mijlocul Nilului, se vedeau insule mici care, răsărite parcă 
ieri din unde, erau năpădite azi de o vegetaţie bogată și de 
cârduri nesfârșite de păsări. Când alaiul gălăgios al faraonului 
pluti prin apropierea lor, păsările speriate se năpustiră în văzduh 
și, rotind în jurul corăbiilor, sporiră cu ţipetele lor zarva 
clocotitoare a mulțimii. Deasupra tuturor se înălța bolta 
cerească de o limpezime desăvârșită și pe care soarele o lumina 
atât de strălucitor, încât pietrele și pământul cel negru păreau, 
la rândul lor, înveșmântate în lucitoarele culori ale curcubeului. 

Timpul se scurgea repede și plăcut. La început, pe faraon îl 
cam supăra larma necontenită, dar până la urmă se obișnui într- 
atâta cu ea, încât, nu-i mai dădu nicio însemnătate. Putea să 
citească documentele de stat, putea să ţină sfat și chiar să 
doarmă. 

La o depărtare de treizeci până la patruzeci de mile de ţinutul 
Piom, pe malul stâng al Nilului, se întindea marele oraș Siut, în 
care Ramses se odihni câteva zile. Popasul fusese trebuincios, 
deoarece mumia fostului faraon se afla tot în Abydos, unde, la 
mormântul lui Osiris, se oficiau încă rugăciuni solemne. 

Siut era unul din cele mai bogate orașe ale Egiptului de Sus. 
Aici se făceau renumitele vase de lut alb și negru, aici se țeseau 
pânzeturi și se ţinea marele târg unde își aduceau mărfurile 
locuitorii caselor risipite prin deșert. Tot aici se afla și vestitul 
templu al lui Anubis, zeul cu cap de șacal. 

In cea de-a doua zi a șederii lor la Siut, Pentuer, împuternicit 
cu cercetarea stării poporului, i se înfăţișă faraonului. 

— Ai ceva noutăţi? îl întrebă acesta. 

— Da. Egiptul întreg te binecuvântează. Cei cu care am stat 
de vorbă sunt cu toţii plini de nădejde și spun sus și tare că sub 
ocrotirea ta statul va renaște. 

— Vreau ca supușii mei să fie fericiţi, spuse faraonul, vreau ca 
poporul să răsufle. Egiptul să aibă opt milioane de suflete, ca 
odinioară. Oamenii să-și recapete ogoarele înghiţite de deșert. 
Cei care trudesc să se odihnească în ziua a șaptea și fiecare 
felah să aibă peticul lui de pământ. 

Pentuer se înclină adânc în faţa milostivului monarh. 

— Ridică-te, zise Ramses. Îţi voi mărturisi că am avut clipe de 
adâncă tristețe. Văd nefericirea poporului și doresc să-l ridic, dar 
în același timp aud că vistieria e goală. lar tu știi prea bine că, 
fără câteva zeci de mii de talanţi, nu mă pot încumeta spre 
asemenea îmbunătăţiri. Azi sunt însă liniștit: îmi stă în putinţă 
să iau banii trebuincioși din Labirint. Pentuer se uită, uimit, la 
faraon. Paznicul tezaurului mi-a spus ce am de făcut, continuă 
faraonul. Trebuie să chem marele sfat al țării, câte treisprezece 
oameni din fiecare stare. lar când aceștia vor hotărî că Egiptul 
se află la mare cumpănă, Labirintul îmi va da din comorile sale. 
O, zei! exclamă el. Pentru câteva, pentru una din nestematele 
care zac acolo, vom putea dărui poporului cincizeci de zile de 
odihnă pe an. Socot că altă întrebuințare mai bună nici n-ar 
putea avea giuvaerurile acestea. 

Pentuer clătină din cap și spuse: 

— Stăpâne, șase milioane de egipteni, cu mine și cu prietenii 
mei în fruntea lor, încuviințăm să foloseşti tezaurul. Dar nu-ți 


583 


face vise, măria-ta! O sută din cei mai înalți demnitari ai statului 
se vor împotrivi și atunci nu vei căpăta nimic. 

— Vor oare să ajung cerșetor la poarta vreunuia din temple? 
izbucni faraonul. 

— Nu, răspunse preotul. Se vor teme că, de îndată ce-a fost 
atins tezaurul, să nu se golească de tot. Îi vor bănui pe slujitorii 
tăi cei mai credincioși că se înfruptă din aurul Labirintului. Și 
atunci pizma le va șopti: „de ce n-aţi câștiga și voi ceva?” Nu 
pornirea împotriva ta, neîncrederea și lăcomia îi vor împinge să 
ți se împotrivească. 

Auzindu-l, faraonul se linişti și chiar zâmbi. 

_ — Dacă-i așa cum spui, dragul meu Pentuer, poţi fi liniștit. 
Inteleg acum de ce a statornicit Amon puterea faraonului, 
dându-i împuternicire supraomenească: pentru ca o sută de 
nemernici, chiar dacă ocupă cele mai înalte demnități, să nu 
poată duce statul de râpă. Ramses se ridică în picioare și 
adăugă: Spune poporului meu să fie harnic și răbdător. Spune 
preoților care-mi sunt credincioși să slujească zeilor și să se 
îndeletnicească mai departe cu cercetarea înțelepciunii, care e 
soarele omenirii. lar pe demnitarii aceștia îndărătnici și 
bănuitori, lasă-i pe seama mea. Va fi vai de ei, de mă vor mânia. 

— Stăpâne, zise preotul, sunt slujitorul tău credincios! Dar 
când, după ce i se închinase faraonului, ieși, chipul lui 
mărturisea îngrijorare. 

La vreo cincisprezece mile de Siut, în sus pe apă, stâncile 
sălbatice din lanţul arabic ating aproape Nilul, în vreme ce 
munţii libieni se îndepărtează atât de mult de fluviu, încât valea 
ce se desfășoară aici e cea mai largă, poate, din tot Egiptul. 
Tocmai pe locul acesta și în imediată vecinătate unul de altul, se 
aflau cele două orașe străvechi: Tinis și Abydos. Aici se născuse 
Menes, primul faraon al Egiptului; aici, cu o sută de mii de ani în 
urmă, fuseseră înmormântate sfintele rămășițe ale zeului Osiris, 
cel pe care fratele său, Tyfon, îl ucisese în chip laș. Și aici, în 
amintirea acestor însemnate întâmplări, faraonul Seti, cel 
pomenit peste veacuri, ridicase un templu, spre care se 
îndreptau pelerinii întregului Egipt. Fiecare drept-credincios 
trebuia, măcar o dată în viaţă, să atingă cu fruntea pământul 
acesta blagoslovit. lar fericit cu adevărat era numai acela a 

cărui mumie, adusă până la Abydos, putea poposi sub zidurile 
templului. 

Mumia lui Ramses al XII-lea, care fusese un monarh nespus 
de cucernic, se oprise aici câteva zile. Nu era deci de mirare că 
și Ramses al XIll-lea își începea domnia închinându-se 
mormântului lui Osiris. 

Templul lui Seti nu era unul din cele mai vechi, ori din cele 
mai strălucite temple din Egipt; el se distingea însă prin 
puritatea stilului egiptean. Ramses al XIII-lea vizită templul și, 
însoțit de marele preot Sem, aduse jertfe. 

Pământurile templului se întindeau pe o suprafață de 
șaptezeci și cinci de hectare, cuprinzând heleștee, grădini de 
flori, livezi cu fructe și legume și, în sfârșit, nenumărate case 
sau mai degrabă mici palate ale preoților. Pretutindeni creșteau 
palmieri, smochini, portocali, plopi și salcâmi, formând fie alei ce 
se îndreptau spre cele patru colţuri ale lumii, fie șiruri de arbori 
plantați regulat și având aproape aceeași înălţime. Plantele nu- 
și urmau imboldul firesc, luând înfățișări naturale și pitorești, ci, 
sub privirea grijulie a preoţilor, erau supuse unor anume tipare, 
luând astfel înfățișarea figurilor geometrice. 

Mirtul, palmierii, tamarinii și chiparoșii, asemeni soldaţilor, 
erau așezați în șiruri. larba, retezată scurt, forma un covor 
împodobit cu imagini alcătuite din flori, ale căror culori se 
îmbinau în cel mai fericit chip. Privindu-le, mulţimii i se părea că 
zărește chipurile zeilor și ale animalelor sacre, iar înțeleptului, 
hieroglifele unor cugetări înțelepte. 

Partea din mijloc a grădinilor, un petic de pământ 
dreptunghiular, lung de nouă sute de picioare și lat de trei sute, 
era împrejmuită cu un zid nu prea înalt, în care se putea vedea 
o singură poartă, dar care avea peste zece portiţe ascunse. Prin 
poarta aceea, mulțimea credincioșilor pătrundea în curtea care 
înconjura templul lui Osiris. 

Abia în mijlocul curţii, pietruită cu lespezi, se înălța templul, o 
clădire în formă de dreptunghi, lungă de patru sute cincizeci de 
picioare și lată de o sută cincizeci. 

De la poarta prin care intra poporul și până la templu, se 
așternea o alee mărginită de sfincși. Așezaţi pe două rânduri, 
câte zece de fiecare parte, sfincșii se uitau unii la alţii ochi în 
ochi. Printre ei nu puteau trece decât cei mai înalți demnitari. La 

capătul aleii, faţă în față cu poarta prin care intra poporul, se 
ridicau două obeliscuri, adică două coloane subţiri și înalte, de 
granit, având câte patru fețe fiecare, pe care era săpată istoria 
faraonului Seti. 

Abia după aceste obeliscuri, se înălța impunătoarea poartă a 
templului, având de amândouă laturile niște construcţii uriașe, 
în formă de piramide cu vârful retezat, numite piloni. Semănau 
cu două turnuri pântecoase, pe ai căror pereţi se vedeau imagini 
înfățișând izbânzile faraonului ori jertfele pe care acesta le 
adusese zeilor. 

Țăranii nu puteau trece prin poarta aceasta, ci numai orășenii 
cu stare și cei care făceau parte din clasele privilegiate. Poarta 
dădea în peristil, adică într-o curte înconjurată de o galerie 
sprijinită pe numeroase coloane. Peristilul putea cuprinde cam 
vreo zece mii de pelerini. 

Din curte, cei care aparțineau castei nobililor pătrundeau într- 
o primă sală numită hipostil, al cărei tavan era susţinut de două 
rânduri de coloane înalte și în care puteau lua parte la serviciul 
divin cam două mii de credincioși. Sala aceasta era ultima 
treaptă pentru laici. Demnitarii cei mai înalţi, care nu primiseră 
însă consacrarea, aveau dreptul să se roage numai aici și numai 
din acest loc să privească statuia acoperită a zeului, ce se înălța 
în sala „revelaţiei divine”. 

Dincolo de sala aceasta, se afla sala „meselor de jertfă”, unde 
preoţii ofereau zeilor darurile aduse de credincioși. Sala 
următoare era a „odihnei”, unde poposea zeul, în timp ce se 
îndrepta spre procesiuni sau după ce se întorcea de acolo. 
Ultima era capela, adică sanctuarul, unde sălășluia zeul. 

Sanctuarul, de regulă foarte mic și întunecos, iar uneori tăiat 
dintr-un singur bloc de piatră, era înconjurat din toate părțile de 
alte sanctuare tot atât de mici, pline cu veșminte, mobile, vase 
și giuvaeruri de-ale zeului, care în sălașul său inaccesibil 
dormea, se îmbăia, se ungea cu uleiuri, mânca, bea și, pare-se, 
primea chiar vizitele unor femei tinere și frumoase. In sanctuar 
puteau pătrunde numai marele preot și faraonul, dacă acesta 
primise în prealabil consacrarea preoțească. Pătrunzând acolo, 
muritorul de rând își putea pierde viaţa. 

Pereţii și coloanele fiecărei săli erau acoperite cu inscripţii și 
picturi lămuritoare. În coridorul care înconjura curtea, peristilul, 

erau săpate numele și portretele tuturor faraonilor - de la 
Menes, primul monarh al Egiptului, și până la Ramses al XII-lea. 


Hipostilul, unde puteau pătrunde numai nobilii, înfățișa 
geografia și statistica Egiptului precum și a popoarelor supuse. 
In sala  „revelaţiei”, se găsea calendarul și rezultatele 


observaţiilor astronomice. In sala „meselor de jertfă” și în sala 
„odihnei”, erau zugrăvite imagini privitoare la cultul religios, iar 
în sanctuar,  rânduielile după care se invocau ființele 
nepământești și se puteau stăpâni fenomenele naturale. 
Acestea din urmă erau însă formulate atât de încâlcit, încât nici 
chiar preoţii din vremea lui Ramses al XII-lea nu le pricepeau. 
Doar caldeeanul Beroes urma să reînvie înțelepciunea ce se 
stingea. 

După două zile de odihnă în palatul din Abydos, Ramses al 
XIII-lea merse la templu. Purta cămașă albă, platoșă de aur, 
cingătoare în dungi cărămizii și albastre, spadă de oţel la șold și 
coif de aur. Se urcă într-un car, ai cărui cai, împodobiţi cu pene 
de struț, erau mânaţi de nomarhi și, înconjurat de suită, se 
îndreptă fără grabă spre casa lui Osiris. Oriunde își rotea 
privirile, spre pajiște, spre fluviu, spre acoperișurile caselor sau 
spre ramurile de smochini și tamarini, pretutindeni vedea 
mulțimea  înghesuindu-se, iar strigătele răsunau neîncetat, 
asemenea vuietului vijeliei. 

Ajungând la templu, faraonul opri caii și cobori în faţa porţii 
poporului, ceea ce plăcu nespus de mult mulţimii și bucură 
preoţii. Străbătu pe jos aleea sfincșilor, fu întâmpinat de preoţi 
și arse apoi tămâie în faţa statuilor faraonului Seti, așezate de 
amândouă laturile porții celei mari. 

În peristil, marele preot îi atrase luarea-aminte asupra 
iscusitelor portrete ale faraonilor, arătându-i și locul hărăzit 
chipului său, iar în hipostil îi explică însemnătatea hărților 
geografice și a tabelelor statistice. În sala „revelaţiei divine”, 
după ce Ramses oferi tămâie uriașei statui a lui Osiris, marele 
preot îi arătă coloanele închinate planetelor Mercur, Venus, 
Luna, Marte, Jupiter și Saturn, ce se înălţau în jurul statuii zeului 
Soare. 

— Spui că sunt șase planete, iar eu văd aici șapte coloane, 
zise Ramses. 

— A șaptea reprezintă Pământul, care-i tot o planetă, șopti 
marele preot. 

Mirat, faraonul îi ceru lămuriri, dar înțeleptul tăcea, 
mărturisind prin semne că gura îi era pecetluită pentru a mai da 
alte deslușiri. 

În sala „meselor de jertfă”, se auzea o muzică înceată și 
plăcută, în timp ce corul preoţilor și preoteselor executa melodia 
unui dans solemn. Faraonul își scoase coiful de aur și neprețuita 
sa platoșă și le oferi, pe amândouă, lui Osiris, cerând totodată 
să nu fie duse în Labirint, ci să rămână aici, în comoara zeului. În 
faţa acestei dărnicii, marele preot îi oferi cea mai frumoasă 
dansatoare, de numai cincisprezece ani, care părea nespus de 
mulțumită de soarta ei. 

Când faraonul ajunse în sala „odihnei”, se așeză pe tron, în 
timp ce preotul Sem, în sunetele muzicii și învăluit în fum de 
tămâie, intra în sanctuar, pentru a-l scoate pe zeu de acolo. 

Peste o jumătate de ceas, din întunericul încăperii și în 
sunetul asurzitor al clopoțeilor, se ivi barca de aur; era acoperită 
cu văluri care uneori unduiau, de parcă în spatele lor s-ar fi aflat 
o făptură vie. 

Preoții căzură cu faţa la pământ, iar Ramses cercetă și mai 
atent vălurile transparente. Unul din ele se îndepărtă puţin și 
faraonul zări un copil de o frumusețe răpitoare, care îl privea cu 
niște ochi atât de întelepți, încât monarhul Egiptului se 
înspăimântă aproape. 

— E Horus, șoptiră preoţii, Horus, Soare-răsare. E fiul și tatăl 
lui Osiris și soţul mamei sale, care-i este soră. 

Procesiunea începu, dar numai prin partea interioară a 
templului. În frunte pășeau harpiștii și dansatoarele, apoi boul 
alb, purtând un disc de aur între coarne. Urmau cele două coruri 
alcătuite din preoţi, marii preoţi care-l purtau pe zeu, apoi iarăși 
coruri; la urmă venea faraonul, într-o lectică dusă de opt preoţi. 

După ce procesiunea străbătu toate sălile și coridoarele 
templului interior, zeul și Ramses se înapoiară în sala „odihnei”; 
vălurile ce acopereau barca se desfăcură pentru a doua oară și 
prea frumosul copil îi zâmbi din nou faraonului. 

Apoi Sem duse barca și zeul înapoi, în sanctuar. 

„Ce-ar fi să mă fac mare preot?” își zise în gând monarhul, 
căruia îi plăcuse atât de mult copilul, încât ar fi fost bucuros să-l 
vadă cât mai des. 

leșind din templu și văzând soarele și nesfârșita mulţime a 
poporului care se bucura, își mărturisi că nu pricepe nimic: nici 
de unde răsărise copilul acesta, care nu semăna cu niciunul din 
ceilalți copii egipteni, nici înţelepciunea supraomenească citită 
în ochii săi, nici rostul tuturor acestor lucruri. Deodată îi veni în 
minte fiul său ucis, care-ar fi putut fi tot atât de frumos, și, în 
fața celor o sută de mii de supuși, faraonul Egiptului plânse. 

— Crede! Faraonul crede! spuseră preoţii. Abia a pășit în 
sanctuarul lui Osiris și iată: inima i s-a înmuiat. 

In aceeași zi, un orb și doi paralitici, care se rugau dincolo de 
zidurile templului, se însănătoșiră. Adunarea preoților hotărî ca 
ziua aceasta să fie trecută în rândul zilelor miraculoase, iar pe 
peretele exterior al templului să fie zugrăvit plânsetul faraonului 
și însănătoșirea betegilor. 

Târziu, după-amiază, Ramses se înapoie la palat spre a 
asculta rapoartele. lar când demnitarii părăsiră cu toţii odaia 
monarhului, Tutmozis intră și-i spuse: 

— Preotul Samentu dorește să ţi se închine. 

— Bine, adu-l aici. 

— Stăpâne, Samentu te roagă să-l primeşti în cort, în mijlocul 
taberei militare, fiindcă, spune el, zidurile palatelor au urechi. 

— Sunt curios să aflu ce vrea, zise faraonul, și-și vesti curtenii 
că-și va petrece noaptea în tabără. 

Inainte de asfinţitul soarelui, faraonul, însoţit de Tutmozis, 
plecă la credincioasele sale oști, unde își găsi cortul, străjuit, din 
porunca prietenului său, de asiatici. 

Seara, Samentu veni îmbrăcat în straie de pelerin și, 
înclinându-se cu respect în faţa faraonului, șopti: 

— Mi se pare că am fost urmărit tot timpul de un om care s-a 
oprit în apropierea cortului tău. Să fie oare o iscoadă a marilor 
preoţi? 

La porunca faraonului, Tutmozis se năpusti afară și. Într- 
adevăr, dete peste un oștean străin. 

— Cine ești? întrebă el. 

— Sunt Eunana, sutaș în oastea lui Isis. Nefericitul Eunana, 
nu-ți aduci aminte de mine, înălțimea-ta? E un an și mai bine de 

când, la manevrele de la Pi-Bailos. Am descoperit cărăbușii 
sacri. 

— Ah, tu ești, îl întrerupse Tutmozis. După câte știu, oastea ta 
se află la Abydos. 

— Apa adevărului curge din gura înălţimii tale. Suntem 
așezați într-un loc sărăcăcios, lângă Mena, unde preoţii ne-au 
poruncit să reparăm canalul, de parcă am fi ţărani ori evrei. 

— De unde ai răsărit aici? 

— l-am rugat pe mai-marii mei să-mi îngăduie câteva zile de 
odihnă și, ca un cerb însetat după apa izvorului, am alergat 
încoace, mulțumită picioarelor mele sprintene. 

— Și ce vrei? 

— Vreau să cer ajutorul înălţimii-sale împotriva capetelor 
rase, care nu mă înaintează în grad fiindcă mă înduioșează 
suferințele oștenilor. 

Tutmozis, ursuz, se întoarse în cort și-i repetă faraonului 
convorbirea cu Eunana. 

— Eunana? întrebă acesta. Da, îmi amintesc. Ne-a făcut 
necazuri cu cărăbușii, dar tot el a primit cincizeci de nuiele din 
mila lui Herhor. Și spui că se plânge împotriva preoţilor? Adu-l 
încoace! 

Faraonul îi porunci lui Samentu să intre în a doua despărțitură 
a cortului, iar pe Tutmozis îl trimise după Eunana. 

În curând, nefericitul sutaș se ivi. Căzu cu faţa la pământ, apoi 
îngenunche și, oftând, zise: 

— „În fiecare zi mă rog lui Ra-Harmahis, când răsare și când 
apune, și lui Amon, și lui Ra, și lui Ptah, și la ceilalţi zei și zeițe: 
să fii sănătos tu, o, stăpân al Egiptului! Să rămâi în viață, să-ți 
meargă din plin, iar eu să pot privi măcar strălucirea călcâielor 
tale”. 

— Ce vrea? îl întrebă faraonul pe Tutmozis, respectând pentru 
prima oară eticheta. 

— Înălţimea-sa binevoiește să te întrebe ce vrei, repetă 
Tutmozis. 

Prefăcutul Eunana, stând mereu în genunchi, i se adresă lui 
Tutmozis: 

— Înălţimea-ta ești urechea și ochiul stăpânului. Care ne dă 
bucurie și viaţă, îţi voi răspunde deci ca la judecata lui Osiris: 

slujesc în oastea preoţilor și a divinei Isis de zece ani. Am luptat 
șase ani la hotarul răsăritean. Cei de o vârstă cu mine sunt 
astăzi ofițeri, iar eu am rămas tot sutaș și primesc mereu nuiele 
din porunca prea pioșilor preoţi. Și pentru ce sunt atât de 
nedreptăţit? „Ziua, îmi îndrept gândul spre cărţi, iar noaptea le 
sorb; fiindcă norodul, care părăsește cărțile cu graba cu care 
aleargă gazela, are cugetul josnic, asemenea măgarului care 
capătă ciomege, ori este asemenea surdului care nu aude și 
căruia trebuie să-i vorbești prin semne. Cu toată înclinarea mea 
spre înțelepciune. Nu mă fudulesc cu știința mea, ci cer sfaturi 
tuturora, fiindcă de la fiecare poţi învăţa câte ceva, iar față de 
adevărații înţelepţi nutresc un adânc respect.”8+ 

Faraonul se mișcă nerăbdător, dar ascultă mai departe, știind 
că un egiptean neaoș socoate limbuţia drept o datorie a sa și 
drept cea mai înaltă cinstire adusă celor mari. 

— lată cum sunt eu, spuse Eunana. „Intr-o casă străină nu mă 
uit după femei; slugilor le dau să mănânce cât li se cuvine, iar 
când e vorba de mine, nu sunt ursuz la împărțeală. Chipul meu e 
totdeauna mulțumit, îi cinstesc pe cei mari și nu stau pe scaun 
când unul mai vârstnic stă în picioare. Nu sunt obraznic și, dacă 
nu-s poftit, nu intru în casă străină. Ce văd cu ochiul, tăinuiesc 
în mine, fiindcă știu că oamenii nu-i ascultă pe palavragii. 
Înţelepciunea ne învaţă că trupul omenesc seamănă cu un 
hambar plin cu felurite răspunsuri. De aceea, aleg întotdeauna 
răspunsul bun și pe acela îl dau, iar pe cel rău îl ţin ascuns în 
mine. Tot astfel, tăinuiesc clevetirile altora, iar solia o 
îndeplinesc cât pot mai bine.” Și ce am în schimb? încheie 
Eunana înălțând glasul. Îndur foame, umblu zdrenţuit, iar 
spinarea mi-e atât de ciomăgită, încât nici nu mă pot culca. 
Citesc în cărți că tagma preoțească răsplătește curajul și 
înțelepciunea. Cândva poate să fi fost așa cu adevărat, dar e 
nespus de mult de-atunci. Preoţii de azi îi nesocotesc pe cei 
înţelepţi, și alungă curajul și puterea din oasele oștenilor. 

— O să adorm lângă omul ăsta! zise faraonul. 

— Eunana, spuse Tutmozis, l-ai încredinţat pe prea luminatul 
faraon că ești priceput la carte, dar acum spune, cât mai pe 
scurt cu putinţă ce dorești? 


8 Text autentic (n. A.). 
85 Vechi maxime egiptene (n. A.). 

— Săgeata nu-și va atinge ţinta mai repede ca rugămintea 
mea, zburând până la divinele călcâie ale luminăţiei-sale, 
răspunse Eunana. Atât de mult mi s-a urât să slujesc capetele 
rase, cu atâta amărăciune mi-au umplut preoţii inima, încât de 
nu voi fi mutat în oștirea faraonului, mă voi străpunge cu spada 
mea, în faţa căreia nu o dată au tremurat dușmanii Egiptului. 
Vreau mai degrabă să fiu căpetenie numai peste zece soldați, 
sau chiar oștean de rând al luminăţiei-sale, decât sutaș în oștile 
preoțești. Un porc ori o potaie poate fi în slujba lor, dar nu un 
egiptean drept-credincios! 

Ultimele cuvinte Eunana le rosti cu o mânie atât de turbată, 
încât faraonul îi spuse lui Tutmozis, în grecește: 

— la-l în garda mea. O căpetenie căreia nu-i plac preoţii ne 
poate fi de folos. 

— Luminăţia-sa, stăpânul celor două lumi, a poruncit să te 
primesc în garda sa, repetă Tutmozis. 

— Sănătatea și viaţa mea aparţin monarhului nostru Ramses. 
Să trăiască veșnic! strigă Eunana și sărută covorul întins sub 
picioarele faraonului. 

După ce, beat de fericire, Eunana ieși de-a-ndăratelea din 
cort, căzând cu fața la pământ tot la câţiva pași și 
blagoslovindu-l pe monarh, acesta spuse: 

— Limbuţia lui m-a năucit. Trebuie să-i învăţ pe soldaţii 
egipteni și ofițerii lor să vorbească puţin, nu ca niște scribi cu 
ifose. 

— Măcar de-ar fi acesta singurul lui cusur! șopti Tutmozis, 
căruia Eunana îi făcuse o impresie proastă. 

Faraonul îl chemă pe Samentu. 

— Fii liniștit, îi zise el preotului. Cel care mergea după tine nu 
te-a urmărit. E prea prost pentru o asemenea treabă. La nevoie, 
însă, ne poate fi de folos. Și acum, spune-mi, ce te îndeamnă să 
fii atât de prevăzător? 

— Știu aproape tot drumul până la tezaurul din Labirint, 
răspunse Samentu. 

Faraonul clătină din cap și șopti: 

— E un lucru tare greu. Am alergat un ceas întreg prin 
coridoarele și sălile lui, ca un șoarece fugărit de pisică. Și-ţi spun 
drept că nu înţeleg drumul și nu m-aș încumeta să-l fac singur. 


592 


v 


La soare moartea poate fi voioasă, în văgăunile acelea, însă, în 
care și cârtiţa s-ar rătăci, brrrr! 

— Și totuși, trebuie să găsim și să știm drumul acesta, zise 
Samentu. 

— Dar dacă paznicii ne-ar da ei singuri partea din tezaur de 
care avem nevoie? întrebă faraonul. 

— Nu vor face lucrul acesta câtă vreme Mefres, Herhor și 
oamenii lor trăiesc. Crede-mă, stăpâne, ţinta lor e să te 
îmbrobodească bine ca pe un prunc. 

Faraonul păli de mânie. 

— De nu-i voi pune eu în lanţuri! În ce chip vrei să descoperi 
drumul? 

— Aici, la Abydos, în mormântul lui Osiris, am găsit întregul 
plan al drumului până la tezaur, zise preotul. 

— De unde ai știut că-i aici? 

— M-au îndrumat inscripţiile din templul meu, închinat zeului 
Set. 

— Când ai găsit planul? 

— Când mumia tatălui veșnic viu al luminăţiei-tale era în 
templul lui Osiris, răspunse Samentu. Am însoţit veneratele lui 
rămășițe și, fiind de veghe noaptea în sala „odihnei”, am 
pătruns în sanctuar. 

— Meriti să fii comandant de oști, iar nu mare preot! exclamă 
Ramses râzând. Și înţelegi ceva din drumul Labirintului? 

— L-am înțeles de mult. Acum am cules doar semnele care-l 
arată. 

— Poţi să mă lămurești și pe mine? 

— Îţi pot arăta chiar și planul. Drumul trece în zig-zag de 
patru ori prin tot Labirintul. Începe la catul cel mai de sus, se 
tennină în subterana cea mai de jos și are o mulţime de cotituri. 
De aceea e așa de lung. 

— Și cum nimerești dintr-o sală într-alta, acolo unde sunt mai 
multe uși? 

— Pe fiecare din ușile care duc spre comoară, se află o 
părticică din blestemul: „Vai de trădătorul care încearcă să 
pătrundă taina cea mai mare a statului și să săvârșească un 
sacrilegiu asupra avutului zeilor, cu mâna lui. Trupul lui se va 
preface în hoit, iar duhul lui nu va găsi liniște, rătăcind prin 
locuri întunecate, zbuciumat de păcatele lui”. 

— Și pe tine nu te înspăimântă inscripţia aceasta? 

— Pe luminăţia-ta te înspăimântă vederea sulițelor libiene? 
Ameninţările sunt bune pentru mulțimea de rând, nu pentru 
mine, care pot scrie blesteme și mai cumplite. 

Faraonul căzu pe gânduri. 

— Ai dreptate, zise el. Suliţa nu poate face rău aceluia care-i 
în stare să-i ţină piept, după cum calea greșită nu-l poate rătăci 
pe înțeleptul care cunoaște cuvântul adevărului. Cum poţi face 
însă ca pietrele din pereţi să se tragă îndărăt în fața ta, iar 
coloanele să se prefacă în uși? 

Samentu ridică din umeri cu dispreţ. 

— În templul meu, spuse el, se găsesc intrări deopotrivă de 
ascunse și chiar mai greu de deschis decât cele din Labirint. 
Cine cunoaște cuvântul tainic nimerește pretutindeni, cum drept 
ai spus tu însuți. 

Faraonul își sprijini capul în mâini și continuă să se 
gândească. 

— Mi-ar părea rău de tine, spuse el, dacă ai păţi vreo 
nenorocire în drumul acesta. 

— În cel mai rău caz, voi întâlni moartea. Dar nu-i pândește 
ea oare și pe faraoni? Și-apoi, luminăţia-ta nu te-ai îndreptat 
curajos spre Lacurile Sodice, deși nu erai de loc sigur de 
întoarcere? Și să nu crezi, stăpâne, urmă preotul, că va trebui să 
fac tot drumul pe care-l străbat vizitatorii Labirintului. Voi 
descoperi puncte mai apropiate și, în răstimpul unei singure 
rugăciuni către Osiris, voi ajunge acolo. 

— Sunt oare și alte intrări? 

— Firește! Și trebuie să le găsesc, răspunse Samentu. Doar nu 
voi intra ca luminăţia-ta, ziua-n-amiaza mare, și nici prin poarta 
principală. 

— Dar cum? 

— În zidul exterior se află intrări înguste ce-mi sunt cunoscute 
și pe care isteții paznici ai Labirintului nu le păzesc niciodată. 
Noaptea, străjile sunt puţin numeroase în curte și au atâta 
încredere în paza zeilor și în spaima mulţimii, încât dorm de cele 
mai multe ori. Afară de asta, între apusul și răsăritul soarelui, 
preoţii se duc de trei ori în templu, la rugăciune, iar soldaţii lor 
se roagă sub cerul liber. Înainte de a fi sfârșit ei rugăciunea, eu 
voi fi înăuntru. 

— Dar dacă te răâtăcești? 

— Am planul cu mine. 

— Dar dacă planul e mincinos? zise faraonul, neputându-și 
ascunde îngrijorarea. 

— Dar dacă luminăţia-ta nu va obţine tezaurul Labirintului? 
Dar dacă fenicienii, răzgândindu-se, nu vor mai da împrumutul 
făgăduit? Dar dacă oastea va fi flămândă, iar speranţele 
poporului spulberate? Crede-mă, stăpâne, că eu, printre 
coridoarele Labirintului, voi fi mai în siguranță decât tine, în 
statul tău. 

— Dar întunericul! Bezna! Și zidurile care nu pot fi străpunse, 
și adâncurile, și sutele de drumuri în care n-ar fi cu neputinţă să 
te rătăcești? Crede-mă, Samentu, lupta cu oamenii e o jucărie, 
pe când înfruntarea beznei și necunoscutului e un lucru cumplit! 

Samentu zâmbi. 

— Luminăţia-ta nu-mi cunoaște viaţa. La douăzeci și cinci de 
ani, eram preot al lui Osiris. 

— Tu? se uimi Ramses. 

— Da. Și-ţi voi spune îndată de ce am trecut în slujba lui Set. 
Am fost trimis în peninsula Sinai să construiesc un mic templu 
pentru mineri. Construcţia s-a tărăgănat șase ani și, având mult 
timp liber, am cutreierat munţii și peșterile din partea locului. 
Câte n-am văzut acolo! Galerii lungi, pe care nu le puteai 
străbate în mai puţin de câteva ceasuri; intrări înguste, prin care 
trebuia să te târăști; bolți atât de uriașe, încât ar fi putut 
cuprinde un templu. Am văzut râuri și lacuri subpământene, 
palate de cristal, văgăuni așa de întunecoase, încât nu-ţi puteai 
vedea mâna, sau dimpotrivă atât de luminoase, de parcă ar fi 
strălucit în ele un alt soare. De câte ori n-am rătăcit drumul, de 
câte ori nu mi s-a stins torta, de câte ori nu m-am rostogolit în 
prăpăstii nevăzute! Uneori rămâneam în subterane câteva zile 
în șir, hrănindu-mă cu orz prăjit, lingând umezeala stâncilor, 
nefiind sigur de voi mai ajunge la lumină. 

M-am ales, în schimb, cu experienţă, iar văzul mi s-a ascuţit, 
ajungând chiar să îndrăgesc aceste locuri neomenești. Azi, când 
mă gândesc la ascunzătorile copilărești ale Labirintului, îmi vine 
să râd. Clădirile înălțate de oameni sunt galerii de cârtiță pe 
lângă uriașele ziduri ridicate de duhurile tăcute și nevăzute ale 
pământului. Odată am dat însă de un lucru cumplit, care m-a 

făcut să-mi schimb credinţa. La apus de mina Sinai, se află un 
lanț de munţi și de trecători, în mijlocul cărora pământul se 
cutremura adesea și răsuna de tunete subterane, iar alteori se 
vedeau și flăcări. Curios, am pornit într-acolo pentru un timp mai 
îndelungat. Am tot scotocit și, prin niște crăpături nu prea mari, 
am descoperit un șir întreg de peșteri uriașe, sub bolțile cărora 
ar încăpea cea mai mare dintre piramide. Rătăcind pe-acolo, m- 
a ajuns deodată un miros de hoit atât de respingător, încât am 
vrut să fug. Stăpânindu-mă, însă, am intrat în peștera de unde 
venea mirosul și am văzut... binevoiește stăpâne să-ţi închipui 
un om cu picioarele și mâinile pe jumătate mai scurte decât ale 
noastre, dar groase, butucănoase și cu gheare la capete. Mai 
adaugă la aceasta și o coadă lată, pe de lături netedă, iar 
deasupra crestată cum e creasta cocoșului, precum și un gât 
nespus de lung, terminat cu un cap de câine. Închipuie-ţi, în 
sfârșit, spinarea  ciudăţeniei acesteia acoperită cu solzi 
încovoiaţi. Dihania, stăpâne, sta pe picioarele de dinapoi, iar 
mâinile și pieptul și le sprijinea de stâncă. 

— Ce urât! exclamă faraonul. L-aș fi omorât pe loc. 

— Nu era urâtă, zise preotul, fiindcă, stăpâne, dihania aceasta 
era înaltă cât un obelisc. 

Ramses al XIII-lea schiţă un gest de nemulțumire. 

— Samentu, rosti el, nu cumva ai văzut peșterile astea în vis? 

— Jur pe viața copiilor mei, stăpâne, că ţi-am spus adevărul! 
Dacă jivina aceasta cu piele de târâtoare, acoperită cu solzi 
ascuţiţi, ar fi stat toată pe pământ, ar fi avut, cu coadă cu tot, o 
lungime de vreo cincizeci de picioare. Cu toată spaima și scârba 
ce-o simțeam, m-am întors de câteva ori în văgăună și am 
cercetat fiara cât se poate de amănunțit. 

— Va să zică trăia? 

— Nu. Era moartă. Dar stârvul ei, nespus de vechi, se păstra 
ca și mumiile noastre. Îl ţinuse marea uscăciune a aerului și 
poate unele săruri ale pământului, pe care nu le cunosc. 

Asta a fost ultima mea descoperire, continuă Samentu. N-am 
mai intrat în peșteri, dar am cugetat mult. Osiris zămislește lei, 
elefanţi, cai, iar Set - șerpi, lilieci, crocodili. Lighioana pe care o 
văzusem era, fără îndoială, din făpturile lui Set și cum mărimea 
ei întrecea tot ce cunoaștem sub soare, Set, mi-am spus eu, 
este mai puternic decât Osiris. Atunci am început să cred în Set, 

și, venind în Egipt, m-am statornicit în templul lui. lar când am 
povestit preoţilor despre cele văzute, mi-au spus că și ei cunosc 
un mare număr de asemenea dihănii. Samentu se odihni puţin, 
apoi vorbi mai departe. Dacă luminăţia-ta va binevoi să viziteze 
cândva templul nostru, îi voi arăta făpturi ciudate și 
îngrozitoare, așezate în gropi, ca, de pildă: gâște cu capete de 
șopârlă și cu aripi de liliac, șopârle ce seamănă cu lebedele, dar 
mai mari decât struţii, crocodili de trei ori mai lungi decât cei ce 
trăiesc în Nil, broaște de mărimea unui câine. Acestea toate 
sunt sau mumii, sau schelete găsite în peșteri și pe care le 
păstrăm în gropile noastre. Mulțimea își închipuie că ne 
închinăm lor; adevărul e că noi cercetăm cum sunt alcătuite, 
ferindu-le de putrezire. 

— Voi crede când voi vedea cu ochii mei, răspunse faraonul. 
Dar spune-mi: de unde și cum au ajuns făpturile astea în 
peșteri? 

— Stăpâne, lumea în care trăim e supusă unor mari 
schimbări. Chiar și în Egiptul nostru, găsim ruine de orașe și 
temple ascunse adânc în pământ. A fost o vreme când, în locul 
Egiptului de Jos, se afla un braţ al mării, iar Nilul curgea pe toată 
lăţimea văii noastre. În timpuri și mai vechi, pe locul unde se 
află astăzi statul nostru tălăzuia marea. lar strămoșii noștri 
locuiau o ţară pe care astăzi a înghiţit-o deșertul apusean. Și 
mai de demult încă, cu zeci de mii de ani în urmă, oamenii nu 
erau așa cum suntem noi, ci asemenea maimuţelor, dar care 
știau totuși să-și ridice colibe, să aprindă focul, să se apere cu 
măciuca și eu pietre. Atunci nu erau nici cai, nici boi; iar 
elefanții, rinocerii și leii erau de trei și chiar de patru ori mai 
mari decât animalele cu aceeași înfățișare de astăzi. Dar nici 
elefanții uriași nu sunt cele mai vechi vietăţi. Inaintea lor au trăit 
reptile și mai uriașe, care zburau, înotau ori umblau. lar înaintea 
acestora, pământul a cunoscut doar melci și pești, iar și mai 
înaintea lor numai plante, dar altele, așa cum azi nu se mai 
pomenesc. 

— lar și mai de demult? întrebă Ramses. 

— Și mai de demult, pământul era pustiu și gol, iar duhul cel 
divin plutea deasupra apelor. 

— Am auzit câte ceva despre toate acestea, zise faraonul. Dar 
nu voi crede nimic, până nu-mi vei arăta mumiile monștrilor 
aflate în templul vostru. 

— Dacă îngădui, îmi voi sfârși povestirea începută, zise 
Samentu. Când în peștera Sinai am văzut hoitul acela uriaș, m-a 
pătruns spaima atât de tare, încât n-aș mai fi putut intra în nicio 
peșteră mulţi ani. Dar când preoţii lui Set m-au lămurit de unde 
vin făpturile acestea atât de ciudate, spaima mi s-a spulberat, 
iar curiozitatea mi s-a întețit. lar astăzi nu se află pentru mine o 
îndeletnicire mai plăcută decât să rătăcesc prin subterane și să 
caut cărări prin întuneric. lată de ce mersul prin Labirint nu e 
pentru mine cu nimic mai greu decât o plimbare prin grădina 
regească. 

— Samentu, spuse faraonul, preţuiesc foarte mult curajul tău 
supraomenesc și înţelepciunea ta. Mi-ai povestit atâtea lucruri 
interesante, incit m-a cuprins dorinţa de a vizita peșterile și, 
cândva, mă voi îndrepta poate cu tine către Sinai. Mă tem, 
totuși, că nu vei fi în stare să înfrunţi Labirintul. Eu voi strânge, 
oricum, marele sfat al egiptenilor, ca să mă împuternicească să 
folosesc tezaurul. 

— Poţi s-o faci, răspunse preotul. Strădania mea nu va fi, 
totuși, în zadar, fiindcă Mefres și Herhor nu vor consimţi nici în 
ruptul capului să te atingi de comoară. 

— Ești sigur că vei reuși? îl întrebă, din nou, faraonul. 

— De când e Egiptul Egipt, răspunse Samentu, încercând să-l 
convingă, n-a existat un om care să aibă atâtea mijloace câte 
am eu, pentru a putea birui în lupta asta, care pentru mine nici 
nu-i o luptă, ci o jucărie. Pe unii îi sperie întunericul, mie însă îmi 
place și văd chiar bine pe întuneric. Alţii nu sunt în stare să se 
orienteze din pricina numărului mare de încăperi și coridoare, 
ceea ce pentru mine-i o nimica toată. Mai sunt și cei ce nu 
cunosc secretul deschiderii ușilor mascate, lucru la care eu mă 
pricep. 

De n-aș ști decât toate acestea și totuși, într-o lună, două, aș 
descoperi drumul Labirintului. Am însă planul amănunţit al 
trecerilor și. Cunosc semnele care duc din sală în sală. Ce altă 
piedică aș mai putea întâmpina? 

— Și totuși, în adâncul inimii tale stă ascunsă îndoiala, fiindcă 
te-ai speriat de oșteanul care ţi s-a părut că te urmărea. 

Preotul dădu din umeri. 

— Nu mi-e teamă de nimic ţi de nimeni, răspunse el liniștit, 
sunt numai prevăzător. Prevăd totul și sunt pregătit chiar și 
pentru cazul când aș fi prins. 

— Te-ar aștepta chinuri groaznice! șopti Ramses. 

— Niciun fel de chinuri. Din subteranele Labirintului îmi voi 
deschide, drept în fața mea, poarta împărăției în care domnește 
lumina veșnică. 

— Și nu te vei căi amarnic? 

— Nu, pentru că urmăresc să ating o mare ţintă: vreau să 
ocup locul lui Herhor. 

— Îți jur că-l vei ocupa! 

— Dacă nu voi pieri! răspunse Samentu. Și chiar dacă drumul 
spre piscurile munţilor duce pe lângă prăpăstii, în care, 
alunecând, mă voi putea prăbuși, ce însemnătate ar avea 
aceasta? Tu, stăpâne, te vei îngriji de soarta copiilor mei. 

— Du-te dar, zise faraonul. Eşti vrednic să fii cel mai de 
seamă ajutor al meu. 

Capitolul XIX 


SA 
È 


Părăsind orașul Abydos, Ramses al XIII-lea pluti mereu în 
susul apei până la Tan-ta-ren (Dendera) și Kaneh, orașe situate 
aproape faţă-n faţă, unul pe malul răsăritean al Nilului, celălalt 
pe malul apusean. 

In Tan-ta-ren se aflau două lucruri vrednice de văzut: iazul în 
care creșteau crocodilii sacri și templul Hator, pe lângă care se 
afla o școală superioară, unde se învăţa medicina, muzica, 
practicile cultului religios și, în sfârșit, astronomia. Faraonul le 
vizită pe amândouă. Se supără când i se ceru să ardă tămâie în 
faţa crocodililor sacri, pe care-i socotea niște reptile puturoase și 
proaste. lar când unul din ei, în timpul sacrificiului, înaintând 
prea mult, îl apucă cu dinţii de veșmânt, Ramses îl plesni în cap 
cu o cădelniță de bronz atât de tare, încât reptila închise ochii 
pentru o clipă și își întinse labele în lături; apoi se trase înapoi și 
intră în apă, ca și cum ar fi priceput că tânărul monarh nu 
suportă unele intimităţi, nici chiar din partea zeilor. 

— Te pomenești că am săvârșit vreun sacrilegiu? îl întrebă el 
pe marele preot. 

Demnitarul cercetă pe sub pleoape să vadă dacă nu trage 
careva cu urechea și răspunse: 

— De-aș fi știut că luminăţia-ta îi va face un asemenea dar, ți- 
aș fi dat o măciucă, nu cădelniţa. Crocodilul ăsta e cel mai 
nesuferit animal din tot templul. O dată a răpit un copil. 

— Și l-a mâncat? 

— Părinţii au fost încântați! zise preotul. 

— Spune-mi, întrebă faraonul, după ce se gândi puţin, cum se 
face că voi, oameni înţelepţi, vă puteţi închina unor animale, pe 

care, pe deasupra, le mai și plesniţi cu ciomagul când nu vă 
vede nimeni? 

Marele preot cercetă încă o dată în jurul lui și, văzând că nu-i 
nimeni prin apropiere, răspunse: 

— Cred, stăpâne, că nu-i bănuiești pe cei ce se închină zeului 
unic că ar socoti sfinte animalele. Ceea ce se spune e numai 
pentru gloată. Taurul Apis, căruia s-ar părea că preoţii i se 
închină, e cel mai frumos taur din Egipt și menţine rasa 
cornutelor noastre. Ibișii și cocostârcii curăţă câmpiile noastre 
de hoituri; datorită pisicilor, șoarecii nu ne nimicesc grânele, iar 
mulțumită crocodililor avem apă bună în Nil, pentru că altminteri 
ne-am otrăvi. Oamenii slabi de minte și neluminaţi nu înţeleg 
însă cât ne sunt de folositoare animalele astea și, în mai puţin 
de un an, le-ar nimici pe toate, dacă nu le-am feri viaţa 
socotindu-le sacre. Aceasta-i taina templelor în ceea ce privește 
credinţa noastră în animale. Le cinstim pentru ca poporul să nu 
le ucidă, ca să putem trage astfel foloase de pe urma lor. 

In templul Hator, faraonul trecu grăbit prin curţile școlii de 
medicină și ascultă apoi, fără prea multă tragere de inimă, 
horoscoapele astrologilor. lar când marele-preot-astronom îi 
arătă o tablă de aur pe care era gravată harta cerului, faraonul îi 
întrebă: 

— Și se îndeplinesc prevestirile pe care le citiţi în stele? 

— Uneori da. 

— Dar dacă n-aţi citi în stele, ci în copaci, în pietre ori în 
cursul apelor, s-ar adeveri și prevestirile acestea? 

Marele preot se simți încurcat. 

— Luminăţia-ta n-ar trebui să ne socotească șarlatani. 
Prevestim oamenilor viitorul, pentru că asta vor să știe și, la 
drept vorbind, atâta înțeleg ei din astronomie. 

— Dar voi ce înțelegeţi? 

— Noi știm cum e alcătuită bolta cerească și cum se mișcă 
stelele. 

— Și cui poate folosi aceasta? 

— Am adus Egiptului foloase destul de mari. Noi arătăm 
direcția în care trebuie înălțate edificiile și săpate canalele. Fără 
ajutorul științei noastre, corăbiile care plutesc pe mare nu s-ar 
putea depărta de la țărm în sfârșit. Noi întocmim calendarul, 

arătând și timpul când vor avea loc anumite fenomene cerești. 
Acum, de pildă, peste puţină vreme, vom avea o eclipsă. 

Ramses însă nu-l mai asculta, se întoarse și ieși. 

„Cum e cu putinţă, se gândi el, să construiești un templu 
după un joc atât de copilăresc și să mai și treci însemnările 
astea pe table de aur? În trândăvia lor, sfinţii bărbaţi nici nu mai 
știu de ce să se apuce”. 

După un timp scurt petrecut în Tan-ta-ren, monarhul se 
îndreptă spre celălalt mal al Nilului, unde era orașul Kaneh. 

Acolo nu se aflau temple vestite, nici crocodili sacri și nici 
table de aur cu stele. În schimb, înflorea olăritul și negoţul. De 
acolo porneau două drumuri spre porturile Mării Roșii, Koseir și 
Berenice, și altul spre munţii de porfir, de unde se aduceau 
statui și blocuri mari de piatră. 

In Kaneh roiau fenicienii; aceștia îl primiră pe monarh cu 
nespusă însuflețire și-i aduseră tot felul de daruri scumpe, 
preţuind zece talanti. 

Cu toate acestea, faraonul rămase numai o zi în Kaneh. Din 
Teba fusese înștiințat că venerata mumie a tatălui său se și afla 
în palatul din Luxor, așteptând să fie înmormântată. 

Teba era în vremea aceea un oraș uriaș, ce se întindea peo 
suprafaţă de aproape doisprezece kilometri pătraţi. Aici se afla 
cel mai mare templu din Egipt închinat lui Amon, precum și 
numeroase clădiri publice și particulare. Străzile principale erau 
largi, drepte și pavate cu lespezi de piatră, iar casele, ce se 
înșiruiau de o parte și de alta a malurilor Nilului, aveau câte 
patru și cinci etaje. Teba fusese numită orașul cu „o sută de 
porţi”, fiindcă fiecare templu și fiecare palat avea câte o poartă 
uriașă, eu piloni. Era, pe de o parte, un oraș în care înfloreau 
meșteșugurile și negoţul, iar pe de alta, un fel de prag al 
veșniciei, deoarece pe malul de apus al Nilului, între munţi, se 
afla un număr nesfârșit de morminte de-ale preoţilor, nobililor și 
faraonilor. 

Teba își datora strălucirea lucrărilor sale faraonului Amenofis 
al III-lea, adică Memnon, cel care găsise orașul „de lut” și-l 
lăsase „de piatră” și lui Ramses al ll-lea, care sfârșise și 
întregise construcțiile începute de Amenofis. 

Pe malul de răsărit al Nilului, în partea de miazăzi a orașului, 
se întindea cartierul uriașelor clădiri regale, palate și temple, 

unde rămășițele faraonului așteptau ultima ceremonie. Astăzi, 
pe ruinele acestui cartier, se înalță orășelul Luxor. 

Când Ramses al XIII-lea sosi, Teba toată ieși să-l întâmpine; 
rămaseră acasă doar bătrânii și ologii, iar prin fundături hoţii. 
Aici, pentru prima oară, poporul deshămă caii de la carul regesc, 
trăgând el însuși. Tot aici auzi faraonul, pentru prima dată, 
strigăte și blesteme îndreptate împotriva preoților, ceea ce îl 
bucură, precum și cererea ca ziua a șaptea să fie sărbătoare, 
lucru ce-l puse pe gânduri. El dorea să facă acest dar Egiptului 
muncitor, dar nu-și putuse închipui că gândurile lui ajunseseră 
atât de bine cunoscute, încât poporul așteaptă chiar traducerea 
lor în fapt. 

Drumul care, de obicei, ţinea un ceas, se prelungi mai multe 
ceasuri din pricina înghesuielii mulţimii. Carul regesc se oprea 
foarte des în mijlocul poporului și nu se putea urni din loc decât 
când garda luminăţiei-sale izbutea să-i ridice pe cei care stăteau 
prosternaţi la pământ. 

Când, în cele din urmă, faraonul ajunse în cartierul regesc, 
ocupă unul din palatele mai mici și fu atât de ostenit, încât nu se 
mai gândi în ziua aceea la treburile statului. A doua zi, arse 
tămâie în faţa rămășițelor tatălui său, ce se aflau aici, în palatul 
principal, spunându-i lui Herhor că mumia poate fi dusă la 
morminte. 

Acest lucru nu avu loc însă numaidecât, fiindcă din palat 
mumia fu dusă în templul lui Ramses, unde rămase să se 
odihnească o zi și o noapte. Abia după aceea, cu deosebită 
pompă, fu transportată la templul Amon-Ra. 

Amănuntele ceremoniei funebre fură aceleași ca și la Memfis, 
numărul participanţilor fiind însă cu mult mai mare. 

Palatele regale situate pe malul drept al Nilului, în partea de 
miazăzi a orașului, erau legate de templul Amon-Ra, așezat în 
partea de miazănoapte a Tebei, printr-un drum unic în felul său. 
Era o alee lungă de doi kilometri, foarte largă, plantată cu arbori 
uriași și mărginită de două șiruri de sfincși. Unii dintre ei aveau, 
pe trupurile lor de lei, capete de oameni, iar alţii capete de 
berbeci. De-a lungul drumului, erau câteva sute de asemenea 
sfincși. 

Pe amândouă laturile aleii, se înghesuia o mulţime nesfârșită, 
venită din Teba și din împrejurimi; iar prin mijlocul ei înainta 

alaiul funebru. Veneau deci muzicile feluritelor oști, cete de 
bocitoare, corurile, trimișii tuturor breslelor, meseriașilor și 
negustorilor, precum și ai câtorva zeci de nomuri cu zeii și 
steagurile lor, soliile a peste zece popoare care aveau legături 
cu Egiptul și din nou muzici, bocitoare și coruri preoțești. 

Mumia faraonului călătorea și de data asta într-o corabie de 
aur, însă cu mult mai prețioasă decât cea din Memfis. Carul pe 
care se afla barca, tras de opt perechi de boi albi, avea o 
înălţime de vreo două caturi și se pierdea sub grămezile de 
cununi, jerbe, pene de struț și țesături scumpe. Rotocoalele 
dese ale fumului de tămâie învăluiau carul, făcându-te să crezi 
că Ramses al XII-lea se înfățișează poporului ca zeii, înconjurat 
de nori. 

De pe pilonii tuturor templelor tebane, răsunau bubuituri 
asemeni tunetelor, precum și lovituri puternice, și totuși 
tânguitoare, în discuri de bronz. 

Cu toate că aleea sfincșilor era largă și cu toate că alaiul era 
deschis de către comandanții oștilor egiptene, astfel încât 
convoiul înainta în ordinea cea mai deplină, pentru străbaterea 
celor doi kilometri ce despărțeau palatele de templul lui Amon 
fu totuși nevoie de trei ceasuri. 

Ramses al XIII-lea porni din palat într-un car de aur, tras de o 
pereche de cai focoși, când mumia lui Ramses al XII-lea se și 
afla în templu. Poporul îngrămădit de-a lungul aleii, și care 
rămăsese liniștit în timpul procesiunii, izbucni în strigăte atât de 
puternice la vederea monarhului iubit, încât tunetele și sunetele 
ce veneau de pe pilonii templelor nu se mai auziră. Fu cât pe ce 
ca mulţimea, cuprinsă de înflăcărare, să pătrundă în mijlocul 
aleii și să-l înconjoare pe faraon. Ramses, printr-un semn al 
mâinii, opri însă puhoiul, înlăturând astfel sacrilegiul. 

In răstimpul unui sfert de ceas, carul faraonului străbătu aleea 
și se opri în faţa uriașilor piloni al celui mai strălucit templu din 
Egipt. 

După cum Luxorul era un întreg cartier de palate regale, în 
partea de miazăzi a orașului, tot așa Karnakul era cartierul zeilor 
în partea de miazănoapte. lar templul lui Amon-Ra era cel mai 
de seamă templu din Karnak. Numai clădirea ocupa o suprafaţă 
de două hectare, iar grădinile și iazurile înconjurătoare aproape 
douăzeci. In fața templului se înălțau doi piloni înalţi cât zece 

caturi. Curtea, înconjurată de o galerie sprijinită de coloane, 
avea aproape un hectar, iar sala coloanelor, în care se adunau 
stările privilegiate, aproape o jumătate de hectar. Templul 
acesta nu era o simplă clădire, ci o întreagă așezare. Sala, adică 
hipostilul, avea o lungime de peste o sută cincizeci de picioare și 
o lăţime de șaptezeci și cinci, iar plafonul ei se sprijinea pe o 
sută treizeci și patru de coloane. Dintre ele, cele douăsprezece 
de la mijloc aveau o circumferință de cincisprezece picioare și o 
înălţime de șase caturi. 

Statuile templului, așezate alături de piloni și în jurul iazului 
sacru, erau de aceleași proporții. 

În faţa porţii uriașe, faraonul fu întâmpinat de Herhor. Marele 
preot al templului. Înconjurat de un întreg sobor de preoţi, 
Herhor îl salută aproape cu trufie pe monarh și, în timp ce ardea 
tămâie în fața lui, nici nu-l privi măcar. Apoi, străbătând curtea, 
îl conduse până la hipostil, poruncind totodată ca solii mulțimii 
să fie lăsaţi să intre în curtea templului. 

În mijlocul hipostilului, era așezată barca pe care se afla 
mumia faraonului mort, iar de o parte și de alta a sălii stăteau, 
față în faţă, două tronuri deopotrivă de înalte. Pe unul se urcă 
Ramses al XIII-lea, înconjurat de căpeteniile militare și de către 
nomarhi, pe celălalt Herhor, înconjurat de preoţi. Apoi, marele 
preot Mefres îi dete mitra lui Amenhotep, iar tânărul faraon 
văzu, pentru a doua oară, pe capul lui Herhor, șarpele de aur, 
simbolul puterii regale. Pălind de mânie, își zise în gând: 

„Cum ţi-aș mai smulge ureusul, cu cap cu tot!” 

Tăcu însă, știind bine că în templul acesta, cel mai mare din 
Egipt, Herhor era stăpân, egal al zeilor și poate chiar mai 
puternic decât însuși faraonul. 

În timp ce mulţimea umplea curtea, în templu, dincolo de 
draperia de purpură ce oprea intrarea muritorilor de rând, 
răsunau harpele și cântările molcome; Ramses își roti privirea 
prin sală. Pădurea aceasta de coloane masive, acoperite de sus 
până jos cu picturi, lumina misterioasă ce inunda sala și tavanul 
suspendat, toate făcură asupra lui o impresie covârșitoare. 

„Ce însemnătate mai poate avea victoria de la Lacurile 
Sodice? gândi el. Să construiești însă un astfel de edificiu, iată 
ce înseamnă să faci o operă adevărată. Și doar l-au înălţat chiar 
ei.” 

În clipa aceea, își dădu seama limpede de puterea castei 
preoțești. Va fi oare el, oastea lui și chiar întreg poporul, în stare 
să dărâme templul? Și dacă-i greu să înfrunţi clădirea, va fi mai 
ușor să-i dobori pe făuritorii ei? 

ÎI trezi din gândurile acestea neplăcute vocea marelui preot 
Mefres. 

— Luminăţia-ta, spuse bătrânul, tu, cel mai cinstit supus al 
zeilor (și se înclină în faţa lui Herhor) și voi nomarhi, scribi, 
războinici și popor de rând! Prea cucernicul Herhor, marele 
preot al templului, ne-a chemat să judecăm, după vechiul obicei, 
faptele pământești ale faraonului mort, hotărând dacă are sau 
nu drept la înmormântare. 

Faraonul se aprinse de mânie. Nu era de ajuns că-l 
nesocoteau pe el, dar cutezau, pe deasupra, să judece faptele 
tatălui său, hotărând dacă putea fi sau nu înmormântat! 

Dar se liniști în curând. Nu era decât o formalitate, tot atât de 
veche cât și dinastiile egiptene. De fapt, nici nu era vorba de o 
judecată, ci de o laudă adusă celui mort. 

La un semn al lui Herhor, marii preoţi se așezară pe taburete. 
Nomarhii și ofiţerii din jurul tronului lui Ramses rămaseră însă în 
picioare, nefiind scaune și pentru ei. 

Faraonul își întipări în minte și ocara aceasta; dar făcu în așa 
fel, încât nu se putu ști dacă văzuse ori nu nesocotirea celor ce- 
d erau apropiaţi. 

Mefres vorbea în timpul acesta despre viaţa fostului faraon. 

— Ramses al XII-lea n-a săvârșit niciunul din cele patruzeci și 
două de păcate, așa încât judecata zeilor nu-l va osândi. Și cum, 
prin grija deosebită a preoților, mumia sa a fost înzestrată cu 
toate amuletele, rugăciunile, îndrumările și descântecele de 
trebuință, nu încape îndoială că faraonul se află în lăcașul zeilor, 
alături de Osiris, el însuși fiind Osiris. Firea divină a lui Ramses 
al XII-lea s-a văzut încă din timpul vieţii sale. A domnit peste 
treizeci de ani, a dat poporului o pace trainică și îndelungată, a 
construit sau a terminat construirea multor temple. El însuși 
mare preot, i-a întrecut prin virtute pe cei mai cucernici dintre 
aceștia. De-a lungul întregii sale domnii, slăvirea zeilor și 
ridicarea sfintei oaste preoțești s-au aflat la loc de cinste. lată 
de ce l-au îndrăgit puterile cerești, iar Honsu, unul dintre zeii 

tebani, primindu-i rugămintea, a binevoit să meargă în ţara 
Buhten și să alunge acolo duhul rău din fiica regelui. 

Mefres se odihni o clipă, apoi vorbi mai departe: 

— Dovedindu-vă, așadar, că Ramses al XII-lea a fost zeu, vă 
veţi întreba, cu ce scop ființa aceasta aleasă a pogorât pe 
pământul egiptean, petrecând aici câteva zeci de ani. A făcut 
astfel cu gândul de a îndrepta lumea, care din pricina apusului 
credinței e tot mai stricată. Căci cine se îngrijește azi de 
lucrurile sfinte? Cine se gândește să îndeplinească voinţa zeilor? 
Departe, spre miazănoapte, marele popor asirian crede numai în 
puterea spadei și înrobește popoarele în loc să cerceteze tainele 
înțelepciunii și ale credinţei. Mai aproape de noi se află 
fenicienii, al căror singur zeu e aurul, pe care-l slujesc prin 
înșelăciune și camătă. Cât despre celelalte popoare - hitiţii la 
răsărit, libienii la apus, etiopienii la miazăzi și grecii la 
Mediterană - sunt toate barbare și pornite pe jaf. In loc să 
muncească fură, iar în loc să cerceteze înțelepciunea beau, 
joacă zaruri ori trândăvesc în neștire ca vitele trudite. In toată 
lumea, nu se află decât un singur popor credincios și înţelept cu 
adevărat, poporul egiptean. Dar nu vedeţi ce se întâmplă și la 
noi? Din pricina unor străini lipsiţi de credinţă, care ne-au 
împânzit ţara, religia a decăzut. Cum beau un pahar mai mult, 
demnitarii își bat joc de zei și de viaţa veșnică, iar poporul 
stropește cu noroi statuile sfinte și nu mai aduce jertfe 
templelor. Risipa a luat locul cumpătării, iar desfrânarea pe al 
înţelepciunii. Fiecare vrea să poarte peruci uriașe, să se ungă cu 
uleiuri parfumate, să aibă veșminte tesute cu fir de aur, să se 
împodobească cu lănţișoare și brățări bătute în pietre scumpe. 
Nimănui nu-i mai place turta de grâu, ci vrea plăcintă cu lapte și 
miere, cu berea vrea să-și spele picioarele, iar setea să și-o 
potolească cu vinuri străine. lată de ce întreaga nobilime e plină 
de datorii, poporul împovărat de muncă și bătut, iar pe alocurea 
izbucnesc răscoale. Dar ce spun eu - pe alocurea? De câtva 
timp, din pricina unor uneltitori nevăzuţi, auzim prin tot Egiptul: 
„Daţi-ne o zi de odihnă după șase de muncă!... Nu ne mai bateți 
fără judecată! Daţi-ne în stăpânire un petic de pământ! Toate 
acestea vestesc ruina apropiată a statului nostru, împotriva 
căreia trebuie găsită scăparea. lar aceasta n-o putem găsi decât 
în religie, care ne învaţă că poporul trebuie să muncească, 

preoții, deoarece cunosc voinţa zeilor, să-i hotărască munca, iar 
faraonul și slujbașii lui să vegheze ca munca aceasta să fie bine 
îndeplinită. Așa ne învaţă religia. Călăuzit de aceste reguli a 
cârmuit Osiris-Ramses al XII-lea cel asemenea cu zeii. lar noi, 
marii preoţi, recunoscându-i meritele, vom săpa pe mormântul 
lui și în temple cuvintele acestea: 

„Boul Horus, puternicul Apis, care a reunit coroanele 
regatului, vulturul de aur care cârmuiește cu sabia, învingătorul 
a nouă popoare, regele Egiptului de Sus și de Jos, stăpânul celor 
două lumi, fiul soarelui AMEN-MER-RAMSES, îndrăgit de Amon- 
Ra, stăpânul și monarhul Tebaidei, fiul lui Amon-Ra, înfiat de 
Horus, zămislit de Hormah, rege al Egiptului, biruitorul Feniciei, 
stăpânitor peste nouă popoare”.86 

Când cei de faţă întăriră prin strigăte hotărârea luată, de după 
draperie se iviră dansatoarele, care executară un dans sacru în 
faţa sarcofagului. Preoţii arseră tămâie. Apoi mumia fu scoasă 
din corabie și dusă în Sanctuarul lui Amon, unde Ramses al XIII- 
lea nu avea dreptul să intre. 

Scurtă vreme după aceasta, serviciul divin luă sfârșit și cei de 
faţă părăsiră templul. 

Intorcându-se la palatul din Luxor, tânărul faraon era atât de 
adâncit în gânduri, încât aproape că nu văzu mulţimea 
nesfârșită și nici nu-i auzi strigătele. 

„Nu pot să-mi înșel inima, își spunea el în gând. Marii preoţi 
mă nesocotesc, ceea ce, până acum, nu i s-a întâmplat nici unui 
faraon. Imi arată, pe deasupra, și chipul în care le pot câștiga 
bunăvoința. Ei vor să cârmuiască statul, iar eu să veghez la 
îndeplinirea poruncilor lor. Dar nu va fi așa. Eu voi porunci, iar 
voi veți îndeplini poruncile. Ori voi pieri, ori îmi voi pune piciorul 
regesc pe grumajii voştri”. 

Venerata mumie a lui Ramses al XII-lea rămase timp de două 
zile în templul lui Amon-Ra, unde nici chiar marii preoţi, cu 
excepţia lui Herhor și Mefres, nu puteau pătrunde. În fața 
mortului ardea o singură făclie, a cărei flacără, întreţinută într- 
un chip miraculos, nu se stingea niciodată. Deasupra 
sarcofagului plutea un vultur cu cap de om, simbolul sufletului. 
Nimeni nu știa dacă era vorba de vreo mașinărie sau de o 
făptură cu adevărat vie. Un lucru, însă, era neîndoielnic: preoții 


8 Inscripţie autentică pe un sarcofag (n.a.). 

care cutezau s-o privească pe furiș, de după draperie, vedeau 
cum vietatea aceasta, care plutea în aer, deși nu era sprijinită 
pe nimic, mișca totuși gura și ochii. 

Ceremonia înmormântării se desfășură mai departe. Corabia 
de aur îl duse pe fostul faraon de cealaltă parte a Nilului, după 
ce trecu mai întâi, înconjurată de un alai uriaș de preoți, 
bocitoare, ostași și popor, în sunetul muzicii, al bocetelor și al 
cântărilor, prin strada principală din Teba. Largă, netedă, 
plantată cu arbori, era poate cea mai frumoasă stradă din Egipt: 
casele, cu patru sau chiar cu cinci etaje, erau acoperite de sus 
până jos cu mozaic sau cu basoreliefuri în culori, de parcă 
cineva ar fi atârnat pe fațadele lor niște covoare uriașe, viu 
colorate, sau le-ar fi acoperit cu tablouri imense, înfățișând 
munca neguţătorilor, a meșteşugarilor, a corăbierilor, precum și 
popoare din ţări îndepărtate. Intr-un cuvânt, nu era o stradă, ci 
mai de grabă o galerie nesfârșită de tablouri, stângaci lucrate, 
dar ademenitoare prin coloritul lor. 

Convoiul funebru  înaintase vreo doi kilometri de la 
miazănoapte spre miazăzi. Cam pe la mijlocul orașului, se opri și 
apoi coti la apus, spre Nil. 

In dreptul acestui loc, se afla, în mijlocul fluviului, o insulă 
mare, la care se ajungea cu ajutorul unui pod plutitor. Pentru a 
preîntâmpina accidentele, căpeteniile militare, care conduceau 
procesiunea, așezară oamenii în rânduri de câte patru, 
poruncindu-le să înainteze foarte încet și fără cadență. Tot în 
acest scop, muzicile din fruntea fiecărui grup începură imnurile 
fiecare în alt tact. 

In câteva ceasuri, procesiunea trecu peste primul pod, 
ajungând în insulă, de unde, cu ajutorul celui de al doilea pod, 
atinse malul stâng, cel apusean, al Nilului. 

Dacă jumătatea de răsărit a Tebei se putea numi orașul zeilor 
și al regilor, cea de apus era un întreg cartier al templelor și 
mormintelor închinate memoriei strămoșilor. 

De la Nil, alaiul se îndreptă înspre munți, pe drumul principal. 
La miazăzi de acest drum, pe o colină, se afla templul înălțat în 
amintirea victoriei lui Ramses al Ill-lea. Pereţii templului 
înfățișau popoarele supuse de el: hitiţi, amoreiţi, filistini, 
etiopieni, arabi și libieni. Puțin mai jos, se înălțau cele două 
statui uriașe ale lui Amenhotep al Il-lea, a căror înălţime, cu 

toate că faraonul era înfățișat șezând, era cât cinci caturi. Una 
din statui avea o însușire miraculoasă: la revărsatul zorilor, în 
bătaia razelor soarelui, scotea niște sunete asemănătoare unei 
harpe cu coardele rupte. 

Încă și mai aproape de drum, tot pe partea stângă, se vedea 
templul nu prea mare, dar nespus de frumos, al lui Ramses al Il- 
lea. Intrarea era străjuită de patru statui în mâinile cărora se 
zărea sceptrul faraonilor. În curte se înălța monumentul lui 
Ramses al II-lea, a cărui înălțime atingea patru caturi. 

Drumul urca mereu, în pantă domoală, lăsând să se vadă tot 
mai limpede coline nespus de abrupte, ce semănau cu un 
burete: erau mormintele demnitarilor egipteni, în fața acestor 
stânci prăpăstioase se înălța templul, întru totul ciudat, al 
reginei Hatasu. Clădirea avea o lungime de patru sute cincizeci 
de picioare. Din curtea înconjurată de ziduri se pătrundea, prin 
niște scări, într-o altă curte înconjurată de coloane, sub care se 
afla templul subteran. Din curtea cu coloane se intra, tot pe 
scări, într-un templu săpat în stâncă, sub care se aflau alte 
subterane. Templul avea astfel două etaje: unul deasupra 
pământului, altul dedesubt, fiecare împărțindu-se la rândul lui în 
două părţi: cea de sus și cea de jos. Scările erau imense, având 
în loc de balustrade două rânduri de sfincși. Intrarea fiecărei 
scări era păzită de câte două statui, înfățișate șezând. 

Din faţa templului Hatasu, începea trecătoarea întunecată ce 
lega mormintele demnitarilor de mormintele faraonilor. Intre ele 
se afla, săpat în stâncă, mormântul marelui preot Retemenof, 
ale cărui încăperi și coridoare subterane se întindeau pe o 
suprafaţă de aproape un hectar. 

Alaiul înainta pe un drum abrupt, săpat într-unul din pereţii de 
stâncă ai trecătorii, atât de îngust, încât oamenii dădeau și ei 
ajutor boilor, împingând ușor corabia mortuară. In sfârșit, 
convoiul se opri într-un loc mai larg, aflat la vreo cincisprezece 
caturi deasupra fundului trecătorii. Aici era poarta ce ducea la 
mormântul subteran, pe care faraonul îl construise de-a lungul 
unei domnii de treizeci de ani. Cripta alcătuia un adevărat palat, 
având încăperi pentru faraon, pentru familia lui și pentru 
slujitori, sală de mâncare, odaie de dormit și baie, sanctuare 
închinate feluriţilor zei și, în sfârșit, o fântână, în fundul căreia se 

afla o odaie mică, unde avea să se odihnească pe veci mumia 
faraonului. 

La flacăra torțelor aprinse, se vedeau pereţii încăperilor 
acoperiţi cu inscripţii și imagini ce vorbeau despre înfăptuirile și 
petrecerile celui răposat: vânătoarea, construirea templelor și 
canalelor, călătoriile triumfale, ceremoniile închinate zeilor, 
luptele oștilor sale cu dușmanii, munca poporului. Dar nu numai 
atât; în odăi, în care se găsea mobilier, vase, care și arme, flori, 
carne, aluaturi și vin, se mai aflau și numeroase statui. Multe din 
ele îl înfățișau pe Ramses al XI-lea, pe preoţii, demnitarii, 
femeile, ostașii și sclavii lui, fiindcă un faraon nu se putea lipsi 
nici pe lumea cealaltă de lucruri scumpe, de mâncăruri alese și 
de slujitori credincioși. 

După ce carul mortuar se opri la intrarea mormântului, preoții 
scoaseră mumia din sarcofag și o puseră pe pământ, cu spatele 
sprijinit de stâncă. Atunci Ramses al XIII-lea arse tămâie în faţa 
rămășițelor tatălui său, iar regina Nikotris, îmbrăţișând mumia, 
spuse plângând: 

— „Eu sunt sora ta, soţia ta Nikotris; nu mă părăsi, o, făptură 
măreață! Dorești cu adevărat, bunul meu părinte, să mă 
îndepărtez? lar dacă voi pleca și vei rămâne singur, va fi oare 
cineva cu tine!” 

În clipa aceea, marele preot Herhor arse și el tămâie în faţa 
mumiei, iar Mefres vărsă vin, zicând: 

— „Aducem jertfa aceasta celui ce-ţi seamănă întocmai, lui 
Osiris-Mer-amen-Ramses, stăpânitorul Egiptului de Sus și de Jos, 
al cărui glas va spune adevărul în fața marelui zeu”. 

Apoi bocitoarele și corurile preoţilor intonară: 

Corul I „Tânguiţi-vă, tânguiţi-vă. Plângeţi, plângeţi neîncetat, 
cât puteţi de tare. 

Bocitoarele: O, călător cucernic ce-ţi îndrepţi pașii spre 
împărăţia veșnică, vai! cât de repede ne ești răpit! 

Corul II: Cât de frumos e ceea ce i se întâmplă! L-a iubit 
nespus de mult pe zeul Honsu din Teba și de aceea zeul i-a 
îngăduit acum să ajungă în apus, alături de slujitorii săi. 

Bocitoarele: O, tu, care ai fost înconjurat de atâţia slujitori, va 
trebui acum să fii singur. Tu, care ai purtat straie subţiri și ţi-a 
plăcut rufăria curată, zaci acum în veșmintele de ieri! 

Corul l: în pace, în pace te îndreaptă spre apus, o, stăpânul 
nostru, mergi în pace. Te vom vedea din nou când va sosi ziua 
veșniciei, fiindcă tu te duci în împărăţia ce-i unește între ei pe 
toți oamenii.”88 

După aceasta, începură ultimele ritualuri ale ceremoniei. 

Fură aduse animalele - boul și antilopa - pe care nu le ucise 
Ramses al XIII-lea, ci le sacrifică locţiitorul său în faţa zeilor, 
marele preot Sem. Câţiva preoţi de rând despicară repede 
animalele, iar Herhor și Mefres luară pulpele cu care atinseră pe 
rând gura mumiei. Însă mumia nu voia să mănânce, fiindcă era 
încă neînsuflețită, iar gura ei închisă. De aceea, Mefres spălă 
mumia cu apă sfinţită, arse miresme și alaun, zicând: 

— „lată-l stând pe părintele meu, iată-l stând pe Osiris-Mer- 
amen-Ramses. Eu sunt fiul tău, eu sunt Horus. Vin la tine ca să 
te purific și să te înviez. Pun înapoi mădularele tale, unesc ce a 
fost tăiat, căci eu sunt Horus, răzbunătorul părintelui meu. Te 
așezi pe tronul lui Ra și poruncești zeilor. Fiindcă tu ești Ra, cel 
care purcede din Nut și care îl naște pe Ra în fiecare dimineaţă, 
care îl naște pe Mer-amen-Ramses în fiecare zi, întocmai ca și 
pe Ra.”% 

Spunând acestea marele preot atingea cu amulete gura, 
pieptul, mâinile și picioarele mumiei. 

Apoi, din nou, se auziră corurile: 

Corul I „Osiris-Mer-amen-Ramses va mânca și va bea de 
acum înainte tot ce mănâncă și beau zeii. Se așază în lăcașul 
lor, e sănătos și tot atât de puternic ca ei. 

Corul II: Are putere în toate mădularele. E înverșunat ori de 
câte ori, flămând fiind, nu poate mânca, ori, însetat fiind, nu 
poate bea. 

Corul l: O, zei, îmbiaţi-l pe Osiris-Mer-amen-Ramses cu mii și 
mii de carafe de vin, cu mii de veșminte, pâini și boi. 

Corul II: O, voi, pământeni care veți trece pe-aici. Dacă viața 
vă e scumpă, iar moartea urâtă, dacă doriţi ca rangurile voastre 
să treacă asupra urmașilor voștri, spuneți rugăciunea aceasta, 
pentru cel ce se află îngropat aici. 

Mefres: O, voi, cei mari, voi, proroci, voi, prinți, scribi și 
faraoni! Voi, oameni, care peste un milion de ani veţi veni după 
mine, dacă vreunul dintre voi, în locul numelui meu îl va pune 

pe al său, zeii îl vor pedepsi, nimicindu-i făptura pe acest 
pământ.% 

Preoții aprinseră torțele, luară mumia și o puseră din nou în 
sarcofagul care amintea înfățișarea omenească. Apoi, neluând 
în seamă strigătele, tânguirile și împotrivirea bocitoarelor, 
duseră uriașa povară spre mormânt. Străbătură la lumina 
torțelor câteva coridoare și săli și se opriră acolo unde se afla 
fântâna. Coborâră sarcofagul într-o deschizătură îngustă, pe 
care o zidiră repede, în așa fel încât nici ochiul cel mai ager să 
nu poată descoperi intrarea în criptă. Apoi se întoarseră sus și 
cu o grijă tot atât de mare zidiră intrarea fântânii. 

Toată lucrarea fu săvârșită de către preoţi, fără martori, și cu 
o precizie atât de mare, încât mumia lui Ramses al XII-lea 
odihnește până în ziua de azi în tainica sa locuinţă, ferită de 
tâlhari și de curiozitatea vremurilor noi. În răstimp de douăzeci 
și nouă de secole au fost pângărite multe morminte regești; 
acesta a rămas neatins. 

În timp ce un grup de preoţi zideau rămășițele cucernicului 
faraon, alt grup, luminând încăperile subterane, îi poftiră pe cei 
vii la ospăț. 

În sala de oaspeţi intrară Ramses al XIII-lea, regina Nikotris, 
marii preoţi Herhor, Mefres și Sem, precum și vreo cincisprezece 
demnitari și oșteni. În mijlocul încăperii, erau întinse mese 
încărcate cu mâncăruri, vinuri și flori; lângă un perete, statuia 
fostului faraon, sculptată în porfir, părea că-i privește pe cei de 
față, poftindu-i. Cu un zâmbet melancolic, să mănânce. 

Ospăţul începu cu un dans sacru, însoţit de cântecul uneia 
dintre cele mai de seamă preotese: 

— „Bucuraţi-vă de zilele fericirii, fiindcă viaţa nu ţine decât o 
clipă. Bucuraţi-vă de fericire, fiindcă, intrând în mormânt, zilele 
vă vor fi nesfârșite și vă veți odihni în veci!”*! 

După preoteasă, un proroc psalmodie în acompaniamentul 
harpelor: 

— „Lumea e veșnic schimbătoare și în neîntreruptă înnoire. E 
înțeleaptă orânduirea soartei, e vrednică de cinstire hotărârea 
lui Osiris, după care trupul, trecut din viaţă, e supus nimicirii și 
pieirii, în vreme ce pe urma lui supraviețuiesc alte trupuri. 
Faraonii, acești zei care au fost înaintea noastră, acum se 

odihnesc în piramide; mumiile lor și cei ce le semănau aidoma 
au rămas. Palatele ce le-au înălțat nu se mai află pe vechile 
locuri, ca și cum nici n-ar fi fost. 

Nu deznădăjdui, ci lasă-te în voia poftelor și bucuriei; 
păstrează-ţi însă inima nefîntinată până ce va veni ziua căinţei, 
astfel ca Osiris, zeul a cărui inimă nu mai bate acum, să dea 
ascultare rugii tale. 

Tânguirile lumii întregi nu pot reda fericirea celui care zace în 
mormânt; bucură-te deci de zilele fericirii și nu-ţi nesocoti 
desfătările. Nu se află om care să poată lua cu sine, în lumea 
cealaltă, ceea ce are mai de preţ. Nu se află om care să se fi 
întors de acolo!”?? 

Ospăţul se sfârși și aleasa adunare, tămâind încă o dată 
statuia celui ce nu mai era, porni înapoi spre Teba. În templul 
mortuar rămaseră numai preoții care urmau să aducă regulat 
jertfe faraonului, precum și străjile puse să păzească 
mormântul, ca nu cumva tâlharii să fie ispitiți de săvârșirea 
vreunui sacrilegiu. 

Din clipa aceea, Ramses al XII-lea rămase singur în cripta lui 
tainică. Prin ferestruica mică, ascunsă în stâncă, se strecura 
doar bezna. In locul penelor de struţ, deasupra faraonului 
foșneau aripile unor lilieci uriași. În locul muzicii, răsunau în 
noapte vaietele sfâșietoare ale hienelor și, din când în când, 
urletele leilor care, din pustiul lor, îl salutau pe faraonul din 
mormânt. 

Capitolul XX 


După înmormântarea faraonului, viața își reluă cursul 
obișnuit în Egipt, iar Ramses al XIII-lea se întoarse la treburile 
statului. 

În luna Epifi, adică sfârșitul lui aprilie și începutul lui mai, noul 
monarh vizită orașele aflate de-a lungul Nilului, dincolo de Teba. 
Se duse astfel la Sni, însemnat centru meșteșugăresc și 
negustoresc, unde se găsea și templul Kneph, adică „sufletul 
lumii”. Merse apoi la Edfu, al cărui templu, cu piloni cât zece 
caturi, avea o bibliotecă uriașă. Pe pereţii acesteia erau săpate, 
însoțite de desene, însemnările tuturor cunoștințelor de pe 
vremea aceea privitoare la geografie, astronomie și teologie. 
Faraonul zăbovi puţin și la carierele de piatră din Hennu, iar la 
Nubi, adică la Kom-Ombo, aduse jertfe lui Horus, zeul luminii, și 
lui Sebek, zeul întunericului. Vizită insula Ab, ce semăna cu un 
smaragd printre stâncile ei negre, unde creșteau cele mai bune 
curmale, și care mai era numită „capitala elefanților”, deoarece 
aici se făcea cel mai intens negoț cu fildeș. Trecu, în sfârșit, și 
prin orașul Sunnu, de lângă prima cataractă a Nilului, vizitându-i 
uriașele mine de granit și de sienit, unde stâncile erau despicate 
cu ajutorul unor aripi de lemn mișcate de apă și unde se tăiau 
obeliscuri înalte cât nouă caturi. 

Oriunde se ducea noul faraon al Egiptului, pretutindeni supușii 
îl întâmpinau cu o însufleţire fără margini. Până și osândiţilor 
care lucrau în mine și ale căror trupuri erau pline cu răni de 
nevindecat, le pricinui clipe de bucurie, deoarece faraonul 
poruncise să fie scutiți de muncă timp de trei zile. Ramses al 
XIII-lea putea fi mulțumit și mândru, fiindcă niciun faraon până 
atunci, nici chiar în cursul unei călătorii triumfale, nu fusese 

primit ca el, în pașnica lui drumeţie. Nomarhii, scribii și marii 
preoţi, văzând nemărginita dragoste a poporului pentru noul 
faraon, se înclinară în faţa puterii lui, șoptindu-și între ei: 

— Mulţimea-i ca o turmă de tauri, iar noi, asemeni unor furnici 
prevăzătoare și chibzuite. Să-l cinstim, așadar, pe noul stăpân, 
ca să ne putem bucura de sănătate și să ne ferim de năpastă. In 
chipul acesta, împotrivirea demnitarilor, ce fusese nespus de 
puternică cu câteva luni în urmă, pierise, făcând loc unei 
supuneri desăvârșite. Intreaga nobilime și preoțime se prosterna 
în faţa lui Ramses al XIII-lea. 

Rămăseseră neînduplecaţi doar Mefres și Herhor. Astfel că, 
încă din prima zi a întoarcerii faraonului la Teba, marele 
vistiernic îi dădu două știri neplăcute. 

— Toate templele, spuse el, nu ne mai dau nimic pe credit și 
te roagă, în chipul cel mai umil, să le înapoiezi banii împrumutați 
vistieriei vreme de doi ani de zile de-acum înainte. 

— Înţeleg, răspunse Ramses, lucrul e pus la cale de prea 
cinstitul Mefres. Cât datorăm templelor? 

— Vreo cincizeci de mii de talanţi. 

— Timp de doi ani trebuie să plătim cincizeci de mii de talanţi, 
repetă faraonul. Și ce mai vrei să-mi spui? 

— Incasarea dărilor merge foarte greu, adăugă vistiernicul. De 
trei luni încoace, am primit de-abia un sfert din ce ni se 
cuvenea. 

— Dar ce s-a întâmplat? 

Vistiernicul era încurcat. 

— Am auzit, spuse el, că niște oameni răspândesc zvonul, 
printre ţărani, că sub domnia luminăţiei-tale pot să nu mai 
plătească dările... 

— Ha-ha! râse Ramses. Mi se pare că oamenii aceștia 
seamănă ca două picături de apă cu prea cinstitul Herhor. Vrea 
oare să mă lase să mor de foame? Și cu ce plătești cheltuielile 
zilnice? 

— Ne împrumută fenicienii, așa cum le-a poruncit Hiram, 
răspunse vistiernicul. Până acum am primit opt mii de talanti. 

— Înscrisuri le daţi? 

— Și înscrisuri și zăloage, oftă vistiernicul. Spun ei că-i numai 
așa, o formă neînsemnată, dar pe de altă parte se așează pe 
pământurile luminăţiei-tale și iau tot ce apucă de la țărani. 

Bucuros de primirea poporului și de umilinţa nobililor, faraonul 
nu mai era nici măcar mânios pe Herhor și pe Mefres. Trecuse 
vremea mâniei, acum sosise clipa faptelor și Ramses își întocmi 
planul pe loc. 

A doua zi, chemă pe oamenii cei mai credincioși, pe marele 
preot Sem, pe Pentuer, Tutmozis și pe Hiram, fenicianul. Când 
se adunară cu toţii, le spuse: 

— Știţi, desigur, că templele mi-au cerut să le înapoiez banii 
împrumutați tatălui meu veșnic viu. O datorie e un lucru sfânt, 
iar cea cuvenită zeilor ar fi prima pe care aș plăti-o bucuros. Dar 
vistieria e goală, fiindcă până și încasarea dărilor se face cu 
greutate. De aceea, socotesc că statul e în primejdie și sunt silit 
să cer din comorile păstrate în Labirint. 

Cei doi preoţi se mișcară tulburați. 

— Știu, continuă faraonul, că după legile noastre sfinte, 
porunca mea nu-i de ajuns ca să se deschidă subteranele 
Labirintului. Dar paznicii de-acolo mi-au spus ce am de făcut. 
Trebuie să-i adun pe reprezentanţii tuturor stărilor din Egipt, 
câte treisprezece din fiecare, și să obţin de la ei încuviințarea 
voinţei mele. Ramses zâmbi și încheie: V-am chemat ca să mă 
ajutaţi să-i adun și iată ce vă poruncesc: tu, cinstite Sem, îmi vei 
alege treisprezece preoți și treisprezece nomarhi. Tu, Pentuer, 
vei alege de prin nomiuri treisprezece țărani și treisprezece 
meșteșugari. Tutmozis va găsi treisprezece ofițeri și 
treisprezece nobili, iar prinţul Hiram va avea grijă să am 
treisprezece neguţători. Doresc ca adunarea aceasta să se ţină 
cât mai repede, în palatul meu din Memfis, și să consimtă, fără 
să-și piardă vremea cu prea multă vorbărie, că Labirintul trebuie 
să procure bani vistieriei mele. 

— Cutez să reamintesc luminăţiei-tale, spuse marele preot 
Sem, că de la adunare nu pot lipsi nici Herhor și nici Mefres, 
care au dreptul, ba chiar și datoria, să se împotrivească atingerii 
tezaurului din Labirint. 

— Da, sunt întru totul de aceeași părere! răspunse faraonul cu 
vioiciune. Ei își vor spune părerea lor, eu pe a mea. lar adunarea 
va judeca: poate exista un stat fără bani? E chibzuit lucru să 
înghesui, în neștire, comorile în beciuri, în timp ce statul e 
amenințat de prăbușire? 

— Cu câteva safire din cele ce zac în Labirint s-ar putea 
acoperi toate datoriile pe care le aveţi la fenicieni, întări Hiram. 
Mă voi duce îndată printre neguțători și voi aduce nu 
treisprezece, ci treisprezece mii, care vor vota la porunca 
luminăţiei-tale. Zicând acestea, fenicianul căzu cu fața la 
pământ și plecă. 

După ce Hiram ieși, marele preot Sem spuse: 

— Nu știu dacă a fost bine că a luat parte la consfătuire un 
străin. 

— A trebuit! strigă faraonul. Hiram nu numai că are o mare 
înrâurire asupra neguţătorilor noștri, dar, ceea ce este și mai 
important, el e cel care ne procură azi bani. Am vrut să-l 
încredințez că mă gândesc la împrumuturile lui și că am 
mijloace să le acopăr. 

Urmară câteva clipe de tăcere, de care se folosi Pentuer, 
pentru a spune: 

— Dacă luminăţia-ta îngăduie, eu pot pleca de îndată, spre a 
mă îngriji cu strângerea ţăranilor și a meșteșugarilor. Ei vor vota 
cu toţii pentru stăpânul nostru dar, din mulţime, trebuie aleși cei 
mai înţelepţi. Se înclină și ieși. 

— Dar tu, Tutmozis? întrebă Ramses. 

— Sunt atât de sigur, stăpâne, de nobilimea și de armata ta, 
încât în loc să vorbesc despre acest lucru, îndrăznesc să-ţi 
înfățișez o rugăminte de-a mea. 

— Vrei bani? 

— Nu [Vreau să mă însor... 

— Tu? exclamă faraonul. Cine-i femeia căreia zeii i-au hărăzit 
o atât de mare fericire? 

— Frumoasa Hebron, fiica prea cinstitului nomarh al Tebei, 
Antef, răspunse Tutmozis râzând. Dacă tu vei binevoi s-o ceri în 
căsătorie pentru mine de la familia ei vrednică de cinste, 
dragostea mea pentru tine ar spori și mai mult, dar mă opresc, 
fiindcă aș minţi... 

Faraonul îl bătu pe umăr: 

— Lasă, lasă! Nu mă mai încredința de ceea ce știu prea bine, 
zise el. Mă voi duce mâine la Antef și, pe zei, cred că în răstimp 
de câteva zile voi putea vesti nunta! lar acum, te poţi duce la 
Hebron a ta... 

Rămânând numai cu Sem, faraonul îl întrebă: 

— Privirea ţi-e posomorâtă. Te îndoiești oare că vei putea găsi 
treisprezece preoți gata să îndeplinească poruncile mele? 

— Sunt sigur că aproape toţi preoţii și nomarhii vor face toate 
cele de cuviință pentru fericirea Egiptului și multumirea 
luminăției-tale. Nu uita însă, stăpâne, că atunci când e vorba de 
tezaurul Labirintului, hotărârea cea de pe urmă o ia Amon. 

— Statuia lui Amon din Teba? 

— Da. 

Faraonul dădu disprețuitor din mâini. 

— Amon, spuse el, înseamnă Herhor și Mefres. Că ei se vor 
împotrivi, știu prea bine; dar nici prin minte nu-mi trece să văd 
cum se prăbușește statul din pricina împotrivirii a doi oameni. 

— Te înșeli, spuse cu gravitate Sem. E drept că de multe ori 
statuile zeilor fac ceea ce vor marii lor preoţi, dar... nu 
totdeauna! În templele noastre, stăpâne, se întâmplă uneori 
lucruri neobișnuite, ciudate. Uneori statuile zeilor fac și spun ele 
singure ce vor. 

— În cazul acesta sunt liniștit, îl întrerupse faraonul. Zeii 
cunosc starea statului și citesc în inima mea. Vreau ca Egiptul să 
fie fericit și întrucât aceasta e singura mea năzuinţă, niciun zeu 
înţelept și bun nu-mi va pune piedici. 

— O, de s-ar împlini cuvintele luminăţiei-tale! șopti marele 
preot. 

— Cred că vrei să-mi mai spui ceva, zise Ramses, văzând că 
preotul întârzie să-și ia rămas bun. 

— Da, stăpâne. Sunt dator să-ţi reamintesc că fiecare faraon, 
îndată după preluarea puterii și înmormântarea înaintașului său, 
trebuie să se gândească la două construcții: un mormânt pentru 
sine și un templu pentru zei. 

— Da, așa-i! exclamă faraonul. M-am gândit deseori, dar, 
neavând bani, nu m-am grăbit să iau o hotărâre. Fiindcă, 
adăugă el cu înviorare, de voi construi ceva, vreau să fie, un 
lucru măreț, ca Egiptul să nu mă uite atât de repede. 

— Luminăţia-ta se gândește la o piramidă? 

— Nu. N-am să pot construi o piramidă mai mare decât a lui 
Keops și niciun templu mai mare decât al lui Amon din Teba. 
Statul e prea slab pentru astfel de opere uriașe. Va trebui să fac 
ceva cu desăvârșire nou, fiindcă, drept să-ţi spun, construcţiile 
noastre mă cam plictisesc. Toate sunt la fel, ca și oamenii, 


619 


deosebindu-se numai prin mărime, întocmai ca un om în fire de 
un copil. 

— Atunci? întrebă marele preot, curios. 

— Am vorbit cu grecul Dion, cel mai de seamă constructor al 
nostru și el mi-a lăudat planul, continuă faraonul. Vreau să-mi 
construiesc drept mormânt un turn rotund, cu scări exterioare, 
așa cum a fost unul la Babilon. lar templul îl voi înălța nu pentru 
Osiris, nici pentru Isis, ci pentru zeul unic, în care cred cu toții, și 
egipteni, și caldeeni, și fenicieni, și evrei. Vreau numai ca 
templul acesta să semene cu palatul regelui Assar, al cărui 
model l-a dăruit Sargon tatălui meu. 

Marele preot dădu din cap. 

— Dorinţele tale sunt mari, stăpâne, dar nu-i cu putinţă 
înfăptuirea lor. Din pricina formei lor, turnurile babiloniene se 
răstoarnă ușor. Construcţiile noastre trebuie să dureze peste 
veacuri. Zeului celui unic nu trebuie să i se înalțe templu, 
deoarece el n-are nevoie nici de îmbrăcăminte, nici de mâncare, 
nici de băutură, iar lăcașul său e lumea întreagă. Cum l-ar putea 
deci cuprinde un templu? Unde-i preotul care ar cuteza să-i 
aducă jertfe? 

— Atunci să construim un templu pentru Amon-Ra, spuse 
faraonul. 

— Bine, dar să nu semene cu palatul regelui Assar, fiindcă 
acesta-i un edificiu asirian, iar nouă, egiptenilor, nu ne stă bine 
să-i maimuţărim pe barbari. 

— Nu te înțeleg, îl întrerupse faraonul cam nemultumit. 

— Ascultă-mă, stăpâne, zise atunci Sem. Uită-te la melci: 
fiecare poartă în spate o căsuţă deosebită; a unuia e răsucită 
dar scurtă; a altuia e răsucită și lunguiaţă; mai sunt și melci ale 
căror căsuțe sunt ca niște cutii. Tot așa construiesc și popoarele, 
fiecare potrivit cu firea și năravul lor. Fii bun, de asemenea, și 
nu uita că edificiile egiptene sunt tot atât de deosebite de cele 
asiriene ca egiptenii de asirieni. La noi, forma de căpetenie a 
fiecărei clădiri e piramida retezată, cea mai trainică dintre toate, 
așa cum Egiptul e cel mai trainic dintre toate statele. La asirieni, 
forma precumpănitoare e cubul, ce se năruie cu multă ușurință. 
Înfumuraţi și fără minte, asirienii își așază cuburile unul 
deasupra celuilalt, înălțând o clădire eu multe etaje, sub a căror 
greutate pământul se afundă. În schimb, egiptenii, umili și 


620 


chibzuiţi, își așază piramidele lor retezate una lângă alta. În 
chipul acesta, la noi nimic nu atârnă în aer, fiecare parte a 
clădirii rezemându-se pe pământ. lată de ce edificiile noastre se 
întind în lungime, putând dura o veșnicie, pe când cele asiriene 
sunt înalte și sfărâmicioase, ca și statul lor ce se înalţă repede 
azi, iar peste câteva veacuri se va preface în ruine. Asirienii sunt 
niște lăudăroși, de aceea la clădirile lor totul e podoabă pe 
dinafară: coloane, zugrăveli, sculpturi. Egiptenii modești, în 
schimb, ascund sculpturile și cele mai frumoase coloane în 
interiorul templelor, așa cum înțeleptul își ascunde gândurile 
înalte, simțămintele și dorințele în fundul inimii sale și nu-și 
împodobește cu ele pieptul. La noi, tot ce e frumos e ascuns. La 
ei, totul e făcut pentru a fi arătat lumii. Dacă ar putea, asirianul 
și-ar despica pântecul, ca să arate lumii cât de neobișnuite 
lucruri mănâncă el. 

— Spune, spune mai departe! îl îndemnă Ramses. 

— Multe nu mai am de spus, continuă Sem. Vreau numai să-ţi 
atrag luarea-aminte asupra deosebirii dintre înfățișarea clădirilor 
noastre și a celor asiriene. Cândva, cu ani în urmă, la Ninive, 
privind turnurile asiriene ce-și înălțau semet capetele deasupra 
pământului, mi s-a părut că sunt niște cai nărăvași, ridicați în 
două picioare și care, rupând hăţurile, se vor prăbuși pe dată, 
rupându-și poate și picioarele. În schimb, măria-ta, încearcă să 
priveşti, de undeva de sus, un templu egiptean. Ştii ce-ţi va 
aminti? Un om care se roagă, șezând la pământ. Cei doi piloni 
sunt palmele înălțate spre cer. Cele două ziduri din jurul curții 
sunt brațele. Sala coloanelor, sau „cerească”, e capul; sălile 
„revelaţiei divine” și „meselor de jertfă” sunt pieptul; iar 
sanctuarul tainic al zeului e inima piosului egiptean. Alcătuirea 
templului nostru ne învață cum trebuie să fim. „Să ai, ne spune 
el, palmele puternice ca pilonii, iar braţele tari ca zidurile. 
Mintea atât de cuprinzătoare și de bogată cum este vestibulul 
templului. Sufletul să-ţi fie curat ca sălile «revelației» și 
«jertfei», iar în inimă să-l ai pe zeu, o, egiptene!” Clădirile 
asiriene, în schimb, spun poporului lor: 

„Înalță-te deasupra oamenilor, ridică-ţi capul mai sus decât 
alţii! Nu vei face nimic măreț pe lume, dar vei lăsa, în schimb, 
ruini nenumărate.” Ai avea, măria-ta, curajul, încheie marele 

preot, să construiești la noi edificii asiriene, să imiţi poporul al 
cărui nume trezește în Egipt simțăminte de scârbă și dispreţ? 

Ramses căzu pe gânduri. Cu toată povaţa lui Sem, el continua 
să creadă că palatele asiriene sunt mai frumoase decât cele 
egiptene. Îi ura însă atât de mult pe asirieni, încât inima lui 
începu să șovăie. 

— In cazul acesta, spuse el, construcția templului și a 
mormântului meu va mai zăbovi. lar voi, înţelepţi, care îmi 
sunteţi binevoitori, născociţi planurile unor construcţii care să 
transmită numele meu celor mai îndepărtate generații. 

„Ce mândrie supraomenească umple sufletul acestui tânăr”, 
își mărturisi sie-și marele preot Sem și, trist, își luă rămas bun 
de la faraon. 


622 


Capitolul XXI 


Intre timp, Pentuer se pregătea să plece iarăși în Egiptul de 
Jos, pe de o parte ca să-i găsească pe cei treisprezece ţărani și 
meșteșugari, iar pe de alta ca să îndemne poporul să ceară 
înfăptuirea înlesnirilor făgăduite de noul faraon. Fiindcă, după 
părerea lui, cel mai însemnat lucru pentru Egipt era înlăturarea 
nedreptăţilor și silniciilor pe care le îndurau cei de jos. Pentuer 
era totodată și preot, așa încât nu numai că nu dorea decăderea 
castei sale, dar nu voia nici să rupă legăturile pe care le avea cu 
aceasta. De aceea, se duse să-și ia rămas bun de la Herhor. 

Demnitarul, puternic până nu de mult, îl primi zâmbind: 

— Oaspete rar, oaspete rar! spuse el. Din clipa în care ai 
devenit sfetnicul faraonului, nu te-ai mai arătat. De altminteri, 
nu numai tu ai făcut așa. Orice s-ar întâmpla însă, nu-ţi voi uita 
serviciile, chiar de m-ai ocoli și de-acum înainte. 

— Nu sunt sfetnicul stăpânului nostru și nici nu te ocolesc, 
mai ales că ţie îţi datorez eu tot ceea ce sunt astăzi, răspunse 
Pentuer. 

— Știu, știu, îl întrerupse Herhor. N-ai vrut să primești această 
înaltă demnitate, ca să nu lucrezi împotriva templelor. Ştiu, știu, 
deși poate că n-ar fi fost rău să fii tu sfetnicul acestui tinerel 
nărăvaș, care-și închipuie că ne cârmuiește el pe noi. Nu l-ai fi 
lăsat să se înconjure cu trădători, care-l vor duce la pieire. 

Pentuer, nevrând să vorbească despre lucruri atât de delicate, 
îi povesti lui Herhor pricina pentru care se ducea în Egiptul de 
Jos. 

— Da, spuse demnitarul, Ramses al XIll-lea n-are decât să 
cheme sfatul tuturor stărilor. E dreptul lui. Dar îmi pare rău, 
adăugă el de îndată, că tu te amesteci în treaba asta. Tare mult 

te-ai mai schimbat în ultima vreme! Îți amintești ce i-ai spus 
sfetnicului meu în timpul manevrelor de la Pi-Bailos? Îți voi 
reaminti eu: „E nevoie, ai spus tu, să se îngrădească puterea și 
desfrâul faraonilor”. lar azi sprijini tu însuţi dorințele necugetate 
ale celui mai mare desfrânat din câţi a avut Egiptul vreodată... 

— Ramses al XIll-lea, îl întrerupse Pentuer, vrea să 
îmbunătăţească soarta ponorului. Aș fi deci un nerod și un 
ticălos, dacă eu, fiu de țăran, nu l-aș sluji în treaba asta. 

— Nu te întrebi, însă, dacă lucrul acesta ne va aduce nouă, 
castei preoțești, vreo pagubă? 

Pentuer se miră. 

— Și voi daţi unele înlesniri ţăranilor care aparțin templelor, 
strigă el. Am, de altminteri, împuternicirea voastră... 

— Cum? Care? întrebă Herhor. 

— Reamintește-ţi de noaptea aceea când, în templul lui Set, l- 
am ascultat pe marele Beroes. Mefres a spus atunci că Egiptul a 
decăzut din pricină că oamenii nesocotesc casta preoțească, în 
timp ce eu am susținut că slăbiciunea statului e pricinuită de 
lipsurile poporului. lar tu, după câte îmi amintesc, ai răspuns: 
„Mefres să se îngrijească de ridicarea preoţilor, iar Pentuer de 
îmbunătăţirea soartei ţăranilor. Eu voi împiedica, în schimb, 
războiul dintre Egipt și Asiria.” 

— Vezi, spuse marele preot, ai deci datoria să fii cu noi, nu cu 
Ramses. 

— Vrei să spui că el ar dori un război cu Asiria? întrebă 
Pentuer energic. Sau poate împiedică preoţii să fie înţelepţi? 
Ceea ce vrea el e ca poporul să se odihnească în ziua a șaptea 
și apoi ca fiecare familie țărănească să aibă un mic petic de 
pământ. Să nu-mi spui, dar, că faraonul vrea ceva rău prin asta, 
când știut e că pe pământurile templelor s-a văzut că ţăranul 
liber și stăpân pe ogorul lui lucrează cu mult mai bine decât 
sclavul. 

— Dar eu n-am nimic împotriva înlesnirilor făcute mulţimii, 
strigă Herhor. Numai că sunt sigur că Ramses nu. Va face nimic 
pentru popor. 

— Nici vorbă, dacă nu veţi voi să-i daţi bani... 

— Chiar de i-am da o piramidă de aur, una de argint și încă 
una de giuvaeruri, tot nu va face nimic, fiindcă e un copilandru 

nărăvaș, pe care solul asirian Sargon l-a socotit întotdeauna un 
flușturatic. 

— Faraonul are însușiri alese... 

— Nu știe însă nimic, nu se pricepe la nimic! zise Herhor. De- 
abia a dat puţin cu nasul pe la înalta școală preoțească și a și 
fugit cât a putut de repede. De aceea, azi, în treburile statului, e 
ca un orb, ca un copil care mișcă în neștire figurile, fiindcă habar 
n-are de regulile jocului. 

— Totuși, cârmuiește. 

— Dar cum, Pentuer? întrebă marele preot zâmbind. Deschide 
noi școli ostășești, înmulțește numărul unităţilor, înarmează tot 
poporul, făgăduiește mulţimii sărbători... Dar cum va duce totul 
la bun sfârșit? Nu ești în apropierea lui și nu știi nimic. Te 
încredințez eu că, atunci când poruncește, nu se întreabă de loc: 
cine va îndeplini acestea? Sunt oare mijloace? Care vor fi 
urmările? 

Tu crezi că el e cel care cârmuiește. Nu el, ci eu cârmuiesc! 
Cârmuiesc și acum, cu toate că m-a îndepărtat. Eu fac astăzi ca 
încasarea dărilor să fie slabă, dar tot eu împiedic răscoala 
țăranilor, care altfel ar fi izbucnit de mult; mie mi se datorește 
faptul că nu se încetează lucrul la canale, diguri și drumuri. În 
sfârșit, tot eu am oprit în două rânduri ca Asiria să ne declare 
război, pe care smintitul ăsta îl stârnește cu pregătirile lui 
militare. Ramses cârmuiește! El nu face decât încurcături. Ai 
putut vedea chipul cum știe el sa gospodărească, în Egiptul de 
Jos: bea și petrecea mereu cu alte femei, prefăcându-se că se 
îngrijește de bunul mers al nomurilor, nepricepând de fapt nimic 
din toate astea. Dar ce e mai rău, e că s-a dat cu fenicienii, cu 
nobilimea decăzută și cu tot felul de uneltitori care-l împing la 
pieire. 

— Dar victoria de la Lacurile Sodice? întrebă Pentuer. 

— Recunosc, are energie și e priceput în treburile ostășești, 
răspunse Herhor. E singurul lucru la care se pricepe. Dar, spune 
și tu, ar fi câștigat el bătălia de la Lacurile Sodice fără ajutorul 
tău și al altor preoți? Știu bine că voi l-aţi înștiințat despre 
fiecare mișcare a bandelor libiene. Și, mai spune-mi: ar fi fost el 
în stare, chiar cu ajutorul vostru, să câștige bătălia, de pildă, 
împotriva lui Nitager? Nitager este un adevărat maestru, pe 
când el numai un ucenic. 

— Unde vrei să ajungi cu ura ta? întrebă Pentuer. 

— Ură! repetă marele preot. Pot eu oare uri un flușturatic, 
care se mai află pe deasupra și la strâmtoare, împresurat ca un 
cerb de vânători? Trebuie să recunosc însă că puterea lui este 
atât de dăunătoare pentru Egipt, încât dacă Ramses al XII-lea ar 
fi avut un frate, ori dacă Nitager ar fi fost mai tânăr, Ramses ar 
fi fost încă de pe acum înlăturat. 

— Ca tu să-i iei locul, izbucni Pentuer. 

Herhor nu se supără de fel. 

— Rău te-ai mai prostit, Pentuer, spuse el ridicând din umeri, 
de când faci politică de unul singur. Se înțelege că, dacă n-ar fi 
faraon, aș avea datoria să fiu eu, în calitatea mea de mare preot 
al zeului Amon din Teba și de conducător al marelui sfat 
preoţesc. Dar am eu nevoie de una ca asta? De peste zece ani, 
nu dispun oare de o putere mai mare decât a faraonilor? Și chiar 
și astăzi, după ce-am fost îndepărtat, nu sunt eu acela care fac 
tot ce socotesc că-i trebuincios în stat? Toţi marii preoţi, 
vistiernicii, judecătorii, nomarhii și chiar comandanții de oști, 
care acum mă ocolesc, sunt siliți totuși să îndeplinească fără 
crâcnire toate poruncile tainice ale marelui sfat, prevăzute cu 
pecetea mea. Se află oare în Egipt vreun om care să nu le 
îndeplinească? Tu însuţi, ai cuteza să li te împotrivești? 

Pentuer lăsă capul în jos. Dacă și după moartea lui Ramses al 
XII-lea se menţine tainicul sfat preoţesc, atunci Ramses al XIII- 
lea va trebui sau să i se supună, sau să ducă împotriva lui o 
luptă pe viaţă și pe moarte. Faraonul avea cu sine poporul 
întreg, oastea întreagă, numeroși preoţi precum și cea mai mare 
parte a demnitarilor. Preoţimea se putea bizui de-abia pe câteva 
mii de credincioși, pe comorile lor și pe organizarea deosebit de 
bună. Forțe cu totul inegale și, totuși, rezultatul luptei era cât se 
poate de îndoielnic. 

— Aţi hotărât deci pieirea faraonului! șopti Pentuer. 

— Câtuși de puţin. Nu vrem decât salvarea statului. 

— In cazul acesta, ce ar trebui să facă Ramses al XIII-lea? 

— Nu știu, răspunse Herhor. Știu însă ce a făcut tatăl său. 
Ramses al XII-lea și-a început și el cârmuirea tot cu porniri 
nechibzuite. Când n-a mai avut bani și prietenii lui cei mai 
înflăcăraţi au început să-l părăsească, și-a îndreptat fața spre 
zei. S-a înconjurat de preoţi, a învățat de la ei, căsătorindu-se 

chiar cu fiica marelui preot Amenhotep. lar după vreo 
cincisprezece ani, a ajuns el însuși mare preot, deosebit de 
cucernic și foarte învățat. 

— Dar dacă Ramses nu va face la fel? întrebă Pentuer. 

— Ne vom descurca și fără el, spuse Herhor. lar după o clipă, 
adăugă: Ascultă, Pentuer. Eu știu nu numai ce face, dar chiar și 
ce gândește faraonul ăsta al tău, a cărui încoronare solemnă n-a 
avut încă loc, prin urmare, în ochii noștri nu înseamnă nimic. 
Știu că vrea să facă din preoţi slugile lui, iar el să fie singurul 
stăpân al Egiptului. Un astfel de gând e însă o nesăbuinţă și 
chiar o trădare. Nu faraonii, după cum bine știi, au creat Egiptul, 
ci zeii și preoţii. Nu faraonii sunt cei care urmaresc creșterea 
apelor Nilului și-i prevăd revărsările; nu faraonii au învăţat 
poporul să semene, să culeagă roadele, să crească animale. Nu 
faraonii vindecă bolile și veghează să fie ferit statul de dușmanii 
din afară. Spune-mi, ce s-ar fi întâmplat dacă sfânta noastră 
castă ar fi lăsat Egiptul la bunul plac al faraonilor? Cel mai 
înţelept dintre ei n-are decât experienţa câtorva zeci de ani, pe 
când casta preoțească a cercetat și învăţat timp de zeci de mii 
de ani. Cel mai puternic monarh n-are decât o singură pereche 
de ochi și de mâini, pe când noi avem mii de ochi și mii de mâini 
în toate nomurile și chiar și în ţările străine. Se pot oare asemui 
meritele faraonului cu ale noastre? lar dacă cumva nu ne-am 
înţelege, cine va trebui să plece: noi, ori el? 

— Ce trebuie să fac eu acum? întrebă Pentuer. 

— Fă ce-ţi poruncește tinerelul tău, numai nu trăda tainele 
sfinte. Celelalte... lasă-le pe seama timpului. Doresc din inimă 
ca tânărul ce se numește Ramses al XIII-lea să se trezească și 
bănuiesc că ar face lucrul acesta dacă... dacă nu s-ar fi 
înconjurat de trădători mârșavi, deasupra cărora atârnă mâna 
zeilor încă de pe acum. 

Pentuer își luă rămas bun de la marele preot. Plecând, era plin 
de presimţiri triste. Nu-și pierdu însă cumpătul, știind că orice ar 
izbuti să facă azi pentru îmbunătăţirea traiului poporului, va fi 
bun făcut și va rămâne, chiar dacă faraonul ar ceda în fața 
puterii preoților. 

„In cel mai rău caz, se gândi el, trebuie să fac ce pot și ceea 
ce e de datoria mea. Cândva, lucrurile tot se vor îndrepta, iar 
sămânţa aruncată acum va rodi.” 

Se hotări, totuși, să nu mai stârnească poporul. Dimpotrivă, își 
propuse să-i liniștească pe nerăbdători, ca să nu mărească 
necazurile faraonului. 

Peste câteva săptămâni, Pentuer trecu hotarul Egiptului de 
Jos, însemnându-i în drumul său pe țăranii și meșteșugarii cei 
mai destoinici, din rândurile cărora s-ar fi putut alege trimișii la 
adunarea convocată de faraon. Pretutindeni, în drumul său, 
întâlni semnele unei fierberi nespus de mari; atât ţăranii cât și 
meșteșugarii cereau plată pentru orice fel de lucrări publice și, 
de asemeni, ca ziua a șaptea să fie zi de odihnă, așa cum fusese 
odinioară. Numai datorită mustrărilor preoţilor de prin temple nu 
izbucnise încă răscoala și nu întrerupseseră lucrul. 

Fu izbit, totodată, de câteva lucruri noi, pe care acum o lună 
nu le băgase de seamă. Mai întâi, poporul se împărţise în două 
tabere. Unii erau de partea faraonului și potrivnici preoților, alții 
erau împotriva fenicienilor. Primii spuneau că preoţii trebuie să-i 
dea faraonului comorile din Labirint; ceilalţi șopteau că faraonul 
îi ocrotește prea din cale-afară pe străini. Cel mai ciudat, însă, 
dintre toate, era zvonul izvorât nu se știe de unde, că Ramses al 
XIII-lea ar da semne de nebunie, întocmai ca și fratele său vitreg 
și mai vârstnic, care tocmai din această pricină fusese înlăturat 
de la tron. Vestea asta era răspândită printre preoţi, scribi și 
chiar printre ţărani. 

— Cine v-a spus minciuna asta? îl întrebă Pentuer pe unul din 
cunoscuții lui. 

— Nu-i minciună, spuse acesta, din păcate e adevărat. 
Faraonul a fost văzut în palatele din Teba, cum alerga gol prin 
grădină. lar într-o seară, luminăţia-sa s-a urcat pe un copac, sub 
ferestrele reginei Nikotris, și a stat de vorbă cu ea. 

Pentuer îl încredință că numai două săptămâni se scurseseră 
de când îl văzuse pe faraon sănătos tun. Işi dădu însă pe loc 
seama că nu era crezut. 

„Fără îndoială, asta-i isprava lui Herhor! gândi el. De 
altminteri, numai preoţii ar fi putut avea vești atât de grabnic 
din Teba.” 

Pentru o clipă, îl părăsi dorinţa de a mai alege oamenii, dar își 
recăpătă iarăși energia, spunându-și mereu că ceea ce poporul 
va căpăta astăzi nu va putea pierde mâine. Afară de cazul unor 
întâmplări neobișnuite. 

Dincolo de Memfis, la miazănoapte de piramide și de Sfinx, 
chiar la hotarul deșertului, se înălța templul nu prea mare al 
zeiței Nut. Acolo locuia bătrânul preot Menes, cel mai bun 
cunoscător din Egipt al stelelor și totodată meșter iscusit. Ori de 
câte ori era vorba să se construiască în ţară un mare edificiu sau 
un mare canal, Menes venea la faţa locului și da indicațiile 
cuvenite. Altminteri ducea o viaţă modestă și singuratică, 
noaptea cercetând stelele iar ziua lucrând la construirea unor 
aparate ciudate. 

Pentuer, care nu mai fusese de câţiva ani prin partea locului, 
fu izbit de părăsirea și de lipsa de grijă în care se afla templul. 
Zidul de cărămidă se dărăpăna, copacii se uscaseră în grădină, 
iar în curte rătăceau câteva găini și o capră prăpădită. În 
preajma templului, nu era niciun om. Numai când Pentuer 
începu să strige, ieși din pilon un bătrân. Era desculț, purta pe 
cap o tichie mur dară, ca ţăranii, în jurul șoldurilor o zdreanţă, 
iar în spinare o piele de panteră năpârlită. Și totuși, ţinuta lui era 
plină de demnitate, iar ochii plini de înţelepciune. Aruncă o 
privire vioaie oaspetelui, zicându-i: 

— Mi se pare mie, sau. Tu ești Pentuer? 

— Da, eu sunt, răspunse musafirul, îmbrăţișându-l din inimă 
pe bătrân. 

— O, o, spuse Menes, căci el era, văd că te-ai schimbat de 
când umbli cu cei mari! Ai pielea netedă, mâinile mai albe și un 
lanț de aur la gât. Asemenea podoabe ar putea aștepta mult și 
bine zeița Nut, mama cerului! 

Pentuer vru să-și scoată lanţul, dar Menes îl opri, zâmbind: 

— Lasă-l acolo! zise el. Dacă ai ști ce fel de giuvaeruri avem 
pe cer, nu te-ai grăbi să dăruiești aur. Te pomenești că vii să te 
așezi la noi? 

Pentuer dădu din cap: 

— Nu, răspunse el. Am venit numai să mă închin ţie, divinul 
meu dascăl. 

— Și apoi, la curte din nou? râse bătrânul. O! Dacă aţi ști voi 
ce pierdeţi părăsind înţelepciunea pentru palate, aţi fi cei mai 
nemângâiaţi oameni. 

— Ești singur aici? 

— Ca palmierul în deșert. Mai ales astăzi, când surdomutul 
meu s-a dus cu coșul la Memfis să cerșească ceva pentru Ra și 
pentru preotul lui. 

— Și nu ţi-e urât? 

— Mie? se miră Menes. De când nu ne-am văzut, am mai 
smuls zeilor câteva taine, pe care nu le-aș da nici pentru cele 
două coroane ale Egiptului! 

— E un lucru ascuns? întrebă Pentuer. 

— De ce ascuns? Acum un an am terminat măsurătorile și 
calculele privitoare la mărimea pământului. 

— Ce înseamnă asta? 

Menes își roti privirea în jur și zise cu glas mai coborât: 

— Doar știi că pământul nu-i neted ca masa, ci un glob uriaș, 
pe faţa căruia se află mări, ţări, orașe. 

— Da, știu, zise Pentuer. 

— Dar nu știu toţi, răspunse Menes. Și nu s-a știut de loc cât 
de mare poate fi globul acesta... 

Și tu știi? întrebă Pentuer, aproape înspăimântat. 

— Știu. Pedestrimea noastră mărșăluiește pe zi aproape 
treisprezece mile. Globul pământesc e însă atât de uriaș, încât i- 
ar trebui cinci ani ca să-l înconjoare. 

— O, zei! exclamă Pentuer. Nu te înspăimântă oare faptul că 
te gândești la astfel de lucruri? 

Menes ridică din umeri: 

— E un lucru atât de cumplit să măsori? întrebă el. A măsura 
piramida ori pământul e totuna. Am făcut lucruri mai grele când 
am măsurat depărtarea dintre templul nostru și palatul 
faraonului, fără să trec Nilul. 

— Mare minune! șopti Pentuer. 

— Ce fel de minune? Am descoperit eu un lucru și mai de 
mirare, de care vă veţi înspăimântă cu adevărat. Dar despre 
aceasta să nu vorbeşti nimănui. Ştii, în luna Paofi, vom avea o 
eclipsă de soare. Ziua se va schimba în noapte. Și să mor de 
foame dacă am greșit socotelile, fie chiar și cu a douăzecea 
parte dintr-o oră. 

Pentuer atinse amuleta ce-o purta la piept, spuse o rugăciune, 
apoi zise: 

— Am citit în cărțile sfinte că, spre îngrijorarea oamenilor, nu 
o dată s-a făcut noapte la amiază. Dar ce poate însemna lucrul 
acesta, nu știu. 

— Vezi piramidele? întrebă Menes pe neașteptate, arătând 
spre deșert. 

— Le văd. 

— Acum pune mâna în faţa ochilor. Vezi piramidele? Nu le 
vezi. Eclipsa de soare înseamnă același lucru. Între soare și noi 
se așază luna, care-l acoperă pe părintele luminii și face noapte. 

— Şi se va întâmplă lucrul acesta la noi? întrebă Pentuer. 

— În luna Paofi. l-am scris faraonului, crezând că va aduce, în 
schimb, vreo jertfă uitatului nostru templu. Citind însă 
scrisoarea, a, râs de mine, poruncind solului meu să-i ducă 
știrea lui Herhor. 

— lar Herhor? 

— Ne-a dat treizeci de măsuri de orz. E singurul om din Egipt 
care preţuiește înțelepciunea; tânărul faraon nu-i decât un 
ușuratic. 

— Nu fii aspru cu el, zise Pentuer. Ramses al XIII-lea vrea să 
îndrepte soarta țăranilor și a meșteșugarilor; le va da ziua a 
șaptea spre odihnă, nu va mai lăsa să fie bătuţi fără judecată și 
poate că le va dărui chiar pământ. 

— lar eu îţi spun că-i ușuratic, zise Menes cu supărare. l-am 
trimis acum două luni mai multe însemnări despre cum s-ar 
putea ușura munca ţăranilor și el iar a râs de mine. E un 
nepriceput și un trufaș. 

— ÎI judeci fără temei. Dar arată-mi însemnările și poate că-ți 
voi ajuta să le dai viaţă. 

— Însemnări, repetă bătrânul. Nu-i vorba de niște însemnări, 
ci de un lucru gata făcut. Se ridică de pe laviţă și, împreună cu 
Pentuer, se îndreptă spre iazul din grădină, lângă care se afla un 
frunzar pe deplin acoperit de ierburi agăţătoare. Acolo văzu 
Pentuer o roată mare, fixată pe un ax orizontal, cu numeroase 
cupe pe cercul de dinafară. Menes intră înăuntrul roții și începu 
s-o miște cu picioarele. Roata se învârtea, iar cupele luau apă 
din iaz și o vărsau într-un jgheab aflat mai sus. 

— Curioasă născocire! zise Pentuer. 

— Dar poţi ghici ce poate face roata asta pentru poporul 
egiptean? 

— Nu... 

— Închipuiește-ţi-o c-ar fi de cinci ori sau de zece ori mai mare 
și că înăuntrul ei ar sta nu un om, ci câteva perechi de boi. 

— Acum... parcă văd ceva, zise Pentuer, dar tot nu pricep 
prea bine. 

— E atât de simplu! răspunse Menes. Cu ajutorul acestei roţi, 
boii sau caii ar putea scoate apă din Nil, pe care s-o verse în 
canalele aflate tot mai sus. În felul acesta, o jumătate de milion 
de oameni, care muncesc astăzi la căratul găleților, ar putea să 
se odihnească. Vezi acum că înțelepciunea poate face mult mai 
mult pentru fericirea oamenilor decât faraonii. 

Pentuer clătină din cap: 

— Cât lemn va trebui pentru roţile astea, câţi boi, cât nutreţ! 
Mi se pare mie că roata ta nu va putea înlocui ziua a șaptea de 
odihnă. 

— Văd că oamenii mari nu prea ţi-au folosit, spuse Menes. Cu 
toate că ţi-ai pierdut isteţimea pe care o prețuiam odată, îţi voi 
mai arăta ceva. Poate că, într-o bună zi, te vei întoarce pe calea 
înțelepciunii, iar când voi muri eu, vei avea poftă să te 
îndeletnicești cu îmbunătăţirea și răspândirea născocirilor mele. 

Se întoarseră la piloni. Menes puse câteva vreascuri sub o 
oală de aramă. Suflă până ce izbucniră flăcările și, în scurtă 
vreme, apa începu să fiarbă. Din oală ieșea o ţeavă dreaptă, 
astupată cu o piatră mare. Când în oală se auzi un sâsâit, Menes 
zise: 

— Stai în firida asta și privește. Mișcă manivela fixată de 
țeavă și într-o clipă piatra, în ciuda greutăţii ei, sări în aer, iar 
încăperea se umplu de rotocoale de abur. 

— Minune! strigă Pentuer. Dar, liniștindu-se pe loc, întrebă: și 
piatra asta cum va îmbunătăți traiul oamenilor? 

— Nu piatra, răspunse înțeleptul, pierzându-și răbdarea. Dar 
nu uita ce-ţi voi spune eu acum: va veni ziua când calul și boul 
vor înlocui munca omului, iar apa fierbinte va înlocui munca 
boului și a calului. 

— Și ţăranii ce folos vor avea? insistă Pentuer. 

— Vai, omule! strigă Menes, apucându-se cu mâinile de cap. 
Nu știu: ai îmbătrânit ori te-ai prostit de tot, dar văd că numai 
gândul ăsta îți umple mintea, de parcă n-ar mai fi nimic altceva 


632 


pe lume. Dacă înţelepţii ar lua seama numai la ţărani, ar trebui 
să azvârle cărțile și socotelile lor și să se facă ciobani! 

— Fiecare lucru trebuie să aducă folos, adăugă Pentuer 
încurcat. 

— Voi, curtenii, zise Menes cu amărăciune, folosiţi adesea 
două măsuri! Când un fenician vă aduce un rubin ori un safir, nu 
întrebaţi ce foloase aduce, ci cumpăraţi giuvaerul și-l închideţi 
bine, iar când vi se înfățișează un înţelept cu o născocire ce-ar 
putea să schimbe faţa lumii, numaidecât îl întrebaţi: ce foloase 
putem avea de-aici. Se vede că vă e teamă ca născocitorul să 
nu vă ceară un pumn de orz pentru un lucru pe care mintea 
voastră nu-l poate pricepe. 

— Te-ai supărat. N-am vrut să-ţi pricinuiesc niciun necaz. 

— Nu m-am supărat, dar îmi pare rău. Acum douăzeci de ani, 
în templul acesta am fost cinci oameni; lucram la descoperirea 
unor taine. Azi am rămas numai eu singur și, pe zei, nu numai 
că nu pot găsi un urmaș, dar nici măcar un om care să mă 
înțeleagă. 

— Crede-mă că aș rămâne bucuros aici până la moarte, ca să 
pot cunoaște născocirile tale divine, zise Pentuer. Dar spune-mi: 
mă pot eu oare închide în templu, astăzi, când e în joc soarta 
statului, fericirea poporului și când eu pot... 

— ... Schimba soarta statului și a câtorva milioane de oameni? 
îl întrerupse Menes, batjocoritor. O, voi, copii îmbătrâniţi, care 
purtaţi mitre și lănţișoare scumpe! Pentru că vă e îngăduit să 
luaţi apă din Nil, vi se pare că puteți opri creșterea și scăderea 
apelor fluviului. Nici oaia nu face altfel: merge în coada turmei și 
își închipuie că ea o împinge înainte! 

— Gândește-te, însă: faraonul cel tânăr are inima plină de 
porniri vrednice de laudă, vrea să dea poporului ziua a șaptea 
spre odihnă, judecători care să facă dreptate și chiar pământ. 

Menes clătină din cap, spunând: 

— Toate acestea sunt lucruri mărunte. Faraonii cei tineri 
îmbătrânesc, iar poporul... poporul a mai avut nu o dată ziua a 
șaptea pentru odihnă, a avut și pământ. Apoi le-a pierdut. Ah, 
de s-ar fi schimbat numai asta! Dar câte dinastii și câți preoți nu 
s-au perindat de trei mii de ani încoace în Egipt, câte orașe și 
câte temple nu s-au prefăcut în ruine, câte petice noi de pământ 
nu s-au ivit! Toate lucrurile s-au schimbat, afară de unul singur: 

că doi și cu doi fac patru, că triunghiul e jumătatea 
dreptunghiului, că luna poate acoperi lumina soarelui și că apa 
care fierbe poate arunca o piatră în aer. In lumea asta 
pieritoare, ceea ce ţine și rămâne e numai înțelepciunea. Vai de 
acela care, pentru lucruri trecătoare ca norii, părăsește ceea ce 
e veșnic! Inima lui nu-și va găsi nicicând liniștea, iar cugetul lui 
se va legăna ca luntrea în mijlocul vijeliei. 

— Zeii vorbesc prin gura ta, dascăle, spuse Pentuer după o 
clipă de gândire, dar dintre multe milioane de oameni, abia unul 
poate deveni întruchiparea înțelepciunii. Şi-i bine că-i așa. Ce-ar 
fi oare dacă ţăranii și-ar petrece nopţile privind la stele, dacă 
oștenii ar socoti, iar demnitarii și faraonul, în loc să cârmuiască, 
ar zvârli pietrele în sus cu ajutorul apei clocotite? Ar muri cu toții 
de foame mai înainte ca luna să facă o singură dată ocolul 
pământului. Și nicio roată ori un cazan din lume n-ar fi în stare 
să apere ţara de năvala barbarilor și nici n-ar putea face 
dreptate celor năpăstuiţi. Așadar, încheie Pentuer, cu toate că 
înțelepciunea e ca soarele, sângele și răsuflarea de 
trebuincioasă, nu putem fi înţelepţi cu toții. 

Menes nu spuse nimic la aceste cuvinte. 

Pentuer mai rămase câteva zile în templul zeiței Nut, 
bucurându-se când de priveliștea deșertului, când de aceea a 
roditoarei văi a Nilului. Privea stelele împreună cu Menes, 
cerceta roata pentru scoaterea apei din fluviu și uneori se 
îndrepta spre piramide. Admira sărăcia și geniul învățătorului 
său, spunându-și în gând: 

„Fără îndoială că Menes e un zeu întruchipat de un om, de 
aceea nu se îngrijește de viața pământească. Dar roata lui de 
scos apă nu va fi folosită în Egipt, mai întâi fiindcă nu avem 
lemn, apoi fiindcă pentru punerea în mișcare a unor astfel de 
roţi ar trebui cam o sută de mii de boi. Și unde s-ar găsi nutreţ 
pentru ei, chiar și în Egiptul de Sus?” 

Capitolul XXII 


In timp ce Pentuer cutreiera țara pentru găsirea celor 
treisprezece ţărani și meșteșugari, Ramses al XIII-lea se afla la 
Teba, punând la cale însurătoarea lui Tutmozis. 

Mai întâi, înconjurat de o suită strălucită, stăpânul celor două 
lumi se duse într-un car aurit până la palatul cinstitului Antef, 
nomarhul Tebei. Demnitarul ieși până la poartă în întâmpinarea 
faraonului și, scoţându-și din picioare sandalele scumpe, 
îngenunche, ajutându-i lui Ramses să coboare. 

Răspunzând acestei cinstiri, faraonul întinse mâna să i-o 
sărute și-i spuse că din acea clipă era prietenul lui, având 
dreptul să intre încălțat chiar și în sala tronului. 

Când ajunseră în uriașa sală a palatului lui Antef, faraonul îi 
vorbi acestuia în faţa întregului alai: 

— Știu că, așa precum cinstiţii tăi strămoși locuiesc în 
mormintele cele mai frumoase, la fel și tu, urmașul lor, ești cel 
mai de seamă dintre nomarhii Egiptului. Știi, desigur, că la 
curtea mea, în oastea ca își în inima mea regească, primul loc îl 
ocupă căpetenia gărzii mele, Tutmozis. După părerea 
înţelepților, bogătașul care nu așază cea mai scumpă piatră în 
inelul cel mai frumos, face cât se poate de rău. Și cum neamul 
tău, Antef, îmi e cel mai scump, iar Tutmozis mi-e cel mai drag, 
m-am gândit să vă unesc, ceea ce s-ar putea ușor întâmplă, 
dacă fiica ta, frumoasa și înțeleaptă Hebron, îl va lua de soț pe 
Tutmozis. 

Prea cinstitul Antef răspunse: 

— Luminăţia-ta, stăpânul lumii vii și al împărăției apusene! 
Așa cum Egiptul întreg și tot ceea ce e în el îţi aparţine, la fel și 
casa aceasta, cu toţi cei ce-o locuiesc, e a ta. Și de vreme ce 

inima ta dorește ca fiica mea, Hebron, să devină soţia lui 
Tutmozis, mă învoiesc ca așa să fie. 

Faraonul îi răspunse atunci lui Antef că Tutmozis primește 
douăzeci de talanţi pe an din vistieria sa, având totodată 
însemnate bunuri în diferite nomuri. La rândul său, cinstitul 
Antef spuse că singura lui fiică, Hebron, va avea cincizeci de 
talanţi în fiece an, precum și dreptul de a se folosi de bunurile 
tatălui ei în acele nomuri în care curtea regală se va opri timp 
mai îndelungat. Și cum Antef nu avea niciun fiu, toată averea sa 
uriașă, lipsită de datorii, avea cândva să fie a lui Tutmozis, 
împreună cu demnitatea de nomarh al Tebei, dacă lucrul acesta 
era pe placul faraonului. 

După terminarea tocmelilor, se ivi și Tutmozis, mulțumindu-i 
lui Antef mai întâi pentru că își dădea fiica după un sărac ca el și 
apoi pentru că-i dăduse acesteia o atât de aleasă creștere. Se 
înțeleseră apoi ca ceremonia căsătoriei să aibă loc în câteva 
zile, fiindcă Tutmozis, în calitatea lui de căpetenie a gărzii, nu 
avea vreme pentru ceremonii prea îndelungate. 

— Îți urez fericire, fiul meu, încheie Antef zâmbind, precum și 
multă răbdare în căsnicie. Fiindcă scumpa mea fiică, Hebron, 
are douăzeci de ani, ea e cea care dă tonul modei în Teba și-i 
deprinsă să aibă propria ei voinţă, îţi mărturisesc că toată 
autoritatea mea se sfârșește pentru totdeauna la portița 
grădinilor fiicei mele. Și tare mă tem că demnitatea ta nu va 
face asupra-i o prea mare impresie. 

Nobilul Antef îi invită apoi pe oaspeți la un ospăț bogat, în 
cursul căruia apăru frumoasa Hebron, cu un mare alai de 
însoţitoare. În sală se aflau numeroase mese pentru două sau 
patru persoane, precum și o masă mai mare, așezată mai sus, 
pentru faraon. Spre a-l cinsti pe Antef și pe Tutmozis, faraonul 
se apropie de Hebron și o invită la masa sa. 

Hebron era într-adevăr frumoasă și părea o fată cu 
experiență, ceea ce nu era un lucru neobișnuit în Egipt. Ramses 
văzu repede că logodnica nu-i dădea nicio atenţie viitorului ei 
soţ, dar că, în schimb, arunca priviri grăitoare spre el. 

Dar nici lucrul acesta nu părea ciudat, în Egipt. 

Când oaspeţii se așezară în jurul meselor, muzica începu să 
cânte, iar dansatoarele veniră printre comeseni, aducând vin și 
flori. Ramses spuse: 

— Cu cât mă uit mai mult la tine, Hebron, cu atât mă minunez 
mai mult. Dacă ar intra aici un străin, ar crede că ești zeiță sau 
mare preoteasă, iar nu o fericită logodnică. 

— Te înșeli, măria-ta, răspunse ea. In clipa aceasta sunt 
fericită, dar nu pentru că sunt logodnică. 

— Cum așa? o întrebă faraonul. 

— Căsătoria nu mă ispitește și aș voi mai degrabă să fiu mare 
preoteasă în templul zeiţei Isis, decât soţie. 

— Atunci de ce te măriţi? 

— Fac asta pentru tatăl meu, care ţine cu orice chip să aibă 
un urmaș al renumelui său. Dar, mai ales, pentru că tu vrei așa, 
stăpâne. 

— Poate nu-ţi place Tutmozis? 

— Nu spun asta. Tutmozis e chipeș, se îmbracă mai bine 
decât oricare bărbat din Egipt, cântă frumos și câștigă premii la 
jocuri și întreceri. lar demnitatea lui de căpetenie a gărzii tale e 
una din cele mai de seamă din ţară. Cu toate acestea, dacă n-ar 
fi fost rugămintea tatălui meu și porunca ta, stăpâne, n-aş fi 
consimţit să fiu soția lui. De altminteri, nici n-am să-i fiu soţie cu 
adevărat! Lui Tutmozis îi ajung averea mea și demnităţile 
moștenite de la tatăl meu, iar restul îl va găsi la dansatoare. 

— Și el știe nefericirea ce-l așteaptă? 

Hebron zâmbi. 

— Știe de mult; chiar de n-aș fi fost fiica lui Antef, ci a 
ultimului parastit, și tot n-aş fi consimţit să fiu soția unui om pe 
care nu-l iubesc. N-aș putea iubi decât pe cineva care să fie mai 
presus decât mine. 

— Așa să fie oare? se miră Ramses. 

— Am doar douăzeci de ani. De șase ani sunt înconjurată de 
admiratori. Le-am cunoscut însă repede preţul... stau mai 
degrabă de vorbă cu preoții învățați, decât să ascult cântecele și 
declaraţiile tinerilor spilcuiţi. 

— În cazul acesta, n-ar trebui să stau lângă tine, Hebron, 
deoarece nu sunt nici măcar un tânăr spilcuit și nici nu 
stăpânesc înțelepciunea preoţilor. 

— O, tu, stăpâne, ești mai presus de ei toți! răspunse Hebron 
îmbujorată la faţă. Tu ești căpetenia oștirii care a câștigat 
victoria. Eşti năvalnic ca leul și isteţ ca uliul. Înaintea ta, 
milioane de oameni cad cu faţa la pământ, iar statele tremură. 

Nu știi oare ce spaimă trezește numele tău la Tir și la Ninive? 
Zeii ţi-ar putea pizmui puterea. 

Ramses se simţi tulburat. 

— O, Hebron, Hebron! Dacă ai ști ce neliniște semeni în inima 
mea! 

— De aceea consimt să mă căsătoresc cu Tutmozis. Voi fi mai 
aproape de tine și astfel, măcar la câteva zile, te voi putea 
vedea, stăpâne. Zicând acestea, se ridică de la masă și plecă. 

Antef băgă de seamă și, înspăimântat, se apropie grăbit de 
Ramses. 

— O, stăpâne! strigă el, oare fiica mea n-a spus vreun cuvânt 
nepotrivit? E ca o leoaică-nestăpânită. 

— Liniștește-te, spuse faraonul. Fiica ta e plină de 
înțelepciune și de cumințenie. A plecat pentru că a văzut cum 
vinul îi înveselește din cale-afară pe oaspeţi. 

Într-adevăr, în sală era mare zarvă, iar glasul lui Tutmozis se 
auzea cel mai tare. 

— Pot să-ţi spun în taină, luminăţia-ta, șopti Antef, că bietul 
Tutmozis va trebui să fie tare îngăduitor cu Hebron. 

Acest prim ospăț se prelungi până dimineaţa. Faraonul plecă 
numaidecât după cele întâmplate, dar ceilalţi rămaseră, la 
început pe jilțuri, apoi pe jos, până ce, beţi morţi, Antef trebui 
să-i trimită pe la casele lor. 

Peste câteva zile, avu loc ceremonia căsătoriei. 

La palatul lui Antef veniră marii preoţi Herhor și Mefres, 
nomarhii vecini și cei mai înalţi demnitari din Teba. Sosi apoi, 
într-un car cu două roţi, Tutmozis, înconjurat de oștenii gărzii, 
iar la urmă luminăţia-sa Ramses al XIII-lea. Faraonul era însoțit 
de marele scrib, de căpetenia arcașilor, de căpetenia cavaleriei, 
de marele judecător, de marele vistiernic, de marele preot Sem 
și de mai mulţi sfetnici. 

Când aleșii oaspeţi se aflară în sala strămoșilor prea cinstitului 
Antef, se ivi și Hebron, îmbrăcată în veșminte albe, urmată de 
un alai numeros de prietene și slujitoare. Atunci, tatăl ei arse 
tămâie în fața lui Amon, în faţa statuii tatălui său și în faţa lui 
Ramses al XIII-lea, care stătea pe un postament și spuse că o 
scoate pe Hebron de sub ocrotirea sa. li dărui, totodată, în faţa 
judecătorului o casetă de aur, unde se afla actul de zestre, 
întocmit pe papirus. 

După o mică gustare, mireasa se urcă într-o lectică scumpă, 
purtată de opt demnitari ai nomului. În fața ei mergeau muzica 
și cântăreții, în jurul lecticii alţi demnitari, iar în urma ei o mare 
mulţime de oameni. Întreg alaiul se îndreptă spre templul lui 
Amon, prin cele mai frumoase străzi din Teba, în mijlocul unei 
mulțimi tot atât de numeroase ca la înmormântarea faraonului. 

La templu, poporul rămase în curte, iar tânăra pereche, 
faraonul și demnitarii intrară în sala coloanelor. Aici, Herhor 
aprinse tămâie în fața statuii dezvelite a zeului Amon, 
preotesele executară un dans sacru, iar Tutmozis citi de pe 
papirus următorul act: 

„Eu, Tutmozis, căpetenia gărzii măritului Ramses al XIII-lea, te 
iau de soţie pe tine, Hebron, fiica nomarhului teban Antef. Îţi 
dăruiesc acum suma de zece talanţi, pentru faptul că binevoiești 
să-mi fii soţie. Pentru îmbrăcăminte îţi dau trei talanţi pe an, iar 
pentru cheltuielile casei câte un talant pe lună. Dintre copiii pe 
care-i vom avea, cel mai vârstnic fiu va fi moștenitorul averii pe 
care o am astăzi, cât și a celei ce-o voi agonisi în viitor. Dacă nu 
voi trăi cu tine, dacă ne vom despărţi și îmi voi lua altă soţie, voi 
fi dator să-ţi platesc din averea mea patruzeci de talanţi. Fiul 
nostru, când va prelua averea, va fi dator să-ţi plătească 
cincisprezece talanţi pe an. lar copiii avuţi cu altă soţie nu vor 
avea drept la averea fiului nostru cel dintâi născut”.% 

Marele judecător, în numele lui Hebron, citi apoi actul prin 
care mireasa făgăduia să-l hrănească și să-l îmbrace bine pe 
soțul ei, să poarte de grijă casei lui, familiei, slujitorilor, lucrurilor 
și sclavilor, încredințând soțului administrarea averii pe care i-o 
dăduse și pe care avea să i-o mai dea cu timpul tatăl ei. 

După citirea actelor, Herhor îi dădu lui Tutmozis un pahar de 
vin. 

Mirele îl bău până la jumătate, mireasa își înmuie buzele și 
apoi arseră amândoi tămâie în faţa unei draperii de purpură. 

Părăsind templul zeului Amon din Teba, tânăra pereche și 
strălucitorul lor alai se îndreptară, prin aleea sfincșilor, spre 
palatul regal. Pâlcuri-pâlcuri de oameni și de oșteni îi 
întâmpinau cu urale, aruncându-le în cale flori. 

Tutmozis locuise până atunci în odăile faraonului. În ziua 
nunţii, monarhul îi dărui însă un mic și minunat palat, în fundul 


% Text autentic (n. A.). 

grădinilor, înconjurat de o pădurice de smochini, de mirt și de 
baobabi, unde tinerii căsătoriţi puteau să petreacă fericiţi și 
netulburaţi. În colţul acesta liniștit se iveau așa de rar oameni, 
încât nici păsările nu-și luau zborul în fața lor. 

Când oaspeţii și tânăra pereche ajunseră în noua lor locuinţă, 
avu loc ceremonia deplină a căsătoriei. Tutmozis o luă pe 
Hebron de mână, conducând-o lângă focul ce ardea în faţa 
statuii zeiţei Isis. Mefres vărsă atunci pe capul miresei câteva 
picături de apă sfinţită. Hebron atinse focul cu mâna, iar 
Tutmozis împărți cu ea o bucăţică de pâine și îi puse în deget 
inelul său, semn că din clipa aceea devine stăpâna averii, a 
slujitorilor, a turmelor și a sclavilor mirelui. 

În timpul acesta, preoţii înălțau imnuri nupţiale, purtând 
statuia zeiţei Isis prin toată casa, iar preotesele executau 
dansuri sacre. 

Ziua se sfârși cu felurite petreceri. Și un mare ospăț, în timpul 
căruia toţi băgară de seamă că Hebron îl însoțea necontenit pe 
faraon, pe când Tutmozis, destul de departe de ea, se 
îndeletnicea doar cu cinstirea oaspeţilor. 

Când se iviră stelele, Herhor părăsi ospăţul și, scurtă vreme 
după el, se strecurară afară și câţiva dintre cei mai înalţi 
demnitari. Pe la miezul nopţii, în subteranele templului Amon se 
adunară marii preoţi Herhor, Mefres și Mentezufis, judecătorul 
suprem din Teba precum și nomarhii din Abu, Hor și Emsuh. 
Mentezufis cercetă coloanele groase, închise porțile și stinse 
luminile; în încăperea joasă rămase aprinsă o singură lampă, ce 
ardea în faţa statuii lui Horus. Demnitarii se așezară pe trei 
bănci de piatră, iar nomarhul din Abu le spuse: 

— Dacă mi s-ar cere să vorbesc despre firea luminăţiei-sale 
Ramses al XIII-lea, vă spun drept că n-aș fi în stare s-o fac. 

— Un smintit! adăugă Mefres. 

— Dacă-i smintit, nu știu, răspunse Herhor. Știu însă că-i un 
om foarte primejdios. De două ori până acum, Asiria ne-a adus 
aminte de încheierea definitivă a păcii, iar acum, după câte aud, 
începe să fie neliniștită de înarmarea Egiptului. 

— Asta încă n-ar fi nimic, spuse Mefres. Ceea ce-i mai rău e că 
nelegiuitul acesta se gândește cu tot dinadinsul să se atingă de 
comorile Labirintului. 

— Eu, zise nomarhul din Emsuh, socot că sunt și mai 
amenințătoare făgăduielile pe care le face țăranilor. Veniturile 
statului și ale noastre vor scădea cu siguranţă, dacă poporului i 
se va îngădui să lenevească ziua a șaptea. lar dacă faraonul va 
da și pământ ţăranilor... 

— E gata să facă lucrul acesta, șopti marele judecător. 

— Să facă chiar una ca asta? întrebă nomarhul din Hor. Aș 
crede mai degrabă că vrea numai bani. Așa că, dacă i s-ar da 
ceva din comorile Labirintului... 

— Nu se poate, îl întrerupse Herhor. Statul nu-i ameninţat de 
nicio primejdie, ci numai faraonul, ceea ce nu-i totuna. Și apoi, 
așa cum digul e puternic atâta vreme cât nu-l străbate nici cel 
mai mic fir de apă, la fel și Labirintul, e plin câtă vreme nu ne 
atingem de prima bucăţică de aur. După aceasta pot aluneca 
toate celelalte. Și apoi, cui să-i încredințăm noi tezaurul zeilor și 
al statului? Unui tinerel care nesocotește credinţa, umilește 
preoţii și răscoală poporul? Nu-i el oare mai rău decât Assar? E 
drept că acesta-i un barbar, în schimb, nu ne pricinuiește 
pagube. 

— E necuviincios din partea faraonului să-i facă ochi dulci, în 
văzul lumii, soţiei prietenului său și chiar din ziua nunții, 
mărturisi îngândurat judecătorul. 

— Ea însăși îl momește! spuse nomarhul din Hor. 

— Orice femeie momește bărbaţii, spuse cel din Emsuh. 
Judecata e dată însă omului tocmai ca să-l ferească de păcat. 

— Nu-i oare faraonul bărbatul tuturor femeilor din Egipt? șopti 
nomarhul din Abu. In afară de asta, păcatele le judecă zeii; pe 
noi ne privesc doar treburile statului. 

— E un om primejdios! Primejdios! zise nomarhul din Emsuh, 
amenințând cu mâna. Nu încape îndoială că poporul și-a luat 
nasul la purtare. Din clipă în clipă se poate răscula. Atunci să 
vedeți cum niciun mare preot și niciun nomarh nu va mai fi sigur 
de puterea, de averea și chiar de viaţa lui. 

— Am eu leac pentru răscoală, îl liniști Herhor. 

— Ce leac? 

— Mai întâi, spuse Mefres, răscoala poate fi ocolită dacă îi 
vom lămuri pe cei mai cu scaun la cap din rândurile mulțimii că 
cel care le făgăduiește atâtea e nebun. 


641 


— E cel mai sănătos om de sub soare! șopti nomarhul din Hor. 
Trebuie doar să înţelegem ce anume urmărește el. 

— E nebun! Nebun! întări și Mefres. Fratele său vitreg, cel 
vârstnic, se caţără în copaci ca maimuţele și bea cu parastiţii, 
iar el va face, în scurtă vreme, același lucru. 

— Nu se cade și nici nu-i cinstit să facem nebun un om cu 
mintea întreagă, zise nomarhul din Hor. Fiindcă, în clipa când 
poporul își va da seama de minciună, nu ne va mai da crezare în 
nicio privinţă și atunci nu am mai putea împiedica răscoala. 

— De vreme ce spun că Ramses e nebun, înseamnă că am și 
dovezi, adăugă Mefres. Ascultaţi. Demnitarii se așezară mai bine 
pe lavițele lor. Spuneţi-mi, urmă Mefres, ce om cu mintea 
sănătoasă și moștenitor al tronului pe deasupra, ar cuteza să se 
lupte la circ cu un taur, în faţa a câtorva mii de asiatici? Ce prinţ 
egiptean în toate minţile ar da târcoale noaptea templului 
fenician? Ce om ar trece-o fără pricină, în rândurile sclavelor, pe 
prima lui femeie, pricinuindu-i moartea, ei și copilului ei? Cei de 
față fremătară, îngroziţi. Toate acestea, zise marele preot, le-am 
văzut în Pi-Bast, iar împreună cu Mentezufis am fost martori ai 
ospețelor și beţiilor lui, în timpul cărora, cu minţile pe jumătate 
pierdute, moștenitorul hulea zeii și aducea ocări preoţilor. 

— Așa a fost, întări Mentezufis. 

— Și ce gândiţi oare, continuă Mefres tot mai aprins, despre 
un comandant suprem care își părăsește armata ca să 
fugărească prin deșert câţiva bandiți libieni? Trec cu vederea o 
mulţime de lucruri mărunte, ca, de pildă, gândul de a da 
țăranilor pământ și zile de odihnă, dar vă întreb: poate fi oare 
socotit în toată firea omul care a săvârșit atâtea nelegiuiri, așa, 
fără nicio pricină? 

Toți tăceau, afară de nomarhul din Hor, care dădea semne de 
oarecare nedumerire. 

— Trebuie să cugetăm bine asupra lucrului acesta, adăugă 
judecătorul suprem, ca să nu-i facem cumva vreo nedreptate 
omului. 

Atunci vorbi Herhor: 

— Mefres îl judecă cu blândeţțe socotindu-l nebun, spuse el pe 
un ton hotărât. Altminteri ar trebui să-l socotim un trădător. Toţi 
cei de faţă se frământară, neliniștiți. Da! Omul care se numește 
Ramses al XIII-lea e un trădător, fiindcă nu numai că-și tocmește 

hoţi și iscoade pentru a afla drumul la comorile Labirintului, nu 
numai că nesocotește pacea cu Asiria, de care Egiptul are 
neapărată trebuinţă... 

— Grele învinuiri! rosti judecătorul. 

— ... ci, ascultaţi-mă bine, se înțelege pe ascuns cu ticăloșii 
de fenicieni în vederea săpării unui canal între Marea Roșie și 
Marea Mediterană. lar canalul acesta e cea mai mare primejdie 
ce-ar putea amenința Egiptul, deoarece ne-ar putea îneca ţara 
într-o clipă. Nu mai e deci vorba aici de comorile Labirintului, ci 
de templele, casele și ogoarele noastre, de șase milioane de 
oameni, nerozi, ce-i drept, dar nevinovaţi și, în sfârșit, de viaţa 
noastră și a copiilor noștri. 

— Dacă-i așa... oftă adânc nomarhul din Hor. 

— Eu și cu Mefres vă încredințăm de adevărul celor spuse 
precum și de faptul că omul acesta a pus statul în faţa unor 
asemenea primejdii, cum încă niciodată n-au ameninţat Egiptul. 
De aceea v-am chemat aici, să găsim mijloacele de scăpare. 
Trebuie însă să ne grăbim, deoarece hotărârile acestui om sunt 
aprige ca vânturile deșertului și ar putea chiar să ne îngroape 
sub ele. 

În sala întunecată, domni pentru o clipă tăcerea. 

— Ce sfaturi am putea da noi? întrebă nomarhul din Emsuh. 
Noi stăm în nomurile noastre, departe de curte. Și-apoi, nu 
numai că nu cunoaștem gândurile acestui... nebun, dar nici 
măcar nu ni le putem închipui, nevenindu-ne aproape să 
credem... De aceea, socot că lucrul cel mai bun e să lăsăm totul 
pe seama ta, Herhor, și a lui Mefres. Aţi descoperit boala, 
născociţi acum și leacul. lar dacă răspunderea aceasta uriașă vă 
neliniștește, luaţi-l drept ajutor și pe marele judecător. 

— Da! Da! Bine ai spus, întăriră demnitarii cu convingere. 

La lumina unei torţe pe care o aprinse, Mentezufis puse pe 
masă, în fața statuii zeului, un papirus, pe care fură scrise 
următoarele: „Date fiind primejdiile ce ameninţă statul, puterea 
adunării tainice trece în mâinile lui Herhor, care va avea drept 
ajutoare pe Mefres și pe judecătorul suprem.” Actul acesta, 
întărit cu iscăliturile demnitarilor prezenţi, fu pus într-o cutie și 
închis într-o ascunzătoare, sub altar. 

Pe lângă aceasta, fiecare din cei șapte demnitari se legă cu 
jurământ să îndeplinească toate poruncile lui Herhor și să aducă 

fiecare în conspirație încă alţi zece demnitari. lar Herhor le 
făgădui să le dea dovezi după care faraonul se împotrivește la 
stăruinţele de-a încheia pace, ducând negocieri cu fenicienii în 
vederea construirii canalului și vrând totodată să pătrundă 
mișelește în Labirint. 

— Viața și cinstea mea sunt în mâinile voastre, încheie 
Herhor. Dacă cele spuse de mine sunt neadevărate, mă puteţi 
osândi la moarte, iar trupul mi-l puteţi arde pe rug. 

Nimeni nu se mai îndoi acum că marele preot spusese curatul 
adevăr. Fiindcă niciun egiptean nu și-ar încredința trapul rugului 
și sufletul pieirii. 

XXX 

Zilele de după nuntă, Tutmozis le petrecu alături de Hebron, 
în micul palat dăruit de faraon. În fiecare seară, venea însă în 
încăperile locuite de cei din gardă, unde, în tovărășia ofițerilor și 
a dansatoarelor, își petrecea nespus de vesel nopţile. Văzându-i 
purtarea, prietenii înţeleseră că Tutmozis se căsătorise cu 
Hebron numai pentru zestre, ceea ce, de altfel, nu miră pe 
nimeni. 

După cinci zile, Tutmozis îl vesti pe faraon că-și poate relua 
slujba. În chipul acesta, își vedea soția numai la lumina soarelui, 
noaptea stând de veghe lângă odăile faraonului. 

Intr-o seară, Ramses îi spuse: 

— In palatul ăsta se găsesc atâtea unghere bune de tras cu 
urechea și de privit pe furiș, încât îmi este urmărită fiecare 
mișcare. Chiar și în odăile cinstitei mele mame se aud iarăși 
vocile tainice, care amuţiseră parcă după alungarea preoţilor. 
Din pricina asta, nu pot primi pe nimeni la mine și trebuie să ies 
din palat ca, într-un loc sigur, să ţin sfat cu slujitorii mei. 

— Să te întovărășesc? întrebă Tutmozis, văzând că faraonul 
își caută mantia. 

— Nu. Tu trebuie să rămâi aici și să veghezi ca nimeni să nu 
pătrundă în odaia mea. Să nu lași pe nimeni să intre, chiar de-ar 
fi mama, ori umbra tatălui meu, veșnic viu. Spune-le că dorm și 
că nu vreau să văd pe nimeni. 

— Voi face cum ai poruncit, spuse Tutmozis, ajutând 
stăpânului să-și îmbrace mantia cu glugă. Stinse apoi lumina în 
odaia de dormit, iar faraonul ieși prin coridoarele laterale. 

Ajungând în grădină, Ramses se opri și se uită cu grijă în jurul 
lui. Dându-și apoi seama în ce parte se afla, porni grăbit spre 
micul palat oferit lui Tutmozis. După câteva minute de drum, 
dintr-o alee umbroasă, cineva îi răsări în faţă și-l întrebă: 

— Cine-i acolo? 

— Nubia, răspunse faraonul. 

— Libia, rosti cel care întrebase și care se trase acum înapoi, 
oarecum speriat. Era un oștean din gardă. Faraonul îl privi atent 
și-i strigă: 

— Ah, tu ești, Eunana! Ce faci aici? 

— Cercetez grădina, așa cum fac în fiecare noapte de câteva 
ori, căci uneori se furișează hoţi. 

Faraonul se gândi și spuse: 

— Bine faci. Să nu uiţi însă că prima datorie a unui om din 
gardă e să tacă. Fugărește-i pe hoţi, dar dacă te întâlnești cu 
cineva de seamă, fă-te că nu vezi și taci, taci întruna, chiar de-ar 
fi însuși marele preot Herhor. 

— O, stăpâne! strigă Eunana, numai să nu-mi poruncești să 
mă ploconesc noaptea în faţa lui Herhor ori a lui Mefres. Nu știu 
dacă, la vederea lor, spada nu mi-ar ieși singură din teacă. 

Ramses zâmbi. 

— Spada ta îmi aparţine, spuse el, și numai atunci când 
poruncesc eu poate ieși din teacă. Îl salută apoi-pe Eunana și 
porni mai departe. După un sfert de ceas de umblet pe poteci 
greșite, faraonul ajunse lângă un chioșc, ascuns între tufișuri. 
Părându-i-se că aude un foșnet, întrebă cu glas înăbușit: 

— Hebron? 

O siluetă înveșmântată, de asemenea, într-o mantie de 
culoare închisă, alergă spre el, îi căzu la piept și-i încolăci gâtul 
cu braţele, șoptind: 

— Tu ești, stăpâne? Tu ești? Te-am așteptat atâta... 

Faraonul, simțind că-i lunecă din îmbrăţișare, o luă în braţe și 
o duse în chioșc. În clipa aceea, pelerina i se desprinse de pe 
umeri. Ramses o trase câteva clipe după el, dar, în cele din 
urmă, o lăsă pe drum. 

XXX 

A doua zi, regina Nikotris îl chemă pe Tutmozis la ea. Văzând- 

o, acesta fu cuprins de spaimă. Regina era nespus de palidă, 

ochii erau adânciţi în fundul capului, iar privirea lor aproape 
rătăcită. 

— Șezi, zise ea arătându-i un, scăunel lângă jilțul său. 

Tutmozis șovăi. 

— Șezi! Și... și... jură-mi că ce vei afla acum nu vei spune 
nimănui... 

— Pe umbra tatălui meu, rosti el. 

— Ascultă-mă, Tutmozis, glăsui regina încet, ţi-am fost 
apropiată ca o mamă. De-mi vei trăda taina, zeii te vor pedepsi. 
Ba nu! Vor face să cadă și asupra ta o parte din năpasta ce 
apasă asupra neamului meu. 

Tutmozis asculta uluit. „Și-o fi pierdut minţile?” gândi el 
înspăimântat. 

— Uită-te la fereastra aceea, la copacul acela... Știi tu pe cine- 
am văzut astă-noapte în copac, dincolo de fereastră? 

— Să fi venit din Teba fratele vitreg al luminăţiei-sale? 

— Nu, nu era el, șopti regina suspinând. A fost... fiul meu... 
Ramses al meu! 

— In copac? Astă-noapte? 

— Da! Lumina torţei cădea chiar pe faţa și pe trupul lui. Avea 
tunica în dungi albe și albastre. Privirea îi era pierdută. Râdea 
sălbatic, ca și nefericitul lui frate, spunându-mi: „Privește, 
mamă, eu știu să zbor, lucru ce nu-i în stare să facă nici Seti, 
nici Ramses cel Mare, nici Keops. Privește cum îmi cresc 
aripile! ” întinse mâna spre mine, iar eu, pierdută de durere, i-am 
atins peste fereastră mâinile și faţa, pe care curgea o sudoare 
rece. La urmă, alunecă de pe copac și fugi. 

Tutmozis asculta cu inima înfricoșată. Deodată se izbi peste 
frunte. 

— N-a fost Ramses! zise el hotărât. A fost altcineva, care-i 
seamănă leit, un ticălos, grecul Lykon, cel care i-a ucis fiul, iar 
acum se află în mâinile marilor preoţi. N-a fost Ramses! E o 
ticaloșie pusă la cale de către nemernicii de Herhor și Mefres. 

Pe faţa reginei licări speranța, dar numai pentru o clipă. 

— Să nu-mi fi recunoscut eu fiul? 

— Lykon îi seamănă nespus de mult, zise Tutmozis. E isprava 
preoților. Ticăloșii! Moartea e prea puţin pentru ei! 

— Așadar, faraonul a dormit astă-noapte acasă? întrebă 
deodată regina. 

Tutmozis se tulbură și lăsă ochii în jos. 

— Prin urmare, n-a dormit? 

— A dormit... răspunse Tutmozis cu jumătate de glas. 

— Minţi! Dar spune-mi cel puţin dacă purta sau nu tunica în 
dungi albe și albastre? 

— Nu-mi amintesc, șopti Tutmozis. 

— larăși minţi! Dar mantia asta, spune! Nu-i a lui Ramses? 
Sclavul a găsit-o tot în copac. Regina se ridică repede și scoase 
din ladă o mantie de culoare închisă, în aceeași clipă, Tutmozis 
își aminti că faraonul se întorsese după miezul nopţii fără 
mantie și că-i spusese chiar că și-o pierduse undeva, în grădină. 
Șovăi, rămase pe gânduri, apoi răspunse hotărât: 

— Nu, regină! N-a fost faraonul! A fost Lykon și asta-i fapta 
preoţilor, despre care trebuie să-i spunem faraonului. 

— Dar dacă a fost Ramses? întrebă din nou regina, cu toate 
că în ochii ei se putea citi o scânteie de nădejde. 

Tutmozis se tulbură. Bănuiala lui cu privire la Lykon era 
firească și putea fi adevărată. Dar nu lipseau nici celelalte 
dovezi. Regina îl văzuse pe Ramses, el se întorsese acasă după 
miezul nopţii, purtase o tunică în dungi albe și albastre, mantia 
și-o pierduse... Și-apoi, și fratele lui era nebun... Și, în sfârșit, 
putea oare greși inima unei mame? Pe negândite, în sufletul lui 
Tutmozis se strecurară îndoielile, asemenea unor năpârci 
veninoase. 

Din fericire, pe măsura șovăielilor lui, în inima reginei sporeau 
semnele nădejdii. 

— Ce bine că mi-ai amintit de Lykon acela. Acum știu: din 
pricina lui, Mefres l-a învinuit pe Ramses că și-a ucis fiul, iar 
astăzi se folosește tot de el ca să-l defăimeze pe faraon. Nu 
spune nimănui nimic despre cele ce ţi-am dezvăluit. Dacă a fost 
Ramses, dacă într-adevăr s-a abătut asupra lui năpasta asta, 
poate că-i ceva trecător. Nu trebuie umilit prin răspândirea unor 
asemenea vești și nici nu trebuie înștiințat despre întâmplarea 
asta. lar dacă-i vorba de o mârșăvie pusă la cale de preoți, 
trebuie să fim, de asemeni, cu băgare de seamă. Deși cei care 
umblă cu asemenea înșelătorii nu pot fi puternici. 

— Voi cerceta chiar eu lucrurile și dacă mă încredințez... 

— Numai nu-i spune nimic lui Ramses! Te rog, pe umbrele 
părinţilor tăi! strigă regina, împreunându-și mâinile. Faraonul nu 

i-ar ierta, i-ar trimite în faţa judecății. lar atunci, va trebui să se 
întâmple una din cele două nenorociri ce sunt cu putinţă: sau să 
fie trimiși la moarte cei mai înalţi preoţi ai statului, sau să fie 
iertaţi. Și apoi, ce va mai fi? 

ÎI poţi urmări, în schimb, pe Lykon și-l poţi ucide fără milă, ca 
pe o fiară sălbatică, ca pe un șarpe. 

Tutmozis își luă rămas bun de la regina pe deplin liniștită în 
timp ce lui îi crescuseră bănuielile. 

„Dacă Lykon, ticălosul ăsta de grec, pe care preoţii îl ţin 
închis, mai trăiește încă, își spunea el în gând, atunci, în loc să 
se caţăre pe copaci și să se arate reginei, ar fi vrut înainte de 
orice, să fugă. l-aș înlesni fuga și l-aș încărca cu bogății eu 
însumi dacă mi-ar mărturisi adevărul și ar căuta ocrotire 
împotriva mișeilor acelora. Dar... tunica... mantia... de unde le-a 
luat? Cum să. Se înșele mama lui?” 

De atunci, Tutmozis începu să-l ocolească pe faraon și nu 
cuteza să-l privească în ochi. Cum însă și Ramses îi ascundea 
ceva, se părea că relaţiile lor, atât de prietenești, se răciseră. 

— Într-o seară, faraonul îl chemă însă din nou și-i spuse: 

— Trebuie să stau de vorbă cu Hiram despre niște treburi 
însemnate și am să ies iarăși. Veghează aici, lângă odaia mea, 
iar dacă ar vrea cineva să mă vadă, să nu-l lași! 

După ce Ramses dispăru în coridoarele tainice ale palatului, 
Tutmozis fu iarăși cuprins de neliniște. 

„Te pomenești, își spunea el în gând, că l-or fi otrăvit preoții 
cu vreo buruiană, iar el fuge de acasă tocmai fiindcă se simte 
gata să izbucnească. Dar, vom vedea noi.” 

Și într-adevăr, văzu. Faraonul se întoarse târziu, după miezul 
nopții; purta, ce-i drept, pe umeri o mantie, dar nu pe a sa, ci 
una ostășească. Tutmozis se zvârcoli până dimineaţa, fără să 
închidă ochii, tot așteptând să-l cheme iarăși regina. Dar nu-l 
chemă; în schimb, trecându-și dimineaţa garda în revistă, 
Eunana îl rugă să stea puţin de vorbă. Când rămaseră singuri, 
Eunana se aruncă la picioarele lui, rugându-l să nu spună 
nimănui ceea ce-i va destăinui. 

— Dar ce s-a întâmplat? întrebă Tutmozis, simțind un fior rece 
în inimă. 

— leri, pe la miezul nopţii, spuse Eunana, doi dintre oștenii 
mei au prins în grădină un om care alerga gol, scoțând strigăte 

neomenești. A fost adus în faţa mea și, poţi să mă ucizi dacă 
vrei! Eunana căzu din nou la picioarele lui Tutmozis. Omul acela 
gol... acela... nu, nu-ţi pot spune... 

— Cine era? îl întrebă Tutmozis înfricoșat. 

— Nu pot spune o vorbă mai mult, gemu Eunana. Mi-am scos 
mantia și i-am acoperit sfânta goliciune. Am vrut să-l aduc la 
palat, dar... dar stăpânul mi-a poruncit să rămân și să tac... să 
tac... 

— Și unde s-a dus? 

— Nu știu, nu m-am uitat și n-am îngăduit nici ostașilor să se 
uite. A pierit undeva, în tufișurile grădinii. Am poruncit 
oamenilor, sub pedeapsa cu moartea, să-și închipuie că n-au 
văzut și n-au auzit nimic. 

Tutmozis izbuti, între timp, să-și vină în fire. 

— Nu știu, spuse el rece, nu știu și nu înțeleg nimic din tot ce 
mi-ai povestit. Nu uita însă că eu însumi am alergat gol odată, 
când băusem prea mult vin. Și i-am răsplătit cum se cuvine pe 
cei ce m-au văzut. Țăranii, Eunana, ţăranii și muncitorii umblă 
întotdeauna goi, iar cei mari numai când au chef. Și dacă mie, 
sau vreunuia dintre demnitari i-ar veni pofta să stea cu capul în 
jos, oșteanul înţelept și cucernic nu trebuie să se mire văzând 
așa ceva. 

— Înţeleg, răspunse Eunana, uitându-se cu vioiciune în ochii 
comandantului. Și nu numai că voi spune vorbele acestea 
oștenilor, dar voi umbla gol chiar astă-seară prin grădină, ca să 
se știe că cei mari au dreptul să facă tot ce le place. 

Cu tot numărul neînsemnat al celor ce-l văzuseră pe faraon 
sau pe omul ce-i semăna leit, în stare de nebunie, vestea 
acestor întâmplări atât de ciudate se răspândi nespus de 
repede. În câteva zile numai, locuitorii Tebei, de la sacagii și 
parastiţi până la neguţători și scribi, șopteau cu toţii că Ramses 
al XIII-lea a fost atins de năpasta care îi înlăturase pe fraţii lui 
mai vârstnici de pe tron. Teama și respectul faţă de faraon erau 
atât de mari, încât nimeni nu cuteza să vorbească cu glas tare, 
mai ales în fața oamenilor străini. De știut, însă, știau cu toţii; 
singurul care nu știa nimic era Ramses. Cel mai ciudat era însă 
faptul că zvonul dăduse ocol nespus de repede întregii ţări, ceea 
ce dovedea că se răspândise prin mijlocirea templelor. Fiindcă 
numai preoții cunoșteau taina de a se purta veștile de la un 

capăt la celălalt al Egiptului, în timp de zece-cincisprezece 
ceasuri. 

Cu Tutmozis nimeni nu vorbea de-a dreptul despre veștile 
defăimătoare. Căpetenia gărzii faraonului le bănuia însă, la 
fiecare pas. Din purtarea oamenilor cu care avea de-a face, 
ghicea că slujitorii, oștenii și furnizorii curţii șușotesc despre 
nebunia stăpânului, amuţind doar în clipa când cineva mai mare 
i-ar fi putut auzi. Pierzându-și însă răbdarea și fiind cuprins de 
teamă, se hotărî, în sfârșit, să stea de vorbă cu nomarhul Tebei. 

Îndreptându-se spre palatul acestuia, îl găsi pe Antef întins pe 
o canapea, într-o încăpere ce semăna mai mult a grădină, plină 
de plante neobișnuit de rare. La mijloc, se afla o fântână cu apă 
de trandafiri; în colţuri stăteau statuile zeilor, iar pe pereţi erau 
zugrăvite faptele vestitului nomarh. La căpătâiul său, stătea un 
sclav negru, care își răcorea stăpânul cu un evantai din pene de 
struț. Pe pardosea stătea scribul nomului și citea raportul. 

Pe faţa lui Tutmozis se putea citi atâta îngrijorare, încât 
nomarhul dădu numaidecât drumul scribului și sclavului; 
ridicându-se apoi în capul oaselor, cercetă toate colţurile odăii, 
ca nu cumva să tragă cineva cu urechea. 

— Cinstite părinte al soţiei mele Hebron, spuse Tutmozis, văd, 
din partea ta, că ai ghicit despre ce anume vreau să-ţi vorbesc. 

— Nomarhul Tebei trebuie să fie totdeauna prevăzător, 
răspunse Antef. Și-apoi, căpetenia gărzii măritului faraon nu mă 
poate cinsti cu vizita sa pentru un lucru lipsit de însemnătate. 

O clipă, cei doi se uitară unul la altul. În cele din urmă, 
Tutmozis se așeză lângă socrul său și-i șopti: 

— Ai auzit oare ticăloasele vești răspândite de dușmanii 
statului despre stăpânul nostru? 

— Dacă-i vorba de fiica mea, Hebron, răspunse repede 
nomarhul, îţi spun numai că acum tu îi ești stăpân și nu mă poţi 
învinui cu nimic. 

Tutmozis dădu nepăsător din mână și spuse mai departe. 

— Niște netrebnici răspândesc vestea că faraonul e nebun. Ai 
auzit de lucrul acesta? 

Antef dădu din cap și într-o parte și în cealaltă atât de 
nelămurit, încât ar fi putut să însemne tot atât de bine da, cât și 
nu. În sfârșit, spuse: 

— Prostia e mare ca marea, totul poate fi cuprins în ea. 

— Aici nu-i vorba de prostie, ci de o nelegiuire a preoților, 
care, având la îndemână un om ce-i seamănă aidoma 
faraonului, se slujesc de el în chip mârșav. Şi-i povesti 
nomarhului despre grecul Lykon, precum și despre nelegiuirea 
ce-o săvârșise la Pi-Bast. 

— Despre Lykon, care a ucis copilul prinţului moștenitor, am 
auzit, răspunse Antef. Dar unde sunt dovezile că Mefres l-a 
întemnițat pe Lykon în Pi-Bast, că l-a adus la Teba și că-l lasă să 
pătrundă în grădinile palatului ca să se prefacă a fi faraonul 
nebun? 

— Tocmai de aceea, te întreb, ce-i de făcut? Sunt doar 
căpetenia gărzii și trebuie să veghez asupra cinstei și siguranţei 
stăpânului nostru. 

— Ce-i de făcut? Ce-i de făcut? repetă Antef. Întâi de toate, să 
veghezi ca veștile nelegiuite să nu ajungă la urechile faraonului. 

— De ce? 

— Ca să nu se întâmple o mare nenorocire. Dacă stăpânul va 
auzi despre Lykon, va fi cuprins de mânie, de o mânie cumplită! 
Și se va răzbuna, firește, pe Herhor și Mefres. Poate-i va ocări, 
poate-i va întemniţa, ori poate-i va ucide. Dar orice ar face, va fi 
făcut fără vreo dovadă, și atunci, ce se va întâmplă? Egiptul, cu 
toate că nu mai aduce astăzi jertfe zeilor ca pe vremuri, va sări 
totuși în apărarea unor preoți învinovăţiţi pe nedrept. Și, atunci, 
ce va fi? Eu socot, adăugă el, apropiindu-și gura de urechea lui 
Tutmozis, eu socot că asta ar putea aduce sfârșitul dinastiei. 

— Atunci, ce să facem? 

— Un singur lucru, strigă Antef. Să-l găsești pe acest Lykon, 
să dovedești că Mefres și Herhor l-au ascuns și că i-au poruncit 
să se prefacă a fi ieșit din minţi. Asta poți face, dacă ţii la bunul 
renume al faraonului. Să strângi dovezi, cât mai multe dovezi! 
La noi nu-i Asiria, preoţii mari nu pot fi pedepsiţi fără judecata 
tribunalului suprem. Și niciun tribunal nu-i va putea condamna 
fără mărturii grăitoare. Și-apoi, ești pe deplin încredinţat că nu i- 
au dat faraonului vreo otravă ameţitoare? Lucrul acesta ar fi fost 
doar cu mult mai ușor de făcut, decât să trimiţi noaptea un om 
care nu cunoaște nici cuvântul de noapte al palatului, nici 
palatul, nici grădina. Am auzit și eu despre Lykon de la un om de 
încredere, de la Hiram adică. Dar nu pot pricepe în ce chip ar 
putea face Lykon niște lucruri atât de ciudate în Teba. 

— Ah, bine că mi-am adus aminte, îl întrerupse Tutmozis. 
Unde-i Hiram? 

— Îndată după nunta voastră, a plecat la Memfis, iar în zilele 
acestea a fost la Hiten. 

Tutmozis se tulbură din nou. 

„În noaptea aceea, socoti el în gând, când a fost adus omul 
acela gol la Eunana, faraonul mi-a spus că se duce să-l 
întâlnească pe Hiram. lar dacă Hiram nu era în Teba, înseamnă 
că încă de pe atunci luminăţia-sa nu prea știa ce face.” 

Ameţit, Tutmozis se întoarse acasă. Nu numai că nu știa ce 
trebuia să facă în situația neobișnuită în care se afla, dar nici 
măcar nu știa ce să mai creadă. Când vorbise cu regina, era 
sigur că în grădină fusese Lykon, trimis de marii preoţi, pe când 
acum se îndoia tot mai mult. Și dacă așa stăteau lucrurile cu 
Tutmozis, care îl vedea în fiecare zi pe Ramses, ce trebuie să se 
fi petrecut în minţile străinilor? Până și oamenii cei mai 
credincioși ai faraonului puteau șovăi, auzind din toate părțile că 
stăpânul lor e nebun. 

Era prima lovitură pe care preoţii i-o dădeau lui Ramses al 
XIII-lea. Neînsemnată la prima vedere, dar cu urmări deosebit de 
însemnate. 

Tutmozis nu numai că se îndoia, dar și suferea. Ascundea, sub 
o înfățișare de ușurătate, o fire nobilă și hotărâtă. Acum, când 
era în joc onoarea și autoritatea faraonului, pe Tutmozis îl 
chinuia neputinţa în care era silit să se zbată. Se vedea aidoma 
căpeteniei unei fortărețe împresurate de dușmani, care, 
neajutorată, stă și privește. Gândul acesta pusese atât de mult 
stăpânire pe el, chinuindu-l, încât într-o zi, întâlnindu-l pe marele 
preot Sem, îl întrebă cu îndrăzneală: 

— Ai auzit ce zvonuri umblă pe socoteala stăpânului nostru? 

— Faraonul e tânăr, așa că pot umbla fel de fel de zvonuri, 
răspunse Sem, privindu-l ciudat pe Tutmozis. Dar lucrurile 
acestea nu mă privesc. Îl înlocuiesc pe faraon în slujirea zeilor 
şi-mi dau silința să-mi îndeplinesc însărcinarea aceasta cât se 
poate de bine; în celelalte nu mă amestec. 

— Știu că ești unul dintre slujitorii săi credincioși, zise 
Tutmozis, și n-am de gând să mă amestec în tainele preoțești. 
Trebuie să-ţi atrag însă luarea-aminte asupra unui amănunt. Am 
aflat, în chip cât se poate de neîndoielnic, că Mefres îl ascunde 


652 


pe un oarecare grec, Lykon, care s-a făcut vinovat de îndoită 
nelegiuire: aceea de a fi ucigașul fiului faraonului și de a 
semăna prea mult la chip cu luminăţia-sa. Bine ar fi, deci, ca 
Mefres să nu atragă o pată de neșters asupra cinstitei caste 
preoțești și să dea cât mai degrabă ucigașul pe mâna judecății. 
Fiindcă, de-l vom găsi noi pe Lykon, jur că Mefres își va pierde 
nu numai demnitatea, ci și capul. În statul nostru, nimeni nu 
poate ocroti, fără teamă de a fi pedepsit, ucigașii și nici ascunde 
oameni care seamănă aidoma la chip cu măritul faraon. 

Sem, care fusese de față când Mefres îl luase pe Lykon din 
mâinile pazei, se neliniști. Îi era poate teamă să nu fie socotit 
părtaș. Totuși, răspunse: 

— Voi încerca să-l înștiințez pe Mefres despre aceste bănuieli 
îndrăznețe. Dar tu știi răspunderea ce apasă asupra celui care 
învinuiește un om de a fi săvârșit o nelegiuire? 

— Știu și sunt răspunzător de ceea ce fac. Sunt atât de 
încredinţat de adevărul spuselor mele, încât nu-mi fac de loc 
griji asupra urmărilor ce le-ar putea avea. Neliniștea o las pe 
seama lui Mefres, căruia îi doresc să nu mă vadă silit să trec la 
fapte. 

Convorbirea aceasta n-a fost lipsită de urmări. Din clipa 
aceea, nu l-a mai văzut nimeni pe omul ce-i semăna faraonului. 
Zvonurile însă nu încetară. lar Ramses al XIII-lea continua să nu 
știe nimic, deoarece, temându-se ca faraonul să nu ia măsuri 
prea aspre împotriva preoţilor, nici Tutmozis nu îndrăzni să i le 
aducă la cunoștință. 

Capitolul XXIII 


SA 
È 


La începutul lunii Paofi, adică la sfârșitul lui iulie și începutul 
lui august, faraonul, regina Nikotris și curtea se întoarseră din 
Teba la palatul din Memfis. 

Spre sfârșitul călătoriei, ce avea loc, și de data aceasta, tot pe 
Nil, Ramses al XIII-lea cădea deseori pe gânduri, iar o dată îi 
spuse lui Tutmozis: 

— Bag de seamă un lucru ciudat: mulţimea care se înghesuie 
pe amândouă malurile e parcă și mai numeroasă decât atunci 
când pluteam dinspre cealaltă parte. Strigătele ei, însă, sunt cu 
mult mai slabe, în urma noastră vin tot mai puţine bărci, iar flori 
ni se aruncă și mai puţine. 

— Așa e, stăpâne, răspunse Tutmozis. Se prea poate ca 
poporul să fie ostenit din pricina căldurilor nespus de mari. 

— Ai vorbit cu înțelepciune, îl lăudă faraonul și fața i se 

lumină. 
_ Tutmozis nu credea însă de loc în cuvintele pe care le rostise. 
Işi dădea seama și, ce era și mai rău, toți cei din alaiul 
faraonului își dădeau seama că înflăcărarea mulţimii se mai 
domolise, ca și cum dragostea ei pentru faraon ar fi scăzut. Era 
oare urmarea zvonurilor despre boala nefericită a lui Ramses, 
sau a unor noi uneltiri? Tutmozis nu știa. Ceea ce știa, era că 
răceala aceasta era pricinuită de preoți. 

Ce mulţime neroadă! își spuse el, neputându-și stăpâni 
disprețul ce-l simțea. Nu de mult se lăsau înghiţiţi de apă, numai 
și numai ca să poată zări divinul său chip, iar acum se codesc să 
strige mai mult. Au uitat oare ziua a șaptea de odihnă și peticul 
de pământ pe care i-l va da? 

Îndată ce sosiră la palat, faraonul porunci să se adune toţi cei 
ce trebuiau să hotărască asupra comorilor din Labirint. În același 
timp, dădu poruncă slujitorilor care-i erau credincioși să 
stârnească mulţimea împotriva preoţilor și să ceară ziua a 
șaptea de odihnă. 

În scurtă vreme, Egiptul de Jos începu din nou să fiarbă, 
asemeni unui stup de albine. Țăranii cereau nu numai ziua de 
sărbătoare, dar și plata în bani peșin a lucrărilor publice. Prin 
cârciumi și pe străzi, meșteșugarii îi blestemau pe preoţii care 
voiau să îngrădească puterea sfântă a faraonului. Numărul 
fărădelegilor crescuse, dar vinovaţii nu voiau să răspundă în fața 
judecății de faptele lor. Scribii deveniseră umili și nimeni nu 
cuteza să lovească în oamenii de rând, știind că aceștia se 
puteau răzbuna. În temple, jertfele erau tot mai rare, iar zeii 
care păzeau hotarele nomurilor erau tot mai adesea loviți cu 
pietre și stropiţi cu noroi, sau chiar doborâţi la pământ. 

Preoţii, nomarhii și oamenii lor fură cuprinși de spaimă. În 
zadar puneau judecătorii să strige în pieţe și pe drumuri că, 
după vechile legi, ţăranii, meșteșugarii și chiar neguţătorii sunt 
opriţi să se ţină de clevetiri ce-i împiedică să-și vadă de munca 
lor; mulţimea continua să arunce în crainici cu legume putrezite 
și sâmburi de curmale, în râsetul și huiduielile tuturora. 

Nobilii începură atunci să se adune la palat și, căzând la 
picioarele faraonului, să-i ceară să-i apere. 

— Am ajuns, strigau ei, să se prăbușească pământul sub 
picioarele noastre, ca și cum s-ar apropia sfârșitul lumii. 
Lucrurile cele mai obișnuite își ies din fire, cugetele au ajuns la 
mare răspântie, iar de nu ne mântui tu, stăpâne, ceasurile vieţii 
noastre sunt numărate. 

— Vistieria mi-i goală, armata puţin numeroasă, paznicii nu și- 
au primit simbria de mult, răspundea faraonul. Dacă vreţi să 
trăiţi liniștiți și netulburaţi, trebuie să-mi faceţi rost de bani. 
Cum însă inima mea suferă din pricina tulburării voastre, voi 
face tot ce-mi va sta în putinţă să fie liniște. 

Faraonul porunci să se strângă oștile și să fie așezate în cele 
mai de seamă puncte ale ţării. În același timp, îl înștiinţă pe 
Nitager să lase hotarul răsăritean în grija ajutorului său, iar el, 
împreună cu cinci din cele mai bune pâlcuri ale sale, să 
pornească spre Memfis. Făcuse toate acestea nu atât pentru a-i 

apăra pe demnitari de furia mulţimii, cât pentru a avea la 
îndemână forțe mari, în cazul când preoţii ar răscula Egiptul de 
Sus și oamenii ce aparțineau templelor. 

În palatul faraonului ca și în împrejurimi, domnea în ziua de 
zece Paofi o mare mișcare. Se adunaseră cei care urmau să-i 
recunoască faraonului dreptul de a se atinge de comorile 
Labirintului, precum și o mare mulţime de oameni, care voia 
numai să privească spre locul unde urma să se ţină neobişnuita 
întrunire. _ 

Procesiunea delegaților începu de dimineaţă. In frunte, 
pășeau țăranii cu tichii și șorțuri albe; fiecare ţinea în mână o 
bucată de pânză groasă pentru a-și acoperi spinarea în fața 
faraonului. Urmau meșteșugarii, îmbrăcaţi la fel ca ţăranii, de 
care se deosebeau numai prin pânza mai subţire ce-o duceau în 
mâini și prin cingătorile mai înguste și împodobite cu cusături de 
felurite culori. 

Veneau apoi neguţătorii, îmbrăcaţi toți cu cămăși și mantii 
lungi. Unii dintre ei aveau și peruci, pe mâinile și picioarele lor 
se puteau vedea brățări scumpe, iar pe degete inele. Urmau 
ofițerii cu bonete și tunici în dungi negre și galbene, albastre și 
albe, albastre și roșii. Doi dintre ei, în loc de tunici, aveau pe 
piept platoșe de alamă. 

După un răstimp, se iviră treisprezece nobili cu peruci mari și 
veșminte albe până în pământ. După ei pășeau nomarhii, 
purtând coroane pe cap și veșminte tivite pe margini cu fâșii de 
purpură. Alaiul era închis de preoți, care aveau capetele și fețele 
rase și purtau pe spinare piei de panteră. 

Intrară cu toţii în sala mare a palatului faraonilor, unde, pe 
trepte, erau așezate șapte bănci: cea mai de jos pentru ţărani, 
cea mai de sus pentru casta preoților. 

În curând, purtat într-o lectică, apăru și Ramses al XIII-lea, în 
fața căruia se prosternară toți cei de faţă. După ce stăpânitorul 
celor două lumi se urcă pe un tron înalt, îngădui supușilor săi 
credincioși să se ridice și să stea jos. Intrară apoi și se așezară, 
pe niște tronuri mai joase, marii preoţi Herhor, Mefres și 
paznicul Labirintului, care avea o casetă în mână. O suită 
strălucitoare de ofițeri îl înconjură pe faraon, la spatele căruia 
stăteau doi slujitori mai de seamă ai curții ou evantaie din pene 
de păun. 

— Egipteni credincioși! spuse stăpânul celor două lumi. După 
cum știți, armata, curtea și demnitarii mei se zbat în lipsuri 
mari, cărora nu le poate face faţă vistieria mea sărăcită. Despre 
cheltuielile mele nici nu vă mai pomenesc, fiindcă mănânc și mă 
îmbrac ca un oștean, în vreme ce fiecare ofițer ori mare scrib 
are mai mulți slujitori și mai multe femei decât mine. 

În rândul celor întruniţi se auzi un freamăt de admiraţie. 

— A fost obiceiul până acum, continuă Ramses, că atunci 
când vistieria avea nevoie de bani, să se sporească dările pe 
care le plătește mulţimea. Eu însă, cunoscându-mi poporul și 
sărăcia lui, nu numai că n-aș vrea să-l împovărez mai mult, ci 
dimpotrivă, bucuros aș fi să-i fac unele înlesniri... 

— Să ne trăieşti veșnic, stăpâne! răsunară strigăte de pe 
câteva din băncile de jos. 

— Din fericire pentru Egipt, adăugă faraonul, statul nostru are 
comori cu ajutorul cărora armata poate fi plătită, demnitarii 
scoși din datorii, iar poporul ajutat. Vor putea fi, de asemeni, 
plătite toate datoriile către temple sau către fenicieni. Tezaurul 
acesta, adunat de slăviţii mei strămoși, zace în beciurile 
Labirintului. Poate fi însă folosit numai dacă voi toţi, laolaltă, veți 
recunoaște că Egiptul e în primejdie, iar eu, faraonul, am dreptul 
să dispun de comorile strămoșilor mei. 

— Recunoaștem! Te rugăm, stăpâne, să iei cât e de trebuinţă! 
se auziră strigăte din toate băncile. 

— Mărite preot, se adresă atunci faraonul lui Herhor, sfânta 
castă preoțească are ceva de spus în această privință? 

— Foarte puţine cuvinte, răspunse marele preot, ridicându-se. 
După legile străvechi, tezaurul Labirintului poate fi atins numai 
atunci când statul nu dispune de niciun fel de alte mijloace. 
Astăzi, însă, lucrurile nu stau așa. Căci dacă nu le-am plăti 
fenicienilor datoriile izvorâte dintr-o camătă neomenească, nu 
numai că s-ar umple vistieria, dar și poporul de rând, care 
lucrează astăzi pentru fenicieni, ar răsufla ușurat în munca lui 
grea. 

Dinspre bănci veni iarăși un freamăt de încuviinţare. 

— Sfatul tău, mărite preot, e plin de înţelepciune - spuse 
faraonul liniștit, dar e primejdios. Dacă vistiernicul meu, 
nomarhii și demnitarii s-ar învăța să nu-și plătească datoriile 
faţă de străini, astăzi n-ar mai plăti datoriile fenicienilor, iar 

mâine ar putea să uite și de datoriile faţă de faraon și față de 
temple. Și cine-mi poate spune că mulţimea de rând, îndemnată 
de pilda celor mari, nu va socoti și ea că are dreptul să uite de 
îndatoririle ce le are faţă de noi? 

Lovitura fu atât de puternică, încât Herhor se ghemuli în jilţul 
lui și amuţi. 

— lar tu, mare paznic al Labirintului, ai ceva de spus? îl 
întrebă faraonul. 

— Am aici o casetă cu pietricele albe și negre. Fiecare om din 
adunare va primi câte două pietricele; una din ele o va arunca în 
urnă. Cine vrea ca luminăţia-ta să se atingă de tezaurul 
Labirintului va pune o piatră neagră; cine vrea să nu fie atinsă 
comoara zeilor, va pune o piatră albă. 

— Nu consimţi, stăpâne, îi șopti faraonului vistiernicul. Nu-i 
mai bine să ne spună fiecare, pe faţă, ce crede el în sufletul lui? 

— Să păstrăm vechile obiceiuri, adăugă Mefres. 

— Bine, să se pună pietricelele în urnă, hotărî faraonul. Inima 
mea e curată, iar năzuințele mele neclintite. 

Mefres și Herhor își încrucișară privirile cu înţeles. 

Paznicul Labirintului, însoţit de doi oșteni, trecu de la o bancă 
la alta și înmână fiecărui om câte două pietricele: una neagră și 
una albă. Bieţii trimiși ai poporului erau peste măsură de 
tulburaţi, văzând în faţa lor atât de înalţi demnitari. Unii țărani 
stăteau chiar prosternațţi cu faţa la pământ, necutezând să ia 
pietricelele și abia cu multă greutate pricepură că pot arunca în 
vas numai o singură piatră: neagră ori albă. 

— Eu aș vrea să fiu și pe placul zeilor și al faraonului, șopti un 
bătrân păstor. 

Până la urmă, înalții demnitari izbutiră să-i lămurească și 
țăranii înţeleseră ce anume li se cerea. Astfel, începu strângerea 
voturilor. Fiecare delegat se apropia de urnă și vâra piatra în așa 
chip, încât ceilalți să nu-i vadă culoarea. 

În vremea aceasta, marele vistiernic se dădu în spatele 
tronului și-i șopti faraonului la ureche: 

— Totul e pierdut! Dacă ar fi votat pe faţă, cei mai mulţi ar fi 
fost de partea noastră; dar așa, să mi se usuce mâna dacă nu 
vor fi vârâte în vas cel puţin douăzeci de pietre albe! 

— Liniștește-te, slujitor credincios, răspunse Ramses zâmbind. 
Am la îndemână mai multe oști decât voturile potrivnice nouă. 

— La ce bun? oftă vistiernicul. Doar e știut că dacă cei mai 
mulți ni se împotrivesc, porțile Labirintului nu se vor deschide. 

Ramses continuă să zâmbească. 

Votul delegaților se termină. Paznicul Labirintului ridică vasul 
și vărsă pietricelele pe o tavă de aur. 

Din nouăzeci și unu de oameni care votaseră, optzeci și trei 
vârâseră pietricele negre și numai opt dintre ei, albe. 

Oștenii și demnitarii înmărmuriră; marii preoţi aruncară 
adunării priviri triumfătoare, dar fură cuprinși îndată de 
neliniște, fiindcă Ramses continua să zâmbească. 

Nimeni nu cutează să vestească cu glas tare căderea hotărârii 
faraonului. Acesta rupse tăcerea cu glasul său obișnuit, ca și 
cum nimic nu s-ar fi întâmplat. 

— Dreptcredincioși egipteni, bunii mei slujitori! Aţi îndeplinit 
porunca și mila mea e cu voi. Timp de două zile, veţi fi oaspeții 
casei mele. lar când vă veți primi darurile, vă veţi întoarce la 
familiile și îndeletnicirile voastre. Pacea și binecuvântarea mea 
fie cu voi! Apoi faraonul părăsi sala, împreună cu suita, iar 
Herhor și Mefres se cercetară, cu teamă, unul pe celălalt. 

— Nu pare mâhnit de loc, șopti Herhor. 

— N-am spus eu că-i o fiară turbată? răspunse Mefres. Nu se 
va sfii să ia măsuri drastice și de nu i-o luăm înainte... 

— Zeii ne vor apăra, pe noi și templele noastre. 

Seara, în odaia lui Ramses al XIII-lea, se întruniră slujitorii săi 
cei mai credincioși: marele vistiernic, marele scrib, Tutmozis și 
Kalipos, căpetenia grecilor. 

— O, stăpâne, gemu vistiernicul, de ce n-ai urmat pilda 
strămoșilor tăi veșnic vii? Dacă oamenii ar fi votat pe faţă, am fi 
avut acum dreptul să ne atingem de tezaurul Labirintului. 

— Așa e, adăugă marele scrib. 

Dar faraonul clătină din cap: 

— Vă înșelați. Chiar dacă tot Egiptul ar fi strigat într-un glas să 
se dea vistieriei comoara Labirintului, marii preoţi tot n-ar fi 
consimţit. 

— Atunci de ce i-am mai neliniștit chemând adunarea? Fapta 
ta a tulburat și a ațâțat nespus de mult mulţimea, care-i azi ca o 
apă umflată. 

— Nu mi-e teamă de creșterea apelor, zise faraonul. Oștile 
mele vor fi ca niște diguri în calea lor. În schimb, ţinerea 

adunării mi-a fost de mult folos, deoarece mi-a arătat. 
Slăbiciunea dușmanilor: optzeci și trei de pietre pentru noi, opt 
pentru ei! Asta înseamnă că din unsprezece oameni ei se pot 
bizui pe unul, iar eu pe zece. Dar nu vă mângâiaţi cu gândul 
ăsta, continuă faraonul. Între mine și marii preoţi lupta a și 
început. Ei sunt fortăreaţa căreia i-am cerut să se predea. S-a 
împotrivit, o vom lua deci cu de-a sila. 

— Să trăiești veșnic! strigară Tutmozis și Kalipos. 

— Poruncește, stăpâne! zise marele scrib. 

— lată care-i porunca: Tu, vistiernicule, vei împărți o sută de 
talanţi  paznicilor, căpeteniilor din cetele de lucrători și 
slujbașilor ce cârmuiesc satele în nomurile Seft, Neha-chent, 
Neha-pehu, Sebt-Het, Aa, Ament, Ka. În aceleași locuri, vei da 
cârciumarilor orz, grâu și vin, în așa fel ca mulţimea să aibă, 
fără bani, mâncare și băutură. Lucrul acesta îl vei face de 
îndată, pentru ca până la douăzeci Paofi alimentele să fie acolo 
unde sunt de trebuinţă. 

Vistiernicul se ploconi până la pământ. 

— Tu, îi spuse el marelui scrib, scrie și poruncește ca mâine 
să se vestească pe străzile capitalelor nomurilor, că barbarii din 
deșertul apusean se pregătesc să se năpustească în mare 
număr în sacrul ţinut al Fayumului. Tu, Kalipos, vei trimite la 
miazăzi patru din oștile grecești. Două se vor opri lângă Labirint, 
iar celelalte două vor înainta până la Hanes. Dacă străjile 
preoților vor veni dinspre Teba, le vei respinge și nu le vei lăsa 
să se îndrepte spre Fayum. lar dacă poporul, răzvrătit împotriva 
preoţilor, va amenința Labirintul, grecii tăi îl vor ocupa. 

— Dar dacă paznicii cetăţii se vor opune? întrebă Kalipos. 

— Asta ar însemna că nesocotesc poruncile faraonului, spuse 
Ramses. lar tu, Tutmozis, vei trimite trei oști la Memfis și le vei 
așeza în apropierea templelor Ptah, Isis și Horus. Dacă mulţimea 
mânioasă va încerca să atace templele, ofiţerii vor pătrunde 
înăuntru, neîngăduind mulțimii să atace locurile sfinte și-i vor 
feri de ocări pe marii preoți. Și în Labirint, și în templele din 
Memfis se vor găsi preoţi care vor întâmpina armata cu ramuri 
verzi. Ofițerii le vor cere cuvântul de trecere și se vor sfătui cu 
ei. 

— Dar dacă unii vor cuteza să se împotrivească? întrebă 
Tutmozis. 

— Asta ar însemna răzvrătire, răspunse Ramses. Templele și 
Labirintul trebuie ocupate de către armată în ziua de douăzeci și 
trei Paofi, continuă el, adresându-se marelui scrib. Așadar 
poporul, atât la Memfis cât și la Fayum, se poate aduna încă din 
ziua de optsprezece, la început în cete mici, apoi tot mai 
numeroase. Dacă pe la douăzeci se vor porni mișcări mărunte, 
nu trebuie împiedicate. Templele însă pot fi atacate de-abia în 
zilele de douăzeci și doi și douăzeci și trei. lar când armata va 
ocupa aceste puncte, liniștea trebuie să domnească 
pretutindeni. 

— Oare n-ar fi bine ca Herhor și Mefres să fie închiși pe loc? 
întrebă Tutmozis. 

— De ce? Nu ei mă privesc, ci templele și Labirintul, pentru 
ocuparea cărora armata nu este încă pregătită. De altminteri, 
Hiram, care a pus mâna pe scrisorile lui Herhor către asirieni, se 
va înapoia de-abia pe la douăzeci. Deci numai la douăzeci și unu 
Paofi vom avea dovezile că marii preoți sunt trădători și vom 
vesti acest lucru poporului. 

— Prin urmare, trebuie să plec la Fayum? întrebă Kalipos. 

— A, nu! Tu și Tutmozis veţi rămâne lângă mine cu oștile cele 
mai bune. Trebuie să avem oameni pentru cazul. Când marii 
preoți ar atrage de partea lor o parte a mulțimii. 

— Nu te temi, stăpâne, de trădare? întrebă Tutmozis. 

Faraonul dădu nepăsător din mână. 

— Trădarea picură necontenit, ca apa dintr-un butoi crăpat. 
Marii preoţi îmi cam bănuiesc gândurile, dar și eu le cunosc 
dorințele. Cum însă le-am luat-o înainte cu strângerea forţelor, 
ei vor fi mai slabi. In răstimp de zece - cincisprezece zile, nu se 
poate înjgheba o oștire. 

— Dar șarlataniile lor? întrebă Tutmozis. 

— Nu se află șarlatanii pe care să nu le poată spulbera 
securea! spuse Ramses râzând. 

Tutmozis fu gata, în clipa aceea, să-i povestească faraonului 
despre uneltirile marilor preoţi în legătură cu Lykon. Dar, și de 
data aceasta, îl opri gândul că de se va mânia prea tare 
faraonul, își va pierde liniștea, care făcea atunci din el un om 
puternic. Căpetenia unei oștiri nu trebuie să se gândească la 
nimic altceva în ajunul bătăliei, decât numai la bătălie. Cât 

despre Lykon, îi va suna și lui ceasul, când preoţii vor fi în 
temniță. 

La un semn al lui Ramses, Tutmozis rămase în odaie, iar 
ceilalți trei demnitari se ploconiră adânc în fața faraonului și 
ieșiră. 

— În sfârșit, oftă marele scrib când fu afară, în sfârșit, se va 
termina cu atotputernicia căpăţânilor rase. 

— Era și timpul, adăugă vistiernicul. În ultimii zece ani, oricare 
dintre clerici a strâns cu mult mai mult bănet decât nomarhul 
din Teba sau cel din Memfis. 

— Socot că Herhor își pregătește pe tăcute luntrea, ca s-o 
șteargă mai înainte de douăzeci și trei Paofi, adăugă Kalipos. 

— Parcă o să păţească ceva! zise scribul. Luminăţia-sa, 
neîndurător astăzi, îi va ierta de cum se vor umili. 

— lar la rugămintea reginei Nikotris, le va lăsa chiar și averile, 
adăugă vistiernicul. Oricum, în stat se va statornici liniștea, care 
a început să ne cam lipsească. 

— Mi se pare însă că luminăţia-sa face prea mari pregătiri, 
zise scribul. Eu aș termina totul cu ajutorul oștilor grecești, fără 
să mă ating de mulţime. 

— E tânăr... îi place mișcarea, zarva... adăugă vistiernicul. 

— Cum se cunoaște că nu sunteți ostași! sări Kalipos. Când e 
vorba de luptă, trebuie să-ţi strângi toate forțele, fiindcă 
niciodată nu știi ce te poate aștepta. 

— Da, dacă mulţimea n-ar fi cu noi, răspunse scribul. Dar așa, 
ce lucru neașteptat s-ar putea ivi? Nu se vor pogori ei, zeii, să 
apere Labirintul! 

— Vorbești așa, fiindcă ești liniștit, zise Kalipos, fiindcă Știi că 
un mare strateg veghează, străduindu-se să prevadă totul. 
Altfel, ar tremura poate carnea pe tine. 

— Nu văd ce lucruri neașteptate s-ar putea ivi, stărui marele 
scrib. Afară de cazul când marii preoţi ar răspândi din nou 
vestea că faraonul a înnebunit. 

— Vor mai încerca ei și alte uneltiri, zise vistiernicul, căscând, 
dar de fapt nu mai au de loc putere. Mulţumesc zeilor din inimă 
că mi-au ajutat să fiu în tabăra faraonului. Și acum, să mergem 
la culcare. 

După ieșirea demnitarilor din odaia faraonului, Tutmozis 
deschise ușa ascunsă într-unul din pereți și-l aduse pe Samentu. 

Faraonul primi cu bucurie pe marele preot al zeului Set, îi dădu 
mâna să i-o sărute și-i îmbrăţișă capul. 

— Pace ţie, bunule slujitor, spuse el. Ce vești mi-aduci? 

— Am fost de două ori în Labirint, răspunse preotul. 

— Și cunoști bine drumul? 

— L-am cunoscut și mai înainte, acum însă am mai descoperit 
ceva. Tezaurul se poate prăbuși, poate omori oamenii și distruge 
nestematele care sunt bogăţia lui cea mai de preț. Faraonul își 
încreţi sprâncenele. De aceea, urmă Samentu, luminăţia-ta va 
binevoi să pregătească vreo cincisprezece oameni siguri, cu 
care voi pătrunde în Labirint în noaptea din ajunul atacului și voi 
ocupa încăperile din vecinătatea tezaurului. Indeosebi pe cea de 
deasupra. 

— Vei intra cu ei? 

— Da. Cu toate că mă voi mai duce încă o dată în Labirint, ca 
să văd pentru ultima oară dacă sunt în stare sau nu să previn 
ruina fără ajutorul lor. Oamenii, chiar cei mai credincioși, sunt 
nesiguri, iar prezenţa lor ar putea stârni bănuiala câinilor de 
pază. 

— Dacă nu te și urmăresc... 

— Crede-mă, stăpâne, răspunse preotul ducând mâna la 
piept, ca să mă poată urmări ar trebui o adevărată minune. 
Orbirea lor e aproape copilărească. Simt ei de pe acum că-i 
cineva care ar vrea să pătrundă în Labirint; dar, nerozii, îndoiesc 
străjile la portiţele știute, în timp ce eu singur, în timp de o lună, 
am descoperit trei noi intrări ascunse, pe care ori le-au uitat, ori 
nici nu le-au știut. Numai niște duhuri le-ar putea șopti despre 
pătrunderea mea în Labirint sau despre locul în care m-aș găsi. 
Altminteri, în trei mii de săli și coridoare e cu neputinţă să dea 
de mine. 

— Samentu are dreptate, spuse Tutmozis. Poate că suntem 
mult prea prevăzători faţă de șoarecii ăştia. 

— Nu vorbi așa, zise Samentu. Faţă de măritul faraon ei par, 
ce-i drept, un pumn de nisip din întinsul deșertului, dar Herhor și 
Mefres sunt nespus de isteţi! Ar putea folosi împotriva noastră 
asemenea arme și vicleșuguri, în fața cărora să înmărmurim de 
uimire. Templele noastre sunt pline de taine ce-i pun pe gânduri 
chiar pe înţelepţi; cât despre oamenii de rând, pe aceștia îi 
zăpăcesc cu totul. 

— Ne mai poţi spune ceva despre asta? întrebă faraonul. 

— Vă pot spune de pe acum că soldaţilor luminăţiei-tale li se 
vor întâmplă lucruri ciudate în temple: ba li se vor stinge torţele, 
ba vor fi înconjurați de flăcări și de lighioane groaznice, ba un 
zid le va opri drumul, ba la picioarele lor se va căsca o 
prăpastie. În unele coridoare, vor fi opriţi cu un potop de apă, în 
altele, mâini nevăzute vor arunca pietre. Nu mai vorbesc apoi 
de câte tunete și glasuri vor auzi în jurul lor! 

— În fiecare templu se află însă preoţi tineri, care-mi sunt 
binevoitori, iar în Labirint vei fi chiar tu, spuse faraonul. 

— Și securile noastre, adăugă Tutmozis. Cel care dă înapoi în 
fața flăcărilor și a sperietorilor, ori își pierde vremea ascultând 
glasurile tainice, nu-i oștean. 

— E întocmai precum spui, strigă Samentu. Dacă veţi păși cu 
îndrăzneală înainte, nălucile se vor spulbera, glasurile vor amuţi, 
iar flăcările vor înceta să pârjolească. Și acum, încă un cuvânt, 
stăpâne, zise Samentu, întorcându-se spre Ramses. Dacă voi 
pieri... 

— Asta nu! îl întrerupse repede faraonul. 

— Dacă voi pieri, urmă Samentu cu un zâmbet trist, va veni la 
luminăţia-ta un tânăr preot al zeului Set, cu inelul meu. Așadar, 
armata să ocupe Labirintul, să-i alunge pe paznici și să nu-l 
părăsească, fiindcă tânărul acesta, într-o lună, poate chiar mai 
degrabă, va deschide drumul ce duce la tezaur cu ajutorul 
îndrumărilor pe care i le voi lăsa eu. Dar, te rog, stăpâne, spuse 
preotul îngenunchind, un singur lucru să faci când vei învinge: 
să mă răzbuni și, mai presus de orice, să nu-l ierți nici pe 
Herhor, nici pe Mefres. Nici nu bănui cât te dușmănesc! De vor 
învinge ei, vei pieri și tu și dinastia ta. 

— Nu se cade oare ca învingătorul să fie mărinimos? întrebă 
faraonul posomorât. 

— Nicio mărinimie! Nicio iertare! strigă Samentu. Cât trăiesc 
ei, pe tine, stăpâne, și pe mine ne paște moartea, ocara și chiar 
pângărirea leșurilor noastre. Poţi îmblânzi mai degrabă leul, îi 
poţi cumpăra pe fenicieni, ţi-i poţi face prieteni pe libieni și 
etiopieni, poţi înduioșa inima unui preot caldeean, dar pe 
prorocul egiptean, care a gustat din plăcerile belșugului și ale 
puterii, nu ţi-l poţi apropia cu nimic. Doar moartea, fie a lui, fie a 
ta, pune capăt luptei. 

— Așa e, Samentu, întări Tutmozis. Din fericire, nu faraonul, ci 
noi, oștenii, vom hotărî sfârșitul luptei dintre preoți și faraoni. 

Capitolul XXIV 


In ziua de douăsprezece Paofi, începură să se răspândească, 
din mai toate templele egiptene, fel de fel de vești 
înspăimântătoare. Ba că în ultimele zile se răsturnase altarul 
templului Horus, iar în templul zeiţei Isis statuia începuse să 
plângă; ba că în templul lui Amon din Teba, ca și la mormântul 
lui Osiris din Dendera, se făceau prorociri cumplite. Din semne 
sigure, se spunea, preoţii aflaseră că o mare primejdie ameninţă 
Egiptul, chiar mai înainte de sfârșitul lunii. 

De aceea, marii preoţi Herhor și Mefres porunciră să se facă 
procesiuni în jurul templelor și să se aducă jertfe prin case. 

Chiar a doua zi, la treisprezece Paofi, la Memfis avu loc o 
mare procesiune. Zeul Ptah și zeiţa Isis fură scoși din templele 
lor. Cele două zeități fură purtate spre inima orașului, 
înconjurate de un număr mic de credincioși, îndeosebi femei. 
Trebuiră, însă, să dea înapoi, fiindcă egiptenii se porniseră să le 
batjocorească, iar cei de alte credințe merseseră și mai departe, 
aruncând cu pietre asupra sfintelor bărci ale zeităților. Paznicii 
nu numai că nu-i pedepsiră pe îndrăzneţi, ci unii dintre ei luau 
chiar parte la glumele necuviincioase ale mulţimii. De pe la 
amiază, niște necunoscuţi începură să șoptească mulţimii că 
preoţii nu vor îngădui să se facă niciun fel de înlesniri faraonului, 
vrând chiar să pună la cale o răscoală împotriva lui. Spre seară, 
în apropierea templelor, se adunară cete-cete de muncitori, 
huiduindu-i și blestemându-i pe preoţi. În același timp. Aruncau 
cu pietre în porţile templelor, iar un necredincios îndrăzni chiar 
să rupă, în văzul tuturor, nasul statuii lui Horus, așezată de 
strajă la poarta templului său. 

La câteva ore după apusul soarelui, marii preoţi se adunară în 
templul Ptah, împreună cu sprijinitorii lor cei mai credincioși. 
Erau de faţă Herhor, Mefres, Mentezufis. Trei nomarhi și marele 
judecător din Teba. 

— Cumplite vremuri! spuse acesta din urmă. Am aflat în chip. 
Neîndoielnic că faraonul vrea să răscoale mulțimea împotriva 
templelor. 

— Eu am auzit, adăugă nomarhul din Sebes, că lui Nitager i s- 
a poruncit să vină, cât mai grabnic, cu trupe proaspete, ca și 
cum aici n-ar fi fost destule. 

— Comunicaţiile dintre Egiptul de Jos și cel de Sus au fost 
întrerupte începând de ieri, vorbi la rândul lui nomarhul din Aa. 
Drumurile sunt păzite de armată, iar galerele măritului faraon 
scotocesc orice corabie ce plutește pe Nil. 

— Ramses al XIII-lea nu-i „mare”, îl întrerupse Mefres pe un 
ton sec, deoarece n-a primit până acum coroanele din mâinile 
zeilor. 

— Toate acestea sunt lucruri mărunte, spuse marele 
judecător. Mai rea decât toate e însă trădarea. Am vești sigure 
că numeroși preoţi mai tineri îl sprijină pe faraon, înștiințându-l 
de tot ce se întâmplă. 

— Sunt și dintre aceia care au făgăduit să înlesnească armatei 
ocuparea templelor, adăugă Herhor. 

— Cum? Să intre armata în temple? întrebă nomarhul din 
Sebes. 

— Cel puţin aceasta e porunca primită pentru ziua de 
douăzeci și trei ale lunii, răspunse Herhor. 

— Și cucernicia-ta poate vorbi cu atâta liniște? întrebă 
nomarhul din Ament. 

Herhor ridică din umeri. Nomarhii începură să se cerceteze cu 
privirea unul pe altul. 

— Nu mai înțeleg nimic! spuse în sfârșit nomarhul din Aa, 
aproape mânios. Templele au de-abia câteva sute de soldaţi, 
preoţii trădează, faraonul ne taie drumul spre Teba și îndeamnă 
mulţimea la răscoală, iar marele Herhor vorbește despre toate 
acestea de parcă ne-ar pofti la un ospăț. Să ne apărăm, dacă 
mai e cu putinţă, sau... 

—... Să ne supunem „măritului” faraon? întrebă Mefres 
batjocoritor. Pentru treaba asta nu va fi niciodată prea târziu! 

— Dar noi am vrea să știm câte ceva despre mijloacele de 
apărare ce le avem, îndrăzni nomarhul din Sebes. 

— Zeii îi vor apăra pe credincioși, răspunse Herhor. 

Nomarhul din Aa își frângea mâinile. 

— Dacă-i vorba să-mi deschid inima, trebuie să vă spun că și 
pe mine mă uimește nepăsarea voastră, spuse marele 
judecător. Aproape toată mulţimea ne e potrivnică. 

— Mulţimea-i ca orzul în lan: se apleacă încotro bate vântul, 
zise Herhor. 

— Dar armata? 

— Ce armată nu cade cu faţa la pământ în faţa lui Osiris? 

— Știu, îl întrerupse nomarhul din Aa, nerăbdător, dar nu-l văd 
nici pe Osiris și nici vântul acela care poate întoarce mulțimea 
de partea noastră. In schimb, faraonul încă de pe acum a 
momit-o de partea lui cu făgăduieli, iar mâine îi va face daruri. 

— Mai puternică e spaima decât făgăduielile și darurile, 
răspunse Herhor. 

— Și de ce i-ar fi frică? De cei trei sute de oșteni ai noștri? 

— O să le fie frică de Osiris. 

— Dar unde-i Osiris? întrebă, ieșindu-și din fire, nomarhul din 
Aa. 

— O să-l vedeţi cu toţii. Și va fi fericit acela care în ziua aceea 
va fi orb. Herhor rostise cuvintele acestea cu o atât de 
desăvârșită liniște, încât o tăcere grea cobori peste adunare. 

— La urma urmelor, ce vom face? întrebă după o clipă marele 
judecător. 

— Faraonul vrea ca norodul să atace templele în ziua de 
douăzeci și trei Paofi, spuse Herhor. Noi va trebui să facem însă 
totul, pentru ca atacul să aibă loc în ziua de douăzeci. 

— O, zei veșnic vii! strigă din nou nomarhul din Aa, ridicându- 
și mâinile. De ce trebuie să atragem chiar noi nenorocirea 
asupra capetelor noastre, și încă mai devreme cu două zile? 

— Ascultaţi-l pe Herhor, spuse Mefres cu glas poruncitor, și 
faceți tot ce vă stă în putinţă ca atacul să aibă loc în ziua de 
douăzeci Paofi, dimineața. 

— Dar dacă ne vor înfrânge într-adevăr? întrebă judecătorul. 

— Dacă minunile lui Herhor nu vor fi de ajuns, atunci îi voi 
chema eu însumi pe zei în ajutor, spuse Mefres, în ochii căruia 
luciră scântei ce nu prevesteau nimic bun. 


668 


— Da, spuse marele judecător, voi, marii preoţi, aveţi taine pe 
care nu ni le puteţi împărtăși nouă. Vom face deci ce porunciţi. 
Vom face ca atacul să aibă loc în ziua de douăzeci. Dar, băgați 
bine de seamă, sângele nostru și al copiilor noștri va cădea 
asupra capetelor voastre... 

— Să cadă! 

— Așa să fie! strigară într-un singur glas cei doi mari preoți. 
Apoi, Herhor încheie: de zece ani cârmuim statul și în tot acest 
răstimp nimeni dintre voi n-a avut de suferit nimic din partea 
noastră, iar fiecare făgăduială a fost împlinită. Mai așteptați deci 
câteva zile și nu vă pierdeţi credinţa: veţi vedea puterea zeilor și 
vă veţi primi răsplata. 

Puţină vreme după aceea, nomarhii își luară rămas bun de la 
preoți, fără să încerce măcar a-și ascunde tristețea și neliniștea. 
Rămaseră numai Herhor și Mefres. 

După o tăcere îndelungată, Herhor spuse: 

— Da, Lykon a fost bun, câtă vreme s-a prefăcut a fi nebun. 
Dar ca să-l putem da drept Ramses... 

— Dacă s-a înșelat chiar mama lui, înseamnă că-i seamănă 
nespus de mult. Și ca să stea pe tron și să spună câteva vorbe 
celor din jur, nu va fi mare lucru. De altminteri, vom fi și noi pe 
aproape. 

— E un măscărici tare mărginit, oftă Herhor, frecându-și 
fruntea. 

— E mai deștept decât milioane de alți oameni, fiindcă are o 
deosebită putere a văzului și poate aduce mari foloase statului. 

— Îmi tot pomenești de nemaipomenita putere a văzului lui, 
spuse Herhor. Aș vrea să mă încredinţez și eu, în sfârșit, de 
lucrul acesta. 

— Vrei? îl întrebă Mefres. Să mergem. Dar, pe zei! Să nu 
pomenești nici inimii tale ce vei vedea. 

Se coborâră în subteranele templului Ptah și intrară într-o 
pivniță încăpătoare, luminată de un opaiţ. La lumina aceasta 
slabă, Herhor văzu un om care mânca la o masă. Omul purta 
tunica gărzii faraonului. 

— Lykon, îi spuse Mefres, cel mai înalt demnitar al statului 
vrea să se încredințeze de însușirile cu care te-au înzestrat zeii. 

Grecul dădu la o parte blidul și începu să mormăie: 

— Blestemată fie ziua în care picioarele mele au atins 
pământul vostru! Ar fi fost mai bine să trudesc în mână și să fiu 
bătut cu nuiaua. 

— Pentru asta nu-i niciodată prea târziu, spuse Herhor cu 
asprime. 

Grecul amuţi. Și, deodată, văzând în mâna lui Mefres un glob. 
Negru de cristal, începu să tremure. Păli, privirea i se tulbură, pe 
faţă i se iviră broboane mari de sudoare. Ochii lui erau pironiţi 
într-un singur punct, ca și cum ar fi fost ţintuiţi de globul de 
cristal. 

— Doarme, șopti Mefres. Nu ești uimit? 

— Nu se preface? 

— Pișcă-l, înţeapă-l, opărește-l! îl îndemnă Mefres. 

Herhor scoase de sub veșmântul lui alb un stilet și se repezi, 
ca și cum ar fi vrut să-l lovească între ochi. Dar grecul nu se 
clinti și nici chiar pleoapele nu-i tremurară. 

— Privește aici, porunci Mefres, apropiind globul de faţa lui 
Lykon. Il vezi pe cel care a răpit-o pe Kama? 

Grecul se smuci de pe scaun, cu pumnii strânși și cu spume la 
gură. 

— Lăsaţi-mă! strigă el cu vocea răgușită. Lăsaţi-mă să-i sorb 
sângele! 

— Unde-i acum? întrebă Mefres. 

— Intr-un mic palat, înspre grădina de pe malul apei celei mai 
apropiate. E... cu o femeie frumoasă... șopti Lykon. 

— Se numește Hebron și e soţia lui Tutmozis, spuse Herhor. 
Trebuie să recunoști, Mefres, că nu-i nevoie de o îndoită putere 
a văzului ca să știi lucrul acesta. 

Mefres își supse buzele subțiri. 

— Dacă nu crezi, îţi voi arăta lucruri și mai cumplite. Lykon, 
găsește-l acum pe trădătorul care caută drumul tezaurului. 

Grecul, adormit, privea cu încordare în globul de cristal și 
după o clipă spuse: 

— Îl văd... E îmbrăcat în haine de cerșetor... 

— Unde se află? 

— E culcat în curtea unui han, ultimul înainte de Labirint. Stă 
acolo de dimineaţă. 

— Cum arată? 

— Are barba și părul roșcat. 

— Acum ce mai zici? îl întrebă Mefres pe Herhor. 

— Ai iscoade bune, fu răspunsul lui Herhor. 

— Labirintul, în schimb, e prost păzit! zise Mefres mânios. La 
noapte mă voi duce acolo, ou Lykon, ca să-i înștiințez pe paznici. 
Dar, dacă voi izbuti să salvez tezaurul zeilor, vei îngădui să 
devin eu paznicul lui? 

— Cum dorești, spuse Herhor cu nepăsare. lar în sinea lui, 
adăugă: „Prea cuviosul Mefres începe, în sfârșit, să-și arate colții 
și ghearele. Vrea să fie, nici mai mult nici mai puţin, paznic al 
Labirintului. lar pe iscoada lui, Lykon, l-ar vrea faraon! 

Pentru a astupa lăcomia ajutoarelor mele, zeii ar fi trebuit să 
facă nu un singur Egipt, ci zece.” 

După ce părăsiră subteranele, Herhor se întoarse, în miez de 
noapte, pe jos, la templul zeiţei Isis, unde locuia. Mefres porunci 
să se pregătească două lectici cu cai. Intr-una, câţiva preoți 
tineri îl așezară pe Lykon, care dormea cu capul învelit într-un 
sac, iar în cealaltă se urcă Mefres, singur; înconjurați de câţiva 
călăreți, porniră în trap spre Fayum. 

XXX 

În noaptea de paisprezece spre cincisprezece Paofi, marele 
preot Samentu, potrivit făgăduielii făcute faraonului, pătrunse în 
Labirint, printr-un coridor știut numai de el. Avea la el mai multe 
torţe, dintre care una era aprinsă, iar în spate purta un coș nu 
prea mare, cu unelte. Se strecura nespus de lesnicios dintr-o 
sală într-alta, dintr-un coridor într-altul; printr-o singură 
atingere, mișca blocurile de piatră ale coloanelor și pereţilor, 
unde se aflau ușile secrete. Uneori șovăia. Atunci descifra 
semnele tainice de pe pereţi și le compara cu semnele de pe 
amuletele ce le purta la gât. 

După o jumătate de ceas de umblet, ajunse la tezaur, unde, 
mutând o lespede din pardosea, pătrunse în sala de dedesubt. 
Era o sală joasă, dar încăpătoare, al cărei tavan se sprijinea pe o 
mulţime de coloane, scurte și groase. Samentu lasă coșul jos și, 
aprinzând două torţe, începu să descifreze la lumina lor 
inscripţiile de pe ziduri. 

„Cu toată înfățișarea mea pocită, glăsuia o inscripţie, sunt cu 
adevărat fiul zeilor. Mânia mea-i cumplită. În văzduhul 
necuprins, mă prefac în foc și fulgere. Ferecat, sunt trăsnet 
nimicitor și nu se află pe lume clădire să-mi stea în cale. Numai 

apa sfinţită mă poate îmblânzi; ea îmi ia puterile. Mânia mi se 
aprinde tot atât de iute din flăcări, cât și din cea mai mică 
scânteie. 

În faţa mea, totul se prăbușește. Sunt ca și Tyfon, care 
răstoarnă copacii cei mai înalţi și clintește stâncă”. 

„Într-un cuvânt, își mărturisi Samentu, fiecare templu cu taina 
lui, necunoscută celorlalte!” 

Deschise apoi o coloană, de unde scoase un vas mare. 
Capacul vasului, lipit cu ceară, avea o deschizătură prin care 
trecea un șnur lung și subțire, terminat nu se știe unde, 
înăuntrul coloanei. Preotul rupse o bucăţică din șnur, o apropie 
de torţă și-și dete seama că arde nespus de repede și cu un fel 
de sâsâit. Scoase cu băgare de seamă capacul și văzu că 
înăuntrul vasului se afla un soi de nisip și de pietricele de 
culoare cenușie. Scoase câteva din ele și, dându-se mai la o 
parte, apropie torţa. Într-o clipă, izbucni o vâlvătaie, iar 
pietricelele se topiră, lăsând un fum gros și un miros neplăcut. 
Mai scoase apoi încă puţin nisip cenușiu, îl presără pe pardosea, 
puse la mijloc o bucată de șnur și, peste toate astea, așeză un 
bolovan greu. Apropie apoi torţa; șnurul porni să ardă mocnit, 
iar după o clipă, în mijlocul flăcărilor, piatra sări în sus. 

— L-am prins pe fiul zeilor, spuse preotul zâmbind. Tezaurul 
nu se va prăbuși. 

Trecu așa de la o coloană la alta, le deschise și scoase vasele 
ascunse înăuntrul lor. Fiecare vas avea șnurul lui, pe care 
Samentu îl tăia, punând vasele într-un singur loc. 

— De! își spuse preotul. Luminăţia-sa, faraonul, ar putea să- 
mi dăruiască jumătate din comorile astea sau măcar să-l facă 
nomarh pe fiul meu! Și îl va face negreșit, fiindcă-i un domnitor 
mărinimos. lar mie mi se cuvine pe puţin templul lui Amon din 
Teba. 

După ce termină cu sala de jos, se întoarse în tezaur, de unde 
pătrunse în sala de sus. Aici, de asemeni, se găseau inscripţii pe 
ziduri, coloane numeroase, iar în ele vase cu șnururi și 
pietricele, ce făceau explozie când li se dădea foc. 

Samentu tăie  șnururile, scoase vasele din interiorul 
coloanelor, apoi înfășură bine, într-o cârpă, puţin nisip cenușiu. 

Ostenit, se așeză jos. Arsese șase torţe; noaptea era, desigur, 
pe sfârșite. 

„Nu mi-aș fi închipuit niciodată, își mărturisi el în gând, că 
preoţii de aici au o pulbere atât de neobișnuită. Și când te 
gândești că pot fi aruncate în aer toate fortărețele asiriene cu 
ajutorul ei! De! Nici noi nu destăinuim totul discipolilor noștri.” 

Obosit cum era, se porni pe visuri. Era sigur că va ocupa cea 
mai înaltă demnitate din stat, mai mare chiar decât a lui Herhor. 
Ce va face atunci? Nespus de multe, îi va învăţa pe urmași și le 
va lăsa avere. Se va strădui să afle tainele templelor, ceea ce lui 
îi va aduce o putere nemărginită, iar Egiptului superioritate de 
netăgăduit asupra Asiriei. Faptul că tânărul faraon își bate joc de 
zei, va înlesni statornicirea credinţei într-un singur zeu, de pildă 
Osiris și alipirea Feniciei, ludeii, Greciei și Libiei la Egipt. 

Vor începe, în același timp, lucrările la canalul ce va lega 
Marea Roșie de Marea Mediterană. Când de-a lungul canalului se 
vor construi fortărețe și vor fi concentrate numeroase trupe, tot 
comerțul cu popoarele necunoscute din răsărit și apus va ajunge 
în mâinile Egiptului. 

Ar trebui de asemenea, ca Egiptul să aibă o flotă a sa, cu 
corăbieri egipteni. Dar, mai presus de orice, trebuie strivită 
Asiria, care pe an ce trece devine tot mai primejdioasă. Trebuie 
să se pună capăt huzurului și lăcomiei preoţilor. N-au decât să 
fie înţelepţi, să se bucure de bunăstare, dar să slujească statul, 
nu să-l stoarcă, așa cum fac astăzi, în folosul lor. 

„Nu mai târziu de luna Hator, voi fi atotputernic! Tânărul 
faraon ţine prea mult la femei și la armată, ca să se mai 
îngrijească de cârmuirea ţării. lar dacă nu va avea fii, atunci fiul 
meu, fiul meu...” 

Se trezi. Arsese încă o torță; era timpul sa părăsească 
subteranele Labirintului. Se ridică, luă coșul și părăsi sala de 
deasupra tezaurului. 

„N-am nevoie de ajutoare, gândi el, zâmbind. Am făcut totul 
cu mâna mea... eu singur... preotul disprețuit al zeului Set!” 

Trecuse prin câteva zeci de încăperi și coridoare, când 
deodată se opri. | se păruse că, pe pardoseala sălii în care 
intrase, se zărea o dâră subţire de lumină. Într-o clipă, fu cuprins 
de o spaimă atât de cumplită, încât stinse torţa. Dar dispăruse și 
dâra de lumină de pe pardosea. Işi încordă auzul, dar n-auzea 
decât zvâăcniturile sângelui în tâmple. 

— Mi s-a părut! șopti el. 

Cu mâinile tremurânde, scoase din coș un mic vas, în care 
ardea mocnit o bucată de iască, și aprinse torţa din nou. 

„Sunt tare somnoros! ” gândi el. 

Se uită prin sală și se apropie de zidul cu ușa ascunsă. Apăsă 
pe locul unde trebuia, dar ușa nu se deschise. Apăsă încă o dată 
și încă o dată, dar tot degeaba. 

„Ce înseamnă asta?” își zise el mirat. 

Uitase de dâra de lumină. | se întâmplă un lucru neobișnuit, 
uimitor. Deschisese în viaţa lui sute de uși tainice ba chiar, și 
aici, în Labirint, încât de data asta nu putea înţelege ce se 
întâmplă. Ş 

Și din nou fu cuprins de spaimă. Incepu să gonească de la un 
perete la altul, încercând peste tot ușile tainice. In sfârșit „una 
cedă. Răsuflă adânc. Se găsea într-o sală uriașă, plină, ca de 
obicei, de coloane. Torța o lumina numai în parte, restul 
încăperii uriașe pierzându-se într-un întuneric apăsător. 

Bezna, mulțimea coloanelor și mai ales faptul că nu cunoștea 
sala, îi dădu curaj. În mintea lui licări scânteia unei nădejdi 
copilărești: i se părea că dacă el nu cunoștea locul acela, nici 
altcineva nu-l putea cunoaște, nimeni nu va nimeri până acolo. 

Se mai linişti puţin și, simțind că i se moaie picioarele, se 
așeză. Sări însă din nou în picioare și începu să se uite în jur, ca 
și cum ar fi vrut să se încredinţeze dacă era cu adevărat 
ameninţat de vreo primejdie și de unde anume, din ce ungher 
întunecos s-ar fi putut năpusti asupră-i. 

Ca nimeni altul în Egipt, era obișnuit să rătăcească în 
întuneric, prin subterane. Trecuse de atâtea ori prin asemenea 
clipe de spaimă! Ceea ce simţea încă, acum, era cu totul 
altceva, un simţământ atât de cumplit, încât se temea să-i 
spună pe nume. 

În cele din urmă, după o mare sforţare, izbuti să-și adune 
gândurile. 

— Dacă în adevăr am văzut lumină, dacă în adevăr ușa a fost 
închisă de cineva. Înseamnă că am fost trădat. Ce va fi mai 
departe? 

„Moartea!” șopti. Un glas, ascuns undeva în fundul sufletului 
lui. 

— Moartea? 

Faţa i se broboni de sudoare, răsuflarea i se opri. Și, deodată, 
fu cuprins de o spaimă nebună. Începu să alerge prin sală și să 
izbească în pereţi cu pumnii, căutând ieșirea. Uitase unde se 
afla și cum de ajunsese acolo. Se rătăcise, nemaiputându-se 
orienta nici cu ajutorul amuletelor. 

Fără să vrea, își dădu seama că în el. Sălășluiesc doi oameni: 
unul aproape nebun, celălalt liniștit și înțelept, înțeleptul își 
spunea că totul poate fi doar o nălucire, că nimeni nu-l 
descoperise, nimeni nu-l căuta și că va scăpa de acolo, numai să 
se liniștească puţin. Celălalt Insă, nebunul, nu asculta de glasul 
judecății, ci dimpotrivă, îl răpunea încetul cu încetul pe 
potrivnicul său lăuntric. 

O, de s-ar putea ascunde în vreuna din coloane! Atunci n-ar 
avea decât să-l caute. Nu l-ar găsi nimeni, iar el, trăgând un 
somn zdravăn, și-ar recăpăta stăpânirea de sine. 

„Ce mi se poate întâmplă? se gândi el iar, dând din umeri. De 
m-aș linişti numai, încolo... pot să alerge după mine prin tot 
Labirintul. Ca să-mi taie toate drumurile, ar avea nevoie de 
câteva mii de oameni, iar ca să descopere în care anume sală 
mă aflu, le-ar trebui o adevărată minune. Să zicem, însă, că m- 
au prins. Mare ispravă! lau sticluța asta, o apropii de gură și într- 
o clipă fug acolo unde nimeni nu mă mai poate prinde. Nici chiar 
zeii.” 

Dar, în ciuda acestor chibzuieli, fu cuprins din nou de o 
spaimă atât de cumplită, încât pentru a doua oară stinse torța 
și, tremurând din tot trupul și clănțănind din dinţi, se trânti la 
picioarele unei coloane. 

„Cum a fost cu putinţă? Cum a fost cu putinţă să intru aici? se 

mustra el. Nu mai aveam oare ce mânca, nici pe ce să dorm? 
Nici vorbă că am fost descoperit. 
Labirintul are doar o mulţime de paznici ageri ca dulăii și numai 
un copil sau un smintit își poate închipui că-i înșală. Avuţia! 
Puterea! Unde-i comoara care să merite să-ţi dai o zi din viață? 
Și iată că eu, om în toată firea, m-am încumetat...” 

| se păru că aude o ciocănitură grea. Se ridică repede și, în 
fundul sălii, zări o lumină. 

Da! O lumină adevărată, nu o închipuire. În capătul îndepărtat 
al unui perete, se vedea o ușă deschisă, prin care chiar în clipa 

aceea intrau, cu băgare de seamă, câţiva oameni înarmați și 
care purtau torţe. 

La ivirea lor. Preotul simţi un fior rece în picioare, în inimă. În 
cap. Acum nu era numai descoperit, ci și urmărit. Impresurat. 

Cine l-a putut trăda? Un singur om. Se înțelege, tânărul preot 
al zeului Set, pe care-l inițiase destul de amănunțit în planurile 
sale. Ca să nimerească singur drumurile Labirintului, trădătorul 
ar fi avut nevoie de o lună întreagă; în înțelegere cu paznicii, i-a 
putut da de urmă chiar într-o zi. 

In clipa aceea, preotul încercă simțămintele prin care trec cei 
osândiţi la moarte. Il părăsi orice teamă, fiindcă spaima sa 
închipuită se spulberă în faţa torțelor adevărate. Și nu numai că- 
și recăpătă toată stăpânirea de sine, ci i se păru chiar că era cu 
mult mai presus decât oricare altă ființă. O clipă, și nu va mai fi 
ameninţat de nicio... de nicio primejdie! 

Gândurile îi treceau prin cap cu iuțeala și limpezimea 
fulgerului. Își aminti întreaga lui viaţă: muncă, primejdii, nădejdi, 
ambiţii și toate i se părură o nimica toată. 

La ce mai slujea, în clipa aceea, să fii chiar faraon sau să ai 
nestematele tuturor comorilor regale? 

„Totul nu-i decât deșertăciune, pulbere, și, mai rău chiar, 
amăgire. Un singur lucru e mare și adevărat - moartea.” 

Intre timp, oamenii eu torţe, tot cercetând cu băgare de 
seamă coloanele și ungherele, ajunseseră la jumătatea uriașei 
săli. Preotul le vedea ascuțișurile lucioase ale suliţelor și 
înțelegea că șovăie, că înaintează cu teamă, fără tragere de 
inimă. La câţiva pași în urma lor, venea încă o ceată, luminată 
de o singură torţă. 

Samentu nu se simţea pornit împotriva lor, ci numai curios: 
cine l-a trădat? Și nici asta nu-l neliniștea prea mult. Mult mai 
însemnată i se părea întrebarea: de ce trebuie omul să moară. 
Și de ce s-a născut? Fiindcă în fața morții, viaţa întreagă, oricât 
de lungă și de bogată în fapte ar fi fost, se scurtează atât de 
mult, încât ţi se pare că n-a ţinut decât o clipă dureroasă. 

— Pentru ce toate acestea? Cui folosesc ele? 

Dar îl trezi glasul unuia din oamenii înarmați. 

— Aici nu-i și nici nu poate fi cineva! Se opriră cu toţii. 

Samentu simțea simpatie pentru oamenii aceștia care nu 
voiau să meargă mai departe și inima bătu mai tare în el. 

Încet, se apropie și ceata a doua, vorbind aprins. 

— Cum poţi bănui, mărite preot, că cineva a pătruns aici? se 
auzi un glas tremurând de mânie. Doar toate intrările sunt 
păzite, mai ales acum. Și chiar de s-ar fi furișat, numai ca să 
moară de foame... 

— Și totuși, privește-l pe Lykon, răspunse alt glas. Dă semne 
de parcă dușmanul s-ar afla aici, aproape. 

„Lykon? gândi Samentu. Ah, e grecul care seamănă cu 
faraonul. Dar ce văd? Mefres l-a adus aici!” 

În clipa aceea, Lykon se năpusti prin somn înainte și se opri în 
fața coloanei în dosul căreia se ascunsese Samentu. Oamenii 
înarmaţi alergară după el și, la lumina torțelor, zăriră silueta 
neagră a preotului. 

— Cine-i? strigă căpetenia lor, cu glas răgușit. 

Samentu înaintă câţiva pași. Apariţia lui făcu o impresie atât 
de puternică, încât oamenii care purtau torţe se dădură înapoi. 
Ar fi putut trece printre oamenii aceștia înspăimântați fără ca 
nimeni să-i stea împotrivă. Dar preotul nu se mai gândea la 
fugă. 

— Vedeți, omul meu atoateștiutor nu s-a înșelat! strigă Mefres 
întinzând mâna. lată trădătorul! 

Samentu se apropie de el, zâmbind, și-i spuse: 

— Te-am cunoscut după strigăt, Mefres. Când nu poţi fi 
şarlatan, ești doar nerod. Cei de faţă înmărmuriră. Samentu 
continuă să vorbească cu o liniște batjocoritoare. Adevărul e că 
acum ești și şarlatan și nerod. Şarlatan, pentru că vrei să-i 
convingi pe paznicii Labirintului că ticălosul ăsta are darul 
prorocirii, iar nerod, pentru că îţi închipui că te cred. 
Mărturisește mai bine, din capul locului, că în templul Ptah se 
află planurile Labirintului. 

— Nu-i adevărat! strigă Mefres. 

— Întreabă-i pe oamenii ăștia, pe cine cred: pe tine ori pe 
mine? Eu mă aflu aici, fiindcă am găsit planurile în templul 
zeului Set; pe când tu ai pătruns prin mila nemuritorului Ptah, 
încheie Samentu râzând. 

— Legaţi-l pe trădătorul și mincinosul acesta! strigă Mefres. 

Samentu se trase câțiva pași înapoi. Scoase. Repede de sub 
veșmânt sticluţa și, ridicând-o la gură, zise: 

— Mefres, ai să rămâi prost până la moarte. Eşti deștept 
numai când e vorba de bani. 

Puse sticluța la gură și, în aceeași clipă, se prăbuși pe 
pardoseală. 

Oamenii se năpustiră asupra lui, îl ridicară, dar le căzu din 
mâini, neînsuflețit. 

— Aici să rămână, ca și ceilalţi, spuse paznicul Labirintului. 

Părăsiră apoi sala și închiseră cu grijă ușa tainică. În scurtă 
vreme, ieșiră cu toţii din subteranele Labirintului. 

Cum ajunse în curte, Mefres porunci preoţilor lui să 
pregătească lecticile de drum și, împreună cu Lykon, care 
continua să doarmă, porni spre Memfis. 

Uluiţi încă de ciudata întâmplare, paznicii Labirintului se uitau 
când la însoțitorii lui Mefres, care dispăreau în norii galbeni de 
praf ai drumului, când unul la altul. 

— Nu pot crede, spuse marele paznic al Labirintului, că vreun 
om a putut pătrunde în zilele noastre în subterane. 

— Uiţi că numai astăzi au făcut-o trei? întrebă unul dintre 
preoţii mai tineri, uitându-se la el pe sub sprâncene. 

— Da, da, așa-i! răspunse marele preot. Zeii mi-au întunecat 
oare mintea? adăugă el, frecându-și fruntea și strângând 
amuleta ce-i atârna pe piept. 

— Dintre care doi au fugit, continuă preotul cel tânăr, ticălosul 
Lykon și marele preot Mefres. 

— De ce nu mi-ai spus asta acolo, în subterane! izbucni 
preotul. 

— De unde era să știu eu ce se va întâmplă? 

— Vai mie! strigă marele preot. Ar trebui să fiu un biet paznic 
al Labirintului, iar nu căpetenia lui. Am fost înștiinţaţi că cineva 
se furișează în Labirint și n-am vestit lucrul acesta. lar acum, i- 
am lăsat să plece pe doi dintre cei mai primejdioși, care vor 
aduce aici pe oricine le va plăcea. O, vai mie! 

— Nu trebuie să te lași doborât de deznădejde, îi spuse alt 
preot. Legea noastră e limpede. N-ai decât să trimiţi la Memfis 
patru sau șase din oamenii noștri, împuterniciţi cu cele de 
cuviinţă. De celelalte vor răspunde numai ei. 

— Eu însă mi-am pierdut mintea! se văicări marele preot. 

— Ce-a fost, a fost, îl întrerupse preotul mai tânăr, nu fără 
batjocură. Un lucru e limpede, cei care au pătruns în subterane 

și au umblat prin ele ca la ei acasă, oamenii aceștia nu mai pot 
trăi. 

— Alegeţi dar șase oameni din străjile noastre. 

— Da, așa trebuie să se întâmple, întăriră și ceilalţi preoți. 

— Cine știe dacă Mefres n-a fost înțeles cu Herhor? șopti 
careva. 

— Ajunge! strigă marele preot. Dacă îl vom găsi pe Herhor în 
Labirint, vom face așa cum cere legea. Dar nu ne e îngăduit să 
bănuim pe nimeni. Scribii să pregătească hotărârile împotriva lui 
Mefres și Lykon, cei aleși să-i urmărească cât mai repede, iar voi 
înmulțiţi străjile. Trebuie, de asemenea, cercetat și văzut pe 
unde a pătruns Samentu. Deși sunt încredinţat că nu se va găsi 
nimeni să-i calce pe urme atât de repede. 

Peste câteva ceasuri, șase oameni plecară spre Memfis. 

Capitolul XXV 


Haosul domnea în Egipt încă din ziua de optsprezece Paofi. 
Legăturile fuseseră întrerupte între partea de jos și cea de sus a 
statului, comerțul încetase, pe Nil nu pluteau decât vasele de 
pază, iar drumurile gemeau de trupele ce se îndreptau spre 
orașele cu temple vestite. 

Pe ogoare lucrau numai ţăranii care aparţineau preoților. Pe 
pământurile dregătorilor, ale nomarhilor și mai cu seamă ale 
faraonului, inul nu fusese strâns, trifoiul rămăsese neatins, iar 
strugurii n-avea cine să-i culeagă. Ţăranii nu făceau nimic, ci, 
hoinărind în bande, cântau, mâncau, beau și-i amenințau când 
pe preoți, când pe fenicieni. 

In orașe prăvăliile erau închise, iar meșteșugarii rămași fără 
lucru vorbeau zile în șir despre cele ce frământau ţara. Faptele 
îngrijorătoare nu erau noi pentru Egipt; de data aceasta, însă, 
părea că se vor petrece lucruri atât de amenințătoare, încât cei 
ce strângeau birurile și chiar judecătorii începură să se ascundă, 
cu atât mai mult cu cât paznicii priveau cu multă îngăduinţă 
fărădelegile săvârșite de poporul de rând. 

_ Părea, de asemeni, ciudat și belșugul alimentelor și al vinului. 
In cârciumi, mai ales în cele feniciene, atât în Memfis cât și prin 
nomuri, putea să mănânce și să bea cine voia și cât voia, în 
schimbul unei plăţi aproape neînsemnate, sau chiar pe degeaba. 

Se spunea că luminăţia-sa faraonul dăruia poporului un ospăț 
ce avea să se prelungească timp de o lună. 

Din pricina comunicaţiilor anevoioase și chiar întrerupte, 
orașele nu prea știau ce se petrece în vecinătatea lor. Numai 
faraonul și, încă și mai bine decât el, preoţii își dădeau seama 
de situaţia în care se afla ţara, și anume de ruptura dintre 

Egiptul de Sus și Egiptul de Jos, dintre Teba și Memfis. La Teba 
cârmuia casta preoţilor, la Memfis faraonul. La Teba se spunea 
că Ramses al XIII-lea a înnebunit și vrea să vândă Egiptul 
fenicienilor; la Memfis se zvonea că preoţii vor să-l otrăvească 
pe faraon și să-i aducă în ţară pe asirieni. 

Poporul de rând, atât cel din partea de miazănoapte a ţării cât 
și cel din miazăzi, ţinea cu Ramses. Era însă o forță șovăitoare. 
Când cuvânta trimisul faraonului, ţăranii erau gata să se 
năpustească asupra templelor și să-i ciomăgească pe preoţi; dar 
când se ivea vreo procesiune de-a preoților, cădeau cu fața la 
pământ și înmărmureau, ascultând vestirea unor urgii ce urmau 
să se abată asupra Egiptului chiar în luna aceea. 

Înspăimântaţi, demnitarii și nomarhii se duseră aproape cu 
toţii la Memfis ca să-l roage pe faraon să-i scape de furia 
țăranilor răsculați. Cum însă Ramses al XIII-lea pe ei îi sfătuia să 
fie răbdători, iar pe de altă parte nu mustra mulţimea, nobilii 
începură să se sfătuiască cu preoții. 

E adevărat că și Herhor tăcea ori îi îndemna tot la răbdare; 
ceilalți preoți însă, încredinţau nobilimea că Ramses e nebun și-i 
vârau în cap că ar trebui înlăturat. 

La Memfis, locuitorii erau împărţiţi în două tabere. 
Necredincioșii, care beau, făceau zarvă și aruncau cu noroi în 
zidurile templelor și chiar asupra statuilor; și cei credincioși, în 
cea mai mare parte a lor bătrâni și femei, care se rugau pe 
străzi și strigau în gura mare că se apropie primejdia, rugându- 
se zeilor să-i salveze. Necredincioșii săvârșeau în fiecare zi câte 
un sacrilegiu; printre oamenii pioși, în schimb, se întâmplă zilnic 
ca vreun bolnav sau olog să se vindece. Dar, lucru ciudat, nici 
unii nici alții nu-și făceau rău unii altora, trăind în deplină 
înţelegere. Faptul venea de acolo că, în cele ce săvârșeau, erau 
îndrumați de către cei de sus. 

Faraonul nu-și adunase încă toate trupele și nu strânsese 
toate dovezile împotriva preoţilor; de aceea, nu dăduse încă 
semnalul atacului asupra templelor. Se părea că și preoții 
așteaptă ceva. Se vedea însă bine că nu se mai simțeau tot atât 
de slabi ca în primele zile de după întrunirea stărilor. Chiar și 
Ramses cădea pe gânduri când i se raporta din toate părțile că 
țăranii de pe pământurile preoților nu se alătură aproape de loc 
celorlalţi, ci își văd de munca lor. 

„Ce-or fi însemnând toate astea? se întreba el. Își închipuie 
oare capetele rase că nu voi cuteza să mă ating de temple? Ori 
or fi având unele mijloace de apărare pe care eu nu le cunosc?” 

În ziua de nouăsprezece Paofi, straja îl informă pe faraon că în 
noaptea trecută mulțimea începuse să strice zidurile ce 
înconjurau templul lui Horus. 

— Voi aţi poruncit să facă lucrul acesta? îl întrebă faraonul pe 
șeful pazei. 

— Nu. S-a năpustit ea singură. 

— Opriţi-o cu binișorul. Opriţi-o, zise faraonul. Peste câteva 
zile va putea face ce-i va plăcea. Acum, însă, să nu treacă la 
fapte prea violente. Ramses al XIll-lea, în calitatea lui de 
comandant suprem și de învingător în bătălia de la Lacurile 
Sodice, știa prea bine că mulţimea, o dată dezlănţuită, n-o va 
mai putea opri nimeni. Trebuia să nimicească sau să fie 
nimicită. Dacă templele nu se vor apăra, mulțimea ar putea să 
le vină de hac. Dar dacă vor încerca să se apere? In cazul 
acesta, mulțimea va fugi și în locul ei va trebui să vină armata, 
care, ce-i drept, era numeroasă, dar nu atât cât ar fi trebuit 
după socotelile faraonului. În afară de asta, Hiram nu se 
întorsese încă din Pi-Bast cu scrisorile ce dovedeau trădarea lui 
Herhor și a lui Mefres. Și, lucrul cel mai însemnat, preoţii care 
erau de partea faraonului urmau să vină în ajutorul armatei de- 
abia în ziua de douăzeci și trei Paofi. In ce chip ar fi putut fi 
vestiți, în numeroasele și depărtatele temple în care se găseau? 
Și-apoi, nu era oare mai cuminte să înlăture orice legături cu ei, 
tocmai pentru a nu-i trăda? 

Din toate aceste pricini nu voia Ramses al XIll-lea să fie 
atacate templele mai devreme. 

Între timp însă, în ciuda voinţei sale, fierberea crescuse. 
Lângă templul zeiţei Isis, fuseseră uciși niște credincioși care 
vestiseră zile de cumpănă pentru Egipt, sau care, printr-o 
minune, își recăpătaseră sănătatea. In preajma templului Ptah, 
mulţimea se năpustise în timpul ceremoniei, îi bătuse pe preoți 
și sfărâmase corabia sfântă în care călătorea statuia zeului. 
Aproape în același timp, niște oameni, care veneau din Sohem și 
Anu, vestiră că acolo mulțimea pătrunsese în temple și că la 
Herau pângărise chiar Sanctuarul. 

Spre seară, veniră aproape pe furiș, la palatul faraonului, un 
grup de preoți. Plângând, cucernicii proroci se prosternară la 
picioarele faraonului, cerându-i ocrotire pentru zei și temple. 
Intâmplarea aceasta, cu totul neașteptată, umplu inima lui 
Ramses de o bucurie nespusă și de o mândrie încă și mai mare. 
Le porunci preoților să se ridice și le răspunse binevoitor că 
oștile lui sunt totdeauna gata să apere templele, numai să fie 
chemate. 

— Nu mă îndoiesc, spuse el, că răzvrătiţii vor da înapoi, 
văzând că templele sunt ocupate de armată. 

Preoţii șovăiau. 

— Luminăţia-ta știe, răspunse cel mai bătrân dintre ei, că 
armata nu poate pătrunde nici chiar în curtea templelor. Trebuie 
dar să vedem și părerea marilor preoți. 

— Bine, sfătuiţi-vă, zise faraonul. Eu nu știu să fac minuni și 
din palatul meu nu pot apăra templele. 

Preoții îl părăsiră întristaţi pe faraon, care, după plecarea lor, 
își chemă sfatul. Era încredinţat că preoţii se vor supune voinței 
lui și nici nu-i da prin gând că era vorba de un șiretlic, pus la 
cale de Herhor, ca să-l înșele. 

Când demnitarii se strânseră în odaia sa, Ramses le spuse cu 
mândrie: 

— Am vrut să ocup templele din Memfis abia în ziua de 
douăzeci și trei Paofi. Socot însă că-i mai bine să facem lucrul 
acesta mâine. 

— Trupele noastre nu s-au adunat încă, îl vesti Tutmozis. 

— Și nici scrisorile lui Herhor către asirieni nu le avem, 
adăugă marele scrib. 

— Nu-i nimic, răspunse faraonul. Poporul să afle chiar mâine 
că Herhor și Mefres sunt trădători, iar nomarhilor și preoţilor le 
vom înfățișa dovezile peste câteva zile, când se va întoarce 
Hiram din Pi-Bast. 

— Noua poruncă a luminăţiei-tale schimbă foarte mult planul 
dintâi, zise Tutmozis. Mâine nu vom putea ocupa Labirintul. lar 
dacă templele din Memfis vor cuteza să reziste, nu avem nici 
măcar berbeci să le forțăm porţile. 

— Tutmozis, îi spuse faraonul, nu sunt dator să dau socoteală 
de poruncile pe care le dau. Ţin numai să vă încredinţez că 
inima mea judecă mai adânc mersul faptelor. Dacă poporul 

atacă încă de pe acum templele, mâine va voi să pătrundă în 
ele. Dacă nu-l vom sprijini, va fi respins și, în orice caz, peste 
trei zile nu va mai fi în stare de fapte îndrăznețe. lar dacă preoții 
ne trimit încă de pe acum soli, e semn că se simt slabi. In 
schimb, peste câteva zile s-ar putea să câștige o parte și mai 
mare din rândurile mulțimii. 

Curajul și spaima sunt ca vinul în vas: scad pe măsură ce sunt 
deșertate și numai acela apucă să bea, care își întinde pocalul la 
timp. Dacă poporul astăzi e pregătit pentru atac, iar dușmanii 
sunt speriaţi, să nu mai stăm pe gânduri, deoarece, cum v-am 
mai spus, norocul ne poate părăsi peste câteva zile sau chiar să 
se întoarcă împotriva noastră. 

— Și hrana se termină, adăugă vistiernicul. Peste trei zile 
mulţimea va trebui să se întoarcă la muncă, fiindcă nu mai 
avem cu ce s-o hrănim. 

— Vezi! îi spuse faraonul lui Tutmozis. Eu însumi i-am poruncit 
căpeteniei străjii să potolească însufleţirea mulțimii. Dar dacă 
nu poate fi zăgăzuită, atunci trebuie să câștigăm. Luntrașul 
încercat nu luptă împotriva curentului ori a vuitului, ci le 
îngăduie să-l poarte în voia lor. 

In clipa aceea, sosi știrea că poporul se năpustește împotriva 
străinilor, atacând pe greci, asirieni și mai ales pe fenicieni. 
Numeroase prăvălii fuseseră prădate și câţiva oameni uciși. 

— lată dovada că mulţimea nu trebuie întoarsă din drum! 
strigă faraonul mânios. Mâine, armata să se afle în apropierea 
templelor și să pătrundă numaidecât în ele, dacă poporul le 
atacă, ori dacă speriat de preoţi dă înapoi. E adevărat că 
strugurii trebuie culeși în luna Paofi. Dar se află oare vreun 
grădinar pe lume care i-ar lăsa pe butuc dacă s-ar coace cu o 
lună mai devreme? 

Am vrut, cum v-am spus, să întârzii mișcarea mulţimii până la 
terminarea pregătirilor noastre, dar dacă treaba nu poate fi 
amânată, să câștigăm de pe urma vântului prielnic și să înălțăm 
sus pânzele! Herhor și Mefres trebuie să fie întemnițați chiar 
mâine și aduși la palat. lar cu Labirintul vom termina peste 
câteva zile. 

Recunoscură cu toţii că porunca faraonului era bună și se 
despărţiră admirându-i hotărârea și înțelepciunea. Până și 
căpeteniile militare mărturisiră că-i mai bine să te folosești de 

prilejul ce se ivește, decât să te tot pregătești pentru prilejul ce 
nu se va ivi niciodată. 

Se făcuse noapte. Sosi în fugă al doilea curier de la Memfis, 
cu știrea că străjile izbutiseră să-i ocrotească pe străini, dar că 
mulțimea era furioasă și că nu se putea ști ce va face mâine. 

Din clipa aceea, curierii începură să sosească unul după altul. 
Unii aduceau vestea că cete mari de ţărani, înarmaţi cu topoare 
și bâte, se îndreaptă din toate părțile spre Memfis. Din alte părți, 
venea știrea că mulţimea din ţinuturile Perne, Sohem și On fuge 
pe câmp, strigând în gura mare că mâine va fi sfârșitul lumii. Un 
curier aduse o scrisoare de la Hiram, care spunea că sosește 
curând. Altul anunţă că oștenii templelor pătrund pe furiș în 
Memfis și, ceea ce era mai rău, că pâlcuri puternice, alcătuite 
din mulțime și unităţi militare, potrivnice fenicienilor și chiar 
faraonului, înaintează dinspre Egiptul de Sus. 

„Până să ajungă ei aici, își spuse faraonul în gând, marii preoţi 
vor fi în mâinile mele și voi avea și pâlcurile lui Nitager, care-au 
întârziat cu câteva zile.” 

| se dădu, în sfârșit, de veste că oștenii prinseseră pe alocurea 
preoţi travestiţi, care încercaseră să pătrundă în palatul 
faraonului, desigur cu gânduri rele. 

— Să fie aduși în faţa mea, porunci faraonul râzând. Vreau să- 
i văd pe cei care au cutezat să nutrească gânduri rele față de 
mine. 

Pe la miezul nopții, regina Nikotris ceru să fie primită de 
faraon. 

Era palidă și tremura. Porunci oștenilor să plece și, rămânând 
singură cu faraonul, spuse plângând: 

— Fiule, semnele sunt foarte rele. 

— AȘ fi vrut mai degrabă să aud vești sigure despre forțele și 
planurile dușmanilor mei. 

— Astă-seară, statuia zeiței Isis din sanctuarul meu și-a întors 
fața la perete, iar apa din sfântul vas s-a făcut ca sângele. 

— Asta înseamnă că în palat se află trădători. Nu sunt însă 
prea primejdioși, de vreme ce nu pot decât să mânjească apa și 
să întoarcă statuile cu fața la perete. 

— Toţi slujitorii noștri, poporul întreg e încredințat că, atunci 
când armata va pătrunde în temple, o mare nenorocire va cădea 
asupra Egiptului. 

— O și mai mare nenorocire e obrăznicia preoţilor. Lăsaţi de 
tatăl meu, veșnic viu, să pătrundă în palat, își închipuie acum că 
au ajuns stăpânii lui. Dar, pe zei, eu ce voi mai fi, până la urmă, 
față de atotputernicia lor? Nu-mi e oare îngăduit să-mi cer 
drepturile de domnitor? 

— Cel puţin... cel puţin, zise regina după o clipă de gândire, fii 
milostiv. Da, așa-i, drepturile trebuie să le dobândești, dar nu 
îngădui oștenilor să pângărească templele sfinte și să facă rău 
preoţilor. Nu uita că zeii, în mărinimia lor, sunt cei ce dăruiesc 
bucurie Egiptului, iar preoții, cu toate greșelile ce le au, căci cine 
nu greșește? aduc foloase neprețuite ţării. Gândește-te că dacă 
i-ai sărăci și alunga, ai nimici înţelepciunea ce face ca statul 
nostru să fie mai presus ca altele. 

Faraonul îi cuprinse amândouă mâinile, o sărută și-i răspunse 
zâmbind: 

— Așa sunteţi voi, femeile: exagerați întotdeauna! Tu, mamă, 
îmi vorbești de parcă aș fi căpetenia unor hicsoși sălbatici, iar nu 
faraon. Vreau eu răul preoţilor? Urăsc eu oare înțelepciunea lor, 
fie chiar și cea care nu ne aduce folos nici cât un uten, cum ar fi 
urmărirea stelelor, care și fără veghea lor tot se mișcă? Nu mă 
supără înţelepciunea și nici credinţa lor, ci starea în care au 
adus Egiptul: ţara se usucă de foame și se teme până și de cea 
mai mică ameninţare din partea Asiriei. Preoţii, însă, în ciuda 
înţelepciunii lor, nu numai că nu vor să mă ajute în înfăptuirea 
planurilor mele, ci mi se împotrivesc în chipul cel mai nerușinat. 
Îngăduie-mi, mamă, să le dovedesc că nu ei, ci eu sunt stăpânul 
moștenirii mele. Cu cei umili n-aș putea fi aspru, pe cei obraznici 
îi voi zdrobi în picioare. Ei știu lucrul acesta, dar încă nu le vine 
să creadă și, neavând forţe adevărate, vor să mă înspăimânte 
cu prorocirile lor mincinoase. E ultima lor armă, ultima lor 
scăpare. Când vor înțelege însă că nu mă tem de năluciri, se vor 
îmblânzi și atunci nicio piatră din templele lor nu va cădea, 
niciun inel din comorile lor nu va dispare. li. Cunosc bine: au 
astăzi atâta îndrăzneală pentru că eu sunt departe de ei. Dar 
când voi întinde brațul meu puternic, vor cădea cu faţa la 
pământ și toată zarva aceasta se va sfârși, spre liniștea și 
bunăstarea tuturor. 

Regina îmbrăţișă picioarele faraonului și ieși liniștită, rugându- 
| totuși să-i respecte pe zei și să fie milostiv cu slujitorii lor. 

După plecarea ei, faraonul îl chemă pe Tutmozis. 

— Așadar, mâine, armata va ocupa templele, spuse el. Spune- 
le ofițerilor că voinţa mea este să nu se atingă nimeni de 
lucrurile sfinte și nici să ridice braţul asupra preoţilor. 

— Nici chiar asupra lui Mefres și Herhor? întrebă Tutmozis. 

— Nici chiar asupra lor, răspunse faraonul. Vor fi destul de 
pedepsiţi când îi vor înlătura din demnităţile lor. Silindu-i să se 
aciuiască pe lângă învățații din temple, ca să se roage acolo și 
să cerceteze, netulburați, înțelepciunea. 

— Va fi așa cum poruncești, luminăţia-ta, cu toate că... 

Ramses ridică un deget în sus, semn că nu voia să audă 
niciun fel de lămuriri. Apoi, ca să schimbe vorba, spuse 
zâmbind: 

— Îți amintești, Tutmozis, de manevrele de la Pi-Bailos? Au 
trecut doi ani! Când mă mâniase atunci obrăznicia și lăcomia 
preoţilor, ţi-ai fi putut închipui că mă voi răfui atât de curând cu 
ei? Dar sărmana Sara! Dar micuțul meu fiu! Cât era de frumos! 
Pe faţa faraonului alunecară două lacrimi. De n-aș fi fiul zeilor 
milostivi și mărinimoși, prin grele clipe ar trece mâine dușmanii 
mei. Câte umilinţe m-au făcut să îndur! De câte ori plânsul mi-a 
umbrit ochii! 

Capitolul XXVI 


In ziua de douăzeci Paofi, Memfisul părea a fi în mare 
sărbătoare. Încetase orice fel de muncă și nici chiar hamalii nu 
mai purtau poveri. Mulțimea se revărsase toată în pieţe și pe 
străzi, ori se îmbulzea în jurul templelor, îndeosebi în jurul 
templului Ptah, care avea zidurile cele mai întărite. Înăuntru se 
aflau înalții demnitari și preoţii cu Herhor și Mefres în frunte. 

Armata se afla și în apropierea templelor, împrăștiată prin 
mulțime, ca să poată sta de vorbă cu oamenii fără a fi 
stingherită. 

Printre ei, foiau nenumărați precupeţi cu coșuri de pâine, cu 
ulcioare ori cu burdufuri pline de vin. Impărteau totul pe 
degeaba. Când se nimerea câte unul să întrebe de ce nu cer 
bani, răspundeau că luminăţia-sa faraonul își cinstește supușii, 
pe când alţii spuneau: 

— Mâncaţi și beţi, dreptcredincioșilor egipteni, fiindcă nu se 
știe de vom mai apuca ziua de mâine! Aceștia erau oamenii 
preoţimii. lIscoade numeroase mișunau prin mulţime. Unii 
spuneau ascultătorilor cu glas tare că preoţii se răscoală 
împotriva faraonului, vrând chiar să-l otrăvească pentru că 
făgăduise poporului ziua a șaptea de odihnă. Alţii șopteau că 
faraonul a înnebunit și s-a înțeles cu străinii să nimicească 
templele și Egiptul. Cei dintâi îndemnau lumea să atace 
templele, în care preoţii și nomarhii se sfătuiau cum să-i 
asuprească și mai mult pe meșteșugari și ţărani. Ceilalți își 
exprimau temerea că de vor fi atacate templele, o mare 
nenorocire s-ar putea abate asupra oamenilor. 

Cu toate acestea, nu se știe de unde, sub zidurile templului 
Ptah apărură câţiva pari zdraveni și niște grămezi de pietre. 

Oamenii înstăriți din Memfis, care se plimbau prin mulţime, n- 
aveau nicio îndoială că tulburarea aceasta fusese pusă la cale. 
Scribii mărunți, străjile, căpeteniile cetelor muncitorești și 
oștenii travestiţi nu mai făceau nicio taină din faptul că voiau să 
îndemne poporul la cucerirea templelor. Nici  parastiţii, 
cerșetorii, slugile templelor și preoţii de rând nu izbuteau să 
înșele pe nimeni, fiindcă orice om cu judecată vedea bine cum 
atâțau mulţimea. 

Locuitorii din Memfis erau uimiţi de purtarea preoţilor, ca și de 
faptul că înflăcărarea de ieri a mulţimii începea acum să scadă. 
Nu puteau înțelege ce se petrecea și nici cine era vinovat de 
toată tulburarea. Panica mai era sporită și de către niște oameni 
pe jumătate nebuni, care alergau goi pe străzi, zgăriindu-și 
trupul până la sânge și strigând: 

— Nenorocire Egiptului! Necredinţa a întrecut orice măsură și 
se apropie ceasul judecății! Zeii își vor arăta puterea, pedepsind 
cutezanţa celor nelegiuiți! 

Armata stătea liniștită, așteptând ca mulţimea să năvălească 
în temple. Întâi fiindcă asta fusese porunca faraonului și apoi, 
cum căpeteniile bănuiau că preoţii pregătiseră înăuntru 
capcane, preferau să piară în ele mulțimea, nu soldaţii. Și așa, 
aceștia urmau să aibă destul de furcă. 

Mulțimea însă, cu tot îndemnul iscoadelor și cu tot vinul 
împărţit pe degeaba, șovăia. Țăranii se uitau să vadă ce fac 
meșteșugarii, meșteșugarii se uitau la țărani și așteptau cu toții, 
ceva. 

Deodată, pe la ceasul unu după-amiază, dinspre străzile 
lăturalnice se revărsă spre templul Ptah un puhoi de oameni 
beti, înarmaţi cu topoare și drugi. Erau pescari, marinari greci, 
păstori, tâlhari libieni și chiar ocnași din minele din Turra. În 
fruntea lor pășea un muncitor de statură uriașă, cu o torță în 
mână. Se opri în faţa porţii templului și, cu un glas puternic, 
începu să vorbească mulţimii: 

— Ştiţi voi, oameni buni, ce fac marii preoţi și nomarhii aici în 
templu? Se sfătuiesc, vrând să-l silească pe faraon să ia din 
hrana muncitorilor câte o turtă de orz pe zi, iar asupra ţăranilor 
să apese o nouă povară, o dare de o drahmă pe cap de om. 

— Și, credeţi-mă ce vă spun, faceţi o mare prostie și o 
nemernicie stând așa cu mâinile încrucișate. Trebuie să prindem 

șobolanii ăștia din temple și să-i dăm pe mâna faraonului, 
stăpânul nostru, împotriva căruia ei, nelegiuiţii, uneltesc! Căci 
dacă măritul nostru stăpân va fi silit să se plece în fața sfatului 
capetelor rase, cine își va mai da silința să ușureze viaţa 
poporului cinstit? 

— Așa e! se auziră voci în mulţime. 

— Măritul stăpân a poruncit sa ni se dea ziua a șaptea drept 
odihnă. 

— Să ni se dea pământ... 

— Totdeauna a avut inimă milostivă pentru oamenii de rând! 
Vă aduceţi aminte că, acum doi ani, i-a scos din temniţă pe 
țăranii aduși în faţa judecății pentru că ar fi năvălit asupra casei 
evreicei? 

— Cu ochii mei am văzut acum doi ani cum a poruncit să fie 
bătut scribul care lua ţăranilor dări nedrepte. 

— Să trăiască în veci măritul nostru stăpân, Ramses al XIII- 
lea, ocrotitorul celor asupriţi! 

— Priviţi, oameni buni, se auzi un glas de departe. Vitele se 
întorc singure de la pășune, ca și cum s-ar apropia seara. 

— Lăsaţi vitele în pace! Hai să vedem ce fac preoții. 

— Hei, voi de acolo! strigă o matahală de om, aflat lângă 
poarta templului. Deschideţi-ne de bună voie, ca să ne 
încredințăm despre ce treburi ţin sfat marii preoţi și nomarhii! 

— Deschideţi! De nu, răsturnăm poarta! 

— Ce ciudat, se auzi glasul de departe, păsările se pregătesc 
de culcare și nu-i decât amiază... 

— Se petrece ceva în văzduh. 

— O, zei! Noaptea se apropie, iară eu n-am adunat încă 
verdeață pentru prânz, zise o fată cuprinsă de uimire. 

Vorbele acestea erau însă înecate de zarva puhoiului de 
oameni beți, ca și de zgomotul parilor izbiţi în poarta de aramă a 
templului. Dacă mulţimea n-ar fi fost atât de atentă la cele din 
jur, ar fi băgat de seamă faptul neobișnuit ce se petrecea în 
natură. Soarele lucea, pe cer nu era nicio urmă de nor și totuși 
lumina se împuţina, iar o adiere răcoroasă se făcea tot mai 
simțită. 

— Mai daţi aici un par, încă unul! strigau cei care atacau 
templul. Poarta începe să slăbească! 

— Izbiţi tare! Încă o dată! 

Zgomotul mulţimii era asemeni urletului furtunii. Pe alocurea, 
din sânul ei se desprindeau grupuri mici ce se alăturau 
atacatorilor. În cele din urmă, întreaga masă de oameni se 
îndreptă încet-încet spre zidurile templului. 

Între timp, cu toate că nu era decât amiază, întunecimea 
sporea. În grădinile templului Ptah, începură să cânte cocoșii. 
Furia mulțimii devenise însă atât de cumplită, încât puţini luară 
seama la aceste schimbări. 

— Priviţi! strigă un cerșetor, se apropie ziua judecății. Zeii... 
Vru să mai spună ceva dar, izbit cu bâta în moalele capului, se 
prăvăli pe loc. 

Pe zidurile templului porniră să se caţăre oameni goi, dar 
înarmaţi. Căpeteniile porunciră oștenilor să fie cu armele 
pregătite, siguri fiind că, în scurtă vreme, vor trebui să sprijine 
atacul mulţimii. 

— Ce-o mai fi și asta? șopteau soldații, ridicând ochii spre cer. 
Nu se văd nori și totuși e întuneric ca pe vreme de furtună. 

— Izbește! Sparge! strigau oamenii din fața templului. 
Zgomotul parilor răsuna tot mai des. 

Atunci, pe terasa de deasupra porţii se ivi Herhor, înconjurat 
de preoţi și demnitari. Înaltul pontif purta odăjdii de aur și mitra 
lui Amenhotep, pe care se vedea șarpele regesc. Cercetă uriașa 
mulţime a poporului care înconjura templul și, aplecându-se 
asupra puhoiului de oameni care izbeau în porți, spuse: 

— Oricine aţi fi voi, dreptcredincioși sau păgâni, în numele 
zeilor vă cer să daţi pace templului... 

Zarva amuţi dintr-o dată; nu se mai auzeau decât izbiturile 
parilor în poarta de aramă. În curând, însă, încetară și loviturile. 

— Deschide poarta! strigă de jos omul cu statură uriașă. Vrem 
să ne încredințăm dacă uneltiţi cumva vreo trădare împotriva 
stăpânului nostru. 

— Fiule, răspunse Herhor, cazi cu fața la pământ și roagă-i pe 
zei să-ţi ierte sacrilegiul. 

— Roagă-i tu pe zei să te apere! strigă omul și, luând un 
bolovan, îl aruncă în sus, spre marele preot. 

În acest timp, din fereastra pilonului ţâșni o coloană subțire, 
lichidă, ce-l izbi drept în faţă pe uriaș. Acesta se clătină, dădu de 
câteva ori din mâini și se prăbuși. Oamenii din apropierea lui 
scoaseră un strigăt de groază, la care cei din rândurile mai 

îndepărtate, necunoscând întâmplarea, răspunseră prin râsete și 
blesteme. 

— Dărâmaţi poarta! strigară apoi, și o ploaie de pietre zbură 
în direcția lui Herhor și a alaiului său. 

Herhor înălță mâinile în sus. lar când mulţimea amuţi iarăși, 
marele preot spuse cu glas tare: 

— Zei! Las sub ocrotirea voastră sfintele temple, împotriva 
cărora se ridică trădătorii și cei ce hulesc. 

lar peste o clipă, de undeva de deasupra templului, răsună un 
glas ca din altă lume: 

— Îmi întorc faţa de la poporul blestemat. Întunericul să cadă 
asupra pământului! 

Se petrecu atunci un lucru cumplit: pe măsură ce glasul 
vorbea, soarele își pierdea strălucirea. Și, o dată cu ultimul 
cuvânt, se făcu beznă, ca noaptea. Pe cer luciră stelele, iar în 
locul soarelui rămase un inel negru, înconjurat de un cerc în 
flăcări. 

Un țipăt neomenesc izbucni din o sută de mii de piepturi. Cei 
care asaltau poarta azvărliră parii, iar țăranii căzură cu fața la 
pământ. 

— lată, a sosit ziua judecății și a morţii! se auzi un glas 
tânguitor din fundul străzii. 

— Zei! Fiţi milostivi/ Mărite preot, alungă năpasta de pe capul 
nostru! striga mulţimea. 

— Vai și amar de oștenii care îndeplinesc poruncile unor 
căpetenii nelegiuite! tună alt glas, puternic, din templu. 

Drept răspuns, mulţimea căzu cu faţa la pământ, iar în 
rândurile soldaţilor aflaţi în faţa templului se iscă o mare 
învălmășeală. Se împrăștiară aruncând armele și fugind în 
neștire, spre fluviu. Unii, alergând ca orbii prin întuneric, se 
izbeau de zidurile caselor; alţii se prăbușeau pe caldarâm, loviți 
de moarte de cei din preajmă. În câteva minute, în locul 
soldaților în șiruri strânse, stăteau aruncate la pământ sulițe și 
securi, iar la răscrucea străzilor se înălțau grămezi de răniţi și 
morți. 

Nici chiar după o bătălie în lege, nenorocirile n-ar fi fost atât 
de mari. 

— O, zei! O, zei! gemea și plângea mulţimea, milostiviţi-vă de 
cei nevinovați. 

— Osiris! strigă Herhor, fii milostiv, arată-ţi fața poporului tău 
nefericit! 

— Ascult pentru întâia oară ruga preoţilor, fiindcă sunt 
milostiv, răspunse glasul de pe cealaltă lume. 

Și, în clipa aceea, bezna se împrăștie, iar soarele își recăpătă 
strălucirea. 

Și din nou izbucniră ţipete, plânsete și rugi. Oamenii, beţi de 
bucurie, salutau învierea soarelui. Necunoscuţii se îmbrăţișau, 
câţiva oameni se prăbușiră morţi și, cu toţii, se târau în 
genunchi spre templu, ca să-i sărute zidurile blagoslovite. 

Sus, deasupra porții, sta Herhor cu privirea aţintită la cer, în 
timp ce doi preoţi sprijineau braţele lui sfinte, cu care alunga 
întunericul și izbăvea poporul de la pieire. 

Scene, aproape întru totul asemănătoare, avură loc în tot 
Egiptul de Jos. În fiecare oraș, în ziua de douăzeci Paofi, 
mulțimea se strânsese dis-de-dimineaţă la porțile templelor, iar 
pe la amiază grupuri de oameni încercaseră să ia cu asalt porțile 
sfinte. Pretutindeni, pe la ceasurile unu, deasupra porţilor se 
ivise marele preot al templului, înconjurat de alai, blestemându-i 
pe  necredincioși și făcând beznă. lar când mulțimea, 
înspăimântată, fugi ori se aruncă la pământ, marii preoți înălțară 
rugi lui Osiris, pentru a-și arăta iarăşi chipul, și lumina zilei 
cobori din nou pe pământ. 

În chipul acesta, datorită eclipsei de soare, casta înţeleaptă a 
preoților izbuti să zdruncine încrederea ce-o avea mulţimea în 
Ramses al XIII-lea și în Egiptul de Jos. În câteva clipe, domnia 
faraonului ajunse, fără știrea lui, la marginea prăpastiei. Și nu 
mai putea fi salvată decât printr-o adâncă înţelepciune și o bună 
înţelegere a celor petrecute. Și tocmai în aceste clipe 
hotărâtoare, lucrul acesta lipsea în palatul faraonului, unde 
începuse să domnească neorânduiala. In ziua de douăzeci Paofi, 
o dată cu revărsatul zorilor, pentru a fi mai aproape de locul 
evenimentelor, faraonul se mutase din clădirea principală într- 
un mic palat, la o depărtare de numai o oră de mers pe jos, de 
Memfis. De o parte a clădirii erau cartiruite trupele asiatice, iar 
de alta se afla micul palat al lui Tutmozis și al soţiei sale, 
frumoasa Hebron. Împreună cu faraonul, se mutară și demnitarii 
ce-i erau credincioși, precum și garda sa, în care Ramses avea o 
nemărginită încredere. 

Faraonul era foarte bine dispus. Se îmbăiase, mâncase cu 
poftă micul dejun și începuse să-i primească pe curierii care 
soseau în mare grabă din Memfis, aproape din sfert în sfert de 
ceas. Cu toţii spuneau același lucru: că marii preoți și câţiva 
nomarhi se închiseseră, împreună cu Herhor și Mefres, în 
templul Ptah; că armata era plină de avânt, iar poporul în 
fierbere; că toți îl binecuvântau pe faraon și așteptau ordinul lui 
de atac. 

Când, pe la ceasurile nouă, al patrulea curier spuse aceleași 
cuvinte, faraonul își încreţi sprâncenele: 

— Dar ce mai așteaptă? întrebă el. Să atace numaidecât! 

Omul răspunse că nu venise încă grupul principal, cel care 
urma să atace templul și să spargă poarta de aramă. 

Știrea aceasta nu-i plăcu faraonului. Clătină capul în semn de 
nemulţumire și trimise un ofițer la Memfis ca să grăbească 
atacul. 

— Ce înseamnă tărăgănarea aceasta? întrebă el. Am crezut că 
voi fi trezit cu știrea că armata a ocupat templul. În asemenea 
împrejurări, graba e hotărâtoare. 

Oșteanul plecă. În preajma templului Ptah nu se schimbase 
însă nimic. Mulțimea aștepta ceva, iar cei care erau așteptați nu 
ajunseseră încă la faţa locului. 

Se părea că, dintr-o poruncă necunoscută, se întârzia 
îndeplinirea voinţei faraonului. 

La ceasurile nouă dimineaţa, în fața micului palat în care 
stătea faraonul, se opri lectica reginei Nikotris. Regina pătrunse 
aproape cu forța în odaia fiului ei și, plângând, i se aruncă la 
picioare. 

— Ce s-a întâmplat, mamă? o întrebă Ramses, ascunzându-și 
cu greutate nerăbdarea. Ai uitat că în tabără nu-i loc pentru 
femei? 

— Astăzi nu mă voi mișca de lângă tine. Nu te voi părăsi nicio 
clipă! strigă ea. E drept că ești fiul zeiţei Isis și că ea te 
ocrotește, dar aș muri de neliniște dacă te-aș ști singur. 

— Mă ameninţă vreo nenorocire? întrebă faraonul în glumă. 

— Preotul care cercetează mersul stelelor, mărturisi regina 
plângând, a mărturisit uneia din slujitoare că dacă astăzi, că 
dacă ziua de azi o vei petrece cu bine, vei trăi și vei domni o 
sută de ani. 

— Aha! Și unde-i preotul care îmi cunoaște soarta? 

— A fugit la Memfis, răspunse regina. 

Faraonul rămase pe gânduri, apoi zise, râzând: 

— Așa cum libienii aruncau cu pietre asupra noastră la 
Lacurile Sodice, tot așa și preoţii ne trimit azi ameninţări. Fii 
liniștită, mamă! Vorbăria, chiar a preoţilor, e mai puţin 
primejdioasă decât pietrele și săgețile. 

De la Memfis sosi în goană un nou curier, cu știrea că totul 
merge bine, dar că mulţimea încă nu era gata. 

Pe faţa frumoasă a faraonului se iviră semnele mâniei. 
Tutmozis, dorind să-l liniștească, îi spuse: 

— Mulțimea nu este ca armata, nu se poate aduna la ceasul 
hotărât; nu ascultă de poruncă. Dacă ocuparea templelor ar fi 
fost încredinţată oștilor, ele ar fi fost acum acolo. 

— Ce tot spui, Tutmozis? strigă regina. Cine a mai pomenit 
vreodată, ca armata egipteană... 

— Ai uitat, interveni și Ramses, că potrivit poruncilor mele, 
armata n-are sarcina să atace, ci să apere templele de năvala 
mulţimii? 

— De aceea se și întârzie lucrurile, răspunse Tutmozis, 
pierzându-și răbdarea. 

— la te uită ce mai sfetnici are faraonul! izbucni regina. 
Porunca lui Ramses de a nu pângări lăcașul zeilor e cât se poate 
de înţeleaptă, iar voi, în loc să-l ascultați, îl îndemnați să se 
slujească de forță. 

Tutmozis simţi cum i se urcă sângele în cap. Din fericire, fu 
chemat de un oștean, care-i spuse că la poartă se află un bătrân 
care dorește să-i vorbească faraonului. 

— Astăzi, mormăi oșteanul, fiecare ţine morţiș să ajungă în 
fața faraonului, ca și cum măria-sa ar fi stăpânul unei cârciumi. 

Tutmozis gândi că totuși, pe vremea lui Ramses al XII-lea, n-ar 
fi cutezat nimeni să vorbească în felul acesta despre cârmuitorul 
țării. Se făcu însă că nu bagă de seamă. 

Bătrânul, pe care-l opriseră demnitarii din gardă, era prinţul 
fenician Hiram. Purta o tunică ostășească prăfuită și era obosit 
și supărat. 

Tutmozis porunci ca tirianul să fie lăsat să intre, iar când 
ajunseră amândoi în grădină, îl întrebă: 

— Socot că te vei îmbăia și schimba mai înainte de a te 
înfățișa faraonului? 

Sprâncenele cărunte ale prințului se zburliră ca la un arici, iar 
ochii i se împăienjeniră și mai tare. 

— După cele văzute, spuse el aspru, pot nici să nu-l mai văd 
pe faraon. 

— Cum? Ai doar scrisorile marilor preoţi către asirieni... 

— La ce vă pot folosi ele, când v-aţi împăcat cu preoţii? 

— Ce tot spui, prinţe? se miră Tutmozis. 

— Știu eu ce spun! răspunse Hiram. Aţi luat zeci de mii de 
talanţi de la fenicieni, sub cuvânt că veți libera Egiptul de 
puterea preoților, iar acum, drept răsplată, ne jefuiţi și ne 
ucideți. Știi ce se întâmplă în Egiptul întreg de la mare până la 
prima cataractă? Pretutindeni, din porunca preoţilor, mulţimea îi 
urmărește pe fenicieni ca pe niște câi.ni. 

— Ai înnebunit, prinţe? In clipa aceasta, poporul cucerește 
templul Ptah! 

Hiram îl privi neîncrezător. 

— Nu-l va cuceri! spuse el. Ori ne înșelaţi, sau voi înșivă 
sunteţi înșelaţi. Era vorba să dobândiţi mai întâi Labirintul cu 
tezaurul lui și asta abia în ziua de douăzeci și trei Paofi. Între 
timp, vă irosiți puterile încă de azi la poarta templului Ptah, iar 
Labirintul s-a dus. Ce se întâmplă aici? Unde vă e capul? La ce 
slujește cucerirea unor clădiri goale? Sau poate vreți ca preoții, 
speriați, să întărească paza Labirintului? 

— Vom cuceri și Labirintul, îl întrerupse Tutmozis. 

— Nu veţi cuceri nimic! Da, nimic! Labirintul putea fi cucerit 
numai de un singur om, împiedicat însă de tulburările de astăzi 
din Memfis. 

Tutmozis se opri în drum. 

— Ce vrei să spui? întrebă el scurt. 

— Despre neorânduiala care domnește la voi. Nu mai sunteți 
un stat, ci o mână de căpetenii și slujbași, pe care îi alungă 
preoţii unde și când vor. De trei zile, în tot Egiptul de Jos 
domnește o zăpăceală așa de mare, încât mulţimea ne atacă pe 
noi, fenicienii, singurii voștri prieteni. De ce? Pentru, că v-a 
scăpat din mâini cârma ţării, iar preoţii au și pus stăpânire pe 
ea. 

— Vorbești fără să știi cum stau lucrurile, răspunse Tutmozis. 
E drept că preoţii ne pun piedici și pun la cale atacuri împotriva 
fenicienilor. Puterea e însă în mâinile faraonului și tot ceea ce se 
întâmplă se desfășoară după poruncile lui. 

— Chiar și atacul de astăzi, al templului Ptah? întrebă Hiram. 

— Da. Am luat eu însumi parte la consfătuirea tainică, în 
cursul căreia faraonul a poruncit să fie ocupat templul astăzi, și 
nu la douăzeci și trei ale lunii. 

— lar eu îţi spun ţie, căpetenia gărzii, că sunteți pierduţi. Știu, 
neîndoielnic, că atacul de astăzi a fost hotărât în sfatul marilor 
preoți și al nomarhilor, ţinut în templul Ptah la treisprezece 
Paofi. 

— De ce ar fi hotărât chiar ei atacul împotriva lor înșiși? 
întrebă Tutmozis, batjocoritor. 

— Pesemne că au ei o socoteală. M-am încredințat că se 
pricep mai bine decât voi să-și vadă de treburile lor. 

Convorbirea fu întreruptă de un oștean, care-l chemă pe 
Tutmozis la faraon. 

— Era să uit! adăugă Hiram. Pentuer, care are să-i spună un 
lucru de seamă faraonului, a fost oprit pe drum de către soldaţii 
voştri. 

Tutmozis se luă cu mâinile de cap și trimise îndată câţiva 
oșteni să-l caute pe Pentuer. Apoi, porni în grabă spre odaia 
faraonului, iar după câteva clipe se întoarse, spunându-i 
fenicianului să-l urmeze. 

Intrând, Hiram o găsi aici pe regina Nikotris, marele vistiernic, 
marele scrib și câţiva ofițeri. Ramses al XIII-lea, mânios, umbla 
repede prin sală. 

— lată pricina nenorocirilor faraonului și a Egiptului! strigă 
regina, arătându-l pe fenician. 

— Vrednică regină, răspunse tirianul liniștit și înclinându-se, 
timpul va arăta cine l-a slujit credincios pe faraon și cine nu. 

Ramses al XIII-lea se opri, pe neașteptate, în faţa lui Hiram. 

— Ai scrisorile lui Herhor către asirieni? întrebă el. 

Fenicianul scoase de sub veșminte o legătură și i-o întinse, 
tăcut, faraonului. 

— De lucrul acesta am avut nevoie! exclamă el, triumfător. Să 
se vestească numaidecât poporului că marii preoți au trădat 
statul. 

— Fiul meu, interveni regina cu glas rugător, pe umbra tatălui 
tău și pe zei, te rog să amâni cu câteva zile acest lucru. Trebuie 
să fii foarte prevăzător cu darurile fenicienilor. 

— Luminăţia-sa poate arunca scrisorile în foc, zise Hiram. Nu 
țin de loc la ele. 

Faraonul se gândi o clipă, apoi ascunse legătura sub tunică și- 
| întrebă pe Hiram: 

— Ce se aude din Egiptul de Jos? 

— Pretutindeni, mulţimea se năpustește asupra fenicienilor. 
Casele noastre sunt dărâmate, averile jefuite și până acum au 
fost uciși zeci de oameni. 

— Am auzit! Asta-i isprava preoţilor, spuse faraonul. 

— Mai bine, fiule, spune că sunt urmările necredinţei și ale 
lăcomiei fenicienilor, adăugă regina. 

Hiram, întorcându-se spre regină, spuse: 

— De trei zile căpetenia străjii din Pi-Bast, împreună cu două 
ajutoare, e în Memfis, pe urmele nelegiuitului și șarlatanului 
Lykon. 

— Care a fost crescut în templele feniciene! strigă regina. 

— Lykon, urmă Hiram, pe care marele preot Mefres l-a furat 
din mâinile străjii și ale tribunalului. Lykon, care la Teba, dându- 
se drept Ramses al XIII-lea, alerga gol prin grădină, ea un 
nebun. 

— Ce spui? strigă faraonul. 

— Luminăţia-ta n-ai decât s-o întrebi pe venerata ta mamă, 
care l-a văzut, răspunse Hiram. 

Ramses, nedumerit, se uită la mama lui. 

— Da, spuse regina, l-am văzut pe nemernicul acela, dar ca 
să-ți cruț durerea, nu ţi-am spus nimic. Trebuie să adaug însă că 
nu are nimeni vreo dovadă că Lykon a făcut lucrul acesta din 
îndemnul marilor preoţi, deoarece tot atât de bine îl puteau 
pune la cale și fenicienii. 

Hiram zâmbi batjocoritor. 

— Mamă! Mamă! o mustră Ramses, în inima ta preoții sunt 
oare mai buni chiar decât mine? 

— Tu ești fiul și stăpânul meu cel mai drag, spuse regina 
tulburată, dar nu-i pot îngădui unui străin, unui păgân, să 
vorbească urât despre sfânta castă preoțească din care ne 
tragem amândoi. O, Ramses! strigă ea, căzând în genunchi, 

alungă-i pe sfetnicii cei răi care te îndeamnă să hulești templele, 
să ridici braţul asupra urmașului bunicului tău Amenhotep! Mai e 
încă timp! Mai e încă timp pentru împăcare, pentru salvarea 
Egiptului. 

Deodată, în sală intră Pentuer, cu veșmintele în neorânduială. 

— Ei, tu, tu ce vrei să-mi spui? întrebă faraonul cu o liniște 
ciudată. 

— Astăzi, poate chiar în clipa asta, răspunse preotul mișcat, 
va fi o eclipsă de soare. 

Faraonul, uimit, se dădu înapoi. 

— Ce-mi pasă mie de eclipsă și încă în clipa de față? 

— Stăpâne, zise Pentuer, așa am gândit și eu până am citit în 
vechile cronici descrierea eclipselor. Lucrul e atât de 
înspăimântător, încât poporul întreg ar trebui prevenit. 

— Așa e! întări Hiram. 

— De ce nu ne-ai vestit mai din vreme? întrebă Tutmozis. 

— Soldaţii m-au ţinut două zile închis. Mulțimea n-o mai 
putem anunţa, dar daţi cel puţin de știre armatei din preajma 
palatului, ca măcar ea să nu fie cuprinsă de panică. 

Faraonul își frânse mâinile. 

— Ah, urâtă treabă! șopti el, apoi adăugă tare: cum se vor 
petrece lucrurile și când? 

— Ziua se va preface în noapte, spuse preotul. Va ţine atâta 
timp, se pare, cât îţi trebuie ca să faci cinci sute de pași. Şi va 
începe la amiază. Așa mi-a spus Menes. 

— Menes? repetă faraonul. Cunosc numele acesta, dar... 

— El ţi-a trimis o scrisoare în care-ţi vorbea despre lucrurile 
acestea. Dar, dați de știre armatei. 

Indată trâmbiţele răsunară. Garda și unităţile asiatice 
prezentară armele și faraonul, înconjurat de suita sa, dădu de 
știre armatei despre eclipsă, spunând soldaţilor să nu se 
înspăimânte, fiindcă întunericul va trece îndată, iar el însuși va 
rămâne cu ei. 

— Să trăiești în veci! răspunseră rândurile înarmate. 

Totodată, fură trimiși la Memfis câţiva din călăreţii cei mai 
încercați. 

Căpeteniile erau în fruntea oștilor, faraonul se plimba prin 
curte îngândurat, demnitarii vorbeau în șoaptă cu Hiram, iar 

regina Nikotris, rămasă singură în odaie, se prosternă în faţa 
statuii lui Osiris. 

Era după ora unu și, într-adevăr, lumina soarelui începuse să 
se împuţineze. 

— Și va fi noapte cu adevărat? îl întrebă faraonul pe Pentuer. 

— Va fi, dar pentru foarte scurtă vreme. 

— Dar cu soarele ce se va întâmplă? 

— Se va ascunde în dosul lunii. 

„Trebuie să le arăt bunăvoința mea înțelepţilor care 
cercetează mersul stelelor”, își spuse în sinea sa faraonul. 

intunericul creștea văzând cu ochii. Caii asiaticilor începură să 
dea. Semne de neliniște și, cârduri-cârduri, păsărelele se lăsară 
deasupra grădinii, ciripind de zor și punând stăpânire pe toţi 
copacii. 

— Hai, începeţi! strigă Kalipos, adresându-li-se grecilor lui. 

Tobele bubuiră, flautele șuierară și, în acest acompaniament, 
corpul grecesc trase un cântec săltăreţ despre fiica unui preot, 
care se temea atât de tare de stafii, încât nu putea aţipi decât 
prin cazărmi. 

Deodată, pe dealurile galbene dinspre Libia, se lăsă un 
întuneric ca de moarte, care acoperi cu o iuțeală fulgerătoare 
Memfisul, Nilul şi grădinile palatului. Noaptea cuprinse 
pământul, iar pe cer răsări un glob de cărbune, înconjurat de o 
cunună de flăcări. 

O zarvă cumplită acoperi cântecul corpului grecesc, asiaticii 
sloboziră strigătul lor de luptă, trăgând spre cer un nor de 
săgeți, ca să sperie duhul cel rău care voia să înghită soarele. 

— Zici că cercul acela negru e luna? îl întrebă faraonul pe 
Pentuer. 

— Așa spune Menes... 

— E un mare înţelept! Și întunericul se va împrăștia de 
îndată? 

— Da. 

— Dar dacă luna s-ar desprinde și ar cădea pe pământ? 

— E cu neputinţă. lată și soarele! strigă Pentuer, bucuros. 

Din rândurile oștilor răsunară urale în cinstea lui Ramses al 
XIII-lea. 

Faraonul îl îmbrăţișă pe Pentuer. 

— Într-adevăr, spuse el, am văzut un lucru ciudat. Dar n-aş 
vrea să-l mai văd încă o dată. Simt că, de n-aș fi fost ostaș, 
spaima mi-ar fi cuprins inima. 

Hiram se apropie de Tutmozis, șoptindu-i: 

— Trimite curieri și la Memfis, fiindcă tare mă tem că marii 
preoți au și făcut acolo un pocinog. 

— Crezi? 

Hiram încuviință din cap și spuse: 

— N-ar fi cârmuit ei statul timp atât de îndelungat și nici n-ar 
fi îngropat cele nouăsprezece dinastii ale voastre, dacă nu s-ar fi 
priceput să se folosească de fenomene asemenea celui de 
astăzi. 

Faraonul se întoarse în palat, după ce mai întâi mulțumi 
oștenilor pentru curajul lor în timpul unei întâmplări atât de 
neobișnuite. Vorbea liniștit, chiar blajin, dar continua să fie 
îngândurat, în timp ce pe chipul lui frumos se citea neliniștea. 
Într-adevăr, în sufletul lui se dădea o luptă aprigă. Începea să 
înţeleagă că preoţii dispun de forțe pe care el nu numai că nu le 
lua în seamă, dar despre care nici măcar nu voise să audă sau la 
care nu voise să se gândească. Preoţii care cercetau mersul 
stelelor crescuseră, în curs de câteva minute, nespus de mult în 
ochii lui. Și faraonul își făgădui în gând că va trebui să cunoască 
și el înţelepciunea asta ciudată, care zdruncină planurile 
oamenilor într-un chip atât de îngrozitor. 

Câţiva curieri plecară în goană de la palat spre Memfis, ca să 
afle ce se petrecuse acolo în cursul eclipsei. Înapoi însă nu se 
mai întorceau, spre neliniștea celor din suita faraonului. Nimeni 
nu se mai îndoia acum că în preajma templului Ptah se 
întâmplaseră lucruri nedorite. Și erau bucuroși, parcă, atât 
faraonul cât și oamenii săi de încredere, de fiece minut ce 
trecea fără vești de acolo. 

Între timp, așezându-se lângă Ramses, regina Nikotris îi 
șoptea: 

— Îngăduie-mi și mie să-mi spun părerea, Ramses. Femeile au 
adus destule foloase statului. E de ajuns să-ţi amintești de 
regina Nikotris de pe timpul dinastiei a șasea, ori de Makara, 
întemeietoarea flotei din Marea Roșie! Nu ne lipsește nici 
judecata, nici curajul, ascultă dar ce-ţi voi spune. Dacă templul 
Ptah n-a fost cucerit, dacă preoții n-au păţit nimic, te voi împăca 

eu cu Herhor. O vei lua de soţie pe fiica lui și domnia ta va fi 
slăvită. Nu uita că bunicul tău, sfântul Amenhotep, a fost și el 
mare preot și locţiitor al faraonului și că tu însuţi poate n-ai fi 
domnit, dacă sfânta castă preoțească n-ar fi dorit să fie pe tron 
cineva care se trage din propriul ei sânge. Așa-i răsplătești 
pentru faptul că ţi-au dat puterea? 

Faraonul o asculta; se gândea și el că înțelepciunea preoţilor 
e o forţă uriașă, iar lupta împotriva lor - grea. 

Abia pe la ceasurile trei, se ivi primul om dinspre Memfis, 
ofițerul care stătuse în preajma templului. Îi spuse faraonului că 
templul n-a fost cucerit din pricina mâniei zeilor, că mulţimea a 
fugit, că preoții triumfă și că în rândurile armatei chiar, s-au 
iscat neorânduieli în cursul nopţii celei îngrozitoare, deși atât de 
scurtă. 

Luându-l apoi la o parte pe Tutmozis, oșteanul îi mărturisi fără 
ocol că soldaţii sunt speriaţi și că în urma panicii ce-i cuprinsese 
fuseseră atâţia răniţi și morţi, ca după o bătălie adevărată. 

— Și ce se întâmplă acuma cu ei? întrebă Tutmozis, 
înmărmurit. 

— Am izbutit, firește, să-i strângem din nou și să refacem 
rândurile. Dar despre folosirea lor împotriva templelor nici nu 
mai poate fi vorba. Mai ales acum, după ce preoţii s-au îngrijit 
de răniţi. Soldatul care vede un cap ras și pielea de panteră e 
ispitit să cadă cu fața la pământ. Și va mai trece multă vreme 
până să cuteze vreunul a trece prin poarta sfântă a templului. 

— Dar preoții ce fac? 

— li binecuvântează pe oșteni, le dau să mănânce și să bea, 
spunându-le că de atacul împotriva templului nu ei sunt de vină, 
ci totul a fost pus la cale de fenicieni. 

— Și voi îngăduiţi să-i înșele cu astfel de minciuni? strigă 
Tutmozis. 

— Doar faraonul ne-a poruncit să ferim preoţii de furia 
multimii, răspunse oșteanul. De ni s-ar fi îngăduit să ocupăm 
templele, am fi intrat în ele încă de la ceasurile zece dimineaţa, 
iar marii preoți ar fi stat în beciuri. 

Din nou veni un oștean și-l vesti pe Tutmozis că încă un preot 
sosit din Memfis cere să fie primit de către faraon. 

Tutmozis îl cercetă pe noul-venit. Era un om încă destul de 
tânăr, cu un chip sculptat parcă în lemn. Venea din partea lui 
Samentu. 

Ramses îl primi numaidecât, iar preotul căzu cu fața la 
pământ și-i înmână inelul, la a cărui vedere faraonul păli. 

— Ce înseamnă asta? întrebă el. 

— Samentu nu mai trăiește, răspunse preotul. 

Pentru câteva clipe, Ramses amuţi. Apoi întrebă: 

— Cum s-a întâmplat? 

— Se pare că a fost descoperit într-una din sălile Labirintului 
și, ca să nu îndure chinurile, s-a otrăvit. Și pare-se că l-a 
descoperit chiar Mefres, cu ajutorul unui grec, despre care se 
zice că seamănă aidoma cu măria-ta. 

— Din nou Mefres și Lykon! exclamă Tutmozis mânios. 
Stăpâne, i se adresă el faraonului, nu te vei descotorosi 
niciodată de trădătorii ăștia? 

Ramses al XIII-lea se sfătui din nou cu oamenii săi de 
încredere. Îi chemă la el pe Hiram și pe preotul care venise cu 
inelul lui Samentu. Pentuer nu voi să ia parte la consfătuire, iar 
regina Nikotris veni nechemată. 

— Văd, șopti Hiram la urechea lui Tutmozis, că după 
alungarea preoţilor, vor începe femeile să cârmuiască Egiptul. 

Când înalții demnitari fură cu toţii de față, faraonul dădu 
cuvântul preotului venit din partea lui Samentu. Acesta nu voi să 
vorbească nimic despre Labirint. Arătă în schimb, pe larg, că 
templul Ptah nu e de loc apărat și că ar fi de ajuns câteva zeci 
de oșteni ca să fie prinși toţi cei ce se ascund în el. 

— Omul ăsta e un trădător! strigă regina. El însuși e preot și 
ne îndeamnă să folosim forța faţă de ceilalți preoți. 

Pe fața preotului nu tresări însă niciun mușchi. 

— Vrednică regină, spuse el, de vreme ce Mefres l-a dus la 
pieire pe învățătorul și ocrotitorul meu, Samentu, aș fi un câine 
dacă n-aş căuta să-l răzbun. Moarte pentru moarte. 

— Tânărul ăsta îmi place! șopti Hiram. 

Într-adevăr, cei de față simţiră parcă adierea unui vânt 
proaspăt. Oștenii luară o ţinută mai dreaptă, demnitarii îl priviră 
pe preotul cel tânăr cu oarecare curiozitate și chiar faţa 
faraonului se mai învioră. 

— Nu-l asculta, fiul meu! se rugă regina. 

— Ce crezi, i se adresă deodată faraonul tânărului preot, că ar 
face Samentu acum, dacă ar trăi? 

— Sunt încredințat, răspunse preotul cu vioiciune, că ar fi 
intrat în templul Ptah, ar fi ars tămâie în faţa zeilor, dar i-ar fi 
pedepsit pe trădători și pe ucigași. 

— lar eu îţi spun că ești cel mai mârșav dintre trădători! strigă 
regina. 

— Nu-mi fac decât datoria, răspunse preotul cu multă 
stăpânire de sine. 

— Într-adevăr, spuse Hiram, omul acesta e discipolul lui 
Samentu! El e singurul care vede limpede ceea ce ne rămâne de 
făcut. 

Demnitarii îi dădură dreptate lui Hiram, iar marele scrib 
adăugă: 

— De vreme ce am început lupta împotriva preoţilor, trebuie 
s-o ducem până la capăt. Mai ales astăzi, când avem scrisori 
doveditoare că Herhor uneltește cu asirienii, ceea ce înseamnă 
înaltă trădare a statului. 

— Nu face decât să continue politica lui Ramses al XII-lea! 
interveni regina. 

— Eu sunt însă Ramses al XIll-lea! răspunse faraonul, 
pierzându-și răbdarea. 

Tutmozis se ridică de pe scaun. 

— Stăpâne, îngăduie să mă îngrijesc eu de toate acestea. E 
peste măsură de primejdios să mai prelungim starea asta 
tulbure în care ne aflăm și ar fi o nelegiuire și o nerozie să nu ne 
folosim de prilej. De vreme ce preotul acesta spune că templul 
nu e apărat, îngăduie-mi să mă duc eu acolo, cu o mână de 
oameni, aleși de mine... 

— Merg cu tine, adăugă Kalipos. Din câte știu eu până acuma, 
dușmanul care, triumfă prea repede, adesea prin asta își 
ascunde slăbiciunea. Pe când, dacă atacăm templul Ptah... 

— Nu trebuie să-l atacați, ci să intraţi acolo pentru a duce la 
îndeplinire porunca faraonului, care vă cere să-i întemnițați pe 
trădători, spuse marele scrib. Pentru asta nu-i nevoie de forțe 
multe. De câte ori nu se repede un singur paznic în ceata de 
hoți și prinde câţi poftește? 

— Fiul meu, cuvântă regina, n-are putinţa să se împotrivească 
sfaturilor voastre, dar el nu vrea să săvârșească o nelegiuire, el 
vă oprește să... 

— Dacă-i așa, sări tânărul preot al zeului Set, îi pot spune 
luminăției-tale încă ceva... Răsuflă adânc, de câteva ori, dar 
glasul îi rămase înăbușit: pe străzile Memfisului preoţii spun că... 

— Ce anume? Vorbește fără frică, îl îndemnă faraonul. 

— Că măria-ta ești nebun, că nu ai consacrarea de mare preot 
și nici măcar pe cea de faraon și că poţi fi detronat. 

— Tocmai de asta mă tem și eu, șopti regina. 

Faraonul se năpusti din jilţ. 

— Tutmozis! strigă el cu un glas în care se putea simţi că-și 
recăpătase energia. la oameni câţi vrei, mergi la templul Ptah și 
adu-i aici pe Herhor și pe Mefres, învinuiți de înaltă trădare. De 
se vor putea dezvinovăţi, îi voi ierta; altminteri... 

— Te-ai gândi bine? îl întrerupse regina. 

De data asta, indignat, faraonul nu-i răspunse, iar marii 
demnitari începură să strige: 

— Moarte trădătorilor! De când oare faraonul Egiptului e silit 
să-și jertfească slujitorii credincioși și să-și îndrepte mila spre 
niște ticăloși? 

Ramses al XIII-lea înmână lui Tutmozis legătura cu scrisorile 
lui Herhor către asirieni și spuse solemn: 

— Trec puterea mea asupra lui Tutmozis, căpetenia gărzii, 
până la liniștirea răscoalei preoților. Lui să-i daţi ascultare. Și tu, 
cinstită mamă, tot lui să i te adresezi. 

— Bine faci, înțelepte stăpâne! strigă marele scrib. Nu 
faraonul se cade să se lupte cu răsculații, iar lipsa unui om 
hotărât ne-ar putea aduce pieirea. 

Și marii demnitari se ploconiră cu toţii în faţa lui Tutmozis. 
Regina Nikotris căzu, gemând, la picioarele fiului ei. 

Tutmozis ieși în curte, înconjurat de ofițeri. Porunci alinierea 
primului corp de gardă și spuse: 

— Am nevoie de câteva zeci de oameni gata să piară pentru 
gloria măritului nostru stăpân. 

Din rânduri se desprinseră atâţia oșteni și ofițeri de câţi era 
nevoie, iar în fruntea lor se afla Eunana. 

— Sunteţi gata să vă daţi viața? întrebă Tutmozis. 

— Gata, alături de tine! strigă Eunana. 

— Nu veţi muri, ci-i veţi birui pe ticăloși, spuse Tutmozis. 
Oștenii care fac parte din această expediţie vor deveni ofiţeri, 
iar acestora li se va mări de două ori rangul. Aceasta v-o spun 
eu, Tutmozis, din voinţa faraonului, comandantul nostru suprem. 

— Să trăieşti în veci! 

Tutmozis porunci să se înhame douăzeci și cinci de care cu 
două roţi, în care să se urce voluntarii. El și cu Kalipos încălecară 
și, în scurtă vreme, porniră cu toţii spre Memfis, învăluiţi în 
rotocoalele de pulbere. 

Văzând acestea de la fereastra palatului, Hiram se ploconi în 
fața faraonului, șoptindu-i: 

— Acum abia cred că luminăţia-ta n-a luat parte la uneltire 
alături de marii preoți. 

— Ai înnebunit? izbucni Ramses. 

— lartă-mă, mărite stăpâne, dar atacul de astăzi împotriva 
templului a fost pus la cale de preoţi. Și nu pot pricepe în ce 
chip ai căzut în această cursă. 

Erau ceasurile cinci după-amiază. 

Capitolul XXVII 


SA 
È 


În același timp, preotul de strajă din pilonul templului Ptah îi 
vesti pe marii preoți și nomarhii care țineau sfat, că cineva 
dădea semnale din palatul faraonului. 

— Se pare că luminăția-sa ne dă semne de împăcare, zise 
râzând unul dintre nomarhi. 

— Mă îndoiesc, spuse Mefres. 

Herhor ieși pe terasa pilonului. Semnalele din palat îi erau 
adresate lui. Se întoarse repede și le spuse celor adunati: 

— Preotul cel tânăr s-a purtat nespus de bine. În clipa asta, 
Tutmozis se îndreaptă spre noi cu câteva zeci de oameni, ca să 
ne Întemnițeze sau să ne ucidă. 

— Și tu cutezi să-l mai aperi pe Ramses? strigă Mefres. 

— Trebuie să-l apăr și-l voi apăra, fiindcă am jurat lucrul 
acesta reginei. Căci de n-ar fi fost vrednica fiică a marelui 
Amenhotep, lucrurile n-ar fi stat așa cum stau. 

— Bine, dar eu n-am jurat! spuse Mefres și părăsi sala. 

— Ce vrea să facă? întrebă unul dintre nomarhi. 

— A dat în mintea copiilor, bătrânul! spuse Herhor ridicând 
din umeri. 

Cam pe la ceasurile șase seara, fără să fie de nimeni opriţi, 
oamenii faraonului se apropiară de templul Ptah, iar căpetenia 
lor bătu în poartă. | se deschise pe loc. 

Când Tutmozis pătrunse în curtea templului, se minună 
văzându-l în faţa lui pe Herhor, înveșmântat în odăjdiile lui 
Amenhotep și înconjurat numai de marii preoţi. 

— Ce vrei, fiule? îl întrebă marele preot, nedumerit parcă de 
întâmplare. 

Tutmozis își recăpătă însă repede stăpânirea de sine și spuse: 


707 


— Herhor, mare preot al lui Amon din Teba! Pe temeiul 
scrisorilor pe care i le-ai trimis lui Sargon, satrapul asirian, și pe 
care le am asupra mea, ești învinuit de înaltă trădare a statului 
și va trebui să te dezvinovăţești în fața faraonului. 

— Dacă tânărul monarh, spuse Herhor liniștit, vrea să 
cunoască ţelurile politicii veșnicului viu Ramses al XII-lea, să se 
înfățișeze înaintea marelui sfat preoţesc, unde îi vom da 
lămuririle cuvenite. 

— Îţi cer să mă urmezi de îndată, iar dacă nu vrei, te voi sili, 
strigă Tutmozis. 

— Fiule, rog zeii să te ferească de nenorocirea și pedeapsa pe 
care o meriţi. 

— Vii? întrebă Tutmozis. 

— ÎI aştept pe Ramses aici, răspunse Herhor. 

— Rămâi dar aici, șarlatanule! strigă Tutmozis. Scoase spada 
și se năpusti asupra lui Herhor. In clipa aceea, Eunana, care se 
afla în spatele lui, ridică securea și-l lovi cu toată puterea pe 
Tutmozis între gât și umărul drept, încât sângele ţâșni în toate 
părţile. Tutmozis se prăbuși la pământ, despicat, aproape, pe 
din două. 

Câţiva soldaţi se năpustiră cu sulițele întinse spre Eunana, 
dar, după o scurtă luptă, camarazii lor fură doborâţi. Mai mult de 
jumătate din cei care veniseră erau oamenii preoților. 

— Trăiască marele Herhor, stăpânul nostru! strigă Eunana, 
învârtindu-și arma însângerată. 

— Trăiască în veci! repetară soldaţii și preoţii căzând apoi cu 
faţa la pământ. Cucernicul Herhor ridică braţele și-i binecuvântă. 

Părăsind curtea templului, Mefres cobori în subterane, unde 
stătea închis Lykon. De cum păși pragul, marele preot scoase 
globul de cristal. Văzându-l, grecul fu cuprins de furie. 

— Înghiţi-v-ar pământul! Leșurile voastre să nu-și găsească 
tihnă! blestemă el cu glas din ce în ce mai slab. În cele din 
urmă, amuţi. Aţipise. 

— la stiletul ăsta, porunci Mefres, dându-i un stilet cu lamă 
subțire. la-l și du-te în grădina palatului. Oprește pe aleea cu 
smochini și așteaptă-l acolo pe acela care ţi-a răpit-o pe Kama. 

Lykon începu să scrâșnească din dinţi, cuprins de o mânie 
neputincioasă. 

— lar când îl vei zări, trezește-te, încheie Mefres. 

Aruncă apoi asupra grecului o mantie ostășească cu glugă, îi 
șopti cuvântul de trecere la ureche și, printr-o portiță tainică a 
templului, îl scoase din subterane, într-o stradă pustie a 
Memfisului. Apoi, cu vioiciunea unui om tânăr, Mefres se sui pe 
terasa pilonului și, luând câteva stegulețe de felurite culori, 
începu să facă semne înspre palatul faraonului. Pesemne că fu 
văzut și înţeles, de vreme ce pe chipul de pergament al marelui 
preot flutură un zâmbet. Infășură steguleţele, părăsi terasa 
pilonului și începu să coboare treptele fără grabă. Deodată, 
când ajunse la etajul întâi, fu înconjurat de câţiva oameni care, 
peste tunicile vrâstate în negru și alb, purtau niște mantii de 
culoare închisă. 

— lată-l, acesta e Mefres, spuse unul dintre ei. Și 
îngenuncheară tustrei în faţa marelui preot, care, instinctiv, 
ridică mâna ca pentru binecuvântare. Dar, deodată, lăsând-o în 
jos, întrebă: 

— Cine sunteți voi? 

— Paznici ai Labirintului. 

— Și de ce mi-aţi aţinut calea? întrebă el și, în aceeași clipă, 
mâinile și buzele subțiri începură să-i tremure. 

— Nu-i nevoie, cred, să-ţi amintim, mărite preot, spuse unul 
dintre ei, continuând să stea în genunchi, că acum câteva zile ai 
fost în Labirint, al cărui drum îl cunoști tot așa de bine ca și noi, 
deși nu faci parte din tagma paznicilor noștri. Înțelept cum ești, 
știi bine ce poruncește legea noastră în asemenea împrejurări. 

— Ce înseamnă asta? strigă Mefres cu glas ridicat. Sunteţi 
niște ucigași trimiși de Her... Dar nu-și termină vorba. Unul din 
paznici îl apucă de mâini, celălalt îi aruncă o pânză pe cap, iar 
un al treilea îi stropi faţa cu un lichid străveziu. Mefres se clătină 
și căzu. Îl stropiră din nou. Când muri, paznicii îl așezară într-o 
nișă; în mâna moartă îi strecurară un papirus, apoi se mistuiră în 
coridoarele pilonului. 

Trei oameni, la fel îmbrăcaţi, îl urmăreau pe Lykon aproape 
din clipa în care, scoțându-l din templu, Mefres îi dăduse drumul 
pe strada pustie. Ascunși nu departe de portiţa prin care ieșise 
grecul, îl lăsară la început să treacă, în scurtă vreme, unul dintre 
ei băgă de seamă însă că mișcările lui aveau ceva ciudat. 
Porniră cu toţii pe urmele lui. 

Și, lucru ciudat, Lykon, ca și cum i-ar fi presimţit pe 
urmăritori, coti pe neașteptate pe o stradă cu multă lume, apoi 
spre o piaţă unde forfotea mulţimea și, apucând pe o stradă 
pescărească, fugi spre Nil. Aici, într-o fundătură, găsi o luntre 
mică, sări în ea și, cu o iuțeală neobișnuită, începu să vâslească 
spre celălalt mal al fluviului. 

Se afla la o depărtare de câteva sute de pași de mal când, pe 
urmele lui, porni o barcă cu un lopătar și trei călători. 

Și abia apucară aceștia să se desprindă de mal, când se ivi o 
a doua barcă, tot cu trei călători, dar cu doi lopătari. 

Cu toţii îl urmăreau din răsputeri pe Lykon. 

În prima barcă se aflau paznicii Labirintului; îi cercetau atent 
pe cei din urma lor pe cât le îngăduia amurgul, care, după 
asfinţitul soarelui, se lăsa nespus de repede. 

— Cine-or fi cei trei? șopteau paznicii Labirintului între ei. De 
alaltăieri tot dau târcoale templului, iar azi îl urmăresc pe grec. 
Incearcă oare să-l scape de urmărirea noastră? 

Micuța luntre a lui Lykon ajunsese la celălalt mal. Grecul sări 
din ea și, grăbit, își îndreptă pașii spre grădinile palatului. Uneori 
se împiedica și cădea, dar se ridica iar în picioare și se prindea 
cu mâinile de cap; după câteva clipe, însă, pornea din nou, atras 
parcă de o putere nevăzută. După el, ajunseră cei trei 
necunoscuţi din barca a doua, care îi întrecuseră pe paznici. 

La câteva sute de pași de grădina palatului, amândouă cetele 
se ajunseră. Noaptea căzuse; era însă o noapte luminoasă. 

— Cine sunteţi? îi întrebă unul dintre paznicii Labirintului pe 
necunoscuți. 

— Sunt căpetenia străjii din Pi-Bast și urmăresc, cu doi dintre 
oamenii mei, un mare nelegiuit. 

— lar noi suntem paznicii Labirintului și-l urmărim tot pe omul 
acesta. 

Se cercetau unii pe alţii în timp ce mâinile le ţineau încleștate 
pe spade și pumnale. 

— Ce vreţi să faceţi cu el? întrebă în cele din urmă căpetenia 
străjii. 

— Trebuie să îndeplinim o poruncă. 

— Dar leșul îl veţi lăsa? 

— Cu tot ce are asupra lui, răspunse căpetenia paznicilor. 

Străjile șușotiră între ele. 

— Dacă spuneţi adevărul, zise, în sfârșit, căpetenia străjii, n-o 
să vă stăm în cale. Dimpotrivă, o să vi-l dăm pentru o clipă, 
când îl vom avea în mâinile noastre... 

— Juraţi? 

— Jurăm. 

— Putem dar merge împreună. 

Și se amestecară, în timp ce grecul le scăpase din vedere. 

— Blestematul! strigă căpetenia străjii. A dispărut din nou. 

— Îl vom găsi, răspunse paznicul Labirintului, sau poate că la 
întoarcere va trece tot pe aici. 

— De ce se îndreaptă spre grădina palatului? 

— E unealta marilor preoţi; dar se va întoarce înapoi la 
templu, spuse paznicul. 

Se hotărâră să-l aștepte împreună. 

— A treia noapte pierdută! zise căscând unul dintre oamenii 
străjii. 

Se înfășurară în mantii și se întinseră pe iarbă. 

Îndată după plecarea lui Tutmozis, regina Nikotris, cu buzele 
strânse de mânie, părăsi în tăcere odaia fiului ei. Când Ramses 
vru s-o liniștească, ea-l întrerupse cu asprime: 

— Te las, și-i rog pe zei să-mi îngăduie să te întâmpin și mâine 
tot ca faraon. 

— Te îndoiești, mamă? 

— Cum să nu mă îndoiesc, când asculţi sfaturile nebunilor și 
trădătorilor? Se despărțiră mânioși. 

Faraonul își recăpătă însă repede buna dispoziţie și începu să 
vorbească voios cu demnitarii. Dar, pe la ceasurile șase, începu 
însă să fie cuprins de neliniște. 

— Din clipă în clipă, trebuie să primesc vești de la Tutmozis, 
spuse el. 

— Nu știu, răspunse marele vistiernic. Poate că n-au găsit 
prea repede bărci la Nil. Poate că cei din templu li s-au 
împotrivit... 

— Dar preotul acela tânăr unde-i? întrebă deodată Hiram. 

— Preotul? Cel care a venit din partea lui Samentu? întrebară 
și demnitarii, încurcaţi. Da, așa-i... Unde ar putea fi? 

Trimiseră oșteni să-l caute în grădină. Aceștia scotociră toate 
potecile, dar preotul nu era nicăieri. 

Întâmplarea aceasta făcu să piară voioșia demnitarilor. 
Fiecare era tăcut, adâncit în gânduri, neliniștit. 

La asfinţitul soarelui, un slujitor îi șopti faraonului că frumoasa 
Hebron e bolnavă rău și că-l roagă să se ducă s-o vadă. 

Demnitarii, știind cum stau lucrurile cu faraonul și frumoasa 
Hebron, se priviră cu înţeles. Și nu se împotriviră când acesta le 
spuse că se duce în grădină. Datorită străjilor numeroase, 
grădina era tot atât de bine păzită ca și palatul, în anumite clipe, 
astfel că nimănui nu-i trecu prin minte să vegheze măcar de 
departe asupra lui Ramses, știind totodată bine că asta i-ar fi 
displăcut faraonului. 

Când faraonul dispăru în coridor, marele scrib îi spuse 
vistiernicului: 

— Timpul trece așa de încet, ca un car ce se târăște în pustiu. 
Sau poate Hebron are vreo veste de la Tutmozis? 

— Să-ţi spun drept, răspunse vistiernicul, plecarea lui, cu 
câteva zeci de oameni, spre templul Ptah, mi se pare nebunie 
curată. 

— Dar faraonul la Lacurile Sodice, când l-a fugărit pe Tehenna 
o noapte întreagă, a fost oare mai chibzuit? întrebă Hiram. 
Curajul hotărăște totul. 

— Unde o fi oare preotul cel tânăr? întrebă vistiernicul. 

— A venit fără știrea noastră și a plecat fără să ne spună 
nimic, zise Hiram. Fiecare dintre noi se poartă de parcă ar unelti 
ceva. 

Vistiernicul clătină capul, nedumerit. 

Ramses străbătu repede drumul ce ducea până la micul palat 
al lui Tutmozis. Când intră în odaie, Hebron i se aruncă de gât, 
plângând. 

— Mor de teamă! strigă ea. 

— Ți-e frică să nu pățească Tutmozis ceva? 

— Crezi că de el îmi pasă mie? zise ea disprețuitoare. Numai 
tu mă interesezi, numai la tine mă gândesc. Mi-e teamă să nu ți 
se întâmple ceva. 

— Binecuvântată fie spaima ta, care pentru o clipă măcar m-a 
scăpat de necazurile mele, spuse Ramses râzând. O, zei, ce zi 
grea! De-ai fi fost la sfatul nostru! De-ai fi văzut mutrele 
sfetnicilor mei! Și, pe deasupra, unde mai pui că mamei i-a 
plăcut să cinstească adunarea noastră cu prezenţa ei. Nu mi-am 

închipuit niciodată că demnitatea de faraon poate fi atât de 
plicticoasă! 

— Nu vorbi prea tare despre asta, îl sfătui Hebron. Ce vei face 
dacă Tutmozis nu va izbuti să ocupe templul? 

— Îi voi lua comanda supremă, iar eu îmi voi ascunde coroana 
în sipet și-mi voi pune pe cap coiful ostășesc, răspunse Ramses. 
Sunt sigur că, de voi porni eu însumi în fruntea oastei, răscoala 
va fi înăbușită. 

— Care răscoală? întrebă Hebron. 

— Da! Ai dreptate, sunt două răscoale, spuse Ramses 
zâmbind. A mulţimii împotriva preoților și a preoţilor împotriva 
mea. O îmbrăţișă pe Hebron și-i șopti: Cât ești de frumoasă 
astăzi! De câte ori te văd, ești mereu alta și din ce în ce mai 
frumoasă. 

— Lasă-mă! șopti Hebron. Uneori mi-e teamă să nu mă 
muști... 

— Să te mușc? Nu. Dar aș putea, sărutându-te, să te ucid. Nici 
nu știi cât ești de frumoasă. 

— Desigur, pe lângă chipul sfetnicilor tăi... Hai, lasă-mă! 

— Aș vrea să mă prefac într-un rodiu. Să am atâtea brațe câte 
crengi are arborele ca să te strâng cu ele. Să am atâtea mâini și 
atâtea guri câte frunze și câte flori are el, ca într-o singură clipă 
să-ți pot săruta ochii, gura, sânii... 

— Ai gânduri nespus de ușuratice pentru un faraon al cărui 
tron e ameninţat. 

— În clipele de dragoste nu mai port grija tronului, o 
întrerupse el. Și atâta vreme cât am o spadă, voi avea și 
puterea. 

— Oștirea îţi este împrăștiată, zise Hebron apărându-se. 

— Mâine vor sosi trupe noi, iar poimâine îi voi strânge pe cei 
care s-au răzleţit. Nu-ţi bate capul cu asemenea nimicuri. O clipă 
de dezmierdare face mult mai mult decât un an de cârmuire. 

XXX 

Un ceas după apusul soarelui, faraonul o părăsea pe frumoasa 
Hebron și se întorcea agale spre micul său palat. Era visător, 
somnoros. Își zicea, în gând, că preoţii erau tare proști în 
încercarea lor dea-i sta împotrivă. De când era Egiptul, nu 
avusese un faraon mai bun decât el. 

Pe neașteptate, un om înfășurat într-o pelerină neagră răsări 
dintr-un tufiș de smochini și-i aținu calea. Faraonul, ca să-l vadă 
mai bine, își apropie faţa de faţa lui și deodată strigă: 

— Ah, tu ești, ticălosule? Hai la corpul de gardă! Era Lykon. 
Ramses îl înșfăcase de ceafă. Grecul horcăi și îngenunche la 
pământ. În același timp, faraonul simţi durere usturătoare în 
partea stângă a pântecelui. Tot mai muști? strigă el. Și cu 
amândouă mâinile îl strânse puternic de gât, iar când auzi 
trosnetul vertebrelor rupte, îl azvârli cu scârbă. Lykon căzu, 
zvârcolindu-se de moarte. Faraonul făcu câţiva pași. Se pipăi în 
partea unde simţea durere și dădu de prăselele unui stilet. 

— M-a rănit? Trase oţelul subţire și apăsă rana. 

„O fi având oare vreunul dintre sfetnicii mei o cataplasmă?” 

Simti greață și iuți pașii. 

Chiar lângă palat, îi ieși în cale un oștean, care-i strigă: 

— Tutmozis nu mai trăiește. L-a ucis Eunana-trădătorul! 

— Eunana? repetă faraonul. Dar ceilalţi? 

— Aproape toţi oamenii lui Tutmozis erau vânduți preoţilor! 

— Ah, trebuie să pun capăt la toate astea! spuse Ramses. 
Trâmbiţele să cheme oștile asiatice. 

Răsunară trâmbițele și asiaticii începură să iasă grămadă din 
taberele lor, trăgând caii după ei. 

— Daţi-mi calul, porunci faraonul. Dar simţi o ameţeală 
puternică și adăugă: Nu! Să vină lectica. Nu vreau să mă 
obosesc. Deodată, se prăbuși în braţele oștenilor. Era cât pe-aci 
să uit, spuse el cu glas tot mai slab. Aduceţi-mi coiful și spada, 
spada de oțel de la Lacuri... Pornim spre Memfis... 

Din micul palat, demnitarii și slujitorii alergară cu torţe. Pe 
faraon îl sprijineau căpeteniile, fața îi era cenușie, ochii se 
înecau în ceaţă. Întinse mâna ca și cum ar fi căutat arma; mișcă 
buzele și, în mijlocul tăcerii tuturor, încetă să mai sufle, el, 
stăpânitorul celor două lumi: cea pământească și cea veșnică. 

Capitolul XXVIII 


De la moartea lui Ramses al XIII-lea și până la 
înmormântarea lui, statul fu cârmuit de către San-amen-Herhor, 
în calitatea lui de mare preot al templului Amon din Teba și de 
locţiitor al faraonului stins. 

Deși scurtă, cârmuirea aceasta fu cât se poate de prielnică 
Egiptului. Herhor potoli răscoalele mulţimii și, aşa cum fusese 
din timpurile vechi, îngădui muncitorilor să se odihnească în ziua 
a șaptea a săptămânii. Introduse o severă disciplină în rândurile 
preoțimii, îi ocroti pe străini și mai ales pe fenicieni, încheie pace 
cu Asiria, fără să renunţe însă la Fenicia, care rămase, ca și 
până atunci, supusă Egiptului. 

Dreptatea se făcea repede, dar fără cruzime. Nimeni nu 
cuteza să-i bată pe ţărani, care se puteau adresa judecății, dacă 
aveau timp îndeajuns și martori destui. 

Herhor se îngriji și de plata datoriilor care împovărau bunurile 
faraonului și ale statului. În acest scop, îi înduplecă pe fenicieni 
să renunțe la o parte din banii ce li-i datora vistieria, iar pentru 
acoperirea restului, luă din Labirint uriașa sumă de treizeci de 
mii de talanţi. — în acest fel, în timp de trei luni, se statornici 
liniștea și bunăstarea în stat, iar oamenii spuneau: 

— Binecuvântată fie cârmuirea lui San-amen-Herhor! Zeii l-au 
hărăzit într-adevăr să cârmuiască, spre a elibera Egiptul de 
nenorocirile pricinuite de. Ramses al XIll-lea, om trândav și 
ușuratic. 

Fuseseră de ajuns câteva zeci de zile, pentru ca să se uite că 
toate înfăptuirile lui Herhor nu erau decât împlinirea năzuinţelor 


tânărului și nobilului faraon. 
KKK 

În luna Tobi, adică la sfârșitul lui octombrie și începutul lui 
noiembrie, după ce mumia lui Ramses al XIII-lea fusese depusă 
în peșterile regale, în templul zeului Amon din Teba avu loc 
marea adunare a celor mai înalţi demnitari. Erau de față 
aproape toţi marii preoţi, nomarhii și căpeteniile armatei, iar 
printre aceștia și gloriosul comandant al armatei răsăritene, 
Nitager. 

În aceeași sală uriașă a coloanelor, unde cu o jumătate de an 
în urmă preoţii îl judecaseră pe Ramses al XII-lea și se arătaseră 
neînduplecaţi față de Ramses al XIll-lea, în același loc se 
adunaseră acum, sub conducerea lui Herhor, spre a da 
dezlegare celei mai însemnate trebi a statului. Și astfel, în ziua 
de douăzeci și cinci Tobi, la amiază, Herhor, împodobit cu mitra 
lui Amenhotep, se așeză pe tron, iar ceilalți pe jilţuri, și 
consfătuirea începu. 

Se termină nespus de repede, ca și cum rezultatul ei ar fi fost 
dinainte știut. 

— Mari preoţi, nomarhi și căpetenii! începu Herhor. Ne-am 
adunat aici din pricina unei triste și însemnate treburi. O dată cu 
moartea veșnicului viu Ramses al XIII-lea, a cărui domnie scurtă 
și furtunoasă s-a sfârșit în chip atât de nefericit (și Herhor 
suspină), o dată cu moartea lui Ramses al XIII-lea, s-a stins și 
dinastia a douăzecea, cea plină de glorie. 

Prin rândurile celor de faţă, trecu un freamăt. 

— Dinastia nu s-a stins, spuse, aproape aspru, puternicul 
nomarh al Memfisului. E încă în viaţă vrednica regină Nikotris, 
așa că tronul îi aparţine ei. 

După o clipă de tăcere, Herhor răspunse: 

— Vrednica mea soţie, regina Nikotris... 

Acum, prin rândurile adunării, nu mai trecu un freamăt, ci un 
strigăt ce ținu câteva minute. Când amuţi, Herhor vorbi mai 
departe, liniștit și răspicat: 

— Vrednica mea soţie, regina Nikotris, nemângâiată în 
durerea ei după moartea fiului, a renunţat la tron. 

— Îngăduiţi-mi! strigă nomarhul din Memfis. Locţiitorul spune 
că regina e soţia sa. E o știre cu totul nouă, despre al cărui 
adevăr trebuie să ne încredințăm. 

La un semn al lui Herhor, judecătorul suprem al Tebei scoase 
dintr-un toc de aur și citi cu glas tare actul de căsătorie încheiat 

cu două zile mai înainte între marele preot al lui Amon, San- 
amen-Herhor, și regina Nikotris, fosta soție a lui Ramses al XII- 
lea, mama lui Ramses al XIII-lea. 

După citirea actului, urmă o tăcere de mormânt. Apoi, Herhor 
spuse: 

— Deoarece soţia mea și unica moștenitoare a tronului a 
renunțat la drepturile sale și cum, în chipul acesta, s-a sfârșit 
domnia dinastiei a douăzecea, trebuie să alegem un nou faraon. 

Acesta va trebui să fie un om în puterea vârstei, energic și 
priceput în meșteșugul cârmuirii. De aceea, vă sfătuiesc să-i 
încredințăm această demnitate supremă... 

— Lui Herhor! strigă cineva. 

— Viteazului Nitager, comandantul armatei răsăritene, încheie 
Herhor. 

Nitager rămase un oarecare timp cu ochii pe jumătate închiși 
și cu zâmbetul pe buze. Apoi se ridică și vorbi: 

— Nu vom duce nicicând lipsă de oameni bucuroși să poarte 
titlul de faraon. Poate că se găsesc chiar mai mulţi decât e 
trebuință. Din fericire, înșiși zeii, înlăturându-i pe jinduitorii 
primejdioși, ne-au arătat omul cel mai vrednic de cinstea 
aceasta. Și socot că voi face un lucru chibzuit dacă, în loc să 
primesc coroana, voi striga: Trăiască în veci luminăţia-sa San- 
amen-Herhor, primul faraon al noii dinastii! 

Cu puţine excepții, cei de faţă repetară strigătul. Judecătorul 
suprem aduse, în același timp, pe o tipsie de aur, două mitre: 
una albă, a Egiptului de Sus, și alta roșie, a Egiptului de Jos. Una 
fu luată de către marele preot al zeului Osiris, iar cealaltă de 
către marele preot al zeului Horus și amândoi le înmânară lui 
Herhor, care, sărutând șarpele de aur, le puse pe cap. 

După aceasta, începu ceremonia urărilor, care ţinu câteva 
ceasuri. Fu scris apoi actul de înscăunare, pe care cei ce luaseră 
parte la alegere își puseră peceţile. Din clipa aceea, San-amen- 
Herhor deveni faraon adevărat, stăpânitor al celor două lumi, 
precum și asupra vieţii și morţii supușilor săi. 

Către seară, faraonul se întoarse obosit în odăile sale vechi, 
unde îl găsi pe Pentuer. Preotul avea o înfățișare jalnică, iar pe 
chipul lui slăbit era zugrăvită frământarea și tristețea. Când 
Pentuer se prosternă, Herhor îl ridică și-i spuse zâmbind: 

— N-ai iscălit pentru alegerea mea, nu mi-ai adus nicio urare 
și mă tem că voi fi cândva silit să te asediez în templul lui Ptah. 
Cum de te-ai hotărât să nu stai lângă mine? Il prețuiești mai 
mult pe Menes? 

— lartă-mă, măria-ta, răspunse preotul, dar îmi displace atât 
de mult viaţa la curte, încât singura mea dorinţă e să mă 
dăruiesc înțelepciunii. 

— Nu-l poţi uita pe Ramses? întrebă Herhor. Și nu l-ai 
cunoscut decât foarte puţin timp, pe când cu mine ai lucrat 
câţiva ani. 

— Să nu mă osândești. Dar Ramses al XIII-lea a fost primul 
faraon care și-a dat seama de soarta nenorocită a poporului 
egiptean. 

Herhor zâmbi. 

— O, voi, cărturarii, zise el, clătinând capul. Doar tu, tu însuți 
i-ai atras luarea-aminte lui Ramses asupra stării în care se afla 
mulțimea. lar acum, inima ţi-e îndurerată după el, deși el n-a 
făcut nimic pentru popor. Tu ai făcut totul, iar nu el. Ciudați 
oameni mai sunteţi voi, cu toată mintea voastră mare și 
luminată, urmă Herhor. Tot așa-i și Menes. Preotul ăsta se crede 
drept cel mai blajin om din Egipt, cu toate că e acela care a 
răsturnat dinastia, iar mie mi-a pregătit drumul puterii. Dacă n- 
ar fi fost înștiințarea lui despre eclipsa soarelui în ziua de 
douăzeci Paofi, poate că și eu și Mefres am fi cioplit pietre în 
cariere. Fie! Du-te acum și-l salută din partea mea pe Menes. 
Știu să fiu recunoscător și aceasta-i marea taină a puterii. 
Spune-i lui Menes că-i voi îndeplini orice dorință, numai să nu-mi 
ceară, de pildă... să renunţ la tron. lar tu, întoarce-te la mine 
după ce te vei odihni; îţi voi păstra o demnitate însemnată. Și 
atinse cu mâna capul, plecat cu umilinţă, al preotului. 

Epilog 


In luna Mehir, adică la sfârșitul lui noiembrie și începutul lui 
decembrie, Pentuer ajunse la templul de dincolo de Memfis, 
unde Menes făcea mari cercetări asupra cerului și pământului. 

Bătrânul înţelept, adâncit în gânduri, nu-l recunoscu nici de 
data aceasta pe Pentuer. După ce-și aduse aminte de el, îl 
îmbrățișă și-l întrebă: 

— Te duci din nou printre ţărani să-i faci să-l sprijine pe 
faraon? 

— Am venit să rămân cu tine și să te slujesc, răspunse 
Pentuer. 

— Așaaa! se miră Menes, uitându-se bine la el. Așa va să zică! 
Te-ai săturat, într-adevăr, de viața de la curte și de toate 
demnităţile? Atunci, ziua de azi e o zi binecuvântată! Când vei 
începe să privești lumea de pe terasa pilonului meu, te vei 
încredința cât e de mică și de urâtă. Și cum Pentuer nu răspunse 
nimic, Menes se duse la treburile lui. Când, peste câteva 
ceasuri, se întoarse, își găsi discipolul șezând în același loc, cu 
privirea pironită în depărtare, unde se zărea palatul faraonilor. 

Menes îi dădu o turtă de orz, o ulcică cu lapte și-l lăsă în pace. 

Așa trecură câteva zile. Pentuer mânca puţin, vorbea și mai 
puţin, noaptea, uneori, sărea pe neașteptate din pat, iar zilele și 
le petrecea fără să facă nimic, uitându-se în neștire în gol. 

Lui Menes nu-i plăcu treaba asta. Așa că, într-o bună zi, 
așezându-se pe lavita de piatră, alături de Pentuer, îl întrebă: 

— Ai înnebunit de-a binelea, ori duhurile rele ţi-au întunecat 
mintea numai pe o bucată de vreme? Pentuer îl privi cu ochii 
înecați în ceaţă. Privește în jurul tău, spuse bătrânul. E cel mai 
plăcut anotimp al anului. Nopțile lungi și înstelate, zilele 
răcoroase, pământul acoperit cu flori și iarbă proaspătă. Apa e 
mai străvezie decât cristalul, pustiul e liniștit, pe când văzduhul 
răsună de freamăte, de cântec. Dacă pe pământul ăsta mort, 

primăvara poate trezi atâtea minunăţii, cât de împietrită trebuie 
să-ţi fie inima, de vreme ce nu simte nimic? Eşti ca un om mort 
în mijlocul firii atât de vii. Sub soarele ei, ești asemenea unei 
grămezi de noroi uscat, ce acoperă, cu mirosul ei urât, 
mireasma narciselor și a violetelor. 

— Mi-e sufletul bolnav, răspunse Pentuer. 

— Ce ai? 

— Cu cât mă gândesc mai mult, cu atât sunt mai sigur că, 
dacă nu l-aș fi părăsit pe Ramses al XIII-lea, dacă l-aș fi ajutat, ar 
fi trăit și astazi el, cel mai bun dintre toți faraonii. A fost 
înconjurat de sute de trădători; și niciun om cinstit nu i-a arătat 
calea spre scăpare. 

— Crezi, într-adevăr, că ai fi putut să-l salvezi? întrebă Menes. 
O, trufie de înţelept mărginit! Nici toate minţile la un loc n-ar fi 
fost în stare să scape șoimul rătăcit printre ciori, iar tu crezi că i- 
ai fi putut schimba soarta, de parcă ai fi fost un zeu. 

— Socoţi că Ramses trebuia să piară? 

— Firește! întâi, pentru că a fost un faraon războinic, iar 
Egiptul de azi nu-i prețuiește pe luptători. Alege brăţara în locul 
spadei, chiar dacă aceasta ar fi de oţel; după cum îi place mai 
mult un cântăreț ori un dansator bun, decât un oștean 
neînfricat; așadar, câștigul și înţelepciunea, iar nu războiul. Dacă 
în luna Mehir ar da rod măslinul ori dacă violetele ar înflori în 
luna Tot, și rodul și florile ar pieri, fiind ori întârziate, ori prea 
timpurii. Vrei ca pe timpul lui Amenhotep și al lui Herhor să 
viețuiască un faraon din epoca hicsoșilor? Fiecare lucru are 
timpul lui de înflorire ca și de ofilire. Ramses al XIll-lea s-a 
născut într-un timp nepotrivit; a trebuit, dar, să piară. 

— Socoţi că nu l-ar fi putut scăpa nimic? întreba Pentuer. 

— Nu văd ce anume. N-a domnit nici la timpul potrivit și n-a 
avut nici rolul pe care l-ar fi vrut și a mai nimerit, pe deasupra, 
într-o vreme de decădere a statului. Era ca o frunză tânără pe 
un copac aproape putrezit. 

— Vorbești despre decăderea statului cu atâta liniște! se 
minună Pentuer. 

— Văd lucrul acesta de câteva decenii și l-au văzut din 
templul acesta și înaintașii mei. Am avut deci destulă vreme ca 
să mă obișnuiesc cu gândul. 

— Ai darul prorociei? 

— Câtuși de puţin. Dar se află o măsură a fiecărui lucru. După 
mișcările stegulețului, poţi ști încotro bate vântul; de crește sau 
descrește fluviul, ne spune fântâna de lângă NII; iar despre 
declinul statului ne învaţă din vremuri străvechi Sfinxul. Și arătă 
în direcția piramidelor. 

— Despre asta nu știu nimic, șopti Pentuer. 

— Citește scrierile vechi ale templului nostru și te vei 
încredința că, de câte ori Egiptul a avut epoci înfloritoare, 
Sfinxul a fost întreg și s-a înălțat sus, deasupra deșertului. Dar 
când statul începea să decadă, Sfinxul se acoperea de crăpături, 
se fărâmiţa iar nisipurile ajungeau până la picioarele lui. Și 
astăzi, ca de câteva decenii încoace, Sfinxul se fărâmiţează. Și 
cu cât se va ridica nisipul mai sus în jurul lui, cu cât pe trupul lui 
se vor ivi zbârcituri, cu atât statul se va apleca tot mai mult. 

— Și va pieri? 

— Câtuși de puţin. Așa cum noaptea e urmată de zi, iar după 
secarea apelor urmează revărsarea. Lor, tot așa, după timpurile 
de decădere, vin cele de înflorire a vieţii. Povestea de 
totdeauna! De pe unii copaci frunzele cad în luna Mehir, ca să 
poată crește iarăși în luna Pahono. Egiptul e și el un arbore 
milenar, iar dinastiile lui sunt crengile. Sub ochii noștri, începe 
să crească cea de-a douăzeci și una ramură; avem oare de ce să 
fim trişti? De faptul că, în ciuda ramurilor ce cad, arborele 
trăiește mai departe? 

Pentuer căzu pe gânduri; privirea ochilor lui, însă, era mai vie. 

După alte câteva zile, Menes îi zise lui Pentuer: 

— Hrana e pe sfârșite. Trebuie să mergem în părțile Nilului, să 
mai strângem câte ceva pentru un timp. 

Işi puseră amândoi în spinare niște coșuri mari și, dis-de- 
dimineaţă, începură să cutreiere satele de pe malul fluviului. Se 
opreau, de obicei, lângă colibele ţăranilor și cântau felurite 
imnuri, iar Menes, ciocânind apoi la ușă, zicea: 

— Suflete milostive, egipteni dreptcredincioși, daţi pomană 
slujitorilor zeiței înţelepciunii! 

— Și oamenii, de cele mai multe ori femei, dădeau ba un 
pumn de grâu, ba puţin orz, ori o turtă, ba un pește uscat. 
Uneori, însă, se năpusteau asupra lor dulăi răi, sau copiii 
păgânilor dădeau în ei cu pietre și noroi. 

Erau ciudaţi acești cerșetori umili, dintre care unul înrâurise 
timp de câţiva ani cârma statului, iar celălalt schimbase mersul 
istoriei prin cunoașterea celor mai adânci taine ale firii. 

În satele bogate, erau primiţi mai bine; într-una din case, 
unde avea loc o nuntă, li se dădu de mâncare, fură cinstiţi cu 
bere și li se îngădui să înnopteze acolo. Nici feţele și capetele lor 
rase, nici pielea de panteră năpârlită, nu făcură vreo impresie 
asupra locuitorilor din partea locului. Poporul din Egiptul de Jos, 
amestecat cu oameni de alte credințe, nu se deosebea prin 
cuvioșenie, ci-și băteau chiar joc de preoţii zeiței înțelepciunii, 
cărora nici statul nu le purta de grijă. Stând culcaţi pe maldărele 
de trestie proaspătă, Menes și Pentuer ascultau cântecele de 
nuntă, strigătele oamenilor beți și, din când în când, ciorovăielile 
musafirilor voioși. 

— Nemaipomenit! zise Pentuer. Au trecut abia câteva luni de 
la moartea faraonului, care a fost binefăcătorul ţăranilor, și 
aceștia au și uitat de el. E scurtă, într-adevăr, recunoștinţa 
omenească. 

— Dar ce vrei, îl întrebă Menes, ca oamenii să-și pună în vecii 
vecilor cenușă în cap? Când crocodilul răpește o femeie ori un 
copil, crezi că apele Nilului încetează să mai curgă? Nu, curg mai 
departe, fără să le pese nici de leșuri, nici de scăderea sau 
creșterea fluviului. La fel stau lucrurile și cu viața poporului. Fie 
că se sfârșește o dinastie și începe alta, fie că statul e sau nu 
zguduit de răscoale și războaie, fie că înflorește bunăstarea ori 
sărăcia, oamenii trebuie să mănânce, să bea, să doarmă, să se 
căsătorească și să muncească, așa cum copacul crește fără să 
țină seama de-i timp ploios ori secetos. Trebuie, deci, să îngădui 
oamenilor să joace dacă au picioare sănătoase, să plângă ori să 
cânte, după cum li-e felul simțămintelor. 

— Veselia lor pare, totuși, ciudată, dacă te gândești la cele ce 
ai spus tu însuţi despre decăderea statului, adăugă Pentuer. 

— Nu-i de loc ciudată, pentru că tocmai ei sunt statul, iar 
viaţa lor e viaţa statului. Întotdeauna oamenii sunt cuprinși de 
tristețe sau de bucurie și nu-i ceas în care cineva să nu râdă, iar 
altul să nu ofteze. Desfășurarea faptelor de până acum ne 
învaţă că, atunci când între oameni e bucurie mai multă, statul 
înflorește; iar când lacrimile curg mai des, statul e în declin. 

Nu trebuie să ne legăm de cuvinte, ci să ne uităm la oameni. 
În casa asta e bucurie, deci nu se cade să oftezi. Tot ce-ţi este 
îngăduit e să stărui ca un număr tot mai mare de căsuțe să fie 
mulțumite. 

Când înţelepţii se întoarseră din nou la templul lor, Menes. 
Urcă împreună cu Pentuer pe terasa pilonului. li arătă un glob 
mare de marmură, pe care, cu ajutorul unor puncte aurii, 
însemnase el însuși poziția câtorva sute de stele, și-i porunci ca 
jumătate de noapte să urmărească mersul lunii pe cer. 

Pentuer se apucă bucuros de treabă și, pentru prima oară în 
viață, se încredinţă cu ochii lui că, timp de câteva ceasuri, bolta 
cerească s-a rotit oarecum spre apus, în timp ce luna a trecut, 
printre stele, spre răsărit. Un lucru atât de simplu ca acesta îl 
știa Pentuer foarte bine, dar numai din auzite. Dar când acum, 
pentru prima oară, văzuse cu ochii lui mișcarea cerului și 
pribegia tăcută a lunii, fu atât de mișcat, încât căzu cu faţa la 
pământ și plânse. În faţa minţii lui se dezvălui o lume nouă, a 
cărei frumuseţe o prețui cu atât mai mult, cu cât el însuși era un 
mare înţelept. 

După câteva zile, veni la ei un bogătaș, care le propuse să 
alcătuiască planul și lucrările unui canal pe pământurile lui. Le 
dădea, în schimb, hrană pe tot timpul lucrărilor, precum și o 
capră cu un ied. 

Cum templul avea nevoie de lapte, Menes se învoi și porniră 
amândoi să lucreze. Nivelară terenul, fixară direcția canalului și 
începură săpăturile. 

Munca aceasta grea îl învioră pe Pentuer, iar când se afla 
împreună cu Menes, avea chiar gust de vorbă. Numai când era 
în tovărășia altor oameni se posomora; râsetele și cântecele lor 
îi măreau parcă suferința. 

Nopțile nu se duceau în sat, ci dormeau pe câmp, unde 
simțeau adierea lanurilor înflorite și puteau asculta glasul 
bucuriei omenești, fără a lua ei înșiși parte la ea. 

Într-una din seri, muncile câmpului fură întrerupte mai 
devreme, fiindcă în sat sosise după cerșit un preot sărac, însoțit 
de un copil mic. Umblau din casă în casă, cerând pomană. 
Băiatul cânta din flaut o melodie tristă, iar când se oprea, 
preotul începea, cu o voce puternică, un cântec pe jumătate 
lumesc, pe jumătate bisericesc. 

Menes și Pentuer stăteau culcaţi pe o colină și priveau norii în 
flăcări, pe al căror fundal auriu se profilau puternic triunghiurile 
negre ale piramidelor, ca și tulpinile negricioase și pâlcurile de 
palmieri. Între timp, preotul umbla din casă în casă și cânta, 
odihnindu-se după fiecare strofă timp îndelungat. 

„Cât de liniștit e stăpânitorul cel drept! Minunata prevestire s- 
a împlinit. Incă de pe timpul lui Ra, vremurile cele vechi se duc 
și în locul lor vin altele, noi. În fiecare dimineaţă soarele răsare 
și în fiecare seară se ascunde la asfinţit. Bărbaţii zămislesc, 
femeile nasc, fiecare piept respiră aer proaspăt. Dar toţi cei care 
s-au născut, toți până la unul, merg spre locul hărăzit omului.” 9 

— La ce bun toate astea? întrebă Pentuer pe neașteptate. De- 
ar fi măcar adevărat că viaţa le-a fost dată oamenilor pentru a 
crește virtutea și zeii. Dar nu-i așa. Omul crud și mișel, mama 
care ajunge soața ucigașului fiului ei, ibovnica ce plănuiește 
înșelăciunea în clipa dezmierdărilor, toți aceștia trăiesc în 
bunăstare și-s puternici. Cei înţelepţi, în schimb, sunt siliți a se 
ofili în trândăvie, iar cei puternici și nobili pier, ei și amintirea 
lor. 

„Petrece-ţi în voioșie ziua asta, prințe, cânta preotul, căci 
viața ta n-are zile multe! Unge-te cu uleiuri înmiresmate și arde 
tămâie, iar cununile de lotus să împodobească trupul tău și al 
surorii tale, care, sălășluind în inima ta, stă alături de tine. 
Cântece de slavă s-auziţi în cinstea voastră. Alungaţi grijile și 
înveseliți-vă, căci în curând va veni ziua când va veţi duce în 
împărăţia tăcerii.” 

— Uleiuri înmiresmate, cununi de lotus și-apoi... tăcere! 
adăugă Pentuer. Măscăriciul care face pe războinicul are mult 
mai mult înţeles decât lumea asta în care maimuţărim cu toții 
ceva, fără niciun folos pentru noi. Trecerea noastră prin viaţă e 
departe de a fi o înșiruire de clipe pline de voioșie. Cel care nu-i 
chinuit de foame își simte inima zbuciumată de neliniște ori de 
pofte. lar de se întâmplă să ai o clipă de liniște, atunci, din 
străfundul sufletului, se înalță gândul tăcerii veșnice. 

„Petrece o zi în veselie, cânta preotul - o, tu, Nefarhotep, 
bărbat cu mâini neprihănite! Eu cunosc soarta străbunilor tăi: 
zidurile înălțate de ei s-au prăbușit, orașele lor nu mai sunt, de 
parcă n-ar fi trăit niciodată. Nimeni nu se întoarce de pe tărâmul 

unde sunt ei să ne spună cum e acolo și să ne aline inimile. Și 
așa va fi mereu, până ce voi înșivă nu vă veți apropia de locul 
unde s-au dus ei.” 

— Ai văzut tu vreodată o mare liniștită? îl întrebă Menes pe 
Pentuer. Nu-i așa că-i plictisitoare ca somnul fără vise? Numai 
după ce vântul brăzdează fața ei netedă, când un val se 
prăbușește în gol iar celălalt se înalţă, când deasupra ei 
luminează  fulgerele iar din adâncuri răsună glasuri 
amenințătoare ori jalnice, abia atunci marea e frumoasă. La fel 
e și un fluviu. Atâta vreme cât curge mereu într-o singură parte, 
îti pare că-i mort; pe când, dacă o ia la stânga ori la dreapta, 
capătă farmec. Și tot așa se întâmplă și cu muntii: dacă ar fi fost 
deopotrivă de înalți ar plictisi, pe când așa, piscurile lor cu 
înălțimi felurite și văile adânci îţi încântă vederea. 

„Pune și mir pe cap, îmbracă-te în straie subțiri și unge-te cu 
uleiuri sfinţite, cânta preotul. Înveșmântează-te cât poţi de 
frumos și nu îngădui inimii tale să se mâhnească. Trăiește 
pentru plăcere, atâta vreme cât te afli pe pământ, și nu-ți 
întrista inima înainte de a sosi ziua tânguirii și pentru tine”. 

— Așa e și viaţa omului, spuse Menes. Plăcerile sunt ca un fel 
de piscuri, iar suferinţele ca niște văi prăpăstioase, și numai 
toate la un loc alcătuiesc viaţa, ce-i asemenea lanțului zdrențuit 
al munților libieni, la care ne uităm cu admiraţie. 

„Căci omul a cărui inimă nu mai bate, cânta preotul, nu aude 
tânguirile și nu se întristează de jalea altuia. Așadar, luminează- 
te la faţă și petrece-ţi zilele în voioșie, înmulțindu-le numărul”. 

— Auzi? întrebă Pentuer arătând spre sat. Omul a cărui inimă 
nu mai bate nu numai că nu se întristează de jalea altuia, dar 
nici nu se bucură de propria lui viaţă, oricât de frumoasă ar fi 
ea. La ce mai slujește atunci frumuseţea vieţii, dacă o 
răscumperi cu dureri și lacrimi de sânge? 

Noaptea se lăsa tot mai mult. Menes se înfășură în mantie și 
răspunse: 

— De câte ori te vor năpădi asemenea gânduri, du-te la unul 
din templele noastre și privește-le pereţii împodobiţi cu chipuri 
de oameni, animale, arbori, fluvii și stele aidoma celor din lumea 
în care trăim. Pentru omul neînvăţat, zugrăvelile acestea nu au 
niciun preț și poate că mulţi s-au întrebat la ce slujesc și de ce 
se irosește muncă pentru facerea lor. Dar înțeleptul se apropie 

cu sfinţenie și, cuprinzându-le cu privirea, citește în ele istoria 
timpurilor vechi și tainele înţelepciunii. 

